迦丁比丘說當來變經
translator:: 失譯人名附宋錄
jing:: 
是時迦丁比丘告眾會曰汝等靜聽吾今所說。
初中竟語如佛所說言無違錯。
當來之世當有惡變甚可怖畏。
汝等欲知我今說之來事大恐。
好當勤加修精進業。
吾蒙佛恩今得安隱。
汝等出家宜順佛教。
人壽百歲少出多減。
當來之世惡法興盛。
惡比丘出破壞佛法。
法欲盡時人意薄弱。
無有志分務懷嫉妬。
更相謗毀貪著文字。
務親紙墨而自光目謂之為上。
若有比丘從師口受諷誦。
通利分別句義。而為他人分部說之。
而更輕慢。此二學家更共鬪諍。
吾今說是汝所說非貪利財寶。
心口相違。愚癡之人。
不解經意倒釋其義。
說者亦反受者復倒。
語言不正經偈參錯。
所學既少但懷憍慢輕蔑他人。
當來之世如此人輩。
甚為眾多。傲慢師長不復承事。
謂三師言我所說真實。
汝所說妄偽。此輩比丘親著俗服。
白衣所行而習學之。
空閑靜處而不樂之。
人間憒鬧貪慕係戀不能遠之。
雖於人間起佛塔寺。
更相嫉妬。四方比丘往過止住。
要報寺主爾乃得住。
雖復得住內心恚恨意不喜之。
若去之後盡共歡喜。
佛寺之中所住比丘還相妬忌。
或妬錢財或妬顏色。
或妬供養或妬種姓。
或妬經法祕惜不傳。
追逐貴人有力勢者。
心意沮敗崩壞佛法。
貯聚錢財奴婢六畜。
修治園林以此為上。
內外以變。強著袈裟剔頭而已。
晝夜慇懃修理官事。
國中臣吏有力勢者。
追逐奉之猶如奴僕。
檀越之家用三尊故。
減妻奪子不敢衣食。
起佛塔寺施僧房舍衣被臥具悉令飽足。
復恐乏少即出家中名珍上寶著其塔中。
住寺沙門追逐官長。
欲望敬事即取檀越塔中所有持上官長。
官長貪財不推本末益得為善。
用是貪嫉死入地獄。
其比丘者貪著名利取。
三尊物妄為恩惠。
用是罪故死入地獄。
或有比丘身犯眾惡。
以三尊錢求謝他人以求解脫。
或有比丘及諸白衣。
貪三尊財強獲罪負極取持去。
斯輩之人盡入地獄。
若作法師作持律者。
通四阿含者。各與白衣有力勢者共為親友。
坐白衣床共便密語談說餘人善惡好醜。
依著白衣恃其力勢。
意所不喜危害害之。
若為說法以邪為正以正為邪。
作如是行者名為天下非法分部。
佛有三藏經。夫為師者祕惜不傳不教弟子。
所以者何。恐弟子知與我等者便輕慢師。
是以祕之。為弟子者何名出家。
無所學識則便空出。
至使弟子遂懷瞋恚輕慢。
於師無復上下。語言淺麁。
此輩比丘興乎惡行。
魔及官屬盡得其便墮惡部界。
反自稱譽誰與我等。
心意變惡三毒熾盛。
不能自禁。貪利供養噠嚫財物。
不避罪福益得為善。
用供養故更共鬪諍。
外著法服不如戒行。
出入行來不順法教。
搖頭顧影迷著色欲甚於凡俗。
居賤賣貴或出倍息務貪盈利。
比丘行法捨棄不行。
得少利入便用歡喜。
比丘僧聚坐禪學問不能堪耐而遠避之。
貪求財利四出求索不覺疲惓。
欺調百姓無有厭足。
若有塔寺僧房臥具肥濃之處競入其中。
外像持戒內懷姦非。
人見恭敬漸漸日日追逐白衣。
奉事供給白衣歡喜復敬望之。
展轉歎嗟言此比丘戒行清純。
不知其內專為虛偽。
多畜弟子沙彌奴婢。
四向求索積聚無足。
言我持戒年歲未滿行便將從。
戒法緩服不信罪福。
出言凶強好與酒客。
婬蕩女家與之從事。
或入官長宮閤出入以自榮足。
或投人聚或喜作務。
百種生活話說王事治政好醜。
或談軍馬鬪諍勝負。
或談盜賊或談飲食。
或談婦女情欲。晝夜談說世間邪事。
明師善友不肯親附。
更與屠兒惡賊嗜酒盜劫販賣邪淫之人共為親厚。
飲酒臥起心漸染戀習彼所行。
或勤家業或為白衣走使不避遠近。
如此輩人不知正法。
復使作沙門名曰壞法。
既自不孝父母尊老。
若見持戒比丘清高梵志。
而罵辱之無有慈心。
賊害群命劫人財寶。
利人婦女口好妄言。
閨門淫亂不避上下。
若淨潔比丘尼。淫意為起而追逐之。
破毀戒行。如此之輩現世為王法所能縶繫著于獄五毒治之。
若有國王大臣人民犯斯惡者。
則令風雨不時五穀不豐。
人民窮困盜賊普起。
軍革數興萬民逃迸。
五族離散聚落空虛。
彼時世人困無衣食。
避世苦故競作沙門。
作沙門已破壞佛法。
輕慢上下合聚惡人。
意合志同而為徒友。
更相稱揚某戒行淨。
某行禪定。人民聞見謂為實然。
若檀越請轉經說法。
便竊裸臥不肯聽採。
若分噠嚫則競諍之。
求索供養衣被飲食無有厭足。
多畜弟子不以法訓。
佛之正戒不以誨之。
弟子不解戒行禪定修道之法。
而為師者務相聚會。
談講世俗非法之事以為常業。
如此輩人受他供養。
施者福少受者有殃。
若有四輩聚會說經。
不樂聽之。若有白衣來欲聽經。
競共迎逆供給所須。
不失其意。若說禁戒則共鬪諍。
乃至半夜言眾人疲。
但說四事若理白衣不以疲厭。
若說淨戒講經法時不欲聞之。
當來比丘。欲亂法者。
競起佛寺處處集會。
其十五日有說戒者。
雖共聚會但共鬪諍。
亦不說戒講法。諸天人民見僧聚會往欲聽法。
但聞鬪諍即相謂言。
我用法來反聞鬪諍於此何求。
心中不樂愁慘而去。
自念不久佛法將滅。
諸天龍神及諸夜叉諸善鬼神。
皆共愁悒。不復擁護佛法眾僧。
令諸惡鬼吸食其血。
令皆多病。薄色力少顏貌枯悴無有威德。
皆由此矣。比丘若病不相看視心畏惡之樂欲令死。
時病比丘無看視故遂便喪亡。
佛法欲滅比丘白衣皆共慳貪。
積聚財產不肯惠施。
但貪欲得。摩摩帝者不信罪福。
無復上下亦不分別三尊。
財物無道用之。或共婦女或共白衣雜廁居止。
飲酒歌舞快相娛樂。
凡俗無別更相嫉妬。
緣是之故財物衰耗業不諧偶。
此輩比丘用淫欲故。
樂在家居不厭為苦。
好與童女相結為固。
所以者何。童女之意特為深重。
初得男子心相戀著俱不忘捨。
或與淫蕩女子就共生活。
或比丘尼為家居者。
若有比丘不畜遺餘乞丐充身。
諸破戒比丘盡共憎惡不欲見之。
告諸檀越言。此比丘內懷諛諂。
外現持戒不足取與。
於今之世若有犯戒比丘盡共惡之。
將來之世見有清淨持戒比丘反共憎之。
今時比丘屏處犯戒畏人見之。
將來之世若有比丘。
奉戒禪定畏人見之。
所以爾者將來之世憎持戒故。
當來比丘強知貪利不知羞恥如此人輩彼世癡人盡恭敬之。
見持戒者反輕毀之。
一切萬物悉皆是寶。
用人不識皆即化沒。
佛法亦爾。由是之故正法轉沒。
用不敬奉令法沒盡。
譬如大船多所負載重則沈沒。
將來之世多有比丘。
貪惑供養令法毀沒。
若有比丘奉戒護律。
法當久存。如師子王雖死臥地。
飛鳥走獸無敢近者。
旬日之間身中生虫。
還食其肉毀壞身形。
佛雖泥洹正法續存。
梵魔眾聖一切邪道。
無能毀佛法者。將來當有無行之人。
入佛法中求作沙門。
破壞佛法更相輕毀。
學三藏者轉相嫉妬。
為嫉妬故佛法疾滅。
欲護佛法當除憍慢棄捐嫉妬。
將來比丘妬佛法者。
如猪處溷不自知臭。
多所搪揬如無羇驢。
不顧禁戒飲酒噉肉。
不以時節共結親友。
或穿人牆屋劫人財物。
或受人寄共相誷冐。
更相證明忍於搒格。
改易券信多得為幸耶。
若僧因緣共會聚時。
諸下坐輩呵罵上座。
上座默然愁慘出去。
爾時下座不以禮教。
以自拘制可為師者更不受之。
比丘有是鬪諍之時法將滅盡。
天下搔動盡共不安。
國主調役無復厭足。
盜賊並起劫奪民財轉入於王。
王者得財遂長益賊。
治政崩壞相殺不問。
人民窮苦姦巧滋生。
天下枯旱風雨不時。
穀米飢貴王賈販賣踰越境界。
耕田種作收入薄少。
晝夜勤苦身口不繫。
無用充官萬民嗷嗷乃不思存。
爾時比丘亦復耕田四出賈作。
經理官私與俗無異。
甚為苦哉。將來之世當有三天子出破壞天下。
一名耶來那。近在南方中國。
當有一天子出北方晉土。
有一天子名曰揵秋。
佛法將滅。此三天子乃出晉。
破壞國土殺害人民。
破塔僧園輕慢沙門拷治五毒。
亦率兵眾詣天竺國。
破壞土地多所殘害。
爾時中國天子。當復興兵破壞晉土及其臣民還其本土。
是時晉土沙門為官所困。
或有死者。或有返俗者。
或巡四出向天竺者。
或有達者。有不達者。
或有盲聾跛蹇羸老病瘦不任去者。
為官所殺。爾時中國天子敬佛法眾惠施一切。
見犯戒者即訶諫之。
時有上座比丘名尸依仇。
通知三藏為王說法。
王甚歡喜即請眾僧於拘睒彌國。
作般闍于瑟盡請一切釋迦文弟子在閻浮提者。
悉令集會。時有百千比丘末後大會。
大會者佛法向盡。
更不復會故言末後。
爾時會中轉相問言。
汝等和上及阿闍梨為在何許。
各答之曰。我等之師。
中道病死者。賊所殺者。
疲劣不能前者。言以達者。
皆共悲結舉聲 #CB00079;哭。
當此之時十五日夜。
天大惡風暴雨。說二百五十戒中有聞者或不聞者。
時諸比丘便共鬪諍大語呼。
上座比丘諫眾人曰。
仁等小言當用法故更勿亂語。
吾用比丘法當解汝意。
今閻浮提釋迦文弟子盡來會此。
是會末後。今我所學更不復學。
唯願默然聽我所說。
復有比丘聰明智慧深入禪定。
語眾人曰。我所入禪悉已備足。
今此大會百千比丘。
欲聞法戒能持行者。
我當說之。願諸釋子默然靜聽。
復有比丘字須陀流以得羅漢即從坐起。
一心叉手禮上座足便師子吼。
我欲說經眾坐勿閙。
經中所說吾悉學之。
無有錯誤終不復疑。
如佛所言。上座弟子名曰上頭。
亦是上足志行凶惡。
即從坐起謂須陀流曰。
汝何所知不解經法戒律。
上座欲說競共說之。
爾時上頭即以鐵杵打殺須陀流。
須陀流已度生死。
中有持戒比丘。默然便起出去。
爾時有信佛夜叉。
復以鐵杵擊殺上頭比丘。
當於爾時天地六反震動。
虛空之中自然有叫喚稱怨之聲。
四向復有惡震雨墮。
四向復有惡氣滿于虛空雷震四至。
爾時一切眾生之類。
見是變怪悉共相對舉聲悲哭。
皆相謂言。今日末後佛法盡矣。
上至二十八天無色諸天。
及龍阿須輪滿于空中。
舉聲大哭自撲墮地。
復有奉法羅剎。及見佛夜叉悉皆舉身自投于地。
口說是言。從今以往天下更不復聞說二百五十戒聲。
比丘不復奉行之。
天下孤寡眾生失目甚速。
奈何天下不久。人民相殺無有問者。
猶如野畜。法行已墮法鼓已裂甘露門已閉。
諸經法師命已喪失。
法炬已滅法輪已倒。
十二部經已散解。
法輪已折法水已止。
法海已竭法山已崩。
諸山谷間無復精進坐禪比丘。
諸天善神見山谷空無所奉敬。
悉皆自撲人民盲冥無法可行。
時諸魔眾皆大歡喜。
以名衣上服更相貢上。
佛法已滅。我等邪法今始得興。
更相慶賴。迦丁比丘告諸弟子。
當來惡變其事如斯。
今日佛法續故存在宜勤行之。
佛之正法如深草澤。
眾生仰之無所乏少。
若草澤枯竭。眾生飢困墮于生死。
猶如賈客不勤用心。
財寶日耗父母妻子無所濟活。
身心燋燃悔無所及。
今正法存極可行之。
恣取何道。若復放逸不欲精進。
空出無獲。返為三塗之所沒溺。
悔之無及。今汝四輩思佛重恩。
奉上如父親下如子。
汝等四大強建心堅意猛。
勤行精進可得度苦。
若復一旦身心微弱。
而為老病所見踰蹈。
悔無所及。今國土人民未至盛惡。
兵革未起人民安隱。
米穀平賤分衛易得。
念勤精進可無後悔。
時諸弟子聞說是法。
悉皆稽首禮大仙足。
心意惶怖身體戰掉。
悲泣白言。將來之世法沒盡時。
見此世者意當云何何忍見之。
我等今日聞說是事心用崩破。
彼世之人遭此惡者。
身心豈不裂作百段耶。
時諸弟子忽復自議。
至心投地同聲白師。
我甚惶怖云何得道免于斯苦不遭斯惱。
大仙告曰。道無遠近勤求則得。
無有前後。此經名曰大仙迦丁所記當來祕讖要集。
宜勤精進可免斯苦。
時諸弟子聞經悲泣飲淚稽首奉行。
迦丁比丘說當來變經
 ^7a24
