
pin:: 
## 2
大方廣佛華嚴經隨疏演義鈔卷第二十六
author:: 唐清涼山大華嚴寺沙門澄觀述
疏「土既不等」下，第二釋文。
於中四：一躡前生起、二正釋經文、三料揀解妨、四次第鉤鎖。 ^194b25

疏「初三者」下，第二正釋經文。
釋第一句，疏文有二：一正釋、二解妨。
今初。言「一切淨穢」者，此通三土，唯除法性，以言通慧力所成故。
此即偈文「智慧神通力如是」也。
言「為物而取擬將普應」者，除自受用，皆為物故。 ^194b27

疏「佛應統之」下，解妨。
此有二妨：一皆名佛土妨。
謂土有淨穢，穢豈佛土？
故今答云：穢亦佛土。
三界朽宅屬于一人，娑婆雜惡居華藏內，是我佛土。
二然就佛言之，故無國而不淨者。
通於穢土，稱為淨妨。
此由《淨名經》中，寶積願聞得佛國土清淨，
而佛答云：「眾生之類。」
是則不揀淨穢，穢亦淨土，故生疑云穢名佛土，就佛統之穢名淨土。
復據何理故有此答？
然佛土皆淨，所以身子見丘陵坑坎，佛言：
「我此土淨，而汝不見。」
言既即穢而淨故不思議者，即以上義會下偈文，
偈云「世尊境界不思議」故。 ^194c3

疏「若是法性即本識」等者，約如來藏隨緣成立淨穢諸土，
如〈三昧品〉引《楞伽》說。
此從通相，不局眾生亦不局佛。
若云法爾者，即法爾道理，如〈十地〉說，故疏會二文，於理可見。 ^194c14

疏「業有善惡」下，先總釋；後「淨名」下，後引證。
引三經四文，《淨名》有二，皆〈佛國品〉。
初云「以萬行為因」者，經云「寶積！
當知直心是菩薩淨土，菩薩成佛時，不諂眾生來生其國。
深心是菩薩淨土，菩薩成佛時，具足功德眾生來生其國。
菩提心是菩薩淨土，菩薩成佛時，大乘眾生來生其國。」
次列六度等，故云萬行為因。
二又云「眾生之類是菩薩佛土」等者，亦是此文。
次云「謂法性雖一」下，雙釋上二。
疏文有三：初隨業成異，釋上萬行為因，
此是土因；二佛隨異類，取土攝生，釋上文
「又云眾生之類是菩薩佛土」，此是土緣。
三「涅槃」下，別引他經成其初義。
就第二中，亦具引文。
〈佛國品〉寶積獻蓋，佛為現變化淨土相，便求其因。
故初問云「願聞得佛國土清淨」，舉果也。
「唯願世尊說諸菩薩淨土之行」〔徵因也〕。
佛答云：「眾生之類是菩薩佛土〔標也，下徵釋文〕。
所以者何？菩薩隨所化眾生而取佛土，隨所調伏眾生而取佛土。」
釋曰：上二句總明取土一向為物。
經云「隨諸眾生應以何國入佛智慧，而取佛土。
隨諸眾生應以何國起菩薩根，而取佛土。」
釋曰：此明土異之由。
下經徵釋云「所以者何？
菩薩取於淨國，皆為饒益諸眾生故。」
釋經意云：菩薩修因取土皆緣眾生，若無眾生，取土何用？
此皆他受用土及變化土緣故。
《唯識》中二土，皆以利他行成，明為物取，
故彼經舉喻：欲造宮室，須依空地。
若無虛空，終不能成。
欲修淨土，必緣眾生。
若無眾生，無修土處。 ^194c18

疏「涅槃微善」 " resp=下，別引他經成其初義。
即二十一經，〈高貴德王菩薩品〉。
琉璃光菩薩從不動世界而來，無畏菩薩問佛：
「此土眾生當造何業，而得生彼不動世界？」
佛以偈答，廣列十善，一一皆生。
言微善者，彼有偈云「若於佛法僧，供養一香燈，
乃至獻一華，則生不動國。
若為怖畏故，利養及福德，書是經一偈，則生不動國。」
又云「造像若佛塔，猶如大拇指，常生歡喜心，
即生不動國」是也。 ^195a18

疏「觀經三心」者，有三種三心，第一佛為韋提希現淨土竟，韋提希願生求因。
佛言：「欲生彼國，當修三福：一者孝養父母、
奉事師長、慈心不殺、修十善業。
二者受持三歸、具足眾戒，不犯威儀。
三者發菩提心，深信因果，讀誦大乘，勸進行者。
如是三事名為淨業。」
佛告阿難及韋提希：「汝今知不？
此三種業，過去未來現在三世諸佛淨業正因。」
釋曰：若具此三，何淨不致。
然以生就佛總名為生，如上引「直心是菩薩佛土，
菩薩成佛時，不諂眾生來生其國。」
第二上品上生文中云「若有眾生願生彼國，發三種心即便往生。
何等為三，一者至誠心、二者深心、三者迴向發願心。
具足三心者，必生彼國。」
第三云「復有三種眾生，當得往生。
何等為三？一者慈心不殺、具諸戒行；二者讀誦大乘方等經典；
三者修行六念，迴向發願，願生彼國。
具此功德，一日乃至七日，即得往生。」
釋曰：第三三心多同初三句，而合初二開其後一。
此上諸心，非但得生彼國而為生因，亦能成彼淨國得為修因，
故《觀經》云「三世諸佛淨業正因」，故今引為佛國因也。 ^195a27

疏「上三，初一因二緣三因」者，然因略有二：
一變化因：即第一如來通慧。
二感淨剎因，即是第三。
緣亦有二：一約境利物眾生為緣，二攝境從心皆自識變。
此中第二義而是真心隨緣變耳。 ^195b20

疏「次四別明有因有緣」者，如鏡智所成，
是緣，變化土因通因通緣，佛以生為緣、生以佛為緣。 ^195b24

疏「眾生菩薩共搆一緣」者，上已總明即是直心是菩薩淨土等。
若菩薩自修直心，眾生諂曲何由得生？
是故勸物同修直心。
故菩薩以直心之因，取直心之土，以應直心眾生為同搆一緣來生其國。
萬行皆然，故云隨其行業。
言「凡聖同居」者，即變化土。
若他受用，唯聖所居。
變化之土，凡聖同居，有二意：一就機化故、
二於凡身中初證聖果，尚亦為居之。 ^195b26

疏「三四二種他受用土因」者，略如上引
《唯識論》文。唯識一向就佛說因，今通菩薩，
謂佛因中修此二因，成他受用，即是佛因。
二住地菩薩修此二因，得他受用，約菩薩因。
初地八地，《地經》廣說。 ^195c5

疏「勝解印持隨心轉變」者，勝解以於境印持為性，印持萬境隨心轉變。 ^195c10

疏「一善根所流因中」者，即圓融修行自他二利無障礙行，故得爾也。 ^195c11

疏「其法性土」下，第三料揀妨難。
問：上之十句含於四土，何以特明三土因耶？
故為此釋。次復問云：四土之外別說圓融，應有五土。
故今答云：故其後三但融他四，即是我宗，非別有體。
其圓融之因，亦如上說。
又說淨土總有二義：一者行淨業為因，
感淨相果；二以德業為因，感自在淨果。
行業始自凡夫、終至十地，德業始起不動、終至如來故。
第二別明，是行業淨。
第三融攝，是自在淨。
第一總明，具斯二淨，故疏為三。 ^195c13

疏「又此十事」下，生鉤鎖偈中。
疏「成唯識」下，此下之文前已總引，今當略釋。
大圓鏡智相應淨識，即果位第八，此是依因，依此頓變故。
「由昔所修」下，此是行因。
「從初成佛」下，辯其果相。
初明竪長，後「周圓」下明其橫廣。 ^195c23

疏「論云：謂平等性智」等者，上已具引。
先智後行，俱是緣因。
亦以行為因、以智為緣，故云因緣。
亦上二皆因，隨十地菩薩為緣，如上隨所化眾生等變化為淨土即是果相。
初地見剎等百三千，故名為小。
二地即千，三地萬等。
後後大於前前，前前即劣、後後漸勝。
下所引地義，並如本品。 ^195c28

疏「又第七偈依中有依」下，以義料揀成無礙行門。
此即賢首華藏觀意。
彼有五門：一成立因緣，正當此門起具因緣；
二相狀布列，即〈華藏品〉風輪香海等；三具德圓滿；
四依正融攝；五攝成觀智。
今疏有二：先牒經略明，即彼第四。
二從「然其無礙通有十種」下，即彼第三。
但解此二自成觀智，略無第五。
然彼具德指一香樹，亦明十義：一此香樹即佛智身德、
二即轉法輪、三事理無礙、四悲智德、五難思德、
六體用無礙、七定亂無礙、八微細德、九佛境界德、十緣起無礙德。
而內外相參以成十門，亦不引證。
今為順經，加減廢立皆引文證，而具事理事事無礙。
疏中有四：初總摽。
二「諸教說土」下，立意。
「或是無常」者，通大小乘。
「或云心變」，唯是大乘理事懸隔，明非實教。
三「一事理無礙」下，開門別釋。
一中引經，即第十經偈末句云「安住於空虛」，
今但取莊嚴為事、法界為理，無差別言即是無礙。
二成壞中不引文者，義易了故。
亦是此偈，故云一一。
剎種中，劫燒不思議，所現雖敗惡，其處常清淨。
三中「經云體相如本」等者，即第八經，釋剎種章偈。
及後四相入中所引，即前偈前半，具云
「以一剎種入一切，一切入一亦無餘，體相如本無差別，無等無量普周遍。」
五相即無礙，證文即第七經。
六「清淨珠玉」等，即第八香水河偈，具云
「清淨珠玉布若雲，一切香河悉彌覆，其珠等佛眉間相，炳然顯現諸佛影。」
今但取初後二句，是顯微細之義。
七隱顯中略不引經，以義多故。
即此中偈「隨心造業不思議，一切剎土斯成立。」
即其義也。以同處異見，故不可思議。
又形狀偈云「一切塵中所現剎，皆是本願神通力，
隨其心樂種種殊，於虛空中悉能作。」
釋曰：既一塵隨樂種種皆作，則隱顯自在也。
然疏文中略出二種隱顯：一染淨隱顯，
如感娑婆者，對華藏而見娑婆，則淨隱染顯；
感華藏者，對娑婆而見華藏，則染隱淨顯，故摩竭提國其地金剛等。
二明異類隱顯，如須彌山形世界一類顯時，江河等形即皆隱也。
長剎顯時，短剎則隱。
餘可例知。八重現無礙，亦不引文，以「華藏世界所有塵，
一一塵中見法界」已頻引故。
若更引者，依住偈云「或有國土周法界，
清淨離垢從心現，如影如幻廣無邊，如因陀羅各差別」等。
九所引即第八經，釋小海中偈十中。
「又下文云」，即第八經，河間樹林偈。 ^196a5

疏「此十無礙」下，四結釋六相之義。
略如前說，廣如〈十地〉別章。 ^196b21

疏「如何廣大」下，隨難別釋。
釋第八九，有二義釋，前通諸教、後「由無漏」下即事事無礙宗。
故上普賢云「一切剎土入我身，所住諸佛亦復然。
汝應觀我諸毛孔，我今示汝佛境界」等。 ^196b23

疏「所現國土似彼報故重重而現不離一毛」
者，如十盞燈共照一毛，則一毛之上有千重光也。
準喻思法。 ^196b27

疏「第四剎體中諸教不同」下，即五教出體釋有二意：
一則別配八微是小乘，唯心是始教，法性是終頓二教，或一切法是圓教。
二則通明圓教具於四義，頓教唯法性，
小乘唯八微，始終二教通於前三，若三各別即二是始教、若三無礙性相圓融即是終教故。
法相宗出體之別，一法性土，以真如為體。
二實報土，力無畏等一切功德，無漏五蘊以為體性，若攝相歸性亦真如為體。
三色相土，攝境從心，自利後得智為體故。
《佛地論》云「最極自在淨識為相。」
相即體相。若約相別，即四塵為體。
四他受用土，攝境從心，利他後得智為體。
攝相歸性，亦以真如為體。
若約相別，亦是四塵。
五變化土，同前他受用體。
是知始教具用三法，圓教則以性融相，
相無礙故通一切法，則事事無礙而為其體。
是故疏云「今皆具之」。
次引經具收，後融無礙。 ^196b29

疏「第五段剎莊嚴中至或寶為嚴」等者，
然莊嚴有三，即名三淨：一處所淨，即眾寶為嚴；
二住處眾生淨，即人寶為嚴；三法門流布淨，即以法為嚴。
對文可知。 ^196c17

疏「第六段明剎清淨」，疏文有四：一總摽大意、
二別顯其相、三對教揀定、四對文揀濫。
今初。言「唯約淨」者，以言清淨故，不同形等通於染淨。
言「行致」者，即生公意。
彼《淨名注》云「行致淨土，非造之也。
造於土者，眾生之類矣。」
十四科中釋致義云「問：云何致而非得耶？
答：夫稱致者，體為物假，雖獲非己。」
釋曰：謂因他而得，故名為致。
謂佛修萬行直趣真極，不取色相他受用等，
因他眾生，遂以大悲為物取土，故云行致。
既因萬行而致於土，必招淨也。 ^196c21

疏「然淨有二」下，第二別顯其相。
展轉開之，乃成四重，皆以方便為因、清淨為果。
第一對中言「以六行為方便」者，謂厭下苦麁障、
欣上淨妙離，故以色無色界而為淨土。 ^197a3

疏「此復二種」下，第二對二乘淨土，玄中已明。 ^197a7

疏「然出世上上淨中」下，第三對。
言「仁王經」等者，即〈菩薩行品〉波斯匿王讚佛。
此前一偈半云「正覺無相遍法界，無生忍盡智圓明。
寂照無礙真解脫，大悲應現無與等。
湛然不動常安隱，光明遍照無所照。
三賢十聖住果報，唯佛一人居淨土。」
在文易知。若《瓔珞經》亦云「佛子！
有土名一切賢聖所居之處。
是故一切眾生、一切聖賢，各有自居果報之土。
若凡夫眾生住五陰中，為正報之土；山林大地，名為依報之土。
初地聖人亦有二土：一實智土，前智為住、
後智為土；二變化淨穢經多劫數量應現之土，乃至無垢地土亦如是。
一切眾生乃至無垢地，盡非淨土，住果報故。
唯佛獨居中道第一法性之土，是故我昔在普光堂，廣為一切眾生說淨土門。」
以上二經，唯佛為淨。 ^197a8

疏「未極之中」下，第四對也。
言「永絕色累」者，即生公十四科淨土義云
「夫未免形累者，八地已前在生空觀，即淨土出，即居穢土。
八地已上長在生空，即長在淨土，故須託土以自居之。
八地已上永絕色累，照體獨立、神無方所，土復何為？」
意云：八地淨無生忍得色自在，捨於分段，故云永絕色累。
一切世間出世間心悉不現前，故云照體獨立。
稱性普周，故云神無方所。
神即心神，《易》云「神者，妙萬物而為言者也。
故神無方而易無體。」
既無色累，故其土相難以名目。 ^197a23

疏「七地已還」等者，未出三界者，依直往者，未捨分段故。
「無漏觀智有間斷」者，即六地已下，若至七地觀無有間。
依《十地經》，六地已下為染，八地已上為淨，
七地亦名中間，亦可名染、亦得名淨、或非染非淨。
今取染義，故非純淨。 ^197b5

疏「若依瑜伽」下，第三對教揀定，可知。 ^197b10

疏「然淨方便」下，第四對文揀濫。
於中有二：先對此文。
上來四對，皆約清淨為果、方便為因。
今以義通，方便亦果，親近善友即是方便，
今得人寶為嚴則兼於果，故極樂等土，
諸上善人俱會一處，是等流果也。 ^197b11

疏「然望莊嚴」下，第二對前文揀也。
如莊嚴中云「或以說一切菩薩功德莊嚴」，
與此「增長廣大功德雲遍法界故」文同。
又彼偈中多舉因顯果，與此長行同。
此云「慈悲廣大遍眾生，以此莊嚴諸剎海。」
與莊嚴同。起具因緣諸淨剎因，與此長行修淨因同。
故為此揀。疏文有二：一明門別，謂所用雖一，用處不同。
猶如說法在布施門名為法施，在智慧門名為方便等。 ^197b16

疏「又起具」下，更以別理揀於二門，則具緣是通、
此處則局，故前疏云「唯約淨也。」
對於莊嚴則多少不同，如多藥和合從疆得名，
定中有慧但資於定，慧中有定但名般若等，
故云彼多約果、此多約因。
從前多修善者，亦從多少，前則以因對果論其多少，此則唯就因中自有多少。
前云「菩薩無邊功德海」及「普賢願行諸佛子，
等眾生劫勤修習」，此多修善也。
今乃文云「淨修廣大諸勝解，成就方便清淨力」，即治惡多。
文顯可知。 ^197b24

疏「如善財夜神處說」，即七十三經，大願精進力夜神，
善財初見，起於善知識同已等十心，便得佛剎微塵數行。
所謂同念心，常憶念十方三世佛故。
同慧心，分別決定一切法故等。
廣如彼說。此下數段皆如〈十地〉經文。 ^197c5

疏「前半方便、後半清淨」者，以各下句有方便清淨言故。
言「皆上句果、下句因」者，從多分說，則方便為因、清淨為果。
若從通說，俱通因果。
方便約因，善巧出生於土。
方便約果，依正業用是淨土相清淨。
約因，離諸障蓋清淨；約果，無有三惡八難等故。 ^197c10

疏「初二隨彼類」者，如佛出娑婆但可丈六，
若生極樂無量由旬，不可以無量由旬之如來以化三尺身眾生，
丈六之佛化萬丈之人；壽亦然矣，居於此剎不滿百年，彌陀人民壽皆無量。
然此一對，亦通化機多少。
次「一緣廣狹」者，緣廣則剎廣，如文殊普賢之邦；
緣狹則剎狹，如迦葉光德之國。
四宜聞三則祕一乘之妙寶，宜聞一則廢羊鹿之小車。
五根熟者化多，如釋迦之化；未熟則化少，如須扇多如來。
亦是因中緣廣狹故。 ^197c16

疏「一念與劫」下，釋唯心方便之義。
然一念與劫並由想心，此有二意：一者由有想念即有剎那，
積此剎那終竟成劫。
心想若滅，生死長絕。
此順經文。二者一切境界皆依妄念而有差別，若離心念則無一切境界之相。
此順經意成唯心觀，是故疏云「心想不生長短安在」。
無長無短即心體清淨，是以經言「以一方便皆清淨」也。
此約真性故。第三句是不壞相義，相性無礙剎海義也。 ^197c26

疏「二唯約住劫之中居人善惡」，復有二義：
一約眾生引因所得；二約菩薩居中作用，
心純善故，染淨交徹耳。 ^198a6

疏「一遇惡緣故淨變為染」，即是劫中染污眾生住故。
七十二經云「往昔此城邑，大王未出時，
一切不可樂，猶如饑鬼處。
眾生相殺害，竊盜縱婬佚，兩舌不實語，
無義麁惡言，貪愛他財物，瞋恚懷毒心，
邪見不善行，命終墮惡道。
以是諸眾生，愚癡所覆蔽，住於顛倒見。」
上惡緣也。「天旱不降澤，以時無雨故，百穀悉不生，
草木皆枯槁，泉流亦乾竭。
大王未興世，河池悉枯涸，園苑多骸骨，望之如曠野。」
即劫變也。 ^198a8

疏「粳米自然生」等，即是上經次文云「大王昇寶位，
廣濟諸群生，油雲被八方，普雨皆充洽。」
乃翻十惡成十善也。
其中翻偷盜云「往昔諸眾生，貧窮少衣服，
以草自遮蔽，饑羸如餓鬼。
大王既興世，粳米自然生，樹中生妙衣，男女皆嚴飾。」
即其事也。 ^198a17

疏「三即地前」者，信解是地前通稱，亦名勝解行住，未證真如但依解力而修行故。 ^198a23

疏「或以多莊嚴而嚴一剎」者，如第五迴向，
即願普攝十方三世所有佛剎一切莊嚴而嚴一一剎，一切亦然。
至登地竟，能如願成，如八地十地中說。
言「或以一嚴而嚴多剎」者，第二迴向云
「以一莊嚴嚴一切，亦不於法生分別，如是開悟諸眾生，一切無性無所觀。」
「如上口光召眾」者，即第六經。
「其諸菩薩既至會中現自在用，如是坐已，
其諸菩薩身毛孔中，一一各現十世界海微塵數一切寶種種色光明，
一一光中現十世界海微塵數諸菩薩，皆坐蓮華藏師子之座。
此諸菩薩悉能遍往一切法界，諸安立海所有微塵。
彼一一塵中皆有十佛世界微塵數諸廣大剎，
一一剎中皆有三世諸佛世尊，此諸菩薩悉能遍往親近供養」
等，即嚴微塵中剎也。 ^198a25

疏「佛滅度百年乳不及水」者，《育王經》說：
育王常供養諸聖僧，上座食乳稍多，育王白言：
「乳若多食，恐生疾患。」
上座云：「此乳有何力？
不及世尊在世時水。
今佛滅度，一切精淳皆沈地下。」
育王願見佛在時水，上座展手地下取水，
育王甞之，實過於乳，明知福人滅矣能事隨滅。
百年尚爾，況今去聖將二千年，尤更淡薄況於減極。
鐵為上嚴、稗為上味，如《起世》等經說。 ^198b11

疏「八如彌勒來」者，即《彌勒下生經》說。
佛告舍利弗云：「四大海水以漸減少三千由旬，
是時閻浮提地長十千由旬、廣八千由旬，
平坦如鏡，名華軟草遍覆其地，種種樹木華果茂盛，其樹悉皆高三十里。
城邑次比，雞飛相及。
人壽八萬歲，智慧威德色力具足，安隱快樂。
有一大城名翅頭末底，長十二由旬、廣七由旬。
其城七寶，上有樓閣戶牖軒窓，皆是眾寶真珠網覆。
塹廣十二里，街巷道陌處處皆有明珠之柱、處處皆有金銀之聚。
便利不淨地裂受之，受已還合，亦無衰惱水火刀兵及諸饑饉毒害之事。
園林池沼八功德水、眾華異香皆悉盈滿，不生草穢。
一種七穫味甚香美，增色力身」等，廣如彼說。 ^198b20

疏「淨名足指案地」者，即〈佛國品〉說，隨其心淨則佛土淨。
爾時舍利弗承佛威神，作是念言：「若菩薩心淨則佛土淨者，
我世尊本為菩薩道時意豈不淨？
而是佛土不淨若此。」
佛即答云：「我此土淨，而汝不見。」
爾時世尊即以足指案地，即時三千大千世界若干百千眾寶莊嚴土。
一切大眾歎未曾有，而皆自見坐寶蓮華等是也。 ^198c4

疏「法華三變淨土」者，即〈寶塔品〉。
大樂說請開塔戶，佛言：「須集分身。」
大樂說請集分身佛。
世尊放光遠召，為欲受分身佛故，一變娑婆；
二於八方各更變二百萬億那由他國土皆令清淨，
坐佛不足；第三更變二百萬億那由他國土皆令清淨。
故云三變。 ^198c12

疏「謂前九辯諸世界約相不同至皆周遍故」，皆釋標名。
於中有三：一約性相相對，相則有差、性則無差。
二「又約權設」下約權實相對，實則無差。
三「又皆是諸佛之所用故」下收差與無差皆歸果用。
前之二對性相權實二不相即，今則融即。
言「無差之差」者，是圓融上之行布也。
「差之無差」者，是行布上之圓融也。
若離圓融則無可差別也，若離差別無可圓融。
如攬別成總，非離別外而有此總。
引《法華經》但明二不相離。
「由依此義」下，顯十八圓滿由此而成。 ^198c18

疏「盡海之塵一塵一剎已是含攝之義」
者，以經云「一一世界海中，有世界海微塵數世界無差別」，
謂一箇世界海，還有世界海微塵數世界，則義當一塵是一世界竟。
唯就此一句已顯融攝，釋無差別義善成矣。
若界界相望論無差者，無差全少；今十句中句句各有世界海塵，
則一海之中已有十世界海塵數無差，故須融攝。
思之。 ^198c28

疏「而前但約平漫無差」者，即長行云「一一世界海中，
所有佛威力無差別」，今乃皆云一一塵中無量光等，即是重疊無差別也。 ^199a7

疏「若云約共同事」下，結彈古人。
謂經舉十事皆約融攝，若依昔義，何以不言一一世界海中染淨無差別？
一一世界海由眾生受苦無差別？
以世界海中皆有染有苦故，故疏結云「豈世界海中都無此耶？」
今經不言，明知約融攝無差別耳。
世界成就品竟。
pin:: 
#  5 華藏世界品

## 1
華藏世界品第五〔盡第二會初如來名號品〕 ^199a10

疏「梵本具云」等者，梵云拘蘇磨〔華也〕多羅
〔藏也〕驃訶〔莊嚴也〕阿楞伽〔嚴具也〕嚕迦馱都
〔世界也〕三牟達囉〔海也〕鉢履輸陀〔云遍清淨也〕
懼曩〔功德也〕三牟達囉〔海也〕阿羅婆〔上〕
娑〔光明也〕鉢履勿多〔品也〕，此云華藏莊嚴嚴具世界海遍清淨功德海光明品。
然疏文有四：一舉梵名；二「譯者嫌繁」下申其義釋；
三「其梵本云」下釋前梵本；四「約事可爾」
下覈其本源，不為此釋，豈委剎海之興由。
三宗趣。言「有十德」者，前品已引四文也。
疏「初明華藏因果自體」者，然第二安布莊嚴亦是果相，故應對果分因。
總為二段，謂先明剎因、後彰果相。
以第一段中長行具有因果，偈中雙明因果，
故合於因，屬自體中。
疏「謂指此剎海是我本師」下，疏文二：先通釋經文、後隨難別釋。
今初。疏「不唯勝觀釋迦等」者，《俱舍論》第十八說：
於三無數劫各供養七萬，又如次供養五六七千佛，
三無數劫滿，逆次逢勝觀、然燈、寶髻佛、初釋迦牟尼。
釋曰：此三偈中，初偈明供養佛數。
謂初無數劫供養七萬五千佛，第二無數劫供養七萬六千佛，
第三無數劫供養七萬七千佛。
後頌意明供養何佛。
言逆次者，從第三無數劫向前以明，謂第三無數劫滿逢勝觀佛，
第二無數劫滿逢然燈佛，第一無數劫滿逢寶髻佛，
最初發心逢釋迦牟尼佛，發誓願言：「願我當作佛，一如今世尊。
彼佛世尊末劫出世時，法住千年，今我如來一一同彼。」
故今疏云「不唯勝觀」者，舉第三阿僧祇劫滿佛。
言「釋迦」者，舉初發心之佛。
而言等者，乃有三義：一等然燈寶髻、二等所供佛數、三等餘教所明。
設言供養三十六恒三十八恒佛等，皆未足為多也。 ^199a17

疏「不唯淨一無生等」者，如《智論》說：五華供養然燈，得無生法忍。
故《金剛經》云「若有少法可得，然燈佛則不與我授記」等。
無法可得，是無生相。
而言等者，等餘法門。
《俱舍頌》云「但由悲普施，被折心無忿，讚歎底沙佛。
次無上菩提，六波羅蜜多，於如是四位，
一二又一二，如次修圓滿。」
釋曰：初之四句即是四位。
初位一滿，謂普施成檀。
次位二滿，謂尸及忍，被折不報故能滿尸，由內無忿故成於忍。
第三位中但一度滿，謂精進度。
第四位中定慧雙滿，故云一二復一二等。
言底沙者，此云圓滿。
讚佛偈云「天地此界多聞室，逝宮天處十方無，
丈夫牛王大沙門，尋地山林遍無等。」
七日七夜忘下一足歎底沙，故超於彌勒九劫先成佛。
《智論》之中亦同此說。
故六度滿，前後不多。
今經一一佛所淨修世界海微塵數大願，
況於多佛、況多劫耶，故結云「由上三重故云深廣」。
疏「然瑜伽起信」下，第二隨難別釋，即重釋三祇，約三乘一乘以通。
言「該通十方」者，對上一方化儀言。
「及樹形等界」者，對上一類世界。
且如娑婆一劫，方知安養得為一日，則安養世界乃經三無數日耳。
更方袈裟幢剎未經歲月，況於後後以劫為日之剎耶？
是則不可以此一方一類定於成佛時劫之數。
二異類剎者，即於一界即具諸界互不相見，
時劫亦殊，安知脩短。
故朝菌不知晦朔，況識春秋耶，況於大椿之歲耶。
言「寶雲經」者，經云「善男子！
菩薩不能思議如來境界。
如來境界不可思議，但為淺近眾生說三僧祇修習所得菩提，
而實發心已來不可計數。」
賢首釋云：不可計者，不可計數阿僧祇也。
義分齊云：始教三祇不同小乘十十數之，
此即倍倍數之，仍說百劫修相好等。
《智度論》破此別修相好，不許三祇之外別修，即是實教之意。
然實教之意，自有二義：一定，三僧祇一方化儀故，又是實佛故。
《起信》云「或示超地速成正覺，以為怯弱眾生故。
或說我於無量阿僧祇劫當成佛道，以為懈慢眾生故。
能示如是無量方便不可思議，而實菩薩種性根等，
發心則等所證亦等，無有超過之法，以一切菩薩皆經於三阿僧祇劫故。」
斯則定也。二者不定，復有二意：一為通餘類世界故，
如《勝天王》說，即前樹形等剎是。
二據佛實德無限故，如《寶雲經》。
若《瑜伽》，說有二種無數劫：一者日夜月半月等，
方便顯時無量故；二者如常說。
若依初義，經無量劫；若依後義，但三僧祇。
然依此釋，不同《寶雲》，《寶雲》不言為淺近眾生說於大劫，
為於深勝說日月劫，明知意殊。
是則《瑜伽》亦是一方所宜說耳。 ^199b20

疏「又時無別體」下，別教一乘融攝以說，
如毘目仙人執善財手，時經多劫、處歷無邊，故不可以長短思也。
若顯超勝，一生頓圓；若約甚深，多劫莫究。
故云不可定執，貴在入玄。 ^200a13

疏「第二諸佛子下彰果體相」，疏文有四：
一總相生起、二彰其分量、三科釋經文、四用義通局。 ^200a17

疏「然所依剎量」下，第二彰其分量。
言「大小之化」者，如《梵網經》「周匝千華上，
復現千釋迦」，即大化也。
「一華百億國，一國一釋迦」，即小化也。
小化唯一四洲，大化總該百億。
「且依一相」等者，且依一種義相，不壞邊表有蓮華外別佛剎海等，
實則稱性橫不可尋，故云法界無差別。
若以性融相，則一塵中法界無量。
疏「然準下別顯」，下第三科釋經文。
言「應有十事」者，以文廣釋十事故。
此中長行略標列故，是以古德一品之中先分土因，就果相中即分十段。
今不依者，以下六事各有長行偈頌，而前四事同一長行，
故科十段於文不便，先科為三，於第一華藏自體中長行之內方為四耳。
疏「然其剎因」下，第四明用義通局。
「已見上文」者，即起具因緣中通義易知，故示別相。
列中，疏「風力遙持」者，古有二釋：一云一重風輪持一重物。
疏以〈出現品〉中有十風輪持欲色等，皆是遙持，故今案定。
疏「所持香海」下，疏有二釋：一約事釋、二
「又藏識」下約表。於中又二：一約眾生、二
「又佛性名水」下約通生佛。
佛性即是真法性故，故此品初海表三義。
今舉其二，略不說悲。
《涅槃》亦云「有人聞香」，即第七經，至〈問明品〉當具引之。
疏「又所發萬行」下，上約事釋，此約表法，但通相表行。
若別說者，略示十德表於十度：一開敷鮮榮以表施度，
二自性無染以表戒度，三香氣芬馥、四寶莖堅固、
五寶葉扶疎、六寶蘂光幢、七相巧成就、
八含藏蓮子、九寶臺堅住、十普放光明，下八如次顯於八度。
疏「宿因現緣經離頌合」等者，此中詺長行為經，
以取長行綴葺略說所應說義，別相修多羅故。
言經離頌合者，宿因即前顯因深廣，現緣即前風持香海等，
此二離明。言頌合者，初偈頌總，前半宿因、後半現緣。
第二偈，三句宿因、第四句是現緣故。
疏「所成果相經略頌廣」者，長行云「華藏世界海住在其中者」，
即所成果相，此文則略。
以十偈之內皆有果相，故云頌廣。
疏「三現緣風輪經廣頌略」者，經列十種風輪，
偈中但云「風力所持無動搖」耳。
疏「四山地海樹經有頌無」者，長行云「金剛輪山周匝圍繞，
地海眾樹各有區別」，此經有也；頌無可知。
上言有四者，但有四例，唯廣略一種乃成一對，離合有無但成一例耳。
若成對者，應須經合頌離、經無頌有，方成三對耳。
餘四例二對，此中則無，下頌則有。
疏「是無邊之邊不礙理而即事」等者，意明理無分限，總曰無邊。
事有分限，故名有邊。
若理成事，理性全隱，則無邊即邊。
若會事歸理，事相全盡，則邊即無邊。
今則不爾，不失理而事現，云無邊之邊；
不壞事而理顯，云邊之無邊。
此是事理無礙義，不是相即相作之義，思之。
疏「但云諸嚴」下，此句稍長，故牒釋云：即從
「諸莊嚴具」下是第九句，「摩尼妙寶」下皆第十句。 ^200a19

疏「準下剎種及梵本皆有十」者，以中一海管十海，
而此十海一道布列，結有不可說佛剎微塵數香水海。
十道皆然，一海一種，故有十不可說也。
言「下摽種處亦然」者，摽云「諸佛子！
此不可說佛剎微塵數香水海中，有不可說佛剎微塵數世界種。」
釋曰：此即摽種處無十字，亦例合有。 ^200c15

疏「芬陀利即白蓮華」者，即唐三藏等諸師所翻。
而言「亦是正敷榮時」者，即什公意，故叡公
《法華．序》云「華有三時之異：華而未敷名屈摩羅，
凋而將落名迦摩羅，處中盛時名芬陀利。」
生公亦云：「器像之妙，莫踰蓮華。
蓮華之美，榮在始敷。
始敷之盛，則子盈於內，色香味足，謂之芬陀利。」
意亦同也。今存二譯，各是一義，梵語多含，故兩存耳。
疏「即隨一一心同時相應功德流注」者，
大海既喻藏識，小海復表種子，二皆心王故。
河表同時心，所謂善十一、遍行別境二，千福河流注心地也。 ^200c21

疏「嚴中嚴事」下，釋第二辯嚴也。
疏中先略釋、後結十句，可知。
今先示十句、後示別釋。
十句者，一岸體金剛、二「淨光」下摩尼嚴岸、
三「常現」下現佛光色、四「及諸」下出同類音、
五「其河」下旋澓出影、六「摩尼」下網鐸垂覆、
七「諸世界」下總顯多嚴、八「摩尼寶雲」下寶雲覆上、
九「復出妙音」下浪出妙音、十「其香水」下水湧光雲，
以文易知，故長行不出，但偈中具示。
今示略釋者，疏云「寶體」是初句，「寶嚴」是第二句，
「聖靈遊集」即三四五句，「光雲相映」即六八與十，
「萬像浮輝」即七九二句。
疏「如劍葉林」者，其林樹葉猶如刀劍，下即傷人。
言 " resp=「天意樹」者，《涅槃》
四十二問中當第二十四，問云「云何觀三寶猶如天意樹？
言天意樹者，隨天意轉故。」
至第九經方始答之，云「復次善男子！
如菴羅樹及閻浮樹，一年三變，有時生華光色敷榮、
有時生葉滋茂蓊欝、有時凋落狀如枯死。
善男子！於意云何？
是樹實為枯死不耶？」
「不也。世尊！」「善男子！
如來亦耳。於三界中示三種身，有時初生、
有時長大、有時涅槃，而如來身實非無常。」
釋曰：意明三寶隨物轉變而實常存，如天意樹隨天意轉而實不死。
隨天之意，明是善業矣。
言「男女林」者，即《楞伽》第一百六問「云何男女林？」
一百七問「云何訶梨勒阿摩勒？」
解曰：謂令觀世間，如男女林等。
依《立世阿毘曇論》第一云「閻浮提林外有二林，
一名訶梨勒、二名阿摩勒。
此二林南復有七林，中有人林，是人林中果形如人。
如閻浮提聖人王種，若男子十六歲、如女十五歲，
莊嚴具足，狀如行嫁。
是人林果可愛如是。
其子蔕形，如人頭髻。
未離欲者，見此果子便生愛心。
諸外道等有離欲人，若見此果即失禪定，欲心還生。
其子熟時唯鳥競食，鳥食之餘殘落於地，如尸陀林甚可厭惡。
諸退禪定者見是相已，深生厭離還得本定。」
意表世間男女如林，所見榮飾悉皆如幻，與此無別。
遍計所執妄謂之實，菩薩觀之都無所有。
故《楞伽》云「觀諸眾生如死屍無知，以妄想故見有往來。
若離妄想，如彼死屍無鬼入中云為自在。」
故有經說「菩薩所見世間資生，無非實相。」
此之謂矣。 ^201a4

疏「後三結嚴所因」，疏文有三：初總明、二
「然此三偈」下別釋、三「顯華嚴」下結歎。
二中示難思相，總有六重，六重之中皆通一偈，而各取一句中言。
又此四句各是一義，如第一偈初句所現之境、
二能現之處、三所現相、四能現之因。
下二例然。其第一重料揀初句所現不同，
三偈各一世間，而初偈是初句、次偈是第二句、後偈是第二三兩句。
言「影略其文」者，謂隨一能現，能現三世間。
今各舉其一，故云影略。
非但此義，六重皆影略。 ^201b16

疏「又初明一果能現」下，第二重約現處明矣。
初偈是第二句、後二偈皆第一句。 ^201b26

疏「又初明佛力」下，第三重約能現因差各顯一因，皆第四句。 ^201b28

疏「又初果後因願通因果」者，是第四重，
亦約現因明異重釋第四句，而約因果不同。 ^201b29

疏「又初自」下，第五亦約能現因，句亦第四，約二利不同。 ^201c2

疏「初明即性無性」下，第六重，約所現性相明差。
三偈皆第三句，以各見不同，同體無來等故。
此之一義更須解釋，謂若順上釋，既從佛力等因故，所現之體即無生等。
二者此句亦是能現，由體無生故，現而叵取，
稱性而來故無來去，隨機隱顯各見不同。 ^201c3

疏「應成四句」者，文出二句。
三一因一果，釋文已用。
四多因多果，隨修一行無德不招。
廣如〈問明〉及〈昇兜率品〉。
四句相融，故一一難思。 ^201c9

疏「一者令多」等者，第四偈「一切剎海咸周遍」，是令周給他也。
第二偈中「靡暫停」、第三偈中「恒聞見」是令常也。
第三偈中「其音美妙」是令妙也。
第十偈中「無等無生無有相」是稱性也。
第八偈「能於一切微塵中，普現其身淨眾剎」，
及第九偈「一剎那中悉能現」，皆自在也。 ^201c12

疏「後半悲應」，即他受用及變化淨，一偈之中四土具矣。 ^201c18

疏「摽二章者謂種及剎」下，疏文有三：一總釋徵名、
二「欲明世界」下雙顯名相、三「而言世界」下對難釋通。
於中二：初通世界無邊難、後「若爾」下釋種無體難。
「雖依種類」下，釋通。
於中，先正釋、二結成。
今初。前為成海，故取種類略無別體。
今別喻蜂窠以彰有體，蜂孔如剎，一窠如種，則顯魚龍乃成分喻。 ^201c19

疏「即依後義」下，二結成也。
先會同晉經成種性義。
種有二義：一類、二性。
以禾喻種、以粒喻剎，禾能生穀故有性義。
二「恐濫」下，顯今經意，亦是通難。
難云：若有種生之義，何不依昔為世界性？
故為此通，則種兼二義，今經存之。
疏「今初也。然此十門剎種之異」下，疏文分四：
一顯種所依、二對前會釋、三隨文別解、四別示義門。 ^201c26

疏「所列十事」下，二對前會釋。
於中亦四：一總顯不同；二「若別別相望」
下互出同異；三「皆顯十」下彰互所以；四「何以起具？
前有此無」下牒問釋成，聖即問也。
問意云：一種起具等五，此無前有；方所等五，此有前無。
從「前段總明」下，答也。
答中，對上牒起具問。
而下結云「餘可思準」者，即是結例餘四。
但用何等世界住言，總通五難。
劫住即是果，起具是因，此通易了，餘四猶難。
謂清淨佛出，劫住轉變，正是果相，正辯果住，何得全無？
今云無者，清淨方便亦是約因。
又不通染，今則通染。
又不語因，佛住約人，今此辯剎，故亦無之。
劫住轉變，此二竪明。
今語現住，亦非此要，故略不說。 ^202a5

疏「然與前同」下，第三隨文別釋。
但解五句。言「若圓滿方所」等者。
釋此五句皆是十八圓滿中意，次下當明。
此中每句各二義。
方所二者，圓滿方所，即自受用。
方所，如上引《唯識》明自受用土相。
隨宜方所者，即他受用及變化淨。
然依《佛地》，十八圓滿唯約他受用說。
今約圓通，故進入自受用，下該變化。 ^202a18

疏「依門趣入」等者，彼有事門，即如向說。
二約法為門，今但出此。
又「互相現入」者，是約此宗以辯門義，並如下說。
分齊分二，隨宜即他受用等，約佛即自受用土。
行列與下第十加持，各約事法分為二問。
圓滿方所云無處不有，圓滿分齊十方無際，二相何別？
答：若識隨宜，方所分齊，即知圓滿二相不同。
謂隨宜方所者，此之淨土十方之內為在何方？
如極樂在西，妙喜在東等。
言分齊者，此之淨土廣狹云何？
或等一娑婆、或等百千，是分齊也。
是則圓滿方所明「無處不有」者，即遍在一切處也。
分齊云「十方無際」者，量周法界也。
大方廣佛華嚴經隨疏演義鈔卷第二十六
 ^202a25
