
jing:: 四教義卷第十二
author:: 天台山修禪寺智顗禪師撰
第三引眾經論證誠明圓教位者。
大涅槃經明月愛三昧。
從初一日至十五日。
光明漸漸增長。又從十六日至三十日。
光明漸漸滅盡。月光漸漸增長。
譬智德十五摩訶般若光明。
漸漸滅盡。譬十五斷德。
無累解脫無明漸漸滅盡也。
十五種智斷者。三十心為三智斷。
十地為十智斷。等覺為一智斷。
合為十五智斷。故從初一日至十五日。
故以月為譬也。月體即譬法身。
法身是一光明漸增譬般若智德不生而生。
光明漸減譬解脫斷德不滅而滅。
故涅槃經明。從初實安置諸子祕密之藏三德涅槃。
然後我亦當於此祕藏藏而般涅槃。
此最後究竟涅槃。
名為不生不生。般若畢竟不生不滅。
更無惑可滅也。問曰若是圓位頓悟一證即便應究竟。
何得引月愛三昧十五日月喻。
答曰一向無淺深已如前破。
但證位是諸佛境界。
凡夫未識豈可定執。
今借十五日月喻者。
此約不可喻中而論喻耳。
故涅槃經云。又解脫者。
名無譬喻。無譬喻者即真解脫。
譬如面譬如滿月。
實非無有五根相同彼月也。
問曰何得知月喻譬地位。
答曰勝天王般若具出此義。
問曰若約佛性中道明無明所覆。
何得定有四十二品。
答曰此義前已略明。
無明雖無所有。不有而有。
不無淺深階品。一往大分為四十二品。
然論品數。實自無量無邊不可說示。
故大智論云。無明品類其數甚多。
是故處處說破無明三昧。
又云。法愛難盡。處處重說般若也。
法華經云。諸佛為一大事因緣故。
出現於世。為令眾生開佛知見。
示佛知見。悟佛知見。
入佛知見道故。此之四義。
南嶽師解云。開佛知見即是十住。
示佛知見即是十行。
悟佛知見即是十迴向。
入佛知見即是十地。
及等覺地。皆言佛知見者。
悉得一切種智也。
皆言佛知見者。悉得佛眼也。
又法句云。是為諸佛一大事因緣者。
同入一乘諸佛實相也。
又云。唯佛與佛乃能究盡諸法實相。
又火宅品。諸子門外索車。
長者各賜諸子等一大車。
是時諸子。乘此寶車遊於四方嬉戲。
快樂自在無礙直至道場。
言四方者。即譬開示悟入之四位也。
直至道場。即究竟盡諸法實相妙覺極位。
如此皆是明圓位之異名也。
大品經。明阿字等四十二字門。
南嶽師解云。此是諸佛之密語。
表四十二心之位。
若學問人多疑此語。
謂大智論無此釋。
然龍樹釋大品經。
論有千卷什師並略。
何必無此釋也。今謂此解深應冥會。
所以然者。經說初阿後荼。
中有四十二字。初阿字門亦具四十二字。
後荼字門亦具四十二字。
華嚴經云。從初一地具足一切諸地功德。
詳此義意。極似相關。
又大品經云。若聞初阿字門。
則解一切義。所謂一切法初不生故。
此豈非圓教菩薩。
初得無生法忍之位也。
過荼無字可說。此豈非是妙覺極地無上無上無過。
不可過此字有法而可說也。
又大品經廣乘品。
說一切法門竟。即說四十二字。
豈非是圓教菩薩。
從初發心得諸法實相。
具一切佛法。故名阿字。
至妙覺地窮一切諸法源底。
故名荼字。作此解釋圓教之位極似分明。
又四十二字門。後即說十地。
此即是顯別教方便之次位也。
又次十地說三乘共十地。
即是顯通教方便之位也。
經文三處宛然。比決圓別通三教。
顯在大品經文也。
故大品經云。是乘從三界。
出到薩婆若中住。
又三慧品云。菩薩從初發心修習三慧。
至坐道場。仁王般若經云。
三賢十聖忍中行。
唯佛一人能盡源。
前所引思益楞伽等經。
明寂滅真如有何次位。
即是無次位之次位也。
又瓔珞經云。三賢菩薩心心寂滅。
自然流入薩婆若海。
華嚴經明四十一位。
既是圓頓之教。明圓位之意甚自分明。
但有時開別教方便之說。
事相隔別似如淺近。
故十地論師。作教道證道二道明義。
或作地相地實二種明義。
正是為修行別教方便事相之文也。
又云。一切無礙人一切道出生死也。
智度論云。菩薩從初發心。
觀涅槃行道。乃至坐道場。
又云。菩薩從初發心。
觀諸法實相慧。名為般若波羅蜜。
至佛心中變名一切種智。
譬如入海有始入者。
有後入者有至半者。
有到彼岸者。皆名入海。
菩薩亦爾。從初發心觀諸法實相。
實相雖一。而觀智不無淺深之殊也。
第四料簡。問曰何不依大乘經論對諸法門明位。
答曰。今引此等經論。
釋成圓教次位者。
此約不思議平等法界。
辨不思議非次位之次位也。
若別對法門。尋者若不得意。
多別解別執。則失圓通中道之正意。
不思議諸佛菩薩之次位也。
是事非凡夫所知。
正可仰信而已。故華嚴經云。
諸地不可說。何況以示人。
所以然者。且置大乘。
懺悔發初隨喜。一信心獲一施陀羅尼門。
已不可向一切人說。
雖復種種分別。亦不可解。
何況圓教四十二心法門。
二乘尚不聞其名。
豈有凡夫而能說也。
且置是事。如聲聞法中學四念處。
發煖法時。亦不可向一切外凡未證者說。
設種種因緣而解說者。
終不可能解。豈況圓教諸佛菩薩位行。
而可知可說也。且置是事。
如世凡人坐禪。發禪五支功德。
尚不可為未證者說。
設方便巧說。未證之者亦不能解。
豈況諸佛菩薩地位法門而可分別也。
末代法師。多取經論方便所明斷伏。
對諸法門。釋大乘賢聖地位〔云云〕。
今意不爾。所以者何。
如水性冷飲者方知。
心無實行何用問為。
是以今辨四教四位者。
出諸經論。此乃諸佛權實法門。
於四不可說中。用四悉檀而說。
此是諸佛大菩薩境界。
非諸小菩薩聲聞緣覺所知。
豈況末代凡夫所能解也。
深屬一家學道說法之者。
自非得證分明。慎勿偏執諸經論諸佛菩薩方便赴緣之言。
空諍不思議不可測量之行位也。
普願法界眾生。歸僧息諍論。
入大和合海也。第五約圓教位釋淨無垢稱義者。
維摩大士。若是位在法身補處。
即是等覺金剛無垢之位。
智慧將圓。如十四日月。
無明將盡。如二十九日月。
故智度論云。普賢文殊。
亦有十力四無所畏。
如十四日月。佛亦具足十力四無所畏。
如十五日月也。法性理顯。
故名為淨。無明惑垢將盡。
故稱無垢。等覺智慧稱理圓明。
稱機而照。故言淨無垢稱也。
是則位隣妙覺。若論圓應。
乃至十方佛土現十法界身八相成道。
此土應宜現補處之形。
故居無動佛所。為補處菩薩。
來遊忍界。呵諸菩薩。
皆稱不任問疾者。
正以圓破偏也。又說入不二法門而獨默然者。
表圓教內證法門。
不可說示也。第五約五味譬。
明四教位者。大涅槃經明五味譬不同。
以成四教辨位不同之相也。
經云。凡夫如乳。須陀洹如酪。
斯陀含如生蘇。阿那含如熟蘇。
阿羅漢辟支佛如醍醐。
此譬意。恐是顯三藏教明位也。
經又云。凡夫如乳聲聞如酪。
辟支佛如生蘇。菩薩如熟蘇。
佛如醍醐。此譬意恐是顯通教明位也。
經又云。凡夫如雜血乳。
羅漢如清淨乳。辟支佛如酪。
菩薩如生熟蘇。佛如醍醐。
此譬意恐顯別教明位也。
經又云。雪山有草名曰忍辱。
牛若食者即得醍醐。
忍辱草者喻八聖道。
乳喻十二部經。隨有能修八聖道者。
即見佛性住大涅槃。
此即譬於圓教菩薩。
從初發心即開佛知見。
見佛性住大涅槃也。
涅槃經明此之四譬。
譬四教明位其義宛然。
若不信四教明位不同者。
云何消釋此五味四種譬也。
今明前四教明位合此四譬。
一往似如目覩。只自聖人密意難知。
何可定執。又涅槃經云。
譬如有人置毒於乳。
乃至醍醐。亦能殺人。
此譬應得兩用。若對經教五味明義。
處處皆得見佛性。
入涅槃也。此即是不定教門事在下釋。
若是約位明殺人義。
四位五味根緣不定。
隨其大乘機發。即皆以如來滅度而滅度之故同殺人之義也。
第六辨眾經明四教位多少不同者。
華嚴頓教。但明別圓二教位。
漸教之初。聲聞經但明三藏教三乘之位。
若方等大乘具用四教明位。
摩訶般若但明通別圓三教之位。
若法華經但明圓教一佛乘。
開示悟入之位。俱通大乘。
明二乘如前。但通教菩薩位。
用別接通。明佛性四德涅槃。
三藏二乘如前。廢三藏大乘之位。
三阿僧祇劫伏結之因。
三十四心斷結之果入二涅槃也。
又通教三藏教明二乘位至大涅槃。
俱引入別圓二位也。
問曰若廢三藏佛位。
何得言羅漢辟支佛。
佛如醍醐。答曰三位但界內結盡。
此結成往昔之義。
非今涅槃之所用也。
大門第五明權實者。
就此即為三意。一略明權實。
二明格位。三明興廢。
一明權實者。權是暫用之名。
實以永施為義。方便波羅蜜隨情近益。
故名為權。智慧波羅蜜稱理究竟。
故名為實也。是則三教暫赴物情。
故名為權。圓教究竟利物。
故名為實。分別權實應須四義。
一明一切非權非實。
二明一切皆權。三明一切皆實。
四明一切佛法非權非實而權而實。
一明一切非權非實者。
若論四不可說。無說則無四教可分無三教。
即非權。無圓教則非實。
是則一切佛法皆非權非實。
二明一切皆權者。
若論四不可說有因緣而說。
是則四教皆是權巧化物也。
故佛言。我坐道場時。
不得一法實。空拳誑小兒。
以度於一切也。三明一切皆實者。
無說而說之。必應機赴緣之益。
其義皆實。故四教皆名實也。
故智度論云。有世界對治為人故實。
有第一義故實。此即皆實不虛之義也。
四明一切佛法非權非實而權實者。
若四不可說則無權實之可分。
故言非權非實。不說而說三教即是權也。
而說圓教即是實也。
但一家明權實義有三種。
一化他權實。二自行化他權實。
三自行權實。若是化他權實。
前三教非但是權。
就此權中。亦各說權實也。
若明自行化他權實。
即是前三教並是權用。
圓教所明一向是實。
若論自行權實。即就圓教之位辨。
照中道為實。雙照二諦為權也。
第二明格位者即為三意。
一約三藏教位格後三教。
二約通教位格後二教。
三約別教格後圓教。
一約三藏教位格後三教者。
即為三意。一明三藏教位格通教。
二格別教。三格圓教。
一格通教者。若論聲聞緣覺。
與通教明二乘不殊。
若約大乘明位。此則大為殊別。
所以者何。三藏教明三阿僧祇劫修行乃至補處即是無垢位。
正得齊於通教柔順忍信地忍法中忍也。
若三藏之佛則得齊於通教佛地正習俱盡八相齊也。
傍論。三藏佛是折法智力拙。
通教佛是體法。故為巧。
問曰。智度論云。阿羅漢地於聲聞經中名之為佛。
但得二種涅槃。答曰。
今謂皆除正使。已辦地齊。
若取二諦滿正習盡。
二佛齊也。二明用三藏教位格別教位者。
三藏教明一生補處淨無垢稱位。
格別教。與鐵輪位十信第十願心齊。
佛地但與別教第十迴向齊。
或可與初地齊也。
此乃正意。傍論類通教可知。
三明三藏教格圓教位者。
三藏補處淨無垢稱位。
但與圓教五品弟子第五品齊。
佛地但與鐵輪位十信後願心齊。
正義如此。傍論亦有優劣。
三藏佛正習俱盡。
以此為勝。不明六根清淨不思議之妙用。
此為劣也。故華嚴經歎初發心住菩薩云。
初發心以過於牟尼也。
二明用通教位格後二教位即為二。
一格別教。二格圓教。
一明格別教位者。
通教明補處淨無垢稱位。
別教第十法界無量迴向齊。
通教佛果但與十地初歡喜地齊。
正義如此。傍論有劣者。
無相似中道智伏無明也。
二明格圓教者。若通教明補處淨無垢稱位。
但與圓教鐵輪位十信第十願心齊。
通教明佛果。但與初發心住齊。
此是一往格之。正論則劣。
初發心住。以初發心住即能顯中道法身。
斷無明一品為勝也。
三明別教格圓教位者。
若別教明法身法雲一生補處淨無垢稱位。
但與圓教十位第十灌頂住齊。
佛地斷十一品無明。
但與十行初歡喜行齊。
若依仁王經。開十地為三十生。
是則無垢與法界無量迴向位齊。
佛地與十地初歡喜地齊。
是則別教明一生補處望圓教。
若依前釋。以義往推。
猶有三十一品無明。
若依引仁王經。即有十一品無明。
是則別圓法身補處。
雖通約位。無垢稱義懸殊。
豈得一概而釋維摩詰之名也。
問曰。尋至道即是一。
若格前方便三教。
所明補處佛果遂傳爾懸殊。
此意難解。答曰。二義往釋。
一有教有人。二有教無人。
若是三教方便之說。
因中稟教之者。即並有教有人。
佛果補處及上位菩薩能說三教。
此並有教無人。所以者何。
所稟三教行人因教各獲利。
故有教有人也。能說之教主示現為三教之佛菩薩。
令物慕果行因。因行既成則無復化主。
如斯乃緣感便應。
緣謝便息。空拳誑小兒。
引將還家。手中實無物也。
三教化主亦皆如是。
若是圓教有教有人者。
因中稟教。乃至法雲有教有人。
斷四十一品無明。
法身補處此實非虛。
妙覺法身無說之說。
即是果上有教有人也。
有教無人因之為權。
有教有人。名之為實。
問曰。若爾四教明果可分權實。
四教因地皆有教有人。
何得分其權實。答曰。
今明。三教之人名為權人。
稟圓教之人。則人教俱實。
故約四教明因分權實也。
問曰。三教之因。既立權人。
三教之果何意不得辨權人也。
答曰。三教行人可成圓人。
無有三教之佛修因作圓佛。
故非類也。第三明興廢者即為二意。
一權教有興有廢。
二實教興而不廢。
一明權教有興有廢者。
即為三意。一三藏教機起即興。
機謝則廢。所言機興者。
可發之義名之為機。
前緣有小樂欲可起。
小善可生。小惡可治。
偏真之解可發。故須用四悉檀。
於聲聞經中。說因緣生滅四諦十二因緣六度之教。
開三乘之道。聞則稱機。
樂欲心起。生善斷惡。
若是二乘發真無漏。
證有餘涅槃。若是菩薩六度調心。
得伏忍柔順忍也。
法華經云。小智樂小法。
不自信作佛。是故以方便分別說諸果。
為此機緣。雖無三藏伏結。
補處菩薩。淨無垢稱義。
三十四心佛果。住有餘涅槃之佛。
為欲以四悉檀教赴此故。
示現此教形聲。赴機度物。
故法華經明。長者即脫瓔珞。
著弊垢衣。執持糞器。
狀有所畏。語諸作人。
即是三藏教興之義。
廢者。此小欲將歇。
小善已成。事惡已除。
真解已發。是則四緣俱息。
則三藏所說之教能說之人俱廢也。
二明通教興廢者。
興則機興。廢則機廢。
機興而教興者。無生四諦樂欲將起。
體假入空之善可生。
迷理見思可斷。即真之解可發。
故須用四悉檀說無生四諦通教。
三乘聞則樂欲心起。
生善斷惡。三乘同發即真無漏之慧。
見第一義。二乘住有餘涅槃菩薩則不滯空。
慈悲入假化物。誓求佛果。
為赴此之機緣。雖無通教斷結侵習。
上地補處菩薩淨無垢稱位。
一念相應慧斷習。
佛果住有餘涅槃。
為赴通教赴此三乘根緣。
示現此教形聲。悉檀赴緣逗物。
故名為興。廢者。四機既息緣謝。
所說通教能說之人俱廢也。
三明別教興廢者。
興則機興教興。無量四諦樂欲將起。
從空入假善根可生。
無量恒沙煩惱別惑見思可治。
中道第一義諦真解可發。
故須用四悉檀說無量四諦起別教。
菩薩聞則樂欲心起。
生界外之善。斷界外之惡。
發中道相似無漏及真無漏。
求常住佛果大般涅槃。
為赴此之機緣。雖無別教斷十品無明。
法身補處菩薩斷十一品無明。
究竟佛果。而示現此教形聲。
用四悉檀赴物機緣。
說無量四聖諦。故名別教興也。
廢者。四十二品補處菩薩。
此教佛果俱廢也。
二明圓教俱興而不廢者。
若於華嚴方等法華涅槃。
所說圓教赴圓機樂欲生善斷惑見中第一義諦。
是則從初發心至無垢地。
赴四根緣。常說此教。
至等覺佛。故名為興。
故三十二菩薩文殊師利等。
皆說入不二法門。
即是教興之意也。
若證妙覺。無師自悟。
無法可歎。無善可生。
無惡可斷。更無深理可見。
言詞相寂滅。本自無興。
故無廢也。無廢亦得論廢者。
四悉檀機盡則教息。
故名廢也。故大品經云。
過荼無字可說。涅槃經云。
不生不生不可說也。
故淨名默然杜口。
不須復以言言於無言之理。
文殊稱歎表絕言也。
是則在因有人有教。
至果則教廢人存。
三德涅槃湛然清淨。
豈同前三教補處菩薩菩提佛果皆有教無人。
教廢人亦隨廢。權實之意顯在於此也。
第六約觀心明四教者。
從三觀起四教。已如前辨。
今但論即心行用。
識一切教門皆從初心觀行而起。
四教既攝一切經教。
若一念觀心分明。
能分別一念無明因緣所生之心。
四辨歷然。則一切經教大意皆約觀心通達。
就此即為四意。一約觀心明三藏教相。
二約觀心明通教相。
三約觀心明別教相。
四約觀心明圓教相。
第一約觀心明三藏教相者。
即是觀一念因緣所生之心生滅相。
折假入空。約此觀門。
起一切三藏教也。
若觀生滅四諦入道。
即是修多羅藏。故增一阿含云。
佛告諸比丘。謂一切法者只是一法。
何等為一法。心是一法出一切法也。
智度論云。從初轉法輪至大涅槃。
結修多羅藏。此只是約心生滅說四聖諦。
即是法歸法本之義也。
觀心出一切毘尼藏者。
佛制戒時。問諸比丘。
汝法何心作。若有心作。
即是犯戒。有犯故有持也。
若無心作。則不名犯。
犯義不說持也。故重心發戒。
無心則不發戒也。
所言從心出阿毘曇藏者。
四卷略說名毘曇心。
達磨波羅處中而說名為雜心。
如此皆是約心辨毘曇。
無比法者。分別諸心心數法。
一切法不可比也。
二約觀心明通教者。
觀心因緣所生一切法。
心空則一切法空。
是為體假入空。一切通教所明行位因果皆從此起。
三約觀心明別教者。
觀心因緣所生。即假名。
具足一切恒沙佛法。
依無明阿梨耶識。
分別無量四諦。一切別教所明行位因果皆從此起。
四約觀心明圓教者。
觀心因緣所生。具足一切十法界。
無所積聚。不縱不橫。
不思議中道二諦之理。
一切圓教所明行位因果皆從此起。
如輪王頂上明珠。
是則四教皆從一念無明心起。
即是破微塵出三千大千世界經卷之義也。
第七通諸經論為二。
一明對諸經論。二通釋此經文義。
就初四教對經論者。
佛用四教成一切頓漸諸經。
論釋經豈越四教也。
即為二意。一對經二對論。
一對經者。若華嚴經但具二教所成。
一別教。二圓教。所以者何。
別教則諸菩薩宣說歷劫修行四十二心斷結行位階差。
圓教明一心具足一切諸行。
從初一地具足一切諸地功德。
次明漸教之初聲聞經。
但具足三藏教。方等大乘及以此經具足四教。
摩訶般若具足三教。
除三藏教。法華經開權顯實。
正直捨方便。但一圓教。
涅槃經具足四教。
成五味義也。問曰。
方等大乘亦具四教。
何故不成五味義。
答曰。不明聲聞作佛。
五味之義不成。約不定中。
得論四教也。釋迦出世所有經教更不過此四教。
攝此諸經。罄無不盡。
二對論者。論有二種。
一者通申經論。二者別申經論。
一通申經論者。即為二意。
一通申小乘經。二通申大乘經。
一通申小乘經者。
如毘曇成實昆勒等論。
並是通申小乘經論故成實論主云。
我今正欲論三藏中實義。
二通申大乘經論者。
如地持論．攝大乘論．唯識論．中論．十二門論等。
並是通申諸大乘經所明別圓兩經也。
二別申經論者。即為二意。
一別申小乘經。二別申大乘經。
一別申小乘經者。
如俱舍論別申修多羅。
明了論別申毘尼。
毘婆娑論．阿毘曇論別申佛在世說毘曇也。
二明別申大乘經論者。
如十地論別申華嚴經別圓兩教。
大智度論別申摩訶般若經通別圓三教。
應有別申大集方等及此經論。
不來此土。金剛般若論別申金剛般若經。
法華論別申法華經一圓教。
涅槃論別申涅槃經四教五味。
論度此土不盡。如是等論申經。
即是申觀心。此等諸經今分明也。
是則精修觀心。洞解一切經論。
若經論不從心出者。
觀行之人。既不聽不讀。
何得內心通達耶。
此乃有所言說。冥與經論相應。
意在此也。第二正明用四教通釋此經云文義者。
即為二意。一釋經五義。
二通經文。一釋此經五義者。
即如前約四教位釋淨無垢稱之名。
名一而義異。次辨體者。
三教所詮即是思議解脫之體。
圓教所明即是不思議解脫也。
次明宗者。是即四教明四種四諦因果感佛國不同也。
次顯用者。即是四教從淺至深。
次第以深呵淺也。
次判教相者。此經具明四教。
與諸經有同有異。
如前分別。二用四教釋此經文者。
即為三意。一通室外四品。
二通室內六品。三通出室四品。
一通室外四品者。
用四教明因果不同。
故釋迦現佛國有異。
如身子梵王所見不同。
諸天共寶器。食隨其果報。
飯色有異故。以稟四教不同故。
見佛國有異也。釋方便品。
正用三藏教通教。
所以者何。說折法入空因緣生滅無常。
復說如夢幻體假入空之意。
是則因中用拙巧二度。
破其界內愛見著心。
勤修二教之法身也。
弟子品用通教別教圓教。
彈呵十大弟子及五百羅漢。
用通教彈者。如呵迦旃延說三藏教拙度五義。
用別教折呵者。此如呵富樓那穢食置寶器也。
用圓教者。如彈身子善吉云。
不起滅定。現諸威儀。
不斷廢愛。起於明脫。
亦不縛不解。並是用圓教意彈也。
四教釋菩薩品。正是用圓教。
呵四大菩薩用三藏通教別教自行化他偏僻法華不思議圓頓之道。
二明室內用四教釋六品經文者。
大士無三教之疾。
以方便現同三疾。
約此辨問疾也。不思議品正明住圓教不思議示現四教之事也。
觀眾生品即是辨不思議別圓兩教從假入空也。
佛道品即是辨不思議圓教從空入假行於非道通達佛道也。
不二法門品正明圓教不思議中道正觀入不二法門也。
香積品即是不思議圓教所明雙照二諦法界圓融也。
三明四教通出室四品經文者。
通菩薩行品。令菩薩遍行四教之行。
四土化眾生也。四教通見阿閦品者。
明若依四教修四行。
發菩提心。始得生阿閦佛國也。
亦用此成無動如來佛國之行。
得成佛時。所有佛國如妙喜世界也。
用四教通法供養屬累二品者。
付屬天帝彌勒。令於佛去世後流通此經。
四教利益未來弟子令不絕也。
四教義卷第十二
 ^764a26
