
pin:: 
##  2
大般涅槃經疏卷第十四
author:: 隋章安頂法師撰
再治:: 唐天台沙門湛然再治
從「迦葉云何菩薩」下，第二雙釋文，為三，
謂聖、梵、嬰。初聖行為二：初雙釋次不次行、次歎經。
初釋五一中，初釋聖行為三：一雙釋戒行、
二雙釋定行、三雙釋慧行。 ^122c6

初釋戒為三：初雙釋戒行、次雙釋戒果、三雙釋行名。
初釋行中二：先釋次第、次釋不次第。
初釋次第戒行為二：一建心、二立行。
建心為二：一遇人緣、二遇法緣。
初人緣者，若從聲聞，是遇瞻病者。
若遇如來，是遇良醫。
聞大涅槃，是遇良藥。
聞已生信，建心欣厭。
求無上道，是槃若。
有大正法，是法身。
正行，是解脫。諸佛是佛寶，無上道是法寶，大眾是僧寶。
此中非無法緣，從多為名。
名遇人緣，即建心也。
次法緣者，復有方等，即是從經卷中聞於三德及三寶等。
愛樂貪求，即是起欣。
捨離所愛，即是起厭。
得法為緣，則能建心，是為可治。
既遇因緣，欣厭分明，動魔愁慮。
從「是時菩薩即至僧坊」去，是第二立行，
文為二：一受戒、二持戒。
受文為二：一處師、二受，如文。
從「既出家已」，是第二持戒，文為二：謂法、譬。
譬中有二：先譬、次合。
初譬為五，謂四重、僧殘、偷蘭、波逸提、吉羅。
合文為六，第三篇三十九十開作兩合〔云云〕。
或可捨墮經宿懺，提對首懺，為此開二。
羅剎，有二解：一云譬外惡知識、二云譬內顛倒心，
具如《止觀》第四持戒清淨中。
從「菩薩若能」下，二明不次第戒，文為四：
一具枝本、二具事理、三具輕重、四具誓願。
初根本者，即是性重。
前後眷屬者，是方便後起。
此二屬律儀戒，非諸惡覺，是防意地定共戒也。
護持正法念清淨戒，即道共戒。
是二屬攝善法戒。
迴向大乘，即攝眾生戒。
性重為本，派出諸戒。
次從「迦葉復有二種戒」去，是具事理戒。
前之枝本皆屬事攝，凡人能行。
「正法戒」去與理相應，聖人能持。
三「復二種」去，是具輕重戒。
前之事理皆名為重，「息世譏嫌」去名之為輕，菩薩具持等無差別。
疐子者，舊云接音博，梨柹之類。
觀師云：此是蔕音，漢廣成侯名此。
又《禮記》云「為士破瓜疐之直，除疐而已。」
意明諸子不得畜之。
安黃木枕者，二解：一云其中空如鼓簧；二云其木有文狀如黃華。
波羅塞者，梁武云：是雙陸，此起近代。
牽道是夾食，八道行成是塞戲。
四從「善男子菩薩」去，是具誓願，初自願、次願他。
初自誓有十二：初一誓，內不起破戒心；
次有六誓，不受外施；三有五誓，不為內根外塵所破。
從「菩薩護持」下，次願與他共。
文有十種，護持一種則通清淨戒與善法戒，攝善法攝。
不缺、不坼兩屬，遮禁邊律儀攝，離過邊善法攝。
後五取其廣運無閡，皆屬攝眾生也。
不退者，酒肆王宮不今戒退。
隨順者，與理相應。
畢竟者，一切周足。
波羅蜜者，彼此窮底。
一持戒心具足一切諸戒，是名一戒一切戒。
戒為法界，攝一切法，即圓戒行。 ^122c9

次從「菩薩修治」下，第二雙明戒果。
若論報因應招報果，近感人天勝報；若論習因招於習果，遠感常住法身。
今不近不遠，以不動地為果者，舊有三釋：
一云十地中第八是不動地；二云初地真解成就名不動地；
三云約地經明尸羅配二地，此言不動者即是二地。
今明不爾。前雙明次第不次第行，如上分別。
今合論其果，必取證道，證道同處。
言同處者，即是初地。
若單就次第三學明果則入理名住，住即不動，十住是戒果。
住生功德名為行，行以自在為義，十行是定果。
地能生載無所畏，地即是慧果。
此次第意。若就圓明戒果者，初住是也。
文意不單，宜須合辨。
正是初地證道處同以明戒果，於雙義便，至解釋中其義自顯。
釋文為四，標、譬、釋、結。
初標、如文。次譬中云不動等者，常故不動，
樂故不墮，我故不退，淨故不散〔云云〕。
問：《釋論》云「八風不動，隨藍風至，碎如腐草。」
此復云何？今取尋常，隨藍不動論取劫盡。
三「菩薩」下，釋中三番：初番約三諦。
若言色聲香味者，俗諦中善果。
若言地獄等者，是俗諦中惡果。
聲聞辟支佛者，是真諦中人。
異見邪風者，是真諦中法。
生死善惡、涅槃人法皆不能動，不墮不退不散，即顯中道戒果之地常樂我淨。
次番約三障以顯三身。
三毒是煩惱障，四重謗法是業障，退戒還家是報障。
報障去法身顯，業障去應身顯，煩惱障去報身顯。
若至初地，三身現前，三障皆除。
第三番約四德，煩惱魔不動即淨德，不為陰魔所墮即樂德，
不為天魔所退即我德，不為死魔所散即常德。
初地具足常樂我淨為戒果者，於兩義便。
四「善男子」下，是結戒聖行。 ^123a27

「善男子云何名聖行」下，是第三雙釋聖行名。
文為三：一標、二釋、三結。
釋中為三：一舉偏圓兩人彌顯雙釋、二別舉定慧二法以成於戒、
三總舉七財七覺法釋聖人。
聖人行聖法、聖法成聖人，故名聖行。
若證道同者，宜取初地戒定慧人七財七覺以釋聖行名。
第三結，如文。 ^123b29

「復次善男子」，第二明定聖行，文為二：初明次第定、二明圓定。
初文二：先明行、次明果。
開善釋定行作四念處觀，諸師皆隨之。
此義不然，凡有二謬，違經妨義。
違經者，文云「作此觀已得四念處」，四念處已住堪忍地，
若定聖行是四念處，亦應次之入堪忍地。
若未得是堪忍地者，何得是四念處耶？
妨義者，今明定行用四念處慧者，下明慧行應用八定，
亦應戒行即是定行，此失不小。
此中關十六特勝、八背捨、九想等法門，
既非根本，皆有觀慧能知無常無我。
我是眾惡之本，故偏明之。
諸師見作無我之觀，謂是念處，實非念處。
初文為兩：一特勝、二背捨。
初特勝為二：初明修、次明證。
初言修者，觀察是身從頭至足。
次言證又二：初正證相、次「菩薩」下明此證法與解俱發。
初文云「其中唯有髮毛爪齒三十六物」，
證此特勝發開身倉，備見己身內外中間，
各有十二，合三十六〔云云〕。
腦者在上，胲者在足，總舉上下。
河西及招提並云是桃核，腦中有骨如桃梅核。
《扁鵲方》云：足指三毛處名胲，其中有脈。
次從「菩薩專念」去，是特勝定中與解俱發不生味著。
此中文略，但推無我，具論備須苦空無常。
二從「除去皮肉」去，是八背捨觀。
文為二：一明修、二明證。
初云修者，謂除却皮肉，正是修相。
次「唯觀白骨」下，證相，亦二：初正是證相；
次「復作是念」下，證中之解無有味著，即得斷除一切色欲。
「更增其證」下去更四重。
云復作是念者，只是更緣證起觀。
初云除三欲者，復是證相。
此似九想之證，而不見修文，是修背捨而證九想，亦有其義。
次「觀青骨時見此大地」去，復似勝處觀，
觀青骨時是修相，見此大地去是證相。
從菩薩作是觀時，復是修背捨相，眉間即出青黃等光復是證相。
「見已即問」去，緣證作於內觀外觀。
若彼罵辱至誰受罵者，即結內觀。
「若聞其罵」去，即是外觀。
從「我若不忍」去，是結觀慧。
所以善識遮障，長養定心，不起惡法之因，則無地獄之果。 ^123c6

從「菩薩爾時」去，是第二明定果。
此中明俱解脫人所修定慧雙修，故言作是觀已得四念處。
念處能斷結入位，位即堪忍地。
文有標、有釋。舊云：第五地禪波羅蜜備是堪忍地。
今明不爾。若各就別圓別論定果，已如前釋；
若圓別合論，還是初地。
忍貪欲至饑渴是法忍，忍蚊虻至楚撻是生忍。
身心苦惱是總結。 ^124a14

「迦葉白佛」下，第二明圓定行。
他云是料簡破戒。
應在戒行後，而在此說者，解為三：一云出經者誤；
二云欲會兩地令無異體，前名不動、此云堪忍，
只是一地；三云直爾持戒未能見機不得行殺，定能見機可為毀戒事。
此義不然。此中正是明圓定意。
問：此文云「未入不動地時得破戒不」，云何乃言是圓定耶？
答：若非圓戒，何得即毀而持。
既持毀自在，例定亦然。
即散而靜，不起圓定而行於殺，仍是圓定。
戒既可解，即戒而定不復煩文，是故指此名圓定行。
問：前明圓戒竟乃明戒果，今明定果竟方明圓定，何也？
答：前後不定，彌顯圓定。
文為三番問答：初番略、次番廣、第三文殊述事。
事乖理順不應得惡果報問，佛答如文。 ^124a21

復次又有聖行者，是第三明慧聖行，文為二：
一明慧行、二明慧果。
就慧行文二：一釋慧行、二釋慧行名。
初釋慧行又兩：一釋次第慧、二釋圓慧。
次第慧為三：一釋四諦慧、二釋二諦慧、三釋一實慧。
他云：此是開合之義，畢竟空中說為一諦，
次開一為二，又開二為四，亦得開四為一十六乃至無量。
若合無量為十六，合十六為四，二一合一入空。
今明雖束散開合，而名義不同、對緣悉異，大有所關。
今一往對三藏緣說四諦慧，對通緣說二諦慧，
對別緣說一實諦慧，於對緣義顯，次第義亦成〔云云〕。
舊或以境為四諦、或以智為四諦、或苦集滅道皆是境，對境說智智即是諦。
境能發智令智無所有，智能照境了境本無，境智相成故言四諦。
興皇云：言聖諦者，只是佛性涅槃，非境非智、
非漏非無漏、非因非果、非世出世，故名聖諦。
若依諸師，各執一見解文不當，四諦義多，那一向解？
今文列出三種四諦。
若言「苦者偪迫相」去，即有作四諦。
若言「解苦無苦而有真諦」去，則是無生四聖諦。
若從「苦有無量相」去，則是無量四聖諦。
此三種四諦，悉是菩薩觀境。
菩薩住於大乘大般涅槃者，即是無作四諦慧。
能所合論備有四種。
就初為三：一略、二廣、三結。
略又六：初標列、二釋名、三釋用、四釋體、
五釋制立、六更廣體。
初如文。次釋名者，以偪迫釋苦。
身是苦本，眾苦所集，故是偪迫。
集能生長，只是因能生果。
滅者寂滅相，生死盡也。
道名大乘因，運向果。
若謂四諦是三藏義者，云何言道是大乘相？
若一往將對三藏者，三藏菩薩道最勝故亦名大乘。
三釋用者，苦者現相，是明其用。
苦是果報，果報顯現。
集是因相，因相微隱，故言轉相。
數人云：見著知微，從微至著即是轉相。
世人苦者皆據現事，不須相續，故言現相。
集是業力，用必相續兩心轉變，故言轉相。
滅是除相者，除於所除，即除苦集。
道是能除。復次「苦有三相」下，四釋體。
集是二十五有者，數人云：習續不斷名之為集。
論人云：招集為集，此集能習續二十五有、能招二十五有果。
「復次有漏」下，五明制立，約有漏無漏兩因果立此四諦。
「復次八相」下，六更明四諦相，即是廣體。
言十力等為道者，莊嚴云：果地非道，道乃是因。
而言十力者，因中分修十力無畏。
開善云：道通因果，果地以菩提為道、涅槃為滅，
更無異體，義說為二。 ^124b5

從「善男子」去，是第二廣明四諦，即為四章。
苦諦又三：一略八苦、二廣八苦、三會通。
初略者，八苦自為八章。
初生者，初託識枝，但有身根未具六根，即初託胎。
至終者，盡於一期，故言至終。
增長者，六包增長。
出胎者，生時也。種類者，出胎之後牙齒髮毛等老增長。
滅壞者，有二解：一云老時年疾增長健相滅壞；
一云從生至長是增長，從長至老是滅壞。
病苦應具四大，但言三者，地大轉動不如風火，是故略之。
雜病客病即攝地大。
死者福命有三句：一云但失財物身命猶在是福盡，
財物在而失命是命盡，俱盡可解。
初句不是死義〔云云〕。
河西云：命者本應千年，止得百年，福盡故命亦隨亡，故言福盡非命盡。
命盡非福盡者，福業本長猶應未盡，但為命盡不復得住，故言命盡非福盡。
俱盡可解。私謂：有二義故互盡不同：一由過去二因互別；二由費財殺害致福命現在互損不同。
放逸破戒而命根斷者，反此名不放逸。
持戒捨命者直名壞命。
又解云：此非捨命，直是造罪，便名死屍，無復善根慧命也。
謗法闡提名為放逸，破四重禁名為破戒。
五六七八如文。夫八苦者，前七有別體，後一總七無復別體。
今依經文，以五陰盛是其別體。
善惡陰盛即是苦體，方便陰盛則非苦體〔云云〕。
次「迦葉生之根本」下，第二廣明八苦，文自為八。
初生苦為三：一明生為苦本、二明生死相關、三明生多過患。
初明生苦為七苦之本。
又簡出一苦，六苦生亦是本。
「世間眾生」下，第二生死相關，有法、有譬。
法說中二：先明凡夫貪著、次明菩薩厭離。
譬中二，先譬、次合。
初譬中二：先作厭離譬、次作貪著譬。
初文為四：一生可欣、二死可惡、三生死相關、四明菩薩俱捨。
初住復有六，實無人間答，但是生境與菩薩觀智相研，假為賓主耳。
女譬生果，誑惑凡夫令生染愛，喻之如女。
菩薩之智觀生初起，故言入舍。
端正美麗為物欣好纓絡者，生果之處有多榮華。
主人譬菩薩撿責，女人答者譬生果對智。
次「復於門外」下，第二明死可惡，往復有六。
死在生後故言門外。
死果誑人故譬於女。
醜陋者，死境壞果。
使萬事鄙惡死生相違，故言#CB01899;裂。
血氣已盡，故言艾白。
主人持刀，有二解。
冶城云：精勤重厭，譬之持刀。
招提以智慧為刀，死若不去修智斷之。
三「主人問言」下，生死相關。
生在死前為姊，死在生後為妹，終不相離故言共俱。
「還入問天」去，菩薩檢生，知與死俱。
「主人即言」下，第四明菩薩俱捨。
文為三：一俱捨、二俱去。
舊云：金心已還，故言還其所止。
三菩薩喜慶。 ^124c20

「是時二女」下，第二為貪著作譬，往復有四：
初明俱趣凡夫，凡夫乏善故言貧家。
「貧人」下，第二凡夫貪愛。
「功德天言」下，第三生境，撿讓凡心。
「貧人答言」下，第四凡心應境，既其欣生所以受死。
「迦葉菩薩」下，合譬，先合菩薩厭、後合凡夫貪。 ^125b10

「復次迦葉如婆羅門」下，第三明生之過患，
凡五譬：初譬淺善。
又四婆羅門淨行，譬菩薩初欲修般若畢竟淨道。
幻童解行淺弱饑所偪者，三塗苦偪。
糞中果者，苦無常中有生天果。
「有智人」下，二深行訶責。
「童子聞已」下，三淺行懷愧。
云非貪天樂，為欲於中修道捨之。
「智者語言」下，四菩薩勸捨。
「善男子」下合，但合後兩、不合前二。
「復次」下，是第二譬。
有人譬佛，四衢譬四生初受身，器譬經教，盛滿飯食譬佛說五戒十善招人天果。
言而賣者，以此化生。
遠來譬從惡道中來，饑虛羸乏譬重苦。
問言者，實有此事不？
食主答言譬佛答。
唯有一毒，不免無常，即死滅也。
更復重審，若無常者，如來何故令人修之？
故言何以賣之。佛還答言：深智令捨，愚淺凡夫一往接之。
三四兩譬可見。譬如險岸下，是第五譬。
生死果上有草覆，譬生死中有假名我及相續常。
多有甘露譬虛妄樂，深坑譬三塗，脚跌譬命根斷。 ^125b15

第二觀老、第三觀病，二文可解。
然生定在死前，病不必在老後。
今文先老後病者，少時病者猶有望差，
老時若病催死則病如將崩更折，故在老後明病。
文釋病苦而云身心安隱者，解有二：一云只安隱是病，如大庾小庾。
父子分別十年後得相見，白日相慶，過夜即死，此安隱是病。 ^125c4

第四觀死苦又二，先正觀死、次「夫死者」下傷痛。
初文者何等是死苦？
若氣未絕由生非死，若氣絕已不復覺苦。
若受地獄即是後身，非關死苦。
此事難知。例如責滅，為當未滅時是滅、滅已時是滅？
進退難定，似本有今無、本無今有〔云云〕。
今只取將絕未絕名為死苦。
至論菩薩未全免死，而言唯除菩薩住於涅槃者，
三解：初名佛為菩薩；二云金心菩薩一轉成佛；
三云初地菩薩雖未免生死，志求涅槃，不為生死所亂。
今明初解是應菩薩，此不會經。
次金心一轉，此正是死，何故被除？
後解菩薩雖不為所亂，而不免死，何故被除？
被除者，是圓教菩薩，煩惱即菩提、生死即涅槃，不可復滅。
生死非生死亦非涅槃，生死尚不能生死，生死何能生死非生死？
如此菩薩即是被除，不為生死所害。
文云「如金剛雨能破一切。」
此雨復能破金剛不？
若不能破，利義不成；若其被破，堅義不成〔云云〕。
死傷一切如金剛雨，唯有菩薩不為所傷復喻金剛。
當知金剛碎散不能傷磐峙金剛，則菩薩不為死所死。
摩羅毒蛇者，河西云：黑蛇毒，觸人衣即死，餘人觸此衣亦死。
阿竭多星者，此星八月出，若有人得此星呪者，能消其毒。
次「夫死者」下，有十句傷痛最為可悲，若離即成二十句。
於險難處病，其苦最重。
無有資糧者，謂之善法。
去處懸遠者，其路無窮。
而無伴侶者，孤魂獨逝無隨去者。
於十二時常無休息，晝夜常行無前無後，故無邊際。
如萬仞坑，故言深邃。
以內昏故而外不照，故無有燈明。
死為窮道眾路地塞，故言入無門戶。
又云死亦不從六根而入，故無門戶。
必有來處，故言而有處所。
當時恍惚，故言雖無痛處。
而良醫拱手，故言不可療治。
賢聖所不能制，故言往無遮止，到不得脫。
初死儼然，非是刑害，故言無所破壞。
而親友悲泣，故言見者愁毒。
更非虎狼禽獸所啖，故言非是惡色。
無有不畏死者，故言令人怖畏。
此即陰身之後，故言敷在身邊。
而不測其好惡，故言不自覺知。
若依此義，命絕中陰是為死苦。 ^125c10

第五觀愛別離苦，從離緣生即是壞苦。
若論壞苦，因中說果，即指樂受為體。
今亦如是，即指恩愛是別離苦。
文中明捨所愛身者，若命斷時為死苦者，己屬前世。
今取離所愛身及所愛親屬并依報等，是愛別苦。
《釋論》云「離他人易，離親屬難。
離親屬易，離父母難。
離父母易，離己身難。
離己身易，離己心難。」
頂生者是濕生，實論人在天邊，猶如乞兒在於王側，云何而言二王相似？
然頂生是應，故得類天；若實報者，是則不及。
天王壽長故眴疏，人王壽短故眴數。
金輪至重，餘不能升，王以德力應重則輕。
髦尾者，古人讀此為#CB04731;尾。
不然。短者單作毛，長者髟，下作類，如呼多技人為髦士，取其德長。
劉孝標稱任昉為海內髦傑，即是此字。
昔魏王珠照十二車，況頂生珠寧不照一由旬？
此言大如車轂。又經云衣帶中者，在其德力，不在大小。
寶女者，能生千子乃名寶女。
《法顯傳》云「王妃生肉如瓜，有千#CB04543;，一#CB04543;一子者是。」
《釋論》云「劬嬪是寶女，不孕。」
二文既異，如何會通？
此各為時所重〔云云〕。 ^126a19

第六觀冤憎會苦。
既從合會緣生，生即是苦前境偪心，心領境偪憂惱，故名冤憎會苦。 ^126b10

第七觀求不得苦。
還約前愛離冤會，於愛求會而離、於冤近離而會，
二求不遂，即是求不得苦。 ^126b11

第八總結上七苦，即是五盛陰苦，已如前釋定有別體〔云云〕。 ^126b14

「爾時迦葉」下，第三會通苦諦者，昔《阿含》
等經皆言三受中有樂受，今言五陰皆苦，
都無樂義，今昔義乖。
開善分此中四番問答為四章；觀師分為二，後三番子章只是作難。
今先問、次答。就初問為三：一總非、二作五難、三結。
初領旨仰非。「何以故」下，作難，初第一與第四問同據樂緣，
第二問別據樂體，第三與第五問同據樂因。
初據樂緣者，佛昔於《阿含》告釋摩男云：
「色若定苦，不應求色。
色若定樂，不應厭色。
但今單難無樂，不應求色。」
若求紅黃當知有樂，今日何緣全言無樂？
今具舉六根對於六塵以為樂緣。
「如佛說偈」下，是第五重據樂因。
與第三同舉樂因而復異者，前舉善為樂因，
只言世間之善；今具舉聲聞菩薩出世之善名為樂因。
就五偈為四：初兩偈明聲聞之善為樂因；
次一偈明菩薩之善為樂因；三一偈重結小乘；
四一偈重結大乘，明菩薩畢竟不得同佛畢竟，乃是分畢竟。
「世尊如諸經」下，三結非。
諸經即指昔教，如佛今說，故指此教無樂唯苦。 ^126b15

「佛告迦葉」下，第二如來答。
大分為二：初歎其所問、次「善男子一切眾生」下正答。
答又二：初總答、後別答。
總答中二：初答、後論義。
初文者，昔隨他意以下苦為樂，今隨自意故一切皆苦。
前迦葉作五難相次而來，世尊一答，五難玄解。
今昔兩說不復相違，實非是樂，謬情所計橫生樂想。
「迦葉白佛」下，第二論義，還難佛解下苦之義。
又為兩：初正難、後領解。
就初為三：一謬領難、二顛倒難、三據事難。
謬難者，佛意以輕為下苦，難意以重為下苦，故成謬領難。
迦葉列八苦皆為三品，下受三塗、中人、上天。
若下苦有樂者，三塗之中應有樂相。
「若復有人」下，次倒難。
若下苦生樂想者，亦應下樂生於苦想。
何者下樂？且就世間歌姬舞女為上樂，
中庸之歡為下樂，於此下樂應生苦想。
就其謬領作此謬並。
「世尊若下苦中」下，三據事難。
如人受千罰，初受一鞭應生樂耶？
「佛告」下，答，又二：初且然問、後正答。
然其第三一罰之意，明實於下苦而生樂想。
若得免多罰，於一罰甘受亦以為樂。
從「以是義故」下正答，但答其第三據事難時，前謬領倒難自然懸去。
我實不云下是重苦。
下是輕苦，汝何謬領？
故不答並，亦不然其下樂而生苦想，故不須答。
正答第三，應受千罰初得一下即聞放脫，寧非下苦生樂想耶？
如人應刑，聞百鞭放，亦是於下苦中而生樂想〔云云〕。
次番領解，先領、後述。
或謂此文是一難，謂言此人不於一罰而生樂想，但於脫多生樂想耳。
此是得意領解，不名為難。
佛述言實不虛者，隨情之說。
昔云有樂此是隨情，今言無者道理如然。
「迦葉有三受三苦」下，第二別答五難，但有三文：
第一答前第二樂體之問、第二答前第三第五樂因兩問、第三答第一第四樂緣之問。
此初答前第二樂體問者，又三：第一出兩教、
第二點三受、第三結虛實。
此初先出兩教：一三受教、二三苦教，可見。
「善男子苦受」下，是第二點三受者。
但昔教亦點三受，謂苦苦點苦受、壞苦點樂受、行苦點捨受。
此乃小乘之教，其義未極，止是單點，即成論人所用；今此極教則複點此初苦受具三苦。
苦苦者，心緣苦境、苦境偪心，心境合舉故是苦苦。
樂不長有暫時而住，樂緣既謝即是壞苦。
無常所侵即是行苦。
餘二受各二苦、或云各一苦，故文云二。
今解不然，前既複點，今云何單用壞苦點樂受、用行苦點捨受？
故知一受具二苦，樂受亦具壞行兩苦，捨受亦具壞行二苦。
樂舉體可壞即壞苦，而復有無常所切復具行苦。
捨受亦二，捨必離壞故是壞苦，而復未免無常是行苦。
但此二苦不須境偪，故無苦苦。
「善男子以是因緣」下，第三結虛實，又二：
一結昔說妄樂非實，為凡夫言樂；菩薩不爾，皆苦。
文云「生死之中實有樂受」，文復云「生死之中實無有樂者，皆是隨情之所妄計。」
梁三藏師計生死有樂無樂，並皆爭論如前。
「善男子生死之中」下，二結，今說實苦，可尋。
「迦葉白佛」下，第二答前第三第五據因之難。
又二：此初，迦葉重牒問以求答。
或謂別是新難。今則不然，還是牒前偈中世出世善之問，
更飾其詞，非別問也。
佛答意者，我說善能感樂，遠得菩提之樂，不言生死中樂。
初言菩提根本即是佛果生因，又言長養菩提即是佛果了因。
舊云：一向不得有於生因。
今謂有因緣，亦得說之。
「善男子譬如世間」下，第三答第一第四據樂緣問。
又二：先正答、次舉解惑結。
正答又兩：先明為樂緣、後明為苦緣。
緣既不定，故無樂也。
後出諸珍寶等，並皆是苦。
且舉一事如多畜寶，初謂是樂；為之失命，復是極苦。
「善男子」下，第二舉解惑結，又三：初結菩薩解苦、
次結二乘不解故隨情為說、三重舉菩薩結也。
大般涅槃經疏卷第十四
 ^126c5
