
other:: 下集諸經禮懺儀卷下
author:: 大唐西崇福寺沙門智昇撰
集記:: 比丘善導集記
往生禮讚偈一卷勸一切眾生願生西方極樂世界阿彌陀佛國　六時禮讚偈。
謹依大乘經。及龍樹天親此土沙門等。
所造往生禮讚集在一處分作六時。
唯欲相續係心助成往益。
亦願曉悟未聞。遠沾遐代耳。
何者。 ^466a6

第一依釋迦及十方諸佛。
讚歎彌陀十二光名。
勸稱禮念定生彼國。
十九拜。當日沒時禮。 ^466a11

第二謹依大乘經。
採集要文以為禮讚偈。
二十三拜。當初夜時禮。 ^466a13

第三依龍樹菩薩願往生禮讚偈。
十六拜。當中夜時禮。 ^466a15

第四依天親菩薩願往生禮讚偈。
二十拜。當後夜時禮。 ^466a17

第五依彥琮法師願往生禮讚偈。
二十二拜。當辰朝時禮。 ^466a19

第六僧善導願往生禮讚偈。
依十六觀作二十拜。
當午時禮。 ^466a21

問曰。今欲勸人往生者。
未知若為安心起行作業定得往生彼國土也。
答曰。必欲生彼國土者。
如觀經說。先具三心必得往生。
何者為三。一者至誠心。
所謂身業禮拜彼佛。
口業讚歎稱揚彼佛。
意業專念觀察彼佛。
凡起三業必須真實。
故名至誠心。二者深心。
即是真實信心。信知自身是具足煩惱凡夫善根薄少。
流轉三界不出火宅。
今信知彌陀本弘誓願。
及稱名號下至十聲等定得往生。
乃至一念無有疑心。
故名深心。三者迴向發願心。
所作一切善根悉皆迴願往生。
故名迴向發願心。
具此三心必得往生也。
若少一心即不得生。
如觀經具說應知。 ^466a23

又如天親淨土論云。
若有願生彼國者。
勸修五念門。五門若具定得往生。
何者為五。一者身業禮拜門。
所謂一心專至恭敬合掌。
香華供養。禮拜彼阿彌陀佛。
禮即專禮彼佛畢命為期。
不雜餘禮故名禮拜門。 ^466b7

二者口業讚歎門。
所謂專憶讚歎彼佛身相光明。
一切聖眾身相光明。
及彼國中一切寶莊嚴光明等。
故名讚歎門。 ^466b12

三者意業憶念觀察門。
所謂專意念觀彼佛及一切聖眾身相光明國土莊嚴等。
如觀經說。唯除睡時。
恒憶恒念恒想恒觀此事等。
故名觀察門。 ^466b15

四者作願門。所謂專心若晝若夜。
一切時一切處。三業四威儀所作功德。
不問初中後。皆須真實心中發願願生彼國故名作願門。 ^466b19

五者迴向門。所謂專心若自作善根。
及一切三乘五道一一聖凡等所作善根。
深生隨喜。如諸佛菩薩所作隨喜。
我亦如是隨喜。以此隨喜善根及己所作善根。
皆悉與眾生共之迴向彼國。
故名迴向門。 ^466b22

又到彼國已得六神通。
迴入生死教化眾生。
徹窮後際心無厭足。
乃至成佛。亦名迴向門。
五門既具定得往生。
一一門與上三心合。
隨起業行不問多少。
皆名真實業也。應知。 ^466b27

又觀行四修法。用策三心五念之行。
速得往生。何者為四。 ^466c2

一者恭敬修。所謂恭敬禮拜彼佛及彼一切聖眾等。
故名恭敬修。畢命為期誓不中止。
即是長時修。 ^466c4

二者無餘修。所謂專稱彼佛名。
專念專想專禮專讚彼佛及一切聖眾等。
不雜餘業。故名無餘修。
畢命為期誓不中止。
即是長時修。 ^466c7

三者無間修。所謂相續恭敬禮拜稱名讚歎憶念觀察迴向發願。
心心相續不以餘業來間。
故名無間修。又不以貪瞋煩惱來間隨犯隨懺。
不令隔念隔時隔日。
常使清淨。亦名無間修。
畢命為期誓不中止。
即是長時修。 ^466c10

又菩薩已免生死。
所作善法迴求佛果。
即是自利。教化眾生盡未來際。
即是利他。然今時眾生悉為煩惱繫縛。
未免惡道生死等苦。
隨緣起行一切善根。
且速迴願往生彌陀佛國。
到彼國已更無所畏如上四修自然任運。
自利利他無不具足。
應知。 ^466c15

又如文殊波若云。
欲明一行三昧。唯勸獨處空閑捨諸亂意。
係心一佛不觀相貌專稱名字。
即於念中得見彼阿彌陀佛及一切佛等。
問曰。何故不令作觀。
直遣專稱名字者。
有何意也。 ^466c21

答曰。乃由眾生障重境細心麁識颺神飛觀難成就。
是以大聖悲憐。直勸專稱名字。
正由稱名易故相續即生。
問曰。既遣專稱一佛。
何故境現即多。此豈非邪正相交一多雜現也。 ^466c26

答曰。佛佛齊證。形無二別。
縱使念一見多乖何大道理也。 ^467a1

又如觀經云。行觀坐觀禮念等。
皆須面向西方者最勝。
如樹先傾倒必隨曲。
故必有事礙。不及向西方者。
但作向西想亦得。
問曰。一切諸佛三身同證。
悲智果圓亦應無二。
隨方禮念課稱一佛。
亦應得生。何故偏歎西方勸專禮念等。
有何義也　答曰。
諸佛所證平等是一。
若以願行來收非無因緣。
然彌陀世尊本發深重誓願。
願以光明名號攝化十方。
但使信心求念上盡一形。
下至十聲一聲等。
以佛願力易得往生。
是故釋迦及以諸佛勸向西方。
為別異爾。亦非是稱念餘佛不能除障滅罪也。
應知。若能如上念念相續畢命為期者。
十即十生。百即百生。
何以故。無外雜緣得正念故。
與佛本願得相應故。
不違教故。隨順佛語故。
若欲捨專修雜業者。
百時希得一二。千時希得五三。
何以故。乃由雜緣亂動失正念故。
與佛本願不相應故。
與教相違故。不順佛語故。
係念不相續故。憶想間斷故。
迴願不殷重真實故。
貪瞋諸見煩惱來間斷故。
無有慚愧懺悔心故。
懺悔有三品。一要二略三廣。
如下具說。隨意用皆得又不相續念報彼佛恩故。
心生輕慢。雖作業行常與名利相應故。
人我自覆不親近同行善知識故。
樂近雜緣自障障他往生正行故。
何以故爾。比自見聞諸方道俗解行不同專雜有異。
但使專意作者十即十生。
修雜不至心者千中無一此二行得失如前已辯。
仰願一切往生人等。
善自思量。已能今身願生彼國者。
行住坐臥必須勵心剋己晝夜莫廢畢命為期。
止在一形似如少苦。
前念命終後念即生彼國。
長時永劫常受無為法樂。
乃至成佛不經生死。
豈非快哉。應知。 ^467a3

第一佛勸禮讚阿彌陀佛十二光名。
求願往生一十九拜。
當日沒時禮。取中下懺悔亦得。
南無釋迦牟尼佛等一切三寶。
我今稽首禮。迴願往生無量壽國。
此之一佛現是今時道俗等師。
言三寶者。即是福田無量。
若能禮之一拜。即是念報師恩以成已行。
以斯一行迴願往生。 ^467b5

南無十方三世盡虛空遍法界微塵剎土中。
一切三寶。我今稽首禮。
迴願往生無量壽國。
然十方虛空無邊三寶無盡。
若禮一拜。即是福田無量功德無窮。
能至心禮之一拜。
一一佛上。一一法上。
一一菩薩上聖僧上。
一一舍利上。皆得身口意業解脫分善根來資益行者。
以成己業。以斯一行迴願往生。 ^467b12

南無西方極樂世界阿彌陀佛。
願共眾生咸歸命故。
我頂禮生彼國。 ^467b19

問曰。何故號為阿彌陀　答曰。
彌陀經及觀經云。
彼佛光明無量。照十方國無所障礙。
唯覓念佛眾生攝取不捨。
故名阿彌陀佛。彼佛壽命及其人民無量無邊阿僧祇劫。
故名阿彌陀。 ^467b21

又釋迦佛及十方佛。
讚歎彌陀光明有十二種名。
普勸眾生稱名禮拜。
相續不斷者。現世得無量功德。
命終之後定得往生。
如無量壽經說云。
其有眾生遇斯光者。
三垢消滅身意柔軟。
歡喜踊躍善心生焉。
若在三塗勤苦之處。
見此光明無復苦惱。
壽終之後皆蒙解脫。
無量壽佛光明顯赫。
照曜十方諸佛國土。
莫不聞焉。不但我今稱其光明。
一切諸佛聲聞緣覺諸菩薩眾咸共歎譽。
亦復如是。若有眾生聞其光明威神功德。
日夜稱說至心不斷者。
隨其所願得生其國。
常為諸菩薩聲聞之眾。
所共歎譽稱其功德。
佛言。我說無量壽佛光明威神巍巍殊妙。
晝夜一劫尚不能盡。 ^467b26

白諸行者。當知彌陀身相光明。
釋迦如來一劫說不能盡者。
如觀經云。一一光明遍照十方世界。
念佛眾生攝取不捨。
今既觀經有如此不思議增上勝緣攝護行者。
何不相續稱觀禮念願往生也。
應知。 ^467c10

南無西方　極樂世界　無量光佛　願共眾生咸歸命。
故我頂禮生彼國。 ^467c15

南無西方　極樂世界　無邊光佛　願共眾生咸歸命。
故我頂禮生彼國。 ^467c17

南無西方　極樂世界　無礙光佛　願共眾生咸歸命。
故我頂禮生彼國。 ^467c19

南無西方　極樂世界　無對光佛　願共眾生咸歸命。
故我頂禮生彼國。 ^467c21

南無西方　極樂世界　光焰王佛　願共眾生咸歸命。
故我頂禮生彼國。 ^467c23

南無西方　極樂世界　清淨光佛　願共眾生咸歸命。
故我頂禮生彼國。 ^467c25

南無西方　極樂世界　歡喜光佛　願共眾生咸歸命。
故我頂禮生彼國。 ^467c27

南無西方　極樂世界　智慧光佛　願共眾生咸歸命。
故我頂禮生彼國。 ^467c29

南無西方　極樂世界　不斷光佛　願共眾生咸歸命。
故我頂禮生彼國。 ^468a2

南無西方　極樂世界　難思光佛　願共眾生咸歸命。
故我頂禮生彼國。 ^468a4

南無西方　極樂世界　無稱光佛　願共眾生咸歸命。
故我頂禮生彼國。 ^468a6

南無西方　極樂世界　超日月光佛　願共眾生咸歸命。
故我頂禮生彼國。 ^468a8

南無西方　極樂世界　阿彌陀佛。 ^468a10

哀愍覆護我．令法種增長．此世及後生．願佛常攝受　願共眾生咸歸命。
故我頂禮生彼國。 ^468a11

南無西方極樂世界觀世音菩薩　願共眾生咸歸命。
故我頂禮生彼國。 ^468a14

南無西方極樂世界大勢至菩薩　願共眾生咸歸命。
故我頂禮生彼國。 ^468a16

此二菩薩一切眾生臨命終時。
共持花臺授與行者。
阿彌陀佛放大光明照行者身。
復與無數化佛菩薩聲聞大眾等。
一時授手。如彈指頃即得往生。
為報恩故至心禮之一拜。 ^468a18

南無西方極樂世界　諸菩薩清淨大海眾　願共眾生咸歸命。
故我頂禮生彼國。 ^468a22

此等諸菩薩亦隨佛來迎接行者。
為報恩故至心禮之一拜。 ^468a24

普為師僧父母及善知識法界眾生。
斷除三障。同得往生阿彌陀佛國。
歸命懺悔。 ^468a26

至心懺悔。
　　南無歸懺十方佛　願滅一切諸罪根
　　今將久近所修善　迴作自他安樂因
　　恒願一切臨終時　勝緣勝境悉現前
　　願覩彌陀大悲主　觀音勢至十方尊
　　仰惟神光蒙授手　乘佛願力生彼國
　　懺悔迴向發願已　至心歸命阿彌陀佛 ^468a28

次作梵　說偈發願〔出寶性論〕。
　　禮懺諸功德　布施諸有情
　　願臨命終時　見無量壽佛
　　無邊功德身　我及餘信者
　　既見彼佛已　願得離垢眼
　　往生安樂國　成無上菩提 ^468b7

懺已一切恭敬。
　　歸佛得菩提　道心恒不退
　　歸法薩婆若　得大總持門
　　歸僧息諍論　同入和合海
　　迴願往生　無量壽國　願諸眾生
　　三業清淨　奉持佛教 ^468b13

　　和南一切賢聖迴願往生無量壽國。 ^468b19

諸眾等聽說黃昏偈。
　　人間怱怱營眾務　不覺年命日夜去
　　如燈風中滅難期　忙忙六道無定趣
　　未得解脫出苦海　云何安然不驚懼
　　各聞強健有力時　自策自勵求常住 ^468b20

說此偈已更當心口發願。
願弟子臨命終時。
心不顛倒。心不錯亂。
心不失念。身心無諸苦痛。
身心安隱快樂。如入禪定。
聖眾現前乘佛本願。
上品往生阿彌陀佛國。
到彼國已得六神通。
迴入十方界。救攝苦眾生。
虛空法界盡。我願亦如是。
發願已至心歸命禮阿彌陀佛。 ^468b25

初夜偈云。
　　煩惱深無底　生死海無邊
　　度苦船未立　云何樂睡眠
　　勇猛勤精進　攝心常在禪
　　勤修六度行　菩提道自然 ^468c3

中夜偈云。
　　汝起勿抱臭身臥　種種不淨假名人
　　如得重病箭入體　眾苦痛集安可眠 ^468c8

後夜偈云。
　　時光遷流轉　忽至五更初
　　無常念念至　恒與死王居
　　勸諸行道者　勤修至無餘 ^468c11

平旦偈云。
　　欲求寂滅樂　當學沙門法
　　衣食支身命　精麁隨眾等 ^468c15

諸眾等今日晨朝各記六念。 ^468c18

日中偈云。
　　人生不精進　喻若樹無根
　　採花置日裹　能得幾時鮮
　　人命亦如是　無常須臾間
　　勸諸行道眾　勤修乃至真 ^468c19

第二比丘善導謹依大乘經。
採集要文以為讚偈。
二十三拜。當初夜時禮。
懺悔同前後。 ^468c24

至心歸命禮　西方阿彌陀佛
　　彌陀智願海
　　深廣無涯底　聞名欲往生　皆悉到彼國
　　願共諸眾生　往生安樂國 ^468c26

至心歸命禮　西方阿彌陀佛
　　於此世界中
　　六十有七億　不退諸菩薩　皆當得生彼
　　願共諸眾生　往生安樂國 ^468c29

至心歸命禮　西方阿彌陀佛
　　小行諸菩薩
　　及修少福者　其數不可計　皆當得生彼
　　願共諸眾生　往生安樂國 ^469a3

至心歸命禮　西方阿彌陀佛
　　十方佛剎中
　　菩薩比丘眾　窮劫不可計　皆當得往生
　　願共諸眾生　往生安樂國 ^469a6

至心歸命禮　西方阿彌陀佛
　　一切諸菩薩
　　各齎天妙華　寶香無價衣　供養彌陀佛
　　願共諸眾生　往生安樂國 ^469a9

至心歸命禮　西方阿彌陀佛
　　咸然奏天樂
　　暢發和雅音　歌歎最勝尊　供養彌陀佛
　　願共諸眾生　往生安樂國 ^469a12

至心歸命禮　西方阿彌陀佛
　　慧日照世間
　　消除生死雲　恭敬遶三匝　稽首彌陀佛
　　願共諸眾生　往生安樂國 ^469a15

至心歸命禮　西方阿彌陀佛
　　見彼嚴淨土
　　微妙難思議　因發無上心　願我國亦然
　　願共諸眾生　往生安樂國 ^469a18

至心歸命禮　西方阿彌陀佛
　　應時無量尊
　　動容發欣笑　口出無數光　遍照十方國
　　願共諸眾生　往生安樂國 ^469a21

至心歸命禮　西方阿彌陀佛
　　迴光圍遶身
　　三匝從頂入　一切天人眾　踊躍皆歡喜
　　願共諸眾生　往生安樂國 ^469a24

至心歸命禮　西方阿彌陀佛
　　梵聲如雷震
　　八音暢妙響　十方來正士　吾悉知彼願
　　願共諸眾生　往生安樂國 ^469a27

至心歸命禮　西方阿彌陀佛
　　至彼嚴淨土
　　便速得神通　必於無量尊　受記成等覺
　　願共諸眾生　往生安樂國 ^469b1

至心歸命禮　西方阿彌陀佛
　　奉事億如來
　　飛化遍諸剎　恭敬歡喜去　還到安養國
　　願共諸眾生　往生安樂國 ^469b4

至心歸命禮　西方阿彌陀佛
　　若人無善本
　　不得聞佛名　憍慢弊懈怠　難以信此法
　　願共諸眾生　往生安樂國 ^469b7

至心歸命禮　西方阿彌陀佛
　　宿世見諸佛
　　則能信此事　謙敬聞奉行　踊躍大歡喜
　　願共諸眾生　往生安樂國 ^469b10

至心歸命禮　西方阿彌陀佛
　　其有得聞彼
　　彌陀佛名號　歡喜至一心　皆當得生彼
　　願共諸眾生　往生安樂國 ^469b13

至心歸命禮　西方阿彌陀佛
　　設滿大千火
　　直過聞佛名　聞名歡喜讚　皆當得生彼
　　願共諸眾生　往生安樂國 ^469b16

至心歸命禮　西方阿彌陀佛
　　萬年三寶滅
　　此經住百年　爾時聞一念　皆當得生彼
　　願共諸眾生　往生安樂國 ^469b19

至心歸命禮　西方阿彌陀佛
　　佛世甚難值
　　人有信慧難　遇聞希有法　此復最為難
　　自信教人信　難中轉更難　大悲弘普化
　　真成報佛恩　願共諸眾生　往生安樂國 ^469b22

至心歸命禮　西方阿彌陀佛
　　哀愍覆護我
　　令法種增長　此世及後生　願佛常攝受
　　願共諸眾生　往生安樂國 ^469b26

至心歸命禮　西方阿彌陀佛　觀世音菩薩　願共諸眾生　往生安樂國 ^469b29

至心歸命禮　西方阿彌陀佛　大勢至菩薩　願共諸眾生　往生安樂國 ^469c2

至心歸命禮　西方阿彌陀佛　諸菩薩清淨大海眾　願共諸眾生　往生安樂國 ^469c4

普為師僧父母及善知識法界眾生。
斷除三障。同得往生阿彌陀佛國。
歸命懺悔。 ^469c6

第三依龍樹菩薩願生禮讚偈一十六拜。
當中夜時禮。懺悔同前後。 ^469c8

至心歸命禮西方阿彌陀佛。
　　稽首天人所恭敬　阿彌陀佛兩足尊
　　在彼微妙安樂國　無量佛子眾圍遶
　　故我頂禮彌陀佛 ^469c10

願共諸眾生。往生安樂國。 ^469c14

至心歸命禮西方阿彌陀佛。
　　金色身淨如山王　奢摩他行如象步
　　兩目淨若青蓮花　故我頂禮彌陀佛 ^469c15

願共諸眾生。往生安樂國。 ^469c18

至心歸命禮西方阿彌陀佛。
　　面善圓淨如滿月　威光猶如百千日
　　聲若天鼓俱翅羅　故我頂禮彌陀佛 ^469c19

願共諸眾生。往生安樂國。 ^469c22

至心歸命禮西方阿彌陀佛。
　　觀音頂戴冠中住　種種妙相寶莊嚴
　　能伏外道魔憍慢　故我頂禮彌陀佛 ^469c23

願共諸眾生。往生安樂國。 ^469c26

至心歸命禮西方阿彌陀佛。
　　無比無垢廣清淨　眾德皎潔如虛空
　　所作利益得自在　故我頂禮彌陀佛 ^469c27

願共諸眾生。往生安樂國。 ^470a1

至心歸命禮西方阿彌陀佛。
　　十方名聞菩薩眾　無量諸魔常讚歎
　　為諸眾生願力住　故我頂禮彌陀佛 ^470a2

願共諸眾生。往生安樂國。 ^470a5

至心歸命禮西方阿彌陀佛。
　　金底寶#CB00589;池生華　善根所成妙臺座
　　於彼座上如山王　故我頂禮彌陀佛 ^470a6

願共諸眾生。往生安樂國。 ^470a9

至心歸命禮西方阿彌陀佛。
　　十方所來諸佛子　顯現神通至安樂
　　瞻仰尊顏常恭敬　故我頂禮彌陀佛 ^470a10

願共諸眾生。往生安樂國。 ^470a13

至心歸命禮西方阿彌陀佛。
　　諸有無常無我等　亦如水月電影露
　　為眾說法無名字　故我頂禮彌陀佛 ^470a14

願共諸眾生。往生安樂國。 ^470a17

至心歸命禮西方阿彌陀佛。
　　彼尊佛剎無惡名　亦無女人惡道怖
　　眾人至心敬彼尊　故我頂禮彌陀佛 ^470a18

願共諸眾生。往生安樂國。 ^470a21

至心歸命禮西方阿彌陀佛。
　　彼尊無量方便境　無有諸趣惡知識
　　往生不退至菩提　故我頂禮彌陀佛 ^470a22

願共諸眾生。往生安樂國。 ^470a25

至心歸命禮西方阿彌陀佛。
　　我說彼尊功德事　眾善無邊如海水
　　所作善根清淨者　迴施眾生生彼土 ^470a26

願共諸眾生。往生安樂國。 ^470a29

至心歸命禮　西方阿彌陀佛
　　哀愍覆護我
　　令法種增長　此世及後生　願佛常攝受
　　願共諸眾生　往生安樂國 ^470b1

至心歸命禮　西方極樂世界觀世音菩薩　願共諸眾生　往生安樂國。 ^470b4

至心歸命禮　西方極樂世界大勢至菩薩　願共諸眾生　往生安樂國。 ^470b6

至心歸命禮　西方極樂世界諸菩薩清淨大海眾　願共諸眾生　往生安樂國 ^470b8

普為師僧父母及善知識法界眾生。
斷除三障。同得往生阿彌陀佛國。
歸命懺悔至心懺悔。
自從無始受身來。
恒以十惡加眾生。
不孝父母謗三寶。
造作五逆不善業。
以是眾罪因緣故。
妄想顛倒生纏縛。
應受無量生死苦。
頂禮懺悔願滅除。
懺悔已至心歸命禮阿彌陀佛。 ^470b10

至心勸請。諸佛大慈無上尊。
恒以空慧照三界。
眾生盲冥不覺知。
永沈生死大苦海。
為拔群生離諸苦。
勸請常住轉法輪。
勸請已至心歸命禮阿彌陀佛。 ^470b17

至心隨喜。歷劫已來懷嫉妬。
我慢放逸由癡生。
恒以瞋恚毒害火。
焚燒智慧慈善根。
今日思惟始惺悟。
發大精進隨喜心。
隨喜已至心歸命禮阿彌陀佛。 ^470b21

至心迴向。流浪三界內。
癡愛入胎獄。生已歸老死。
沈沒於苦海。我今修此福。
迴生安樂土。迴向已至心歸命禮阿彌陀佛。 ^470b25

至心發願。願捨胎藏形。
往生安樂國。速見彌陀佛。
無邊功德身。奉覲諸如來。
賢聖亦復然。獲六神通力。
救攝苦眾生。虛空法界盡。
我願亦如是。發願已至心歸命禮阿彌陀佛〔餘悉同上法〕。 ^470b28

第四依天親菩薩願往生禮讚偈二十拜。
當後夜時禮〔懺悔同前後〕。 ^470c4

至心歸命禮　西方阿彌陀佛
　　世尊我一心
　　歸命盡十方　無礙光如來　願生安樂國 ^470c6

至心歸命禮　西方阿彌陀佛
　　觀彼世界相
　　勝過三界道　究竟如虛空　廣大無邊際
　　願共諸眾生　往生安樂國 ^470c8

至心歸命禮　西方阿彌陀佛
　　正道大慈悲
　　出世善根生　淨光明滿足　如鏡日月輪
　　願共諸眾生　往生安樂國 ^470c11

至心歸命禮　西方阿彌陀佛
　　備諸珍寶性
　　具足妙莊嚴　無垢光焰熾　明淨曜世間
　　願共諸眾生　往生安樂國 ^470c14

至心歸命禮　西方阿彌陀佛
　　寶華千萬種
　　彌覆池流泉　微風動花葉　交錯光亂轉
　　願共諸眾生　往生安樂國 ^470c17

至心歸命禮　西方阿彌陀佛
　　宮殿諸樓閣
　　觀十方無礙　雜樹異光色　寶欄遍圍遶
　　願共諸眾生　往生安樂國 ^470c20

至心歸命禮　西方阿彌陀佛
　　無量寶交絡
　　羅網遍虛空　種種鈴發響　宣吐妙法音
　　願共諸眾生　往生安樂國 ^470c23

至心歸命禮　西方阿彌陀佛
　　梵音悟深遠
　　微妙聞十方　正覺阿彌陀　法王善住持
　　願共諸眾生　往生安樂國 ^470c26

至心歸命禮　西方阿彌陀佛
　　如來淨華眾
　　正覺花化生　愛樂佛法味　禪三昧為食
　　願共諸眾生　往生安樂國 ^470c29

至心歸命禮　西方阿彌陀佛
　　永離身心惱
　　受樂常無間　大乘善根界　等無譏嫌名
　　願共諸眾生　往生安樂國 ^471a3

至心歸命禮　西方阿彌陀佛
　　女人及根缺
　　二乘種不生　眾生所願樂　一切能滿足
　　願共諸眾生　往生安樂國 ^471a6

至心歸命禮　西方阿彌陀佛
　　無量大寶王
　　微妙淨花臺　相好光一尋　色像超群生
　　願共諸眾生　往生安樂國 ^471a9

至心歸命禮　西方阿彌陀佛
　　天人不動眾
　　清淨智海王　如須彌山王　勝妙無過者
　　願共諸眾生　往生安樂國 ^471a12

至心歸命禮　西方阿彌陀佛
　　天人丈夫眾
　　恭敬遶瞻仰　雨天樂花衣　妙香等供養
　　願共諸眾生　往生安樂國 ^471a15

至心歸命禮　西方阿彌陀佛
　　安樂國清淨
　　常轉無垢輪　一念及一時　利益諸群生
　　願共諸眾生　往生安樂國 ^471a18

至心歸命禮　西方阿彌陀佛
　　讚佛諸功德
　　無有分別心　能令速滿足　功德大寶海
　　願共諸眾生　往生安樂國 ^471a21

至心歸命禮　西方阿彌陀佛
　　哀愍覆護我
　　令法種增長　此世及後生　願佛常攝受
　　願共諸眾生　往生安樂國 ^471a24

至心歸命禮　西方極樂世界　觀世音菩薩　願共諸眾生　往生安樂國 ^471a27

至心歸命禮　西方極樂世界　大勢至菩薩　願共諸眾生　往生安樂國 ^471a29

至心歸命禮　西方極樂世界　諸菩薩　清淨大海眾　願共諸眾生　往生安樂國 ^471b2

普為師僧父母及善知識法界眾生。
斷除三障。同得往生阿彌陀佛國。
歸命懺悔。 ^471b4

第五依彥琮法師願往生禮讚偈。
二十二拜。當旦起時禮〔懺悔同前後〕。 ^471b6

至心歸命禮　西方阿彌陀佛
　　法藏因彌遠
　　極樂果還深　異珍參作地　眾寶間為林
　　華開希有色　波揚實相音　何當蒙授手
　　一遂往生心　願共諸眾生　往生安樂國 ^471b8

至心歸命禮　西方阿彌陀佛
　　濁世難還入
　　淨土願逾深　金繩直界道　珠網縵垂林
　　見色皆真色　聞音悉法音　莫謂西方遠
　　唯須十念心　願共諸眾生　往生安樂國 ^471b12

至心歸命禮　西方阿彌陀佛
　　已成窮理聖
　　真有遍空威　在西時現小　俱是暫隨機
　　葉珠相映飾　沙水共澄輝　欲得無生果
　　彼土必須依　願共諸眾生　往生安樂國 ^471b16

至心歸命禮　西方阿彌陀佛
　　五山毫獨朗
　　寶手印恒分　地水俱為鏡　香華同作雲
　　業深成易往　因淺實難聞　必望除疑惑
　　超然獨不群　願共諸眾生　往生安樂國 ^471b20

至心歸命禮　西方觀世音菩薩
　　千輪明足下
　　五道現光中　悲引恒無絕　人歸亦未窮
　　口宣猶在定　心靜更飛通　聞名皆願往
　　日發幾花叢　願共諸眾生　往生安樂國 ^471b24

至心歸命禮　西方大勢至菩薩
　　慧力標無上
　　身光備有緣　動搖諸寶國　侍坐一金蓮
　　鳥群非實鳥　天類豈真天　須知求妙樂
　　會是戒香全　願共諸眾生　往生安樂國 ^471b28

至心歸命禮　西方阿彌陀佛
　　心帶真慈滿
　　光含法界圓　無緣能攝物　有想定非難
　　華隨本心變　宮移身自安　希聞出世境
　　須共入禪看　願共諸眾生　往生安樂國 ^471c3

至心歸命禮　西方阿彌陀佛
　　迴向漸為功
　　西方路稍通　寶幢承厚地　天香入遠風
　　開華重布水　覆網細分空　願生何意切
　　正為樂無窮　願共諸眾生　往生安樂國 ^471c7

至心歸命禮　西方阿彌陀佛
　　欲選當生處
　　西方最可歸　間樹開重閣　滿道布鮮衣
　　香飯隨心至　寶殿逐身飛　有緣皆得入
　　只是往人希　願共諸眾生　往生安樂國 ^471c11

至心歸命禮　西方阿彌陀佛
　　十劫道先成
　　嚴界引群萌　金沙徹水照　玉葉滿枝明
　　鳥本珠中出　人唯華上生　敢請西方聖
　　早晚定相迎　願共諸眾生　往生安樂國 ^471c15

至心歸命禮　西方阿彌陀佛
　　十方諸佛國
　　盡是法王家　偏求有緣地　冀得早無邪
　　八功如意水　七寶自然華　於彼心能係
　　當必往非賒　願共諸眾生　往生安樂國 ^471c19

至心歸命禮　西方阿彌陀佛
　　淨國無衰變
　　一立古今然　光臺千寶合　音樂八風宣
　　池多說法鳥　空滿散花天　得生不畏退
　　隨意晚開蓮　願共諸眾生　往生安樂國 ^471c23

至心歸命禮　西方阿彌陀佛
　　坐華非一像
　　聖眾亦難量　蓮開人獨處　波生法自揚
　　無災由處靜　不退為朋良　問彼前生輩
　　來斯幾劫強　願共諸眾生　往生安樂國 ^471c27

至心歸命禮　西方阿彌陀佛
　　光舒救毘舍
　　宮立引韋提　天來香蓋捧　人去寶衣齎
　　六時聞鳥合　四寸踐華低　相看無不正
　　豈復有長迷　願共諸眾生　往生安樂國 ^472a2

至心歸命禮　西方阿彌陀佛
　　普為弘三福
　　咸令滅五燒　發心功已至　係念罪便消
　　鳥化珠光轉　風好樂聲調　俱忻行道易
　　寧愁聖果遙　願共諸眾生　往生安樂國 ^472a6

至心歸命禮　西方阿彌陀佛
　　珠色仍為水
　　金光即是臺　到時華自散　隨願葉還開
　　遊池更出沒　飛空互往來　真心能向彼
　　有善併修迴　願共諸眾生　往生安樂國 ^472a10

至心歸命禮　西方阿彌陀佛
　　洗心甘露水
　　悅目妙花雲　同生機易識　等壽量難分
　　樂多無廢道　聲遠不妨聞　如何貪五濁
　　安然火自焚　願共諸眾生　往生安樂國 ^472a14

至心歸命禮　西方阿彌陀佛
　　臺裹天人現
　　光中侍者看　懸空四寶閣　臨逈七重欄
　　疑多邊地久　德少上生難　且莫論餘願
　　西望已心安　願共諸眾生　往生安樂國 ^472a18

至心歸命禮　西方阿彌陀佛
　　六根常合道
　　三塗永絕名　念頃遊方遍　還時得忍成
　　地平無極廣　風長是處清　寄言有心輩
　　共出一危城　願共諸眾生　往生安樂國 ^472a22

至心歸命禮　西方阿彌陀佛
　　哀愍覆護我
　　令法種增長　此世及後生　願佛常攝受
　　願共諸眾生　往生安樂國 ^472a26

至心歸命禮　西方極樂世界　觀世音菩薩　願共諸眾生　往生安樂國 ^472a29

至心歸命禮　西方極樂世界　大勢至菩薩　願共諸眾生　往生安樂國 ^472b2

至心歸命禮　西方極樂世界　諸菩薩　清淨大海眾　願共諸眾生　往生安樂國 ^472b4

普為師僧父母善知識法界眾生斷除三障。
同得往生阿彌陀佛國。
歸命懺悔。 ^472b6

第六比丘善導願往生禮讚偈依十六觀作二十拜。
當日中時禮〔懺悔同前後〕。 ^472b8

至心歸命禮　西方阿彌陀佛。
　　觀彼彌陀極樂界　廣大寬平眾寶成
　　四十八願莊嚴起　超諸佛剎最為精
　　本國他方大海眾　窮劫算數不知名
　　普勸歸西同彼會　恒沙三昧自然成 ^472b10

願共諸眾生　往生安樂國。 ^472b15

至心歸命禮　西方阿彌陀佛。
　　地下莊嚴七寶幢　無量無邊無億數
　　八方八面百寶成　見彼無生自然悟
　　無生寶國永為常　一一寶流無數光
　　行者傾心常對目　騰神踊躍入西方 ^472b16

願共諸眾生　往生安樂國。 ^472b21

至心歸命禮　西方阿彌陀佛。
　　地上莊嚴轉無極　金繩界道非工匠
　　彌陀願智巧莊嚴　菩薩人天散華上
　　寶地寶色寶光嚴　一一光成無數臺
　　臺中寶樓千萬億　臺側百億寶幢圍 ^472b22

願共諸眾生　往生安樂國。 ^472b27

至心歸命禮　西方阿彌陀佛。
　　一一臺上虛空中　莊嚴寶樂亦無窮
　　八種清風尋光出　隨時鼓樂應機音
　　機音正受稍為難　行住坐臥攝心觀
　　唯除睡時常憶念　三昧無為即涅槃 ^472b28

願共諸眾生　往生安樂國。 ^472c4

至心歸命禮　西方阿彌陀佛。
　　寶國寶林諸寶樹　寶華寶葉寶根莖
　　或以千寶分林異　或有百寶共成行
　　行行相當葉相次　色各不同光亦然
　　等量齊高三十萬　枝條相觸說因緣 ^472c5

願共諸眾生　往生安樂國。 ^472c10

至心歸命禮　西方阿彌陀佛。
　　七重羅網七重宮　綺互迴光相映發
　　化天童子皆充遍　瓔珞輝光超日月
　　行行寶葉色千般　華敷等若旋金輪
　　果變光成眾寶蓋　塵沙佛剎現無邊 ^472c11

願共諸眾生　往生安樂國。 ^472c16

至心歸命禮　西方阿彌陀佛。
　　寶池寶岸寶金沙　寶渠寶葉寶蓮華
　　十二由旬皆正等　寶羅寶網寶欄遮
　　德水分流尋寶樹　聞波覩樂證恬怕
　　寄語有緣同行者　努力翻迷還本家 ^472c17

願共諸眾生　往生安樂國。 ^472c22

至心歸命禮　西方阿彌陀佛。
　　一一金繩界道上　寶樂寶樹千萬億
　　諸天童子散香花　他方菩薩如雲集
　　無量無邊無能計　稽首彌陀恭敬立
　　風鈴樹響遍虛空　歎說三尊無有極 ^472c23

願共諸眾生　往生安樂國。 ^472c28

至心歸命禮　西方阿彌陀佛。
　　彌陀本願華王座　一切眾寶以為成
　　臺上四幢張寶幔　彌陀獨坐顯真形
　　真形光明遍法界　蒙光觸者心不退
　　晝夜六時專想念　終時快樂如三昧 ^472c29

願共諸眾生　往生安樂國。 ^473a5

至心歸命禮　西方阿彌陀佛。
　　彌陀佛身遍法界　影現眾生心想中
　　是故勸汝常觀察　依心起相表真容
　　真容寶像臨華座　心開見彼國莊嚴
　　寶樹三身華遍滿　風鈴樂響與文同 ^473a6

願共諸眾生　往生安樂國。 ^473a11

至心歸命禮　西方阿彌陀佛。
　　彌陀身色如金山　相好光明照十方
　　唯有念佛蒙光攝　當知本願最為強
　　十方如來舒舌證　專稱名號至西方
　　到彼華臺聞妙法　十地願行自然彰 ^473a12

願共諸眾生　往生安樂國。 ^473a17

至心歸命禮　西方阿彌陀佛。
　　觀音菩薩大慈悲　已得菩提捨不證
　　一切五道內身中　六時觀察三輪應
　　應現身光紫金色　相好威儀轉無極
　　恒舒百億光王手　普接有緣歸本國 ^473a18

願共諸眾生　往生安樂國。 ^473a23

至心歸命禮　西方阿彌陀佛。
　　勢至菩薩難思議　威光普照無邊際
　　有緣眾生蒙光觸　增長智慧超三界
　　法界傾搖如轉蓬　化佛雲集滿虛空
　　普勸有緣常憶念　永絕胞胎證六通 ^473a24

願共諸眾生　往生安樂國。 ^473a29

至心歸命禮　西方阿彌陀佛。
　　正坐加趺入三昧　想心乘念至西方
　　覩見彌陀極樂界　地上虛空七寶粧
　　彌陀身量極無邊　重勸眾生觀小身
　　丈六八尺隨機現　圓光化佛等前真 ^473b1

願共諸眾生　往生安樂國。 ^473b6

至心歸命禮　西方阿彌陀佛。
　　上輩上行上根人　求生淨土斷貪瞋
　　就行差別分三品　五門相續助三因
　　一日七日專精進　畢命乘臺出六塵
　　慶哉難逢今得遇　永證無為法性身 ^473b7

願共諸眾生　往生安樂國。 ^473b12

至心歸命禮　西方阿彌陀佛。
　　中輩中行中根人　一日齋戒處金蓮
　　孝養父母教迴向　為說西方快樂因
　　佛與聲聞眾來取　直到彌陀華座邊
　　百寶華籠經七日　三品蓮開證小真 ^473b13

願共諸眾生　往生安樂國。 ^473b18

至心歸命禮　西方阿彌陀佛。
　　下輩下行下根人　十惡五逆等貪瞋
　　四重偷僧謗正法　未曾慚愧悔前愆
　　終時苦相皆雲集　地獄猛火罪人前
　　忽遇往生善知識　急勸專稱彼佛名
　　化佛菩薩尋聲到　一念傾心入寶蓮
　　三業障重開多劫　于時始發菩提因 ^473b19

願共諸眾生　往生安樂國。 ^473b26

至心歸命禮　西方阿彌陀佛。
　　樂何啻樂事難思議
　　無邊菩薩為同學　性海如來盡是師
　　渴聞波若絕思漿　念食無生即斷飢
　　一切莊嚴皆說法　無心領納自然知
　　七覺花池隨意入　八輩凝神會一枝
　　彌陀心水沐身頂　觀音大勢與衣披
　　歘爾騰空遊法界　須臾授記號無為
　　如此逍遙無極處　吾今不去待何時 ^473b27

願共諸眾生　往生安樂國。 ^473c7

至心歸命禮　西方阿彌陀佛。
　　哀愍覆護我　令法種增長　此世及後生
　　願佛常攝受 ^473c8

願共諸眾生　往生安樂國。 ^473c11

至心歸命禮　西方阿彌陀佛　觀音勢至諸菩薩　清淨大海眾　願共諸眾生　往生安樂國。 ^473c12

普為師僧父母及善知識法界眾生。
斷除三障。同得往生阿彌陀佛國。
歸命懺悔。 ^473c15

上二品懺悔發願等同前。
須要中要取初。須略中略取中。
須廣中廣取下。其廣者就實有心願生者而勸。
或對四眾。或對十方佛。
或對舍利尊像大眾。
或對一人若獨自等。
又向十方盡虛空三寶及盡眾生界等。
具向發露懺悔。懺悔有三品上中下。
上品懺悔者。身毛孔中血流眼中血出者。
名上品懺悔。中品懺悔者。
遍身熱汗從毛孔出眼中血流者。
名中品懺悔。下品懺悔者。
遍身徹熱眼中淚出者。
名下品懺悔。此等三品雖有差別。
即是久種解脫分善根人。
致使今生敬法重人不惜身命。
乃至小罪若懺。即能徹心徹髓能如此懺者。
不問久近。所有重障頓皆滅盡。
若不如此。縱使日夜十二時急走終是無益。
若不作者應知。雖不能流淚流血等。
但能真心徹到者。
即與上同。敬白十方諸佛十二部經一切賢聖。
及一切天龍八部法界眾生現前大眾等。
證知我某甲發露懺悔。
從無始已來。乃至今身。
殺害一切三寶師僧父母六親眷屬善知識法界眾生。
不可知數。偷盜一切三寶師僧父母六親眷屬善知識法界眾生物。
不可知數。於一切三寶師僧父母六親眷屬善知識法界眾生上起邪心。
不可知數。妄語欺誑一切三寶師僧父母六親眷屬善知識法界眾生。
不可知數。綺語調弄一切三寶師僧父母六親眷屬善知識法界眾生。
不可知數。惡口罵辱誹謗毀呰一切三寶師僧父母六親眷屬善知識法界眾生。
不可知數。兩舌鬪亂破壞一切三寶師僧父母六親眷屬善知識法界眾生。
不可知數。或破五戒八戒十戒十善戒二百五十戒五百戒菩薩三聚戒十無盡戒。
乃至一切戒及一切威儀戒等。
自作教他見作隨喜。
不可知數。如是等眾罪。
亦如十方大地無邊微塵無數。
我等作罪亦無邊無數。
虛空無邊。我等作罪亦復無邊。
法界無邊亦如上。
法性無邊亦如上。
佛無邊亦如上。如是等罪上至諸菩薩。
下至聲聞緣覺。所不能知。
唯佛與佛乃能知我罪之多少。
今於三寶前法界眾生前。
發露懺悔不敢覆藏。
唯願十方三寶法界眾生。
受我懺悔憶我清淨。
始從今日願共法界眾生。
捨邪歸正發菩提心。
慈心相向佛眼相看。
作菩提眷屬真善知識。
同生阿彌陀佛國。
乃至成佛。如是等罪永斷。
相續更不敢作。懺悔已。
至心歸命禮阿彌陀佛。
禮懺竟。若入觀及睡時。
應發此願。若坐若立一心合掌。
正面向西十聲稱阿彌陀佛觀音勢至諸菩薩清淨大海眾竟。
弟子現是生死凡夫。
罪障深重輪迴六道。
苦不可言。今遇善知識。
得聞彌陀本願名號。
一心稱念求願往生。
願佛慈悲不捨本弘誓願攝受。
弟子不識彌陀佛身相光明。
願佛慈悲示現弟子身相。
觀音勢至諸菩薩等。
及彼世界清淨莊嚴光明等相。
道此語已。一心正念。
即隨意入觀及睡。
或有正發願時即得見之。
或有睡時得見。此願比來亦大有現驗。
問曰。稱念禮觀阿彌陀佛。
現世有何功德利益。
答曰。若稱阿彌陀佛一聲。
即能除滅八十億劫生死重罪。
禮念已下亦是。十往生經云。
若有眾生念阿彌陀佛願往生者。
彼佛即遣二十五菩薩。
擁護行者。若行若坐若住若臥。
若晝若夜。一切時一切處。
不令惡鬼惡神得其便也。
又如觀經云。若稱禮念阿彌陀佛願往生彼國者。
彼佛即遣無數化佛無數化觀音勢至菩薩護念行者。
復與前二十五菩薩等。
百重千重圍遶行者。
不問行住坐臥一切時處。
若晝若夜常不離行者。
今既有斯勝益可憑。
願諸行者各須至心求往。
又如無量壽經云。
若我成佛。十方眾生稱我名號下至十聲。
若不生者。不取正覺。
彼佛今現在世成佛。
當知本誓重願不虛。
眾生稱念必得往生。
又如彌陀經云。若有眾生聞說阿彌陀佛。
即應執持名號。若一日若二日乃至七日。
一心稱佛不亂。命欲終時。
阿彌陀佛與諸聖眾現在其前。
此人終時心不顛倒。
即得往生彼國。佛告舍利弗。
我見是利故說是言。
若有眾生聞說是者。
應當發願願生彼國。
次下說云。東方如恒河沙等諸佛。
南西北方及上下一一方如恒河沙等諸佛。
各於本國出其舌相遍覆三千大千世界。
說誠實言。汝等眾生。
皆應信是一切諸佛所護念經云何名護念。
若有眾生。稱念阿彌陀佛。
若七日及一日。下至一聲乃至十聲一念等。
必得往生。證成此事故名護念經。
次下又云。若稱佛往生者。
常為六萬恒沙等諸佛之所護念。
故名護念經。今既有此增上誓願可憑。
諸佛子等。何不勵意去也。
集諸經禮懺儀卷下
 ^473c17
