
xu:: 
# 深密解脫經序
深密解脫經序
author:: 沙門都釋曇寧造
夫至迹虛微、理包言像之外，幽宗沖祕、
旨絕名相之域，是以大聖秉獨悟之靈，姿鏡寰中之妙趣。
實相廓然，與虛無齊其量；法性憺爾，與幽冥同其源。
神輝潛映而不滅，萬相俱應而不生。
然此生也，生所不能生；此之滅也，滅所不能滅。
顯既非有，隱豈為無？
寂焉而動、動焉而寂，出沒無方，教迹星羅者矣。 ^665a6

蓋《深密解脫經》者，乃兆聖之玄源、億善之淵府。
論其旨也則真相不二，語其教也則湛然理一，
義盡沖籍、文窮祕典，妙絕熈怡、包括群藏。
自非詮于理教，何以顯茲深致？
但東西音殊，理憑翻譯，非翻非譯，文義斯壅，
所以久蘊而不顯者，良俟嘉運而光通矣。 ^665a12

大魏皇帝總六合以統天、包百王以馭宇，
道邁羲唐、德超古哲，而每遊神覺典、妙翫大乘，
思在翻演、鴻宣遐代。
時有北天竺三藏法師菩提留支——魏音道晞，
曾為此地之沙門都統也——識性內融，
神機外朗，沖文玄藏，罔不該洞。
以永熈二年龍次星紀，月呂蕤賓，詔命三藏於顯陽殿高陞法座，
披匣揮麈，口自翻譯，義語無滯。 ^665a18

皇上尊經祇法，執翰輪首，下筆成句，文義雙顯，
旨包群籍之祕理、含眾典之奧，但萬機淵曠，無容終訖。
捨筆之後，轉授沙門都法師慧光、曇寧，
在永寧上寺共律師僧辯、居士李廓等遵承上軌，
歲常翻演新經諸論，津悟恒沙。 ^665a25

帝亦時紆尊儀，飾茲玄席，同事名儒招玄、
大統法師僧令、沙門都法師僧澤、律師慧顒等十有餘僧。
緇俗詵詵，法事隆盛，一言三覆，慕盡窮微，
是使深密祕藏光宣於景運，解脫妙義永流於遐劫。 ^665b2

理教淵廓，罔測其源，旨趣中絕，焉究其宗？
所謂鹿苑之唱再興，祇園之風更顯者也。
寧雖識昧，忝廁倫末，敢罄庸管，祇記云爾。
pin:: 深密解脫經卷第一
translator:: 元魏天竺三藏菩提流支譯

#  1 序品(一)
序品第一 ^665b6

歸命釋迦牟尼佛 ^665b16

如是我聞：
一時婆伽婆住法界殿如來境界處——眾寶赫焰一切莊嚴第一之處；
遍至無量諸世界處；放大光明普照之處；
無量善巧差別住處；無有分齊、過分齊處；
過諸一切三界境界、出世間、上上善根境界成就之處；
善得清淨、自在解脫、無礙之處；諸佛如來神力住持之處；
無量菩薩眾所行處；無量諸眾天、龍、夜叉、
乾闥婆、阿修羅、迦樓羅、緊那羅、摩睺羅伽、
人非人等之所行處；是大法界究竟滿足喜樂之處；
畢竟能與一切眾生利益之處；離諸一切煩惱垢處；
離諸一切諸魔、怨敵，諸佛住持莊嚴之處；
大法意去之所明處；奢摩他、毘婆舍那大乘之處；
入空、無相、無願大解脫樂處；無量功德眾大寶蓮華王之所莊嚴處——婆伽婆住如是等不可思議自在之處。 ^665b17

諸佛如來善覺所覺，離於二行，到無相處；
行諸佛行，得諸如來一切平等，到無障礙之所去處；
能到一切不退法輪、能到不可降伏境界、
不可思議體、能到一切三世平等、遍至一切諸世界身、
到於諸法無疑之處；能到一切究竟智行、
悉能到於法智無疑、得諸一切無分別身、
能答一切菩薩問智、能到無二行之彼岸、
能到諸佛無有差別解脫智處；能到無邊無中三昧，
境界廣大如法界、究竟如虛空；盡未來際與諸無量聲聞眾俱——心善調伏，
皆是佛子，善得心解脫、善得慧解脫、善得清淨戒，
求法者與樂，成就多聞、住持多聞、具足多聞，
善思所思、善說所說、善作所作，善得一切速疾般若、
善得一切疾去般若、善得一切猛利般若，
具足三明，見第一法，得究竟行，能作清淨，
受大施主具足成就、寂靜威儀畢竟成就，
忍辱柔和，善受佛教，能如說行。 ^665c3

時諸無量大菩薩眾，皆從無量種種佛土而來集會——是諸菩薩皆住一切所求大處，
畢竟能取無上大法，得一切眾生平等之心，
離諸一切分別，分別降伏一切諸魔、怨敵，
離諸一切聲聞、辟支佛之所念處，得大法味喜樂具足，
過五怖畏得不退地，一乘之體現前，能滅一切眾生怖畏之地——如是等，
不可說、不可思、不可稱、不可量、不可數菩薩眾俱。
pin:: 
#  2 聖者善問菩薩問品(一)
聖者善問菩薩問品第二 ^665c19

爾時，婆伽婆百千萬阿僧祇大眾前後圍遶，為諸菩薩說甚深法。 ^665c29

時大眾中有聖者菩薩摩訶薩，名曰善問，
在眾中坐，即依無言無有二相第一義諦，
問聖者深密解脫菩薩言：「佛子！
言一切法不二。一切法不二者，何者為一切法？
云何名不二？」 ^666a1

爾時，深密解脫菩薩告善問菩薩言：「善男子！
言一切法者有二種。
何等為二？一者、有為法，二者、無為法。
善男子！有為法者，非有為、非無為；無為法者，
非有為、非無為。」 ^666a5

善問菩薩言：「佛子！
云何有為法，非有為、非無為？
云何無為法，非有為、非無為？」 ^666a9

深密解脫菩薩言：「善男子！
言有為法者，惟是如來名字說法。
所言如來名字說法者，惟分別言語名為說法。
善男子！若惟名字分別言語名說法者，
常不如是，但種種名字聚集言語成。
是故，言非有為。善男子！
言無為者，惟言語體。
善男子！假使離於有為、無為者，彼法亦如是。 ^666a10

「善男子！雖無言語而不空說事。
佛子！何者為事而言不空說？
所謂聖人知聖人見、聖智知聖見見，無言所證。
為欲說彼無言語法，依相說彼有為、無為。
善男子！言無為者，惟是如來名字說法；
名字說法者，是分別相；分別相者，即言語相。
善男子！言語相者，即是名字之所集法；
名字集者，是虛妄法；虛妄法者，常無如是體，種種分別名字不成即言語相。
是故，我說非無為。
善男子！言有為者，但是名字。
若離有為、無為法者，彼亦如是。
善男子！而非無事說彼言語。
善男子！何者為事而言聖智知、聖智見？
無言證法。無言證法故，說名非有為。」 ^666a17

善問菩薩言：「佛子！
云何彼事無言所證，聖智知、聖智見，而言為彼無言證法說彼有為、
無為言語？」 ^666a29

深密解脫菩薩言：「善男子！
譬如幻師、幻師弟子住四衢道，積聚草木、
枝葉、瓦石在於一處，示現種種幻術所作，
所謂象、馬、車、步諸兵，摩尼、真珠、琉璃、珂貝、
珊瑚、虎珀、車 #CB00006;、
馬瑙、錢財、穀帛、庫藏諸物，示如是等種種異事。
善男子！有諸愚癡無智凡夫見聞彼事，
不知彼是草木、瓦石，生如是心：『實有此諸象、
馬、車、步、摩尼、真珠、瑠璃、珂貝、珊瑚、虎珀、
車#CB00006;、馬瑙、錢財、穀帛、
庫藏等物，以現見故。』
彼愚癡人如是見聞，即取修行，畢竟為實、餘者虛妄。
善男子！彼人復更須求上上法。 ^666b2

「善男子！復有智慧非愚癡者，見象、馬等，
知是草木、瓦石等體。
彼人見聞生如是心：『彼諸如是象、馬、車等，
我見非實，此幻所作，有此象、馬、車、步兵等虛妄之相，種種異事幻惑人眼。』
彼智慧人如所見聞，不取為實、亦不執著，
亦不取此畢竟為實、餘者虛妄，而知為義取彼言語，此人不須更觀勝法。 ^666b13

「善男子！凡夫眾生未得聖人出世間智亦復如是。
凡夫愚癡，不如實知無言語法，見聞有為、
無為之法，生如是心：『有此有為、無為之法，如我見聞。』
是故，彼人如所見聞，畢竟而取執著為實，
如所見聞如是受行——此畢竟實，餘者虛妄——彼人更須觀察勝法。 ^666b19

「善男子！復有眾生非是愚癡，見於實諦得諸聖人出世間智，
如實能知一切諸法，證無言語真實法體，
而彼眾生見聞有為、無為之法，生如是心：
『如所見聞，無如是等有為、無為名字等法。』
復作是念：『有此有為、無為言說，從虛妄分別行相而生，
如彼幻法迷惑於智，以生有為、無為異異名相。』
彼人了知，不如見聞如是取著——此是真實，
餘者虛妄——為顯彼義而取言語，彼人不須更觀勝法。 ^666b25

「善男子！如是彼事——聖人智知、聖人見見——無言所證，
為欲證彼無言之法，說彼有為、無為名相。」 ^666c5

爾時，深密解脫菩薩而說偈言：
　　「深義無言語，諸佛說不二。
　　癡人依無明，戲論著二法，
　　長行世間道，往來無休息，
　　生於畜生中，以離第一義。」
pin:: 
#  3 聖者曇無竭菩薩問品(一)
聖者曇無竭菩薩問品第三 ^666c7

爾時，聖者曇無竭菩薩摩訶薩，依於如實第一義諦過諸一切世間覺觀境界之相，
白佛言：「世尊！我憶過去世、復過彼過去世，
離此世界七十七恒河沙世界、過彼無量恒河沙世界已，
有佛國土，號名稱世界，彼中有佛名毘摩羅吉諦如來，住彼國土。
我於爾時遊化眾生往彼世界。
爾時，見有一外道師止住一處，有七萬七千弟子聚集其所，
依第一義相思惟諸法。
彼諸外道迭共推覓第一義相、稱量第一義相、
思惟第一義相，觀察不見第一義相，生異異意、
異異見、異異執著，立異朋黨起於諍論，
口力交諍出不善言，迭共相亂起散而去。
世尊！我於爾時即生心念：『希有，諸佛如來出世。
以依如來出世間故，今得見聞過於一切世間境界第一義相、
得證第一義相、見第一義相、證一切滅相。』」 ^666c13

爾時，世尊告曇無竭菩薩言：「曇無竭！
如是，如是。我覺過諸世間境界第一義相，
如是覺已而為人說、以示於人、顯示於人，建立是法。
何以故？我為聖人說我內身自所證法、
為諸凡夫說覺觀境界，迭共所知。
曇無竭！汝今當依此義而知所謂過諸世間境界是第一義相。 ^666c29

「復次，曇無竭！我說第一義者，是過一切諸相境界，
覺觀是名諸相境界；如是，我說第一義者是無言境界，覺觀是名言說境界。
曇無竭！我說離諸言語是第一義相，覺觀名字是世諦相；
如是，我說離諸諍論是第一義相，覺觀名字是諍論相。
曇無竭！依此義相，汝今應知過諸世間覺觀境界是第一義相。 ^667a6

「曇無竭！譬如有人，盡於一形噉辛苦味、
樂辛苦味，彼人不能知、不能覺、不能量、
不能信石蜜、阿婆婆等甘美之味。 ^667a12

「曇無竭！有人長夜信貪欲樂、樂著貪欲、
為貪欲火燒內心，身不能知、不能覺、不能量、
不能信離諸一切色、聲、香、味、觸無貪欲樂。 ^667a15

「曇無竭！有人長夜信分別樂、樂於分別，
不能知、不能覺、不能量、不能信內身寂靜無分別樂。 ^667a18

「曇無竭！有人長夜樂見聞覺知樂，信樂而行，
彼人不能知、不能覺、不能量、不能信內身寂滅離見聞覺知樂。 ^667a20

「曇無竭！如人長夜取我我相樂，信樂而行，
彼人不能知、不能覺、不能量、不能信北欝單越無我我所樂。 ^667a22

「曇無竭！如是覺觀之人，不能知、不能覺、
不能量、不能信離諸覺觀第一義相。」 ^667a25

爾時，世尊而說偈言：
　　「我說身證法，第一離言境，
　　離覺觀諍相，無言第一義。」
pin:: 
#  4 聖者善清淨慧菩薩問品(一)
聖者善清淨慧菩薩問品第四 ^667a26

爾時，聖者善清淨慧菩薩摩訶薩，依第一義過一異相，
白佛言：「世尊！世尊善說希有妙法第一義諦——微細極細甚深之義過一異相——所謂難證。
世尊！我憶往昔在於一處，見住信行地諸菩薩等集坐一處，
思有為行、第一義諦為一、為異？
有諸菩薩言：『有為行相異第一義。』
復有菩薩作如是言：『非有為行異第一義。』
而作是言：『有為之行不異第一義。』
復有菩薩生於疑心而起異意，作如是言：
『此諸菩薩中，何者是實說？
何者虛妄說？何者是正念修行法？
何者是邪念修行法？』
世尊！我見彼諸菩薩，作是思惟：『此諸善男子等皆是愚癡，
非善黠慧，不善知法，墮邪念中。』
何以故？以不能知有為之行微細無相，
過一異相，第一義相故。」 ^667b2

爾時，佛告善清淨慧菩薩摩訶薩言：「善清淨慧！
如是，如是。彼諸一切善男子等皆是愚癡，
不善黠慧，不知正法，墮邪念中。
何以故？以不能知微細行相過一異相，第一義相故。
何以故？善清淨慧！
若有為行不異第一義相者，一切愚癡諸凡夫等悉亦應見第一義諦即凡夫身，
亦應得彼無上清淨涅槃之樂，亦應得彼阿耨多羅三藐三菩提。 ^667b15

「善清淨慧！若有為行不異第一義相者，見第一義諦時應見有為行相。
若有為行相是有相者，相即是縛，不應得解脫。
若見實諦不離相縛者，不應得解亦不得脫煩惱之縛；
以不離彼二種縛故，不應得彼無上清淨涅槃之樂，亦不應得阿耨多羅三藐三菩提。 ^667b23

「善清淨慧！以是義故，愚癡凡夫不見實諦，
亦非即此凡夫之身得彼無上清淨涅槃，亦非即彼凡夫之身能得阿耨多羅三藐三菩提。
是故，見實諦者不應見彼有為、無為行相一之與異。
是故，彼人見有為行相、第一義相，一、異之義不成一、異。
善清淨慧！汝當應知，彼諸菩薩言有為之行、
第一義相是一、是異者，彼諸菩薩非正念，是邪念。 ^667b29

「復次，善清淨慧！若有為行相、第一義相二不異者，
如有為行墮在染相，第一義相亦應墮染。
善清淨慧！若有為行相離第一義相異者，
如是，一切有為之行不應與彼第一義同故。
善清淨慧！第一義諦不墮一切煩惱染中，
以是得言有為之行、第一義諦得言同相。
是故，善清淨慧！汝不應言有為行相、第一義諦有一、有異。 ^667c7

「復次，善清淨慧！若有為行相、第一義相二不異者，
第一義諦不異有為一切諸行，如是一切有為之行亦應不異第一義相；
而彼有為異第一義——若不異者，如實行者見聞覺知有為行相，
不應更求無上勝法。 ^667c15

「善清淨慧！若有為行相、第一義相不異者，
即有為行應名無我無自體相，是第一義相。 ^667c19

「善清淨慧！復有過失，謂於一時差別異相——此是染相、此是淨相。
是故，善清淨慧！第一義相異有為行相，而非不異有為行相。
是故，彼諸如實行者見聞覺知，更求勝法。
以如實知有為行故，得於無我第一義名，
而不一時有染、有淨二相差別。
是故，離彼有為行相、第一義相，不一、不異，義亦不成。 ^667c21

「善清淨慧！彼諸菩薩作如是言：『有為行相、
第一義相，不一、不異者，彼諸菩薩不名善說。』
善清淨慧！汝當應知，彼諸菩薩不名正念如實修行，是名邪念。 ^667c28

「善清淨慧！譬如珂白不可說一、不可說異；
如是，金黃箜篌妙聲、沈水香味、蓽茇辛味、
訶梨勒苦味、苷蔗甜味、兜羅柔軟蘇，乃至醍醐，
不可說一、不可說異。
善清淨慧！如是，一切有為行體、無常之相，
不可說一、不可說異；一切有漏、所有苦相，
不可說一、不可說異；一切法中無、我之相，
不可說一、不可說異；貪瞋癡染、不寂靜相，
不可說一、不可說異。
善清淨慧！如是，一切有為之行、第一義相，
不可說一、不可說異。 ^668a2

「善清淨慧！如是，我得細微細深甚深難證極難證過一異相第一義諦覺，
覺已為人說示、開示、現示、建立。」 ^668a11

爾時，如來而說偈言：
　　「有為界、實諦，一、異相離相，
　　若分別一、異，彼癡非正念。
　　彼人為相縛，及為煩惱縛，
　　修毘婆奢那、奢摩他得脫。」
pin:: 
#  5 慧命須菩提問品(一)
慧命須菩提問品第五 ^668a14

爾時，世尊依一切處一味等味第一義諦，
告慧命須菩提言：「須菩提！
汝知一切眾生界中，幾所眾生依我依慢說我所得？
須菩提！汝知一切眾生界中，幾所眾生離我離慢說我所得？」 ^668a20

須菩提白佛言：「世尊！
我於眾生界中，實少見眾生離我我慢說我所得。
世尊！而我實見無量阿僧祇不可說眾生，於眾生界中依我我慢說我所得。 ^668a24

「世尊！如我憶念過去世時住於一處阿蘭若園，爾時多有諸比丘等依於我所四面而住。
世尊！我於爾時見彼比丘於日西下一處聚集，取種種法相說所證諦法。
世尊！有諸比丘取於陰相說為證法、有諸比丘見陰生相說為證法、
有諸比丘見陰滅相說為證法、有諸比丘說陰滅法、
有諸比丘說陰滅現證法、有諸比丘見於入相說為證法、
有諸比丘取十二因緣相說為證法、有諸比丘取起行相說為證法、
有諸比丘取於諦相說為證法、有諸比丘取諦因相說為證法、
有諸比丘取知諦相說為證法、有諸比丘取離諦相說為證法、
有諸比丘取證諦相說為證法、有諸比丘取修行諦相說為證法、
有諸比丘取界法相說為證法、有諸比丘取於界相說為證法、
有諸比丘取種種界相說為證法、有諸比丘取無量界相說為證法、
有諸比丘取滅界相說為證法、有諸比丘取滅界證相說為證法。 ^668a27

「如是，諸比丘取四念處相說為證法、有諸比丘取四念相說為證法、
有諸比丘取四念處對對治相說為證法、
有諸比丘取四念處修行相說為證法、
有諸比丘取未生四念處為生四念處修行相故說為證法、
有諸比丘取已生四念處為不失修行相故說為證法、有諸比丘取已生四念處為增廣修行相故說為證法。 ^668b16

「如是，諸比丘取正勤、如意、根、力、覺、道，未生、
為生、為住、為不忘失、為增廣，取相說為證法。 ^668b23

「世尊！我見彼諸比丘生如是念：『是諸比丘以著我相、取我慢相如是說證。
何以故？以不能知第一義諦一味等味相。』
是故，世尊！我作是念：『世尊出世，希有希有，
善說勝法——一切處第一義一味等味——微妙甚深，
難覺難知，何況外道而能得解？』」 ^668b25

佛告須菩提：「如是，如是。
如汝所說，我所證法細微、極微，深、甚深、
極甚深，難覺、極難覺。
一切處一味等味相第一義諦是我所證，
證已為人開示、演說示、極示、開示、現示。
何以故？須菩提！所謂陰界入、因緣起行、
實諦境界、念處、正勤、如意、根、力、覺、道等，須菩提！
我說五陰中清淨觀三十七品是第一義相，
一切陰界入、念處、正勤、如意、根、力、覺、道一味等味相。
須菩提！依於此義，汝今應知一切處一味等味第一義相。 ^668c1

「復次，須菩提！如實修行比丘，如實知一陰如第一義諦法無我，
於餘界入、因緣起行界、念處、正勤、如意、
根、力、覺、道等，更不別觀真如第一義法無我，
惟依隨順真如、依止不二法，證一切處一味等味第一義相。
須菩提！汝依此義，應如是知所謂一味等味第一義相。 ^668c11

「復次，須菩提！如彼陰界入、因緣起行界、
念處、正勤、如意、根、力、覺、道等彼差別，若真如第一義諦法無我有差別相者，
真如證法第一義諦亦應有因；若有因者，
應從因生；若從因生，應是有為；若是有為，
不應得名第一義諦；若非第一義諦者，應更推求第一義諦。
須菩提！是故，真如第一義諦法無我，非從因生，
亦非有為法，亦非不第一義諦，亦非為彼第一義諦更求第一義諦；
惟是常常時、恒恒時，如來出世、若不出世，
法性常住、法體常住、法界常住。
須菩提！汝依此義，應知此諸一切法相一味等味第一義諦。 ^668c16

「須菩提！譬如無量種種差別，色相無相、
無有分別、無有差異，一切處虛空等味一體、一相。
須菩提！一切諸法自相差別，一切處一味等味第一義相。」 ^668c28

爾時，世尊而說偈言：
　　「如來應說法，一切一味相，
　　不離第一義，見別是憍慢。」
pin:: 
#  6 聖者廣慧菩薩問品(一)
聖者廣慧菩薩問品第六 ^669a2

爾時，聖者廣慧菩薩摩訶薩，依於心相，
白佛言：「世尊！如來說諸菩薩善知心意意識深密法者，世尊！
云何菩薩善知心意意識深密之法？
世尊！以何義故如來說諸菩薩善知心意意識深密之法？」 ^669a7

爾時，世尊告廣慧菩薩言：「善哉，善哉。
廣慧！汝今乃能問於如來如此深義。
廣慧！汝能為與一切眾生安隱樂具，悉令滿足。
廣慧！汝為哀愍一切天人，多所安樂、多所饒益，乃能問我如是之義。
善哉，廣慧！諦聽，諦聽。
我為汝說心意意識深密之義。 ^669a11

「廣慧！於諸六道生死之中，何等何等眾生——卵生、
胎生、濕生、化生——受身、生身及增長身？
初有一切種子心生，和合不同，差別增長，
廣所成就，依二種取。
何等二種？一者、謂依色心根取，二者、依於不分別相言語戲論熏集而取。
廣慧！色界中依二種取生，無色界中非二種取生。 ^669a16

「廣慧！彼識名阿陀那識。
何以故？以彼阿陀那識取此身相應身故。
廣慧！亦名阿梨耶識。
何以故？以彼身中住著故、一體相應故。
廣慧！亦名為心。何以故？
以彼心為色、聲、香、味、觸、法增長故。 ^669a22

「廣慧！依彼阿陀那識能生六種識，所謂眼、
耳、鼻、舌、身、意識身。
廣慧！若一境界現前，一識身起，無分別意識即共眼識一時俱生。
廣慧！若二、三、四、五境界現前，五識身起，無分別意識即與五識一時俱生。 ^669a26

「廣慧！譬如流水，若一緣起即生一波，若二、若三乃至眾多因緣俱起即生眾波。
廣慧！而彼流水亦不斷絕。 ^669b2

「復次，廣慧！譬如無垢清淨明鏡，若有一像因緣現前，
即見一像，若有二、三、眾多像現，即能具見眾多異像。
廣慧！而彼明鏡為彼種種諸像不異。 ^669b4

「廣慧！如彼流水、明鏡像等，依止阿陀那識、
住持阿陀那識，若一眼識因緣現前，即一意識共彼眼識同時取境。
廣慧！若五識身五種因緣一時現前，無分別意識即共五識一時取境。 ^669b8

「廣慧！如是，菩薩摩訶薩依法住智，如實善知心意意識深密之法。
廣慧！而佛不說諸菩薩等是善解知心意意識深密之法。
廣慧！若菩薩不見內外阿陀那、不見阿陀那識，
能如實知；不見阿梨耶、不見阿梨耶識、
不戲論心，不見眼、不見色、不見眼識，不見耳、
不見聲、不見耳識，不見鼻、不見香、不見鼻識，
不見舌、不見味、不見舌識，不見身、不見觸、
不見身識，廣慧！菩薩不見內外意、不見內外法、
不見內外意識，能如實知。
廣慧！我說如是諸菩薩等善知第一義。
廣慧！是故，我說菩薩應知心意意識深密之法。
廣慧！菩薩如是解知心意意識深密法已，我說是人是真菩薩。」 ^669b12

爾時，世尊而說偈言：
　　「諸種阿陀那，能生於諸法，
　　我說水、鏡喻，不為愚人說。」
深密解脫經卷第一
 ^669b24
