
pin:: 
##  2
大方廣佛華嚴經隨疏演義鈔卷第八十二
author:: 唐清涼山大華嚴寺沙門澄觀述
大文第三十行。疏「十中初三三寶持」下，
疏文有四：一取論意釋；二「然第十地」下，
會論同異；三「既數名」下，會論同釋；四「上辨陀羅」
下，會三處持字，可知。 ^641a6

〔五十四經〕疏「夫說法」下即《淨名》目連章中。
「時目連於里巷中，為諸居士說法，時維摩詰來謂我言：『唯大目連！
為白衣居士說法，不當如仁者所說。
所以者何？夫說法者當如法說。
法無眾生，離眾生垢故。
法無有我，離我垢故』」等。
「說法既權實」下，義取《淨名》之意。 ^641a9

疏「非但依戒」者，阿難四問，佛令依戒為師。
彼以戒為饒益，即是依止之義。 ^641a15

疏「豈畏眾生相惱害耶」者，以無違逆行多約耐怨害忍故。 ^641a16

疏「八中十句五對」者，疏文有二：先標所依法相，
而有二意；後「然各有二意」下，雙釋上二。
言各二意者，十句五對各具上二也。
下依二意釋之，先直就法體但約二諦以明，
即釋前約境心等五；後「二約迷悟」下，即釋上約五法明，通就迷悟以釋。
上即約境，不出二諦；今此約心，不出迷悟。
悟即正智、迷即妄想，由此二故，說成五法。
五法即分為五：一約相上，以如對之，故無相是如；
二就妄想上，以正智對之；三就如如之上，
唯就如如得失以明；四就正智上，亦約正智得失以明；
五就名上，亦唯就名得失以明。
五中皆通迷悟，然迷即有名相妄想，悟則唯正智如如。
智契於如，一味平等。
餘如前後說。 ^641a18

疏「九中初融三事」，心佛眾生三無差故。
後「離融相」。故釋不融。
然不融中有二：一不壞相、二離融相。
離融相，約理無可融故，約心無想念故。
不壞相，約本自融，不可融故。
從「三事」下，指文引證。 ^641b3

疏「仙陀四實」，謂鹽水器馬，前已廣釋。
「九義瞿聲」，即《俱舍論》云「方獸地光言，金剛眼天水，
於斯九種事，智者立瞿聲。」
唯金剛二字一義，餘八各一。 ^641b8

疏「如寒得火」等，即《涅槃經》。 ^641b11

疏「五以異言說異法」者，即《攝論》第四祕密中第四轉變祕密。
論云「復有四種意趣、四種祕密，一切佛語應須決了。」
四意趣義，已見〈普賢三昧〉品。
四祕密者，一令入祕密，謂三乘中依俗諦理說有人法，令入俗諦。
二相祕密，謂說法相三自性等。
三對治祕密，治八萬四千煩惱。
四轉變祕密，欲令悟入。
總名祕密。論釋第四轉變祕密云「謂於是處，
以其別義諸言諸字，即顯別義。
如有頌云『覺不堅為堅，善住於顛倒，極煩惱所惱，得最上菩提。』」
無性釋云「謂於義轉變差別。」
《雜集》云「謂說無餘義名句文身，隱密轉變，更顯餘義。」
無性釋上偈云「謂剛強流散說名為堅，
此非堅固說名不堅，即是調柔無散亂定，
即於此中起堅固慧，覺彼為堅。」
世親釋云「不堅謂定，由不剛強馳散難伏，故名不堅。
於此中起尊重覺，詺覺為堅。」
釋曰：彼二家釋論言異意同，皆能密說順得菩提。
若取顯了，於散亂心起堅固慧，則遠菩提。
今取祕密，於定不堅，起堅固慧，則得菩提。
言善住於顛倒者，無性釋云「謂於四顛倒善能安住，
知是顛倒，決定無動。」
釋曰：若取顯了，則住於無常計常等四倒之中，不得菩提。
今則祕密，知於常等於無常等上橫計，
而起決定知，此名為善住，住於顛倒能得菩提也。
世親釋云「是於顛倒中善安住義，謂於無常等是能顛倒。」
釋曰：此則到彼所計義名善顛倒，於此安住故得菩提。
言極煩惱所惱者，無性釋云「為眾生故，長時劬勞精進所惱。」
亦引上偈，云「一同無性二釋無別。」
釋云：若取顯說，為貪嗔等惱亂行者名煩惱，此即遠離菩提。
今取祕密，精進勤苦劬勞行者，亦名煩惱，則得菩提。
其第四句得最上菩提，該上二義。
《莊嚴論》第八、《對法》第十二皆同此說。 ^641b12

疏「亦猶小乘十遍處」者，大乘亦有，廣略不同。
今順定十，故引小乘，至〈法界品〉當廣分別。 ^641c17

疏「亦猶依禪成八解脫」者，亦如〈法界品〉。 ^641c19

疏「念想觀除」者，即《智論》文。
文云「般若波羅密，實法不顛倒，念想觀已除，
言語法亦滅，無量眾罪除，清淨心常一。
如是尊妙人，則能見般若」是也。
念想觀除，約於內智，則不受外境，見色如盲等。
而言善巧者，非涉事善巧，不念不受是入理善巧耳。 ^641c20

疏「初有八句別知緣相」者，十二因緣相。
二「知迷下十二句知染淨」者，即雙知性相。
迷悟染淨猶是約相，廣如六地。
第一義中二俱叵得，即約性說。
三「知住下明知心行」者，即能知性相觀照之心。
此中可以寂照虛懷而了，亦為明示心觀處也。 ^641c26

疏「亦猶三法印等」，等取四印五印，並如
〈明法品〉說。 ^642a2

〔五十六經〕疏「如善治船不懼海難」，即《大品經》
意，第七地已引。 ^642a4

疏「涅槃春池可於中說」者，然此經喻乃有二意：
一約教說、二約理說。
今引《涅槃》乃是約教，即第二名春池喻。
經云「譬如春時，有諸人等在大池浴，乘船遊戲，失瑠璃寶沒深水中。
是時諸人悉共入水求覓是寶，競捉瓦石草木砂礫，
各各自謂得瑠璃寶，歡喜持出乃知非真。
是時寶珠猶在水中，以珠力故水皆澄清，
於是大眾乃見寶珠故在水下，猶如仰觀虛空月形。
是時眾中有一智人，以方便力安徐入水即得寶珠。」
遠公釋云：「此即對前比丘歎昔所解無常苦空無我真法，教其甄揀。
於中先喻、後約喻教勸。
喻中有三：一求真取偽喻。
二歡喜持出下，知偽非真喻。
三是時寶珠猶在水下，捨偽取真喻。
上方喻意，下約喻教勸比丘。
文別有四：一約初喻，呵其取偽。
經云『汝等比丘！不應如是修集無常苦無我想不淨想等以為實義。』
如彼諸人各以瓦石草木砂礫而為寶珠。
二約第三喻教其取真。
經云『汝等應當善學方便，在在處處常修我想常樂淨想。』
三約第二喻勸知昔偽。
經云『復應當知先所修集四法相貌悉是顛倒。』
四重約第三喻勸修令真。
經云『欲得真實修諸想者，如彼智人巧出寶珠，謂我想常樂淨想。』」
關中釋云：「譬如春時有諸人等在大池浴者，
全為設譬，使知昔非，而學今得是為用也。
春既可樂，又開浴之端，而大池清曠濯之，甚宜除垢合時。
寔唯昔說無常想者。
沐浴來集，如林集聽本為滌累，以譬在大池浴。
今喻不稱，故云有諸人等。
經言乘船遊戲者，既聽致惑，遂有失言。
言跡似漫，義曰浮虛，而在言先，則應前過。
聽者乘以為實，是泛舟之像。
離內之外無有實功，為遊戲也。
經失瑠璃寶沒深水中者，常與無常理本不偏，
言兼可珍，而必是應獲，由乘漫乖之，為失寶也。
乖則永隱，為深沒矣。
經是時諸人悉共入水求覓是寶者，聽本應取言旨，
以從失成求，豈曰知之？
理數然耳。求必就說，為人入水矣。
經競捉瓦石至乃知非真，言旨雖俱以乖為隱，
然一本顯譬浮、一本密譬沈，而取互，其實非寶，
為草木瓦石之沈浮也，皆謂得真，莫不歡喜持出。
於伊字之譬及佛判非，明外乃知非也。
經是時寶珠至水皆澄清，於取不得，為故在水中。
於知非為義，真旨始現乎語。
旨現不復渾跡，則是珠力使澄清矣。
經於是大眾至虛空月形者，既自知謬，方見語旨。
猶在言下，明顯如月，無復有暗，而理可仰，故如仰觀虛空中月也。
經是時眾中至即便得珠，如說修行，為安徐入水。
要在修習我常四法，而不廢替方便之義。
先修於常後知無常，如是得成在我，豈非智哉？
經不應修習無常等想乃至而為寶珠者，合也。
譬中已悉，故略合耳。
昔修都非，而以為是，似彼癡人也。
經汝等應當善學方便在在處處常修我想常樂淨想者，
處處常修此四法者，必以得之為方便也。
經復應當知先所修習四法相貌悉是顛倒者，
知是則知非、知非則知是，對觀然後無惑矣。
經欲得真實修諸想者，如彼智人巧出寶珠，
所謂我想常樂淨想者，要常修得我常樂淨，
然後都得真實，如彼智人也。」
上生公釋，遠師大同，而不委此。
此上約權實教旨，故引《涅槃》。
若直就經，宜用心觀，約理以說。
經中，初法、次喻、後合。
以一切智清淨妙法而為寶者，具三德故，
明為般若、淨即解脫、妙為法身。
即體之智曰明、即照之寂為淨，斯二不二為法身體妙之至也。
凡夫如泥，二乘有淺智如潦，光色不改不壞自心令濁水清，
即是利他。遠見煩惱異於凡夫，求一切智異於二乘，故非凡夫行非賢聖行是菩薩行也。 ^642a5

〔五十七經〕疏「初一明清淨對治」等，彼有四分，
今具其三，但略無果，果非正地故。
然諸門一一皆與彼本分相應，有不曉者，尋前自了。 ^642c17

疏「今初前三地」下，疏文有四：初明以此門釋四地所以、
二「謂離有為」下釋總名、三「地經有十」下會通彼經、
四「結云」下揀大異小耳。
然此中離生有二：一離却生、二離生澁。
出生亦二：一從無之有曰生、二生長名生。
餘可思。疏「瑜伽四十六明菩薩隨德假名」
者，彼論云「一切菩薩當知，復有如是等類無有差別隨德假名。
所謂名為菩提薩埵摩訶薩埵，成就覺慧最上照明，
最勝真子、最勝住持，普能降伏最勝萌芽，
亦名勇健、亦名最聖、亦名商主、亦名大名稱、
亦名憐愍、亦名大福、亦名自在、亦名法師。
如是十方無邊無際諸世界中無邊菩薩當知，乃至內德各別無量無邊假立相號。」
釋曰：下引二論與此全同，一二小異，義無以別。 ^642c20

疏「又商主天子經有五義」者，一於菩提分住持入故，
故名菩提薩埵；二入大乘故、滿大乘智故、
故名摩訶薩埵；三不可求法智德入故，
故名最勝薩埵；四不與煩惱共住，為諸眾生滅煩惱故、
發精進故，故名淨薩埵；五令諸眾生行淨道故，故名極淨薩埵。 ^643a6

疏「言義唯實教」者，總生下六段：四以迴向無休為實。
五以定知三昧出入為實。
六通天眼但見三千等。
三明十力方見過未今，見死此生彼便同力義，
非是實教，無此義耳。
七以加悲念眾生為實。
又云「亦是廣七覺中一念覺」者，《地經》約道品等明治，
今五根八正即是道品，此廣念覺。
兼有七覺，則與前文影略明耳。
八正中以順一切智異於二乘為實。
九定權實雙行為實，如初禪離欲恚害是實，
而能逆化是涉權，故異權小之九定也。
下並可思。對前三地九次第定，則知此中權實雙行。
「以實教定故」下，指前文。 ^643a12

疏「四門同顯道義」下出經總標所以。
「約義須分」下，出疏別配所以。
四中前二是五地，修道為六地，莊嚴道是七地，故云約義須分。
「後二屬後」，恐是譯人一時標耳。 ^643a24

疏「十中前四各一無量」者，會五無量界也。 ^643a28

疏「二無量助道」下，疏文有四：一顯同前文。
然彼有三分：一勝慢對治；二不住道行勝；
三彼果勝上十平等是治他地慢，隨如道即治自地慢，俱是第一分。
今此即二三兩分。
二「以智契如」下，釋成不住道義，便仍前釋正道。
三「今以圓融」下，通難釋成。
難云：今是助道，豈是不住道行勝等中行耶？
故答云：俱為正道，並為助道。
則助道中有正道，故得合為不住道耳。
四「然正道不隨事轉」下，復有問言：既俱互通，那得經中分成二名？
故答云：雖則互通，而文之中密已揀異，
則顯文中密已同用空等，顯互通義。
隨事不隱，顯二別義。 ^643a29

疏「第六無量修道」下，文四：一顯修道是六地所由。
二「無去來」下，顯其同相。
上顯義同，此顯文同。
三「十中前四」下，別科配屬。
四「四中」下，隨文別釋。
於中有二：先釋十平等言。
云「彼從別義開成前八」者，一無相故、二無體、
三無生、四無成、五本來清淨、六無戲論、
七無取捨、八寂靜故平等言。
「今總明之」下，略有三義：「一不起心」者，約定故，經釋云無動作故。
「二稱本性」，約觀智，了本性，心境冥故，故經釋云如本性故。
「三遣修相」者，即上二修亦不立，故釋云無自性故。 ^643b13

疏「亦可配三性」等者，如初來去，即遍計所執性，以不不之即相無自性性。
下二以依他圓成對生無自性性勝義無自性性，可以意得。 ^643b23

疏「四舉七喻通顯無著」者，七喻全同彼文。
論釋云「此明遣我非有相，而有二釋：一者前七句以無破有，
七喻以有遣無，令不著無故。
二者例同於前，亦以無遣有，故云我非有相。
幻夢影像，不壞虛相，取不可得。」 ^643b26

疏「今別明五藏」者。
謂脾、腎、心、肺、肝也。
上總舉一腹所有，此唯此五藏。
下唯一心，約事即然，約法皆十融無盡故。 ^643c2

疏「初明十眼」等者，疏文有五：一指前經文釋成眼義，
如實知見為眼義故；二「十中」下，隨文會釋；
三出體；四明次第；五餘如別章示原。
然諸教章門多分為七門：一釋名得名、
二辨體、三修成次第、四類差別、五見境不同、
六約人辨異、七問答分別。
今但義合五段之中，初一義當釋名，照矚名眼故，別名隨釋中辨。
二隨文會釋中，對餘五眼辨開合同異。
於中，先釋前五但明業用同異，後五即開合同異。
前中，先總明同異、後別釋。
即分為五：一肉眼中，然明見不見，略有五義：
一見麁不見細、二見近不見遠、三見明不見暗、
四見前不見後、五見障內不見障外。
斯即亦是見境不同，故疏釋及引論影出其三而言等者，等取麁細明暗。
言「天眼方見遠等」，等取餘四，此乃成不見遠等非釋天眼。
「今肉眼」下，舉此顯勝。
「四十四」下，引彼指此，其應字合言說字。
「此中不說」者，即《智論》指摩訶般若為此中。 ^643c5

疏「然天眼」下，二釋天眼中，先序五眼。
言「假和合」者，即是出體，以肉天二眼皆是清淨四大不可見有對色為體，
但人天趣別耳。言「不見實相」者，即是所見境，但翻前見近不見遠等。
則前五不見，天眼皆見而不見實相，實相是慧眼境故。
從「今明見心」下，顯此十眼。
言「似同彼」者，心若約相，非實相故。
今具性相，故亦不同。 ^643c24

疏「此中慧眼」下，三釋慧眼。
言「似法眼」者，約所見境異。
以彼法眼見事及根欲等，今見眾生諸根境異，故同彼法。
此中法眼似彼慧眼者，彼中慧眼見理境故，即如實相也。
從「所以互」下，出不同之由。
以慧眼但見理故，不見盡滅一異。
今舉彼不見，故云過彼，則顯慧眼亦能見理，但同者不舉耳。 ^644a2

疏「此中法眼」下，四釋法眼。
亦舉彼不能，顯此之能，則一切法如實相言通事實理實。
若爾，云何分於法慧？
然法慧二眼俱以慧數為體，五眼中明自有二義：
一慧眼以正體智為體，法眼以後得智為性。
二云：法眼從所知法為名，所知亦通於理；慧眼從能知智為名。
今正取後義，則顯慧眼亦通二慧。 ^644a9

疏「彼佛眼」下，五釋佛眼。
先舉他宗亦約所知境、後「今舉」下會釋今文。
而有二意：一直案文，則十力狹於一切法也，故云舉勝。
下又云「十力」下，別顯同。
彼不出十力之所知故，顯唯屬佛，揀異法慧，故舉十力耳。
然彼釋名有三義。
一云：四眼在佛皆名佛眼。
此即佛身之眼，從主為名。
二云：佛者覺義覺，即是眼當體為名。
三亦可照達佛性名為佛眼者，《涅槃》云
「若人能見身中佛性，雖是肉眼即名佛眼。」
故以十力當體照達名為眼耳。
彼出體云「佛眼即以無功用智為性，或以圓鏡等四智為體。」
皆十力義耳。 ^644a16

疏「後五中」下，釋後五眼。
言「義兼法慧」者，根本智即慧眼，攝後得智，兼於法慧。
又能知即慧，所知即法。
其「出生死眼者」，亦前慧眼，慧眼見理故。
釋無礙眼，先正明、後「為不壞相」下通妨。
妨云：若爾，一眼即足，何用說十？
故為此通。釋一切智眼中，言「即是普眼」
者，名異體一。晉名普眼，即佛眼總義。
然普眼略有三義：一見普法故、二普見諸法、三所見即眼故。
以前二義況出第三，具如〈毘盧遮那品〉。
若法相宗言，後佛眼下五眼皆佛眼攝，一切智眼即是佛眼。 ^644a28

疏「故知十眼」下，第三出體。
隨相別體以見於前，此即圓融總相體耳。 ^644b9

疏「若辨次」下，第四辨次，唯約十眼明次。
「次別知根境」，即慧眼。
「次引入如實」，即是法眼。
「次令得佛力」，即是佛眼。
「次尋光而見」，即通智眼及光明眼。
光有智光，即同智故。
「次同歸寂滅」，即出生死眼。
「後等同法界」，即一切智眼。
其無礙眼，以是總故，通於前後。
若法相中明次第者，約修以明。
為導養身先修肉眼。
肉眼見麁不見細等，次修天眼。
天眼見色未見真境，故修慧眼。
慧眼見理不能見事，故修法眼。
法眼未圓，故修佛眼。 ^644b11

疏「餘如別章」者，諸章門中皆廣說之。
然大意要妙，上已略具，今更出其見境寬狹。
然所見有四：一事、二法、三理、四實。
陰界入等差別是事，苦無常等、眾生根性是法，
二空真如是理，如來藏中真常佛性是實。
此之四法，五眼所見。
一肉眼所見，見障內等。
然凡夫肉眼見百由旬；二乘肉眼同凡夫見；
菩薩肉眼如《大品》說，極遠見三千界；如來肉眼與菩薩同，見境分明。
天眼有二：一報得，隨在諸地及於下地，下不能見上。
若修得者，《智論》云「凡夫天眼見一四天下。
以小聲聞見小千界，大聲聞見中千界，阿那律見三千界。
緣覺小者見中千，大者見大千。
菩薩修得者，隨人大小所見不定，遠者見一切世界。」
故《地持》云「菩薩以一切世界為天眼境。」
報得者，《大品經》說「極喜見三千」。
如來見一切。後之三眼不可以方所定論，唯約得法深淺以辨。
二乘慧眼唯見生空。
菩薩慧眼具見二空，不能窮盡。
如來畢竟。二乘法眼，但見苦無常等諸法總相，麁觀不能微細。
若約不知根欲，即無法眼。
菩薩法眼，了根欲性及一切法，若總若別、若麁若細而無不窮盡。
如來與菩薩同，皆悉窮盡。
佛眼，二乘全無。菩薩人中進退不定，地前菩薩聞見佛性，
未有佛眼；地上眼見，故有佛眼。
若準《涅槃》，九地已還聞見佛性；十地眼見而未了了，
但見自身所有佛性，不見眾生所有佛性。
於自身中，十分見一。
如來佛眼窮盡。此明見實。
若約人辨，餘則可知。
佛之三身，化身具五；報身無肉眼，法身無五眼，若約法性之眼亦得具五。
然隨法相宗差別。
斯法性宗中一一圓融，具如上說。 ^644b21

〔五十八經〕疏「與三施九施」等者，三施即財、
法、無畏，九施即一自性、二一切、三難行、
四一切門、五善士、六一切種、七遂求、八二世樂、九清淨。
乃至六度四攝皆有此九，十行之初已廣說竟。
「故隨顯直釋」者，財施若顯，即名財等、難行等，
不更廣引九中別義、三中別義。 ^644c23

疏「今初十施」等者，言「一無向背」，即清淨中別義者，
清淨有十，今但有無向背之一耳，彼當第八。
「二遂求施」者。遂求皆八，今但有一。
「三二世樂」者，二世樂有九，今亦唯二。
所以引梵本者，不亂之言不順二世樂，以應時濟難順二世樂故。 ^644c28

疏「餘七皆一切施」者，一切即是三施，然亦九中之一。
然一切有二：一內外之二；二有其三；即財法無畏，故下結中十皆通三。
今前三有其別相，後七無餘施別相，故云即一切耳。
五雖兼清淨之義，「不求異熟」，即十中第二也。
「六亦難行」者，以兼一切施，故云亦耳。
難行皆三，即三中第二。
「七內外財等」者，內外即一切中初義也，財等通一切中三也。
「八九」下，通釋後三。
先總標。「此迴向巧」，即別釋第八。
治第一過，即經中遠離有為；治第二過，即遠離無為。
上解釋句。「行不住道」下，結成標句也。 ^645a5

疏「十度皆有三輪」者，〈梵行品〉已說。
輪即施家三輪。 ^645a16

疏「又四難行忍」下，上約三忍，今約九忍難行有三，今是其一。
「於下能忍」，是一難行。
對於上流生忍則易，童僕子息生忍則難，
彼合敬順、我合責罰故。
言「恕不逮」者，即《晉書》中意。
晉衛洗馬，凡所發言皆為實錄。
時有一人非理相忤，後有僕使所為非理，於此二人並無慍色。
人問其故。彼對之曰：「非理相忤，可以理遣。
人之不逮，可以情恕。」
故云恕不逮，故以釋經中為上能寬。
此亦外典，謂居上能寬、為下能敬，君子之行也。 ^645a17

疏「又前五於所知」等者，上約《攝論》三慧以明。
今此下文，即《瑜伽論》說三相以釋五六七。 ^645a27

疏「第二二門明福智者」下，疏文有二：一總標二門、
二「福智即道」下釋二助道。
具言乃有三義：一單福是道，單智亦然；
二合二為道；三雙絕為正道。
助道具亦三，可知。 ^645a29

疏「六堅順位」等者，〈十忍品〉初已廣引《瓔珞》明竟。
十智，即《智論》二十六。 ^645b4

疏「俱舍云大種謂四界」者，次句即地水火風，
即是〈界品〉。具云「大種謂四界，即地水火風，
能成持等業，堅濕煖動性。」
釋云：初句標三義稱大：一體寬廣故，謂四大種遍所造色，
其體寬廣；二增盛聚中形相大故，謂大地等；
三能起種種大事用故，如地能持等。
一義釋種與所造色為所依故，大即是種，能持自性故名為界。
次句辨業，地能持用，等取水能成相、火能成熟、風能成長。
後句出體，可知。今但要初句，以證界為毒蛇耳。 ^645b6

疏「二明了法者」下，疏文有三：一來意。
二「總以普賢」下，顯能了智，則是圓智了法，無法非圓。
今但約相，則所了通小耳。
三「一是凡夫」下，隨文解釋。
以稚釋經之童，以昧釋經之蒙。
《易．蒙卦》云「蒙，亨，匪我求童蒙，童蒙來求我。
初筮告，再三瀆，瀆則不告，利貞。」
彖曰「蒙，山下有險，險而止蒙。
蒙，亨，以亨行時中也。
匪我求童蒙，童蒙來求我，志應也。
初筮告，以剛中也。
再三瀆，瀆則不告，瀆蒙也。
蒙以養正，聖功也。」
象曰：「山下出泉，蒙。
君子以果行育有德。」
注云「山下出泉，未知所適，蒙之象也。」
釋曰：今正取蒙昧未知所適義耳。
言「長四善根」，即煖、頂、忍、世第一法，初地已廣。 ^645b15

疏「二謂隨信他言而行道故名隨信行」
等者，《俱舍．賢聖品》，論云「且於十五心位建立眾聖有差別者，
頌云：名隨信法行，由根利鈍別。」
釋曰：見道位中聖者有二：一隨信行、二隨法行，
由根利鈍，別立此二。
謂鈍者名隨信行，彼於先時隨信他言而行義故。
若利根者名隨法行，彼於先時由自披閱契經等法，隨行義故。
此二若至修道，初名住信解，後名見至，疏已具用。 ^645b28

疏「然今既云」下，揀實異權。
先正明小乘，但知我空，尚謂法有，安覺自性？
而云等者，見真實諦是須陀洹；知無往來是斯陀含、
阿那含人；不念受生法，阿羅漢人；成就四義，辟支佛人。
一味緣起，言義皆通大，故有等言。 ^645c8

疏「是以智論」下，引證，成前通大之義。
天台引此立於通教，通大通小、通淺通深。
今先列名、後當釋義。
初列名者，一乾慧地、二性地、三八人地、
四見地、五薄地、六離欲地、七已辦地、八辟支佛地、
九菩薩地、十佛性地。
《大品》云「菩薩從初乾慧地至菩薩地，皆學而不取證；佛地亦學亦證。」
故云通三乘法也。
二解釋者，乾慧地者，三乘初心通名乾慧，即是大乘三賢之位。
小乘即是五停心等，謂一五停心觀、二別相念觀、三總相念觀。
總觀無生四真諦理，故名乾慧。
意云：未得定水故。
二性地者，若用總相念，成三十七品。
初發有漏善，入煖法、頂法、忍法、世第一法，
皆名性地，成內凡故。
三八人地，謂信行法行二人，體解見道假，
以發真斷見惑，在無間道即八人地。
四見地，即是三乘同見第一義諦之理，同斷八十八使盡也。
五薄地者，發六無礙，斷欲界六品惑，證第六解脫，欲界煩惱薄故。
六離欲地，謂斷欲界五順下分結盡，離欲界煩惱也。
釋曰：五順下分結者，一身見、二戒取、三疑、
四欲貪、五嗔恚故。
《俱舍》頌云「由二不超欲」，即四五也。
「由三復還下」，即上三也。
七已辦地者，即發真無漏，斷五順上分結，
八十八品修惑盡斷，三界事究竟，故言已辦。
釋曰：五順上分結者，一色愛、二無色愛、
三上二界掉舉、四二界慢、五二界無明也。
貪過重故，二界別明；餘三過微，二界合說。
有此五結，不超上界，名順上分結。
八辟支佛地者，緣覺功德力大故，能侵餘習氣故。
九菩薩地，從空入假，道觀雙流，深觀二諦，
斷習氣色心等無明，得界外法界道種智，
遊戲神通，學佛十力等故。
十佛地者，大功德力資於智慧，一念相應慧觀真諦究竟，習氣究竟盡也。
故《智論》云「聲聞智慧力弱，如小火燒木，
雖然，猶有炭在。緣覺智力強，如大火燒木。
木然炭盡，餘有灰在。
諸佛智力，大如劫火，炭灰俱盡。
亦如兔馬等喻。」菩薩佛地名異二乘，何得言通？
答：名字雖異，同是無學應供，得二涅槃共歸灰斷，
證果是一，名義不殊，是名同義，究竟俱同也。
廣如天台四教。 ^645c13

疏「此上二」下，結。第二三即上所引《俱舍》意也。 ^646a24

疏「四第八人者」，《俱舍》二十三〈賢聖品〉釋住果極七返偈。
先問云：此預流名為何義？
若初得道名為預流，則預流名應目第八。
若初得果名為預流，則倍離欲全離欲者，至道類智應名預流。
下答意明初得果故名為預流，以超斷者不定初得故。
《俱舍大疏》寶公但云「若預流名目初得道，即初見道第八人應名預流。」
亦不釋於第八所以離欲等言。
小疏釋云「其苦法忍即是第八人，於八忍中從後疏之為第八故。」
若義林法師《大疏鈔》云「八人地謂預流向也。
四向四果，從後數之為第八故。」
《婆沙》三十六「第八聖者，謂隨信行及隨法行，從勝數為第八故。」
又更一解，與小疏同。
《探玄》引《大般若》，亦初果向，同於林公從後數之。
澤州遠公引古《婆沙論》，詺須陀洹向以為第八。
而對見道前七方便，故名第八。
故彼論中問言：「云何為第八人？
所謂信堅及法堅。
鈍根之人見道名信堅，利根之人名法堅。」
釋曰：此上全同林公引文，而取義逆順為別。
俱未見文，以義取人，遠公理長，第八之名所以順故。
遠公又云：「外國相傳云：更有八人者，初發心人而未有行。
二有相行人，憎厭生死，樂修善法。
三無相行人，學觀空理，破離欣厭，見人行惡心無忿怒，見人修善亦不欣慶。
四方便行人，雖見法空而常隨有起諸善行。
此四在於善趣地中。
五者習種、六者性種、七者解行、八者聖種。
初依地前，未同聖種，故非第八。
第八人者不名凡夫，彰異於前。
云不名凡夫，揀異初依名為菩薩。
當相以論，不名為佛，別異於後。」
釋曰：遠公解前順今文，後非今意。
彼釋四依，故可用之，因便引來，以彰異轍。
今疏正意，取初果向。
而《俱舍》小疏亦是初向而局苦忍，義成大局亦彰異轍。
「非用指南」下，引《智論》八人，亦初果向，通十五心。
而若約超斷，容餘果向。 ^646a25

疏「故智論中有八人地」者，證前文是初果向。
案前十地，第三八人在於見道無間道，
故五十九云「八人地者，所謂見諦道中，
信行一；法行二；須陀洹極六七世生三有，
須陀洹今世煩惱盡得阿羅漢；四有家家須陀洹，
三世生已入涅槃；五有中間須陀洹；六除第三，
餘中間入涅槃；七住六住無礙五解脫中者，八皆是須陀洹向。」
釋曰：此則初果向中有八種人，故名八人地，非獨第八。
然此八人，望七方便皆是第八。
二義俱成，謂亦名第八，亦名八人地也，故疏引來證成初向。
望後第五既是初果，此為初向，次第分明。
若唯取於苦法忍者，餘之七忍何以揀之？
又十四心何以不取？
又十五心皆未得果，論主何獨將苦法忍而為難辭？
林公成立為初果向，理則無違。
而從勝進數，亦無所以。
正義如前。 ^646c3

疏「若約超斷」等者，此下揀濫，正取初果之向，
不取二三果向，以超斷人不定初得，故經略無。
以義合有，故復出耳。
即《俱舍》云「具修惑斷一，至五向初果。
斷次三向二，離八地三向。
至第十六心，隨三向住果，名信解見至，亦由利鈍別。」
釋曰：今疏取意，展彼頌文以成長行，理皆已具耳。
上《智論》文名家家，亦《俱舍》義，頌云「斷欲三四品，
三二生家家，斷至五二向，斷六一來果。」
釋曰：初兩句明家家，下兩句明向果。
即預流者進斷修惑，若三緣具轉名家家：
一由斷修惑三四品故；二由成根德，能治彼無漏根故；
三由受生，更受欲界三二生故。
頌中但說初後二緣不說成根者，預流果後進斷修惑，諸無漏根理必合有。
義準已成，故頌不說。
言斷三四品受三二生者，若斷三品名受三生，若斷四品名受二生。
謂九品惑能潤七生，且上上品能潤兩生，
上中、上下、中上各潤一生，中中、中下合潤一生，下三品惑共潤一生。
既上三品能潤四生，故斷上三品，四生便損，名受三生。
既言中上亦潤一生，故斷中上品惑，復損一生，
兼上損四都損五生，受二生也。
問：何故無斷一品二品五品名家家耶？
答：必無有斷一品二品不斷三品中間死生，無有斷五品不斷六品而有死生。
謂由聖者得初果已，斷欲修惑起大加行，
必無未斷一大品，有死生故。
故斷一品二品必斷三品也。
斷第五品不斷第六品者，謂第六品證一來果，
以無一品能障得果，故斷五品必斷第六。
餘如彼說。所以引此文者，即下一來不還斷惑多少皆要此故。 ^646c19

疏「五初果」等者，即前共十地中見地也。
然《俱舍》等以第十六心先已見理，不明見道，
見道要須未見今見，故今道已先見，乃重慮修行，故名修道。
《智度論》意，至第十六是解脫道，斷惑方終、
見諦始圓，故名見地。
疏釋眾結斷，乃有二意：先總、後別。
總有三正三隨者，三正即《涅槃經》，謂身見、
戒取、疑。《俱舍》說斷其六，故加三隨。
邊見隨身見，執斷常者必依身故。
見取隨戒取，非因計因必計勝故。
邪見隨疑，疑無之心斷善根故。
亦可下二別明八十八使，前《俱舍》中共引頌云
「苦下具一切，集滅離三見，道除於二見，上界不行恚。」
故欲苦有十，集滅各七為十四，道下有八成三十二。
上二界四諦各除一嗔。
故兩界各二十八，故成八十八。
此見所斷，若語修道，欲界斷四，謂六根本，
除見及疑，但有貪嗔癡慢。
上二界各唯除嗔，二界各三，故有六。
合欲之四，共成十使，即三果已後斷之。
復合前名九十八使，更加十纏為一百八煩惱。 ^647a22

疏「由見諦斷無明漏」者，無明漏亦名無明流，四流之一。 ^647b12

疏「六一來果」者。更一往天上、一來生欲界故。
「而知無往來者」即，般若意金剛十八住處中第五勝中無慢住處。
經從「須菩提！於意云何？
須陀洹能作是念：我得須陀洹果不」下，
是意明小乘四果尚得離慢，豈況菩薩求大菩提，於初迴向不離慢哉？
故判此文是十迴向初救護眾生離眾生相迴向。
言離慢者，是離我慢。
文中四果皆有三段。
此初果中，上即如來反問。
二須菩提言不也世尊，此即答也，意明無念。
三解所以者，經云「何以故須陀洹名為入流而無所入？
不入色聲香味觸法，是名須陀洹。」
釋曰：意云須陀洹梵語，此云入流，入聖流故。
謂至第十六道類智心，即入聖流。
所以入聖流者，由了第一義諦無所入故。
則不起心念言我入流。
若有念慮言我入流，不契諦理，則不入聖流。
而此無念無入，即無漏聖智，故不入於六塵之境。
故上疏云「由見諦理斷無明，名生無漏。」
二一來果。經云「須菩提！
於意云何？斯陀含能作是念：我得斯陀含果不？
〔問也〕須菩提言：『不也。
世尊！何以故？斯陀含名一往來，而實無往來，是名斯陀含。』」
釋曰：斷六品惑，解脫道中契於諦理，更不生於一往來念。
若有心念即有我慢，豈得聖果？
故今疏云知無往來。
三不還果。經云「須菩提！
於意云何？阿那含能作是念：我得阿那含果不？
須菩提言：『不也。世尊！
何以故？阿那含名為不來，而實無來，是名阿那含。』」
釋曰：大意同前，亦無心念，斷五順下分結，名為不還。
疏「乃至八地惑皆斷」者，非但斷欲修惑，
更進斷四禪三空并前欲界，故云八地當處不還，以非想惑皆斷盡者成阿羅漢故。
八地則已該於三界，故云「不樂三界」。
上之二界猶不愛樂，故云而實無來。
四無學果。經云「須菩提！
於意云何？阿羅漢能作是念：我得阿羅漢道不？
須菩提言：『不也。世尊！
實無有法名阿羅漢。
世尊！若阿羅漢作是念：我得阿羅漢道。
則為著我人眾生壽者。』」
釋曰：阿羅漢斷五上分結，總說所斷之惑有八十九種。
若見所斷總有八品，即上下八諦。
若修所斷三界九地，地地有九，成八十一品。
亦證八十九品無為，為應果體。
言應果者，應受人天一切供養。
若有心念，不契無為，即是我慢著我人等。
由無心念，故名應果，故實無有法名阿羅漢。
今經略無無念之義。
「八無學」下，辨羅漢法。
六通等義，前後已具，今取前後曾未說者即八解脫，略示名相。
《俱舍》頌云「解脫有八種，前三無貪性，二二一一定，
四無色定善，滅受想解脫，微微無間生。
由自地淨心，及下無漏出，三境欲可見。
四境類品道，自上苦集滅，非擇滅虛空。」
釋曰：初句總標、次兩句別名前三解脫、
第四句別明次四解脫；第二行頌明第八解脫；後一頌總明所緣。
言解脫有八種者，一內有色觀外色解脫。
謂於內身有色想貪，為除貪，觀外不淨青瘀等色，
令貪不起，故名解脫。
第二內無色想觀外色解脫。
謂於內身無色想貪，雖已除貪，為堅牢故，
觀外不淨青瘀等色，令貪不起，名為解脫。
第三淨解脫身作證具足住。
謂觀淨色令貪不起，名淨解脫。
觀淨色者，顯觀轉勝。
此淨解脫身中證得，名身作證具足圓滿。
得住此定，名具足住。
四無色定為次四解脫，四解脫各能棄背下地貪故，名為解脫。
後第八滅受想定解脫身作證具足住，
棄背受等，名為解脫。
依《婆沙論》，此言解脫者，謂棄背義。
前三無貪性者，初三解脫無貪為體，近治貪故。
三中，初二不淨相轉，作青瘀等諸行相故。
第三解脫清淨轉，作光鮮行相轉，故此三助伴皆五蘊為性。
二二一一定者，上二即初二解脫，下二即初二禪，
以初二解脫依初二禪起，故云二二。
一一定者，上一謂第三解脫，唯依第四禪起，云一一定也。
以第四禪離八災患，慧心澄淨，故有淨解脫。
四無色定善者，四無色定解脫，以善定為體，
非無記染，非解脫故；亦非散善，性微劣故。
無散善者，如命終心也。
滅受想解脫微微無間生者，滅受想解脫也。
有解厭背受想，有解背一切有所緣心。
有云：解脫定障，故名解脫。
微微心後，此定現前。
入滅定心總有三種：一者想心；二者微細心；
三者微微心，對前心已名微細，此更微細，故名微微。
從微微心入滅盡定。
由自地淨心及下無漏出者，明出滅定心也。
出滅定心，或有頂淨心，或起下無所有處無漏心。
如是入心，唯是有漏，通從有漏無漏心出。
三境欲可見者，初三解脫唯以欲界色處為境。
有差別者，初二境可憎、第三境可愛。
四境類品道自上苦集滅者，四無色解脫，
各緣自地上地苦集滅諦，及緣九地類智品道為所緣境。
非擇滅虛空者，無色解脫亦緣自地上地苦諦集諦，上非擇滅。
及緣九地類智品上，非擇滅及虛空為所緣境。
問：第三靜慮寧無解脫？
答：第三定中無眼識所引欲色貪故，自地妙樂所動亂故，故無解脫。
問：行者何緣修淨解脫？
答：為欲令忻，故修淨解脫。
前不淨觀令心沈慼，令修淨觀，策發令忻，或為審知自堪能故。
謂前所修不淨解脫為成不成？
若觀淨相煩惱不起，彼方成故。
問：何故經中第三第八解脫得身證名，非餘六耶？
答：以八中此二勝故。
二界邊故，得身證名。
第三解脫唯取淨想令惑不起，名為殊勝；第八解脫以無心故為殊勝。
第三解脫在色界邊，第八解脫在無色邊。
疏文對會可知。言「餘義已見上文」者，謂六通即三地及〈十通品說〉。
九定即此品。滅定亦如六七地辨，廣如九地。
諸論，即《瑜伽》、《智論》、《唯識》等說。
然《薩遮尼揵子經》第五亦廣說六通等。
大方廣佛華嚴經隨疏演義鈔卷第八十二
 ^647b13
