
other:: 大乘義章卷第二
author:: 遠法師撰
other:: 
義法聚中此卷有七門。
other:: 
##  10 三解脫門義(二)
三解脫門義八門分別 ^488c17

第一釋名。三解脫門者。
謂空無相及與無願。
所言空者。就理彰名。
理寂名空。言無相者。
釋有兩義。一就理彰名。
理絕眾相。故名無相。
二就涅槃法相解釋。
涅槃之法。捨離十相。
故曰無相。言無願者。
經中或復名為無作。
亦名無起。釋有三義。
一就理彰名。理中無有貪求願樂。
故名無願。理中無有作用集起。
是故亦名無作無起。
二就生死法相以釋。
生死之法。不可願求。
故名無願。三就行以論。
於生死中不生願求。
故名無願。不作願求故名無作。
不起願求。故曰無起。
此三經論名解脫門。
亦名三治。亦名三空。
義或復說為三三昧門。
三脫三昧經論同說。
三治一門。如地論說。
言三空者。如仁王說。
言三脫者。對果名也。
涅槃果德。絕縛名脫。
空無相等。與脫為門。
名解脫門。故龍樹言。
行此三法。能得涅槃解脫果。
故名解脫門。對治門者。
對障名也。如地論說。
三障對治。故名三治。
言三空者。就理彰名。
理如一味。隨詮以別。
故有三種。三三昧者。
就行名也。前三是數。
後三胡語。言三昧者。
此言正定。以心合法離於邪亂。
故曰三昧。此等差別。
故名為門。亦可通入趣入名門。
名義如是。 ^488c23

第二辨性。三脫三治及與三空。
以此法為體。三三昧者。
以行為體。但就行中用慧為主。
若論眷屬。是五陰性。
心王是識。想數為想。
受數為受。餘數為行。
隨生無作。即是色陰。
問曰。此三用慧為主。
何故經中說為三昧。
釋言。一切諸心心法。
更相受名。如四念處。
體實是慧而名為念。
此亦如是。又龍樹言。
此三智慧。若不住定則是狂慧。
多墮邪疑。無所能為。
以住定故能破煩惱。
故從所依說為三昧。
又三昧者。名為正定。
一切禪定。若無此三退轉不定。
不名三昧。由此三故。
正定不退。就能為目。
故名三昧。體性如是。 ^489a16

第三分相。隨法不同乃有三階。
一三法相對。分別三門。
二兩法相對。以別三門。
三歷就一法。以別三門。
言三法者。一是生死。
二是涅槃。三第一義空。
就彼生死說無願門。
生死多過。不可願故。
就彼涅槃說無相門。
涅槃寂靜離十相。
故就第一義宣說空門。
次就二法以別三門。
於中乃有三種差別。
一生死涅槃二。法相對以說三門。
生死虛無。名之為空。
故涅槃云。空者所謂一切生死。
涅槃之法。離十相故。
說為無相。遠離生死取捨願心。
故名無願。故維摩云。
不願是菩提無貪著故。
亦可生死體虛名空。
相則鄙惡。不可願樂。
名為無願。無相同前。
二以生死對第一義。
以說三門。就第一義。
說空無相。就彼生死宣說無願。
彼第一義體寂名空。
妙離諸相故曰無相。
生死叵樂。稱曰無願。
三以涅槃對第一義。
以說三門。就第一義說其空門。
就彼涅槃。宣說無相及以無願。
涅槃無相無願之義。
不異前釋。次就一法以別三門。
於中乃有三種差別。
一唯就生死。二唯就涅槃。
三唯就理。就生死中復有四種。
一唯就外境以說三門。
外境之中。有體相用。
體空名空。相空之義。
名為無相。用空之義。
說為無作。無用可貪。
亦云無願。二唯就心以別三門。
內心有三。謂心想見。
妄想之體。名之為心。
依心起相。隨之分別。
說以為想。依想執取。
建立定性。說之為見。
心體空故。名之為空。
彼想空故。說為無想。
彼見空故。說為無願。
三境二心一。以說三門。
經說生死。要唯三種。
一名二相三者妄想。
外境無體。但是名有。
故說為名。事相差別說以為相。
就其內心說為妄想。
彼名體空。說為空門。
事相無故。說為無相。
妄想心寂。說為無願。
四心二境一。以說三門。
如地論說。障有三種。
一者分別妄想之心。
二者是相。謂依妄想起外境界。
三者是願。依前諸相起取捨心。
彼妄想空名曰空門。
彼相空者。名無相門。
取捨願空。說為無願。
上來四門。合為第一。
唯就生死以說三門。
次就涅槃以說三門。
涅槃之中。有體相用。
性淨涅槃。以之為體。
方便涅槃。以之為相。
應作涅槃。以之為用。
彼體寂者名曰空門。
相寂之義。名為無相。
作用寂者。名為無作。
次就理法以說三門。
如成實說。理體寂故。
名之為空。是空理中。
無諸相故說為無相。
無願求心說為無願。
又大智論亦同此說。
故彼論言。摩訶衍中。
三脫是一。以行因緣故說三門。
觀諸法空說為空門。
於此空中不取於相。
是時空門。轉名無相。
於無相中。更無所作。
是時無相。轉名無作。
以同體故。若人入空。
終不起相。亦無所作。
乃至入彼無作門中。
亦知空義。不取於相。
但隨人別觀入不同故立三門。 ^489a27

第四門中。且就生死涅槃空理。
制定其名。餘類可知。
言制名者。立名所依。
言定名者。定其名相。
先就三脫。制定其名。
三解脫門。正用生死涅槃空理。
以之為體。空解脫門制名定名。
悉皆就體。無相門者。
制名就體。說涅槃法。
與彼解脫以為門。
故若定其名。乃是體上遣相為目。
無願門者。制名就體說生死法。
與彼解脫以為門。
故若定其名。乃是體上。
從厭受稱。次就三治制定其名。
義同三脫。正說生死涅槃及空為對治故。
次就三空制定其名然三空者。
以理為宗。於中空門制名定名。
悉皆就體。無相門者。
制名就詮。無相涅槃。
是空詮故。若定其名乃是詮中遣相為目。
無願門者。制名就詮。
生死之法。是空詮故。
若定其名。乃是詮中。
從厭受稱。次就三三昧制定其名。
然三三昧。行心為體。
生死涅槃。第一義空。
是其境界。言無願者。
制名就體。彼三昧心。
於生死中不生願樂。
名曰無願。若定其名。
乃是體上遣患為目。
願求諸有。是其患故。
無彼願求說為遣患。
言無相者。制名就境。
無相涅槃。是三昧境。
就境立稱。故曰無相。
若定其名。乃是境上遣相為目。
言空門者。制名定名同皆就境。
空理是其三昧境故。
此等立名左右不同。
各隨一義。 ^489c20

第五門中。制定其數。
凡有五義。一隨法不同。
如地持說。法有二種。
一有二無。有為無為。
名之為有。無我我所。
名之為無。生死之法。
名有為有。涅槃之法。
名無為有。第一義空。
名之為無。此三法也。
於有為有。不願不隨。
立無願門。於無為有。
願樂攝受。立無相門。
於此二中。非願非不願。
於有不有見。以是見故建立空門。
以見空故。不願涅槃。
稱曰非願。不厭生死。
名非不願。捨前二有。
名不有見。二隨根不同。
建立三門。根有三種。
謂利鈍中。為鈍根者。
說無願門。令怖畏故。
為中根者。說無相門。
令趣求故。為利根者。
宣說空門。令證實故。
三隨欲不同。如大智論說。
欲有三種。一樂遠離。
為說無願。二樂寂靜。
為說無相。三者樂實。
為說空門。四隨行不同。
如涅槃說。行有三種。
謂定慧捨。為起定行。
宣說空門。令心住故。
為起慧行。說無願門。
令其觀察斷生死故。
為起捨行。說無相門。
令心依故。五對患不同。
如大智論說。患有二種。
一見二愛。為見行者。
宣說空門。令其捨見。
為愛行者。說無願門。
令厭生死不願求。
故見愛等者為說無相。
宣說涅槃遠離色聲香味觸相。
治彼愛行。離生住滅。
治彼見行。離男女相。
義有兩兼。三門治患差別非一。
且論斯耳。 ^490a14

第六門中。明其次第。
次第有三。一修入次第。
先說無願令厭生死。
次說無相令求涅槃。
後說空門令其契證。
二據終成本末次第。
空是德本。菩薩先觀。
故先明空。由見空故。
不見生死可以貪求故。
次第二宣說無願。
由證空義不見生死。
便與涅槃無相相應故。
次第三宣說無相。
三約所空體相用等。
明其次第。先說空門。
空諸法體。次說無相。
空諸法相。後說無作。
空諸法用。次第如是。 ^490b9

第七門中。就地分別。
小乘法中。說之不定。
有人宣說。三脫三昧。
唯在四禪未來中間及三無色。
以無漏故。復有說者言。
三解脫一向無漏。
備如向辨。三三昧者。
通漏無漏。無漏三昧。
如三解脫。有漏之者。
在十一地。所謂欲界根本四禪未來中間及四空處。
大乘法中。三脫三昧。
通漏無漏。有漏之者。
備如向說。在十一地。
無漏之者。依於十地。
所謂八禪未來中間。
若復通論。亦依欲界。
大乘宣說。欲界地中。
有禪定故。攝地如是。 ^490b17

第八門中。義別有五就初門中先列其名。
名字是何。謂空空三昧。
無相無相。無願無願。
就初彰名。名重空三昧。
亦得名為重無相重無願矣。
相狀如何。依如毘曇。
分彼四諦十六聖行。
以為三門。苦下二行空與無我。
判為空門。次有十行。
說為無願。苦下有二。
謂苦無常。集下有四。
因集有緣。道下有四。
道如跡乘。說此十種。
為無願門。滅下四行。
盡止妙出。為無相門。
言重空者。羅漢先以無學等智。
觀察空門。直名空定。
然後以彼有漏等智。
觀前空智亦空無我。
名空空三昧。此觀智上空無我人。
不空智體。重無願者。
亦先以彼無學等智觀察苦等。
直名無願。後觀此智亦是無常不可願求。
擊彼聖道。名無願無願。
問曰。何故不以苦擊。
違聖道故。道非是苦。
若觀為苦。即為顛倒。
何故不以因集有緣擊彼聖道。
論言因等相順聖道。
不名為擊。何故不以道如跡乘擊彼聖道。
釋言。若作道如等觀。
是樂聖道。何名為擊。
重無相者。先以無學等見之智。
觀彼滅下盡止妙出。
直名無相。後觀此智盡滅之處非數無為亦是寂止。
擊彼聖道。名無相無相。
何者智盡非數無為。
云何擊乎。觀滅之智。
應起不起。是其智盡非數無為。
欲擊彼智。先觀煩惱不起之處數滅無為是其寂止。
是寂止故。可願可樂。
以此寂止可願樂故。
所滅煩惱。是可厭惡。
後觀此智不起之處非數無為亦是寂止。
可願可樂。與數滅同。
以智盡處同彼數滅可願樂故。
所滅之智。與彼煩惱。
同可厭惡。擊之如是。
問曰。何故不以妙出擊彼聖道。
偏用止行。釋言。非數非妙出故。
何故不以滅行擊之。
以此濫同無常滅故。
若依成實。諸法性空。
名為空門。於此空中。
無相可取。名無相門。
空中無其悕求願樂。
名無願門。聖人以智觀五陰空。
名空三昧。復觀此智亦是空。
故名為空空。觀陰空中。
無相可取。名無相三昧。
復觀此智亦空無相。
名無相無相。觀陰空中。
無悕求願。名無願三昧。
復觀此智亦空無願。
名無願無願。大乘法中。
三門多種。備如上辨。
於中細論。或同毘曇。
或似成實。若說生死涅槃空理。
以為三門。相同毘曇。
若就空理。義分三門。
則同成實。淺深為異。
重空之觀。多同成實。
何故修此重空三昧。
論言。如人以杖燒尸死尸既盡杖亦須焚。
智亦如是。前用斷結。
結患既亡。智亦須捨。
故須修之〔此一門竟〕。 ^490b27

次就有漏無漏分別。
依如毘曇。重空三昧。
一向有漏。以其所觀非諦理故。
成實無漏。故彼論言。
重空無相無願三昧。
重空名勝。云何有漏。
大乘無漏。同成實說〔此二門竟〕。 ^491a14

次就人論。毘曇法中。
重空三昧。唯是利根阿羅漢得。
非是餘人。以彼學人有煩惱故。
一向不得。鈍根羅漢。
所得三昧不自在。
故亦不能得。成實法中。
一切羅漢及諸學人。
皆悉得之。故成實言學人亦得。
以證一切諸法滅故。
大乘人中。種性已上一切皆得。
若復通論。十信亦得〔此三門竟〕。 ^491a17

次就界論。界謂三界。
依如毘曇。重空三昧。
唯欲界起。非上二界。
就欲界中。三天下人。
能起此觀。由說起故。
成實無文。理應遍通。
大乘法中。菩薩自在。
於三界中。隨身何處皆得修起〔此四門竟〕。 ^491a23

次就地論。依如毘曇。
重空三昧。是有漏故。
始從欲界乃至非想。
一切地心。皆得修起。
欲界唯緣未來禪中所有無漏。
為重空觀。非想唯緣無所有處所有無漏。
以相近故。成實法中。
是無漏故。唯依初禪至無所有七依定中。
而得修起。大乘所辨。
一切地心。皆得修起。
重空三昧。辨之麁爾。
other:: 
##  11 三有為義(二)
三有為義兩門分別〔釋名一　辨相二〕 ^491a28

三有為者。所謂色心非色非心三聚法也。
質礙名色。慮知曰心。
不相應行違返前二。
名非色心。此之三種。
同名有為。為是集起造作之義。
法有為作故名有為。
是義云何。釋有六種。
一者將因對果。以釋一切因緣皆能集果。
能有所為。故名有為。
二者據果對因。以釋有為果報皆為因生。
有此因為故名有為。
三就法外生住滅等。
對法以釋。色等法邊。
皆有同時別體四相。
用此四相相色等法。
由生相故。色等法生。
乃至由有第四滅相。
色等法滅。此之四相。
能有所為故名有為。
四就色等對彼法外四相。
以釋色等諸法皆有生等四相所為。
故名有為。五就法體前後四相。
解釋有為。前後四相遷變曰為。
色等諸法。體有此為。
故名有為。六就同時同體四相。
解釋有為。色等諸法性如幻化。
幻有稱生。幻無名滅。
幻立云住。幻變曰異。
此四同體。互相緣集。
稱之曰為。色等諸法體有此為。
故名有為。名義如是。 ^491b7

第二門中。辨其體相。
先辨色法。次顯心法。
後明非色非心之法。
就色法中。兩門分別。
一辨體相。二明假實。
色之體相論釋不同。
毘曇宣說。十一種色。
為色法聚。何者十一。
五根為五。五塵為十。
通無作色。為十一也。
清淨四大所造。眼耳鼻舌及身。
是其五根。為外四大所造。
色聲香味觸等。是其五塵。
身口業中。善惡無作。
是無作色。大智論等。
亦同此說。成實宣說十四種色。
為色法聚。何者十四。
五根為五。五塵為十。
加以四大。通前十四。
五根如上。所言異者。
毘曇法中。五根之體。
是實法色。為四大造。
與大別體。如人造畫畫與人別。
成實法中。五根之體是假名色。
四大所成。根外無大。
如陰成人。人外無陰。
根亦如是。五陰如上。
所言異者。毘曇法中。
大所造塵。與四大異。
成實法中。色香味觸。
能成四大。不為大造。
唯一聲塵。從四大生。
有斯異也。四塵所成地水火風。
是四大也。問曰。毘曇說無作色。
成實法中。何故不論。
宗別不同。所說各異。
毘曇法中。說無作業是色法。
故色中說之。成實說為非色心。
故色中不論。又問。
成實別說四大。毘曇法中何故不立。
亦是宗別。所說各異。
異相如何。毘曇宣說。
堅濕煖動四種實觸。
以為四大。此之四大。
觸塵中收。故不別說。
成實所辨地水火風。
攬四塵成。能成五根。
根因塵果。根塵不攝。
故須別論〔此一門竟〕。 ^491b25

次辨假實。毘曇法中。
十一種色。皆是實法。
毘曇多以性相中求故無假色。
成實法中。五塵是實。
根大是假。攬塵成大。
大成根故。若對理論。
一切皆假。同是因緣假名法故。 ^491c21

次辨心法。於中略以五門分別。
一明心與數體之一異。
二開合辨相。三明寬狹。
四辨通局。五相應不同。
言一異者。成實法中。
心與數法一體義分。
不說心外別有諸數。
如說識陰以之為心。
餘則名數。說受為心。
餘還名數。如是一切。
毘曇法中。心與數別。
六識是心。餘想受等。
說為心數。大乘法中。
據末是別。窮本是一。
是義云何。大乘法中。
說識有三。一者真識。
心與數一。二者妄識。
是妄識中麁細六重。
始從無明終至續識。
此六重中。前之四重。
心與數一。後之兩重。
心與數別。以前四重心。
與數一故。論中說為不相應染。
後二別故。論中說為心相應染。
馬鳴釋言。心與念異故曰相應。
是義如後八識章中具廣分別。
三者事識。一向同時。
具有諸數。與毘曇同。
心數一異。辨之麁爾〔此一門竟〕。 ^491c25

次辨開合。心法開合。
廣略不定。或總為一。
謂一心聚。或分為二。
謂心與數。六識是心。
想等是數。或分為四。
謂受想行識。心王名識。
想數名想。受數名受。
餘數名行。或分為六。
所謂六識。又依毘曇說。
為四十七心數法。
心王為一。數法之中。
有四十六。何者是乎。
通地有十。通彼心王。
合為十一。通地十者。
如彼論說。想欲觸慧念思解脫憶定及受。
是說通地。於境取相名想。
於緣欲受稱欲。令根塵識和合名觸。
於緣決定名慧。記識不忘名念。
於善惡等。思願造作名思。
於緣作相。受彼相狀限量名解脫。
若無解脫。常守一緣不能捨離。
於緣發悟名憶。常緣不亂稱定。
受違順中名受。此十遍與一切心俱。
名通大地。善地有十。
通前合為二十一也。
何者是乎。如彼論說。
諸根有慚愧信者猗不放逸不害精進捨。
一切善心俱。言諸根者。
所謂無貪無瞋善根以何義故。
不說無癡。無癡是慧。
與通地中慧數體同故。
此不論。於他眾生及眾具等。
離貪著心名無貪。
於眾生數及非眾生。
不懷瞋恚心名無瞋。
於惡自厭名慚。於過羞他稱愧。
於三寶等。淨心不疑名信。
身心離惡稱猗。起善方便。
離惡不作名不放逸。
不逼迫他名為不害。
斷惡集善。懃方便修名精進。
內心平等。名之為捨。
此十遍在一切善中。
名善大地。不善地中。
心法有二。謂無慚愧。
通前合為二十三也。
大煩惱中。具說有十。
別唯有五。通前合為二十八也。
何者是十。如彼論說。
邪解．不正憶．不順智．失念．不信．懈怠．亂．
無明．掉．放逸。是煩惱大地。
顛倒解脫名邪解。
邪受境界名不正憶。
顛倒決定名不順智。
邪記妄受名失念。
於三寶等。邪疑不淨名不信。
不斷惡修善。不勤方便名懈怠。
境界所牽。散隨諸緣名為亂。
於法不了名無明。
躁動不息名為掉。
離善方便名放逸。
此十遍在諸煩惱中。
名大煩惱地。問曰。
睡亦遍諸煩惱。何故不名大煩惱地。
論自釋言。睡順正受。
能速發定。是故不說。
別唯五者。所謂不信．懈怠．無明．掉．及放逸。
此之五種。體別餘數。
故今取之為四十七。
餘五不別。故不說之。
云何不別。言邪解者。
與通地中解脫數同。
不正憶者。與通地中憶數體同。
不順智者。與通地中慧數體同。
言失念者。與通地中念數體同。
亂與通地定數體同。
問曰。邪解不正憶等。
與通地中心數法同。
何勞復說為煩惱地。
以此生惑功力等故。
問曰。通中受想觸欲。
何故不說為煩惱地。
以不等故。大地不顯。
故不說之。云何不等。
想生見強。受及觸欲。
生愛中強。故曰不等。
又問。何故不說思數為煩惱地。
思是一切眾行之主。
故不偏說為煩惱地。
又思亦是生愛中強。
故不說之。問曰。若言受想觸等生惑不齊故不說為煩惱地者。
慧生見強。何故說為煩惱地乎。
釋言。見中更不論慧。
是故不可說慧為強。
慧不強故。說之為地。
小煩惱地差別有十。
通前合為三十八也。
何者是乎。如彼論說。
忿．恨．誑．慳．嫉．惱．諂．覆．憍．害。
是說小地。如論釋言。
於益不益應作不作非作返作。
瞋相續生名為忿。
樂事益他。苦不益他。
益事應作。而故不作。
不益他事。理不應作。
而復故作。瞋氣續生說為忿。
於可欲不可欲應作不作非作返作。
忿相續生名為恨。
樂事他欲。苦他不欲。
可欲應作。而故不作。
不可欲事。理不應作。
而復故作。忿之殘結說為恨也。
詐現承事名誑。悋惜財法稱慳。
忌他名利伎能功德名嫉。
怨會愛離思惟心熱名惱。
覆藏自性曲順時宜稱諂。
自陰過惡名覆。妨他自舉名高。
欲逼迫他名害。此之十種。
唯在意地。不通五識。
局在修斷。不通見諦。
別起不俱。故名小地。
餘心數中。更有五數。
通前合為四十三也。
所謂覺觀睡眠及悔。
麁思名覺。細思稱觀。
一切煩惱。睡著境界名睡。
身心昏昧。略緣境界名眠。
追變名悔。十使之中。
復有四數。通前合為四十七也。
謂貪瞋慢疑。愛染名貪。
忿怒曰瞋。淩他稱慢。
猶預曰疑。五見是慧。
與通地中慧數同故。
廢而不論。癡使與彼大煩惱中無明數同。
是以不說。此無明使。
體雖與彼大煩惱中無明數同。
義有左右。大煩惱中無明數者。
遍通一切使纏垢中。
無明使者。局在使門。
不通纏垢。又大地中無明數者。
唯是相應不通不共。
通與一切煩惱俱故。
無明使者。通攝相應及與不共。
於中若有緣而不了。
不與一切諸使俱者。
是其不共。若非別緣。
而與諸餘九使俱者。
是其相應。毘曇如是。
成實法中。心數不定。
攝末從本。有三十七。
隨末別論。則有無量。
云何從本有三十七。
如彼論說。通數有十。
思．觸．念．欲．喜．信．懃．覺．觀．憶．前．四後一。
與毘曇同。餘五別異。
所言思者。如思品說。
愛分願求名思。不同毘曇愛為煩惱思為通數觸者論言。
三和名觸。彼以心識依根觸塵故。
名為觸。不說心外別有觸數。
理實觸義遍通四心。
今就行心說為觸矣。
念者論言。作發名念。
作意起後。名為作發。
欲者論言。心有所須名欲。
喜者論言。心樂名喜。
欲中增上說為喜也。
毘曇無此。信者論言。
必定名信。此通三性。
毘曇唯善。不善中者。
即名不信。懃者論言。
心行發動。名之為懃。
此通三性。入善法中。
返名精進。毘曇唯善。
言覺觀者。論釋多種。
一隨定以說。麁思名覺。
細思名觀。二隨慧以說。
未知事中比知名覺。
現知稱觀。三就亂心以說。
散心數起名覺。散心微少稱觀憶者論言。
知先所更名憶。以此十種處遍三界體通三性故名通數。
善數有十。通前二十。
所謂定．慧．無貪．瞋．癡．慚．愧．猗．捨．及不放逸。
定者義釋有通有別。
通而論之。遍在三性。
淨定是善。垢定不善。
報定無記。別唯在善。
論主就別說為善數。
慧者義釋亦有通別。
通而論之。亦在三性。
正智是善。邪智是不善。
汎知世事。是其無記。
別而論之。無漏之慧。
說為慧數。有漏善慧。
說之以為無癡善根。
顛倒之慧。說為邪見。
餘不善慧及無記慧。
說為覺觀。論主就別說無漏慧。
為慧數也。無貪．無瞋．慚．愧．猗．捨．及不放逸。
與毘曇同。無廢善者。
毘曇法中。體是慧數。
更不別分。成實分取有漏善慧為無癡故。
所以別說。以何義故不說解脫。
彼宗之中。說慧為脫。
更無別法。是以不論。
不善之中數有十四。
通前合為三十四也。
何者十四。十使煩惱相從為六。
五見之心。合為邪見。
即以為一。貪瞋癡慢及與疑使。
復以為五。通前六也。
十纏之中。別數有五。
謂無慚．愧．掉．悔．及覆。
通前十一。以何義故不說慳纏。
是貪分故。以何義故不說忿嫉。
是瞋分故。以何義故不說睡眠。
無明分故。問云。覆纏應是貪分。
何故別論。釋言。覆者不偏屬貪。
或有眾生怖畏打縛割截等事。
覆藏己過。或為財利。
是義不定。所以別說六垢之中有諂及誑。
通前十三。何故不說惱恨害等。
是瞋分故。何不說高。
以慢分故。問曰。諂誑應是貪分。
何故別論。諂義不定。
或貪故諂。或畏故諂。
誑亦不定。或貪故誑。
或瞋故誑。或畏故誑。
以不偏在所以別論。
加其放逸。通前十四。
不善如是。無記有三。
謂識想受。彼宗之中行前三心。
唯無記故。以此通前。
為三十七。據要如是。
隨別以論。心法無量。
如一貪心。隨別眾多。
所謂惡欲．多欲．無厭．慳．著．現相．擊切．以利求利．羅波那等。
如是非一。害他求利名惡欲。
廣求多利稱多欲。
更無多利名無厭。
所有一切。不與他共名慳。
纏愛不捨名著。以貪利故現欲得相。
名現相。讚彼毀此。
而取其利名擊切。
說餘所得。以招此利。
名以利求利。心貪其利。
口悅人意。名羅波那。
瞋中隨別。亦有無量。
所謂瞋．恨．憎．嫉．忿．恚．惱．害．迷．悷．專執．不忍．
暴急．不悅．不調。如是非一。
無明隨別。亦有眾多。
所謂闇．鈍．囂．騃．迷．妄．愚．拙．睡．眠．單致利等。
緣而不了名闇。悟解不速稱鈍。
損而不覺名囂。無心分別曰騃。
翻此謂彼名迷。得而還失稱妄。
不辨是非曰愚。所作不巧名拙。
心重欲眠重名睡。
攝心離覺名眠。憙睡之病名單致利。
隨此等別故有無量。
此等別數。論中雖不一一具論。
義實有之。大乘法中。
心法亦多。而經論中不辨定數。
難以輒言。開合如是〔此二門竟〕。 ^492a12

次辨寬狹。依如毘曇。
約就四義。以辨寬狹。
一善。二惡。三穢污無記。
四白淨無記。戒定慧等。
名之為善。殺盜婬等。
說之為惡。欲界地中身邊兩見。
及上二界一切煩惱名穢污。
亦名隱沒。報生威儀工巧變化名曰白淨。
就彼四十七心法中。
心王及與十通大地。
覺觀及眠。統通四十四。
最以為寬。依如毘曇。
悔通善惡白淨無記。
不通穢污。次以為狹。
以何義故不通穢污。
彼論說悔唯在欲界。
是欲界故。上界一切穢污中無。
又欲界中。緣事而起。
不緣理生。以彼事中得失可知。
是以生悔。理幽難覺。
故不生悔。良以悔心不緣理。
故欲界身見邊見中無。
是故悔數一向不通穢污無記。
毘婆沙說。悔唯有二。
謂善不善。不通無記。
以揵利故。大煩惱中。
不信．懈怠．無明．掉．放逸。
小煩惱中。諂．誑．及高。
餘數中睡。十使之中。
貪慢及疑。此之十二。
唯在不善穢污無記。
次以為狹。於中不信．懈怠．無明．睡．掉．放逸。
此之六種。若與欲界身邊二見。
及上二界煩惱俱者。
是其穢污。餘是不善。
諂．誑．及高．貪．慢．及疑。
此之六種。在欲界者。
斯名不善。在上二界。
齊是穢污。小煩惱中。
忿．恨．慳．嫉．惱．覆．及害。
不善地中。無慚無愧。
十使中瞋。此之十種。
唯在不善。最以為狹。
成實法中。唯說善惡無記三性。
於彼論中。十種通數。
統通三性。若復通論。
定慧兩數。亦通三性。
無貪．瞋．癡．慚．愧．猗．捨．及不放逸。
一向是善。識想及受。
一向無記。餘皆不善。
寬狹如是〔此三門竟〕。 ^493c17

次辨通局。於中約就三界以說。
依如毘曇。無慚．無愧．瞋．忿．恨．害．惱．嫉．慳．
覆．及與眠數。此之十一。
唯在欲界。覺觀諂誑。
上極初禪。高極三禪。
餘通三界。若依成實。
就前三十七心法中。
諂之與誑。局在欲色。
欲界可知。色界云何。
如梵天王。語諸梵眾言我令汝盡老死邊。
即是其誑。手牽黑齒屏處求之。
即是其諂。餘通三界。
問曰。覺觀二禪滅之。
云何得通。依如彼論。
麁重覺觀。二禪中滅。
細通三界。故彼論言。
覺觀之心。遍通三界。
以是心之麁細相故。
三界之心。皆有麁細。
麁皆名覺。細皆名觀。
攝末從本。分判如是。
若隨別論。惡欲．多欲．現相．擊切．以利求利．
慳著．羅波那．忿．恨．惱．害．睡．眠．單致利等。
並在欲界。諂誑嫉妬。
通欲色界。如彼梵王。
語諸梵眾。汝但住此。
汝等不須至瞿曇所。
懼佛勝己。即是嫉妬。
餘通三界〔此四門竟〕。 ^494a16

次辨心法相應不同。
毘曇法中。同時相應。
同時之中。多少不定。
若善心法。在其欲界及初禪者。
二十三法。同時相應。
十通大地。十善大地。
覺觀心王。在中間禪。
二十二法。同時相應。
唯除一覺。餘皆如上。
二禪已上。二十一法。
同時相應。除覺去觀。
餘皆如上。煩惱法中。
分為六分。瞋．忿．惱．害．恨．覆．慳．嫉。
合為一分。此八一向是不善故。
二十二法。同時相應。
十通大地。即以為十。
大煩惱中。不信．懈怠．無明．掉．放逸。
通前十五。無慚無愧。
通前十七。覺觀與睡并及心王。
通前合為二十一法。
彼瞋忿等。隨何現起。
即以為一。通前合為二十二也。
貪疑慢高。為第二分。
就此分中。在欲界者。
是不善故。亦有二十二法相應。
十通大地。五煩惱地。
無慚．無愧．覺．觀．睡．心．為二十一。
貪疑慢等。隨何現起。
即以為一。通前合為二十二也。
若在初禪。是無記故。
除無慚愧。有餘二十心法相應。
中間除覺。有餘十九。
二禪已上。更除觀數有餘十八。
不共無明。為第三分。
在欲界者。是不善故。
二十一法。同時相應。
十通大地。即以為十。
大煩惱中。除一無明。
有餘四種。不信．懈怠．掉．及放逸。
通前十四。無二無明同時並。
故除彼無明。加無慚．愧．覺．觀．睡．心。
通前二十。不共無明。
即以為一。通前合為二十一也。
在初禪中。除無慚愧。
有餘十九。中間除覺有餘十八。
二禪已上。更除一觀。
有餘十七。邪見戒取及與見取。
為第四分。在欲界者。
是不善。故二十一法。
同時相應。十通地中。
除一慧數有餘九種。
邪見二取體是慧數。
無有二慧同時起。
故除彼慧數。大煩惱中。
有其不信．懈怠．無明．掉．及放逸。
通前十四。無慚．無愧．覺．觀．睡．心。
通前二十。邪見等中。
隨何現起。即以為一。
通前合為二十一也。
在初禪者。除無慚愧。
有餘十九。中間除覺。
有餘十八。二禪已上。
更除一觀。有餘十七。
身邊兩見。為第五分。
此之二種。若在欲界及初禪中。
有十九法。同時相應。
十通大地中。除其慧數。
有餘九種。身邊兩見。
體亦是慧。兩慧不並。
是以除之。大煩惱五。
通前十四。覺觀睡心。
通前十八。身邊兩見。
隨何現起。即以為一。
通前十九。以此二見是無記故。
除無慚愧。中間除覺。
有餘十八。二禪已上。
更除一觀。有餘十七。
諂誑二纏。為第六分。
在欲界者。是不善故。
二十二法同時相應。
十通大地。五煩惱地。
無慚．無愧．覺．觀．睡．心。
通前合為二十一法。
此諂與誑。隨何現起。
即以為一。通前合為二十二也。
在初禪中。除無慚愧。
有餘二十。中間除覺。
有餘十九。二禪已上。
無有諂誑。不須論之。
煩惱如是。白淨無記。
總為一分。若在欲界及初禪者。
有十三法。同時相應。
十通大地。覺觀心王。
中間除覺。有餘十二。
二禪已上。更除一觀。
有餘十一。問曰。其餘諸心心法。
何故不說。釋言。有以無慚無愧。
與彼一切不善法俱。
如餘一切不善法說。
不信．懈怠．相應．無明．睡．掉．放逸。
遍與一切諸煩惱俱。
如餘一切諸煩惱說。
十通大地。覺觀睡悔。
遍通一切三性法中。
如餘一切三性法說。
是以不論。毘曇如是。
成實法中。前後相應。
從彼了別違順中容三種識。
復生三種想。了順之識。
生於釋想了違之識。
生不釋相。了中之識。
生中容想。當分相生。
故曰相應。從彼三想。
生三種受。釋相生樂。
不釋生苦。中容生捨。
從彼三受發生行心。
行中有三。一善二惡三是無記。
若生善心。苦受生厭。
厭離生死。樂受生欣。
欣樂善法。捨生信進念定慧等。
若生不善。苦受生瞋及瞋流類忿恨惱等一切煩惱。
樂受生貪及貪流類一切煩惱。
捨生餘結及彼流類一切煩惱。
若生無記。苦受心後求苦對治。
如寒求煖熱求涼等。
樂受心後。求諸樂具。
如種殖等。捨受心後。
生餘漫散無記行心。
此等前後。當分相應。
故曰相應。大乘法中。
義有兩兼。同時相望。
同時相應。異時相望。
前後相應。同時相應。
麁同毘曇。細者不同。
毘曇別體。此同體故。
異時相應。與成實同。
問曰。前言同時相應。
云何復得異時相應。
釋言。心法體雖同時。
隨義隱顯。非無先後差別之義。
故得宣說前後相應。
心法如是。 ^494b3

次辨非色非心之法。
依如毘曇。宣說十四不相應行。
以為非色非心法也。
於中略以五門分別。
一釋名辨相。二三性分別。
三就有漏無漏分別。
四就界分別。五明捨不同。
就初門中。先釋其名。
名字是何。一無想定。
二無想報。三滅盡定。
四眾生種類。五命根。
六凡夫性。七味。八名。
九句。十生。十一住。
十二異。十三滅。十四得。
此之十四。體非質礙故名非色。
又非情慮。稱曰非心。
不同想等諸心數法與心相應。
名不相應。有為集起。
稱之為行。名字如是。
次辨其相。無想定者。
諸外道等。謂無想報。
以為涅槃。為求彼報。
修無想定。學滅心想。
依第四禪。滅諸心法。
心想滅已。得一有為非色心法。
領補心處。名無想定。
成實法中。不存此義。
故彼論言。凡夫不能滅心心法。
但心寂靜微細難覺。
故云無想。非謂全無。
今依毘曇。宣說無想。
無想報者。依前定因。
生四禪中廣果天處。
初生有心。中間無心。
逕五百劫。是心滅時。
得一有為非色心法。
領補心處。名無想報。
命欲終時。心想還生。
以彼因時前後有心中間無心。
是故得報。還與因同。
前後有心。中間無心。
報欲盡時。心想還生。
心想生故。見未來世受生中陰。
便謗涅槃。作如是念。
我本謂呼寶有涅槃。
懃苦求之。今見未來。
還有生處。定知一切無有涅槃。
以是謗故死入地獄。
以是過故。佛諸弟子。
都無求者。此無想報。
成實論中。說為心法。
但無麁想。滅盡定者。
謂諸聖人。患心勞慮。
暫滅心識。得一有為非色心法。
領補心處。名滅盡定。
若依成實。是無為法。
非不相應。此義廣釋。
如滅盡章。眾生種類者。
有一有為非色心法。
能使眾生類類相似。
是故名為眾生種類。
成實法中。不存此義。
言命根者。眾生身中。
有一非色非心命法。
能持色心。令不斷絕。
名為命根。若依成實。
說過去業以為命根。
不立非色非心命法。
凡夫性者。有為法中。
有一非色非心之法。
未斷已來。凡諸眾生。
悉令使凡。此之凡性。
成實不立。所言味者。
是字法也。有為法中。
有一非色非心字法。
與聲相應方成語言。
說之為字。以此字法。
攝聲成語。令人愛味。
故名為味。若依雜心子注中釋。
外國噵字有其味音。
故說為味。所言名者。
有為法中。有一非色非心名法。
能攝彼字。表詮諸法。
說之為名。所言句者。
有為法中。有一非色非心句法。
拘攣名味。共相屬著。
以成文誦。謂之為句。
此名味等。成實法中。
唯是聲性。色法所收法入所攝。
不同毘曇。相狀如何。
即彼音聲相續之中。
屈曲高下長短之義。
能成語言詮表之義。
說為味等。雖是聲性。
聲恒是實。味等是假。
聲是聲入。味等法入。
此云何別。當體為味。
對法成詮。說之為名。
若當一字詮表義成。
字即是名。若一不成名。
字方成。是即一字。
唯是其味。而非是名。
多字和合。方是其名。
若彼多字。共名一法。
名即是句。若當一字即成名者。
多名聚集。方乃成句。
成實如是。所言生住異滅法者。
非是諸法始起之生。
經停之住。衰變之異。
盡壞之滅。蓋乃一切有為法邊。
別有非色非心相法。
能生諸法。乃至能滅。
此之四相。體雖同時。
用在先後。生相用時。
能生諸法。乃至第四滅相用時。
能滅諸法。所相之法。
初生次住終異後滅。
是毘曇家。苦集之理。
能相生等。是事非理。
何故如是。有為之法。
無常為理。前後四相。
遷流運變。是無常義。
故說為理。同時四相。
體非先後無常之義。
故名為事。若依成實。
但說諸法初生次住終異後滅。
不說法外別有非色非心四相。
地持亦爾。所言得者。
有為法邊。有一非色非心得法。
能得諸法。故名為得。
此是十四不相應行。
毘婆沙中。更有二種。
一聖人性。有一非色非心聖法。
能令一切出世之人皆得為聖。
二者不得。有一非色非心之法。
令所斷法不屬行人。
故名不得。若通此二。
便有十六不相應行〔此一門竟〕。 ^495a23

次就善惡無記三性。
分別其相。如雜心說。
十四行中。二善五三。
餘悉無記。言二善者。
謂無想定及滅盡定。
言五三者。四相及得。
皆通三性。若在善中。
即名善。在不善中即名不善。
無記亦然。問曰。此五在三性中。
即隨彼法。名為善惡無記法者。
此之五種。亦在色心二種法中。
何不隨法說為色心。
而名非色非心法乎。
釋言。三聚通於三性。
故隨所在。即名善惡無記之法。
三聚相望。不得相通。
是故雖在色心法中。
而非色心。餘之七種。
一向無記〔此二門竟〕。 ^496a7

次就有漏無漏之義。
分別其相。依如毘曇。
此十四中。四相及得。
通漏無漏。在有漏邊。
即名有漏。在無漏邊。
即名無漏。餘皆有漏。
若依成實。滅盡定者。
亦是無漏〔此三門竟〕。 ^496a17

次就三界辨其通局。
彼無想定及無想報。
唯在色界。滅盡定者。
唯在無色非想地中。
若依成實。滅盡無為。
不屬三界。名味句。
在欲色界。不通無色。
自餘八法。並通三界〔此四門竟〕。 ^496a21

次明其捨。無想定者。
有二種捨。一退時捨。
二生上時捨。滅盡定者。
唯退時捨。無上可生故。
無生捨。無想報眾生種類命根。
此等皆悉隨世斷。
故命終時捨。凡夫性者。
有二種捨。一者凡夫生上時捨。
二者聖人見道時捨。
凡夫之人。捨而還得。
捨下凡性。得上凡故。
聖人一捨。不復更得。
有斯異也。問曰。凡性有二對治。
一者斷治。二者捨治。
此二何別。釋言。斷彼凡夫性上煩惱繫縛。
是斷對治。捨彼凡性。
是捨對治。問曰。此二何者在先。
釋言。不定差別有三。
一者一向先斷後捨。
謂諸凡夫趣上地時。
先斷自地所有煩惱。
然後上生。斷煩惱時。
自地之中。凡夫性上所有繫縛。
一切皆斷。雖斷繫縛。
凡性猶在後。生上時凡性方捨。
是故名為先斷後捨。
二者一向先捨後斷。
謂次第人。乃至超越斯陀含人。
入見道時捨彼凡性。
故曰先捨。雖復捨之令不屬己。
而彼凡性猶成。在於過去未來。
為彼三界修惑緣縛。
後起修道斷彼惑時。
彼凡性上繫縛方斷。
故名後斷。三者先斷後捨。
及先捨後斷。所謂超越阿那含人。
先在凡時。或斷欲界所有煩惱。
或斷初禪至無所有。
後入聖道。入見道時。
捨彼三界一切凡性。
次起修道。斷彼三界修道煩惱。
望彼凡時斷煩惱處。
先斷後捨。望彼凡時未斷結處。
先捨後斷。名味句等。
於義不定。若論體性。
念念中捨。剎那斷故。
若論一向不行名捨。
生無色時。方名為捨。
無色一向。不依名字起言說故。
問曰。初禪已滅語言。
何故無色方名不行。
釋言。初禪滅語言者。
定體之中滅於語言。
而初禪地。威儀心中。
猶發語言。是故不名一向不行。
問曰。初禪威儀心中。
猶發語言。可不名捨。
二禪已上。不復發語。
何不名捨。釋言。彼處猶借初禪威儀之心起言說。
故不得名捨。問曰。
有漏生上捨下。何處得有下地之心借之起說。
釋言。借者。二禪已上威儀之心。
與初禪同。是故名借。
非從彼來名為借也。
四相及得。通漏無漏。
有漏有三。一善二惡三者無記。
善有二捨。一者退捨。
退起下地諸煩惱時。
捨彼上善。二者生捨。
生上地時。捨下善故。
不善之者。唯一斷捨。
無記有二。一者穢污。
謂欲界中身邊二見。
及上二界一切煩惱。
與此相應四相及得。
唯一斷捨。二者白淨。
所謂報生威儀工巧及與變化。
此諸法中四相及得。
捨之不定。與報俱者。
唯命終捨。以報無記隨世斷故。
若與威儀工巧俱者。
捨之不定。不善修者。
念念中捨剎那斷故。
善修習者三世得。
故生上時捨。變化俱者。
退禪時捨。失其本故。
生上時捨。有漏生上必失下。
故有漏如是。無漏俱者。
有三種捨。一者退捨。
謂得無漏後還退失。
二轉根捨。謂轉鈍根為利根時。
捨彼鈍者。三得果捨。
得聖果時。捨因無漏。
若通究竟入涅槃時捨。
有四種。毘曇如是。
成實法中。唯說善惡無作之業及假名人。
為非色心不相應行。
自餘有為。皆是色心二法所攝。
三有為義。略之云爾。
other:: 
##  12 三無為義(二)
三無為義十門分別 ^496a25

第一釋名。三無為者。
一虛空無為。二數滅無為。
三非數滅無為。言虛空者。
當體立目。虛之與空。
無之別稱。虛無形質。
空無有礙。故曰虛空。
言數滅者。義釋有四。
一以慧數斷障。得滅名為數滅。
故經說為智緣滅也。
毘婆沙中。亦同此說。
故彼文言。數者是慧。
滅是慧果。依於慧數而得滅。
故名為數滅。問曰。
共念能斷煩惱。獨慧不堪。
以何義故偏言慧滅。
若依成實。獨慧能滅。
毘曇大乘。慧數為主。
故偏言之。此義簡餘施戒等滅。
二以無礙解脫數滅。
名為數滅。簡餘伏滅。
三約四諦及修道等種數別滅。
名為數滅。如毘婆沙說。
故彼文言。苦忍智等所得之滅。
別餘集等。名為數滅。
四以煩惱品別而滅。
名為數滅。如欲界結九品別滅。
如是一切。數滅如是。
非數滅者。翻前可知。
此等何故名曰無為。
義釋有二。一對法外四相以釋。
色心等法。為彼法外四相所為。
虛空等三。不同彼故。
名曰無為。二對法體四相以釋。
色心等法。一切皆有初生次住終異後滅。
前後集起。稱之曰為虛空等三無彼為。
故名曰無為。名義如是。 ^496c26

第二門中。辨其體相。
虛空無為。論釋不同。
依如毘曇。虛空有二。
一者有為。二者無為。
除去色像方為虛空。
是其有為。本來常空。
是其無為。有為虛空。
彼此不通。為眼所行。
無為虛空。體是法入。
無礙周遍。為意所行。
二中但取無為虛空。
以為三中虛空無為。
有為空者。是六大中。
空大所攝。何者六大。
所謂地水火風空識。
成實大乘。並皆破彼有為虛空。
但說一種無為虛空。
但此虛空。有體有相。
體則周遍。相則隨色彼此別異。
故地論言。因彼色故種種差別。
雖約色像彼此別異。
而不可見。故經說為不可見相。
問曰。世人皆見虛空。
云何說為不可見乎。
釋言。世人但見空中光明之色。
想心於中知無異物。
作虛空解。便謂見空而實不見。
若空可見。即是色法。
色則無常。涅槃廣破明空叵見〔虛空如是〕次辨數滅。
於中曲有五門分別。
一約對分別。二約有漏無漏分別。
三約治分別。四約時分別。
五約位分別。言約對者。
對有三種。煩惱業苦。
煩惱有二。一是染污五住性結。
二不染污事中無知。
染污盡虛。有是有非。
永滅則是。伏滅則非。
不染盡處。有是有非。
為其無礙解脫滅者。
是其數滅。如障通壅。
不為無礙解脫滅者。
則非數滅。如習五明所滅闇等。
問曰。五明所滅之闇。
為當一向定非數滅。
亦有是者。大小不同。
小乘法中。定非數滅。
大乘法中。義有兩兼。
直爾習學五明。滅者非是數滅。
斷無明地。令彼滅者。
是其數滅。何故如是。
大乘宣說事中無知。
依無明地以無漏慧。
斷無明地。令彼無知永更不起。
故是數滅。小乘不爾。
故非數滅。又大乘中。
隨無明地。無礙解脫二道滅故。
是其數滅。小乘不爾。
故非數滅。煩惱盡處。
辨之麁爾。次論其業。
依如毘曇。唯有煩惱相應業思。
與彼煩惱相應斷者。
是其數滅。自餘一切不善身口。
及善無記。有是有非。
斷其緣縛。名為數滅。
不絕其體。故非數滅。
問曰。有人斷煩惱。
故令彼身口惡業不起。
應是數滅。何故言非。
釋言。毘曇性相中求。
彼非親斷。故非數滅。
問曰。若此非親斷故。
非數滅者。入見道時。
斷絕諸見。隨見所起貪瞋癡等。
一切皆斷。應非數滅釋言。
不類解有三義。一見與貪等。
同是心法。同是煩惱。
相生義親故。從根本判為數滅。
身口二業。望彼不爾。
故非數滅。二見與貪等。
同是煩惱。互相緣縛。
相縛義親故。從根本判為數滅。
身口不爾。故非數滅。
三見與貪等。同是煩惱。
互相增長。相助義強故。
從根本判為數滅。
身口不爾。故非數滅。
云何相助。由見起於貪瞋等結。
由貪瞋等令見牢強。
故曰相助。是義云何。
見所起貪。貪著諸見。
愛樂不捨。見所起瞋。
防護諸見。聞毀則忿。
見所起癡。不覺見過。
堅住不捨。見所起慢。
持見自高。不肯捨離。
以如是義。令見牢強。
違返聖諦。以違諦故。
見諦滅之。故為數滅。
身口不爾。故非數滅。
問曰。若言染污思外一切業盡非數滅者。
何故論言十七學思斷黑白業。
釋言。彼云。學思斷者。
正斷煩惱相應業思。
故是數滅。自餘一切。
但斷業上所有緣縛。
不斷業體。故非數滅。
何者是其十七學思。
如四業章具廣分別。
問曰。論說身口二業皆修道斷。
云何今言非數滅乎。
此如前釋。但斷業上所有緣縛。
不斷業體。毘曇如是。
成實大乘。伏結止業。
皆非數滅。滅盡結業。
悉是數滅。彼宗辨義。
務在通故。諸業如是。
次辨苦報。依毘婆沙。
一切報盡。有是數滅。
有非數滅。斷潤生惑。
并斷報上緣縛之義。
名為數滅。由斷因故。
令報不起并餘一切緣。
差不受悉非數滅。
有人宣說。羅漢現報盡滅之處。
是其數滅無餘涅槃。
是義不然。云何不然。
羅漢現報酬因勢極。
所以滅盡。不由道滅。
云何說此以為數滅無餘涅槃。
又彼現報起已滅者。
是四相中無常之滅。
種類不續。是非數滅。
是中用何以為涅槃。
問曰。若此非涅槃者。
更復用何以為究竟無餘涅槃。
釋言。彼宗二種涅槃。
體性是一。隨其體時別得二名字。
言體一者。煩惱業思數滅無處。
是其涅槃。言隨時別得二名者。
彼向涅槃身智未盡。
望後猶有餘身智在約後別前。
名為有餘。身智盡竟。
望後更無餘身智在彼前涅槃轉名無餘。
非謂報盡更得涅槃。
有人復言。報盡之處。
非是涅槃。無學聖人。
斷彼報上緣縛之義。
是其報盡無餘涅槃。
此義不然。斷緣縛者。
乃是斷除煩惱。所攝何開報盡。
是義云何。斷煩惱時。
具斷二縛。一斷相應縛。
斷煩惱故。不後同時縛諸心法。
二斷緣縛。斷煩惱故。
不復緣中縛外境界。
緣縛有二。一者緣縛苦集諦理。
見道中斷。二者緣縛陰界入事。
修道中斷。羅漢報身。
是陰界入事相所攝。
修道之中。但斷報上緣縛之義。
不斷報體。云何將此以為報盡無餘涅槃。
又復聖人。斷緣縛時。
身報未盡。是人後時。
或經十年。或經百歲。
酬因極竟。報身方盡。
云何將前緣縛無處。
以為後時身盡涅槃。
是大難解。又復煩惱。
非直緣縛自己報身。
亦縛他身及外境界山河地等。
若斷緣縛自己報身。
是其無餘涅槃攝者。
斷他身縛。應是他人無餘涅槃。
而彼非他無餘涅槃。
此亦同彼。何得偏將緣縛自報盡滅之處。
獨為無餘。以如是義定知。
毘曇斷因報盡。皆非數滅。
問曰。報盡非數滅者。
何故論言一切果報皆修道斷。
此斷報上緣縛之義及潤生惑。
不斷報體。毘曇如是。
成實法中。一切果報。
但使無漏斷因報盡。
皆是數滅。云何得知。
如成實說。見道斷者。
謂示相慢及彼所起諸餘法也。
修斷法者。不示相慢及彼所起諸餘法也。
示相我慢。是見諦惑。
取立我相。而自高舉。
名示相慢。三塗業果。
是彼所起諸餘法也。
不示相慢。是修道惑。
不能推求。名不示相。
闇昧心中。恃我陵物。
名為我慢。人天業果。
是彼所起諸餘法也。
此等皆為見修所斷。
故彼斷處。是其數滅。
是數滅故。於彼宗中。
因盡名為有餘涅槃。
果亡名為無餘涅槃。
此義如後涅槃章中具廣辨釋。
問曰。羅漢現報盡處。
是數滅不。釋言。不定。
以邊際智促報盡者。
是其數滅。餘死則非。
成實如是。大乘法中。
義同成實。除因報盡。
悉是數滅。又大乘說。
煩惱業苦。皆是妄想。
可斷滅故。約對如是〔此一門竟〕。 ^497a17

次約有漏無漏分別。
依如毘曇。有漏盡處。
有是有非。為其無礙解脫滅者。
是其數滅。不為無礙解脫滅者。
非是數滅。無漏盡處。
定非數滅。故彼論言。
一切聖道。非數滅處。
以何義故。非道果攝。
論自釋言。為餘事故。
斷諸煩惱。不為非數。
故非道果。何者餘事。
所謂數滅。成實法中。
有漏盡處。有是有非。
為無漏智所斷滅者。
是其數滅。餘非數滅。
無漏盡處。有是有非。
道力滅者。是其數滅。
餘非數滅。以無漏盡是數滅。
故成實宣說。斷滅空心為滅諦矣。
又彼宣說。空心二滅。
一滅定暫滅。二無餘永滅。
故知無漏亦有數滅。
大乘所說。義同成實。
故楞伽云。妄想爾炎慧彼滅我涅槃。
亦云。斷除三十七品所行。
方得稱為畢竟涅槃〔此二門竟〕。 ^498b15

次約治論。治有二種。
一有漏等智。二無漏聖智。
依如毘曇。等智所斷。
有是有非。若依八禪攀上斷下。
及修道時所斷之壅。
是其數滅增上忍時能令見惑永更不生。
是非數滅。如是一切。
後當廣辨。無漏所斷。
亦有是非。所斷一切煩惱業思。
是其數滅。不退之人在修道中。
無礙道時令所斷惑永更不生。
是非數滅退轉之人。
在修道中。至後轉根。
到不動時。令先所斷修道煩惱永更不生。
亦非數滅。如是一切。
此義如彼毘婆沙說。
問曰。無漏轉根之時。
所斷一切障根無知。
是數滅不。釋言。非是。
問曰。毘曇宣說。學人轉根之時。
用一無礙一解脫道。
以結未盡求盡求利猛。
求利猛故。無學轉根。
用九無礙九解脫道。
以其結盡求利世貰。
故此等既用無礙解脫斷障無知。
何故所斷不名數滅。
釋言。數滅滅相違法。
非相違者。雖捨不滅。
彼轉根時所捨無知。
是無漏法。與後所得利根無漏。
同類相生。是自分因相資之功。
在於利中。為是不滅。
又復鈍慧照境之功。
治障之能。利中兼有。
非全別異。故非數滅。
如證果時捨向無漏不名數滅。
此亦如之。問曰。人說。
微細無明在於根中。
說之以為障根無知。
斷此無知。應名數滅。
何故非乎。釋言。若有微細無明。
在於根中說為障者。
轉根之時。應捨無明不捨無漏。
轉根之時。唯捨無漏。
不言更有無明可捨。
明知。此中無別無明。
但鈍無漏。不同利知。
名曰無知。以鈍妨利。
說之為障。體是無漏。
是故離之不名數滅。
非數滅故。毘婆沙云。
非數滅多。滅漏無漏數滅是狹。
唯滅有漏。問曰。轉根既非數滅。
何用無礙解脫道乎。
釋言。轉時必觀諦理。
始觀之心。與鈍得俱。
於彼諦境。未得深明。
未得決了。說為無礙。
終時方得於境決了。
說為解脫。與斷結同。
故約斷結說為無礙。
說為解脫。而其所無非是數滅。
毘曇如是。成實法中。
有漏智斷。皆非數滅。
有漏唯伏。不能斷故。
無漏智斷。方名斷滅。
大乘法中。須有分別。
若說世俗八禪等智以為有漏。
彼但伏結。非是數滅。
無漏永斷。方是數滅。
故地持云。若以世俗滅諸煩惱。
彼非究竟。非解脫果。
涅槃亦云。先以定動。
後以智拔。若得涅槃不捨世間。
證空隨有。名為有漏亦能永滅。
依實慧起故能永滅。
彼何所滅。著有之見迷空之闇。
空觀滅之。著空之執迷有無明。
有智能滅。約治如是〔此三門竟〕。 ^498b29

次約時論。時謂三世。
約此三時以辨數滅。
依如毘曇。煩惱業思有其二種。
一是正體。二成就。
得治有二種。一無礙道。
二解脫道。無礙能斷。
解脫得滅。亦名證滅。
先論其斷。義則不定。
若斷前因令不生後。
名之為斷。唯斷過去。
道邊無惑。故不斷現。
當惑未起。未能生後。
故不斷當。若遮惑果令其不起。
名之為斷。唯斷未來。
現有惑得。故不斷現。
過去已起。故不斷過。
若攝因果。名之為斷。
通斷過未。正遮後果。
令其不生。名斷未來。
後不生故。過去煩惱因義。
不生成。名斷過去。
於現在道邊。無惑生後。
亦不起前。故不斷現。
若斷現得。令不生後。
名之為斷。則斷現在。
及遮未來。唯斷得能。
不斷得體。若斷現得。
令其所得過未煩惱不來屬己。
名之為斷。通斷三世。
斷義如是。若論得滅。
在於解脫。義亦不定。
約對以論。唯滅過未煩惱因果。
不滅現在。現無惑得可以息滅。
故不滅現。若望滅體。
唯得現滅不得過未。
是義云何。過因後果正滅在今。
隨而得之。故得現滅現所滅惑。
過去未滅。故不得過。
非當始滅。故不得當。
若遮無惑果。令其不起。
名之為滅。唯滅現未不滅過去。
是義云何。解脫現時煩惱不生。
名滅現在。其所滅惑後不續生。
名滅未來。過去煩惱。
起之已竟。非道所裁。
故不滅過。與涅槃中斷善相似。
故彼文言。滅有二種。
一現在滅。二障未來。
具此二滅名斷善根。
斷惑亦爾。若令諸惑因義不成。
名之為滅。通滅三世。
是義云何。對治現前。
令過去惑不能生後。
名滅過因。現不起故。
後惑不起。無惑生後。
名滅現因。後惑不起。
無惑生後。名滅來因。
與涅槃中斷三世因名斷善根。
其義相似。以通滅故。
毘婆沙云。數滅是多。
通滅三世。非數滅少。
唯滅未來。問曰。毘曇解脫無惑名得滅者。
無礙道時。亦無煩惱。
以何義故不名得滅。
釋言。有以。無礙道時。
於其自品所未斷惑。
是未起無故不得滅。
惑雖不行。其得在故。
於其自品所斷煩惱。
是不行無。非得斷無。
故不得滅。若不退人。
無礙道時。令所斷惑永更不生。
是非數滅。非滅諦收。
故不得滅。問曰。無礙令所斷惑永更不生。
彼惑家得。何故不滅。
無礙力微。不能滅故。
問曰。無礙令所斷惑後更不生。
非數滅者後更不生。
便無所得。以何義故能得不滅。
釋言。未來所得雖滅。
過因仍在生後細惑。
得隨彼因。故在不滅。
煩惱斷滅。其義既然。
業思同爾。毘曇如是。
成實法中。但斷煩惱業苦之體。
不說斷得。設言得者。
彼名行人。成就彼法。
名為得矣。斷滅煩惱。
與毘曇同。斷業亦爾。
生死苦報。或滅現在。
令後不續。謂邊際智強抑令滅。
或滅未來。由斷現因。
令後不生。大乘法中。
麁起結業。斷滅同前。
若論同體自性無明。
唯斷現在。令後不續。
更無餘義。相狀如何。
以同體智順真力故。
能令即體自性無明更不生後。
名之為斷。此性無明。
滅在解脫。得之方法與上義同〔此四門竟〕。 ^499a15

次就位論。位別有五。
一外凡位。小乘法中念處已前。
二內凡位。小乘法中#CB00193;頂已上。
大乘法中習種已上。
三見道位。四修道位。
五無學道。依如毘曇。
義別有三。一者斷處。
二者得處。三者成處。
若論斷處。唯在外凡見道修道。
外凡位中。依世俗禪。
六行斷結。見諦位中。
斷見諦惑。修道位中。
斷修道惑。內凡位中。
雖學觀諦。但伏現起不能永斷。
為是不論。無學惑盡無可斷除。
是以不論。問曰。無學修九無礙九解脫道。
斷己所有障根無知。
云何不斷。障根盡處。
非數滅故。所以不說。
若論得處。在於外凡見修無學。
外凡見修。斷隨得。
無學之位。於彼因中一切所斷。
一時頓得。合為果體。
內凡一位。全無所得。
若論成處。五位皆成。
外凡所斷。內凡亦成。
見修無學。成之可知。
成實法中。義別有二。
一斷得處。二成就處。
斷得處者。在於內凡見修二道。
內凡位中。#CB00193;等四心。
漸斷煩惱。故得數滅。
聞思二慧。但能伏除。
未能永盡。是故所得。
非真數滅。故彼論言。
從#CB00193;等來。
漸斷煩惱。見滅乃盡。
明知。聞思未能永滅。
見修二位斷得可知。
彼宗之中。世俗八禪。
無斷結故。外凡一向無斷無得。
無學無斷。義在可知。
若論成就。內凡見修及與無學。
皆悉成就。外凡不成。
大乘法中。善趣已前悉名外凡。
於彼外凡善趣位中。
隨分之中斷麁。五位亦得其滅。
故華嚴經說。賢首中得海印等塵數三昧。
八相成佛明。於其中有斷有滅。
內凡見修。有斷有滅。
無學得滅而無可斷〔數滅如是〕次辨非數。
於中曲有五門分別。
一約煩惱業苦分別。
二約有漏無漏分別。
三約內外分別。四約五趣分別。
五約三世分別。初約煩惱業苦分別。
煩惱之中。除其無礙解脫對治餘緣力故。
令不生者。是非數滅。
業則不定。毘曇法中。
染污業思。與煩惱同。
自餘一切。皆非數滅。
成實大乘。一切諸業等。
皆同煩惱。苦報之中。
依如毘曇。皆非數滅。
成實大乘。與煩惱同〔此一門竟〕。 ^499c11

次約有漏無漏分別。
有漏法中。除其無礙解脫對治餘緣力故。
令不生者。是非數滅。
無漏不定。依如毘曇。
一切無漏。應起不起皆非數滅。
成實法中。若以道力令無漏滅。
是其數滅。如入滅定餘緣力故令不生者。
是非數滅。大乘法中。
緣觀無漏。證實除捨。
是其數滅。餘非數滅〔此二門竟〕。 ^500a18

次約內外而為分別。
非數無為。通滅內外一切諸法。
外草木等。應起不起。
是外法滅。眾生內法。
應起不起。是內法滅〔此三門竟〕。 ^500a25

次約五趣而為分別。
毘婆沙說。一切凡夫。
於五趣中。所有五識。
得非數滅。是義云何。
隨身所在。餘一切處五塵境界所生五識。
永不生故。此處五塵。
餘處眾生。亦不得緣。
故彼五識亦非數滅。
問曰。意識何故不論。
於一切處所有境界。
彼此意識。得互相緣。
非不生法。為是不說。
於惡道分。已斷離者。
得非數滅。何行能斷。
論言。或有布施持戒聞思修不淨觀安般念等。
或有修慧修學#CB00193;等能斷惡道得非數滅。
於中得滅前却不定。
若自在者。修前善根即斷惡道。
得非數滅。利根不退名自在者。
若鈍根者。至忍心時方始得滅。
問曰。所斷三惡道分。
為當一時得非數滅。
為次第得。有人宣說。
一時得之。評者不定。
若修施戒聞思等善。
能斷處得。所未斷處。
則不得之。若修達分無漏善根。
斷惡道者。於三惡道。
一時頓得非數滅矣。
人天二道。有能永斷。
更不受者。得非數滅。
其中前却。後門更論。
約趣如是〔此四門竟〕。 ^500a27

次約時論時謂三世。
非數無為。但滅未來一切諸法。
不滅過現一切法也。
未來法中有其二種。
一者生法。現雖未起。
當來必生。二不生法。
緣差易奪畢竟不生。
當生之法。今雖未生。
後必當起。非畢竟滅。
是故不得名非數滅。
不生之法。畢竟不起。
是非數滅。過去之法。
當時滅壞。是四相中無常之滅。
非非數滅。滅謝已竟。
亦非非數。何故如是。
起已謝往。是過去有。
性成在過非無為。
故非非數滅。現在之法。
起已未滅。非無為故非非數滅。
是故非數。不滅過現。
體相如是。 ^500b16

次第三門。明得分齊。
虛空外無。非所得法。
今廢不論。數非數滅。
多約內說。是人所得。
今偏辨之。於中曲二。
一約煩惱明得分齊。
二約報說。就煩惱中。
初先正辨得之分齊。
後論二滅得之先後。
分齊如何。依毘婆沙。
三界見惑。增上忍時。
得非數滅。以增上忍次第無間入見諦道。
所有見惑。無重起。
故以實細論。上上利根。
不出觀者。#CB00193;心已去。
得非數滅。由不出觀趣入聖道不重起。
故論中多。就極鈍者說。
故言上忍得非數滅。
忍中合有三十二重。
最後一重。名曰增上。
苦忍乃至道比緣心得其數滅。
無礙正斷。說為能得。
解脫道後。說為正得。
問曰。無礙以何義故不能正得。
惑得在故。問曰。見惑增上忍時。
已非數滅。更有何在復須數滅。
釋言。非數但滅當惑。
令不重起。不滅前因。
故須數滅。又非數滅。
但滅惑體。令後不生。
不滅其得。故須數滅。
問曰。非數已滅惑體。
得何所得而須更滅。
得前惑因生後。未滅煩惱果故。
問曰。向言解脫道後正得數滅。
何者是後。如論中說。
解脫為首。已後一切無礙解脫無漏心邊。
皆有得生。得前無為。
名為後矣。故毘婆沙說。
無礙道當得數滅。
指解脫後一切無漏。
以為當耳。見惑如是。
次論修惑。欲界修惑麁細九品。
始從上上乃至下下。
對治之道。有九方便九無礙道九解脫道。
始從下下乃至上上。
先就初品明得分齊。
餘類可知。毘婆沙說。
於聖人中。有不退法。
不起觀者。方便道時。
得非數滅。由不出觀。
所斷煩惱。永不起故。
無礙道時。正斷其得。
當得數滅。解脫道後正得數滅。
若不退人而起觀者。
至無礙道得非數滅。
數滅如前。若退法人。
隨其起觀及不起觀。
從方便道至無礙道。
一切無有得非數滅。
以退法人有重起義。
為是不得。數滅如上。
初品既然。餘品乃至非想煩惱斷得例爾。
問曰。退人所斷煩惱。
於何時中得非數滅。
毘婆沙云。信解脫人。
轉為見到時。解脫人轉為不動。
爾時得之。聖人身。
在欲界斷結得滅。
如是身。在色界及無色界。
斷上煩惱莫問退人。
不出觀者。方便道時。
得非數滅。若出觀者。
無礙道時。得非數滅。
良以諸天無退轉。
故數滅似前。無礙正斷。
解脫道後得其數滅。
分齊如是。次辨先後。
毘婆沙中。四句辨之。
或有煩惱。先得非數。
後得數滅。如上所辨。
見諦煩惱。增上忍時。
得非數滅。苦忍已去。
方得數滅。又修惑中。
不退法人不出觀者。
方便道時。得非數滅。
無礙道後方得數滅。
此是初句。或有煩惱。
先得數滅。後得非數。
如上所辨。有退法人所斷修惑。
無礙解脫得數滅。
已後轉根時。方得非數。
此第二句。或有煩惱。
數滅非數滅。一時而得。
如上所辨。不退法人有出觀者。
無礙道時。得非數滅。
當得數滅。理實細求。
先得非數。後得數滅。
此前兩句。說為一門。
又如論說。於彼欲界九品惑中。
斷上上品。此惑相應染污五識。
於所緣境。不復更緣。
得非數滅。以道治故。
亦得數滅。此亦一時。
餘品同爾。乃至斷除下下品時。
此惑相應染污五識。
於所緣境。不復更緣。
得非數滅。亦得數滅。
此時欲界一切善法。
及不隱沒無記之法。
離緣縛故亦得數滅。
斷初禪地上上惑時。
彼惑相應染污三識。
於所緣境。不復更緣得非數滅。
為道所治。亦得數滅。
乃至斷除下下惑時。
此惑相應染污三識。
於所緣境不復更緣。
得非數滅。亦得數滅。
此時初禪一切善法。
及不隱沒無記之法。
離緣縛故亦得數滅。
二禪已上。五識身無。
為是不說。此等皆名數非數滅一時而得。
是第三句。或有煩惱。
數非數滅。二俱不得。
常行者是。此第四句。
約對煩惱分齊如是〔此一門竟〕。 ^500b27

次約報論。五道之報。
亦有數滅非數滅義。
成實大乘。斷因離果。
名為數滅。餘緣不受名非數滅。
毘曇法中。斷因離果。
皆非數滅。斷潤生惑。
及離緣縛。名為數滅。
分齊如何。三塗之報。
依如成實。#CB00193;心已上。
畢竟不受。得非數滅。
故彼文言。世上正見者。
往來百千世。終不墮惡道。
彼名#CB00193;等為上正見。
依毘婆沙。若言利根得自在者。
#CB00193;心已去。
得非數滅。若鈍根者。
忍心已上。得非數滅。
涅槃經云。三惡道報。
住忍法時非數緣滅。
從鈍言耳。此處定滅。
故多言之。問曰。未來三惡道報。
為當一時得非數滅。
為當前後。此如前解。
若修施戒聞思等善。
排滅惡道。滅則先後。
若修理觀而斷滅者。
滅則一時。於忍心時。
修習理觀。堅住不退。
一切惡道。無重受義。
故令未來無窮惡道頓非數滅。
問曰。見惑於忍心中得非數滅。
三惡道報。亦於忍中得非數滅。
為同一時。為在先後。
釋言。先後。是義云何。
忍中於彼上下四諦。
各十六行。合有三十二重觀行。
初重觀時。三惡道報。
頓非數滅。無重受故。
最後一重。增上忍時。
見斷煩惱。頓非數滅。
無重起故。問曰。三塗是見惑果。
以何義故。果在先滅。
惑在後滅。釋言。見惑有其二種。
一受生煩惱。潤生三塗。
二障道煩惱。染污心起。
妨礙聖道。受生過麁。
初入忍時。已能不起。
故令惡道悉非數滅。
障道惑中。細者難離。
未至上忍。容使暫起。
是故不名得非數滅。
增上忍後。次第無間趣入聖道。
無重起義。爾時方得非數滅矣。
數滅云何。依毘婆沙。
苦忍已去得其數滅。
此數滅者。斷彼閏生煩惱之得。
令報不生。名為數滅又斷報上緣縛之義。
亦名數滅。若斷潤生煩惱之得。
名數滅者。四法忍心無礙正斷。
四法智後得其數滅。
若斷緣縛名數滅者。
苦集諦下十一遍使。
緣縛一切有漏之法。
三塗苦報。為之緣縛。
苦法忍集法忍。正斷彼得。
令彼遍使不來屬己。
未來無窮三惡道報。
悉脫緣縛。苦集二種法智已後。
正得數滅。惡道如是。
次論人天。依毘婆沙。
得聖之後。欲界人天。
各七生分。應是須陀斯陀所受。
除是已後。一切人天。
未來生死。增上忍後。
無重受義。悉非數滅。
色無色界一切生處。
各一生分。應是那含未來所受。
除一生分。未來一切色無色生。
增上忍後。無重受義。
增上忍時。悉非數滅。
欲界人天。各七生分。
何處得滅。斷欲界結。
有九方便九無礙道九解脫道。
從須陀洹向斯陀時。
莫問利鈍。有不出觀得斯陀者。
於彼最初方便道時。
前六生分得非數滅。
以不出觀得斯陀果。
於此六生無重受。
故縱有退者。退果不死。
亦無受義。若有出觀得斯陀者。
未得已前。容有受身。
是故乃至六方便來。
一向未得非數緣滅。
至第六品無礙道時。
得前六生非數緣滅。
此無礙後。定得斯陀。
無重受。故從斯陀含向那含果。
莫問利鈍。有不出觀得那含者。
於彼第七方便道時。
欲界人天第七生分。
得非數滅。以不出觀得那含果。
欲界生死。永不受故。
縱使退果。不死亦不受之。
若有出觀得那含者。
未得已前。容使受身。
要至第九無礙道時。
方得非數。非數如是。
數滅云何。若斷潤惑名為數滅。
欲界未來無窮生死。
九無礙道。分分正斷。
九解脫道。得其數滅。
不止七生。若斷緣縛。
名為數滅。至第九品無礙道時。
正斷緣縛。至第九品解脫道後。
欲界未來一切生死。
得其數滅。不唯七生。
問曰。何故第九無礙獨斷緣縛。
前八雖斷未得出離。
為是不說。此處出離故論說之。
欲界如是。聖人身。
在欲界地中。斷初禪結。
初禪受身。何處得滅。
斷初禪結。亦有九品方便無礙及解脫道。
若不退人。以不出觀盡初禪結。
於彼最初方便道時。
得彼初禪二種生處。
各一生分非數緣滅。
何者是其初禪二處。
梵眾一處。梵輔大梵。
共為一處。聖人於此無重生義。
是故宣說各一生分。
二生已後。增上忍時。
已非數滅。是故不論以不出觀斷彼結盡。
更不退轉受彼生。
故若數出觀盡彼結者。
以出觀故。未盡之間。
容捨欲身生於彼天。
是故乃至九方便來。
不得彼生非數緣滅。
至彼第九無礙道時。
方得彼生非數緣滅。
此無礙後。無捨欲身生彼天故。
若是退人。隨其出觀及不出觀。
斷彼結盡。乃至第九無礙解脫。
不得彼生非數緣滅。
以退法人雖斷結盡。
或容退起生彼天故。
非數如是。數滅云何。
若斷潤惑名為數滅。
彼九無礙。一一能斷初禪地中無窮生死。
非止一二。九解脫後。
得其數滅。非止滅於二處二生。
若斷緣縛名為數滅。
至彼第九無礙道時。
正斷緣縛。從彼第九解脫已後。
於初禪中無窮生死。
盡得數滅。非止一二。
前八無礙。雖斷緣縛。
斷之未盡。未得出離。
所以不說。以九品結共縛初禪一切生故。
身在欲界。望初禪地得滅。
既然。望二禪地至無所有。
類皆同爾。同曰。退人於上所斷皆是不得非數滅者。
何時得乎。謂信解脫轉為見到。
爾時得之。若不轉根。
至斷非想煩惱時得。
問曰。聖人身。在欲地斷除欲過。
縱有退者。於所斷處七生之分。
得非數滅。以何義故。
退法之人斷上結時。
於彼生分。而不得於非數滅乎。
釋言。欲結斷離之處。
制立斯陀那含二果。
果退暫爾。終不經生。
故於彼生得非數滅。
斷初禪結至無所有。
無別得果。退得經生。
非永不受。為是不得非數緣滅。
問曰。聖人身。在欲界斷上生分。
其義如是。身在初禪至無所有。
斷上生分得滅如何。
釋言。聖人生在上天。
無退轉義。於彼上地。
隨所斷處。所有生分。
莫問退人及不退人。
一切皆得非數緣滅。
問曰。聖人身。在下地斷非想結。
得滅云何釋言。聖人斷非想結。
亦有九品方便無礙及解脫道。
莫問退人及不退者。
有不起觀斷彼結盡。
於其最初方便道時。
彼一生分得非數滅。
并得退人。於初禪地至無所有。
所未曾得非數緣滅。
亦悉得之。以不出觀得無學果。
一切處生。更不受故。
若有出觀斷結盡。
以出觀故。未盡之間。
容使受身。是故乃至九方便來。
不得彼生非數緣滅。
至彼第九無礙道時。
方得彼生非數緣滅。
并得退人。於初禪地至無所有。
所未曾得非數緣滅。
亦悉得之。此無礙後。
定得羅漢。一切處生不重受。
故非數如是。數滅云何。
若斷潤惑名為數滅。
彼九無礙。分分能斷非想地中一切生分。
非止一生。九解脫後。
分分得彼非想地中一切生分數滅無為。
非止其一。若斷緣縛。
名為數滅。至第九品無礙道時。
方斷非想地一切生上所有緣縛。
第九解脫。得非想地一切生分數滅無為。
非止一生。約報如是。
是中亦應辨二無為得之先後。
准上可知。分齊如是。 ^501b7

次第四門。明三無為多少不同。
先論多少。虛空最多。
無一切法。今此且就數非數滅。
以辨多少。其義不定。
有一種義。數滅是多。
非數滅少。數滅通滅三世之法。
故名為多。義如上辨。
滅過去惑。不能為因。
滅未來惑。不能為果。
滅現在惑。不得因果。
非數無為。唯滅未來不生之法。
故名為少。有一種義。
非數滅多。數滅是少。
非數通滅漏無漏法。
故名為多。數滅唯滅有漏之法。
稱之為少。以斯驗求。
無漏轉根。定非數滅。
良以二滅互有多少。
是故應作四句分別。
如毘婆沙說。第一句者有法。
唯為數滅所滅。而不為彼非數滅滅。
謂過現在有漏之法。
及未來世可生有漏。
第二句者。有法。唯為非數滅滅。
而不為彼數滅所滅。
謂未來世無漏之法不生者是。
第三句者有法。雙為二滅所滅。
謂未來世有漏之法不生者是。
第四句者有法。不為二滅所滅。
謂過現在無漏之法。
及未來世可生無漏。
多少如是〔此一門竟〕。 ^502c13

次辨不同。依毘婆沙。
以數非數二種之滅。
對無常滅。而辨其異。
異有十種。其一義者。
約就有為無為辨異。
數非數滅。是無為法。
無常滅者。即法而辨。
是有為法。依如毘婆闍婆提說。
無常之滅。亦是無為。
彼說法後無處為滅。
故曰無為。評者不許。 ^503a2

第二約得解脫辨異。
若法滅已得解脫得。
是其數滅。若法滅已。
而不得於解脫之得。
是非數滅。若法散壞。
亦不得於解脫之得。
是無常滅。 ^503a7

第三約就縛脫辨異。
若是解脫不繫相者。
是其數滅。有是解脫非不繫相。
是非數滅。未來染過。
永更不生。通名解脫。
有非解脫非不繫相。
是無常滅。此言不盡。
理實無常。通脫非脫。
無漏無常。是其解脫。
有漏無常。是非解脫。
繫與不繫。類亦同爾。 ^503a10

第四門中。約時分異。
三世法中而得滅者。
是其數滅。未來法中而得滅者。
是非數滅。現起法中而得滅者。
是無常滅。 ^503a16

第五約就三性辨異。
數滅是善。彼得亦善。
非數無記。得亦無記。
無常滅者。通其三性。
得亦如是。就善法說。
即名為善。就惡法說。
即名不善。無記亦爾。 ^503a18

第六約繫不繫辨異。
數滅不繫。無為法故。
彼得是繫及與不繫。
有為法故。得彼八禪等智所滅。
名之為繫。得無漏滅。
名為不繫。非數不繫。
非數無為法故。得唯是繫。
有漏法故。無常之滅。
通繫不繫。得亦如之。
就有漏說。名之為繫。
就無漏說。名為不繫。 ^503a22

第七約就學等分異。
數滅非學。亦非無學。
數滅非心。是故非學。
亦非無學。彼得是學。
亦是無學。亦得名為非學非無學。
得雖非心。從法說之。
在因之得。從因說學。
在果之得。從果得說無學。
得彼等智數滅無為。
名為非學非無學矣。
非數緣滅。非學無學。
得亦如是。無常之滅。
是學無學及與非學非無學矣。
得亦如是。就學因說。
名之為學。就無學說。
名為無學。就有漏說。
名為非學非無學矣。 ^503a27

第八約就三斷分別。
數滅不斷。無為法故。
彼得不定。或修道斷。
或是不斷。有漏等智數滅家得。
是修道斷。斷其緣縛無漏聖智數滅家得。
是其不斷。非數緣滅體是不斷。
無為法故。彼得一向是修道斷。
無常滅者。備具三種。
見惑壞滅。是其見斷。
修惑壞滅。是其修斷。
無漏壞滅。是其不斷。
得亦三種。准前可知。 ^503b7

第九約就道果分別。
數滅無為是其道果。
乃至等智數滅無為。
為道印證。通為道果。
彼得或道或是道果。
或復非道亦非道果。
無漏因中數滅家得。
名之為道。果中之得。
名為道果。有漏等智數滅家得。
非道非果。非數緣滅非是道果。
彼得非道亦非道果。
無記法故。無常之滅。
或是道或非道果。
所謂向中無常滅也。
與彼聖道為共有因。
故通名道。或有是道亦是道果。
果中無常。或有非道亦非道果。
有漏無常。彼得亦爾。 ^503b14

第十門中。約諦辨異。
數滅無為。是其滅諦。
等智滅處。為道印證。
通亦名滅。彼得是其苦集及道三諦所攝。
有漏等智數滅家得。
是苦集諦。聖滅家得。
是其道諦。非數無為。
非是滅諦。得苦集諦。
無常之滅。是苦集道三諦所攝。
得亦如是。多少不同。
其義如是。 ^503b24

第五約就三性分別。
性謂善惡無記法也。
義別有五。一就體分別。
數滅唯善。餘二無記。
二對人分別。順益名善。
違損稱惡。非損益者。
說為無記。若從是義。
數滅唯善。以順益故。
虛空無為。一向無記。
非損益故。非數無為。
義合三性。三塗苦報非數滅者。
有順益義。義說為善。
未來樂果非數滅者。
有違損義。義說為惡。
餘非損益。義說無記。
三對理分別。順理名善。
違理名惡。非違順者。
說為無記。若從是義。
數滅唯善。以其離相順理成故。
餘二無記也。非違順故。
四對因分別。善因得者。
名之為善。不善因得。
名為不善。不為違順二種因得。
名為無記。若從是義。
數滅無為。一向是善。
善因得故。虛空無為。
一向無記。不為善惡二因得故。
非數無為。義通三性。
戒施等故。令惡不起。
名之為善。邪見等故。
令善不生。名之為惡。
餘名無記。五對果分別。
能生樂報。名之為善。
生苦名惡。餘名無記。
若從是義。三無為法。
俱是無記。不作生因記得果故。 ^503b29

第六有漏無漏分別。
釋有四義。一體是漏故。
名為有漏。餘名無漏。
若從是義。三無為法。
悉是無漏。體非漏故。
二斷漏得故。名為無漏。
餘名有漏。若從是義。
一切數滅。是其無漏。
餘皆有漏。三為無漏智所證得。
故名為無漏。餘皆有漏。
若從是義。虛空非數。
一向有漏。數滅不定。
為無漏智斷障得者。
一向無漏。為世俗智。
斷障得中。有是有非。
直爾等智。斷障得者。
是其有漏。等智斷竟。
為無漏智重印證者。
判屬無漏。四為無漏智斷障得者。
名為無漏。餘名有漏。
據此以論。毘曇法中。
數滅無為。有是有非。
聖智斷得。是其無漏。
等智斷得。是其有漏。
非數滅中。有是有非。
用無漏智。斷煩惱故。
令餘業苦應起不起。
是其無漏。餘非數滅。
是其有漏虛空無為。
一向有漏。成實大乘。
數滅無為。一向無漏。
餘二無為。一向有漏有漏。
無漏具辨如是。 ^503c19

第七門中。有無分別。
諸論不同。毘曇法中。
三無為法。一向是有。
何故如是。彼宗之中。
無不生心。三無為法。
為心所緣能生心。
故明知。是有。問曰。
若有何故經中說作無為。
此言無者。無他有為。
非無無為。以非無故。
謗涅槃者。名為邪見。
得大罪報。成實所說。
三種無為。並是無法。
如人無手。是中更復何所可有。
又復經中說作無為。
明知。是無。問曰。若無云何生心。
釋言。彼宗緣於無法。
得生心故。不妨是無。
如人夢中所見境界悉是無法。
故知。緣無亦得生心。
又問。若無謗涅槃者。
何故得罪。釋言。煩惱其實盡滅。
謗言不盡。違於滅義。
是故得罪。非由謗有所以得罪。
有無兩競。備如成實涅槃中說。
大乘法中。義說不定。
就事以論。得言是無。
故經說言。虛空無故不生不滅。
餘二類然。以是無故。
經名無為。望理而辨。
此三乃是待對之法。
無有別體。得言是有。
故地持言。有為無為。
名之為有。無我我所。
名之為無。又地經說。
虛空界集。無為界集。
涅槃界集。若令無法。
知何所集。良以大乘非定有。
故破有定執。故涅槃言。
我諸弟子。不解我意。
唱言。如來說三無為一向定有。
非定無。故破無定執。
故涅槃言。我諸弟子。
不解我意。唱言。如來說三無為一向定無。
以斯准驗。有無之義。
難以偏定。有無如是。 ^504a7

第八以常無常分別。
小乘法中。說三無為一向定常。
大乘法中。義別有五。
一隨相分別。三無為法。
俱皆是常。不生滅故。
二望本以釋。虛空本有。
一向是常。餘之二種。
滅事方有。義說無常。
非是終盡名為無常。
三望終以論。數滅是常。
餘二無常。數滅無為。
證理而成。一得永寂故名為常。
餘二情有。得理則捨故曰無常。
故大集云。虛空情有。
離心則無。是故無常。
虛空既然。非數同爾。
問曰。得理若捨虛空。
諸佛菩薩。為何所依。
釋言。捨空依於真如。
離真如外更無所依。
故華嚴云。普賢菩薩。
依於如如不依佛國。
虛空亦是。佛國所攝。
四攝法從情。三俱無常。
以從妄心有起盡故。
問曰。經說。虛空無為不生不滅。
今云何言從心起盡。
釋言。有以。隨心現時不生滅。
故名曰無為。以無為故不生不滅。
以理論之。心外無空。
但是心有。故得說空。
隨心起盡。故馬鳴言。
一切色法。本來是心。
心外無色。亦無虛空。
心外既無。寧不依心。
以依心故。隨心起盡。
虛空既爾。數非數滅理亦同然。
云何有起。如人夢中見虛空界見諸法滅見煩惱盡。
悉是心起。無為同爾。
皆妄心起故。地經中說。
虛空界集。無為界集。
涅槃界集。云何有盡。
如人夢中所見空等寤時悉捨。
無為同爾。妄息皆捨。
問曰。向言虛空非數情有法故。
得理則捨。名為無常。
數滅無為。證理而成。
一得永寂。名之為常。
今云何言數滅無為亦隨心盡。
釋有兩義。一簡妄異真。
數滅之中。有妄有真。
緣治斷得。名之為妄。
證實捨妄。說以為真。
前言常者。是真數滅。
此言盡者。是妄數滅。
故地經言。如人夢中見身墮河。
施大方便欲出此河。
忽然便寤即離一切勇猛據事。
夢中墮河。喻在煩惱。
夢中出河。喻得涅槃。
寤喻實證。夢中出沒。
寤時悉捨。明知。妄滅得實。
皆捨。二情實相望。
隨義分別。據情望實。
情外有實。得實捨情。
以為數滅。是故數滅。
一得永常。證實返望。
由來無情。知何所斷為今數滅。
故說非常。故地論言。
自性常寂。非先有染後時離也。
第五攝法就實分別。
於中有二。一就實性。
三無為法。非常無常。
據實本無。知復說何為常無常。
二就實用。三無為法。
亦常無常。用隨心現。
名為無常。無時不現故說為常。
是義云何。如地經說。
菩薩以十身作空。
空作十身。或於自身一毛孔中。
現虛空界。或復不現。
是故得言虛空無常。
菩薩常住虛空三昧。
令一切法悉為空界。
無時暫廢。故得言常。
如龍樹說。菩薩或入滅盡三昧。
令三世法悉皆滅盡。
或時入彼不滅三昧。
令三世法皆悉不滅。
如夢所見。故得言非數無常。
入滅三昧。無時不滅。
是故得言非數是常。
菩薩有時。現斷煩惱。
有時現行。是故得言數滅無常。
菩薩住彼寂靜三昧。
畢竟永寂諸煩惱等。
是故得言數滅是常。
常無常義。具辨如是。 ^504b3

第九門中。約對四無。
共相收攝。言四無者。
如涅槃說。一已有無。
二未有無。三者互無。
四畢竟無。起已謝往現。
今無法名已有無。
當法未起。名未有無。
牛中無馬。馬中無牛。
如是一切。名為互無。
如龜無毛兔無角等。
如是一切。名畢竟無。
四無如是。攝相云何。
於中略以兩門分別。
一就四辨三。二就三辨四。
就初門中。先就已有辨三無為。
宗別不同。依如毘曇。
已有之無。非三無為。
何故如是。過去之法。
當時滅壞。是四相中無常之滅。
故非無為。謝往已竟往成在過。
是過去有。復非無為。
彼過去法。現無集用。
是其有為虛空所攝。
故非無為。問曰。毘曇說有現得得過去世煩惱染業。
斷現得故。令過去世煩惱與業不屬行人。
此之數滅。是已有無。
云何說言已有之無無為不攝。
釋言。彼宗雖復宣說斷現得故令過去世煩惱染業不屬行人。
而過去世煩惱與業。
有體常在故非無為。
問曰。毘曇說斷現得。
如是現得。被斷滅已名為數滅。
此之數滅。是已有無。
今云何言已有之無非三無為。
釋言。彼說斷現得者。
但令現得不能生後。
不斷得體故。彼得體雖被斷已謝滅過去。
而非數滅。成實法中。
過去之法。當時滅壞。
是無常滅。與毘曇同。
謝滅已竟。今望全無。
此之無處。是虛空攝。
彼宗宣說過去未來二世無故。
問曰。已無何故不名非數滅攝。
釋云。非數但滅未來未起法故。
此云何知。毘曇非數。
但滅未起。成實不非。
明知。共用。問曰。何故已有之無不名數滅。
一切聖道。但遮未來。
已起之法。不可斷故。
問曰。現解斷過去因。
遮未來果。名為斷滅。
今云何言但遮未來不斷過去。
此如上釋。過因已滅。
現無可斷。但遮未來令不起時。
使彼過因牽義不成。
名斷過因。理實現無過因可斷。
大乘法中。與成實同。
問曰。大乘斷同體惑。
同體之惑。與智俱現。
被斷謝往。即是數滅。
如是數滅。是已有無。
何說言與成實同已有之無皆非數滅。
釋言。大乘斷同體者。
但斷此惑生後之義。
不斷惑體。故此自體無明盡處。
亦非數滅。問曰。何故不斷惑體。
惑體無常。自然滅壞。
不假斷故〔此已有竟〕。 ^504c26

次就未有辨三無為。
宗別不同。毘曇法中。
分別有三。一者未來當起之法。
現今未起。雖復未起。
性有在當。此未來有。
非無為攝。二者未來應起之法。
以有現在見修二道。
令彼永滅。是數滅攝。
三者未來應起之法。
餘緣力故。令其不起。
是非數滅。成實法中。
未有之無。三無為攝。
一者當起而令未起。
即此無法。是虛空攝。
二者當起以道力故令其不起。
是數滅攝。三者當起餘緣力故令其不起。
是非數滅。大乘法中。
未有之無。相同成實〔此未有竟〕。 ^505b8

次就互無辨三無為。
宗別不同。毘曇法中。
有為之上互無他法。
從其說處。有為所攝。
三無為上互無他法。
亦從說處。三無為攝。
成實法中。有為之上互無他法。
是虛空攝。以彼有為不攝無故。
三無為上互無他法。
義則不定。若虛空中。
互無他法。是虛空攝。
數滅之上互無他法。
義有兩兼。一望所滅諸煩惱等。
以說互無。是數滅攝。
正說彼無為數滅。
故二望餘法以辨互無。
是虛空攝。不無彼法為數滅故。
非數滅上互無他法。
義亦兩兼。一望所滅以辨互無。
非數滅攝。正無彼法為非數滅故。
二望餘法以辨互無。
是虛空攝。不無彼法為非數滅故。
問曰。何故有上無他非有為攝。
空中無他。即虛空攝。
釋言。有上辨互無者。
附有說無。不用彼無以為有故。
有法不攝。空中無他。
正說此無為虛空。
故虛空所攝問曰。
何故空中無他令攝虛空。
餘無為中。互無他法。
或是數滅非數滅攝。
或虛空攝。釋言。虛空是其寬故。
空中無他。全虛空攝。
餘無為中。除其所滅互無他法。
亦虛空攝。餘二狹故。
唯望所滅以說互無。
是其數滅非數滅攝。
大乘法中。若就有為虛空無為非數無為。
以辨互無。與成實同。
若就數滅以辨互無。
麁同成實。窮實別異。
所言異者。大乘法中。
說一切法但是心有。
如夢所見。心生法生。
心滅法滅。得涅槃時。
妄心息故。隨心所見。
一切法滅。故數滅中。
互無他法。皆是數滅。
問曰。若使得涅槃時諸法皆滅。
便無眾生。佛何所化。
釋言。據凡以望諸佛。
噵佛化生。就佛論佛。
無佛異生。無生異佛。
無佛異生。則無能化。
無生異佛。亦無所化。
故經說言。平等法界。
佛不度生。眾生分別說佛度生〔此互無竟〕。 ^505b18

次就畢竟辨三無為。
宗別不同。若依毘曇。
龜無毛等。就事說無。
即彼事攝。彼宗緣無。
不生心故。三無為中。
畢竟無其生住異滅色心等法。
還即是彼三無為攝。
問曰。就彼三無為中。
無生住等。應是互無。
今云何言是畢竟無。
釋言。有義。若望其餘有為法中生住滅等。
以說其無。是互無攝。
若說虛空數非數滅體無生等。
是畢竟無。如兔無於牛羊等角。
是其互無。兔自無角。
是畢竟無。若就諦理。
宣說畢竟。無我人等。
諦理所攝。成實所說。
龜無毛等事上無事。
是虛空攝。三無為法自體。
畢竟無生住等。還即是彼三無為攝。
一切法中。畢竟無性。
第一義攝。第一義中。
畢竟無於一切諸相。
當知。亦是第一義攝。
大乘法中。若就世事虛空非數。
說畢竟無。與成實同。
若就數滅說畢竟無。
亦數滅攝。於中分別。
麁同小乘。細則不同。
不同云何。小乘未能見一切法畢竟寂滅以成涅槃。
故涅槃中。但無自體生住滅等。
不能畢竟無一切相。
大乘法中。見一切法畢竟寂滅以成涅槃。
故涅槃中。畢竟無於一切世相。
故涅槃云。世法涅槃。
終不相對。得涅槃時。
涅槃之外。無有世法對涅槃。
故數滅如是。一切法中。
畢竟無性。畢竟無相。
第一義攝。上來至此。
歷就四無辨三無為〔此一門竟〕。 ^505c20

次就三無以辨四無。
先就虛空以辨四無。
宗別不同。毘曇法中。
虛空無為。二無所攝。
一者互無。二畢竟無。
空中無餘色心等事。
是其互無。空體畢竟無生住滅。
是畢竟無。已有未有。
此之二無。虛空不攝。
備如前釋。成實大乘。
所說虛空。皆具四無。
義如上辨。次就數滅以辨四無。
數滅之中。具攝三無。
所謂未有互無畢竟。
當來世中。染法不起。
是未有無。無餘世事。
是其互無。是數滅法自體畢竟無生住滅。
是畢竟無。已起之法。
噵不能滅故已有無數滅不收非數無為亦具三無。
與數滅同。但藉餘緣。
不依見修二道對治。
以為異耳。 ^506a15

第十約就四諦分別。
苦集滅道。是其四諦。
若依毘曇。數滅無為體性不定。
或滅諦攝。或復不攝。
差別有四。一者聖人聖智斷結。
所得數滅。一向滅諦。
二者聖人等智斷結。
與彼無漏同。治修故。
所得數滅。亦是滅諦。
三者凡夫等智斷結。
得其數滅。後入聖道。
重為聖智。所印證故。
亦是滅諦。云何印證。
有人先在外凡夫時。
用世俗智斷欲界結。
或盡六品。或盡九品。
後入見道。至第十六道比智時。
無漏得生。得彼凡時所得無為。
名為印證。若在凡時。
斷六品者。至道比智。
不證第一須陀洹果。
超證第二斯陀含果。
先在凡時斷九品者。
至道比智。不證須陀及斯陀果。
超證第三阿那含果。
何故唯說斷欲界結或六或九聖智所印。
不說餘品。斷欲界結六品九品。
應證果處故為聖印。
餘非果處。是以不印。
問曰。聖智為緣故印為當不緣。
釋言。不緣。云何得知。
道比智心。緣上界道。
而印欲界煩惱無處。
故知不緣。此第三竟。
四者凡時等智斷結。
雖得數滅。不入聖道。
不為聖智所印證故。
非是滅諦。數滅無為。
體性如是。若作境界。
與苦集道三諦為境。
證涅槃者。聞有涅槃則生苦惱。
故為苦境。邪見等緣故為集境。
聖智緣故。能為道境。
虛空非數。體非四諦。
若作境緣。唯與苦集二諦為境。
非滅道境滅非緣智。
故非滅境道諦不緣無記無為。
故非道境。成實大乘數滅無為。
一向是其滅諦正體。
若作境界與毘曇同。
虛空非數。體非四諦。
能與苦集滅道諦為境。
樂有之者。緣無致惱。
故為苦境。緣起諸見貪瞋癡等故為集境緣之無性。
破以入實。故為道境。
三無為義之辨麁爾。
other:: 
##  13 四空義(二)
四空義兩門分別〔辨相一　攝相二〕 ^506a27

四空之義。出大品經。
所言空者。理之別目。
理絕眾相。故名為空。
空隨義別。難以具陳。
今據一門且論四種。
四名是何。一法相空。
二無法空。三自法空。
四他法空。四中前二。
遣法有無。後之兩種。
破情顯理。成初二門。
法相空者。破法有相。
一切世諦有為無為。
通名法相。此之法相。
無法為法。法即非法。
故名為空。其猶世間陽炎之水無水為水。
水即無水。諸法像此。
故龍樹言。一切法中。
自相匹得。名法相空。
問曰。世諦之無為空。
應是第二無法相空。
今云何言是法相空。
釋言。世諦之無為者。
對彼理無亦是其有。
是故此空名法相空。
故地持云。有為無為。
名之為有。無我我所。
名為無有。問曰。無為應名為無。
云何稱有。以此事無相有彼此。
故名為有。無法空者。
破法無相。諸法理空。
名為無法。無法體狀。
名無法相。此無法相。
破有故立。無別自性。
故名為空。是以經言。
無為法相。不可得故。
名無法相空。問曰。
如來常以無生無住無滅。
說無為法。今云何言無法相空。
龍樹釋言。對破生故。
宣說無生。對破住故。
宣說無住。對破滅故。
宣說無滅。此等皆從生住滅邊。
得其名字。無別自性故名為空。
又說。因緣非無之法。
以之為無。良以非無以為無故。
無即非無。故名為空。
自法空者。明前二空法性自寂。
不由智慧強觀令空。
名自法空。於中所空。
有其二種。一世間性。
謂地堅性水濕性等。
二聖人性。謂如法性實際法等。
此二法性。同皆是空。
名自法空。世間性空。
猶是向前。法相之空聖人性。
空猶是向前。無法相空。
既是前空。何勞重說。
良以世人謂前二空由觀故空。
非法自空。為破彼見故復說之。
他法空者。或有眾生。
謂如法性實際之外更有餘法。
名之為他。今為破彼。
明如等外更無他法。
名他法空〔此一門竟〕。 ^506c2

次辨攝相。彼十八空。
此四空中。何相所攝。
經論無文。准義相攝。
麁亦可知。相狀如何。
法相空中。攝十一空。
所謂內空．外空．內外空．大空．有為空．無為空．
畢竟空．無始空．散空．諸法空．有法空。
以此十一齊空世法。
是故攝入法相空中。
問曰。第六無為空者。
應是第二無法相空。
何故攝入法相空中。
釋言。此空但空世諦無為之法。
不是理無。是故攝入法相空中。
無法相空。別攝三空。
所謂空空。第一義空。
及無法空。以此三種齊空理無。
是故攝入無法空中。
自法空中。唯攝性空。
彼性空者。明其諸法體性自空不由觀力。
故名性空。此義與彼自法空同。
是故攝入自法空中。
此前十五。分相別攝。
餘三共攝。彼法相空。
無法相空。共攝二空。
所謂相空。無法有法空。
相空之中。明其自相及同相空。
自相空者。明色等空。
判屬第一法相空中。
同相空中。有其二種。
一明世諦苦無常等同相空寂。
是空攝入法相空中。
二明真諦同相理空。
是空攝入無法相空。
就彼無法有法空中。
有法空者。是法相空。
無法空者。攝入第二無法相空。
彼法相空。及他法空。
共攝一種不可得空。
若說有法自相叵得。
判屬第一法相空中。
若說真如法性等外。
邪見所立微塵世性。
皆不可得。攝入第四他法空中。
攝相如是。問曰。此四與十八空。
體性不殊。說十八空其義廣足。
何勞更說此四空乎。
論自釋言。聖人說法凡有四種。
一先略後廣。為欲解義。
二先廣後略。為易受持。
三先略後略。為利根者。
四先廣後廣。為鈍根者。
此就一義。以分利鈍。
利根之人。少言能解。
故為略說。鈍根之人。
多言方悟。故為廣說。
若對多義。為利根者。
先後俱廣。彼能受故。
為鈍根者。先後俱略。
不堪受故。彼大品經。
為易受持故。先廣說十八空竟。
復說四空。自餘廣略。
類此可知。四空之義。
辨之麁爾。
other:: 
##  14 四優檀那義(二)
四優檀那義三門分別〔釋名一　開合廣略二　隨別廣釋三〕 ^507a7

第一釋名。四優檀那。
出地持論。名者所謂一切行無常。
一切行苦。諸法無我。
涅槃寂滅。有為集起。
目之為行。行流非恒。
稱曰無常。逼惱名苦。
行同前釋。自體名法。
法無性實。故曰無我。
何故前二云一切行。
後門之中說諸法乎。
以苦無常止在有為。
是故云行。無我通於一切法。
故說諸法也。涅槃無為。
恬泊名滅。優檀那者。
是中國語。此名為印。
故大智論。明法無常無我涅槃。
名三法印。成實亦爾。
法相揩定。不易之義名印也。
名義如是。 ^507b15

第二門中。廣略不定。
或總諸法。以之為一。
謂一法界。統攝一切善惡無記生死涅槃。
悉入其中。故論說言。
入於法界大總相觀。
或分為二。謂生死涅槃。
以此統收。無法不攝。
依法辨人。人亦無出凡之與聖。
凡聖之外。更無第三非聖非凡。
或復分法。以之為三。
謂三自性。一者緣起。
二者妄想。三名為成。
前二生死。後謂涅槃。
彼生死中。無出心境。
境無自性。從緣集生。
故名緣起。內心不真。
說為妄想。涅槃之法。
體非虛敗。自性成實。
故稱為成。或分為四。
謂此四門。苦無常等四中。
前三是生死法。後一涅槃。
無常與苦。生死可爾。
無我理通。云何說之為生死乎。
然我無我。隨法不定。
經中或說生死有我涅槃無我。
或說涅槃以為有我生死無我。
或復宣說二俱有我。
或說俱無。若就其情。
生死有我。涅槃無我。
生死之中。凡情妄計。
故說有我。涅槃之中。
聖智離取。故說無我。
故地持云。世間生處。
皆由著我。若離著我。
則無生處。若據其法。
生死無我。涅槃有我。
生死虛無。又不自在。
故說無我。涅槃真實。
具八自在。故說有我。
是以經言。生死之法。
無常與苦無我不淨。
涅槃之法。常樂我淨。
若據空理。二俱無我。
皆是緣起無性法故。
若論其實。二俱有我。
如經中說。二十五有。
有我不耶。佛言。有我。
我者所謂如來藏義。
如來藏者。所謂佛性。
此是生死有我義也。
佛性即是涅槃之實。
此是涅槃有我義也。
今據一門故。說無我為生死矣。
亦可。四中初二生死。
後一涅槃。無我則通。
蓋是生死涅槃理也。
如維摩經迦旃延中。
分法為五。所謂無常苦空無我涅槃寂滅。
就前無我。分出空門。
即是五也。空與無我。
有何差別而為兩門。
此如前說。經論不同。
阿毘曇中。陰無我體。
名為無我。陰非我所。
說之為空。成實論中。
眾生空者。名之為空。
法空之義。說為無我。
如維摩中眾生空者名為無我。
法體空者說之為空。
今依後門分為兩種。
故有五也。若依楞伽。
亦分為五。所謂五法。
一名．二相．三者妄想．四者正智．五者如如。
五中前三是生死法。
後二涅槃亦可。前三是生死法。
次一涅槃。後一是其生死涅槃法之實性。
此之五義。如後五法三性章中具廣分別。
又如維摩方便品中。
分法為六。所謂生死無常苦空無我不淨。
佛身常住通前六也。
佛身常住。即是涅槃不遷義矣。
又如經中分法為八。
生死有四。謂苦無常無我不淨。
涅槃有四。常樂我淨。
或分為十。生死有五。
苦空無常無我不淨。
涅槃有五。常樂我淨及以有也。
或分十六。涅槃有八。
一常二樂三我四淨五真六實七善八有。
生死亦八。翻前可知。
若欲廣分別乃至無量。
今據一門。且論四耳。 ^507b24

第三門中。依上四門。
次第廣辨。先釋無常。
無常有三。一分段無常。
二念無常。亦名少時。
三者自性不成無常。
於中略以三門分別。
一釋其名。二辨其相。
三就大小料簡通局有無之義。
言分段者。六道因果。
三世分異。名為分段。
分段非恒。故曰無常。
念無常者。念謂心念。
心道峻速。信此念頃。
顯法時分。故稱為念。
如經中說一彈指頃屈申臂頃瞬息之頃。
如是之言。寄其色相。
顯法時分。或說一念一剎那等。
寄心以顯。良以有為生滅難覺。
故寄色心顯其時分。
念義如是。有為念念遷流非恒。
名念無常。所言自性不成實者。
向前二種。前後遷變。
破其常相。此性無常。
破其常性。明前分段及與念法幻化虛立體性無自實。
名性不成。以不成故。
無其常性。故曰無常。
名義如是。體相云何。
分段無常。體相可知。
念無常者。有為之法。
一念之頃。具有四相。
初生次住終異後滅。
前後遷變。故曰無常。
然此四相。經論不同。
如毘曇中。明有為法其性羸劣。
不能自生自住自異自滅。
要賴同時八相之法共相推變。
方得初生乃至終滅。
言八相者。如一念色。
同時即有生住異滅四大相法及四隨相。
此四隨相。亦名小相。
彼大生邊。有一小生。
彼大住邊。有一小住。
彼大異邊。有一小異。
彼大滅邊。有一小滅。
故有八也。然此八相。
就能為名。以能生他故。
名為生乃至滅他。
故稱為滅。非謂法起名之為生。
乃至法謝說名為滅。
若論體性。三聚法中。
非色非心不相應攝。
論其行數。一一之中。
皆有初生次住終異後滅之義。
然此八種。體性同時。
用即不定。相狀之用。
剋必同時。遷法之用。
用在先後。大生用時。
能生八法。所謂能生所相法體及餘七相。
合為八也。此八有為。
有可生義。是故大生堪能生之。
無為之法。無可生義。
是故大生。不能生也。
即此大生。亦是有為。
有可生義。是故為彼小生生之。
小生唯能生於大生。
不生餘法。如是次第。
乃至大滅起用之時。
能滅八法。所謂能滅所相法體及餘七相。
通有八也。此八有為。
有可滅義。大滅能滅。
即是大滅。亦是有為。
有可滅義。是故還為小滅。
所滅。如色既然。一切有為。
類皆如是。滅同為相遷。
方有初生乃至終滅。
毘曇如是。涅槃經中。
亦同此說。故彼經言。
有為之法有生性。
故生能生之。虛空之法。
無生性。故生不能生。
又彼經言。生能生法。
不能自生。不自生故。
由生生生。生生不自生。
復賴生故生。如成實論不相應品廣非此義。
彼論宣說。法起名生。
法停曰住。法遷稱異。
法謝名滅。不說法外別有諸相共相推遷。
地持之中。亦同此義。
故彼文中。廣破法外別立相也。
各是聖教。難定是非。
念無常義。麁況如是。
所言自性不成實者。
明法同時同體四相共相破壞。
無法自性故曰無常。
是義云何。世法虛幻。
無一定性。以無性故。
相有體無。相有名生。
體無稱滅。相有名生。
不同始起初出之生。
體無名滅。不同終謝灰盡之滅。
此生與滅當知。即是十二緣中逆順觀也。
如經中說。無明生故乃至老死。
是此生相。無明滅故乃至老死。
是此滅相。此生與滅。
幻炎像立義說為住。
不同生後遷停之住。
彼生滅等。雖復同體。
性相乖異。故名為異。
又異凡夫所取實有。
亦名為異。不同住後衰變之異。
四相如是。同一體性。
隨義互分。以同體故。
說住異滅。以之為生。
住異滅外。無別生性。
無生性故。生性不成。
還即說此生住異滅法。
以之為住。生等之外。
無別住性。無住性故。
住性不成。乃至說彼生住異法以為滅。
故生等之外。無別滅性。
滅無性故。滅性不成。
進退推求。畢竟無有一性可得。
故曰自性不成實也。
故維摩言。不生不滅。
是無常義。良在斯耳。
彼經所說。即生即滅。
無生無滅。是故名為不生不滅。
非謂就彼一相空中說無生滅。
又地持云。不知真實無言說事。
有生有滅。觀無言性。
一切無常。此文亦顯性無常義。
問曰。無常有麁有細。
生滅是麁。不生不滅是其細者。
苦中亦應有麁有細。
得言逼惱是其麁苦。
無逼無惱是細苦不。
釋言。亦得逼惱麁苦義在可知。
然此逼惱。守性不壞。
非性無常。非無常故。
不名性苦。非性苦故。
義說為樂。以實觀之。
逼無逼性。惱無惱性。
自性無安。方名微細自性壞苦。
亦名微細虛集行苦。
體相如是。通局如何。
三中前二大小通論。
自性無常大有小無。
何故如是。小乘眾生。
未解法空。不能破壞諸法自性。
故不說之。若使無常義別三門。
小乘之中但有前二無第三者。
苦中亦三。小乘之中。
亦應有二不具三苦。
釋言。法門各別不同。
何可一類。如無我中義別有二。
小乘眾生但解生空。
豈可亦得類同三苦小乘齊得二無我乎。
義無斯理。雖知不同。
有何所以。若總分別得言。
苦者對緣而生。其相麁故。
小乘眾生。具能解知。
故小乘中。具明三苦。
然無常者。遷滅法體。
法體之義。微細難識。
小乘眾生。不能精究。
故小乘中。不明第三自性無常。
若別論之。三苦之義。
具論有三。一對緣分別。
第二約緣就體分別。
三約三種無常分別。
此義如後一切苦中具廣分別。
初之兩門。相麁易知。
小乘能解。後之一門。
與無常同。小乘眾生。
但解前二。自體虛集微細行苦。
小乘不解。故小乘中。
不明自體虛集行苦。
是以經言。所說苦諦中智所知。
分別是苦。有無量種。
非諸聲聞緣覺所解。
我於彼經。竟不說之。
旨謂在此。無常之義。
麁況如是〔此一門竟〕。 ^508a17

次辨苦義。苦義有三。
所謂苦苦壞苦行苦。
辨此三苦。略有四門。
一對緣分別。第二約緣就體分別。
三約三種無常分別。
四諸過相顯。言對緣者。
緣別內外。內謂自心。
外者所謂刀杖等緣。
外中復二。一違二順。
違者所謂刀杖等事。
一切苦具。順者所謂己身命財親戚之類苦。
緣別如是。從彼違緣而生苦者。
名為苦苦。刀杖等緣。
能生內惱。從其所生。
說名為苦。從苦生苦。
故云苦苦。從彼順緣。
離壞生惱。名為壞苦。
內心涉境。說名為行。
緣行生厭。厭行生苦。
故云行苦。第二約緣就體別者。
心性是苦。依彼苦上。
加以事惱。苦上加苦。
故云苦苦。就斯以論。
向前三苦。至此門中。
通名苦苦。謂性苦上。
加前苦苦壞苦行苦。
通名事惱。有為之法。
念念生滅。無常敗壞。
故名壞苦。即此有為遷流名行。
行性不安故。云行苦。
言約三種無常別者。
就彼三世分段無常。
宣說苦苦。心性是苦。
於此苦上。加彼三世分段麁惱。
名為苦苦。又以三世分段麁苦。
顯法性苦。亦名苦苦。
就念無常。宣說壞苦。
即是向前第二門中行壞兩苦。
至此門中。同為壞苦。
就彼自性不成無常。
宣說行苦。同體四相。
共相集起。目之為行。
虛集之行體無自性。
行性無安故名行苦。
所言諸過互相顯者。
過有三種。謂苦無常及與無我。
以苦顯苦。名為苦苦。
此以事苦。顯有為法性是苦也。
無常故苦。名為壞苦。
無我故苦。名為行苦。
以法無我因緣虛集故云行也。
苦義如是〔此兩門竟〕。 ^509b1

次辨無我。如論中說。
無我有二。一人無我。
二法無我。此義如前無我章中具廣分別〔此三門竟〕。 ^509b29

次辨涅槃。如論中說。
涅槃有二。一者有餘。
二者無餘。此義備如涅槃章說。
涅槃義者。非直斷絕生死因果。
對治無處。為涅槃義。
蓋如經說。法本不然。
今亦無滅。是寂滅義。
此是涅槃實相義也。
四優檀那厥趣如是。
other:: 
##  15 四悉檀義(二)
四悉檀義四門分別 ^509c2

四悉檀義。出大智論。
言悉檀者。是中國語。
此方義翻。其名不一。
如楞伽中子注釋言。
或名為宗。或名為成。
或云理也。所言宗者。
釋有兩義。一對法辨宗。
法門無量。宗要在斯。
故說為宗。二對教辨宗。
教別雖眾。宗歸顯於世界等四。
故名為宗。故彼論云。
四種悉檀。總攝一切十二部經八萬四千無量法藏。
皆是真實。無相違背。
准驗斯文。望教說宗。
義無乖返。故稱為成。
諸法理趣。故名為理。
宗別不同。且分四種。
一世界悉檀。二者各各為人悉檀。
三對治悉檀。四第一義悉檀。
言世界者。如論釋言。
有法從於因緣而有。
無別自性。譬如轅軸輻輞等事和合為車。
五陰諸法和合為人。
如是一切世界故有。
為世界悉檀法也。
云何名為各各為人。
如論釋言。佛觀人心差別不同。
而為說法。於一事中。
或聽不聽。如佛為彼斷見眾生不信後世善惡業果墮斷滅見。
便說雜業雜受果報。
為計我者。便說無業無受報者。
如是等事。名為各各為人悉檀。
云何名為對治悉檀。
如論釋言。佛隨眾生心病所宜。
為說對治。或說不淨。
或說慈悲。或說因緣分別界入安波念等。
如是一切。名為對治。
第一義者。如論釋言。
諸法實相。過語言道。
心行處滅遍無所依。
不樂諸法。無初中後。
不盡不壞。名第一義。
四種悉檀。名相麁爾。 ^509c10

第二門中。定別其相。
然彼四中。世及第一。
當法分別。對治為人。
隨化辨異。但就法中。
有性有相。故分二種。
世及第一。生死涅槃。
因緣法相。名為世界。
如實法性。說為第一。
此別可知。對治為人。
別相難識。是以釋者。
種種不同。今以義分相亦可知。
然彼一切二諦諸法。
無不為人斯皆治病。
但就一切為人法中。
當其門別。隨物所宜。
應病授與。治物心患。
即名對治。即彼一切對治門中。
異門相望。互返不同。
彰其為人差別故爾。
即名各各為人悉檀。
如說諸陰無我人等對治我患。
或時宣說假名之我。
對治無患。此即是其對治所攝。
何故二門互返不同。
以其為人不同故爾。
即是各各為人說也。
又如經說。不淨觀門。
治貪欲患。宣說三十三天果報常樂我淨。
令物願求。捨離諸惡。
治不善患。此即是其對治所攝。
何故二門互返不同。
良以為人不同故爾。
即名各各為人悉檀。
如是諸門。類此可知。
勿得異釋。 ^510a5

第三門中辨其通局。
世界悉檀。通其為人及與對治。
而不通於第一義諦。
即說世界差別法門。
以為對治及為人。
故世界悉檀。通彼二中。
不說世界為第一義。
是故世界不通第一。
非謂處別說為不通。
淺深異故名不通耳。
第一義者。分得通彼各各為人及對治中。
不通世界。良以宣說第一義諦治物心患。
是故第一通於對治。
即就第一彰其為人各各不同。
或說為有。或說為無。
或復說為非有非無。
或說為我。或說無我。
或復宣說非我無我。
如是種種為人差別。
是故第一。通彼各各為人悉檀。
深淺別故。不通世界。
對治為人二種相望。
一向相通。無別法故。 ^510a23

第四門中。辨其相攝。
就彼四中。攝末從本。
要唯二諦。所謂世界第一義也。
對治為人。判屬何中。
若總分之。對治為人。
判屬世諦。非第一義故。
彼論云。前三悉檀。
所不通者。至第一義一切皆通。
明知。第一非前三種。
所言通者。論自釋言。
離一切過。無變無勝義無隱滯。
故名為通。又彼論言。
除第一義諸餘悉檀。
皆可破壞。明知。餘三非第一義。
以實通論。二諦之中。
皆具有彼對治為人。
具有之相。備以上辨。
理實既通。何故論中說第一義。
不同前三。以世界中彰彼對治為人義顯故。
第一中隱而不說。
又復彼論說第一義異前三者。
異彼世界及世界中對治為人。
非謂異於第一義中對治為人。
亦可就彼第一義中所有對治為人之義。
約化辨異。攝入世界。
據實論之。就第一義所明。
對治各各為人。即是第一非世界也。
悉檀之義。略舉綱網。
other:: 
##  16 四真實義(二)
四真實義二門分別〔釋名一　體相二〕 ^510b7

真實義者。法絕情妄。
名為真實。實深所以。
目之為義。實義虛融。
理無不在。隨法辨異。
難以定算。今隨一宜彰二論四。
所言二者。一實法性。
二事法性。所言四者。
一世間所知。二學人所知。
三煩惱障淨智所行處法。
四智障淨智所行處法。
此二與四。並是義門。
隨情施設。無不為物。
今依文相。前之二種。
據法以分。後之四種。
隨情以別。就前二中。
實法性者。是真諦也。
事法性者。是世諦也。
真諦之理。是法體性。
名實法性。世諦差別。
目之為事。諸法自體。
名事法性。名義如是。 ^510b25

體相云何。諸法分齊差別有四。
一事二法三理四實。
事者所謂地水火風色香味等。
法者所謂苦無常等法之緣數。
理者所謂諸法相空。
實者所謂非有非無如實法性。
此四同體。隨義異分。
今就此四。攝為二種。
於中隨義分之不定。
若據凡聖所知以別。
四中初一。是事法性。
餘三為實。以初一門是凡所知故。
說為事。後三聖知攝以為實。
若就有相無相分別。
前二有相。說為事性。
後二無相。說為實性。
若就本末以分二者。
前三為事。後一為實。
具辨如是。案如地持。
就初分也。二相如是。
四種云何。即就前二種分別。
離為四也。就前事性分為二種。
謂世所知及學所知。
就前實性亦分為二。
謂煩惱淨所行處法。
及智障淨所行處法。
事有精麁。故別兩門。
理有淺深。是以分二。
亦可分事以為前三。
實為第四。世所知者。
地水火風色香味等一切種事。
世俗通知。名世所知。
學所知者。五明處等事中微細。
藉學以通。名學所知。
此前兩門。事相不虛。
說為真實。非是就事彰理實也。
煩惱障淨所行法者。
謂四真諦。此義博深。
世學不知。要離煩惱。
清淨之智。方能照見。
舉智別法。是故名為煩惱淨智所行處也。
智障淨智所行法者。
謂法無我。此理淵深。
餘智不達。唯佛菩薩。
離無明慧。方能證見。
舉智別法。是故名為智障淨智所行處法。
此之四義。廣如論釋。
且依其門。略舉名況。
大乘義章卷第二
 ^510c6
