
xu:: 
# 觀無量壽佛經義疏序
觀無量壽佛經義疏序
author:: 釋元照述
堪忍濁土異趣群居、安養淨邦上善俱會，
是知棘林胎獄宜奮志以長辭、寶界金池可潛神而直往。
潮音偏讚遍見琅函、海眾高棲備聞青史，
但以機宜殊等、誘掖多門，或恒課密言、
或專持嘉號、或克期繫念、或潔己修齋，
各赴時緣、備存眾典。
唯茲正觀畢趣無生，信是除疑捨障之神方、
長生不死之要術也，歷觀前古受誦尤多、逮至方今樂聞益眾。
忝從早歲專翫斯文，翻嗟億劫之無歸、深慶餘生之有賴。
然則諸師著撰各尚所宗、後進披尋莫知攸往，
由是參詳名理、酬挍古今，摭取優長、芟除繁瑣，
述而不作，何敢侮於前修；統之有宗，庶可貽於來學。
文從簡易、意在修治，月藉指標，見月而無勞執指；
岸因舟度，到岸而自可忘舟。
曲被未來，不負韋提之虔請；仰承遺囑，敢忘慶喜之重宣。
聊贊上來，冀資西邁云耳。
觀無量壽佛經義疏卷上
author:: 西湖靈芝崇福寺釋元照述
other::  ^279a6

將釋此經，先列義門令知總意，然後入經分文別釋。
初中分四：初、教興來致；二、攝教分齊；三、
辨定宗旨；四、料簡異同。
初、教興來致，二：初、通明一代教興；二、別敘今經教興。 ^279a27

初、通明一代教興。
大覺世尊從本垂跡，為欲開示眾生佛之知見令其悟入，於是乘時利見而大有為焉。
經曰「諸有所作常為一事，唯以佛之知見示悟眾生。」
則知出生示滅、一代聲教半滿雖殊，莫不皆使諸有凡庸自悟己心，
與十方如來法界含靈體性平等無有差異，
具足無量河沙勝德、包攝一切世出世法，
清淨本然廣大無際十方法界微塵剎土大地山河依正因果，
悉是我輩自心中物，猶如一漚浮于大海亦如片雲點太清裹。
即下經云「是心作佛、是心是佛，諸佛正遍知海從心想生。」
當知此心即是菩提涅槃元清淨體，即是大乘一實境界非他法也。
故《占察經》曰「一實境界者，謂眾生心體從本已來不生不滅自性清淨，
圓滿十方、究竟一相。」
但以眾生無明癡暗熏習因緣妄現境界，
令生念著計我我所，沒溺生死不自知覺。
我佛如來先覺此心，憫諸未悟，慈悲方便演說諸經，
《華嚴》頓示、鹿園漸誘，歸源無二方便多門。
經云「小智樂小法，不自信作佛。」
又云「雖說種種道，其實為佛乘。」
或於此土破惑證真，則運自力，故談大小諸經；
或往他方聞法悟道，須憑他力，故說往生淨土。
彼此雖異，莫非方便，令悟自心洞達諸法。
然後發大乘意、修菩提道，上求下化究竟成佛。
以智慧故不住生死、以慈悲故不住涅槃，
歷微塵剎示生唱滅說法度生，眾生無盡，行願身土亦無有盡。
《華嚴》云「我知十方一切諸佛，畢竟無有般涅槃者，唯除為欲調伏眾生而示現耳。」
《楞伽》亦云「無有佛涅槃，亦無涅槃佛。」
是謂出世大事因緣，十方皆爾，豈獨釋迦？
教法所興，在此而已。 ^279b1

二、別敘今經教興。
韋提機發、淨土緣興，故使闍王公為逆害，
幽禁父母苦切憂愁，遙望耆山請佛求救。
大悲憐愍即赴幽宮，先陳三種淨福以為兼濟之緣，後說十六妙觀正示往生之術。
今括諸文，略陳十意。
一、為愍眾生忍受眾苦無由脫故。
經云「若佛滅後，諸眾生等濁惡不善五苦所逼」等。
又云「為未來世一切大眾欲脫苦者，說此觀地法。」
二、為愍眾生為業纏縛無由解故。
如下經云「除無量億劫八十億劫生死重罪」等。
三、為愍眾生煩惱障重不能斷故。
經云「如來今者為未來世一切眾生為煩惱賊之所害者，說清淨業。」
四、為愍眾生福德淺薄受貧苦故。
經云「但想佛像得無量福，況復觀佛具足身相。」
又云「如此菩薩，但聞其名獲無量福，何況諦觀。」
五、為愍眾生隨邪背正去佛遠故。
經云「若念佛者，當坐道場生諸佛家」等。
六、為令眾生離諸染著住清淨境界故。
經云「若念佛者，當知此人是人中分陀利華。」
七、為令眾生心易得定故。
經云「應當專心繫念一處想於西方，若不定指一方則三昧難成故。」
八、為令見身成就念佛三昧故。
九、為令見身見無量壽佛故〔此二皆下經文〕。
十、為令眾生疾成佛故。
下云「心想佛時，是心即是三十二相」等，
即《彌陀經》云「生彼國者皆得不退阿耨菩提」。
佛意幽深，凡情罔測，且用十意括示大途，則一經興致咬如指掌矣。 ^279c3

第二、攝教分齊，有三：初、明二土立教純雜；
二、辨大小漸頓；三、簡了不了義。
初、明二土立教純雜，二：初、娑婆入道教觀；
二、淨土往生教觀。
初、娑婆入道教觀。
娑婆五濁，惑業重輕、根性差別，在機既雜，
教亦不純，故有大小殊科、偏圓異徹。
經論宗師古今判教，互有不同、迭相廢立，廣在他文不可備敘。
二、淨土往生教觀。
極樂淨土，純一大乘清淨良伴，眾生生者雖分九品，
莫不皆發無上道心，到彼進功皆得不退菩提妙果，
故《往生論》云「二乘種不生」。
雖有聲聞弟子，皆是先發大心，暫履權乘、不住小果。
是知二土立教純雜不同，則淨土諸經不勞簡判也。
二、大小漸頓。天台疏判教相中祇云「此是大乘方等教攝，
二藏明義菩薩藏收，漸頓悟入此即頓教。」
遠疏亦云「此經是頓教法輪。
韋提希等並是凡夫，便證無生，不從小入，故知是頓。」
準知一代彌陀教觀，皆是圓頓一佛乘法，更無餘途。
慈雲法師云「小乘經部括盡貝書，曾無一字說有淨土，何況勸生。
又小乘中不談他佛，亦無一字說有彌陀。」
是則淨土彌陀一歷耳根，即下大乘成佛種；不聞不信豈非大失乎。
三、簡了不了義。慈雲云「佛法有二：一、小乘不了義法；
二、大乘了義法。大乘復有了不了義。
今談淨土，唯是大乘了義中了義法也。
經曰『十方諦求，更無餘乘，唯一佛乘。』
斯之謂矣。」言了義者，了彼淨土即我自心，非他方也。
達彼彌陀即我自性，非他佛也。
如此則迴神億剎，實生乎自己心中；孕質九蓮，豈逃乎剎那際內。
故經曰「是心作佛、是心是佛」，即是開示眾生佛之知見。
大乘了義豈復過此？
《楞嚴．勢至圓通》云「若眾生心憶佛念佛，
現前當來必定見佛，去佛不遠〔言成佛不久也〕。」
至若《法華》妙部，如來親記往生〔〈藥王品〉
云「受持此經，即往生安樂世界」等〕。
《華嚴》極談普賢躬陳迴向〔普賢十大願，
結云「臨命終時，一剎那中，即得往生極樂世界」等〕。
即知淨穢身土悉是眾生自心。
祇由心體虛融，故使往生無礙；祇由心性包遍，遂令取捨無妨。
嗟今未學不達唯心，但認點靈便為淨土，
自謂心淨土淨、不假他求，佛即我心豈須外覓？
指彌陀為外物、貶極樂為他邦。
故慈雲云「或曰：淨土在心，何須外覓？
心淨土淨，豈用迢然求生他方淨土耶？
釋曰：子不善心土之義，將謂我心局在方寸，便見西方敻在域外。
若了一念心遍、一塵亦遍，十萬億剎咫步之間，豈在心外？
世人若談空理，便撥略因果；若談唯心，便不信有外諸法。
豈唯謗法，亦自謗心，殃墜萬劫，良可痛哉。
妄搆是非、障他淨土，真惡知識也〔上皆彼文〕。」
古賢苦口、愍物情深，儻屬意以研詳，必因茲而超悟矣。 ^279c29

三、辨宗旨，有三：初、定經宗；二、明事理；三、辨觀法不同。
初、定經旨。宗是主義，一經之主義須辨示。
天台云「此經以心觀為宗」，此則單就能觀為言也。
觀佛依正得非心觀乎？
遠師、善導並云「諸經所辨，宗趣各異。
此經以觀佛三昧為宗。」
此則通就能所而立也。
觀雖十六，依正不同，而主在觀佛，即下經云「於見身中得念佛三昧」。
念即是觀，但語通餘佛、尚濫他經，可如首題簡別斯盡。
《觀佛三昧經》云「佛告阿難：此觀佛三昧，
是一切眾生犯罪者藥，破戒者護、失道者導、
盲冥者眼、愚癡者慧、黑暗中燈、煩惱賊中是勇猛將，
諸佛世尊之所遊戲，首楞嚴等諸大三昧始出生處。」
又云「若能觀佛一毛孔，是人名為行念佛定。
以念佛故，十方諸佛常在其前為說正法，
此人即能出生三世諸如來種，何況具足念佛色身。」
又云「若四部弟子，謗方等經、作五逆罪、
犯四重禁、偷僧祇物、污比丘尼、破八戒齊、
作諸惡事、種種邪見，若能至心一日一夜繫念在前觀佛一相好者，
諸惡罪障皆盡滅」等。
準知觀佛功德難思。
良由攝虛妄心、冥真實境，假彼福慧濟我貧窮、
藉彼慈悲拯我沈溺，是却惡之前陳、為入道之初門，
故《楞嚴》云「不假方便，自得心開。
如染香人身有香氣，是則名曰香光莊嚴。」
略舉大要，餘廣如後。
二、明事理。理是虛寂之強名、事乃施為之總目，
名雖兩立、體實一如，其猶水動為波、墨書成字，
波雖萬狀水濕何殊、字有千差墨色無二。
若謂冥心住寂能所泯亡，則為理觀；舉心動慮取捨歷然，即為事觀。
是則理事敵對，未是圓融。
今依天台《十疑論》云「智者熾然求生淨土，
達生體不可得，此乃真無生。
愚者為生所縛，聞生作生解、聞無生作無生解，
而不知生即無生、無生即生，不達此理橫相是非，幾許謬哉。」
是知達事即理、理非事外，是真無生，故稱妙觀。
又準南山理事二懺須分兩根，利根達理則一切唯心、鈍根未達則專依事行。
餘經理觀唯被上根，今經觀法通攝利鈍，
利根修者莫非理觀、鈍根修者皆歸事想，
利鈍雖異皆得往生，但生彼已階位淺深、進道遲速耳。
然古今判釋互說不同。
一云：十六妙境無非理觀。
一云：據經始末皆是事想。
一云：前後十五是事，唯第九佛觀為理。
今謂初釋則遺於中下，次解則抑彼上根，後說兩分最非通論。
夫達理者則諸法皆理，安有此是而彼非乎？
甞考經文，但出所觀之境，不分理事之殊。
得非能觀之人根有利鈍、見有通塞，任其分量皆可趣入乎？
唐高僧辨秀甞謂人曰：「昔聞西方之行是有相大乘。」
此乃蓬心不直，非達觀之說。
何耶？夫出言即性、發意皆如，而一色一香無非中道，況我正念乎？
細詳此說、深會經宗，但未悉此經通收中下耳。
問：今經理觀，如何修習？
答：修法有二，一者能觀心即以現前識心想念為體，
下云「當起想念諦觀於日」是也；二者所觀境即以彌陀依正莊嚴為體，
即下所列十六種境是也。
能所相冥，方成觀行。
問：起心取境，那名理觀？
答：了此心境皆因緣生，緣生無生、體非生滅，即無生理。
《十疑論》云「夫不生不滅者，於緣生中諸法和合不守自性，求於生體了不可得。
此生生時無所從來，故名不生；此滅散時去無所至，故言不滅。
非謂因緣生外別有不生不滅也。」
今明理觀，一準論文，以緣生心觀緣生境，
心境雖殊緣生不異，能觀是心、所觀即佛，心法佛法皆不思議。
《華嚴》云「心佛眾生三無差別」，即其義也。
故諸行者先開智解通達無疑，然後晨夕念念繫想彼方依正勝境，
熾然求生，不妨心境體自無生，非謂造作使之然也。
是知世出世間諸所有法，出處語默莫非妙理；
非唯此觀，一代大乘所立觀法莫不皆爾。
《法華》云「觀一切法空如實相，不顛倒」等，
又云「一切諸法皆無所有，無有常住亦無起滅」，
《普賢觀》云「當知一切諸法即是佛法」，《淨名》
云「一切諸法即菩提相」，《華嚴》云「一切法無生，
一切法無滅」，又云「了知一切法，自性無所有，
如是解法性，即見盧舍那」。
《金剛般若》云「一切有為法，如夢幻泡影」等。
如是等文遍在大藏，不復盡舉。
若離諸法而談妙理，即墮偏邪，去道全遠。
《淨名》云「譬如造立宮殿，若依空地，隨意無礙；
若依虛空，終不能成。
諸佛說法常依二諦，不壞假名而說諸法實相。」
聖量若此，正理坦然，必欲進修，深須研覈。
三、辨觀法不同。一代時教所明觀法，略為五例：
一、總觀諸法，如經「觀一切法空」等。
二、別觀自心，如止觀還源觀、法界觀、淨心觀等。
三、或但觀色，經云「觀身實相，觀佛亦然」，及不淨白骨等。
四、兼觀色心，經云「照見五蘊空」，十二入、
十八界、數息等。五、對觀勝境，即如諸經觀佛菩薩等。
今此觀經，即當第五。
就觀勝境，復有五別：一、觀佛相海，即觀諸佛三十二相也。
二、觀普賢行法，即觀六牙白象菩薩身相也。
三、觀藥王藥上，即觀二菩薩行願色相也。
四、觀彌勒上生，即觀兜率天宮求生內院也。
五、即今經觀彌陀依正求生淨土也。
上三滅業破障，下二忻願求生。
又下二中，第四是娑婆天界，第五即極樂淨方。
然此方入道要在觀心，淨土往生義須想佛。
今舉此方觀心一種，對校今經，略為六別：
一、觀心則攝想歸心，今經則送心他境。
〔經云「一心繫念諦觀彼佛」，天台疏云「落日懸鞁，用標送想之方」〕。
二、觀心不局四儀，此經則要須正坐〔義通餘儀〕。
三、觀心則不拘方所，此經則定須西向。
四、觀心則不簡餘時，此經則須除便、食
〔觀佛經云「除便轉時」，地觀云「唯除食時」等〕。
五、觀心則斷惑證理，此經則成業感生。
六、觀心則魔業發現，此經則聖德護持。
略明六異，則知淨土觀門逈然天別。
問：今十六觀可名觀心否？
答：若乃達境唯心，則彼彌陀身土孰非心乎？
但恐反求本陰、局認點靈，則盡屬他經，非今正觀矣。
問：或謂佛法太高、眾生法太廣，唯觀心為要；
今經觀佛，豈不相違？
答：觀法被機，各有所主。
若此方入道斷惑證真，則觀心至要。
若往生淨土修因感報，則觀佛最優。
彼明斷證，正取觀心，故有此語，非謂生佛二法永不通觀。
觀佛三昧皆被未來，義非徒設。
問：心佛無差，上乘了義。
今明觀法，何必強分？
答：理本雖融，行相宜別。
將使造修有託，必須境智相應。
古德有言「觀佛有二：一者自心三昧所見佛、二者西方從因感果佛。」
諸經觀心，即觀自心所見佛也；今十六觀，正觀西方感果佛也。
據此兩分，求無疑濫，故天台《十疑論》云
「凡求生者，希心起想，緣阿彌陀佛相好光明。
又觀彼土七寶莊嚴，備如無量壽十六觀」等。
今經觀佛，斯為明據。
問曰：經云「若以色見我、以音聲求我，是人行邪道，不能見如來。」
今觀佛境，豈非色見聲求耶？
答曰：三十二相猶皎月落於百川，四辨八音若清響發於幽谷。
然有披潭捉月、入谷尋聲，不了性空，故不見佛。
達士不爾，了色非色，何妨端想於聖容；
達聲非聲，豈礙側聞於妙法。
故《華嚴》云「色相不是佛，音聲亦復然。
亦不離色聲，見佛神通力。」
覿茲妙論，寧復疑乎？ ^280b19

四、料簡異同，二：初、簡身土通局；二、辨古今廢立。
初、簡身土通局，二：初、明佛身；二、明佛土。
初、明佛身。佛身多種，經論所出隨宜不定。
今準天台戒疏且明四身：一謂法身、二謂真應二身、
三謂法報應三身、四謂法報應化四身。
彼云「毘盧遍耀，正法為身。
舍那行滿，報果為身。
釋迦應跡，感赴為身。
隨緣不定，變化為身。
一切諸佛，皆具四身。」
今彌陀身者，經云「諸佛如來是法界身」，即法報也。
「六十萬億那由他」，即淨土應身也。
「或現大身滿虛空中、或現小身丈六八尺」
及「圓光中恒沙化佛」，又云「無量壽佛化身無數」
以至「白鶴孔雀、鳧雁鴛鴦等，皆是彌陀變化所作」，此等皆化身。
然此應化，合則為三、開則成四。
當知西方彌陀果德之身，即是法身、即是報身、
即是應化，佛身一體非一非異，隨召皆得。
若乃從本垂跡，則一身為無數身；至於攝末歸本，則無數身還歸一身。
《華嚴》云「一切諸佛身，即是一法身」，即其義也。
遠師疏云「然佛壽命有真有應，真無有盡、
應有短長，《觀音受記經》云『阿彌陀佛壽雖無量，當有終極。
般涅槃後，觀音補處，號普光功德山王』，據此定知是應。」
《十疑論》云「有漏凡夫，隨分得見佛身麁相」，謂應佛也。
「菩薩見微細相」，謂報佛也。
故知報應由機，佛身何定？
如水中月隨器不同，器大則影全、器小則影缺，
全缺在器而影無展縮；水澄則影存、水濁則影亡，存亡在水而影無去來。
以喻身壽，無不通曉。
故《涅槃》云「佛告純陀：『汝今不應思惟諸佛長壽短壽。
一切諸法皆如幻相，如來在中以方便力無所染著。』」
等。又《華嚴》云「如來法身藏，普入世間中，
雖在於世間，於世無所著。
譬如清淨水，影像無去來。
法身遍世間，當知亦如是。」
又云「譬如工幻師，示現種種事，其來無所從，去亦無所至。
幻性非有量，亦復非無量，於彼大眾中，示現量無量。
以此寂定心，修習諸善根，出生一切佛，非量非無量。
有量及無量，皆悉是妄相，了達一切趣，不著量無量。」
準知佛身體量叵得，尚非言思所及，豈容擬議於其間哉？
二、明佛土，又二：初、正明；二、揀濫。
初、正明。諸佛國土其數無量，如《華嚴》云
「不可說不可說佛剎微塵數世界」，又如
《法華》云「譬如三千大千世界摩以為墨，
過於東方千國土乃下一點，如是展轉盡地種墨」
等，又如《彌陀經》「十方各有恒河沙數諸佛國土」。
是知佛土何有窮盡？
舉要言之，不出二種：一者法性土。
《圓覺》云「眾生、佛土同一法性」，《普賢觀經》
云「毘虛遮那遍一切處，其佛住處名常寂光」。
常住法性諸佛如來，所遊住處強名為土，
實非土也，此謂唯心淨土。
舉足道場，非淨非穢而不妨淨穢、無去無來而不礙去來。
慈雲云「十方淨穢，卷懷同在於剎那；三際往來，足跡未移於一念。
眾生迷而不失，雖日用而不知；諸佛證而無得，故乘權而起用。」
此唯妙覺果人所居。
《仁王般若》云「唯佛一人居淨土」，即此土也。
二、應化土。微塵佛剎若淨若穢，皆是諸佛隨機應現攝化眾生。
應諸菩薩則有實報土，《仁王》云「三賢十聖住果報」是也。
應諸二乘則有方便土，《智論》云「三界外有淨土，
聲聞辟支出生其中受法性身，非分段生」是也。
應諸凡聖則有同居土。
同居有二：一、同居穢土；二、同居淨土。
釋迦現居穢土，非無淨土；彌陀示居淨土，非無穢土。
然同居穢土，聖則大小三乘、凡通善惡六趣。
同居淨土，聖則純一大乘、凡但人天。
兩報土明諸土各赴機緣，法性是所依、應化為能依。
《首楞嚴》云「空生大覺中，如海一漚發。
有漏微塵國，皆依空所生。」
大覺即法性土也，微塵國即應化土也。
應化依虛空，虛空依法性，能所本末思之可見。
今經所明即是彌陀所取同居淨土。
又復西方有河沙淨土，果佛有同居彌陀。
今須定指往昔法藏發願修成極樂淨土，
彌陀果佛光臺現土，其致在茲。
二、揀濫。諸經所說淨土多種、名字相濫，故須辨示。
且如心淨土淨之言，人雖引用，不知本末。
此言本出《維摩經》，彼說菩薩取淨土法。
以諸佛淨土必假十方眾生同業共成，
故歷劫化他令修善業，攬彼淨業以成其土。
故彼經云「菩薩隨所化眾生而取佛土。
當知直心是菩薩淨土，菩薩成佛時，不諂眾生來生其國。
乃至十善是菩薩淨土，菩薩成佛時，十善眾生來生其國。」
乃至云「若菩薩欲得淨土，當淨其心，隨其心淨則佛土淨。」
彼文甚廣，不復具引。
《金光明》云「願我來世得此殊異功德淨土，如佛世尊。」
《法華經》云「教諸千億眾，令住大乘法而自淨佛土。」
又云「少欲厭生死，實自淨佛土。」
《淨名》云「常修淨土，教化諸眾生。」
此等皆明菩薩取土法也。
又《淨名經》「螺髻梵王語舍利弗：『我見釋迦佛土清淨如自在天宮。』
佛以足指按地，大千世界百千珍寶嚴飾，如寶莊嚴佛淨土。」
乃至云「我佛國土，常淨若此。」
又《涅槃經》佛臨涅槃，娑羅林間變成淨土。
經云「爾時大千世界以佛神力故，地皆柔軟，
眾寶莊嚴，猶如西方無量壽佛極樂世界。」
又如今經光臺所現極樂淨土，及結益中眾見彼國，
此等皆是如來神力現起，所謂於一毛端現寶王剎是也。
《仁王般若》云「唯佛一人居淨土」，《圓覺經》
云「眾生國土同一法性，地獄天宮皆為淨土」。
此皆法性理土，所謂寂光土也。
《法華》云「眾生見劫盡，大火所燒時，我淨土不毀。」
此即釋迦果報土也。
上引諸經所談淨土，皆非今經彌陀極樂淨土。
諸經論中此類極多，準前簡判則無濫矣。 ^282a2

二、辨古今廢立，分五：初、明福觀；二、辨定散；
三、示地位；四、解魔說；五、指濫傳。
初、明福觀。下經韋提請云「唯願世尊教我思惟教我正受」，
古疏以三福答思惟、十六觀答正受。
善導《玄義》云「諸師將思惟合三福、正受合十六觀。
今謂不然，《華嚴經》說『思惟正受但是三昧異名』。」
韋提前請但云「教我觀於清淨業處」，即知思惟正受秖是請觀耳。
觀前方便故曰思惟，正觀成就故名正受。
但修觀之人須修福業助成觀智，故先明三福後出觀行。
三福如寶貨，觀智如船桅，是則事理相資、福智雙運。
安有修觀兀然端坐，不事師親、不持歸戒、不誦大乘耶？
故須眾善輔成正觀，單輪隻翼何有所至哉？
至後釋文，更為委辨。
二、辨定散。善導《玄義》云「前十三觀為定善，後三福九品對前三福為散善。
今謂不然，若如所判即應止有十三觀，那名十六觀耶？
況下九品，上品結云是名上輩生想，名第十四觀。
中下亦然。何得後三獨名散善？
止用此求，不攻自破。」
依法不依人，涅槃極誡。
至後九品，當更辨之。
三、明地位。準《玄義》云「古來諸師皆用大乘三賢十聖對上三品，
小乘兩凡四果對中三品，大乘始學凡夫隨過輕重對下三品。」
彼文委破，不復具引。
今謂準下九品生彼土已方論地位，可如諸師。
又據經文，此土求生並是凡夫，須依《玄義》，
彼引十段經文為證，可驗昔非。
經云「我今為汝廣說眾譬，亦令未來世一切凡夫欲修淨業者得生西方」，
一證也。又云「如來今者為未來眾生為煩惱賊之所害者說清淨業」，
二證也。又云「如來今者教韋提希未來眾生觀於西方極樂世界」，
三證也。又云「韋提白佛言：因佛力見彼國土。
若佛滅後，諸眾生等濁惡不善五苦所逼，
云何當見彼佛國土」，四證也。
又云「汝及眾生應當專心乃至自非生盲有目之徒皆見日沒」，
五證也。又云「佛告阿難：汝持佛語，為未來世一切大眾欲脫苦者，
說是觀地法」，六證也。
又云「韋提白佛：我今因佛力故得見彼佛及二菩薩。
未來眾生當云何觀」，七證也。
又云「佛告韋提希：及汝眾生欲觀彼佛當起想念」
等，八證也。又云「諸佛如來是法界身，入一切眾生心想中，
是故汝等心想佛時」，九證也。
又如九品中一一皆言「若有眾生」等，十證也。
上來十段，證明如來說十六觀，止為常沒眾生，
不于大小賢聖人也〔上並《玄義》中文〕。
詳此十文，一二四五其文最要，則知此典專被濁世具縛凡夫，
逮至彼方始論斷證耳。
四、解魔說。或謂修西方淨業，臨終感相皆是魔者，
斯由未披教典、不樂修持，喜以邪言障他正信，
為害不淺，故須辨之。
且魔有四種：一五陰魔、二煩惱魔、三死魔、四天魔。
上之三魔是汝身心，唯有天魔居欲界天，
乃是大權退惡進善，有大功行方可動之。
凡夫修道，內心不正必遭魔擾，若心真實魔無能為，
是知魔自汝，非他所致。
如世妖治媚惑於人，端心正色必不能近，縱情顧盻定遭所惑。
今引眾說，以絕群疑。
一云：大光明中決無魔事，猶如白晝姦盜難成。
一云：此土觀心，反觀本陰多發魔事；今觀彌陀果德真實境界，
故無魔事。一云：念佛之人皆為一切諸佛之所護念，
既為佛護，安得有魔？
一云：修淨業人必發魔者，佛須指破，如
《般若》、《楞嚴》等。佛若不指，則誤眾生墮於魔網。
今淨土諸經並不言魔，即知此法無魔明矣。
山陰慶文法師《正信法門》辨之甚詳，今為具引。
彼問曰：或有人云「臨終見佛菩薩放光持臺、
天樂異香來迎往生，並是魔事。」
此說如何？答曰：有依《首楞嚴經》修習三昧，或發動陰魔。
有依《摩訶衍論》修習三昧，或發動外魔〔謂天魔也〕。
有依《止觀論》修習三昧，或發動時魅。
此等並是修禪定人約其自力，先有魔種被定擊發，故現此事。
儻能明識，各用對治即能除遣；若作聖解，
皆被魔障〔上明此方入道則發魔事〕。
今約所修念佛三昧，乃憑佛力，如近帝王無敢干犯。
蓋由阿彌陀佛有大慈悲力、大誓願力、
大智慧力、大三昧力、大威神力、大摧邪力、
大降魔力、天眼遠見力、天耳遙聞力、他心徹鑒力、光明遍照攝取眾生力。
有如是等不可思議功德之力，豈不能護持念佛之人至臨終時令無障礙耶？
若不為護持者，則慈悲力何在？
若不能除魔障者，智慧力、三昧力、威神力、
摧邪力、除魔力復何在耶？
若不能鑒察被魔為障者，天眼遠見力、
天耳遙聞力、他心徹鑒力復何在耶？
經云「阿彌陀佛相好光明遍照十方世界，
念佛眾生攝取不捨」，若謂念佛臨終被魔障者，光明遍照攝取眾生力復何在耶？
況念佛人臨終感相，出自眾經，皆是佛言，何得貶為魔障乎？
今為決破邪疑，當生正信〔已上彼文〕。
又《楞嚴》云「禪定心中見盧舍那踞天光臺，
十佛圍繞」等，此名心魂靈悟所染。
心光研明照諸世界，暫得如是，非為聖證。
《資中疏》曰「若修念佛三昧斯境現前，與修多羅合，名為正相。
若修餘觀，設見佛形亦不為正，以心境不相應故。
況觀真如，不取諸相而有所著，豈非魔耶？」
《資中》棟判極為精當，仍具引前諸說永除疑障。
五、指濫傳。淨土教法起自古晉廬山白蓮社，
自後善導、懷感、慧日、少康諸名賢，逮至今朝前代禪講宗師亦多弘唱，
唯天竺慈雲法師精窮教理盛振一時，
出大小彌陀懺儀、往生傳、正信偈、念佛三昧詩，
並諸圖#CB00950;見行于世，自後鮮能繼者。
時移事變、相承訛濫，斯法幾息；縱曾聽習，臆說最多。
苟不辨明，恐誤來學。
略引數事，識者詳之。
此方儒典亦說西方，如《周書異記》說佛生時瑞氣浮空。
太史蘇由奏曰：有大聖人生在西方，一千年後聲教被此。
後佛滅時，白虹十二道南北通貫。
太史扈多奏曰：西方大聖人入滅之兆。
又《列子》云昔商太宰嚭問孔子孰為聖人？
孔子對曰：西方有聖者焉。
不治而不亂、不言而自信、不化而自行等。
《文中子》曰佛法西方之教，中國則泥。
以至後世儒者多以佛教為西方者，乃此土西天竺國，非今經所謂西方也。
試略言之。夫一日月、一須彌、一四天下，名一世界。
如此一千世界，名小千界；一千小千，名中千界；
一千中千，名大千界。
此釋迦一化之境。
今此南閻浮提，乃一世界中一洲耳。
此土神州，又州中一隅耳。
五天竺國，當閻浮之中，神州在彼東南，以此望彼故號西方。
若論彌陀淨土，出大千界外復過十萬臆剎。
智者云「西方淨土出過三界」，即知與此閻浮西竺近遠天別，
安可濫同？竊觀古今不信淨土，其障有二：
一為他障、二即自障。
言他障者，謂世傳異說，不辨是非，故於佛言反不信受。
略列數條，餘非可盡。
如《僧傳》「慧布云：方土雖淨，非吾所願。
若使十劫蓮華中受樂，不如三途極苦處救眾生也。」
今謂得忍菩薩可容此說，若未得忍，自不能救，焉能救他？
《智度論》云「具縛凡夫有大慈救眾生者，
無有是處」，委如《十疑論》第一疑中所破。
有人云：心若清淨，即是自性西方，何必求生他方淨土？
今謂非無此理，斯乃教中法性理土，而非今經所明也。
然具縛凡夫未登忍地，假令頓悟自心，孰能恒守清淨？
法雖高妙，不攝群機，但有虛言，何由造入？
又云：西方去此十萬八千里。
此亦誤以四竺為西方也。
經云「從此西方過十萬億佛土，有世界名曰極樂」，豈止十萬八千乎？
略指一端，諸餘不足議也。
有人云：此十六觀唯被下根耳。
今謂此經乃圓頓上乘成佛之法，「是心是佛」
出自今經，韋提一聞即破無明得無生忍，
五百侍女發菩提心，豈皆下根耶？
又云：念佛人臨終感佛菩薩來迎，皆是自心業現，實無他方佛來。
今詳此說乃有多失：一則不信佛語，觀經九品臨終感相皆佛說故。
二、不修佛力，諸佛菩薩慈悲誓願拔苦與樂不遺物故。
三、不信佛體，佛與眾生體性平等，有感必應。
佛若無應，三身不備則非佛故。
此三不信，孰可信耶？
又有人云：莫學愚人求生淨土。
今謂《無量壽經》說十方諸菩薩皆願往生淨土，
況普賢行願、勢至圓通皆願往生淨土。
補處不退諸上善人，豈皆愚人耶？
又僧傳所敘古晉高僧生、融、持、遠，南岳天台、
廬山十八賢，皆修此法，豈亦愚人耶？
汝今滯著三界、耽戀五濁，甘受眾苦、無思出離，
反是智人，一何顛倒？
假令自得忍力，樂住三界度生，那發此言障他修習？
又云：求生淨土念佛修觀，皆是執著取相，殊非超越之法。
今謂著與不著、取與不取，在人心智所見明昧，豈得凡見修持例皆著相？
於恣不撿盡是通人？
且佛言不著相者，蓋令不著我人眾生壽者等相、
不住所修法相，遣除人法二執，即達人法二空。
何甞以繫念進修而為著相乎？
且世人爭競我人、衒耀權勢，耽荒聲色、
奔逐利名，聚斂財穀、繫戀妻拏，此等諸相無始愛纏，
佛勸遠離，反更深著；念佛三昧無始未經，
佛勸修習，反疑著相。
眾生迷倒一至於此。
今謂若修念佛三昧，定非著相。
何以然耶？佛身無相，有何可著？
故《智論》云「植佛福田者，謂慧心堅著也。
隨以香華供養，至佛無盡。」
龍樹論師豈不解般若？
而言堅著者豈亦著相耶？
夫般若空法，元為修六度者令不住相。
六度不修，般若焉用？
真得道者達修無修、了念無念，所謂終日修而未始修、終日念而未甞念。
《金剛般若》云「無我人眾生壽者，修一切善法，則得阿耨菩提。」
故知了達之士何甞不修善耶？
又有說云：臨命終時若見幢幡蓮華等境界現前，並不得去。
今謂臨終境現自有正念善業所感，亦有邪心造惡所招，豈得一槩斥為魔事？
況惡相既現任運業牽，豈由汝意願去不去？
如人造業合墮三途，臨終惡現，何由不去？
故知謬傳，不足取信。
有人發願云：願從今生至成正覺未得道前，
身無橫病壽不中夭，正命盡時不見惡相，
長得人身聰明正直，不生惡國不值惡王，
乃至所生之處值佛聞法、童真出家、為僧和合。
今謂若生淨土，則無橫病夭壽、惡國惡王之患，任運常值三寶出家為僧。
祇由不知淨土，故有此願。
亦猶陳除陵願云：願即還人中不高不下處託生等。
彼乃儒流，不在言責。
禪講宗師率多此見，皆言但願後世不失男子出家學道。
甞試語曰：汝今已得男子出家，秖合便求出離。
何乃復求男子再願出家，略無勝進乎？
二、自障者，略說六種。
一云：淨土難生，吾無力量非敢過望，但不失人身足矣。
一云：吾毀戒破齊惡業深重，西方淨土何由可生？
一云：佛說西方，權誘眾生且念為善，皆無其實。
見修淨業反生嗤笑。
一云：聰明利智直悟己心，任己所為無非合道，豈同下士念佛修行耶？
一云：凡人之生血氣所聚假名為身，及乎死去百骸潰散一切歸空。
何有淨土是可生耶？
一云：臨終作想奪彼胎陰，剎那換報不歷胞胎。
今謂色心報法宿業所成，安有我神能奪他報？
竊恐識神靈妙先托彼胎，報謝趣生即非他陰。
假令可奪，作想勞神求入胞胎，未知何意？
違出家志、背解脫門。
而況我佛大慈開示淨土，慇懃觀囑遍諸大乘，
目見耳聞特生疑謗，自甘沈弱不慕超昇，如來說為可憐愍者。
良由不知此法特異常途，不擇賢愚、不簡緇素，
不論修行久近、不問造罪重輕，但令決定信心，即是往生因種。
慈雲法師云「唯安養淨業捷直可修。
若有四眾欲得速破無明、永滅五逆十惡重輕等罪、當修此法。
欲得大小戒體還復清淨、得念佛三昧成就菩薩諸波羅蜜，
當學此法。欲得臨終離諸怖畏自心安快，
眾聖現前授手接引，初離塵勞便至不退，
不歷長劫即得無生，當修此法」等。
古賢法語能無從乎？
已上五門略標綱要，自餘不盡委在釋文。
按《開元藏錄》，此經凡有兩譯，前本已亡，今本乃疆良耶舍譯。
《僧傳》云「疆良耶舍，此云時稱，西域人。
性剛直、寡嗜欲，善通三藏。
宋元嘉初達于京邑。
文帝深加歎異，勅止鍾山道林精舍。
僧含請譯此經，並觀藥王藥上經，含即筆受。
後遊岷蜀，還卒江陵。」
又前代解釋凡有數家，隋朝慧遠法師、
天台智者大師皆有章疏，唐善導和尚亦立玄義並行於世，
而各尚宗風、互形廢立，故今所釋擇善從之，必有差訛不無紀正。
觀無量壽佛經義疏卷上終
 ^283a15
