
jing:: 最上大乘金剛大教寶王經卷下
translator:: 西天譯經三藏朝散大夫試鴻臚卿傳教大師臣法天奉　詔譯
爾時世尊復告印捺囉部帝大王言：「大王！
汝於往昔過去無量阿僧祇大劫之前，日清淨光明如來法中已曾為王號精進授。
汝於是時與諸學眾，於彼佛處已曾求學金剛大乘及諸法要。
汝今於此娑訶世界我釋迦牟尼佛所，又復求學如是金剛大乘。」
時印捺囉部帝聞此語已，即復合掌白世尊言：「云何名為菩薩摩訶薩？」
佛言：「若有樂行大慈大悲大喜大捨，是即名為菩薩摩訶薩。」 ^545b6

爾時世尊說是語已，顧視左邊，告金剛手菩薩言：
「汝可同彼過去劫前日清淨光明如來之時，
為印捺囉部帝大王說金剛大乘，及說菩薩摩訶薩行，
諸根境界等種種之法，方便令解使獲無生法忍。」
時金剛手菩薩摩訶薩即從座起，偏袒右肩，
頭面著地禮世尊足已，合掌當心而白佛言：「我今當承如來教勅而為演說。」
印捺囉部帝聞是語已，身毛喜豎心大忻踊，
即從座起禮世尊足已，復禮金剛手菩薩足，
禮已白言：「唯願菩薩遵奉佛勅，往詣我宮，為我演說。」 ^545b15

爾時金剛手菩薩承佛教勅，又復觀彼印捺囉部帝身心虔切，
默然許之。印捺囉部帝知默許已，即禮金剛手菩薩足，歡喜踊躍禮佛而退。
即整四兵前後導從，乃與菩薩同乘寶車，
及張傘蓋動種種樂，尊敬供養還歸曼誐羅補囕大城。
於其城中菩薩所經之路，一切人民各以香華奉獻供養。
既至宮已，時印捺囉部帝預嚴七寶大師子座，菩薩下車即昇彼座。
王及中宮后妃眷屬，復設種種香華珍寶及殊妙衣作大供養，
復以寶瓶盛滿閼伽香水奉上菩薩。 ^545b26

爾時金剛手菩薩摩訶薩即如從佛所聞金剛大乘祕密相應三摩地、
三摩鉢底、種種諸法廣為演說，欲令王等證無生忍盡涅槃界。
是時復有眾多沙門、婆羅門、剎帝利、毘舍、
首陀等，亦來王宮，為欲聽聞金剛大乘及諸妙法。
又有東印度摩羅嚩國法光大王，北印度無能勝王，
西印度月光大王，摩伽陀國頻婆娑羅王，
舍衛國波斯匿王，梨蹉尾國梵授王等。
復有無數沙門、婆羅門、剎帝利、毘舍、首陀，
及無數發菩提心眾生，欲聞法故亦來王宮。
如是人等各於菩薩信重歡喜來至王宮。
如是人等各各深信歡喜踊銳，白金剛手菩薩言：
「我等樂入金剛大乘，及欲聽聞種種妙法。」
於是金剛手菩薩而於六年為於諸王及諸人眾演說金剛大乘諸菩薩行，
及無數百千俱胝相應三摩地、三摩鉢底，
乃至於諸境界所緣所作一切諸法，廣為演說。 ^545c8

爾時印捺囉部帝得聞法故，於一切如來相應法中證三摩地、
三摩鉢底，得無生忍盡涅槃界，及得隱沒自在。
乃至中宮后妃眷屬國內民庶，得聞金剛大乘及諸法要，皆悉證得無生法忍。
國中復有金剛阿闍梨所謂善龍、義龍、
寶聲、戒聲、發光聲，復有婆羅門所謂法龍、
力賢等，得於金剛大乘法中證無生忍盡涅槃界。
彼東印度摩羅嚩國法光大王，於最上金剛大乘法中悟得最上根本相應法，
得無生忍盡涅槃界，及得隱身自在。
乃至中宮后妃眷屬國中士庶，得聞金剛大乘及諸妙法，皆悉證得無生法忍盡涅槃界。
是印度中復有金剛阿闍梨名曰賢天、
如來天、善天，又有剎帝利邪輸嚩哩摩、
儞嚩嚩哩摩等，亦於金剛大乘法中得聞法故，悉皆證得無生法忍盡涅槃界。 ^545c25

復有北印度無能勝王，得聞金剛大乘及諸法要，
乃於真實攝教中證得相應三摩地，得無生忍盡涅槃界，及得隱身自在。
亦有中宮眷屬后妃嬪嬙乃至士庶，得聞金剛大乘一切妙法，
皆悉證得無生法忍。
彼印度中亦有金剛阿闍梨名曰賢喜、
蓮喜，又有剎帝利名曰烏那野嚩哩摩，
及有毘舍名曰法密，如是等眾於金剛大乘得聞法故，皆悉證得無生法忍盡涅槃界。 ^546a12

復有西印度月光大王，於金剛大乘聞諸法故，
證得金剛口相應三摩地等，得無生忍盡涅槃界，及得隱身自在。
亦有中宮后妃婇女乃至士庶等，又有金剛阿闍梨名曰不空成就、
普成就、如來成就等，又有剎帝利名曰善密及穌哩野嚩哩摩，
如是眾等於金剛大乘聞妙法故，皆悉證得無生法忍盡涅槃界。 ^546a21

爾時金剛手菩薩摩訶薩為彼諸王及一切學眾演說金剛大乘一切諸法，
又復演說八種成就之法，所謂聖藥、眼藥、
革屣、劍、羂、索、金剛輪、金剛杵及寶瓶等成就之法，
又復演說入地入修羅窟成就之法，又復演說菩薩摩訶薩依金剛大乘所行之行，
諸根境界所緣所作種種之法，令彼學眾各各修習離於懈怠。
時金剛手菩薩於六年中，為諸王等及求學金剛大乘一切學眾，
以種種方便譬喻言辭，演說諸法各令證悟已，
即告眾曰：「汝等當知今彼處有大名山號乞乞那，
其山頂上平正廣闊，亦有林樹池沼適悅之地。
我今先往，汝等入金剛大乘諸王、沙門、
婆羅門、毘舍、首陀一切學眾，亦可於彼俱往集會。」
是時學眾於彼山頂皆集會已，金剛手菩薩即復告言：「今者世尊釋迦牟尼將入涅槃。
汝等今可與我同至佛所求受灌頂。」
爾時學眾即與金剛手菩薩同離彼山。
是時諸王將理四兵前後導從，及備種種諸大供養往世尊所。
爾時世尊釋迦牟尼已在拘尸那城，金剛手菩薩摩訶薩與諸學眾至佛所已，
設大供養奉獻世尊，右繞三匝禮拜讚歎於佛前坐。
時金剛手菩薩即從座起，偏袒右肩右膝著地，
作金剛合掌白世尊言：「我奉佛勅，以菩薩摩訶薩行於金剛大乘法中，
為學眾說於諸根境界所緣所作及種種諸法，
各各證悟或得三摩地、三摩鉢底，或得法忍盡涅槃界，或得隱身自在。
世尊！我已如是說法利益。
今來佛所，欲為彼眾於如來處求受灌頂。」 ^546a28

爾時世尊左右顧視已，即於頂門放五色光，
其光晃耀，於一剎那間照如恒沙佛剎上至梵世。
如是照已，尋復旋還，却從世尊頂門而入。
爾時十方光所照處，一切如來異口讚言：
「金剛大乘即攝一切乘，乃至過去未來及與現在一切諸佛，
皆說如是金剛大乘攝一切乘。」
爾時世尊即以金剛水與一切金剛大乘學眾灌頂。
諸學眾等得灌頂已，皆用頭面著地禮世尊足，及禮金剛手菩薩足。
禮已讚歎踊躍，繞百千匝各還本處。 ^546b28

爾時尊者阿難白佛言：「世尊！
如是正法，當云何名？
云何受持？」佛言：「阿難！
今此正法，名為最上大乘寶王如是受持。」
爾時如來應正等覺釋迦牟尼說是經已，即於俱尸那城入般涅槃。
金剛手菩薩於後却還乞乞那山，亦有眾多菩薩聲聞同來山中。
時金剛學眾互相謂言：「我等本師金剛手菩薩摩訶薩却復乞乞那山，
我等宜應亦往彼山親近供養。」
是諸學眾各持種種香花寶玩同往彼山。
到彼山已，各以香花奉上供養，禮拜旋繞、
恭敬讚歎，各一面坐。 ^546c9

爾時菩薩觀視會眾沙門、婆羅門、剎帝利、
毘舍、首陀等已，即復告言：「汝等學眾諦聽。
汝已各各於此金剛大乘悉得證悟，皆是得金剛大乘法者。
汝等當知，佛涅槃後，金剛阿闍梨是汝等師。
亦如往昔無量劫前，日清淨光明如來出世之時，
彼大妙香佛剎中有王名精進授，彼時我亦如是說承事金剛阿闍梨軌則。
今亦復說弟子承事金剛阿闍梨軌則，承事之則乃有八種。」
時印捺囉部帝白金剛手菩薩言：「云何名為八種承事之則？」
金剛手言：「一者不得呼師名字；二者常自稱師足；
三者與師執持鞋履；四者掃灑房地；五者為師敷置床座；
六者五體作禮；七者不侵害師；八者指授稟信。
是名弟子承事金剛阿闍梨八法。
彼阿闍梨以此八事觀察弟子，以日累月、積月成歲。
若彼弟子於此八事，無有違背專心不退，阿闍梨然可攝受。」 ^546c20

爾時金剛手菩薩又復告言：「譬如世間蟲#CB03797;飛蛾之類，
皆從緣生，墮斯惡趣何由出離？
亦如世間輪迴眾生，云何轉業得無生滅？
若不因從金剛阿闍梨攝受，為說種種妙法，
何由能除一切煩惱，證於寂滅得不退轉？
大王！彼金剛阿闍梨，先當觀察所攝弟子行相貴賤等，乃可付與二諦之法。」
王言：「云何名為二諦？」
菩薩告言：「一者真諦，二者俗諦。」
王言：「何名真諦？」菩薩告言：「所謂內空、外空、
內外空、空空、大空、勝義空、有為空、無為空、
畢竟空、無際空、無變異空、本性空、一切法空、
無所有空、無性空、自性空、自相空、無性自性空。
大王！是十八空者乃名真諦。」
大王復言：「云何名諦？」
菩薩告言：「若於此十八空，知非常非無常，是故名諦。
何以故？謂不見內空、不見外空、不見內外空、
不見空空、不見大空、不見勝義空、不見有為空、
不見無為空、不見畢竟空、不見無際空、
不見無變異空、不見本性空、不見一切法空、
不見無性空、不見自性空、不見自相空、不見無所有空亦不見無性自性空。
於如是空不見二相，中亦不可得，非生非滅、
非縛非脫、非行非住、非明非暗、非實非虛、
非輪迴非涅槃，亦不增亦不減。
我說如是種種，皆離身口意，是則名為真諦。」
大王復言：「云何名為俗諦？」
「謂以四無量心，於威儀本相五蘊、四界、
六入、五境，行住三界，是即名為俗諦。」
王復問言：「更復何名真諦？」
菩薩告言：「彼種種色相，如幻化、如陽焰、
如水中月、如水上泡、如鏡中像、如夢、如電、
如乾闥婆城，乃至虹霓等。
若於色相得如是見，是則名為真諦。
若於如是諸法受行不離苦行，乃能證佛得一切智。
大王！乃至遍六俱胝文字之義，亦無二無分別。
一切如來皆如是說。
彼智金剛教汝已悉聞，是等皆名真諦。
大王！若於二諦不能如實觀察了知，雖專修習經無量劫，
唐捐其功，終不能到大智彼岸。
而此二諦乃是一切如來之所歸命，為父為母、
為寂靜住及為涅槃、為阿吠嚩哩帝迦、
為正遍知覺一切三摩地、為精妙普門三摩地，乃有如是等種種功德。
大王！彼一切金剛大乘學眾，必須專心揀選如法弟子，乃可為說如是二諦。
是二諦法難可得聞，雖彼緣覺聲聞亦難得聞，何況外道等。」
爾時印捺囉部帝與金剛大乘學眾得聞是說，悉以頭面禮謝菩薩。 ^547a8

時印捺囉部帝復白菩薩言：「揀選弟子當有何相？」
菩薩告言：「有四種弟子，有五補特伽羅。」
王言：「四種弟子當云何說？
我今樂聞。」菩薩告言：「第一佛乘、第二初乘、
第三初學菩薩行、第四諸菩薩摩訶薩行。
此名弟子四種之相。」
「云何分別如是之相？」
菩薩告言：「彼得安然，非謗非信，於真言印相一一曉了，證於佛乘。
於意云何？譬如盲者，得人引導。
由得佛乘證解脫故，弟子初依師學得一俗諦，
初相應法入三摩地，未能了知顯密二教，
亦未知二諦十二因緣，亦未知般若波羅蜜，是名弟子初修習相。」
王言：「云何菩薩五種補特伽羅？」
菩薩言：「所謂囉怛曩補特伽羅、贊捺囉補特伽羅、
鉢訥摩補特伽羅、奔拏哩迦補特伽羅、烏怛鉢攞補特伽羅。
是等於聞、信、戒、施悉能具行為烏波薩迦。」
王言：「菩薩此之名相云何分別？」
菩薩告言：「於一切法雖得聽聞，而於少時皆悉忘失，此名烏怛鉢攞補特伽羅。
若於祕密之法雖有所聞，不能為他分別演說，
譬如軍尼內藏明珠而不顯現，此名奔拏哩迦補特伽羅。
或得信心大悲心聞法開解，如竹無節受持通達，此名鉢訥摩補特伽羅。
凡聞法義咸存我見，譬如擊鼓空有其聲，
以有我見不能利他，此名贊捺囉補特伽羅。
是四烏波薩迦，而能一向專心求一切法，
信心受持住金剛乘，復次心性猛利、多聞持戒、
一切能捨、了知真實，凡所說法能隨根機，是名囉怛曩補特伽羅。
此一烏波薩迦，常能為諸弟子說種種法。
時金剛阿闍梨如是選擇弟子，若得清淨殊勝如法弟子，
乃可傳付祕密大乘一切勝義，當令修習不斷聖種。」
印捺囉部帝又復問言：「云何分別祕密大乘？」
菩薩告言：「彼瑜伽顯密二教曼拏羅有二十種，皆悉得名祕密大乘。
我今略說灌頂曼拏羅次第。
彼灌頂阿闍梨欲作灌頂法，先自結淨，
選揀勝處，安曼拏羅位。
後令弟子結淨已，然阿闍梨加持五色線五色粉絣地結界作曼拏羅，
安布賢聖位，復加持閼伽瓶安方位已，
然請召賢聖依位坐畢，即獻香花閼伽等，然可引弟子入曼拏羅與授灌頂。
弟子得灌頂已，即持種種香花珍寶奉獻阿闍梨。
弟子此後即是入金剛大乘處灌頂位，
當於自己身口意業深加省察，若能了達是名五燈，若不了達當名五闇。
復次分布火壇次第，所有使用種種之物，
先備播帝哩窣嚕嚩等，及所鋪座吉祥草及護摩柴，其柴當用青潤樹枝及五穀酥等。
或作護摩，先燒祭火天，然作護摩。
觀於火焰色相形像及聲香等，若得吉祥是法成就，若不吉祥是不成就。
其請召賢聖入曼拏羅，及獻閼伽次第諸式，大略相同。
凡所有法皆從金剛大乘祕密流出，所有三瑜伽、
五烏補捺伽多，或六俱胝文字義、或說法成就義、
或決定義，或說本行尼陀那方便因等，
如是所說或四種或五種或七種或十二種，
種種不定，皆不離二諦。
復次說四密，所謂密教、密義、密語、密句。
若於四密無差，所作成就。
或遇九執大曜、諸惡星宿及諸毒等，持誦密句皆可大息。
或求敬愛、或作增益、或作降伏，若為人及四足多足無足等，
或降伏諸惡大部多夜叉，乃至惡人等並可降伏。
若不降伏，必當破壞親愛分離。
或有一切禁縛邪明，一切破壞。
或有冤家興兵欲來侵害，自然退散。
或為大旱，必能降雨。
如是種種一切所求，持念密句悉得成就隨心如意。
凡持誦密句，作金剛語音，無令斷絕，必滿所願。」
王言：「云何名為菩薩禪定？」
菩薩告言：「禪定有種種，持誦亦種種。
若知祕密句，即是知禪定。
祕密者，為所誦文句具足，及知印相。
若如是者，有大威力，是則白法。
知祕密者即攝真實理，由如虛空體寂靜故。
解於世法能顯真理，乃於印相觀想密句文義，所作斷疑。
此持誦者乃名為賢。
如是行人凡有見者，皆如佛等。
彼人禪者，不見密句、不見印相、不見賢聖，想諸字輪體同鏡像。」
王復問言：「云何菩薩三摩地？」
菩薩言：「彼菩提心及智慧方便，乃至三明及無等等，此皆是菩薩三摩地。
又復觀自本身及真言印相、賢聖形像一切莊嚴，
皆如虛空寂靜，是菩薩三摩地。
菩薩入如是三摩地，是名安住二諦。」 ^547b22

爾時金剛手菩薩摩訶薩為印捺囉部帝及諸剎帝利、
一切入金剛大乘學眾，說如是種種法已，
即依法作曼拏羅，與王等及諸學眾受於灌頂。
彼諸學眾得灌頂已，異口同聲各各白菩薩言：
「我等稟教奉事金剛阿闍梨，一如聖旨。」
是學眾等於金剛手菩薩摩訶薩供養恭敬，種種言辭訷讚謝已。 ^548b13

爾時會中諸大菩薩，及聲聞、天人、阿蘇囉、
誐嚕拏、彥達嚩、緊曩囉、一切大眾，聞菩薩說是經已，歡喜信受作禮而退。
金剛手菩薩即於山中隱沒不現。
最上大乘金剛大教寶王經卷下
 ^548b20
