菩薩戒本一卷出〈地持戒品〉中
author:: 慈氏菩薩說
translator:: 北涼天竺三藏曇無讖於姑臧譯
jing:: 
　　歸命盧舍那，十方金剛佛；
　　亦禮前論主，當覺慈氏尊。
　　今說三聚戒，菩薩咸共聽；
　　戒如大明燈，能消長夜闇；
　　戒如真寶鏡，照法盡無遺；
　　戒如摩尼珠，雨物濟貧窮。
　　離世速成佛，唯此法為最！
　　是故諸菩薩，應當勤護持。
「諸大士！此四波羅夷法，是菩薩摩得勒伽，和合說。 ^1107a15

「若菩薩，為貪利故，自歎己德，毀呰他人，是名第一波羅夷處法。 ^1107a17

「若菩薩，自有財物，性慳惜故，貧苦眾生，
無所依怙，來求索者，不起悲心，給施所求；
有欲聞法，悋惜不說，是名第二波羅夷處法。 ^1107a19

「若菩薩，瞋恚，出麁惡言，意猶不息，復以手打，
或加杖、石，殘害恐怖，瞋恨增上；犯者求悔，
不受其懺，結恨不捨，是名第三波羅夷處法。 ^1107a22

「若菩薩，謗菩薩藏，說相似法，熾然建立於相似法，
若心自解，或從他受，是名第四波羅夷處法。 ^1107a25

「諸大士！已說四波羅夷法。
若菩薩，起增上煩惱，犯一一犯，失菩薩戒，應當更受。 ^1107a28

「今問諸大士：是中清淨不？
〔三說〕。 ^1107a29

「諸大士！是中清淨，默然故。
是事如是持！ ^1107b2

「諸大士！此菩薩眾多突吉羅法，是菩薩摩得勒伽，和合說。 ^1107b3

「若菩薩，住律儀戒，於一日一夜中，若佛在世，
若佛塔廟，若法，若經卷，若菩薩修多羅藏，
若菩薩摩得勒伽藏，若比丘僧，若十方世界大菩薩眾；
若不少多供養，乃至一禮，乃至不以一偈，
讚歎三寶功德，乃至不能一念淨心者，
是名為犯眾多犯；若不恭敬，若#CB01900;墮，
若懈怠犯，是犯染污起；若忘誤，犯非染污起。
不犯者：入淨心地菩薩，如得不壞淨比丘，常法供養佛法僧寶。 ^1107b5

「若菩薩，多欲不知足，貪著財物，是名為犯眾多犯，是犯染污起。
不犯者：為斷彼故，起欲方便，攝受對治；
性利煩惱，更數數起。 ^1107b14

「若菩薩，見上座有德，應敬同法者。
憍慢、瞋恨，不起恭敬，不讓其座；問訊、請法，
悉不酬答，是名為犯眾多犯，是犯染污起。
若#CB01900;墮懈怠，若無記心，
若忘誤，犯非染污起。
不犯者：若重病，若亂心，若眠作覺想，問訊請法，
悉不答者，是名不犯。
若上座說法，及決定論時；若自說法，若聽法，
若自決定論時；若說法眾中，若決定論眾中，不禮不犯。
若護說者心；若以方便令彼調伏，捨離不善，
修習善法；若護僧制；若護多人意。 ^1107b17

「若菩薩，檀越來請，若至自舍，若至寺內，
若至餘家，若施衣、食、種種眾具，菩薩以瞋慢心，
不受、不往，是名為犯眾多犯，是犯染污起。
不犯者：若病，若無力，若狂；若遠處，若道路恐怖難；
若知不受，令彼調伏，捨惡住善；若先受請；
若修善法不欲暫廢，為欲得聞未曾有法，
饒益之義，及決定論；若知請者，為欺惱故；
若護多人，嫌恨心故；若護僧制。 ^1107b27

「若菩薩，有壇越以金、銀、真珠、摩尼、琉璃，
種種寶物，奉施菩薩；菩薩以瞋、慢心，違逆不受，
是名為犯眾多犯，是犯染污起。
捨眾生故。若#CB01900;墮懈怠，犯非染污起。
不犯者：若狂；若知受已，必生貪著；若知受已，
施主生悔；若知受已，施主生惑；若知受已，
施主貧惱；若知是物，是三寶許；若知是物，
是劫盜得；若知受已，多得苦惱，所謂殺、
縛、讁、罰、奪財、呵責。 ^1107c6

「若菩薩，眾生往至其所，欲得聞法；若菩薩，
瞋恨性嫉，不為說者，是名為犯眾多犯，是犯染污起。
若#CB01900;墮懈怠，犯非染污起。
不犯者：若外道求短；若重病，若狂；若知不說，
令彼調伏；若所修法，未善通利；若知前人，
不能敬順；威儀不整；若彼鈍根，聞深妙法，
生怖畏心；若知聞已，增長邪見；若知聞已，
毀呰退沒；若彼聞已，向惡人說。 ^1107c14

「若菩薩，於凶惡犯戒眾生，以瞋恨心，若自捨，
若遮他令捨，不教化者，是名為犯眾多犯，是犯染污起。
若#CB01900;墮懈怠，若忘遮他，犯非染污起。
何以故？菩薩於惡人所起慈悲心，深於善人。
不犯者：若狂；若知不說，令彼調伏，如前說；
若護他心；若護僧制。 ^1107c22

「若菩薩，於如來波羅提木叉中，毘尼建立遮罪，
護眾生故，令不信者信，信者增廣，同聲聞學。
何以故？聲聞者，乃至自度，乃至不離護他，
令不信者信；信者增廣、學戒，何況菩薩第一義度？
又復遮罪，住少利少作少方便，世尊為聲聞建立者，菩薩不同學此戒。
何以故？聲聞自度捨他，應住少利少作少方便，
非菩薩自度度他，應住少利少作少方便。
菩薩為眾生故，從非親里婆羅門、居士所，
求百千衣，及自恣與，當觀施主堪與不堪，隨施應受。
如衣，鉢亦如是。如衣、鉢，如是自乞縷，令非親里織師織；
為眾生故，應蓄積憍奢耶臥具、坐具，乃至百千。
乃至金銀百千，亦應受之。
如是等，住少利少作少方便，聲聞遮罪，菩薩不共學住。
菩薩律儀戒，為諸眾生，若嫌恨心，住少利少作少方便者，
是名為犯眾多犯，是犯染污起。
若 #CB01900;墮懈怠，住少利少作少方便，犯非染污起。 ^1107c28

「若菩薩，身口諂曲，若現相，若毀呰，若因利求利，
住邪命法，無慚愧心，不能捨離，是名為犯眾多犯，是犯染污起。
不犯者：若斷彼故，起欲方便，煩惱增上，更數數起。 ^1108a16

「若菩薩，掉動，心不樂靜，高聲嬉戲，令他喜樂，
作是因緣，是名為犯眾多犯，是犯染污起。
若忘誤，犯非染污起。
不犯者：為斷彼故，起欲方便，如前說。
又，不犯者：他起慊恨，欲令止故；若他愁憂，
欲令息故；若他性好戲，為攝彼故，欲斷彼故，
為將護故；若他疑菩薩，慊恨違背，和顏戲笑，現心淨故。 ^1108a20

「若菩薩，作如是見，如是說言：『菩薩不應樂涅槃，
應背涅槃；不應怖畏煩惱，不應一向厭離。
何以故？菩薩應於三阿僧祇劫，久受生死，求大菩提。』
作如是說者，是名為犯眾多犯，是犯染污起。
何以故？聲聞深樂涅槃，畏厭煩惱，百千萬倍，
不及菩薩深樂涅槃，畏厭煩惱。
謂諸聲聞但為自利，菩薩不爾，普為眾生。
彼習不染污心，勝阿羅漢；成就有漏，離諸煩惱。 ^1108a27

「若菩薩，不護不信之言，不護譏毀，亦不除滅。
若實有過惡不除滅者，是名為犯眾多犯，是犯染污起。
實無過惡而不除滅，非染污起。
不犯者：若外道誹謗，及餘惡人；若出家乞食，
修善因緣，生他譏毀；若前人若瞋、若狂，而生譏毀。 ^1108b6

「若菩薩，觀眾生應以苦切之言，方便利益；
恐其憂惱而不為者，是名為犯眾多犯，是犯非染污起。
不犯者：觀彼現在少所利益，多起憂惱。 ^1108b11

「若菩薩，罵者報罵，瞋者報瞋，打者報打，
毀者報毀，是名為犯眾多犯，是犯染污起。 ^1108b15

「若菩薩，侵犯他人，或雖不犯，令他疑者，
即應懺謝，嫌恨輕慢，不如法懺謝，是名為犯眾多犯，
是犯染污起，若 #CB01900;墮懈怠，犯非染污起。
不犯者：若以方便令彼調伏；若彼欲令作不淨業然後受者，
不謝無罪。若知彼人性好鬪訟，若悔謝者，
增其瞋怒；若知彼和忍，無嫌恨心，恐彼慚恥，不謝無罪。 ^1108b17

「若菩薩，他人來犯，如法悔謝，以嫌恨心，
欲惱彼故，不受其懺，是名為犯眾多犯，是犯染污起。
若不嫌恨，性不受懺，是犯非染污起。
不犯者：若以方便令彼調伏，如前說。
若彼不如法悔，其心不平，不受其懺，無罪。 ^1108b24

「若菩薩，於他起嫌恨心，執持不捨，是名為犯眾多犯，是犯染污起。
不犯者：為斷彼故，起欲方便，如前說。 ^1108b29

「若菩薩，為貪奉事，畜養眷屬者，是名為犯眾多犯，是犯染污起。
不犯者：無貪心畜。 ^1108c3

「若菩薩， #CB01900;墮懈怠，
耽樂睡眠，若非時，不知量，是名為犯眾多犯，是犯染污起。
不犯者：若病，若無力，若遠行疲極；若為斷彼故，
起欲方便，如前說。 ^1108c4

「若菩薩，以染污心，論說世事經時者，是名為犯眾多犯，是犯染污起。
若忘誤經時，犯非染污起。
不犯者：見他聚話，護彼意故，須臾暫聽；若暫答他問未曾聞事。 ^1108c8

「若菩薩，欲求定心，嫌恨憍慢，不受師教，
是名為犯眾多犯，是犯染污起。
若#CB01900;墮懈怠，犯非染污起。
不犯者：若病，若無力；若知彼人作顛倒說；
若自多聞有力；若先已受法。 ^1108c12

「若菩薩，起五蓋心，不開覺者，是名為犯眾多犯，是犯染污起。
不犯者：為斷彼故，起欲方便，如前說。 ^1108c16

「若菩薩，見味禪以為功德，是名為犯眾多犯，是犯染污起。
不犯者：為斷彼故，起欲方便，如前說。 ^1108c19

「若菩薩，如是見，如是說言：『菩薩不應聽聲聞經法，
不應受，不應學。菩薩何用聲聞法為？』
是名為犯眾多犯，是犯染污起。
何以故？菩薩尚聽外道異論，況復佛語？
不犯者：專學菩薩藏，未能周及。 ^1108c22

「若菩薩，於菩薩藏不作方便，棄捨不學，
一向修習聲聞經法，是名為犯眾多犯，是犯非染污起。 ^1108c27

「若菩薩，於佛所說，棄捨不學，反習外道邪論、
世俗經典，是名為犯眾多犯，是犯染污起。
不犯者：若上聰明，能速受學；若久學不忘；
若思惟知義；若於佛法具足觀察，得不動智；
若於日日常以二分受學佛經，一分外典；是名不犯。
如是菩薩善於世典、外道邪論，愛樂不捨，
不作毒想，是名為犯眾多犯，是犯染污起。 ^1109a1

「若菩薩，聞菩薩法藏甚深義，真實義，諸佛菩薩無量神力，
誹謗不受，言：『非利益，非如來說，是亦不能安樂眾生。』
是名為犯眾多犯，是犯染污起。
或自心不正思惟故謗，或隨順他故謗。
是菩薩聞第一甚深義，不生解心。
是菩薩，應起信心，不諂曲心，作是學：『我大不是、
盲無慧目；如來慧眼，如是隨順說；如來有餘說，云何起謗？』
是菩薩，自處無知處。
如是如來現知見法，正觀，正向，不犯，非不解謗。 ^1109a8

「若菩薩，以貪、恚心，自歎己德，毀呰他人，
是名為犯眾多犯，是犯染污起。
不犯者：若輕毀外道，稱揚佛法；若以方便令彼調伏，如前說。
又不犯者：令不信者信，信者增廣。 ^1109a17

「若菩薩，聞說法處，若決定論處，以憍慢心、
瞋恨心，不往聽者，是名為犯眾多犯，是犯染污起。
若#CB01900;墮懈怠，犯非染污起。
不犯者：若不解，若病，若無力，若彼顛倒說法，
若護說者心；若數數聞，已受持，已知義；
若多聞，若聞持，若如說行；若修禪定不欲暫廢；
若鈍根，難悟、難受、難持；不往者，皆不犯。 ^1109a21

「若菩薩，輕說法者，不生恭敬，嗤笑、毀呰，
但著文字，不依實義，是名為犯眾多犯，是犯染污起。 ^1109a28

「若菩薩，住律儀戒，見眾生所作，以瞋恨心，
不與同事，所謂：思量諸事，若行路，若如法興利，
若田業，若牧牛，若和諍，若吉會，若福業。
不與同者，是名為犯眾多犯，是犯染污起。
若#CB01900;墮懈怠，犯非染污起。
不犯者：若病，若無力；若彼自能辦，若彼自有多伴，
若彼所作事非法，非義；若以方便令彼調伏，
如前說；若先許他，若彼有怨；若自修善業不欲暫廢，
若性闇鈍，若護多人意，若護僧制；不與同者，皆不犯。 ^1109b1

「若菩薩，見羸病人，以瞋恨心，不往瞻視，
是名為犯眾多犯，是犯染污起。
若#CB01900;墮懈怠，犯非染污起。
不犯者：若自病，若無力，若教有力隨順病者；
若知彼人自有眷屬，若彼有力，自能經理；
若病數發，若長病；若修勝業不欲暫廢；
若闇鈍，難悟、難受、難持，難緣中住；若先看他病。
如病，窮苦亦爾。 ^1109b10

「若菩薩，見眾生造今世後世惡業，以嫌恨心，
不為正說，是名為犯眾多犯，是犯染污起。
不犯者：若自無智，若無力，若使有力者說；
若彼自有力，若彼自有善知識；若以方便令彼調伏，
如前說；若為正說，於我憎恨；若出惡言，
若顛倒受，若無愛敬，若復彼人性弊#CB00395;戾。 ^1109b17

「若菩薩，受他恩惠，以嫌恨心，不以答謝，
若等、若增酬報彼者，是名為犯眾多犯，是犯染污起。
若#CB01900;墮懈怠，犯非染污起。
不犯者：若作方便而無力，若以方便令彼調伏，
如前說；若欲報恩而彼不受。 ^1109b23

「若菩薩，見諸眾生，有親屬難、財物難，以嫌恨心，
不為開解，除其憂惱，是名為犯眾多犯，是犯染污起。
若#CB01900;墮懈怠，犯非染污起。
不犯者：如前不同事中說。 ^1109b28

「若菩薩，有求飲食、衣服，以瞋恨心，不能給施，
是名為犯眾多犯，是犯染污起。
若#CB01900;墮懈怠，犯非染污起。
不犯者：若自無，若求非法物，若不益彼物；
若以方便令彼調伏，如前說；若彼犯王法，
護王意故；若護僧制。 ^1109c3

「若菩薩，攝受徒眾，以瞋恨心，不如法教授，
不能隨時從婆羅門、居士所，求衣、食、臥具、
醫藥、房舍，隨時供給，是名為犯眾多犯，是犯染污起。
若#CB01900;墮懈怠放逸，犯非染污起。
不犯者：若以方便令彼調伏，如前說；若護僧制，
若病，若無力，若使有力者說；若彼有力，
多知識大德，自求眾具；若曾受教，自已知法；
若外道竊法，不能調伏。 ^1109c8

「若菩薩，以嫌恨心，不隨他者，是名為犯眾多犯，是犯染污起。
若#CB01900;墮懈怠，犯非染污起。
不犯者：若彼欲為不如法事；若病、若無力，
若護僧制；若彼雖如法，能令多人起非法事；
若伏外道故，若以方便令彼調伏。 ^1109c16

「若菩薩，知他眾生有實功德，以嫌恨心，
不向人說，亦不讚歎；有讚歎者，不唱善哉；
是名為犯眾多犯，是犯染污起。
若#CB01900;墮懈怠放逸，犯非染污起。
不犯者：知彼少欲，護彼意故；若病，若無力；
若以方便令彼調伏；若護僧制；若令彼人起煩惱，
起溢喜，起慢，起非義，除此諸患故；若實功德，
似非功德；若實善說，似非實說；若為摧伏外道邪見；若待說竟。 ^1109c21

「若菩薩，見有眾生應呵責者，應折伏者，
應罰黜者，以染污心，不呵責；若呵責，不折伏；
若折伏，不罰黜；是名為犯眾多犯，是犯染污起。
若 #CB01900;墮懈怠放逸，犯非染污起。
不犯者：彼不可治，不可與語，難可教誨，
多起慊恨；若觀時；若恐因彼起鬪諍相違，
若相言訟；若僧諍，若壞僧；若彼不諂曲，
有慚愧心，漸自改悔。 ^1109c29

「若菩薩，成就種種神力，應恐怖者，而恐怖之；
應引接者，而引接之；欲令眾生消信施故。
不以神力恐怖，引接者，是名為犯眾多犯，是犯非染污起。
不犯者：若彼眾生更起染著，外道謗聖，
成就邪見，一切不犯。
若彼發狂，若增苦受。 ^1110a7

「諸大士！已說眾多突吉羅法，若菩薩，犯一一法，應作突吉羅懺。
若不懺者，障菩薩戒。 ^1110a12

「今問諸大士：是中清淨不？
〔三說〕。 ^1110a13

「諸大士！是中清淨，默然故，是事如是持。 ^1110a15

「諸大士！我已說菩薩四波羅夷法，眾多突吉羅法，
此是彌勒世尊摩得勒伽和合說，律儀戒，
攝善法戒，攝眾生戒。
此諸戒法，能起菩薩行，能成菩薩道。 ^1110a16

「諸大士！欲發心求阿耨多羅三藐三菩提者，當善護持。
若護持者，不起像法法滅盡想，能令像法實義熾然，
能令正法永不滅盡；心得正住，自成佛法；
教化眾生，常無勞倦；善業畢竟，速成佛道！」
菩薩戒本
 ^1110a19
