
pin:: 
##  2
佛說大乘菩薩藏正法經卷第八
translator:: 西天譯經三藏朝散大夫試光祿卿傳梵大師賜紫沙門臣法護等奉　詔譯
如來不思議品第四之二
「復次舍利子！云何名為住信菩薩於佛如來最上大智不可思議，
信解清淨，超越分別、離諸疑悔，後復生起身喜心喜適悅之相，
發希有想？舍利子！
諸佛如來以無礙知見轉一切法。 ^797a8

「復次舍利子！我今為汝譬喻宣說發明如來智波羅蜜多，令彼住信菩薩信解清淨乃至發希有想。
舍利子！譬如殑伽沙等諸世界中，一切草木枝葉莖幹，
總取為四指分量，中或有人攝聚一處，
聚一處已用火焚之，焚已一切悉成灰燼，
散擲於彼殑伽沙數一切世界大海之中，其灰在海經百千歲分布。
而有如來智力圓滿具足，能於彼彼大海之中，
取彼彼灰分布於彼一切世界，謂若干灰、
若干世界、若干根本、若干蘊聚、若干枝葉，悉布在於若干方處而無減失。
何以故？諸佛如來於法界中善覺了故，以其覺了而悉能知如是若干一切世界廣大所作。
如來、應供、正等正覺具大威德，有大神通、
廣大名稱，世間若有諸善男子善女人等，
於佛如來最上大智，信解清淨離分別者，
皆是如來慈心建立，現證一切善根邊際，而復作盡諸苦邊際。
何以故？諸佛如來於法界中善覺了故。
若有能於佛如來所發生一念信解心者，所獲功德而不壞失。 ^797a13

「又舍利子！我今復說譬喻顯明斯義，或有智人於我喻說而能解了。
譬如有人壽限百歲，或於一時取以一毛端量一渧之水析作百分，
持詣佛所，作是白言：『世尊！
我今持此水渧寄置佛所。
後復來取，佛當與我。』
佛即受之，以其水渧置在殑伽河中，隨流汎溢次第入於大海之中。
爾時彼人過百歲已來詣佛所，作是白言：『世尊！
我昔以水渧寄在佛所，願佛今時還當授我。』
舍利子！如來、應供、正等正覺最上大智圓滿具足，
即於大海之中取彼先寄一毛端量析百分者一渧之水，授與彼人。
其一渧水，不為海水損觸壞失。
舍利子！我所說喻表示分明，況復有人能見是義。
如是水渧經久時中，以如來智力而不能壞。
如來、應供、正等正覺亦復如是。
若善男子善女人能於如來如是大智，
信解清淨離分別者，皆是如來慈心建立，
緣佛功德空中雨華，現證一切善根邊際，而復作盡諸苦邊際。
何以故？諸佛如來於法界中善覺了故。
若有能於佛如來所發生一念信解心者，所獲功德而不壞失。」 ^797b3

爾時尊者舍利子白佛言：「世尊！
諸佛如來離如來智能轉諸法不？」 ^797b23

佛言：「不也。舍利子！」
是時舍利子復白佛言：「當何名為智？
何名為識？」 ^797b24

「舍利子！當知識者住於四處：一者，識隨色住、
色緣色住，而常親近增長堅牢廣大所成。
二者，識隨受住、受緣受住，而常親近增長堅牢廣大所成。
三者，識隨想住、想緣想住，而常親近增長堅牢廣大所成。
四者，識隨行住、行緣行住，而常親近增長堅牢廣大所成。
此說名識。何名為智？
謂住五取蘊中智蘊了知，此說名智。
若復地界、水界、火界、風界、空界，識各了知住於識界，此說名識。
若復識於法界有所分別，此說名智。
若復眼所了知色中施設，耳所了知聲中施設，
鼻所了知香中施設，舌所了知味中施設，
身所了知觸中施設，意所了知法中施設，此說名識。
若復內心寂靜外無所行，以智收攝，無有少法而可分別亦不離分別，
此說名智。若復所緣識生、作意識生、分別識生，此說名識。
若復無所執、無所取、無所緣、無表了，此說名智。
若復有為所行法中識有所住，識於有為中行，此說名識。
若於無為法中無識可行，若無為智即說名智。
若是識於生住滅法中了別無生無滅無住，此說名識。
舍利子！於如是等諸法之中，如是名識，如是名智。
是故當知，如來大智不可思議，住信菩薩信解清淨，
超越分別、離諸疑悔，後復生起身喜心喜適悅之相，發希有想。」 ^797b25

爾時世尊重明斯義說伽陀曰：
　　「所有殑伽沙數等，十方世界諸草木，
　　若人焚爇悉成灰，置大海中百千歲。
　　佛十力尊微妙智，後復能取海中灰，
　　若干根種及諸方，而悉分布無減失。
　　心持十方眾生界，貪瞋癡行悉了知，
　　一切意樂及所行，無增無減皆悟解。
　　大智十力世間尊，十方乃至遍法界，
　　調御不生分別心，一切佛子皆信解。 ^797c21

「復次舍利子！云何名為如來微妙光明不可思議，
住信菩薩信解清淨，超越分別、離諸疑悔，
後復生起身喜心喜適悅之相，發希有想？
謂佛、如來、應供、正等正覺於法界中善能覺了所有光明廣大微妙，
而此三千大千世界總攝一切，普遍光明炎赫照曜，如無雲覆翳日光高出。
如來、應供、正等正覺亦復如是，於此三千大千世界廣大光明炎赫照曜，
映蔽大地所有一切星宿山石、藥木燈光及大火聚，
超出最勝廣大微妙明焰熾盛，至于日月光明，
及四大王天所化宮殿、身莊嚴具等諸光明，
三十三天、夜摩天、兜率天、化樂天、他化自在天所化宮殿、
身莊嚴具等諸光明，彼梵眾天、梵輔天、
梵會天、大梵天所化宮殿、身莊嚴具等諸光明，超出最勝廣大微妙明焰熾盛。
彼少光天、無量光天、光音天、少淨天、無量淨天、
遍淨天、無雲天、福生天、廣果天、無想天、
無煩天、無熱天、善見天、善現天、色究竟天，
所化宮殿、身莊嚴具諸光明中，如來，應供，
正等正覺清淨光明，超出最勝廣大微妙明焰熾盛。
何以故？如來圓滿廣大無量戒、定、慧、解脫、解脫知見故。
舍利子！若此三千大千世界一切光明施設表示，
比佛如來所有光明，百分不及一，乃至烏波尼殺曇分皆不及一。
譬如世間常等真金，置於閻浮檀金聚中，
而彼常金無有光明，亦不炎赫不能照曜。
而此三千大千世界所有一切光明施設表示，
於佛如來最上光中，悉無光明炎赫照曜。
如來光者，無有過上、廣大最勝亦無分限，
極善業報現前隨轉，於此三千大千世界之中廣大照曜，不以日月晝夜時分所照為明。
如來悲愍世間一切眾生，普令安住淨圓光中。
如來、應供、正等正覺乃於阿僧祇世界之中廣大照曜。
何以故？如來已得最上波羅蜜多及般若波羅蜜多故。 ^798a1

「舍利子！我今復說譬喻以明斯義。
譬如有人取此三千大千世界大地諸土盡末為塵，
持詣東方，過一世界下一塵點，第二世界復下一點；
如是乃至南西北方，各各世界悉下塵點。
舍利子！於汝意云何？
而彼塵末於諸世界盡邊際不？」 ^798b7

舍利子言：「不也。世尊！
不也。善逝！」 ^798b12

佛言：「舍利子！如來、應供、正等正覺亦復如是。
於彼一切世界之中，以淨光明廣大照曜，
而諸光明比佛光明，百分不及一，乃至烏波尼殺曇分皆不及一。
何以故？如來、應供、正等正覺已得最上波羅蜜多及般若波羅蜜多故。 ^798b13

「又舍利子！大地所有草木樹林鐵圍諸山，
乃至須彌山王，皆是如來大光明力所任持故，乃於三千大千世界廣大照曜。
然其下劣眾生不能信解，或有眾生不能瞻見如來圓光，
或有眾生於圓光中廣大瞻覩，或有一俱盧舍見佛光者，
或有一由旬內見佛光者，或有三千大千世界之內見佛光者。
又舍利子！如來光明，何人能於百千世界悉瞻覩者？
謂諸登地菩薩能於無邊一切世界見佛光明。
如來悲愍一切眾生，盡虛空界及眾生界，以淨光明普遍照曜。
彼住信菩薩聞是說已，信解清淨，超越分別，
離諸疑悔，後復生起身喜心喜適悅之相，發希有想。」 ^798b19

爾時世尊重明斯義說伽陀曰：
　　「所有日月諸光明，帝釋梵王光明等，
　　乃至色究竟天光，而悉不及佛光相。
　　色究竟天等諸光，乃至三千大千界，
　　比佛一毛孔中光，十六分中不及一。
　　虛空光明為廣大，眾生廣大亦復然，
　　若覩如來淨光明，無邊無際虛空等。
　　應化度者見佛光，不比世間生盲類，
　　彼不能見日光明，返謂日光無所有。
　　下劣眾生亦如是，佛以光明常照曜，
　　自不能覩淨光明，返謂佛光無所有。
　　諸有見佛圓光者，或俱盧舍或由旬，
　　或復三千世界中，而能覩佛光明相。
　　八地九地及十地，已登地位諸菩薩，
　　悉能安住大地中，覩佛光明具大慧。
　　菩薩趣向佛大慧，依止無邊光明輪，
　　作諸佛事利眾生，諸佛剎土不思議。
　　諸佛如來不思議，不思議光亦復然，
　　不思議開淨信心，諸福蘊門不思議。 ^798c3

「復次舍利子！云何名為如來圓滿戒定不可思議，
住信菩薩信解清淨，超越分別、離諸疑悔，
後復生起身喜心喜適悅之相，發希有想？
舍利子！如來正實之語作如是說：『世間所生一切眾生，
若淨戒蘊，清淨身業、清淨語業、清淨意業，
而諸眾生於世間生、於世間老，不染世法，
得婆羅門離罪之法，復得沙門寂靜觀想三摩地法，當得最上波羅蜜多。』
如來又以正實之語作如是說：『我不見有世間一切若魔若梵、
若沙門婆羅門、天人阿修羅等，而能清淨戒蘊、
定蘊，同佛如來無量清淨戒定蘊者。』
何以故？如來、應供、正等正覺已得最上波羅蜜多，已得戒定波羅蜜多。 ^798c22

「舍利子！我今復說譬喻以明斯義，可樂聞不？」 ^799a6

舍利子白佛言：「世尊！
今正是時，願佛為說。
若諸苾芻得聞如來清淨戒定波羅蜜多法者，隨所聞已信奉受持。」
佛說大乘菩薩藏正法經卷第八
 ^799a7
