上一上四分律行事鈔資持記上一上〔并序〕
author:: 大宋餘杭沙門釋元照撰
xu:: 
# 序

xu:: 
## 序

出家之士，稟戒為體，聚法居身；行必據體而修，
故因名隨行；身必稱法而動，故果號法身。
誠由發趣有宗，依因得所故也。
且夫一識元明，垢淨叵得。
從緣流變，彼我熾然；觸物生情，隨妄興業；
繫諸有獄，受萬類形；億劫昇沈，罔有寧息。
故我如來乘真實道，闢大慈門，將令究盡苦源，故制先除漏業。
譬夫伐樹，始必刊枝；豈唯種果無依，抑使根株漸朽；
毘尼為教，厥致在茲。
伏自蘊結中天，五宗競演。
譯傳東夏，四分偏弘；雖九代相承，而六師異轍。
而我祖師示四依之像，秉一字之權；軫力扶顛，為如來所使。
垂慈軌物，作群生導師。
首著斯文，統被時眾；莫不五乘竝駕，七眾俱霑；
攝僧護法之儀，橫提綱要；日用時須之務，曲盡規猷。
是故歷代重之以為大訓。
然則理致淵奧，討論者鮮得其門；事類森羅，駕說者或容遺謬。
由是研詳可否，搜括古今；罄所見聞，備舒翰墨。
仰承行事之旨，題曰資持。
不違三行之宗，勒開卷軸。
良以一部統歸三行，三行無越二持；科釋文言，
貴深明於法相；銓量事用，使剋奉於受隨。
是則教行雙弘，自他兼利；首題一舉，部意全彰。
但由聖智通宏，凡情寡陋；以#CB00657;酌海，
長嗟罔測其深；捧土塞河，實愧不知其量。
式酬祖德，少副夙心；庶永流通，冀裨萬一者爾。 ^157a6

歷觀往古述作，凡五十餘家；各謂指南，俱稱盡理。
然今所立，頗異昔傳；故於卷首略標五例。
一曰定宗，二謂辨教，三敘引用，四明破立，五示闕疑。 ^157b2

初定宗者。三藏分宗，所詮乃異。
據行則雖通兼濟，在教則各有司存。
往哲未詳，固多濫涉。
竝廣談論學，以亂律乘。
況復所引之論，多依《俱舍》、《婆沙》，蓋用實宗釋今假部。
可謂宗骨顛倒，理味差僻，致令後銳枉費時功。
忝在傳持，義當糺正。 ^157b6

故今言教則唯歸律藏，語行則專據戒科。
決持犯之重輕，建僧宗之軌範。
此為正本，餘竝旁兼。
猶恐專隅，更須明證。
《戒疏》大妄戒中斥古云：有人依解廣竪義章，
動經他日，意所異也。
舉宗以明，持犯為正；自餘隨律之經，略知名相而已。
諸經論師自分宗體，彼尚不解律刑，此豈橫知他學。
縱有前聞，亦不得述；費時損日，徒張無益。
自宗猶困於未聞，況餘經論，何由道盡！
可謂不識分量也；須臾死去，莫浪多事等。
〔已上全文。〕請考斯文，足為龜鏡；宜須反跡，勿事氷情。 ^157b11

二辨教者。夫教者以詮表為功，隨機為用。
雖廣開戶牖，而軌度無差；雖剋定楷摸，而攝生斯盡。
圓音隨應，情慮難求；且依《業疏》三宗，以示一家處判。
然教由體立，體即教源；故須約體，用分教相。
一者實法宗。即薩婆多部。
彼宗明體則同歸色聚，隨行則但防七支；
形身口色，成遠方便。
此即當分小乘教也。
二者假名宗。即今所承曇無德部。
此宗論體則強號二非，隨戒則相同十業；
重緣思覺，即入犯科。
此名過分小乘教也。
三者圓教宗。即用涅槃開會之意，決了權乘同歸實道。
故考受體，乃是識藏熏種；隨行即同三聚圓修，
微縱妄心，即成業行。
此名終窮大乘教也。
然今《四分》，正當假宗。
深有兼淺之能，故旁收有部；教蘊分通之義，故終會圓乘。
是則大小通塞假實淺深，一代雄詮，歷然可見。 ^157b22

三引用者。自古引文多無楷式。
或全寫經論，或具錄祖乘，或汎列儒書，或多援字解。
既乖鈔旨，實穢真宗。
今意所存，類分三別。
初用三藏意。聖教繁富，未可具舒；《事鈔》
建題，撮要為本。故下序云：自外不盡之文，
必欲尋其始末，則非鈔者之意。
今或申明幽隱，或讎校差違；竝具引正文，
仍隨難注釋；自餘易曉，例不廣之。
二明用祖教者。謂《疏鈔、傳錄、儀集、圖誥》，
部文既廣，非學不知。
其或以後廢前，或指廣如彼，或斥奪謬妄，
或和會異同；諸餘義章，例亦不舉。
三用俗書者。莊嚴章句，違律刑科；讚詠外書，如經極誡。
祖乘有用，義不徒然；或是舉俗況道，或復取義助文。
豈得專事浮華，混同世論！
今或語勢相涉，或借用彼文。
但撮要示之，令知所出；及論字體，多從義訓；
兼復通依眾典，不必專據字書。 ^157c9

四破立者。慈訓遠流，傳迷彌眾。
考教義則綱領俱喪，逐名相則得失互彰。
必委而攻之，則過成繁費。
苟縱而不舉，則人惑多岐。
至於大義有妨，或復異計難革；但隨文略指，
使理有所歸；逐事爭鋒，甚非今意。 ^157c25

五闕疑者。斯鈔大體，詞簡事周。
淺識寡聞，何由盡曉！
竊恐相承傳濫，或是抄寫乖真，或詳覈未通，或撿尋未獲。
義非臆度，例竝闕如。
或但標曰未詳，或且俱存眾說，或擬尋文據，或俟後講磨。
蓋遵聖論推本之懲，抑憑祖教廢前之例故也。
覽斯五例，臧否條然；且舉大端，餘廣如後。
other:: 
## 釋序題
釋序題 ^158a1

四分者，五部之別名，一宗之通號；從文段數，即以為目。
翻就此方，總六十卷；新學多昧，委引示之。
初分二十卷〔從序至第二十，比丘戒本。〕。
第二分十五卷〔從二十一至二十八，八卷。
比丘尼戒本。〕，受戒犍度一，說戒犍度二
〔三十四、五，二卷。此兩犍度，在第二分末。〕。
第三分十四卷〔總十六犍度〕。
安居犍度三〔三十六〕，自恣犍度四〔三十七〕，
皮革犍度五〔三十八〕，衣犍度六〔三十九、
四十〕，藥犍度七，迦絺那衣犍度八〔四十二後半〕，
拘睒彌犍度九，瞻波犍度十〔四十三後半，從城為名。〕，
訶責犍度十一〔四十四〕，人犍度十二〔四十五前半〕，
覆藏犍度十三〔四十五後半〕，遮犍度十四
〔四十六前半〕，破僧犍度十五〔四十六後半〕，
滅諍犍度十六〔四十七〕，尼犍度十七〔四十八〕，法犍度十八。
第四分十一卷。房舍犍度十九〔五十〕，雜犍度二十
〔五十一、二、三，共三卷。
《戒疏》云：二十犍度，離分三分是也。〕，
五百結集〔五十四前半〕，七百結集〔五十四後半〕，
調部毘尼〔五十五、六、七，共三卷。〕，
毘尼增一〔五十八至六十，三卷。〕。
以法正尊者於根本部中。
隨己所樂，采集成文；隨說止處，即為一分。
凡經四番，一部方就，故號四分。
非同章疏約義判文。
故《業疏》云：四分即說之斷章。
〔斷字上呼，止也。〕《戒疏》云：四度傳文，盡所詮相；
此據說之所至，非義判也。
二十犍度離分三分，可是義開耶？
問：教流此土，四律已翻〔四、五、十、祇〕，祖師何意偏宗四分？
答：此土受緣，始從四分；餘部雖翻，未聞依用。
《業疏》云：神州一統，約受並誦四分之文；
今所判釋，約受明隨，故立一部以為宗本。
下云：今判其持犯，還約其受體，斯意明矣。
問：有引人法有序等文，而云四分部勝，其義云何？
答：非無此義。必依《十誦》受戒，可以部劣而宗四分耶！
序明勝劣，為彰部計淺深；至第三門，始論約教判處耳。
問：且據現翻，總六十卷；梵本仍多，如何四度誦終一藏？
答：非謂一座名為一度；蓋取一期，不定時限；
隨集至處，未終且散，即為一度。
如是至四，一部方終。
《五分、十誦》，大同於此。
唯《八十誦律》，一夏之功，逐席為目；隨時各立，未可一概。
律者，梵云毘尼，華言稱律。
今約《戒疏》，統括諸文，不出三義。
初言律者法也。從教為名，斷割重輕開遮持犯，非法不定。
下文云：又如世法據刑約制，道法亦爾；
依根附教，各有差降，不可乖越，故曰法也。
二云律者分也。謂須商度，據量有在；若律呂之分氣也。
又云：教相所詮，四字斯盡；謂犯不犯，輕與重也。
若解四字，通決無疑；是則上品持律之最。
何名為犯？境緣具也。
何名不犯？起對治也。
何名為輕？因果微也。
何名為重？反上句也。
然此四相，非律不分；持犯不濫，有同氣候也。
三云律字安聿，聿者筆也。
〔楚謂之聿，秦謂之筆，出《字書》注。〕
必審教驗情，在筆投斷。
又云：處刻決正，非筆不定等。
問：如上三義，何以分之？
答：三竝世法比擬取名。
教詮楷定，即法義也；辨析重輕，即分義也；
臨事決判，即筆義也。
具含此三，故稱為律。
自餘翻釋，廣在中卷。
刪繁補闕者。刪謂能刪，繁即所刪；補謂能補，闕即所補。
世多不曉，故須委釋，即分為二。
初刪繁者。自古傳律，情見不同，或疏或鈔十有餘家；
口相傳授，亦非一二。
凡於一事，解釋多途；必備而引之，則翳於行事。
但直申正義，餘竝削除。
止用一言標破，如云：不同前解、諸說不同、
餘義廢之、昔解多途等。
今以標破之言，謂之能刪，屬在刪字；削去諸說，
竝號所刪，屬於繁字。
上據義說，更須文證。
鈔興意云：每所引用，先加覆檢；於一事之下，
廢立意多；諸師所存，情見繁廣；今竝刪略，止存文證等。
問：繁有幾種？答：略有二義。
一者繁廣。即上所明諸師情見，刪除之者；
如自然定方、七樹七間、戒場先後、夏中結解、
受日限定等，並有多說；今於鈔中例皆不引，即義鈔兩疏所引古解者是。
二者繁濫。如欲詞牒緣，受日加乞之類，
今竝除之，即〈羯磨篇〉云：今欲剋剪浮言，發揚聖旨等。
又如：知鐘之語、說戒淨口、安居通聚、自恣為非，
〈僧網篇〉中，廣列非制；〈師資篇〉中，妄行杖罰之類，
即〈僧網〉云：今則刪其繁惡，補其遺漏等。
若依序文，正存前意；今取後說，非不兼通。
縱有多述，不出於此。
問：上明所刪，為律為疏？
答：自昔不明，去取兩異，今為分之。
謂本宗他部大小經論、西土此方先賢文紀、
諸家鈔疏，但使今鈔引者，竝是取文，皆屬鈔字。
至於諸師情見，或筆於文、或傳於口，今鈔不錄，
削除之者，並是所刪，即刪繁字攝。
應知刪補之義，鈔文前後時或有之；豈得凡見引文，例稱刪補！
傳迷來久，學者深須究之。
問：如戒本緣起，廣解辨相，律藏文廣，今鈔不引，豈非刪律？
答：律是聖教，今家所宗；但可取文，豈宜刪去！
一者下文指廣如律，并及大疏，何得率爾例斥為繁！
二者鈔興意中但云情見繁廣，不云刪律；
一家宗部，並無此語；如何不思，輒見輕謗。
若爾，〈說戒篇〉云：今以普照道安二師為本，
餘則取律誠文刪補取中，豈非刪律？
答：此迷語也。彼以古師儀式有闕有繁；
故憑本律，刪彼所繁，補彼所闕。
是則繁闕在二師之本，刪補屬今鈔之用。
據斯以言，彌彰上義。
問：若不刪律，應即刪疏？
答：但是異端，或文或說，豈局於疏。
及乎取彼要當，還屬鈔取；自餘不引，始號刪繁；
故鈔興意中但云情見，不言疏鈔也。
二明補闕者。自古持律，或隨已執見、或暗於教部，
至於行事，未適時宜。
如尺量短長、由旬大小、羯磨例皆白讀、
問難不取解知、臥具謂非三衣、畜長不科減量、
淨地不立唱相、七證全無請詞；斯類極多，例皆遺闕。
今鈔約義準文，補令詳備。
故下房戒，定尺量已，云余曾遊晉魏及以關輔，
諸方律肆，每必預筵；至論尺斗廢興，曾未霑述；
故即補闕，反光九代。
〔印本作故即刪補，然既未霑述，豈得有刪？
今準古本為正。〕今以往古未論之事，即為所補；
鈔中所引文義理例，是為能補。
問：補闕與下文義決通，為同為異？
答：決通通先有，補闕局元無。
餘如序中第五門說。
問：《隨機羯磨》云：律藏殘缺，義有遺補，豈非補律？
答：正由律缺，行事不周；故引文約例，補彼羯磨。
至如律文，仍前自缺，何嘗補之。
問：《輕重儀》云：刪補舊章，撰述事鈔；準此刪補不在於律，如何不許刪補章疏？
答：所刪所補，多出舊章；能刪能補，並見今鈔。
但章疏語局。情見言通，口授文傳，理無不攝。
請詳鈔意，勿事遲疑。
行事者，行以運造為義，事即對理彰名。
然事相多途，義須精簡。
初以事通善惡，此唯善事。
二就善中簡餘泛善，局明戒善。
三約上下兩卷眾共二行名作善；中卷自行名止善。
四約諸篇細分諸事。
上卷十二篇：標宗一篇，總勸行事。
集僧已下有五事：初眾法緣成事，二匡眾住持事
〔僧網〕，三接物提誘事〔受戒、師資〕，四檢察清心事
〔說戒、自恣〕，五靜緣策修事〔安居〕中卷四篇，
有二事：初專精不犯事〔篇聚、釋相、持犯〕，
二犯已能悔事〔懺篇〕下卷十四篇分八事：
初內外資緣事，二節身離染事〔對施、頭陀〕，
三卑己謙恭事〔僧像〕，四外化生善事〔訃請、
導俗〕，五待遇同法事〔主客、瞻病〕，六日用要業事
〔雜行〕，七訓導下眾事〔沙彌及尼〕，八旁通異宗事〔諸部〕。
是則一部始終所詮行相，無非三業鼓動方便緣搆而成，故云行事。
首題標此，特異群宗；本設化根源，正教詮宗骨。
反光九代，斯言不虛。
故序云顯行世事，方軌來蒙者，百無一本。
此乃一家大要，遍見諸文。
凡預學宗，彌須詳練；苟迷斯旨，餘復何言！
問：準下持犯，事法兩分；今唯題事，則非攝法？
答：彼明止作，各攝分齊，故須兩分。
今望運造，無問事法，通歸事耳。
問：題云行事，下云三行；語音別召，同異云何？
答：行據造修，行取成德。
由行成行，語別義同。
莫非流入行心，緣構成業也。
鈔者，有二義：一採摘義，二包攝義。
謂於三藏正文，聖賢遺記，採拾要當，以為文體。
下云撮略正文，即初義也。
彼文既廣，備錄則繁；故於其間略提首後，
詞省理足；下云包括諸意，即次義也。
至第十門，當自廣說。
序有三訓，隨義以釋。
《爾雅》云：東西牆謂之序，如世牆序在堂奧之外，
即喻序文冠一鈔之表，此端序義也。
二序即訓敘，謂撰述始終十門例括，三行條流；
使一部文義，歷然不混，此即次序義也。
三訓緒者，如繰繭得緒，則餘絲可理；學者觀序，
則諸篇可求，此謂由序義也。
一言標序，三釋並通。
問：昔云總別兩序，其義如何？
答：首標一題，那云兩序！
今所不取，略言三失。
凡言總別，共彰一事；如持犯總別、二衣總別之例。
今序不爾，前明製撰成文，後括諸篇大義；
前後敵異，總別焉成。
若以十門不同而云別者，則總義持犯所列七門，
亦應是別；戒業二疏，各有總義，並列多門，例難亦爾。
此則全無總別之義，為失一也。
又倣經宗通別二序，且經中通序，通於諸經，別則簡於餘典。
今此鈔序，為通何文？
為簡何典？又以總序為發起，別序為證信者；
且彼經家，通是證信，別為發起；今則反之，一何顛亂。
若言準彼得云兩序者，彼以通他局此之異，
經後經前不同，證信使百世無疑，發起顯教非徒設。
科分二序，其意在茲。
考此序文，全非比擬。
妄引彼例，為失二也。
且鈔以十門統其大綱，又云此之十條並總束諸門等，
是則十門全無別義；不曉文旨，為失三也。
今申正解，對下三十別篇，止可通云總序。
於一序中，大分三段。
前明著述，但敘能詮之文。
中列十門，乃括諸篇之義。
文義二種，並屬教收。
教不徒然，指歸濟行。
故後分三行，統攝群機。
一序始終，教行斯足。
略示大要，餘在臨文。
題下注字，顯上別名，容含多意。
一者異古。下斥古云：顯行世事，方軌來蒙，
百無一本；今標行事，得律宗旨。
二謂揀濫。古師撰述，皆云四分律鈔疏等；
故加別目，知非餘者。
三為釋疑。疑云宗律撰鈔，但以所宗立題可矣，
何必更參刪繁等語；若不注顯，疑情不決故也。
中下兩卷，語別意同。 ^158a9

撰號中。本為標名示文所出，名容相涉，
別之以寺；寺或同名，揀之以處。
京兆者，即古長安城，今之永興軍也；自古帝王建都之地，故立此號。
京者訓大，言土境之廣；兆即是眾，言士庶之多。
即律師行化之境，亦即本所生地。
有云長城，或云丹徒者〔長城、湖州、丹徒、
潤州〕，此謂祖宗之所出，非生處也。
《行狀》云大師在京華生長，足為明據。
其出世示滅，中間化事，備載《行狀》，此不煩引。
撰述者。通而為言，撰亦是述。
今既兩標，故須別釋。
撰謂操觚染翰，詮次成章；述謂謙己推他，相循舊轍。
若準後批云武德九年撰，而《戒疏》批云貞觀初年，
以武德九年即改貞觀，故無所妨。
彼疏又云：貞觀四年，遠觀化表；於泌部山，
為擇律師又出鈔三卷；乃承吾前本，更加潤色，
筋脈相通；準此乃是重修前本。
案目錄中乃當貞觀八年，即今所傳之本也。
other:: 
## 釋序文
釋序文 ^160a12

初段，歎戒中，初二句標歎。
為下，釋成又二。上二句舉喻彰德；依下四句，對餘藏顯勝。
戒德即所歎之法，難思乃能歎之詞。
戒有四義，法、體、行、相，今從總相，唯歎戒法。
所以不云難議者，以心思切近，口議疎遠；
思之既難，必非可議。
或可句局，理必兼之。
冠下一句，顯上難思之義；既超象外，無物可比，故非凡小心力所及。
冠字去呼，謂束載也；冠為首飾，取高出之義。
象謂世間諸所有物。
問：軌導舟航，豈非象耶？
答：經律歎戒，舉象雖多，但得少義，未可全同。
此中略舉二物少喻戒功。
軌導即車轍，明其發趣也；舟航，取其運載也。
又標宗云是汝大師，以能軌物也；或如人足，能有所至也。
或云大地，生成住持也。
道品樓柱，聖道所依也。
禪定城郭，定慧所憑也。
乃至如池如鏡如纓絡如頭如器。
又《智論》中如重寶如命如鳥翅如船等，尋之可知。
又〈篇聚〉中先明戒護，具列八喻：如王子、
如月光、如如意珠、如王一子、如人一目、
如貧資糧、如王好國、如病良藥。
又《戒本》序：如海無涯、如寶無厭。
《僧祇戒本》：如猿猴鎖、如馬轡勒。
廣在經律，不復繁引。
良以戒德高廣，故非一物可喻；遍舉諸象，
各得一端，不能全似，故云冠超也。
五乘者，人、天、聲聞、辟支、及佛，能乘人也。
五戒、十善、諦、緣、六度，所乘法也。
乘此法者，必由奉戒，故以戒法通為軌導也。
常途如此。今別解云：如《戒本》中：欲得生天上，
若生人中者，常當護戒足，豈唯五戒十善耶！
然戒有四位，五、八、十、具。
若約鈍根，通為世善；若論上智，俱作道基。
故《善生》云：五戒甚難，能為大比丘菩薩戒而為根本。
故知四戒，皆導五乘。
今此標歎，總含四位，正在具足。
問：《戒疏》云：為道制戒，本非世福；但據三乘，今云五乘者？
答：彼則專窮聖意，用顯教源；此明通被兩機，以彰利普。
然則三乘為語，尚乃兼權。
若論雙樹重扶，咸歸常住；故知四戒皆導佛乘，
根器不同，故分三五，如是知之。
三寶舟航者。三寶四種：一體、理體，就理而論；
化相一種，局據佛世；住持一位，通被三時。
功由戒力運載不絕，故如舟焉。
何以然耶？由佛法二寶，並假僧弘；僧寶所存，
非戒不立，如〈標宗〉中，順則三寶住持，違則覆滅正法。
又如《華嚴》云：具足受持威儀教法，能令三寶不斷等。
餘如後引。或可越度凡流，入三寶位，必須受戒，以合舟喻。
文通此釋，前解為正。
寔字音植，訓實訓是。
次顯勝中有二，初對二學，明所詮行勝；
下對兩藏，顯能詮教勝。
定慧莫等者，須約兩意互明勝劣。
若望斷惑證真，則慧為勝；戒但止業，定唯攝散故。
若約修行次第，必戒為始；禪定智慧，因之而生故。
今云建修，正從後義，故云莫等。
《遺教》依因，《成論》捉縛，並同此意。
次顯教中。群藉即目經論二藏，於茲乃指住持之事。
經論不談，故云息唱。
謂剃染稟戒入道次第，以至僧中受懺安恣結說治諫師資上下行住坐臥飲食衣服眾法別行；
此諸事相，佛法紀綱；住持萬代，功由於此；
唯斯律藏，委示規模；餘藏非宗，故所不辨。
故《善見》云：毘尼藏者，佛法壽命；毘尼藏住，
佛法方住；曲論來致，備如中卷。
準上所詮，亦須兩釋。
若詮理發智，破妄顯真，則經論為勝。
若軌事攝修、滅惡生善，則毘尼獨尊。
故知三藏各具勝能；今望住持，故有優劣。
問：標宗所引大小經論，亦明戒律，那云息唱？
答：雖復兼明，號隨經律，止是略歎戒功；
至如上列住持等事，非彼所論，故得云耳。 ^160b2

敘弘傳中，初文。正法像法，各一千年，末法萬年。
如來定在正法，四依通於正像。
文為二段，上明教主親弘，下明弟子傳化。
《住法圖贊》，列二十五祖，即以如來為開法大師；
迦葉已下，為傳法聖僧。
今此戒律，佛出方制；本其元始，故云自也。
大師者，所謂天人之師，即十號之一；以道訓人，故彰斯目。
然以師通凡小，加大簡之。
是則三界獨尊，九道依學；唯佛大聖，得此嘉號；
自餘凡鄙，安可僣稱！
故《十誦》云：若比丘言我是大師，說大師事法，
得蘭夷罪，同大妄故。
〔言我是，犯蘭；說事法，得夷。〕
言在世者，娑婆五濁，所取之土也；大千世界，所化之境也。
賢劫中第九減劫，人壽百歲，出世之時也。
三十成道，說三乘法；度人無量，八十唱滅。
今指五十年中行化之時，故云在世。
言偏弘者。謂雖談眾典，然於毘尼最所留意。
故〈篇聚〉云：世尊處世，深達物機；凡所施為，必以威儀為主是也。
又經通餘人所說，律唯金口親宣；大權影響，
但知祇奉；況餘小聖，安敢措詞！
又復諸經說有時限，律則通於始終。
《義鈔》云：始於鹿苑，終至鶴林，隨根制戒，乃有萬差等。
具斯三意，永異餘經；偏弘之言，想無昧矣。
爰即語詞。此明如來滅後，迦葉而下結集傳持，故云無普。
普即廢也。言四依者，凡有三種。
一人四依。〔內凡為初依，初果為二依，二、
三兩果為三依，四果為四依。〕
《涅槃》云：有四種人能護正法，為世所依；
此並大權示聲聞像，傳法化人，眾生所賴，四並名依。
二行四依。〔糞掃衣、長乞食、樹下坐、腐爛藥，
此四種行，入道之緣，上根利器所依止故。〕
三法四依。今此所標，即人四依。
昔來但列二十四祖，今意不爾。
二十四師，且據相承傳法之者。
若約橫論，同時弘闡，人實非一；毱多五子，豈不明乎！
就竪而言，師子已下，豈無傳教！
況復下云逮于像季；則知四依之言，兼該正像；
弘法之師，豈唯二十四人而已。 ^161a7

像季弘傳，初科，明兩土中。
如來中夜入滅，後夜不如；正法像法，益多乖諍，況像季乎！
如《感通傳》天神所述，西方諍競，大小不融，
至於經卷互相投毀；及空有兩宗各分黨類。
若論此方，隋唐已前，五部未分，假實未判；
是此非彼，各尚己宗，故多乖諍。
以下文中別指震旦，故知此科通語兩土。
然祖師出世，當佛滅後一千五百餘年；
即入像法之末，是故齊此以明訛替。
澆謂澆薄，醇味漸微；訛謂訛變，本體全失；
時實不然，由人故耳。
鋒即利刃。世中兵鬪，謂之爭鋒；脣舌相攻以圖勝負，事有同焉。
鼓謂擊動，論即言議。
事無形質，顯是虛諍，故云不形。 ^161b12

次科，傳教失中，初文。
上既通敘兩土澆訛，下不別敘西方，蓋非今意。
但明此土，引生述作。
因前而致，故標所以。
震嶺者，震是梵言之省略，嶺即土境之通名；
如世州郡，多以江山川澤通而召之。
又如〈釋相〉云：震嶺受緣，即明東夏得戒之始耳。
又《僧傳》中，贊曇延法師云：震嶺宏標，遺教法主；
準知震嶺之號，但目此方，不煩穿鑿。
〔舊云：國嶺兩標，震是此方，嶺即葱嶺，非也。〕
具云震旦，亦云真丹，此翻漢地。
傳教者，指弘通之人。
九代者，自後漢明帝佛法初傳，至於大唐祖師出世，
凡歷九代〔後漢、魏、晉、宋、齊、梁、陳、隋、唐〕。
草之出叢曰拔萃，人之超群曰出類。
事出胸襟，謂之智術。
此明前代諸師任意自裁，不憑正教；上句彰其英敏，下句斥其師心。 ^161b24

列失中。凡傳教之務，不出有三：一弘揚教法，
二訓誘來蒙，三扶持顛墜。
今觀前代，於此三事，曾未論之；故下結云可得詳而評之，
蓋言不能詳評故也，是以文中科為三失。
初揚顯下二句，闕第一也。
行儀謂行事軌式。
以像末之教，不顯行儀，安能久住！
匡謂正其訛駁，攝謂持之久永。
垂下二句，闕第二也。
以後學無知，若非師範，進道無由。
尋即法也。紐下二句，闕第三也。
玄綱大表，竝喻律乘。
紐謂接續，既即已也，樹字上呼，顛即是倒。
此二句舉喻雖別，所顯義同。 ^161c9

結示中。上句躡前智術；既無典據，故云憑虛。
下句躡上三事；不能詳評，故曰難為。
以即用也。形謂構其相狀，聲即發其言詞。
露潔，猶言顯白也。
任情虛說，無教照對故易；軌行實事，是非外彰故難。
上約虛實相對釋。
次就理事釋者。有解云：上句指虛通理性，即經論之學。
下句明軌範事相，即毘尼之教。
彼引《僧傳》：僧休法師聽洪律師講《四分律》
三十餘遍，顧諸徒曰：予聽涉多矣，至於經論，
一遍入神；今聽律部，逾增逾暗；豈非理可虛求，事難通會乎！
此謂諸師談經說理，無不精窮；考律行事，未能決白。
此釋可取，故兩存焉。 ^161c19

次彰講解，斥學解中，初科又二；初至繁濫，正敘執文。
上二句標執，下二句顯過。
前修即指前代諸師。
律藏且據本宗一部。
每有行事，必據誠文。
雖是實錄，然由年代渺邈，五師捃拾，翻譯失旨，
抄寫錯漏，致有殘缺不了之文。
今家則用文義決通，如下所標律文不了是也。
寄緣猶附事也。良即訓實。
以文害事，故有繁濫。
加以下，次明兼生妄計，初句標過濫之源。
為學有二：一須研味精詳，二必聞見廣博。
既乖此二，故多虛謬。
臆下三句，出其過相。
臆即胸臆，言其任意。
尤即訓甚。〔如手持衣藥、執臥具為越褥之類。〕 ^162a3

取類者，或引類例有乖〔如小界立相，引
《僧祇》捨衣界一尋為例；無衣鉢得戒，以破戒和尚四句為例等。〕，
或取流類不等〔如用《僧祇》加衣法，及用解大界解小界羯磨而解戒場等。〕。
隨聞即用，不究可否，故云寡討論也。
愚執畢身，不能遷善，故云生常計也。
寡即訓少。集即是聚，言其多也。 ^162a15

次科有二，上明辨罪，據別行也；下云眾網，約僧事也。
釁戾皆目於罪。展轉增多，各據一見，故曰倍分。
僧事中。如僧網治罰說戒自恣受曰懺罪諸餘眾務，
一方行化，立法須通；任情則事派千差，依教則理歸一揆。
既迷教旨，義無所憑；朋黨者則同，憎嫉者故異；
世途目擊，今古皆然，故云同異等。
區，亦分也。 ^162a19

三中。因前異計，執諍紛紜，是非難定，遲疑不決；
故推博學深識，方能裁斷。
文中，初二句簡其堪能。
上句明精窮律藏，教有廢興，偏局之者固執成諍。
下句明評量諸師，釋說多異，後進未達，取捨莫從。
必具二能，方堪此任，故云自非等。
孰能下，顯餘人不能。
闢即開也。重疑者，謂展轉生疑。
如執夏中不得解界，人已生疑；因又疑曰：
必若解之，為成夏否？
又如執一夏三度受日疑云：必欲重受，為失夏耶？
又如小界立相疑云：必行受戒，為得戒否？
略舉數端，以遣文相；凡此之類，隨時引之。
大論疑者，事既不明，任運滋廣，故云重疑。
遣猶除也。累字去呼，謂滯礙也；心既有疑，事即成礙。
人無不爾，故云通也。
或作罪累釋者，如執夏末受日，十五限滿不還成夏。
又七日藥開無內宿，盜常住物令奪取等；
足使人疑，依行有罪。
必決其疑，則令離過，故云遣也。
此二句對上考諸說虛實。
括下二句，對上統教意廢興。
部執且指五部；五師情見，岳立不同；若偏守一宗，
則必成諍論；故須統括考校異同，斟量取捨，
方明行事，故云爾也。
與字平呼，即語詞也。 ^162a28

次明撰集，別斥中，初科，上二字傷歎。
前下，敘其虛費；上二句總示所出。
遺記者，通目疏鈔，如第十門具列者是。
下二句別列非相。
言止論者，貫下兩句。
謂撰疏者但相廢立，作鈔者唯逞難問，更無他意故也。
如義鈔兩疏時或引之是也。
問：此中既斥，彼那引之？
答：此明行事，故須奪破；彼演義章，不妨引用。
又古文極繁，彼唯摘要取其少分以辨是非，所以義鈔題云拾毘尼義是也。
至下，斥其失宗。行事訓蒙，毘尼宗體；於茲既失，餘不足言。
今鈔首題，即彰此意。
高超遠古，深契佛心；紐絕扶顛，誠在於此。
是以諸篇演布，唯存行事為宗；隨處提撕，
專以訓蒙為意；咨爾來學，勿負祖恩。
言世事者，謂是世中合行之事，非世俗之事也。
準下撰述一十六師，今云百無一者，汎舉至多，
以明至少，猶不可得，言都無所取也。 ^162b20

次義集者，即諸本羯磨。
以羯磨文散在廣律，並以義類集結成篇，故云文在義集。
如今《隨機羯磨》，亦稱撰集；又《業疏》中召出羯磨人為集法者，
皆可證矣。此科文意，為遮後疑。
恐云上斥疏鈔繁費乖宗；且諸本羯磨，
直顯行事，如何上云百無一本，無乃誣彼先賢耶。
今雖許有，還成無用。
言時有者，明其不多也。
銳懷者，美其敏利也。
即目鎧諦光願四師。
上標人法。或下，指過。
初二句即光願二本。
光本多以義求，願本廣引緣據；詞繁事隱，
不濟時用，故云多列等。
閑緩非要，謂之游詞。
好廣者樂從，尚簡者不顧，故云逗機未足。
逗猶濟也。次單題下，即鎧諦二本。
上二句斥文略。題即書寫。
彼唯出法，不辨緣成，故云莫宣，猶言不述也。
下二句明無用。既不曉成敗，加被無功，故云依文等。
故《業疏》序中總斥四本云：增減繁略，互見得失等。
〔昔來所釋，都無所曉。〕 ^162c7

總斥中。通前疏鈔及以義集，故云並也。
碎謂文無章節，亂謂義非倫序。
所以下二句，對上文碎故難尋求，次二句對上義亂故難領會。 ^162c23

第二明今述作，初文為二，初明覽古。
聽采暇者，在首師講席習學之時。
顧眄者，明非正學也。
〔迴觀曰顧，斜視曰#CB04865;，音麵。〕
群篇，通指前代所流也。
撰集雖眾，一無可取，故曰通非等。
屬音燭，訓當。非當意者，不契祖心也。
上句示無取，下句出所以。
問：劣則可爾，優何不契？
答：以群篇中優劣互見，優雖有取，劣不可存；
欲得全優，未之有也。
云非屬意，其義如斯。
慈訓所興，良由於此。
斐然下，次明撰述。
斐然者，文章駁雜之貌，次出《論語》。
作命即撰文，命謂典章之異號，即目今鈔也。
直筆者，即後批云不事虬文。
此有三意：一顯行事故，二被新學故，三彰謙意故。
具謂委陳行相，舒謂演布文詞，一部之文，盡於此句。
〔有科此為刪四分繁，包下為引他文補，非也。〕 ^162c26

次科，引用中為二，先列所引文。
有四句。初句統収諸律，即五十祇等。
次句收大小乘經。
經中談律，名為隨經之律，故云隨說。
第三收大小乘論。
第四總諸師疏鈔，及《布薩儀》、《高僧傳》、《師資傳》、
《寺誥》等。此之四句，括盡一部引用之文，
是則貫攝兩乘，囊包三藏；遺編雜集， #CB04920;聚成宗；
以鈔標題，義見於此。
搜下，次明取捨又二，初二句取捨三藏。
搜謂摘取，駁即簡除。
言同異者。初約本宗他部同異相對以明搜駁，有四句。
一與本宗同故搜，二同故駁〔魚肉正食，
小教咸爾，今鈔用後廢之。〕，
三與本宗異故搜〔《僧祇》五人捨墮，在眾自說欲，
《五分》通結淨地，諸部自然界量，《母論》略說戒等。〕，
四異故駁〔《僧祇》三遍說欲，牒緣入欲，通夜會衣，
不立勢分；群部不開淨地，增加羯磨，如是等例。〕。
次就他部自明同異亦四句。
一他部同故搜者，二同故駁，三他部異故搜，
四異故駁〔《十誦》受三十九夜，《僧祇》事訖。
委如〈別行〉中尋之。〕。
長見下，取捨諸師文紀。
何以知然？以三藏聖言，豈論短濫，義可見矣。
初二句明取者。如下諸篇所引疏鈔，解釋問答，
多不標名；至於《僧傳》、《寺誥》等，各題本號，此明取文皆屬鈔攝。
〔昔云補闕，誤矣。〕輔即助也。
濫述下，明捨。下諸篇中或直剪者，如云七樹七間，
如《義鈔》廢立。或引破者，忘成及界不開中安居，
解界失夏等；又《布薩儀》中唱未受具人不清淨者出等，
《出要律儀》禮敬捉衣角之類。
若不剪除，人情滯塞，故云成通意也。 ^163a12

次體勢中，初別列。
有四句。初句明繁者。
或作繁廣釋。上卷諸篇，廣張行事。
中卷盜戒離衣畜寶別眾食等。
下卷二衣四藥導俗沙彌等。
或作繁累釋。如結界唱相，有場無場兩種大界，
竝先委示，正唱復出。
受戒遮難，亦先釋相，出眾對眾復兩列之。
說戒懺殘，並前廣引諸教，然後還引前文，排布儀式。
上就當篇各明。若約別篇互望，亦有此義。
如〈結界篇〉重明集僧，又〈羯磨篇〉中，復列集僧結界簡人受欲等，
及〈受戒篇〉還述集僧等，〈釋相篇〉復明受戒具緣等。
〈釋相〉、〈對施〉兩出五觀食法等。
如是並為顯於行事，不可闕略；即下所謂若略減取其梗概，
用事恒有不足是也。
第二略指者。初約諸篇互指。
如〈集僧〉指結界在後，〈結界〉指集僧如前，
〈說戒〉指白眾在〈僧網〉，〈安居〉指五利如〈自恣〉，
〈羯磨〉中簡眾與欲並指前篇。
又各就當篇明者。
如〈足數〉中指四儀別相，廣如〈別眾〉；懺殘指覆藏如後。
如此相指，遍該一部，且舉一二。
類謂同流，從即訓順。
如安居竟，合明迦提五利，不欲更繁；然夏竟受利，
與下自恣同流相順，故指如彼。
餘皆倣此。又釋：如無場大界，已出結法；
後有場大界，即指如前。
乃至加三衣法，具出一法餘並例指。
受日中出半月羯磨已，一月如前。
此釋亦通，不無其義。
三文斷者。如〈受欲〉中明說欲相，引《五分》、
《僧祇》文，斷已續云義評等；下諸篇中義云義曰義詳義準等，
皆同此例。〔古解云云，一無可取。〕
四徵詞者。即推覈之語，謂推覈深隱，必假問端以為發起；
汎論問答，為立賓主；賓則申疑推究，主則隨義決通；
欲使言議相持，教理明顯。
一咨請問〔即〈結界〉中諸問，如云大界有村得合結否？〕，
二假疑問〔〈受欲〉中問不稱緣，欲法成否？
〈羯磨〉中問白讀成否等？〕，
三破古問，四相並問，五推窮問〔〈受欲〉中問此律宿欲不成，
及〈受戒〉中問《十誦》尼無重出家，何故開捨戒？〕，
六互違問〔〈釋相〉問毘尼殄已起，戒防未起，何言斷過去非？
盜戒問盜像供養無犯，盜經結重等。〕。
諸篇之中所有問答，不出此例；文中一句改無不盡。
上來四句，總括一部文體大要；意使預知，
至文不惑；今更以四句助顯其意。
初句繁而不費，次句略而不闕，三參而不亂，四幽而不隱。
如下，通結。如是者，指示之詞。
謂上四種遍在一部，不使前後義有相違，故云始終交映。
又除顯事用，不令前後文有繁複，故云隱顯互出。
交亦是互，映即照也。 ^163b9

會異中。前明引用之意，次彰撰述之體。
至於所引群部，法事若法，計非本宗，容生疑濫；
兼復示之，故云并也。
初四句列相；並皆下，顯意。
初明羯磨，對世寡用，故曰見行。
眾法多據本宗，別法多出諸部。
今文通收他部眾別之法。
諸務言通，須收諸篇所引他宗之事。
下二句即指〈導俗〉、〈沙彌篇〉中諸事；由此二篇，
多集群部，少出本宗，故別會之。
尋文可見。既並他部收歸本宗，故云攬為一見等。
此宗者，若對餘部，即指四分；若對諸家，即歸今鈔一家行事。
費功有二：一昧教妄行，則費行功；二文散難求，則費學功。 ^163c22

勒卷中，初科，遮異說者。
或當時實有，或假設預防。
若比諸師行事義集，似傷繁細；然不達深意，故須明之。
〔後世有作行事策者，甚非祖意。〕
同我異說，並指他人情見有順違也。
如世歌曲，其和者必擊物以聲其節；節謂曲之大段，故云大節。
斥猶責也。文繁誰所下，示意。
樂，好也。獲，得也。何下，轉釋不已所以，初徵起。
若下，正釋。初明須繁；必下，顯非繁。
梗概，猶粗略也。橫評謂非理多說。
諱即避忌。鈔以撮要包含為義，不急之言，非所宜故。 ^164a6

今意中。圖度者，以智斟量。
取中者離繁略過。
務省約者，是鈔正宗。
救急備卒，是今正意。
眾別行相，不可暫忘，故云急也。
事起不常，無由措手，故云卒也。
〈師資篇〉云：故拯倒懸之急，第十門云庶令臨機有用，斯即急卒意也。
中字乎呼，如上釋也；或可去呼，謂允當也。
是知斯典一文一句，無非要行，片無閑詞。
嗟夫！末世昏愚，志性下劣；唯誇講說，專事唇吻；
重輕篇聚，身無不為；戒定修治，曾無一念；
致令慈訓，棄若朽遺；救急之言，於茲喪矣。
但恐苦輪之下，欲罷不能；聖道之中，進身無日；
有識英俊，寧不動懷！ ^164a15

指闕中。思即籌慮。
贍猶濟也。固即訓實。
行詮即諸義解。此明今鈔專列時事，義章辨論有不濟者，
例皆不引；委在餘文，故云於後。
上卷多指《義鈔》，中卷多指《戒疏》，上下多指《業疏》。
凡所指略，皆此意耳。
如〈篇聚〉中二不定七滅諍，皆先提大意已，
乃云文義既廣，徒勞宣釋，終未竆盡，故略不述等。
〈釋相〉中四違諫戒，意亦同此。
故云略標等。 ^164a27

示所詮中。眾務謂四人已上羯磨僧事。
成謂能辦，用即舉行。
遵即奉持之心。機謂時須之急。
託事即衣藥等緣。
並下，結示無闕。紊音問，亦亂也。
如古所傳，三卷三位，即名眾自共三行；
今更以義判，略為三別。
初約止作。上下對事造修，名作持行。
中卷守戒離過，名止持行。
二約眾別。上卷僧務名眾行，中下自修名別行。
三約純雜。上中各局故純，下卷隨機故雜。
至論互相投寄，不無相兼。
且據大途，如上所判。 ^164b5

分篇，敘意中，初明難判。
人為能行，事是所造，故云境事。
科謂分節，擬即度量。
今下，正分。言物類者，今先舉示，如〈安居〉
分房，〈釋相〉明法體，〈懺六聚〉中明事理兩懺，
〈二衣〉分亡人物，〈導俗〉明說法儀，〈沙彌〉中出家業，及七篇中所注法附。
若據篇題，實非該攝；然夏中分房，同安居類；
故但標安居，其餘自攝。
餘皆準此。是則三十首題，並據一篇之主耳。
若爾，何以有注法附或不注者？
答：有親疎故。 ^164b14

列名中。據從敘意之下即列篇名，則文理相貫；
然以十門生起間之，甚有不便。
古科列名在十門之首，釋云為顯諸篇是十門所括。
今謂不爾，豈有敘致於前，列名在後！
況勒卷分篇，次第有序。
今詳，至於已下二十二字，合在列名之後，
則使篇名接前敘意，生起冠後十門，文次義顯，永無疑濫。
今文倒亂，恐是傳誤；豕亥之訛，古今皆爾；
以理為正，豈不然乎。
〔講者至以標名首已，即讀篇名；入後十門，覆讀生起。〕 ^164b23

大段第二諸篇大綱，敘意中。
統大綱者，諸篇事相，皆別目故。
言條流者，總中別相，義類異故。
上二句即顯前文。
但敘述作，不明義例，故云未委。
更以下，生後意。括謂包收。
鏡，明也。遠詮謂教相大旨。
將釋十門，略知次第。
大聖立教，為顯一乘，欲使群迷咸歸實道。
不堪受化，暫用權方。
適物隨宜，凡心叵測。
然則將傳遺教，必曉來源；俾夫學有所歸，
行非虛造，教興之意，故在初明。
既達此門，粗知來旨。
何因制度輕重不倫，故次明也。
上列二門，通論律藏；宗部既別，教相莫融。
必有事興，依何處斷，故有三也。
雖知用教約體有宗；此土受緣，並遵《四分》；
或於本部攝事不周，餘部誠文，如何取用，故有四也。
上且據文，文容乖闕；乖須義定，闕必文通；
廢立既難，須明軌式，故有五也。
已前辨教，並約能詮。
教不徒施，必詮正行；行非一轍，須指大宗，故有六也。
上來六意，教行具彰；教行被機，機分多異，故七八九通局次明。
前之九段，機教兩明，頗彰化意。
然教傳此土，真偽相參；若不甄除，容生疑濫；
又斯文之作，特異前修；元意所存，來學須曉，故次第十委而示之。
次第相由，大略已顯；至下別釋，隨更明之。 ^164c2

第一教興中。標云意者，為屬於誰？
答：觀前二意，似屬於佛；據下諸門，則有相妨。
今須一概並為祖意，以毘尼教旨，昔世未聞；
縱有所明，猶非盡理。
十門意趣，出自今師；故以序字屬於能序，
教興二字即為所序；意之一字，通指此門。
又文標十意，謂裁度之懷；前云十門，謂由之而入；
後言十條，謂義類不同；並對下諸篇，隨名不定。 ^164c25

通明中，初科，顯意分二，初約義通敘。
雖文在初科，而無虛之語，通含後二。
論下，引文正示。釋迦如來道成積劫，德超三聖；
化於人道，示相同之。
是以且就人中，美為尊極，故曰至人。
又佛身充滿，隨物現形；示生唱滅，拯接群品。
今此且據娑婆所見誕育王宮，厭世修行，
降魔成佛，故云興世。
言有方者，方謂方法；即明如來權巧之智，窮盡眾生差別心行。
故所立教，咸適機宜，皆令成益，故曰無虛。
論即《十住》、《婆沙》。彼云：修多羅依十力等流說，
毘尼依大慈等流說，阿毘曇依無畏等流說
〔謂四無畏：一切智無所畏，漏盡無所畏，
說障道無所畏，說盡苦道無所畏。〕。
據佛施教，通有三心；約法對機，不無偏勝。
是故說法開解，偏在智力；破邪竪論，特須無畏；
立制檢過，唯是大慈。
所以然者？如來興慈出現于世，欲說妙法，
普令開悟；眾生頑鈍，遂說三乘；有遇法音，
即登道果；故以略教束其過非。
人根轉劣，破略起非；復開廣教，指過立制；
猶不能遵，以至三千八萬無量律議。
正法之時，尚多毀犯；況當像末，焉可勝言。
如是次第，曲就下凡，不遺微物。
自非大慈，豈至於此。
故《戒疏》云：依大慈門，曲授祕方，偏賜內眾等。 ^165a3

引證中。即本律增一中文。
彼云：佛在跋闍國池水邊，告諸比丘：汝謂我以何心為汝說法耶？
鈔引答詞，略眾生二字。 ^165a26

對外道中，初文。言外道者，不受佛化，別行邪法。
《多論》販賣戒云：根本六師教十五弟子，
各各受行異見；六師各別有法，與弟子不同；
師弟通有九十六，如是相傳，常有不絕。
〔《僧祇》總有九十六種出家人，則佛道為一，
外道九十五；未詳合數，兩出不同。〕
雖各立法，而非正道，與無不異；以無法故，
空然獨居，故云自也。
人尊者，位過人天故；道高者，俱能出離故。
制斯戒者，戒是聖法，制令受行；受之則聖財內備，行之則美德外彰。
出過外俗，所以尊高。
為對二字，正是佛心；制戒之言，唯在金口。
〔昔來科為結集教興；故此一句，極多虛諍。〕 ^165a29

引證中二，初通指制戒證。
觀下律者，即諸犍度。
據前戒本，諸俗譏言無有正法，外道無異；
佛因制戒，頗符此意。
然是他譏，佛意未顯，故指下文制法以明。
如〈說戒犍度〉，因諸外道八日十四十五三時集會，
瓶沙王見已白佛，因制半月說戒。
〈安居犍度〉，因六群春夏冬三時遊行，居士譏言諸外道尚三月安居，
此諸釋子一切時遊行，因制安居。
〈自恣犍度〉，因諸比丘結安居已，作制不共語問訊；
佛言汝曹癡人，同於外道共受瘂法。
〈衣犍度〉中，有比丘持木鉢；佛言不應持如是鉢，
此是外道法；乃至比丘畜繡手衣，著草衣、
樹皮衣、葉衣、瓔珞衣、皮衣、鳥毛衣、人髮衣、
馬尾牛尾衣露身，佛一一皆言不應爾，
此是外道法，乃至結云：如是一切外道法不應作。
且引一二以息世疑；下諸犍度，其文非一。
故云凡所及並懷也。
〔舊記指下結集中譏謗之文，則凡所竝懷之語，如何釋耶？〕
懷即佛意，異術即外道。
〔術音述，道也。〕故下，別引結集證。
此即本律五百結集緣起之文。
以佛滅後，外道譏言沙門瞿曇法律若煙耳！
世尊在日，皆共學戒；而今滅後無學戒者。
於是迦葉遂興結集，即告眾曰：我等可共論法毘尼，勿令外道以致餘言。
〔祖師取意加上一句，使文易見。〕
問：今明佛意，那引結集文耶？
答：當科所明，竝引佛世；文既非一，不可別舉，故通指之。
然結集之文，語意彰顯，故得更引展轉為證。
問：結集時事，既在滅後，那證聖心？
答：結集存法，既為絕於餘言；佛意本興，信專懷於異道。
如下五例，開制往徵；亦引後文，用彰元意；
此為明例，何事疑乎！
〔此約迦葉結集意釋。〕
又佛始歸真，便譏法滅；反知在日，對彼何疑。 ^165b10

對異宗中，初科，上句明佛意。
毘尼之教，因茲而制，故云來也。
即《義鈔》云：如來始於鹿苑，終至鶴林，隨根制戒，
乃有萬差；良由眾生根器不同，樂聞有異，
故令聖制輕重不等，緩急有珠；諸部輕重乃有無量，
雖復不同，各稱根性；皆有奉行之益，以是義故，聖制本有五名。
又引《付法藏傳》，佛現在世，分為五部等。
若爾，《義鈔》下文復云無五意者？
答：此明佛在不分之意，謂隨機立制，豈有五意！
故使現在但有五名，不分五別；不妨輕重緣急，即是懸被將來。
故彼云聖者之制，現無五意，但有懸記之言；
佛去世後，始有諸部分張等。
次句彰異。言多別者，統論分部。
初則二初剏初各集；次一百年後，上座部中分出五部；
又云：二百年後分十二部；四百年後分十八部；乃至復分五百部。
〔備如《義鈔》，此不煩引。〕
相傳云：本作宗則有其十八，後修時改為多別。
故知此語通含，非唯五部。 ^165c11

引證中。既云多別，不可備陳；略引二部，
以明異相，故云且如等。
所以特引此二部者，此方盛弘。
假實二解，敵對相反，於義易見。
或可部計雖多，不出空有。
是以下明戒體，亦出兩宗耳。
兩部勝劣，略列四種，今合釋之。
初戒本繁略，對下立教顯約。
《十誦》著三衣有六戒，內衣同上，共十二戒，則為繁也。
大小便利，止有一戒；敬塔都無，此為略也。
《四分》敬塔便唾，各隨別相，具列多戒，故云顯也。
著衣立二，義無不收，故名約也。
或可二部廣律戒本對辨優劣，學者尋之。
二指體未圓，對下軌用多方。
《十誦》色為戒體；能造所造，二俱是色；俱不談心，
未窮業本，故未圓也。
《四分》二非為體，體從心發；然限在小宗，
曲從權意，別立異名。
退非是小，進不成大；密使行人心希實道，
多方之義，其在茲焉。
故《業疏》云：由此宗中分通大乘，業依心起，故勝前計等。
問：此句既明戒體，何以但云軌用多方？
答：此宗法相，不唯談體；如《羯磨疏》五義分通，故茲一句通含多意。
復彰今體望前雖勝，對大猶偏；但云多方，足彰部意。
故《戒疏》云：斯人博考三機，殷鑒兩典，包括權實，統收名理等。
若爾，前宗何以直示？
答：彼部所立，正合小宗，定為偏計，更無他意。
故直顯體，義兼隨行，亦非圓故。
三接俗楷定，對下提誘生善。
多宗五戒，必須盡形；八戒唯止一日一夜，此時定也。
二戒不開分受；縱有分受，得善無戒，此數定也。
《四分》二戒長短並通，全分皆得；接俗之教，
但存住善，故非楷定。
四御法無準，對下人法有序。
彼宗人位雖同，不無差異；如無和尚得成受戒；
及界內一人四處足數；一界之內，多處作法，
互相受欲，此人無準也。
三種羯磨，加則彌善，減則不成，即法無準也。
《四分》僧有四位，四人除三法，五人除二法
〔中受，悔殘。〕，十人除一法，二十人通作一切。
又須精簡足數別眾，即人有序也。
法有八位，心念有三〔但對眾也〕，對首有二
〔但及眾也〕，眾法有三〔單白、白二、白四〕，眾別羯磨，
各攝分齊，互不相通；少有增減，判歸非法，此法有序也。
上明兩宗不同之相，皆是如來隨機施教，
淺深不等；懸鑒未來部計支分，作輕重說。
教興之意，於茲明矣。
〔古師科此為分部教興者，遠矣。〕 ^165c28

次當宗中，初文，上句指前，下句標後。
言通明者，以前三意統毘尼藏，義該群部，不局一宗。
然上三意，能所互彰。
初就能施，必兼所被；以慈不虛發，專為劣機。
後之二種，文約所為，用顯能施。
次則彰正法之尊高，後乃明教門之差別。 ^166b11

正明中，初科，上二句明教起由機。
人既下四句，明機別教廣。
攝誘謂曲施方便，弘濟謂普令護益。
軌用即一切事法，止作兩行。
上句明能說之意，下句顯所說之教。
貴下六句，敘今從要。
本詮謂教之大旨；對下條緒，即事之別相。
所以等者，探後二例，示本詮相。
〔開制，即第二；持犯即第一。
或可此二通該五例，以一一例中竝具兼故。〕
驗諒二字，謂以智窮考。
旨意二字，即立教本懷。
諒，信也。今下，總標。
一部之文，不過五例；以少明多，故云束也。 ^166b16

初遮性者。毘尼所制，無出遮性；用此二門，
求一律藏；總歸二意，故曰往分。
初通局中。十不善道違理之業，體本是惡，三藏齊禁。
然毘尼中但制七支，更增篇聚，故通二教。
壞生掘地等，本非不善；息世譏疑，制方成過，故局制教。
據文，合云：遮戒則局於制教。
文中為示遮性之義，故云因過等。
然性戒元有，無論大聖制與不制，無非結業感報三途。
遮戒不爾，佛出方制。
故經論中或名主客、或號新舊、或約違理違事分之。
餘如《戒疏》。 ^166b25

次科，性戒中，初句正標教意。
謂下，釋成，初二句示文緩。
此收一切性戒，故云並有。
文雖下，釋義急。初明教急行難；如下，略舉兩戒，顯上教急。
既下二句，釋上行難。
故知下，結歸。三時者，謂初入入已出時；
於三時中，微動樂念，還即成重。
毀呰即九十中罵戒。
慈心誨勗，雖罵無犯；微生瞋怒，亦結正科，故曰開實結犯等。
〔二戒開文竝見戒本。〕 ^166c5

遮戒中，初明緩急。
制即是急，開即是緩。
對前性戒，義立四句。
一文緩義急，性中開也。
二文急義緩，遮中制也。
〔以非性業隨緣開故。〕
三俱急者，性中制也。
四俱緩者，遮中開也。
豈非下，正示興意。
上明護俗；大慈下，明制道。
道既無失，俗則生善；一制兩得，權巧在茲。
《涅槃》所謂息世譏嫌，即其義也。
枉坑者，枉謂邪曲，以於僧起謗，必墮邪道，
永無有出，喻之若坑；或可約報，即喻苦趣。 ^166c12

引證中。彼論第七明犯罪有三種：一初犯緣，
二因犯故制，三重制。
於重制中，又有二種因緣：一者急，二者緩。
急謂乃至共畜生與人同犯；緩即聽捨道還家行婬，
後若樂道，還聽出家受具。
〔此明性戒。〕又云：世人嫌言云何比丘無慈心斷樹生命，
佛因制戒，是急；為護住處，開斷草木，是緩。
〔此明遮戒。〕二儀，儀謂法式，令尋之者，出論家意。
謂前且引二戒顯相，意令準此例尋諸戒，
無不皆然，故云通望。
用此證前遮性二戒急緩之義，通該一切矣。 ^166c20

次開制中。唯據遮戒，與前為異。
標云徵者，訓求訓驗，二義皆通。 ^167a1

引示中，初科。言下文者，即五百結集文。
彼明迦葉結集已，長老富那羅重更詰問結集次第，
迦葉一一答已，彼云：我盡忍可，唯除八事親從佛聞憶持不忘。
佛聽內宿內煮等。
迦葉答言：實如汝所說，世尊以穀貴故聽；
時世還豐，佛仍制斷。
彼復言：佛是一切知見，不應制已還開，開已復制。
〔意云開制無定，則非一切知見。〕
鈔引迦葉答辭，仍易知見為智人耳。
此明時有豐儉，不可一定；故興此教被及後世，
即《了論》中時毘尼也。 ^167a2

在世教中。《五分》文出第二十二卷。
上明聽違佛制。雖非下，明聽從他制。
〔如用匙筯及鞋履，偏袖及依王制等。〕
問：消文可爾，興意如何？
答：時數遷流，豐儉不定；方隅隔越，風土不同；
立法檢非，難為一概。
意使隨時適變，逐處所宜；故立未來，竪通像末；
仍施現在，橫被邊夷。
旨在為人，義見于此。
問：時方名相，未知何出？
答：《明了論》有時處毘尼。
彼云：邊地受五，得數浴洗，中國不聽。
〔此名處也。〕昔用三歸，今時不得；熱時數洗，寒時不得。
〔此即時也。〕故知時方不唯一事。
問：既曰當宗以辨，那引《五分》而明在世耶？
答：本律明開邊方五事，但文局事定，未顯通收；故假彼文以申當部耳。
今世愚僧，不知教相；破戒作惡，習俗成風；
見持戒者事與我違，便責不善隨方，呵為顯異；
邪多正寡，孰可言之！
法滅世衰，由來漸矣。
又東南禪講，半夜噉粥，過午方齋；木鉢紗衣，
不殊外俗；循名昧實，竝謂隨方。
不學愚癡，一至於此，慎之！ ^167a11

互融中。二教即二世教。
此有二釋：前教本為未來，即兼佛世；後教本興現在，仍通像末。
或可恐疑引用《五分》，故此釋之。
彼此兩字，即指二宗。
謂《四分》制已更開，即兼在世；《五分》雖制不用，亦兼未來。
既而彼此相兼，即知本宗自具二世；但文不顯，故用彼文。
問：遮性中亦明開制，與此何別？
答：前通遮性，此唯在遮。
若是性戒，不論時處。
故《了論》中一切時處毘尼，謂婬盜等是也。 ^167a29

第三例中。酬因曰報。
言強弱者，或約男女二位，對下就制也。
又男女中各分三根，對下約行也。
所以不言重輕而言聽者，以重輕之言，
不該約行，故以重聽通收二種。
就制即止持，約行即作持。
初中，準《戒疏》深防限分，各有通別。
制四重，防三毒，即根本防。
制種類，防四重，名深防。
〔此即通也。〕又云：過犯未窮，預加重約；禁微防著，故曰深防。
如尼觸犯夷等類。
言限分者。指重緣心，以為下凡限分之制。
〔此即名通，通諸戒故。〕
又云：若就相論，可有修學，竝是限分；如漏失僧殘尼墮。
〔此為別也。又如僧中輒教尼等，及尼中四獨紡績一切不同之戒是也。〕
令此約報強弱，須從別論。
〔古記反破此解，請以《戒疏》為準。〕
約行者，山謂蘭若，即上根也；世謂聚落，即中下根也。
然上士不獨居山，中下豈唯在聚！
取其大約以處分機。
初明山者，僧尼二眾，通行四依：一糞衣，
二乞食，三樹下坐，四腐爛藥。
〔此上根也。尼樹下坐，但非蘭若。〕
二明世者。衣中，根報次者制三衣，又次者畜百一，
又次者畜長，又次者被褥等重物，又次者聽眾寶莊嚴
〔此非常教，唯天須菩提耳。〕；
上準《戒疏》明五開，彼云：良由眾生根報不同，
強弱不等，致令大聖方便開遮。
〔此五前強後弱，中間互通。〕
食中，開受僧別二請，僧常檀越送等。
處開二房，藥開三種。
問：制行二位，強弱何分？
答：制則強輕而弱重〔強依限分，弱假深防。〕，
行則強制而弱聽〔強者堪耐，弱必隨開。〕。 ^167b8

四中，初句明機差。
此謂佛世起教之機，非五部師也。
次句示教別。即對諸部以明輕重。
輕重言通，不出罪事。
如初篇重犯，婬制毛頭，盜限滿五，羯磨楷定，
受法簡人之類，即此重餘輕。
又開結淨地，捨財還主，接俗生善之類；
又諸部境想不同，《五分》不開疑想，《僧祇》
性惡無疑想，《十誦》前有方便除疑想〔今鈔準用〕，
《四分》除破僧婬酒不開疑想，餘戒通開，上竝此輕他重。
下二句證成。異執即是各計，非貶斥也。
問：此就當宗以辨興意，那以五部為證耶？
答：此舉群宗，為顯《四分》。 ^167c4

五中，初句通標。事謂止持門一切諸戒，如婬盜等。
法即作持門一切制法，如結說安恣衣藥受淨，及餘一切眾別羯磨。
法下，別釋。初二句明制法意。
上列諸法，通制一化；行必有方，違則獲罪；
如諸羯磨，竝託緣成；必須四準評量，七非撿校，故曰法唯等。
事下四句出制事意。
情謂有情，性即三性；性因情起，故云情性；
然以情變不常，隨緣無量，故令聖制教等塵沙。
事託境生，故云隨境。
有犯不犯，故云得失。
或託下，釋上隨制。
三性犯戒，廣如中卷〈篇聚名報〉及《戒疏》
中，今依疏文略引示之。
彼云：託善緣以興教者，如坐禪讀誦講導開悟，
必以正命居懷，制伏煩惱，此名善法；方希名利邪命自居，
相雖是善，反成貪毒；壞心障道，勿過於此，是故大聖興教防之。
〔此通遮性，性如慈心斷命，好心互用三寶等；遮如乞衣過受勸增等類。〕
言不善緣以興教者，如十惡等體是不善，
能廣三途增惱障道，故聖因過制教防之。
〔此局性惡。〕言託無記以興教者，如草土等，
體雖無記；數作不已，外彰譏醜，內增心亂；
教制防約，作者犯墮。
餘廣如後。〔此唯遮戒。〕
言世譏者，即諸戒緣，多因俗譏起過方制。
一往以分，則上句通遮性，下句唯局遮。
然性戒緣起，亦兼世譏，故此二句不可偏判，思之可知。
〔古多錯解，故為曲示。〕
如上五例，三四約機，為顯於教；餘三就教，非不對機。
又前二局就止持，後三通於止作。 ^167c14

總意中，初文為二；上二句結前；總下，示意。
大毘尼藏，興意極多；五例統收，大要略盡；
望其別條，實為未備，故云且略等。
薄知言可取解。方詣明有所歸。
方謂方所，詣即至詣。
統一律之始終，故云總撮。
指一意以該攝，故云包舉。
拯，拔也。凡庸者，若據所化，實通諸趣；若取可度，別在人中。
三歸五戒，餘道俱霑；具足律儀，唯人可受，必約通別兩意釋之。
然此所明，乃是如來出世大意，語該三藏，
義涉五乘；且就所宗，故為律意耳。
泥曰或云泥洹涅槃等，西音之轉；小遠疏中翻之為滅；
《智論》涅名為出，槃名為趣，言永出諸趣。
疏就所證之理，論約能證之智。
古記至此，廣列義章；今意不存，如前已示。
然須略舉以遣文相。
諸小乘論，通明二種涅槃，謂二乘之人，
見思永盡，真空極證，報質未亡，故名有餘依也；
及乎化火焚身，身智俱滅，同太虛空，故名無餘依也。
若約大教，即指常住不生滅性為大涅槃。
今文須通泥曰兩釋。
若就權宗，即指前云；若取開會，須歸後一；
扶律談常，即其意也。
下文調三毒求四果等，竝同此釋。 ^168a10

引證中兩段，並本律增三中文。
初段三句。上二句即孔雀冠婆羅門問阿難之語。
下一句即阿難答詞。
增戒學者，出世正道增上勝法，非謂漸制而言增也。
〔定慧亦同。〕云何下二句，即引後段。
上句即佛問諸比丘語。
為字平乎。下句是比丘答詞。
〔彼具云：云何增戒增心增慧學？
學此三學，得須陀洹，乃至阿羅漢等，文中束之。〕
所引二文，辭理無異；但上約所斷，下據所證耳。
問：戒止業非，那云調毒及求果耶？
答：如《戒疏》說，尋之可解。
古記於此廣談斷證，紊亂學宗。
《戒疏》委斥，如前具引。
又云：今所學者，正為求此四果，以斯宗正屬聲聞乘，故談至此以為極矣。
昔嘗聽習，每臨此語，不勝痛咽。
可謂屈抑祖乘，聾瞽來學。
〈受戒篇〉明上品發心；〈沙彌篇〉說出家學本；
〈篇聚〉所引《勝鬘》、《智論》，竝以毘尼即摩訶衍；
《羯磨疏》中圓教出體，即同三聚；終歸大乘，
域心於處；何得不思，致虧發足。
如是等文，云何銷釋！
致使一家教門，宗骨俱喪；後賢有識，深須鏡諸。 ^168b1

結指中，上三句指下篇別事，下二句示此中總意。
下諸門者，即三十篇。
所以不言篇者，以一一篇中隨諸別事，各有制意。
今此遍指篇中別科，故云諸門耳。
下總結云此之十條竝總束諸門，豈非指下諸篇耶！
尋條知本者，條即前事，是別相故；本謂今文，示總義故。 ^168b19

第二門，初標舉者。
教興大意，如上已明。
然其罪事重輕不同，欲本大聖裁量之意，故次明之。 ^168b26

正明中，初科，前二句標難。
上句指佛心，下句即祖意。
何下，釋難裁所以，初徵。
原下，釋。上二句約人推教，則教密難裁；
又下，就教推機，而機差叵究。
原亦推也，窮即極也。
眾生性欲，唯佛窮盡；隨宜授道，毫釐不差；
既出聖謀，故非凡測。
若取偶對，上句對下，合云識病之人；下句對上，
合云受法之器；法喻互舉，語簡義彰。
所以下，雙結。扣音口，亦去呼，擊也。
方謂方所。如來立法，量同空界；群生萬類，
無不沾益；故其所利，不在一隅，故曰無方。
既其無方，則非思議所能及，故云豈可等。 ^168b28

次科。雖然者，與奪未決之語。
對前乍覽，故云重覈。
前約當機，故難裁斷；今取被後，故言自顯。
遠標即律教。教以指道，喻之如標；超諸世典，命之云遠。
裔謂衣裾，取其末下以比後學。
在文者，即下七例，並見律中。
凡論教義，或無明文，須引證據；律文既顯，故不假證。
示現總相，故云大略。 ^168c9

別列中。初例。準《業疏》中明受捨漸頓，先五次十後具名漸；
徑受具足，三戒俱得名頓。
捨具戒作沙彌，捨具十作優婆塞，名漸；直作白衣名頓。
今約〈持犯篇〉中不學無知漸頓釋之。
《戒疏》云：行違本受，厭而不學，故名止犯。
不學具漸頓，起心有通局；無知唯局漸，
緣境不了，犯不學罪；漸中隨境結故輕，頓則一切犯故重。
〔不學出受戒說相，無知出不攝耳戒。〕
二結正業科。即篇聚之罪，各從種類；並約七支業理輕重以分上下。
如〈篇聚〉云正結罪科，止樹六法是也。
三報果不同者。此明人類報有差別。
謂男女黃門二形之類，四夷俱重；摩觸麁語媒嫁等則有輕降。
如律廣解具列其相，可尋注戒。
〔舊約僧尼別制釋，或引《母論》犯報四句釋，於義似疎。〕
四攝趣優劣者。律明趣有三種，人及非畜。
非人一種，通含四趣，天、修、鬼、獄；又非畜中，
各有男女黃形，並如戒本所列。
人趣為優，畜則為劣，非人通優劣。
且約四重以示其相：初人趣四戒俱重；
二非人婬重餘蘭，畜生婬重盜吉；殺有智蘭，無智提。
〔餘篇自尋。〕五起情虛實者。
此有多釋。一如謗妄等戒，情虛故重，情實皆開。
又諸戒境想，初句情虛故重，疑想情實俱輕。
〔除婬酒戒。〕又諸戒中或標知故字者，即顯情虛。
〔如故斷畜命，知水有虫等。〕
非故不知，即是情實；即如本律犯必問心，
無心不犯；制教重輕，尋之可見。
六開制互立者。一切諸戒，若止若作，有制未始不開，
有開未嘗不制；二教相待，義無獨立。
且如婬戒，乃至畜生毛頭即犯，仍開怨逼，
此即制中開也；雖許境合，三時無樂，開中制也。
又如本制三衣，次開百一，復制加持；後開畜長，
仍制說淨；時緣不暇，復開十日，不說則犯。
又如本制安居，緣開受日，復制限內須還，又開難緣不返等。
但制即是重，開並為輕；如是類求，方體教意。
七中。喧即聚落中下兩根，靜即蘭若頭陀上行。
四依教重，四開教輕。 ^168c15

結示中。上句屬佛，下句屬鈔主。
據本制懷，臨事處斷；則輕重合教，萬無一失。
料簡七種。初受隨簡，一是背於受體，餘六制於隨行。
二就行中上作簡，二三四五是止，第七是作，六通止作。
三就止中能所簡，第二是所犯罪，三四即所對境，五即能犯心。
如是知之。 ^169a21

第三標中。言對事者，一約判罪，二據行法，三謂亡物。
〔〈二衣篇〉云：隨本受體，何律受戒，即以此律而定輕重。〕
應須問曰：教門輕重，聖意可知；然現翻四律，
互有乖違重輕不定；今之學者，依何為準？
此門所立，其意在茲。 ^169a28

敘古中，初科。佛滅千年，至後漢明帝時，
騰蘭初至；人雖剃染，未有歸戒。
跨及曹魏，將二百年；曇摩柯羅〔或作迦羅，此云法時。〕
依《四分羯磨》，立十人受戒；為始出《僧祇戒本》，令眾誦習。
〔第一差也。〕至姚秦時，十誦廣律初翻，人即依用。
〔此二差也。〕其次《四分》、《僧祇》、《五分》三部廣文，
並傳此地；人謂《僧祇》與先戒本文理相合，
乃捨《十誦》多演《僧祇》。
唯《四分》、《五分》，曾未弘通。
至于元魏法聰律師，方悟前非；於即罷講
《僧祇》，首傳《四分》；然以人情執舊，多未伏從。
及乎隋朝智首律師作《五部區分鈔》，往往未能盡理，
尚有紛紜；故今鈔中特須提示。
歷年既久，執諍仍繁；不能備陳，故但通斥云諸師等。
東流者，標其所至；或云西來，言其所從。
幾字平呼，近也。自漢至唐撰鈔之時，凡五百五十九年，故云近耳。
〔若取曹魏得戒已來，近四百年。〕
穿鑿者，學無師稟，肆意攻求，不從正理，故以比焉。 ^169b3

推所由中，上句明迷教，下句示迷行。
宗旨謂假實不同，本趣即色非色別。 ^169b19

勸學中，初句勸久學。
學師謂稟學於師。
次句勸憑正教。何下，明離過。
二句語別義同，但上約破斥，下取輕誚。
淪猶墮也，嗤即是笑。 ^169b21

正判中，初文上二句即曉其本趣。
體下謂識其宗旨。
《業疏》云：如戒一受，願行須同。
焉有受依假宗，隨行實教！
神州一統，約受並誦《四分》之文；及論隨行，
皆依《有部》行學；非唯體相乖各，亦乃緩急隨情等。
〔有將體既等語為總師語，非也。〕 ^169b24

更示中。據上所明，於理已顯。
所以重示者。一恐疑云：俱是聖教，縱令互判，亦有何過！
二又恐云：《四分》可爾，餘宗不然。
故復釋之。初文，上二句標。
謂下，釋。如已學《四分》，即依《四分》判彼《十誦》
受戒之者，餘互亦爾。
同則不言，乖則有過，故云脫罹等。
脫，忽也。罹，遭也。愆即是罪。
上句明判斷之失，下句示違犯之罪。
愚癡，即無知也。 ^169b28

次科，上二句正示。
諸宗判處，並同此列，故云通立等。
格，式也。較，音覺，正也。
後二句結告。條領，即今所立。
纔覽此門，疑滯即遣；如氷之泮，故云釋然。
大觀，謂所見通遠也。 ^169c7

第四門。上明考體專用一宗；然或被事不周，
須通他部，故此明之。
欲曉此門文相大意，須以三問前以激之。
問：受體既從《四分》，秖合專依本宗；何以今鈔備引諸部，
約體明隨，其義安在？
問：三藏所詮，事理兩異；既宗律藏，何以下引
《阿含》等經及餘小論，豈非化制不分耶？
問：律是小乘，教限須別；安得輒用《華嚴》、
《涅槃》、《地持》、《智論》，豈非大小濫耶？
若不明示，學者俱疑；故此決之，尋文可見。
問：今鈔通用三藏，何以但標諸部？
答：諸律體相既殊，須明引用分齊，是故此門正明諸律。
至後六師，方通經論。 ^169c11

敘分宗中，初文。言統明者，總括諸部也。
如來滅後，迦葉結集為《八十誦律》，五師相繼一百來年並無支派；
後因諍計，遂分五宗；流既出於一源，枝必歸於一本，故云實一文也。
但下，示分所以。上句明如來赴機設教不等
〔有以機悟屬五師者，非也。〕，
下句明諸師各執不同。
岳立，喻其所執如山之固。
《注戒》序云：雲飛二部五部之殊，山張十八五百之異。
〔有謂五岳對五部非也。
況諸計之言，不唯五部，請以《注戒》質之。〕。 ^169c22

次料，上二句敘分宗。
《義鈔》云：毱多受法既少，不能均融，故分五部；
然既大聖懸記，蓋是時機所宜；執諍雖殊，
無非證道；即《大集》云：五部雖異，不妨諸佛法界涅槃是也。
下二句明各集。競謂爭馳。
言大眾者，此濫窟外部。 ^170a1

《高僧傳》論云：上座大眾，創分結集之場；
彼言大眾，乃是窟外；此云大眾，定是窟內，
即今《摩訶僧祇》。此翻大眾，以五百人亦大眾故
〔《智論》則云千人〕。是則大眾名通二部，上座唯局窟內，學者須細辨之。
一家者，且據五部各自為言。 ^170a5

三中。初輕重異者。
一約罪釋。本宗初篇重犯，餘部但吉。
本宗犯罪方便隨滅，餘律仍存。
《四分》女觸比丘蘭，《十誦》結殘。
《十誦》身根互壞，觸者蘭；《四分》捉髮亦殘。
〔且略遣文，餘尋〈釋相〉。〕
二約亡物釋。下云然此亡物，諸部未融等。
錫杖澡罐針錐等物，《四分》歸重；餘律並輕
〔如〈二衣〉中〕。三約事釋。
如《四分》受戒，緣具方成故重；餘宗緣闕並開〔如無和尚無衣鉢等〕。
本宗轉欲則輕，餘宗不開故重。
本宗悔殘，微乖法式，悔罪不出，故重；《十誦》
不行別住六夜，直得出罪，故輕。
二持犯分途者。即如上引境想不同。
又《四分》婬戒，並據毛頭；《十誦》論犯過皮過齒。
《四分》隨處盜五成犯，《十誦》取本古錢方結。
《僧祇》通夜護衣，《四分》限在明相。
三有無遞出者。遞亦互也。
即如上引眾學有無。
及盜非畜物，《四分》無文，並準《十誦》。
《四分》二寶蠶綿並無悔法，《十誦》出之。
又《四分》衣界通有勢分，餘部皆無等。
四廢興互顯者。《四分》歌聲說戒用廢，《五分》直說取興。
《四分》開結淨地用廢，《十誦》制斷取興。
又如《僧祇》牒事說欲用廢，《四分》不牒取興之類。 ^170a10

次明取用，初科，標示中。
立四分為本者，順本受體，離前互判過也。
須用諸部老，行事有據，離後執隅過也。 ^170b1

引論中。欲明取舍有所準故。
此論五百羅漢造，釋《四分律》；初牒釋婬戒緣起已，
將入戒本，即變為宗論。
其中一羅漢曰：於戒句中〔即下隨本。〕，
於戒本中〔即下本也。〕，
於問難中〔即法師語。〕，
若欲知者，有四毘尼；諸大德等，如鈔所引。
然諸羅漢並具神通，不無勝劣，故選召能者耳。
抄出者，傳于貝葉也。
上是告眾之詞。一本下，出四法之相。
初本中。云一切律藏，即指當部諸戒，非謂通諸律也。
二隨本下，略其釋文。
論云：四大處名為隨本，佛告諸比丘：我說不淨
〔性惡遮惡，俱是不善，故不清淨。〕
而不制，然此隨入不淨〔一念心憶，是比丘便入犯位。〕；
於淨不入，是名不淨〔不順開教，故淨不入；
即是犯罪，故名不淨。〕。
第二佛告諸比丘：我說不淨〔如上〕而不制
〔如上〕，然此隨入淨，是名淨。
第三佛告諸比丘：我說聽淨，然此隨入不淨
〔三時有樂，時豊不止，二並歸犯。〕；
於淨不入，於汝輩不淨〔乘於開教，故淨不入；
並結正犯，故言不淨。〕。
第四佛告諸比丘：我說聽淨〔如上〕，然此隨入淨，
於汝輩淨〔順於開教，並無犯故。〕。
一切諸戒，並具通別二緣；通如〈持犯〉，別在〈隨相〉。
今此四句，前二通緣，後二別緣。
又前後二句中，並初句是犯，後句不犯。
一一戒下，皆有二緣，故名隨本。
是一切戒大要之處，名四大處。
三法師語。先說本者，即上二本。
廣分別者，即論中解釋之文，一一並云法師曰是也。
即論主一句，祖師助顯，非本論文。
四意用。論作自意。
彼云：何謂自意？答：置本、置隨本、置法師語
〔如評一戒，則涉三法；且置此三，待加意度，
及對三藏，方可取舍。〕，
以意度〔籌量可否〕，用方便度〔詳其理趣〕。
及三藏者，上是意詳，下以教勘；彼云以修多羅廣說，
以阿毘曇廣說，以毘尼廣說，以法師語。
文略下句，故云等也〔此謂三藏中法師語也〕。
先觀下，正示意用次第之法。
根本即本，句義即隨本。
文句等不等者，謂以上三，對考三藏。
等即同也。注中指廣，今略引之。
彼云律師者，有三法然後成就。
一於本諷誦通利，句義辨習，文字不忘；
二於律中堅持不雜；三從師次第受持，不令忘失。
〔在文難曉，故詳引之，廣更如彼。〕
正下一句，結示。 ^170b3

取意中，初文。行藏者，約行事之廢立。
取捨者，謂考古之是非。
實難非易，文之互耳。
大詮亦即總意。程，示也。
下列科條，取捨有據，故云無惑。 ^170c10

舉例中，初明本圓不取，示有所宗。
如重輕篇聚、眾法羯磨、受懺治擯、結說安恣等，
用人用法，多出本宗。
又下標云部別不同，不取外部，皆此意也。
餘下，二列示四例。
初不了有二。一不明了，如十五種略說戒，及東方有山稱山之類。
二不了足，如四人法不除懺捨等。
下文一一別標，用此二意尋之可見。
二廢前者。如歌聲說戒，鈔云此是《五分》廢教。
三有義無文者。如顛狂人前捨戒不成，
是有不足之義，故引《十誦》等證之。
四無文有事。如云三衣應受持，及非時殘宿不受皆明三藥加法，
而無受文。或云結界集僧，無自然六相文等。
如下，結示。 ^170c14

取用法，相關中，初文為二，初正明取舍。
緩急重輕，四義條別。
初如受衣文《僧祇》通夜，《多論》無衣鉢得戒等，並緩別也。
二如《僧祇》轉欲即失，捨財入僧永棄等，名急別也。
三如前所引境想不同，即重別也。
四初篇無重犯等，謂輕別也。
是非一句，通收上四互望為言。
又引事釋者，〈足數〉中古師以破戒和尚在十人外；
今斥云不得輒用他部；又受日中云：不得秉
《四分》羯磨，用《僧祇》事訖等。
餘尋諸部篇。準論不取者，即同意用也。
故下，二引證。言四說者，本律增四中云：
佛告諸比丘，有四種廣說，一若比丘作是語：長老！
我於某村某城親從佛聞，受持不忘，此見法、
是毘足、是佛所教。
若聞彼說，不應嫌疑，亦不應呵。
應審定文句已，尋究法律；若相違者，應語彼言：
汝所說者非佛所說、或是長老不審佛語、
不須復誦、亦莫教餘人，今應棄捨。
若與法相應者，應語彼言：是佛所說、應善誦習、教諸比丘等。
〔此名一廣說也。〕第二從僧中上座前聞。
第三從知法眾多比丘所聞。
第四從知法一比丘所聞。
《十誦》墨印者，即是《四分》四說，故云亦同，但名異耳。
《四分》約能說人，《十誦》據能證教。
彼云：若言我從佛聞，乃至一比丘聞，未應歎毀；應向三藏聖教印定是也。
引此二文者，由先世諸師隨情引用；今約部類檢勘可否，即同意用。
若作此釋，方見所引四說墨印，頗符論意。 ^170c28

次科，初句躡前。次二句明合教。
心謂行心，境即前事。
心不昧教，事非暗託，故云相照。
規猷謂法則，即前四法四說四印也。
方二句明合理。相關方引，既無橫評之繁；
條別不取，仍無闕事之略。
前文所謂圖度取中，至此方彰，故非晦沒。
晦，暗也；沒，隱也。 ^171a25

三中，初二句標其偏執。
即同下文初師見也。
隅即是角。涉下，示其過失。
上句即行事闕，下句謂檢教闕。
遂下，明自三乖諍，如手持衣藥之類。
互下，出乖諍之由。 ^171b1

用他事者。上科所引，既號相關，乃是彼此相通之事；
必若本律限齊分明，止可全取彼部，故云還用等。
如僧中有緣自說欲，行《僧祇》事〔《四分》止有受轉說文，即有限故。〕；
通結淨地，行《五分》事〔《四分》止有別結〕；不應量衣說淨，
行多宗事〔《四分》但明應量〕；十三難中犍黃門得受，
鈔云必須勘取依餘部為受〔《四分》自截滅擯〕；
別眾食開緣後二；自然衣界後四。
略示一二，餘尋鈔中。 ^171b5

兩存中。《四分》楊枝不受，《僧祇》咽汁須受。
又如教授師壇外受衣〔《五分》〕，或在眾中戒師受者
〔《僧祇》〕，《多論》須請淨主，《五分》但令漫標。
《僧祇》淨主三由旬內，《多論》若死若入異國，
更須別求〔下並云隨意用。〕。
又《善見》三衣穿破失法，《多論》緣斷等，餘自尋之。 ^171b13

檢閱中。傳聞者，或章疏所出，或口相傳授，
容有舛誤，不可輒憑；故皆親檢，使後無疑。 ^171b18

次用六師，列見中，初標。
問：所以此門之後，明六師者？
答：此有多意。一彰引用三藏，並有準據；
二顯諸計通局未融；三示今意總通六見；四明此鈔所宗有歸。
問：所以唯標六者？
答：前伐已來，弘唱雖多；取其建立，不出六見；
故標六種，攝無不用。
師資相傳，至唐不絕，故云世中也。 ^171b19

列示中。問：第二與第三阿異？
答：第二師但見缺文，直取外部。
第三不爾，先求本部之義，後引他文；意顯事出己宗，
不乖本趣；今鈔所取，意亦同之。
問：第四師意復有何別？
答：前雖取他，不敢廢本；此師不黨，以理為長。
五藏者，四阿含外加一雜藏。
五辛者葷菜也。〔葷謂臭氣，一葱二薤三韭四蒜五興渠。〕
除初師外，下五注釋，並見諸篇。
第二師文見衣藥兩篇；第三見〈足數〉；第四見
〈說戒〉、〈四藥〉；第五見〈沙彌〉；第六酒肉五辛，
見〈四藥〉；八不淨見〈釋相〉，並如後引。 ^171b26

通結中，上句總牒。
次二句是縱，下二句即奪。
謂在教皆正，因人有殊。
言通局者，初約大小，前五局小，第六通大小。
二約三藏，前四局律，後言通經論。
三就前四本異分別，第一局本宗，後三通異部。
四就後三取捨分別，第二第三取他成本故局，第四捨本從他故通。
五就二三融隔分別，第二缺文直取，則部類相隔故局；
第三有義方求，則彼此相融故通。
若約相兼明通局者，初不兼後故局，後得兼前故通。
中間兩望，則含通局。 ^171c8

顯今中。第三在律為當，識宗旨故；第六於三藏為當，知所歸故。
上明正宗二師；餘下，示參取餘四。
如結淨地取第一師，《業疏》云：如鈔序中小持律也。
持衣加藥、直言說戒、廢試外道，下並用之。
然於餘事有不取者，故云參耳。
得失謂考其可否。
隨機謂摘其時要。
知時即祖師自謂一取一捨，皆合宜故。
聞：第六既是所宗，何以今鈔不廢淨地？
若爾，合歸參取，豈是正存耶！
思之。 ^171c18

第五標舉中。文義決通，言通能所。
所則有三：一文義俱闕，二文具義闕，三義具文闕。
能則有二：一文二義。
義復分三，兼理及例。
別開成四，捨別從總，但云文義。
然此一門，從能為目；因前三闕，學者疑壅，故以此二疏決令通。 ^171c27

敘立教中，初句示理體。
言理有二，小乘有部，唯說生空；《四分》假宗，
則兼法空，並名權理；大教則指常住真性，名為實理。
當分過限，二意通之。
然斯二理，體唯真寂；名字莫詮，言說叵及，故云絕名。
次句明立教。名即是教。
標，示也。美於理體，故云宗極。
宗則萬化之同歸，極謂諸法之源底。
通論名教，咸詮真理。
《羯磨》序云：大教膺期，指歸為顯一理；故使高超輪梵之典，
逈殊儒道之書；人天獨尊，良由於此。
上明依理以立於教；下明教興必從於事。
事即世諦，隨世假名，立教詮理；所謂如來說法，常依二諦是也。
斯文之言，通含一化，所以下文別指律藏。
問：律文詮事，應非顯理；經論詮理，應非隨事？
答：統明佛教，託緣而興，無非對事，皆為顯理；
但藥病相對，不無親疎，故分三學對治有異耳。 ^172a3

別明中，初科，初二句敘教本具周。
斯律藏者，且據所弘《四分》一部。
言即能詮，事謂所詮。
但下，正明遺缺有四意，初示正意。
上二句明法聖時遙，次二句顯法隨時變。
此約《四分》結集之時，即當佛滅一百年後，
故云渺邈，即遙遠也。
聲謂言音，彩謂好相，靡追猶言莫及也。
五師相付，百年已來，如來在日親宣之事，莫能反追。
教逐時訛，故有遺缺；如優波毱多問尼佛在日事，
及令魔現佛，斯可證也。
加以下三種，並是兼意，故例標重增之語。
捃，居運反，採掇也。
前云隨其樂欲，成立己宗；故不樂者，則捨而不存，故有缺矣。
上二並是西土結集之差；下二即明此方翻傳之失。
《業疏》云：覺明論主誦本東傳；至於翻時，
隨出便寫；貴在一本，無暇覆疎，尋復返西；
此土行用，故多缺耳。
又結淨地四句成白，疏云：此是結集缺文
〔同上二意〕；或是覺明漏誦，又可竺念遺筆〔同後二意〕。
此中欲顯決通，先明殘闕；殘闕之由，不必一致；
故以此四詳而求之，然亦不須舉事強配。 ^172a19

顯今中，初文。紛慮，謂心想之亂。
總會者，以三種條例，收一部遺缺。
後學披覽，不滯一端，故云通大見也。 ^172b8

別示中，初至前事，即第一俱闕例。
前史有者，一例二理。
例中。如律無解戒場法，例三小界翻結成解；
諾律無受七日法，例半月眾法白文立之；
又無請二師文，例準請和尚法。
此據作法釋也。又如破白讀羯磨，舉誦戒為例；
忘不持衣往會不及，以長衣開忘為例；
牒多緣受日，以懺殘多罪同法為例；惡心解界不成、
疑界不得重結，並以淨地為例；三種安居，
以三品鉢為例；明相會夏，以《僧祇》護衣為例；
安居依閏，以《多論》受雨衣為例。
此約行事釋也〔餘更尋之〕。
理決中。言理有者，此謂無例，道理合然。
如此界僧為別處三寶病緣及僧次請，
皆開受日；又當日出界遇難，義判得夏；又十六遮中負債人準理得戒。
此等並無文義及例，故云理也。
又說恣中前後梵唄偈詞唱告、上座誡勅，
不出教文者；及受戒中開示境心、威儀安慰；
正羯磨時白告警策等，亦名理有而成前事也。
二文義具闕。如律盜四方僧物犯蘭，決云此約暫礙僧用故輕，
理須犯重。又云：至二三人所共作法，成賊住難，
決云：此約眾法對首為言。
又得受布薩錢，決云準須付他。
《四分》夏中和諍開直去，不須受日；決云約緣而受，不傷大理等。
如是尋之。論言者，古記云，即是《善見》，尋文未獲，此所謂不以文害意也。
三義具文闕。如有難移夏，準《摩夷》不破安居；
遇緣出界忘不受日，引《五百問》憶即悔者得；
又《四分》不明重受日法，引《五百》、《明了》二文決之。
據義雖當，恐謂師心，故云息謗也。
問：如上所引，非無相濫，更請分之？
答：無文引事相比，名為例決；又復無例，
號為理決；以意定文曰義決通；引文成事曰文決通。
問：義之與理，如何分別？
答：通而為言，理義不別。
下義決云，以理為正；別而為語，非不如上。
問：上則單配，有相兼否？
答：理決一種，定無相兼；餘三相兼，略舉一二。
初明例得兼理。不兼文義，以無文義方成例故。
如依閏安居，以雨衣為例；仍云夏是制教，理宜通護。
二義決中，三句。自有義決兼於例者。
如《四分》邊罪等二十二人，今師定自言不足數義云：
體既非僧，若僧同知，故不足數；必不知者成足。
又引不持戒和尚四句為例等。
自有義決亦兼文者。
如《四分》盜畜犯重，決云此望鼠心未定從人判罪；
仍引《十誦》、《多論》等文盜畜物犯吉。
復有兼文例二種者。
如律令夏竟解界，決云此為諸界同受德衣，
仍云文如《十誦》，又引安居未竟自恣不破夏為例。
三文決通中亦三句。
自有文兼例者。如移夏不破，引《摩夷》文；
又引《十誦》、《僧祇》二處受衣為例。
亦有文兼義者。《四分》但云尼開受七日，
引《僧祇》云尼無羯磨受法；仍云所以然者，
以尼入俗，生善義少故。
又如引《五分》一一說欲，又加義評等。
自有兼義例者。如自然界無異界定圓，
有則不定，此即義決；仍引《了論》三由旬界合角量取為例；
又引《十誦》、《善見》等文。
問：今言決通，為決本宗？
為他部耶？答：昔人不曉，並云決通《四分》。
今意不然，但由時事，或昔所未行、或諸家異見，
學者疑壅，故有決通。
若爾，何以前文敘律闕耶？
答：秖由律闕，故令事暗，更為明之。
一自有本文還決本律。
如受欲中釋餘處行，即以自恣中出界外決之；
又此律宿欲不被所為事，還以《四分》明相欲出，
開略說戒決之；又如合河結界，還以尼律界中渡河決之；
如前所引惡心解界，引淨地等，皆本律事耳。
二自有本律一文，即自決通。
如三小界不立相，還以三小羯磨決之；
又如淨地不得僧住，文云除去比丘；又立淨地唱相，
律云應唱房名，還即本文以決本事〔上二句屬義決通〕。
三自有他部還決他律。
如〈集僧〉中，《多論》道行一俱盧，即以《十誦》
六百步決之；又如《僧祇》七樹中間，不明兩眾半分，
乃以《多論》比丘遊行有縱廣自然決之。
四自有本宗反決他部。
如《十誦》可分別聚落齊行來處，乃以《四分》村界院相決之。
用此諸意，遍尋一部，無不通達。
問：文義俱闕，為局當部？
為通他部？答：通該三藏，何止本異。
他部有文，即落後句；由無文故，即無義也。
問：義決通中，為通為局？
答：亦通他部。《十誦》、《伽論》：尼無捨戒再受之義；決云應得作下二眾。
又《十誦》令五眾受日，五眾邊受；決云準此當眾相共作之，無者準前言告等。
古多錯解，不覺太繁；略亦非難，但恐不解。
餘亦未盡，學者更詳。 ^172b11

不能中，初科，上二句示難。
前四決中，文有取捨，義是意裁；寡學淺知，
故非所及；對彼古解，故云廢立。
下云決判是非，意亦同此。
自下二句，揀非顯是。
律相言通，開遮語別；開遮二法，在律尤難，故別舉之。
不下二句顯過。不然者，反上非深明等。
累謂疑滯，或可約罪，二釋俱通。
他境，即前事；以不明教旨，皆是妄施；行不成持，故云無益。
此約自行。或可他境即指餘人；弘演化他，
並非正教，故無益也。 ^173b3

引證中。引律第六十卷末，佛在跋闍國池水邊，
教諸比丘修行聖道，莫相鬪諍。
彼云於阿毘曇中種種諍語，應語言：諸長老所說文義相應，
不應共諍。〔初句。〕復作是言：長老所說文異義同，
此是小事，莫共鬪諍。
〔二句。〕復作是言：長者所說文同義異，莫共鬪諍。
〔三句。〕復作是言：長老所說文義俱異，莫共鬪諍。
〔四句。〕下二句指律廣文，彼云應作如是觀察，
若共鬪諍，於沙門法作留難否？
復問是可呵否？復問能進善根得沙門果否？
〔諸比丘皆一一答之，此謂進也。〕
又云：若作如是諍事滅者，應語彼比丘言：汝為我等滅此諍事。
彼比丘答：我從世尊所，聞如是法，今為汝說；
若彼比丘聞已，便捨諍事〔此名止也〕，佛說如是；
諸比丘聞，信樂受持。
今引此文，以明佛世尚恐文義相諍，特此訓之。
證上決通，難為廢立，則非虛矣。 ^173b12

示堪能中，初句牒其能者。
必下，示其博贍。上二句明學通三藏，下二句明解總六師。
吾祖律師即其人也。
聖人出現，為物垂範，謂之教跡。
雖言通三藏，而別指律宗，故云斯也。 ^173b27

引《十誦律》五十九卷。
初列示三事。一即緣起，二即戒本，三即重結〔如初戒乃至共畜等〕。
應下，勸籌量，又為三。
初總列一部律文，大為三節。
二部戒律，即初僧尼戒本。
義解即隨戒下廣解之文，故云及也。
毘尼總中問諸犍度，增一即律後法數。
上明觀教。二開下，明判斷。
開遮輕重，貫通一部；且舉衣色略示相狀。
青黃赤白黑，五方正色；俗流所尚，能發貪染，
故是不淨；佛所制斷，故云遮也。
非色即青泥棧三種染壞；三聖同遵，相超世表，
所以云淨；是佛所教，故云不遮。
三如是下，結告。通指一部始終，故云本末。 ^173c2

引《明了論》。彼云如諸佛立戒，於一一戒中應了別五相：
一緣起處〔即國土也〕，二緣起人〔即初犯人〕，
三立戒〔即戒本〕，四分別所立戒〔若犯此罪，不得共住。〕，
五決判是非〔於三處犯〕。
不看他面者，判斷公直，不取顏情也。
略同上者，會前《十誦》三事也。
初二兩相，同上本起；第三同上結戒隨結；
四五二種，似同廣解；由不全同，故云略也。
下文指廣，即如上引。 ^173c13

第六門，標中。前五並屬能詮教。
教必詮行，一宗旨趣，萬行元基，理須明識，故云教所詮意。
詮，顯也。 ^173c20

王明中，初文，上敘文廣。
一部律文總六十卷，故云浩博。
下指行要，故云大趣。
以前僧尼戒本，及後調部，即止持行。
二十犍度已後等文，即作持行。
文多明犯，意在成持；翻上二持，即成兩犯。
宗部之要，豈踰於此，故云止也。 ^173c22

所詮中。通別持犯，先知名相，然後釋文。
謂學知戒相，明達持犯；於一切時，護本所受；
通望受體，一無所犯，不隨緣別，名為通持。
不學無知，制通篇聚；隨所不了，無非結罪，故云通犯。
隨對一境，方便遮防，行順本受，名為別持。
違受起非，則名別犯。
言別有三：一制法別，篇聚重輕，種類異故。
二對境別，情與非情，三趣男女，道俗不同故。
三犯緣別，隨戒多少，不相濫故。
又復通別二持，俱通止作；通犯唯止犯，別犯兼兩犯。
通持中，前敘境通。
上二句通標。境即總指塵沙情非情類。
心隨境起，與理向背，構善惡業，故通內也。
又事由境生，身口動作與教違順，成持犯行，故云通外。
下二句別釋。上句釋通內，即指化業；下句釋通外，即明制行。
身口造作，故云情事。
如婬盜等事，由教制故有順違。
順即二持，違即兩犯。
但下，次明持相。境緣雖通，今明持犯，不論化業；
且據制行，故云但令等。
教即律制，行謂身口。
以教檢行，約行從教，故曰相循。
循即順也。隨一一戒，究盡重輕犯不犯相，故云始終。
古師所明，但不作惡，即是持戒。
今師不爾，必約動慮，體達教相，起行防遏，方成二持。
安有臥地而名持戒，無記非業，豈得名持！
教行相循，義意在此。
今明通持者，止持有二：一行前三心，受體無污，義名止持。
二約行心，通緣受體，善惡事法，歷然不昧，即是二持也。
次通犯中。不學無知二罪，通持犯故、通重輕故、通虛實故。
然不學非結犯有二：初發心斷學，隨心頓漸，
一一吉羅；二臨境不解，隨事別結。
若論無知，隨境不了，唯有別結，但該篇聚，得名通耳。
文中，上二句明發心斷學。
修下二句，明隨境無知。
善收二持，惡兼兩犯。
不學之人，持亦成犯；望善是福，愚教故罰。
其兩犯中，則通三性。
不善無記，一向名罰。
善性犯者，亦兼有福，如知事互用、慈心歎死、
塔上拔草、治生造像、穢食供僧、掘地壞生塗治塔廟之類；
根本罪外，例加二罪。
今下，明結罪。科即判也。
與教相應者，教即通指止作持犯；行與教合，無非結犯故。
虛謂可學，實即不可學。
故〈持犯篇〉約二教四行可不可學，歷位辨罪有無多少是也。
此下，雙結。 ^173c27

別持犯中，此約六聚根本果罪，具上三義，故云別也。
初四句示犯相。正罪即目果頭，治罰義兼懺悔；
由有犯者，拒必加治，順即開懺；並須考實，不容濫故。
《四分》果成因沒，故云必令等。
使下，二明能斷，初句勘心。
心容疑想，罪即差降。
實情之語，通犯不犯。
次句明合教。教無非橫，故云理教。
則下二句，獎其能斷。
既非妄判，不乖真教；同彼嘉苗，不雜穢草，故非蕪濫。
此下，雙結。而前不明持者，翻犯顯持，易故不出。
今明其相，如婬觀不淨、殺起慈悲、怨逼無樂、
毀呰慈救等，如是知之。 ^174b8

第七門約機明教，標舉中。
若約人稟教，則道通俗局；若約教被人，則化通行局。
今從後義，故云立教通局。 ^174b20

教體中，初科，上二句示所判之繁。
顯理教者，通目聖典，如上所明。
有多途者，大小兩乘，各分三藏三學等故。
下二句標能判從要。
如《戒疏》中，或約三輪、或約化行、或約化制、
或約制聽，彼取三輪，今用化行；隨時用與，未須和會。
但在古猶局，於今乃通；名同理異，對疏可見。
言情求者，顯義判故。
言分二者，一代時教，總歸化行；開其信解，
用舍任緣，故名化教；制其修奉，違反有過，名為行教。
一謂化教此則通於道俗但汎明因果識達邪正科 ^174b22

列示中，初文，上二句標名體。
但下，示教相。十不善業，三惡道因；十善五戒，
三善道因，此世間因果。
三十七道品、六度萬行，是三乘因，即出世因果。
大小雖殊，行業無異。
隨緣開示，教非定約，故云汎明。
又經中多破外計，委辨魔事，指示正道，
恐墮邪逕，故云識達。
又行業是因，通收善惡；心因冥邈，故曰難知。
來報是果，亦通苦樂；果相麁著，故云易述。 ^174c3

次行教中，初標名體。
定下，示教相。初二句明眾行，上句正示。
若取能秉，即簡人是非。
若論所被，並須合教，如受戒遮難、說恣有犯、
七九治罰、六聚悔露，一一事中，皆有取捨。
次句釋成取捨之意。
謂顯佛法尊高，超于世表；僧門清白，不容非濫；
住持萬載，功由於此。
顯下二句明別行。
上句正示，下句釋成，亦同上。
如條部中波離對聖重條咨問，意可見矣。
上明教有限齊，反前汎明。
指下，示其顯了，反上沈密。
上二句示文顯，下二句明事備。
初文，如諸戒相，國土犯人舉過呵責制戒牒釋方便境想下眾同別犯及不犯輕重等相，
一一皆然。聖智通明，故言不勞重覽。
凡愚淺識，不可輒爾僣同。
且祖師聽二十遍，猶言未是心證；僧休聽三十遍，
尚恨逾增逾暗；是知昏鄙安可自務。
結罪等者，如婬兩結〔不捨戒共畜生〕，別眾七開
〔施衣作衣等七緣開〕，一一通前重入戒本，故云再科。 ^174c10

所判，初科，上二句示相濫。
以七支十業，無別體故。
如環連續，以喻相涉，不易分故。
下二句標判。 ^174c27

正判中，初文即約三業相對以分，上三句判化教。
經論明心顯理，是故心業以理為宗。
下三句判行教。施為即事也。
律藏約事辨行，故身口業以事為宗。
如〈篇聚〉中，起業輕重，受報淺深；篇聚即約行，起業即依化。
又〈持犯〉中，單心三時辨犯；八句重輕，此依化也；
八殺俱重，即約行也。
又如〈懺篇〉，三品理觀，即是化教；六位悔法，即準行教。
又〈沙彌篇〉，凡福聖道，即依化教；剃落與戒，即是行教。
餘更尋之。若爾，化教應不禁身口，行教應不制內心？
答：此據道眾雙稟二教為言，世多不曉，故為委示。
初約違明四句。一違化不違制〔瞥爾貪嗔，
律宗不制；及在家人作十不善是也。〕；
二違制不違化〔即犯諸遮戒也〕；三俱違；
四俱不違〔理觀內照，戒律外撿。〕。
次約順四句。一順化不順制〔性相唯識三觀破迷〕；
二順制不順化〔心無慧觀，專守事戒。〕；
三俱順〔如上第四〕；四俱不順〔造業凡愚〕。
三約受戒四句。一稟化不稟制〔《淨名》云：
汝但發心，即名具足是。〕；
二稟制不稟化；三俱稟〔心希出離，受律禁戒，趣向聖道。
佛世利根，善來三語，即得道果。
又《涅槃》出家菩薩是也。〕；
四俱不稟〔可知〕。四約懺罪四句。
一化淨制不淨；二制淨化不淨；三俱淨
〔篇聚依教滅，業道任靜思。〕；
四俱不淨〔愚者犯不肯懺〕。
問：化行二教，為大為小？
答：化收大小，制唯局小。
若爾，《梵網》善戒，大乘行教，那判為化？
答：大乘三藏制不制別，得名為行。
若望今宗，還屬於化，以菩薩戒通道俗故。
問：五八二戒，既是戒制，應是行攝；然局俗人，
不通兩眾，如何判之？
答：化教所攝，律中明者，隨律之經，引證如別。
如是簡判，略識化行；更須精辨，恐繁且止。
今時學者，尚不知名，況明行相！
若不曉此，大小三藏，一切皆迷。 ^174c29

罪異中，上二句明在家為惡，下二句明出家毀戒。
犯化不必違行，違行必兼犯化。
業外加制，故云重也。
問：性戒可爾，遮非本惡，為有幾罪？
如壞生掘地，非不違慈；畜長捉寶，寧無貪染；
來者有智，請為通之。
又問：化教亦兼事行，豈無身口！
行教通禁三業，豈不明心！
何以上文離開三業以配兩教，亦請答之？
故下，引證。即《善生經》。
彼明二人同作一罪，受戒者重，不受者輕。
《智論》文同，如〈懺篇〉引。 ^175b2

徵意中，初躡上經文以為徵詞。
謂彼經既顯，此不須分。
恐下，示所為，上句指迷。
言宗體者，即上所判也。
次句遮妄。言是非者，化行相濫也。
世聞《淨名》發心即是具足，妄判戒之有無。
或迷三性犯制，乃謂業均一品；或云營福違戒無過；
或執心觀，便毀律儀；或謂堅持，無勞慧觀；
或依《方等》二懺，而云制罪都亡；或依篇聚六治，乃謂性業皆滅。
故有依大教懺夷，足小乘僧數。
如斯迷濫，從古至今。
至下懺篇，更為廣說。
故下，明今立。通及後世，無復謬濫，故云永用等。
蠲，簡也。〈標宗〉、〈僧網〉、〈懺法〉、〈沙彌〉等，皆辨二教，臨文詳之。 ^175b11

第八門。前門人法並通，此門並局；以人唯二眾，教局行科。
然而報相兩殊，故使教分同別；故須辨示，方見諸篇。 ^175b23

通塞中，初文。同戒即止持戒本，初篇四重，
二篇七戒，三十中十八，九十中六十九，
眾學一百，七滅諍也。
同制謂作持諸法。
具諸門者，同戒在中卷，同制則上下二卷。
其全同者，則無別舉，如〈集僧〉、〈與欲〉、〈羯磨〉、
〈僧網〉之類。少有異者，隨事點示，如〈結界〉
中，尼界二里，有難同僧；捨戒中明尼無再受，
〈受日〉中尼唯七日，〈二衣〉中尼加二衣之類。
上通明兩同。若下，別顯同戒，上文指易。
戒本分者，即律廣文。
隱下，顯難。〈隨相〉即中卷。
如離衣中三衣五衣皆提。
眾學中通示尼等同犯。
又〈篇聚〉中，示尼八重。
又〈持犯〉境想云：尼中非無，亦指同僧；通緣中總標五眾之類。 ^175b25

次明塞中，前明止行，初句標示。
約位戒，即與僧異者，八夷後四，十七殘中十戒，
三十中十二，單提中一百九，八提舍尼，尋尼戒本對之可見。
謂下，釋異。文列三句，例括異戒，略為引之。
轉重不同中三，初僧殘六戒〔漏失二麁二房，
僧重尼輕；摩觸，僧輕尼重。
殘篇唯有此句。〕；二捨墮九戒〔五敷為五，
六取尼衣，七浣故衣，八擔羊毛，九擗羊毛，並尼吉僧提。〕；
三單提十三戒。有無互缺中二，初捨墮尼無二戒
〔一過前求雨衣，二蘭若離衣。〕；
二單提尼無三戒〔一輒教尼，二說法日暮，三譏呵教尼人。〕。
犯同緣異亦二，初捨墮一戒〔長鉢同提，
僧開十日，尼止一夜。〕；
二單提五戒。上約鈔疏以明。
更以義求，八夷後四及二不定，即是有無；
八提舍尼，四八相望，亦即有無；對索美食，即同輕重。
而下，指尼篇如上多異，不可盡列；故選時要，方入別行。
盛行謂數犯；難知謂微隱。
互專一義，亦所不出，即如下篇上列六戒，
夷中出三，觸八及覆；殘中出二，言人四獨；單提出紡績一戒。
及下一句示作行。
言眾行者，下列七門，上即〈隨戒〉一門；餘之六種，
并屬眾行，謂受懺說恣安居師資也。
方下，總指。 ^175c8

結意中，上二句結前。
分宗類者，即向所明通塞條別。
未顯來詮者，不明立教同別來意也。
諸下，指廣。不同意者，即上止作別相，各有所以。
大疏即祖師所稟首師《律疏》二十卷。
而言大者，或隨大部為言、或簡今家戒業二疏，非謂尊師故也。
今見《義鈔》、《戒疏》，不能廣錄，學者自尋。 ^176a2

第九門。標云異同有二，初明沙彌，即對大僧。
下明式叉，即望三眾。 ^176a9

沙彌中，初科，上句標名。
沙彌是梵語，此云息慈。
〔息其世染，慈濟群生。〕
若下，明體同。檢下，示相局。
就下，明行遍。等塵沙者，副本體故。
下云除羯磨一法，不在數例；自餘眾行，並制同修等。
結下，明犯。第五篇即突吉羅。
無論遮性，一概結吉，示教輕故。
就下，顯位。諸戒末者，即指廣律並列戒後，別尊卑故。
問：體既是同，那分大小？
答：境量雖同，志願碩異；有願無願，豈不明乎！
若爾，既遍塵沙，何唯列十？
答：若論戒體，發在三歸；後說十戒，略陳其相，如大僧四重之例。
故下云且列十戒，喜犯前標；餘所未知，二師別教等。 ^176a10

辨異中。言自外者，如五德、十數、持衣、說淨、
別堂說恣、有緣掘壞之類，並如下篇。
事容是非，故云取捨。
沙彌如本篇，沙彌尼附尼法，故云各就等。 ^176a21

次式叉中，初文，上句標名。
此云學法女。由尼報弱，就小學中，別提六行，
為具方便；二年則驗胎有無，六法則顯行貞固；
《十誦》所謂練身練心，即此義也。
六法下，明體同沙彌。
自下，明行同三眾。
六法者：一摩觸，二盜四錢，三殺畜，四小妄，
五非時食，六飲酒。
學宗謂行本也。言學有三：一學根本〔謂四重也〕，
二學法〔即六法也〕，三學行〔一切大尼行〕。
不重發者，以式叉尼轉根為男，即入僧沙彌故。
《業疏》云：此學法女無戒體也，但受別教，
位過沙彌；以人不解，謂分三眾，有三戒體等。
問：沙彌尼戒，既遍塵沙，何以式叉方行此六？
答：選其喜犯，重更約勒；無體再發，即其義矣。
同三眾者，指下文也；同大僧則具在諸篇；
同大尼沙彌，則各如別篇。
沙彌合一，故言三眾。 ^176a24

別行中。如無沙彌尼，得與大尼授食之類，下文具委。 ^176b9

第十門，標分中。鈔者祖師自號也。
引下三句，即括三科。
但科酌之言，對下少異。
然下云鈔興，但明抄略之意；此言科酌，
正明量處之謀；前後異名，共成一意。
言正經者，正謂入諸正錄，經者訓法訓常，
名兼通別；通該三藏，別在修多；今此從通，以收群部。 ^176b11

小乘律論中又三，初明諸律。
具云摩訶僧祇，此翻大眾。
〔從眾為名，即窟內部。〕
曇無德亦云曇摩毱多，此翻法正，亦云法護、
法鏡、法密。〔從人為目。〕
薩婆多，或云薩婆諦婆，此云有。
〔亦云一切有，從計為名。〕
彌沙塞此云不著有無觀。
迦葉遺亦云迦葉毘，此云重空觀。
〔此二從行為名。〕婆麁富羅亦名婆蹉富羅，此云著有行。
〔亦從計名。〕上列六部。
前之四部，戒本廣律，此土已翻，即根本獲一，
五部得三；翻傳時代，備如《戒疏》。
下之二部，據非今鈔所引；相因列之，知名而已。
註云依《大集》者。《義鈔》所引三藏口傳及遺教法律，
並以《僧祇》列為五部，所出不同，故此示之。
毘尼下，次列諸論。
此科所列，名為律論，亦名戒論。
《婆沙》、《成實》等，自屬經論。
昔人不曉，例云小乘論，傳濫久矣。
《多論》下注并傳者，即《師資傳》。
《了論》注云：釋正量部者，此亦上座部中分出，
律本不到比方，即《了論》所宗也。
真諦即陳朝翻經三藏，出疏五卷，解釋
《了論》，其文未流東南。
《五百問法》，亦云《五百問事經》。
《出要律儀》，梁武帝集，凡二十卷。
自下，三指廣。如《三千威儀》、《毘跋律決正二部律論》
等，皆律之部類。 ^176b16

次經論中。二論亦即大小，此總化教。 ^176c8

結略中。費長房後周高僧，周武滅法，遂為翻經學士。
隋文帝開皇十七年，撰《歷代三寶錄》凡十五卷，今見大藏。 ^176c9

次明異執，標中，有人謂聰覆二師，首傳
《四分》，祖師不合科為異執。
今謂異執之言，目其各計，有何毀斥！
縱容妄解，豈不思所稟首師，亦列于後。
又前云五部異執，則所宗部主亦在其中，又何獨黨於聰覆耶！
非聖人者無法，即斯人也。 ^176c11

列示中。所列諸師，並出《續高僧傳》。
古記廣引，今不同之。
若依寫取，此復何難；但恐徒喪時功，糅雜鈔旨；
必欲知者，取傳尋之，今但列名略注師稟耳。
法聰〔元魏朝人，本學《僧祇》，初弘《四分》。
傳論云：自初開律師號法聰是也。〕、
道覆、慧光、洪理〔抄二卷〕、曇隱〔抄四卷〕；道樂〔鈔四卷。
三師並光師弟子。〕、
洪遵、洪淵、道雲〔疏九卷，抄一卷。〕、
道暉〔疏七卷〕、法願、道洪、法勝、智首〔並隋朝人，依洪聽習。
首即祖師所承。〕、法礪〔洪淵弟子。
祖師亦甞從學一月而終，今疏猶存。〕、
基師〔僧傳不書〕。 ^176c16

結指中。曇瑗〔陳朝人〕、僧祐、靈裕〔隋朝人，疏五卷。〕。
江表，表即外也；或云江外江左，並指吳越在江漢之外故也。
關內即京非，河南即洛陽，蜀部即東西兩川。
指《義鈔》者，未見其文。
上來所明，並是所鈔。
即前序云：包異部等，四句收之可見。
又異執中，傳演雖多，不出六見，亦如上引。 ^176c26

次明為經者。一世多不辨，隨得濫用。
二事乖正典，反為執據。
如三百福罰、三十六碩餘糧、五部五色衣、
以錢贖佛食等，並如下破。
今宗引用，並據真文，使來學生信，行事無疑。
此章之來，意如此矣。 ^177a4

列示中。經論參列，凡二十五本。
經有十四，論有十一。
其間《諸佛下生》、《乳光》、《提謂》並有真偽二本；
他宗或引，並正本耳。 ^177a8

結斥，可知。隋帝勅令長房錄中所不收者，
並集焚毀；搜之不盡，當時猶用，故此斥之。
然《尼鈔》、《義鈔》或復引用，未詳何意。 ^177a11

鈔興中。標云本意者，下云臨機有用等是。 ^177a14

正明中，初科。攢多歸少曰撮略，舉一總眾名包括。
餘如前解。 ^177a15

次科。智謂識見，量即器度。
侮，曼也。猷言，即自所鈔。
猷法也。空有二十，雙亦雙非，四執相攻，名為戲論。
今采摭眾典，取捨諸家；恐疑同彼，故須遮之。 ^177a16

正示中，初文，上句推其師受，顯非自裁。
次句呈於已懷，明須去取。
每下，正敘刪削，初二句示撿討。
覆謂反覆。於下四句，明所刪。
一事，舉少類多；一事尚然，況一部行事，其繁可知。
文中繁有二重：一廢立多者，約諸家相望也；
二情見繁者，就諸家自論也。
今下，示能刪。此亦有二：一者全除刪，如受戒法及十三難羯磨戒本等，
並廣列義門，今鈔不錄。
二者對破刪，如下但云諸說不同、昔解多途、
廢昔義等，而不委引彼說者是。
如自然界體廣狹方圓、三小立相、安居受日等，
並多古解，一一標破；此但直申今義，即引誠教，
證令取信，故云今並等。
且引一事，餘準明之。
如下問云：自然界為方圓耶？
答云：昔云定方〔下引彼說，即刪略也。〕；
下引《十誦》、《本律》、《丘分》、《善見》、《了論》等文，仍云廣引誠證，
定方須廢〔此謂止存文證〕。
首題刪繁，文唯據此；如上所示，想無惑矣。 ^177a19

指餘義中。然今此鈔雖並刪略，諸師申釋，
未必全非；或義章開其戶牖、或問答釋於幽微，何以此中一概除削。
文明此意據合存之；止由難解，不逗新學，
故別為一部，目為《義鈔》。
文有三卷，下卷已亡；故今所指，彼文多闕。
《義鈔》興致，明文在茲；古多妄說，或云二疏之餘、
或云二疏張本，如別所破。
具云《拾毘尼義鈔》，此中語省，以集字代之；
下單云《義鈔》、《別鈔》，皆此例也。
文中。通猶容也，餘論即目義解。
容彼之說，明其可存。
上二句明義之幽隱。
自下二句，明不益初心。
言通解者，以目博知深識之士。
具下，正指彼文。 ^177b6

明不具中。遮世疑云：三藏正教，義無改作；
何以引用，輒有去取？
故此釋之，仍引證據。
初明取意。堪入宗者，涉今行事也。
自下，指所餘。撮要包括，是鈔所宗；橫評繁文，
即今所諱，故云非鈔者意也。
故下，引證。初引本律，出三十四卷；次引
《母論》，文出第六。並因比丘為人說法，不能廣說，白佛故聽。
律文具引，論略白語。
要謂精當該攝，妙即善巧適機。 ^177b18

示所為者，即鈔興意也。
庶，望也。訪問也。上明法有倫序，不假他求；
下顯事有準承，無疑得失。
臨機有用，即事即行，二句偶對，語別義同。
此之四句，一部大宗；獨異諸師，高超九代。
盡如來權巧之旨，闢群生解脫之門。
三寶所以住持，五乘所以發軫者，功在於茲矣。
是以行事之目，標在首題；訓蒙之詞，遍于一部。
凡為道眾，率由此門；禪教雖殊，無不受賜；
曲尋弘濟，可勝言哉。 ^177b25

遮妄增者。此即聖意懸鑒未來，各興解釋，
必乖本趣，故此止之。
初敘妄增。不急務者，即世現行諸家章記，
或廣張法相、或多雜俗書，顛覆祖宗，繄昏智眼，
請詳聖訓，自可鑒之。
使下，次顯過患。上句明壞教。
今鈔始終盡稽聖典，故曰真宗。
次句明迷行。教行兩亡，則破戒造惡，非沙門行，如鳥鼠焉。
此出《佛藏經》，彼明比丘不修戒行，非道非俗，
猶如蝙蝠，非鳥非鼠，具引如〈篇聚〉中。
意謂此鈔既興，人知持奉；由彼穢雜，後進還迷，故云復存也。
茲日，通指斯時。即今學者專攻章記，爭馳講論，以為己能。
身作重夷，口護輕吉。
自謂精明盜相，反侵損於四方；善達婬科，
更荒迷於三道；昏飡饜飫，尚說過中；夕飲酕醄，
猶談酒制；人前斂相，詐現威容；屏處為非，略無畏忌。
此徒擊目，豈是誣言。
良由章記之乖訛，復是師承之庸鄙。
不令教於不令，一盲導於眾盲；皇祖真宗，
於茲殆絕；一尋此意，不覺嗟呼！
因筆斯文，益增哽痛；自非聖鑒，孰見余心。
悲夫！ ^177c5

總結中，上三句結前。
言總束者，則驗十門非別序明矣。
諸門者，即下諸篇；則顯教興中指諸門，非九門明矣。
析，辨也。若下，指廣。
可知。別論者，則三十篇望序為別，又復明矣。 ^177c23

大段第三，示所詮行相，初總示中。
宅，居也。佛門廣大，包納清澄，喻之如海；
僧稟佛化，即居其中；如犯重禁，名為邊罪，
謂漂出佛海邊外，即其義也。
流即是水，法能滋物，故比於水。
廁，預也。伍，眾也。此明比丘身具三寶，所修法行，
雖乃萬途；以眾自共，攝無不盡。
然據行體，止是二持；但就作中，別簡一色；
羯磨僧法以為眾行；自餘雜法，總歸共行。
欲使綱目兩分，眾別無濫，故云唯三位也。 ^177c27

別對中，初明自行。
上句明建志攝修，次句示學知教相。
出離聖道，不類邪術，故云正戒。
文指體相，必具法行；體附釋相，相總四篇；
故此二字，統於中卷。
自下，次明眾行。上句 #CB04906;前，次句正示。
凡行僧事，必先簡眾；故須體淨，方應秉宣。
言綱領者，對下毛目也。
匡攝住持，存乎眾法；隨事奉修，在乎別行；
眾法存則別行修，綱領舉則毛目正；上下作持，離分在此。
自他下，明共行。上句示行相。
凡為道眾，彼我同須，即是共義，故云兩德。
德亦行也。下句顯繁多。
除僧法羯磨已外，一切作行，皆歸共收。
唯此共行，攝相最廣，故曰多途。
或可上句躡前兩行；次句正示行相，謂必須共行輔成自眾，
故云成相多途。問：自眾兩行，亦制同遵，豈非相濫？
答：自行則護體防心，義非他共；止作體別，此不在言。
就論眾行，作業辦事，多是為他；義非常行，有緣方舉。
共行不爾，日用恒須，是僧俱稟，獨彰斯目；如衣藥鉢器計請導俗等類。
比論二行，別相可知。
然三行之目，古德所傳。
若取今文，明標自行；又復前云上卷則攝於眾務，則自眾二行名義灼然。
唯斯共行，雖復無文；兩德之言，義取無爽。
古多妄解，不免繁詞。
〔古云：四人羯磨為眾行，一人心念為自行，
二人對首為共行者，誤矣。〕
問：前文已分，何意重迷？
答：前判能詮，則以文攝行；此明所詮，則指行在文。
雖文行俱明，而正意兩別。
問：前以上卷在初，此則中卷為首，何以不同：
答：意如上解。若爾，何不依行次第，以自行為上卷耶？
答：此有二意。一約行次第，則先止後作，自行合初。
二約事勝劣，則住持功大，眾須在首；故律序云：
以眾和合故，佛法得久住。
今取後意，如文所列。 ^178a7

雙結中。教行兩備，攝機斯盡。 ^178b8

次科，初二句標難。
謂事隨篇類，則使三行互有投寄。
如上卷〈標宗〉亦明法體行相，及捨戒、六念、
別人說恣、識疑發露之類，則眾行兼自共也。
又中卷〈懺六聚〉中眾別悔法，則自行兼眾共也。
下卷攝衣攝食亡物等諸羯磨法，并雜行等，則共行兼眾自也。
三行相參，不可一判，故云難也。
若下，釋其難相，成繁闕過，上二句示闕略過。
長途散釋者，謂不約三行收束也。
寡討論者，謂不稱機宜也。
以言無所歸，人難披撿故。
下二句明傷繁過。
言曲分者，謂逐卷隨篇，明三行簡判也。
過在繁碎者，亂於教旨也。 ^178b9

三中，初示今判。上二句，正示對翻兩過。
隨宜者，離前寡討論過也。
約略者，相前曲分也。
通結者，謂大分三行，翻上散釋也。
指歸者，雖有相投，舉行攝屬，離上繁碎過也。
下二句顯意。使謂令於後人也。
綱領即三行，毛目即諸篇行相。
整，理也。載下，結勸。
上句勸學，開其解也；下句勸修，成其行也。
載，即重也。四分律行事鈔資持記上一上上一下四分律行事鈔資持記上一下 ^178b20

上卷首題，委如前釋。
今總分對，略為四別。
初約能所。上三字律題是所宗，下七字鈔題是能宗。
又律題中，四分屬能集，律是所集。
鈔題中，刪補行三字是能，繁闕事三字為所。
又鈔字是能，行事屬所。
二約通別。律題為通，貫諸部故。
鈔題為別，局今文故。
又《四分》為別，五中一故；律字是通，諸宗同稱故。
刪等六字為別，無所濫故；鈔字為通，容相涉故。
三約人分。律是佛制，《四分》即部主集，鈔即祖師撰。
四約華梵。上三字翻梵成華，下竝華語。
梵云折埵理、質埵理，此翻分四。
從此方俗，迴易其語。
辨律華梵，如〈釋相〉中。
極知繁碎。講學剖文，不得不爾。
忘筌之士，更繁何患；執指之徒，無言亦著，豈不然乎！ ^178c4

列篇中。標宗勸學，文局上卷，義該一部。
下十一篇，正明眾行。
然成辦僧事，必假四緣：人、法、事、處，闕一不可。
今此諸篇，依之而列。
第二三四，即能秉之人；第五即所秉之法，第六即秉法之處。
已下六篇，即所被之事；事復有三：七及八九，即有情事。
十與十二，即非情事；安居一篇，即二合事〔人依處故。
若約篇中分房受日，竝非情耳。〕
other:: 
#  1 釋標宗篇(上一下)
釋標宗篇 ^178c17

一部之文，兼該三藏。
文體正意，唯歸戒律。
故當標出正宗，顯彰勝德。
使夫學者投心有所，功不虛費。
故以此篇冠于卷首。
標即訓指，宗即是戒。
問：下列四種，何者是宗？
答：若就別論，唯法為宗；下云宗體，或云法體，
宗法互舉，別指何疑。
若約通論，四竝是宗，良由戒法總餘三故。
言顯德者，廣引教相，贊述戒功，令知本受，專勤守護。
即下科云順戒則三寶住持，辨比丘事，至文可見。
自昔章記，竝以標宗科為僧體，甚失文意，如後攻之。
今明此篇指示學宗，激勵持奉；通貫諸篇，總發三行。
是以《尼鈔》題云勸學。
準彼驗此，方見聖心。
學者臨文，彌須用意；提携開誘，最所精詳；
必欲智眼開明，學路無壅；此而不達，餘竝徒然。
勉夫！注有二意。一是開章，以此篇中不別分故。
二即釋題，由是二門合之為目，恐人不曉，故注釋之。 ^178c25

歎教文中。律字是法，海下並喻。
今先出喻，然後合法。
初三字明竪深，次句明橫廣；雖下二句，
明容而不雜；騰下二句，明逸而不濫。
沖亦訓深，漸漸深入，莫窮底故。
通萬象者，天地萬物，皆蒙潤故。
包含等者，百川所歸故。
不宿屍者，性清潔故。
騰岳等者，勢蕩逸故。
岳喻其高，雲喻其動，喻中喻故。
潮不過者，涌有時故。
法合中，初合竪深。
遠古諸佛、三乘聖賢，由戒資成，至于現未展轉無窮。
故《戒疏》云：前聖果圓，後賢因滿；引生來業，
展轉住持；眾生無盡，戒亦無竭。
即戒本云：如過去諸佛，及以未來者，現在諸世尊，皆共尊敬戒是也。
二合橫廣。三義釋之。
初明遍境者，十方法界依正二報，情非情類，無非戒故。
二約禁業者，三業四儀，施為舉動，三千八萬，皆聖制故。
三約資行者，萬行由生，眾善所住，三聖道成，率由戒檢故。
合第三中。戒法弘通，九道師訓；人收七眾，
趣該非畜〔本宗通受五八。〕
攝濟不遺，故云無外。
然則或違重禁，教所不容；五眾則坌污清流，
必加擯罰；其餘則入道無益，永障出家；
若論治擯，實通諸篇；然對死屍，須約四重；
即律序云：譬如有死屍，大海不容受，為疾風所漂，棄之於岸上。
諸作惡行者，猶如彼死屍，眾所不容受，以是當持戒。
合第四者。謂止作持犯，隨緣興制；詮相浩博，喻若波濤。
然篇聚重輕，犯緣具闕；定犯不犯，纖毫不差；
眾別行相，施造有儀；如非成敗，無容濫託。
如潮有信，法喻彌彰。
律云海有八奇特法：一一切眾流皆往投之；
二常不失潮限；三五大河皆投於海而失本名；
四五大河及天雨盡歸於海，無有增減；
五海水盡醎，同為一味；六不受死屍；七多出珍寶；八大形者所居。
此中略舉，未必全同；如戒本序，但明二德；
必欲強配，臨文自裁。 ^179a11

勸持中，初科，明出家之人所務唯二：一須稟戒，二當學道。
初中，上句標人。凡謂非一。
廁預者，對下沐心，即指身口。
佛法深妙，有信得入，故曰玄門。
克下，示所學。克猶必也。
清禁即戒法。戒防七業，故不容非。
二學道中。初句標人。
正道清澄，洗沐塵垢，故喻如水。
慕下，明所修。慕即志念。
出要即指定慧。定靜慧明，不隨塵欲，故無染世。
上約三學，事理業惑，相對以明。
乃知出家之士，義無偏學；專事昧道，未異凡流；
樂道忘事，何由修證？
上是對明三學。故下，合示兩利，初二句正示。
德益時者，外用無非，住持生善，成利他也。
超塵網者，寡欲絕累，成自利也。
良下，推其所以。上二句顯利他之功，本由淨戒；
下二句明自利之德，實因定慧。
法即是戒，道即定慧。 ^179b15

敘不學中，初料，上二句標人。
澆末是時。淺識者，無所解故。
庸見者，同塵俗故。
雖下，示庸淺之相。
先且分定；初二句，明學寡；次二句，明行薄。
又次二句，明情疎；復次二句，明志塞。
局下至體之，明言論鄙俗。
名參者，無實德故。
緇服即黑色衣。不依律者，違聖教故。
疎野者，無所拘故。
真要與下真趣，竝指前三學。
封猶閉也。守株喻其愚也。
〔《韓子》曰：宋人有耕者，見田中株，兔走觸之，折頸而死。
因釋耕守株，冀復得兔。〕
志即是心。絕通望者，無所見也。
就言論中，初二句謂無稽實。
局塞也。之猶於也。
首即頭也。此句躡上生下。
次四句明混同流俗。
事即所說之事。研下，舉積學比況。
闇託，謂不達前事，冥然為之。
體即解也。 ^179b29

彰過中四，初明濫教。
所行違制，妄謂依律，故云濫委。
法司即律宗。律實不然，愚者謂是，故為彼亂。
即世學者說律訓人。
自貿椹衣，言遵王制；夜粥晏齋，謂是隨方。
非時噉飯，妄言未必長惡；貪飲藥酒，便言有病療治；
不學愚僧，傳為口實。
誣聖亂法，豈復過是！
來者有識，慎勿隨邪。
肆下，次明專任。肆，恣也。
順己情者，非制而制，曰縱。
違我意者，是制便斷，名奪。
事既非法，人有不從，即以威武抑而挫之。
所謂持戒比丘，反遭治擯，乃至羅漢亦被打罵，即其事也。
暴謂兇惡，剋即侵害。
尚非下，三舉況。俗節即世禮，禮以節人故也。
孔子云：非禮勿視，非禮勿聽，非禮勿言，非禮勿動。
《曲禮》曰：傲不可長，欲不可縱。
是則儒典動必合禮，不容縱傲。
安有出世道人，反成肆恣，故云也。
致令下，四彰損。上句明塞學路，次句明滅法律，下二句傷歎。
磐謂大石。《周易困卦》云：困于石，據于蒺蔾。
〔注云：石之為物，堅而不納者也。〕
喻上庸流濫為師首，妄行非法；則使來蒙解行不進，如困于石。
若復不學，恥墮無知，如據蒺蔾，此謂進退不可之象。
世途擊目，豈不昭然。
羈，居宜反，馬絆也。
#CB01793;，毘必反，車束也。
此二即乘駕之要物。
律為住持中最，故以比焉。 ^179c13

舉興替中。初句語通上下，前敘淺識故替，後勸深崇必興。
次句囑於後學。復下，顯益。
佛智朗然，故喻如日。
法能摧展業惑，故喻如輪。
苟得其人，則三寶重興；反前覆墜，故云再也。 ^180a6

正明中，初科。望下〈釋相〉，故云略指。
宗即是法，證題不疑。
令下，示意。興謂發心，建即立行。
識體進行，成因感果，故云有託。
如後結文。 ^180a10

領受中，初文為二，先示法體。
上句明戒法有濟物之能，下句明戒體為立行之本。
器即是機。大小凡聖道俗七部上中下心，皆獲得故。
趣謂歸趣。體能生行，行還護體；以行望體，體為所歸。
故知比丘以體為本，領受少差，畢身虛喪；
一生大事，可不慎乎！
而下，次明得失，初明得者。
準受戒中必具五緣，方發戒品：一能受有五，
二所對有六〔一界，二僧，三數滿，四盡集，
五白四法，六資緣具。〕，
三發心乞戒，四心境相當，五事成究竟。
今以善淨一句，對收一三；稱緣一句，即收第二；
方克一句，即收第四五。
克猶遂也。若下，次明失，初三句明緣乖不得。
即反五緣。不待全差，少乖即失，故云毫微。
徒虛也。將下，彰無戒之過。
上一句失自利，下二句失利他。 ^180a13

結誥中，初二句指所誥人。
清身謂志樂建修。
圓果即心期極證。
無下一句，誡輕易。
必下，教用意。專志者，有所詣也。
攝慮者，無異想也。
契謂心會前法，入即納法歸心。
滯，礙也。故下，引證。
即《涅槃》十八卷，彼云：云何念戒？
菩薩思惟有戒不破不漏不壞不雜〔不破即四重，
不壞即餘戒；不漏不雜，即重輕方便，此依北遠疏。〕，
雖無形色而可護持〔非色〕；雖非觸對，善修方便，
可得具足〔非心〕；諸佛菩薩之所讚歎，是大方等大涅槃因。
此證重心領納，有戒何疑。 ^180a27

徵釋中，初科；上二字，徵上所受，發下開章。
但下，釋意。初敘廣；且下，示要。
初中，上二句據法明廣。
五、八、十、具，四位不同；或約業者，七支種類也；
或從制者，重輕篇聚也。
軼〔徒結反，又音逸。〕，
車相交過，喻其多貌。
次二句約心明廣。
即上四位各有三品。
若下二句，就境明廣。
情及非情，不可數故。
示要中。樞即門樞，亦取要義。
欲達四科，先須略示。
聖人制教名法，納法成業名體，依體起護名行，為行有儀名相。
有云未受名法，受已名體；今謂不然。
法之為義，貫徹始終，安有受已不得名法。
須知下三從初得號，是故一一皆得稱戒。
或可竝以法字貫之，方顯體及行相，非餘泛善。
問：所以唯四，不多少者？
答：攝修始終，無缺剩故。
隨成一行，四義整足；言有次第，行不前後。
問：法之與體，同異云何？
答：《業疏》云：體者戒法所依之本。
是則法為能依，體是所依，不可云同。
又云：戒體者，所謂納聖法於心胸，即法是所納之戒體。
據此不可云異。應知言法未必是體，言體其必是法。
不即不離，非同非異。
問：行相何異？答：三業分之。 ^180b7

戒法中，初文二，初標示。
語猶敘也。直下，正明。
法雖兩通，不能委辨；但從聖論，故云直也。
必，定也。軌成者，示法義也。
出離道者，聖所證也；〈釋相〉科為聖道本基，即同此意。
要下，出從聖所以。
然此但示法之功力，文不明指何者是法，意令學者得而得之。 ^180b27

次科，初二句躡前。
今下，正示。已成者，初果已上所修三學，名聖道故。
今雖在凡，亦名聖法，因中果號也。 ^180c4

三中，初明立志，上二句明慕近事。
背俗向道，得事解脫，在凡因故。
下二句明希遠果。
斷惑證理，即理解脫，是聖果故。
累即三界結使，外謂二種涅槃。
又可上約身儀異世，下據心行清昇。
必下，勸令早學。言必預者，不得臨時故。
此心者，即上近遠二心。
隨人者，任機優劣故。
乃下，示相應。初句納法為體，次句依體起行。
行必兼相，四種備焉。
故下，結名。以依體起持，名隨行故。 ^180c6

戒體中，初科為二，初指餘文。
通論即宗論，非別解故；如《成實》、《婆沙》、《雜心》、
《俱舍》等。所發即無作。
今下，標今意。相謂心之相狀。 ^180c14

正示中三，初二句示戒量。
法界者，十界依正也。
塵沙者，喻其多也。
二諦者，佛所立教也。
此謂約境顯戒，故云等法。
以已下，正明心相。
初句立誓盡一形壽，次句通包禮敬陳詞身口二業；
善下，明屏絕妄念；測下，明心法相應。
測思者，成業之本，得戒之因；三品心中，隨發何等。
明慧者，反照心境，如理稱教，而非倒想妄緣前境。
或以四字別解者，測謂發心，思即緣境，
明謂有記，慧即檢察。
上明用心，下明合法。
由上起心，必須遍緣塵沙等境；法從境制，
量亦普周；心隨法生，法廣心遍；心法相應，
函蓋相稱，故云冥會。
冥，暗；會，合也。法猶在境，以心對望，故云前法；
下云彼法，義亦同然。
以此下，明納體，初二句躡上冥會。
於下，明法隨心起。
法是無情，由心緣故，還即隨心；故三羯磨時，
初動於境，次集於空，後入於心；法依心故，名為法體。
領下，示體所在。若據當分，體是非心；不顯所依，體與心異。
今言在心，乃取圓意，即指藏識為所依處。
此之二句，正示無作；昔人反云此是作體，安有心中但領作耶！
問：若是無作，即是所發，何以前文指如通論？
答：此中但言領納在心，不明所納是色非色。
故指如彼，〈釋相〉廣明。
問：前云正顯能領心相，豈非作戒？
答：此謂以作顯無作耳。
問：何不直示無作，而明心相者？
答：能領之心，發體正要。
獨茲曲示，餘竝無文。
若乃考得法之元由，決所受之成否；苟迷此旨，餘復何言。
或無記妄緣，或泛爾餘善；一生罔象，畢世遲疑；
無戒滿洲，聖言有旨。
故茲提示，義不徒然。 ^180c17

戒行中三，初躡前科。
必下，示行相。方便有二，即教行也。
教謂律藏，必依師學；行謂對治，唯在己修；
由本興心，稟教期行以為受體；今還如體而學而修。
文明檢察，似偏約行；然離過對治，非學不立；
廣修之語，理必兼含。
檢察即心，心即行體；準疏具三，能憶、能持、
能防；一心三用，無非順受，方成隨行，此謂能察；身口威儀即所察。
此二句，須明成就二持，遠離兩犯。
而云身口，且據麁非；約準今宗，義通三業。
上云檢察，正示修行；下云慕聖，明其標志。
克，猶定也。崇，重也。
前聖，通目三乘已成道者。
持下，結示名義。持心即行。
後起順前，示隨行義。
下引經證。文如前引，但易具足為清淨耳；
具足無缺，即清淨故。 ^181a16

戒相中二，初即承前。
隨下，正示。問：〈釋相篇〉中，以戒本為相，與此異者？
答：此約行明，彼就法辨。
然則行必循法，法必軌行。
文云動則稱法，豈不明乎！ ^181b1

顯德中，初科，初至能盡，結前文也；直引下，生後意也。
初文，上三句結歎。
出道本依，對下成果，即約修因以論。
本依，即基址義。宗極者，法身由成故，轉為果德故，
眾聖敬護故；即如戒本，三世諸佛皆共尊敬，聖賢稱譽等。
故下，示標宗意。表，首也。
知下，明開悟。佩，持也。
下下，明自他益。自餘下，明住持益。
功德下，結示無窮。
生後中。直引者，更無自說，使生信故。
令下，稱美後學，使堅持故。
或可從初至有在為結前，知自下即生後。
結前同上釋。就生後中，初至能盡，即敘德；
直下，明引顯，即題中顯德二字。
聖說者，下引大小經律論，或是佛說，或餘人說，
無非聖故；又可雖通餘人，還述佛意，是則聖說唯在如來。
詳，審也。諸，之也。 ^181b4

引證中，初科，前約違順開章。
比丘事者，通於眾別。
言翻種者，戒為脫苦因，受反增故。
種字去呼。苦業，即惡因也。
但下，敘廣標略。言經論者，律在其中。
一化者，始於成道，終至唱滅，中間教法，
無不引之；故言一化，亦名一期。 ^181b18

小乘經中，初科，《般泥洹經》。
東晉法顯所翻本。
彼因魔王請佛涅槃，佛即許之。
阿難悲惱，三請世尊住壽一劫。
佛說偈云：我所說諸法，即是汝等師；又云：
汝等勤精進，如我在無異。
今取經意，文有少異。
《遺教》。文見卷首。論釋云：示現波羅提木叉是修行大師故，示現人法住持相似故。
等者，如諸經佛臨滅時，阿難請問四事。
第二問云：佛滅度後，以誰為師？
佛言：以戒為師。 ^181b23

二中。發趣者，發謂起行，趣謂所期。
萬行舉其大數。宗是尊義主義。
萬行之中，戒為尊主。
所以然者，有多義故。
一由資始故，二有期誓故，三有本體故，
四攝境遍故，五止作統故。
餘行無此，故為卑為賓耳。
故下，引證。《古記》云：即《善生經》，然與戒本序語意相涉。
上句總彼兩句，故云等也。
戒以足喻，頗符發趣之義。
然從權意，且指人天；須知所趣實通五乘，如前已辨。 ^181c4

三中，初舉喻。地有二義：一能生，二能持。
兩引《遺教》，止得初義。
上云諸善，通漏無漏及動不動。
下云定慧須約聖道，唯在無漏及不動耳。
又下，次引律文，雙示二義。
即本律〈說戒揵度〉中文。
而言經者，名通三藏，皆佛語故。
先引文。即下，喻合。
經云行根，即能生故。
上三約喻，則初師、二足、三地。
合法者，初是軌物，二即攝行，三能生功德。 ^181c12

小乘論中，《成實》三喻。
柱喻依持，郭喻防禦，印喻為人所信。
初言道品，即是慧學。
次第增深，隨有所見，故如樓觀，即三十七品。
四念處、四正勤、四如意足〔一欲，二精進，
三心，四思惟。所願皆得，故名如意。〕、
五根、五力〔即上五根，望能壞有漏不善故名力。〕、
七覺分、八正道。二禪定者，顯是定學。
定以防心，抑制妄動，故喻如城。
即同《遺教》喻堤塘也，謂四禪四空定及餘無漏諸禪三昧。
戒為郭者，郭謂外城。
三入眾者，即屬戒學；謂羯磨說戒二種僧中，具戒清淨方可預故。
下二句結勸。 ^181c19

《解脫論》，第二〈分別戒品〉。
指令尋之，今為略引。
彼云：若人有戒。為有戒故，成就無畏；榮顯親友，
聖所憐愍，是親友依，是善莊嚴，是領諸行，
是功德處，是供養處，是可責同學處，於諸善法不畏不退，
成就一切意願清淨，雖死不忘，成伏解脫樂方便，如是無邊戒功德。 ^182a2

《毘婆沙論》，初中。初句牒所受，下列四義。
尸羅，梵言，此翻為戒。
今以梵語，猶含多義，故反釋之。 ^182a8

次科，初明尸羅。義含九種，故須皆以尸羅二字貫之。
冷、池、纓、鏡、頭，此五從喻；夢、習、定、勢，此四從法。
又第四明生定，鏡頭喻發慧，餘六當體是戒。
又六中，初明體，二是所感，三即牽行，池謂滅惑，
纓謂德彰，勢謂功勝。
破戒熱是因中結業，三惡熱是果上受苦。
纓絡者，論明世纓老少中年有好不好，戒纓則常好。
如鏡者，鏡明則像現；戒淨，無我理顯。
無我字，祖師加之。
威勢中，初舉聖以明。
如來德懾魔軍，威伏外道；若親在眾，破僧不成；
強狠眾生，見即歸命。
餘下，引事以證。論云：罽賓國有龍名阿利那，
受性暴惡；住處近僧伽藍，數為暴害。
時有五百羅漢共集，以禪定神力而不能遣；
後有一人不入禪定，直彈指語言：賢善遠此處去，龍即遠去。
諸羅漢問之。彼云：我不以禪定力，直以謹慎於戒；
守護輕戒，猶如重禁。
文中但以下，即引彼答，但束其詞耳。
如頭者，頭則具納六塵，戒則總收眾善，故以喻焉。
論中備對六塵，今舉初後，略其中間，故云乃至。
今引足之，謂聞名身等義，嗅覺意華〔即七覺支〕，
甞出離無事寂靜三菩提味〔三菩提翻正覺〕，覺禪定解脫等觸。
苦是三界果相，故如色也。
色陰等者，即餘四陰，論云：知總相別相。
〔總即心色。五陰則色總心別，十二入則心總色別，十八界心色俱別。〕
二守信者。以違本受，則為無信。
三行，四器，二並從喻。 ^182a10

覆釋中。瞿沙，《師資傳》云：五十二餘師之數，善能說法。
彼以別義釋上尸羅，故論取之。
如下，舉喻。行下，合法。
即同戒本護戒足也。
通前共為十義。 ^182b5

大乘經，《華嚴》有多譯。
今引晉譯六十卷者。
即第八〈明法品〉文，文有四段。
彼云：菩薩摩訶薩教化眾生發菩提心，是故能令佛寶不斷。
開示甚深諸妙法藏，是故能令法寶不斷。
具足受持威儀教法，是故能令僧寶不斷。
〔此初段也。〕復次，悉能讚歎一切大願，是故能令佛寶不斷。
分別解說十二緣起，是故能令法寶不斷；
行六和敬，是故能令僧寶不斷。
〔即第二段。〕復次，下佛種子於眾生田，生正覺芽，是故能令佛寶不斷。
不惜身命護持正法，是故能令法寶不斷。
善御大眾，心不憂悔，是故能令僧寶不斷。
〔即第三段。〕今鈔上五句竝摘僧寶中文。
初二句明別行，次句即眾行，後二句明攝眾。
行必依法，故無憂悔。
去來已下，即第四段總結中文。
三世佛法奉順無違，則護三寶故。 ^182b9

《大集》，引彼十九〈護法品〉文。
初引菩薩請詞。五滓，阻史反，濁也。
言五濁者，一劫濁，二見濁〔五利使〕，三煩惱濁
〔五鈍使〕，四眾生濁，五命濁〔連持色心，摧年促壽。〕。
如餘土者，引他為例以申請意。
佛言止止！佛自知時；因緣未出，則不預制；
由不即制，故云後許。 ^182b23

薩遮尼犍，即外道名，以為經題。
廣如第二，今略引之。
彼明佛在欝闍延城。
時有大薩遮尼犍子，與八十八千萬尼犍子遊行諸國，
教化眾生〔此竝大權示化〕，次至欝闍城。
時國主嚴熾王問尼犍子：如來相好莊嚴之身，以何為本？
從何為始？尼揵答言：一切功德助道之行，
舉要言之，以戒為本，持戒為始。
續云：若不持戒等，如鈔所引。
破戒墮獄。畜是別報，故云不得。
又畜為下趣，而復疥癩，猶故不得。
欲明毀戒尚無劣報，以勵持者必加勝功。
〔野干，應法師云：形色青黃如狗，群行夜鳴如狼。〕 ^182b29

《月燈經》中偈文，彼經不出，未詳所以。
上半偈明俗貴道賤。
色謂儀貌，族即貴姓。
多聞謂足學。無戒即無智；畜無此二，故舉比之。
下半明俗輕道重，反上二句。
卑謂形陋，下即賤姓。
人中尊貴，故名勝士。
以色族是世俗妄法，戒智乃出世真道，故非比倫。 ^182c10

《涅槃經》有南北二本，此引北本第十七
〈梵行品〉文。今但括意，文少不等。
初二句舉因果索機；必下，示修證之法。
若下，出其違行；我亦下，遮其受經。
所以然者。經明眾生佛性，如雜血乳；停搆煎煖，乃出醍醐。
佛性亦爾，為煩惱雜；三學修治，漸至佛果。
欲斷煩惱，先須止業。
止業之要，豈過戒律。
今時濫染大乘，便言不拘不檢，無持無犯，何善何罪。
師徒傳妄，作惡無窮。
又云：持戒人天果報。
請詳佛語，宜息邪情。
況《華嚴》圓頓上乘，《涅槃》終窮極唱；金言猛勵，可不信乎！ ^182c16

《華嚴》偈，上句示功。
無上菩提者，以果彰因也。
次句勸修。下半偈明聖所歎。
以順教故。故下，祖師示意。
望前已引，故言重也。 ^182c26

大乘論，《智論》釋《般若經》，具云《大智度論》。
今引第十四。文為五段，初二句舉果總勸。
大利如上二經。一切下，二敘功勸。
諸德根及下善法處，同前大地喻也。
出家要者，同前《華嚴》文也。
如下，舉世二物，喻令護惜。
又下，三約無戒損失勸，上舉三喻。
若下，法合。好果語通五乘，對前大利，須指佛果。
若棄下，四舉無益苦行勸。
文列諸外道法。袈裟語通，或即外道服，
或可外道僣著袈裟；如販賣戒，外道與跋難陀袈裟相易，為戒緣起。
或可通名不受佛戒之人，不專外道。
人雖下，五約現報勸，初明生前報。
上二句標持人。香聞下三句，即戒本中名譽樂；
香喻美德外揚，為他所聞。
所願一句，即利養樂。
此謂戒德所感，非求而得之。
持戒下，次明臨終報。
準《俱舍》中，人命終時，三大次解；火大解時，
令心躁悶，翻睛吐沫；水大解時，形體洪腫，筋脈爛壞。
〔此相必受惡報。〕風大解時，瞥爾命終，不知不覺；
地大堅重，不能解也。
今取最後，故舉風大；能解支節，故喻如刀。
〔或云風輕利故，或云楚痛如刀傷故。〕
心不怖者，淨業熏習，正念現前；毀戒惡露，懷憂心怖。 ^182c28

《地持》三十二相者，一、足下平如匳底〔持戒不動，
施心不移，安住實語，如須彌山。〕，
二、足下千輻輪相〔於父母所、和上師長、
乃至畜生，以如法財供養供給。〕，
三、手指纖長，四、足跟長，五、身方直〔不殺不盜，於父母師長常生歡喜。〕，
六、網縵指如白鵝王〔修四攝法攝取眾生〕，
七、手足軟〔父母師長病苦時，自手洗拭捉持按摩。〕，
八、節踝#CB00166;滿，九、身毛上靡，
十、鹿王腨〔專心聽法，演說正教。〕，
十一、身圓滿如尼拘陀樹，十二、立手過膝，
十三、頂有肉髻，十四、無見頂〔於諸眾生不生害心，
飲食知足，常樂惠施，瞻病給藥。〕，
十五、陰藏相〔見怖畏者，為作救護；見裸跣者，
施與衣服，有云馬陰藏相。〕，
十六、皮膚細軟，十七、身毛右旋〔親近智者，
遠離愚人，善喜問答，掃治行路。〕，
十八、身金色，十九、常光明曜〔常以衣服飲食臥具醫藥，香花燈明施人。〕，
二十、七處滿〔行施之時所珍之物，能捨不悋，
不觀福田及非福田，肩臂脚各二，及頸為七。〕，
二十一、柔軟聲〔布施之時，心不生疑。〕，
二十二、缺骨充滿，二十三、師子上身，二十四、
臂#CB00166;纖〔如法求財，
以用布施，上身謂胸臆，有作師子臆是也。〕，
二十五、四十齒白淨齊密〔遠離兩舌、惡口、
恚心〕，二十六、四牙相〔於諸眾生修大慈悲〕，
二十七、師子頰〔有來求者，隨意給與。〕，
二十八、味中上味〔隨諸眾生所須之食，悉皆與之。〕，
二十九、廣長舌〔自修十善，兼化他人。〕，
三十、梵音聲〔不訟彼短，不謗正法。〕，
三十一、目#CB00263;紺色
〔見諸怨憎生於喜心〕，三十二、白毫相〔不隱他德，稱揚其善。〕。
然諸經論名數不同，如上且依《涅槃》具出。
智者云：三十二相，因雖各各。
論其真因，持戒精進。
精進無戒，尚不得人天，況餘相耶！
故知因者，須分通別；若論別因，如上所配。
若論通因，皆由持戒；今從通意以彰戒德，故云無差別也。
上三句推果本因。
若下，舉劣況勝。以不持戒必墜三塗，所以不得人中賤報。 ^183a20

《十住婆沙》。以文廣故，指而不引，今趣撮之。
彼〈讚戒品〉云：菩薩如是淨持尸羅，能攝種種功德。
又云：是出家人第一所喜樂處，成就諸出家者一切大利等。
〈戒報品〉云：菩薩行深般若波羅蜜〔尸羅清淨〕，
若未離欲，作四天下轉輪聖王；得千輻金輪，
種種珍寶莊嚴其輞，琉璃為轂，周圓十五里；百種夜叉神所共持護云云。
問：如上所引，為歎菩薩戒？
為聲聞戒？答：須分二意。
若據通論，小不兼大，大必攝小；如《涅槃》、
《大集》等。若約別論，互不相攝；今所引者，
借大歎小，如《華嚴》、《十住》也。 ^183b17

制教中。觀下諸文所歎持戒，大約有三：
一者住法，二者自利利他，三者生善滅惡。
用此三意尋之可知。 ^183b27

《僧祇》五意。初二即住法。
建立即現在。久住通未來。
三五是自益。四是益他。
篤，厚也。 ^183c2

《四分》中，初引持戒五德。
上三屬自，第四即他。
又一三是生善，二四即滅惡，第五可知。
勝諸怨者，即四魔怨，五陰、煩惱、死及天也。
又下，引制戒十利。
如來隨結一戒，皆云有十種利，今舉初利。
二令僧歡喜；三令僧安樂〔《戒疏》云：此三明戒生眾功德。〕；
四未信令信；五已信令增長；六難調者令調順；
七慚愧者得安樂；八斷現在有漏；九斷未來有漏
〔此六生別人德，上二生善，下四滅惡。〕；
十令正法久住〔此一興建正法行〕。 ^183c4

《十誦》。彼明波離別申三問，初問過去佛法，
次問未來，三問今佛，竝問幾時住世。
佛一一別答如文。
但今總示，故云乃至等。 ^183c12

《了論》解中，初定名。
有下，顯益。二中。言清淨者，離染濁故。
言正直者，離邪諂故。
四中。始從在家，次第引至五種住處。
乃至者，略天住〔欲界六天〕、梵住〔色無色天〕、
聖住〔三乘學人〕、無餘涅槃〔三乘究竟〕。
五中，初約三乘第論其勝。
若下，明凡夫中勝。
自非負識高達之士，不肖下流，豈能奉律耶！
文中其中此事，皆指毘尼。 ^183c15

《婆論》。三藏對論以彰律勝。
二中，一切佛弟子者，通該七眾。
一切眾生，且指三善道。
第四纓絡，即喻住持。 ^183c21

《善見》五法，言相交涉。
初遵稟教法，二淨僧成眾，三傳受不絕，
四行業清淨，五住持久永。
所以唯據五人者，能辦受戒等眾法故。
所以約五千年者，論問千年已，佛法為都滅耶？
答：不都滅。於千年中得三達智〔通達三世〕；
復千年中，得愛盡羅漢，無三達智；復千年中，
得阿那含；復千年中，得斯陀含；復千年中，
得須陀洹，學法五千歲得道；後五千年，學而不得道。
萬歲後經書文字滅盡，但現剃頭有袈裟而已。 ^183c23

《五百問》，初敘阿難懷憂。
乃至者，略阿難答云世間無師。
佛言下，答有三段，竝指戒即是佛。
所以然者，佛有生法二身。
法身復二，一理法身，即所證理顯；二事法身，即五分德圓。
生身有生滅，此二法身，即是常住。
故馬鳴釋於我滅後珍敬木叉云：示現不盡滅，
法身常住世間，作究竟度故。
是知佛本無身，全是積劫修成功德之聚；
還以己德開示群生，故名為戒；當知此戒即是如來，故云若我在世無異此也。
苟迷此旨，佛語何通？
後學至此，宜切注意。
初示親臨。法實不來，高座演說，有同來故。
又言下，二顯同體，初正示。
文中敬念持護，竝同於佛。
如下，喻顯。飲水殺蟲者，合上任運兩得之意。
智者勿責喻。又如下，三明面對。
良以一聞淨戒，體用高深，即是如來不漏果德，故云見也。 ^184a3

次釋祕勝，《多論》中。
又云者，對前文故。
初句引問。與彼頗異，彼云契經阿毘曇不以佛在初，獨律誦以佛在初。
今云初集，未詳聖意。
以下是答，初句略答。
勝謂高超餘藏，祕謂不使他聞。
如下，比釋，上三句明餘藏非勝祕。
不擇時處人者，彼云契經中諸弟子說法，
有時釋提桓因說，佛言如是，有時化佛說。
律下，彰律祕勝。唯佛說者，反上擇人也。
彼云一切佛說故。
在僧中者，反上擇時處也。
彼云若屋中有事不得即結，必當出外。
〔即擇處也。〕若白衣邊有事，必在眾結。
〔此明不對二眾，即擇時也。〕
故勝下合有祕字。
〔舊記妄解，不免委曲。〕
又下，引二論轉證。
〔上是小乘經論，下是大乘論。
由轉證多論，故在此引。〕
功德論雙證勝祕。
密即祕也。彼云：毘尼猶王者祕藏，非外官所司，故曰內藏。
此戒律藏者亦爾。
非沙彌清信士女所可聞見，故曰律藏。
今但取意以三句括之。
《莊嚴論》單證祕義。
彼是偈文；若有智慧者，能堅持禁戒；愚劣不堪任，護持如是戒。 ^184a18

違戒中。還約者，但望二教為言。
然前唯各辨，此是雜明，則不同也。 ^184b7

《十誦》五滅法中。彼因長老難提白佛，正法滅後，像法時有幾非法？
今但引佛答詞。初妄稱德故；二道俗反故；
三乖道行故；四惡黨盛故；五善人弱故。
此五滅法，竝因毀戒。
云小得心者，心即是定，如五停四念也。
此謂未證謂證，惑眾駭世。
今時即佛，事亦同之。
第二。《業疏》云：俗人無法，但專信奉，故得生天。
出家有法，為世福田；乃反毀犯，妄受信施，
開諸惡門，令多眾生習學放逸，故入獄也。
又《阿難七夢經》中。
夢出家人轉在不淨坑中，在家白衣登頭而出。
佛告阿難，當來比丘嫉妬相殺，死入地獄；
白衣精進，死生天上。
三。如訖栗枳王夢一大象閉在室中，唯有小窓；
象於室內出得大身，猶閡小尾。
表釋迦弟子，捨世業出家，如擲身出；貪著名利，如閡小尾。
四。如王夢眾多獼猴，以水灌一疥癩獼猴頂，立之為王。
表佛弟子立破戒人為主。
五中。乃至者，略凡夫持戒賢聖學人等。
《法滅盡經》云：佛告阿難：吾涅槃後，五濁惡世，魔道興盛。
魔作沙門，壞亂吾道。
乃至菩薩辟支羅漢精進修德等眾，魔比丘咸共憎嫉，
擯出，不令得住。〔上竝《古記》所引，在文雖繁，
甚資心行，故依錄之。
況是今時目覩之事，知佛懸鑒，可自策勤。〕 ^184b8

五怖畏者，佛告波離文也。
前四妄攝眷屬過，後一懈怠過。
初云不修身戒心慧者，此句貫下讀之；
一往以分，戒屬身口，慧是心觀。
或可心即是定，備舉三學。
此明自行既闕，必無利他故。
三相，文中自列。溉水亦是損地。
竝須淨語。既迷戒相，直使作之，是為滅法。 ^184b29

《四分》。五種滅法，即〈增一〉文。
學者深思，彌須弘護。
初慢學誤他，二居上作惡，三能教慳法，
四所教愚鈍，五彼此鬪諍。
倣謂相效。持法即經，摩夷即論。 ^184c6

《十誦》中。佛制比丘，五夏已前，專精律部。
若達持犯，辨比丘事，然後乃可學習經論。
今越次而學，行既失序，入道無由；大聖呵責，終非徒爾。
又彼律云：佛見諸比丘不學毘尼，遂讚歎毘尼，面前讚歎波離持律第一。
後諸上座長老比丘，從波離學律也。
今時纔霑戒品，便乃聽教參禪。
為僧行儀，一無所曉。
況復輕陵戒檢，毀呰毘尼。
貶學律為小乘，忽持戒為執相。
於是荒迷塵俗，肆恣兇頑。
嗜杯臠自謂通方，行婬怒言稱達道。
未窮聖旨，錯解真乘。
且戒必可輕，汝何登壇而受？
律必可毀，汝何削髮染衣？
是則輕戒全是自輕，毀律還成自毀。
妄情易習，正道難聞。
拔俗超群，萬中無一。
請詳聖訓，能無從乎！ ^184c10

《雜含》，出第三十卷。
初四句明自不學。
彼文初下有始字，謂從初不學也。
見下二句，明不喜他學。
我下顯非，上句明佛不贊。
謂縱有餘善，不可稱之。
何下，示不贊之意。
三塗幽暗，歷劫莫返，故云長夜。 ^184c23

明衰惡中，《中含》。五衰，上四現相，下句生報。
四中，上二明失利，由福薄故。
三不敬者，由德尠故。
四惡名者，由行穢故。
耗，謂損減。 ^184c27

《涅槃》，出第五〈如來性品〉。
彼明或人作如是說，故斥之耳。
八不淨名相，如畜寶中。
如何下，是佛訶辭。
以誣佛謗法，合得現報故。
卷字上呼，謂曲轉也。
下句指廣，彼云：若有說言，佛大慈故憐愍眾生，
皆聽畜者；如是經律，悉是魔說。 ^185a1

《摩耶經》。彼因摩耶夫人問阿難法幾時滅？
阿難次第明千五百年事，並從佛聞。
彼云：始從結集，終至七百年龍樹出世，
滅邪見幢，然正法炬。
〔非今正意，故鈔不引。〕
初二句八百歲事。
奴下二句，九百歲事。
不下一句，一千歲事。
毀下，千一百歲事〔又此年諸比丘如俗行媒嫁事〕
千二百歲中，比丘及尼作非梵行；若有子息，
男為比丘，女為比丘尼〔鈔略此年〕。
袈裟下，千三百歲事。
貪下，千四百歲事。
千五百歲，俱睒彌國三藏，與羅漢弟子互殺；
惡魔外道，競破塔寺，殺害比丘；一切經藏，
阿耨達龍王悉持入海，於是佛法滅盡。 ^185a6

《智論》，破戒文中為五，初以五喻顯其惡相。
羅剎，梵語，此云速疾鬼。
雖下，二明形濫體乖。
若下，三因中示果。
又下，四自懼惡報。
上二句懼現報，下句畏來報。
此據智人。往往盲愚，死而無悔。
如是下，五結勸。 ^185a18

問中，彼論前云：若於罪不罪不可得故，是時名為尸羅波羅蜜。
後即問曰：若人捨惡行善，是為持戒，云何言罪不罪不可得？
今鈔倒之，意使易解。
答中。但引罪不可得。
彼續云：罪無故，不罪亦不可得。
若肉眼下二句，疑引別文，尋之未獲。
彼又云：復次眾生不可得故，殺罪亦不可得；
罪不可得故，戒亦不可得。
何以故？以有殺罪故則有戒；若無殺罪，則亦無戒。 ^185a22

斥非中。非己所有，故云誦語。
此名得實，宜須內省。
今習律者，多用此語，指斥他宗；不知己學亦誦語耳。
何以然耶？汝雖學律，律行安有？
故知末世大小兩宗，皆是學語，良可悲夫！
疏字平呼。文見十四，而指十五。
彼此藏經分卷有異，非是筆誤。 ^185b2

《四分》。五過，亦出〈增一〉，即現當兩損。
自害者，喪失世出世善故。
臨終悔者，苦逼神昏，業狀競現；自知前往，
必非善處；死時恐懼，於茲驗矣。 ^185b7

不學滅法中，《十誦》十法。
彼列五法中，以同義類，故合明之。
文略二種。有比丘下，明初五法。
上四句即第一法，無欲謂心不希望，但性昏愚不可教耳。
又下一句即第二法，彼云：亦不能令他解了。
不能下二句，即第三法。
乃至者，略第四，彼云：有說法者，不能如法教，鬪諍相言也。
不樂下，即第五。上四教授非法，下一戀著喧潰。
四中，初是所教，二通能所，三四屬能教。
又不隨下，即次五法。
初句即第一。下略第二，彼云：不隨忍法，
隨不忍法〔隨情嗔怒〕。
不敬下，是第三法。
謂見上乖儀，輒生輕傲。
令後下，即第四，彼云：因上座不以法教授故。
致令下，是第五。彼云：因上座命終故。
上三局所教，下二通能所。
好作下，即五怖畏文。
彼云：一不修身戒心智，無欲鈍根。
二與尼相近，捨戒還俗。
三如來所說甚深修多羅等，無憐愍愛樂心。
好作等如鈔。四為衣食故，捨練若入聚落。
五為衣食故，多所求覓擾亂。
〔五皆云怖畏者，正法將滅故。
鈔引第三下半。〕
other:: 
#  2 釋集僧篇(上一下)
釋集僧篇 ^185b10

案下分題，集僧即目能集，謂作相軌度；
通局即召所集，謂約界用人。
是則集僧不收通局，通局得兼集僧，此即
〈羯磨篇〉中三四兩緣合為一篇耳。
又解，集謂能集，即是軌度；僧屬所集人，
即下用僧分齊；通局目所集處，即下界之分齊。
並如文中。古記並云〈標宗〉是僧體，〈集僧〉已下明僧用。
此由不識僧體，故此妄判。
且《業疏》廣明僧體，正取四人假用，何甞以戒為體；
用彼決此，不攻自破。
故今科判，迥異前修；〈標宗〉止是勸學；〈集僧〉
已下，始明行事。若爾，鈔文無處明僧體耶？
答：此篇下科用僧分齊有文明體，如後所辨。 ^185c1

敘意中，初句標僧義。
僧者通目七位。一二三人，雖不秉眾法，
亦得名僧；以僧假別成，從因彰號；不同古記謂簡別人。
和者有六：戒見利三，名體和；身口意三，名相和。
又初果已去名理和，所證同故；內凡已還名事和，即六和也。
若下，反明須集之意。
上二句明人非。乖離者，總三種別。
御下法非。被下事非。
法事縱如，由人非故，二並不成。
故下，文含三意：一釋首題，二結篇意，三即分章。 ^185c12

示前後中。文出〈說戒揵度〉。
必先設座，後方鳴鐘；疏云：由聲告即集，
床座未施，佇待悽惶，非成#CB00727;務；
制先定座，良在茲也。 ^185c20

制法中，初緣起。佛言下，立制，初列示四相。
使下，明能打人。不下，明打法。
三通如後說。吹螺倣上打人，故云亦爾；彼云沙彌守園人吹。
除下，簡物。漆毒樹，相傳云恐傷手故。
上明布薩時。若下，明大小食時。
住處多者，別房散遠故。
若下，明開許。疏云：此召僧法制，非具道者所為；
必無二人，方聽兼助也。 ^185c23

明俗打中，初引背請戒文。
彼明居士作食持入祇桓打犍槌；諸比丘問，答云請比丘食耳。
乃至下，出提舍中，初句出第二戒。
彼因居士請佛及一部僧；明日食至，晨朝敷座，遣使白佛時到。
〔此證唱令。〕及下，出第四戒。
彼云諸女持食入僧坊，打犍槌與僧分食等。
中食下，未詳何文。 ^186a1

道打中，初文。出彼十六。
佛在舍衛鹿母園中，夏竟受歲，令阿難打之。
此是下，即阿難語。
信鼓者，於事則告眾有期，在法則歸心無二。
鼓謂擊動發聲，名通鐘磬。 ^186a7

《十誦》，緣起闕事有八，四段明之。
無人下，即闕作相；正是今用，下並因引。
又下，即闕作務。及下，是闕指授；彼作苦酒中蟲，
今言食者，改局從通。
飲下，即闕理眾。佛下，明立法。
顯上作相，比丘為之。
〔又準行水亦通比丘。〕
下引他文釋名可了。 ^186a10

通意中。律列八種，第三打地作聲；今略為七，未詳何意。
量影者，謂剋時令集。
八中，烟影是色，餘六是聲。
又唱告是情，餘並非情。
亦下，示通。此明律不局道，意彰通俗。
上引諸文，證定能打，乃是暗破當時妄執。
《尼鈔》云：今時諸寺僧尼立制，不許沙彌白衣打鐘，此迷教甚矣。 ^186a15

梵號中。若諸律論，並作犍槌，或作犍稚，
如字而呼，乃是梵言訛轉，唯獨《聲論》正其音耳。
今須音槌為地。又《羯磨疏》中直云揵地；
未見稚字呼為地也；後世無知，因茲一誤，
至於鈔文前後，以及一宗祖教，凡犍槌字並改為稚，
直呼為地；請尋古本寫鈔，及大藏經律考之，方知其謬。
但以稚椎相濫，容致妄改；今須依律論並作犍槌；
至呼召時，自從《聲論》。
〔或作椎亦爾。世有不識梵語，云是打鐘之槌及砧槌等，此又不足議也。〕
若準《尼鈔》云：西傳云：時至應臂吒犍槌；
臂吒此云打，犍槌此云所打之木，或用檀桐木等；
彼無鐘磬，故多打木集人。
此則與今全乖，不可和會；且依鈔疏鐘磬翻之，謂金石二物也。
《音義》又云：舊經云揵遲，亦梵言訛轉；宜作稚，直致反。 ^186a21

義設者。以前諸教，雖令作相，尚無倫序。
故須酌理安布儀式。
而先文後義者，欲彰行事並出正教，非是徒然。 ^186b7

明鋪設中，指集僧法，即今現行《軌度圖經》，武德七年撰。 ^186b9

敘昔中，初二句斥時。
若下，引示。彼第二卷，前明五事，後明七法，名十二時揵槌。
一常會時，謂說恣羯磨講法等集、二旦食時
〔八下，謂小食也。〕、三晝食時、四暮投槃時
〔一通同上，如今昏鐘，投槃疑是梵語，未詳所翻。〕、
五無常。一縣官、二大火、三大水、四賊盜、
五會沙彌〔三下〕、六會優婆塞〔二下〕、七呼私兒〔一下〕。
科要即十二時。節解即打數。
解猶段也。但下，明不行所以。
事非深奧故易，不知法制則難。 ^186b10

量時法者。不定打數。
此法至要，必在智者斟酌而用。 ^186b20

三通中，非謂單三下也，始終共四十下，生下二句明初十下。
《圖經》云：執杵定心，虛楷十下。
《尼鈔》云：不得大打驚動眾心。
漸稀下，明中間二十七下。
希，疎也。乃下，示後三下。
即目此三名為三通。
《圖經》云：集三乘也。 ^186b22

長打中，初明佛世本無。
後下二句，示滅後緣起。
如下所引。其下，正明打法。
接前四十，增兩四十，共百二十。
初明第二四十下。
指生起同前者，謂虛揩漸大，共十八下。
中間四槌，十九至二十二，此救四惡趣苦，
地獄餓鬼畜生修羅，次第配之。
如是下，從二十三已去後十八下。
斂謂收聲。穊，密也。
方下，明第三，四十下。
指同前者，亦有少異。
從三十六去打三下，名三通，末後二下名息槌。
《圖經》云：念三寶存五眾；眾各八輩，故以四十為差；
三道乘之，則百二十為節。
〔八輩謂四果四向，三道謂三乘。〕 ^186b27

指出中。經律即如前引。
非出一處，故云參校。
亦下，此指當時，今亦多有。 ^186c8

立誓中，初標勸。徵，驗也。
應下，示威儀。我下，出誓詞。
上明生善；又下，即滅惡。
餘更隨時，不必專此。 ^186c10

顯功中，初引傳。罽膩吒王，即月氏〔音支〕國主。
與安息國王戰，殺九億人。
尋生悔心，於馬鳴所。
鳴為說法，令其重罪得輕，尚受是報。
隨生下，彼云須臾之間，頭滿大海。
若聞下，彼因羅漢為僧維那，依時打鐘，
功加於彼；後受彼白，即為長打；過七日已，受苦即畢。
即下，引經會傳，初正引。
此下，顯意。因緣者。
疏云：罪者遇善為因，打者發願為緣；故得聲傳苦滅，
自然感應；今文語簡，可用彼釋。
召謂如相呼召。亡猶失也。
余下，引現事合經。
即智興律師，初依首師講會。
大業五年仲冬，次掌維那。
時至鐘所，役奉倍勤；寺僧有兄從帝南幸江都，
中路亡歿，初無凶告；忽通夢於妻曰：吾不幸病死，
生於地獄，受苦叵言。
今月初一日，蒙禪定寺智興鳴鐘，響震地獄；
同受苦者一時解脫，今生樂處，思報其恩，
可具絹十匹奉之，並陳吾意。
睡覺告人，初無信者。
尋又重夢。後經旬日，凶問奄至，恰與夢同，乃奉絹與之。
而與並施大眾，有問其故。
興曰：余無他術，因見《付法藏傳》及《阿含經》
鐘聲功德，敬遵此轍苦力行之；每至冬登樓，
寒風切肉；僧給皮袖，余自勵意露手捉之，
掌中凝血，不以為辭；又始願諸賢聖同入道場，
次願諸惡趣俱時離苦等，眾伏其言〔所謂斂念者也〕。
貞觀六年季春卒。
此即祖師目覩，故著之為傳。
今時新學，忽為小事，多不存誠；請詳上諸文，
冀因斯一悟；或次掌維那，準上威儀，仍須重誓；
則拔苦與樂，成大行也。 ^186c12

斥濫中，初二句引濫斥妄。
彼謂比丘使人打鐘，須云知鐘，是為淨語；
若直云打鐘，名不淨語。
諸下二句，約教顯非。
文舉經論，言略於律。
打如前引四五十律，擊如《阿含》，檛出《智論》。
知下，以理難破。前明打鐘，能教所教，俱通道俗；
然知淨語，能不通俗，所不通道；事非相例，故用難之。
知淨不通俗者，能教局道也；鐘則不爾，
通彼俗士，使人打故。
及自為者，所教局俗也；鐘亦不爾，通彼比丘，受教自打故。
早下，勸勉。疏云：知鐘之言，雖非巨害，然是知法者之大忌。
〔《古記》妄解，以疏對照，曲而釋之。〕 ^187a10

第二辨來處。總標通局，分科云分齊者何耶？
答：通謂體同，局謂相別。
同則略分，別須委示。
從局標名，故言分齊。
下科用人，例亦同此。
問：通局何相？答：一處，二人。
言處者，作法自然二界是通；作法有三，
自然分六，則為局也。
人中，別人及僧二位為通；別有三階，僧分四種，故為局也。
語冠首題，一篇綱要；略知條目，始可尋文。 ^187a20

標示中。制意開緣，下篇既顯，不可兩繁；故指如後。
以類相從，此之謂矣。 ^187a27

作法三者，場及大小。
然有場四集，雖兼大界，正意明場。
又集僧約事有通有別：通謂說恣，內外俱集；別即餘法隨界各行。
今文兩界，並從別論。
問：如通集中，場上不來，犯別眾否？
答：法成得罪。不妨異界，無別眾過。
問：小界說恣有通集否？
答：本由說恣，開結遮訶。
是則三小唯有別集。 ^187a29

次明自然，初科分二，初示相。
四中，聚蘭各二，則為六相。
皆下，釋名。對彼作法，緣搆成故。
當下，標所出。問：所以當律都不立者？
答：止是闕略，義必具之。
準三小界，明指集處；疏云雖當部中無自然界，
異處下道，即是誠文；道是一界，下是蘭若。
今言無者，或非明文，或無分齊故也。 ^187b6

初明聚落，可分別中。
準疏分二：謂僧則在無易委〔人可分別〕，
聚亦周院可悉〔處可分別〕。
《尼鈔》云：城外村坊，邊夷城邑，人民稀尠，可得分別故。
應作四句。初人處俱可分，則依此相。
二人處俱不可分，如後步量。
三人可、處不可，四處可、人不可，並依後集。
故知此相必須具二。
文引《十誦》二十二卷。
彼因比丘問佛，初至結界，即引問詞。
彼接云：爾時界應幾許？
言無僧坊者，人可分也。
聚落即處可分。隨下，是佛答。
謂隨處廣狹，即是界限。
注。行來處見四十七，故云下文。
此下，先以義決。分齊即同勢分，顯非聚落界體；意不取之。
故《業疏》云：縱彼文中齊行來處，此制通攝，
恐妨界內；必作法時身在門外，亦得兩成等。
《四分》下，次引文決。
即盜戒聚落，止取四相。
〔一、四周牆，二、柵籬，三、籬牆不周，四、四周有屋。〕
則顯彼此村聚相同，不須遠取。
此由他執，故特注顯。 ^187b12

問中。以蘭若處本是空曠；今有僧坊，非蘭非聚，
集僧難定；立問明之。 ^187b28

例決中，初準前文。
今下，比例。即指僧坊便同聚落，復是蘭若，得同可分。 ^187b29

反顯中，下文還指四十七。
初引文，故下，反例。
無聚落者，顯是空逈之處。
初起僧坊者，此約創起院相未完先結界者，為言。 ^187c2

會同中。疑謂聚落乃是民居，伽藍相異，安得例同。
故此會之。言律中者，即指盜戒具出四相，
如上所引；及後離衣釋伽藍界，更不別列，
略指如上，故知是同。
必下，簡濫。準不周淨，三邊有相，須準聚集；
兩面一面，還依蘭若。
有人迷此，謂城邑中院相周匝處，並可分別；
請觀〈結界篇〉中圖相，藍院四周，自然四出，
即知謬妄，不勞攻之。
今謂上明伽藍，同可分聚；唯局蘭若，不通餘處；
學者詳辨，在文皎然。 ^187c4

不可分別中分二，初約人明。
僧下，二約處辨。疏云：或約僧之來去，難可知之；
或約處所散落，不知際域；隨有一種，即歸此收。
《尼鈔》云：中華之處，人民繁多，不可分故。
用下，示量。彼因有人問佛種樹法，佛教令七弓種一樹；
續後波離問集僧量，即用答之。
異眾相見者，約兩向作法為言。
準下計數。五肘弓一肘尺八，弓長九尺，
七九共成六丈三尺，六尺為步，一間計十步半，如是合之。
不同下，破古。疏云：昔云七十三步半者，
錯算七間也；或執舊云樹限兩頭各有勢分，
又云周圓種樹，又改《僧祇》為八樹字。
餘廣如彼。下指《義鈔》，即刪繁意；彼文已亡，意如前示。
古記不知所以，例云指誤；假令是誤，一處可爾；
況此上卷凡十餘處，指廣如彼；檢彼並無，豈皆誤耶！
誣聖辱祖，不慮招殃；引誤後生，何可窮也。 ^187c13

次明蘭若。上略阿字，亦云阿練若，即空靜處。
有六不同，恐名相濫，故先標簡。
六中寄衣，即三十恐怖離衣戒；僧界有二，
如此所明；難事，即提舍末戒，餘可知。 ^187c29

無難中，初示不定。
疏云諸部皆云一拘盧舍，而互說不定；
大則二千弓，弓長五肘〔出《僧祇》，計十里。〕；
小則五百弓，弓長四肘〔出《十誦》，計六百步為二里。〕。
注引《了疏》，翻同本律；然鼓有大小，聲有遠近，亦不可準。
雜下，明今取。彼經云一拘屢奢，注云秦言五里。 ^188a3

有難中，初引文示。
言於外者，謂訶法人不同界也。
計下，示數。百九十六肘，總三十五丈二尺八寸；
三十丈為五十步，四丈八尺為八步，所餘如數。
問：何名有難？答：昔人但云惡比丘作留難，故多妄解。
今須簡定。此謂本界得訶之人，心不同忍，
故來訶法，令事不成，故名難耳。
即《善見》云不同意者。
豈不明乎！〔有以隣寺難集而名有難，謬矣。〕
問：有難一種，何法用之？
答：此局三小，不通餘法，故知有難從三小得名。
疏釋三小集僧文云：既有難緣，不比常途，
宜用《善見》七盤陀集。
豈非明據！此是定義，不勞驚惑。 ^188a8

道行中二，初引云文出別眾食戒。
若論別眾，道行不犯。
今云不得者，此約停住為言。
無別所以，至〈隨相〉為辨。
亦下，定量，初句指論通漫。
此下，引律會釋。問：蘭若道行，並一拘盧，而大小別者？
答：蘭若諸部既別，宜取其中。
道行止出多宗，理同彼律；疏云部別有由，
當取《十誦》是也。 ^188a20

水界中，初引《五分》。
水中行者，謂徒涉也。
水灑及處者，示界限也。
次引《善見》分三，初定分齊。
準下離衣勢分，相傳以十三步為定。
取下，次簡可否。取常流者，界相定故。
潮水不得者，疏云：以乍溢故。
若下，三明乘船又二；初明下矴。
疏云若橦。所以爾者，或恐自然界限不定，或結船界相有參差故。
不下，明繫纜。得否可尋。
若準《善見》，水中不得結作法界；疏云：此論以水相虛浮，
體相難識故也；今則約岸分標，義亦可得，
如〈結界〉中。問：所以唯六相者？
答：攝處盡故。問：幾事用之？
答：結法未興，唯除說恣，通行餘法；制後僧事，
局開結界；心念對首及別眾食，並須約界。
問：用有通局，可得聞乎？
答：有難蘭若，唯局三小；自餘五相，並通大界；
水道二處，義無戒場；別眾食中，亦止五相，除有難蘭若。
問：相或相涉，何以分之？
答：聚蘭二種相別易知。
道行非二攝。水界通三處。 ^188a26

論體中。前明分齊，即界體量。
然諸家所判廣狹方圓，是非異論，故重辨定。
不隨別顯，故云總論。 ^188b13

三種作法，大界戒場，各隨標相；小界一種，隨人多少。 ^188b16

自然中，可分聚落，亦隨四相。
同上作法，故云亦無。 ^188b17

不可分別，標中。不同有三，即三問答，並有多說。 ^188b18

初問。前明六十三步，為約四面各取，為約一面取半而兩向共成耶？ ^188b19

答中，初判定。故下，引證。
此下，點示。 ^188b20

第二問中。正定界體，故約兩處秉法設問。 ^188b21

答中，初科，初句刪異說。
今下，申正解為二，初定量。
注中釋疑。此約秉法顯相，恐謂不秉不勞界故。
故下，引證。還即前文。
既約二處，則知各半明矣。 ^188b22

次科，初約無人顯體。
若下，約有人明集。
準此六十三步，須以二名表異彼此；此名隨分自然，
彼名異界自然，據下亦號限分深防。 ^188b25

三中，初明深防。不問有無，慮有別眾，過分倍集，故曰深防。
實下，示限分。故下，引證。
此明凡為比丘，隨處有界。
則知《僧祇》七樹，不屬一人；證上半減，義無差矣。 ^188b28

第三問中。由古異執，故問以闢之。 ^188c3

答文，初科，上句牒古。
彼謂六十三步，但據東西南北四方量之，
不約四維，故定方也。
今下斥非。俗中算法，方五斜七；且約限分自然，
四方六十三步，四維則剩二十餘步；深防準知。
方準《僧祇》，維無所據，故此斥之。 ^188c4

顯正中，初二句立義宗。
若下，釋定不定兩相。
可知。有別界者，或是作法，或約自然；水陸相侵，則隨遠近故也。 ^188c8

遮妄中，初引彼所據。
但云方各，不言維故。
謂不，釋通文意。身面所向者，則通一切，不局方維也。
非下，遮簡。略音測。
文下，舉事例難。彼執《十誦》方各二字，不量四維，故以此並而質之。
〈受戒犍度〉明弟子法云：若師遣往方面周旋，
不得辭設託因緣住，故云隨師也。 ^188c11

正解中，引文有三，初引《五分》證不局方。
但云身面，可決《十誦》。
次引《善見》，證必須圓。
言方圓者，方指四向，圓即界體。
乃下，引《了論》證取四維。
然彼是作法，今明自然；但量法不殊，故得引證。
合猶和也。角即四隅，論中正遮取方餘角故。 ^188c16

結勸。可知。文中但明不可分聚，餘四例準。 ^188c21

二明用僧，明僧義中，初句示位。
律云：有四種僧。一者四人僧，除受戒〔白召對問二單白，中受一白四。〕、
自恣〔五德和僧一白〕、出罪〔懺殘一白四〕，餘一切羯磨應作。
〔疏云：除三單白，二白四，自餘皆四僧攝。〕
二者五人僧，除中國受戒、出罪。
三者十人僧，除出罪。
四者二十人僧，一切羯磨應作。
汎下，示名義。若下，簡濫。
略舉非相，委如〈足數〉。
文中五句。初句及四，並約能秉。
次句是所為。第三通能所，如對眾問難捨墮受懺；
能秉之人，即所量故。
第四相乖，如四儀差互等。
上四別示，下句總括。
通下，指廣。言七種者，總收眾別也。
疏云：對心念法，立一人僧；對於對首，立眾多人僧
〔二三人也〕；對於眾法，立四人僧。
又云：莫不弘秉，通號僧焉。
〔舊云僧簡別者，謬矣。〕
下指《義鈔》文逸。〔舊云檢彼無文，非也。〕
《業疏》總義中廣明體相，非可卒示；須學方知；
即下〈羯磨篇〉，亦明七位；法事如非，尋之可領。 ^188c22

別列中。別位易解，略而不明。
此篇集僧，且據大眾。
初四人者。疏云：僧雖有四，體相分二。
初一為體，非四不名為僧。
後隨事分，故有三別。
文中且舉說結；其實百三十四法中，除上五種，餘並四人作之。
五人中，初示本宗。
邊受二法，教授白召，戒師對問，自恣白和，
唯此三白，是五人用。
若約僧體，四人能辦；但由事緣相假，非五不成；
故四外加一，為五人僧；邊受白四，還四人攝。
若下，次取他部。本宗受懺，亦止四人；今依
《祇律》加入五中。彼云：五眾羯磨者，自恣邊受一切尼薩耆是也。
十人者。疏云：中國僧多，前受生慢，故倍前五為十人僧。
二十人者。二篇隣重，犯悔情浮，故倍中受，為二十人僧。
準疏問曰：受開邊五，例準出罪亦應開十？
答：受是生善，開之有益；出罪滅惡，開則增過；餘廣如彼。 ^189a8

體用中，初句通括四位。
若下，別示僧體，初明體通。
今下，明用別。上即依律略示僧體，律本但有約數明體，
謂一人、眾多人、四人也。
若取假用，乃準《成論》。
詳今文意，雖非正辦，四人實辦，非體而何！
則顯古記指前標宗為僧體者誤矣。 ^189a24

簡淨穢中，初文。自行取淨，唯約自知；微有所犯，
悔已同法；不爾，必約三根檢勘清濁；清可預數，濁必擯治。
根不外彰，亦容參預故也。 ^189a29

次科，簡淨中，初三句簡定。
文略自恣。以下，釋成，初釋說戒。
上句制能說，下句制所聽。
後釋懺罪。上句制能懺，下句制所受。
問：一切羯磨，生善滅惡二門統收，如何分之？
答：如諸悔罪治擯滅諍設諫等法，名為滅惡；
已外一切，並號生善；昔見下云生善，便科此為滅惡；致令後學妄謂說恣同滅惡收。
當知文中具明二種，說戒是生善，懺悔屬滅惡；
有智考之，幸無混亂。 ^189b3

次通穢中，初正明。
故下，引例有二。初律開白停僧殘，赴前受戒。
二律中有人受戒已，疑和尚犯戒；有四句，
三句不知皆得，後句知故不得，如次篇具引。
薩下，引證。問：為約所為不知，為能秉互不知？
答：且論受戒。所為之人不疑微犯，方得成法。
若論能秉，唯據四重；各不相知，亦成法事。
下篇具委，故此指之。
other:: 
#  3 釋足數篇(上一下)
釋足數篇 ^189b11

題云足數。足，猶滿也。
即律中得滿不得滿等，如後具引。
數有七位，始自一人，終至二十。
然今多據眾法明之；對首心念，同須應法；
疏云：一人說戒辦與百千敷教齊等，故可知矣。
然下文中多明不足，為顯成足，故約堪能以目篇首。
眾相者。有本作僧相，人即解云僧翻眾故。
今則不然，四例簡辨，其相非一，故云眾耳。
別眾附者，足別相關，以類相從故。 ^189b20

敘來意中，上二句明相生。
僧雖已集，真偽相參；法假人弘，人乖法敗；
制令簡練，其意可知。
若下，示二途；初至僧用，明體非相足。
此為一途，即第三例。
必下至僧攝，明相乖體淨。
此為一途，即初例也。
託事於緣，並約三業外相為言。
以下，躡前發後。料簡即下四例。
是非約所簡。取捨據僧用。 ^189b27

就四例中，即前二途開出二例。
初句出第四，並體如故。
第三出第二，俱體非故。
舉要為言，初體是相非故捨；第三體非相是故取；
第二俱非故捨；第四俱是，亦取亦捨，對文可知。
二云體境者，體謂戒體，境即人境。 ^189c5

初例，據文中。標《四分》者，即〈瞻波犍度〉，彼作四句：
一得滿不應訶〔四羯磨人，見第四例。〕；
二不得滿應訶；三不得滿不應訶；四得滿應訶六人名相，下文自釋。 ^189c9

約義中，初科捨戒文有兩出，一出淫戒，二出受法。
若受法中，更有醉人，《注羯磨》備引；彼云受戒捨法內云：
睡眠醉狂，悉不相領，並不成等。
今此且引淫戒中文。
或因錯解，妄加改作；或恐寫脫。
顛狂是一人，瘂聾顛總為三人，中邊互望為二人。
律文甚廣，取要且列九人。
謂下，示義也。 ^189c14

《十誦》文見五十四。
彼先問云：若眾僧睡眠，擯一比丘，得名擯不？
若聞下，引彼答詞。
聞白成者，既知所為，情和已彰故。
具二者，瘂聾兼也。
結文寫誤，合云十一；然彼實有十二，而白衣一人，
由體非故，摘歸後科。
餘如後解。 ^189c21

《伽論》三人。取其異者，同則指前。
然彼有轉根人，即落第二尼中，故不重引。 ^189c26

《僧祇》。前五如後解。
互作者，四中隨舉一儀作法，餘三成別；
則一儀有三，歷為十二；疏云：且從四儀，即合前九。 ^189c27

義加二人，初醉人。
出受法捨戒中。二自語下四句是一人。
即如上引捨戒文也。
上二句明自不解，下二句明他不解。
是下一句，正彰義斷。
餘人並有諸部文證，此二獨無。
理非可足，故名義加；非謂祖師自意加之。 ^190a2

初科別解《四分》，所為中，初標。
以下，釋，上明不足所以。
文約乞法，據攝多種，今分三別。
一乞法〔處分畜眾求懺等陳詞乞，受日無詞乞。〕，
二不乞直與〔如諸差人及治諫等。〕，
三自身作法即是所為〔戒師白和捨墮受懺。〕。
為僧量者，量謂觀察前人可否。
既是自乞，豈容自量；制不許足，旨在於此。
若通下，次明入數非法。
此之二句語意似重，或恐意別，詳之。 ^190a9

通難中。本律四人，但除三法不得作之。
〔受戒、自恣、出罪，具如前篇。〕
而不列除受日，則知四人得作。
此由當時濫行，復欲盡申所為之義，故問以決之。
答中，初三句正答同上文。
下推不除所以。初明非五人；故下，顯攝在四人。
律中唯三單白，是五人法；自餘差人德衣受日等，
並須五人作，而非五人法；故云事同耳。
並所為者，總上諸法。
不同下，簡異。恐云：若不許四人受日，說戒戒師、
結界唱相，身外三人，何以得成？
故此釋之。言為僧者，顯前為別。 ^190a15

神足中。謂有神通足履空者。
以界限約地，不論空處，故云無分齊等。 ^190a25

隱沒中。窨於禁反，地穴也。
由處坑坎，身不現故。 ^190a26

離見聞中，初明其處。
露地但取手不相及，故簡覆處方有此相。
如室宿者，即九十中與女宿戒；室相有四。
此下，示所離。下欲法中，見聞俱離成失，今亦同之。
如下，指略。古有異說，故指如彼，其文已亡。
《業疏》云：今解皆望同坐展轉，不約作羯磨者；
如轉輪說戒，八萬自恣，何由普聞；但取相連，即非別眾等。 ^190a27

別住中，初出古解。
既同一界，豈名別住！
故不用之。今解中，初二句立義。
非下，遮疑。以下，釋疑。 ^190b5

戒場中。前釋別住，既約異界；自攝戒場，
不當重列，故對前科假疑以釋。
初敘疑。此下，決疑。
三界即別住及戒場。
同在自然者，場雖法地，然在自然之外。
故《業疏》云：場雖大界所圍，兩不相接，中留空地，即異界也。 ^190b8

《十誦》，初四人中，初明不足所以。
本無心者，《業疏》兩分；上三由入無記，不緣善惡；
入定善人，別有靜慮故。
《十誦》下，引證。即六群為緣。
佛言下，文略；彼因立制，聽羯磨者，當一心莫餘覺餘思惟，專心敬重心心同憶等。
準下義決有二，初決在眾數過。
謂四位之外。縱下，次決不集非別。
以乖僧用故。餘下，指略。
即十緣第六簡眾中。 ^190b12

次三人中，初示所以。
耳舌兩根，證法為要故。
大下，引法釋成。二能即上說聽。
盲具二能，所以成足；乖別之相，容他檢故。
準下，引論以決。亦取辨了羯磨者耳。 ^190b19

後三人，初出所以。
若下引示差別，初示上下二品並不須法。
常憶即下品。不憶即上品。
言憶不憶者，且約說恣常行法也。
若互下，明中品須法。
白二遙加，解方入數，故云縱使等。
痛下，例同餘二，皆分三品。
以三相雖殊，同顛狂類故也。
《四分》名痛惱，即前病壞心人。
文中不釋樹上比丘。
彼律云：比丘在高上解擯不成。
然高上語通；祖師欲令易曉，且約一相，故云樹耳。
以高下處別，相非同住故。
《業疏》云：若枝委界外地者，身在界內成別，
界外非別；若不委地，內外俱別，而是不足數收。
通簡十一。初四好人，即座心乖。
下六病報，三闕耳舌，三失意根。
後一乖儀。尋文可見。 ^190b23

《伽論》三人，初重病。
顯相，必約神昏。身雖困篤，心猶不昧，律令輿至，
或僧就彼，或出界外，故知是足。 ^190c6

邊地者。《伽論》止明邊不足中。
本律捨戒互不成捨，故下約中國明之。
必下，義決。本由言不相領而不足故。 ^190c8

癡鈍中，初示不足意。
即不解律人，如經論禪宗及餘雜學，不霑律部，
並在此收；縱稱學律，時過學肆；不了綱緣，
都迷成敗；趨時附勢，濫預人師；自謂精英，
實同癡鈍；故《業疏》所解，廣列五迷；今為引之，
宜乎自省；彼云：誦文合眼，恐有停延；緣入非違，
傍無人覺；此一迷也〔總示四法，都不撿挍。〕。
或同誦一法，前後無乖；文相能所，不識彼我；
此二迷也〔此謂迷法〕。
或約文謹攝，深練自他；增減乖務，事法錯濫，
不召令住；此三迷也〔謂迷事也〕。
或文句乃明，牒事非濫；人有別緣，是非通默；
此四迷也〔即迷人也〕。
或人法乃具，事局界境；成不冥然，端拱送忍；
此五迷也〔此迷界也〕。
觀此五迷，深明四法；微為弘獎，僅涉僧倫；
齊五所收，義歸不足。
〔四法即人法事界。〕
必言等者，言謂羯磨言義。
齊字去呼。如臨說戒，止解一白言相始終，即足說戒一席之數。
以人難具美，恐法事廢闕，微通此類耳。 ^190c11

《僧祇》九人，四儀易解，但釋五人。
初與欲中。心雖同法，身不現前；眾取相同，乖故不足。 ^190c27

隔障中二，初約覆障處。
或下，約露地。以文中止云隔障，故通二釋。 ^190c29

半覆中，合釋二人；以相雖兩別，約處同故。
初雙牒。謂下，合釋，上二句示處同。
中間下，明相別。並下，總結。 ^191a1

露地中，初句牒名。
此下，釋相。此言者，指上所牒也。
相顯者，詮示無濫，決知簡覆也。
覆下，對覆釋成。說下，別簡。
恐謂餘人須爾，二師所為並不須故。
一尋內不過八尺，則容相接。 ^191a3

第二例中。二非即體境也。
問：境與緣何異？答：境謂人之美惡，緣謂三業乖和。 ^191a7

本宗，列示中。尼是報別，沙彌未具；式叉、
沙彌尼，則兼二義。
十三難人，體非；三舉，法隔；二滅，體壞。 ^191a9

釋疑中，初牒前問。
由多異說，故問決之。
尼中四人，中合作等。 ^191a11

答中，初標古。即刪繁意。
有執體者，如下難破。
今下，正解，初立義。
若知即當此例，不知自屬後門。
如下，二指類。下篇云：受欲已，自言我是十三難人等；
由自陳故，非是僧用〔此證知則不足〕；若不自言，
相中同順〔此證不知成足〕。
不同下，三遮簡。前是緣乖，此取緣如。
故下，四引例。即受戒法中，有從破戒和尚受戒，
後生疑問佛，佛為決之；生疑有四，故成四句。
一問汝知和尚破戒不？
答：不知〔佛言得戒〕。
二問汝知彼破戒不？
答：知；復問汝知不合從此人受不？
答：不知〔佛言得戒〕。
三問汝知彼破戒不？
答：知；復問汝知不合從彼受不？
答：知；又問汝知從此人受不得不？
答：不知〔佛言得戒〕。
四問如上三句，並答知〔佛言不得〕。
故不足數，此句例成今義，三句得戒例足，後句不得例不足。
所下，五取證。文中即〈瞻波犍度〉；彼不足中，
前後兩出如上等人；別眾中一出，並云若自言犯邊污尼等。
《十誦》者，文見第三例。 ^191a12

破古中，初出彼解。
由執體故，即為受戒四句所妨，遂曲釋云：
彼不知得戒，謂在數外。
此下一句直破。何下，雙難。
上約不知難乖宗，下文約知難乖法。
五十祇中，和尚在外；《四分》限定中國十人。 ^191a29

《十誦》一人。而言加者，本宗無義，直準彼文增成今數，共二十三人。 ^191b4

釋中，初科，初通示。
謂前列二十三種，並由形濫同法須簡。
古謂白衣即本具戒，緣須俗服之者，故特點之。
十下，牒釋，初正釋。
《業疏》云：此與邊等，何異重來；前十三難，
有過障戒；此好白衣，五八十具雖並心淨，
不妨加法；參差不成，仍本名故。
亦下，反古義，初示所以。
疏云：今不同之，不以威儀定僧體狀；內具戒見，
財法應僧；外虧道相，為緣亦得。
即知下，因示行事。 ^191b6

三舉中。比丘犯罪，拒云不見，或不肯懺，
或說婬欲不障道，名惡邪不捨。
此三並白四法舉棄眾外，如物無用，故名三舉。
下句指廣，尋之自見。 ^191b14

滅擯者。上三暫棄，後解還足。
此即永棄，不復本淨。 ^191b17

應擯者。應猶當也；罪合當擯，而未擯故。
初約加法未成釋。
波羅夷說，即目初篇。
由未加擯，無可名召；且以初篇犯法攝之，故云入也。
〔殘蘭等同此說。〕若下，次約二三人知而未舉釋。
或下，三約一人獨知不舉釋。
並下，結示。《業疏》更出為非公顯，無力遮治，亦名應擯。
所言知者，謂三根不濫也。
所以必約知者，欲顯此門不足之義；無一人知，即成足故。 ^191b18

第三例，顯相中，初句示數。
即二十三人。據下，釋所以，上明不言成足。
若下，示縱言亦成。
言本取知，眾既不知，同不言故；如在屏說，或他處說等。 ^191b25

準律中。上二如前。
文云者，即七滅中自言治緣起，目連以天眼牽犯戒者出眾，
鈔引佛訶詞。 ^191b29

轉證中，初文《十誦》。
初句即應擯，次句即賊住，本下二句即邊罪。
並及餘難，故云等也。
若先下，是今正據。 ^191c2

次科《婆論》，初明立制。
乃至下，顯制意，上明不許見聞。
文唯明見，聞可例同。
大小者，過重輕也。
若下，明不許說。 ^191c4

釋自言者。前雖累云自言，猶恐未曉，故示言相。
一須對告前人；二須言義明了，能使他知；方成不足。
慈訓深切，故此委曲。 ^191c6

第四中。標云犯法，法即制罪。 ^191c9

本宗四人，初列名相。
如〈僧網〉中。應下，明成法。
以所犯情過非極重故。
但下，示少缺。由是犯過白四治罰故。
不得訶者以三十五事中所制故，律中科為得滿不得訶人。
餘如下科。 ^191c10

犯殘七人，初列名數。
具如〈懺篇〉。本宗四人，但據正行。
第四人，《業疏》上加將字，於相甚顯。
〔此四出人法中，不在四滿句。〕
《十誦》三人，並約行竟；恐謂行竟，妄將充數故。
《業疏》云：六夜竟與將出罪何異？
答：律文兩位，約遠近耳。
〔六夜竟，望出罪遠，將出即近。〕
又問與四羯磨人何異？
答：前但小犯，情過可訶，故足數收；此犯次死，
罪深難拔，故不足也。
不足下，示少分義。
謂唯除悔殘四法，是不足耳，以同犯者不合同治故。
不妨下，明應法。此十一人，準疏別判；乃知今鈔全依律出，
猶同古解；彼云：有人云：四羯磨者，眾法皆通；
僧殘諸治，局二篇悔。
若作此解，焉有被訶責者得更治人？
犯二篇者，開餘懺主！
審約事情，律文不了。
以義糺定，應分二途。
若同犯同治，理無預加。
律言足數，謂差結等。
〔此一途也。〕若自有犯，必無清過，以有罪人不合解罪。
乍可應餘非罪羯磨。
〔此一途也。〕若作斯通，始終無妨。
問：前四後七，有何別耶？
答：據律則別，疏決無殊；不妨同歸少分不足，得為一例。
問：四門同別，可得聞乎？
答：初二兩門一向不足，第三相翻名足，第四或足不足。
又初後具戒。中二多別，尼等四人，有而非類；
邊等十三全無，舉滅皆有，全壞以分。
問：三例不足，為總幾人？
答：初例三十一，次門二十三，第四十一。
共六十五。準下別眾，學悔不足；《業疏》更加背說戒坐，
共為二人，不係前例。 ^191c14

別眾法附，標列中。
注釋，前二句示相。
上句明異界非別，下句言通三業四儀。
後二句結名，可知。
然別通能所。就能別中，下至一人；眾法心念，亦制盡集。
若論所別，並通多少。
問：此與別食何異？
答：食中能別局四，三人無過。
所別同上。又食有九緣可開，法無方便得別。
食則犯提，制重業輕；法唯犯吉，制輕業重。
若一界之內，兩眾各秉，則是破僧，犯中品蘭。
問：別眾之名，為能為所？
答：制過在能，從能立號。
《戒疏》云：若取語便，應云眾別。
可以決之。問：何名為別？
答：別是異義。一三業異，二四儀異，三向背異。
並如下明。 ^192a10

三業中，初科，文出〈瞻波犍度〉。
應來者，謂應羯磨人；簡前體淨緣差中瘂聾狂亂重病癡鈍等，
及體境俱非一門之人，皆不應來故。
二應與欲者，有如法緣，簡非緣者不合與故。
三得呵者，謂具德知法；簡不合訶者，如四羯磨等。
問：不與欲人，口亦不集，何不列者？
答：身既不集，理無訶故。
若爾，初人身亦不集？
答：彼無欲緣，身合當集；容有口訶，故同不集。
此則不爾，有如法緣，許不集故。
若准《業疏》，單配三業，乃為盡理；初身不集，
次心不集，後口不集。
反為三和，亦從單歷。 ^192a22

次科。上二人可知。
後人心不集者，此謂有可訶事，心不同忍。
必無訶事，則同初人。
故下，引證，初即〈瞻波〉文。
彼明非法和合羯磨云：有同一住處同一和合一處羯磨，
應與欲者與欲，現前應得訶者不訶，作白二乃作白四，白此事乃為彼事。
此文可證相順心違。
又下，即〈雜法〉中文，初引身子懷疑問佛。
上如法字寫誤，彼正作非法。
應下，是佛所斷。彼云佛言聽默然，即具出十五種默，
如〈羯磨篇〉引。 ^192b3

四儀中，初引本律。
即說戒法中，彼云六群念言：我往說戒處不坐；
恐餘比丘為我作羯磨，若遮說戒，佛言不應爾。
今以非法替之，顯是別眾也。
次引《五分》。四儀縱同，身面向背以論同別。
下引《僧祇》。文如前解。
大約乖儀同上《四分》，然彼文歷句顯相猶詳。 ^192b12

料簡中，初科。大分，一往以判。
不妨身不至僧而是不足，隱沒與欲樹上之類。
自有來至僧中，得成別眾，如上乖儀面背等。 ^192b17

簡淨穢中。淨即初例，穢即第二例。
然三舉二滅，可得云穢；尼等四人，未必約犯；
十三難人，無體可破；然今但取境非淨僧，通云穢耳。
穢本不足，淨相難知；所以注中但示淨者。
清淨一色，且據不犯四重為言。
色，猶類也。下指句法。
準《業疏》云：一是別非足〔應來不來，及不與欲。〕；
二是足非別〔即善比丘身參眾侶〕；三亦足亦別
〔得訶人訶〕；四非足非別〔睡定瘂聾等〕。
彼文甚廣，非學不知，故略引示。 ^192b20

簡學悔中，初示不足。
前未明故。問：究論學悔，四例何收？
答：既毀根本，體非淨僧，故非初例。
來否隨意，復開秉法，故非第二。
生善滅惡，一切不足，復非第四。
前既不收，此中方示；雖開秉法，須在數外。
準此。乃知秉法之任，信非率爾；且羯磨之詞，
不過數句；若唯謹誦，誰不能之，豈得眾中竟無解者。
文標無解，此語可思；律制堪能，須知有以；
觀今罔冐，實為悲哉。
別下，正示所簡。開秉預眾，異彼穢流。
足別俱非，寧同淨用。
故云中間也。 ^192b28

次成否中，即明別眾成不成相。
正簡中，初科，上二句明成。
別犯下諸篇，不壞本故。
別犯下，明不成。根本已壞，眾法絕故。
文又為二，初約不知明成法。
引律無作有想，以例穢作淨想，理無差故。
羯磨成者，佛判法成；即彰非別。
罪即吉羅。心不同者，出結罪意。
審下，二約眾知明隨別。 ^192c8

雜類中，初列人相。
三狂，總亂心病壞也。
須簡下品及中品未得法者。
或下，明非別所以。
上句對十三難。次句對三舉。
形差對尼等。沙彌，法未滿；文略此句，疏則具之。
病報對三狂瘂聾。
緣下一句，通括上四。
開謂許別也。凡下，總判。
言未論者，未猶不也。
足謂足數，別即別眾。
由上諸人，二中不攝。
此中本明非別，然與非足人相不殊，故兼示之。 ^192c14

指例中。以別眾之相，正約眾僧別他作法；
恐謂同食別人非別，故此示之。
眾法對念，有別可知；對首心念，亦有不集；
如上所簡，成否同僧。 ^192c23

重明中。標文斥世以為生起。
違順中。通標二句，判定義宗。
此門並如前引。恐人未曉，約義重條。 ^192c26

外儀中，上二文如前。
《四分》中，初示文。彼但云不應爾，即是訶責。
坐立既乖，理非和相；故判別眾。
即如前引應來等文，彼非和相，故說別眾；
顯今不坐，相亦非和，是別不疑。
如下，引例。足食戒中，明約四儀辨之。
下句會同，即指當科。 ^192c28

內心中。虛即心違。
引證可知。 ^193a4

坐立差別中，初科。
以世多妄行，故特示之。
如說戒所斥。然說戒時，維那起對上座，故有此濫。
餘法即座對答，則非所論。
下指《義鈔》；必有他說，其文亦亡。 ^193a5

次科，初明開立。治罰折辱，不許彼坐。
以下，釋聽立意。餘下，明制坐。
如離衣杖囊悔罪之類。
乞須謙下，對僧互跪；跪同坐相，故云坐乞。
律中凡從僧乞法，並列五儀云：應至僧中，
偏露右肩，脫屣，禮僧足，右膝著地，合掌，故云明說。 ^193a8

三中，初明開立。文列二人，各示教意。
今世教授入眾，先坐問和，後起秉法，名為坐和立秉；
此由受戒法中止約總答，不出前和坐立之相，
故致盲爭，至今未已；今應問曰：威儀立秉，
本為敬僧；今輒先坐，豈得先倨後敬；鈔文明示不得輒坐，
汝今坐和，豈非輒耶？
儻能從理，不勞紛紜。
二說戒師。若準《尼鈔》，亦不開之。
彼云：如律眾大，開作轉輪高座說戒。
未必立說得成，舊開立說，良恐不成。
〔準彼校今，猶循舊說，是知唯開白召一法。〕
自下，次明制坐。注中餘緣，謂開有病坐立非別。
《業疏》云：若病在眾，如滅諍草覆中，兩眾伏地向羯磨人一心聽受；
準此仰伏皆開，背是別相，是別是足；必堪同僧而故仰伏者，
就開成別等。
other:: 
#  4 釋受欲篇(上一下)
釋受欲篇 ^193a13

欲法有三。在屏對首，能對名與欲，所對名受欲，對眾正陳名說欲。
今但云受者。一取欲本意，為遣他傳。
二初傳後說，並在受人；一標受欲，通攝初後。
三觀緣受法，持詣僧中，是非成否，並歸受者。
文中可見。問：自然界中得受欲否？
答：不得。若爾，對首別法，何局法地？
答：初雖別法，終成僧事。
唯此一法異餘對首，所以下云界外受不成等。
篇中大判不出二門，一緣、二法。
各有是非。故以命題。 ^193a28

敘意中，初至欲也來，敘欲意，上二句明所欲事。
謂羯磨所被，除說恣二種；自餘一切，機發莫期，故云不意。
法即羯磨，眾所常行；但有事生，必須加被，故曰常情。
此明事是臨時，法唯常定故也。
故下，明能欲。對情者，即上常情，謂僧心也。
順其心者，謂以心順之。
心順無違，顯非乖別；羯磨得遂，故法無失。
故下，舉名結釋。然下，敘立法意，生起下文，初句明緣差。
情即欲心，事謂欲緣。
心順事違，故云相反。
故立下，明制法。法即通目傳欲之教；總下二門，非獨詞句。
若無制法，事則容濫，故云檢也。
檢則下，明須教觀緣，可辨成否。
有事者總於緣法。
若明下，審機須教，發起開章。
若，猶欲也。 ^193b7

制意中，初標。凡下，釋復為二，初敘僧事。
身心者，且對不與欲來者言之，對前可見；
有云語略，義必包口。
設下，明欲法。上明不開則失機；故下，示立法故成益。
機緩教急，故曰莫同。
彼即僧事，此謂欲緣。
僧私兩遂，故云俱辦。
緣下，結示。 ^193b20

釋名中，初標示。多以者，如下所引諸文是也。
欲明下，釋成，初示欲本。
但下，明欲緣。令下，明欲法。
達即到也。故下，引證。
論云樂隨喜，律云發心，皆希須意。
又《俱舍》云：欲者希求所作事業；《唯識》云：
於所樂境，希望為性；皆符此意。 ^193b25

明體中。《業疏》有三：一者從法，想欲為體〔想陰心聚所攝名法〕。
二者從相，色聲為體，或動身色〔重病現相〕、
或動聲相〔廣略四種〕。
三者從事，即同今文。
初總標。欲為能須，事即所欲。
除結界外，一切羯磨，大分二事。
說恣制同遵，餘法皆別為也。
自下，別釋，初明同須。
時限即半月夏竟也。
叛即背也，疏云：必私逃叛，遠出亦犯。
自有下，次明別須。
單僧須者，私不須也。
僧須我者，恐乖別也。
我不須者，非己事也，非謂無心同須法事。
問：三體何異？答：初是能欲，後即所欲，中即說詞。
鈔出後解，餘義存略。 ^193c1

開遮中，初明遮。遮即是制。
律文唯結三種大界羯磨之前，並云不得受欲，故曰唯除。
〔義準三小戒場亦遮。〕
餘下，明開，初句判定。
下二句義決。欲法制緣，出說恣二犍度；
戒本單白，捨德衣白，前列問欲；自餘並無，故云非明文也。
除結界法，制不取欲；餘並不制，意即是開，故云以非制也。
所以唯遮結界者，答如本篇明之。 ^193c11

緣中為二，初簡非緣。
犯戒非法，語略事含；通於一切治生邪命放逸縱怠，
不應所列，並入非緣。
要知欲法，事不得已，故曲開之。
微涉濫委，無非背叛。
重病舁至，教意可知。
寄言學者，彌須競慎。
不合者，遮未說也。
不成者，斥己說也。
若下，次明如緣，有六。
律文欲法中本無塔事，《注羯磨》亦列五種；
今準不與欲戒加之，彼云僧事塔寺事瞻視病人，並開與欲。
上引正緣。而下示旁緣。
出與欲後悔戒。非正制者，不出欲法故。
僧受行者，示可取故。
《僧祇》彼更有蘭若衣鉢〔經營衣鉢〕，王賊禁閉並開。
下句指略，有云《義鈔》，今見疏中。 ^193c18

斥世中，初指非。多慢即心非。
妄行是事非。斯法即欲。
〔有準《尼鈔》是慢說戒羯磨法者，彼此別致，不可一例。〕
謂下，釋相。言無病者，此約牒緣者為言。
令下，顯過，初明與欲人過。
令傳至僧，成教人業。
據理，初與時，前對不知亦得三罪。
所下，出受欲人過。
由知不實，自他同犯。
言三罪者，即上三妄。
今不牒緣，則無初妄。
必若體淨，亦無第二。
不欲言欲，定有可知。
後二句訶誡。《尼鈔》問云：無病既不合說，得成法事否？
答：成。前人自有妄語之罪。 ^193c29

二欲法自與中，初科。
以律但云佛言不應稱事與欲清淨，聽如法僧事與欲清淨。
無上二句，故云不具。
《業疏》云：律云廣說，不正出文；今比轉欲裁出，故云義設。
詞中，初句告前憶持，次句自言名號，第三句牒所欲事，第四句正陳本心。 ^194a9

次定多少中，初示他部。
今下，明不取。即序所謂是非條別故也。
初示本宗立法分齊。
無結略者，如捨戒悔吉等，不云三說；單白白二，不云第二第三等是也。
文中且指白四為言，若三歸乞詞，對念說恣，並直云三說。
準下，舉法例成。以轉欲中無結略故。
不下，斥非。疏云：有人依《五分》、《僧祇》，云不三說不成欲，故此斥之。
所以一說即成者，疏云：莫非呈心至僧，
眾多忘隱，明判開之；豈限三說，方成一法。 ^194a14

不牒緣中。古本羯磨欲並稱緣；恐後疑執，故此問破。
此欲詞者，指上義設。
人語者，即曹魏僧鎧翻譯時加。
律中轉欲則無，前既準律，故云正本。 ^194a23

明乖錯中。稱字去呼。
謂對說時，與前詞句不相稱可；以餘眾別羯磨，
不許落非；獨此欲詞，有成法義，故立此問。
答中，初句斷成。由下，釋所以。
如結界唱相，受懺陳乞，既牒入法，不可有乖。
欲但通情，既不入法，有乖許得。
律中下，引證甚明。
文如後引。 ^194a26

欲淨同異者，即第四句。
據本非同，欲生後義，假設來問。
答中，初分示。由律緣起欲淨各傳；從文而釋，猶同昔義。
故《業疏》云：有人言等。
後出今解云：欲者，表心無貳，以應僧體。
清淨表行無玷，實通假用，據此義通一切羯磨，不可偏配。
唯自恣時，希僧舉罪，不敢陳淨，但云與欲自恣耳。
若下，明合說。律本各傳，因六群與欲不與清淨，
僧中有事起；持欲者言我持欲來，不得清淨，
稽留說戒；佛言：自今已去，與欲時應與清淨；
從此雙傳，故云正制。
不下，簡濫。亦由昔人執彼行事，故此簡之。
彼云：時集與清淨〔半月說戒常定故〕，非時集與欲〔餘羯磨不定故〕。
此即《四分》所廢之教。 ^194b4

釋如法中，初牒釋。
下指非緣。如〈眾網〉者，彼列二十餘件，乃至科索酒肉媒嫁淨人賣買奴婢。
如是等並不須與。
此下顯通。律中亦因六群稱事〔謂僧中事，如云為受戒事與欲等。〕，
僧中有餘事起，稽留法事。
佛言不應稱事，聽如法僧事與欲清淨。
諸法事者，須簡結界。 ^194b16

轉欲，敘緣中，初二句結前標後。
謂下，釋開意。律云：持欲比丘自有事起，佛言聽授與餘比丘。
毘尼下，引證。彼云七相應法，受已轉與一人，如是至七皆成。
文但至七，已外應閉。
《僧祇》、《十誦》，若轉即失，部計不同。
疏云：或是異宗所廢，且從當部。 ^194b22

詞句中。六句。初後四句同前。
受某甲下一句，牒前欲詞；若轉多人，須一一別牒人名；
或忘姓相，但云與眾多比丘受欲清淨。
餘詞並同。彼下一句，自他雙牒以付後傳。 ^194b27

問成否中。律中五種，而世濫行，故作此問。 ^194c2

答中，初文三，先明律緣。
律中本為病人開故。
具即一廣，缺即四略。
良下，示具缺所以。
文下，二引示。〈說戒〉中云：有比丘白佛，有病比丘不來；
佛言自今已去，聽與欲；若言與汝欲，成與欲
〔鈔以此句在下，又汝字作我，復多說字；
《注羯磨》同律，可驗鈔中傳寫錯倒。〕；
若言我說欲，成與欲〔即鈔初句〕；餘三並同，下皆云成與欲。
《業疏》分二，四略一廣；又復為二，四口一身。
前下，三義判。就四重病中，更分輕重；上三猶輕，現相最重。
廣中，病即是輕，病猶廣說，健則可知。 ^194c3

次科。《五分》即不與欲起去戒。
彼因不與欲起去，故制須說欲；彼云今僧斷事，
我某甲比丘如法僧事中與欲，此即同今廣說。
言無略者，據下有現相一略，但無三種口略。
上判四略為重病，此引他宗制急，即彰口略不可輒用，意在下科。 ^194c12

三中初示濫，有二，初緣如事非。
囑信謂遣使往告。
語沙彌者，亦同遣使，但傳詞耳。
或有下，二緣法俱非。
上引兩文，正為破此；以無病非緣，輒略非法。
初判不成。量合作良，音誤。
故下，示其所以。引病例健，於義難成。
所以斷語猶進退者，由無明文，且據義決；
況略是律開，欲取通意，未可一向，故云難定。
然今行事不可從緩；有病堪能，亦須廣說，方契聖心。 ^194c17

問現相者。本律有名無相，欲引外部明之，故設此問。 ^194c25

答中，初示五相。隨病者所為，亦非止此。
律下，次誡令詳審。
律即《五分》。由無名句，色相難辨，故在取者默識趣向。 ^194c26

說欲中，初為他分二，前儀，後法。
若為他傳，待索方說。
兼他自說，不必待索；由緣來不時，不可定約；
如便利卒患，可待問耶！
具威儀者，如下所決。
法中。初句告眾同聽，次句牒彼人名；我下一句，
傳初受辭；彼下二句，牒應僧也。
若下，示總說。《僧祇》不得至四，本宗唯多無在，但於次句總牒諸名。
若不記者，當云我受眾多比丘欲清淨。
疏云：此據迷忘，必思審者，不得籠通。 ^194c29

合說中。出法詞句，大同轉欲，唯初告僧為異。
而依古牒緣者，一暫借別緣，簡異彼此。
二恐後學不曉牒緣之相，故特示之。
臨事正說，必須削去，故《尼鈔》但云我某甲彼某甲等。 ^195a8

自說中，初示法。與前與欲文同，但初句別。
今時後生不識僧別，多於眾中而云大德一心念，
或云大德憶念；愚癡迷法，法恐難成。
《四分》下，指所出。此行他部事，引緣可解。
彼但云我某甲清淨，僧憶念持；今不用彼詞。
善作者，歎其能也。
如法者，釋其疑也。
不受得罪者，彼云越毘尼。
通明五法。初二屏與，後三對眾。
又前三正出本宗，後二兼行他部。
故《注羯磨》中止列三法，顯知後二準前裁出。 ^195a11

次決通中。以當時諸家行事多別，義須指定，故問決之。 ^195a20

答中，初文四相。二是合說，二是各說。
又前二對僧禮不禮別，後二就位下不下異。 ^195a21

取舍中，初科為二，初至皆成來，一往暫許。
據文有二。一據忘名，律中若不憶姓相，
但云眾多比丘與欲清淨；次準不說，並如後引。
若下，二取義奪破。
律中等者，釋上文意。
忘誤得罪，對上兩文。
無緣不得，顯非常開。
上來釋通本部。約下，勸準他宗。
文見次科。 ^195a23

引文中，初《五分》。明與欲人囑彼傳者。
〔準此為他傳欲至僧中，隨多少須為促籌。
今多不知。〕次引《僧祇》二節，初明與者，揀境堪能。
其下，次明受者自量可否。
〔準此受欲必選精明，據《業疏》中戒具解昏，不聽持欲。〕
觀此二文，亦不明各說；而委囑精選，意使僧中識知名字，
不容莾鹵；取此義意，證非合說。 ^195a29

義評中，初本其欲意。
今下，責其同說。五下，準文決正；《五分》、《僧祇》，即上所引。
然前二文，並云僧中，即上座前也。
下引《四分》集僧文。
決上顯然。彌甚也。
然上引文義，取前各說。
又準二律，須上座前。
今時行事，一一別說，頗合今文。
然就座前，猶同古見；理雖無害，恐未盡善。 ^195b5

失法，標中。律明失有三處：一房內，二中道，三僧所。
文中，初示失相。不下，顯通三處。
今不別分，故云統明也。 ^195b11

本宗，標數。準下列相並《業疏》，合云二十八。
若據律文，即無隱沒；今詳祖意，準不足數，合須具之。
但是文略，或是此間律本寫脫，必無他意。 ^195b14

體非中，初文二，初約自言明失。
文列十八人，所以無尼等四人者。
準《業疏》意，比前足數，止是略無。
《五分》明列，如後所引。
若下，二約不言不失。
指同〈足數〉，即前二三兩例。 ^195b17

引證中。二文並約自言，則彰前判有誠據矣。
《五分》。說罪言通，必據四重，由證體非故。
反上謂不自說。《十誦》。
始取即屏處，取竟收中道僧中。
白衣同前本受不得者，沙彌非數，非比丘即上二人。
此示說時言有不定。 ^195b21

遇緣失中。初命過，準《業疏》，若房中及中道，
可非欲到；若在僧中，未說不成，已說在僧成；餘如彼說。
罷道者，準疏釋云：受已自言還俗，尋悔亦失，由隔俗情故。
入外道者，謂同寺內外道居處；西國多有，此土不爾。
別部者，或調遠邪黨，或部計異宗。
戒場者，疏云疑前出界，此局內故。 ^195b25

釋餘處中，初正解。
昔下，斥非。自下，比決。
說恣二處列相並同，而二名互出，故不足疑。 ^195c2

釋明相中，初科。後夜者，據近顯相，遠則可知。
律中結界廣故，十四日布薩，十三日往，不得受欲。 ^195c4

問中。以僧事多別，如受懺等即法便成，
則不在言；若說恣亡物德衣之類，羯磨雖成，
事容未竟，故有是問。
答中，初句直判。故下，引決。
二律開意，並防失欲。
疏云：若但經白，時節可知，何勞略也。
〔自恣減眾，文略意同。〕
故知下，結成。所以然者，一欲濟卒緣，義無長久故；
二欲是開教，開必須制故；三前緣若在，容可再傳故。 ^195c6

相乖中，初文。神足者，《十誦》空有互與，皆非法故。
隱沒人三處通失，故知受他欲已，不得入井窨等處。
離見聞者，疏中約三處俱有；初在房受已，
作不送意，互離未失，俱離方失；中道但作不送意，
離生念處，亦約俱離；三在僧中，如下問答。 ^195c13

問中。古多異說，故須決之。 ^195c18

答中，初科。此師正約作羯磨人以辨俱互。
《業疏》云：今解皆望同坐展轉，不約作羯磨者。
〔疏標今解，前是古義不疑。〕
文中，初二句總判。
故下，別釋；初準說戒，明互離不失。
離此下，即明俱離失。
言二人者，初人更須離見，後人又復離聞，則是俱離矣。
必下，次準隔障明互離失。
成上互不定義。 ^195c19

今解中。科文要見諸部人數，故從《僧祇》已下並為他部。
然細觀諸文，又似引明離見聞義，今先從義分文為二：
從前言至雖說不成，明俱離失；《僧祇》下至得成來，明互離失。
初中，上三句定所離。
前言者，牒前列相，顯示重解。
然在事猶疑，故無標破；雙出兩義，俟後疏文。
如下引示。即下房小等文。
彼明相接不聞，得成說戒；今取彼意，反顯相離不成說欲；
然非正文，故云《五分》解耳。
互離中又二，初引《僧祇》。
初與欲人，房道僧中隨與即失，不論見聞。
餘四人，兩是隔障，即聞而不見失；兩是伸手不及，
即見而不聞失〔據遠為言〕。
次引《五分》。初明倒出失，即見而不聞。
初明覆處。過即是度，彼約不與欲起去，
隨出隨犯，故云幾度。
今準彼文以論失欲，一出即失，故羯磨中止名倒出人耳。
若在下，次明露處。
亦即倒出。既非堂宇，故限一尋。
若房下，證取比座。
可知。疏云雖不了語，皆為法來，並名在薩；
疏有四句，一、聞而不見〔《僧祇》隔障；《五分》
雲霧黑暗，先不相識，不成受戒；又如背說戒師坐，
成別眾，欲並不成。〕，
二、見而不聞〔即前《五分》覆露倒出〕，三、俱見聞失
〔即前神足〕，四、俱離失。 ^195c25

次他部中，《僧祇》五人。
出彼足數，欲法無文；由不足故，理非持欲，約義取之。
餘人如上。言與欲人者，謂受他欲已，自復與欲，
他欲即失；且如彼律轉欲尚失，何況直與！
義準三處通有此失，學者詳之。 ^196a16

《五分》中。覆露倒出，合為人。
共下尼等，為八。 ^196a21

《僧祇》後五。正出欲法。
多種者，彼有十一，如後續引。
初人，疏云能所俱非；二即受者非法；三即與者非；四即愚教失。；
五即難緣〔彼云：若暴風雨、若火、若賊驚散故。〕
下句指廣，亦不全同。
轉欲失〔此一不同〕，宿欲失〔此同明相出〕，
與比丘尼，與沙彌〔此二同《五分》〕，受者還戒
〔此同罷道〕，與者還戒。 ^196a22

《十誦》三人。疏云：《四分》覆法，明言非數，豈合持也。
總前諸部，共四十九人。
對前〈足數〉，料簡差別。
癡邊重病瘂聾等，義無與他，故不論失。
受已，瘂聾及睡定等人，雖不滿數，自成持欲。
樹上比丘，枝委外地；在外則同前出界，
在內則相中乖別，二種並失。
四羯磨人不失，可知。
應作四句：一是足數，非持欲；二非足數，
是持欲〔即睡定人〕；三俱非〔如上多人〕；四俱是，可知。 ^196b1

結斷中，初三句正判。
皆不成者，通收二處也。
說不成者，局僧中也。
知下，示犯。罪通自他，令僧成別，自即違教，
二並吉羅；今此文中，且從自說。
下引律文。一證不成，二令再與。
彼列五種欲已云：若不現相、不口說，皆不成等，如文所引。
疏云：前既非法，能所乖儀，故更簡人；秉法方詣故也。 ^196b9

遇緣中。三科。前明故誤，後明逢難，並約受者。
中明重病，即與欲人。 ^196b15

初中，上明誤心成法。
若故下，明故心獲罪。
然文但制罪，不云成否；故以理決之。
在開緣者，列定忘後故。
並下，總示成處。 ^196b16

二中。次第三開，如《業疏》解。
初扶來者，表和達僧也。
二僧就者，僧以法濟也。
三出界者，病多僧少，相連不及故。
以下二句，釋成三種。
顯示和同攝僧極教，故云更無等。 ^196b19

三中有二，初正明傳欲。
前明出界即失欲法；此由難緣，故開暫出。
必下，次明遇難不往。
恐謂出界開成，輒例同故。
下引文決，須知別眾制急，雖難不開。 ^196b23

問事訖中。有執成別，故問通之。 ^196b26

答中，初句直斷。以下，申所以。
上句示欲意，下二句顯非所為。
反顯若以欲緣為羯磨事，則容有別。
疏云欲本不稱〔謂不牒緣，意在下答。〕，
僧為又別〔正同此意〕，但知通意，故兩無違；
義須應往，故結小犯。
文下，引決。如法治者，吉羅異名。 ^196b27

轉難中。事休是同，而法謝不謝有別，故引相並。
答文，易解。
other:: 
#  5 釋羯磨篇(上一下)
釋羯磨篇 ^196c2

律中羯磨，大有三位，別開八品；隨事細歷，
則有一百八十四種；今此篇中，總明緣法是非成敗；
望下諸篇，隨事各別，故云通辨。
羯磨梵言。或云劍暮，音之訛轉。
注中，初引文示。《了疏》兩翻，大體無異。
前則名作為業；後直指作，無復異名。
業謂行心鼓動身口，假緣搆造，則有勝功，
能遂前事；疏云：業謂成濟前務，必有達遂之功是也。
《百論》云事，亦業之異名，無非造作，即體為目。
次義求中。此從昔義，疏中不取；彼云：自古至今翻為辦事者，
非無此義，但用功能往翻。
謂下，釋義。疏出彼解，謂成辦生善滅惡之事。
問：此與《百論》何異？
答：彼論直召能造，不從所辦。
問：疏家所以不取者？
答：凡立名定體，從用則疎；如燈能照暗，燈不名照。
水能滅火，水不名滅。
但分體用，名亦無在。
所以疏家旁通舊解。 ^196c5

敘意中，初科，初句示能秉人。
即前三篇。次句明所秉法。
即是此篇。統即是總。
僧位所立，止存秉御，無他所為，故曰其唯。
方下二句顯功。亦即所被事，即後諸篇。
僧獨無能，假法彰勝，故曰方能。
群迷重累，謂三不善業；界分深根，即五住煩惱。
業縛自心，縛之彌固，故云重累；惑生業苦，
生之無窮，故曰深根。
群迷指六道正報，界分即三有依報。
此明超凡趣聖，功由羯磨矣。
又有解云：上句滅惡，下句生善；非無此義，
即如疏云：生善之大，勿過受體；滅惡之大，勿過懺重等。
德下二句正歎。上句歎體，成濟之廣；下句歎用，諸法中最。 ^196c20

敘訛中，初敘正教可聞。
如來滅度，常光隨息，故曰棲光。
但下，次明因人訛替，初六句敘人非。
上二句明無志，次二句明無言，下二句明無行。
無此三者，未足稱僧；況為師首，輒秉聖法，
寧無愧乎；陶，化也。
俗風謂世事。由心染世，故情鄙薄；鄙謂下劣，薄即輕浮。
礫謂礫石；言喻瓦石，不足貴也。
真淨文即羯磨。參即是雜，或約參預秉御，或可增減文句。
在三者，謂君父師是人倫之大本，君則義重，
父則恩重，師即君父之間；《弘明集》云：君親之義，在三之訓是也。
致下一句明法非。
事下，明事非。納，入也。
竝下，推過，還結三非。
雖行眾事，莫知得失，故曰混同。 ^197a2

引證為三，初明違法。
如猶依也。如是下，顯過。
僧綱既亂，眾別行虧，三寶覆墜，故云令戒等。
當下，勸順教。初二句正勸，次句制罪，下句制學。 ^197a14

對顯中。人法相竝；欲明人猶通偽，法不容非。
初二句明人。得成前事者，如〈足數〉中三四兩門。
下二句顯法。上句比同，故云亦也；下句示異。
漏，落也。 ^197a17

篇意中，上二句明刊定是非。
剋，削也。浮言即目凡語。
以古來集法，及世中秉唱，竝容加減，故須刊正；
疏云削彼繁蕪，增其遺漏是也。
既雜浮言，隱覆聖教；故今剪削，還復顯揚故也。
次二句正示篇意。
上句述文，下句開機。
題云通辨，義見於此；進否謂如非成敗。
科分謂緣法條流。
後二句勸臨事依承。 ^197a21

具緣中。標云統明者，以此十緣，該眾別故。
言由漸者，藉緣構造，非頓施故。 ^197a27

初稱量中。此明凡欲行法，不許輒加；先須評議事緣可否，故在初明。
初標示。則下，列相。
然人法事三，名通能所。
若準《業疏》，二俱稱量；如舉一事，須假人成；
用何羯磨，為是何事〔事復有三，即如鈔列。〕；
復在何界。今此止明事中三耳，慎勿相濫。
地約結界，衣謂攝衣。
言具單者，此約一事容有相兼。
準疏分七：三單如鈔。
三複有三，一人法〔差比丘問法差受自恣等〕，
二人事〔離衣杖囊差人行籌之類〕，三法事
〔滅諍說戒修道自恣之類〕，具足一句〔滅諍行籌白云如是語者捉籌，
唯此具三。〕。言離合者，此約一法被緣多少。
如懺六聚，異篇離懺，同篇多罪，離合皆得。
又如受日受戒，竝開多人。
可以類說。必下，正示稱量。 ^197a29

二中。唯明眾法；兩界各攝，互不相通。
若論別法，兩界通作；說欲一法，唯局法地。 ^197b11

三中。列示兩事。下制觀量者，即敷座多少，打相短長。 ^197b13

四中。差別之言，須通人處；文但明人；人分四位，
隨事用舍，故云進止。
選取堪能，秉御證正；已外隨喜，多少從之，故云優劣。
然須更知處之差別。
作法三種，自然六相；各攝分齊，竝如前篇。 ^197b14

五中有二，初約上座勸勉。
須下，約三業從順。
如前即別眾中。 ^197b18

六中二，初簡小眾。
尼三同遣。餘下，簡大僧。
指前可知。 ^197b20

七中。文云須究者，語屬能秉。
緣是非者，推能與也。
成否相者，勘所受也。 ^197b22

八中，初標示。略舉順情釋之。
於下，列示。初雖是順情，未必齊乞，故云多須。
如受日差人等，竝不加乞。
二立治者，謂七羯磨。
無心領者，疏列十三；七治如上。
〔上七亦列無心領中，合離之耳。〕
八罪處所，九顛狂，十學家，十一覆鉢，十二不禮，十二擯沙彌。
應作舉等，正示陳意。
作舉謂僧中德人舉罪告僧。
憶念謂指定時處，令伏首自言。
證正謂能秉勘實。
知法即所犯伏罪，法即是罪。
〈僧網〉云：證正其罪，得伏方與是也。
三竪標者，不應在八，疏云：若行事時，竪標第三；
由竪標訖，然後集僧。
今此相從唱相列之。
第四可解。 ^197b23

九中，初出問法。謂下，示問者。
答雖多別，問無異辭。 ^197c6

十中，上出答相。某即別事，羯磨是法。
謂下，遮濫。然復須知總別兩答；言總答者，
如受戒三單白、一白四，差教授時，總云受戒羯磨；
餘之三法，竝不須問；捨墮自恣，類此可知。
言別答者，四法別提，如云差教授師、單白羯磨等。 ^197c7

結指中，上三句示通。
若下，揀別。結界無第七，受差無第八，此存古解，疏中則標有人言。
又云結淨地不唱相，故云等也。
疏云：今解竝須具之；結界無欲，立緣顯之；
受差無乞，豈不須告；結淨不唱，此不尋文；
律云：應唱房名，其事極顯等。
又云對首心念，亦須具十；如受衣法：一、
五大上色，義加不成；二、事通兩界；三、口召對人；
四、約界明集，有則對首，無則心念；五、前對相可；
六、癡鈍非數；七、取欲非法；八、執衣言議；
九、勅前審諦；十、答問可者。
又如眾法心念，且舉說戒：一、商度時節，
二、審諸界相，三、作法撾擊，四、約處無人，
五、觀其和別，六、自量是非，七、獨集非欲，
八、具理籌水，九、激動說緣，十、如緣作業。
此且略引，廣在彼文。
下指別法，應是《隨機羯磨》。 ^197c12

次立法中。標云通局者，法事人處四種是通；
隨一一中，各有別相，如後可見。
又初科言分齊者，每一位中，各有條例，不容相濫。
且如法中，三種八種，差互不成；餘三亦爾。 ^197c26

心念中，初示位。事微小者，即本位也。
眾法對首，兼開法也。
行成無犯，出開意也。
發下，釋名，初正釋。
境，即所為事。發心是意，傳情即口，必兼身儀；
三種備足，方成羯磨。
非下，遮濫。恐有迷名，不加口說；引證明委，成否可知。
據論作業，非三不成；但由獨秉多不專誠，故偏從意以立名耳。
然心念多途。如衣食房舍，隨時作念；律中所制，
常爾一心；此同觀行，不必口言也。 ^198a1

對首中。非心念者，示本法也。
無僧對首，明開法也。
此下，明人數。三人者，但對唯悔中品蘭，
以制小眾故；眾法對首，通三可知。
四人，唯自恣及懺捨墮；至後還衣，復歸眾法。
謂下，示名義。面對者，面即是頭，故云對首。 ^198a9

眾法中，上明法位。
所秉有三，不參別法。
所以然者，上得通下，下不兼上；是以對首通一，眾法兼二。
餘如次科。此下，示名。 ^198a14

次曲分中，初科。曲謂委悉，枝即從本開張。
疏分九品，下為略點。 ^198a16

但心念中。但猶獨也。
若據本法，止名心念。
由通後二，加但簡之。
文中，初示但義。數下，列相。
可知。 ^198a18

對首念中，初敘本制開，兼釋名義。
對首本制，心念後開；本末雙標，法無混濫。
下皆同此。且下，列相。
竝須時要，順教攝持，可入開限，如文可見。
《善見》受鉢，準應兼捨。 ^198a20

眾法念中，科約同前。
外部即《十誦》。 ^198a23

但對首中，初示名義。
總下，列法相。依諸部者，言通本異；前受捨等，
竝出異宗；其餘多是本部。
文中雜列，今束為五。
內外資緣法共十二〔前八受捨及三淨竝受藥〕，
悔犯法六，白告法六〔從僧殘下四白及尼二白〕，
制法有二〔依止、安居〕，雜開有五〔捨請、捨戒、
七日、與欲、餘食〕。已上共三十一法，而云二十九者，後二屬尼故。
所以列者，對僧作故；在數外者，局尼眾故。
且論略者，示不盡故。
此須料簡與疏相違：一列數不同，彼云二十八，
即合白僧殘法入白行法中，以同是白行故。
二分品異，彼明九品，即摘中蘭獨為中上，以定須小眾三人問邊故。
三離合異，此中三十九十同在但對，彼離三十為眾法對首。 ^198a24

眾法對中。指同心念，但出四法。
《隨機羯磨》更加捨墮，則有五種。 ^198b8

眾法中，單白為二。
初示法，二顯名。下二分文同此。
初列三句以明省要，總括三十九法事。
輕小有十，常行有十一，嚴制有十八。 ^198b9

白二中。總五十籌種。
如差結等，事非一致，故云參涉。
望前為重，對後猶輕。
從僧乞得有七，僧制法十一，差遣十四，
結解十九，懺治有六。 ^198b14

白四。三十八。通大小者，大如受具懺殘等，小即諫習近住等。
情乖舛者，謂治罰滅諍等。
諫法十三，受法有二〔具戒及尼式叉〕，治罰十四
〔七治竝七解〕，懺法五〔僧殘有四，竝學悔。〕，
滅諍四〔憶念不癡罪處所及解〕。 ^198b21

總結中，初正結眾法。
約法止三，隨事多別，故云就緣。
若下，兼結別法。應知三位八品，從法而論；
百八十四，隨事彰數。
準此別法，應有五十；然前止有四十七，
心念四，對首三十三；兼尼二法，則四十九；
疑此且舉全數，來學尋之。 ^198b25

釋疑中。耳聞者，此由世傳頗乖前數，故舉以為問。
答中，初順問釋。謂百是總數，隨事皆一羯磨被之，
例如百一供身之義，故云總標等也。
亦下，違問釋。見今藏中有題《大沙門百一羯磨》，
即出《十誦》。疏云若據《伽論》，恰列百一；故彼列名單白二十四，
白二四十七，白四三十；古人誦他異部，
自略本宗〔《伽論》即宗《十誦》〕。 ^198c3

指非相中，初科，上二句示須意者。
上明分齊，準用皆如；必有差違，成否莫辨，義當於此委示非相。
但下，明略意。進不即成不成。
必下，指廣。彼文亦亡。
事義兩鈔撰述來意，序中略明；請詳此文，方知不謬。
問：此既略之，何以下文委列七非？
答：此指律中文七非耳。
羯磨委列。疏中略舉，猶張四門；古來解釋，
科約滋廣；今符鈔意，亦所不引；直爾列名。
一非法非毘尼羯磨，二非法別眾羯磨，
三非法和合羯磨，四如法別眾羯磨，五法相似別眾羯磨，
六法相似和合羯磨，七訶不止羯磨。 ^198c10

略示中二，初正示是非。
謂下三句，明是。別相，即法所攝事。
若下四句，明非。如但心念，止齊三事；若加餘事，即是非攝。
乃至白四唯被三十八事，若加說恣差結等事，即名非法。
如是八位，例之可知。
此謂約法加事，交互彰非，欲使初學略識其相。
若欲下，指義七非。
言通知者，上文但明法非；未顯下三皆有非故。
此門者，總指相攝一科。
上下，即前後四位。
各有非相，隨位總收，故云橫括；即如下科單複為句，其相可見。
庶，望也。貳，異也。 ^198c20

釋別號中。古執羯磨名局眾法，故須決之。
答中，本宗二文。初出受法。
已興白四，即斷三語。
舍利弗問云：三語受戒，是善作羯磨否？
佛言是善作羯磨；自制已後，不名受具足。
及下，即〈說戒〉中。彼因六群說戒日與諸白衣言語問訊作羯磨
〔即五戒三歸。〕，說戒〔即五戒相。〕，
說法；佛言此是上座應作。
以三語五戒兩竝對人，且證對首。
下引《十誦》雙證二法。
彼明疑問，佛為決之。
羯磨下，續云後來比丘不與分。 ^199a1

第二明事有三：一情事，二非情事，三二合事。
百八十四，此三攝盡。
標指中，由前八法各出別相，故云不重。 ^199a10

正辨中，初科為二，初示體相。
文標二事，二合在中。
竝下，明是非。以人法及界，各局自分；事涉多種，
非相不一，故云一緣等。
且如受戒，遮難衣資發心陳乞；又如治舉，
窮勘三根，作舉憶念；如是求之。 ^199a12

別示，徵中。也合作耶。 ^199a16

情事中，初科引文有二，初引人法者。
彼因比丘犯二僧殘，二俱覆藏；憶一罪，
不憶一罪；僧與二罪覆藏法；憶者甚善，
不憶則非；為知法客比丘所訶，文如鈔引；
彼又云：僧作突吉羅懺。
此下，顯非。次引〈瞻波〉文。
彼明波離問佛，今引問詞；佛言此不如法，故下云佛判也。
此下，判非。 ^199a17

結意中二，初結前標示。
一事，即治罰。自餘受懺等事，並可準之。
如下，二舉事正明，先出非相。
若下，明如法。而下，於如中復簡。
臣謂伏首。以罪有種相不同，種中造作各異；
如摩觸犯殘，首言實犯，然非本時之事；
與舉相違，不合加法。 ^199a23

非情中。且舉處分。
說恣結解等，例須勘覈。
離衣枝等，即二合事。
離衣緣病不堪持行，杖因老病用扶羸頓。
離衣須人病衣重，乞杖則老而兼病；有一不成，故云兩具。 ^199a29

結誥。可知。 ^199b3

第三明人有七。一至二十，四僧三別。
僧中，初示位。即指集僧。
唯下，明當局。但下，簡非分。 ^199b4

二三人中三，初明當法，上二句總標。
若下，別釋。初明開法。
滿四不成者，且約多分。
自恣則成。若作下，次示本位，初正示。
必下，料簡問邊，初明懺提須問。
但約必與不必，以分三十九十，此猶循昔；
若準疏意，捨墮落前眾法對中；九十單對，
不必須問；中蘭定問，兩人不成。
若持下，簡餘法不須。
若是下，簡非分。必下，勸依。 ^199b6

心念中，初通示。若下，別釋，初明開法。
指如前者，即上立法通局中，開有齊限不可濫涉。
若作下，示本法。 ^199b13

第四明界有八。自然為一，三小三太及戒場也。 ^199b15

自然中，初明眾法唯局。
已下，明別法竝通。
雜法如打槌白告，不係對念所攝者。
言竝得者，須記除欲；言盡集者，且據開法為言。 ^199b16

作法界中。二人總前七位。
三法統收八品。 ^199b19

別明中。上對自然，總明眾別，人法俱通。
此就法界，唯論眾法通塞之相。 ^199b20

三小為二，初列三相。
數人說戒者，亦彰難事不容多故。
言難事者，不同意人欲訶法也。
此下，明通塞。各專一法，當分名通，餘法則塞。
受戒小界，始終四法，說恣各一。
亦有通者，疏云：非無舉罪，即有白懺；若望下二，一向名塞。
閑豫謂難靜無緣。
文令即解，明知不通。 ^199b21

戒場。準疏古解除十五法。
乞鉢捨懺，含四；淨地，兼解；德衣，略捨，故言等也。
又疏前文形法二同，不通場上。
除者是塞，餘則名通。
說恣亡衣，此三有難微通場上。
所以除者，說戒普集，制本大界；自恣受日德衣，
須安居處；乞鉢亡衣，物歸僧庫；解界須本結處，
衣食必依僧住，形法令界通知。 ^199b27

大界中。戒堂三小戒場等結解，大界不行故塞；
餘則皆通，故云竝有等。 ^199c5

次明成壞，敘由中。
對文七非，故云隨義。
以作業辦事，成在四緣；還即就緣歷句簡練，
隨一一事，單複括之；推覓非違，欲逃無路。
問：前敘四緣，後列句中不言界者？
答：合在事故。所以爾者，二意求之。
一欲倣文非，皆七數故。
或可別法無非，通兩界故；眾法則有，局法地故；
由不該遍，合少從多故。 ^199c6

但心念中。三單可解。
三複還準單中。第四句，如對人說，詞句差脫，而悔輕吉。
五如對人六念；六事虛濫，詞句無差等。
六如悔重吉，口不言了，而是獨作。
七具三者，對首無言，發露非罪。
餘七竝爾，臨文自歷。 ^199c13

第二。人非中。上二句明別他。
下句即損己，謂不依第五律師也。
三中。非夏限者，越三種安居故。
有難緣者，不避命梵故。
不依佛者，結上二事故。
四下略三複一具。
此中從法，且列八七。
若從事者，百八十四一一具七，句數則多。 ^199c17

第三。人非中。亦約自他兩明，以臨說戒，必須行淨故。
事非中。一人獨秉，眾具須備。
時非者越三日故。 ^199c22

第四。人非中。犯戒者，境穢不足。
有訶者，行淨別眾也。
法非中。言非正者，容差互也。
訶不止者，縱令如教，但使他訶不止亦非。
事非中。上染謂五間及錦綺等。
財不淨者，邪命得也。
體量裁製，文中略也。 ^199c24

第五。人非中。上明別眾，以界滿五，不開對首；
又對首法不開受欲，必須集至，還依本位，方名如法。
或非下，次簡非數。
事非中。時非者，亦三日外。
難不具者，非時得作，有難方開；本律增減，
《五百問》一月是也。 ^199c29

第六。法非中。上句明根本從生，異篇合懺，次句明犯與不犯未窮情實。
妄陳者括上兩過。
事非中。初明非長，如毛綿帽袜小白鉢器等；
次明隱犯，僧不委知；三明地弱，不勝羯磨；
四明濫託，言寄誰處。 ^200a4

第七。人非中。上二句明身別，下句口別。
事中三。初迷三相，二昧兩界，三遙唱結。 ^200a9

第八。人非中。初句是所為非。
界下，即能秉非。上句明別眾；僧下，顯非數。
言五百者，趣舉至多，顯非易得。
五十法者，據〈足數〉中六十餘人；然第四門十一人猶足生善，
故減言之。法非中。
八種者，即受法中十種方便；除少分法，
及教發戒緣；《隨機羯磨》亦立八耳；上即緣非。
及下，正示法非。事非中。
三位眾法，竝出界非；以局處故。 ^200a11

結示中，初正結。離此八條入非之者，故云餘正法也。
當下，明法事竝塞。
別下，明人別多通。
唯除二但，自餘皆有。
廣下，顯略。彼文亦亡。 ^200a18

曲解羯磨。前通眾別，別法可解，故此一章唯明眾法。
敘意中，初三句，顯意。
綱要者，即初釋文，是羯磨大體〔不必強分綱緣〕。
通塞者，即後料簡，示文義差別〔不必局指一科〕。
若下，示妄謂。然下，明非處。
上二句是縱，下二句是奪。
言知處者，綱定不成，緣通成否。
未可一概，故云不得等。
〔禮云無雷同，注云雷之發聲，物無不同時應者。〕 ^200a21

斥執文中，初二句總示。
或下，別顯，初斥連誦結略。
諸白四法，翻譯省文，故安此語；不當誦之。
或下，二斥專執詞句。
初句如律覆藏法，但云某甲犯僧殘覆藏，
僧今與某甲隨覆藏日羯磨；然前犯有差別，
覆日或多少；若依律誦，則不稱前事。
次句如賞勞法備牒六物，物缺須改；今亦依誦〔下注云隨有言之是也〕。
言俱有者，如受日法，牒佛法僧緣，連書半月一月；
文事雖備，不合俱牒〔下云不得雙誦半月是也〕。
俱無如結有場大界法，律無文事，不復增加〔下云須加內外相內是也〕。
亦可如呵責法，文據鬪諍，必有餘犯，不能隨改。
致下，明知法者呵，莫知所措。 ^200a27

白讀中，如後問決。
初敘非法。豈下，彰過。
伊即訓是，責即是罪。
不學無知，非法罪外加之。 ^200b10

斥師心中，初句示人。
轉弄謂非智強智，雖非愚塞，復是狂簡。
觀下，示彼行事，初句明乍觀似是。
而下，示再考還非，初明人事兩非。
謂人迷足別，事昧虛實。
夢中觀海而況逾之，迷可知矣。
量下，明法非。雖不守文句，而自裁過甚。
照下，總結上非，違教結罪。 ^200b12

結誥中，初二句正勸。
加事不成，自他兩損；過非輕細，故令極誡。
必須親學，方免諸過。
若下，明選人。上座者，如《五分》說，即上無人。
雖居眾首，必取解法；高臘無知，何足算也。
故下，引證。律列四人；上座次座，約位簡人；
誦律不誦，約法簡人。
文闕第四。言持律者，即是第三；疏云：非謂誦文，必兼識義。
四不誦者，疏云：雖不連文累紙，而曉達成否。
又云：《四分》總列，竝據有能；應預未閑，亦開學悔。
已下，遮濫。可知。 ^200b18

正釋中。所以唯約受說者。
由此二法，世中數用故。
又人常誦，亦易解故。 ^200b27

白中五句。初後中間三句，相傳為綱者；
總該諸務，揩式軌定故。
二四兩句名緣本者，即法所被事，隨機不同。
如〈說戒〉云白月十五日，即是緣也；布薩說戒，即本事也。
又〈受戒〉云某甲從和尚，乃至三衣鉢具等，
竝名緣也；今從僧乞戒，即本事也。
第二則緣本雙陳，第四則單牒根本；縱有兼緣，
翻傳失治；如是分對，隨文可解。
初句。云動耳識者，恐緣他事，無心同秉故。
聽字去呼。次句。布薩說戒，華梵雙標，言成重複；
《刪定戒本》，改前云眾僧說戒，則人法兩舉；
後云和合說戒，則忍可已彰；然眾亦即僧，為成句故。
言情事者，即能秉心，蘊所白事；不須和會情非情等。
第三中，初牒句通釋。
若者未定之詞，兩期以問。
僧下，分句別釋，初釋時到。
上句人如，下句事法兩如，界在事中。
四緣現前，作業時至。
次釋忍聽。聽字平呼。
疏云：今約心和，勸聽可也；前約身和，勸聽聞也。
兩聲別召，事義亦乖；不解兩緣，名非數也。
四中。前是告情，故須兩示；此彰忍可，無勞雙牒。
第五云如是者。指上所白，故云白結。
令知業就，故云告知。 ^200b28

次釋羯磨，標中二，初標法。
內字似剩，又恐字誤，強釋亦通，但恐無理。
上下，示重明白意。
恐疑繁費，故預遮之。
前是正釋，頗稱久成；此被未悟，為利新學；
前後志別，故云各也。 ^200c21

白文。同上釋。言緣兆者，謂牒緣告眾，情事始形，即成業之兆。
此之下，指同顯略。 ^200c24

次釋羯磨，總分中。
三番羯磨，是法正體；審眾量可，故云正決。
僧法所加，本為受具，故云根本。
下云結成，明彰體外。 ^200c26

別釋中。若約綱緣，還分五句；今此隨義止分三段，
初句唯綱，後二綱緣合論；且初段。
對前白文，故云重聽。
生善中最，故云非小。
和決因聞，故指為緣。
第二段分二，前緣，後綱。
緣中文略，但標乃至。
具云：此某甲從和尚某甲求受具足戒，
此某甲今從僧乞受具足戒，某甲為和尚，
某甲自說清淨無諸難事，年滿二十，三衣鉢具。
〔此竝緣也。〕僧今授某甲具足戒，某甲為和尚。
〔本也。〕綱中。長老之言，乃召別人；疏云：事達在僧，
成否在別；又云：或有文云大德忍者，終問別人，隨時稱謂。
上是牒文。正下，略釋。
上二句別點緣本，下二句通釋綱緣，顯示文意。
第三段為二，初示根本。
受合云授，仍除今字；具下加足，乃至中略某甲為和尚。
綱中，略上者默然三字。
單下，點示。可知。第下，釋結略，初牒文。
一下，正釋。上二句明得中，下二句示制意。 ^200c29

結文中。亦分綱本。
僧已忍竟，僧忍默然故；是事如是持，此為綱也。
兩句在上，下竟字當中間。
與某受戒，某甲為和尚，還結前本也。
此下，點文。可解。 ^201a16

三法料簡，增減中。
據律，單白及白二中白；或止有四句，闕第二句者，
則名為減；然本無增，望彼五句相待為言。
若是羯磨及白四中白，定無增減，故非所論。
文中先出所以，不出三意。
若是事重，如諸說恣還衣亡物之類；若有緣起，
如諸結界，須比丘唱相緣起〔謂羯磨前緣，非謂本制緣。〕；
若有乞詞，如諸受懺。
不牒事者，如上結界受懺，竝以前緣牒入羯磨。
若上三種，必具五句。
若但四句成者，反此三意，兼不牒入，如文所列；
即說戒堂及滅諍結集中諸白，竝諸差人白二等是也。
然又須知唯略第二；至第四句，緣本雙牒，
必無有缺，尋之可知。
餘下，明增。例皆五句。
然律文亦有翻傳脫漏之者；如結法同食別界，
及結淨地；既有緣起，而列四句。
如疏所判，漏誦遺筆；想無所疑。 ^201a19

通塞中，單白分二。
綱則俱通，緣有通局，初綱。
可解。第二下，明緣，初示文局。
義下，次顯義通。 ^201b5

羯磨中，初明俱通。
舉文不備，臨說加之。
中下，示通局。指類白中。 ^201b7

結示中。功成由解，不必泥文，故云不了等。 ^201b8

是非，中初。綱中增減，一向屬非；白中三句，
總一十四字，羯磨正體一十七字，結文一十四字，此竝楷定。
縱無增減，而音聲淆混，言相不明，亦歸非攝。 ^201b9

緣中，初明理順。以言雖通許，理不可乖；
往往世愚，輒便加減。
增下，明開許，初句開增減。
疏云：如結大界，即列二同；戒場小界，攝僧義一，豈得二別？
何不列也！準此增著亦得；如《五分》結場，
增文同一布薩等〔此明戒場三小得增〕；
減却二同亦得，如諸界等〔此明大界得減〕。
次句開易語。詁訓謂言異義同；如云某甲作和尚，
從僧求戒，眾誦戒之類。
而下二句，結上二開。
類下，引例有三，初引部別證。
《五分》白及羯磨一概四句，竝無第四；《十誦》
受戒法云：年歲已滿，衣鉢具足等。
又外部羯磨綱中，尚有增減；《五分》長老忍下無者字，
結詞僧已下無忍字；《十誦》第四句牒本已云：
忍者是長老默然，又說字上有便字，共加五字。
至下，二引翻譯證。
疏云：翻三衣為臥具敷具，略得其相，失其本體等〔如減六年羯磨〕。
三詁訓證。字訓義同，故云兩得。
故下一句，結上三例。 ^201b12

初問白讀。謂對眾公白而讀，明非暗誦也。
如前所斥，恐生異計，故此決破。 ^201b28

答中，初句判定。雖下，申理。
無明決者，非正教所斷。
以義求者，生下所明。 ^201c1

戒本例中。言相似者，告眾義同故。
故下，引示。不得重說者，此明多人共往學誦，故不令重。
準下，推制意。 ^201c2

呪術例中，初明俗呪。
越謂言乖，散謂心亂，反上專正也。
故下，明道呪。羯磨下，合例。
況，比也。律序顯者，彼云：神仙五通人，造設於呪術；
如來立禁戒，半月半月說。
〔上喻下法。〕必下，顯制。
律云：五夏不誦戒、羯磨，盡形不得離依止，故云終身。 ^201c5

親聞中。祖師甞預譯場，所傳得實，可以為據。 ^201c10

問互作中。以僧尼位別，不容參濫，故須簡示。 ^201c11

答中，初明尼為僧作。
文中三法。由僧非法，尼無奉敬；恐違敬教，得法方開。
然下無屈上，止得遙加，故云不須等。
次明僧為尼作。三竝現前。
《四分》更有捨教授法，亦同遙被。 ^201c12

第三問。據前簡眾，已顯不通；猶恐濫行，故此重示。 ^201c16

答中，初明通制，上句直判。
白衣無法，三眾未具，尼是別類，竝不許聞。
疏云：尼同僧法，應預同聞；莫非女類無知，
多生慢習；制令耳目不矚，則重法尊人也。
律下，引示。若沙彌將受，尼來自恣，止開眼見。
除所為者，沙彌受具，及尼中三法。
已外不合。摩下，明別開。
瓶沙具云頻婆娑羅，此云顏色端正。
疑比丘半月一集，所圖何事，故獨開之。
決疑歸信，故云心淨。 ^201c17

第四問。相有差別，故問簡之。 ^201c24

答中，初句總答。若下，別示，上二句明通。
由是勸喻，不慮乖別故。
至下，顯局。治舉違惱，或致破僧；僧不舉僧，律文明制。
治舉可爾。乞為受懺，竝是順情，何以同禁不得至四。
學者尋之。 ^201c25

引證中，《四分》證上乞為。
《五分》下，彰部別。和諫亦制，故云通也。
《母論》及下《四分》，竝證治舉。
文中四五伴可諫，不慮擯治；則知不得加眾明矣。
十五種默者，〈雜犍度〉中，舍利弗見作非法，
佛聽默然；因說五法不應默，若作如法羯磨
〔事雖如法，緣有差違，須訶令止。〕，
若得同意伴〔不慮眾治，此同《母論》。〕，
若見小罪〔眾有犯輕，僧體不失。〕，
為作別住，在戒場上〔界中別界，此二處非。〕；
如是五法，默然者非法；又云：有五法應默然，
見他非法默然〔即舍利弗〕，不得伴〔亦同
《母論》，鈔云大同唯伴二句耳。〕，
犯重，同住〔非別界也〕，在同住地〔非場上也，
此二處如，故不應訶。〕，
如是五法應默然〔此雖不同，由是開故，則非默妄。〕；
又有五事應和合，若如法和合〔應來者來，三業俱集。〕，
若默住之〔得訶不訶〕，若與欲，若從可信人聞
〔自不違故，他云如法，我亦同和。〕，
先在眾中默然而坐〔前約作法時和，此明先在眾中忍可所作。〕。
下文指廣，彼亦略示。 ^201c29

第五問。欲明分齊，知法成處故。 ^202a14

答中，初句指繁。凡有三解：一盡結文，二至說字，三至竟字。
今下，判定。即第三解。 ^202a15

破古中，初標今異古。
故下，引文質非。必下，旁存舊解。
故云兩得。然不訶可爾，訶則非成；若從竟字，則無此妨。
下指《義鈔》，即上卷發戒時節中；彼亦取竟字，
文亦非廣，尋對可見。
四分律行事鈔資持記上一下上二四分律行事鈔資持記上二
other:: 
#  6 釋結界篇(上二)
釋結界篇 ^202a17

結謂白二限約，即能被之法。
界謂分隔彼此，即所加之處。
疏云：加法約處，除彼局此，故曰界也。
律云：界者作羯磨唱制限者是。
又《了論疏》解，本音四摩，此云別住。
謂此住作法，與餘住不相通，各不取欲，故得名也。
方亦訓法，連綿為語，即下四門；為後世依承，悉名方法。
然題中界字，若望初結，似通自然；今約結成，即是作法。
作法有三，僧及衣食。
今正明僧，餘二如後。
僧復三種，大小及場。
大小各三，則為七種。
如是知之。 ^202b5

敘意，初科。元始者，推制法本因。
秉法者，明立界所為。
然律假緣興，雖因布薩；至論制意，實通眾務。
疏云：結界眾同之本，理須通和。
餘法眾同之未，並因後起。
是知除結界外，一切羯磨，並依法地。 ^202b14

次科，釋上二句，發下制意。
初敘羯磨。僧以和為義，和但在心，非言不顯，
故須聲教表示僧情；人法二同，水乳無別，故云綱要。
受說治諫，僧綱既舉，佛法可存；匡救之功，亦由羯磨。
若據住持，實通三時；今云像運，通語滅後。
於此者，即指羯磨。
上二句舉三寶以彰德，下二句約時以顯功。
理宜下，次明和同。
以法既高勝，人必齊遵。
十方者，且據閻浮。
許猶使也。 ^202b18

發起緣中分二，初二句明境廣。
剡浮閻浮贍部，皆音轉也；《方志》譯為輪王居處。
〔以四輪王咸居此故，金輪統四，銀輪除北，
銅除西北，鐵除東西北。〕
又加提者，《釋迦譜》云翻為洲也。
水中可居曰洲，今在須彌山南大海中故。
彌，大也；亘，廣也。《俱舍》云：三邊各廣二千踰繕那
〔一踰繕那十六里，三面各三萬二千里。〕，
南邊廣三踰繕那半〔五十六里，周迴共九萬六千五十六里。〕，
人面像焉。每下，敘制緣有三。
上明眾法難成，下明自行有損。
要字平呼，約也。剋，遂也。
〈說戒犍度〉云：爾時諸比丘聞佛聽諸比丘詣羅閱城說戒，
在諸方聞者，來集疲極；比丘白佛，自今已去，隨處結界等。 ^202b26

立教中，初二句，明開許。
頓極者，總上二緣。
作法分隔，示結法也。
同界崇遵，明制約也。
同遵羯磨，別眾不成。
功成即自業無廢，事逐謂眾法易成，此彰益也。
下句總結。又翻上釋者。
局結反上通集，作法反上自然，同界反上十方；
功成事遂，反上二損。 ^202c9

標列四章。前二明結時緣法，後二辨結已是非。 ^202c14

標簡中。攝衣攝食所以列者，同界攝故。
指本篇者，各從其類故。
《注羯磨》云：衣界者，攝衣以屬人，令無離宿罪。
食界者，攝食以障僧，令無宿煮罪。
僧界者，攝人以同處，令無別眾罪。
此三分相，宗旨甚明。 ^202c15

自然中，初明統通自然。
即上剡浮一集，空即蘭若，有即聚落，水即水界，
陸即道行；四種攝處，相無不盡。
未分已前，通為一集。
後下，明六相自然。
即初開也。初三句敘緣開。
隨境即上四處，分限即界量。
人下，釋名。不假造作，故曰任運。
言界起者，但是隨身到處，即有界限，非謂有法生起也。
約下，指量。可知。 ^202c20

作法中二，初敘自然，上二句通標。
設下，別釋有二，初四句明展縮有妨。
教文定者，六相分齊也。
用不可者，界限與處，不相稱故。
捨非制者，不依六相，無教開故。
下二句明不勝。羯磨法既尊特，常地莫行。
如持祕呪，必結壇場。
羯磨呪術，其類頗同。
故下，次明作法界，初敘開結。
此即第二開也。開已復開，故云曲順。
楷式定者，開中制也。
任下，顯益。上一句反上初患，下四句反上次患。
問：至此凡幾開耶？
答：初明統通，即本制也。
〔律中令結說戒堂，猶是統通一界，即同本制。〕
次分六相，即初開也。
復令局結，第二開也。
又作法中，復有二開；數集結場，難事結小。
若望法食二同，法同食別；二種大界，亦是第開。
然莫非大界，故所不論。
已上凡經四開，文中宛爾。
古多妄解，故須辨示。
問：六相自然，開秉羯磨否？
答：此無明說。以義定之。
若準八年已興羯磨受具，十二年後令弟子說廣，
由此始立結界，驗知未結已行羯磨。
標指戒堂，亦在自然。
地部所計自然地中，得成受戒，亦由此耳。
若爾那云地弱不勝？
答：由在自然不勝故結，或可約開已為言。
疏云：一開已後，凡有作業，非界不成；故制崇和，
益在斯矣，先開後制也。
若不爾者，六相自然，開之何用？
豈可一向作對念耶？
又《僧祇》七樹，異眾兩頭，豈唯結界！
問：今時有結說戒堂者何耶？
答：此迷教也。結戒堂法，由未開別結，通一自然；
僧集難準，故令指處。
局結纔興，戒堂即廢。
況戒堂之法，但是標指；至論僧集，還依自然；
全非結界，安得妄行。
又有錯引初制大界羯磨為戒堂者，謬復甚矣。
然今末世，知法者希。
同住百千，來無數十。
若令盡集，事必無成。
必欲別結一處，用擬行法，可準圍輪之例，
須加大界羯磨；若據說恣，本制通集。
然律明布薩場上有僧，得罪得成；雖乖制意，且圖成法。
況愚徒不集，事等難緣；判罪酌情，義非咎失。 ^202c26

大界中。標云法食二同者，準《注羯磨》，合云人法；
彼云界有三種，謂人法二同〔同一住處，同一說戒。〕，
法食二同，法同食別〔此二如後〕；傳寫之誤，無別所以。 ^203b3

示里數中，初引《四分》說戒中文。
同說戒者，謂法同界也。
不受欲者，宿欲不成也。
強百里者，約日定程，未可指的，故云強也。
此則為下會歸之張本。
次《母論》中。彼名晝相應法，故云一日往還。
據此猶狹《四分》。〔舊解同律，一日往一日還，非也。〕
雖下，雙結。上云百里，乃義準耳。 ^203b6

明由旬中，初引四部量同。
如《五分》云：時有結無邊界者，佛制極遠應三由旬。
合角者方維量等也。
次引《智論》示由旬不同，初列三品。
此下，釋所以。平垣則延之令長，險阻則折之令促。
疏云：由旬乃是中梵量名，正名踰繕那，
此無正翻，乃是輪王巡狩之停舍；猶此古亭，豈局里數！
大分為言，四十里也，相傳為定。
《四分》衣法下。彼說諸釋種能遠射，或有一由旬中的，或七十里乃至三十里中的者。
由旬既列七十里上，故云準有等。
此下，準論決律。 ^203b12

定判中。初句總會諸部，次句別考本宗，並如上引。
應下，定里數；以下，取由旬。
則本部他宗，同歸一致。 ^203b22

尼界中，初明常途量。
一拘盧者，準前道行；《多論》拘盧定取二里，
《尼鈔》注云義準五里，五字應設，以《雜寶藏》
則五里故，疏云：以恐遠險易陵辱也。
必下，二明難開量。
則同大僧。彼因王賊等難，故開寬結；隨意往避，不出界故。 ^203b24

戒場中，先引開緣。
數字入呼。眾起即羯磨僧事。
四位僧中，略舉初後，中二大同。
善下，示量。以二十人僧通行一切眾法，
更兼所為，故容二十十人。
減則不周，故所不許。
此據一眾為言，必兼二眾，須容四十一人。
問：二界立量同異云何？
答：大界制廣，狹則不拘。
場界制狹，廣則無在。
所以然者？大界更廣，不免奔馳之勞。
場界更狹，行法有所不足。
故《壇經》中烏仗那壇縱廣二百餘步，疏云：
律中壇上相覓不見，故可知矣。 ^203b29

三小界，初科，先敘本緣。
難事者，心不同也。
恐廢者，示權意也。
並下，定量。 ^203c9

列示中三，初受戒中，前出古解。
結戒場法，亦名小界，故得準之。
彼計問難安立，並須界內；獨此一種，須立外相。
今下，直示正義，指斥如後。
文義並見次科。下列說、恣。
直坐圓坐，此亦循古一往分之，義必無在。 ^203c11

釋無外中，初句牒前。
由下，正釋，初示義。
故下，引文。即說戒小界羯磨緣也。
若下，復約制解，以彰不立。
疏云：不應不解而去。
顯無外相，起必迷方。
不下，顯前須立。 ^203c15

依位解者，即三法界。
大界，標中。先結場者，此言合在有場法中；
當時有執昔見，故預點之。 ^203c19

出緣成中。料簡一科，義是稱量。
第二即陳本意；若約唱相，合須在後；今望竪標，故當次列。
第三即攝能秉五緣，義兼託界。
是則三科總含八緣。
問答二種，見正加中。 ^203c21

初問。村者，即是俗舍，西竺僧坊多有俗住；
此土或容暫止，或復界寬恐疑故問。
答中，初引《五分》。既請布薩，必先結界；此文乃是全在俗舍，類顯僧界有村不妨。
次引《婆論》。明文通結。
聚落即村，名通大小；今取男女所居，下至一家，即名聚落。
後引《四分》。即攝衣文。
疏云：《四分》明文，除村村外，明知攝僧不簡村也。
〔有引法食二同文者，非。
彼明界相耳。〕村取者，昇本作取村；或云寫誤，合作聚字。 ^203c24

次問中。律雖明約，理非全閉，故此決之。
答中，引律者。彼因比丘隔河結界，十五日欲往說戒，
而不能度，故佛制之。
除船橋者，此明開也。
橋梁事一，物有大小。
若駛流者，此明制也。
駛，疾也。必下，準理決通。
語略船字。雖是疾流，但令可度，不障來集，故判理得。
下引尼律，轉證無橋得結不疑。
即僧殘中獨度河戒。
彼云但使褰衣度水，乃至界內亦犯，故云通也。 ^204a3

三問。恐二界相接，又欲顯示標量故也。
答中，初從古定量。
次準論示通，初明大者。
山即一標，東西共用，即為兩相。
又下，明小。二繩者，如兩寺相隣；一欲結界，
而隣僧作難，故開此法；先於本處隨地安相，
以繩圍繞，引繩遠去，但使彼僧在自然外
〔不必蘭若，非同三小。〕；
至彼先安相已，復以繩圍；僧集於中，循繩唱相；
兩處繩圍，故名二繩；中間一繩，左右兩邊，即為兩相。
準下，正決。大牆準山，可分準繩。
上云一肘，雖不顯破；然準論文，頗彰彼局；
疏云相去一肘，無有正文；約同二繩，得分便罷是也。 ^204a11

四問中。物有多別，須定內外。
答中，初明圓物通內外，先明內者。
如傍地閬直穿諸柱，不勞循外。
舊云生樹穿中，容生長故；見穿柱者，反乃嗤笑；
且問中通問石木，木可云生，石寧有長？
必有圓石，穿中得否；文中但云令界相正耳，
請細詳之，勿事粗魯。
或下，明循外。若下，次明尖斜。
取外方者易解，文中不言。
一分者，若角若楞，須分內外東西，的指分齊。
餘下，指例。應下，誡審悉。
非唯唱者，理須合界通知。
不下，遮濫。今時行事，潛錄界相，遣他今誦，曾不案行。
同住之僧，莫知其處。
徒相勞擾，法定不成。
下云結界如法者少，斯言不虛。 ^204a22

五問中。標等三相，結界宗要；一事有迷，
眾緣徒設，故須明委。
答中，先示三種。標即物者，即次科所引
《四分》、《善見》等。相取標畔者，內外兩相，皆依其畔。
體之表者，謂方圓曲直，即下界形也。
疏云：標即唱者之所據，相即羯磨之所牒，體即作法之依地。
斯文益顯。成下，示離合，初二句簡標體。
標即體者，據外唱也。
標異體者，約內唱也。
次一句簡體相。一向不異。
臨下，誡早辨。 ^204b5

第六問。律無明斷，世有濫行，故此釋之。
答中，初以義決。文出說戒，既制相接，驗不開重。
彼云時諸比丘二界相接，佛言不應爾，
當作標式；彼二界共相錯涉，佛言不應爾，應留中間。
今鈔合之耳。若下，引例決。
即〈藥法〉中開淨地文。
彼云：諸比丘不知何處是淨地，白佛，佛言若疑先有淨地，
解已然後結，如篇末備引。
故下，通結二文。昔人有作《行事策》者，云凡欲結界，
恐往世曾結，必須先解；後世相承，名解妨疑；
不問空有水陸曾結不結，例皆先解；弊風罔世，
三百餘年；雖英敏間生，曾無一悟，況執迷鼓論于今尚然；
有據此文，故須略釋；直引明據，餘廣如別。
今言疑者，略有二種：一疑先結如非，二疑標相分齊。
初中，如〈受戒篇〉云：羯磨所託，必依法界；
若作不成，後法不就；故須深明界相，善達是非；
訪問元結是誰，審知無濫，方可依準；不然，
解已更結，《戒壇經》云：至於結界，持護要須，
是非相顯；若疑若誤，捨已重加，豈非敬慎之至也。
又下云：先結大界，後結戒場，不戒後法，故須解之。
又《五百問》：云：於中受戒，恐無所獲。
又〈受戒〉中，引僧伽跋摩恐界不如法，駕船江中第。
二疑標相者，下云結已即須牓示，令後主客俱委，
無有濫疑；又云：作羯磨比丘死，餘人不知界處，
佛令捨已更結；又下引治故伽藍，不失淨地，
若疑應捨已更結，故知界在等。
請考諸文，足為明據；豈是先不結處，強自生疑！
且羯磨所加，緣如則法就；事須考實，豈得妄施；
過濫實多，未可卒敘；必遵聖教，何用浪爭。 ^204b13

次明竪標，本宗中二，初列相。
且列八種，今須委引，要知出處。
初制大界法云：當唱方相，若空處〔如文，即蘭若也。〕，
若樹下，若山，若谷，若巖窟，若露地〔如文，無覆處也。〕，
若草#CB00036;，若園邊，若塚間，
若水澗，若石#CB00036;，若樹杌，
若荊棘邊，若汪水〔如文〕，若渠側，若池，若糞聚，
若村，若村界。〔共有十九，文引五相。〕
重制法中，山塹如文〔律云如東方，餘方亦爾。〕，
若村，若城，若疆畔〔謂封疆界際也〕，若園，
若林，若地，若樹，若垣牆，若神祀舍。
〔共十二種，文引前二。〕
戒場中云：若安杙〔如文〕，若石，若疆畔。
〔三相引一。〕三處所出，或有同異，對之可見。
準下，二評量，初二句指漫。
何下，出意。文中略舉空地。
若準疏云如空處露地草#CB00036;釘杙，
皆非久固，不可依承。
〔汪水、糞聚、荊棘等亦然。〕
必下，明臨事用舍，初通標。
或下，別示，初明暫用。
空謂指空為相，礙謂以物為相。
由物相間，空處可辨，故曰兩分。
必下，明久固。準他部者，生下《善見》。 ^204c12

他部八種。並有分量，在文易解。
難者略釋。二曼石，準論曼字從水，謂無楞角也。
四中八寸者，據量太小，恐有損折，止可暫用；
必作久固，須選大者。
第五三四村者，有人往還，必無荒廢，論云窮路不得〔極底路也〕。
六中四月者，三時中舉一時也；久無旱涸，
相不失故；論又云：水深二尺得作。
七中螘攻土成聚，謂之螘封。
第八自然水者，非造作也；論云：若通水入田，
或堈盛水，皆不得。
準下，會通；徵，證也。
城塹等者，如上所列山石澗渠林樹垣牆久固之物；
律但通列，不明分齊，須論證之。
然而論中路江池水，亦難準據。
針樹蟻封，寧為久固。
若今行事，未可全依。 ^204c27

牓示中。若據此文，合在結後；欲明標相是界所依，
傳告後來，須存久永，故於相後預而示之。
無濫疑者，必無牓相，容生疑濫。
結處生疑，文據彌顯。 ^205a11

界形文略，指廣如他。
今須引論示其名相。
《善見》五種：一、方，二、圓，三、鼓形，四、半月，五、三角。
《了論》十七種，皆名別住；一、長圓，二、四角
〔四方〕，三、水波〔標相屈曲，如波浪然。〕，
四、一山，五、一嵓〔隨山嵓形勢，即為界畔。〕，
六、半月，七、自性〔即蘭若處，隨地分齊。〕，
八、圍輪，九、一門〔恐是多界同門〕，十、方土
〔隨國邑境界〕，十一、四廂〔周迴有屋，中間空露。〕，
十二、二繩〔如上〕，十三、比丘尼，十四、優婆塞，
十五、垣牆，十六、圓〔其地周圓〕，十七、顛狂。
此中一、二、三、六、十六五種，約其地形。
四、五、七、八、九、十、十一、十二、十五，九種，就其處所。
十三、十四、十七，三種，約人別居，不論形相。
問：界形與相，同異云何？
答：若對前文標體相三，此門上科，即是其標；
次明界形，即同前相，尋之可知。 ^205a14

唱相，離過，敘由中，初舉空有兩處，時所多行。
先下誡須預知，不容罔冐。 ^205a26

外唱中，初敘過源。
如下，出濫相，分三，初示彼唱法。
正南下，二推過濫。
此約寺門當垣牆之間，故有內外兩唱之過，如下圖中所示。
必若寺門齊牆內外，亦無此患。
隨處明之，未必皆爾。
故知下，三教如法隨曲唱結。
後行法時，無別眾患，則無悔也。
亦下，遮濫。然行事之時，若籬牆由折深遠，
須立標相，從於某處至於某處。
必若分齊分明，少有迂迴，恐成繁累，略云隨屈曲者，亦無有過。
但令唱者及同法僧識知其處。
近世有人計其尺寸，牒入相中，太成細碎，不必須爾。 ^205a28

內唱中，初出彼唱。
便下，推過，初總示。
如下，別釋為三，初釋別眾。
以與欲出界，失法成別。
若下，次釋破夏。依界者，對無界依藍，則無此過。
言下，三釋離衣。以自然護衣，亦無此過，故約作法衣界明之。
故下，結示。 ^205b9

蘭若中。今時立相，標物相遠，中無倚附；
遙指暗唱，頗符此責。
自負謂負罪，即非法吉羅。
違教雖輕，結業彌重，即如下云自陷陷人是也。 ^205b14

引教斥中。《了論》水波一丈五尺，謂標石相去，非謂長短高下也。
並下，正斥，初通舉兩損。
脫下，別舉受戒釋成。
損中尤甚故。上二句釋陷他。
自下二句明自陷。
故下，引證令信，極勵存心。 ^205b17

唱人中。律使舊住者，一往且據諳練方所，
準《業疏》云：律制堪能，豈局主客；斯為通論，固可依承。
未下，委示唱者唱之方便。
要在親矚，不唯誦文。 ^205b21

定初始中，初示法。
東南為始，且據此方門多南向；餘向隨改，
不必一定；若約通論，不問方隅；但從寺門左角發首，可為定準。
相當者，始未還合也。
律下，遮濫。恐執律文，妨行事故。
以起方則四維不分，起維則方維俱顯；
又方面通漫，起無所從故也。 ^205b24

空野唱中。須起立者，使眾見聞也。
不稱名者，以羯磨牒唱，恐濫為別故；準
《業疏》云：亦有牒名，義亦通得，莫非成僧，故知不局。
相中四樹，出法示相；隨物隨改，不必須樹。
紕謬，猶錯亂也。 ^205b29

城邑法中。前緣者，謂禮僧等相。
文準下圖中大牆為法，對之可見。
今時錄相，復從簡要。
隨門所向，望前為出，至後為入，左去名上，右去名下。
又起角處，則云從此，餘處不著。
雖非鈔意，於事易明，義須準用。
三說者，律無定制，疏準受懺乞詞，例須三遍，以俱是前緣羯磨所牒故。 ^205c4

次科。五門三門者，今亦從易。
至於東頰，穿限頭入，循限裏唱，徹至西頰，還穿限出。
在事省繁，於義無失。
障隔穿牆，須唱院名，有所簡別；或院牆不一，
更加方隅，別名標異。 ^205c11

集僧中，初科，先出正解又二，初明標挍界寬。
若下，二明標寬界狹。
僧下，引證。從標不疑。
避難者，彼第八云：一住處諸比丘，前安居後安居日已過，
有難事起，若賊、若王難、若奪命、若破戒、
若水多蟲、漉不能淨，欲至餘精舍避比諸難，故聽結之。
有下，斥非，初出彼計。
僧下，彼以明文為妨，故作強釋。
為難緣者，顯非常途也。
恐障礙者，攝處既廣，情容不同故。
〔舊記妄云古師謂《僧祇》難緣為惡比丘者，非。〕
準下，正斥。但彰無據。
言準理者，疏云：雖在自然之外，非別所收；
然作法文中通牒標內，擬成二同；唱時結時，
別眾在內；律無開處，何得非別。 ^205c14

次科，村界中。村內不集者，據結已為言，初結須集。 ^205c26

尼界者。僧尼二眾，各不相足，互結無妨。 ^205c27

僧界中。令不出界者，自然不攝法地人故。
唱內相者，中留自然也。
如下，舉例。如前釋。 ^205c28

不受欲中三義，初約結法。
對餘羯磨明制緩急，有開不開；《業疏》續云：
餘法是眾同之末，並依後起。
二界弱者。欲法本開，為成同界羯磨眾法；
地既不勝，欲將何用；此義唯除結界，就餘法明之。
疏云：自然本弱，僧事不行；不開一結，用通僧界，
諸務不立；故此白二，乃是前開；欲是未緣，
必憑僧起；界是作法，強故攝之。
三令知界。此義最優，文據復顯。
餘人不知者，若約同法，理合皆知；或容後忘，
或是後來比丘；未立牓示，致有斯緣。
〔結處起疑，此文更顯。〕 ^206a1

加法中，初科。但答結大界者，結法唯一，
無所簡故，不須更加白二之言。 ^206a11

白羯磨中。律中本無作字，《隨機羯磨》及古本寫鈔皆無，
定是後人妄加；雖無巨害，終成參濫。 ^206a13

有場界中。言戒場者，受隨等法，多行於中；
疏云：似世諸場，莫非聚結異品，收拾勝利故也。
然圖中標為戒壇者，謂於場中別更封土。
若據初開，未必有壇。
所以律中約通從本，但云場耳。
三標內外，尋圖可見。 ^206a15

敘意中，初示意。今下，斥世，上二句通斥愚暗。
漠落，喻不明也。曾下，出不明之相。
定下，決破。必下，誡慎。
觀夫祖訓極明，人誰不讀。
及乎臨事，還溺此迷。
豈非妄習積深，良醫莫治。
今略引示，幸宜改之。
謂主法者一月已前，自錄界相，令他暗誦。
唱者未甞目覩，同住都無曉知。
而乃對眾執文，號為證相；秉燈數字，不使差訛。
側耳尋聲，莫知方詣。
況自然分齊，曾不觀量；作相集僧，寧思足別。
白告則巧莊對偶，不異伶倫；秉結則引弄音聲，便同歌伎。
唯念明晨散席，坐位高低；更憂請主相酬，施利多少。
如斯罔世，非是一朝。
誤彼大緣，自沈萬劫。
來學有恥，極須誡之。 ^206a20

圖中，圖相。正意為分三標，令唱法易見。
二復示前無場唱法。
三明穿牆之相。四明自然體圓。
五明相望作法自然遠近。
六明循門出入離過。
七大小二牆，絣繩釘杙，為顯一標兩相。
八復示標通大小，不必一肘。
九明中隔自然，隨物可分。
十明大牆外唱，不相錯涉。
略求十意，餘更尋之。 ^206b4

注中。初明自然者，以結場時更出西南，別取步量。
圖中不可雙示，故持點之。 ^206b10

遠近中，先明自然。
若下，示作法。 ^206b12

餘界中。點示同別。
唯可分聚一向為別。
餘之四種，廣狹雖別，周圓則同。
問：前定自然各半減取，唯約不可分別聚落，餘五如何？
答：疏云：此一既爾，餘之自然大小乃殊；
例有通局，皆半約之。
〔異界已分，共論為通，各半名局。〕
然可分聚落，唯局不通；以僧在外，既非同聚；
自有別界，餘皆同處各半可知。 ^206b13

釋中，自然界相。不必定圓，示知別相。 ^206b19

戒場中三，初示場體。
中下，二明中隔自然，初二句通標。
東下，先示東北。言下上者，下即牆際，上謂地面。
次明西南，初示竪標。
云尺八者，不必可知。
後南西下，明結已作法。
若論說恣，即須通集。
其戒場下，三示場外相。 ^206b20

大界相中，初示內相。
若下，明外相。此圖不通內唱，特示西南相涉，令識過相。
又下，恐避參涉而穿牆心唱。
故此遮之。 ^206b24

結示中，初二句結前。
一緣者，通指圖相。
作下，示不定。若下，明須立。 ^206b27

結法中，初明前後。
以昔相傳後結戒場，人猶執舊，故須決破。
引據中，先引《五分》，上二句示正法。
若下，明倒結。先結大界者，示忘誤也。
當捨者，解二界也。
更前結者，即戒場也。
更字去呼，望前重也；亦可平呼，改前倒也。
然後下，即大界也。
毘尼下，略指二論。
同故不引。《母論》第一云：結界法先結小界，
後結大界；又云：若忘結淨地，解已次第結等。
《善見》尋文未獲，後解界中，引《五百間》文亦同此。 ^206b29

斥非中。即光師羯磨，彼執緣起立結次第。
故疏云：律文雖有先後，由緣起故，不即因此明結法式，
理如《五分》，不可依人。
又《壇經》云：若先結大界，後結戒場，約何法制以分兩界；
雖預開空域，終是無法之地。
鈔中直破云不讀等。 ^206c9

問決中。前雖略斥，未定成否；猶恐妄執，須更明示？
答文為二，初明先結得成。
文既令捨，即顯結成；所以爾者，唱結無乖故。
但下，二明後法不成。
所以然者，違制法故。
五下，引證復二，初明故違不成。
又下，明不知許成。
言不知者，謂秉結之人，未闚教故。
於後纔知，即不成法。
然是愚教，須加二罪。
或可後行受者，不知元結，失於次第，約心許成。
賴下，示曲開之意。
僥倖者，疏云非分遇福也。 ^206c14

示非中，初通標。或下，別示，次列四種。
初界中不集者，謂自然限內有別眾過，即人非也。
總唱者，即就場中遙結大界，謂事非也。
二中。界內即大界，不合通唱，及下二種並是事非。
第三可知。四中。不唱內相，即兩界錯涉也。
此下，總結，上二句示非。
故下，明是。當界者，大界戒場，各自局故。 ^206c22

結場中。相及羯磨，皆云小界者；對外大界，
在中名小；與下三小，名同相別。 ^206c28

結已中。止將四五人往結大界者，一往且示兩處界別，各不相妨。
若準不開說欲，要知界相，理須盡往。 ^207a1

次結大界，唱相中，總別唱者。
別即內外各唱，總謂逐遍合唱。
若行別唱者，先三唱內相竟，結云此是大界內相三周訖；
復次三唱外相竟，結云此是大界外相三周訖，
然後通結云：此是大界內外相各三周訖，
不須同下云彼此等；以是別唱，無相濫故。
雖文出總法，而別唱便易，今宜從別。 ^207a3

正明中，初總舉。前下，別唱，初唱內相。
次下，二唱外相。並有標唱結三段，標結之詞，通須牒唱。
彼下，雙牃總結。如下，唱已通告。 ^207a10

羯磨中，牃緣。加減，明加內外二字，而言足一字者，
未詳所以；有云外字，義通本有，則非加也。
若據下示不須加。
以體望相，並是外故。 ^207a12

三小中，集僧分三，初敘緣彰異。
如下，二正示遠近。
七盤陀者，如〈集僧〉中有難蘭若，唯結三小，請無所疑。
故下，會同律論，以明可取。
論明不同意者，在七盤陀外，得作法事；
律云：不同意者未出界〔謂在本界。〕，
聽在界外疾疾一處集結小界受戒；名相相符，故云無異。
並下，三示結處，上明開閉。
由下，釋所以。逈，遠也。
逈故來難，露故易見。
聚落反此，不開可會。 ^207a15

不竪相中，正義分二，先敘二界須相。
此下，正明三小不立，初約緣顯無。
有難謂不同意。遮作即來訶止。
隨下二句，剋定體量。 ^207a23

次科，古義中。彼謂受戒出眾問難，入眾正受，
必在界中，故須立相；餘二不爾，故但隨身。
疏引古云：及作受戒，相如熨斗柄，是中問遮是也。 ^207a26

今破中，初科為二；初文示妨，明不可立。
此下，示同，明不當異。 ^207a29

次科引文，即三種結法中牒緣文也。
初即〈受戒〉中文。一處者，疏云知無異外也。
中云即說戒文。爾許集者，疏云知數人外無界也。
後即自恣文。齊坐處者，疏云知坐處外非界也。
文下，通示。止在此者，謂上三文，皆約坐處也。 ^207b1

遮濫中。以《僧祇》文是彼所據，故須釋之；
文出第八，彼明比丘犯長求懺；以大界難集，
或恐勞僧，故出界作。
至界外者，即指戒場。
以隔自然，故云外也。
無場方出界外別結。
文云者，即彼結法。
彼云：大德僧聽！若僧時到僧忍聽，僧於此地，即接齊僧等三句。
此下，決破，上句是縱。
下二句即奪。上句指類戒場以名通故，
下句顯非三小，由非難故。
《四分》下，質彼迷名。 ^207b6

行事中，初出正義。
界外問難，受法明文。
叢坐者，前後兩邊身相連及，非謂環繞使中空也。
足開者，足可相容也；疏云：十人融通開間納取。
必半身者，舉分況全也。
《十誦》，一比丘一處坐足四處僧作法，證今半身即成同界。
《善見》未詳何文。是定義者，疏云：如斯行事，
內準佛教，外約凡訶；僧有授法之功，前無虛受之願可也。
必下，二斥非法。鎮，壓也。
下指《義鈔》文逸，今見《業疏》，破立頗詳。 ^207b14

說恣中，初明說戒。
同師善友者，非不同意也。
下道者，道路之下，即蘭若也。
使相近者，必有空間，非一界也。
自恣圓坐，示相可知。
此下，雙結不可必固。 ^207b22

指結法中。事希故略者，非鈔意也。
今略引之，說戒文云：大德僧聽！
今有爾許比丘集，若僧時到僧忍聽結小界，
白如是；羯磨準知。 ^207b26

示餘三中。初謂一處有食無法，一處有法無食；
各解同結，自他相濟，名為法食二同界。
二謂二俱有食，一處有法，名法同食別界。
三謂二俱有法，一處無食，名食同法別界。
為下，別釋第三，初示開意。
言守護者，不令彼處僧散寺廢故。
四方唱和者，顯非結界；而前標云三種界者，
以利養相通，義同一界；下云開結，意亦同之。
疏云：本非結界，因前同別，故有事來；末下，傷今不行。
殆，將也。必下，勸令遵奉。 ^207b29

解中，無場法。可解。
結歸中，聽字或存或去，諍論紛紜；然非是綱，
去之無在；比諸羯磨，並無此言，疑是律文傳寫之誤。 ^207c9

次有場中，初示先後。
反前結法。 ^207c11

解大界中，初明問答。
恐謂兩解，妄行通答故。
又準《注羯磨》，結解二法，不得通答；以解在法地，
結依自然；故必依次解，人衣食界，理得通答。
若下，即指前解，無別法故。 ^207c12

解場中，示解處者。
絕濫行故。
廢古中。言律無者，傳譯脫漏故。
舊下，引古疏。指光師，曇諦本亦然。
今下，點非。由前大界牃二同解，立場本非說恣，
復非住處；所以前結不牃，後解何得稱之。
疏中又出他師用三小解，破云三小無相，
一席作法，如何類之。
今準下，顯正。準難事者，即小界也。
若爾，與他師何異；彼用解法之文，今準相翻之義，故不同也。 ^207c16

雜相中，初引《善見》，前明非僧住處。
剔，他歷反，解也。壞，音怪，毀也。
外下，明立場處。如祭壇者，亦如宮觀醮壇。
五下，證在露處。 ^207c23

解三小中。言同前者，亦事希也。
今略出之，文云：今有爾許比丘集，解此處小界。 ^207c26

三法起中。古有異說，準教詳定，故取前解。
初師立理中，前明法起所以。
作及無作，二法相待，安得有作而無無作耶！
善行陰者，五陰攝法；此既造作，故屬行陰；
行通三性，此屬善性；行即是心，心動成業，
故疏云：然初結處，非心不起；地是依報，
何得不從；隨心業力，有法依地等。
此下，明遍處。非下，示法體。
不與地連者，色及非色，記與無記，性不合故。
非不相及者，界是色法，業依色起故。 ^207c28

引證中，此引前後二段。
前段又二，初至一界來，證上不與地連。
以掘去本土，亦不失故；於上起屋，別加外物，亦同界故。
言水際者，土輪下是金輪，金下水輪，水下風輪，
風外即是虛空；法極金輪，故言水際，以界依堅處；
水相浮蕩，非本期故。
三重屋者且舉一相，多層亦然，彼文正作起三層樓，變其語耳。
若下，證上非不相及，初是論文。
以下，即鈔家釋意。
上句示界體；標相限域，為眼所對故；互不相通，
是障礙故；界具二義，故云色法。
〔有將法字在下讀，反成破句。〕
故下，次引後段。亦明處毀法存，證成有法。
水流字下，略知其處所一句；論本具之，則顯不知不可作法。
準下，結證前義。 ^208a7

次貶無法中分三，初出彼計。
《業疏》引云：謂能作是情，所為非情，何有法起，
誰領繫者，故知但是約界集處。
仍引文據，如鈔所示，此即滅諍中五現前文，
彼云：云何法現前，所持法滅諍者是；云何毘尼現前，
所持毘尼滅諍者是；云何人現前，言議往返者是；
云何僧現前，應來者來等是，界如鈔引。
此下，點彼誤解。薩下，引文質非，《婆論》、《五分》。
並明界功非人不惱，豈非有法。
前料簡中備引，故略指之。
下引經證。文義益顯。
如土臺者，謂無作業相，天眼所見；《壇經》
云：結界之地，隨其限域，至金剛輪；雖經劫壞，終焉莫毀等。 ^208a20

第四明非法中，初三句示重意。
指前述者，下文隨示。
謂下，列非相。初至結之，有三非，如前料簡問答已明。
及下三非，不集羯磨，如前結戒場中，方相如前唱法。
故云前具述也。並下，通結。
五下，別證。總束諸非，不出四種。
錯涉隔水方相，三並事非；重結即處非，
不集謂人非，羯磨是法非。 ^208b2

棄捨失中。必約作意捨去，後更不還，無一人住，方名失界。
疏云：雖非作法，僧義絕故；又引《文殊問經》
云：下至有一優婆塞宿，是名不失。
文中，前引《十誦》。明須作念，故知不作則不失也。
《智論》。限定一宿，故知未宿還來，亦不失也。 ^208b9

釋難中，初問。前引《善見》，掘地水蕩，亦無僧住，
皆言不失，顯是相違。
疏云：《善見》水蕩，計僧並散，豈人水下宿守界耶！
答中，初約捨心有無，和會無違。
文中皆言者，即上《十誦》、《智論》。
《四分》下，證前不失，無捨心故。
文出〈藥揵度〉。故伽藍者，顯是荒廢之處。
不失淨地者，明知大界猶存。
又下，彼云比丘不知何處是淨地，佛答如鈔。
故下一句，結顯二文。
〔解疑之文，本出藥法，有智細詳，方知昔謬。〕 ^208b13

作法捨中。若約法儀，必須次捨；先食，次衣，後捨人界。
若論失法，但捨人界，三種頓失。
疏云：雖本失末亡，而非正則，亂倫獲罪。
今云俱捨，語通漸頓。
若準行事，須依漸法。 ^208b21

不失中，五種。初惡心者，律因比丘欲令餘人得不淨食，
故解淨地，佛判不成；大界無文，故云例準。
二云互結者，文出《善見》，彼但明結，今準結類解；
結既兩成，解亦不失，故疏標云：僧尼互解。
〔古記云結必先解者，謬矣。〕
三準捨戒，兩不相足，故通互結，解亦不成。
第四可知。五如《四分》治故伽藍。
若準《業疏》，則列六種；初二同鈔，三異見互結，
四邪正互結，五是中邊，六即合今四五兩種。 ^208b25

別證中。然與論文小異，今具引之，彼前問云：
二眾結界，得互相叉結否？
答：得叉〔謂不共行法故。〕，
得共結，後問云大僧得與尼通結界否？
答得。今鈔所引，上二句即後問答，下一句即是前答。
疏云不相叉者，恐出僧外，非成同法故。
other:: 
#  7 釋僧網篇(上二)
釋僧網篇 ^208c4

僧宗事多如網，此篇五門如綱；用此五者，
如提其綱，則餘網目無有不正；從喻為題，以彰正要。
住持攝眾，舍此何為？
仰夫聖教昭彰，遵之甚易；但以人非清正，
舉之或難；有教無施，可用長歎。 ^208c11

敘意中，初文四段；前四句明凡為眾主，必遵於教。
一方者，通語遠近傳弘之處。
立法通者，舉事依教，餘方共遵；曲任私情，不流於外故也。
上二句明立制軌物，下二句明臨事處斷。
令下四句，二明近益。
遠域異邦，語重事一；或可遠域近指郡縣，
異邦遠指他國，如祖師聲飛五竺之例。
上二句明外化景慕，下二句明內化日益。
翹謂舉踵而望。神即是心，業即是行；無相觸撓，
心神故安；境勝緣靜，行業乃進。
若下，三明眾必從化。
上二句明事皆可舉，下二句明人無敢違。
豈下，四示遠益。上二句躡前近益，發起下文，故云豈止也。
肅，靜也。下二句正示遠益。
道與慧並佛正法；道能生長，故喻如樹；
慧能破暗，故喻如日。
扶疎，豐茂之貌。方，猶將也。 ^208c15

彰損中，反前四義；初四句反前初義。
出怚情者，明自任也。
言無據者，明非教也。
科罰下，明行事俗惡，如下第二門中所列。
能下二句，反上餘三。
能施非者，必兼人法，人即眾主，法即非制。
諠亂之言，總含三過：一人不從化，二無近益，三無遠益。
故下引證。滅法過重，荷法功深；學者知此，當如之何！
不值佛世，是當來餘報。
生地獄即是生報；如箭射者，言其疾也。
引《三千經》，明僧必依法；既闕良導，是為愚聚。
故下，準文示意。 ^208c29

篇意中，初明去非；此中刪補，不同章疏廣解之繁；
但是世人妄行非制，名為繁惡；隱其正制，名為遺漏。
使下，顯是。言制者，即下五門所立之法；
並稽於教，故曰相應。
義謂事之用與，皆適於時，故云並合；此用律中如來制戒知時義合之語。
故下，引證。言漸漸者，翻非為是，不可頓革。
若下，指略。病患即非法之過；能使法滅，故言損減。
即下五門皆出非相是也。 ^209a9

化教，標中。通道俗者，略示化義；顯下制教唯局道也。
下引三經；初引《大集》，通道俗治；次《十輪》
中，唯聽道治，不許俗治；後引《涅槃》，且明道治。
下更引文亦通二眾，決通同異，並在下明。 ^209a17

《大集》中，初明國王縱彼造惡。
則下，顯過。斷三寶者，翳障正法也。
奪眾生眼者，損他正見也。
戒施滅失者，損自功德也。
言無量世者，舉遠多以況近少，則滅失可知；
修戒施惠，略舉六度初二也。
廣下，指文。見二十八，分卷之異。
彼云：寧護如法比丘一人，不護無量諸惡比丘；
乃至云：若能護持法者，當知是人乃是十方諸佛世尊大檀越也。
又下，明道眾自治。
文中五法，上三可解。
不共住者，或不同財法，或不同住處。
擯出者，約異國而論；以西土多諸小國，
此間州郡，可以同之。
有法處者，使同類見聞，令生慚恥，改過從善故。
治下，顯益。善人安樂者，示現益；佛法久住者，明後益。
《業疏》所謂揀除稊稗，增長嘉苗，豈不然乎。 ^209a21

《十輪》四段，前二出第二，後二出第三；又前後各出，非相連續。
初段中，初三句示能教者不遺於物。
懈怠下，示鈍根相有四。
初句二種過。次句不攝念過。
貪下三句不知足過；四事中，住處攝臥具，飲食收醫藥。
遠離下，明縱逸過。
如此下，正明發起。
出家學道，本須修智；鈍劣不堪，以事漸誘，
且令營福；勸化者令彼化導於他。
下列三寶二師，生福勝境故。 ^209b6

二中，初三句示所治之過。
為下二句，明能治之心。
若下，列治罰相；初明密誡，禁微過也。
又下，明屏罰，治輕過也。
初罰須語，正罰不與語，故云終也。
亦下，明對眾罰，治重過也。
治法有五：上三句三法，治次重過；或下二法，治極重過。
四體布地，異上禮拜；謂身面伏地，折辱令恥；如草覆治相謝之相。
我下，如來自陳設教之意。 ^209b13

三中，初四句明持戒。
除下，明破戒；大分為二：初至謫罰，勸俗敬護；
四方下，二明財法兩亡；初文又二：前約報勸，
破戒下次約喻勸；初中，上二句揀除如法。
若下，明破者功能。
此明破戒，必約犯重。
天龍下，彼具列夜叉乃至人非人等；今文束之。
應下，勸俗恭敬。十種勝想者，一應作念佛想；
二應思惟聖戒；三當起施心；四柔和質直，
常行忍辱；五不生卒暴，心無狂亂；六喜樂正法；
七常好閑靜阿蘭若處；八欲入《涅槃》無畏之城；
九共軟語；十禮足後下，示報。
是下，結意。次喻勸中，初舉喻。
牛黃下，經云：是牛雖死，人故取之；亦如麝香，
死後有用；又云：譬如估客入於大海，斷無量眾生命，
挑其兩眼和合成藥；若盲冥無目，乃至胞胎生盲者，
以此藥塗，其眼明淨；又云：譬如燒香，香體雖壞，熏他令香。
破下，合法。上三句合牛麝人死及香體壞；
能下，合香藥有用，香氣熏他。
以是下，結意。 ^209b21

四中。經云：善男子！
善學四根本，持戒毀戒，是法器非法器，
諦自觀察，不識彼短等。
因是波離起問，如鈔所引。
佛答中，初二句遮俗許道。
復下，制道離過。若僧不和，此句準經，一一貫下。
十中缺二；國王下，有婆羅門前；怨嫌人下，
有嗔恚心訶；中間，白衣為第五；婦女小兒第六。
九種對人明非，第十即自已非；又九中，
前七是俗眾；尼即道眾；本怨嫌人，則通道俗。
如是下，明能舉既非，犯者宜拒。
下下，明如法舉。同律故不出，彼云：清淨比丘威儀具足，
成就五法〔即五德也〕，應頂禮僧足，語惡比丘言：
我今舉汝罪，是實不虛，是時非時，慈心軟語，
為使佛法久住；若聽我說，我當如法舉汝等。 ^209c9

《涅槃》中。種種示相者，彼第三云：毀謗正法，
及一闡提，或有殺生乃至邪見，及故犯禁等。
於毀下，明立治意。
七羯磨同下制教。
當知下，彰利益。若善下，勅依行。 ^209c22

制教，敘意中，初科。
初明從諫不治；改迹，迹謂罪狀。
上品者，明智能遷善，不勞治法。
下下，明愚不受教，生起立治；故知此法唯被下愚。
然人分三品，但敘上下者；以中人之性，
隨流不定；可上則亦能依道，隨下必加治罰；
攝屬二根，故不明也。
見影者，謂如良馬見鞭影，即喻從諫如流；
遲驢，謂策之不進，喻縱治不悔。
《雜含》云：佛告比丘，有四種馬：一者見鞭影即便驚悚，
隨御者意〔此喻上根〕；二者觸毛便能如上
〔中人可上〕；三者觸肉然後乃驚〔中人可下〕；
四者徹骨然後方覺〔即喻下流〕。
七種，如後所列；及下二種，足七成九。
不與語即是默擯，助名令顯。 ^209c26

斥濫中，初二句傷時不行。
若下，二斥輕陵正教。
薄謂輕人，濫即罔教；薄濫二心，結業熏積，
更增迷暗，故云自穢等。
有下，明妄行非法。
悛，改也。致下，彰損。
網即教網。允，信也。
今下，三示意勸行。
微言，即治法，並佛誠教。
隱而復顯，故曰重光。
有力謂德可歸人，非雄豪附勢而已。
住持謂志存荷教，非僣竊住處而已。
嗟今講者，學非經遠，行乃塵庸；媚世趨時，
為師據位；豐華四事，盛聚來徒；馳逐五邪，
多求利養；誰念弘揚三寶，但知虛飾一身；
未善律儀，安能軌眾；率由臆度，妄立條章；
故有罰米贖香燒衣行杖；遂使僧宗濫濁，佛化塵埃。
道在人弘，誰當斯寄？
嗚呼！ ^210a8

示可否中，初列示。
舉法，如後正加中。
若下，明兩違俱損。
故知必在眾主用舍適時，方能免過。 ^210a20

治法中，總列九種。
所以後二在七外者，以前七藥病互不相通；
後之二藥，該前七病；即訶責羯磨云：當更增罪治是也。 ^210a22

初訶責法。律明佛在舍 #CB04924;，
因智慧盧醯那二比丘鬪諍為緣，故立此法。 ^210a25

總舉中。總處明者，即下四部前後示相，
多少參涉，至文須簡。 ^210a27

《四分》中。若準緣起，止因鬪諍；文明四事，本出遮法耳。
總列中，初二句標簡。
須對道眾；又但口說，未必身行，故加此罰。
謂下，列示。戒見儀命，佛法大綱，修行要務；
四皆名正，俱離偏邪；正戒是入道之基，
正見乃絕縛之慧，正儀則攝物之相，正命為成道之緣。
今皆反倒，惑亂時心；約過驗情，宜加若罰。
一令犯者改迹，二使外化清正；設教之意，於斯明矣。
戒儀二事，七聚分配，且約麁細從別以論；
若就通明，七皆名戒；亦總名儀。
六十二見者，且約五蘊，逐蘊生計，則有四句：
一即色是我；二離色是我；三我大色小，
色在我中；四色大我小，我在色中；餘四例此，
一蘊有四，四五二十；復歷三世，為六十；
更加斷常，則六十二。
邪意者，專為求利，致使身口變見無窮；
且據喜為，何止四五。 ^210a28

釋邪命中，初引《智論》釋。
前五，人所常行，實德未免；後四，治生活業，
賤劣所為；辨相歷然，無勞曲解。
剖文長說，未是精窮；省己離邪，方名善達。
五中。初是身惡，餘皆口惡。
四邪中。前三是身，後一即口；準論四皆名口者，並謂求口食故。
盈虛謂日月虧盈，星辰纏度。
四維者，喻不正也。
次引律釋。即盜戒中，賊心取物，倒亂說法，
妄悅求財，即是邪命，故此引之。 ^210b14

舉法中，初示非。問答差者，或罪事不同，
或人處有異；見聞雖實，還即無根。
引證可解。下句顯是。
一一反上。 ^210b22

合治中，上二句通標。
但下，略舉無知示相。
聖制學者，不出教行；教謂律藏，行謂對治，
即可學境也；愚暗纏者，謂可學迷也。
文下，引證。不知，謂素所未聞；不見，謂聞而不識；
未必須犯，但不知見，即合加治。 ^210b24

《五分》中。破戒須除初篇，通收餘聚；破見同《四分》。 ^210b29

《僧祇》五種，一中，初二句總標。
身下，別釋為二；前明男子。
離合三種，尋文可知。
又下，次約尼女。但明身習，略示共坐；餘下，
指上同眠共器等；計亦有三，例上可解。
蓏，即果反，草實也。
二中。五眾即是五篇，且舉全數；準奪行中，
止明下四；若犯初篇，不入此治。
三中有三別，初謂出入非時。
與下，二謂親近不善。
偷人謂私竊者。摴蒲謂博弈。
行在下，三即遊履非處。
四中。由好諍訟，復生五過：上二心過，中二口過，第五身過。
此性即指鬪訟。第五反敬。
近世多然，有識宜誡。
如上下，結過明治。 ^210c1

《了論》中。本無輕慢二字，故知止是不敬大眾；
然計他語隱，故加助釋。 ^210c12

簡濫中。簡下擯出，對白衣說。 ^210c13

正治，具緣中；初文明異。
十中，前七及九並同；唯八及十，諸法皆別；
但舉治勘覈，法事特難，故云異耳。
如下，示相。初指前七，問答在後，止明第八。
初示舉意。證即證明，正謂罪實。
應下，明舉法有三。
初舉罪中，通云犯罪，且使眾知。
二憶念者，用時處人罪四種勘覈，令憶無拒，為取自言。
三與罪者，的示犯科，令受責罰。
〔訶責具明，餘六例解。〕
上下，明和眾；初明問聽。
合在舉前，恐虛謬故。
和上下者，恐情乖故。
問所舉者，恐違拒故；律名求聽，求彼聽可，
然後方舉；是謂五德知時合宜。
索下，問和。此含問答二緣，足上為十。 ^210c14

正加中，示知改法。
遮謹誦故。總前四部所列過相，隨犯牒入，故云準改。
應下，出羯磨。白中，加二人者，以過同故。
未有而有，謂初起也；已有不滅，謂更增也。
第四句中作訶責者，單牒本也。
更鬪諍等者，預示後罰；非今正加，義歸緣攝。 ^210c25

不成中。初三種反上正陳，法無所被。
或下四種，用法差也；無犯及下懺竟者，
無病加藥也；不應懺者，藥病不當也；如在俗前倒說四事，
罪須加擯；不合訶責，故云不應；餘告例此。
上並事非。不現前者，謂遙被也。
《戒疏》云人非法是。
及下，即人法非。人謂別眾不足，法即羯磨差脫等。
並下，通結上九。 ^211a1

奪行中。前加羯磨，表眾同治；折辱剛強，
正存奪行；觀其違順，驗其剛柔；取舍審量，斯為正要。 ^211a7

初陳告中。已為等者，誡令諦受也。
言盡形者，恐令畏懼也。
必能等者，誘令改悔也。 ^211a9

初五中。四五事同，受往分異。
既不聽受，何有差者；然僧既加罰，理必不差；
為顯行法在身，不堪訓眾，故制之耳。 ^211a11

二五中。第四，律中斷諍，先作單白，簡集智人，
愚不預數，治者同然。 ^211a14

三五中。第三制親近者，先遠離故；律文上有應字。
第四令遠離者，喜親近故。
第五不應異語者，即九十中口綺。
問：前後五種，未治得作，可得名奪；第三五過，
及第四前三過，餘時並制，本不得作，何名奪耶？
答：誠如來問，今望遮斷，前所喜犯，亦得名奪；
但違行法，故異常犯。 ^211a15

四五中。初二並兼兩相。
初云此罪者，即被治之過。
注餘罪中，且約殘論；提下相望，例亦應爾；
但至吉羅，則無餘也。
第二注中，相似謂同名罪，從生謂種類罪。
三中注文，準知此治不至四重。
四約訶法，五是訶人；心嫌口訶，訶必因嫌；上下互舉。
然據四五本非篇聚，而列相續犯中，未詳所以；
亦可上三犯罪，下二犯事。 ^211a21

五六二五。尋文可解。 ^211a28

七五中。第二謂評論法理，證他是非。
第三中，準律遮法，比丘知他有犯，對僧舉告，
不令眾僧同彼布薩，故云遮也。
自恣亦然；今並不得。
五謂論理教相，亦屬證他。 ^211a29

順從中，初明犯者調順。
於下，從僧求解。僧下，僧量許可。 ^211b3

解法中，乞詞。下注二比丘者，二合作一，
傳寫之誤；前後羯磨，並牒二人故。 ^211b4

雜相中，坐處。準僧殘者，即行別住也。
下行者，不入臘次也。 ^211b6

多少中。準上鬪諍，應是同過，別過亦通，作法非便。
不至四者，律制僧不舉僧，恐破別故。
指如上者，即〈羯磨篇〉，被人多少中。 ^211b7

二擯出者。佛在#CB00463;離那國，
因阿濕卑富那婆娑二比丘污家惡行為緣，
故制羯磨罰已，驅出當界，故得名也。
出過中，初指所出。
上句簡濫。指四事者，亦即遮法，如前不異；
須知倒說四事，通於七九；但約對道對俗，
有信無信，以分異耳。
次指隨戒，即本緣起；律文廣列，此不繁引；故指如後。
倒下，顯過。故下，明治。
使下，彰益。此下，勸依。 ^211b10

治法中，前總指四種。
治法字中，義兼奪行。
然奪行隨順，諸治並同；初治及解，隨過乃異。
然下，略示初法。下指律本，今略引之；律云：大德僧聽！
此阿濕卑富那婆娑比丘，於#CB00463;離那國污他家，
行惡行，俱有見聞；若僧時到僧忍聽，為阿濕卑富那婆娑作擯：
汝污他家，行惡行，俱有見聞；汝可離此住處去，
不須此處住，白如是。
解中亦先三乞，其乞辭及解法一同前文；
但改諸訶責字為擯字耳；後諸治罰亦然，
此處知之，下更不點也。 ^211b17

求解中，初明乞解。
由不入界，故須遣信。
僧下，明制約。若有等者，謂餘比丘私有請問；
由不得共語，推令問師。 ^211b27

三依止者。佛在舍衛，僧芻比丘愚癡犯罪，
共白衣雜住相親，因制此法。
出過中，初明倒亂。
必兼兩眾，方入此治。
或下，正律本緣。但令數犯，不約對人。
須下，正明立法，仍見名義。
使下，顯益。 ^211b30

加治中，初指治法。
奪行在中。律作白云：大德僧聽！
此僧芻比丘癡無所知，多犯眾罪，共白衣雜住而相親附，
不順佛法；若僧時到僧忍聽，與僧芻比丘作依止羯磨，白如是。
〔羯磨準知。〕與下，明依人。
明下，略示順從及解法。
《涅槃》下，示異名。餘下，指行法。
彼云：愚癡無智者，盡形依止；《十誦》：受戒多歲，
不知五法，盡形依止。
〔五法，謂不知犯、不犯、輕、重、及不誦廣戒。〕
《毘尼母》：百臘不知法，從十臘依止等；彼篇頗詳，且略引示。 ^211c4

遮不至中。佛在舍衛，舍利弗目連俱在伽尸國遊行；
至摩梨園中住，質多居士請二尊者，具辨美饌；
其園中舊住比丘名善法往看，嫉妬心生，
便言居士所辨飲食最勝，唯無胡麻滓；
質多言：善法懷如是多寶根力覺意禪定正受，
作如是麁言；便說譬喻，如國土無雞，有賈客持雌雞至，
雌無雄故，與烏共通，生子不作雞鳴，復不烏喚，
即名烏雞；如是善法懷如是多寶等而作此麁言。
善法言：居士罵我，我今捨去；乃至佛所，
為佛所呵，故制治法。
出過中。此亦對俗，加罵為異。
上明餘過，罵是正過。
須下，明立治。名相兩顯。
言作法者，白云：大德僧聽！
此善法比丘，質多居士信經檀越常好布施供給眾僧，
而以下賤惡罵罵之；若僧時到僧忍聽，
今為善法作遮不至白衣家羯磨，白如是。
〔羯磨準作。〕奪行並同。
僧下，示別過。雖非罵謗，損惱同故。 ^211c13

遣謝中，初明選差。
八法中第五受人語者，不妄拒也。
七約行業，餘並解能。
八中議字，律本不從言，單作為正。
將下，明往懺。初令語告檀越懺悔者，召令受也。
若下，次教觀量。具有等者，律云：若不受，
應至眼見耳不聞處，安羯磨比丘著眼見
〔令彼目覩，心柔受懺。〕
耳不聞處〔恐聞作法〕，教令如法懺悔，復來語言：
居士懺悔，彼比丘先犯罪，已為懺悔，罪已除；
彼若受者善，若不受者，犯罪比丘應自往懺悔。
若俗下，後示開解。
懺竟俗喜，足顯從順故。 ^211c29

總簡中。以前後七法，過相相涉；治法乃殊，
故約信行大分二類；〈隨相〉細簡，各別如文。 ^212a9

前四中。律足數者，前篇具明。 ^212a11

後三中。同犯重者，財法亡故。
引《涅槃經》，初示正意。
謗法者，通前七過；降伏者，總目七法。
若準經中，通明七種；今此引之，且證三舉。
又下，明別意。果在當來，愚多不信；輕撥聖教，公然作惡。
故立治法，使知因果，驅歸正信故也。 ^212a12

斥濫中三，初三句標人。
上句示所學，下二句明心行。
未涉道者，隨塵染故。
違大小者，不稟教故。
口下，二示濫。上二句即明學語。
罪福性空，出《普賢行》法；婬欲是道，出《無行經》。
乃大乘之通說，非止一經。
為顯業相皆如幻故，復示業性不可得故，
復示染淨同一源故，復示諸法唯一心故，復令眾生於諸惡中得解脫故。
非謂使汝作不淨行。
今身為惡，傍倚此語，用飾己非；取適愚情，實乖聖意。
即《楞嚴》云：先斷淫心，是名如來先佛世尊第一決定清淨明誨；
若不斷淫修禪定者，如蒸砂石，欲成其飯；
經百千劫，終名熱砂等。
又《梵網經》云：菩薩應生教順心，救度一切眾生，
淨法與人；而反更起一切人婬，乃至無慈悲心，是菩薩波羅夷罪。
汝謂《楞嚴》、《梵網》是大乘乎？
若專彼語，此復云何！
悲夫悲夫！身下，顯上心行。
上句示行，下二句明心。
隨即是順，謂愚叢從化；違謂智者所非，
愛惡熾然，去道甚遠。
並下，三勸罰。 ^212a17

不見舉中。佛在拘睒彌國，闡陀比丘犯罪，餘比丘語言汝犯罪見不？
答言不見，比丘舉過，佛因訶制。
出過有二，初即倒亂。
或下，二明信壞。但是作惡不畏來報，即為邪見；
非同斷善，頓棄三寶而失戒矣。
或由下二句，推上過源。
僧下，示其拒逆。邪見在懷，非言不顯；故假問答，為舉本緣。
僧即下，次加治法；初明加法。
白云：大德僧聽！此闡陀比丘犯罪，餘比丘語言汝犯罪見不？
答言不見；若僧時到僧忍聽，今為闡陀比丘作不見罪舉羯磨，
白如是。〔羯磨例準。〕
奪行等並同。為下，二明舉意。
且謂權暫，簡滅擯永棄故。
作下，示名義。如物舉棄，不復用故。 ^212b6

行處中。三法並爾，故此總示。
有僧處者，令慚恥故。 ^212b18

六不懺舉者。亦因闡陀，僧問汝有罪懺悔，
答言不懺，故制舉之。
出過中，初明應懺。
上句示罪可懺，輕者即滅，重者轉輕，故云不定。
從緣生者，釋成不定所以。
而下，明不懺；上四句示過。
言濫說者，即倚傍聖言，誑惑無知，拒逆僧命故。
垢下二句，彰損重。
故下二句明治法。
詞句同前，但改諸見字為懺字，餘無少差。
經下，會異名。即《涅槃》也。 ^212b19

求解中。僧量議者，理須細察，還復正信；
不察虛詐，縱解不成。 ^212b26

七惡見者。佛在舍衛，利吒比丘惡見生，
言我知佛所說法，行婬欲非障道法；諸比丘殷勤諫諭，
利吒堅持惡見，而言此是真實，餘皆虛妄，諸比丘白佛因制。
出過中，初明本過；因即示名。
亦下，明餘過。須下，加治法。
白云：大德僧聽！此利吒比丘作如是語，
行婬欲非障道法；若僧時到僧忍聽，僧今與利吒比丘作訶諫，
捨此事故；阿利吒莫作是語，莫誹謗世尊，
謗世尊者不善，世尊不作如是語；世尊無數方便，
說行婬欲是障道法；若犯婬欲，即為障道，白如是。
〔羯磨第二句如前牒已，更將第四句續；
則緣本雙陳，與白為異；已前諸法並然。〕 ^212b28

結益中，初文為三；上二句彰法勝。
次二句顯功深。上句住法，下句攝僧。
後二句讚弘護。 ^212c9

引制教中。即律增一中文，共有十句；鈔文從初至於僧來，
即初句也；令下九句，皆略示耳；如云如來出世為一義故，
制訶責等；所謂令僧歡喜。
增二九句，如云如來出世為二義故，制呵責等；
謂攝取於僧，令僧歡喜。
增三為三義故，有八句；乃至增九為九義故，
有二句；增十律略不出，合有為十義故一句。
〔古記解錯，故具引之。〕 ^212c11

《涅槃》亦出第三，初指前標後。
有下，正勸為二；初勸道眾。
懲音澄，誡也〔經本作糺〕。
又下，勸道俗為二；初令勸學。
四眾即僧尼士女，下云四部亦同。
正法者，經作戒定慧。
若下，二勸苦治。 ^212c19

《大集經》亦出〈護法品〉，文為二；初明護如法之益。
四姓者，西土姓種，統之唯四：一剎帝利
〔王種〕，二婆羅門〔淨行〕，三毘舍〔商賈〕，四首陀
〔農人〕若下，二明隨惡人之損。 ^212c23

問中。二經相違，故須和會。 ^212c26

答中，初兩存釋。又下，廢前釋。
窮即訓極，累謂囑累；一代所歸，故云教本。
決前不了，故是正義。
兩下，雙結。 ^212c27

惡馬治中，初示緣。
莫問者，不用自言故。
語下正治為三，初示他處不容。
如下，二明當眾所棄。
合，和也。杙即繫馬柱。
上是舉喻。汝下，合法。
不見罪者，合上惡馬難調；一切捨者，合上和杙棄之。
如是下，三明治已驅遣。
不求聽者，由彼兇惡，必不聽故；此即聽者，
默受僧訶，無所辭故。 ^212c29

默擯中，初引示。梵壇者，有云：梵王宮前立一壇，
天眾不如法者，令立壇上，餘天不與往來交言。
《五分》：因闡陀惱僧，故用此治。
次《智論》中，強獷，謂性麁惡。
以下，出所以。語地，以語為樂故。
通色有者，梵天行故。
言故違者，謂特意也。
此下，勸行。亦有等者，即《僧祇．二十四卷》；
因摩訶羅犯眾罪，雖懺猶作；乃作不共語羯磨；
今云尋本未得者，示有遺忘故。
雜下，引證。柔軟謂勸喻，剛強即謫罰〔通收七法〕；殺之即默擯。
謂下，顯相。有三種。
不與語即常所言論，教授約學業，教誡約過失。
問：後之二法，既不出過，何時用之？
答：此謂強狠再犯重加。
前羯磨云更增罪治，及《雜含》中猶不調者。
驗此二法，必無單作，以不足數中無此人故。
問：同異云何？答：前須出界，不制他言；後在本住，眾不與語。
若論犯過，即同前七。
問：輕重云何？答：前輕後重。
前但如棄，後喻殺故。
問：二法為次第用耶？
答：惡馬治是律所加，默擯他宗所出。
斟量情過，隨用一治。
問：此二何無奪行？
答：既是增罰，奪行在前故也。 ^213a6

滅擯中。若據前標，但云七九；由同謫罰，寄此明之。
然本律中但令滅擯，加法無文；結翻疎漏，
故引他部，用成行事。 ^213a26

加法文中。若準《五分》，白與羯磨，例皆四句；
今並加之，以成一體；序文所謂，見行羯磨，
攬為此宗一見者，義見此也。
緣中不共住者，羯磨說戒二種，僧中不攝故。
不共事者，利養絕分故。 ^213a28

簡異中，《多論》。不取自言，眾皆委故；不現前者，許遙被故。
若下，準律決論。如下，指事。
足數已引。此亦大眾同知，佛亦訶止，令取自言，
故知不許；又不現者，律亦不開；五法現前，通諸羯磨。
然論許者，或是兇惡，眾不可制；聖論所出，必不徒然。 ^213b3

斥濫中。彼時法律盛行，尚云多有；況今末世，蓋不足言。 ^213b9

大科第二，非法中；總列分三，初二句總標。
飲下，二列相；初列諸非治；或作下，二明三種非制。
初中，飲酒等者，示所犯過。
罰錢下，列能治法。
大分五種。初罰財物，賕亦財寶，輸即盡也；
雖非法制，以先同和，不送成重。
餘四可解。周年苦役一句，連屬上文為一種；
鉏，墾；刈，割也。次列三種制者，同今眾院規繩之類；初破戒制中。
所列多相，並律明禁，反立為制。
鉏刈即犯掘壞，分僧食即盜常住，賣買等即畜不淨物，自餘可知。
即今禪眾不知戒相，普集僧眾，擇菜造食；
舉世盛傳，矜為正則；流弊斯久，孰為改之。
科索，謂率斂也。畜即生口，產謂田土。
順俗制中三種。赦即放也，俗王普赦，僧取為制。
貨賕得脫者，効俗贖刑。
因利求利者，失少奪多也。
非法制中亦三。露立即裸身。
吹灰謂吹地灰塵。
如是下，三通結。 ^213b10

推釋中，初示非法所以。
上明背教，下示任惡。
綱維即眾首。眾生下，二明善不加惡。
如後引者，即指下科。 ^213b25

引證中，《僧祇》次列三法；初明善強惡弱，容可訶故。
若下，示惡強善弱；力制不聽，故開語他，用自免過。
止三人者，至四成僧；義須訶諫，恐破別故。
不趣爾者，恐非同意，自苦惱故。
若不下，復不容語，故開心念。
目對非法，意所不同，名見不欲。
次《母論》中。言如上者，指同《僧祇》，如〈羯磨篇〉具引。 ^213b28

決犯中。恐疑罰錢非理，成犯盜故。
答中，初明非犯。非不下，明有犯。
非法制者，通得吉羅；制輕業重故也。 ^213c5

正制中，初《四分》。要字乎呼，謂制約也。
又下，上句立制；下句勸依。
《五分》二段。上開違佛，下令順時。
如今國制尼不依僧，帳藉公憑之類。
下引《婆論》轉釋《五分》。
《戒疏》中解，如持禁物出境之例。
此多濫用，學者須辨。 ^213c7

列示中，《了論》；初示如法制。
為下，勸隨順。或下，通延促。
或時須者，示有緣故。
《大集》中。恐廢道業，示有限齊。
《十輪》如上。《僧祇》。彼因佛制坐具量小，諸比丘諍諠；
舍利弗為上座，為佛訶云：汝見是說，何得默然？
今罰汝日中立等。
諸律下。七法可知。
斷食等出《僧祇》，彼云：若師訶責不受，當語知事人斷食等；
又云：與弟子衣已，不可教誡，為折伏故奪等；
廣如〈師資〉中引。上明治大僧法。
治下，罰小眾法。壞生觸食皆非犯故。
並下，總結。 ^213c12

第二食中，初科為二；初敘意。
云大患者，欲界眾生，皆資摶食以存身命，不可闕故。
慰問者，世尊凡見弟子，必先此問，證知事重。
今下，二示非。別住即目僧寺。 ^213c21

引古中，即裕師寺誥文為二；初明立寺之意又三，初敘道通。
為待下，明事通。無下，釋上兩通。
然律中亦有主客相待者，且約住者有新舊，強分主客。
若論道事，必無彼此；僧理者，若約理和，
即是真理；若論事和，止是道理。
平等即和也。故下，次正明飲食之制；先敘義通。
如法謂出家五眾，體相無虧；及時，即中前而至。
然下，次明用與。任道者，任謂荷任，即命眾生。 ^213c25

勸開懷中，初二句牒前以告。
真下，敘意以勸；初明出家本志。
四怨即四魔，四並障道，喻之如怨。
六親謂父母兄弟妻子。
虛妄俗者，即上四種。
真實道者，涅槃果也。
是下，正勸。 ^214a4

責忌狹中，初敘通意。
而下，正責。鳴下，乖事本也。
出下，乖道本也。 ^214a7

示損中三，初推局見。
保守身命，心不慕遠。
違下，二示損害；上四句是損自。
傳下，即誤他。請詳諸過，傷害極深；聞而不行，未審何意。
後生謂是，承習無窮，故云遠也。
改下，三誡勸。 ^214a9

釋難中。僧事即食具。
答無盡中，初四句反責非問。
鎖，小也。夫下，正示福田。
四輩謂天人龍鬼，即能施之主；三實即所施之境。
猶下，略舉四物以喻無盡；天地生長，喻四輩供養，
相續不絕故；山海受用，喻三寶福田，出納無窮故。 ^214a13

引證中，初引經文。
行道，道即定慧。法行即戒律。
佛白毫相者，有百千億分福，減一分供舍利及諸弟子。
由下，準經示勸。 ^214a18

舉現事中。承謂親自傳聞。
事似相反，義實當然。
言為客者，謂因待客故致罄乏也。 ^214a20

非智辨中，初句領上。
人下，斥來問；初牒問責非。
若下，順計顯局。既患人力不供，此心即為局屑；
事必不足，彼言不虛，故云允矣。 ^214a22

明道感中，初示所感之由。
然下明無乏之意。
注中引俗事以勸，初舉事。
亦下一句出《論語》。
此下，正勸；初指前事以況。
且下，引世禮以況。
亦《論語》文。〔彼云君子謀道不謀食。〕
余下，嗟時重誡。積謂多聚，事即飲食。 ^214a25

明用與中，初科。云一無與者，謂不非用也；
必能依法，如下則聽。 ^214b1

次科，明益中；初明善用。
注云非生好者，以任情故；非生惡者，以依法故。
是下，結益。 ^214b2

明損中，初明非用。
令下，示過；初明失利；後令諸下，明墮苦。
道俗分者，道修智分，為俗福田；俗修福分，
當供道眾；今則反亂，故云不知。
毀三歸者，失彼信心，侵陵三寶故。
是下，結損。 ^214b4

指略中。〈隨相〉即盜戒；賊及無信，皆開與食；
當擬，謂對量也。 ^214b8

次引聖言，作相中，《多論》文為二；初明制法，前三句制須作。
僧祇此云大眾，即常住食。
注四相中，等取吹貝打鼓唱令。
然下，制須定。以鐘鼓不常，僧集無準，致有得失，故非僧法。
若下，明不作之過。
盜僧祇者，須明二種常住夷蘭之別，如盜戒中。
又下，二明免過；初明同界來否。
注文準上制定，以決時務。
若大界下，明多處互作。
《善見》，大略同前。 ^214b9

造受中，《多論》，前段明造，初明常限。
趣舉一斛以示其相；十斗曰斛，今所謂一石也。
若減下，明增減。兩結盜罪，並約知事。
既下，明人多少。多則均之，少則留之。
注決論文，豐必不爾。
次若下，明受須均等。
不得過分。下引律論，意亦同之。
論中偏食，彼約眾僧偏與故輕；不病索食，
正入盜科，兼復妄語，理得二罪。
餘下，指經。彼說迦葉佛時比丘，為僧上座，
不能禪誦，不解戒律，飽食熟睡，但能論說無益之語；
精餚供養，先僧飲食；以是因緣，入地獄中作大肉瓮，
火燒受苦，至今不息；彼經事廣，須者尋之。
今時眾主，多有斯過；雖傳經律，不識因果；
別修異饌，對眾獨飡；縱恣貪心，侵虧常住；
豈念違於佛教，傷彼眾情。
著少頃之甘肥，為長夜之苦楚；深嗟鄙悋，知復何心。 ^214b17

義決中。明破戒者，唯據四重，財法絕分；
僧殘已下，皆不可別。
下九十中論別眾者，約施主食，故犯提罪；
此明常住，別他成重；虧彼自分，成盜損故。 ^214c3

供外道中。不自手與，提中制故。
伺即候也。 ^214c6

僧次中，初示非法。
簡謂簡除。即下，結犯。
上三句結眾生，下二句結合眾。
又下，顯過。不名僧所者，同俗舍故。 ^214c7

住處中分二，初至德海，明法師如法，前明住處。
五人能成邊隅受戒，住持之本，故偏舉之。
鳴下，明待客。初下，明修業。
若下，次明庇覆破戒。
如下，指廣；今在二十八卷。 ^214c9

明瞻待中。列六種人。
指隨相者，下引《十誦》；供給王臣，用十九錢，
不須白僧，更索須白僧；作人者，量功與之；
惡賊者，隨時將擬〔上四人出《十誦》〕；俗人者，
《五分》：悠悠無信者，好器與食；達識信士，
說食難消等；淨人者，《善見》：分番上下者，
當番與食；長使者，常供衣食；撮略引之，並廣如後。 ^214c13

約法中。初云別作羯磨者，謂懺罪受日之類。 ^214c19

舉罪中，初明來舉。
所告人即目犯者。
先下，明勘覈。不出三種：一根，二處，三罪；
根處舉見以問，聞疑準同，罪中文略邪命。
如下，明酬對；前明能答依作。
有智人，即眾主也。
若不下，明妄舉反治。
舉重治殘，舉殘治提，舉提治吉，故云依法也。
下引證中。無餘罪即四重，此謂實犯，但無根故，即犯謗罪。
不成遮者，謂能舉本意，遮他說恣故。
文亦下，以義決文。
謂對答雖差，情容虛實；故誡斟酌，未可一向。 ^214c20

就時中，初舉事誡慎。
所為重者，前篇所謂拔群迷重累，出界分深根是也。
闇下，示作法時節；前明夜中非法。
言改節者，坐立乖也。
祇即是敬。事下，勸早作。
言不易者，謂事重也。 ^214c28

對人中，上座法。指《僧祇》者，如說戒中引。 ^215a3

狂癡中，初通列三品。
初是中品，二即上品，三即下品。
《十誦》下，三律，別示中品。
下指羯磨者，律因那那由比丘心亂狂癡故制；
白言：大德僧聽！此那那由比丘心亂狂癡，
或憶說戒，或不憶說戒，或來或不來；若僧時到僧忍聽，
與此比丘作心亂狂癡羯磨，若憶若不憶，
若來若不來，僧作羯磨說戒，白如是。
〔羯磨準作。〕 ^215a4

四對處明用；威儀中，初敘損益。
《十誦》下，引文證。《伽論》中，並明上座軌眾之法；
初看威儀，是今正用；下行食等，因而引之。
僧跋，梵言，即上平等行食之唱法耳；〈赴請篇〉
中亦同此引，即等供也。
《十誦》下，指同。 ^215a11

處眾法中，初引論示法。
賢聖即弟子眾。準下，準論誡過。
不得下，反上說法。
又下，反上默然。 ^215a15

修飾中，初科分二；上二句通標。
薩下，別釋；前明剃剪，初《多論》明制，違則有罪。
次引《四分》限時，不得更過。
三引《涅槃》顯過。頭鬚爪髮，有云語倒，合作頭髮鬚爪，
或可簡異餘毛，故曰頭鬚，即《說文》云面毛是也。
〈雜篇〉，明指爪極長一麥應剪。
長字平呼。經云：是破戒之相，故云佛訶。
所下，次明著用。示如非相，在文可曉。
下指履屐，如鉢器，亦見〈二衣篇〉中。 ^215a17

次科。初明入眾五法者，一修慈愍物，二謙下自卑，
三如鈔引，四說於法語，五見過修默。
《十誦》下，初明起坐。
次明入堂，初運想法。
次下，出入法。文明東西舉足，且據堂門面南為言；
以要示之，但使出入先舉門頰邊脚，則通餘處，不必東西也。
若欲下，示坐法。 ^215a25

著用離俗中，初明俗服。
槢亦袴類。袍亦襖類；裘謂皮衣。
#CB04880;即是靿。
銅下，明俗器。瓦鉢體如，列在非者，或色量不如故。
〔寫本或無瓦字。〕璭古困反，油字去呼。
並下，明違教。善下，引證。
當，猶應也。無罪者，據壞他物，本是盜收；
心在護法，故開無犯。 ^215b1

就處明用，初科引寺誥；前示過誡約。
經即《涅槃．三十一》云：雖不與彼女人相合嘲調戲笑，
於壁外遙聞女人瓔珞環釧種種諸聲，
心生愛著；如是菩薩毀破淨戒，污辱梵行。
僧下，引證。比下，斥時；初示僧寺。
留穢謂畜女，去淨即除淨人。
央，盡也。今時下愚，多因針縷，履涉婬舍，
招俗譏訶；或在僧坊，牽延累日。
取與不護於摩觸，語笑豈慎於麁言；染意窺看，
念念重吉；深寮坐起，一一單提；現身遭世俗之刑，
袈裟永離；生報有泥犁之苦，燒煮難堪。
宜奉聖言，可保終吉。
拘繫同者，謂如囚禁也。
下明尼寺。對反僧中。 ^215b7

次科中，初示不結之過。
庫藏，即倉廩也。文中兩言淨者，即是淨地。
道俗濫者，無所別也；淨穢混者，不辨宿煮，犯不犯也。
立下，次責無知。言忽聞者，或知法者諭令行故。
惑耳者，聞不解故；驚心者，謂為始立故。
豈下，推過。淨住，即伽藍之異名也。 ^215b18

三中，初顯過。#CB01793;即乘馬具〔謂鞍轡等〕。
韁即馬繩。絆即#CB00651;束。
菤音卷，牛鼻鐶也。
橛，具月反，繫牛馬杙也。
雜下，引示。流注者，惡業遍也。
相續者，念念增也。
所以然者，由彼害心非止一境，復無時限故。
《善生》、《成論》，失善戒者，惡勢強也。
今下，準斥。舉猶合也。
言同畜者，或眾主自為，眾心不欲，義無該眾。
言無戒者，惡業順惑，勢力猛盛；一切善戒，
並絕相續故；有云：且望一類鼠上，善戒不續非謂餘戒俱無；
又云：此乃誡勒之切耳。 ^215b23

四中，初列非法。倨，傲也。
言依時者，謂法食等時。
自下，示所損。並下，推過源。 ^215c3

說戒撿校中，初明指授。
鳴下，教勸導。 ^215c5

五雜教授，能諫中，初引論五法。
自有過失，不堪諫他。
必下，取彼聽許，則無違諍。
此下，正示能諫。 ^215c6

諫眾過中二，初示屏諫，諫詞又三，初且泛誘。
今下，正陳。欲下，示意。
必下，次明對眾諫。
得罪者，違教犯吉。 ^215c8

諫違制中，初泛勸。
引《地持》者，明雖是人制，佛令護之，故不可違。
今下，二正陳。觀他自省，故云鑑戒。
略陳方軌，餘任臨時，故示云云。 ^215c10

諫六聚中。此與初諫何異？
答：前在眾中，泛爾麁暴，心性未調，但云有過；不言何聚。
文中初泛諭。見下，二審犯勸悔。
反上語者，一者見犯，二犯已能懺。
注令引經者，彼云：勿謂小罪，以為無殃；
水滴雖微，漸盈大器。
餘經未詳何文。五不善中：一是斷已生善，
二即起未生惡，三違教，四障道，五來報。 ^215c13

諫將罰中，初以僧德勸。
又云下，以治舉勸。
又不下，以奪行勸。
餘文可知。 ^215c20

明攝眾中，初明益。
牽字去呼，猶引也；課牽也，引而率之者，
言導誘無倦，令眾獲益也。
必下，彰損；初正示。
年雖老邁，於法無知，同年小也。
故下，引證。律中，阿難徒眾非法，為迦葉所訶。
眾欲失者，失猶壞也。
汝年少者，命阿難也。
俱下二句，斥放逸。
初下二句，斥懈怠。
遍下二句，斥虛食信施，故言破穀。
又解，穀即訓善，言壞他淨信。
以下，準文誡約。善知法相者，以多聞故。
若據佛在，阿難猶是學人；今云無學者，從後為言。
自輕，謂不以攝眾為重故。 ^215c21

簡人中，初標示。須下六句，列示五德。
初行潔，二志堅，三學廣〔中間二句〕，四識高，五智深。
可下二句，示堪能。
今時昏鄙，無有一德，輒居僧首；群愚共聚，
造作非法；但謀利養，餘無所知。
悲夫！四分律行事鈔資持記上二上三四分律行事鈔資持記上三
other:: 
#  8 釋受戒篇(上三)
釋受戒篇 ^216a2

受即能領心，戒謂所納法。
受通五種，戒分四位〔五、八、十、具〕。
今此所標，受據羯磨，戒指具足。
就羯磨中，自分六位；今此據文，正明大僧中國十人，羯磨行事。
義兼邊五，眾異事同，故不別顯。
緣即文中五種，就別離為十四。
眾緣會聚，作業方成，故云集也。
《疏》云：佛世利機，契動便感；末時澆薄，聖制從緣；
緣集則作業功成，緣散則戒德無立。
文意頗同。所以不言因者，若據相籍成業，
則因緣義通；若論功有親疎，則內外體別。
今云緣集，且就通論；餘處兩分，乃從別意。 ^216a13

標歎中。凡鄙者，通目六道。
煩惱業苦，垢染不淨，故云穢流。
聖眾，則總召三乘。
無漏聖道，人天所尊，故云寶位。
上明所捨，下明所獲。 ^216a24

敘緣中。六句三意，次第相生。
初明心廣緣多。上句躡上超入。
下云緣多者，即下五位總別諸相。
〔有云緣多即法界境者，甚非文意。〕
次二句明緣多事難。
法事者，目下正加。
攸即語詞，或可作尤。
下二句明事難須審。 ^216a26

通斥中，初二句斥無知秉御。
每，猶多也。師匠義一，文家疊舉。
學教知法，舉事成益，故云實易。
不學昏教，自他俱損，故曰實難。
意云：為師本易，在彼反難也。
但下，推妄行所由。
#CB00403;謂從舊，革乃更新。
事雖古傳，容有訛正；彼唯執舊，故曰不思。
真教即律。 ^216b2

列非中。五句即括四緣，二五事非，餘三可見。
執文即白讀。障即是難，遮通得否，難則永閉。
薄謂中邊不滿，惡謂體相非數；文略別眾，義必兼含。
假借衣鉢，過在能受，故云自也。 ^216b7

結損中，上二句指斥。
虛下，明損他。唐亦虛也。
後下，彰自損。 ^216b11

引勸中，初引經。此下，準經勸慎，不可誤他。
若據本律，得更重受；今望事難，故云不宜耳。
故下，正彰篇意。 ^216b12

具緣中。舊記並科此為古五緣，謂正加中十種方便，為今師十緣。
毀祖師教，盲後學眼；罔冐之甚，勿過於此。
且此五緣，行事始終，包攝斯盡；簡練可否，
檢勘得失，能授之龜鏡，一篇之綱領，首題所以特示，總意所以先標。
況《羯磨》注文，亦同此列；《疏》中解釋，復更詳委。
都不討論，輒便穿鑿；來學未達，傳妄何窮。 ^216b15

人道中，初簡餘道。
若準多宗，餘道通受三歸，不霑戒法。
成宗亦通五八，但障出家。
今明受具，餘皆難攝，如下列之。
所以然者。天多著樂，修羅懷疑，鬼神諂誑，
畜生愚騃，地獄常苦。
唯斯人道，苦輕下趣，樂劣上天；強識念力，
能崇道業；並廣如疏，撮略引之。
《僧祇》下，復簡人道。
文有兩節，上簡堪能，年減亦制；下簡年歲，縱能亦遮。
下文指廣，彼云八十九十太老，過七十臥起須人，
不聽度；若能修習諸業，聽出家〔謂作沙彌〕。 ^216b21

二諸根具者，以儀相有虧，污辱僧眾，故須簡之。
文為三段，初釋緣相。
身具等者，略示三根。
百遮者，舉其大數。
律下，指廣。如後具引。
準下，決律文，初簡永定。
《疏》云：耳舌意三，助道勝也；由耳聽法，意緣邪正；
有疑通決，非舌不明。
此三有缺，則不成受。
餘下，明不定。如上所列，相有重輕，如正問中。
下指《義鈔》，文見上卷。 ^216c1

三身器中。若全未受，容有污尼、賊住、五逆，
受五八十，則有邊、賊，故云俗已來等。
十三難者，且通舉之。
此簡身器，唯論造業，但收邊尼賊破五逆九種，故云雜過等。
非畜初緣收，黃形第二攝。 ^216c8

四相具者。律中裸形著俗服外道衣等，並不得受故。 ^216c13

五中，初示緣相。有願未具，故言少分。
下引律制。言得戒者，白四頓發也。
得罪者，失漸次制也。
上五次簡從寬至狹，初約諸趣簡人，二就人中簡報，
三就勝報簡業，四就業淨簡儀，五就具儀簡法。
又總為三：前二並報，中業同前；後二體相，形法二同。
又約遮難收者，一三重難，無者方成。
餘三輕遮，有亦通許。
更自辨之。 ^216c14

第二所對，結界中，初科為二，初明須界所以。
故下，誡令審悉。則有二種：一明果相，知集限分。
二達是非者，究本行事。
不然者，即反上二，或標相無準，或先結不如；
微涉疑濫，並須再結。
疏云：捨結極易，何得自輕。 ^216c21

斤古中，初二句明違本制。
輒下，斥妄行。前篇已破，故指如上。
必下，指教。此緣者，或僧難集；或疑舊界，須出界外故。
然大界本制，不為難緣，兼須立相；小界反此，
故判非法；若加大界，緣相並如，故云無爽。
次科引傳，即其事矣。
上決小界。若依下，次示戒場。
恐後濫用，故此引示。 ^216c25

引勸中，初三句通示。
言諸師者，以《傳》中所述僧伽跋摩，既是西僧；
例知皆爾，故總指之。
故下，正引。即《梁高僧傳》。
宋元嘉十一年，祇桓寺慧照於跋摩重受大戒，駕船江中。
人問者，即慧義法師。
難曰：布薩僧事，常在寺內；及論受戒，何出邑外？
答下，並跋摩語，初示所疑。
別眾非法者，或本結時，僧有乖別；或今受時，
界無分齊，致有別眾。
餘下，答寺內布薩。
夫下，答出外受戒。
前云尊重，蓋指此也。
脫，猶略也。 ^217a3

第二能秉，與下數滿何異？
答：能秉據僧體，數滿約事用。 ^217a11

三中分二，初釋緣相。
作無軌度名非法，事違教制曰非毘尼。
今下，遮濫。必取應法，昧教寡德，多亦非滿。
文下，二引本制，初明兩位。
中邊分齊，如〈二衣〉中。
所以五人獨言持律者，邊地僧少，恐不簡練，
故特標之，非謂中國便容濫預；古師錯解，
如《疏》委斥。此土邊陲，本是開位。
僧既漸多，還遵中制。
末世浮薄，德學全虧；必準本開，理亦無過；
是知律制五人持律，經開千里無師；非謂無僧，但實行者不易得耳。
若下，決上邊開。得戒謂僧法無缺，得罪即本制有乖。
若爾，中國五人，可同此否？
答：中本無開，不可相例。
此下，指所出，《伽論》亦然。 ^217a13

第四和集。文據可解。 ^217a24

五中。則下二句，且括四非。
或昧綱緣，白讀謹誦，皆不成法，故云等也。 ^217a25

六中。疏云：內欣勝法，外假勝儀；身心相依，如魚有水。
問：與能受中第四何異？
答：前約小眾容儀，此據大僧道具，能所內外，豈不明乎！
統上六緣，還歸四種；人法事處，單複配之。
又前五不具，定不成受。
第六有闕，容多諍論；若準祖意，例亦不成，如後委辨。
又準《羯磨》，復加一種，謂佛法時中。
《毘曇論》云：若至法滅，一切結界受戒，皆失沒故。 ^217a26

第三緣者。上並旁助，此正因本。
必須開悟，方堪進受。
若論發乞，合是兩緣；心口雖殊，希求義一，故合之耳。
文下，引示。律中佛言教乞戒而不乞，不得受具足。
又云：時有強與授戒，後便逃走還家，佛言不得強授人具足戒，
即無心也。 ^217b5

四心境者。無別緣相，即合二三相對以論，計有四句。
標即俱如，是今正取；俱非，易解；止明二互。
初句，先引律緣，眠醉狂三，皆因受已後覺返道，
佛並制斷；心俱無記，正缺戒因；無心同上。
若準《多論》，通列四心，善惡無記及以無心；
文收二種，善惡準之。
復下，次句；文中略引人法二非，事處亦爾。
薩下，引證。文但明心，善必兼境。
重心者即上相應。
輕心者即眠醉等。
教無教者，即是成宗作與無作，會釋名義，委在中卷。 ^217b10

五中。通括前後具緣正加，一一無違，方成究竟。
初約正受釋。言始從者，總攝八緣；終至者，
正納法體，共為九法。
下列十緣，除初及三，但取八種，如下明之。
言往來者，行事出入施造之相。
界下，二約具緣釋。
略舉心境以明成否。 ^217b19

引證中。上列諸緣，皆依律本。
此但通證立緣簡辨非無所據，至論列相，不必全同。
初《母論》中。總束五緣，不過人法，略證所對三四五也。
次引《多論》。唯明邊難，略證能受第三一緣。
然其邊罪，律據具戒；論通白衣，故約三戒次第明相。
初列三受。隨下，顯難。
文出破五，即障餘三；中間省略受十不得，故云乃至。
破八障二，破十障一，第論可知。
然五八戒相，不分輕重；還準具戒，殺盜淫妄，各有大小。
酒是遮惡，犯則非障。
不作和尚者，設有濫受，體非僧故。 ^217b24

檢勘中，初令準勘。
必下，示簡除。 ^217c5

第二正加，點示中。
覆釋所對成法諸緣。
初指前文，且舉二篇；結界足數，義同文省；
方法者，總於上二。
故下，示重意。又解，即此提示，便為重明。 ^217c6

緣起有十。前取八法，〈羯磨篇〉云：八種調理，
《注羯磨》中亦列八緣。
所以多少異者？答：一三兩種，容在餘時，不定受前事儀次第。
若爾，此何列耶？答：未請師前，僧須檢問。
既請師已，義必開導。
出沒隨時，不妨兩是。
問：前五後十，並號為緣，如何分異？
答：前則立定綱格，檢括是非；後謂布列行儀，
發起正體；所以前云具緣成受，後云緣起方便。
《業疏》科云：前是約法辨緣，後是就事辨緣；
文理極顯，云何妄判為今古耶？
斯為大失，知非宜攻。 ^217c9

得法中，初明制受。
四律即《四五十祇》。
文中即指本律。多下，二出制意。
外道之法，但入彼道，便同事業，無漸次故。
問：此中不云先受五戒何耶？
答：十是具緣，故當此示；五是十緣，如〈沙彌篇〉中。
《尼鈔》註云：不受五戒，直受十戒，得戒得罪；
即《多論》云：先以五戒調伏身心，信樂漸增，方受十戒是也。
〔有人見此不言五戒，刪欲廢之，如別所破。〕 ^217c18

請和尚中。初言根本者，戒從彼生故。
承習謂稟學，示導謂軌行，生長謂成德；
不附嚴師，此三俱喪。 ^217c25

引緣中。得罪者，準《伽論》得戒。 ^217c27

請儀中，初定處所，前示《四分》文通。
古有定執在眾，故此決破。
《疏》云：必預須受，前一年一月，亦無傷也。
今下，據他部對眾。
次引《僧祇》，示請詞之異〔《五分》亦爾〕。
下引《五分》，明致敬之極。 ^217c28

請詞中，初明具儀。
如上者，指前《十誦》。
旁下，明教導。種種者，應更接前若無此人等語。
文下出詞句。準《疏》分五。
大德念者，請專意也；為和尚者，明所祈也；
願為作者，慈副本望也；我依受具者，三學由生也；
慈愍者，已述所懷，惟聽許也。 ^218a3

答法中，初示須答之意。
四下，出答詞。《疏》云：初可爾者，總領請詞，許為師也。
又云，可是答諾下流，爾是應酬上位。
準此但答云可。教授汝者，非但事攝，有法弘訓也。
清淨者，宜重戒本，攝持三業也。
莫放逸者，諸過之源，由行放逸；當攝情根，遠五欲也。
準《疏》四句，共成一答。
初是許詞，後三相攝。
不同古解，隨一成答。
今時行事，多不依用；妄搆浮言，殊無軌度。
下文者，即〈增五〉中，彼云：有五法與人依止，
若言能、若言可、若言是、若言善自修行、若言不放逸。
復有五法與人依止，若言善哉、若言好、
若言起、若言去、若言與依止。
二五共十種也。〔舊記指〈師資篇〉，非也。〕 ^218a8

釋疑中。答有三解，初改轉者。
遠行返道死等緣也。
又下，約法異。或下，約德闕。
故下，總結三義。十具各請，故云二對。 ^218a20

請二師法，標示中。
彼論但有請十戒闍梨法。
非巧勝者，彼云：大德憶念！
我某甲從大德乞出家，願大德度我出家，
憐愍我，慈愍故。例通者，和尚一法，兼請二師，但改名字故。 ^218a22

請羯磨中，初具儀。
二教示。三正說。 ^218a26

教授法中。分三同上。
後請七證，立請中，初標定。
以下，示義。言非獨者，《疏》云據成羯磨，合眾齊功，豈獨三師偏受其賜。
《十誦》正則者，即上引云：一一禮僧已，然後請之。
驗知非局，猶非明文，故云理例。
則下，推益。 ^218a27

斥世中，初正斥。若下，顯功等。
可下，令準請。亦應具儀至七師前總請。
旁人教云：以羯磨法，非是獨秉，必須此人證無錯謬；
若論發戒，功與三師齊德，故須請之。
法中，但改尊證，或云七證為別。
必下，遮濫。七證之外，不煩盡請。 ^218b3

料簡十師，弟子知中，初引示。
此即四句中一句，如〈足數〉具引。
如下，準判。具知者，即上三種。
餘下，例準。 ^218b8

互知中，初約二師。
所牒者，羯磨緣中揲和尚故。
若下，次明十師。不共住者，不入羯磨僧中。
此語簡絕一切犯重之人，故云知何不該。
該，猶通也。 ^218b10

決犯中，初示文缺。
準下，義判。十師相知，局約四重；白停僧殘，得預數故。
弟子知師，則通諸篇，故云乃至等。
知下，責強受。既下，誡揀擇。
文下，律云：彼不選擇人受依止，而師破戒見等，
佛言：自今已去，不得不選擇師受依止。
〔準明和尚。〕 ^218b13

階漸中，初通指。準〈增五〉中，列二十六箇五句，
今略引之：有五法不應授人大戒〔無戒、
無定、無慧、無解脫、無知見，又云：復有五法應授人大戒，
即反上五句，下諸五句皆爾。〕，
復有五法〔自無上五，復不能教人令住此五。〕，
復有五法〔不信、不慚、無愧、懈怠、多忘〕，復有五法
〔不知增戒、增定、增慧、不知白、不知羯磨〕，
復有五法，復有五法〔不知犯、不知犯懺悔、
不知犯已懺淨、不知白、不知羯磨〕，復有五法
〔不知有難、不知無難、不知白、不知羯磨、
不滿十歲〕，復有五法，復有五法，復有五法
〔不知犯、不犯輕重、不廣誦二部毘尼〕，復有五法，
復有五法，復有五法，復有五法〔四法同上，五不滿十歲。〕，
復有五法，復有五法，復有五法〔不知犯、
不犯輕重、不滿十歲〕，復有五法，復有五法，
復有五法〔三種同上、四不樂處不能移、
不堅住毘尼〕，復有五法〔不具持二百五十戒、
不多聞、不能教弟子增戒學、有疑不能解、
不能斷諍事〕，復有五法，復有五法〔二不能教弟子增慧學〕，
復有五法，復有五法〔二不能教增淨行學〕，
復有五法〔二不能教增木叉戒學〕，已上總一百三十種。
十下，別定。二下，明二師。
多己五歲，即師位故。
餘下，即七證也。 ^218b18

通簡中，初勸取宿德。
碩，大也。#CB03746;高德重，
久而彌固，故云生善於後。
《五百問》下，和尚不滿。
《了疏》中，諸師階級。
威儀同上，餘並增加。
不共床者，通明九師。
引此二文，意取高#CB03746;。
然須具德，兼更老成；寡德多年，何足可取！
問：少多既別，如何取正？
答：若依制限，須準本宗。
幸有耆年，宜用《了論》。
鈔意在此，故旁引之。 ^218c11

三發戒緣，敘意中，初引論，明須師教。
說法語略，總下境心；言開解者，解即是智；
戒法深廣，非智不剋；一切境者，即情非情。
問：慈愍一切，全非小行？
答：《善戒經》中，七眾所受，為菩薩方便。
《業疏》云：向不緣慈，如何容大，意在後也。
增上即上品。就下，準文生起。
以論語通，未足開導。
識境發心，納體正要；不可粗略，故須約義廣明體量。
學者至此，必須深究；多見誦語以盲導盲，
二俱墜陷，寧無畏乎！
問：所以須示境者，答：眾生造惡，由迷前境。
惡業既因境起，善戒還從境生；是制法之所依，為發戒之正本。
若不明境，將何用心？
持此廣張，深有遠致。
問：戒本防心，何須制境？
答：機分大小，教殊漸頓。
大機達境唯心，直從心制，即菩薩戒也。
小機謂境異心，故從境制，即聲聞戒也。
教雖制境，理實制心；權巧方便，於茲彰矣。 ^218c18

示境中，初科，初二句總示戒量。
由下，明戒遍所以。
境本無惡，惡心該遍，故名惡境；戒發所因，
即指諸境；謂翻惡心遍，戒境即遍。
若下，正列境相，初三句指廣。
《疏》云：有師別出一卷戒方便相，每至將受，依說引化。
未詳何人，其文已墜，諒亦無他；止是展演情非情耳。
必欲委列，何啻三十餘紙；束廣從略，亦不出下兩行之文。
要下，撮示有三；情非情者，此二總攝十界依正。
二空下五句，別舉二寶。
據情非情，攝境斯盡；為遮疑濫，故須別示。
上句，明化相法也。
佛說四諦，即攝世及出世凡聖因果；苦、
集、道三名有諦，滅即空諦，亦名真俗二諦。
次句，理，即理體法也；異上空諦，是教攝故。
佛下三句，即住持二寶。
問：此並非情，何須重舉？
答：恐謂聖境非戒緣故。
問：化理二法，云何發戒？
答：《疏》云：俱有損壞毀謗義故，如提婆破法之類。
問：化相不明佛，住持不言僧者？
答：並情收故。理中佛僧俱無別體，所以可知。
三地水下二句，別舉六大。
上五非情，後一是情。
風空及識境相難見，故復示之，如盜戒說。
又復須知隨戒多別。
如婬殺等，單情境也。
如掘壞，唯非情也。
如盜妄等，則兼二種，謂盜分四主，物兼六大，
妄對所誑，復規利養。
法下，總結。言法界者，若就教限，則局三千大千；
今從圓意，須論十方法界；無作之體，稱境而發，
等法界量，故云並是戒體。 ^219a7

引證中，初證有情。
薩下，二證非情。非情境廣，且舉地塵示其多相。
即下，復引四物轉證。
《善生》五種，前後離明。
若復細論，飲食衣服房舍臥具，常住現前四種僧物，
行住坐臥俯仰威儀，大小便利，一切作務，
無非制法；所謂森然萬境，何事非持；若不爾者，
豈名具足；若不先發，行自何生？
故知受前，預須委學。
沙彌建位，正存於此；今時昧教，誰復知之！ ^219b4

顯德中，初科，初引示。
凡戒因行，佛戒果德；凡聖優劣，實非相擬；
一往且望清淨義同，故云齊德。
以下，就人顯勝。善法聚者。
攬無邊戒法，歸無盡識藏；成善種子，作聖道基；
翻無始惡緣，俱為戒善；變有漏苦報，即成法身，我等云何不自珍敬！
佛恩深重，粉骨難酬；苦海導師，朽宅慈父；
願從今日，盡於未來，竭力亡身，常贊三寶，
廣度群品，少答聖慈。
不下，舉毀破校量，初正明。
依下，引證。經據犯重，故曰死人，如〈僧網〉具引。
四喻中，略眼藥喻，故云等也。
偈中，上半舉喻，下半合法。
瞻蔔，此云黃花，花小而香；西土所貴，故多舉之。
有毀戒者，見此言相，似順愚情；妄自矜誇，謂犯猶勝。
此乃一途引接隨時之義，聖制令受，意在成持；
即下文云：寧起行用，不須願求；又云：若毀佛戒，不如不受。
教旨甚明，慎勿錯會。 ^219b11

勸受中，初躡前敘勸。
即以破戒無戒比校損益。
智下，引證，前引釋論雙證損益。
即蓮花色足勸化婦女出家之語，如中卷引。
後引《大經》，但證其損。
文明極有，勝報尚爾，餘凡可知。
往謂昇天，返即入惡。 ^219b27

結勸中。隨機者，須觀利鈍所宜廣略；《大論》
示導，取解為期。浮謂不重，昧即不明。
薩下，引示得否由心重輕。
誡令策進，必使開解。 ^219c2

心量中。如諸律論，多言上品。
前引《多論》，但云增上。
彼論又於五十具中，各分上中下心，則為九品。
然是通論心之濃薄，亦不明示三品之相。
此中欲令受者知心限量，故約文義次第明之。
獨此精詳，餘皆不述。 ^219c5

勸發中。唯言上品，故知中下非是正意；
為顯上品，令知優劣。
若下，《毘曇》所明：有一羅漢，戒是下品；年少比丘，
却得上品，皆由最初發心有異。
乃至者，始從凡夫，終至無學；歷諸階位，更不增長。
或云：受體是定，隨行有增；或約作戒永定，
無作通增，並具如後。 ^219c10

下品中。《毘跋律》，藏錄不出。
言求道者，所期果也。
救眾生者，所修行也。
然雖救生，行有深淺。
一不害彼命，二以法開導，三令得究竟度；
前不得後，後必兼前。
約義推之。初但護命，不令得脫，即二乘心。
前云求道，正據小果。
中品所修，以法開解，自他兩利；度非究竟，即小菩薩。
雖期佛果，行處中間；望前雖勝，比後猶劣。
上品引導，令至涅槃，同歸佛道，即大菩薩行。
準〈沙彌篇〉，三位配之，恰然符合。
學者至此，宜須明辨三心所期行果分齊；
舊記解釋，但述名言；執卷討尋，殊無緇素；
故當剖析，不可籠通。 ^219c15

中品中，初明期果，須約佛乘。
解下，期行，明兼兩利。
津梁是喻。眾生墮疑，故受生死；能為開解，令彼得度。
生死如津，我身如梁，法喻可見。 ^219c26

上品中，初明自利行；又下，明利他行；令法下，明護法行。
初中。發心受者，即今正受比丘戒也；為成下，明遠期也。
上二句大乘三學，即因行也。
下句求大涅槃，即圓果也。
三聚戒者，出《纓絡經》。
聚即總攝為義。小乘七聚，從教以論。
菩薩三聚，攝行斯盡；一攝律儀戒，二攝善法戒
〔世出世間大小修證，究竟修故，即作行也。〕，
三攝眾生戒。三解脫者，雖是觀慧，非定不發，即定慧二學。
絕縛證真，由此得入，故號三解脫門。
然名通小教。今對三聚，須局大乘。
一空解脫門〔即性空也〕，二無相解脫門
〔即相空也〕，三無作解脫門〔即唯識也，亦名無願。〕。
〈懺篇〉三觀別配三位，此明大行，須約圓修。
泥洹果者，名亦通小。
取大可知。問：今此所受，為即三聚，為非三聚；
若云即者，後須更受菩薩戒不？
又復大小混亂，如何分別？
若云非者，戒從心發；既發此心，那非此戒！
大見錯解，故特提示，使自求之。
次明利他。此法即上因行，涅槃即上果德。
三護法中。自利利人，傳傳相續，佛種不斷，故得久住。
深慮詞繁，略示梗概。
所謂書不盡言，言不盡意；自非經遠，優柔積習，
淺識麁心，何由可解？
餘廣如《疏》。 ^219c29

結勸中二，初舉況以勸。
言邪想者，凡夫結惑全在，未見正理；異所動作，
皆是邪倒；亂心事善，容有退沒。
所以然者？如《多論》中，凡夫感戒，具有四過：
一忻下有羸，二容退道法，三容變二形，四邪見斷善。
內凡已去，分見真理，方無此患；初心薄地，非邪而何？
尊尚謂心不崇重。
《智論》下，引證。彼明世界語言有三：一邪，
二慢，三名字。是中二種不淨，一種淨。
凡人具三〔鈔舉前一，必兼後二，下亦同之。〕；
見道學人有二，無邪語〔鈔舉三果以收初二，
愛未盡故，猶有慢語。〕；
聖人唯一，無邪慢〔見愛永斷，隨世假名。〕。
如下，二約自知以勸。
良以無作假作而生。
既非心色，無由表示；必約能領，顯戒優劣；
前明上品，所期遠大；所納之體，定知增上，故云有分齊也。
故下，引勸。即《律》序偈。
《疏》云：相召為佛子，即是此文。
勤求者謂能受心；禁戒本者，即所納體。
然與彼文語有少異，偈云：如人欲度河，
用手及浮囊；雖深無沒憂，便能到彼岸
〔上偈舉喻，下偈合法。〕；
如是諸佛子，修行禁戒本；終不迴邪流，沒溺生死海。 ^220a22

釋疑中。前明上品，越教乖宗，故須問釋。
答中，初二句標示。
言義當者，則顯教宗本非是大，有義相當，即如下引。
《疏》云分通，意亦同此。
戒下，委釋，初引義例。
律下，指廣。《疏》中總列五義云：相召為佛子
〔文如上引〕，施生成佛道〔如此所引〕，沓婆厭無學，
捨財用非重，塵境非根了，此皆誠例也。
光師下，攀古例。然彼所判，太成通漫；文雖引據，
意不全取；四分是大，將何為小？
即應梵網體行全同；菩薩聲聞，二戒無別。
定知不爾。是以祖師所立，語意從容；義當分通，
深符教旨；待至中卷，更為詳明。
〔今亦有人直判為大，不識教限，妄自云云。〕
問：上品心者，為全是大，為分通耶？
答：扶成本宗，分通義耳。
問：分通之義，出自何人？
答：如來立教，被此機緣。
部主深知，還符佛意，別立成宗。
是以前後《律》序，法正所安，多伸此意，豈不明乎！
〔有人妄斥南山不合立分通義，寡陋之識，何足議也。〕 ^220b11

結告中。牒上二科，誡令早示。
使下二句，即上心境。
心須念念無間，境必法法無昧；毫差即失，可不慎乎！
今時昧教，事同兒戲；乍登壇上，心志驚惶；
況師授昏冥，但知學語；自無所曉，將何示人！
豈非宿業所追，致使此生虛喪；深須責己，
期遂將來；虛浮者以臨事倉卒，多容舛謬故。 ^220b27

第四緣文據中，初科，初引律文，上示如非。
界外不名受者，《疏》云：此通白四之時；今約時緣，
界外無失；恐下，顯意，上二句釋不聞處。
猶下，釋見處。復引《五分》轉釋非法。
言起過者，彼因比丘借他衣鉢，受已送還，
諸比丘令共乞食去，彼言自無衣鉢，佛不制我莫借故，比丘白佛因制。 ^220c4

次科，初示處。今下，指時事。
《壇經》云：戒場內東階設席，擬問遮難是也。
以見前云若在界外，不名受具，故云順上文也。
《僧祇》不言內外，故知兩通。
不近不遠，望僧坐處為言。 ^220c10

儀式中。反披衣者，示縵相故。
及下，合有捉字。 ^220c14

五中，引緣。可解。
作法中，初文為二，初出他部和尚白告。
或是彰異，或令旁取。
下引本部，正明今用。 ^220c15

和僧中，初正問答。
如下，明總別。四答者，即別答也。
初答如上，二召入〔云召沙彌入眾單白羯磨〕，
三對問〔云對眾問難單白羯磨〕，四正受〔云授具足戒白四羯磨〕。
總答中，前後四法，無非受戒，一言總收。
鈔用總答，下無別問。
乃至等者，雖通多人，可盡日夕；然於行事或容停止，
義非連續，相涉疑濫；必欲準行，且通一坐。
今諸州郡年別開壇，多人併受，反用別答；
理雖無害，事成繁重。
餘文可解。 ^220c17

六出問，所以中。恐在眾者，謂正問時。
安審者，或約能問委悉，或是所問詳緩，言通兩釋。 ^220c24

廣辨中，初敘由。有得不得，如下自明。
令下，顯意，上三句令能問知法。
得不無昧，故云明斷。
使下，令能所俱解。
若下，示非。即舉中邊不足為例。 ^220c26

預教中，初引制。故下，明須解。
應下，明先教。此下，遮疑。
據論賊住，同法方成；必讀羯磨，理應非障，
此由古執問難不取相解，猶恐妄計同於羯磨不可預讀，故一往遮之。
下文正明賊住，即引《四分》，一二三人及眾僧所，共作方成。
或可因讀，後聞易解，就深防為言。 ^220c29

安布中。律因脫衣慚恥，佛言：自今已去，
聽問十三難，即列其相，故云但問等。
至教授出眾，戒師對僧，兩列問法，但問十六遮，故云及論等。
今此合之，難在遮前，故云義準等。 ^221a6

能問中。體謂大體，即本意也。
一一具者，謂列名顯相，簡辨是非也。
不同等者，《疏》云：有師解云：夫受戒法，作法令誦；
但應依文十三使足，答道無者，便即得戒，
何須解義；祖師即引捨戒中邊不解不足，
僧殘麁語不解不犯，相並難破。
此不委明，略斥之耳。 ^221a10

初釋邊罪。從喻為名，文中備釋。
前依本律，且據具足。
下準《多論》，通前四戒，皆號邊罪。
然俗戒中大小通制；準僧篇聚，定約大重。
所以具戒須云捨者，犯重不捨，自號二滅；
欲明成障，故約捨來。
後三犯即障戒，不論捨與不捨。 ^221a16

二明污尼，定淨穢中，初示通濫。
即《律本》云：汝不污比丘尼耶？
《五、十》皆爾，故云等律。
故下，二明簡淨，前引時事。
下文準用。此下，出彼所據。
初果三界思惑全在，二果欲界思惑未盡；
故此二聖，猶受染樂。
凡夫總收內外薄地。
問：必不受樂，前境不壞，成障戒不？
答：污壞成難，從能得名；但取慢辱，不論前境；
上論受樂，為簡初中後人成不成耳。
三果欲界思盡，四果結使俱亡，此二必無染樂。
故知下，雙決。 ^221a21

餘犯中。觸八二戒尼通夷重，恐謂俱障，故引簡之。
文中若摩觸為一句。
下二句明八事，上句約八人共成，下句約一人獨作。
準《疏》八尼合作八人，傳寫誤也。
彼律問云：頗有污尼，未受戒者應受，已受不應滅擯耶？
佛言：有，若以身相觸污尼是。
又問：頗有污尼人得與受戒耶？
答：有，若八人以八事污尼，尼名污，八人不名污；
又復一人以八事污尼，尼名污，是人不名污。
令下二句，總結二戒。
八事具如〈尼篇〉。 ^221a29

雜相中，論文三段，初簡下眾。
若下，明通三道。據本成婬，不勞此示；為遮疑濫，謂餘非障故。
若下，辨形服。 ^221b9

義決中，初正決。上言自著不障，不約知與不知，故須兩判。
但下，遮濫。恐謂前境淨穢，亦同形服約知不知，故特簡之。
下文指廣。《義鈔》第一，《業疏》第三。
《疏》云：有師言但是具戒，何論淨穢；陵辱慢重，
故障出家；乃至祖師云：宜用《僧祇》明判淨穢是也。 ^221b12

壞比丘中。答文，初句判定。
尼下，例決。彼問云：汝不犯淨行比丘耶。
言事希者，出僧中略意。
故下，引文決。欲具問云：汝不盜現前僧物不？
於六親所、比丘比丘尼所，行不淨行不？
父母師長有病棄去不？
不殺發菩提心眾生不？ ^221b17

總示中。俗人，須約未受五八者。 ^221b22

三明賊心。法財非分，詐竊歸己，故以為名。 ^221b23

引示中，初引本緣。
律因波羅柰國穀貴，有一年少外道，見佛及僧多得供養，
即自剃髮，著衣持鉢，入眾中食；諸比丘窮問，
彼乃自言，佛因制斷。
若下，判成不，初明偷形。
未出家者，謂十戒也。
未受者，即具戒也。
不應受者，約前知也。
已受得者，據後知也。
律具云：若至一比丘，乃至僧所，不共羯磨說戒；
若未出家受具戒，不得與出家受具戒；
若已與出家受具戒，聽即名出家受具戒。
文剩者字，去之即義顯。
曾下，明偷法。正是難位，故令滅擯。
前但同遮，縱僧預知，違制得戒。 ^221b24

決通中，前引律文。
下示義決。上文但云一二三人，不明眾但，
須以義定；餘和合者，如說恣告眾和僧立制等。 ^221c5

他部中，《善見》。三種並號偷形，若據第二，
正是盜法，所以《疏》中但言三種。
〔或恐寫誤，一字合在偷形字上，則同《義鈔》。〕
或可稱夏受禮，濫大僧形，故通標耳。
初明偷形。言利養者，須約二種現前僧物。
飲食供設，是彼所希，義無不受，所以下云為饑餓故是也。
二偷和合者。律唯約法。
論通四種，加臘禮利，並成障戒。
故《疏》問云：偷和合者，應在羯磨，何以文中具列夏等？
答：夏次禮儀及信施等，並是僧家六和表相；
由有戒故，便有夏次等；以盜戒相，令他信之故也。
若偷下，判斷得不。
同前《四分》。引《五百問》，別證受禮。 ^221c7

料簡中，初科為二，前示本津言通。
依下，次引《僧祇》決正，初明偷法。
彼云沙彌潛身床下，盜聽初中後語者，
即攝羯磨言相始終，俱記成障，不具不成。
文雖約記，義須明解。
若凡下，明偷形。反之謂經布薩也。
問：不聞羯磨，但聽戒相，為成障否？
答：此有二別。若身在眾，妄同僧列，但聽即成，
不必羯磨；若論潛聽，必約羯磨；若但聞戒，
義應非障；即前文云：不秉羯磨，皆不成難。
又如《疏》云：偷和合者，應在羯磨。
若爾，何以《僧祇》云：說戒時，論何事耶？
答：以說戒時，必作羯磨故。
若爾，何以說戒遣未具者？
答：恐生輕易，不論障戒。
如《戒疏》云：下眾無知，多生慢習；制令耳目不屬，
則重法尊人，生其欽仰；準知簡出，意令尊重；
且如大尼亦遣，豈慮障戒耶。
問：私習秉唱，未具忽聞，及未受前曾披經律；
因讀羯磨，了知言義，成障戒不？
答：準前後文，並論僧中正作，詐竊成障，安有讀文而成障戒？
如前《善見》，偷僧和合；屏唱私讀，僧和安在？
以義斟酌，定非成障；前云此非羯磨，不犯賊住。
意如上解，不可專執。 ^221c18

年不滿中，《伽論》。經布薩者，謂知而故為，然亦須準聞解以判。
次《四分》中。以年不滿，及法不成，疑惱他人，即制提罪。
今引不犯開語中文。
受者二字，綴上讀之。
文舉二事。不滿可解。
言作法者，謂作白羯磨不成，非法別眾也。
有知等者，謂知實不滿，及非法；恐後疑悔，
受利養禮敬；語彼令知，還本處受戒。
故引此反明本受不得，輒受禮利，則為賊住，
同《伽論》也。 ^222a10

尼捨戒來，不偷形法，據非賊住。
但由佛制尼無再受，故違捨之；望前在道，
即同盜法，故名賊住。
與前雖異，約過顯同。 ^222a18

四破內外者。律因裸形外道與舍利弗論義，
便謂沙門釋子智慧聰明；後見跋難陀，
即從出家；問跋難陀義而不能答，彼即休道；
比丘白佛，佛言：自今已去，聽與外道四月共住，
白二羯磨；先與剃髮受十戒，後作羯磨。
〔此制試初來外道非破內外者。〕
後又有一外道纔四月試，即得正信；佛令便與受具，
前裸形聞已，復來出家；佛言：此壞內外道者，
於我法中，無所長益，從此制斷。
所言破者，邪正兩見俱壞故；《疏》云：正取破內，兼實破外是也。 ^222a20

示名相中。初投重來，兩番破外。
受竟反還，即是破內。
又須定約具戒為言；若受十戒，破不成難。
彼下，出障所以。 ^222b1

引制中。因前破內，故制令試初投之者。
若破內外，即是永障，豈復試耶！
人多錯解，故曲示之。 ^222b3

問中。意謂但令在眾，可驗順違；而律文中未與羯磨，
先須十戒，制意難顯，故問申之。
答中。二意可解。 ^222b6

結略中。此土黃巾，或有信樂，宜準前法。
《律》廣明者，先令剃髮，大與十戒，應至僧中乞法云：大德僧聽！
我某甲外道從眾僧乞四月共住，願僧慈愍故，與我四月共住。
三說。僧即安彼著眼見耳不聞處，作羯磨云：大德僧聽！
彼某甲外道今從眾僧乞四月共住，若僧時到僧忍聽，
與彼某甲外道四月共住，白如是。
〔羯磨準作。〕彼行共住竟，令諸比丘心喜悅，然後與受具戒。 ^222b8

五黃門者。《疏》云：黃是中方之色，昔刑其勢，
號曰閹人；以衛中禁之門，故曰也。 ^222b16

通列中。生謂生來即是。
犍如下釋。餘三可解。 ^222b18

分截中，初句指事。
若下，正判，上明都截成障。
今下，反顯少分不成。
截根之人，色心隨變，故約未改；必已改者，少分亦障。
小罪者，即下云依篇懺是也。 ^222b19

都截中。二文並明比丘，蓋準已受，例決未受耳。
《本律》四種。上三緣壞，下一犍壞。
不下，點下一種，不簡都分。
《五分》，初引緣起。乃至者，略自截之語。
應截者，欲情可治故。
不應截者，報色無記故。
即《四十二章經》云：若斷其陰，不如斷心是也。
告下，明佛判。諸文都截並制滅擯，唯此
《五分》有少留之開，下令準之。
依篇懺者，自害身分，犯重偷蘭，殺方便也。
準下例決。已截，謂都去少留者。
準前勘者，即心性未改等。
餘部即取《五分》，本部都截定不得故。
《疏》云：《四分》無文，可準例也。 ^222b22

三殺中。六七違恩，第八違福，及下第九即障他正道，第十兼違恩福。
五皆違反中極，總號五逆。
若有犯者，必墮阿鼻，亦號五無間業。 ^222c3

二逆中。破僧名濫，故兩分之。
破法輪者，立邪五法；盡形乞食、納衣、樹下、
不食酥鹽及魚肉，破如來四衣八正，犯上品蘭。
破羯磨者，一界兩眾俱時作法，犯中品蘭。
十出血者，耆婆治病，針刺出血，生梵天一劫；
調達推山迸石傷足，墮阿鼻一劫；故下正問，加惡心簡之。
此下，總示。唯佛世調達造此二逆，餘無能者。
《疏》云破法輪逆，今時微有。
〔西土猶有調達之黨，此土亦有邪見滅法。〕
又引古解，毀形損像，或有血光，並入逆攝；
又云不須血光，但論惡心損是逆例；祖師云：
故引示之，可斟酌矣。 ^222c6

非人中。且示鬼神，須通四趣〔天修鬼獄。〕
律下，引證。必取變化，方在問攝。
《四分》，但列三名而已。
《五分》，因修羅厭患老死，化作人形受戒；
後往居士家食五百分食，招譏故制。
律文略舉二趣三部，餘必須具。
阿修羅此云非天，以多諂詐，非天行故。
犍闥婆，此云嗅香，亦名食香。 ^222c16

畜生中。同取變化，故亦前科。
律下，引證。即《善見》龍王厭身，化為外道出家受戒已，
因睡現本形；佛即制斷，如文所引。
龍為緣起，餘畜皆然。 ^222c22

轉問中，初明問意。
脫下，教改轉。如下自出也。
脫猶忽也。 ^222c25

二形中，初示相。《善見》三種：一能自受胎，
復能今他受胎；二但能自受；三但令他受。
三並是難，皆二形故。
若下，以失況受。即四捨中一。
準《疏》，三障收者。黃門愛欲多，煩惱障收；
又不能男，亦報障攝。
邊尼賊破五逆，九並業障。
非畜二根，三是報障。 ^222c26

次辨遮中，初科，初句指前。
而下敘廣。指受法者，彼有一百四十餘種，
前後雜列；今依六根括示，眼根二十三，
耳根有一〔聾也。文不明鼻。〕，
舌根有二〔瘂及具二〕，身有九十七，髮毛有六
〔髮痶瘓青黃白、無髮無毛〕，頭有十七，顏色有七，
口有六〔鋸齒、無齒、喉戾、兔缺、無舌、截舌〕，
形相二十六，病患二十三，截壞十二，意有三，雜類二十餘。
皆言下，總示。得不如後。 ^223a4

三遮中。據無衣鉢，應合同科；然非明文，
容多異解；今師義判，故在後列。
問：據定不發，何不名難？
答：名可改稱，年容待滿。
非同永障，不在難收。
年不滿者，須論胎閏；頻大布薩，增不滿者。 ^223a17

《五分》中，初列是遮。
制僧輒度。或下，次明非遮。
制僧作難。 ^223a21

《僧祇》多種，大同《四分》。
略舉七相。雀目即屬盲中。
聾人下，準彼合有瘂者，下科牒解，必應寫脫。
躄音辟，不能行也。
尻，苦高反，臀也。鞭瘢音盤，杖痕也。
凸，起也，徒結反。凹，陷也，烏洽反。
印瘢，今謂雕青也。
獸形，彼云作種種鳥獸像。
侏儒，短人也。彼律諸遮，皆以不應等語別別結之；
今此總括，故云一切等。 ^223a22

明得不中，初示四種總結之詞。
彼文遮難，四結並同，唯以應驅不驅簡異。
下文等者，如云若不稱和尚名，不稱受者名，
不稱僧名，不名受具足；諸遮之下，皆有此語，餘三即是前科總括文也。
是下，正簡。是中者，即指彼律辨遮中。
初示兩結。彼律凡應法者，則名受具；如波離問佛，
一和尚、一戒師、一眾，得並受不？
佛言：如是二三人，亦得並受，是名受具足，餘皆例爾。
若是遮者，則云不名受具足，若與出家者越毘尼；
此語通含，故云何妨等。
如下，引示有二，初明通得不得。
又下，示一向不得。
初中。瘂等者，等取盲聾，彼云盲者眼一切不見
〔此即不得〕；若見掌中文，雀目，得與出家
〔此同如法〕；聾者不聞一切聲〔重者〕，若聞高聲得出家
〔輕者〕；鞭瘢凸凹〔重者〕，治與皮不異，得出家
〔輕者〕，彼律瘂中不示輕相；必取似能言者，
例上盲聾，重輕兩別。
清淨共住者，即指得與出家之語。
上明通得。文云下，示不得。
次一向不得中。遣書下，彼有遣印手字；
今此合之，謂寄書受也。
舉手作相者，無言求乞也；彼無舉手字，今加以助之。
不現前者，身不至僧。
如是等者，彼云：不問〔不問遮難〕，前人不欲
〔無心受也〕，非法不和合，眾不成就，白不成就，
羯磨不成就；若一一不成就，不名受具足。
前下，覆點重者。盲聾等亦同。 ^223b2

《十誦》、《伽論》。重輕得不，同上《僧祇》。
衣鉢中，《四分》。因無衣鉢者受具已，諸比丘語令入村乞食；
彼言我無衣鉢，因制。
又有借他衣鉢受戒已，其主還取；裸形羞慚，
故制不得，若欲與衣者，當令乞與，不與者當與價直。
下引《五分》，轉證借者。
既令主捨，成己物故，即同《四分》當令乞與也。 ^223b25

《多論》中，初標定，得戒。
論下，引文反難。意謂無既得戒，復何須制。
答中三義，顯本制意別，非專受戒故。
內德者，不出慈悲解脫慚愧也。 ^223c2

決判中。部別者，《疏》引難云：如無和尚，不可從彼。
必下，謂緩急條別，不可通用。
彼宗無和尚，著俗服等，並開成受，在教大緩。
《四分》不爾，立法有儀。
況受戒事大，義無輕略，故令準急也。 ^223c5

斥例中。準《疏》古有二解。
一云：依《多論》、《十誦》，縱無亦開，得戒得罪。
〔上科已破，但不標古。〕
又有人云：若無衣鉢，全是非法；若借得者，
當時是有；義準破戒和尚四句，即今所斥。
初引古。此下，正斥。
《疏》云：得不無文，凡情難信；幸依聲教，則無戒也。 ^223c9

父母中。《律》因身子輒度羅云，淨飯王白佛，因制。
上引《善見》，餘方通許。
下約《僧祇》，明簡親疎。
然彼西土多諸小國，同此古來隨方割據；
今時一統四百餘州，夷狄不通，事亦希有；
準文約國於時非要，縱有亦希。
且約一國，須問聽不；但此間風俗，篤奉僧伍；
多由親捨，勘有此遮。 ^223c14

自來者，世有孤窮投人為父；養兒者，始生嬰孺，從他求美。 ^223c20

負債。準得者，容有償他，約事非重。
據云不應，僧應有罪。
但由西土負債出家，王所不理，故須結犯。
此方不然，有戒無過。 ^223c21

奴中，初文。《祇律》五種，上三屬主義強，下二則弱，故兩分之。
此間投法，多是良人，事亦稀也。 ^223c24

次科，初指時事。若下，準經明許。
律下，示律所闕。下二句準經決律。
經兼男女，因決前科，故云及兒。
由前《祇律》，三兒五奴，並不論放，故局彼此。
今準經文，但是被放，不問親疎；彼方此國，
一切皆得，故云通允。
允猶許也。《疏》云：本若被放，何論彼此是也。 ^223c26

三中。佛奴者，或費佛物傭雇，或是他施侍佛。
盜佛兩結，此據主論，故云犯重。
大道人即目比丘。
雖已受具，必還奴位，故云非也。
此據永作，或在傭限；不爾，則非所論。 ^224a2

官人者。《律》中因度波斯匿王勇將出家，王譏故制。
《疏》云：謂勳品已上，在位文武百官。
《僧祇》四句，可解。名謂才業為時所稱。
準下，即準俱無，例決常俗；以《律》中係名籍人，亦遮攝故。 ^224a6

丈夫者。《疏》云：男子通名；丈者，極形之量；
孔子九尺餘，亦有一丈者。
初科四句，初句志大，次句節高，三謂行有始卒，
四即心無輕動；必反此四，雖是男子，則非丈夫；
卓然，謂高立也。風霜喻衰辱危難等事。
鏗，堅也。達，至也。 ^224a10

次引證中，《律》文，初以年簡能。
謂下，列示所能。即十種苦事。
寒下六字為六，蚊虻毒蟲為七，惡言苦事為八，
持戒為九，一食為十。
《僧祇》中。年雖應法，不堪亦簡。
故知出家專存修業，豈不思之。 ^224a15

五病中，初文。五種，如下自列。
狂中唯除上品。 ^224a19

別明中。《疏》引《善見》屏處增長不得，不增得度，
與今不同，或是祖師改之從寬，或恐傳寫之誤。
然下，究病所起。意彰開得。
下引果人，釋成初義。
《疏》云：由惑盡此生，業終報故，總集受也。
若下，明受已病生。
因而引之。或可已受既共僧事，故知未受必不障戒。 ^224a20

餘事中。言所以者，謂受戒事重，諸部制嚴；
所明餘事，重彰此意故也。 ^224a26

初科。《五分》，反顯相識猶通暗受。
續引燈照，不容濫委。 ^224a27

次科，初引《十誦》次第三問。
次點本宗無文有義。
下勸準前事儀有序。
今多不行，頗違祖意。 ^224a28

三中。《四分》難緣，開多人受；《僧祇》、《善見》，乃是常開。
今時行事，不須執難。
八難餘緣，後篇委列，故略指之。
《僧祇》中。因波離有二沙彌，欲令並受；白佛因開，文引佛答。
一眾，謂二師外兼餘教證，共十人也。
並受字下，彼云不得眾受，今此略之。
若下，遮非。彼云二三人共一羯磨師，別和尚，
共一眾受，不名受具足。
比今所引，少有不次。
《善見》中。不相禮者，謂不互禮，應得對禮。 ^224b1

正問中。下明行事，文相詳委，不更細釋；
然於科段，稍有次序。
必在講師臨文點竄，須令新學明曉事儀。
今時愚師，凡見義章，多饒唇舌。
至於行事，撥而不辨，便謂文寬無可尋究。
及論附事，一無所知。
空負傳通，全乖鈔旨。
苟聽忠告，宜須慎之。
七科行事，次第相由。 ^224b9

初中。申手內者，亦約空露。
高勝處者，《疏》云：戒遮既淨，堪為道器；緣成業具，
位登僧寶，豈卑下也。
〔有云壇上非也。〕 ^224b15

二中。《疏》云：衣鉢名字，泛顯之詞，以通言路耳。
陶，化也。前下，示衣。
若下，定加持前後。
諸部，通指二律，並在受前；此處，即依《五分》；
在眾，謂壇上，即出《僧祇》。
或下，示古所傳，乃在受後；隨兩存者，此猶未決。
若準《業疏》，定依《五分》，彼云：豈同古人雷同受後。
今時別立持衣闍梨，餘處前受，理雖無爽，然非祖意。
并下，示鉢。 ^224b17

三中。不實，謂帶難，實即清淨。
浪，虛也。下引《律》示。
舉聖況凡，勉令實語。
然遮亦通得，此據重者為言。 ^224b24

四中。第五黃門。註云依名示者，必須如前細述其相，令彼解知。
今時諸師依本誦云黃門有五種，所謂生犍妬變半。
若作此示，受者聞之，何由可曉；如前文云：
終為非問，即此類也。 ^224b26

五中。前云十六遮，今合衣鉢父母五病，故為十也。
兩問字誰，準《疏》並改云名；以此方道俗，名字別故。
父母中，注隨有者，準須先問有無；答言有者，方問聽否。
痟即瘦病。 ^224c1

六中，初贊許。如下，勸憶。 ^224c5

七中。坐具肩上，準《感通傳》，乃是前制，今須在臂。
通請者，謂問僧可不。
《五分》。種種隨緣者，謂指諭安慰等，彼云應慰勞言：
汝莫恐懼，須臾持汝著高勝處；若先不相識，
不應雲霧暗黑時受〔並如上引。〕
教師因教著衣時密視等，如此所引，又云：
應問汝三衣，何者是僧伽梨，何者是優多羅，何者是安陀會。
彼若不知，應語云：此是等。
又云應與受三衣鉢。
或下，前雖兩存，意在《五分》，故重舉之。 ^224c6

七明白召，初中，前示威儀。
言如常者，同前出眾禮僧致敬等。
此一單白，唯須立秉；《疏》云：諸羯磨法，威儀必同；
此既坐立，極成乖別；由本僧差往外為問，
事須酬對，坐和失相；如立說戒，俱是為僧，意可見也。
〔今行別答，先坐和已，後起作白；深乖儀相，如前所斥。〕
當下，次秉法。 ^224c14

次文，初呼入眾。覆露兩制，並不離僧。
彼下，教致敬。 ^224c19

八正乞戒，初科。為將衣者，《疏》云：乍入僧中，
威儀未涉；且為代檐，示其方便也。 ^224c20

次文，初歎法勝，意在生忻。
故下，次明難得，以令自慶。
上二句對餘趣簡人，下二句就人簡淨。
當下，勸用心。隨時作者，示不盡也。
律論廣者，如前教發戒中所引是也。
但下，示教意。縱能自誦，亦須從教，由佛制故。 ^224c22

乞詞為四。初告僧正意。
二前牒初緣，云從和尚也。
三後牒今意，云從僧受；重牒和尚者，表戒法從僧，行隨師也。
〔此二句依《疏》釋。〕四祈請慈濟，《律本》作願僧慈愍故，
拔濟我；羯磨亦然，疑是寫倒。
注令復坐者，教授受差，所任事畢。 ^224c27

九白和對揀中，初問。
答中二意，初約前差答。
又下，次約非眾答。 ^225a2

次問，可解。私謂，各專一法，故互有無耳。
下指《義鈔》，準彼續難云：若爾結集法藏，
亦在眾作，何以白差？
答：結集為僧，不為別人；若不差，不知誰問誰答，
故須差問答人定，方得結集；其羯磨師，
為別人受戒；兼請師已定，義須在眾，是故不差。 ^225a4

十正問，初科中，前明示衣。
《律》中屏問則有，對問則無；今用世傳，非出
《律本》，故示令知。應下，正勸。
引《僧祇》文，令知虛誑尚不免罪，云何感戒。
魔王居欲天，梵眾居色界，沙門通收凡聖，婆羅門即淨行居士。
上云諸天魔梵等，即別舉天人之勝者；
下云諸天世人，通餘一切。
如來是立戒本師，眾僧即發戒正緣。
《疏》云：以戒法所通，下被上達；非緣而受，
體是乖儀；欺妄之深，乃通遍也。 ^225a9

問遮難中。直依《律》列，少有加減。
及至臨事，宜準前法。
所以爾者，欲顯前問是今潤色；或可受者已知，
止須直示，故不加也。 ^225a18

第二正受，敘由中。
言正須者。顯前發戒，且令預習，未是正用；
今將納法，縱令已解，更須委曲選擇要語，
激動蒙心；戒師當此，不可率易；策導開解，
納法之本，故云正宗。
不下，遮濫。枉猶虛也。
今下，標示。 ^225a20

境心中，初明許可。
但下，勸發，初二句指法體。
上句標歎，下句示量。
具足律儀，對五八十，故云深也。
聖道基本，對世十善，故云上也。
當下，正示發心。同前取解。 ^225a25

開懷中，初教運想。
五蘊色心，宿因所感，故云報得。
法既周廣，劣報不容；必須運動，方堪領納，故云應發心等。
虛空無邊，身量亦等；心法相稱，攬法歸心，
還依報得；但法非心色，非異非同；猶如結界，
無作依地，不與地連，非不相及故也。
故下，引示。未詳何論。
汝當下，示知作法。 ^225a28

白中，初科。布施戒者，以法濟也。
同心秉者，勸正意也；下令顧望，制檢校也。 ^225b5

正作中，問成不為二，初總示問答。
《十誦》下，引本制緣，初示緣起。
即六群也。佛下，判非。
當下，示制有四，初制妄緣。
餘即是異，覺謂初起，思惟即籌慮。
應下，二制慢法。當下，三制間斷。
應分下，四制昧暗。
不說得罪，此局不答為言。
準《羯磨》云有違結罪，則通前四，隨違並吉；
豈唯受戒，餘法皆然！
但由事重，寄受以明。
故知秉結必遵四制。
若不爾者，何名作業，豈能辦事；法雖祕勝，
全假人弘；加被功成，全由念力；心強境勝，
授受無虛；《律》擇堪能，信非徒設；凡居師列，可不慎耶！ ^225b7

初羯磨中，初文。動彼法者。
以前白告情，令眾知委；此正量處，舉發前法。
初則鼓令動轉，次則舉集在空，後則注入身心，
領納究竟；三法次第，各有所主。
由心業力不思議故，隨所施為，無非成遂；
三番羯磨，並先策進受者，白告眾僧，然後乘唱，尋文可見。
沈舉，沈謂昏冥，舉即輕掉。 ^225b17

第三羯磨。重提心量，益令勇進。
救生護法，括束上品，盡此二句。
時逼心切，不宜枝蔓；囑令直依，意在於此。
加法竟時，剎那思滿，戒業成就，此處合辨無作體相。
然是眾行，正出受儀。
識體攝修，宗歸中卷。
廣文如後，故此不論。 ^225b23

三明教示，時節中，初科。
隨竟記時者，此間不行影法，多用俗中年月日時；
每一時中，分上中下，以定前後。 ^225b28

《四分》中，初引制緣。
不及後安居者，謂五月十七已後受者。
應下，示量法。計尺寸者，若食前受，影長為上，
影短為下；食後反之。 ^225c2

《善見》中。謂令一人立於日中，齊頭影處，
以脚相接；或約全脚半脚及指，隨計多少，
以分上下；食前食後，同上分之。
眾數多少，即指受人，而語通上下；若連上釋，
即謂示時定眾不亂；若貫下釋，即謂受已同聽說相。 ^225c4

次安置中，初示坐處。
在僧下者，壇場界廣，準此可知；今時壇窄，故出界外。
乃下，明說相。不必戒師者，此示古非；《疏》
云：有人行事，十人登壇，隨人說相，一一誡語；
今解羯磨加法，隨緣至三，示相誨約，任時前後，不專局也。 ^225c9

釋疑中。前約通答，後人受時，直爾作法，
故須此問，別答不須。
準此通答，止被現僧；必有外來，更須別問。 ^225c14

說相中，初科。為緣起者，《律》因比丘受具已，
與本二行不淨行；諸比丘呵擯，彼云何不先語我耶，白佛因制為說四夷。
《十誦》、《僧祇》，更說僧殘，是戒分故。 ^225c16

次科為二，初敘勸。
然後下，正說。初中二節，前勸護本體。
初舉受隨相須勸；但下，次舉四難勸；故下，三舉上根勸。
經論如此者，如〈標宗〉所引勸持等文。
必須下，勸修三學。
會正即三乘聖道。
已外雜學者，謂世俗典籍，醫卜伎藝，皆非本業，故知出家專崇道行。
道行雖多，不出三學。
如〈沙彌篇〉廣示學本，宜須隱括，取悟於心。
下引《律》文，證須當學。
至聖乃已，故云長益沙門果也。
正說中。但云說相，必兼四依。
言依文者，即指《律本》；但文相具委，人多誦之，故略不出。
然今備載《隨機羯磨》，須者尋誦，此更不引；
寫之甚易，不欲兩繁。
既說相已，次說四依。 ^225c19

受淨中。初明受衣等者，此猶同古；《戒壇經》
云：諸部並在問難前，今時在受戒後；無文所出，不足行用。
又《疏》云：安有受後方事持衣，相越常模，故乖正教。
若下，明教淨施。已未兩相，尋文可委。 ^226a2

法附中。既受具戒，即須六念，憶戒緣身。
師當先授。因附此篇。
牒章中，注明所出。
若準《四分》，衣食起觀，俯仰威儀，常爾一心，念除諸蓋。
此據通相，觀行尤難。
今此《僧祇》，別指六緣，制令繫意。
近而可別，簡而易成。
故引彼文，通成今用。 ^226a6

初念中，前示念法。
此下，顯意有二，上約憶戒。
下據異俗。謂月分黑白，非俗法故。 ^226a11

示別緣中，初引示。
細詳教意，若唯對俗，事非正要。
縱不能答，亦無大損。
故知託彼為緣，終歸繫念。
準下，教隨方對俗。
通相謂不言黑白。
允，猶順也。 ^226a13

第二念不受請中。
準《注羯磨》，我今字誤，合作我常。
三並言常，方異受請。
世多念云食僧常食，此局不受請者，安得濫用！
又言有請不背，意謂無請則食僧食，有請則赴他請，
兩期言之；若此濫通，何名剋念；妄情憶度，
全乖律檢；故須清晨念定，不容後改。
亦有念已復從他請，貪情恣任，無由約也。 ^226a16

受請中，初科。準《羯磨》云：謂不常定者〔有作若無請者〕。 ^226a23

有請中，不背。可解。
開背有二，初有緣背法。
註列三緣，即展轉食戒開通文也。
《羯磨》，念云：我有請處，今依背緣。
若無下，無緣背法。
文中但出捨法。準《羯磨》念云：我有請處，
今捨與人，然後捨之。
〔先捨後念，理通。〕注五眾者，此出《僧祇》，彼云我今得食，
施與某甲比丘，乃至沙彌尼。
準此，本眾對作，餘則言告，並通捨之。
以彼四眾皆福田故。
〔舊云：當眾相對，未善文意。〕
心念中。迴施某甲者，漫指一人；但自離過，不必人往。
注中五種，《十誦》開者；彼因波斯匿王請佛及阿難食，
阿難先已受請，不憶後受，王請明日入王宮食；
入口已，方憶前請不與他，佛知阿難心悔，
告云：心念與他已，便食；波離問佛，餘人得爾不；
佛言不得，除五人：一者坐禪〔即今蘭若，
坐禪語通，故用替之。〕，
二獨住〔非蘭若處，今在初列，趣舉不次。〕，
餘三如注。飢時依親里住，此即第五一種。
〔有將為二，誤也，此三亦據無人。〕 ^226a24

第三念。依文但稱年月日時，不必妄加甲子乙丑等。 ^226b10

第四注云隨有無者，謂衣鉢制物，攝理須具；
遇緣暫闕，繫念早營。
及餘三長，限內未暇，恐妄須憶。
今人常無制物，生不說淨；逐日對聖，言稱闕衣及未說淨；
迷教慢法，一至於此；法語之言，改之為貴。 ^226b11

五念中，上明無緣不別法。
準《羯磨》云：我今不別眾食。
然別眾唯約受請為言；若常住食，則無別過；
可準此文，但云依眾。
必下，有緣開別。九緣別眾，戒中委出，故指如後。 ^226b16

六中。康謂安健，羸即有病。
文出二法，隨時兩用。
已上六事，總束為三。
一三是戒；二四及五，內外兩資；第六即身。
身是道器，衣食道緣，戒即道基。
三皆助道，故制常念。
晨朝不作，止犯六吉。
此是羯磨，須合四緣；法須口說，言章無濫；
事即六緣，無非詣實；人唯獨作，處通兩界；
緣乖法敗，隨有結犯。
〔古記云防二十七罪，又印行六念云：晨朝不作，
得三十二罪；此無所出，妄穿鑿耳。〕 ^226b19

雜相，初科。應法澡罐，謂一斗已下小者。
指〈隨相〉者，漉袋如飲虫水，澡罐即畜寶；
彼云鐵瓦瓶銅盆銅盋等器，別人得受。
〔彼律雨衣入六物，漉囊為眾具。〕 ^226b27

二中。言心退者，鈍根未堪，故開後誦，不過五夏；
《四分》先誦經論，及病，亦開。 ^226b29

三中。佛度比丘，即善來受者；隨身制物，自然所感。
引聖況凡，理須恒具。
針斧二物，補衣須用；據論為制，在《律》歸聽。 ^226c2

四中。即賊住緣起。
此明時緣，為別邪正，故須常憶，用擬他問。 ^226c5

五中。年有三時，月分黑白者；《戒疏》云：道俗位殊，
時數亦改故也；俗則年有四時，道則歲唯三位，
略於秋分也；故三時之始，冬分在初，表無常也；
令有慧者觀時入道，不容非逸也。
〔彼以八月十六冬分為始，此中隨俗列春在初，
準《疏》為正。〕又先黑後白者，三時之始，必十六日為初也。 ^226c6

捨戒中。總有四捨。
一作法捨，二命終捨，三二形生，四斷善根。
此明作法一種。又捨通漸頓，若直作白衣，
則三戒齊失，名為頓捨。
〔五十具也。〕若捨具作沙彌，或捨具十作優婆塞，則名漸捨。
略知如此，餘廣如《疏》。 ^226c11

僧捨中，初引開法。
《律》因跋闍子比丘不樂淨行，還家與故二行不淨，佛因開捨。
文引佛語，不出捨法；《律》云：我捨佛、捨法、
捨比丘僧、捨和尚、捨阿闍梨、捨諸梵行、
捨戒、捨律、捨學事，受居家法，我作淨人外道等。
〔即頓捨也。〕我作優婆塞，我作沙彌〔此漸捨也。〕；
須對比丘捨之，一說即成。
《多論》所謂受如採寶，亦如登山，必假多緣多力；
捨如失財，如從高墜，不假多緣，故唯一說。
《增一》下，明分齊。彼經因僧伽摩比丘七反降魔，
後更受具得阿羅漢，因開七反，已外不聽。 ^226c16

尼捨中，引示。云無更受者，女流報弱，多無志操；
佛初許度，尚是曲開；何況再受，理非容納。 ^226c26

釋疑。答中，初列二義。
比丘下，示開制。僧兼二種，尼但初義；各顯所以，在文可見。
注文義決，唯障具戒。
other:: 
#  9 釋師資篇(上三)
釋師資篇 ^226c28

師通多種，今局二位，一得戒和尚，二依止闍梨；
餘並一席作法，不論相攝。
資，取也。即目弟子取學於師。
若據沙彌，亦依二師；行法大同，相攝無異，
然此所明專約具戒；縱容相涉，非是正意。
言相攝者，括下一篇，不出三種；一約心者，
謂父子想；二法三財，互相濟故。
問：此無羯磨，那屬上卷。
答。計此合入〈受戒篇〉中，所以《律》文合為一聚；
約前所攝，故同眾行。
但事繁行廣，故兩分之。 ^227a3

來意中，初科，上二句明立教之意。
住持三寶，全賴人弘；師徒相攝，僧寶不斷，則佛法增廣也。
增益謂從微至著，廣大即遍布流通。
互下，示相攝之益，上二句通舉三攝。
敦遇即心相攝，謂厚顧也。
日下，示解行二益。
業謂所學，文通師資，義在弟子。 ^227a11

彰非中，上四句敘非法。
初句明教壞，次句明人愚，三即俗輕，四謂道妄。
並下，推所因。率，猶引也。
二下，示所損，上明損自他。
欲下，損佛法。 ^227a16

篇意中，上句示悲懷。
拯急即拔苦故。次句明慈行。
安危即與樂故。愚教任情，動成惡業；墮在苦處，喻如倒懸。
〔《孟子》云：當今之時，萬乘之國行仁政，民之悅之，猶解倒懸。〕
下二句勸修彰益。 ^227a19

師名中，問標三名。
師是華言，義通二師，文指和尚。
答中初句略答。非此本有，故無正翻。
顯下諸文，皆義翻耳。
善下，引示，初引《見論》。
師即和尚。彼因瞿陀沙彌為育王說法，
王以八分食供養；沙彌云：迴與我師及闍梨；
王問二名，沙彌隨答。
文引答詞。無罪者，令無所犯故；共於者，兼彼和尚故。
論下，會上師名。初《論傳》者，諸記並云《見論》
及〈法顯傳〉，疑是一文。
外國者，中梵自指五天之外。
次引《四分》。呵和尚者，即云：我犯戒和尚不呵，
不犯戒亦不知等，如後具引。
三引《了論》。正本者，中天語也。
準《疏》本音鄔波陀耶。
彼云《明了論疏》，稍近梵音，猶乖《聲論》；余親參譯，
委問本音，如上所述。
即下，點示邊語。《疏》云：如昔人解和中最上，
此逐宇釋，不知音本。
四引相傳。糾猶舉也。
《疏》云阿闍梨者，亦訛略也；如梵天音阿遮利耶，唐翻教授。
五引《雜含》。示通邪正。
已上且引諸出不同，華梵二音，準《疏》為定。 ^227a23

資名中。以師望資，猶弟猶子；以資望師，如兄如父。
祖師義釋，獨出今文；諸宗製撰，率多承用。 ^227b11

總相攝者。通論彼此心相向慕。
對下共行別行，事條各異，故云總也。 ^227b13

《六方禮經》。佛世有長者名尸迦羅越，早起六方各禮四拜；
佛問其故，答云：承上如斯，佛言：不以事禮，
各有所表；東方父母事，南方師長事，西方夫婦事，
北方親屬朋友事，下方奴婢事，上方沙門道人事。
今引南方彼此五心，可解。 ^227b15

《僧祇》中，初制非法。
末世皆然，唯圖力役，焉知誤彼；得罪者，
約制小過，論業叵言。
當下，教如法。 ^227b20

《四分》中三，初引示。
準下，義分，初四心中。
一是法攝。二三心攝，上謂愍其未能，下謂憐其有善。
四即事攝。後四心中。
上二懷恩，如怙於父；下二致嚴，如事其君。
敬下二句，總顯四心。
事父唯孝，事君唯忠，兼之者師也。
《儒禮》云：師者教人以道之稱。
《楊子》云：師者人之模範。
今人無道，以何教人，將何模範，妄攝徒屬，
群居不義；開四趣門，塞三乘路；毀戒作惡，
互相贊護；《楊子》所謂模不模，範不範，不為不多矣。
信哉。故下，結益。 ^227b22

次明依止，開不依中，本宗六人。
初開頭陀。次三開緣礙。
後二開行成，上限五夏，下通未滿。 ^227c2

他部二種，七據《十誦》。
文明和尚，依止義同故。
隨住有食之處，故近遠不定。
恐不得者，猶無食故。
二由旬半，共一百里。
自恣者，竟夏一來，極相遠故。
一一下，總上近遠處也。
此雖往見，由不同界，依止不成，故在開緣。
八中。《五分》無人與依止者，攝他損己，惜道業故。
私心依他，亦不成法，還同不依。 ^227c4

須依中，初七人。上四明師闕，次二弟子有緣，並須即求依止。
後一未過教限。言勝緣者，別選人處。 ^227c10

後三人中，第八，引文有四，《四分》。
文下，合云約行，似多教字。
《十誦》。五法，並據戒本，上四不識相，下一不誦文。
《母論》中。《律》制依止，本為學法；學簡智勝，
不取臘高；老年依少，但除禮足耳。
《僧祇》中。文脫第一不善知法，古本元有，非是文略。
初謂施造乖儀，次即愚於教相，三無志操，四不兼他。
九、十可解。 ^227c13

通簡中，初文。七人夏滿不須者，此據行業成就為言；
必無所立，還屬後三。
息，止也。 ^227c19

義評中。五夏業就，許不依他，於教無違，
在行猶缺；必希進趣，當復從師；此則無簡愚智，皆須盡壽也。
律下，引證。可知。通諸教者，即《涅槃》文。
又《成論》云：佛初成道，觀一切人無勝己者；
念言：我所得法，因此成佛，還當依法為師。
多出經論，故令廣說。 ^227c21

次正行中。初七共行，謂師資互須故；後三別行，唯在弟子故。 ^227c26

本宗中，初。治罰者，謂七羯磨。
弟子下，分二，上明不令僧罰。
設下，明已罰令解。
二中，初勸發露。為下，次為求懺。
三中。差及命終，看視功畢，不可中止。
四中。本明弟子移處，下引《僧祇》，師送弟子；
由是共行，不妨互顯。
《僧祇》中，初制不得離。
若欲下，明開暫離。
上二句明師不遮；若下，明弟子憂念；當下，明師安慰。
第五。與下法護何異？
此謂事有過失，容生疑悔，以教解之；下令修學，故非相涉。
六。惡見，謂著邪背正。
七中。出家學道，以法為本，故先明法以資慧命。
次列衣食，用攝形累。
須知二護義有親疎。 ^227c28

引諸部中，初標示。
僧下，正引；初《僧祇》，文同五六，前明諫勸可不。
言軟語者，師兼父德，不許犯顏。
依止出界者，隔明失法，得別依人。
若和尚下，明有益不離。
醍醐味中最勝，可喻明師。
下相攝中廣引，故此指之。
次引《五分》，同上第二。 ^228a10

次明別行，白事中，《四分》，前明弟子白師。
事通一切。若下，明師當量可。
且約外行。八事者，三事互歷為八：一伴是，
處事非；二處是，伴事非；三事是，伴處非
〔一是二非三句〕；四伴處是，事非；五伴事是，
處非；六事處是，伴非〔二是一非三句〕；七三種俱是；八三種俱非。
三種交絡者，總指八句。
唯下，簡上七句，皆不令去，獨取俱是一句聽去。 ^228a15

《五分》中，初別示他行。
唯下，通明一切。文除不白，顯餘須白。 ^228a22

《十誦》，初通明諸白。
同《五分》者，並除大小便等。
若下，別顯出行，前明白法。
非時亦爾者，非時入聚，對餘人作牒處同上。
當量下，明師可不。
布薩名清淨，謂對治止過也。
羯磨名業，謂如緣作善也。
法事會坐者，說法誦戒兩集也〔座合作坐。〕
不受語者，謂師不許而故違之。 ^228a23

《僧祇》文為四節，初白師須不，上明少物不白。
若下，明作務須白。
紉，女隣反，索線也。
有下，明師出轉白。
師後來者，謂歸本處也。
說前緣者，述前已白也。
餘準此者，例通多事也。
若弟子下，二誡資行施。
亦由來白，故有斯誡。
非堅法者，有漏世福，容謝滅故；若達法空，
不取施相，成無漏善，則是堅法。
若欲下，明出行白。
若不下，明通白，染衣事中所攝多事，皆不須白。
又如經營佛法僧事，隨舉總相一事白之，故云通耳。
古記並立通白法云：從今清旦至明清旦所作一切事，
白阿闍梨知；便謂晨朝白已，一日不須。
此不出正教，妄生搆立。
且《律》制白師，本取可不；但云一切，為是何事，如何量宜？
況前引諸教多種白法，皆應無用。
今猶行之，無知故也。 ^228a29

《善見》中。彼有七法：一太遠，恐不聞；二太近，
恐踏師影；三上風，恐臭氣熏師；四高處，
恐成憍慢；五當前，礙師觀望；六當後，迴顧喚難；七立於左右七尺許。
今引二七兩法。 ^228b14

《四分》，可解。
受法中。指下依止，下云日別三時教三藏教法等。 ^228b18

報恩中，《四分》為二，前略引行相。
二事者，《律》云：一修理房舍，二補浣衣服。
廣下，二指文勸依。
即〈受戒揵度〉第三十一卷末；彼云：自今已去，
制弟子法，應行；若不行，應如法治，然後列相。
此不繁引，須者尋之。 ^228b19

《僧祇》中。右脚者，傍門左入，以從順故。
同《四分》者，除大小器等。 ^228b23

《十誦》，初明弟子勤勞。
先脚至上，浴法須爾。
病用物者，謂藥餌之資。
日下，明師攝濟。惡知識者，順己欲情，染習易故；
最不可近，故切訓之。
一壞名聞，二障學業，三喪德行，四失正信，
五伐善根，六墮惡道。
近善知識，反上可知。
《智論》云：隨逐惡者，皆由無智。
古儒云：見賢思齊，見不賢而內自省。
《成論》四輪：一住善處，二依善人，三發正願，四植善根。
況今末劫，人非上智；志性無定，好惡隨緣；
凡在學流，切宜擇善；因茲言及，聞者三思。
佛所歎者，看病福勝，如下卷引。 ^228b25

《雜含》中，初明弟子如法。
上二句離二過。諂偽是心，欺誑即口。
信下三句，修三業。
義分五行：一離惑倒，二無放逸，三不懈怠，
四絕妄緣，五遠塵染。
次第對之。深下，奉教行。
志下，期聖道。如是下，勸師敬念。
〔授字古本作愛。〕 ^228c6

二明攝受，標示中。
和尚攝行同者下七門中，三及五六，通明二師，餘四唯局依止。 ^228c10

制意中，初敘由。故下，引制。
咨承是資行，匠成即師德，此二句出制教之意。 ^228c12

二中，《四分》。因比丘不洗足飲水，便依止，迷悶倒地。
佛因開之。 ^228c14

《十誦》。開五六夜，為選擇故。
與下《伽論》延促少異。 ^228c15

《五百問》中。初不依止受用犯盜者，須約私物；
師復不許，既非相攝，輒用同盜。
必是僧物，十方同分；或師通允，不為竊盜；
理如《十誦》，違教吉羅。
或可論家制急，約緣辨犯，義非重夷。
若下，不誦戒者，臘同師位，教行無知，不堪利養，故同犯盜。
亦如上通。 ^228c16

第三列名中。初出家者，即十戒師。
和尚闍梨等者，謂與二師夏次同也，亦名同和尚同闍梨。
依止必滿十夏，不在等中，所以除之。 ^228c22

得名中，前約夏簡，未滿不名。
若下，準例得名。 ^228c25

攝人中。若作師更請者，上四闍梨，必滿十夏，
欲從依止；前法已失，故令更請。 ^228c26

列德中。《律》中因制依止，有新受戒者，受人依止，
多起非法，故制十歲；又有十歲愚癡比丘，
受他依止，多造非法，復制十夏有智慧者；
又有自謂有智慧者，受人依止，復制闍梨行法令教誡等。
此三必具，闕一不成。
下指共行法，與前無別。 ^228c27

選擇中，《伽論》，初明自選。
及下，明問他。言都無者，總上三種；謂戒德無缺，
教誡無倦，眷屬無諍。 ^229a4

《僧祇》。五法，並制弟子。
此彰師德，歸攝人心，能感弟子成此五者，
方可依止，即屬簡德。
〔古云此五約師非也。〕 ^229a6

《四分》三段，初明選德。
言輒爾者，《律》云：彼不選擇人受依止故。
即下，示過。文略呵責等四治，故云等也。
因下，二明簡年。二歲比丘，即《律》緣起尊者婆先也。
未斷乳者，喻於嬰兒，豈能生子也。
若下，三明誘去。《律》因二師破戒見等，佛言聽作如是意誘去，
欲令長益沙門法故。
引《五百問》。反示如法不聽。
言犯重者，成盜人故。
因說者，彼云昔有比丘輒誘沙彌去；此老比丘無人看視，
不久命終，故制。《律》中，六群誘他弟子，佛言不應。
〔止犯吉羅，論中重者，必約盜心。〕 ^229a8

《善見》中。明簡學業。
檢行決疑，必依解律，故餘不許；下引《僧祇》。
轉釋解相，遮濫預故；知二部律，不係四中。
不能如上觀察機緣，然知律相，容可咨問。
自餘不許，故云下至。 ^229a17

《三千威儀》。彼文甚廣，撮要引之。
第二卷首云：新至比丘欲到賢者所，請作依止阿闍梨，
當先自說言：我為某〔先陳己名〕，遠離三師，
各去是若干里；今獨來在此，本意欲學；
連遇國郡不安，故來到是，今自歸賢者，
賢者為我作依止阿闍梨；賢者用某自歸故，
受某甲為弟子；賢者當用法故，為某甲作阿闍梨。
說已，頭面作禮陳請等。
又云：弟子依止阿闍梨，有五事：一者當數往，
二者至戶當三彈指，三者入當頭面禮，
四者長跪問消息，五者當還向戶出；復有五事：
一旦往問訊；二師呼即著袈裟往，不應單身；
三當掃地具澡水，拂拭床席；四若有所作，
若出入行止當報；五受經問解得不得，不應有恐意。 ^229a21

第四示緣中。言多壞者，《律》云：不案威儀，
著衣不齊整，乞食不如法，處處受不淨食，
受不淨鉢食，在大食上小食上高聲大喚，如婆羅門會坐無異。
聽下，示制。元立依止，補和尚處也。 ^229b5

請法中。準《律》具儀，跪膝合掌，然後陳請。
《僧祇》異名，如前篇引。
注中示知加改。彼云：我某甲求大德為依止，
願大德與我依止，我依止大德住，故知加改不唯闍梨二字。 ^229b9

成不中，《五分》，初明弟子受教之詞。
《本律》無文，今須準用。
先下，明不識觀量。
若依下，明師不答。
《四分》。遣使謂身不現前，不成作法。
遣受即弟子慢易，遣與謂師之率爾。 ^229b13

五中。標云大同者，即共行七法。
教誡中，初文《僧祇》廣略次第四節，初明廣說三藏。
晨朝，日中，昏暮，為三時也。
不下，略說三藏。律藏戒相，經論三科，皆其要者。
〔五陰十二入十八界為三科。〕
若受下，復以禪誦便當教授。
若不下，直言約勒，不引經律。
已上四法，言雖繁省，並須三時。 ^229b17

指過中。以文開略法，自可依行；況法語難遵，
人情易厭；故指其繁重，意使隨宜。
禪齋者，謂坐禪時，及中食時也。 ^229b22

請意中。計論請意，合在前科；然敘資心，
為彰師攝，故此明耳。
初二句即指上科，前但出法，不明意故。
或可指簡德中《僧祇》五法，或指總相攝中父想四心；
以五法四心，即同四意；此但廣之，故云重也。
四中，初示相依，二明順學，三敬慕，四執勞。
二法者，《雜含》云：告諸比丘有二淨法能護世間，即慚愧也。
必下，結示可不。悠悠，謂閑慢也。
辦，成也。 ^229b25

斥非中。蕭然，寂靜也。
兩攝，或約師資相望，或約財法二事。
成下，喻師資非久也。
野馬者，《天台》云：風動塵故，曠野中如野馬。
〔《莊子》云：塵埃也。〕極下，喻受法不成也。
陽焰者，《智論》云：飢渴悶極，見熱氣謂為是水，此謂似有而無也。 ^229c3

引誡中。大師者，德重學優，堪為世範，非今紫紫濫稱之者。
不下，列示五緣。上二可見，下意供養依止為三。 ^229c8

《五分》。小事，謂供給承事也。
若下，恐俗輕侮，正其所失。
準彼乃是弟子覺師，今此反之，意通彼此。
下指廣相，文見二十七。 ^229c10

《善見》。留一者，乃知師攝，意本利他，不圖役力。 ^229c13

《僧祇》中。王難謂為官繫閉等。
賊抄須贖者，屬彼強故，若奪成盜；必自脫免，師攝無過。
不下一句，違上兩制，結師小罪。 ^229c14

老弟子中。但令夏次在上，不必年老。
《十誦》，可解。 ^229c17

《僧祇》中，初句標同。
除下，簡異。禮足永閉，按摩時許。
應下，示同，上明師以法攝。
同上日別三時教三藏教法等。
百歲須依者，舉多況少也。
下至知二部律，謂不具上知有罪等四法也。
晨下，明弟子報恩。 ^229c18

第六，標分中。合訶是過，訶誡即法，餘二可知。 ^229c22

示過中，初文。《律》列八箇五事，總四十句。
初至不恭敬，即初五事。
次五云：無慚、無愧〔此二，八五並同。〕、
難與語、惡人為友〔此二句，下七五並同。〕、
好往婬女家〔後六五事，上四句並同，唯第五句別，
乃至以看龜鼈等一句，接通前，成八五也。〕。
今束其同者，止取別相，但十五事。
又式叉、沙彌尼，《律》中合列第七五中；今離為二相耳。
上六注釋，可解。戾，猶逆也。
友惡人者，近習不善故。
婬女下七種，履涉非處故。
看龜鼈者，放恣嬉遊故。
《律》下，例通餘過，勸令依罰。
重罪者，制唯犯吉，約業尤重，如下引示。 ^229c23

《善戒》中。舉極惡人，以況其罪，猶更過之。
好為人師者，寧知不易乎。
旃陀羅，《經音義》中譯云嚴熾，亦云主殺人，即魁劊之名也。
《五百問》中。彼云：迦葉佛時，有比丘度弟子不教，
多作非法，命終生龍中，受苦不能忍。
便觀宿命，本作沙彌，不持禁戒，師亦不教。
作念瞋師。會其師與五百人乘船度海，
龍即出水捉船，索此比丘。
眾人即問，乃述本緣。
眾不得已，欲捉比丘。
彼曰：我自入水，不須見捉，即便投水喪命。 ^230a3

釋疑中。前引過相，八五列之；恐疑犯五方呵，故須明決。
答中，初正答。又下，教酌情用舍。
如文易會。 ^230a12

引勸中。彼經，有一年少比丘，出家未久，
不聞法律；當乞食時，不知前後次第；比丘訶諫不從，佛因垂誡。
文如《鈔》中。不閑等者，謂愚教也。
凡所下，明造過也。
轉向下，示現報也。
捨戒下，釋上轉向死也。
犯正下，釋上同死苦也。
是下，結勸。文中兩言謂同死苦，準經，上句合云謂向於死。
經云：所言死者，謂捨戒等；同死苦者，謂犯正等。
經中牒釋，今易於下結，語不當異。
引經對校，定是傳誤；須考本文，無勞強釋。 ^230a14

第二訶誡，敘如非中分三，初誡自量。
若懷下，次示正法。
次第有四。初句明利他。
次句明觀察。又依下，出過相。
依訶詞者，即下五種；重輕隨用，故云進退。
依過下，正訶責。若過下，三勸依教，初列非。
宜下正勸。停，止也。
鄙懷者，即上諸非。
出道者，即前四法。
然言之甚易，為之極難；若不懷瞋，安見訶責。
雖云世有，何甞見之！
苟自識心，不如抑忍。 ^230a23

列如法中。《四分》五種，注釋甚明，無勞煩釋。
但初重後輕。中三互望，並通輕重。 ^230b2

執《涅槃》中，敘過為二，初示正教。
三世者，釋迦為現，已前為過，彌勒已後為當。
然過去已滅，當來未立，安知其教！
蓋諸佛道同，舉現可驗；又復現教並明過未，故可知也。
但佛法仁慈，必無陵物；恒沙皆爾，豈止釋迦乎！
比下，指非法。便下，斥妄引，初標破。
彼經第三，因迦葉菩薩問長壽因，佛答應護眾生同於子想，
迦葉白佛：若有破戒作逆毀正法者，何得皆子想？
因此令以羯磨治罰，乃至云：若見比丘見壞法者，
置不驅遣訶責舉處，當知是人佛法中怨等；
迦葉復白佛言：如佛所言，則不等視一切眾生，
同一子想，如羅睺羅；乃至佛言：譬如國王、
大臣、宰相，產育諸子；若二、三、四，將付嚴師教詔；
假使三子病杖而死，餘有一子，必當苦治，
要令成就；乃至如來亦爾，視壞法者，等如一子。
愚人執此，故行杖罰。
然下，委斥，初出經意。
一子地悲者，若準經中，正明如來；下引
《攝論》，則通初地。即下，引經反質。
即第十卷偈云：一切畏刀杖，無不愛壽命；
恕己可為喻，勿殺勿行杖。
不知下，責其妄引。
嚴師為喻，即如上引。 ^230b3

引深位中，初正引。
淨心者，即初地，亦名歡喜地。
無分別智，於諸眾生同於一子，無取捨故。
方便者，示現權巧度眾生故。
十事即十不善。今下，斥濫。
準《涅槃》者，即上偈文。
恕猶度也。《智論》云：苦力多，樂力少；若人遍身受樂，
一處針刺，眾樂都失，但覺刺苦。 ^230b23

《淨度》偽經，如序所列。
舊記云：彼明重罪打三百，中罪打二百，
下罪打一百，皆得福也。
此下，斥非，初指偽。
隋朝焚毀，古德不用，故云智者共非。
縱下，從破。可解。 ^230b29

引正教中，《本律》。瞋心訶責，即毀呰戒開慈救故。
杖擬畜生犯吉，出打比丘戒。 ^230c3

《地持》中。約過輕重以分三犯。
罰黜者，不令依住。
折伏者，以事陵辱，如《律》奪衣斷食之類。
訶責者，若言訶誡。
〔舊約夷殘提吉，分三犯者，未必然也。〕 ^230c5

《大集》中，初示極誡。
罪同等者，舉重為比；出一佛血，一劫阿鼻，何況萬億！
若下，教治法。僧事即羯磨說戒。
若下，出能罰之報。
何以下，出不聽之意。
準下，準經以責。前明初地可行十事；已是下凡，不宜僭濫。
結業既重，死墮惡道，故曰冥然。 ^230c8

《僧祇》中三，初明折辱法。
謂可罰者。若凶下，明捨離法。
即不可責罰者。若弟子下，弟子惱眾，師為懺謝法。 ^230c13

三非法中，《四分》前列五非。
上二時久，失訓誨故。
病人，《律》因二師不看，病者困篤故。
不喚現前，不知訶故。
不出過，不知何罪故。
若下，明師乖法。或下，即弟子悖戾。
得罪二字，摠上諸非，《律》文並言不應故。 ^230c15

《僧祇》，初明暫奪。共行謂和尚親度者，七法相攝，故名共行。
若據依止，亦共七法；從本彰目，以簡親疎。
若與下，明永奪。以先要故。
此並奪衣戒中不犯緣也。
適，悅也。 ^230c20

《十誦》：剝衣折辱，異上兩奪。
初緣起。佛下，立制。
沙彌二衣，故須留一；準小例大，須留下衣。 ^230c23

四辭謝法，去住中，《十誦》文為二，初辭好師法。
但不勤訓誨，故欲從他。
先明白師。次明師為選擇。
若和尚下，遠離不好師法。
下列四句，二住二去。
法是本務，食乃旁資。
有食無法，徒養於穢軀；有法無食，終成於慧命；
聖制有以，何得不思。 ^230c25

《僧祇》中，初明去住。
彼亦四句，二去二住。
不問而去〔同上無法無食〕，問而去〔有食無法〕，
苦住〔有法無食，盡壽不應去。〕，
樂住。若下，二明諫爭。
喚汝來者，《彼律》正作婦女字，今此寫誤。 ^231a1

《五百問》中。今時末法，多有斯事。
雖欲從他，抑遏打罵。
故令晚進白首面牆。
法墜於時，率由斯致；必負高識，無枉自他。 ^231a5

辭去中為二，初明訶責懺謝又二，初明求人調和法。
應知下，令師觀察。
《律》下，二自對求懺法，前明弟子勤懇。
若下下，制師必受。
次若知下，明知非捨離，初聽他誘去。
《律》開必能長益沙門果者，故知能誘必約好師。
若弟子下，二自白捨去。
五種即下白法五句。
依師本意，檢過策勤。
五並不知，師義安在；去非就道，固其宜矣。 ^231a7

釋難中。前七法中，弟子於師訶責犯殘，
並須經理；有疑惡見，復須諫正。
此明捨去，故須和會。 ^231a15

正答，可解。
引示中，前明受諫。
若師下，明拒諫。依前二師者，和尚遠去，依止出界。 ^231a17

七失師法，列示中，初明和尚無失。
無德依他者，但可捨去，相依仍在。
以下，示無失所以。
初受期心，盡壽親附；不同依止，容有再請故也。
二明依止有失。若論依止，但有請法；義分三種，故云詳正。
若失請法，則須重加；若失下二，起心而已，如後所明。 ^231a18

互治中二，前明師被治中復二，初定失法。
《律》云：和尚闍梨，僧與作訶責擯出依止遮不至白衣家作舉，
佛言不失依止〔弟子亦同〕。
今以義約，即不失上二也。
〔舊云三舉失下二者，非也。〕
以師下，釋失所以。
言得罪者，若輒教誡，則違行法，一一吉羅。
以奪下，轉釋得罪。
不得依止，即奪眷屬也。
若下，次明弟子被治，三皆不失。
開無隨順者，合眾同治，餘人隨順，並制吉羅，師獨開之。 ^231a24

互出界中，初牒文。
《律》云：和尚闍梨決意出界去不還，而即日還；
佛言，此失依止〔弟子亦同〕。
失下，次義決。不失請者，不越宿故。
言但生者，謂起意也。
請法謂求教授。《律》約即還，故云決意；若論隔宿，
不問決與不決，三法俱失。
指《大疏》者，古記引云：師徒決意出界心隔，
雖即日還，便失依止者〔謂失下二〕；若爾，
離衣破夏，何待經宿？
答：師徒各有兩捨之心故失，人有離衣處心，
衣處無離人意，故須經宿；又衣夏約明相論失，
依止約心約界明失，故不同也。 ^231b3

通列中。《律》文前後總括有九。
第四犯重者，《律》云：和尚闍梨，僧為作滅擯，
佛言失依止〔弟子亦同〕。
五如上引，通七羯磨，且舉訶責。
餘七種，即出〈受戒犍度〉八五句中，對文可見。
彼云有五法失依止，復有五事〔一死，二去，
三休道，四不與依止，五若五歲若過五歲。〕，
復有五事〔五見本和上，四句同前，唯第五別，自下並爾。〕，
復有五事，復有五事〔五弟子休道〕，復有五事
〔五和上闍梨命終〕，復有五事〔五弟子命終〕，
復有五事〔五還在和上目下住〕。
第二第六，必約經宿；若即日還，如上所判；
第八謂師先遠去，弟子別求依止；後見本師，
還復依學，彼法即失。
第九亦爾，但約弟子離師後還為異。
準《律》上六通於師資，下三唯局弟子。
言約教失者，別點第七；且約教限，若就行論，
法身成立，方離依止，如上所明。
問：訶責約教，明言不失？
答：上準奪行，亦即是教。
問：遠去訶責，即上二門，何須重示？
答：遠去即還，《律》文判失，而義有不失；訶責等七，
《律》判不失，而約義有失；所以此二先明，後方通列。
問：約前三法，別配九種，同異云何？
答：訶責失一，如上可知；遠去兩別，即還失二；
越宿失三；餘之七種，約教失三，尋之可見。
〔古云死與休道，三法俱失；訶責失一，餘並失下二，非也。
安有犯重入場請法仍在耶。〕
四分律行事鈔資持記上三上四四分律行事鈔資持記上四
other:: 
#  10 釋說戒篇(上四)
釋說戒篇 ^231b12

戒即本受法體，量等塵沙，從緣舉要，且列二百五十為持犯蹊徑，
使攝修之易。然恐物情懈怠，不自策勤；
故黑白兩半，畢集一處，作法宣告；庶使因言省己，治行日新。
雖廣略兩殊，僧別三位；一言統攝，無非淨行。
故云說戒。正儀者。
以普照，道安，及當時律肆，立法雖殊，多無典據；
此篇所述，皆憑聖量；參詳經律，搜駮是非；
題曰正儀，對簡非正。
又復上云說戒，克指所說之法；下云正儀，統該能辨之緣。
能所兩標，緣法雙顯故也。 ^231c12

注文，示正譯中。即下《三千威儀》初義，是今正用，故先舉之。
言淨住者，二義釋之：一不失義，聞持無犯，
體常存故；下云清淨戒住是也。
二依止義，禁制三業，安住戒中；即《廣弘明集》
云：淨身口意，如戒而住是也。 ^231c21

廣引中，《出要律儀》。
但指國語，續引《泥洹》，始是翻名。
憍薩羅者，《方志》云：係中印度，周六千餘山，
城周四千餘里，大信佛法等。
《泥洹》。有二本，今云六卷，簡雙卷者。
長養即總翻，二義是別釋。
初義同上，次義即下《伽論》證得白法等。
或可長對次義，養對初義。
《雜含》中。梵語雖具猶訛，則知單云布薩，訛而復略。
下引正音，二義分配；斷謂止惡，同上戒住；下義相對可知。
國語不同，訛上兩字故。
亦呼下，上是具翻；復含餘義，則有七名。
初云集者，戒序云共集一處也。
二云知者，即自知犯不犯等；下云從前半月至今半月中間不犯戒耶。
三宜者，《戒疏》云晦望兩半折中之宜。
四同者，下云十方凡聖所共同遵故。
五共住者，奉慎清淨，住二種僧中，有犯者不得聞故。
六云轉者，轉諸業惑，證白法故。
七云常者，僧所常行，餘皆稀故。
經但出名，今以意詳；引文約義，略如上釋。
三千中。三譯，二同上釋。
和合者，三體三相，非說不顯故。
下二云義言，顯上正翻故。
已上多名，總歸四種。
淨住、斷、轉，止惡為名；增長、長養，生善為名；
集、同、共、和，遵奉為名；知、宜、及常，從制為名。
然雖多出，但準前標，止翻淨住。 ^231c26

會通中，《俱舍》。明八戒皆云受布薩護，故云名也。
名即是召。次引《了論》。
戒護兩分，會同《俱舍》。
二論言護，名義頗同；布薩與戒，華梵互舉，事同名異。
後引律者。律中二十犍度，第二即〈說戒犍度〉；
後〈五百結集〉中，迦葉敘波離結集，乃云
〈布薩犍度〉；即知前標說戒，後云布薩，前後互舉，故云即也。
此句正指同前篇目。
問：為布薩翻說戒耶？
且布薩自翻淨住，戒乃梵語尸羅；既非對翻，云何律論二名互顯。
問：何以不云布薩正儀耶？
思之可解。〔學者多昧，故當曲釋。〕 ^232a18

敘意中，初顯教益，上二句標歎。
下二句釋成，上句約時顯功。
正像語略，理須兼末；即下云：云何得知佛法久住等。
下句約法明用。以同遵故，清淨和合，餘法可行，下云攝僧根本之教是也。 ^232a28

次科，初四句先示情見。
滿，猶厭也。希作者，如結界受懺等，數為即半月常行。
比下，正斥，初二句斥慢易。
良下，推所以。日染者，常所習故；屢聞者，
一月兩說，故屢數也。
以此下，結歎。情即妄緣，逐物流變；愛此惡彼，貴希賤數。
寄此一事，足見凡情，故云可知。
彼時尚爾，豈況於今！
僧寺雖多，行之彌寡。
縱有行處，事不獲已。
豈非宿業，生值斯時，念道之流，願須珍敬。 ^232b3

三中，初敘古，二顯今。
初中，先列諸本。齊即南齊蕭子良，生封竟陵王，死諡文宣王。
在家布薩者，或五戒八戒，或云菩薩戒；
其文已亡，不可尋矣。
〔或云即《淨住子》二十卷也。〕
普照，《指歸》云：遍尋傳記，詢訪名公，未知何代人。
道安者，晉高僧，製僧尼軌範，為三例：一行香定座上經上講之法，
二常日六時行道飲食唱時法，三布薩差使悔過等法，
天下寺舍皆準行之；廣敘德業，備如《梁傳》。
但下，評量得失；上二句示古差殊，下二句顯今縱奪。
意解，即所見也。心相，謂處事也。
顯今中。云經意者，語通三藏，皆得名經；下引諸部律文大小經論等。
〔例如下云：各誦經中清淨偈文，出《僧祇》，即目律為經。〕
所聞謂世中相傳。
重謂對前諸本。撰次即目綴文。 ^232b11

生起中，初嗟時示意；故下，指前標後。
敦遇，有本作敦勵。
先引勸勉，即前云凡情易滿等。 ^232b24

引諸文中，《善見》。上二句比丘問佛，下句即佛答詞。
《伽論》，初明斷惡。上云諸惡，通指十業；下諸煩惱，不出二惑。
受字寫誤，論作有愛，即示惑體。
證下，次明生善。白法者，通於凡聖；凡則事淨，聖則理顯。
究竟梵行，唯局極聖。
又下，省己悔露。即是清淨。
故下續引《母論》，顯之。 ^232b26

開章中，標分。僧別兩位，料簡不同。
僧是本制，四人已上作法誦戒；別即緣開，
對首心念，但陳三說。
又下四門：一二通僧別，第四唯局僧，第三有通局；
如鳴鐘眾具，制通一人；行籌告令，唯局僧耳。 ^232c3

時節中，初科。若約三日，諸部通制；及食前後，
亦出《僧祇》；今以前三全出《十誦》，故總列之；下引諸文會釋。
後二唯出本宗，故下皆標《四分》。 ^232c7

別釋中，初文，前引《四分》示同。
布薩日，通含三日。
問：三日隨用得否？
答：世多執諍，未善祖意。
若謂通得者，《業疏》那云：十四為俗說法授歸，十六為難開延未可常準。
若唯執十五者，疏文那云：三皆通正，隨用開得；
必用二日，七非檢勘，何非所收？
二皆有妨。然疏中但恐世人常用餘日，
意欲剋取十五為定，故別分之；至於有緣通用，不名非法。
亦猶自恣雖通三日，鈔取十六為定；非謂餘日不得，可以相例。
下引《五分》顯異。《四分》亦同。
引此文者，欲取十五為常度故；疏云：前二為俗，
則說法授歸；後一為道，則淨心說戒是也。 ^232c10

第二。即約中齋以分前後。
又但制前，後皆通故。
所以不擇晝夜者，既制侵早，日夕可知故。
律中，恐明相現，開略說戒，則通夜明矣。 ^232c22

增減中，初引緣起。
《業疏》云：外界鬪諍，不自消殄，反來清眾，塵染何疑。
佛下，引開法，初明減前。
由避諍人，不待十五；向前二日，故云減也。
然十四本是正日；亦為諍緣，故入減中。
若十六來，十五日說；由是正日，不名為減。
若下，明增後。諍人入界，不得說故；延過兩半，故云增也。
文有四節，初明即時潛避，未須增也。
令入浴者，眾僧出界，使不知故。
若下，是第一增。白僧者，作單白法。
又下，即第二增。疏云：兇惡不忍，本界未和；
故來異住，望同清蕩等。
亦須單白。若下，開與同法。
心本非和，恐廢眾事，且令同作，故云強也。
是則減為二日，增亦二半；增減皆二，在文可解。 ^232c25

斥古中。彼據《善見》、《十誦》幾時住世之文，
便云不增至三；以三半不說，法即滅故。
初示律開限。諒無他意，但恐僧事停廢耳。
亦下，遮濫述。律下，引文破，初本律二文。
拘睒彌者，因比丘鬪諍故。
言佛在者，顯法非滅也。
何妨下，縱彼所計；一國可爾，而非都滅。
高勝比丘為長者門師，長者臨終，將寶藏付之云：
候我二子長大，與其好者；他日付弟，兄生怨心，
來告阿難；阿難疑之，經六布薩不與同法；
後阿難問：高勝具陳父意，阿難云：汝吉羅不犯。
次引《僧祇》。即弗迦羅聚落比丘妬蘭若比丘有名利，
彼十四來，語云十五說，待彼去後說；明日來，
云昨日已說，汝叛布薩得罪，我不與汝共食，
如是經二十年，故云相嫌等。
然彼二文，非謂不說；用此質前，文似非類；
一往且望不同法邊，得云不說耳。 ^233a8

非時和中，初引緣。
即拘睒彌國鬪諍破為二部，後非時於舍衛和合，
故佛開之；疏云：二眾歡心，同崇淨教，說不待期故也。
以下，釋開所以，初示僧義。
今下，敘其不和。反顯須和，以明開說之意。
不同見戒者，因諍法相，即見不同；廢布薩事，是戒不同。
然戒和者，言通受隨；今約隨行說戒以論。
〔有本或無戒字。〕 ^233a23

雜法中。此門廣引諸教，雜顯事相；欲顯下科行事儀軌，
並有準據，下為點之。 ^233b1

作相中。文云不時者，謂不同時。
下指前篇，謂唱令打犍槌等。 ^233b2

行籌中，初科，引《十誦》文，初通明二眾緣起。
若下，別示下眾同利，初正明。
言不往者，謂正羯磨時，身不預眾也。
《四分》下，次引證，初引本律。
即法同沙彌。若下，引《涅槃》。
明形同沙彌。 ^233b4

次科《五分》中，前示製法。
並五指者，謂中人五指相並，當五寸也。
拳一肘，謂尺八也。
〔舒手則二尺故。〕然不明物體，今時多以竹木為之。
客來下，明行法。和合若干，總合數也。 ^233b8

三中。梵名，準《聲論》翻之。
疏云：舍羅草名，以為籌計。 ^233b11

散華中，《五分》初明開俗。
比丘不得，即明制道，初句制自散。
彼律，因諸比丘以華散高座比丘，居士譏言，
如王大臣，佛因制之。
若白衣下，次制受散。
謂雖開受，不得墮衣。
當拂去者，乖道相也。
座上無苦，無上過也。
比丘下，三開自散。
前制供人，此開嚴處。
前皆因引，此文正用。 ^233b12

淨水物中，初引《僧祇》三節，初明淨手。
當先淨者，文似說戒師，今即行籌人。
香汁浴之者，上是淨水，此即香湯，二並淨手。
誦下，二明置籌。此開數戒，與前不同。
雜碎文句，即戒條也；《多論》云：十二年前常說一偈；
今說五篇，名為雜碎。
五百對一部數則過倍，七百對二部猶多百餘；
此謂籌數宜多，不必限定故也。
若下，三明所須眾具。
誰應下，即預差三人。
或容施物，須人呪願；下《五分》中，即令維那為之；
此方事稀，故不行耳。
《四分》中。眾具同上。
但明年少具辨，上座處分；尊卑之任，不相亂也。 ^233b18

次人法中，初科《僧祇》文為四，初明所誦法。
而言律者，舉教目行，即戒本也。
誦二部者，準〈安居〉中，即第四律師。
問：僧說尼戒何益？
答：本受體中總發得故；又為尼所依，須教授故。
若下，明能誦人。上座說者，德居物尊，發言誠重；
在座誡勅，聽者依承；次遷無人，方聽能者。
今時多差新戒，深乖教意。
高臘恃尊，懷慚不誦。
豈知替補佛處，傳弘任重乎。
為下，簡聽眾。彼部通禁五名，《四分》得語下聚；
以下眾有犯，通結吉故。
此謂二師指教，非謂得聞戒也。
問：戒本偈序列三篇名，下眾得聞者？
答：略舉總名，不說條目故。
若說下，制恭謹，上二句誡聽眾。
不覆頭者，應開有病。
不覆肩者，西土敬儀，此方不爾。
應下，示行籌。下指唱法，即如上列。 ^233b29

次科中，《五分》雜明有七，初簡能說。
誦戒取德臘，秉法選堪能，故須二人也。
疏云：上座昬朽，秉御是難；依文誡約，有同佛世是也。
今則年少誦戒，上座羯磨，都相反也。
若彼高座識達是非，依律自秉。
必涉疑昧，須擇堪能，不必上座。
說戒下，制所聽。慢相極多，且列七種。
並犯嚴刑，人猶不畏。
智首律師每臨說戒，合掌危坐；晤恩法師 #CB04877;然自感，
竝至畢席，僧傳明載。
下愚慢法，同坐同聞；尚不免過，從何取益！
請披佛誡，豈不省非。
上座下，明遣忘。若諸下，明移日。
謂三日內也。諸下，明作餘法。
應下，明說儀。至下，明三日所為不同。
下引《四分》以彰部別。
律云：諸比丘欲歌詠聲說法，佛言聽，後有一比丘過差歌詠聲說法；
佛聞已，告曰：汝莫如是說法，乃至過差歌詠聲說法，
有五過失：一自生貪著音聲；二令聞者貪著音聲；
三令聞者習學；四俗人生慢心，不恭敬；
五靜處思惟，但緣音聲以亂禪思。
故知本宗亦不全許。
今指為廢教，意是不取，即用序中第四師義也。 ^233c14

三中，初制供養知法之人。
說下，教誦者預習。 ^234a5

三正說儀，總示中，初明通用他部。
下引《五分》、《僧祇》並《阿含》、《華嚴》。
而下，明所據古本。
準此應有多本，二師尤長，用為綱骨。
即下諸偈不標經律者是也。
然事容繁闕，不可全依，故云餘則等。 ^234a6

初中三，前明處所。
理下，定床座，初二句判定。
言準承者，令依中國也。
中下，次示國土不同。
中國用床者，如露敷脫脚等戒也。
類即例也，綴下讀之。
此間古者，西晉時，五品已上及州牧，得坐床。
大夫謂上大夫，中下大夫亦無。
皆席地者，古禮皆然；至今北地其風不絕。
洎晉室罹亂，至于東晉，節制無準，故通庶人。
今下，三評品可不，初二句指時用。
亦下，縱許。然下，奪歸。
言不便者，或由坐立乖相難知；或受籌跪地，事須上下。
今多在床互跪，全非敬儀；屢見愚僧斜身倚靠，
高竪一膝而受籌者；事乖正則，慚致澆訛；
故《尼鈔》中明入堂已，即斥僧尼床上禮佛，亦其意也。
隨下，囑令斟酌。準〈釋相〉中，地卑濕處，開床設禮，
榰脚八寸，餘則不聽。
容有此緣，不可一定，故令隨處。 ^234a10

眾具中。令準前者，即上《僧祇》、《四分》。 ^234a25

白告中。準下略法，令於小食時白。
上座白者，律文正制。
今下當時所行，令準用也。
今時維那白已，上座依下略法中文，復加勸勉，亦可準行。
然策眾之語，當隨機要，激動時情，不必謹誦。
指〈僧網〉者，前云每至說晨，令知事點檢僧數，眾主上座親自按行等。 ^234a26

集僧中，別科，前明盡集。
不局等者，即大小同行法；下約二處集，
即是別法；兩明其相，意令通曉。
若猶下，明檢校。 ^234b2

次科中，初明集處。
即在堂外行立。應下，明說偈。
即須大眾同聲說之。
若云打鐘人說者，合在前明，豈待集至堂前方令說耶！
又《業疏》云：律令舊住淨人下位打者，此召僧法制，
非具道者所為；必無二人，方聽兼助；必使淨人，
令說何益；又文中顯言聞鐘偈，豈是能打耶！
〔有人執本緣起是阿難鳴鐘時說，便云此偈是打者說；
又輒改聞為鳴，委如別。〕
破下諸偈詞，相承不解；人雖誦之，多迷文理，略為科釋。
聞鐘二偈，初偈明事用，後偈明所期。
初中，上半明功，下半顯用。
四魔強盛，能障善道，故有力也；欲相侵害，故如怨也。
結即三界見思；盡無餘者，即無學極果也。
上句修因，下句證果。
後偈中，上半明所集之意，下半明能集之願。
聞法人者，總凡聖也。
雲集者，喻其奔赴也。 ^234b5

入堂中，初示儀式有三：初禮敬，次說偈，三就坐。
偈中，上半偈明自行成就，次一句明眾行無違，末句自眾兩具方成法事。
自行中，上句受體無缺，下句隨行無犯。
〔大眾字，有本作清淨。〕
如下，次誡侮慢。如上即〈雜法〉中。
極教者，若取制之深極，則指律文；若約教之終極，
即指《涅槃》；彼云：我不滅度，半月一來。
遺謂佛之遺誡。言根本者，望餘法事，皆是枝條。
有人於此妄立歡喜偈者，若言表淨，前偈已具，
何勞重述；若是陳過，有犯自當懺露，豈但乞僧歡喜而已；
習俗日深，苦諫不捨；知非遷善，未見其人。 ^234b18

第五與前第二相濫。
以意通之，前約預辨，今此眾集；始將入堂，
有同持獻；方合科次，則非重疊。
此間不爾，多是預安，故難通曉。
後進更詳。以物席地，為藉眾器也。
僧中設者，明是後安也。 ^234b29

六明行事，盥洛中，初明出眾。
三五人者，今則一人維那行籌唱告，四人兼助行湯水等。
具威儀者，謂安詳恭謹，不必設禮。
〔今時出眾各禮三拜，復座展坐具已，還來取物，並非正儀。〕
次維那淨手。持下，上座盥掌。
準文，維那為之；今多年少，義亦無爽。
取下，上座浴籌。各說偈者，合眾同音；今並維那獨唱，事訛變也。
偈中，上半聖凡和合，明所集也；下半法事利生，示所為也。
維那自浴者，《尼鈔》云：今時多是上座浴籌，
此非敬儀；據理年老，代浴無損，今須準用。 ^234c4

行水中。令一年少者，今須二人行湯水，二人行淨巾。
偈文，上句歎水德。
一清淨，二不臭，三輕，四冷，五軟，六美，七飲時調適，八飲已無患。
次句顯事用。外則德水以盥掌垢，內則道水以滌心塵。
第三句自行成立，末句化他同已。
盥，公玩反。 ^234c13

行巾中。左右手者，取其順便。
及下，因點湯巾同上法也。 ^234c19

湯偈中，初句明事用，已下寄事表法以立要誓。
次二句遠期果德。
上句法身，具兼理事二種；一句二德，可解。
末句攝生同證，即自他兩利。
會即證也。法界差別，同歸一體，故云融也。
又解：淨水表斷惡，復是因行；香湯表修善，故祈果德。
前因後果，並兼利生。 ^234c20

指說偈者。世有妄行，故特點之。
斥非中。古德誦經法，須以香湯漱口；後世傳訛，乃將布薩時用。
往往有者，《尼鈔》云：承香湯水時，不得#CB04394;口吐地；
數見故別標記。 ^234c26

唱法，打靜中。指〈雜行篇〉。
彼明取放並須埒柄，不得重響等。 ^234c29

正明中，初文。問監護者，準上本宗年少辨具文也；
雖已先差，須白告眾。
注釋收護，言通始終。
今時多召收籌者，誤也。
有下，刪其繁長也。
注云上文具者，收護通包也。 ^235a1

第二召集。下云準律檢校文也。 ^235a5

斥異中，初科，先出古局釋。
準下，示今通解。文云賢聖，理更兼凡。 ^235a6

次科，初出古非。前加者，謂在召集之前。
亦應上云大德僧聽。
《四分》下，準本宗必削。
說戒自唱者，即問和簡眾也。
若下，依他部可存。
三律者，五、十，並同故。
既唱已出，故知先遣。 ^235a7

後科中，初遮揀。以下，申理有二，上明不合前唱。
或下，謂不得軌遣。
前云：準律誠文，刪補取中，即此諸文也。 ^235a11

告眾中，初結前兩告。
復唱未具者，一令識古法，二兼被他宗。
內下，正陳所為。無諸難者，謂八難餘緣也。
唱己名者，令眾委知，即《僧祇》云誰應行籌也。
僧當下，祈受籌。言如法者，前《僧祇》中令脫革屣褊袒等故。
囑授人即與欲者，為他傳欲，須代受籌；
今人無知，多不行也。 ^235a13

大僧籌中，初科有三，初具儀，二說偈，三示敬。
偈中，上半歎其難得，下半喜其已得。
初句即三德，金剛喻法身，無礙目般若，亦即託事表法希有。
次句兩難，得親遇疎，遇者不必皆得，得者必因於遇，故兩言之。
如今果者，剋己為喻；《淨心觀》云：萬類之中人身難得，
如《提謂經》說，今得人身難於龜木。
次半偈中，上句頂戴是身，歡喜是意，口陳偈句，
三業備足，即自利也。
下句攝生同已。 ^235a19

還籌中。偈詞，初句受隨無毀，堪預捉籌；
次句納籌入數，還簡體淨。
堅固對受，即表持戒；喜捨對還，即表布施；
疏云：不盜即施財，不殺即施無畏。
或可四無量心，略舉二心，慈悲在中，義見下句。
不復座者，皆須互跪；至傳香偈已，方坐聽戒。
叔世怠墮，事必難依，且據受籌一時而已；
必有奉法，勵己行之。 ^235a28

納籌中。據文上座數知，今多收者告數，理亦通得。
但令上座僉知，不可全憑他語。 ^235b5

沙彌籌中。通前四唱，並須三說。
今時一遍唱已，三唱後句，即當三說；此非正法，出自愚情。
或恐延時，準後諸白，乍可一說；此告眾法，
非同羯磨三一永定，單說無損。
乃下，恐有大僧傳沙彌欲，故須告問；此謂界無同類，故開之耳。 ^235b7

六取數中，初文。可解。 ^235b12

次科唱法，準前《五分》，初告人數。
上下，次明所為。國王父母師僧檀越，是為四恩。
心依色中，名為含識，總收六道有情之眾。
各誦偈者，表行淨也。
經中者，經名雖通；今若唱時，宜云律中。
《僧祇》：因調達破僧自說戒竟，如來聞之，
便說此偈，告阿難言：非法眾已作布薩，如法人自作布薩去。
初半偈明佛所制，上句自行，下句眾法。
下半偈彰已合教。
應猶當也，或可去呼。 ^235b13

小眾別行法。沙彌集處自行籌已，將付僧中，總合唱之。 ^235b21

七請師中。初云佛令，即前《五分》文也。 ^235b22

次科三，初請上座，前明維那陳請。
後即上座對答。有堪不堪二答如文。
出法之辭，臨機裁度，今多誦語。
年少康強，亦稱老病，非所應也。
即至下，二請次座。
若辭下，三差能者。
先預語重，疑是多寫。 ^235b23

三中，初明往告。若下，次示二座餘不須問。
準《僧祇》者，前云若上座若大座應誦等。 ^235b27

四中。稽首者，頭至地也。
和南，西語，《出要律儀》翻為恭敬。 ^235b29

八供養中，初文。無高座處，戒師坐上，聖僧抽下者；
傳佛教誠，聖凡同稟；亦猶使者執王勅命，
百官雖貴，孰敢見輕。 ^235c1

次利，初總列事儀。
小者供養，且約出眾，故此先標；若論行事，如後所顯。
若下，別釋梵唄，初引所據。
出下，翻名義。如此二字，即指梵名，或剩如字。
欝鞞國彼文自指，未詳何處，鞞字陛奚反。
兩翻其名，單釋斷義。
以意分之，斷約外緣，息據內心，則有別矣。 ^235c4

三中，初順灑。散下，逆灑。
却行，謂倒退也。後出詞句，合在前說。
彼經，佛在普光明殿放光說法，菩薩偈讚。
上半指事用，下半偈申所為。 ^235c9

四中，初示正儀。三捻香者，供三寶也。
向上座者，表代為也。
次明說偈，初維那唱告。
此下，點所出。下指廣者，其文已亡，不可尋也。
各下，引偈詞，上半明能供，下半即所供。
初中，上句託彼香事，即表法供也。
慧及知見，解脫通收，則《五分》備矣。
七言為句，不可妄加。
〔由慧得脫，由脫具知見，舉中即攝初後。〕
下句冥想，如彼光雲。
所供中，初句明上求，下句即下化。
涅槃翻寂滅，即果德也。
維那下，明復位。可見。 ^235c12

九問，緣中，初文。言準上者，即前雜法，或令恭敬，
或令直聲，或不錯謬等。
〔有本準上下有法字。〕
或可指戒本前序。
下指別法，彼明禮僧互跪上座誡勅等法。
此明簡眾，不唯沙彌；或尼三眾俗士瞻禮，
並須遣出；及十三難三舉二滅有犯等人，
三根明委，亦須簡練，或令懺露。
人不知法，但遣沙彌；白衣叢聽，雜穢同聞。
深乖法律，極成輕易，悲夫！ ^235c21

二中。若有說者，答云說欲及清淨已。 ^235c28

三中，召問之辭。若依古戒本云：比丘尼眾遣何人來耶？
今準光師戒本而問。
誰字，亦即召彼尼眾。 ^235c29

略法中，初科。儀法可解。
次科。尼唯長跪，僧通長互；如《三千威儀》、
《圓覺》等經，並云長跪，豈唯尼耶！
〔舊云長跪表代尼者，謬矣。〕
言別德者，教尼須具十德：一、具持戒行；
二、多聞；三、誦二部戒本利；四、決斷無疑；
五、善能說法；六、族姓出家；七、顏貌端正；
八、堪為尼說法，令尼歡喜；九、非為佛出家，
被三法衣而犯重法；十、二十夏若過。
〔第八第十唯局教尼，名別德，餘名通德。〕 ^236a2

三中，初受屬反白。
上下，正出答法。疏云：以見不學識者，年高座首，
動無法則，空遣尼還，曾不對答，識者齊恥，故具引之。
初褒美大眾。何啻者，言德有餘也。
若下，令傳略教也。
注中，初示前。餘下，指後。
即〈尼篇〉中更引《善見》、《十誦》、《僧祇》等文，尋之可見。 ^236a9

指廣法中。言時希者，〈尼篇〉云良由廣德難具故也。 ^236a14

事宗中，初科。法文斥古羯磨。
言通用者，二名無異故。
不了彼此者，華梵齊舉故。
如〈羯磨篇〉中已明。
不得下，遮濫。指過斥非，在文可見。 ^236a15

次科，初垂誡。示下，勸依。
一律儀者，即指上誡。
故下，指證。云云者，三十四卷初，因難陀布薩時不來；
後來已即去，眾皆不知，白佛，因制上座法，
應知十四十五日布薩若晝若夜；又當知處所，
若溫室講堂林中；又應知廣誦五篇戒，
下至四事及偈，餘者僧常聞；又應令人唱告時處，
又應先使人掃治，誰應呪願行籌。
〔此制知說戒也。〕又應知說戒時，檀越來；
當為說法，共相勞問。
乃至第二上座亦爾，廣在彼文。 ^236a18

十說竟中，初科。再鳴鐘者，必無小眾，亦不須之。
若下，明梵唄。即律序末後二偈：神仙五通人，
造設於呪術〔此舉世喻〕；為彼慚愧者，攝諸不慚愧
〔為善攝惡〕；如來立禁戒，半月半月說〔合上喻也〕；
已說戒利益，稽首禮諸佛〔迴向歸敬〕。
《尼鈔》云：若不解前唄，作處世界亦得。
為下，明所以。不同前作為止息故。
其下，因示前唄。即序初二偈：稽首禮諸佛，
及法比丘僧〔歸敬三寶〕；今演毘尼法，令正法久住
〔歸敬本意，上句明意，下句明益。〕；
優波離為首，及餘身證者〔推本結集之眾以為證信〕；
今說戒要義，諸賢咸共聽〔舉事誡眾〕。
多見誦文訛錯，復不解義，略為注釋。
律制不得半唄，今或但誦優波離下四句者，
正乖法律；雖非大害，寧免無知。 ^236a27

二中。施以歡喜，以合作與。 ^236b10

三中。偈詞，上三句喜遇三寶，下句拔濟群生。
四並言快，快即是樂。
值佛最難，故云第一。
得聞正法，近障三塗，遠清二死，故云安隱。
事和無諍，統理平等，故云寂滅。
上三慶己，下一喜他，即兩利也。
安樂字，《尼鈔》作解脫。
注令禮散。《尼鈔》更加三歸，今須準用。
上來十科行事，並據正文。
況經聖心，研詳安布。
今諸律肆，妾自改作。
執非為是，見是謂非。
此由素闕討尋，抑又自無明識。
或多輕略，廢置而不行；縱有行之，事同於厭課；
塵緣可棄，不憚奔趨；王法宜尊，反生薄濫；
業繩彌固，苦海尤長；徒喪天齡，真可憐愍。 ^236b11

雜相者。前列行事，且據一途；事起臨機，
何由盡述；略之則闕，參之則繁；是以總括諸相，別科於後。
述作之意，在文可見。 ^236b22

告淨中，但約長行序後三問以為分齊。
初明問前不告。後自問故。
若下，明問後須告又三，初止住說戒。
戒師自止，謂知法者。
不住須呵，謂迷教者。
待下，明告淨。待坐字語通上下，據義則綴上為優，
約句則貫下為便，詳之。
一人告者，恐妨僧故。
若有下，明發露。依次說者，接前止處也。
準此，不明再和；以陳淨入坐，和相已彰。
今時有行略和，未見所出。 ^236b25

次科中。多等須重說者，謂制主從客。
若少不須，或出界說，或往他寺，謂制客從主。
此約說竟為言，未竟隨來，告淨同聽，不勞再說。
如法治，吉羅異名也。 ^236c4

三中。對犯不說，此制戒師也。
或令悔露，或加治擯，事在臨機。
如比丘犯盜，佛不為說。
然佛初自說，眾唯純淨；必有妄隱，五百金剛杵碎其頭；
後付弟子，則通淨穢；故知必約三根無濫，不可對說也。
即下，會同律論。 ^236c7

四中。總前各列者，如云某寺某寺尼眾和合僧差某尼某尼。
後總結者，半月半月已下詞也。 ^236c12

五中。比近人，謂隣高座者。
令字去呼，謂言教也。
準此，先須定囑一人。
不下，遮非。今多此過，不得不慎。 ^236c14

六中，初文。說戒本制，竟無能者，方誦經法。
疏云：所以次者，戒制附相，切要易持；經授心識，
託虛難攝；故隨時制，輕重不倫，各其致也。
文中三位，初誦經法。
語通無在，然須軌範行門，誡勒切要之者，
頗符今用，故云餘教誡等。
今藏中略教誡經，亦可依誦。
若全下，次令說偈。
比即迦葉佛略教。
注指阿含解者。下卷引云：上句戒具足清白之行，
次句心意清淨，第三句除邪顛倒，末句去愚惑想。
若不下，後略誡勅。
詳此律意，未必愚暗而至於此。
欲明住持之本，攝僧之要，必不可廢，故曲示之。 ^236c16

次科，初顯示深益。
佛囑累者，即上制法。
而下，斥世不行，初指非。
染下，彰失。污淨識者，輕法之源，實由染世；
不聞正法，已是盲冥；況舉輕心，更招殃禍；
欲令反本，其可得乎！
於法無味者，積惡漸深，去道轉遠故。
大法者，通目佛教。
出家無益者，乖本意故。
口下，斥言行相違。
師徒義絕，揀從外道，不亦宜乎。
《高僧傳》中。隋東川僧雲法師住寶明寺。
以四月十五臨說戒時，乃白眾曰：戒本防非，
人人誦得，何勞徒眾數數聞之。
可令一僧竪義，令後生開悟。
當時無敢抗者。訖於夏末，廢說戒事。
至七月十五日早，將昇草座，失雲所在。
大眾崩騰，四出追覓，乃於寺側三里許古塚間得之。
遍體血流，如刀屠割。
借問其故。云有一大丈夫執三尺大刀，
厲色瞋雲改變布薩；刀膾身形，痛毒難忍。
因接還寺，端情懺悔。
乃經十載，說戒布薩。
臨終之日，異香迎之，神色無亂，欣然而卒。
此乃上智，故動幽呵；今時下愚，竟無顯驗；
縱令永廢，反自安然；法滅於時，可用長歎！ ^236c28

七中，初別簡初篇。
僧下，總示諸聚。若約聞戒通塞，則六聚並同；
若論別眾成不，則根條兩異。
如律顯者，即如戒本，有犯懺悔，無犯默然。 ^237a18

八中二，初明對首。
露言對眾者，謂於眾前對人作法。
律至：當至一清淨比丘所，具威儀，說所犯名種，
白云：大德憶念我比丘某甲犯某罪，今向大德發露，後如法懺悔。
又律中，比丘於犯有疑，復逼說戒，佛言：
應發露已，得聞戒，亦對人云：大德憶念我比丘某甲，
於某犯生疑，今向大德發露；後無疑時，如法懺悔。
〔三說。已上準《注羯磨》出之。〕
恐下，二明心念復二，初明識罪法。
律中，為在座上忽憶本罪，向比座說，舉眾鬧亂，
佛令發露心念，而不出文，鈔家義立。
準《羯磨》說戒字下，更加一句，云恐鬧亂眾故。
亦須三說。若下，明疑罪法。
應云我某甲於某犯生疑，餘詞準同。 ^237a21

第四略去中。標云雜者，據略則純；但緣與法各有多別，故云雜耳。 ^237b4

緣中，本宗。八難餘緣者，若據緣難，二名不局；
今須標簡，重者名難，輕者為緣。
王難者，疏云：或將士眾擁寺列兵。
病人與下緣中相濫，應以重輕分之。
非人即鬼神為惱。
惡蟲，通目畜獸能為命難者。
人難引論釋之；比據常人，不同賊也。
餘緣者，通收無限，故但言餘；且列八相，並以若或字簡之。
前四通晝夜，後四唯局夜。
下云明未出者，止結後四。
應略說者，通結前八。 ^237b6

他部中，初科三律，《十誦》。
約道行緣，從制至開，一廣三略。
略中，上是眾法，下二別法。
準眾法對念，多人不開，必應異界分眾作之，
或恐彼部緣開，不可常途為妨。
開心念者，道行中復有緣故。
制白衣前，恐聞障戒，為濟他故；乃至下，
命梵緣，為利己故。
若論心念，說不明了，不成作法，有緣故開，不足怪也。
布薩說戒，華梵言重，臨事單牒。
《五分》中。七緣，除草棘、地泥，餘同《四分》。
《僧祇》。五緣：偪暮、天陰、來客處遠，此三不同《四分》。 ^237b14

對說中，《十誦》。王難開說，即瓶沙緣，如〈羯磨篇〉中引。
《五分》。賊難，事同《僧祇》。
彼因突入聞說，不為說故，便加苦惱，制令改誦。 ^237b23

義立中。寒熱二緣，不出諸教，理合開故。
初示緣例準。至下，白眾勸導。
冬熱者文脫，古本云冬寒夏熱；出法雙提，隨時別用。
僧下，引示，初指《僧祇》，明制上座。
文如前引。次引《五分》，明制徒眾。
囑授即是與欲。露處說者，即明與欲；恐在私屏無人見聞，容非濫故。 ^237b26

次略法中，初科。言二種者，此標取却二種義耳。
提名為取，除相為却。
一言略者，即具二義：一下，釋，初釋略取。
取八篇題者，如云是四波羅夷法等是也。
次釋略却者，却即是除。
除隨篇種類者，謂不誦篇中諸戒，但云僧常聞是也。
上云八篇，下云隨篇，皆謂通舉戒本全數；
至於正誦，或多或少，皆不定也。
問：八篇可都略否？
答：下依《母論》，故廣滅諍；約準《尼鈔》，八篇齊略。
〔古記云：滅諍是吉羅少分，不名為略；又人云：
七滅是息諍之要，故不可略；以《尼鈔》證，皆穿鑒耳。〕
問：今存幾略耶？答：今但通云略戒，不言幾種。
若提名略，則兼取却二義。
若不提名，如下卒緣，序竟即略；但有却義，則無取也。
問：如誦一二篇已，略其餘者，此名何略？
答：前所誦者，自名為廣；文不云乎，為廣三十九十；
又云：七滅諍下，如法廣說。
餘不誦者，方名略耳。
問：如律本中廣一二篇已，難緣忽至，即云餘者僧常聞，復是何略？
答：既不舉名，止是略却。
問：如提篇目，略至二三；忽有難至，即云餘者等，復是何略？
答：前提名者，具兼二義；後言餘者，止是却耳。
問：今明略法，為依何出？
答：文中，緩則為廣三十九十；及後卒難，
說序已略，並依本宗。
不說序略，準《注羯磨》乃依《僧祇》；中間各題通結，
自出《母論》，故後文云《四分》文不了等。
以昔多迷，不免繁細；餘所未盡，備在釋中。 ^237c3

略法中，初科。緩急兩相，事在高座；緩則可進，
急則宜否；並準上緣，須令應教。
文中，初雙標。緩下，牒釋。
急緣語通多種，如下所明。 ^237c28

別顯中，初文，初指前緣。
即十緣中上九種也。
說竟儀式，亦同廣法；由緣不定，多不至後，故且指前。
至下，示略法為三；問清淨已者，即廣前序也。
應言下，略中間七篇。
言各題者，七名別舉也。
通結者，並云僧常聞也。
七滅下，廣後文也。
不略七滅者，戒少言約，復接後文，是可說故。
若準《尼鈔》，八並通略；無勞臆說，以誤來蒙。
故疏云：今有行略，多無法式；就緣緩急，
稱時為要；常途寒熱，容所敘致，可廣始終
〔前序及七滅已下也〕，而略中廣〔即七篇也〕；
準此明據，豈復疑乎。
《四分》下，指所出，初點本律。
不題篇首，故云不了。
今下，取他文。即指上法有誠據也。
本律〈說戒犍度〉，初明先廣後略次第八段；
彼云：比丘作是念，今以難緣聽略說戒，
難來猶遠，我等得廣說；彼比丘應廣說，不說如法治。
〔下七例比作之。〕又云：我胄不得廣說，可說至九十；
又云：不得說九十，可說至三十；又云：不得說三十，
可說至二不定；又云：不得說二不定，可說十三；
又云：不得說十三，可說四事；又云：不得說四事，
可說戒序；又云：不得說序，即從座起去。
〔次第八段，前一是廣，後七是略，古人妄傳為七略一直者，非也。〕
後明先略後廣三五說戒，彼云：有五種說戒：
一說序已，餘者應言僧常聞〔已下並從說序去，一一皆以餘者等結之。〕；
二至四事；三至十三；四至二不定；五廣說〔三十已後〕。
復有五種：一說序四事已，餘者略之；二至十三；
三至不定；四至三十；五廣說〔九十已下〕。
復有五種：一說序至十三；二至不定；三至三十；
四至九十；五廣說〔提舍已下〕。
律本甚廣，今云不了，明非正用；恐人未曉，略引令知。 ^238a2

二中。且約說序竟，舉初例後。
故《羯磨》云，應隨到處云：已說至某處，餘者僧常聞；
又疏釋云：誦至隨戒，難卒排門，不可轉誦，故知通後也。 ^238b1

三中。此出《僧祇》。〔古記將此為本律一直者，非。〕
未說序者，謂作白纔竟也。
問：必未作白，難至如何？
答：不成略法，理須再說。
或待難靜，或出界外；或眾或別，隨緣作之。 ^238b4

結斷中，初結勸。言就緣者，示略法之本也。
並結正者，即前七略中，若可廣說不廣說，
乃至可說序不說序，並如法治。
比下，斥非，初斥略法乖儀。
或下，斥託緣不說。 ^238b7

次明別法說戒中，初文。
律因佛制眾僧說戒，一比丘住處，不知云何，
白佛，故制。調度者，律云：敷坐具、具水瓶、
洗足瓶、然燈火、具舍羅等。
待客來者，疏云：出家之人，漂泊無侶；何有定住，
是我所也；遊化觀方，縱任自在；隨所弘道，
不局坊寺；望剎為居，四海為食故也。 ^238b10

次科，眾法中。此明別法，而列四人者；由本獨住，
待擬外客；來不可期，因而明之；不同初位常途僧法。
至於行事，還復同前。 ^238b16

對首中。文約三人。
後指二人，作法詞中，但除二字。
疏問：僧說戒者，一人秉說，餘皆默坐；下至對首，皆各表淨者？
答：僧法位強，成辦力大，故白說戒，通四方故；
別人力弱，但表內淨，應上教也。 ^238b19

心念，說戒中，初出法。
若下，示餘緣。上依律文，且據蘭若；山行聚落無人義同，故準開之。 ^238b23

露罪中，初文。初明輕罪可懺，是本位故。
重不可懺，故致異說。 ^238b25

次科，初示無文；今下，義定；云今日下，出法。
言通解者，取上初義；按自恣中，即準座上發露為例；
即對次義為局，故云通也。
問：此發露已，為須更陳三說布薩否？
答：文云不應說戒，似不再陳。
準《注羯磨》引《王百問》，今如上三說。
又約疏中，引《僧祇》，若無客者，作念：若得清淨比丘，
罪如法除；念已，當心念口言，三說布薩。
此即向四方僧發露，大如僧中。
〔疏文〕今詳《羯磨》及疏，並作念發露，無別詞句，
故依三說；此既立法，即當布薩，不勞更陳。
然今臨事依疏為佳。 ^238b26

三中。向僧懺悔，即作念陳露也；或可輕罪責心即滅。
三說者，謂作法布薩也。
廣誦戒者，識知持犯也。
然非教制，本不須誦；以前作法，即成說戒；
不同僧法白告和僧，非陳淨故。
心念既爾；前對首中，殘及重蘭，例開發露，
如〈自恣〉中。
other:: 
#  11 釋安居篇(上四)
釋安居篇 ^238c7

形心攝靜曰安，要期在住曰居〔此依疏解〕，
隨時警勵曰策，三業 #CB00845;善曰修。
上通人處，下局行業。
就此一門，總有四別：初約法有四，對首、
心念、妄成、及界；又及界中，園界兩所，足有雙隻，則為七矣。
時有三種，前中後也。
處通兩界，自然、作法。
人該五眾，並通一制。
問：安居別法，那為眾行？
答有三意。一受說安恣，次第相由故。
二夏安居竟，其必自恣，以後攝故。
三本篇雖是別法，分房受日，皆眾法故。 ^238c14

制意中，初科為二；初釋安義，兼示策修。
隨下，明居義。此敘教意，仍見篇題。
處字上呼，訓止訓息。
攝慮專注，為靜處也；觀緣勝法，為思微也。
微之一字，兼含事理；事則憶本所受，即戒學也；
理則達妄冥真，即定慧也。
即〈沙彌篇〉，性空相空唯識三觀；性相二空，
即空為理；唯識一觀，即識是理。
此三種行，名為聖道；非靜不思，非思不證。
三乘雖異，入道皆同，故云正軌。
剋期夏限，不捨寸陰，故云假日追功。
勉慎懈怠，無遺正念，故云策進心行。
次釋居義，初句明所須。
即下《了論》，處無五過。
次句明標志。即下起三種安居心。
不許下，明守制。即下三過，對之可見。 ^238c22

次科，初敘通意。律因諸比丘一切時遊行，
蹋生草木，斷眾生命；世人譏訶：蟲鳥猶有巢窟；
佛因制曰：不應一切時遊行。
文下，明偏意。三過中，初是自損，二即損他，三損自他。
招世譏者，如上緣起。
問：三時情過多少，在文可明；制有重輕，如何以辨？
答：春冬有緣則聽，夏月有無俱制。
又夏有結法，春冬則無。
又春冬不結，但犯一吉；夏中不結，至後安居，日日吉羅。
又夏時不坐，則失一歲。
又夏中制依第五律師，春冬依餘四位。
苦論違制，三時並吉。
約上諸緣，緩急可見。 ^239a5

後科中分三，初別指。
即下，引證。故下，結勸。
上二句指過勸。必下，約犯勸。
必反等者，違制重也。
結業纏者，違理深也。
流苦海者，受報長也。
俗刑有上請名，例律謂：條其所犯，別請減罪也；
十惡不用此律，即是不請，言其已定也。
今此公然違教，情過已彰，合入犯科，故不待請。
極下，正勸。極誡如此，即上律制也。 ^239a16

開章，標列。對下法附，故言初中。
就此五門，初及三四，正明本法；第二第五，
以類相從；但分房在前，迦提夏竟。 ^239a22

次列，可解。
緣中，初科；示所依中，前引四分，初簡非處。
律因比丘在樹上大小便，樹神瞋，故制。
若樹下，示可依處。
樹是頭陀，屋通喧靜；並舉極小，自外準知。
上約僧居。若依下五種，並據俗舍。
上四暫居處，下一久住處。
並因緣起，佛皆許之。
初明可依，後明移徙。
牧，養也。聚落名通大小，乃至一家男女所居，皆是聚落。
移徙中，隨所去者，隨上五種人所移處也。
或可彼人移去，資具有闕，隨比丘意別往皆得。
文中不約住意以斷得失，即是不了。
故引《五分》決之。文分為二：初明開去。
言住意者，謂審彼五家在此竟夏，方可依之；
必無久意，不可依住，移應失夏。
若在下，次明非處。
上別列命難，下總收二難。 ^239a25

次五法中，一擇處，二定位，三剋時，四要心，五假緣。
位中。彼論亦同此律，但有前後兩位。
十七日去，俱是後攝。
剋時中。言為破等者，此明了疏特立日限之意；
以十五日猶屬春分，非夏限故。
今時僧舍，多有此過。
相與循訛，率田暗教。
況乃但營齋供，各競豐華。
至於結法，曾不遵用。
隨情罔聖，重事輕法，良可悲夫！
起心中。疏列三種，初是修智，三即營福，第二兩兼。
五中，復五。據處是通，約相則別。
三中，噆齧是妨己，踐傷即害物。
噆子合反，齧五結反。
四無可依者，即第五律師。
謂下五句，即列五德；初約授法，二即捨行，餘三可解。
五無施主，謂闕資緣，即第五過。
《四分》下，指略。文相既同，故不繁引。 ^239b9

三難處中，初引《十誦》一往簡非。
次引《五分》決通可否。 ^239b22

白法中，初指廣。今撮引之，彼云：比丘夏安居處，
先往看之，有敷具否？
無音聲惱亂否？無師子虎狼賊蚊蟲等難否？
可得安居竟否？又云：應自思惟，此處安居，飲食如意否？
若病時，隨病醫藥可得否？
復觀共住者如法否？
乃至病時不捨去否？
復觀大眾中無有健鬪諍者否？
不生我惡心惡語否？
更思惟眾中有知法解三藏否？
不使我夏中有犯欲滅無所否？
又思此眾中有僧如父母教訓子者否？
又思眾中無健鬪者，夏中不起破僧因緣事否？
先受安居竟，後受房舍敷具，應一一料理等；
若有三寶緣，聽受七日；又云：眾中上座應問大界標處、
失衣不失衣處、淨地處、布薩處等；又云：
安居上座法，如鈔備引。
乃至下，示法。今準義加。
於小食上，維那打槌告云：白大眾，安居已過一日，
餘有八十九日在，當勤精進，謹慎莫放逸。
〔餘日準此加減。〕若下，勸依。
僧父母者，道因彼生故；言僧師者，行從彼範故。
彼文猶廣，故注云云。
彼續云：安居比丘自恣時，得作一事，謂說見聞疑罪；
後作四事，一解界；二還結大界；有二因緣須解界：
一為水漂相壞，不知處所；二為賊難，僧皆捨去，
故須解結〔無緣不須，下斥古計夏中解界破夏，亦恐古執此文。〕，
三受迦絺那衣〔亦隨有無〕，四受敷具。 ^239b24

第二，總明三時中；初文顯制，即本緣起。
初二句敘過。即上三義。
故下，引文。夏是別制，春冬即通制。
若據二時，妨道雖同，無多傷害，招譏亦輕，故云過少。
問：安居是制而云聽者？
答：制聽相對，聽即是開，開聽相望，聽通開制。
如聽造房畜長、聽結界、聽略說戒等，此聽即開。
如云：聽問十三難、聽依止師、聽白說戒、
聽行舍羅、聽安居竟自恣，此聽即制。
今云聽三月者，頗同此意。
借義以訓，聽猶令也。
謂使令作之，不可違故。
若作此解，餘文無復壅矣。 ^239c17

問中。一時四月，約過是同，而不盡制，故須問釋以彰教旨。
答有二意，初約開後答。
唯被前安居人。身為苦器，飢渴寒熱，隨時所須，故號待形。
準通五利，且舉外資，是正開意，故但云衣服也。
次約開前答。則攝中後二位。
教太急者，攝機不盡也。
用難常者，機緩不及也；異緣或阻，不可期故。 ^239c27

次別明三時，標中。
結前生後：前明一年三時緩急，後明一夏三時前後。 ^240a4

正示中，初文，前列三位。
故下，引證。即增三文。
疏云：增三，具明前中後也。
據時定分，前後一日，中間安居二十九日。 ^240a6

次科，初引文示。即〈安居犍度〉。
彼云：佛言：有二種安居，有前安居，有後安居。
住前三月，四月十六坐也。
住後三月，五月十六結也。
雖下，義決，初句點文缺。
然下，顯義具。文指二日為前後，則義必含中，故云於理自明也。
疏云：犍度中但明前後各住三月，則無中也；
故舍利弗欲於佛所安居，十七日至，制後安居；
據相以言，但前一日為前安居，餘三十日為後安居；
莫不望初俱名後故，則缺中也。
下指結文，三法別故。 ^240a8

次科。標云泛明者，此中正明安居前後；
而下三門名同事別，以類相從，故云泛也。 ^240a18

初中。是前下，合云得受五利名賞。
結者下，合云是後；上下相映，在文省約。
二中，初明前不結有犯不犯。
十六日下，明後不結皆犯。
除難事者，示開緣也。
尼同別者，簡通濫也。
同謂同前，別即別後；以尼外化義少，不許遊涉，故重於僧。
三中，初明前者。乃至後夏不結者，雖未暇加法，
而身已在界，故並成前坐。
是名下，謂結夏日異，受歲日同。
前一月中，隨日可結，故云三十日安居也。
問：難事不息都不結者，為得夏否？
答：疏云：或五日三日乃至一月，雖不結之，
不失前坐；以難不結，非是故心。
若下，明後。以後安居人本是八月十五日夏滿，聽隨前安居人探前自恣。
令由難阻隨息開作，故通一月；此即結夏日同，受歲日異。
問：前中二種，有難開否？
答：準理應通。若爾，律中有難開增自恣者？
答：彼是外界鬪諍，此即王賊等阻障；俱號難緣，名同事別。
上三前後，初賞罰，以前安一日為前，後三十日為後。
次得罪中，以前三十日為前，後安一日為後。
三難事中，即約安恣互明前後。
疏有六種。三種同前。
第四位約前後，初後兩夏各十六日，中間二十九日。
五明行住〔住謂舊住，行即外客。〕，
對念二法，行住通用；忘成及界，以是行人，先有要故。
〔又云：必舊有要，例亦開之。〕
六據法不同，對念作法，以容預故。
忘成及界，恐乖前後，直爾便得。
〔準疏後亦加法。〕 ^240a19

夏閏中。標云延促者，依閏為延，不依名促；
又閏中三例，住日多少，延促可尋。 ^240b15

依閏中三，初示文闕。
比下，二取例。比即是例。
前引論文。彼云：若閏四月者，則取前四月受雨衣，
滿百二十日，故知含閏在其間矣。
彼下，以開況制。開緩尚依，制急宜準。
又下，三釋疑。疑云：閏是虛坐，既非正月，
閏中出界，應不破夏，何須坐閏。
故比通之。今明依閏雖經四月，閏不在數，
但恐間絕三月實夏，故依之耳。 ^240b17

次不依中，初標示。
摩下，引據。安居已作閏者，顯是初結未知有閏，故通數滿。
下明受衣，言成受者，以不依閏數日滿故。
言不成者，或有依閏日未滿故。
謂下，對釋可解。 ^240b24

兩判中，初句指前文。
《多論》唯明依閏，《伽論》文通兩位，故云兼具。
次句明雙用。夏下，正判；初明須依。
謂先知有閏，宜從《多論》，不得不依。
故不取《伽論》。若下，次明通依不依。
言反前者，謂夏初不知有閏，結已方立。
或依不依，隨人取捨，故云通二論也。
西土作閏不定；此方不爾，預出年曆，並是先知，皆須依閏。
〔舊謂：先知有閏，要依不依，隨人所欲者。
非。〕疏云：即彼《伽論》，前安居已，王作閏月；
本知有故，則依閏不合受衣；本不知有，數日成夏。 ^240b27

問答中。此兩重問，並謂以開難制；兩答不同，在文可見。
言二六者，一月五月中間兼閏，則二月六月也。
一月中局閏七月，五月中通含七八九十十一五箇月也。
開犯獲利，故云奢法。
問：雨衣亦開，何攝閏者？
答：熱時須用，有益無損，故不同也。 ^240c7

差別中。標云進否，謂日多少也。
初位，五六二月。由在中間，不涉結解，故定一位。 ^240c13

次閏四月，初句通標。
從下，別釋三位，初四月住中。
四月十六結者，七月十六去；乃至三十日結，
七月盡日去；閏月一日結，八月一日去。
〔結去各十六日。〕若閏下，明第二位。
住日多少皆不定故。
閏月二日結者，百十九日住；乃至閏月三十日結，
則九十一日住，故云轉少也。
越閏過者，釋上漸少所以也。
若五下，即第三位。
既不涉前閏，故唯三月。
五月一日結，八月一日去；乃至十六結，八月十六去。
〔結去各十六日。〕準疏此有三句，或有安居隔一月，
自恣降一日〔四月三十結，七月盡日去；
五月一日結，八月一日去，即降一日。〕；
或有安居隔一月〔閏月一日與五月一日結者，亦名隔一月。〕，
自恣同日去〔並八月一日去〕，如是漸減，
乃至安居隔一日，自恣同日去〔亦同八月旦去〕。 ^240c14

三閏七月中，初標閏。
從下，列釋。初三月住。
四月十六結，七月十六去；五月一日結，
前七月盡日滿，閏月一日去，故云未至閏也。
〔結去各十六日。〕五月下，明第二位。
五月二日結，至前七月盡日始得八十九日；
故須跨過虛月，取八月旦一日足滿，明旦出界
〔即初二去〕，乃至五月十六結去可知。
疏立二句，或有安居隔一日〔五月一日與二日結，是隔一日。〕，
自恣隔一月〔五月一日結，七月盡滿，閏月旦去。
二日結者，八月旦滿，二日方去，即隔一月。〕，
乃至安居隔十四日〔五月二日乃至十六日結者〕自恣隔一月。
餘下，指廣。今見《業疏》如上略引。
《義鈔》文逸。 ^240c28

分房法中。三時分易，西土常儀。
將恐保著生常，不思厭世；薄情遣滯，莫先此法；
東華不爾，故所絕聞。
或共止一堂，頗符水乳；或別房各住，而不異俗流。
且君子安遷，小人懷土。
況出世高逸，反更守株！
致使聖訓空存，行儀永墜，嗚呼！ ^241a11

制緣中。初明主心局狹，簡於客舊，故致嫌責，以為由始。
佛下，明制。舊住自知，但令客看；目見好惡，則息諍情。 ^241a16

行法中，初文。具五法者名為五德。
上四約心，名為通德，通一切故；第五約事，
名為別德，隨事各局故。
順己無黨故不愛，違心無憎故不恚，達教無疑故不怖，知機適變故不癡。
知可分等者，或約人論，大僧為可，惡比丘及沙彌為不可；
或約處者，房舍為可，眾處不可；更總為言，
必須通解分法始終，方堪差舉。
羯磨下，引法。可解。 ^241a19

次科，初五德唱告。
下明眾僧集物。隨己所有，並持入眾；唯除床榻臥具等。 ^241a26

三中，初數知房舍。
經營主者，或彼剏造，或復修治，任意選取，
以賞勞績；〈鉢器篇〉云：營事比丘房成，與房住九十日一移等，
餘廣如彼。後下，二依次分與。
若有下，明人少房多，再三分之。
故下，明更分無用，故令留置。
問：既隨所樂，可取先所住處否？
答：必取先住，還因分得，理應無過。
然本教意，恐著住處；苟能遷徙，節己稱法，在人為之。
若惡下，三明簡人。
時下，四示嚴制。 ^241a27

問答中，初難者。律制行食不得偏饒上座；
不同分房，故用相並。
答中，上二句明食味均通。
下明房舍局定，二義反之，初明好惡已定。
反上平融也。好惡可會。
美好不同者，好中復簡，謂好相多別也。
限下，二明時長，反上短促也。 ^241b8

次問中。以現前僧物，好惡亦定；復是別屬，
理應任選；而制參取，故躡為難。
舊云：先以施物好惡相雜，然後書現前人名於籌上，使不見物者投之於上也。
答中。現前者須通二種，如盜戒中。
等分謂平等而分，此句反房不等也。
通有一分者，以望未分，未成別屬，此句即反房非通有也。
投策即擲籌，言之變耳。 ^241b13

餘相中，《僧祇》三節，初明小眾可否。
若房下，明重分。若春下，明三時緩急。
夏房專為治事故與。
春冬更兼受用而與，故云具通二與。 ^241b19

《四分》亦三，初明客來不移。
同上可見。若分下，簡非處。
若有下，明預定。律因諸比丘見阿練若好窟，
念言當於此安居；後餘比丘見已，亦如是作念；
至十六日共至，住處迮狹，佛聽先作相者住；即書云某甲欲於此安居。
詳此，似非分房；應是山間嵓窟庵舍孤立之處，
可自標定；必是僧坊，自行分法，理無預占。
滅名去者，恐妨後人故。
滅即除也。 ^241b22

三明作法，設教中。
標云四種，對首本制，常途所行；餘三緣開，
心念開無人，忘成開非心，及界開奔赴。 ^241c1

對首中，前安居。標云通諸界者，謂作法自然；
或聚落蘭若，或僧坊俗舍，並通安居故。
今下，標今立法。 ^241c3

出法中，初具儀。二示法。
準疏分八。初句告所依，證無餘想也；我某甲者，
簡非他也；依某處者，定所標也；前者簡中後也；
三月者，通餘一月為開制也；夏者，除春冬也；
安居，簡遊行也；房舍等者，料理資緣也。
三說者，表無謬濫也。
上出本律。次引《五分》續成對答。
彼人即所對者。莫放逸者，誡勅之語。
答受持者，言議往返也。
後以義加者下，引本宗《五分》並制依人。
準牒詞中，意令專奉。
今多但誦三說，不道餘詞，準理應成，依文為善。 ^241c5

改轉中。前文且約一相以明；處既多別，故須隨改。
料理之語，唯局僧坊，不通餘處。
不下，斥非。彼謂通依一國一城，則處寬易護。
然束約攝修，唯狹彌善；如上引律，起不礙頭，
坐趣容膝；安有畏失而通一國乎。
恐無知倣習，故須指破。 ^241c15

初問。答中有三，初通示制意。
前人下，別列三世。
若下，反彰違失。若據安居，攝靜修道，反令營事，
全乖教本；後賢有智，宜求斯旨。 ^241c20

次問答中。五種持律，且約誦文多少次第。
然前四種通須解義，曉達持犯，方可依之。 ^241c23

推究中，初句徵。《五分》下，釋；初引《五分》制法。
有比丘者，即緣起也。
乃下，立制。往彼處者，明親附也。
若房下，明遙依也。
若已下，明往返遇緣隨結成者；請法因緣，
非心慢故，準下還成前安。
次引《四分》制犯。罪相階降，在文可知。 ^241c25

中安居，初標。律下釋有五節，初句指律。
有名者，即增三云前中後也。
無法，即犍度中但出前後二位也。
世下，示古。然下，義立；初二句準增三之名。
謂由有三時，故列三名；以名顯時，故云分明。
次三句決犍度義具，故可例立。
注引鉢量律文，但出上下二品，與今頗同。
應下，出法。既約山嵓，故除修治。
必下，縱古。注羯磨，依律但出前後二法。
疏中所謂莫不望前並名後故。 ^241c29

後安中，初標。於下，釋。
初句定日。同下，指法同異。 ^242a9

心念中。注示開緣。
當下，明儀法。住下，令改轉。 ^242a10

忘成中，初釋名相。
身已在界，不憶加結；佛開成夏，故云忘成。
律下，引示。律中四法，次第相由。
故指心念為忘。必忘對首，例亦同開。
故知下，準決；初示文局。
以律本緣開外來故。
必下，顯義通。但約要心，不局內外。
初明舊住有要亦通，下明外客無要反塞。
言為事者，別有所務，明非要故。 ^242a11

及界中。疏云：界者入攝僧界，園者僧伽藍園。
〔藍是梵語，園即華言，即院相也。〕
此須料簡，若藍狹界寬，及藍界俱等，並約界論；
或藍寬界狹，或復無界，則約園說。
律據僧坊，準通俗舍。
此收四種，疏云：園界兩所，足有雙隻。
問：隻足尚成，何須雙足？
答：律因緣起隨機緩急，先雙後隻，次第開之。
既約隻成，雙則無用，所以文中但言一脚耳。
下指廣者，疏云：所以一脚入界，明相出成者；
以怱切不暇，開不結成。
又問：雙足入出，成敗相對〔敗即破夏〕；未知一足入出，得例前不？
答：要須兩足出界辨破，以利勝故；若一出破，
一入不成，皆損行人，不名開制，大有理也。 ^242a17

次明分齊。即前四法，約時處人法四位總收，使無通濫故也。
初約時者。謂上四法通前中後，一時有四，成十二也。
次約處中。自然作法，並通安居；各有十二，成二十四。
又約人者，五眾各有二十四，則成一百二十種安居。
〔疏中又分及界為四，成七種法，用歷三位，
成二百一十種，倣上作之。〕
約法中。上文四法，既通三時，不勞此位；
然對異說通局不同，故須重簡。
初明對念。通三可知。
後明忘及，初引異解，初解局開前後。
注羯磨中亦標此義。
又下，次解局開後夏。
並下，結斷。今準祖意，並通三時；隨日結成，
隨滿受歲，義無抑塞。
乍觀兩解，從急似善。
然律本中但明四法，不簡初後，故云並非等也。
問：忘及二法，為加法否？
答：準疏亦須陳詞，但夏成在前，加法在後，不以加法為結之始。
疏云忘等直得，後用加法何為？
答：制開義立，何得不有。 ^242a29

四遇緣中，二科。據論受日，合在法附；但出界逢難，
失不義同，故此明耳。 ^242b16

初引律開，即開二難；初總標。
梵下，別釋；初釋梵難。
略舉婬盜，餘事準知。
地有伏藏，容生盜取。
二下，釋命難。佛下，示開。 ^242b17

次詳定中，初科，初句牒前。
從下，正斷為二；初明求處，約心以明成破。
若得下，二明得處，約緣以辨通塞。
法隨身者，處有前後，法仍相續故。
出界便破者，亦據越宿。
結成後去者，法既隨身，不必作法；但望所至之處，
立心止住，名為結耳。
須緣及法者，緣即難事，法謂受日；反無緣法，破夏何疑。 ^242b20

文義證中，初科引文有五；《五分》：食不足者，道緣闕故。
親戚苦樂者，苦生憂惱，樂恐染著，皆妨道故。
《十誦》下，合示三文。
《四分》亦爾者，即如上引牧牛人等五處隨去也。
《了論》中，初通舉八難。
同說戒中。疏下，別釋二難。
不云下二句，通結諸文。 ^242b26

次明決中，初引文決。
《摩夷》即《母論》，正言摩怛理迦，此云本母；
故《注羯磨》云：《毘尼母》云移夏不破安居，諸部無文開是也。
《四分》下，準義決。三律移夏既得受衣，成夏明矣。 ^242c2

雜辨中，初科。忘不受日者，以《五百問》中有此開文，故問以別之。
答中，初明開者。此實迷心，故開憶悔。
必有濫託，則非教意。
一坐下，示制。以教太緩，故須限約。
必過三悔，縱實亦破。
注示憶悔之相，即返界者，疾還本處受日往也。 ^242c6

遇難中。疏云：當日出界，遇難經宿；必有斯緣，無文開得。
此謂有事無文，故須明決。
答中。由文義俱無，故取人語。
高齊即北齊高洋，簡南齊蕭氏；爾時大興佛教，
置昭玄司，立律德十人以統天下僧尼，號昭玄十統。
問：既無正量，何得從人？
答：諸師所評，準前移夏及受日遇難不來不失等文。
必專守護而非心過，情是可愍，故準開之。
疏云：高齊十統，並懷慈濟，通僥倖故。
悠悠慢犯，失夏何疑。 ^242c11

明會夏中。恐謂安居必身在界，不開明會，故須問決。
答引會衣，例同會夏。
彼律：衣界不立勢分，故須身分入內方成。 ^242c20

藍界寬狹中，初明依界有二；初至明出破夏，明別依成失。
二跨取後文若根本下，明通依不失。
由本結時不知別界，故通彼此。
若依下，二明依藍亦二；初明藍寬界狹，
或藍界齊等，明不失。
以有界處本須依界；今乃依藍，故須注顯。
若依界內下，二明藍狹界寬。
或依別院別房之類。
小界亦爾者，如別結一房，依房安居，出門即破。
皆謂下，總結。言兩失者，依界依藍，各有一失一不失。
即約本心有違不違；而非明文，故云義張也。
法界多寬故緩，房處從狹故急。
必有行人棲止大界，自意依房；捨緩從急，彌符教旨。 ^242c22

遇緣去中。二難，即命梵為己緣，破和即為他緣。
律中，本處因我住故破，他界因我往故和；
為害事重，故並開之。
諍見僧壞，西土多然；此方罕有，故云希也。 ^243a5

受日逢難，引文中，初是親緣。
若下，即命難。律文佛判並言得歲。
同上親留，故云同前。 ^243a8

義決中。在文尤緩，恐致妄行，故須準急。
初正決。二引證。可知。 ^243a10

五中，迦提分三；初明時限。
比謂無衣常開一月。
二釋名義。引論翻名，注文釋義。
三指廣。問：下篇既廣，此何重示？
答：若論受利，雖自恣後；然所獲利，全由夏功。
又彰夏時四月制開分齊。
又此論無衣，後約有衣。
若爾，有衣受法，此何不明？
答：行事次第，合在自恣後故。 ^243a12

解界中。此章來意，為破古執以息後疑，
非關夏限，故曰因明。
以〈迦絺犍度〉中云：安居竟，有四事應作：
自恣、應解界、應結界、應受功德衣；前引
《母論》亦然；古師據比，故有妄釋。 ^243a17

引古中，初出彼計。
疏云：有人言：本依界故成安居，若解本界，
便失夏也；以失所依，即日雖結，亦不成就；
故文云安居竟應解界，未竟而解，故知非也。
此下，難破有四，初斥妄。
律下，二顯正；初牒律文。
為下，示意。但文非明顯，致令錯會；故準
《十誦》德衣之文，方決疑壅。
廣下，指彼三十五云：夏竟，眾多僧坊共結一界受功德衣已，
捨是大界，諸比丘皆名受功德衣否？
答：一切皆得受之。
又下，三引證。舊記云，指首師《律疏》。
本非為夏，乃顯別有所為；文雖不示，義應同上。
古下，四引難。古人云者，已為前代古德難破，
今引用之，疏中標云有人言是也。
前引律云安居竟應解界應自恣，二文不異，故引相並。
然律通三日自恣，十四十五未竟皆成；
及中後人隨前自恣，住待日滿；用此相並，明知解結非破夏矣。
文兼等者，不竟解結若云破，不竟自恣亦應破；
自恣既不破，解結云何破！
上句示文同，下句明義合；破則齊破，成則俱成，不可偏故。
疏又難云：如在攝衣界中，護衣緣故須解，
亦應失本所依，即日明離；然未經宿，不說離衣；
夏亦同此，何得即破。
〔前云：解界即日破夏，不待經宿，故有此難。〕 ^243a21

今解中，初二句判定。
但下，明前後寬狹，初生起。
若下，示相為二；初明依界前狹後寬。
《僧祇》：避難界，縱廣三由旬。
問：先廣後狹，為依何處？
答：準下自然，亦應依本。
從狹彌勝。若下，二明依藍。
疏中，又有師云：自然中安居已，結界受日，
失本自然，亦破夏也。
難云：本依自然，結夏尚成；今結作法，牢強於本，何得云破！
以不離界故。此不標古，直伸今意。
初明後狹。若下，明後寬。
二緣即有難無難也。
〔昔云前注文順古者，準此知非。〕 ^243b13

受日，敘意中；初敘開。
必下，明制。妄下，顯過。
西土施物，多依夏數；北地亦然，故多此過。
可下，生起。 ^243b22

標分中，初列三法。
下分三科，通論上三，故云總分也。 ^243b24

初科。標云三種者，即上三法開別合眾；
或是七日半月一月三位，則合別離眾也。 ^243b26

對人中。引《十誦》二問，明所依處及所對人，制行受日不離當界。
須從五眾，各局為言；比丘通僧別，餘眾唯局別，不行月法故。 ^243b27

次科，易見。
三中。古執三種次受，不得前後；今此反之。
須知古師執法，故不許差；今師義緣隨緣即得，故不同也。 ^243c1

釋疑中。即古所計，疏云：昔人云：先受七日，
後便十五；以文云受過七日法故。
答中。道謂口言，方俗之語，使人易解。
三法半倍，半月倍七日，一月倍半月，故知文牒倍過之過。 ^243c4

相攝中。以眾法是強，別法為弱；強必攝弱，
法容隱顯，故有此門。
初科，先敘用竟，顯非所論。
若七日下，正示相攝；初立義。
由下，釋所以。律下，引文據。 ^243c8

次科，初正示。比下斥非。
上且從古，不顯今意。
疏中標有人言，後正解云：今解不無此理，
本是一緣，不得有長短二法，可如前判
〔前約異緣，故今不取。〕；
今前後別緣，各依受日；前法被事，事未是息，何得失法？
如為患事，須服酥油；兩緣未差，口法隨在等 ^243c11

對緣八門，初門，通明中，他緣分二；初明如法。
若下，出非法。言妄數者，非緣受日，法乖夏破，不成歲故。
引證可解。然但失利，若上中下座，則不可亂；
《內法傳》云：凡破夏人，但不獲利；豈有昔時受敬，
今翻禮卑；習以成俗，本無憑據〔傳文。〕
雖非明文，於理為允。 ^243c17

私緣亦二，初明是。
若為下，出非，初明多種惡求。
縱下，明經營善事。
雖為三寶，而覓利販賣，亦成非法；指廣如後，
即下五中初緣，或是中卷販賣戒。 ^243c22

三寶緣中二，初引文示。
準此下，以義決；初明如法故開。
大寺者，簡非自己。
諸處者，通目三寶。
若自下，列示非法。
則有四別，初受雇；及下，為己；或下，為俗；
縱下，為僧。並下，通結四種。 ^243c26

第二緣中，初定是非。
總下多相，不出此三。
病中兼收遭難，受戒布施興福設供問疑請法，
並是生善；懺悔即滅惡。
《四分》下，引緣相；《四分》。
且出三種，如後具引。
《十誦》八種。興福者，造井橋梁，博施濟眾之類。
若遣下，即能請有別。
《四分》遣信聽往。下云《十誦》寬於《四分》，即此文也。
若中下，明所請量時。 ^244a1

三中，初引律。餘下，義定。
父母恩重，大臣勢力，故雖不信，亦聽受往；
餘人反比，故簡有信。
生福是事，信樂即心。
有力生信，謂已有道行，力能迴邪；前雖無信，
義當拯救，故開往也。
〔舊解彼人有力者，非。〕 ^244a7

四中，初如法。又二，謂受法及直去也。
今下，二斥妄行，初出非。
雖為衣藥，而悋己外求，故云妾也。
準下，例斷；初斷乞衣。
過知足戒，三十中第七戒。
實因奪失，現闕三衣，不許全受，故舉為況。
今則下，顯過。捨制謂闕法服，取聽謂積長財。
必下，明通許。乞衣即第六戒。
次斷求藥。自乏、處遠，須此兩緣，方入開例。 ^244a11

五中，初引文。因我鬪者，能生諍也。
須我和者，能滅諍也。
然下，義評。別顯往和，令依受日。
初句是縱；約下，即奪。
謂前緣無準，可依直去；事必有期，何妨受往。
律雖令去，不云受日不得，故云無正斷也。 ^244a18

結斥中，初引別文通證如法；律文初向明制。
除下，示開。衣鉢等者，釋上餘因緣也。
今下，遮妄；初斥求乞，上明事虛違法。
縱下，示事實亦非。
乞衣戒中，若遭奪失，直令乞衣；若乞五穀，
皆結吉羅，故云律結正也，如〈釋相〉所明。
或下，次斥邀請。如今吊喪賀吉問疾詢安，
書疏往來，意令召命之類是也。
律下，證非。同《十誦》者，如上八緣。
上來五緣，總括律文，諸緣皆足；但前後不次，今為隨次引之。
一者，律因波斯匿王邊國反叛，王領軍往討；
王所供養佛僧衣被飲食所須之物，不信樂大臣便奪；
諸比丘欲往白王，路遠，佛開受日〔佛僧事也〕。
一有比丘誦六十種經，為求同誦人故開受〔法事〕。
三、匿王往討邊國，不信大臣欲鑿祇桓通渠；
比丘欲往白王，亦聽。
四、有檀越請比丘欲布施，比丘自念彼處遠，
不得即日還；佛未聽有如是因緣得去，
諸比丘白佛，佛言聽受七日去。
〔下諸緣並同，此不更煩引。〕
不應專為飲食，除餘因緣〔如上釋〕。
五、他處比乖請懺殘。
六、比丘尼請懺殘。
七、式叉請懺悔更受戒〔重受六法〕、若受大戒。
八、沙彌請受戒，沙彌尼請欲受六法。
〔六法，尼中受；應是請僧指教耳，已上即第二緣。〕
九、不信樂大臣欲相見，若有益無益聽去〔二重〕。
十、有信樂大臣欲相見，若病、若憂惱事、
若為利益〔三重〕。十一、不信樂父母欲相見，
若不信令信、若惡戒令持戒、若慳教令施、
若無智教令智〔四重〕。
十二、信樂父母請欲相見，若病、若憂惱事、若有利益。
〔上是父母共請，下是各請。〕
十三、有母請相見。
十四、父請相見，兄弟姊妹〔共請各請亦三〕、及諸親里知識亦如是。
又云：若為衣鉢坐具針筒乃至藥草，至七日應還。
〔此即前檀越請緣，今約不請自求為第四耳。〕
時有比丘在住處，見有比丘欲破僧，念言莫為我故破僧耶！
白佛聽去。二見尼亦爾；三聞比丘。
四聞尼，亦爾。五有比丘於住處安居，聞彼比丘欲破僧，
自念我若往呵諫，必用我言止不破僧；
又念若自往或不用我語，我有親厚能止彼諍事，
我當語彼令止破僧事；佛聽以此事去。
六聞尼亦爾。又上五中，第四為自；二三為他；初後通自他。 ^244a22

離合中三，初立義。
一日已去，是七日緣；八日已上，即半月緣；
十六日去，即一月緣。
七日合者，疏云：若俱三日，或復三減，可同七日，彼此兼用。
如一是八日，一是二三日，可合受半月。
疏云：或張王各是七日，不可合用羯磨半月；
以事是別人所行，止得前後受七日。
一是十六日，一是二五乃至十日，得合受一月。
如下，二引例。銜，含也。
應下，三出詞句。通僧別二法用之。 ^244c3

懸受者，謂前事如法，期限已定；但時未至，
預先得受，過日方用。
初示如法。所為緣現，顯非濫託。
必下，遮濫；初敘非。
由下，出意。事非的實，聖教之所不被，故云不相授也。
疏列四過：一不可倚傍，二本無實緣，三不知期限
〔對此限濫〕，四妄受僥倖〔對輒乞法〕。 ^244c12

互用，正明中；初科。
準疏，古師不分本異兩緣，例得互用。
今意不爾，如文所明。
前明異緣不合。必下，明本緣開得。
《十誦》因比丘受日到聚落中七夜未盡，
作事未竟，來還白佛，因聽餘殘夜，白云：
我受七夜，二夜已過，餘有若干夜往彼出界。
〔今若依用，宜準此白，唯改夜為日。〕
即知本是一緣，故云非謂異事也。 ^244c17

次科。望三寶則通，對餘三寶為塞。
如本作釋迦，後作別像，雖同佛事，非本所期。
法僧例此，在文可見。 ^244c23

後一家中，初明塞。
若下，顯通。如但受彼請，不定別緣；通標諸事，
隨為作之，故云準心等也。 ^244c25

釋妨中。恐疑異界不開，故有初問；或謂僧次非的請，
故有次問；或疑捨請非我緣，故有後問。 ^244c27

二請者，即僧次別請。 ^244c29

後云僧次應得者，以施家心漫故。
元即本也。 ^245a1

重受中。昔解者，疏云：有人言：安居立行，
修道為宗；緣急開三，以濟時要；何得重受，
無此理也；故《十誦》中，為破僧聽受一七夜，
不得二七夜，乃至三十九夜已，破安居去，此明文矣。
〔下指和僧文，即此是也。
彼但有七夜三十九夜二法，不同《四分》。〕
開三法者，不許重也。
差不成者，不許前後亂也。
彼謂必須先受七日，次受半月；縱七日緣，
亦請半月；一月亦爾，三法用足，或有急緣，
破安居去，更不開也。
比由不曉受日從緣，作法據實，故有此判。 ^245a2

今解中，初科，初句判定。
次二句指廣。疏引古難云：修道務急，何得制住！
必有緣來，隨意開得；又今難云：如前檀越召，
受七日已，後有三寶要須經營，何得不開！
明知亦得。但下，正立又三；初申理。
由受日法，本為緣開；緣求法應，何有限三不前後也。
故知昔人全迷教意。
故下，二指證。二十餘者，如前所引。
且下，舉況。文亦如上。 ^245a11

引證中，《五分》一切之言，豈局一番耶？ ^245a18

《十誦》中，初破執不聽二七之文，初引文。
列多緣者，如上興福等八種。
自為如衣藥等，為他如受懺等。
謂下，釋通。古師執此以為明據，故須決破。
雙牒者，別緣加二七夜，是非法故；疏云：
彼受日法，但有二位；對首七夜，何得重加？
故不得二七夜，不妨前後去者亦得。
若下，破執和僧文。
如上已引。初縱彼計，故云似耳。
由似是故，致令誤解。
然下，是奪。不請文者，彼不遣使，亦開受往，
同上《五分》；《四分》一一遣信別請，即是急也。
此中且約寬急相並，以彰不局。
疏釋云：和僧用二法已，破安居去者，受法依限，
前二有期故開隨受；既用法盡，和滅難期，
知用何法往彼和也；理須破夏，是所開故。
重下，斥彼所據，令須依理。 ^245a19

《五百問》中。文理甚明。
疏云：此卑摩羅叉口決，其人翻《十誦》者，
既有此通，義無疑矣。
〔《十誦》本什師翻，後卑摩重翻故。〕 ^245b3

《了論》得受者，謂得開重也。
疏解中，《業疏》引云：雖請七日，事竟不還，破安居得小罪。
若事未了，極得六夜，第七日還，至八日更請七日
〔今云事了者，疑脫未字。〕；
若後仍不了，更請七日等。
此下，指人為證。真諦即西印土優禪國人，
梁陳二朝至此，廣有翻經。
寧下，責其局執。一隅者無通變也。
壅，塞也。佛化本通，固執乃塞。 ^245b5

親聞中。大唐之世，玄奘西歸，那提同至。
勅詔祖師同預翻譯，因得備聞；中國之法，足為明據。
故引示之。下文指廣，如上略引，餘更如彼。 ^245b12

長短中。三位極限為長，一日八日十六日為短，中間長短可知。
文中唯明七日短緣，長易知故。
半月一月，例準同之。
律下，引文示。立下，申所以。
若下，釋疑。但約緣長，不必路遠。 ^245b15

僧尼中，初文。僧法可知，尼中不同，故須簡別。
《四分》、《僧祇》明文可了。
不云多者，不明餘二也。 ^245b19

次科，初出濫行。《四分》下，判非法。 ^245b21

三中。文敘二義。別緣者，簡非眾故。
必有長緣，事須前往，或容返界重受七日；
或比難緣，義通直去。 ^245b22

事訖中。疏引古計云：事訖不來，夏亦不失，以法在故。
今師不同，如文所示。
初示所以。施猶用也。
問：事訖即謝，返界路遙，中途經宿；無法隨身，應須失夏？
答：法託緣生，緣謝法失；本期還來，未及本處，
事猶未息，故非失夏。
問：事訖法亡，或緣未竟，期限已滿，約何明失？
答：《四分》、《十誦》日夜兩別，如後自明。
《明了》下，引證。《十誦》不許者，前云：中路聞死反戒八難起不應去等。
《僧祇》同者，前云中前和了，中後即還等是也。 ^245b24

正加中，心念中，初文。
本是對首，以無所對，故開心念。
初明開緣。獨住等者，等取蘭若、遠行〔謂寄道中安居〕、
長病、飢時依親里，五緣。
並約無侶，有即不開。
故下猶須相待。若界下，示非法。
即成別眾，人非所收。
若待下，明如法。 ^245c4

次科，初指上開。若下，正示告法。
十下，遮濫。有執此文，謂通互對等故。
然此且據七日為言；羯磨月法，不通餘四；
前文但簡尼眾，準理沙彌亦然。 ^245c8

指沙彌中。下亦不出，還指同僧。
對首中。受法分五，初求他審諦，二述己情懷，
三標期無濫〔簡眾法故。〕，
四牒事非虛，五期還奉制。 ^245c12

簡辨中，初科。云準羯磨白者，即第三句緣本詞也；
不無加減，對之可見。 ^245c14

次科，正明中，初立理。
不下，簡異。世凡論病，七日則轉；藥不加病，故限七日。 ^245c16

次科。疑者云：病轉可爾；不轉過日，法應隨在。
住猶存也。答如論者，即多成《了論》，如四藥引。 ^245c18

問答中。並由昔世妄行，故特辨示。
答中，初句義定。此唯約第七夜為言，非謂不兼前六夜也。
以下，釋所以。文明七日，餘二準同。
又下，止非又二；初正斥妄改。
亦下，因斥濫用。曇諦羯磨後隨出事訖法，有昧教者輒用故。
問：兩宗失受，同異云何？
答：失法則異，破夏乃同。
《四分》受日，日沒即失；《十誦》受夜，夜盡方謝；
及論破夏，並約八日明相為言。
疏云：第七夜分明相未出，自屬前夜；明相若出，
即屬八日，制七日夜須及界中，又云：《十誦》
亦及七夜返，還同《四分》，有何異耶？
問：諸律立法，差別何相？
答：《五分》三品則同《四分》；《十誦》有二：一七夜法，
二羯磨三十九夜法；《僧祇》亦二：一七日，二羯磨事訖。
是則別法咸同，眾法時異。
文指後篇，尋之可領。 ^245c20

眾法，示緣中；先出今意又二，初示緣同者。
即前三寶等五種，故律受七日中備列已，半月一月並指如上。
但下，明限異。此明前緣，眾別並同；日限長短為異。
不同下，次斥古非。
彼以短緣而加長法。
疏又云：古師用七日已，後有短緣，受月為非，令破夏去。
故知有二古解。此下二句正斥。
上句謂結業，下句即違教。
餘下，指前重受。 ^246a5

立法中，通標四家。
此與諸文差異，故須委出。
疏序云：或單翻出〔鎧師〕，或依律文〔即今一家依本直誦〕，
或準義用〔光師〕，或引緣據〔願師〕，至受日中云，
初師加乞〔鎧師〕，二準覆藏〔光師〕，三準六夜
〔願師〕，四云近世諸師不加乞詞〔即上序中第二〕。
用此二文，對鈔又別，如下自見。 ^246a12

指二家者，應是鎧願二本〔舊指鎧諦〕。
初鎧本。先出乞辭云：大德僧聽！
我比丘某甲受過七日法，十五日若一月日出界外，
為某事故，還來此中安居。
〔三說。〕白及羯磨同今鈔中。
疏云：初人加乞，羯磨不牒，恐成僧法，此古羯磨是也。
次願師本，其文已亡。
疏云：第三人，但準六夜，乞法牒緣誦事並盡。
意詳乞法同下光本；白及羯磨，唯第四句中加云：
僧今與比丘某甲受過七日法，十五日若一月日出界外，
為某事故，還來此中安居；故云誦事並盡。 ^246a17

第三師中〔疏序亦第三，受日中列在第二。〕，
初三句示彼所立。
疏云：第二人雖著乞詞，準乞覆藏兩遍牒事；
時到已前，增加乞詞；忍聽已後，略事而作；羯磨亦爾。
此方全依曇諦舊本，今略引之。
乞云：大德僧聽！我比丘某甲此處夏安居，
受過七日法，十五日若一月日出界外；
為某事故，還來此中安居；今從僧乞受過七日法，
十五日若一月日羯磨，願僧與我比丘某甲受過七日法十五日若一月日羯磨，
慈愍故。〔三說。〕正加中。
白云：大德僧聽！比丘某甲此處夏安居，
受過七日法，十五日若一月日出界外，
為某事故，還來此中安居；今從僧乞受過七日法，
十五日若一月日羯磨〔此謂增加乞詞〕；
若僧時到僧忍聽，僧今與比丘某甲受過七日法，十五日若一月日羯磨。
〔不云為某事等，故云略事作也。〕
羯磨，於第二句緣中牒乞詞；下加本事云：僧今與比丘某甲受過七日法十五日若一月日羯磨。
〔第四句及結詞中，單牒根本，同上白中。〕
舉下，指過；初生起。
前二少見，不在評論；此既盛行，須知過失。
今下，正示又四；初敘今意以彰昔非。
內，猶入也。律云下，據文斥。
又下，取例斥。止下，勸依後法。 ^246a27

問得否者，為破古解。
疏云：有人定判依受夏破是也。
答言無失者。疏云：增乞減乞，各有所憑；
羯磨大途規模在故，依受不失。 ^246b20

第四師者。疏云：近世諸師不加乞詞，依本直誦。
〔即同疏序云：即今一家依本直誦也。〕
舊指願師本者，且願出北齊，則非近世。
問：前四中不列曇諦本者？
答：同光師故，不復出之。
問：既除乞詞，羯磨緣中應無正陳本意？
答：疏明古師立緣增減，謂受日無乞，闕第八緣；
祖師難云：受日無乞，豈不須告！
準此，合行事時，受者應具儀至僧中告云：
比丘某甲欲受十五日〔若一月日〕出界，
為某事故，還來此中安居。
白已，方可加法。〔此為諸文多違，後進難曉，不免繁長。〕 ^246b23

一月法中。不得雙誦者，以律本中不別出法。
於十五日下，連書一月；翻譯省文，意令隨改；
往往愚者依文謹誦，故此遮之；疏云則四十五日故也。
疏又問云：受一月不云過半月者？
解云：七日別人，餘皆眾法；但云過七日，明知餘二俱白二也。
又云：若受半月，數日滿足，以加法云十五日故；
若受一月，則隨大小。
私謂，若從初一受則可隨月，或中間受而遇小月，如何數之？
準亦依小得二十九日，以受月故。
〔如十六日受，至月盡止，得十四日，後更數十五日耳。〕 ^246c3

三料簡中。通明受日安居差別之義，故云雜也。 ^246c12

初科。夏熱即餘緣，此且略舉，餘例開之。
須同緣者，牒事便故，異緣不得。
下指所出。然與《四分》受戒頗同，亦可例準。 ^246c13

依處中，依界。可解。
依藍中，初文。即前云：結夏在前，結界在後，故云先無也。
二界，即大界戒場。
言離衣者，此據作法攝衣為言，自然亦不失也。 ^246c16

次科。云本結者，明先有界也。
言佛制者，比丘住處，佛制必先結界，制令依界明矣；
伽藍有緣未及結界，或依村舍等處，可依自然。
若僧坊有界，定須依界；今人行法，有界之處，
令依藍結；則餘場小，往返無妨；意謂依藍依界，
隨人所欲，反謂此文是順古義；後學無知，
皆隨盲導，何可救也。
言却縮者，捨寬藍，從狹界，得教意故。
下指廣者，疏明先本無界依藍結者；後云：
立心行者行護從急；若後作法遠於自然，
祖依自然分齊；既無緣難，不可後開；若結狹本有說依新
〔他解〕，意以安居隨本自然為定；由本作法意在羯磨，
安居隨處，不要加結。
〔古記見此，便謂先有界處，亦不須依界，誤矣。〕 ^246c19

 #CB04870;指中。
點上所判。講者因先諸記妄云順古，便云此是斥古；
妄上加妄，此妄何窮！
且鈔文前後義評義準，其言非一，豈非文者皆不取耶。
other:: 
# 12 釋自恣篇(上四)
釋自恣篇 ^247a2

釋名敘意，文自詳委；行法通塞，須略示之。
謂人該五眾，法別三階，時局夏竟，處通二界；餘在文中。
言宗要者，若論眾同之本，攝僧大教；此同說戒，
即法為要；若治惡挫慢，清心增善，眾行中最，
即行為要；若律論廣博，眾說繁累；撮錄時用，
以成此篇，即文為要。
三釋俱通，後義善尤善。 ^247a7

自恣意中，初科，上二句，躡前生起。
俗中以十日為一旬。
人下，正敘來意，又二，初敘意。
妄情外騖，無始慣習；不自反照，故多迷己。
縱下，示名；上二句，標。
內下，釋。初二句，釋上縱宜己罪，即明白義。
誠心露過，故曰內彰；屈身坐草，發語求誨，
故云外顯；即三業也。
玉病曰瑕，人病曰疵，並喻於罪。
身下一句，釋上恣僧舉過，即彰恣義。
故下，結名。 ^247a13

引證中，初問起。使下，列釋。
四義，並以故字結之。
不孤獨者，三業憑他，不自有故。
苦言，即所陳詞句；以自述己過，使眾聞故。
初即明制相依，餘並清過；二句有已，四即無犯，三通有無。
又初後生善，中二滅惡。 ^247a20

制夏末中，初科，初句徵。
若下釋，又二；初敘不前意，上明來集之心欵，誠也。
要，制也。若逆下，彰前舉之過。
逆，謂未竟而先舉也。
故下，二明須後意，初句重牒前徵。
以下釋，初敘將散。
方詣，謂所往之處。
必下，明立法。不獨宣者，多迷己故。
障道等者，顯須悔故。
故下，結意。 ^247a25

次科。律論皆云竟，證上彌顯。
論中持戒律者，是遵制教；及諸善者，即依化教；
化制無違，故云皆不毀等。 ^247b2

遮濫中，初二句，正名。
非下，黜謬。昔人應以賞勞五利，開破五戒；
是任意毀犯，而立其名。
此下，示意。 ^247b4

開章，標列中。言緣集者，謂定時簡人，竝須合教，方成法故。
雜明者，料簡釋疑，非一相故。 ^247b6

時節，含閏中，初明閏四五六月。
七月十五日，且約前安居人；中後結者，
多隨前坐，故不別標。
不依者，謂先結後閏，具如前篇；此即隨竟自恣，不局時節。
若下，明閏七月。非前夏，數滿者，此據中後者多；
必前多後少，亦隨前作，住待日滿耳。 ^247b8

增減中。減前二日，增後二半；猶不去者，
開強和合，一同說戒，故指如前。 ^247b13

延日中。律因諸比丘安居，精勤行道，得增上果；
恐往餘處，不得是樂，白佛；因令作白，增益自恣。
白云：大德僧聽！若僧時到僧忍聽，僧今不自恣，
四月滿，當自恣，白如是。 ^247b15

詳定中，初定無難；若下，明有難。
初中又二，初引文以定。
初云律中者，即〈自恣犍度〉云：諸比丘欲十四十五自恣，佛言聽。
次引急施者，初句通指一戒；次句別指戒中釋衣時應畜文，
彼云：若自恣十日在〔七月六日〕得急施衣，
事已，至一月〔無衣〕五月畜〔有衣也，此即時前開十日，後無所增。〕；
乃至明日自恣應受，一月五月外，更增九日；
此明十六自恣，合上犍度三日明矣。
引〈增三〉中，律云：有三種自恣，十四十五月初日〔十六是黑月初〕。
律云下，正定。此亦犍度中文。
雖通三日，前二非竟，不符文意，故取十六也。
律又下，二釋妨，初引文。
此出〈尼犍度〉中，恐人固執，故須釋通。
此文且約處遠為言；準理，須云僧十五日，尼十六日。
又尼近處，不勞隔日；如下文中，雙出二法是也。
此下，正釋，初二句釋通。
言相依者，疏云：僧須在前自恣，白眾治舉；
既犯清淨，方合受尼故。
及下，示通局。文既通三，今取十六；亦非專必，故云一期。
克，猶約也。恐無知者，前自恣已，出界破夏。
今世多然，為過斯久；封懷味教，聞之不行，深可悲矣！ ^247b18

人是非中，列三種人。
初先結後破，二一向不結，三結有中後。
恐疑上二不可同法，故此辨之，通成應教。
文中，初明前二種。
《四分》下，示後一種。
但云後者，義必兼中，亦約望前通名後耳。 ^247c10

方法中。標云三人者。
對法，即眾法對首心念也。 ^247c14

僧中又二，六五兩分。
初中四門，對下五人，唯第二門，差五德法，
雙單有異；餘三竝同。 ^247c15

緣起中，初科為二，初示人法分齊。
當下，正明緣相，有四，一作相。
各下，次敷座。準餘法事，床席兩通；獨此自恣，淮局席地。
律下，三布草。上二句遮非，下句示法。
不在座者，謂所坐席處。
不在地者，為護身衣，須以草藉。
應離座者，捨席就草也。
〔古云互跪者，非。〕然不許在地，義須草上；
而文中不明，故引《五分》以決。
竝下，四修敬。 ^247c17

次科。指同前者，即諸偈詞，及唱告言今；
言布薩處，竝須改之。
然行事之時，須知次第。
至於說清淨妙偈已，即須梵唄，散洒華水，亦須供養。
梵唄既畢，說傳香偈已；上座即敘事告眾，
選擇德人；後秉差法，方接下科行事。 ^247c23

小眾中，同別二法。
同法者，既唱出已，至僧自恣竟，鳴鐘召來，
依次坐草，對五德自恣。
別法者，送籌入僧已，口差沙彌為五德，餘事竝同僧。 ^247c29

五德中。標分二者，其五人法，跨指略法之後，欲彰差法之異。 ^248a3

簡人中，初科，上二句雙標。
謂下，別釋，初五德中。
上四通德，如前篇分房中。
下一別德，初約人釋；破夏、不結、前後等人，
並應自恣；三舉二滅、抱過不露等，名不自恣。
次約時釋，三日是時，餘為非時；增減難事，並須曉故。
三約法者，一廣六略；觀緣緩急，並合宜故。
疏云：眾雜是非，染淨同住；無宜枉濫，坌污僧倫
〔謂知人也〕；知時、知法〔共上為三〕；非人不顯，故須之也。
律下，明次五德，初列五相。
一一相中，是非相對。
言知時者，與上何異；上是時節，此即時宜；
謂量僧和諍，可舉即舉；疏云：舉過靜諍，無不和順是也。
意下，隨釋。初句釋初德，次句釋第二德；
欲下三句，釋第三德；故下二句，釋第四德；
愍下二句，釋第五德。
五中，上二是智，能觀量故；次二是悲，皆拔苦故；
後一是慈，以與樂故。
又第四是口，餘四並心。
此謂各人自具二種五德。
問：既具二五，何以不名十德耶？
答：罪事別故，通局異故。
若爾，今云五德，從何得名？
答：用分通局，義有兼正；約事就局，從正為名。 ^248a4

次科，初徵。二釋，為三，初點本宗。
但令差人，及羯磨中，唯牒一名，故云不了。
次示三律並差二人。
注釋多人，謂二對三對；作法差已，隨對起復，
互相替換；始終二人，非謂齊作。
後引三千，正明所以。
僧自恣竟者，即同《十誦》，下不用之。
此中但取差二之意。 ^248a23

三中，初斥專執。謂逐人差也，以見本宗差法，單牒名故。
未通諸部者，即上所引也。
又下，次斥輕易。今時皆爾。
況復庸愚，空無一行，妄充僧命，輒號五德。
名存實喪，豈不悲乎！
十下，引證。下座來向者，臘高德重，不可勞動故。 ^248a29

差法中，初科，前明簡德。
文令上座差選，或堪能羯磨者，隨作亦得。
不下，定處。由世濫行，故須指破。 ^248b5

次科中，初明索欲。
餘諸羯磨，通傳欲淨；獨此有異，故須別出。
此下，示部別。《僧祇》等律，並不開故。
問和中。且約通答，後顯別答。
指如上者，即〈羯磨篇〉。 ^248b7

五德行事，和僧中，初文，前示威儀。
今時多在僧前，禮已和白。
不應下，遮非。 ^248b10

次科，初示別答。若下，指通答。
行草中，初科為四，初示所出。
如前所明。當下，二令預辦。
人別一剪者，意使各敷，恐相連布故；當用一握，
長二尺許，剪已束之；須令展布，可容一坐，即為準矣。
至下，三明次行。上座跪授，餘人不須。
各下，四明敷布。於座前者，即所坐席外地上也。
注文。有云：重囑預覓。
或云：定是預覓，何必重囑？
今謂此文。注上敷草；謂若至五德唱已始敷事容倉卒，
眾復稽遲；故令受已前敷，待唱即坐；有不依此，
特注示之；辨，謂布草備擬坐處也。 ^248b12

唱告中。就草座者，告令即時離本座處。
偏但等者，囑後自恣，具儀致敬。
注令從之，非謂合眾即皆互跪；下云：見五德來，
方從座起；故知爾前，但坐草上。
人多錯解，令眾疲極，迷文故也。
問：所以須坐草者？
答：自恣一法，異餘眾事；由是露過，求他誨示，必現卑遜。
褥席坐具，不以#CB00890;藉；
屈身平地，同彼罪囚；恐損身衣，故令布草。
疏云：言離座者，捨憍慢故；布草坐者，恐有損故；
斯為明證，豈復疑乎！
然今行事，多從妄習；隨用少草，繫以繒綵；
五色間鬪，事同兒戲。
又令管句之僧，或復淨人；分頭俵散，平身拋擲。
及至唱告，手擎頂戴；依古謬傳，誦吉祥偈；
然後揭起坐具，投之於下。
身不離座，復不敷草；違背正教，恣任妄情。
況自矜誇，我能講說；至於行事，還逐訛風；
臨此明文，信同夢海。
況氷情固執，見善不遷；畢身長負於無知，來報更增於愚塞。
知非改過，其唯智人乎！ ^248b22

對說中，初引聖儀，誡令倣上。
大聖尚爾，下凡不稟，其可得乎！
疏具引云：佛坐草座，告諸比丘：汝各坐草座。
默久，告諸比丘：我欲受歲，我無過咎於眾人乎？
又不犯身口意乎？
如是至三，舍利弗言：無三業過，所以然者，
不度者度，作眼目醫王，大千界尊，何有過也！
指《新歲經》者，彼云：時三千大千世界，六反震動；
一萬比丘得道跡，八千比丘得羅漢；空中八萬四千諸天，皆發無上正真道意等。 ^248c11

正自恣法四科，初中。
二五德來，一跪一立者，明非雙頭一時說也。
今多竝跪，深乖法律；縱前後說，外儀相濫，
不能顯別，亦非法也。 ^248c19

次科，上座法中，初修敬者。
律因六群反抄衣，衣纏頸裹頭，通肩披衣，
著革屣；地上坐，床上坐自恣；佛因制具儀。
律列四禮，文略脫屣；偏袒一法，此土不宜。
僧隨上座者，律因上座具儀自恣，餘人猶故在座，
佛又制之；此亦據五德來時，非謂大眾齊跪；
《十誦》捉足者，投身仆地，舒手執足，示敬之極；
彼又云：若是下座，不得執足，乖儀式也。 ^248c22

陳詞中。準疏分五：初句正告五德，求聽說也。
次句牒僧自恣時也。
三我某甲等者，下應上法，縱陳過咎，恣僧舉也。
四若見等者，我有三根，慈誨賜示；疏云：
解行具故名大德，年臘高遠名長老。
又云：前單牒者，但告五德；後雙牒者，勤重之志，在於僧也。
〔謂囑僧中別人，《僧祇》則云：長老及僧自恣說，故知通告也。〕
五我若下，從聞悔過，成我清美；三說者，
仰囑之勤，非濫託也。
復本座者，還歸席位也。
律因上座跪待疲極，白佛聽之。 ^249a1

次座中。修敬陳詞，一如上座，故但指之。 ^249a9

總結中。上以二座為法，餘竝同然，故云如是。
所以展轉別對各說者，由是求他舉過，
必使大眾識知名字，觀量有無；若令合說，
言相參濫，何由辨別！
所以律中一說二說，竊語疾語，皆名非法，意在此也。 ^249a10

開中。隨身安者，亦須坐草，但不具儀耳；
故律云：時有病比丘，偏袒脫屣，互跪合掌，
時久病增；白佛因開。
注中云訖自恣者，謂自陳三說竟也。
非謂合眾都訖，上云：隨訖復座，豈不明耶！ ^249a15

五德處中。準《僧祇》文，須依位者，不失次故。
破《十誦》者，彼取僧竟，同上《三千威儀》故。 ^249a19

唱告中。今時行事，五德歸位已，呪願迴向，
然後梵唄說自慶偈，三歸禮散。
〔多見不說偈者，非也。〕 ^249a20

舉罪中，依篇治者，約心違順，通收懺罰。
初科分二，初明五德眾僧舉。
必無私曲，依法加治，不假窮勘。
若下，二明別人舉。
恐懷損減，須究虛實。
初明事根俱實。依遮法者，作舉憶念。
若下，明事實根謬。
反治者，降等治之。
注指前篇，尋之可見。 ^249a22

反治中，初簡五德不治。
有二義故，一是眾差，二謂具德。
言推繩者，覈實加刑也。
不同下，次明別人須治。
反前二義，在文顯然。 ^249a27

僧具缺中，初舉極位僧，辦法備故。
若下，明次位僧被事不足故。
指後法者，令發露也。 ^249b1

尼來請說，初無尼中。
以說戒時，尼請教誡身不現前，有無俱問；
自恣不爾，縱有不問。 ^249b3

白日法中，初科為三，初安尼立處。
眾下，止僧自恣。當下，命尼陳說。
指別法者，下具云：比丘尼僧，夏安居竟；
比丘僧，夏安居竟；比丘尼僧，說三事自恣見聞疑；大德！
慈愍故語我，我若見罪，當如法懺悔。
〔三說。〕 ^249b5

次科。上告下名勅，古語通用，今唯王者所稱。
餘下，指後；彼云：尼於自恣時，傳僧所告；
諸尼頂戴訖，然後自恣等。 ^249b10

隔日法中。以夜中作法，尼來不及，故制重集。
唯此為異，餘竝同前。 ^249b12

問中。以欲應羯磨；今既不作，而制傳欲，故須問釋。
答中，初申理。尼八敬中，依僧自恣；眾不和集，非依僧故。
故律下，引證，初引開略文。
處下，反彰廣法。《僧祇》下，準例，初舉文。
彼明尼請教誡，還寺傳告；亦制尼僧盡集，不來說欲。
由下，合例。 ^249b14

尼來中。言犯重者，僧殘戒分，望下為言。
身既有過，不堪自恣也。
今時尼法，節制不行；幸而聞之，無復見矣。 ^249b19

略說中。標云雜行者，緣法二種，各有多別故。 ^249b21

指緣中。令量時者，事在五德；眾法選舉，
非庸昧所堪，可不慎乎！ ^249b22

五德對略中，初文為二，初標略緣。
時所有者，略舉四種。
當下，示略法，初明先廣。
已下，明次略。文略再說，疏云：對五德有二略，
二說、一說也。〔人云無再說，非。〕
受兩人者，縱受三人，理亦無損，但不得至四耳。 ^249b24

斥非中，初示非。雙頭者，二五德齊跪。
一時者，兩座同說也。
律下，引證，初引本律。
因非特制。次引《十誦》，上句示法。
不下，遮非有四。逆作者，從下至上也。
行行者，分頭各取也。
超越者，間隔坐次也。
總唱者，合眾同聲也。 ^249b28

僧對略中，初標難緣。
五下，五德白告。便下，眾僧對說。
疏云：不對五德有三略，如百人為五十對，一時彼此三說再說一說也。
三說，望法是廣，對人為略。
下二人法俱略；單白中，唯改再一為異。 ^249c4

明作白中，初明須白。
不下，簡前不須。 ^249c8

直去中，初句總舉。
五種如上，下別示第六。
〔廣略合論去為七法。〕
直爾去者，由難卒至，不容對說，此據五德和白已後；
未白難來，待靜自恣，即《五百問》通一月也。
〔舊云落增減者，非也。
彼為外界諍緣，非八難故。〕 ^249c9

難事小界。如〈結界〉中已明。
難名通漫，略為簡示。
受說安恣，竝以王賊水火等八難餘緣為難；
增減說恣，即因他界鬪諍，來此為難；三小開者，
竝以當界不和為難；緣相各別，不可混濫。 ^249c12

五人法中，初科。恐濫行者，往往有人，同上雙差五德故。 ^249c17

次文為二，初明差法，初問和。
便下，秉法。前後各差，互為能所故。
不下，遮濫。取下，正對自恣。 ^249c18

四人法中，初文。標緣作法，可解。
四人二人，大同小異。 ^249c20

次科，可懺中。自言，即目求也。
舉來，約他舉也。 ^249c21

不可懺中，初科。偷蘭三品，上品界內大眾懺；
能所六人，方可行故。
入說中者，意顯此人已入罪聚故。
交即訓俱，僧數不滿，不應前事，故云俱無也。 ^249c22

發露中，初準《十誦》。
當悔未悔，故且白停，即同發露。
犯者既露，餘戒皎然；義須自恣，故云不礙也。
《四分》下，準例。以無文故。
初舉事。即座上發露開聞說戒。
既下，例同。說恣眾法，義無異故。
文中有三：一淨行同者，俱護體故；二眾法同者，
皆是攝僧本故；三攝治同者，有犯竝須悔露故。
理下，改詞句。應具云：諸大德一心念！
今日眾僧自恣，我比丘某甲，犯故漏失僧殘罪；即接文中以眾等語。
詳此即是自恣；以身帶犯，不可言淨，須牒入法。
前云：五人已上舉得出罪，指如四人者；
準應白停已，依常自恣，不必改詞；以僧自恣法中，不陳淨故。 ^249c25

妄陳中。犯三提者，以三說故；一一人邊，皆結三罪。
不下，簡異。彼不形言，犯緣缺故。 ^250a8

一人法中，初文，前明備具者。
由本眾法，無人乃開；故辦所須，擬同大眾也。
若下，作法。可解。 ^250a10

次科。約人被事，可不兩相。
悔犯露過，並須對人，不可行故；然亦可準座上發露，
牒犯自恣，故云依前。
〔詞句例前作之。〕又〈說戒篇〉，準《五百問》：向四方僧懺已說戒，亦可例用。 ^250a12

雜相中。前明緣法，徑顯行事；其教義差別是非之相，
併列于後，故云大明。 ^250a16

初問。答中。僧治足者，上得通下故。
一往對論，若約盡辦，必須二十；非謂大眾得作對念，但望人多是可行故。
別人未盡者，下不攝上故。
七聚為言，須分三位：一唯僧治，有三，夷殘重蘭。
二唯別治，有六；中下二蘭，單提提舍重輕二吉。
三通僧別者，懺捨墮也。
自恣攝僧，必取行淨；內彰不隱，口述無瑕，故云舉心應僧也。
然對念二法，言相雖殊；俱須體淨，方堪陳說。 ^250a18

第二問中。以所出不同，恐成偏計故。
答中。俱出正法，隨人采用。
《四分》云：諸比丘自恣竟說戒，坐久疲極；
白佛，因開。文引佛語。 ^250a26

三問中。律因六群尼來遮比丘，莫為六群作羯磨；
及遮自恣，乃至遣式叉沙彌尼白衣來遮；
佛竝制不得在此等人前自恣，又因匿王遣兵護僧，
諸比丘欲自恣，佛令語使避去等，文如答引。
初明遣避。若下，即自避。
今世無知，多容士女，擁隘相喧，深乖法制。
宜須先遣。 ^250a28

客來中，初總示僧別。
準律，自恣未竟，客來；若少，若等〔客主數同〕，
若多；竝隨上下座，依次自恣〔今文不引，以易知故。〕；
若自恣竟，舉眾未起，若已起，客來少者，
應與清淨；不與，如法治；若等，若多，應更自恣；
不者，如法治。若下，別示別人。
僧法即五人，對首同四人，故竝指如前。 ^250b5

第五問。答中。破夏可解。
言離衣者，以未入迦提故。 ^250b11

受日中。此謂七月九日受者。
下引文證。疏云：如律所制，及七日還；今限明相，
乃在界外；絕此分齊，故說破夏；又云：七月十日受七日，
至第七日是夏滿，不來無犯。 ^250b12

六問。答中。《四分》：受日往餘處自恣，及客來多少，
有難出界，竝非當處。
而《僧祇》結罪者，乃制無緣輒往耳。 ^250b16

第七問中。謂時僧得，時現前；此二種施，
竝賞夏勞故；非時二施，非所論矣。
若二衣中，時現前施，局前安居人者；中後非分，如後明之。
答中，初引文明許。
雖是中後，夏功齊故。
破夏不結，定不預分。
若下，引房為例。律中，分房已；猶故多者，
開客住處；乃知中後安居，得受房舍；夏竟分物，可以例證。 ^250b18

八問中。有緣開略，無難如何？
恐致濫行，故須問決。
答中。律明六群恐餘比丘為作羯磨，遮自恣故，乃起諸過。
文列七種，五是非法，二是別眾。
因一說二說，佛即制斷自今已去，三說自恣。
竊語，謂低聲。佛言：應了了自恣，足使他聞。
疾疾，即急語；佛言：應徐徐自恣。 ^250b25

明教詔中，初教年少，有三，初二師預教。
猶下，五德臨事教。
句句，謂隨教者語，逐句說之。
二教年老，初躡前問。
答中，初答同。故下，引例。 ^250c1

九問。答中。律因前後安居人雜住，不知隨何自恣；白佛。
初令隨上座，上座中又有前後。
〔主客各有上座。〕次令隨舊住，復有前後。
令隨多者，如文所引。 ^250c4

第十問。答中，初引制教定犯，《四分》文通。
下引《母論》。既云出界，即是僧住；無緣結犯，應得輕吉。
文言緣者，或是三寶，或約難事；隨有阻礙，不可去者。
《五分》。受請，正據俗舍；有惱請主，故結重提。
非請處者，即是僧舍；反上得住，準前應吉。
次約化教顯過。五中，一二可見；或下，三句為三種。
二三相濫，以義分之；上是慳悋，下即貪求，
或可上約田宅園林，下是錢寶#CB01919;帛。
此五，無非慳貪多事，非出家業；遠離此者，成德可知矣。 ^250c7

迦絺那衣。律中，佛在舍衛拘薩羅國；諸比丘夏安居竟，
往見世尊；道路值雨，衣濕僧伽梨重，疲極；
又寒雪國，糞掃衣比丘，來見世尊；亦值天雨，
疲極；因聽受功德衣，開五種利。
注中翻名，《了論》四名。
第二從施主，餘三就功能。
上二名下，自釋。無敗壞者，補舊易新也。
堅固者，能使五戒無缺也。
癊覆者，令眾得五利也。
次古翻二名，可解。
五利，如下說；開竝為益，故同名利。 ^250c17

分章中。竝雜出者，即下五利時非時等。 ^250c25

初科，本宗中，初定時分齊。
前引文，示開受之始；後引文，證制捨之終；
中間則下，準知五月明矣。
應受者，即佛聽也。
前安居，簡除中後也。
冬四月者，連夏一月，共為五也。
如下，明餘日得受。
故下，引證；謂下，轉釋。
但云即日，故知不局。
所以不許經宿者，二意詳之：一恐久延，
過時失受；二是開奢，必須制約。 ^250c26

《十誦》。證上受通一月，是明文也。
《四分》、《十誦》，受有三十日，捨唯一日；下引
《母論》亦然。 ^251a3

《五分》中。受同諸部，捨法獨異。
彼約得衣日去，數滿四月；事同安居，前減後增，竝通一月。
問：何以異耶？答：準詳諸部，皆開四月；但是宗計，各見不同。
《五分》則取受衣為始；《四分》以迦提常開，不在其數。
若據八月十五受者，不妨《四分》，還成四月；
《五分》却得五月，思之可解。 ^251a5

《母論》，初明受捨；後七月下，計日數。
事緣不及，謂衣未辦；或似緣礙，亦開隔日。
〔上諸文中，且據作法捨，餘捨則不定。〕 ^251a11

《十誦》。不得攝閏，是奢法故。 ^251a13

衣體中四，初示體。
若得新者，即時非時施，本非作德衣也。
檀越施者，正為作德衣施，通七眾也。
糞衣下，準律，合有若是新衣，若是故衣二句，竝釋上糞衣耳。
新物揲淨，即上新衣，以故揲也。
浣納淨者，明上故衣，不勞更揲也。
〔即日來一種，準律在應法字上，今科於下。〕
不以下，次明求乞離過。
次列六種。上五簡非，如〈二衣〉釋。
下一顯如，謂道眾所施，說淨長物也。
〔《僧祇》亦云：淨財得作。〕
三上云即日來及應法，此二明受法。
言應法者，即下簡人秉法，皆須合教。
四周下，四明作衣法，又三，初示堤條。
若過是者，謂七條大衣也。
應云：七條二十一隔，大衣亦類增之。
應自下，明裁製。且示下衣，餘可例準。
又下，明色相。律因六群以大色染衣，錦衣白色衣作之，佛因制斷。
律云：云何僧不成受功德衣？
謂不浣、不碾、不治、不安緣、不裁隔、不編邊
〔不刺緣口〕、不安紐、不作葉、不安鉤、邪命得、
諂曲得、相得、激發得、離宿衣捨墮、不作淨
〔前不捨墮，兼收離衣。〕、
不即日來、不應法受衣〔反前應法可解〕，
不四周安緣〔自下三種，如後簡人中引。〕，
不在僧前受、若有難、若界外住，如是竝不成；反之則成。 ^251a14

《十誦》中，初簡作。若故下，簡體。
到塚取者，釋上覆死衣。
注中和會前文。應知《四分》常用糞衣，亦無所擇。
若揲下，示如法。 ^251b5

《伽論》。急施及時衣，本非德衣施，經宿亦成受。 ^251b7

《僧祇》。未用，即上新衣。 ^251b8

《五分》。明非有七，竝以若字標之。
上四簡衣，即製造體色量，皆非法也。
第五簡時，六七竝簡受人。
故捨五事者，準彼上有若欲二字；五事，即畜長等五戒。
上明貪利，下即慢戒。 ^251b9

三明簡人，初簡受中，《四分》四種。
有難者，謂王賊等難，眾不得受，即簡受人也。
《戒疏》云：律云：有難無大衣；今既賊難，故不合受；無難應成。
〔文見蘭若離衣戒，古云十三難人，謬矣。〕
無僧伽梨者，非本開意，如前緣中。
若爾，無下二衣，成受不？
答：文中不簡，思之可知。
界外住者，身雖現前，相不足數故。 ^251b13

《善見》，初通簡是非。
文中必該中安居不安居者。
若下，別示界外。初不滿，及後滿五不解，竝簡異界不得。
中明僧及沙彌，僧為受已，成足得利，竝顯當界成受。
〔謂請僧為受戒已，但共新戒受衣。〕 ^251b19

《十誦》，初明曲開異界。
同結者，彼云：安居竟，四邊僧坊若八若九若十若過，
共結一界受迦絺那衣；一切比丘，皆得名受。
後別結者，謂作法受已，即解即結，非五月滿也。
彼問：如上僧坊，共結受已，捨是大界；是諸比丘，名受衣耶？
答：皆名受。捨者等者，如有一處，眾不樂利，
不待時滿；或作法捨，或遇緣失，不妨餘處故也。
彼問：眾多僧坊，共結受已，捨是界已，捨迦絺那衣；
一切比丘，皆名捨耶？
答：捨者捨，不捨者不捨；今引答詞，仍變其語耳。
二簡犯過。擯人，即滅擯。
彼文止列四人，令加等字，更收應擯及三舉人；
以棄眾外，不合同法故。
〔諸文不簡四羯磨人，義詳似得。〕 ^251b22

持人中，《十誦》。五德，上四可解。
謂下，釋第五得不得者，須約時衣人三種釋之。 ^251c6

《善見》中，初明用衣多少。
重物者，如送錢寶等。
若羯磨下，此明於五德中，復選缺乏；以衣屬彼，有所濟故。
此科所明，正簡持衣五德。
又論云：三衣，隨施主語，悉與受衣人〔即是五德。〕；
眾僧不得受迦絺那衣。
〔舊謂五月滿已，還以此衣與眾中衣壞等，誤矣。〕 ^251c7

《了疏》。夏初先白者，令僧觀察，日久可知。
所觀有五，不多事者，專守衣故；不好失者，
眾所憑故；不貪財者，非為此衣故；有慈悲者，
憐愍眾故；好惠施者，令他得利故。
問：持衣人自得利否？
答：但持不受，故不得利。
問：三不自具，受時如何？
答：《善見》云：持衣比丘，捨已所受僧伽梨，著迦絺那衣。
往白上座云：我以法持僧伽梨迦絺。
〔準此，先衣捨已說淨，迦絺加法受持。〕 ^251c12

四受衣法，作中，初科。
律令差人，亦不出法。
《僧祇》文云：大德僧聽！
僧得此衣財，若僧時到，僧拜某甲比丘，
及餘人，作僧迦絺那衣，白如是。
大德僧聽！諸大德忍某甲比丘〔云云如上〕
者，默然；若不忍者，便說；僧已忍某甲比丘
〔云云〕竟；僧忍默然等，如常。 ^251c19

次科，初明開制。不得說道德者，遮其詞，免作留難。
若不共作，令彼經宿，不成受故。
所以下，示意。諸佛贊者，能使得利，安樂修道故。
論云：昔有佛名蓮華，有弟子名須闍多，
作迦絺那衣未成，故與諸比丘共作。 ^251c25

後科指廣，仍申略意。
此雖不出，前衣體中，文亦詳矣。
更引《僧祇》示之；彼云：若外人施衣財，不得默受；
應作是說，我今受迦絺那衣財，受已；到僧中白二，
告僧云：大德僧聽！
僧得此時衣財；若僧時到，僧取此迦絺那衣，白如是。
次差能作衣者，若一人、若二三人，白二差之〔如上。〕
差已，一人作主；受衣財時，應作是言：受此迦絺那衣財，僧當受。
〔三說。〕浣時，應云：浣是迦絺那衣，僧當受；
如是裁時、縫時、染時、點淨時，隨所作，如上三說；
不說而作亦成，但得越毘尼罪。 ^251c29

正受中，初科。橫疊者，從長量也。
疊即是欇。雨頭兩綴，中間三綴，五綴則為四疊。 ^252a11

秉法中，初簡眾。總前諸部，共十一人；一與欲人〔即不現前。〕，
二有難〔此通一眾。〕，
三無大衣，四異界，五中後安居，六破，七不結，
八犯殘，九別住，十學悔，十一擯人。
令別坐者，以合受人，必相連接；行事便故，不依欲第也。
雖下，遮情。恐謂雨分，容乖別故。
問答中。且據通衣，通下三法。
若行別答，隨法牒之。
白中。問：此與自恣法，差白前後者？
答：有人言：德衣聽教，通作不作；先和告眾，
許作方差；自恣嚴制，無慮不行；直爾先差，後方和眾。
或可德衣三法，竝上座作；自恣白和，須五德秉，故不等也。
又可制法不同，不須比難。 ^252a13

差人中。注示儀式。
與一比丘者，與謂相對。
問答文似別對餘人；準律，即是五德。 ^252a24

與衣中。注文，先示五德具儀；當下，上座作法羯磨。
緣中，可分衣，即目輕物，此牒緣也。
僧下，牒本；上二句，示僧眾付衣；此比丘下，明五德受衣。 ^252a26

次受衣中，次科。上座跪者，準下三座皆然。
却行，即退身也。所以自恣對二三人，今對四人者，思之可解。 ^252a29

陳詞中三，初五德作法。
未受令受，曰當；正受是今，結今名已。
二僧受詞中。其受者，通指眾僧。
善受者，無非法過。
此中者，指所受衣。
衣名功德，名必有實，功既屬我，必獲五利。
各各說者，非合誦也。
三五德對答。四人說已，總以一答。 ^252b2

捨法中。律因六群不出功德衣，以久得五事故捨，故佛因制捨。
若不出，過功德衣分齊，突吉羅。 ^252b8

本部中，初科。上二可解。
又下，律云：有八種因緣，捨功德衣：一去，
二竟〔出界作衣，作竟即失。〕，
三不竟，四失〔出界作衣竟，失衣，亦失德衣。〕，
五望斷，六聞〔出界作衣竟，聞眾僧出德衣即失。〕，
七出界，八共出〔在界外作衣，若竟不竟，
還住處，和合出功德衣。〕。
前五違本要心，故失；後三還因羯磨出之。
問：後三與前僧和合出，有何異耶？
答：前是時滿，後三不定，故不同也。 ^252b10

別顯中。初明問和者。
律中，唯此羯磨，及戒本序，前具列之。
餘皆例用。故須詳示，令知所出。
文中六緣，且據問者，終須具十，如上篇中。 ^252b18

他部。《僧祇》有十種：一衣竟捨〔受已作念，
衣竟當捨，後竟即捨。〕，
二受時捨〔作念受衣時當捨，後受即捨。〕，
三時竟捨〔作念爾許時當捨，期滿即捨。〕，
四聞捨〔作念聞和上闍梨捨時當捨，後聞即捨。〕，
五送捨〔作念是衣與他已當捨，後送即捨。〕，
六壞捨〔受已，中間自言我今捨，作是語時即捨。〕，
七失捨，八出去捨〔作念此中住，去時當捨，後去即捨。〕，
九過時捨，十究竟捨〔至臘月十五日，僧中一人唱云：大德僧！
今日僧捨迦絺那衣。
三說。〕。指餘部者，《五分》八事失：一時竟〔即
《僧祇》過時〕，二失衣，三聞失，四遠去，五望斷
〔此四同上《四分》〕，六衣出界，七人出界〔同
《四分》持人出界宿〕，八白二捨〔《四分》單白〕。
《了論》有八：一竟，二成就〔未詳〕，三出離〔同前去也〕，
四失，五聞，六過位〔即時過也〕，七望斷，八共拔除
〔作法出也〕，十種，如上《僧祇》。
各隨下，通示諸文之意。
違本心者，且據多分，其間不無作法過時。 ^252b21

五利中。標云通塞者，通謂五月得利，塞即時外不開。 ^252c6

通塞中，初通列五相。
總開八罪，畜長攝三〔十日月望急施〕，離衣含二〔聚蘭〕。
〈釋相〉具明，竝指如後。
所以開者，夏竟營衣，出入多務；若不開通，無成濟故也。
準《十誦》，得九利：一十夜〔長衣〕，二六夜，三一夜
〔即二離衣〕，四五緣留僧伽梨，五五緣留雨衣，
六數數食，七別眾，八九二時不白入聚落。
〔《四分》不開非時，部別不同〕。
其下，別簡畜長，初明分齊。 ^252c8

一年之中，五月為時；七月名非時。
餘下，持相攝。時前十日開受急施，即非時攝時也；
自恣竟不為安居施者，時攝非時也。 ^252c15

誡等心中，恐於利養，得失動懷；故引經示，令心平等。
初列四法。即是八風，四違四順。
文先舉違，故云有四；後方合辨，則云八法。
無恐是心，以安住故。
不轉即身口，以守常故。
得下，示得失平等。
初別釋第一，是今正意；餘三因引，故所不明。
八法者，一利，二衰〔即上得失。〕，
三毀，四譽，五稱，六譏，七苦，八樂。
四違對上四順，相反可知。
上即修己。為下，示他。
得失榮辱，皆本業緣；違順風來，故無忻慼也。
四分律行事鈔資持記上四
 ^252c17
