維摩經略疏卷第六
author:: 天台沙門湛然略
pin:: 菩薩品之二
other:: 
##  18 維摩經略疏卷第十八

「為從」下，二、約無生行破一生受記。
所以約行破者，乃由彌勒以有伏難。
難云：理無受記可然。
何妨緣無生行，行成智斷得菩提記。
文為四：一雙定、二雙破、三雙並、四雙結。
一、雙定者，為從如生？
為從如滅？所以然者，彌勒情猶未愜，若無生理理即是如，無記不記。
但眾生無始迷理，即有生死。
諸佛菩薩觀於無生，其真智明生則惑暗漸滅，
若智生照極則妄惑斯盡，智斷滿足名菩提果。
豈事如理呵有受記？
故先雙定為如生如滅智斷果滿得受記耶？
就此雙定，玄約三教菩薩如生如滅智斷受記。
若通別教，一往事同而理有異，通圓二教事理俱異，與別教理同而事異。 ^638b9

問：別圓何得理同事異？
答：同是中道故同，兩修之別故異。 ^638b21

「若以至有滅」，二、雙難。
既默然受定，即約行雙難。
亦玄約三教智斷一生受菩提記，即約偏圓二真以雙難也。
一約通教者，通教偏真即是真如理，理非智斷。
若觀真如即智生惑滅，如雖無生而能發智，
智從如生生不離如，即是如生之智德。
如雖非滅，見如惑滅，滅不離如，即是如滅之斷德。
今淨名難言：若以如生如滅得受記者，
從如有生，如無有生；從如有滅，如無有滅。
難意正言如體非生非滅，約如說生說滅有智斷之德。
如若生滅則不名如，即是世諦。
若非生滅非世諦者，即真無生滅，是則如非生滅，不得說從如有生滅之智斷。
故淨名言「從如有生，如無有生；從如有滅，如無有滅。」
若如無生滅不成智斷者，豈得離如別有生滅智斷？
是則無有約無生行可以受一生智斷之記。
復次由能緣無生之心成智斷者，即是自生；
若由所緣理，即是他生；若能所合，即是共生；
若離能所，即是無因生之智斷。
故龍樹偈云「諸法不自生」，豈得能緣真如之心生智斷而得受記？
乃至不無因生，並如初句，皆引《中論》偈成四句之中正破他生。
何者？彌勒謂因如發智成智斷行者得受記，
故二雙難別圓兩教，一一類通教難覈勿失一句。
但通別二教，通緣偏真、別教緣修。
又別教緣修為自、圓教真修為自。
慎勿濫也。 ^638b23

問何以通別以緣修為自、圓教以真修為自？
答：通別用智成佛，如但是境，故緣是自。
圓用真成佛，緣修但是福慧莊嚴，故真如為自。 ^638c18

問：通教既是斷無之真，發智而已，智是行人，說之為自。
理但是境，可得是他。
別明中理，何不同圓而同通教？
答：理雖同圓，機教不等。
別明緣真，真雖是常，而理非智，用智觀理未發真智，
緣修之智不名為常，故不同圓。 ^638c21

問：別同通教並緣為自，一往類通四句可知。
圓以真為自，四句云何？
答：智斷非自生、非真修成，亦非他生、非緣修成，
亦非共生、非真緣合成，亦非無因生、非離真緣成，而有圓教之智斷也。
若四句撿智斷叵得，則無受圓教一生之記。
但淨名難意難圓自生真修智斷，是中窮覈非兩十番之所能。
夫不深見此意，圓教真修義則難存。
圓真尚爾，通別緣修豈易可存？
因淨名一難成三難意，宛然不濫。 ^638c26

問：但用一番豈令封三教者，各各異聞，各捨所執。
答：昔還陜鄉，見導因寺張公為梁宣帝於大殿北壁畫一鋪盧舍那，
并畫一龜。其像兩眼隨人動止皆悉視人，龜眼亦爾。
世色法妙尚能如是，豈況淨名住不思議之妙智也。
一番所難，令三各破執心之患自捨者哉。 ^639a6

「一切眾生」下，三、雙並。
文為二：一以四如為並端、二正結並。
初文者，一約一切眾生如、二約一切法如、
三約眾賢聖如、四約彌勒如。
就此四並深求其意，亦玄約三教。
初約通作四並，三是順並，從初至後一是逆並，從後至初一約眾生如。
順並者，眾生即假人，假人如與彌勒如一如無二如。
若眾生如不生不滅不得受記，彌勒如亦然，何得獨記？
彌勒如不生不滅得受記者，則二如為異，異則非如。
若如無異，記則應同，不記亦同。
若通若並非三數番。
二、約一切法如順並，一切法如通情無情，
情謂五陰實法、無情即是外國土等，悉皆是如，與彌勒如一如無二。
此但以無情替於眾生，句句悉同，須類說之。
何者？無情之法佛不受記，故《大經》云「若尼#CB00211;陀樹能修戒定智慧，
我亦授三菩提記。
以其無心，不與授記。」
故以為並，異有情也。
三、約眾聖賢如順並。
即藏通三乘賢聖皆悉是如，與彌勒如一如無二，此亦例前。
若眾生已下，句句悉同，准例說之。
自法華已前，二乘賢聖皆無受記，故以為並。
四、還約彌勒如返並前三，故名為返。
此有三重謂並前三番。
一一皆云一如無二記不記等。
其意宛然。二約別教、三約圓教皆作四並，類通可知。 ^639a12

「若彌勒至不二不異」，二、結並。
亦有四意：一約眾生、二約一切法、三約諸賢聖、四約彌勒。
就此四番亦玄約三教，一約通教並，亦三順一逆。
初約眾生順結並，云「若彌勒得受記者，一切眾生亦應受記。」
二如既一，應俱得記。
淨名乃自釋云「夫如者不二不異」，若有二有異，
可許一記一不記；既無二無異，應俱得記。 ^639b6

問：二與異何別？答：二但論其體別，異則辨相不同。 ^639b13

二約一切法結並、三約眾聖賢結並，文略不出，類眾生並可知。
四約彌勒反並者，文略不出，須准前反並者。
若諸賢聖不得受記者，彌勒亦不得記。
所以者何？夫如者不二不異。
若一切眾生不得受記，一切法亦如是並。
二約別圓，亦玄作四番結並，類通可知。
若彌勒不能通者，則三教受記義壞，示受折也。 ^639b14

「若彌勒」下，四雙結釋。
文為二：一約破智德釋、二約破斷德釋。
初文者，亦玄約三教智德以釋。
一約通教釋者，菩提對眾生煩惱，眾生煩惱如、菩提如不二不異。
若彌勒得三菩提者，一切眾生皆亦應得。
是中淨名自釋「一切眾生即菩提相」。
眾生既是菩提之相，如無自生，不得更有果上智滿菩提可記。
二約別釋者，一往同通，見中為異。
三約圓釋者，眾生煩惱有智慧相，如人面有福德之相，
此菩提相即如如相、即智慧相。
眾生彌勒皆有此相，佛觀二如皆應受記。
雖兼前兩教，經意在圓。 ^639b21

問：何以三教但破，釋但用圓？
答：破為破執釋成實義。
前教無人無行，教破皆無。
圓教執破即教，人行宛然，故正約圓。
此結釋真修如不生，即無智德，故不得記。 ^639c3

「若彌勒至不復更滅」，二、約破斷德結釋。
亦玄約三教。一破通者，涅槃眾生如既不異，二俱滅度。
故淨名自釋云「諸佛知一切眾生即涅槃相，不可復滅」。
眾生是本有涅槃之相，如既無滅，則無果上斷德之滅可記。
二約破別教者，若眾生如即涅槃相不可滅者，無十地後心無明究竟斷德涅槃之滅。
及約破執，圓教並類通可知。
前教破教人行，類上可見。
此釋真如不滅即無斷德，故不得受大涅槃記。 ^639c6

「是故彌勒」下，三、正結過彈呵。
又為三：一正結過、二勸捨見、三解釋。
一、結過者，若無方便教菩提之果，說此菩提誘他心起生菩提見，
即有誑他之過。故淨名自云「實無發三菩提心，亦無不退之位」。
若圓菩提心尚不可得，即無退者，豈有方便教發心及不退位？
既不得因，即無果可得。
無果令求果記，是則妄誘其心。 ^639c15

問：果是佛說，為彌勒記是佛誘誑，何關彌勒？
答：《大論》云「佛坐道場時，不得一法實。
空拳誑少兒，誘度於一切。」
佛初雖誘進，至實須廢，故用結過以呵彌勒。 ^639c22

「彌勒至之見」，二、勸捨見。
方便菩提無人有教，若執不捨，障入一實。
故《大經》云「自此以前皆名邪見」，是故須捨。 ^639c26

問：何以令彌勒勸天子捨見？
答：彌勒教其發心修不退位，不信餘人之言，故還令彌勒勸捨。 ^639c28

「所以至心得」，三、釋勸捨意。
破身心得者，四教不同。
一、破三藏者，聲聞經中譬如貧人求富家女，女家亦云欲得我女當淨汝舍。
三菩提語後心菩薩，欲得菩提當修相好，若種相滿方得菩提。
此即身得。伏結淳熟道場降魔，於菩提樹下得甘露滅，即是心得。
《大論》委破，即是不可以身心得也。
二、破通者，若以空心修諸相好，淨佛國土莊嚴依正，是名身得。
坐道場時，一念相應慧斷正習盡，即是心得。
破如《金剛般若》云「若以色見我、以音聲求我，
是人行邪道，不能見如來。」
此即不可以身心得也。
三、破別者，若言因滅是色獲得常色，即是身得；
受想行識亦如是，即是心得。
今撿此語，為是無常色滅獲得常色、無常色不滅獲得常色？
如是四句撿不可得，即是不可以身心得也。
四、破圓者，真修妙色心顯，不須緣修功德智慧而顯，即是不可以身心得也。
復次，若真修色心體顯滿足得菩提者，亦是身心得義。
故前破如生、如無有生，即是法性色；法性受想行識不生，
不生即無漏滿足，故不可以身心得也。 ^640a1

「寂滅」下，四、廣說真菩提。
所以廣說者，上既難破，又勸捨見，是則信偏教者歸心莫趣，
稟圓未入者亦莫知正義，故須廣示二十五番菩提正義。
文為三：初一番略說實相菩提標章、次二十二番約真智斷者次明菩提、
三二番還約實相妙理結成真智斷菩提。
所以然者，上破無智斷不得受記，稟四教者執病既去，
今還為說真智斷義悉是菩提，是則三德菩提如世伊字，即圓真菩提也。
釋此二十五句一向用圓。
「寂滅是菩提」者，一切法趣心，心即中道。
真如之理本自不生，今則無滅。
不生即非智、不滅則非斷，即真寂滅義，亦是大涅槃不生。
不生不可說言是菩提者，即圓教實相菩提。
言「滅諸相」者，若不知實相菩提，不可說執四教相起煩惱生死。
此四種相有十六相出一切相，故有一切煩惱生死紛動。
若實相菩提即是不生，不生不可說者，則四門皆滅。
何況生不生等三種四門相及一切相惑而不滅耶？
淨名意云實相無相能滅諸相，故云滅也。 ^640a21

「不觀」下，二、正約真智斷即菩提。
又為二：初略、二廣。
初略為二：初兩番正明真智德即真菩提，
即摩訶般若；次四番明真斷德。
「不觀是菩提」者，息方便觀即是不觀。
「離諸緣」者，離諸緣修及一切緣故。
「不行是菩提」者，若知真空則無所行，一切萬行即是菩提。
故《大品》云「若心心數法不行為行般若」。
「無憶念」者，不念四種受菩提記及一切法，此真觀行即是真智德之菩提也。 ^640b12

「斷是菩提至無貪著故」，二、四番明真斷德即菩提，即是解脫德。
「斷是菩提」者，真如顯現見思惑斷，即是斷德菩提。
捨執四教起菩提見及一切見，即「捨諸見」也。
「離是菩提」者，離四教所明觀行及一切法，即真斷德之菩提也。
「離諸妄想」者，離四門緣修及一切妄想。
「障是菩提」者，若知平等真法界佛不度眾生，
即諸佛所不能行，即障諸方便教門誓願，此即真斷德也。
「不入是菩提」者，若知真如畢竟無相，即不入權教涅槃及一切法，
以不入故則無貪著，即真斷德菩提也。 ^640b20

「順是菩提」下，二、廣明真智斷即是菩提。
此中多分廣說智德、少說斷德。
何者、菩提是智，斷屬涅槃，是故傍也。
即為二：初九番正約智德、次七番不可以身心得。
「順是菩提」者，若觀不見四教菩提，即順圓教中道真如。
「住是菩提」者，若智不住四教及一切法，即是住圓教法性。
「至是菩提」，若觀諸法及四教菩提畢竟不可得，即能至真如實際。
「不二是菩提」，若有方便偏教菩提及一切法，
即是法塵對內意根，即是二也。
觀此二法皆不可得，入不二門見於中道，即離二死。
此一番屬斷德。「等是菩提」，若觀涅槃與生死等，
即是等於虛空佛性，是真智德之菩提也。
「無為是菩提」，若觀法性湛然常寂，即真無為，不為生老病死所遷。
「智是菩提」，諸方便教緣修入真，不見眾生心行，
圓教真智寂而常照，眾生心行自現智中了了分明。
「不會是菩提」，諸方便教明緣修智入會於理方名真智；
圓真修智體即是寂滅之理，非智來會。
「不合是菩提」，方便真智，理而言之，與無明合，
未能離習；真修智體而不與合，即能離於元品習也。
此一番屬斷德。去取甚難，須熟思之。 ^640c1

「無處菩提」下，次下七番即不可以身心得義。
此一即不可以身得也。
偏教菩提智依色身，色身為處，此是可以身得。
圓教菩提色心不二，既無能所即是無處，此即不可以身得。 ^640c23

「假名至等故」，此六番明真智菩提不可以心得義。
「假名是菩提」，心是假名，四種菩提但有名字，
若觀即空，見於佛性，即真智菩提不可以心得。
「如化是菩提」，諸法如化，四種菩提皆如化也。
若知如化皆不可得，即不取菩提相、不捨煩惱，即是真智之菩提也。
「無亂是菩提」，煩惱亂想及緣修動念皆是亂想，
知此亂想皆不可得，則息心達本源，內心常寂靜，則無境智之亂也。
「善寂是菩提」，方便緣修未能順理，不名真善。
有緣有念即是亂想，不名為寂。
圓教初心，智即真如，名之為善。
照無動念，名之為寂。
智即法性，法性無染即是性淨。
「無取是菩提」，若知四教菩提及一切法皆無所有，
心不取著，即圓菩提，離攀緣菩提之心及一切諸法。
「無異是菩提」，諸方便教所明菩提異於煩惱，
若知菩提不異煩惱，即是圓教平等智德菩提。 ^640c28

「無比至難知故」，三、明不思議三德菩提結成。
「無比是菩提」，不思議真如智斷即一切法，
不可以法復比於法，故不可喻也。
「微妙是菩提」，權理非妙，圓教諸法即是真如，真如即智斷。
諸法皆不思議三德菩提，始是極妙，非諸凡小及方便菩提之所能知。 ^641a15

「世尊至法忍」，五、諸天蒙益。
悕望既息，水清珠現，得圓初住無生法忍。
或一音異解，得通別無生。
既未齊《法華》，豈可定判？ ^641a20

「故我不任詣彼問疾」，四、結辭不堪。
彌勒自惟往昔為兜率天說不退轉無益於彼，
而為所彈莫知酬答，豈堪傳旨而往問疾，故辭不堪。 ^641a23

「佛告光嚴童子汝行詣維摩詰問疾」，二、命光嚴童子。
文為二：一命問疾、二辭不堪。
所以次命者，光嚴是在家菩薩，淨名寶積之法友也，亦是法身大士位居補處。
所以名光嚴童子者，光有三種：一色、二心、三非色非心。
一色光者，如背捨觀骨發八種光明，轉為勝處，一切處放種種光。
二心光者，即是智慧光明，能照暗惑。
三非色非心光者，即第一義光，如《梵網經》放第一義光也。
《大經》瑠璃光菩薩所放光明，即其事也，
彼經云「光明者，即是第一義諦。」
非色非心而現色心。
所以然者，經云「非青見青等光」，即是非色之色。
光者即是智慧，即非心說心。
三藏通別但有色心二光，唯有圓教明第一義光，是為不思議光也。
嚴者，即福智二嚴，具如《大經》。
亦是定慧力莊嚴，具如《法華》。
色光即福嚴，心光即智嚴，第一義光即是法身。
二光莊嚴顯發法身，故名光嚴。 ^641a27

問：若第一義是光者，何須色心光？
答？如日鏡顯眼，眼得日則見。
智日福鏡顯第一義眼，即得開佛知見，見自他也。
童子者，菩薩住鳩摩羅迦地名為童真，
如世童子心無染愛，謂不染愛自他妻也。
不愛自妻者，如金色迦葉；不愛他妻者，不愛一切女及他妻也。
菩薩亦爾，雖觀三諦證諸法喜，若於二諦法喜不愛，
即是不愛一切女及以他妻；不愛中道法喜，即是不愛自妻。
具此二義，如世童子，故名光嚴童子。
前命彌勒顯圓菩提開佛知見，不的在後身。
今命光嚴，欲明圓教道場示佛知見，亦不在未來菩提樹下。
開見是總相，如初見如意珠只一圓相。
示是別相，如見如意雨出眾寶，還約初心勿遠求之。
故《大品》明一一法門皆摩訶衍，此經明是道場。
淨名往昔破光嚴者，寄破三教菩提非真道場。
光嚴示受折者，正顯圓教真實道場。
今佛次命者，若述往昔被彈，即大眾同聞圓真道場義，成前五種利益。 ^641b14

「光嚴」下，二、奉辭不堪。
文為四：一奉辭不堪、二述不堪之由、三正明被呵、四結成不堪。
初文者，良以往昔問道場義莫知所答，故不堪傳旨往問疾也。 ^641c3

「所以」下，二、述不二之由。
良由不識真道場義。
文為五：一出入相逢、二光嚴致敬、三問何來、
四答道場來、五光嚴重問。
初文者，出入相逢，致有呵問，即是不堪之由。
或有所表，城是本寂，出名背理、入名順真。
光嚴示稟方便本寂，未明迷心遠理，故名為出。
淨名依圓久悟一實，入法流水，名之為入。
由光嚴背理，故迷道場機感相會，致被呵問。 ^641c7

問：上弟子菩薩皆被呵斥，今光嚴直為說道場義未見折屈，
何辭不堪？答：聞圓道場冥然不解，此即是屈。
心既已伏，請問道場，即須為說，不俟更呵，故不堪問疾。 ^641c15

「我即為作禮」，二、明光嚴致敬。
所以禮者，光嚴示居下跡，深識大士高德益物無方，故為致敬。
「而問言居士從何所來」，三、問何來。
未測來處，故致問也。
「答我言吾從道場來」，四、答。
大士實不從佛成道處來，為欲說於圓教初心真道場義，
破諸偏教及圓事迹所明道場，故答言從道場來。
「我問道場者何所是」，五、重問所以。
光嚴迷此答。道場者本是佛成道之處，如世穀場治穬却糠顯米。
菩薩亦爾，治除心惑顯出實相，成道之處故名道場。
約教者，三藏，菩提樹下以草為座，正習俱盡，成佛之處名為道場。
通教，菩提樹下天衣為座，正習俱盡，成佛之處名為道場。
別教，菩提樹下七寶為座，盧舍那佛界外惑盡，初成正覺之處即是寂滅道場。
圓教，虛空蓮華為座，法界無明永盡，初成佛處猶是寂滅道場。
坐草成佛，出聲聞經。
天衣、七寶、虛空蓮華出《勝天王》。
隨機感見此四道場，小機見小，若衍三教菩薩見故，三成佛道場相異。
光嚴不見大士從此等處來，那忽答言從道場來？
故重問也。 ^641c18

「答曰」下，三、正述被彈之事。
光嚴但知方便教果頭道場之義，未知圓教發心即是，類如彌勒說法皆望權果引成不退之行。
今淨名說圓，破光嚴執方便果上道場之計，
類如《大品》燋炷非初非後不離初後。
若不離初後，以後為道場者，何不以初為道場？
若初不能，後亦不能。
是以淨名約圓初心廣說真道場義。 ^642a10

問：三教既有後心道場，亦得初心即道場不？
答：諸方便教一往約觀何為不得，覈其道理義則不成。
何者！方便後心方具、佛法初心不能，豈得為例？
但淨名總答，未述其相，是以光嚴重請。 ^642a17

今執權者知不思議一中無量，如囊中寶不探示人，
人無見者，所以淨名遍歷諸行明道場義，
是示佛知見，意在此也。
但示有二種：一竪、二橫。
橫竪即是其車高廣，高則徹至後際、廣則法界無邊，
高廣之相具須如前淨土橫竪明義，散在諸行。
若隨文歷別，但成通別，失其正意；今皆約圓初心以明道場，
故下文云「菩薩若應諸波羅蜜，舉足下足無非道場」，具足佛法矣。
文為四：初四番一往竪明、次二十五番一往橫明、
三一番結釋、四明時眾得益。
初約四心者，若依別解對四十心，直心即十住、
發行即十行、深心即十向、菩提心即十地。
亦不全爾。何者？淨名說圓初心道場，豈可竪對四十心位？
今明初住即有四心乃至佛果，直心即是入一實諦，
發行即是實諦萬行，深心即是深進念念流入。
菩提心即具此三心，如磁石吸鐵。
此下諸句若明初修皆約五品，入於相似至發心住皆具一切行，
是真道場。「直心道場無虛假」者，《華嚴》明初發心時便成正覺，
了達諸法真實之性。
又云「究竟離虛妄，無染如虛空。
清淨妙法身，湛然應一切。」
即道場義。得無作八直，無界內外苦集虛假，
若為化物亦具用四種，如淨土中釋。
故《法華》歎五品云「當知是人，已趣道場，
近三菩提，坐道樹下。」
《華嚴》明初發心住，能坐道場，初成正覺。
亦如《大品》明有菩薩從初發心即坐道場轉法輪也。
「發行是道場」者，別教十行得十波羅蜜，
今圓初住見一實諦具發萬行，破眾惡業、
顯諸法門，即是道場。
自利利他，名「能辨事」。
「深心是道場」者，別教十向解行深入，今圓初心見第一義，
能見於空及與不空，不空故即是深入，非二乘通菩薩別三十心。
復次初住得入中道，雙照二諦，自然流入薩婆若海，即是漸深。
以深心故，無明糠脫、真法得顯，即道場義。
竪進深入，橫諸功德亦隨增長。
「菩提心是道場」者，別教初地名真發心，
今圓初心見真名真，發行是廣、流入是深，廣而且深名深廣心。
菩薩得此心故，無緣慈悲無作弘誓如磁石吸鐵，
即真菩提心，能自除法界煩惱顯出法身，即是道場。
見一實諦非因非果，分別法界無作四諦。
因果不亂，即是無謬。
復次總前三心，即是三德菩提，故名菩提心是道場。 ^642a21

「布施」下，次二十五番橫約諸行明道場義。
別教六度竪對六地，下諸法門從七地至十地。
今圓初心即是橫明，以橫望竪即其車高廣。
文為五：一約六度自行、二約四等等化他、
三約多聞進修觀諦、四約降魔說法、五約力無畏果德。
一約六度者，即是行本。
六度皆具五種，四權一實，具如前釋。
「布施是道場」者，初發心住檀波羅蜜，捨一切慳心、
顯布施法身，即道場。
「不望報」者，住真修檀，不望世間及緣修報。
「持戒是道場」者，初發心住此尸波羅蜜，
破一切惡業、顯真戒法身，即是道場。
尸中具一切佛法，即是得願具足。
「忍辱是道場」，初發心住此羼提波羅蜜，
能除法界瞋恚、顯真忍辱法身，即是道場。
既具權實慈忍之力，於法界眾生心無罣礙。
「精進是道場」，初發心住此精進，能離法界事理懈怠、
得真精進法身，即是道場。
自然流入，即「無懈怠」。
「禪定是道場」，初發心住此禪定，能除法界一切散亂、
顯真禪定法身，即是道場。
於事理諸禪出入自在，即是「心調柔」也。
「智慧是道場」，初發心住此智慧，能斷法界一切無明、
顯真智慧法身，即是道場。
見四不可說之理念念現前，即是「現見諸法」。 ^642c5

「慈是至眾生故」，二、約化他之行。
四等即是利物之心、眾行之首。
「慈是道場」，初心菩薩得真無緣慈，離法界瞋惑、
顯真慈法身，即是道場。
普覆法界，即「等眾生」。
「悲是道場」，初心菩薩住無緣悲，內破疲苦、
真法身顯，即是道場。
雖處三界，拔濟眾生心無疲苦。
「喜是道場」，初心菩薩得真無緣喜無量心，
破法界疾患不悅樂心、顯真喜法身，即是道場。
慶諸眾生離苦得樂，即是「悅樂法」也。
「捨是道場」，初心菩薩住空平等地，即破愛憎、
顯真虛空法身，即是道場。
雖利眾生，心無取捨，即愛憎永斷。
「神通是道場」，是能化法也。
初心即得六根清淨真如意通，破於諸根障通無知之垢、
顯出法性真淨六根，即是道場。
此即成就六通，如應化物。
「解脫是道場」，由脫成通，故次明也。
《地持》云「菩薩得一切禪，乃能出二乘解脫際入。」
若初心入三諦三昧，即是二十五三昧，
除二十五有罪垢煩惱、顯出二十五有我之真性，即是道場。
以其因中能背捨三界，故得成八解脫、二十五三昧。
「方便是道場」，即是化他善巧。
初心有中，即有雙照二諦之方便，破恒沙無知、
顯諸方便法門，即是道場。
能以三輪不思議化三密，示現權巧，教化一切眾生。
「四攝是道場」，四攝是方便化物之法，如
〈方便品〉釋。布施、愛語、利行、同事以攝眾生，令得解脫。 ^642c27

「多聞至空故」，三、明多聞進行。
雖具自他之智，事須進修令成圓極。
「多聞是道場」，初心菩薩得真聞持，聞十方佛法、
破諸妄暗，多聞顯發文字性離，即是道場，以能隨順如聞而行。
「伏心是道場」，《瓔珞》云「從初發心至金剛頂，皆名伏忍。」
初心圓伏無明，進顯真實，即是道場。
一心三觀即是正觀諸法。
「三十七品是道場」，菩薩初心得無作道品，
能除八倒一切妄惑、顯法性五陰法身解脫進修，
乃至得大涅槃，即是道場。
界內四諦、界外三諦皆名有為，而背捨也。
無量滅諦無作道滅，即真無為。
「諦是道場」，此下五番即是道品所觀之境。
初心菩薩能用道品見四四諦，斷界內外迷理煩惱、
顯權實理，即是道場。
說四四諦，即「不誑世間」。
「緣起是道場」，觀十二因緣有四種相，初心菩薩能用無作道品觀因緣三道，
得三種菩提，即是道場。
若觀因緣見三佛性，即無盡也。
「諸煩惱是道場」，初心菩薩能用道品觀於三毒，
不染虛偽、顯真佛法，即是道場。
亦知煩惱及以佛法皆畢竟空。
「眾生是道場」，初心菩薩能用道品觀九道眾生空，
不見眾生相則妄惑不起，見眾生真性即是佛性，即是道場。
若不見眾生定性，則於我無我而不二，是真無我義。
「一切法是道場」，初心菩薩能用道品觀一切陰入等空，
破諸法中顛倒妄惑，顯佛性五陰、得五種涅槃，即是道場。
亦知諸法及涅槃空。 ^643a23

「降魔至畏故」，四、約降魔說法明道場義。
菩薩觀行成就，故能制伏魔怨。
「降魔是道場」，初心菩薩能降四魔乃至八魔，
見魔界如即佛界如，即真道場，能處魔界心不傾動。
「三界是道場」，初心菩薩不離三界、不著三界，
見三界三諦成王三昧、二十五三昧，顯一切佛法，即是道場。
知三界空，本無所趣。
「師子吼是道場」，師子吼者名決定說，初心菩薩能破疑惑，
見諸眾生悉有佛性，即是道場。
四不可說說四因果，赴機利物決定無畏。 ^643b20

「力無畏至智故」，五、約果德明道場。
「力無畏不共法是道場」，初心菩薩成就十種智力，
如《華嚴》說，即是觀一實諦能破無明，得力無畏不共真法，即是道場。
力無畏不共，自行無失、化他得宜，即無諸過。
「三明是道場」，初心菩薩即得三明，達三世事理無罣礙也，一念知一切法是道場。
初心菩薩見中道理，即能雙照二諦，破法界無明、
真智顯現，即是道場。
初心總相一切智成，亦為佛也。 ^643b29

「如是至佛法矣」，三、結成道場。
若約淨名成就如上諸波羅蜜、教化眾生，
隨其舉足下足皆是除偽顯真，即是道場中來，豈可從佛得道處來？
若作初發心住解，初心菩薩應諸波羅蜜，
教化眾生除偽顯真，舉足下足觀常現前，
即是道場中來，乃至十地亦復如是。
若約十信五品弟子解，若常修此觀教化眾生不失念者，
舉足下足皆道場中來，具足一切佛法。
《法華》云「當知是人已趣道場」。 ^643c9

「說是至菩提心」，四、時眾得益。
「五百天人皆發無上道心者」，即發心住也。 ^643c17

「故我不任詣彼問疾」，四、結辭不堪。
光嚴自惟往昔迷真道場，因淨名方解，
既神智劣弱，豈堪傳旨往問疾乎？
pin:: 維摩經略疏卷第十九菩薩品之三
other:: 
##  19 維摩經略疏卷第十九
 ^643c19

「佛告持世菩薩汝行詣維摩詰問疾」，三、命持世。
文為二：一命問疾、二辭不堪。
所以次命者，其既是出家菩薩，亦是法身大士紹尊位者。
所言持世者，領憶不忘名之為持，世以隔別為義。
實相真心領憶諸法無有遺忘，故名持世。
持義多途，略有五種：一遮持、二總持、三聞持、
四住持、五任持。四教皆有此五種持，但三權一實。
今約圓教明五種持。
一、遮持者，菩薩得實相真明，能遮法界煩惱生死苦報。
二、總持者，一切萬行自利利他功德，如完器盛水無有漏失。
三、聞持者，十方諸佛說法，乃至十界所有言辭，
一聞便憶，如雲持雨不忘失也。
四、住持者，住持十方諸佛法門興隆不絕。
五、任持者，無緣大慈荷負一切，保任不捨。
菩薩從初發心，心如虛空非偏非圓而能權實皆持，乃至法雲等覺。
持世位居補處，權實五持將極，豈不知波旬化身而為帝釋？
但為眾生令知魔界如佛界如一如無二，
故於往昔 " resp=示不知魔、
示受呵折，令眾生悟佛知見也。
開即是總，示即是別，總別不二即悟。
此還約初心，不須遠求，乃至妙覺亦復如是。
前呵彌勒、光嚴皆破果上之僻報，故約菩提、道場以彈。
次呵持世、善德、皆破因中之謬取、故約魔來、施會以彈。
今佛次命持世者，若述往昔被彈之事，
令諸菩薩覺知魔事、悟佛知見，大眾同聞即得成前五種利益。 ^643c24

「持世下」，二、奉辭不堪。
文為四：一奉辭不堪、二述不堪之由、三明不堪之事、四結成不堪。
初文者，良以往昔不覺魔作帝釋，為淨名所彈，豈堪傳旨。 ^644a20

「所以」下，二、述不堪之由。
由不識魔作帝釋來。
文為五：一住於靜室、二魔作釋來、三魔來不識、
四魔更施女、五嫌怪不受。
初文者，持世住靜避喧入禪進行。
其是法身大士，豈須生身入道？
迹同方便為物之軌，應須引進，故住靜室示修禪定。 ^644a23

「時魔至於一面立」，二、魔作釋來。
所以作帝釋來者，帝釋是佛弟子，已得聖道。
又是佛檀越，常來親近。
持世既是出家菩薩，見檀越來理須慰問，便成妨亂。
今明四教知魔不同。
一、三藏菩薩，自未離煩惱魔陰魔，但觀行覺知折伏而已，寄此修道。
若得神通，作意知天魔、不作意不知。
若知以神通，伏之未能永破，至樹王下先降天魔，
魔退之後三十四心斷結，則界內四魔皆盡。
二、通菩薩，見地分斷見煩惱魔，得五分法身分除陰魔，
至六地無正使潤業除界內陰魔死魔，猶誓願扶習。
界內受生有陰有死，雖有陰死不能壞道。
七地雖得神通作意能知能破天魔，不作意則不能知不能破，
至道樹下方究竟破，一念習盡誓不牽生即四魔永盡。
三、別教，明十住入偏真理破煩惱魔陰魔死魔，
十行得神通，亦作意能知天魔、不作意不能知不能伏。
至初地得一身無量身，百界作佛，界內習盡，陰死天魔悉破。
四、圓教，五品圓伏四魔，若入十信即能圓斷，不須作意自覺魔來。
此略分別破陰等魔。
若破常無常等八魔，三藏菩薩但伏四魔，至道樹方破。
若通教見地、別教十住，除常樂等四，行向已伏無常等四，
登地分破無常等四，因雖無常而果是常，
具如《大經》佛答梵志。
至別教佛地，八魔皆盡。
圓教初住圓破八魔，界內永盡。
若界外無常等四，乃至後心方究竟盡。 ^644a28

問：持世何以為魔所嬈？
答：若論迹現方便，補處豈不知魔？
有教無人不須研覈。
但為稟諸方便教者之軌，故示不知。
解此有三意：一方便菩薩未能魔佛一如，
佛界即理、魔界即事，諸方便教雖入真理，
不能事理無礙，斷結入真避事入理，如人畏時非人得便，
不能體之與佛界一，故為所惱。
大士二界不二通達無礙，無所去取，能覺能降。
二諸方便教緣修照寂有入出觀，作意知魔、若不作意則不能知。
圓教真修無出入觀，常在三昧寂而常照。
持世雖在靜室，猶未入觀，不作意照，是故不知；大士寂照能即覺知。
譬修禪人不別邪魅，須備方鏡。
魅雖惑人眼而不能變本形於鏡，波旬亦爾。
但誑緣修未入觀者，而不能誑真修寂照。
三諸稟方便教入觀，知魔或暫時降伏，不能於其境界無礙。
如人不能調惡弟子，捨之不受。
有人不捨，方便調熟堪任走使成善順人。
菩薩調魔亦爾，非但調其惡心令善，亦能使發菩提之心、證無盡燈廣化一切。
自於佛法未曾損減，而大饒益無量魔眾。
權教菩薩闕此三義，故為所亂。
今持世住靜，魔作天形欲為惱亂，持世不覺因障入定。
如佛知機化人成道，魔亦知人應得道者逆來壞之。 ^644b25

「我意至堅法」，三、明魔來不識而為說法。
「言善來」者，既不知是魔，謂是帝釋為求善法，故歎善來。
憍尸迦者，本人中姓，從姓為名。
「雖福應有」者，福感天王果報富樂，不可自恣放逸不修。
「當觀五欲無常以求善本」，者，若小乘但以無常為出世善本。
《大論》明天王多著五欲，佛為說無常等十五種觀，破欲竟乃令轉教。
持世既謂是天王，故勸令觀無常離欲。
「於身命財而修堅法」者，三堅有五：一、世間三堅，
不杖惠施，得未來身堅；放生止殺，得未來命堅；
直心布施，得未來財堅。
故命天帝觀於無常，天報不久，須種未來堅固之業。
二、聲聞經修三堅者，若觀無常得五分法身無漏慧命七聖諸財，
無能損破，故言堅也。
菩薩為眾生、為佛法不惜身命無所悋者，
華報得世間三堅，後成佛果方得三堅，大同聲聞。
三、通教者，觀三堅無生無滅，煩惱生死天魔外道無能破壞。
四、別教者，登地離界內外生死、法身顯現，
名為身堅；般若慧命終不斷滅，即是命堅；
萬善法財不可侵奪，即是財堅。
五、圓教者，捨身命財皆與生死後際等，
離老病死得不壞常住，一切法趣身命財亦是三德之三堅也。
持世謬為天王說法，五種三堅未知說何？ ^644c19

「即語至掃灑」，四、明魔更施女。
變身為釋，已廢禪心，更以女施，重生妨亂。
先現釋身，軟賊得入；今以女施令其違情，強賊又入。
以此二賊妨擾之心，持世不覺，即是已為魔所壞也。 ^645a13

「我言至此非我宜」，五、明持世嫌怪不受。
女是非法之境，何得強以施之，故言「無以此非法之物而要我」
也。沙門是梵行清素之士，不應受此污染之境非法供養，
故言「此非我宜」。 ^645a17

「所言」下，三、明被彈之事。
文為八：一淨名覺悟持世、二淨名就魔索女、
三魔驚懼欲去、四空聲勸捨、五魔捨女、
六大士為女說法、七魔乞女、八大士還女。
一、淨名覺悟者，持世不能自覺，良以緣修不逮，致被魔幻而不覺知。
大士悟佛知見，自悟悟他，照圓極故，能發魔幻偽、示其是非。
初示其非，「非帝釋也」。
次示是魔欲壞正道，故言「嬈固汝耳」。 ^645a21

「即語至應受」，二、淨名索女。
「如我應受」者，此有二意：一我是俗人，納之非妨；
二圓行大士達色源際，違順強軟無非正道，
不以為妨，故言如我應受。 ^645a29

「魔即至得去」，三、魔驚懼欲去。
本輕持世，欲壞他成已，忽遭淨名發其幻偽，
又知非敵必被挫辱，是故驚懼。
「欲隱形去，盡其神力亦不得去」者，魔雖有神力，
當如法身大士不謀而用，是故盡力亦不能去。 ^645b3

「即聞至得去」，四、空聲勸捨。
空中聲者，關河舊解云：是化魔菩薩因機助化，
汝向欲施持世，今淨名索之，何得不與？
與則不違本心，乃可得去。
或是淨名空中出聲，為調魔故。
或釋迦法身毘盧遮那之聲，如《普賢觀》所明。 ^645b7

「魔以畏故俛仰而與」，五、魔捨女。
既不能自隱，空聲又勸，魔當自念：若不輸女恐加挫辱。
畏不獲已，便輸女也。 ^645b12

「爾時」下，六、受女說法調伏魔心，是故受女。
益諸女故，應須說法。
文為二：一勸發心、二勸修行。
發心是目、修行是足，目足備故入清涼池，是以先勸發心後當修行。
如應說法者，隨四機緣令各發心。 ^645b15

「汝等」下，二、勸修行。
雖已發心，須行填願，故勸修行。
菩薩法樂為破欲樂，故說法樂令魔修集。
文為三：一勸修法樂、二天女請問、三淨名答。
初、勸修，如文。 ^645b19

「天女即問何謂法樂」，二、天女請說。
女在魔宮受世欲樂，不聞出世清淨法樂。
今聞未解，是故致請。 ^645b22

「答言」下，三、淨名答。
言「法樂」者，一切善法欲為其本，若有樂欲是則為樂。
如人愛念父母親戚以之為樂。
若為佛弟子，以佛代父、以法代母、僧代親屬、
行代財物，其深樂者即出世法樂。
文為五：一樂歸三寶、二樂離集諦、三樂觀苦諦、
四樂修道諦、五結成法樂。
若能如是，非但因中即得法樂，後得滅諦涅槃究竟常樂。
初文者，四教三寶隨所信樂即是法樂。 ^645b25

「樂離五欲」，二、樂離集諦。
集所應斷，故云樂離五欲。
《法華》明諸苦所因，貪欲為本。
故知五欲即是集也。
如人病差即得安樂，若離五欲即得法樂。
四教離集，隨機不同，但初呵天女著五欲樂，多用三藏。 ^645c4

「樂觀至空聚」，三、樂觀苦諦。
若不樂觀、為苦所苦、豈得法樂？
若能觀之，即得觀智真法樂也。
四教觀苦，隨根所用。 ^645c8

「樂隨護」下，四、勸修道諦。
文為三：一修行本、二正行、三遍行。
一修行本者，「樂隨護道意」，此勸自行善。
善護道心，道心不壞，以道自娛即是法樂。
「樂饒益眾生」者，即勸化他。
如父母見子離苦得樂，父母亦樂。
「樂敬養師」者，捨父從師，師成勝德，敬師道法翫味娛神即是法樂，
知恩敬養報德暢懷亦是法樂。
是則內修自行化他，外有明師開導，因緣具足無行不成，所求稱心即是法樂。 ^645c10

「樂廣至明慧」，二、明菩薩正行。
六度總眾行之要，四教皆行，以求菩提。
但教門不同，故有生滅等四，具如〈佛國品〉歎菩薩德及淨土行已具釋之。
但淨名隨應而說，任諸天女各有所行，
隨其樂行，道味沾神稱心釋意，皆名法樂。 ^645c19

「樂廣至之法」，三、明遍行。
行有二種：一總、二別。
總即六波羅蜜，別是遍歷萬行。
今勸諸天女遍行萬行，而略舉數條以成法樂之相。
復次若行一行，何行不攝？
「樂廣菩提心」，即是弘誓，必令普遍故名為廣。
初從生弘誓乃至無作，即增廣義。
勝道增長法味轉新，即是法樂。
「樂降伏眾魔」，如平勝怨，心則快樂。
「樂斷諸煩惱」，煩惱病瘥即是涅槃。
「樂淨佛國土」，淨佛國義已如前說。
如世家宅修治清淨，賓主覩之歡娛悅樂。
「樂成就相好故修諸功德」，如人自在形儀端正內有美德，心即悅樂。
「樂嚴道場」，四教道場如光嚴中釋。
此除偽顯真，真顯偽滅則悅樂也。
「樂聞深法不畏」，雖各有深法，藏通偏真未足為深，
別圓圓直始是深法深難到底，若有畏者心則驚疑，
成苦非樂；若聞而不畏，愛樂恒求，得真常樂。
「樂三脫門不樂非時」，四教三脫，前兩有時、
非時，非時即二乘、時即菩薩。
復次前兩菩薩亦是非時，別圓觀中修三脫門即是時也。
將別望圓復是非時，圓教正乃是真時。
何者？諸方便教行非證時，若欲取證皆是非時。
是時而求即得究竟真三脫門，即是真法樂也。
「樂近」等者，四教各有同學親近同修，和同獎成即法樂也。
若於凡小乃非同行，心有恚礙壞真法樂，
若心無恚礙能以隨喜過其上者，還得隨喜之法樂也。
「樂將護惡知識」，若不護彼意，能壞法樂。
能善將護，惡心不生，不致破損內善法樂，恒得安存。
「樂親近善知識」，善知識者能示教利喜，成人法樂。
「樂心喜清淨」，《大集》云「如真實知大知，心動至心，故名為喜。」
如真實知大知，即真法喜。
心動至心，名淨法樂。
「樂修無量道品之法」，四教道品，若在菩薩心中，
為化眾生，皆名無量。
所以說道品名法樂者，《法華》云「無漏根力覺道，便得無量安穩快樂。」
二乘尚爾，況菩薩乎。
但分別無量道品，開四教義，去取難解。 ^645c24

「是 " resp=為菩薩法樂」，五、結成法樂。
菩薩若樂欲之心修此等法，皆是法樂。
但略舉一例諸，無非法樂。
如即自行人聽習坐禪等，心樂即樂，若心不樂則生苦受。 ^646b1

「於是」下，七、魔誘女還宮。
文為三：一魔欲誘女、二女樂法樂不還、三魔就乞女。
並如文。 ^646b4

「維摩詰」下，八、淨名還女。
此為四：一淨名還女、二諸女請法欲還、
三為說無盡法門、四諸女致敬隨去。
初文者，大士本常修捨行，正為調魔，故云如我應受。
魔調伏已，諸女發心，放還魔宮又能廣化，故捨還魔。
「令一切眾生得法願具足」者，還之即滿其願。
因此立願，令求法者皆得法願具足。 ^646b6

「於是至魔宮」，二、諸女請法欲還。
弟子別師，事須諮請誡勸所行。 ^646b13

「維摩至眾生」，三、為說無盡燈法門。
四教菩薩悉皆有之，但有究竟不究竟耳。
藏通灰斷，果是有盡。
而因中傳化至果，雖入涅槃轉次授記，佛化不斷。
此是有盡燈之無盡。
別圓中知見一切法如空無盡，智亦無盡，自不可盡化他亦然。
譬如二燈，一油少炷小、二油多炷大，油多炷大者本燈不盡，
更傳餘燈亦不可盡。
淨名以此法門轉度於他，復使百千皆令發心，
而於本燈無所損減，故以為譬。
是則「冥者皆明，明終不絕」，令諸眾生紹法王種，即是能報佛恩饒益一切。 ^646b14

「爾時至不現」，四、天女受教致敬還宮。
如文。 ^646b25

「世尊」下，四、結辭不堪。
淨名有斯神力者，寂照知見自在調魔。
智慧辨才者，為說法樂及無盡燈。
持世自惟往昔不逮，豈堪傳旨往問疾也。 ^646b26

「佛告長者子善得」，次命善得。
文為二：一命問疾、二辭不堪。
所以次命者，善得是在家菩薩，即五百之一人也，亦是法身示居補處。
所以名善得者，善是善巧、得是得理，善巧得理故名善得。
但約教不同，三藏二乘自善得理，不能斷習。
緣覺斷習不盡，非善得義。
菩薩不爾，意存兼濟，至果得理正習俱盡，故名善得。
二通教者，前教折空得理，三乘皆非善得。
此教體真，即是巧度。
三乘悉是善得第一義理，但二乘無悲，
即入涅槃，不名善得。
菩薩得理，廣利群生深窮源底，必至佛果習氣皆盡，故名善得。
三別教者，通教偏真，豈名善得？
此教得真，不住修恒沙佛法斷於別惑，見中道理乃名善得。
四圓教者，別教緣修，豈名善得？
一心三觀五眼具足，圓照法界圓成三德究竟涅槃，是真善得。
是則無得為得，得無所得，故名善得。
三權一實。今長者子善知非權非實，而能成就權實善得，
以此化物自利利他入佛知見，故名善得。
其義既爾，豈答不知法施之會為淨名呵？
但砧槌成物，顯入佛知見。
何以知然？今命問疾的取此四，前三義推顯開示悟初心三義，
今命善得欲顯入佛知見道故。
前持世顯悟正明魔如不異佛如，今此顯入約法施會無有前後一時等施，
即不二而二、道觀雙流，故受瓔珞分作二分，
一分難勝、一分乞人，即是平等法施之會。
還約初心，勿遠求也。
昔破財施七日之會，即是寄意破稟三教未入中道，所有檀施非法施會。
今命令問疾，若述昔被彈，則大眾普聞稟方便者，
並皆恥折求真法施，即是成前五種利益。 ^646b29

「善得」下，二奉辭不堪。
文為四：一奉辭不堪、二述不堪之由、三正述被破之事、四結成不堪。
初文者，良以往昔七日設會，非法施會，
不能益物，致為所彈，豈堪傳旨往問疾也。 ^646c29

「所以至七日」，二、述不堪之由。
由於父舍設大施會供養一切，期滿七日不識法施。
言「父舍」者，崇祖居處也。
「設大施會」者，關河舊解云：其家祖父邪見，
世世恒修邪祠，下祠用羊、中祠宰牛、上祠用人。
善得教化絕此邪祠，勸修正道行真檀施。
其家大富四事豐饒，營斯大會，供養一切出家在家內道外道，
及諸貧賤來者無隔供給所須，期滿七日。
但施會是檀，約教有四：一、三藏施者，能捨財物乃至身命，方成檀度。
如尸毘代鴿，心無悔恨。
二、通教者，若止捨一切，是檀非度。
了三事空，隨有所施，是檀是度。
三、別教者，雖三事俱空，猶是檀非度，能度別惑。
至大涅槃，能分別施有無量相，赴機度物，則是檀是度。
四、圓教者，前雖破別惑，隨機之施猶是檀非度，非究竟故。
若知一切法趣檀，是趣不過，檀尚不可得，
云何當有趣非趣者，即檀度也。
何者？於檀究竟通達諸法故也。
三權一實，實是法施之會。
善得方便示行前三不了圓教究竟檀度法施之會，
故為所彈，不堪之由義在於此。 ^647a4

「時維摩」下，三、述被彈之事。
文為六：一正彈呵、二善得請說、三淨名略說、
四善得重請、五重為廣說、六時眾得益。
初文者，善得雖有財施大會，不知財中有法故非法施，是以前呵後勸。
前呵者，不見財中一切佛法，豈名大施？
後勸者，勸修法施之大會也。 ^647a24

問：法施之會，為當說法為施會？
為復財中具一切法，以財施時即法施會？
答：備有兩義。經論多明施財為財施、說法為法施，此是通途四教二施。
今不思議圓通之道，非但說法以為法施，
財中具足一切佛法以施眾生，此財施時即是法施。
如無盡意解頸瓔珞施觀世音，即云「當受此法施珍寶瓔珞」，
但施瓔珞而言法施者，即瓔珞中具足佛法，施瓔珞時即是法施。
今淨名云「無前無後一時供養一切眾生，
名法施會」，此如上呵迦葉「以一食施一切，供養諸佛及眾賢聖」。
今受瓔珞分作二分，一奉難勝如來、一施最下乞人。
而言「若施主等心施一最下乞人，猶如如來福田之相，
無所分別，等于大悲不求果報，是則亦為具足法施」，以此而明何關說法。
今文正約財施具足佛法即法施會。
何者？財即五塵。《大品》云「一切法趣色，乃至趣非趣，聲等亦爾。」
若能通達財中法施，是則慈悲誓願、福智勳修。
以此財施，隨前所得，如置毒於乳、聞毒鼓聲近遠皆死。
如此之施但非七日受者得益，一切同沾。
善得不達，故被彈云「當為法施之會，何用是財施會為？」 ^647a29

問：但圓有法施，餘三亦有？
答：於檀約觀亦有此義，但非圓普。
又方便教門出沒，未必事明此義，故淨名施圓，
欲顯入佛知見通達無礙，寄彈善得令時眾稟方便教者達此財施即成法施。 ^647b21

「我言至之會」，二、善得請說。
所以請者，善得豈不知說法而為法施？
但恐淨名意有深致，故請說也。 ^647b26

「法施至之會」，三、淨名略答。
法施會者無前無後，此即觀施色等一切法趣色，
即是色中具十界之法名之為法，以此施佛即是施法，如如意珠具一切寶。
其不別者，施者受者唯殊而已，此如三教；
若施者受者皆知具寶，此如圓教。
故《大經》云「有二種人得大福利：一如法施、二如法受。」
此即法施之會。「無前無後」者，前際即生死六道眾生，後際即涅槃四種聖人。
若觀三事一如無二皆是中道，非前後際，
一時供養一切眾生，是名法施之會。
中非二邊而能雙照六道四聖，此十遍攝一切眾生。
菩薩因施一色令一切眾生皆得見中，
即是大事因緣為令眾生開示悟入，故言施一切。
復次若眾生未獲大利，隨其根緣各得法利，名施一切。
是則非權非實、能權能實雙照二施，心心寂滅入佛知見，是名法施之會。 ^647b28

「何謂也」，四、善得重請。
所以重請者，淨名略答，言略義深，雖顯法施其意宛然而猶未了。
又迹示未悟，為令時眾普得開解法施之益故也。 ^647c15

「謂以」下，五、淨名重答。
廣說法施有三十二番，莫不皆約財中辨法。
若離財者，則財中無法，攝法不盡。
一切法趣檀，何容止有三十二番？
但略說耳。所以萬行，財中皆備，以此施人，
受財即受一切法也；五塵悉然。
如毒箭熏藥，隨得入處，藥毒氣發殺活於人。
觀法入財，隨施前人，六根受施法即得入。
如《大經》明，置毒於乳，遍于五味皆能殺人。
眾生受財，觀法熏之為作善根，後若值佛開發宿善即便得悟，
如毒發殺人。若財不具法，財施益少，無入道緣。
文為五：一約四等、二約六度、三約三脫、
四約眾行、五結成法施。
一約四等者，此是菩薩利物之懷，謂「以菩提起於慈心」。
上文云「寂滅是菩提」，若觀法趣財畢竟寂滅，
即真菩提，起無緣大慈，如磁石吸鐵，與大涅槃樂。
「以救眾生起大悲心」，一切眾生皆為二邊沈淪苦海。
若觀此財離二邊者，即無緣大悲拔二邊苦。
「以持正法起於喜心」，正法是一實之理，若見此理即具正法。
此法能令離二邊苦，得大涅槃、成無緣大喜。
「以攝智慧起於捨心」，若觀三事見虛空佛性三諦之理，
即攝三智無施無受，知四不可說平等真法界佛不度眾生。
雖復拔與，心無分別，不存有恩於物，即是於無緣大捨。 ^647c18

「以攝至波羅蜜」，二、約六度者，「以攝慳貪起檀波羅蜜」，
觀三事見中道離於二邊，不慳不施，名為真檀。
為攝五種慳貪，起五種檀，四權一實。
攝眾生，如前歎淨名德已略分別。
「以化犯禁起尸羅」者，菩薩行施，見一實諦即忘持犯，是真尸羅。
「為化眾生」，例檀說之。
「以無我法起羼提」者，觀施實諦，即於我無我而不二，是真無我。
若見真無我，則不恚不忍，是真羼提。
為化眾生，例前。「以離身心相起毘梨耶」
者，觀施三事見一實諦，即不見身心有相無相，
不進不怠，是真毘梨耶。
化生例前。「以菩提相起禪定」者，觀施實諦即是寂滅，
滅是菩提無定亂相，是真諦定。
化生例前。「以一切智起般若」者，觀施中道不見愚智，是真種智。
化生例前。 ^648a12

問：約四等釋法施，何以但取其實？
釋六度明法施，何故雙釋？
答：四等且據內懷，外所不知；六度攝物物情非一，故須雙起。
復次四等實即攝權，內心隱密終不可知，故不具釋。 ^648a26

「教化至無作」，三、約三脫門者，「教化眾生而起於空」，
觀施實諦即真空三昧，為化眾生斷內外緣集，
起於四教四種空三昧，三權一實。
「不捨有為法而起無相」，觀施二邊即見正道，是真無相三昧。
「為化眾生」，如前空門。
「示現受生而起無作」，二乘無業不更受生，故名無作解脫。
菩薩觀施，見一道清淨離二邊業，即真無作三昧。
慈善根力為物受生，權實如前。 ^648b1

「護持至道法」，四、約眾行者，「護持正法起方便力」，
觀施正道即是正法寶城，護此正法起三業方便三輪不思議化，
於四不可說用四悉檀巧說四教，即是起方便力。
「以度眾生起四攝法」，觀施見理，欲以此理度脫眾生，
因檀而起四攝，權實可知。
「以敬事一切起除慢法」，觀於受者皆如供佛，
起敬愛心不生輕慢，即是起除慢法。
下去句句皆須云三權一實。
「於身命財起三堅」，若見施實諦能起三堅，如前所明。
「於六念中起思念法」，覺檀實諦即是念佛，
念檀法性即是念法，念智與檀合即是念僧，
念檀能斷惡即是念戒，念檀能捨一切法即是念捨，
念因檀生淨天第一義天即是念天，但法語通漫。
六念所緣，四教分別權實諸法思念不濫，是名起思念法。
「於六和敬起質直心」，若行施時，即四教所明四種六和，
謂身慈、口慈、意慈、同施、同見、同戒。
既知四不可說，則能起質直心。
「正行善法起於淨命」，行施住四種正善，
起四種淨命，皆為利物，不生邪命。
「心淨歡喜起近賢聖」，見施實諦本性清淨得真法喜，
而近諸方便所明賢聖，同諸賢聖為利眾生，不憎惡人起調伏心。
行施之時惡人來乞不生難礙，調伏其心入平等法界，一切施也。
「以出家法起於深心」，行施見一實諦，出二邊生死，
觀方便教明出家法，知悉歸一大乘，出家故起深心。
「以如說行起於多聞」，觀施實諦即心調軟，
能如說行，起於多聞，普欲聞四教權實之說。
「以無諍法起空閑處」，知四不可說則無所諍。
方便起諸空閑之處，攝諸憒鬧眾生。
「趣向佛慧起於宴坐」，見一實諦即趣向佛慧。
而起宴坐者，如身子章釋。
「解眾生縛起修行地」，觀一實諦，能以方便解於眾生界內外縛，
約諸教門起修行地，判賢聖位斷伏不同，
已如《玄義》分別。「以具相好及淨佛土起福德業」，
起三十二相業，如《大論》明因施起淨土業，
如釋〈佛國品〉。「知一切眾生」等者，見一實諦即知一切眾生心念，
能赴機說法，起隨情權實二智業也。
「知一切法」等者，知一切法趣檀，見一實諦即無取捨入一相門。
言「起於慧業」者，忘前權實二智也。
「斷一切煩惱」等者，見實諦，真修顯現則能如是，
但欲深進自行化他，必須起緣修助道法。 ^648b9

「如是至福田」，五、結成法施之會。
即住檀中具一切佛法，隨所施財如毒箭燻藥，
若有著處諸煩惱滅、成一切善根，是為法施之會。
「為大施主亦為一切眾生福田」，若內心成就一切佛法，
其有施者即能長彼一切善根，是為真福田也。 ^648c21

「世尊」下，六、時眾得益。
文為二：一婆羅門發心、二善得清淨。
初文者，聞說檀度具足佛法成法施之會，心開意解即無上心發。 ^648c26

「我時」下，二、善得心得清淨。
文為四：一善得心得清淨致敬供養、二淨名謙讓不受、
三善得重請令受、四淨名受已迴施。
初文者，善得聞說法施，即見施中一切佛法，
徹照無染，即是心得清淨。
昔稟方便未曾聞此，故歎未曾有。
利益事大感德致敬，即能解瓔珞供養報恩。 ^648c29

「不肯取」者，二、淨名謙讓。
本為法益，意不在財，忽即受之容致譏嫌，亦表菩薩內懷不受一切法也。 ^649a6

「我言至所與」，三、善得重請令受。
敬重報恩供養之懷不申，故重請受。
若非所須受以迴施，亦暢丹誠，故重請受。 ^649a8

「維摩詰」下，四、淨名受以迴施。
善得心重難可頓乖，亦表菩薩為化眾生，
以無所受而受諸受，受已迴施悲敬兩田。
文為四：一迴施悲敬兩田、二眾見瓔珞在彼佛上、
三淨名略說法施之會、四城中乞人發菩提心。
初文者，表福田不二，即是法施之會。 ^649a11

「一切至障蔽」，二、眾見難勝如來受淨名施變成寶臺者，
將表淨名因施，未來當得果上四德無障無礙大般涅槃。 ^649a16

「時維摩至法施」，三、淨名因施瓔珞說法施會。
若施乞人猶如如來福田之相，無所分別，
此即觀所施之田入平等法界無有二相，
成無緣大悲，具足一切佛法。
不求緣修之報，即是具足法施之會。
如此明文，諸師何得但約說法以明法施？ ^649a19

「城中至菩提心」，四、明城中乞人發菩提心。
乞人因覩神力，又聞說法施之會，心開意解即發無上道心。 ^649a24

「故我不任詣彼問疾」，四、結成不堪。
善得自惟往昔父舍設會不閑法施，遂被彈呵，
心即清淨，豈堪傳旨往問疾也。 ^649a26

「如是」至〈問疾品〉之大段第二，出經者存略，或是經度不盡。
諸菩薩被命，皆辭不任之事。
若依歎德即有三萬二千，若依隨文殊入室但說八千，未可定判。
但四菩薩述昔被彈之辭，文已數紙。
經家若具述諸菩薩各有所陳，其文則有數千紙也。
如此大眾同聞如來印定，皆成五種利益之義，豈可偏序分也。
pin:: 維摩經略疏卷第二十
#  5 問疾品(六-七)
問疾品之初
other:: 
## 20 維摩經略疏卷第二十
 ^649a29

此品次〈菩薩品〉來者，上佛命諸弟子、菩薩，
各辭不堪，今次命文殊。
文殊恭命，故言文殊師利問疾品。
前明淨名託疾興教，大判為二：前兩品半是室外說法，今此六品是室內說法。
室外彈呵折伏，多用對治；室內引接攝受，
多用為人，俱令入第一義。
故《勝鬘》云「以折伏攝受故，令正法久住。」
得久住者即是入第一義，無漏真法永無退失。
已折伏竟，次明攝受，故有此品來也。
今略用五義以通此品及下五品：一此品來意、
二文殊堪為問疾人、三釋權實兩疾、四因疾出六品、五入文帖釋。
初意者，淨名住不思議權謀，輔翼大聖，
顯不思議真性解脫，助成佛國因果之教。
前已用四教折伏凡夫二乘及諸偏菩薩，
今歎圓教三脫之果，接引攝受，令修三觀之因入不思議解脫，
得見淨剎隨業往生成淨土之行，故有此品及下五品。
此又為五：一為起時眾渴仰之心、二為三觀攝受引入、
三為扶成淨土之教、四為入《大品》、《法華》
哢胤、五為還佛所結定。
初意者，雖諸王、士庶、弟子、菩薩稱述大士勝智勝德，
大眾虛心渴仰而已，未獲見聞。
若得問疾之人，隨從親承，即得見聞大士神智、
詫疾興教利物之事，是故奉命赴時眾之心，
令見詫疾空室所表，聞說不思議權實兩疾。
次意者，室外彈呵諸稟偏教未入正位，及諸凡夫雖復心折慕仰正道而莫知修入方軌。
若文殊入室問有疾菩薩云何調伏其心，
淨名略廣明三觀調伏，即是攝受引入義也。
三意者，若因文殊問疾，能修三觀，隨障盡多少各生淨土，所有願行皆成淨土之行。
四意者，若已入正位，前雖聞大乘猶未轉酪，
今因文殊入室更聞六品之說即轉成生蘇，
故迦葉云「今諸聲聞皆應號泣」，即其事也。
若至《大品》得為熟蘇，《法華》、《涅槃》即成醍醐。
三藏鈍根菩薩次第歷味，大同二乘，利根不定如釋〈菩薩品〉。
五意者，若不因文殊問疾入室與淨名往復說六品竟，
豈得掌擎大眾還菴羅園，對佛印定前後所說，
起發阿難對佛廣明淨土，接妙喜界來入此國，令諸大眾皆得見聞發願往生修無動行。
是則結撮淨名室外室內所有闡揚，皆扶成大聖不思議解脫法身淨佛國土因果之教。 ^649b10

二、明文殊堪為問疾人者，上命五百及諸菩薩，各述被彈皆辭不堪。
今文殊獨堪承佛聖旨者，略出五意：一位高、
二垂迹、三顯圓、四愜眾情、五隨物機。
一位高者，文殊與諸菩薩雖同居等覺，不無高下。
故《瓔珞》云「住等覺位入重玄門，經無量劫倒修凡事。」
文殊修行積久、智德高勝，位等淨名，故堪為問疾人也。
此亦一往也。二、垂迹者，諸菩薩多是實位補處，
但文殊本地是龍種如來、今迹居補處，
與淨名本迹義齊，故堪問疾人也。
又一往明耳。三、顯圓者，菩薩本迹豈可定測，
但諸菩薩多示弘方便，故悉為所彈。
文殊多示弘圓教，與淨名事同，故堪為問疾人也。 ^649c22

問：若爾，何得為鴦掘所折？
答：事等從多，鴦掘從少。
文殊未為淨名所彈，今承聖旨於義無妨。 ^650a5

四、愜物情者，問：諸菩薩同輔大師，何得全不愜物情？
答：彌勒雖是補處而是右面侍者，諸菩薩事儀疎外，
文殊雖同居補處而是左面侍者，如左面大臣裁斷自在，故愜物情。
五、隨物機者，諸菩薩與淨名如砧槌成物，
今文殊與淨名如兩槌成物，故入室往復辭無屈滯，
悅可眾心為淨名稱歎，豈同諸菩薩發言被折？
以是諸義堪為問疾人也。 ^650a7

三、釋權實者。疾義雖多，原其正意不出權實。
權是諸佛法身菩薩無疾現疾，實是九道眾生實有因果患累。
若從能化，應前權後實。
文云「是疾寧可忍不」，又云「有疾菩薩云何調伏其心」。
若從所化，即前實後權，故淨名云「以眾生病故則我有病」。
今約所化為次，故前明實疾。
略用四義分別：一辨因果疾相、二解釋、
三通別、四約土重輕。
初疾相者，瘵礙色心故名為疾，亦名為病亦名為患。
言因疾者，即是因中四分瘵礙心神致諸惱患，
即是心病，煩惱是因故說為因。
果疾者，感四大身，同篋性異，互起增損瘵礙色身，
即是身疾，酬煩惱因故言果疾。 ^650a15

二、解釋者，因中四分，一往分別三毒對三大疾，
三處等起故名等分，生地大病。
貪欲對水。經云「愛河洄復沒眾生，無明所盲不能出。」
愛能潤業如水潤生。
瞋恚對火，瞋心一起燒滅善根。
愚癡對風，以愚癡故則有四倒，故經云「四倒暴風能偃山夷岳」。
地具三分，如水火風俱集一身，故以對之。
故用四分為四因疾。
凡夫愚鄙有此四分，則有八萬四千，隨緣發動惱害心神，說為因病。
果疾者，即是四分感四大身，一大不調百一病動，
四大不調四百四病，病惱非一。
復次由於四分感成報身，即有生老病死，此亦是眾生之大患也。
下文云「有生死即有病」。
此患亦因四分而生，如《瑞應》云「貪欲致老，
嗔恚致病，愚癡致死。」
義推應云等分致生。
有四大四病之苦，即果病也。
但經論隨緣，或時火譬貪欲、水譬嗔恚、風亦不定。
今一往從多，如前對耳，通則何所不譬。 ^650a27

三、明通別者，因果二疾各有通別因病者，
四分為通，十惡四重等為別。
果疾者，四大四苦為通，四大增損或生等四苦增加乃至三途重苦皆是果上別病也。
由因通別故果有通別，若因中唯通果時亦爾。
若通強別弱、通弱別強，果時亦然。
因果相成，驗之不差。 ^650b15

四、約土重輕者，即四土不同。
一、約同居者，四分是因疾，分段是果疾。
此有二種：一穢、二淨，穢重、淨輕。
何者？同居穢土具有五道，天道果疾但通無別，因疾不定。
若人畜鬼，因果通別多少隨義。
地獄果疾但別無通，因亦不定。
若同居淨，但通無別。
何者？雖有四分，無十惡等四趣及重四苦，故因果之疾但通但輕。
二、明有餘者，即是界外之疾，是三乘聖人迷一實諦，
著偏空理起無為四分，感變易之果，亦名方便生死。
別圓斷界內惑盡，並未見中，未斷無明，皆生其土。
因果患累，同二乘也。
此之患累即因果疾，但有別教通別，無通教通別。 ^650b20

問：有餘土何得猶有四分因疾？
答：分無為緣集為四分也。
何者？取偏真是貪、捨俗有是嗔、迷一實是癡、
三分等取即是等分，此即別惑見思之因疾也。 ^650c3

問：有餘土既有四分因疾，亦得有四大四苦果疾以不？
答：亦有變易四大通相四苦。 ^650c7

問：上界諸天尚無老病，此之淨土何得有之？
答：無別但通。上文云亦生亦老，變易四大若不相違則無變易。
雖有通疾，界外四分變易皆輕，豈同分段之重？ ^650c9

三、約果報者，別圓初地初住見一實諦同斷無為，
自體未盡，故依無明得有四分，即是因疾。
感變易果即是果疾，亦名因緣生死。
患累輕微，故言自體。
不成實疾，但變易名通。
若前方便變易相麁，患累亦麁。
若論自體患累輕微，則有餘為重、果報為輕，
乃至無有；後展轉輕微，雖復輕微而同是實疾。
始自闡提之因阿鼻之果，乃至金剛等覺元品無明，
雖重輕有殊，皆是實疾。 ^650c12

問：實報何得猶有四分因疾？
答：開自體緣集以為四分。
何者？取一實是貪、捨二邊即嗔、餘無明是癡、
三分等取即是等分，是根本三毒，故《請觀音》
云「淨於三毒根，成佛道無疑。」 ^650c20

問：實報若有四分因疾，亦有四大四苦果疾不？
答：既有自體生死，豈無自體四大？
故《大品》云「一切法趣地，乃至趣非趣，三大亦爾。」
若自體四大四苦盡者，即是《大經》妙色湛然常安住，不為生死之所遷。
若諸師謂法雲等覺無生死者，其如教何？
又文云「從癡有愛則我病生」，若金剛等覺無明未盡，則有細微因果疾生。 ^650c24

四、約寂光者，解有二種：若寂光土唯妙覺所居，
則自體因果患累永盡，無病可論。
若通下地菩薩所居，則有微細因果之疾。
此取有後或無有後生死。
若依《仁王》，法雲三生則無有後終生有後住生，
法雲始生乃至歡喜皆屬因緣生死，此別教為便。
依圓義推，無有後即是等覺，有後或從法雲至三十心，皆是因緣展轉輕重。
雖作此解，未可定用。
但依前釋，寂光土究竟清淨，豈有因果細微之疾相待判其輕重者乎？ ^651a2

問：龍樹學者何以用天親之義？
答：是二大士豈不同入不二法門？
今本為通佛教，隨其所關即用，何得定執？
若分別界外結惑生死及諸行名義，當細尋天親；
若觀門遣蕩安心入道，何過龍樹。
但此經盛明疾義，未見諸經明文，若不取
《地》、《攝》相映望者，他或謂非義理多端強說。 ^651a12

二、明權疾者，菩薩住大涅槃有五種行，
所謂若得三諦三昧具二十五三昧，即成聖行，
從聖行生天行、梵行，從梵行起嬰兒、病行，
嬰兒行從大慈善根而起、病行從大悲善根而起。
何者？諸佛菩薩清淨法身，諸惡永斷眾善普會，
有何方便小善之可行、有何界內外因果之疾瘵？
但以大悲善根，欲拔界內外因果患累，
故形充法界無疾現疾，即是病行。
又示方便小善，除界內外眾生緣集，即嬰兒行。
若此因果疾愈，則諸佛菩薩捨應還真。
但眾生病有興廢重輕，菩薩還同興廢重輕，
故文云「菩薩疾者從大悲起，以眾生病故菩薩亦病。」
若眾生得不病者，則菩薩無復病。
今淨名託茲方丈，空其室內唯置一床以疾而臥，
是則無疾現疾，遠表諸土有權病也。
但實病輕重，上已分別。
今明權疾，亦約四土：一、同居穢淨現權疾者，
穢土既有十界因果之實疾，以其疾故則有十界因果權疾。
若界內疾愈，則淨名亦愈。 ^651a18

問：六道因果有疾可知，四種行人界內因果其相云何？
答：此約界內因果患累未盡。
若同居淨土，但有人天四種行人六種法界因果實疾，
以其疾故則淨名亦有六種因果權疾，若此疾愈則淨名亦愈。
二、有餘者，二乘及三種菩薩皆有無為變易因果實疾，
以有此疾則淨名亦有，若此疾愈淨名亦愈。
三、明果報現權疾者，但有圓教四十心及等覺地受法性身，
各有自體實因之疾，因緣有後無有後生死實果之疾，
以有此疾故淨名則有，若此等實疾得愈淨名亦愈。
四、寂光土，有疾無疾前已分別。
是則淨名大悲疾行權同四土，無疾現疾荷負十界，故名權疾。 ^651b7

問：淨名既是等覺，元品無明無有後生死，
實因果疾猶在，何得約實報土而明權疾？
答：本迹高下莫測之義已在玄文，何得更問。
但權疾之義約位不同，若妙覺極位，無法界之疾而現法界疾者，
且如淨名權疾。等覺猶有元品無明，無有後生死實因果疾，
從現受有後乃至分段因果之疾，皆是權也。
如此傳類，齊位是實、同下是權，乃至有餘、
同居現因果疾，皆是權也。
若有餘土，二乘三種菩薩齊位，有無為之實因疾，方便之實果疾。
神通誓願入同居淨，同六種因果之疾；
入同居穢，同十界因果之疾，皆是權疾。
若同居土，四種行人斷界內惑未盡，若斷已盡身在同居，
無疾現疾為利眾生，皆是權疾。
乃至五通仙人、諸天報得神通，隨有所為無疾現疾，亦名權疾。
若約觀心，巧修觀者或為自行或為化他，
無因果疾現因果疾尚名權疾，乃至一切眾生皆有此義。
如是則一切法趣疾，乃至趣非趣。
如此明疾，豎則深窮實際之源、橫則廣等虛空法界，
義理幽微，自非妙覺種智圓明，孰能究竟通達無礙？
今淨名現疾表此，故聲聞菩薩皆所不堪，莫敢傳旨。
文殊自知善解疾義，能恭聖旨，問於權實往復無滯。 ^651b19

四、明因疾出六品者，淨名詫疾意在興教，
因文殊問權實之疾，答權疾出此品上半，答實疾出此品下半。
又因權疾廣說〈不思議品〉，因實疾廣說
〈觀眾生品〉、〈佛道品〉〈入不二法門品〉、〈香積品〉，是故室內六品皆從疾之一字權實故有。
入文帖釋，當如符契。 ^651c13

問：有師云，此品是五源八始，此云何？
答：有似而疎，甚不主對。
何者？淨名本託疾興教，但約疾之一字出室內六品，何待空室等為五源也。
今明一部凡十四品，唯初〈佛國〉的是大聖法王自說，餘十三品皆因淨名託疾而興。
細推疾之一字，即是三由六源、二始兩因。
三由者，由淨名託疾，故有諸王士庶參問，
佛命弟子菩薩問疾，即是由疾得有室外三品。
六源者，以現疾故，文殊奉命入室問權實兩疾，
淨名略答廣說，是則室內六品從疾而起，疾即六品所出之源本也。
二始者，即是〈菩薩行〉、〈見阿閦佛〉二品，亦因淨名託疾而始。
所以然者，聞說六品有緣疾愈，淨名得無復疾，
故掌擎大眾還菴羅園，起發如來復宗明佛國因果。
二品從疾愈而始，故言二始。
兩因者，〈法供養〉、〈囑累〉兩品，亦因託疾而有。
何者？兩品既是流通，因淨名託疾而有正說，
流通即是流通正說，是則因疾而有流通兩品，故云兩因。 ^651c18

今明室內六品，大分為三：此一品即是略明權實二疾、
次不思議一品廣釋權疾、後四廣釋實疾。 ^652a7

「爾時佛告」下，五、正釋。
文為二：一佛命文殊、二文殊恭命。
初文者，上諸所命，各述被彈皆辭不堪。
但入室問疾利益事重，自非文殊具前五義更無堪任，所以命也。 ^652a10

「文殊」下，二、文殊恭命。
文殊既無被彈之失，無可致辭。
又五利事重，豈可乖違大聖高旨廢斯大利，是以恭旨。
文為五：一恭命問疾、二大眾俱往、三賓主往復、
四正宜旨、五時眾得益。
初為二：一先自謙、二正恭命。
初復為二：一自謙、二出謙難之事。
一自謙者，行人之常儀。
而言「難為酬對」者，上人智深德重，往復非易。 ^652a13

「深達」下，二、出謙難之事。
文為四：一二智深廣、二因果德滿、三化他功大、四結二智究竟。
具此四故，故可謙難。
初文言「深達實相」，即實智深廣。
若三藏菩薩本不入實，豈判淺深？
通教菩薩偏真實相，未足以難大士實智。
別教登地託至等覺，但破十一品無明，
未成深達，況有教無人，豈足敬難？
今圓初住乃至等覺破四十一品無明，
將窮源底智隣妙覺，故言深達。
「善說法要」者，即是知不生，不生不可說，四悉赴機說實相法。
若權智所說雖多，得益蓋寡，故非要也。
今實智說一實相，益者深廣，故言法要。
如《法華》明多施金寶，豈同解髻。
此應四句：一少說少含、二多說小含，此非法要；
三少說多含、四多說多含，此是法要。
「辨才無滯」者，明權智無滯，故可敬難。
此即生生、不生生、生不生不可說，四辨赴緣說三無滯。
「智慧無礙」者，即是三教所詮之理，知病識藥隨病授藥，
方便知見波羅蜜皆已具足，故言智慧無礙。 ^652a20

「一切至得入」，二、明因果德滿故可敬難。
「一切菩薩法式」者，即是權實法式。
又是修行軌儀。非權非實而能通達權實法式，
自行教他，非但悉知亦能成就，此因德滿故可敬難。
「諸佛祕藏無不得入」者，二權一實，各有當教所明祕藏。
以實望權，權是隨他非真祕藏；實是隨自，
久默斯要不務速說，是真祕藏。
一一寶藏一切法門即是藏義，故《法華》
云「種種諸藏悉皆充溢」。
果德將滿，故言無不得入。
既成果德，深可敬難。 ^652b9

「降伏眾魔遊戲神通」，三、明化他功成故可敬難。
降伏眾魔者，降魔如前釋。
但魔是所化眾生之主，若主不賓伏，民豈歸心？
大士既能降伏十方佛土眾魔，則一切眾生無不歸信。
遊戲神通者，民主既伏，是以神通變現成就眾生淨佛國土，
其功廣大，一切下地莫之能類，故可敬難。 ^652b18

「其慧方便皆已得度」，四、結二智究竟故可敬難。
其慧結實、方便結權，二智導眾行，行能究竟，故言皆已得度。 ^652b25

「雖然至問疾」，二、正恭命問疾。
文殊謙下之儀已備，雖智德相隣，弟子之儀凡有 " resp=所為皆承佛力。
既是佛遣，還承佛加，冀無謬漏屈滯之失，
故言「當承佛聖旨詣彼問疾」。 ^652b27

問：若承佛加者，上諸菩薩亦皆堪往。
答：加於可加。文殊具於五義，是故可加。
又如《法華》，彌勒四眾有疑，唯從文殊取決，豈得類諸菩薩？ ^652c2

「於是」下，二、大眾俱往。
文為二：一眾欲隨往、二文殊與眾俱往。
初所以念欲隨往者，淨名神智難酬，往昔聲聞菩薩無敢當者，
今文殊智德高遠，承佛聖旨必論大法窮乎幽邃，故咸欲隨從。 ^652c5

「於是至大城」，二、與大眾俱往。
其有入室聞法之機、必沾益者，皆共入城。 ^652c9

「爾時」下，三、賓主往復。
文為四：一淨名空室現相、二文殊見相知表、
三淨名稱歎文殊、四文殊述成其言。
初又為二：一神力空室、二以疾而臥。
空室表欲扶成佛國之教，現疾表欲顯三解脫。
初云「即以神力」等者，神力表用智慧，「空室」
表佛國皆空，顯真寂光。
「除去所有」，表除依報。
「及諸侍者」，表除魔外。
具如淨名答文殊。
空室表其佛國，即有二意：一成前、二生後。
一、成前者，上佛說淨土，正為眾生罪故不見清淨佛土，
不得生淨佛剎，不能成淨土之行，故廣說
〈佛國品〉，為破眾生罪垢緣縛諸不淨業，令成淨土之因。
淨名為扶成佛教，逆作方便折挫彈呵，
又因託疾為凡夫說，又欲重發昔彈呵事，皆為扶成淨土之說。
今文殊既來，所以現空室之相，表佛土皆空，
欲與文殊廣論佛國，即成前也。
二、生後者，若現空室表佛國皆空，文殊知表，
因即往復論佛國義，故於此品即得明佛國也。
又因空室，身子為眾須床、念食，時眾得見燈王佛土、香積淨剎。
其間往復，品品開出佛國因果。
斯義既訖，掌擎大眾至如來所，發起如來復宗廣說
〈菩薩行品〉，明佛國因果〈見阿閦佛品〉，無量大眾見彼佛土，
因此發心修阿閦佛淨土之行、生彼土，
皆由空室現相而立，即生後也。
今約四土釋此所表：一、同居穢淨。
若表穢土，則有雜穢依報、魔外正報。
淨名現穢，知穢即空，欲以智力破除穢業。
若穢不空則不可破壞，以穢業空故依報可除，
即是除諸所有、破諸魔外愛見正報，即是及諸侍者。
次表同居淨土，雖無雜穢依報、魔外正報，
而有分段清淨依報、分段愛見正報。
淨名現生，知淨即空，以智慧力斷除分段依正之業，故云除去所有及諸侍者。
次表有餘者，雖無分段穢淨依正，而有變易依報、
無為正報，即彼愛見魔外。
故淨名呵須菩提云「同於煩惱入諸邪見」。
淨名現生，知其國空，即用智力除其依正，即是除去所有及諸侍者。
次約實報者，其土雖無方便依正，而有自體淨妙依報、自體愛見正報。
淨名應生，知國即空，用智慧力除彼依正，故言除去所有及諸侍者。
次常寂光國，究竟清淨空無所有，即是極地所居，
無可除斷，故《大經》明無所斷者名無上士。
今淨名即用神力空其室內，除諸所有及諸侍者，表果報之末欲入寂光。
故《地持》明二障斷時離一切見清淨淨禪，此即其義。
若表權居前三方便利物，具如前釋。
復次有國有物有侍即是方便，今悉除者為顯實也。
空室現相，略釋如此。 ^652c11

「唯置一床以疾而臥」，二、明欲顯三德解脫。
床表真性，疾表方便，臥表實慧。
此亦有二：成前、生後。
成前，即是扶成佛說三解脫之法身也。
何者？淨名為成如來說不思議解脫，故前呵諸弟子菩薩，次及託疾為諸凡夫。
又欲重顯往昔彈呵，成不思議解脫之教，故無疾現疾。
今文殊受旨入室問疾，事須現疾表相，
以開往復之端，因此得論權實二疾，即如來所說及淨名彈呵，
扶成之說悉皆顯了。
生後者，即生室內六品、出室二品。
何者？現疾有表，故致文殊問權實疾，則生此品。
次淨名廣說生後五品，還菴羅林為成不思議解脫之教，
即生〈菩薩行〉、〈見阿閦佛〉二品，故名生後也。
至後帖文，其義自顯。
所以唯置一床表真性者，《法華》明諸法空為座，空即真性解脫。
疾表大悲方便，同疾即方便解脫。
臥表實慧，即真報疾。
臥是休息身安之相，實慧若與真性相應，則諸行休息心安不動。
智斷圓滿即實慧解脫，故《大經》云「誰得安穩眠，所謂慈悲者。」
常修不放逸，視眾生如一子，以諸佛無緣慈悲拔一切苦，非放逸行。
言得安穩眠者，如磁石吸鐵，無緣無念即安穩眠。
如人自有不病臥寢、自有有病眠寢。
實慧亦爾，若眾生無病，即法身實慧無因緣之疾。
若有機眾生有病，即實慧法身大悲應之。
若淨名同居穢土現此疾者，淨土亦然，乃至有餘果報亦爾。 ^653a28

問：疾是緣集瘵礙之法，何得表解脫之德？
答：此異藏通，彼以無煩惱生死名為解脫。
今不思議方便解脫，只受煩惱生死，而自無縛，解脫眾縛。
故《大經》云「諸佛菩薩隨所調伏眾生之處，名為解脫。」 ^653b25

問此經明四禪為床座，何得床表真性？
答：經教隨緣開喻不定，豈可專執。
今解淨名表發罔像得珠，#CB04724;詬窮研將不失寶。
亦如下文明畢竟空寂舍，今見室空即表諸佛國土皆空。 ^653b29

「文殊至一床」，二、明文殊入室見相知表。
「見其室空無諸所有」者，即知表諸佛土空，必欲開發扶成佛國之教。
見其以疾獨寢一床，即知表三德解脫，必欲顯發扶成佛說不思議解脫之教。
故《大論》云「智人能知智，如蛇知蛇足。」 ^653c5

問：何以得知文殊見相即知所表？
答：淨名歎言「善來。
以不見相而見。」不見相即表四不可說，不見依正之相而見是現相表土表身。
若不爾者，文殊在下，何得問疾即問室空，因此往復？
又文殊尚知如來欲說《法華》現相表發，豈不知淨名現相所表？
若不知者，豈得恭旨堪來問疾。 ^653c10

「時維摩詰」下，三、淨名稱歎。
所以歎者，知具五義，今來問疾，必能顯發不思議解脫佛國因果之教，
扶成法王所說廣利有緣，故稱歎善來。
文為二：一正稱歎、二釋歎。
初正歎者，對非善來而歎善來。
若諸凡夫弟子菩薩既無五義，不能起發不思議解脫淨土因果，
廣利群品，故非善來。
今文殊反此，能扶成法王大教，多所利益，可謂善來。
餘非善來者，略有七種：一、諸王士庶皆有緣縛，
雖蒙說法除其結或，非興顯大法。
二、諸大弟子偏真斷結，無大悲心不求妙覺，不能引物來出火宅。
雖從因來至有餘涅槃，便入灰斷非真涅槃，豈名善來？
三、三藏菩薩雖求佛果，伏結不斷心不清淨，
又止求道樹佛果便入涅槃，所求非實，
須轉心觀，豈名善來？
四、通教菩薩偏真斷結，雖有慈悲，終求無餘無常佛果，
須轉心觀，豈名善來？
五、別教菩薩，雖求常果，不能圓觀法界次第而斷界內外惑來入十地，
亦須轉心觀，豈名善來？
六、圓教初心、中心，雖能見中，無緣大慈普覆一切不住諸地，
但智德猶淺非其齊量，豈名善來？
七、圓教後心，本迹雖齊，與物無有，問疾之緣不能興顯，豈名善來？
所以聲聞菩薩皆不堪奉命者，以有如是非善來故。
今文殊是圓教大士，本迹齊量，知與時眾有扣擊之緣，
故將大眾如象王群同來入室宣旨問疾，
則為時眾作入不思議見淨土生淨剎成淨行而作良緣，故來問疾是真善來。
淨名懸鑒有益，故歎言善來。 ^653c16

「不來相而來，不見相而見」，二、釋歎。
有師云：真諦無來相、俗諦有來，故言不來相而來。
若爾，應歎二乘。又師言：法身無來相、應身有來，故言不來相而來。
若爾，淨名皆應歎諸菩薩。
又師云：若來是來，來即自性來；若來是不來，來即假來。
假來非來，即是不來相而來。
今言來是來，來是自性者，來是不來，來即他性來，豈得歎也。
今言若以來相而來，則非善來。
今文殊以不來相而來，故歎言善來。
何者？若諸凡夫皆有愛見，此取相而來。
若諸聲聞破假入真而來，此是曲逕，取偏真相而來。
三藏菩薩伏結而來，取相未斷。
通教菩薩從體假見真入見地，乃至入菩薩位而來，此取二諦相而來。
若別教初心，歷別三諦入初地而來，此是依三諦相而來。
此等皆非不來相而來。
若圓教，知四不可說即不見一切相，而能觀中道，
無緣大慈化法界眾生同來寂光，是為不來相而來。
此合如來命章說淨土義，亦稱可淨名之懷。
但諸圓教初中後心，與此時眾無有問疾之緣，豈敢恭旨而來問疾。
闕此一義，故淨名不歎。
今文殊從初發心知四不可說，無有權實自行化他之來相，
故言不來相。而能道觀雙流而權而實，
自行化他來，齊淨名本迹之德，故言而來。
又知時眾皆是四不可說，今有因緣故見其可說機來，
故將領而入，當聞不思議解脫淨佛國土之說，
皆獲大利，故釋言不來相而來。 ^654a14

不見相而見者，亦是釋歎善來。
以文殊不來相而來入室，以不見相而見室空及以疾而臥，
皆知表發，則懸相稱可，所以歎也。
言不見相而見者，以對見相而見，此非善來。
何者？若諸凡夫肉眼天眼見麁細相。
聲聞但有三眼，肉眼天眼所見同前，慧眼見真即是見二諦相。
三藏菩薩既未斷結不見真諦，但有肉眼天眼以見世諦麁細之相。
通教菩薩亦但三眼，唯見二諦幻化之相。
別教菩薩得四眼，三眼如前，別得法眼見界內外恒沙佛法無量四諦之理，
並是見相見也。若圓教菩薩住十信位，雖有肉眼名為佛眼相似圓見法界。
法界相惑未除，猶名見也。
若入初發心住，發真無漏，即五眼圓開。
雖得五眼，知四不可說，不見有三聚眾生，即是不見相而圓見法界。
此是不見相而見也。
乃至妙覺亦如是。
今文殊本迹五眼與淨名齊，淨名非相現相為表，
文殊以不見相而見所表，此意懸與淨名冥同，故稱歎也。 ^654b12

問：來與見何殊？答：來是三智，見是五眼。
《法華》云「為令眾生開佛知見」，又云「如來知見廣大無量」，即其義也。
復次圓教菩薩從發心住知四不可說，
得一心三觀三智五眼，將果望因心心寂滅自然流入妙覺大海，
故言不來相而來。
五眼轉明，至果位時圓見法界，故云不見相而見。 ^654c1

「文殊」下，四、文殊印可述成。
「如是居士」者，前居士懸歎善來，今文殊懸印如是。
此為二：一文殊領解印可述成、二釋述成。
初文者，文殊言如是居士，是正印可。
「若來已更不來」二句，即是述成初句者。
此述成前善來，對非善來。
何者？前五人行以來相來，故來已可有更來。
如凡夫外道修禪至非想已，還墮三途輪迴上下。
若二乘來，出三界過三百由旬，即住化城，若滅化城須更來寶所。
三藏菩薩欲求佛果，行六度而來，不至妙覺，
若聞通教觀，從觀無生而來。
通教菩薩來求佛地，若聞別教改心觀，從別觀而來。
若別教菩薩修別相三觀來求妙覺，猶是迴曲，
若聞圓教，改心改觀，從圓教而來。
此等皆是來已復來。
今圓教菩薩發軫無僻，終不中道改心易觀，
即是金沙大河直入西海，故來已不復更來。
復次圓教初心中心雖從直道而來，不改心觀，
但來未至果，猶有來義。
文殊、淨名皆至極地，則無更來，故言若來已更不來。
此述成釋歎善來不來相而來也。
「若去已更不去」者，此重述成來義。
亦約五人雖去，以去相去，非是善去，此則去已猶應更去。
若依圓教發心正觀中道，一去則無改心改觀更去之理，故言若去已更不去。
此之二語，一體義異，轉名目耳。
若以果望因，即是從於因來，故言「智度大道佛從來」。
將因望果，即是去義，故《大品》云「是乘從三界中出，到薩婆若中住。」
又《大論》云「眾聖如是來，佛亦如是來。
眾聖如是去，佛亦如是去。」
如淨名空室，文殊來入，名之為來。
受旨問疾，即名為去。
文殊為淨名說來，故更以去義述成。
文殊言「所可見者更不可見」，此述不見相而見。
不可見而見者，其空室現疾表果依正，
若過此所表，更無淨土法身之可見，此語成佛國義。
若引眾生來入見淨土法身，過此更無可見，故言所可見者更不可見。
復次如世人肉眼見麁色，不見細色，非究竟見。
若更修天眼，令見細色；雖見細色，不能見真。
若二乘通教菩薩修得慧眼，即便見真；
雖復見真，不見藥病。
別教菩薩進修法眼，見差別法；雖見差別，
不能圓見三諦，一切法入一法、一法具一切法。
圓教菩薩若得佛眼，圓見法界窮源極底與虛空等。
若過佛眼更無可見，故言所可見者更不可見也。 ^654c7

「所以者何至更不可見」，二、明文殊釋述成。
所言「來者無所從來」者，此釋若來已更不來。
四不可說即是平等法界，諸佛所不能行，此無有來相。
約此說來，即是無所從來，述成不來而來。
「去者無所至」者，四不可說即是平等真法界，
諸佛所不到，故言去者無所至。
重述成不來相而來，來無所到也。
「所可見者更不可見」者，四不可說平等真法界中無所可見，
而言見者，佛眼見極更無可見，即是釋上述成不可見相而見也。
維摩經略疏卷第六
 ^655a21
