法苑珠林卷第三十七
author:: 西明寺沙門釋道世撰
other:: 
#  35 敬塔篇(三七-三八)
敬塔篇第三十五〔此有六部〕述意部引證部興造部感福部旋繞部修故部
other:: 
## 1 述意部
述意部第一
敬惟。如來應現。妙色顯於三千。
正覺韜光。遺形傳於八萬。
是以塔踊靈山影留石窟。
刻檀畫 #CB00626;之儀。
鑄金鏤玉之狀。全身碎身之迹。
聚塔散塔之奇。而光曜重昏福資含識。
致使英聲遐美邪徒結信。
肇啟育王之始。終傳大唐之初。
自歷代繁興神化非一。
故經曰。正法住正法滅。
意存茲乎。
other:: 
## 2 引證部
引證部第二 ^578b9

如觀佛三昧經云。
佛留影石室。在那乾呵羅國毒龍池側。
佛坐龍石室窟中。
為龍作十八變。踊身入石。
猶如明鏡。在於石內映現於外。
遠望則見近望不現。
諸天百千。供養佛影亦說法〔迄今不滅待至彌勒〕。 ^578b17

又大集經云。忉利天城東照明園中有佛髮塔。
城南麁澁園中有佛衣塔。
城西歡喜園中有佛鉢塔。
城北駕御園中有佛牙塔。 ^578b22

又智度論云。天帝釋取菩薩髮及衣。
於天上城東門外立佛髮塔衣塔。 ^578b25

又育王傳云。王得信心問道人曰。
我從來殺害不必以理。
今修何善得免斯殃。
答曰。唯有起塔供養眾僧。
救諸囚徒賑濟貧乏。
王曰。何處可起塔。
道人即以神力左手揜日光。
作八萬四千道。散照閻浮提。
所照之處皆可起塔。
今諸塔處是也。時王欲建舍利塔將四部兵眾至王舍城。
取阿闍世王佛塔中舍利。
還復修治此塔與先無異。
如是更取七佛塔中舍利。
至眾摩村中。時諸龍王將王入龍宮中。
王從龍索舍利供養。
龍即分與之。時王作八萬四千金銀瑠璃頗梨篋盛佛舍利。
又作八萬四千寶瓶以盛此篋。
又作無量百千幢幡繖蓋。
使諸鬼神各持舍利供養之具。
勅諸鬼神言。於閻浮提至於海際。
城邑聚落滿一億家者。
為世尊立塔。時有國名德叉尸羅。
有三十六億家。彼國人語鬼神言。
可三十六篋舍利與我等起立佛塔。
王作方便國中人少者令分與彼。
令滿家數而立為塔。
時巴連弗邑有上座。
名曰耶舍。王詣彼所白上座曰。
我欲一日之中立八萬四千佛塔遍此閻浮提。
意願如是。時彼上座白言。
善哉大王。剋後十五日日正食時。
令此閻浮提一時起諸佛塔。
如是依數。乃至一日之中立八萬四千塔。
世間人民興慶無量。
共號曰阿育王塔。 ^578b27

又大阿育王經云。
八國共分舍利。阿闍世王分數得八萬四千。
又別得佛口髭。還國道中逢難。
頭禾龍王從其求舍利分。
阿闍世王不與。便語言。
我是龍王力能壞汝國土。
阿闍世王悑畏。即以佛髭與之。
龍還於須彌山下高八萬四千里。
於下起水精塔。阿闍世王得還國。
以紫金函盛舍利。
作千歲燈火於五殑伽河水中置塔埋之。
後阿育得其國土。
王娶夫人。身長八尺。
髮亦同等。眾相具足。
王令相師觀之。師言。
當為王生金色之子。
王即拜為第二夫人。
後還有身。足滿十月。
王有緣事宜出外行。
王太后妬嫉。便作方便共欲除之。
募覓猪母即應產者。
語第二夫人言。卿是年少甫爾始產不可露面視天。
以被覆面。即生金子光照宮中。
盜持兒去殺之即以猪子著其邊。
便罵言。汝云當為王生金色之子。
何故生猪。便取輪頭拍。
囚內後園中令服菜茹。
王還聞之不悅。久久之後。
王出行園見之憶念迎取歸宮。
第二夫人漸得親近。
具說情狀。王聞驚悑。
即殺八萬四千夫人。
阿育王後於城外。
造立地獄治諸罪人。
佛知王殺諸夫人應墮地獄。
即遣消散比丘化王。
王發信寤問比丘言。
殺八萬四千夫人罪可得贖不。
道人言。各為人起一塔。
塔下著一舍利。當得脫罪耳。
王即尋覓阿闍世王舍利。
有國相父。年百二十。
將五百人取本舍利。
王得大喜。即分與鬼神。
各還所部。令一日一時同戴八萬四千剎。
諸鬼神言。多隔山障不得相知。
王言。汝曹但還治槃護剎安鈴。
我當使阿修倫以手摸日四天下亦同時震。 ^578c23

又阿育經云。塔成造千二百織成幡及雜華。
未得懸幡。王身崩沒。
塔成已六日。王請僧至園供養。
時有優波崛多羅漢。
將一萬八千阿羅漢受王請。
尊者崛多顏貌端正身體柔軟。
而王體醜陋肌膚麁澁。
尊者即說偈言。
　　我行布施時　淨心好財物
　　不如王行施　以沙施於佛 ^579a24

王告大臣。我以沙施佛報獲如是。
云何而不修敬於世尊。
王後尋佛弟子迦葉阿難等所有佛在世時弟子塔廟。
躬到塔所具展哀情。
責心修敬。各興種種供養更立大塔。
各捨十萬兩珍寶供養是塔。
次至薄拘羅塔應當供養。
王問彼有何功德。
崛多尊者答曰。彼無病第一。
乃至不為人說一句法寂默無言。
王曰。以一錢供養。
諸臣白王言。功德既等。
何故於此供養一錢。
王告之曰。聽吾所說偈。
　　雖除無明癡　智慧能鑒察
　　雖有薄拘羅　於世何所益 ^579b2

時彼一錢還來至王所。
時大臣輩見是希有事。
異口同音讚彼。嗚呼尊者少欲知足。
乃至不須一錢。王多供養菩提樹不絕。
夫人名曰低舍羅絺多。
作念。王極愛念於我。
念王今捨我珍寶至菩提樹間。
我方便殺樹令死。
王不得往可得與我相娛。
夫人即遣人以熱乳澆之。
樹枯葉落。王聞是語悶迷躄地。
夫人見王憂愁不樂。
當悅王心。白王曰。
若無彼樹我命亦無。
如來於彼樹得道。
彼樹既無。何用活耶。
復以冷乳灌之。彼樹更生。
王聞歡喜詣於樹下。
目不暫捨。以千甕香湯溉灌菩提樹。
倍復嚴好增長茂盛。
後王潔淨身心。手執香鑪在於殿上。
向西方作禮心念口言。
如來賢聖弟子在諸方者。
憐愍我故。受我供養。
如是語時。有三十萬比丘悉來集。
彼大眾中十萬是阿羅漢。
二十萬是學人及凡夫。
宮人太子群臣共王所作功德無量不可述盡。 ^579b13

又雜阿含經云。阿育王問比丘言。
誰於佛法中能行大施。
諸比丘言。給孤獨長者最行大施。
王問彼施幾許。比丘答曰。
以捨億千金。王聞已。
彼長者尚能捨億千金。
我今為王何緣復以億千金施。
當以億百千金施。
乃至用私藏盡。將此閻浮提夫人婇女太子大臣。
總施與聖僧。後用四十億金。
還復贖取。如是計校總用九十六億千金。
乃至王得重病自知命盡。
常願以億百千金作功德。
今願不滿便就後世。
唯減四億未滿。王即辨諸珍寶送與雞頭摩寺。
乃至以半阿摩勒菓。
送與僧。禮拜僧足問訊大聖。
眾等我領此閻浮提。
是我所有。今者頓盡。
不得自在。唯此半果哀愍納受令我得福。
上座耶舍令研磨著石榴羹中行之。
一切皆得周遍。王復問傍臣曰。
誰是閻浮提王。諸臣啟言。
大王是也。時王從臥起而坐。
顧望四方合掌作禮。
念諸佛功德。心念口言。
我今復以此閻浮提施與三寶。
時王書紙上而封緘之。
以齒印印之。作如是事畢。
即便無常。爾時太子及諸人民興種種供養葬送。
如王之法而闍維之。 ^579c1

又法益經云。今是大地屬於三寶。
云何而立太子為王。
諸臣聞已。議出四億金。
送與寺中將贖其地。 ^579c22

又善見論云。阿育王以金錢九十六億起八萬四千寶塔復大種種布施。
other:: 
##  3 興造部
興造部第三 ^579c25

述曰。上來所引經論興置所由。
其已知乎。然未識塔義是何。
復有幾種。所為之人復通凡不。
答曰。梵漢不同翻譯前後。
致有多名文有訛正。
所云塔者。或云塔婆。
此云方墳。或云支提。
翻為滅惡生善處。
或云斗藪波。此云護讚。
若人讚歎擁護歎者。
西梵正音名為窣堵波。
此土云廟。廟者貌也。
即是靈廟也。安塔有其三意。
一表人勝。二令他信。
三為報恩。若是凡夫比丘有德望者亦得起塔。
餘者不合。若立支提有其四種。
一生處。二得道處。
三轉法輪處。四涅槃處。
諸佛生處及得道處。
此二定有支提。生必在阿輸柯樹下。
此云無憂樹。此是夫人生太子之處。
即號此樹為生處支提。
如來得道在於菩提樹下。
即呼此樹下為得道支提。
如來轉法輪及涅槃處。
此二無定。初轉法輪為五比丘在於鹿苑。
縱廣各二十五尋。
一尋八尺。古人身大故。
一尋八尺合二十丈。
今天竺人處處多立轉法輪。
取一好處而依此量。
竪三柱安三輪。表佛昔日三轉法輪相。
即名此處為轉法輪支提。
如來入涅槃處安置舍利。
即名此處為涅槃支提。
現今立寺名涅槃寺。
此則為定。若據舍利處處起塔。
則為不定。此四亦名窣堵波。 ^579c28

又毘婆沙論云。若人起大塔如來生處轉法輪處。
若人取小石為塔。
其福等前。大塔所為尊故。
若為如來大梵起大塔。
或起小塔。以所為同故其福無量。
又阿含經云。有四種人應起塔。
一如來。二辟支佛。
三聲聞。四輪王。 ^580a22

又十二因緣經云。
有八人得起塔。一如來。
二菩薩。三緣覺。四羅漢。
五那含。六斯陀含。
七須陀洹。八輪王。
若輪王已下起塔安一露槃。
見之不得禮。以非聖塔故。
初果二露槃。乃至如來安八露槃。
八槃已上並是佛塔。 ^580a27

又僧祇律云。初起僧伽藍時。
先規度好地將作塔處。
不得在南。不得在西。
應在東。應在北。不侵佛地僧地。
應在西在南作僧房。
佛塔高顯處作。不得塔院內浣染曬衣唾地。
得為佛塔四面作龕。
作師子鳥獸種種綵畫。
內懸幡蓋。得為佛塔。
四面造種園林華果。
是中出華應供養塔。
若樹檀越自種檀越。
言是中華供養佛果與僧食。
佛言。應從檀越語。
若華多。者得與華。
鬘家。語言。爾許華作鬘。
與我餘者。與我爾許直。
若得直得用然燈買。
香以供養佛兼得治塔若直多者得置佛無盡物中。
若人言佛無貪怒癡但自莊嚴用是華果而受樂者。
得罪報重。 ^580b3

佛言。亦得作支提。
有舍利者名塔。無舍利者名支提。
如佛生處得道處轉法輪處佛泥洹處菩薩像辟支佛像佛脚跡處。
此諸支提得安佛華蓋供養。
若供養中上者供養佛塔。
下者供養支提。若猝風雨來應收供養具。
隨近安之。不得言我是上座我是阿練若乞食大德等。
得越毘尼罪。若塔僧物賊來急時不得藏棄。
佛物莊嚴佛像。僧座具。
應敷安置種種飲食。
令賊見相。若起慈心。
賊問比丘莫畏出來年少應看。
若賊猝至不得藏物者。
應言一切行無常。
作是語已捨去。是名難法。
other:: 
##  4 感福部
感福部第四 ^580b16

如小未曾有經云。
佛告阿難。若有一人盡四天下滿中草木。
皆悉為人。得四道果及辟支佛。
盡壽四事供養所須具足。
至滅度後一一起塔。
香華幢旛寶蓋供養。
復造帝釋大莊嚴殿。
用八萬四千寶柱。
八萬四千寶窓。八萬四千天井寶窓。
八萬四千樓櫓舘閣。
四出圍繞眾寶校飾。
若有善男子善女人。
作如上百千億大莊嚴殿。
用施四方僧。其福雖多。
然不如有人於佛般涅槃後。
以如芥子舍利起塔大如菴摩勒果。
其剎如針。上施槃蓋。
如酸棗葉。若佛形像如 #CB00931;麥大。
勝前功德滿足百倍不及一。
千倍萬倍百千萬倍所不能及不可稱量。
阿難。當知如來。無量功德。
戒分定分智慧分解脫分解脫知見分無量功德。
有大神通變化及六波羅蜜。
如是等無量功德。
又無上依經云。阿難向佛合掌而作是言。
我於今日入王舍城乞食。
見一大重閣莊嚴新成內外宛密。
若有清信人布施四方僧并具四事。
若如來滅後取佛舍利如芥子大。
安立塔中。起塔如阿摩羅子大。
戴剎如針大。露槃如棗葉大。
造佛如麥子大。此二功德何者為勝。
佛告阿難。如滿四天下四果聖人及辟支佛。
如甘蔗林竹荻麻田等。
若有一人盡壽供養四事具足。
及入涅槃後悉起大塔。
供養然燈燒香衣服幢幡等。
阿難。於意云何。是人功德多不。
阿難言。甚多。世尊。
阿難且致。又如帝釋天宮住處。
有大飛閣名常勝殿。
種種寶莊各八萬四千。
若有清信男子女人。
造作如是常勝寶殿。
百千拘胝施與四方眾僧。
若復有人如來般涅槃後。
取舍利如芥子大。
造塔如阿摩羅子大。
戴剎如針大。露槃如棗葉大。
造佛形像如麥子大。
此功德勝前所說百分不及一。
千萬億分乃至阿僧祇數分所不及一。
何以故。如來無量功德故。
縱碎娑婆世界末為微塵。
以此次第悉是四沙門果及辟支佛。
若有清信男女盡形供養。
及以滅後起塔供養。
亦不如取舍利如芥子大。
乃至造像如麥子大。
此功德前所說百分千萬億分不及一分。
乃至算數譬喻所不能及。
如是阿難。一切如來昔在因地。
知眾生界自性清淨。
客塵煩惱之所污濁。
然不入眾生清淨界中。
能為一切眾生說深妙法。
除煩惱障。不應生下劣心。
以大量故。於諸眾生尊重心。
起大師敬。起般若。
起闍那。起大悲。依此五法。
菩薩得入阿鞞跋致位〔此云不退〕依如實知證大方便得阿耨菩提。 ^580b28

又涅槃經云。若於佛法僧供養一香燈。
乃至獻一華則生不動國。
善守佛僧物塗掃僧佛地。
造像塔如母指。常生歡喜心。
亦生不動國。此即淨土常嚴不為三災所動也。 ^581a16

又僧祇律云。佛於拘薩羅國游行時。
婆羅門耕地見世尊過。
持牛杖拄地禮佛。
世尊見已便發微笑。
諸比丘白佛。何因緣故笑。
唯願欲聞。佛告諸比丘。
是婆羅門今禮二佛。
諸比丘白言。何等二佛。
佛告比丘。禮我杖下有迦葉佛塔。
諸比丘白佛。願見迦葉佛塔。 ^581a20

佛告諸比丘。汝從此婆羅門索土塊并是地。
即便索之。時婆羅門便與之。
得已。爾時世尊即現出迦葉佛七寶塔。
高一由延。其面廣半由延。
婆羅門見已。便白佛言。
我姓迦葉。是我迦葉土堆。
爾時世尊即於彼處作迦葉佛塔。
諸比丘白佛。我得授泥不。
佛言。得授。即說偈言。
　　真金百千擔　持用行布施
　　不如一團泥　敬心治佛塔 ^581a26

爾時世尊敬過去佛故。
便自作禮。諸比丘亦禮佛說偈言。
　　人等百千金　持用行布施
　　不如一善心　恭敬禮佛塔 ^581b6

爾時比丘即持香華來奉世尊。
敬過去佛故。即持供養塔。
佛即說偈言。
　　百千車真金　持用行布施
　　不如一善心　香華供養塔 ^581b10

爾時大眾雲集。佛告舍利弗。
汝為諸人說法。佛說偈言。
　　百千閻浮提　滿中真金施
　　不如一法施　隨順令修行 ^581b14

爾時座中有得道者。
佛說偈言。
　　百千世界中　滿中真金施
　　不如一法施　隨順見真諦 ^581b18

又法句喻經云。昔佛在世時。
遣一羅漢。名曰須曼。
持佛髮爪至罽賓國南山之中造佛塔。
寺中常有五百羅漢。
旦夕燒香繞塔禮拜。
時山中有五百獼猴。
見僧繞塔禮拜供養。
即共負石學僧作塔繞之禮拜。
于時天雨山水瀑漲。
五百獼猴一時沒死。
生忉利天。七寶宮殿巍巍無量。
衣食自然快樂無極。
既得生天各自念言。
我等何緣得來生此。
即以天眼觀見前身。
作其獼猴。由學眾僧戲為作塔。
山水所漂命終生此。
即共相將齎持香華。
從天下來供養死屍。
迴詣佛所禮拜問訊。
佛為說法。五百天子一時皆得須陀洹果。
既得果已還歸天上。
獼猴學僧戲為作塔。
尚獲福報巍巍乃爾。
豈況於人信心造塔寧無果報。 ^581b21

又譬喻經云。昔佛涅槃後。
阿育王國有迦羅越。
其人福德世間希有。
意有所須應念即至。
其家舍宅七寶所成。
閤內婦女端正少雙。
晝夜娛樂快樂無極。
其人信心每常供養二萬餘僧。
阿育王聞便召見之。
而語之言。聞卿大富家有何物。
即答王言。家無所有。
王不信之。便遣人看。
使至唯見門閤七重舍宅堂宇。
七寶莊嚴巍巍無量。
使入室中不見餘物。
唯見婦女端正少雙。
使見即還具以白王。
王意漸解。時迦羅越知王解已。
便於王前以手東指。
即時空中七寶雨下不可限量。
指餘三方亦復如是。
王見乃知是大福德。
王即詣寺請問此事。
寺有上座得阿羅漢三明六通。
王問上座。此迦羅越宿殖何福。
所須自然應念即至。
上座答王。乃往過去九十一劫。
毘婆尸佛入涅槃後。
迦羅越爾時與其四人同共造塔。
用心偏殷。造塔成已。
復以七寶及取好花上塔頭上。
四面散下而以供養。
發誓願言。使我世世食福自然常不斷絕。
緣是功德。從是以來九十一劫不墮惡道。
天上人中食福自然快樂無極。
爾時但願食福無盡不願度脫。
故至今日唯受勝福未得道迹。 ^581c6

又大悲經云。佛告阿難。
若人樂著三有果報。
於佛福田若行布施諸餘善根。
願我世世莫入涅槃。
以此善根不入涅槃。
無有是處。是人雖不樂求涅槃。
然於佛所種諸善根。
我說是人必入涅槃也。 ^581c28

又百緣經云。昔佛在世時。
舍衛城中有一長者。
其家巨富財寶無量不可稱計。
生一男兒端正殊妙世所希有。
其兒兩手各把金錢。
取已還生無有窮盡。
父母歡喜因為立字。
名曰寶手。年漸長大慈心孝順。
好喜布施。有人來乞申其兩手出好金錢。
尋以施之。後與諸人出城游觀。
前到祇洹見佛相好。
心懷歡喜頂禮請佛及比丘僧。
願受我供。阿難語言。
設供須財。於是寶手即申兩手。
金錢雨落。須臾滿地。
積聚過人。佛勅阿難。
令為營供。飯食訖已。
佛為說法得須陀洹。
歸辭父母求乞出家。
既出家已得阿羅漢果。
阿難見已而白佛言。
寶手比丘宿殖何福生於豪族。
手出金錢取無窮盡。
又值世尊出家得道。
佛告阿難。昔迦葉佛入涅槃後。
有迦翅王。收其舍利造四寶塔。
時有長者見竪塔廟心生隨喜持一金錢安著塔下。
發願而去。緣是功德不墮惡道。
天上人中常有金錢受福快樂。
乃至今者遭值於我出家得道。 ^582a4

又百緣經云。佛在世時。
迦毘羅衛城中有一長者。
財寶無量。其婦懷妊生一男兒。
容貌端正世所希有。
然其生時頂上自然有摩尼寶蓋遍覆城上。
父母歡喜。因為立字。
名曰寶蓋。漸長值佛出家得羅漢果。
佛告比丘。乃往過去九十一劫。
有佛出世號毘婆尸。
遷神入涅槃後。有國王名槃頭末帝。
收取舍利造四寶塔。
高一由旬。而供養之。
時有商人入海採寶安隱得來。
即以摩尼寶珠蓋其塔頭發願而去。
緣是功德九十一劫不墮惡趣。
天上人中常有寶蓋。
隨共而生。乃至今者得值於我出家獲道。
聞佛所說歡喜奉行。 ^582a23

又百緣經云。佛在世時迦毘羅衛城中。
有一長者財寶無量不可稱計。
其婦生一男兒。端正殊妙世所希有。
頭上自然有摩尼珠。
時父母因為立字。
名曰寶珠。年漸長大見佛出家成阿羅漢果。
入城乞食。時寶珠故在頭上。
城中人民怪其所以。
競來看之。深自慚恥還歸所止。
白言。世尊。我此頭上有此寶珠不能使去。
今者乞食為人蚩笑。
願佛世尊見却此珠。 ^582b6

佛告比丘。汝但語珠。
我今生分已盡更不須汝。
如是三說珠自當去。
比丘受教寶珠不現。
時諸比丘請佛為說宿業因緣。
佛告比丘。乃往過去九十一劫。
有佛出世號毘婆尸。
入涅槃後。時彼國王名槃頭末帝。
收其舍利造四寶塔。
高一由旬。而供養之。
時彼國王入塔禮拜。
持一摩尼寶珠繫著棖頭。
發願而去。緣是功德九十一劫不墮三塗。
天上人中常有寶珠。
在其頂上受天快樂。
至今值佛出家得阿羅漢果。
比丘聞已歡喜奉行。
other:: 
##  5 旋繞部
旋繞部第五 ^582b15

如菩薩本行經云。
昔佛在世時。佛與阿難入舍衛城而行乞食。
時彼城中有一婆羅門。
從外而來。見佛出城光相巍巍。
時婆羅門歡喜踊躍。
繞佛一匝作禮而去。
佛便微笑告阿難言。
此婆羅門見佛歡喜。
以清淨心繞佛一匝。
以此功德。從是以後二十五劫不墮惡道天上人中快樂無極。
竟二十五劫得辟支佛。
名持觀那祇梨。以是因緣若人旋佛及旋佛塔。
所生之處得福無量也。 ^582b26

又提謂經云。長者提謂白佛言。
散華燒香然燈禮拜。
是為供養。旋塔得何等福。
佛言。旋塔有五福德。
一後世得端正好色。
二得聲音好。三得生天上。
四得生王侯家。五得泥洹道。
何因緣得端正好色。
由見佛像歡喜故。
何緣得聲音好。由旋塔說經故。
何緣得生天上。由當旋塔時意不犯戒故。
何緣得生王侯家。
由頭面禮佛足故。
何緣得泥洹道。由有餘福故。
佛言。旋塔有三法。
一足舉時當念足舉。
二足下時當念足下。
三不得左右顧視唾寺中地。
右繞者。經律之中制令右繞。
若左繞行為神所呵。
乃至左繞麥#CB00036;為俗所責。
其徒眾矣。今時行事者。
順於天時面西北轉。
右肩袒膊向佛而恭也。
或旋百匝十匝七匝三匝。
各有所表。且論常行三匝者。
表供養三尊止三毒。
淨三業滅三惡道。
得值三寶故。華嚴經偈云。
　　始欲旋塔　當願眾生　施行福祐
　　究暢道意　繞塔三匝　當願眾生
　　得一向意　永絕三毒 ^582c6

又賢者五戒經云。
旋塔三匝者表敬三尊。
一佛二法三僧。亦念滅三毒。
一貪二瞋三癡。又三千威儀云。
繞塔有五事。一低頭視地。
二不得蹈蟲。三不得左右顧視。
四不得唾塔前地上。
五不得中住與人語。
法苑珠林卷第三十七
 ^582c26
