
other:: 第十六(論本六十一-六十六)瑜伽師地論略纂卷第十六
author:: 基撰
「出愛王」者，即舊言優填王也。
正本音言嗢陀演始〔此云出〕伐蹉〔此云愛〕
褐剌闍〔此云王〕。優填，訛也。 ^219c21

論云「不相似子」者，謂是下賤人，生與王不相似故也。
相似子者，是王真子，與王相似，以形儀等，
與父相似，人皆愛之，無詈容言也。 ^219c23

論云「云何眾苦所隨故苦？
謂生那落迦及一向苦餓鬼趣中乃至名眾苦所隨故苦」
者，謂此中應言傍生一分受苦亦是。
上來數有此文，而此中據多分受苦者語，傍生受苦少於鬼故。
此生老病死苦，勘前〈本地〉第十及《緣起經》廣辨。 ^219c26

論云「何五取蘊苦？
當知此苦亦由五相，謂生苦器故，依生苦器故」
者，謂依此故，生苦得生。
是生苦之器故，言生苦器故。
依生餘六苦，謂老苦等，總名生苦依器故；
依此器而生苦，言依生苦器。
或此是生苦之器，餘六苦依生苦器而生，名生苦器。
餘六依生苦而有，此即生苦為器，合而言之，名生苦器故。
或初是生苦，第二是生一切苦器，合而並名依生苦器故。 ^220a3

論云「受具足支，謂性戒支；受隨法諸學處支，
謂受戒時，末後說四依等；隨護他心支，謂威儀遮戒。
此三是受戒。隨護如先所受諸學處支」
者，謂隨戒。即受、隨二戒也。
此備師云：如前五十三解說律儀中有此四支，即苾芻四支戒。
六支為四支，與此別也，前解應非。 ^220a11

「十種有情眾，於十種法愛樂喜悅」者，次第配之可知，義顯易解。
「發業有三：一、相應發」，剎那等起也；「二、親生發」，
近因等起也；「三、增上發」，謂遠因等起。
更引餘煩惱而發業也。
或前已攝盡，第四增上更多起煩惱方發。
以上四卷，從五十八已來，是尋伺等三地。
other::  ^220a17

第六十二卷 ^220a23

　三摩呬多等地 ^220a24

此中名隨煩惱者，隨惱於心，名隨煩惱；
亦隨煩惱而生，名隨煩惱。
此中兩釋。若染污心所隨，他煩惱而生，
如《俱舍．隨眠品》說行蘊心所並是。
此中准前，如《雜事》中，一切皆是。
然據勝者，此論唯言二十二等。
此中二十二外所有，不出二十二體，以相收攝，尋之可知。
如憍以諂、誑為體，下言此中諂、誑增上力故下，此言所由增上體。
　「趣向前行」，謂受利養，他請等時，若在前而行也。
　「云何離善軛？謂遠離邊際臥具，及離眾惡所習近似寂靜室，
遠棄捨之，不生欲樂」者，謂邊際臥具，即極惡臥具，
惡之邊際；依此能遠離，名遠離邊際臥具也。
又解：邊際臥具即第一最勝臥具，能遠離此愛惡臥具，名遠離邊際臥具。
遠離似寂靜室者，具足空閑靜處似寂靜室，謂練苦處等。
即室遠離之處，而棄捨之，名離善軛。
又解：此是作婬欲處，眾惡所習近，名似寂靜室，
應遠離之，而不生欲樂。
棄捨之意，名遠離善軛。 ^220a25

論云「修十遍處，能為五事」等者，備師云：
五事，謂由前八遍處故，能引發三事，謂化事一，
變事二，諸聖神通三，此有神通也；空一切處故，
引發往還無礙諸聖神通四；識一切處故，引發無諍等諸勝功德為第五。
以下文是解第五、識一切處功能。
若准此理文勢言，前八引發中言諸聖神通即別為一者，
空引發中言往還無礙諸聖神通，諸聖神通之言應別有體為一也。
今解云：前八引發一事，化事、變事但是一物，
本無本有為異，空一切處引發往還無礙神通為第二，
識處引發中有三，故五。
謂無礙解等功德是一，成辦無所有解脫、
非相解脫、滅盡解脫為是二，無邊無量遍滿行轉為三。
　問曰：何故滅盡解脫別有又字，合無所有等為一？
答：文勢如此故。唯識處有三，上下皆言由此識無邊處故，
言此滅盡解脫中即無，但言由此成滿因故，
即是由此成滿無所有等因，故知合為一，以是解脫類故。
大義曰：識處有三：一、引發無諍、智等；二、
無所有、非想地解脫；三、滅盡解脫。
　言「無邊無量遍滿行轉」者，此總結前識處成辦故，得諸功德。
以下並大義。此諸功德，《顯揚》第二十說。
　問曰：何以成前八遍處故，引發化事、變事耶？
答：以前遍處於境色中得自在故，故能引發化事、變事。
此處有礙神通，未得空處定，俱依第四禪得故，
豈不得化事、變事耶？
約勝用語，諸凡夫不得前八遍處。
　問曰：何為得空遍處故，引發往還無礙神通？
答：以空無色故，故能引往還無礙，故《對法》
第十三言：以得無色定，伏除色相無，無能除色故。
若得往還無礙，未得空處亦得，然障未盡。
今約定障盡處語，要得空處，斷除之障。
　問曰：何故修習識遍處故，引發無諍、願智等諸勝功德？
答：諸功德法皆心識，功德皆是心法故。
由識處得自在故，即如識為境；得自在後，
依第四靜慮引發此無諍、智等。
前往還無礙神通亦依四禪，要依空處除礙色障故，
却入四靜慮，往還無礙。
雖有不得空遍處等，而得往還無礙，非是增勝者語，
以定色礙障未盡故，有處有礙。
今據勝者，一切處無礙。
　又無量遍滿行轉者，行此識處作無量無邊觀故，
無邊行此處究竟故，更不立遍處。
「勝處、遍處是諸解脫能清淨道」者，謂以解脫為果，
以勝、遍處為前方便也。
《對法》第十三末云：依解脫故造修，勝處故起加行，
遍處故成滿，成滿故，即於解脫究竟。
同薩婆多解脫唯因，初修要先依解脫一分取斷障；
遍處唯果，末後修故；勝處通因果，在解脫後、遍處前修故。
即如《對法》文。此中以解脫為果，勝處、遍處為因，
同《成實論》，彼云：彼遍處為因，解脫為果，勝處通因果。
後修若已，如是次第，故同此論。
又《對法》云：解脫究竟道。
薩婆多約初時，謂初修初習修時，以解脫為初，
故《對法》言依解脫故造修，依解脫斷障故。
《成實論》約後，謂究竟時要成勝處、遍處故，
解脫方滿，以解脫為果故。
此言勝、遍處為解脫能清淨道，《對法》亦言若遍處成滿，
解脫即究竟，此中據究竟時語。
此中如是和會，大當道理，拾文亦盡。 ^220b14

論云「又諸解脫，由所知障解脫所顯。
由此聲聞、獨覺等，於所知障，心得解脫」
等者，此是變易、不變易異熟生受，即是白淨無記法，
障所知故，是所知障類。
又通染受，但障所知故，得所知障名。
二乘斷此，名斷所知障。 ^221a14

論云「略由相，修等至者愛等至」：一者、得定出已，方愛過去等至。
二者、或未證得未來愛味，愛味未來定；
或已得近分，愛味未來根本；或已得下品，愛味上品者。
由愛味增上力，追求未來定等而生愛味。
三者、已得近分及根本等，隨一與定心相入出，似定心不住散亂位而起愛味。
下釋妨言：從定出，可生愛味；正在定，即無愛味，
愛味是染，定是善故。 ^221a19

論云「若生下地，於上起愛，未得離欲不定心者，
當知此愛是欲界繫」者，謂前三相愛味中，
第一未得定愛味即欲界貪，緣上界生貪為他界緣，
或不同小乘緣求上定皆名善法欲，以彼心中染不染故。
如文相狀，即同前五十九，上地下緣，下等互得相緣。
此亦云我當得時如是愛味，即是緣上，名自心之相分。
　「未得退」者，未得法不能起得，故名退。
　「已得退」者，即已得法退已，起煩惱。
　「習行退」者，現所得法不起，名退。
　問曰：後二退若為差別？
解云：聖人已斷惑種，退起現前，失諸功德，名已得退。
若諸聖人所有功德不得並生，名習行退，
已唯不起煩惱故，不同已得退也。 ^221a27

論云「若勝進道，當知彼是遍滿所緣，或無漏緣」
等者，謂依四禪近分方便、無間、解脫三道，
觀下六地為過失，觀上諸地為寂靜。
唯第四勝進道，或作一切法無我遍滿所緣是有漏，或作諦現觀無漏。
緣於上地者，此遊觀無漏。
若欲斷或觀，隨是何地，無漏皆為之。 ^221b11

論七作意攝四道中，如《對法》第九所引，相勘。 ^221b17

論云「若順決擇分所攝受空、無願、無相解脫門所顯靜慮，
當知第四」者，即是出世間定也。
決擇分是有漏，空等解脫門是見道無漏，
由決擇分故，得有空等，故言所攝受。
決擇分中雖有空等，不名解脫門。
何以知者？如《顯揚》第二云：言解脫門唯是無漏之修，
故如舉擇分能引發，取所攝受無漏者也。
即為依彼緣得故，修決擇分也。
依者，志求依，即為求彼，以所求為依也，
乃至第一、為得近分故修等。
又即決擇分中，空等作出世間解脫行，
故言第四、出世間定。
從果行解為名，故言解脫門。
此中，初是大義，後為汎解。 ^221b18

「滅盡定遠地菩薩能入」者，大義一解云：
遠行是第七地，作無相行故，方能入。
六地以前，猶起煩惱，不伏定障；入七地菩薩，
三界煩惱皆伏，而得彼定，從勝處為語。
其實如《佛地論》，直往初地亦入。
《瑜伽》第八卷雖地能，七地能念念入。
彼解大擇。又解：此言遠地，即初地也，以加行行故名遠地，非是遠行地故。
論言「非異生能入」，即是菩薩能入，入地即是菩薩，故如遠地是初地也。
菩薩雖起出世善法令此定現前，由方便利生善巧故，
不捨煩惱起心不斷，舊云留惑故也。
此是虛言。此中據直往者語，迂會者地前亦得故。
又大義曰：遠地者即入十解心人，亦得滅定，
滅定是相似無漏，體是有漏。
今言非異生及有漏者，非一切異生及汎爾有漏也。
或是入位異生，作涅槃想方得故。
若菩薩得，伏定障亦得。
或是有漏亦是無漏，二乘一向無漏，不能伏定障得故。
設斷四禪以上定障得者，無妨。
此是非所行故，假名非學無學。
在學道滿故，無學道滿得故，亦應言學無學。 ^221c1

「六種作意」者，即上正知等四作意中第二為三作意，如文。
以上所斷，尋之可知。 ^221c21

「依三處」者，謂增上心一，聞思慧二，修治業地三。
三緣不共外道慧，謂次下三故處法是。 ^221c23

「四果清淨」者，謂次下四處不生煩惱是。
「五果清淨」，四禪、寂靜解脫。
得無色定、入滅定，滅定是寂靜解脫。
　「九果」者即四沙門果中初三，及六神通，
不取第四果者，即漏盡通故。
下結文有五故字。
　「不定地清淨」者，即斷前四不定地清淨，謂毀戒等。
「地清淨」者，如是作意，謂有下證喜樂乃至了無常等。
「攝清淨」者，謂依三處增上心等，攝一切菩提分法故。
下二可知。 ^221c25

「摩訶俱瑟恥羅」者，即舊云摩訶俱絺羅也。
摩訶，云大；俱瑟恥，此云肚；羅，此云持。
即大肚持也，即是舍利弗舅長爪梵志也。
肚中，即三藏義。持三藏義，故名大肚持。 ^222a5

慧解脫、心解脫各通漏無漏。
此一經文，此中名世間及慧，先來明有漏慧心解脫，次明無漏慧心解脫。 ^222a9

從「此中，依慧解脫」下，乃至「即慧解脫增上力故」
以上來，明有漏慧心解脫。 ^222a12

從「出世間慧之所行者」下，明無漏慧心解脫。
就初明有漏，「此中，依慧解脫」已下，「又依心解脫」
以上，明慧；「又依心解脫」下，明心。
就明慧中，初明慧境；「彼體性」下，明慧體，可解。
就明心解脫中亦爾，初明所染淨心，次明心解脫果。
謂「又依心解脫」下，至「能取了別」，明所染淨心，即是色等境界能取之心。
「彼世間慧心解脫果者」下，至「即慧解脫增上力故」，明心解脫果。
謂由前世間慧力故，其心於相應縛及緣縛中出。
謂「相應」者，相應縛也。
「相雜」者，緣縛也。又相應者，俱時起惑；相雜，前後雜生。
此是世間心解脫果，能不染相應及間生，非離緣縛等。
若離者，即是無漏心解脫果也。
無漏慧心解脫亦二：治境及果相。 ^222a14

論云「又出世間正見果相，當知即是前後常故」
等下，明無為是正見果，故言為常。
「若法所治」下，簡有為非常。
一解云：若法者，即一切通名法也。 ^222a28

「所治若有，生已無滅」者，謂所治之惑若有，
無間道生已，與惑俱不滅也。 ^222b3

「所治若無，滅已有生」者，謂所治之惑若無，
無間道與惑俱滅已，有解脫道生。
此所治、能治，有滅有生故，當知有所對，故非常。
又解：若法者，道諦法也。
所治若有者，謂金剛心前乃至見道已來，
惑猶有故，名所治有。
金剛心已前道等名生已無滅，數數起故，
現能起故；後金剛心時一切惑無，名所治若無。
前所得道滅已，後圓滿果道生，故言滅已有生。
此道諦有生滅故，名非常，無為非此，故常。
此唯簡道諦。若不作金剛心以前等解，
大乘或得不俱，如何所治有，生已無滅，道惑俱也？
「於諸受中及因緣中」者，觸是愛因緣，緣之起愛、
取等，故後有生。 ^222b5

論云「又彼相雜而相應故，彼能依止心法清淨，
當知即是非現在緣之所染污領受彼故」
者，此解正見，果無別義。 ^222b18

論云「六寂靜故」者，即是下「遠離出，心三時；
親近出，心寂靜三時」。
　「由清淨識沒平等故，非由彼所依平等故」
等者，此解滅定中勝用。
謂滅定俱無漏清淨識沒平等，不由前方便有心定與滅定所依身平等，
故名滅定也。　「三行不行」者，若出定，先起心行，
次起身行，後起語行，今定無，汝不得有心定中有身行等。
《法因緣經》中，解了所治者，謂解了愛染故，
後有不欣；解了見染故，不能證。 ^222b21

「對治三種雜染故，建立三蘊」者，初是戒蘊，
次是定蘊，後是慧蘊。
即以此三蘊攝八正道也。 ^222c1

「解了所依，此復有四」者：第一、可解；第二、
「相」者，即定體相，相者性也；三、「所緣」者，即定境也；
「成辦因緣」者，即得定因緣，亦言定是成辦諸功德因緣。
「解了功德，謂滅定乃至此有五種者，謂滅事故」，
即是定體，用不相應厭心種子功能為滅事體。
「寂靜相似影像故」者，即知定是假有，非有實體，但是相似影像故。
又解：此定欲入緣涅槃，涅槃真寂靜法，
定與涅槃相似寂靜之影像，此即滅定。
雖是有為，似涅槃故，名影像也。
　「八種相觀」，即如〈本地〉第八末，亦如五十三末說。
此中言「相對」者，即對苦受，言樂受，非樂受，非是苦。
此有三相對，如五十六說，相對勘之。 ^222c4

眠纏謂明因眠入定，故曰眠纏。
「五種對治相」者，遠離闇相一，至加行道理二，
害諸見三，諸見功用四，諸見所依功用五也。
第一、是離闇相，修光明；第二、緣淨境界，
除惛沈；第三、損諸見，不起見取等見；第四、
見功用，謂能生惡行，能生六十二見等，
今治之也；第五、見依功用，即是見之功德也。 ^222c17

「五種任持定法」者：一者、「遠離」也，是定遠離煩惱也；
二者、是「遠離處」，謂修定處所，及順定言教；
三、「順無染心資具」，即邊際臥具；四、「從有智者」
下；五、「於諸世間」下。
　又解：諸遠離、遠離處所為第一；順無染心下，
二；從有苦下，三；於諸等持下，四；前第五中分為二，無漏行為第五故。 ^222c24

下「出離界」，謂三人各修一行相，如下三文字時，
人法合說，故有六也。
此出離界即是涅槃，即六隨順涅槃法，名為六修。
　又解：三人行六行，六行為六出離，謂初人修四行，餘二各一行。
謂於怨行修慈，於惡行起悲，於淨行起喜，
於恩行起捨，皆名「眾生緣定」，此則為四也，
總合為一，眾生緣定同故。
第二、「法緣定」者，是解脫分善根人。
第三、「修諦觀」者，是決擇分善根人。
以法為順涅槃果，故有六也。
雖舉三人，以法三行故；緣境有六，別故有六順法。
other::  ^223a2

第六十三卷 ^223a12

不淨三相中，「等流」者，與糞穢為等流相。
第一、即體是糞穢也；第二、是糞穢等流；
第三、但有四大及造色所依、能依也。 ^223a13

有八棄捨近住弟子因緣：憎惡弟子故，
欲自身受恭敬，一；利養，二；毀犯戒，順棄捨之，
三；有饒益師者須，損減師者不須，四；戒，
五；定，六；慧，七；於弟子大眾事務僧事不能堪忍，
雖善大眾，為是弟子故不忍，八。
　又解：憎惡弟子棄一，利養、恭敬合為第二，餘六同前。 ^223a16

此中，初禪障與《顯揚》文別者，如《對法》第九。
想日四靜慮所治中，初定除苦，二定亦言除苦。
言初除現行，二斷麁重勢分。
第三所治云「三、踴躍」者，即是增上之喜也。
前是體，後是增上用。
　又解：此是作意緣喜，生極作意踴躍。
定下劣性，為此喜隨不巧便慧，第二禪有，
令無，故言除定下劣性。
初二禪中有此喜，不可言下劣，然分分亦得除下劣性。
　第四靜慮「於樂發悟」者，即緣樂作意也。
樂極故，作意緣之，名發悟。
即《雜心》云於緣發悟也，《顯揚》云於樂作意也。 ^223a23

論云「為治自苦惱行，建立靜慮支」者，一、
「對治缺減對治」者，謂苦行煩惱能對治聖道故，
能令聖道缺減，名此煩惱為缺減對治，
尋、伺能治此，名對治缺減等。
下可解。 ^223b5

論云「何因故，知初靜慮苦根未斷？
答：彼品麁重未遠離故。
若苦根斷，便與第二靜慮住時應無差別」
者，大義曰：初禪苦根麁重亦在，得第二禪方盡，故言彼品麁重。
未離麁重者，即隨所依，無堪任性。
但以初禪三識尚有，喜未圓滿，麁重未盡，
三識苦根相隨順故，喜與苦根正相違故。
第二禪地三識無故，喜滿極故，所以麁重除故。
初禪若離苦麁重，即是喜滿，喜滿足故，
即無三識，應與第二靜慮無別。
此是斷者，斷苦根上麁重漏依附性等，
非謂斷種及識相應，前已斷故。
若不善種者，可言初禪已斷，與惑俱故；
若善、無記者，羅漢猶起。
今言斷者，但斷上麁重性。
譬如黑鐵入火之時，即便黑色滅，以赤色生故；
出火已，黑還生，赤色滅故。
此亦如是，得入二禪，苦根麁重滅，不起三識，
無漏滿足喜起故；出二禪，退入初禪等，
黑還生，滿足喜無故。
如此合法。有漏二禪，伏苦麁重，有漏故；
無漏二禪，斷苦麁重，無漏喜故。
故非不退者等有此，入初禪麁重生。 ^223b9

論云「復有四種修三摩地」等者，大義曰：
第一、即有學見諦，住未來禪，求根本靜慮；
第二、即異生，已得禪定，未得五通，求生死智通等也；
第三、即鈍見諦者，居根本禪，求利根；第四、
即利見諦，求無學果。
此中，何故見諦中無鈍根居未來禪，求根本地及利根？
何故異生無求見諦，見諦不求，五通求？
如此之子，且約爾所，非法攝盡。
又見諦鈍根居未來，不能求入根本及轉利者，
初根鈍行遲，所以略而不論。
不言異生見諦者，得五通為足故。
此中且舉生死智通勝，知未來因果事故。
終不說餘無見諦等五通者，亦有具五通者俱求無學故。
有情緣無量，即已得有情緣四無量也。 ^223b28

論云「若樂遲通行跡轉時，雖已見諦等，
乃至復於欲界受想尋思當住正念，當起正知」
者，謂此鈍根故，於欲界善法受想尋思住正念、
住正知分別慧也，即求於利根，而恐退法。
受，謂受數，領納義，增受欲法樂。
想，謂取像，諸法境界。
思者，即受想俱尋思也。
於此中起正念想，及失念故，當起正知，生分別慧。 ^223c12

六種離欲，如《對法》第六有十種，開合不同。 ^223c19

「馬勝」者，即舊《俱舍》云阿輸實。
應言：阿濕縛〔此云馬〕伐多〔此云勝〕，與梵王論義比丘也。 ^223c20

論云「復有補特伽羅已得離欲，從定起已，
或於一時，彼三摩地相間雜，作意而轉」
等者，謂通凡夫及聖者得九無間、解脫道已，住勝進道中。
或於一時，其勝進道心與散心相雜而起，
此散心或色界繫，聞慧等攝故。
不然，是欲界聞思慧等。
或於一時，純定心為勝進道，非無間、解脫道。
住勝進道中，若遇外強盛聲緣，從定起，
耳識緣之，與定心第六識俱時轉。
此是唯耳識緣，無第六識與耳識同緣一境故。 ^223c22

論云「非即彼定相應意識能取此聲」，此義意言，
定中聲，聞從定起耳識，與意識俱轉，然意不與耳識同緣一境，
故言非定相應意識能取此聲。
　問曰：如《解深密經》云：若眼識等隨一識起時，必與意識俱轉。
此如何耳識獨起，意不同緣？
釋曰：彼經據散心中，五識一起時，恒常俱轉，必有意識故。
　問：若爾，《對法》第七如何言以在定中，五識無故？
釋曰：彼論據無五識定語。
又據若任運境，定中五識即不起故；若增上新境，
現在前故，如此文。
定中有耳識，大義俱有此一解。
又言定中一向無五識者，非也。
　問曰：如散心，准定心亦有五識者，與意同緣不？
答曰：不也，以取明了境必現量故。
若有別緣者，即違《集量論》等五識同時意識是現量過。
以散心位意識不並，五識不起，若爾，若起必同時，
不同定中聞強盛境故，耳識能緣，意識堅住一境故，不與同緣。 ^224a2

論云「若不爾者，於此音聲不領受故，不應出定」
等者，謂薩婆多定中無五識，今破之云：
若不定中起耳識緣聲，耳者於此音聲，
定中既不領受，不應後時得出定，住散心中。
若耳識定中即非取聲時，意識即便出定，
要耳領受聲已，意識有希望故，後時方出。
又耳識取聲時在定中，非取聲時即便出定，
在定外取聲也；要獨耳識定中領受聲已，
有希望故，後時意識方出。
此等並定有五識家解，此解如別抄及
《對法》第七。 ^224a19

有心地中云「譬如水浪依止暴流，或如影像依止明鏡」
者，如五十一說二解等，勝義諦故，八識一體，
如浪不離水；世俗諦故，八識各別，浪用殊故。
如《攝論》二師義，以此文為證大師義。 ^224a29

阿賴耶相應受名異熟，與《對法》第一相違，如彼釋。 ^224b5

論云「阿賴耶識無有煩惱」者，此簡無所以，思准可知。
然具計度分別可成法執，第八及五無此分別，故無也。
　問曰：五、八俱無計度，二種並無法執；
法執無義既齊，五識應無煩惱。
答曰：五識猶意引，所以有煩惱。
　問曰：亦應由意引，得名有法執。
法執由計度，由計度之心利引，不可生；
煩惱有鈍者引之，故得起。 ^224b7

論云「末那任運四惑相應乃至不共無明」
等者，正法藏云：若見道，煩惱無明名不共，
不與惑相應名不共；修道中，末那無明通三性位起，
所以名為不共，非不與惑相應。
如《攝論》云：如十八不共法，乃至行六識，
不與末那共，應名不共等。
又解：以一類相應，不同諸識，名不共。
護月云：如六識中煩惱緣外境時明了故，
見、愛等強，俱時無明但名相應；末那緣內迷執，
緣不明了境，無明力強，見、慢等力弱，無明為用勝故，名不共。
雖有見、慢等相應，不名相應，但對小乘立此為不共。
如《攝論》廣立，云如十八不共法等。
　問曰：何故末那中不共見、慢、愛耶？
答曰：但對小乘，所以偏無明得不共名，
非見、慢等緣相為所、見分我是。
護月師義，但緣為我，不為所。
此通言者，正法藏義也。
即為我家之我者，護法義也。 ^224b14

論云「若諸無學，此一切種皆不現行」者，
此中人執、法執二釋。
護月云：末那唯有人執故。
二乘無漏觀唯第八識，第七一向無。
戒賢論師云：法執亦有。
此據所障法，即唯人執，故言不行，非法執亦滅。
如《佛地論》，此一類無麁細故，一時頓斷；
不障有學治道故，所以金剛心斷。
other::  ^224c1

第六十四卷 ^224c7

論「云何隨念故，三寶差別？
應以相隨念佛寶等，乃至謂佛世尊」等者，
謂佛以別相念，即十力、四無畏等一切智德相念佛寶也；
以餘滅盡、離欲、無為、涅槃等相念法寶也；以無諍等功德相念僧寶也。
餘者，即三寶自相望為餘，謂法、僧外餘相為佛寶也。
如是等差別義，念佛等名餘。
「謂是世尊」等者，此出佛寶等餘相也。
大義曰。 ^224c8

論云「復次，欲求」者，求五欲境也。
有五：一、「攝受求等，乃至有方便求」者，如妻子，
為攝受故求；如財米，為受用故求；如樂具，為戲樂故求。
此三可解。四、「乏解了求」者，解了故，求知解也。
「名聲求」者，求名聲也。
有求者，即求三有身，不同小乘也。
　中五者：「法爾求」者，謂劫末眾生法爾相生上界。
大義曰：即法爾一切眾生求後有身。
二、「祈願求」，謂祈願生彼得彼等。
三、「愚癡求」者，謂外道等，計上界為涅槃故求，是愚癡故也。
大義曰：愚癡故，求生界也。
四、「厭患求」，厭患下界故也。
大義曰：厭患此身，求後身也。
「思擇求」者，謂有智慧求生於上界也，不計為涅槃也。
大義曰：思擇可生處而求生也。
　梵行求五者：「唯求求」者，謂欲修梵行者。
大義曰：謂總相心求梵行也。
又唯有求心，未能發起，以梵行難求故，未能修行。
「趣得求」者，謂起修行因，名修得。
大義曰：別求一事，名趣得求，為趣得故求也。
「現得求」者，修梵行現得果也。
「後得求」，求後得果也。
「思擇求」，謂有智者求得涅槃而修梵行，求梵行以為道因故。
　復有差別中，「假名、第一義求」，大義曰：
假名求為一，即外道等，第一義等為一。
又假名、第一義等為一者，謂邪梵行，假名第一義求也，正非梵行故。
「觀察求」，謂真梵行，觀察可捨可欣法故求。
「無方便求」，謂邪求解脫。
「有方便求」，現求真解脫。 ^224c16

論云，大義曰：或三重俗諦，或四重俗諦者，
此是二諦門，謂俗諦有四，勝義亦爾。
世俗中：一、是假名無實諦；二、隨事差別諦；
三、證得安立諦；四、假名無作諦，謂假安立名勝義諦，
而無法體，法體不可說故。
此文但有俗諦四重，無勝義諦。
前立三重者，有法擬宜故；後立四者，假名安立故。
西方有立四重勝義，亦爾相對，如前已說。
一、世俗勝義諦，即體是前道理世俗。
是勝世俗諦，故名勝義；立法差別、因果、
依他性等，故名世俗。
二、道理勝義諦，即體是前證得世俗。
有得果斷惑義，故名道理；過前道理世俗，
故名勝義，十地位等是。
三、是證得勝義，即體是前世俗勝義，安立為名，勝義。
可有證得義，名證得；過前證得世俗，故名勝義。
四、是勝義勝義，即是非安立諦真如體。
是不可安立法，故名勝義。
　聲聞乘證得智，證得中九智。
無過前勝義，世俗勝故，名勝義。
前世俗中，第一世俗諦唯是。 ^225a12

論云獨覺三人中，一、先已得順決擇分；
證得；未得證得證得者。
前二人成眾出，以先得聲聞煖等，入果時促，
不能多時修習，故成眾出。
若決擇分中未定生，多小時節入見道，
在決擇分位迴心成獨覺，及未得決擇分善人迴心亦爾，
以更長時修習，練根利故，此中並名未證得證得。
如《對法》第十三抄解。
此中言證得者，即決擇分善名證得，已能證真得無漏故，見道等即證得證得。
如未得果人，名未證得證得，復言未得果也。
或第三向在解脫分位，故前二別也。 ^225b1

論云「摩怛理迦所攝」者，即十七地及四種攝，
摩怛理迦，名本母，義如十七地即本地分，四種攝即後四分。
釋云：佛本經中說十七地及四攝故，彌勒為無著說，
即本佛說，名本母也。
又解：彌勒即是佛，為無著說十七地及四種攝，
即是本母，名摩怛理迦也。
　「二所攝」者，總合前二有此十種也，即藏及本母也。
　「十種」者：一、諦相教，即說四諦、二諦相也。
知苦、斷集、證滅、修道四，合上五也。
四諦品類差別為第六。
所依能依為第七。
所依者，一解：謂因，即集、道諦；能依謂果，
即苦、滅二諦。有解：四諦理是所依，依此理說；
教是能依，即能詮、所詮相稱教也。
　「遍知等障法教」第八者，即說苦諦、集諦障法也。
　「順法教」為第九者，即是說道、滅二諦言教也。
　「不遍知等遍知過失功德教」第十者，
不遍知等者，即是過失言教，即前遍知苦諦等障是，
不是遍知善故，名不遍知；遍知功德，名遍知等教，即前順法教也。
世俗「世俗諦教」者，謂相、名、分別。
「勝義諦教」者，謂四聖諦及真如。
此中不論正知，以是有為故，可為世俗，
是無漏智故，可名勝義，故不偏論。
至五法中當會。 ^225b12

「升攝波」者，樹名也，即舊申式林者，訛也。
即佛告阿難林中葉大小處也。
是此胡樹，佛在樹下座，若阿難，非在林中。 ^225c5

十六意趣以欲、勝解二法為體，即是意樂也。
第二、乖離，是厭離生死，乖離生死也；第三、
勸道等發心；第四、解脫分位；第五、決擇分位；
第六、令入見道；第七、正入見道；第八、得果成熟也；
第九、得果已，修定也；第十、令得無學果；
第十一、佛別意令眾漸入故，如《攝論》；第十二、
令證前別意，發生歡喜也。
以下可解。 ^225c8

「四定智」者，是苦諦四行：苦、無常、空、無我。
謂四顛倒定俱智也。
「生故」者，離蘊別有生法義我生。
「相故」，我體相狀。「及業用」等，可知。 ^225c15

論「云何道諦？謂資糧道、方便道、清淨道，
名道諦」者，同《對法》第八。
如《對法》第四見修斷中說斷道諦等八，
方便道等是有漏，故修道斷。
廣如彼抄。 ^225c18

論云「復即諸諦為據為依、為建立處，立十三種補特伽羅」
等，解六：苦諦為依果故也，集諦為依因故也，
道諦為建立處，得成有學等故也。
此中不取滅諦，是無為故。
又解：此等通語，據、依、建立即一物也，不可別配，即三諦法是。
或四諦以證得無為等，方便建立差別故。
此中，菩薩不生無色界等，並如《對法》第十三鈔解。
如來身一向無漏，出三界故，名不可思議也。 ^225c22

論云「六、障礙障者，謂十一種障礙隨一現前」
者，即此十二障，除此第六，取前五後六合十一為此第六障，
更無別體。 ^226a2

論云「此中差別者，根是果性，界是因性，
信解是因性，意樂是果性」者，根、界二種若染若淨，
隨應通用信等五根及五受根、意根為體，
但現行名根，種子名界。
大義曰：或初修未滿名界，是增義，已成滿名根，
是增上義，故名果，故言果因也，而體無別。
　信解、意樂如諸論，並以欲及勝解二法為體，
若染若淨皆同，亦無差別，但是信解是因，
意樂是果，即種子名信解，果名意樂也。
此即諸論證文。大義曰：即初起信等時名信解，
所以是因，後時起信等名意樂，所以是果，非約種子等解。
此義如是。 ^226a5

論云「邪性定聚復有二種：一、本性邪性定；
二、方便邪性定」，初是無種性人，次是斷善根人，
通有性、無性。大義曰：善還續，未必邪見耶聚；
造五逆業者，決定邪定故。
大義曰：正性定有二種：一、本性正性定；
二、方便正性定，初者，即三乘本有各別決定性人；
次者，此人已入聖道以去是。
大義不定亦有二種：一、本性不定；二、方便不定者，
初是本三乘種性人，一人身中有三乘種性故；
二、方便不定，前解已聖道已，然始迴心向大等入方便故不定，
名方便不定也。前人是凡夫時有三乘種子，
或即迴心，或總定不定人，不定其位，次性即定亦爾。
此不定性人，一人或具三乘種子，或唯具二種子等。 ^226a16

論云「又若於彼真義理門隨決了者，當知能入五種離生」
等者，西方呼宿食為生食，如人宿食不消在身，便能為患。
見道煩惱亦爾，在身與有情作生死患，
死患今得斷之，故是離生也。
即舊言超昇離生也。
此五皆入見道，初三人是聲聞，初是次第，
次二是超越，獨覺、菩薩可知，並名離生也。 ^226b1

論云「復有五種有愛：一、法性愛」者，即劫未時法爾愛，
生上界故，如法爾等；「二、誓願愛」者，而非此時外餘誓願生彼；
「三、愚癡愛」，即外道方計彼為涅槃；「四、厭離愛」，
即汎爾凡夫厭下愛上也；「五、思擇愛」，謂聖者生彼定慧上流人等。
大義曰：今言有愛，未必緣上二界，但緣內有身即是。
法性愛者，即任運愛之，如第七識但耶愛。
誓願愛，如發願是我定願當得如是如是身等。
愚癡者，即無明增愛若生死，亦如外道求生天等。
厭離愛者，論云「於捨法愛無羞恥」者，即捨受法，無羞恥也。
即今捨人是，即厭此事，愛彼事。
思擇愛者，如思擇言人天是勝，我法生之，又勢愛種。 ^226b8

論解三漏種形等皆是中，有漏五相者，
前三即三界，後二在五趣。
惡趣名無欲樂有煩惱，善趣名有樂有煩惱，
生彼有樂、煩惱故。
　此中欲漏，欲界所緣五塵者是。
若緣欲界內身起煩惱名有漏故，有漏身等增語唯在內故，
欲塵多在外故。大義：上二界名無欲樂煩惱，欲界名有欲樂煩惱。
此中，無明漏唯取六十二見相應無明，唯在欲界。
此六十二見名障解脫等故，如八十九以無明為主。
此言無明，其實見亦是，如八十九說。
然此中唯舉後際分別見，不舉前際見者，
以論云若欲無明漏，欲者，希欲義，緣於後際起希欲勝，
非緣前際見，不名無明漏。
即如八十九。 ^226b21

論云「相者，謂由所依故，及行住故」者，如識，
此中據一，義不相違。
以根為所依，境界為所行住，自了別而觀於識等也。
餘者可隨。又解婆羅門惡呪術名聽聞究竟者，
彼云我此呪但聽聞即得功德，為事究竟，不可解釋也。 ^226c5

論云一、「字通達，通達為常」者，即如#CB00733;、
阿字，知為常，必不可改轉，此是字本故也。
　「字義通達，達為無常」者，即字所證之義可轉變，
隨方處義則立，故名無常也。
如眼名眼，亦名為照、了、道等等，即字所因義是無常也。
故知即名、句等亦是無常，可改轉故。
又此字因等諸行無常義，故名義無常也。
other::  ^226c10

第六十五卷 ^226c17

就〈思慧地〉二卷中有盡，後卷以來明二十九，
後卷末以二十九斷位上，尋下准知。 ^226c18

論云「有非有思識，如〈本地〉說」者，有為、無為為有，
無我、我所名非有也。 ^226c20

論云「若實物故、事故、義故」等，有解：第一因證依他有此，
第二因證圓成有，如此等名真如之別義名，更無別目也。
又解：此三故字亦證依他。
實物故，簡似法；事故，體事也；義故，差別義也。
皆依他起。待所餘，名假實等，如《對法》第三，
初如即於色等為依為待，我等是假；亦待依色等名，
色等蘊者亦是假有，待別色等成總蘊故。 ^226c22

「遠極彼岸，計我不過四種」者，謂計極遠離不過此四中，
後非於前，一一別勘，非前可解，四句分別盡故。 ^227a1

論云「說因」者，說因者，因言所以。
即謂外人曰即復有所以故不增長、無所以故不增長，即是成宗之因所以也。
此中為比量，思之可解。 ^227a4

論云「依止一聚」者，大義曰：謂一想可得，非餘。
「非一聚」者，如畫中有種種眾相故也。 ^227a7

論云「一、不共大種聚；二、非不大種聚」者，
如〈本地〉第三卷等解。 ^227a9

論云「又一切清淨之色及依彼識所取境界」
等者，謂此定色微細故，非五識等所得，
然若變令受用，亦得見之。
如前五十五解及別抄。
此色解云：一者、由身第六定心引自第八有漏色現，
令他人託之而受用，故是有漏。
不爾者，自第六是無漏故，如何令他受用？
二解云：即以自第六為增上緣，他託之亦變為有漏，
不藉自第八變，如諸佛，豈有自第八變淨土等？
此解為勝。以不同餘處唯散心緣故，唯定心境故，
名無見無對，非他人不見也。 ^227a11

論云「若諸有事，現量所行，有漏增上所起」
者，此意總取五塵，名所緣有漏。
有淨及增上所起定但簡過也。
現量所行，簡法塵及三性心等，如下文。 ^227a21

論云「若依清淨色識所行，名現量」者，此中但取五識名現量，
其實與俱緣意亦是，今取所行，即五塵是，故不舉意根也。
前言現在名有事者，此總言取現在中理義等所行者。 ^227a25

論云「若現在事亦非現量所行，如清淨色及一切染污、
善、無記心心所，彼亦非煩惱所緣故，名有漏。
但由自分別所起相起諸煩惱，非彼諸法為此分別所行境說故」
者，此意言淨色及染污、善、無記心等非煩惱所緣故，名有漏也。
以緣此煩惱但由自分別所起相起諸煩惱也。
此善等法即是後由生起故，成有漏也。
　此五門有漏中，第一是總門，第二是煩惱種子，
第三是染污心、心所，第四是五塵，第五是一切。
內五根善、無記心，及身語業，及別解脫戒，
及外器世界，皆是煩惱所引，或是此正生、
已生、當生等故，故名有漏。
色、無色一切法亦是，有善異熟果亦是。
此中文略，唯言不善異熟。 ^227a29

論解無漏五種中，據五義未必攝盡，則別解脫戒等，無處攝故。
　第二言「有諸法隨眠斷故，名無漏，謂已永斷見修一切煩惱，
所有善及一分無記造色，若諸無記，世間善心、
心所」等者，此中即無學身中法故。
言「見修一切煩惱斷，諸善」者，即身語善業及戒也。
「一分無記」者，無學無記身語業，由無漏身中及無漏引力生，
故名無漏也，不取餘故，名一分。
諸無記者，四無記心也。
餘可解。此中簡與初心法何別者，亦准可知。
諸人於此亦即五根者，不然，非無漏力引故，
舊種類故，不同身語業也。 ^227b14

論云「欲界繫善、染污、無記作意，緣一切三界諸法」
等者，此中，善心可解。
染污者，即兼言有覆無記。
　問曰：何者有覆緣三界也？
答曰：欲界有覆唯俱生，身、邊唯在第六識者，
如論文觀三界為一同一類等為我，餘無此能，更無有覆心緣也。
　「無記緣三界」者，即異熟生心獨頭起者，
及緣威儀、工巧心後等流引生異熟生心，
亦名威儀心、工巧心緣也。
汎爾緣不求不染者是。
第八識亦是緣三界也，種子法故。 ^227b25

論云「色界善作意緣三界法」者，此中應言染心，無記亦即染心。
如何如五十九云色界於欲行煩惱？
謂上緣煩惱及緣下慢，及如前第六我見也，
以微細故，及異熟生無記心，略而不說也。
　無色界若定若生外道，唯緣自地，計為涅槃故。
如計識處為涅槃，未行識，已得空處，當善心不緣上。
又九無礙心豈亦無善心不緣下？
俱得計自他涅槃者語，所以略而不論。
有共染心中豈無上緣？
或又五十九云、無色於欲行色行涅槃，亦得緣下。
不言無色煩惱行等，以漸獨故，略而不說。
據外語者，語同《對法》。
此中「毘鉢舍那菩薩」，地前。
「亦緣下」者，說善心不計極，故得緣下地。
不言緣上者，以生上界。
如有學但以諦觀，不以六行欣上，故略而不論菩薩，從多聲聞為論。
亦不說其實得緣下地，此中不論。
此等染心亦應研問。
又彼處異生亦不說之，及並不言緣無漏者，以界為法故。
如《對法》第二抄。《顯揚》十八不同，如彼會也。 ^227c5

論云「名映於等一切」者，名有二種：一、四蘊名之，
即下言由觀知故，除人執；二、名字名，即下言知此名故，除法執。
言四蘊名能遍緣一切，遍生起一切法故，言名映於一切。
名言能遍目一切，名映一切也。 ^227c24

論云「謂若略說，觀察清淨因故」者，即下言
「緣此名能知法、人無我故，顯彼理故」，為淨因。
「觀自相」者，即下言「緣二種名故，我相不可得」。
即是二執相分也，今知其事。
　「彼觀察染因」者，即下言「不善了知此名，
即染污生起故」也。
即是彼見分生起故，一切法生也。
　又解：言二種名有三義故，名映一切。
一者、觀此名者得清淨，為彼淨因也；二、
知二名緣自一切法；三、知二名為染法因。
此三義具，名映一切也。
other::  ^227c29

第六十六卷 ^228a9

論云「若麁段食，欲界五趣皆現可得。
此於一分各別那落迦，非大那落迦」者，
段食有麁細，麁者遍五趣，如此文唯除大那落迦。
大那落迦中亦有細段食，如〈本地〉第五云：
於地獄中，有微細段食，謂微細風。
故段食遍諸地獄也。
太師解。 ^228a10

論云「六、由善、不善、無記作意引發先業，
能牽諸行令住不絕，所謂外分，共不共業之所生起」
者，謂器一世間業，如〈本地〉第三，或感一劫等。
造此業時，由三性作意為方便，引此業生起，能牽器世間諸行令住不絕。
如山河等，名共共生；田宅，共不共業生。
即大師云：有二種共不共。
共二種者：一、共中共，如山河等；二、共中不共，如宅舍等。
不共二者：一、不共中不共，如自眼根，他不用緣故；
二、不共中共，如身中扶根塵，為他緣似故。
此中即共中二文。 ^228a16

論云「又有長壽諸有情類若不得食，非時中夭」
者，謂龍等，或經劫等，皆由食住，非由餘法故。
　四念住配四食等，如理思惟。 ^228a26

論「香、味、觸正消變，便能長養」等者，此三麁細，
有增損義；色塵體麁，不能增損。
　若諸段物於吞咽時，令心歡喜等，爾時名觸食者，
此取令心歡悅故，即心觸數為觸食體，不取塵為觸食體。
瑜伽師地論略纂卷第十六〔終〕
 ^228a29
