
fen:: 
di:: 
zhang:: 
jie:: 
xiang:: 
mu:: 
####### 2
瑜伽師地論卷第七十三
author:: 彌勒菩薩說
translator:: 三藏法師玄奘奉　詔譯
攝決擇分中菩薩地之二
復次，嗢拕南曰：
　　思擇、自性、取、薩迦、有、世間、
　　真、尋思、實智、密意、與次第。 ^699c18

問：如是五事，幾諦所攝？
答：相，四安立諦攝。
名，一苦諦攝。分別，三諦攝，除滅諦。
真如，四非安立諦攝。
正智，緣安立、非安立諦境道諦攝。 ^699c21

問：諸相是名耶？設名是相耶？ ^699c23

答：諸名皆是相，有相而非名。
謂除名相餘四相。
餘隨所應，當知亦爾。 ^699c24

問：諸相皆相相耶？
設相相皆相耶？
答：諸相相皆是相，有相非相相，謂名等四相。 ^699c26

問：若分別相相，一切名相相合、相依而分別耶？
設分別名相，一切相相相合、相依而分別耶？ ^699c28

答：應作四句。有分別相相，非名相相合、
相依而起分別，謂分別不了其名所有相相，又於諸相已拔名隨眠。
有分別名相，非相相相合、相依而起分別，謂分別不了其事所有名相。
與上相違，是俱句。
除上爾所相，是俱非句。 ^700a1

問：若思惟真如，即觀真如耶？
設觀真如，即思惟真如耶？ ^700a6

答：應作四句。有思惟真如，非觀真如，謂以分別所攝如理作意思惟真如，
但見真如相，不見實真如，乃至未至正通達位，及通達後作意思惟安立真如。
有觀真如，非思惟真如，謂通達真如時，
由勝義故，非思惟其相。
有思惟真如，亦觀真如，謂通達後相續思惟非安立真如。
有不思惟真如，亦非觀真如，謂離如理所引作意思惟諸相。 ^700a7

問：若思惟相，即觀其相耶？
設觀其相，即思惟相耶？ ^700a16

答：應作四句。有思惟相，不觀其相，謂前第二句。
有觀其相，不思惟相，謂前初句。
有思惟相，亦觀其相，謂前第四句。
有非思惟相，亦非觀其相，謂前第三句。 ^700a17

問：如是五事，為攝一切法，為不如是耶？
答：如是。 ^700a21

問：彼一切法，當言以何而為自性？
答：諸法自性不可言說。 ^700a22

問：云何應觀彼諸法相？ ^700a23

答：如幻事相，非全無有。
譬如幻事，有幻事性，無象馬、車步、末尼、
真珠、金銀等性。如是諸法，體性唯有名相可得，
無有自性、差別施設顯現可得。
相由相名，相之自性實不可得。
如相，如是名、名自性，分別、分別自性，真如、
真如自性，當知亦爾。
正智由正智名，正智自性實不可得。
何以故？於一切種隨言自性不成就故。 ^700a24

若謂諸相自性安立，即稱其量假立名言，此假名言依相而立。
是則於相假立名前，應有彼覺，如已立名。 ^700b2

又於一相所立名言有眾多故、有差別故，應有眾多差別體性。
是故名言依相而立，不應道理。 ^700b4

若謂諸相如名安立，由名勢力，相自性起。
是則彼相假立名前，應無自性；彼既無有，假立名言亦應無有。
是故二種俱成無過。
又假名言有眾多故、有差別故，應有眾多差別體性。
又依他過，由彼諸相但依於他假建立故。
是故一切假立名言如其自性，不應道理。
猶如所起種種幻類，譬如幻者造作種種幻士夫類，
謂男、女、象、馬、熊羆等類，非彼諸類如其相貌實有體性。
如是諸相，非稱名言有實體性，當知亦爾。 ^700b7

若謂離彼相及名言二種和合，有自性生。
彼於諸相、或於名言、或二中間應現可得，然不可得。
是故此計不應道理。
由此因緣，隨言自性於一切種皆無所有。 ^700b16

若謂名言能顯自性，亦不應理。
若取不取假立名言，俱有過故。
若取相已假立名言，便不成顯。
若不取相假立名言，無事名言不應道理。
又如前說，所立名言有眾多故、有差別故，
則有眾多差別體性，成大過失。
又照了喻不相似故，不應道理。
不相似者，照了因緣於一切事無有差別，種種亦爾。
能取因緣，名言不爾。 ^700b20

問：不可言中，不可言言既現可得，是故法性不可言說，不應道理。
又造幻者所造種種幻化形類，雖彼形類非如其性，
然有種種能造幻事如其自性，是故譬喻亦不相似。 ^700b29

答：正立宗時，不可言言亦已遮遣。
為令覺知如是義故，方便施設譬喻等故，非不相似。
雖假名言非如彼性，不可言義非不是有。 ^700c4

問：若諸相事假立名言則便得有，若不假立則不得有。
若如是者，喻可相似，不可言計亦應道理。
若不爾者，不可言計則為唐捐。 ^700c7

答：如是由先所起八分別故，於現在世三種事生，如本地分已說其相。
即此所生三種事故，復起分別。
由此道理，諸雜染法展轉相續，無有斷絕。
由此因緣其喻相似。
分別假立若斷滅時，諸雜染法皆可隨滅，證得聖智。
此是量故，不可言計亦不唐捐。 ^700c10

問：若於爾時，分別假立皆悉斷滅，即於爾時相事隨遣。
若爾，隨一獲得聖智，一切相、名、分別所攝情無情數，
內外事物皆應永滅，譬如幻者所作幻事？ ^700c16

答：相等諸物，或由不共分別為因，或復由共分別為因。
若由不共分別所起，無分別者，彼亦隨滅。
若共分別之所起者，分別雖無，由他分別所任持故，而不永滅。
若不爾者，他之分別應無其果。
彼雖不滅，得清淨者於彼事中正見清淨。
譬如眾多修觀行者，於一事中，由定心智種種勝解異見可得，
彼亦如是。 ^700c19

問：如是五事，幾是所取？
幾是能取？
答：三是所取。分別、正智亦是能取。
亦是所取。 ^700c27

問：如是五事，當知幾種取所行義？
答：略有三種。一、有言有相取所行義，二、
無言有相取所行義，三、無言無相取所行義。
此中最初，是言說隨覺者取所行境；第二、
是言說隨眠者取所行境；第三、是於言說離隨眠者取所行境。
又初二是世俗諦取。
最後是勝義諦取。
復有遠離言說隨眠後所得取，通取一切二諦所攝取所行境。
謂世出世智以安立諦為所行故，建立彼智通用二諦為所行境。
此二種取，由二因緣，應知得成世出世性。
謂曾得、未曾得故，依言說、不依言說故。 ^700c29

問：有相之取世間共成，無相之取非所共成。
何因何緣名無相取？
無因無緣不應道理。 ^701a11

答：世俗名言熏習取果，是有相取，世所共成。
能令雜染；勝義智見熏習取果，是無相取，
非所共成，能令清淨；是故此二有因有緣。
如眼若有瞖等過患，便有髮毛輪等瞖相現前可得；
若無彼患，便不可得。
但有自性無顛倒取。 ^701a13

問：於無相界若取其相，非無相取；若無所取，亦不得成無相之取。
若爾，云何名無相取？ ^701a18

答：言說隨眠已遠離故，此取雖復取無相界，
不取相故，成無相取。 ^701a20

問：若無搆獲，云何成取？ ^701a21

答：雖不搆獲諸相差別有所增益，然取無相，故得成取。 ^701a22

問：若無搆獲，無所增益，此取相狀云何可知？ ^701a23

答：取勝義故、取無相故，五種事相皆不顯現以為其相。 ^701a24

問：若不分明可立為取，何故不許諸取滅無？ ^701a26

答：滅無無有修作義故，非修觀者依於滅無有所修作。 ^701a27

問：若爾，云何證知其相？ ^701a28

答：自內證智之所證知。
問：若爾，何不如其所證如是記別？ ^701a29

答：此內所證非諸名言安足處故。 ^701b1

問：若先無有知無相智；由無有故，亦無數習無相智義；
無數習故，知無相智既無其因，應不得生。 ^701b3

答：有相亦得為無相因，隨順彼故。
如世間智為緣生出世智，有漏智為緣生無漏智，
有心定為緣生無心定，此亦如是。 ^701b5

問：苦等諸智，世尊說為得清淨因。
若苦等智，於苦等諦分別苦等，應成有相。
若不分別，苦等諸智便非是有；彼無有故，云何能得畢竟清淨？ ^701b9

答：由無相智增上力故，於諸諦中，極善清淨通世出世分別智生，
即名已斷所斷煩惱。
其無相智是苦等智因，正能斷滅所斷煩惱。
於此因中假立果名，即假說此為苦等智，是故無過。 ^701b12

問：先說所取是能取果，即此能取當言何果？ ^701b17

答：此二展轉更互為果。 ^701b18

問：若所知境無常、積集、相續、無量、多不現見，
云何修觀行者緣彼為境，及令轉滅？ ^701b19

答：於彼聞思增上力故，得三摩地。
由彼因緣，令三摩地五種境界影像現前，
即緣此事以為境界；除遣此故，彼得轉滅。 ^701b20

問：除遣五種所知境界，當言何相？
答：無上轉依無為涅槃以為其相。
云何為涅槃？謂法界清淨煩惱眾苦永寂靜義，非滅無義。 ^701b24

問：若唯煩惱眾苦永寂名為涅槃，何因緣故非滅無義？ ^701b26

答：如外水界，唯離渾濁得澄清性，非離濁時無澄清性。
又如真金，唯離剛強得調柔性，非離彼時無調柔性。
又如虛空，唯雲霧等翳障寂靜得清淨性，非彼無時其清淨性亦無所有。
此中道理，當知亦爾。 ^701b28

云何名為法界清淨？
謂修正智故，永除諸相，證得真如。
譬如有人，於眠夢中，自見其身為大暴流之所漂溺。
為欲越渡如是暴流，發大精進；即由發起大精進故，欻然便覺。
既得覺已，於彼暴流都無所見。
除相道理，當知亦爾。 ^701c4

問：為即於此言說隨眠正斷滅時諸相除遣，為斷滅已後方除遣？ ^701c9

答：斷時、遣時平等平等，如秤兩頭低昂道理。
又如畫像，彩色壞時形相隨滅。
亦如瞖等過患愈時，髮毛輪等相亦隨遣，
愈時、遣時平等平等。
此中道理，當知亦爾。 ^701c10

問：修觀行者，云何除遣所緣境相？
答：由正定心，於諸所知境界影像先審觀察；
後由勝義作意力故，轉捨有相，轉得無相。
此無相轉復有五位。
一、少分位，二、遍滿位，三、有動位，四、有加行位，
五、成滿位。 ^701c15

問：如是成滿其相云何？ ^701c19

答：不為一切煩惱、一切災橫所陵雜故，
究竟無惱清淨所依，說名成滿。
即此又是善清淨真實義所行，一切現量所行，一切自在所行。 ^701c20

問：於此成滿建立幾乘？
齊何時證？
答：隨三種根差別證故，建立三乘。
然彼二乘，用阿耨多羅三藐三菩提乘以為根本。
又彼二乘隨緣差別、隨所成熟無決定故，證得時量亦不決定。
其最後乘，要經三種無數大劫方可證得，依斷三種麁重別故。
何等名為三種麁重？
一、惡趣不樂品在皮麁重。
由斷彼故，不往惡趣，修加行時不為不樂之所間雜。
二、煩惱障品在肉麁重。
由斷彼故，一切種極微細煩惱亦不現行，然未永害一切隨眠。
三、所知障品在心麁重。
由斷彼故，永害一切所有隨眠，遍於一切所知境界無障礙智自在而轉。 ^701c24

復次，云何立聲聞乘？
謂三因緣故。一、變化故；二、誓願故；三、法性故。
變化故者，謂隨彼彼所化勢力，如來化作變化聲聞。
誓願故者，謂有補特伽羅，於聲聞乘已發誓願，即建立彼以為聲聞。
法性故者，謂有補特伽羅，本性已來慈悲薄弱，於諸苦事深生怖畏。
由此二因，於利他事不深愛樂，非為是事樂處生死。
彼由安住此法性故，立為聲聞。
又覺法性故，謂於一切安立諦中，多分修習怖畏行轉，由此因緣證得圓滿。
如聲聞乘，獨覺亦爾。
出無佛世而證正覺，與此差別。
即上相違三因緣故，應知菩薩。 ^702a8

復次，云何聲聞失壞正法及毘奈耶？
謂有聲聞，計唯無有煩惱燒然名為寂滅，
生大怖畏，謂我當斷、我當永壞、我當無有。
譬如有人身嬰熱病，於無病中都無識別，
謂病愈時舉體隨滅，便生怖畏，我寧不脫如是熱病，是名失壞。
由此譬喻，失壞聲聞，當知亦爾。 ^702a20

復次，云何菩薩失壞大乘？
謂有菩薩，聞一切法甚深無性，即執一切煩惱燒然自性本無，
謂已無有生死重病。
譬如有人，於己身中所生熱病，謂為無病，
於此熱病不能解脫，名為失壞。
由此譬喻，失壞菩薩，當知亦爾。 ^702a26

問：如是五事，幾是薩迦耶，幾非薩迦耶？
答：相通二種，二是薩迦耶，一非薩迦耶，真如俱不可說。
如薩迦耶，有及世間，當知亦爾。 ^702b3

問：如是五事、四種真實，此中何事攝幾真實？ ^702b6

答：世間所成真實、道理所成真實，三事所攝煩惱障淨智所行真實、
所知障淨智所行真實，二事所攝。 ^702b7

問：如是五事、四種尋思，此中何事攝幾尋思？ ^702b9

答：如理作意相應分別總攝四種。 ^702b10

問：如是五事、四種如實遍智，此中何事攝幾如實遍智？ ^702b12

答：一切皆是正智所攝。
問：世尊依何密意，說一切法皆無有二？ ^702b13

答：即依如是所說五事，由俗自性說無自性，由別別相說有自性。 ^702b14

問：世尊依何密意，說一切法皆無自性？
答：由依彼彼所化勢力，故說三種無自性性。
一、相無自性性，二、生無自性性，三、勝義無自性性。
云何相無自性性？
謂一切法世俗言說自性。
云何生無自性性？
謂一切行眾緣所生，緣力故有，非自然有，是故說名生無自性性。
云何勝義無自性性？
謂真實義相所遠離法，此由勝義說無自性性。
如觀行苾芻，於大骨聚生假勝解，不能除遣，於此骨聚勝義無自性相恒無間轉。
如是應知勝義無自性性。
此中五事，非由相無自性性故，說無自性；
然由生無自性性故、勝義無自性性故，
隨其所應，說無自性。
謂相、名、分別、正智，皆由二種無自性性。
真如不由無自性性說無自性。
是故世尊依此密意，於伽他中說如是言：
我說一諦，更無第二。 ^702b17

問：世尊依何密意，說一切法無生無滅、
本來寂靜、自性涅槃？ ^702c4

答：依相無自性性，說如是言。 ^702c5

問：世尊依何密意，說一切法等於虛空？
答：亦依相無自性性，說如是言。 ^702c7

問：世尊依何密意，說一切法皆如幻等？
答：依生無自性性、勝義無自性性，說如是言。 ^702c9

問：世尊依何密意，說等隨觀色乃至識有無常耶？ ^702c11

答：依相無自性性，說如是言。
何以故？欲說等隨觀常無有，故說等隨觀有無常。 ^702c12

問：世尊依何密意，說等隨觀色乃至識皆有苦耶？ ^702c14

答：依生無自性性及勝義無自性性，說如是言。 ^702c15

問：世尊依何密意，說等隨觀即彼皆空？
答：即依生無自性性、勝義無自性性，諸法由遠離相無自性性，
說如是言。如依遠離性說彼為空，依異相性說為無我，當知亦爾。 ^702c17

問：世尊依何密意，說色乃至識如理觀故，
審思慮故，乃至觀彼非有顯現？ ^702c21

答：依相無自性性，說如是言。 ^702c22

問：世尊依何密意，說彼虛偽不實顯現？
答：依生無自性性及勝義無自性性，說如是言。 ^702c24

問：世尊依何密意，說如是言：是故今者應知是處，
謂於是中眼永寂滅，遠離色想；乃至意永寂滅，遠離法想？ ^702c27

答：都不依於無自性性，說如是言。 ^702c29

問：世尊依何密意，說由彼故，於一切處遣一切想，帝釋天等亦不能知彼依何處而起靜慮？ ^703a2

答：都不依於無自性性，說如是言。 ^703a4

問：世尊依何密意，說能隨順喜憂捨處眼所識色，
乃至意所識法中，無諦、無實、無無顛倒、
無不顛倒，復說有聖出世間諦？ ^703a6

答：依於一切無自性性，或不依於無自性性，說如是言。 ^703a8

問：世尊依何密意，說靜慮者靜慮境界、諸佛諸佛境界皆不可思議？ ^703a11

答：依於一切無自性性，或不依於無自性性，說如是言。 ^703a12

問：如是五事，何緣最初建立其相，乃至最後建立正智？ ^703a14

答：若無其事，施設於名不應道理，故此次第施設於名。
由此名故，施設自性、施設差別，故此次第施設分別。
由分別故，或分別相、或分別名、或俱分別，由此三法顯雜染品次第圓滿。
從此乃容修清淨品，謂即觀彼所有雜染諸法真如，
由正智故能正觀察，能得清淨。 ^703a15

由此二種顯清淨品次第圓滿。
是故顯示如是次第。 ^703a21

如是於真實義分中，已說事決擇。
若欲了知真實義者，於三自性復應修觀。 ^703a23

嗢拕南曰：
　　總舉、別分別、緣、差別、依止、
　　亦微細執著、如名等執性。 ^703a24

云何名為三種自性？
一、遍計所執自性，二、依他起自性，三、圓成實自性。 ^703a28

云何遍計所執自性？
謂隨言說、依假名言建立自性。
云何依他起自性？
謂從眾緣所生自性。
云何圓成實自性？
謂諸法真如，聖智所行、聖智境界、聖智所緣，
乃至能令證得清淨，能令解脫一切相縛及麁重縛，亦令引發一切功德。 ^703a29

問：遍計所執自性緣何應知？ ^703b5

答：緣於相、名相屬應知。 ^703b6

問：依他起自性緣何應知？
答：緣遍計所執自性執應知。 ^703b7

問：圓成實自性緣何應知？ ^703b8

答：緣遍計所執自性於依他起自性中畢竟不實應知。
世尊於餘經中，說緣不執著遍計所執自性，
應知此性者，依得清淨說，不依相說。
今此義中，當知依相說。 ^703b9

問：遍計所執自性有幾種？
答：略有五種。一、遍計義自性，二、遍計名自性，
三、遍計雜染自性，四、遍計清淨自性，五、遍計非雜染清淨自性。 ^703b13

云何遍計義自性？
謂有四種。一、遍計自相，二、遍計差別相，
三、遍計所取相，四、遍計能取相。 ^703b16

遍計自相者，謂遍計此事是色自性，乃至此事是識自性，
此事是眼自性，乃至此事是法自性。 ^703b18

遍計差別相者，謂遍計此色是可意，此色是不可意，
此色是非可意非不可意，此色是有見，
此色是無見，此色是有對，此色是無對，
此色是有漏，此色是無漏，此色是有為，此色是無為。
如是等類差別道理，遍計此色所有差別。
如色，如是餘蘊、一切處等，當知亦爾。 ^703b20

遍計所取相者，謂遍計此色是眼所取，
此是耳、鼻、舌、身、意所取。
又復遍計此受、想、行、識是欲界意所取，
此是色界意所取，此是無色界意所取，此是不繫意所取。 ^703b26

遍計能取相者，謂遍計此色是色能取，
此色是聲、香、味、觸、能取。
又復遍計此受、想、行、識是色能取，此是聲、
香、味、觸、法能取。 ^703c1

云何遍計名自性？
謂有二種。一、無差別，二、有差別。 ^703c5

無差別者，謂遍計一切一切法所有名。 ^703c6

有差別者，謂遍計此名為色、此名為受、
此名為想、此名為行、此名為識。
如是等類，無量無數差別法中，各各別名。 ^703c7

云何遍計雜染自性？
謂遍計此色有貪、有瞋、有癡，不能遠離貪瞋癡繫，又與信等一切善法而不相應。
又復遍計此受、此想、此行、此識，有貪、有瞋、
有癡，不能遠離貪瞋癡繫，又與信等一切善法而不相應。 ^703c10

云何遍計清淨自性？
謂與上相違，當知其相。 ^703c15

云何遍計非雜染清淨自性？
謂遍計此色是所取。
此是能取；此受、想、行、識是所取，此是能取。
又於一切無記法中，遍計所有無記諸法。 ^703c16

復次，遍計所執自性，當知復有五種。
一、依名遍計義自性，二、依義遍計名自性，
三、依名遍計名自性，四、依義遍計義自性，
五、依二遍計二自性。 ^703c19

云何依名遍計義自性？
謂遍計此色事名，有色實性；此受、想、行、
識事名，有受、想、行、識實性。 ^703c23

云何依義遍計名自性？
謂遍計此事名色，或不名色；此事名受、
想、行、識，或不名受、想、行、識。 ^703c25

云何依名遍計名自性？
謂不了色事，分別色名而起遍計；不了受、
想、行、識事，分別受、想、行、識名而起遍計。 ^703c27

云何依義遍計義自性？
謂不了色名，由不了名分別色事而起遍計；
不了受、想、行、識名，由不了名分別受、想、
行、識事而起遍計。 ^704a1

云何依二遍計二自性？
謂遍計此事是色自性，名之為色；此事是受、
想、行、識自性，名受、想、行、識。 ^704a4

復次，遍計所執自性執，當知略有二種。
一、加行執，二、名施設執。
加行執，當知復有五種。
一、貪愛加行故；二、瞋恚加行故；三、合會加行故；
四、別離加行故；五、捨隨與加行故。
名施設執，當知復有二種。
一、非文字所作，二、文字所作。
非文字所作者，謂執此為何物？
云何此物？此物是何？
此物云何？文字所作者，謂執此為此物，
此物如是或色，乃至或識、或有為、或無為、
或常、或無常、或善、或不善、或無記，如是等。 ^704a7

復次，微細執著，當知五種。
一、於無常常執，二、於苦樂執，三、於不淨淨執，
四、於無我我執，五、於諸相中遍計所執自性執。 ^704a16

復次，由五因緣，當知愚夫如名、如言，於所詮事執有自性。 ^704a19

所以者何？謂因問言，此事用何以為自性？
答言，此事是色自性，非是色名。
或答言：此事是受、想、行、識自性，非受、想、
行、識名。 ^704a20

復次，獨處空閑，精勤觀察諸法自相、共相，
尋思此事是色相，非色名；或尋思此事是受、
想、行、識相，非受、想、行、識名。 ^704a23

復次，於此色事尋求色相，不能得時便生不樂，非求色名不能得時。
或於此受、想、行、識事，尋求受、想、行、識相，
不能得時便生不樂，非求受、想、行、識名不能得時。 ^704a25

復次，語於名轉，名於義轉。
此中若名能顯自相義，非此能顯差別相義，
非此能顯所取相義，非此能顯能取相義。
或名乃至能顯能取相義，非此能顯乃至自相義。
若即彼名於自相義轉，亦於乃至能取相義轉者，此餘諸名各別行解隨義而轉應不可得。
此不應理。 ^704a29

如是復於各別義轉所有名中，若名於自相義轉，
乃至若名於能取相義轉，此名為於有義轉耶？
為於無義轉耶？於有義轉且不應理。
此不應理，如前觀五事中已辯。
若於無義轉者，是則此名於無相義轉，其理便至。
若於無相義轉，此非有義但能顯示自所增益。 ^704b6

若取增益即是執著。
是故如名、如言，於所詮事執著自性，道理成就。 ^704b13

復次，一切愚夫於諸相中名言所縛故，
當知如名、如言，於所詮事妄執自性。 ^704b15

問：何緣故知於諸相中名言所縛？ ^704b16

答：由理教故。
云何由理？謂若離名言，於諸事中憙樂不可得故；
若名言俱，於諸事中憙樂可得故；是一道理。
又復展轉相依而生。
何以故？事為依止，名言得生；名言為依，事可得生故。
謂諸世間要依有事，方得生起名言分別，非於無事起此分別。
如是當知，事為依止，名言得生。
如靜慮者內靜慮時，如如意名言作意思惟，
如是如是有所知事同分影像生起，方便運轉現在前故。
如是當知，名言為依，事可得生。
又於名言修對治時，若安置心於無相界，一切諸相皆不現前。
若不安心於無相界，不隨所欲，便為諸相漂轉其心。
由此道理，當知於相，名言是縛。 ^704b17

云何由教？如世尊說：
　　愚昧思凡夫，於相為言縛；
　　牟尼脫言縛，於相得自在。
　　清淨見行者，安住於真智，
　　於自性無得，不見彼所依。
　　由真智清淨，說彼為真明，
　　二執不相應，故號為無二。 ^704c1

又如異生，於諸蘊中善知無我，雖觀蘊中所建立我但是假有，
非不於彼我執隨轉，由彼隨眠未永斷故。
此中道理，當知亦爾。
瑜伽師地論卷第七十三
 ^704c9
