
xu:: 
# 天童覺和尚語錄序
天童覺和尚語錄序
余頑愚拙疎無所可用。
獨於世味淡薄。人我相輕。
若可學佛者。以故自幼喜從僧遊。
間遇本色道人。雖未言而意已親。
殆若磁石鐵之冥契。
有不可致詰者。否則雖日相從邈如也。
今。 ^1a6

天童長老覺公。則所謂未言而意已親者。
始余被罪南遷。泊舟廬山之下。
與師一再邂逅耳而相與之意。
便如故人。去歲罷相東來。
師過余於四明。余復訪之於山中。
語累日益歡。甞謂師曰。
學佛者期於了生死。
誠可謂一大事矣。
士大夫間。乃有酣飫聲色馳騁勢利。
而口舌瀾翻說佛說祖。
自以為有得。甚者至以為譚笑之資。
此何理也。余之有意於此事。
而不敢自欺。他時真實處。
辦得少許。方敢拈出。
求師別識也。師深肯此言。
且教余以辦道之方。
余信受焉。會師之徒。
以師語錄序為請。
余既不敢自欺。其敢措辭乎。
姑記與師相從大略。
以塞其請云。紹興壬子望日。
退晦居士范宗尹序。
宏智禪師廣錄卷第一
other:: 
# 泗州大聖普照禪寺上堂語錄
泗州大聖普照禪寺上堂語錄
editor:: 侍者集成編 ^1a11

師在長蘆受請。拈疏示眾。
云言語道斷文字性空。
到這裡可謂。鯨吞海水盡。
露出珊瑚枝。諸人還會麼。
其或未然。更煩知音底人。
為我說破。宣疏罷。
師於長蘆和尚手中。
接得法衣。捧起呈示。
云西竺頭陀長年相待。
東山行者半夜傳通。
恰至大庾嶺頭。盡力提持不起。
而今長蘆堂上兩手分付將來。
諸人還會箇中消息麼。
一氣連枝同盛事。
光風無影樹頭春。
遂指法座云。朕兆未興。
會要借功明位。影響纔露。
還須借位明功。諸人還相委悉麼。
跨足已超凡聖表。
通身不滯有無功。
便就座僧問。數行公命猶煩彩鳳銜來。
一片閑心忽被清風引動。
祇如祖意高提。如何剖露。
師云。風行草偃水到渠成。
進云。洪音一震驚天地。
四海禪人盡得聞。
師云。謝子證明。進云。
此猶是應時及節因緣。
祇如寂然不動。智已周於十方。
廓爾無私。道已行於樂國。
又作麼生。師云。知音不在頻頻舉。
僧問。三際泯跡。而真假頓空。
悲智纔興。而法輪便轉。
祇如敲唱門中。如何得不落今時去。
師云。不答爾這話。
進云。恁麼則玉馬雪行歸半夜。
混然渾不露纖機。
師云。更須知有轉身一路始得。
進云。金雞啼處三更月。
玉鳳棲時午夜雲。
師云。直須恁麼。師乃云。
名不得象不得。從來清淨不受染污。
本自圓成不勞修證。
銷融萬有。堂堂穩馭真乘。
和合眾緣。處處顯揚茲事。
諸仁者。今日山河大地草木叢林。
與覺上座同時成道。
一音說法。還相證明麼。
良久云。相逢會有知音知。
何必清風動天地。
陳謝罷復舉。僧問曹山。
佛未出世時如何。
山云。曹山不如。僧云。
出世後如何。山云。
不如曹山。師云佛與曹山一出一沒。
可謂拈頭作尾。拈尾作頭。
子細看來。是他曹山終是不出世。
覺上座今日不是顛敗家風。
且要荷檐底事。敢問諸人。
且道別有甚麼長處。
良久云。白牛飲盡無源水。
天曉椉風過玉關。
久立眾慈伏惟珍重。 ^1b8

當日晚小參示眾云。
護明降跡。破家#CB05576;宅。
達磨傳心。攙行奪市。
我衲僧家本分事。
元無一絲頭缺少。
無一絲頭分外。從本已來。
靈明廓徹。豈假人磨礱。
豈假人處分。真是內無繫蟻之絲。
外無聚蠅之糝。還端的麼。
其或未然。不免指註去也。
易外家風未兆時。
三更黑馬上烏雞。
而今撥轉機輪也。
剎剎塵塵更是誰。
陳謝罷復舉。僧問龍牙。
蟾蜍無返照之光玉兔無伴月之意時如何。
牙云。堯舜之君猶有化在。
師云。好諸禪德。龍牙老子。
善解逢場作戲混俗和光。
覺上座今日也恁麼去也。
還相委悉麼。天共白雲曉。
水和明月秋。久立珍重。 ^1c15

次日辭眾。陞座云。
同聲相應。同氣相求。
同風千里。不隔絲頭。
脫盡情塵。消息在。
蘆花江上月明秋。
乍遠眾慈伏惟珍重。 ^1c28

入寺上堂云。古人道盡十方世界。
是箇解脫門。把手拽不入。
今日覺上座。意要普請諸人入門。
還有得入者麼。若也入得。
便向普光法堂上相見。
可謂尊賓和合。理事圓融。
且作麼生相見。還會麼。
幢網寶珠無向背。
自他光影一時周。 ^2a3

當日晚小參。示眾云。
法隨法行。法幢隨處建立。
昨時長蘆江上。而今普照光中。
衲僧家。不可以靜躁則。
不可以去來求。步步不將來。
心心無處所。直得正不立玄。
偏不涉事。處處無滲漏。
密密常現前始得。
敢問諸人。畢竟向什麼處。
見覺上座。良久云。
幽洞不拘關鎖意。
縱橫那涉兩頭人。 ^2a9

復舉趙州問僧。曾到此間麼。
僧云曾到。州云。喫茶去。
又問僧。曾到此間麼。
僧云不曾到。州云。
喫茶去。師云。到與不到。
喫茶一樣。不著機關。
殊無伎倆。且非平展家風。
豈是隨波逐浪。唯嫌揀擇沒分疎。
識得趙州老和尚。 ^2a16

上堂云。好諸禪德。
廓爾而靈。本光自照。
寂然而應。大用現前。
木馬嘶風。不運今時之步。
泥牛出海。耕開空劫之春。
諸人還相委悉麼。
良久云。玉人招手處。
復妙在迴途。 ^2a21

上堂僧問。如何是溈仰宗。
師云。一棬攣跳不出。
進云。如何是臨濟宗。
師云。一棒一條痕。
進云。如何是雲門宗。
師云。目前薦取。進云。
如何是法眼宗。師云。
山河大地。大地山河。
進云。如何是曹洞宗。
師云。黑狗爛銀蹄。
白象昆命騎。進云。
未審。和尚宗風。又作麼生。
師云。別時來向爾道。
師乃云。山雲冉冉。
江水茫茫。正不居位。
偏不涉傍。顯而不露。
隱而彌彰。猿啼古木音聲急。
鶴宿枯松夢寐長。 ^2a25

上堂舉僧問洛浦。
供養百千諸佛。不如供養一無心道人。
未審。百千諸佛有何過。
無心道人有何德。
浦云。一片白雲橫谷口。
幾多歸鳥盡迷巢。
師云。好兄弟環中辨白。
量外觀光不觸塵機。
妙分真照。還會麼。
雪月蘆花江上寒。
曉風颯颯沙鷗語。 ^2b6

上堂云。朔風作寒色。
愛口流恩光。處處相逢遇。
明明不覆藏。山河無隔越。
草木盡敷揚。剎說眾生說。
毘盧舌廣長。諸禪德。
盡十方世界。山河大地。
草木叢林。祇是毘盧遮那一箇舌頭。
諸人還聞麼。若向這裡聞得。
猶是建化門頭事。
且道不落化門。一句作麼生道。
良久云。轉身就父無標的。
拈却花冠不得名。 ^2b12

上堂云。十五日已前。
有口說不得。十五日已後。
無心却自然。正當十五日。
一句作麼生道。良久云。
雲籠無縫襖。花笑不萠枝。 ^2b19

上堂云。一亘清虛夜正央。
桂宮老兔冷噴霜。
混融明暗無分處。
誰辨箇中偏正方。
所以道。正位雖正却偏。
偏位雖偏却圓。正恁麼時。
作麼生辨。良久云。
歷歷機前雙照眼。
堂堂象外萬年身。 ^2b22

冬至上堂云。陰極而陽潛。
布生成之道。虛凝而照。
旁分建化之緣。直得俯仰順化。
應接無虧去也。諸人還會麼。
鏡淨誰嫌差別像。
谷虛自應合同音。 ^2b27

上堂云。明明百草頭。
明明祖師意。於他未甞一。
於我未甞異。若祇這便是。
當頭觸諱。若祇這不是。
甚處藏避。所以道。
無是無非。不即不離。
三世如來同宣此義。
敢問諸人。且道。畢竟是什麼義。
良久云。向下文長。
付在來日。 ^2c3

長蘆書至。上堂云。
靈機未轉。難窺青白之痕。
寶印當權。密布正偏之位。
壺中消息。劫外春光。
還他一氣連枝。須是同身共命。
明頭轉側。暗裡逢迎。
直得千里同風去也。
諸人還體悉得麼。
明月滿空天水淨。
弟兄俱在合同舡。 ^2c9

上堂云。居淨而彌耀。
歷變而常如。本光現象外之身。
妙應具物中之眼。
直得頭頭不滯。物物順真。
所以道。旁分帝命為傳持。
萬里山河布正威。
且作麼生是旁分底事。
還會麼。月夜金雞傳曉意。
芳衢步步錦雲深。
復舉陳尚書訪資福。
福見來便畫一圓相。
書云。弟子恁麼來。
早是不著便。更畫圓相。
福便歸方丈閉却門。
師云。資福畫圓相。
尚書恁麼道。豈不是落他資福棬#CB04901;了也。
資福便歸方丈閉却門。
豈不是落他尚書棬#CB04901;了也。
可謂。一抑一揚。一奪一縱。
各出一隻手。提撕此事。
且道。是什麼事。巨鼇飲盡滄溟水。
留得珊瑚對月明。 ^2c15

上堂舉僧問洞山。
如何是佛向上人。
山云。非佛。師云。洞山恁麼道。
直是把斷家風。不通水泄。
見聞匪及。心迹俱消。
到這裡。却須通其變使人不倦。
直得蒼龍蛻骨。玉鳳生雛。
且作麼生。說箇通變底道理。
還會麼。清風隨棹滿。
明月逐舟來。 ^2c28

上堂舉則監院在法眼會中。
一日眼問。爾在此多少時。
則云三年。眼云。爾是後生。
尋常何不問事。則云。
某甲不敢瞞和尚。
曾在青峰處。得箇安樂。
眼云。爾因甚語得入。
則云。曾問如何是學人自己。
峰云。丙丁童子來求火。
眼云好語。祇恐爾不會。
則云。丙丁屬火。將火求火。
將自己覓自己。眼云。
情知。爾不會。佛法若如此。
不到今日。則躁悶便起。
至中路却云。他是五百人善知識。
道我不是。必有長處。
却迴懺謝便問。如何是學人自己。
眼云。丙丁童子來求火。
則於言下大悟。師云。
前來恁麼道。却不會。
後來恁麼道。却悟去。
且道。關捩子在什麼處。
覺上座有頌。丙丁童子來求火。
南海波斯鼻孔大。
狤獠舌頭會者難。
直下而今照得破。
照得破沒功過。知爾被底穿。
曾與同床臥。廉纖脫盡舊時疑。
柸影蛇絃留再坐。 ^3a6

上堂云。心不自心始是心。
眼不見眼始是眼。
堂堂無影跡。歷歷絕思惟。
明滿環中。兔懷夜月。
翠橫海上。犀暈秋山。
直須及盡玄微始解承當底事。
且道。承當底事作麼生。
智不到處切忌道著。 ^3a23

上堂舉僧問洞山。
和尚病。還有不病者麼。
山云有。僧云。不病者還看和尚否。
山云。老僧看他有分。
僧云。和尚看他時如何。
山云。則不見有病者。
師云。得往得來。得來得往。
我看他有分。他看我不然。
正恁麼時如何體悉。
良久云。宿霧尚深無見頂。
春風常在不萠枝。 ^3a28

上堂云。機輪未動影像俱忘。
無跡可尋。與虛空而合體。
無家可坐。盡法界以成身。
毘盧頂後看神光。
舜若體前分活眼。
正恁麼時如何履踐。
良久云。手指空時天地轉。
迴途石馬出紗籠。 ^3b6

上堂云。緣思不到。
一片靈明。廓落無依。
十方通暢。摩竭閉門無法說。
少林面壁訪知音。
若是本色衲僧。未舉步前薦取。 ^3b11

上堂云。一不是二不成。
介然獨立。法爾雙行。
柳線漸搖風力嫰。
草針齊上燒痕青。
一點靈光普天地。
更嫌何處不分明。
諸禪德。分明處作麼生體悉。
鬧裡摸著鼻孔。忙時換却眼睛。 ^3b14

上堂云。黃閣簾垂。
難傳家信。紫羅帳合。
暗攃真珠。正恁麼時。
視聽有所不到。言詮有所不及。
如何通得箇消息去。
良久云。夢回夜色依俙曉。
笑指家風爛熳春。 ^3b19

上元示眾云。半夜誰傳無盡燈。
黃梅席上許盧能。
虛明自照非心力。
分付叢林了事僧。
有佛世界。以光明為佛事。
普照今日也恁麼去也。
還會麼。燈連鳳翅當堂照。
月印娥眉#CB00376;面看。 ^3b23

上堂云。習習春風絲絲春雨。
一等沾濡十方周普。
甘草得之甜。黃連得之苦。
天意發叢林。簷聲鬧窓戶。
古德甞云。已不迷。
等閑教壞人男女。
大眾已既不迷。為甚教壞人男女。
還會麼。出身猶可易。
脫體道還難。參上堂舉玄沙云。
撈籠不肯住。呼喚不回頭。
古聖不安排。至今無處所。
據普照門下祇成得箇擔版漢。
到這裡。却須把得住喚得回。
退位相承。借功相見。
直得同聲相應。雅合宮商。
同道相忘。不分堦級。
還會麼。鷺鷥立雪非同色。
明月蘆花不似他。 ^3b28

上堂云。不墮虛凝體前運步。
不迷照用。鬧裡分身。
可謂。獨立而不改。
周行而不殆。還會麼。
機絲不掛梭頭事。
文彩縱橫意自殊。 ^3c11

上堂云。浩然遍域內。
無私如陽春。箇是萬法之生緣也。
靈照妙環中。離染而清淨。
箇是眾生之歇地也。
直須玉線貫金針之穴。
金針引玉線之蹊。
方能回互旁參。轉身通氣。
還會麼。寶印當風妙。
重重錦縫開。 ^3c14

上堂云。法界無塵心月圓。
本光還照未萠前。
而今直下分明去。
猶較南泉二十年為甚麼如此。
金屑雖貴。落眼成翳參。 ^3c19

上堂云。本明破暝。
看毘盧頂後之光。
寂照含虛。具舜若身中之眼。
絲綸未降。尊貴難名。
須憑通事舍人。展演邦家號令。
傳出九重之語。光生萬里之春。
理藉旁分事能圓應。
直得塵塵見佛。剎剎聞經。
便現宰官身。而為說法。
要垂自家手接引於人。
且道。正恁麼時。作麼生說箇旁分底道理。
還會麼。不見九峰道。
勅遍天下。王不流行。 ^3c22

上堂云。心不能緣。
口不能議。直須退步荷擔。
切忌。當頭觸諱。風月寒清古渡頭。
夜舡撥轉琉璃地參。 ^4a2

上堂云。來雁遷鶯盡作觀音佛事。
野花芳草全彰妙德家風。
了得底人。直是騎聲跨色。
越見超聞。始與他合。
且道。普賢行履。又作麼生。
動容揚古路。不墮悄然機。 ^4a5

上堂云。體彌虛而普應。
用彌實以常如。所以古人道。
青山白雲父。白雲青山兒。
白雲終日倚。青山總不知。
大眾既是終日倚。
為什麼却不知。還會麼。
野鳥自啼花自笑。
不干巖下坐禪人。 ^4a9

大聖菩薩忌日。上堂拈香云。
此一辨香。奉為大聖等慈普照明覺國師菩薩圓寂之辰。
用報恩煇。莊嚴聖化。
況菩薩蓋載道同。
三際亘一如之體。
生靈化被。十方現應變之身。
道運等慈。智能普照。
聖力扶持於宗社。
真心廓大於教門。
誓與眾生同圓種智。
遂就座示眾云。當生不生。
借光現三十六應。
當滅不滅。忘照攝千百億身。
祇如絕去來無動靜。
正恁麼時向甚麼處。
見大聖菩薩。良久云。
當堂不正坐。那赴兩頭機。 ^4a14

大洪忌日。上堂僧問。
如何是洪山的的意。
師云。昔年記得。而今忘却。
進云。可謂是金鷄朝抱卵。
玉兔夜懷胎。師云。
三級浪高魚化龍。
癡人猶戽夜塘水。
師乃舉。洞山問雲巖。
百年後忽有人。問邈得師真。
向他道什麼。雲巖良久云。
祇這是。山佇思。巖云。
价闍梨。承當此事也大難。
他後須是子細。山便辭去。
後雲巖忌日。洞山掛真僧問。
雲巖道祇這是。未審。
還知有也無。山云。
若不知有。爭解恁麼道。
若知有爭肯恁麼道。
師云。老婆心腸。蓋是養兒之道。
衲僧手段。還他奪父之機。
知恩報恩。句中宛轉。
似肯不肯。量外提撕。
箇是洞山底。或有人問普照邈得師真。
對他道什麼。良久云。
心不負人。面無慚色。 ^4a24

上堂云。照與照緣。
混融不二。心與心法。
#CB04474;合無差。
所以道。如珠發光。
光還自照。還會麼。
百草頭上閑和尚。
買盡風流不著錢。 ^4b10

上堂云。雲斂長空風日和。
太平樵牧共高歌。
衲僧飯飽無他事。
密密機前弄玉梭。
所以道。琉璃殿上。
玉女拋梭。明月堂前。
石人撫掌。作麼生。
行履得恁麼相應去。
暗裡抽橫骨。明中坐舌頭參。 ^4b13

上堂云。水中鹽味。
色裏膠青。體之有據。
取之無形。用時密密。
寂處惺惺。是諸佛之本覺。
乃眾生之妙靈。廓大千而為量。
破微塵而出經。 ^4b18

浴佛上堂云。清淨彌滿。
是法性水。真覺靈明。
是法性身。同水是身。
乃現灌沐邊事。通身是水。
方成離垢之緣。正恁麼時如何辨白。
良久云。如淨琉璃中。
內現真金像。 ^4b22

上堂云。玉機轉側。
梭頭絲路誰分。月戶挨開。
域內風光自異。金雞唱曉。
石女遊春。翛然鳥道不逢人。
廓爾大方還獨步。
還知不墮虛凝迴途復妙麼。
滿頭白髮離巖谷。
半夜穿雲入市#CB05566;。 ^4b26

舉智首座立僧。上堂云。
誰將活眼窺空劫。
我道宗枝染浩春。
頭角崢嶸藏不得。
青原門下有祥麟。 ^4c3

上堂僧問。古人道。
先向那邊擔荷。却來這邊揩磨。
這邊揩磨即不問。
作麼生是那邊擔荷底。
師云。照盡體無依。
通身不隔越。進云。
恁麼則就舡買得魚偏美。
踏雪沽來酒陪香。
師云。到這裡也無這箇閑聲色。
師乃云。萬仞崖前攃手。
始見妙存。十字路口現身。
方能圓應。轉頭異類。
遊步那邊。活人路上死人行。
死人口裡活人舌。
還會麼。妙圓非隱照。
大用不當機。 ^4c6

上堂舉德上座在曹山。
山問。菩薩在定。聞香象渡河。
出甚麼經。德云。涅槃經。
山云。定前聞定後聞。
德云。和尚流也。山云。
道即太殺道。祇道得八成。
德云。和尚作麼生。
山云。灘下接取。師云。
德上座真箇識病。
曹山善解下藥。若恁麼會去。
許爾有安樂分。其或未然。
不免作死馬醫去也。
取涉乎功。聞得之的。
香象渡河。大家體悉。 ^4c15

上堂云。寥寥無異轍。
密密去玄功。月轉蘆花岸。
水秋吞太空。還會麼。
欲識誕生王子父。
鶴騰霄漢出銀籠。
上堂云。法法不隱藏。
築著文殊鼻孔。步步無處所。
照徹普賢脚跟。祇如毘盧遮那大人相。
又作麼生。良久云。
夜靜水寒魚不食。
滿舡空載月明歸。 ^4c23

上堂舉。世尊問文殊。
何不入門來。文殊云。
我不見一法在門外。
師云。文殊大士。被釋迦老子一問。
直得迷失四向。討門戶不著。
却道我不見一法在門外。
玄覺云。是門內語。
門外語。諸人還會麼。
賞不給大平之士。
禍不入慎家之門。 ^5a1

上堂云。百骸俱潰散。
一物鎮長靈。白雲功盡青山秀。
青山路轉白雲迎。
不曾死不曾生。金繩拽轉泥牛鼻。
半夜驅來海上耕。 ^5a7

上堂舉。石柱遊方到洞山。
山垂語云。有四種人。
一人說過佛祖。一步行不得。
一人行過佛祖。一句說不得。
一人說得行得。一人說不得行不得。
石柱出眾云。一人說過佛祖。
一步行不得者。祇是無舌不許行。
一人行過佛祖。一句說不得者。
祇是無足不許說。
一人說得行得者。
祇是函蓋相稱。一人說不得行不得者。
如斷命求活。此是石女兒。
被枷帶鎖。洞山云。
闍梨分上作麼生。
柱云。該通分上。卓卓寧彰。
山云。祇如海上明公秀。
又作麼生。柱云。幻人相逢。
撫掌呵呵。師云。一言盡十方。
萬卷該不得。一步周八紘。
駟馬追不及。直須無舌人解語。
無足人能行始得。
說不得行不得。直是無氣息。
有甚麼用處。且道。
幻人相逢。撫掌呵呵。
又作麼生。良久云。
念念攀緣一切境。
心心永斷諸分別。 ^5a10

上堂云。一椎下出生諸佛。
生即無生。微塵中轉大法輪。
轉無所轉。直得念念見物。
無異相者即真。處處聞經。
不落耳而方妙。雖然如是。
光影門頭了事底漢即得。
祇如賓主未分。影像未具時。
如何履踐。良久云。
風雲未犯曉。天水合同秋。 ^5a27

聖節上堂云。從來尊貴。
借為誕生。一步密移。
全身合體。據太平之本。
持造化之元。等虛空同壽而長靈。
與日月齊明而無晦。
聖踵一揆。神應萬機。
且道。箇人行履作麼生。
玉扆垂衣自端拱。
萬方化洽入無為。 ^5b4

上堂云。尋常一言半句。
有時解粘去縛。有侍攃沙攃土。
衲僧分上。俱為剩法。
祇如言語道斷心行處滅。
又作麼生。良久云。
野雲收半夜。明月在中峯。 ^5b9

上堂云。性覺妙明本覺明妙。
與太虛等量。與物情同道。
應色應聲。隨聽隨眺。
入三世而非去來。
混萬緣而無正倒。
還會麼。雲日低時字雁橫。
夜蟾落處孤猿叫。 ^5b13

上堂舉。李翱相公問藥山。
如何是道。山指天復指淨缾云。
會麼。相公云。不會。
山云。雲在青天水在缾。
師云。雲在青天水在缾。
幾人錯認定盤星。
藥山八字轟開也。
恰到而今話大行。 ^5b17

開爐上堂云。寒灰發焰舊家風。
恰恰當人受用中。
片雪飛來爐上盡。
通身無像不同功。
記得。雪峯云。三世諸佛。
向火焰裏轉大法輪。
玄沙云。火焰為三世佛說法。
三世佛立地聽。師云。
向這裏身心一如。
身外無餘。說底是聽底。
聽底是說底。方知道。
目前無闍梨。此間無老僧。
其或未然。火爐頭參取。 ^5b22

上堂舉僧問清平。
如何是大椉。平云井索。
僧云。如何是小椉。
平云錢貫。僧云。如何是有漏。
平云單籬。僧云。如何是無漏。
平云木杓。師云。貧便貧如范丹。
拙便拙於盤特。要且不可移動。
不可商量。無爾鬪釘處。
所以道差之毫釐。
過犯山嶽。且道畢竟作麼生。
不見道斗滿秤槌住。 ^5c1

上堂云。佛病法病。
佛藥法藥。本色衲僧。
俱不染著。遇飯開口。
要行移脚。自是現成。
誰能造作。可謂言滿天下無口過。
行滿天下無怨惡。
還會麼。莫把是非來辨我。
浮生穿鑿不相干。 ^5c8

上堂云。萬機休罷。
千聖不携。父母非我親。
諸佛非我道。本色衲僧。
到這裡有一條活路。
直是生滅不能移。
差別不能轉。背塵合覺。
即物契神。諸佛眾生。
本來平等。大眾既是平等。
為甚諸佛為永德。
眾生為未然。且道。
肴訛在甚麼處。不許夜行。
投明須到參。 ^5c13

冬節上堂僧問。一爻未動時如何。
師云。乾三連坤六段。
進云。可謂是卷地朔風寒索索。
滿堂雲衲冷湫湫。
師云。正恁麼時。爾道一陽生也未。
進云。玉兔連雲臥。
金雞對日啼。師云。
春力不到處。枯樹亦生花。
師乃云。宗旨旁通要。
力窮而轉步。造化交泰政。
陰極而陽生。春緣密布於寒林。
暖信暗傳於枯木。
直得月生半夜。雲起空山。
正恁麼時。夢中眼活。
所以道。當明中有暗。
勿以暗相遇。當暗中有明。
勿以明相覩。明暗各相對。
比如前後步。還委悉麼。
枯龜背上古爻象。
艮位依俙變動文。 ^5c20

謝都監寺上堂云。
衲僧祇麼是家風。
隱顯磨礱入混融。
師子返擲全歸父。
羚羊掛角不同功。
所以道。動若行雲。
止猶谷神。即用而常寂。
居晦而彌明。還會麼。
果滿菩提圓。花開世界起。 ^6a3

上堂云。寒雲密密。
野雪漫漫。路絕千差。
家迷一色。若未到這田地者。
是須踏步向前。若墮此功勳者。
要須轉却了來相見。
且作麼生是相見底事。
良久云。通身無辨處。
當頭不坐功。 ^6a8

上堂舉舡子和尚囑夾山。
他後直須藏身處沒蹤跡。
沒蹤跡處莫藏身。
吾在藥山三十年。
祇明此事。師云。藏身須要無蹤跡。
碧眼胡僧難辨白。
沒蹤跡處莫藏身。
門門廓達了諸塵。
獨來將謂無儔侶。
鬧裏忽然逢故人。
柳線含金猶畏冷。
梅花破雪已成春。
阿儂千眼通身是。
善應無方處處真。
且作麼生是處處真底事。
還會麼。益州附子。
懷州牛膝。 ^6a13

上堂云。一點環中照極微。
智無功處却存知。
緣思淨盡無餘事。
半夜星河斗柄垂。
若向這裡著得箇眼。
即照破生死。所以古人道。
妄息寂自生。寂生知自現。
知生寂自滅。了了唯真見。
且道見箇甚麼。如珠發光。
光還自照。 ^6a22

歲旦上堂云。木雞報曉。
石女歌春。物物咸新。
人人受歲。野老門下。
却不受賀。既不受賀。
祇如尊賓父子。如何得血脈不斷去。
金針玉線。如何得相續去。
還體悉得麼。良久云。
轉盻雪消峯頂白。
舉頭春入燒痕青。 ^6a28

再入院上堂云。脫去還如鳥出籠。
水雲將與舊來同。
依俙似曲纔堪聽。
又被風吹別調中。
復云。來無所從。去無所至。
恁麼行履。十方著爾不得。
三界轉爾不得。畢竟落在甚麼處。
還相委悉麼。窣堵波前古寺基。
家風清澹還如故。 ^6b4

上堂舉僧問忠國師。
教中但見有情作佛。
不見無情受記。且賢劫千佛。
孰是無情佛耶。國師云。
如皇太子未受位時。
唯一身耳。受位之後。
國土盡屬於王。寧有國土別受位乎。
今但有情受記作佛之時。
十方國土悉是遮那佛身。
那得更有無情受記耶。
師云。剎中之佛。處處現身。
佛中之剎。塵塵皆爾。
還體悉得麼。良久云。
六國自清紛擾事。
一人獨檀太平基。 ^6b10

上堂舉僧問護國。
如何是本生父母。
國云。頭不白者是。
僧云。未審。將何奉獻。
國云。慇懃無米飯。
堂前不問親。師云。
室生虛白。眼照清光。
猶未是衲僧安身立命處。
且道。畢竟作麼生。
良久云。三更月落夜巢寒。
瓊林不宿千年鶴。 ^6b19

上堂云。虛中關捩。
應處機鋒。恰恰相投。
綿綿不斷。譬如聖王無為垂拱而治。
賢臣出仕准政而行。
心協二儀。德被萬物。
便能一統天下。獨踞寰中。
其如捍禦邊方。盡是臣分上事。
諸人履道。還曾恁麼相應麼。
良久云。妙印手持煙塞靜。
當陽那肯露纖機。 ^6b25

上堂云。廓爾虛通。
洞然明白。靈光不暗。
智照無私。干戈叢裡。
太平基。是自家古來田地。
搕#CB05329;推頭清淨土。
即衲僧本分家風。
還相委悉麼。陋巷不騎命色馬。
回頭却著破襴衫。 ^6c3

上堂云。不可以色見。
不可以聲求。風定花猶落。
鳥啼山更幽。四衢明自曉。
六戶冷如秋。再坐不疑處。
盃中弓影浮參。 ^6c8

上堂云。一雨一晴。
底事分明。六塵昏擾。
世界崢嶸。一心虛泊。
萬法齊平。出得氣是爾鼻孔。
覰得破是爾眼睛。
還會麼有緣不是余朋友。
無用雙眉却弟兄。 ^6c11

上堂舉洞山與密師伯遊山。
見一白兔子走過。
密云。俊哉恰似白衣拜相。
山云。老老大大。作這箇語話。
密云。爾又作麼生。
山云。積代簪纓。暫時落薄。
師云。即日責人。舊家富漢。
兄弟相成。尊賓互換。
突曉途中眼不開。
夜明簾外機旋轉。
騎牛戴帽異中來。
百煉真金色不變。 ^6c15

上堂云。孤光轉夜。
自然枯木也生花。
垂手入 #CB04635;。
妙得荒田不揀草。
可謂世界爾。眾生爾。
塵塵爾。剎剎爾。念念爾。
於恁麼時。更無異法。
還會麼。機絲不掛梭頭事。
文彩縱橫意自殊。 ^6c22

上堂云。未痕青白。
豈涉離微。坐斷報化佛頭。
不見成住壞相。所以道全身放下。
始解承當。作麼生是承當底事。
良久云。十洲春盡花彫殘。
珊瑚樹林日杲杲。 ^6c27

上堂云。心月孤圓。
義天洞曉。照中之虛。
虛中之照。不萠枝上鳥初惺。
無影樹頭春不老。
垢衣權掛類中來。
出門信手拈來草。 ^7a3

上堂舉棱嚴會上十六開士。
因僧浴時。隨例入室。
忽悟水因。既不洗塵。
亦不洗體。中間安然。
得無所離。於是妙觸宣明。
成佛子住。師云。心不見心。
機前具眼。水不洗水。
直下通身。所以道。
性水真空。性空真水。
清淨本然。周遍法界。
祇如妙觸宣明處。
作麼生體悉。莫聽別人澆惡水。
要須冷煖自家知。 ^7a6

舉宗首座立僧。上堂云。
栴檀林裡。秀出一枝。
薝蔔堂中。與分半座。
直得木人招手。石女點頭。
度關玉線兩岐分。
細看頭尾。合縫金針雙鎖密。
不露鋒鋩。正恁麼時。
且道。甚人辨得。良久云。
還會麼。可中會有兒孫。
自解傳持家法。 ^7a14

開啟乾龍聖節。上堂云。
豁爾轉身。全體紹父王之業。
端然垂拱。應機付臣子之功。
可謂道契環中。恩流域內。
自然無為之化。不令而行。
諸人還會麼。聖人體合乾坤道。
國泰民安正是時。 ^7a20

上堂云。掣鼓奪旗。
往往光影裡走作。
停機息杼。往往死水裡浸却。
衲僧家穩下脚。沒窠臼莫棲泊。
月樹不啼猿。雲巢無宿鶴。
玄微及盡類難齊。
千手大悲難摸索。 ^7a25

四洲大聖普照禪寺語錄〔終〕
other:: 
# 舒州太平興國禪院語錄
舒州太平興國禪院語錄
editor:: 侍者　宗法　編 ^7a29

師於靖康二年四月二十三日入院。
上堂僧問。如何是賓中賓。
師云。路貧愁殺人。
進云。如何是賓中主。
師云。相逢無對伍。
進云。如何是主中賓。
師云。騎馬出金門。
進云。如何是主中主。
按劍當風。誰敢觸忤。
進云。向上還有事也無。
師云有。進云。如何是向上事。
師云。衲被蒙頭萬事休。
師乃云。好諸禪德。
風月滿頭。游踐真明之境。
雲山有目。坐觀清白之家。
亘古常如。通今不變。
轉身行鳥道。戴角混時流。
便能興盛邦家。始解光揚佛事。
且道作麼生行履。
得恁麼相應去。良久云。
金鋤不動土。靈苗在處生。
久立眾慈伏惟珍重。 ^7b4

上堂云。道圓無缺。
智應不虧。光通浩劫之初。
影落諸緣之上。所以道。
塵塵爾。剎剎爾。念念爾。
法法爾。未甞有一絲毫缺少。
諸人還會麼。箇中若了全無事。
體用何妨分不分。 ^7b17

上堂云。化外路窮。
石人斫額。劫前風轉。
玉女搖頭。箇中消息難通。
直下鋒鋩不露。所以道。
動即影現。覺即塵生。
正恁麼時。作麼生通箇消息。
良久云。夜來木馬潭中過。
驚起泥牛翻海潮。 ^7b22

上堂舉僧問魯祖。
如何是不言言。祖云。
爾口在甚麼處。僧云。
某甲無口。祖云。尋常將甚麼喫飯。
僧無語。祖便打。師云。
步平履穩底。嶮絕處疑著。
行玄體妙底。平地上喫交。
魯祖尋常祇解把定。
及乎此時。却幹得轉。
病深用藥。藥過用醫。
方有活得人手段。
還會麼。莫謂龍門三級浪。
而今無限陸沈人。 ^7b27

上堂云。窮萬化之淵源。
得一真之住處。體空而了了。
不涉根門。照盡而綿綿。
全超塵想。直得光境俱斷。
心法兩忘。卓爾獨存。
廓然圓湛。生滅去來。
不我遷變。便能應緣無礙。
靜照亡功。所以僧問投子。
如何是和尚安樂處。
子云。丫角女子白頭絲。
師云。諸禪德。當明有暗。
當暗有明。鬧浩浩中靜悄悄。
靜悄悄中明歷歷。
還委悉麼。良久云。
行到水窮處。坐看雲起時。 ^7c6

上堂舉百丈問溈山。
併却咽喉唇吻。道將一句來。
山云。却請和尚道。
師云。大雄父子許雍容。
消息傳通到劫空。
寒臥老蟾呼不覺。
扶疎丹桂月朦朧。 ^7c15

上堂舉夾山在溈山。
作典坐。一日溈問。
今日喫甚麼菜。夾云。
二年同一春。溈云。
好好修事著。夾云。
龍宿鳳巢。師云。尊賓互換。
枝葉敷榮。青白未痕。
晦明#CB04474;合。
諸人還辨得麼。良久云。
偏正不曾離本位。
無生那涉語因緣。 ^7c19

上堂云。心無所寄。
形無所倚。足無所履。
言無所謂。不可見而名摸。
不可得而摩揣。森羅等其用。
太虛同其體。至游也類中之仙。
善應也塵中之異。
所以祖師道。真性心地藏。
無頭亦無尾。應緣而化物。
方便呼為智。且作麼生是應緣化物底方便智。
還會麼。莫怪坐來頻勸酒。
自從別後見君稀。 ^7c25

上堂僧問。如何是向去底人。
師云。白雲投壑盡。
青嶂倚空高。進云。
如何是却來底人。
師云。滿頭白髮離巖谷。
半底穿雲入市#CB04635;。
進云。如何是不來不去底人。
師云。石女喚回三界夢。
木人坐斷六門機。
師乃云。句裡明宗則易。
宗中辨的則難。良久云。
還會麼。凍雞未報家林曉。
隱隱行人過雪山。 ^8a3

上堂云。雲從龍風從虎。
雪峯輥毬禾山打鼓。
到這裡意不立玄。
機不停午。恰恰相當用不窮。
道吾覰破樂神舞。 ^8a10

師受江州圓通崇勝院請。
上堂拈拄杖示眾云。
好諸禪德。衲僧家拄杖子。
靜也在人人之後。
動也在人人之前。
都緣不涉兩頭。所以能應諸變。
諸仁者且道。應諸變時。
作何面目。還會麼。
虎踞龍盤勢未休。
雲影山形冷相向。
陳謝罷復舉。夾山示眾云。
老僧於古路頭。置箇選場。
若是孤進者即放過。
若是其中人即別有一路。
闍梨目前無法。意在目前。
他不是目前法。非耳目之所到。
師云。夾山可謂。買賤賣貴。
變生造熟。祇在面前。
還會麼。水向竹邊流出綠。
風從花裏過來香。 ^8a13

辭眾上堂云。來也恁麼來。
去也恁麼去。白雲送我出山。
明月隨人過渡。其間針線細微。
不是尋常莽鹵。可謂行人到家。
少子就父。偏圓混處。
須知不帶諸緣。岐路轉時。
會要密移一步。明明了了。
是歸家底人。青青照照。
是到家底處。諸人祇如人到家。
子就父底時節。合作麼生話會。
良久云。廬山相討。 ^8a25

舒州太平興國禪院語錄〔終〕
other:: 
# 江州廬山圓通崇勝禪院語錄
江州廬山圓通崇勝禪院語錄
editor:: 侍者宗榮編 ^8b4

師於建炎元年十月十八日。
就東林禪寺開堂。
知府寺丞。度疏與師。
師接得呈示大眾云。
須知即一微塵。普容無外。
方信大千經卷。出自其中。
分明字義炳然。切忌見聞迷却。
諸人若端的恁麼去。
不在叨叨。其或未然。
更煩重舉宣疏罷。
師陞座拈香云。此一瓣香。
恭為祝延。 ^8b8

今上皇帝陛下萬歲萬歲萬萬歲。
伏願。聖心合道。得陰陽造化之元。
睿算無彊。等蓋載成平之久。
次拈香云。此一瓣香。
奉為執政大臣兩制侍從知府寺丞通判大夫。
洎闔府文武寀僚。
莊嚴祿算。伏願。智照象先。
體同道久。奉。 ^8b15

一人而盡節。育萬物以如春。
致　宗廟之內安。
為法門之外護。又拈香云。
此一瓣香。供養隨州大洪山第四代淳和尚。
用酬法乳之恩。遂就坐。
東林長老白推云。
法筵龍象眾。當觀第一義。
師云。祇如第一義諦。
又作麼生觀。密密綿綿。
佛祖在其間。不容著眼。
明明了了。師資於當處。
相與傳心。不可思議。
難為話會。眾中莫有向興化門頭敲唱底麼。
僧問。昔日波羅奈國。
轉大法輪。甘露灑而群生普潤。
今日大守請師。未審。
有何祥瑞。師云。朔風吹雨成雪。
天意傕梅作花。進云。
一雨周沙界。群生永夜甦。
師云。在爾分上。還有津潤也無。
進云。雨中看皓月。
火裏汲清泉。師云。
又向甚處去也。進云。
圓通佛祖上頭機。
玉馬垂絛日下嘶。
師云。後五日與爾相見。
僧問。南泉有書。與茱萸云。
理隨事變。寬廓非外。
事得理容。寂寥非內。
未審。意旨如何。師云。
水向竹邊流出綠。
風從花裏過來香。
進云。作家鑪鞴本分鉗鎚。
師云。讚歎也讚歎不及。
師乃云。從上諸祖。
以心印心。殊無外得底一毫許法。
直須照徹根源窮極淵底。
得坐也。水連天岸。
#CB04474;合秋容。
旁分也。月度星河。
增明夜魄。直是混不得。
類難齊。絕功勳無辨處。
居壽域於萬化之後。
靈然無根。體生緣於一念之前。
妙存有地。到這裏。
可謂從佛口生。從法化生。
得佛法分。便乃法隨法行。
法幢隨處建立。即一如於萬變之上。
住三昧於諸塵之中。
所以道。若般若波羅蜜多清淨。
若一切智智清淨。
無二無二分無別無斷故。
諸禪德。還體悉得麼。
良久云。機絲不掛梭頭事。
文彩縱橫意自殊〔謝詞不錄〕復舉。
睦州和尚開堂。陞坐便問。
院主在麼。僧正云在。
又問。首座在麼。僧正云在。
又問。維那在麼。僧正云在。
州云。三段不同。收歸上科。
餘義文長。付在來日。
便下座。師云。睦州和尚。
十字打開。兩手分付。
若也踏步向前。便被當面諱却。
睦州開堂圓通。為爾諸人點撿了也。
圓通開堂。諸人且道。
畢竟作麼生。相逢會有智音知。
何必清風動天地。
東林長老白椎云。
諦觀法王王王王法如是。
師便下座。 ^8b21

師入院上堂云。去時踏雪似來時。
來去途中一色迷。
妙得轉身賓是主。
宗家正令付全提。
諸禪德。三年前客居此間。
甚荷山門延遇。今日復來應緣掃灑。
全仗大眾道力芘茠。
與日排遣也。諸仁者。
去時不出戶。來時不入門。
清癯山有骨。閑澹雲無根。
歸家奉祖禰。了事還兒孫。
雲水通方士。相期報佛恩。
祇如大覺世尊等虛空遍法界底恩。
作麼生報。還委悉麼。
無鬚鎖子藏頭弄。
折脚鐺兒出手扶。 ^9a4

冬節上堂云。律樞機轉。
卦象爻分。陰中之陽。
雖生而未兆。寂中之用。
雖照而彌虛。到這裡。
須是總生殺之權衡。
當動靜之會要。諸人還體悉得麼。
良久云。夜明簾外主。
不落偏正方。 ^9a14

上堂云。月低天曉。
雪積山寒。風樹蕭蕭。
野雲冉冉。廣長舌相。
無爾藏縮處。淨妙法身。
無爾蓋覆處。到這裡如何。
得端的相應去。還會麼。
蓑衣篛笠賣黃金。
幾處相逢不解喚。 ^9a19

因雪上堂云。好諸禪德。
同雲顯瑞。大地呈輝。
祇箇清白家風。得似枯寒時節。
十分瑩徹。誰知踏雪人迷。
一色齊平。切忌守株自困。
到這裡如何履踐。
得超脫去。良久云。
還會麼。功盡亡依者。
轉身覺路玄參。 ^9a24

上堂云。內若不動外必不亂。
箇是叢林知有漢。
而今識得不為冤。
自家兵馬何須戰。
心因不生境緣斷體若虛空勿崖岸。
霜天皎月上中峯。
一段光明洗癡暗。
上堂云。衲僧須瀝髑髏乾。
透出威音世外看。
歲月不能遷變處。
箇人肯共爾同盤參。 ^9b1

歲旦上堂云。千峯寒色。
也知氷雪迷家。觸處歡聲。
已賀春風入律。其來無像。
所惠非輕。須明至化無為。
始信大功不宰。所以道。
聖人空洞其懷。萬物無非我造。
且作麼生體悉得相應去。
還會麼。可愛寒梅清照雪。
未嫌陽鳥巧歌春。 ^9b7

上堂云。好諸禪悳。
雪滿前岐。著脚玻#CB00224;地上。
春生歸路。藏身翡翠屏中。
功勳未動已前。境迷一色。
家法相承之處。道絕諸隣。
諸人還會麼。謀臣猛將今何在。
萬里清風祇自知。 ^9b13

師在東林上堂云。
好諸禪德。鎖斷眾流。
雪雲同色。放行一線。
塵剎空身。借位明功。
不礙隨方作主。回塗復妙。
何妨觸處為家。頭頭和合因緣。
恰恰現成公案。所以古人道。
周遍十方心。不在一切處。
諸人還委悉麼。良久云。
幽洞不拘關鎖意。
縱橫那涉兩頭人。 ^9b18

上堂云。生生死死。
輪迴之跡無窮。寂寂惺惺。
真照之機不昧。雲倚山而是父。
箇中功就於功。月在水而為家。
直下住無所住。離見聞覺知有智。
非分別心。離地水火風有身。
非和合相。所以道。
四大性自復。如子得其母。
諸禪德作麼生。行履得恁麼相應去。
還會麼。霜天月落夜將半。
誰共澄潭照影寒。 ^9b25

寶峯師叔遷化。上堂云。
五九四十五。春風吹斷前山雨。
行雲歸去復何心。
轉背飄然無覓處。
無覓處知不知。坐斷十方還是誰。
東弗于代欝單越。
西瞿耶尼閻浮提。 ^9c4

上堂云。影轉體前。
白雲就青山之父。
光分頂後。溫風成枯木之春。
直得八面玲瓏。十方通暢。
應機宜而了了。順變化以綿綿。
所以古人道。一句子。
當明不當照。一句子。
當照不當明。一句子。
當明當照。一句子。
不當明不當照。諸禪德作麼生。
體悉得圓滿去。良久云。
坐却舌頭參活意。
扭回鼻孔辨生緣參。 ^9c8

上堂云。風不鳴條。
雨不破塊。也知春水如藍。
羸得春山若黛。物芸芸兮。
誰生誰榮。道綿綿兮。
自買自賣。一真圓妙。
而法法含容。萬像齊觀而心心絕待。
衲僧家放大光明。
得大自在。劫成也。
由我相隨而成。劫壞也。
由我相隨而壞。坐斷乾坤而稱尊。
斡旋陰陽而作宰。
諸禪德且道。修何功德。
住何三昧。爾纔踏步向前。
敢道非公境界。 ^9c16

上堂云。聲色見聞鬧浩浩。
恰似兒時鬪百草。
兩家拈出一般般。
相對無言點頭笑。
好笑好笑。人人盡道。
香嚴擊竹響而明心。
靈雲見桃花而悟道。
還端的也無。當時到即不點。
而今點即不到。 ^9c24

開啟乾龍節。上堂云。
好諸禪德。錦雲迎日。
玉殿傳春。祥光現尊貴之家。
瑞應兆誕生之事。
萬椉七寶。親曾父子相承。
九重一人。還與弟兄和合。
諸人還委悉麼。良久云。
洪蕩溫風布炎德。
熙和韶日洗寒姿。 ^10a1

天池長老至上堂云。
虛心能作。白雲起石柱源頭。
有應不乖。明月印天池水面。
因緣事偶。感應道交。
有時孤峯頂上盤結草菴。
呵佛罵祖去。有時下妙高頂來。
別峯相見去。諸人還體悉得麼。
不居正位要旁來。
祇箇真金經百煉。 ^10a6

四月八日上堂云。
碧琉璃色水澄清。
紫磨金光身瑩明。
洗淨方知不受垢。
釋迦老子此時生。
若也恁麼行履。過去未來現在諸佛。
是恁麼時生。恁麼時沐浴。
其或未然。蹉過了也。
非唯二千八十年。
何翅三生六十劫。 ^10a12

乾龍節上堂云。尊貴位中尊貴身。
綿綿不斷轉金輪。
剎塵壽量無窮已。
箇是乾坤舊主人。 ^10a17

開啟天申節上堂云。
體與乾坤同壽。則無變無淪。
用與日月竝輝。則無晦無缺。
據尊貴位。坐斷十方。
借誕生緣。恩均萬彙。
諸人還知箇人作用處麼。
良久云。金輪統攝四天下。
萬像圓收一印中。 ^10a20

上堂云。五月半農忙亂。
插田心是秋成飯。
却道禾熟不臨場。
祇麼任從風雨爛。
禪和子。一身了一身兩眼對兩眼。
箇中絲髮初無間。
老狐涎盡復何疑。
再坐盤中弓落盞。 ^10a25

天申節上堂云。瑞籠雲錦。
須知聖主之誕生。
寶付金輪。還紹父王之至位。
其尊貴也。肯墮二三。
其壽量也。數踰萬億。
乾坤合德。日月同光。
攝十方剎土為一家。
視四海眾生如赤子。
便乃卷舒無礙。縱奪自由。
順大道而無為。應群機而不忒。
諸人還委悉麼。三代而來遵聖化。
八絃此去沐淳仁。 ^10b1

師於六月初三日退院。
辭眾上堂云。衲僧去就水雲姿。
偶墮夤緣出應時。
今日又歸林壑去。
得便宜了得便宜。
諸禪德。且作麼生是得便宜處。
良久云。此去常專自己事。
者回不為別人憂。 ^10b8

江州圓通語錄〔終〕
other:: 
# 江州能仁禪寺語錄
江州能仁禪寺語錄
editor:: 侍者法澄編 ^10b13

師於建炎二年六月十三日入院。
上堂云。一塵起大地收。
一花開天下春。衲僧變態。
須是恁麼始得。便乃一切時一切處。
任運自在。應用無方。
諸人還委悉麼。風行草偃。
水到渠成。 ^10b17

上堂云。好諸禪德。
念盡智明。玉壺引步。
神虛鑑遠。寶鏡含輝。
應萬化而無當。不墮諸數。
湛一真而獨照。不外餘塵。
且作麼生。行履得恁麼相應去。
良久云。翡翠踏翻荷葉雨。
鷺鷥衝破竹林煙。 ^10b21

上堂舉僧問洞山。
四山相逼時如何。
山云。老僧日前。也曾向人家屋簷下過來。
僧云。回顧。不回顧。
山云。不回顧。僧云。
未審。教渠向甚麼處去。
山云。粟畬裡去。其僧珍重便遷化。
山以拄杖點云。闍梨祇解恁麼去。
不解恁麼來。師云。
祇解恁麼去。沙禽夜宿滄洲樹。
不解恁麼來。石笋穿開古路苔。
諸人還體悉得麼。
莫道鯤鯨無羽翼。
今日親從鳥道回。 ^10b26

上堂云。淅淅西風斂氣浮。
遠天野水一般秋。
衲僧歇到茲時節。
坐照寒光湛不流。
諸禪德祖師道。心隨萬境轉。
轉處實能幽。且作麼生是轉處。
還會麼。解報山家六戶曉。
須知雲樹一聲雞。 ^10c7

真州天寧琳長老。
下法嗣書。師上堂云。
五葉一花。不是尋常春力。
十方一色。何曾特地莊嚴。
瑠璃地上轉機。明月堂前移步。
正恁麼時。子有就父之功。
資有合師之道。諸人還體悉得麼。
良久云。玉籠放出千年鶴。
妙辨初移一步時。 ^10c12

薦道士請。上堂云。
恍恍惚惚其中有物。
杳杳冥冥其中有精。
其中之精則無像。
其中之物則無名。
應繁興而常寂。照空劫而獨靈。
悟之者剎剎見佛。
證之者塵塵出經。
門戶開闢。也分而為三教。
身心狹小。也局而為二乘。
真境無涯兮妙觀玄覽。
大方無外兮獨立周行。
諸人還會麼。良久云。
虛若谷神元不死。
道先象帝自長生。 ^10c18

上堂舉。定上座參臨際問。
如何是佛法的的大意。
際下禪床。與一掌便托開。
定佇思。傍僧云。定上座。
何不禮拜。定方禮拜豁然大悟。
師云。黃蘗傳來。臨際用底。
定上座觸著關捩。
廓然一念忘緣。泊爾十方無寄。
現前不用安排。直下何勞擬議。
不風流處也風流。
有意氣時添意氣。 ^10c26

上堂舉洞山云。初秋夏末。
或東或西。直須向萬里無寸草處去。
良久云。祇如萬里無寸草處。
又作麼生去。後僧舉問石霜。
霜云。出門便是草。
明安云。直是不出門。
亦是草漫漫地。師云。
出門是草。涉芊芊莽莽之閒。
葉落知秋。墮黯黯青青之處。
到者裏。須體取機雖轉紐。
印未成文處始得。
還端的麼。良久云。
水明老蚌懷胎後。
雲重蒼龍退骨時。 ^11a5

江州能仁禪寺語錄〔終〕
other:: 
# 真州長蘆崇福禪院語錄
真州長蘆崇福禪院語錄
editor:: 侍者宗信編 ^11a13

師於建炎二年九月十五日入院。
上堂云。恁麼時恁麼處恁麼去。
恁麼時恁麼處恁麼來。
其來也內紹到家。
其去也傍分借路。
明月練鋪江面。蘆花雪照門頭。
分明祇是箇人。宛轉歸來舊處。
諸禪德。本色漢到者田地。
更須知有功勳及盡。
十成時脫去渾身。
祖禰相承。一色後荷擔底事。
諸人還相委悉麼。
良久云。機轉玉輪乾坤靜。
妙叶寶印正當風。 ^11a17

師於當月二十九日。
就本州天寧寺開堂。
發運閣學。度疏與師。
師接得良久云。善財彌勒。
相逢有彈指之緣。
居士文殊。酬對到忘言之處。
妙在箇中投契。還他方外知音。
也應今正是時。會與重宣此義。
宣疏罷。知府學士。
度疏與師。師接得復云。
隨呼而應。虛谷有無盡之音。
對像而形。圓鑑有不私之照。
心心相印。法法現成。
其或未然。更煩重舉。
宣疏罷。師陞座拈香云。
此一瓣香。恭為　今上皇帝陛下萬歲萬歲萬萬歲。
伏願。天地容於聖心。
日月助於炎德。皇基綿遠。
不可窮其方隅。壽嶽穹崇。
不可窮其數量。體蒼蒼之至化。
施物物於淳仁。次拈香云。
此一瓣香。奉為執政大臣。
兩制侍從發運閣學。
知府學士通判寺丞闔府文武寀寮。
竝願奉國惟忠。贊　一人之大業。
潛心游道。體萬彙之元功。
福慧光嚴。壽齡綿久。
以父母恩。而及百姓。
以佛祖囑。而護叢林。
又拈香云。此一瓣香。
是祖禰傳宗之信。
乃衲僧取則之時。
幾回舉似與人。真箇不忘得處。
供養隨州大洪山第四代淳和尚。
用酬法乳之恩。遂就坐。
天寧長老白椎云。
法筵龍象眾。當觀第一義。
師云。若論第一義諦。
又作麼生觀。諸聖宗仰而為師。
衲僧心傳而為祖。
居混茫之化表。出離微之道前。
無象無名。難思難議。
到者裡。須知有建化門頭敲唱底時節。
眾中莫有了事底衲僧麼。
出來相見。時有僧問。
適來發運疏中道。
鉗鎚在手。要須法雨#CB05506;霈。
正恁麼時。願見作家手段。
師云。半夜烏兒頭戴雪。
天明啞子抱頭歸。
進云。寶印當風妙。
重重錦縫開去也。
師云。天共白雲曉。
水和明月流。進云。
幸逢席上台星鑑。
好運靈光第一機。
師云。爾只今問第幾機。
進云。霜林玉鳳生雛。
月戶金雞唱曉。師云。
直須恁麼。僧問。昔日興化道。
我逢人即不出。出即不為人。
三聖云。我逢人即出。
出即便為人。未審。
二尊宿。還有相違處也無。
師云。落霞與孤鶩齊飛。
秋水共長天一色。
進云。如是。則春蘭秋菊。
各自馨香。師云。又恁麼去也。
進云。敢問。和尚為復是為人出。
不為人出。師云。動容揚古路。
不墮悄然機。進云。
爭奈空生不解。巖中坐。
惹得天花動地來。
師云。今日遭人點撿。
進云。還許學人下箇註脚也無。
師云許。進云。截斷脚下五色線。
拈却長蘆下馬臺。
師云。無爾下足處。
師乃云。釋迦出世。
以眾生妄想迷封。
而說種種法。達磨西來。
以底事現成圓滿。
而傳密密心。說種種法也。
以楔出楔。傳密密心也。
以符合符。諸仁者。
一段光明。爛爛月含霜夜。
一壺爽氣。沈沈水與天秋。
空而不空。廓然自照。
有而不有。湛兮若存。
法身圓極。而無去來。
物物難逃其外。佛眼洞鑑而一同異。
塵塵但入其中。所以古人道。
森羅及萬象。一法之所印。
若恁麼會得。方知道。
一切處是爾自己。
一切處是爾光明。
一切處是爾坐道場。
一切處是爾作佛事。
雖然如是。且道。光影俱忘。
又作麼生體悉。良久云。
玉馬雪行歸半夜。
羚羊掛角月沈西。
陳謝罷復舉。保壽開堂三聖推出一僧。
保壽便打。三聖云。
恁麼為人。瞎却鎮州一城人眼去在。
保壽便下座。師云。
禪客相逢。自有琢磨之妙。
作家做處。元無刀斧之痕。
且道。正恁麼時作麼生。
還會麼。影草事羸本色漢。
截流機對當行家。
天寧長老白椎云。
諦觀法王法。法王法如是。
師便下座。 ^11a25

上堂云。六戶不掩。
從教萬法通同。四衢無蹤。
祇麼一塵不受。所以道眼見色與盲等。
耳聞聲與響等。便能聲色裡睡眠。
聲色裡坐臥。還體悉得麼。
周遍十方心。不在一切處。 ^11c29

上當舉僧問洞山。
亡僧遷化向甚麼處去。
山云。火後一莖茆。
師云。虛而靈空而妙。
光明一點。乃生佛之樞機。
廓徹十方。是聖凡之窟宅。
還會麼。良久云。堪嗟去日顏如玉。
却嘆迴時鬢似霜。 ^12a4

上堂云。日照晝月照夜。
天清而高地厚而下。
不我處者大功。不可逃者至化。
舉起鎮州羅蔔。酬却廬陵米價。
阿嚕勒繼薩婆訶。
佳作人可知禮也。 ^12a9

上堂云。獨立不改。
周行不殆。莫嫌滿眼諸塵。
須信唯心三界。列千峯而向嶽。
會百川而到海。諸禪德。
恁麼會得也。卷簾除却障。
恁麼不會也。閉戶生得礙。
會與不會商量。漆桶依前不快。 ^12a13

上堂云。環中隱照。
蟄龍吟枯木之雲。
量外真明。老兔弄夜輪之魄。
機前梭路。石女能分。
肘後印章。木人得用。
直得一印印遍虛空。
法界更無遺餘。諸人還體悉得麼。
六門通曉意。大地絕纖塵。 ^12a18

上堂云。祇箇是家風。
明明入混融。江光蘆映月。
夜色水吞空。攃手懸崖下。
分身萬像中。回塗登鳥道。
恰恰是神通。 ^12a23

莊上回上堂云。南畝黃雲禾弄穟。
中洲白雪葦成花。
歸舟恰向其閒過。
一棹清風夜到家。
諸禪德。長蘆尋常不與諸人世諦流布。
真箇其中行履來。
且道。諸人行履又作麼生。
良久云。誰敢壓良為賤。 ^12a26

天寧節上堂云。乾坤同壽。
無以窮其歲年。物我同心。
無以分其中外。以法為界。
則無方維。以智為身。
則無向背。諸禪德。
且道。箇人作麼生行履。
還會麼。國付一人敷舜化。
恩臨四海戴堯仁。 ^12b2

上堂云。空劫有真宗。
聲前問己躬。赤窮新活計。
清白舊家風。的的三椉外。
寥寥一印中。却來行異類。
萬派自朝東。 ^12b7

上堂云。道綿綿兮用也不勤。
道綿綿兮寂也不滅。
二椉困墮於空無。
眾生執迷於分別。
菩薩區區於進修。
諸佛嘮嘮於演說。
諸禪德。一句子妙出三椉。
一念閒功超萬劫。
水月茫茫兮舟棹閑。
雪雲冉冉兮路岐絕。
明明靈靈兮唯已自知。
大辯若訥兮大巧若拙。 ^12b10

上堂云。恰恰無綾縫。
明明不覆藏。鷲嶺豈傳迦葉。
少林那付神光。現成處處合頭句。
具足人人知見香。
虛空說法森羅聽。
不掛唇皮解舉揚。
諸禪德。十二時中。
直是滿眼滿耳了也。
還體悉得麼。良久云。
傍觀者哂。當局者迷。 ^12b16

資福和尚到上堂云。
玉線金針相續難。
劫壺空處妙。投關。
香林煙暖風排雪。
月窟氷寒影轉山。
裡許借功方得活。
那時退位不知閑。
宗家密密綿綿事。
布施多人莫要慳。 ^12b21

上堂舉僧問古德。
曹谿路上。還有俗談也無。
德云。六祖是盧行者。
師云。好諸禪德。直下無窠窟。
不用求奇特。皓玉本無瑕。
雕文喪君德。 ^12b25

上堂云。本來田地無涯岸。
極目寒光成一片。
消息平沈佛也迷。
機輪轉側誰能辨。
看看。雪山山下擁蓑人。
白牛一掣芒繩斷參。 ^12b29

上堂云。靈苗發種覺樹敷春。
冷湫湫處却要溫和。
乾爆爆時還須津潤。
若能如是。便乃能方能圓。
能曲能直。正恁麼時。
如何體悉。還會麼。
誌公不是閑和尚。
剪刀常在臥床頭。 ^12c3

歲旦上堂僧問。舊年已去。
新歲到來。不審。無位真人。
今日壽年多少。師云。
也須頭上添一歲。
進云。恁麼則應時納祐去也。
師云。爾分上作麼生。
進云。直得風行草偃。
水到渠成。師云。百歲老人分夜燈。
師乃云。淑氣成春。
韶聲入律。堂堂做處。
須知戶掛凋林。密密來時。
自是花開枯木。金雞報曉。
玉女登機。一段風光。
大家時節。祇如時節若至其理自彰。
又作麼生體得。借婆裙子拜婆年。
買盡風光不著錢。
劈面來時莫回避。
箇人裡許有生緣參。 ^12c7

上堂云。一言道斷不鼓唇皮。
一擔擔起不費氣力。
直得口掛壁上也。
妙照那人。意在目前也。
圓成眾事。便能默時說說時默。
用時閑閑時用。且道。
正當用時如何。良久云。
巨靈擡手無多子。
分破華山千萬重。 ^12c17

上堂舉僧問九峯。
如何是頭。峯云。開眼不覺曉。
僧云。如何是尾。峯云。
不坐萬年床。僧云。
有頭無尾時如何。
峯云。終是不貴。僧云。
有尾無頭時如何。
峯云。雖飽無力。僧云。
直得頭尾相稱時如何。
峯云。兒孫得力室內不知。
師云。好諸禪德。雲從龍風從虎。
客到家水歸海。頭尾平正。
內外通同。八方受敵鐵牛機。
半夜陣圓玄豹變。
雖然如是。也祇是兒孫得力處。
祇如室內不知。又作麼生。
良久云。戶外有雲從斷徑。
座中無照勝然燈。 ^12c22

上堂云。剎剎塵塵是我。
無處藏身。到到處處逢渠。
箇人具眼。百草頭上。
鬧市門頭。混不得不隨流。
類不齊絕滲漏。須知衲僧做處。
大用現前。普化半顛半狂。
金牛自歌自舞。諸人還會麼。
因風吹火。用力不多參。 ^13a3

上堂舉。魯祖凡見僧來便面壁。
南泉云。我尋常向人道。
空劫已前承當。佛未出世時體取。
尚不得一箇半箇。
似爾恁麼驢年去。
師云。魯祖為眾竭力。
南泉家醜外揚。長蘆恁麼點撿。
還更有人點撿長蘆麼。
有點撿無點撿即且置。
魯祖為人處作麼生。
還會麼。無底合盤盛不盡。
穿心椀子釘將來。 ^13a8

上堂云。同中有異。
功亡就位。異中有同。
在位借功。一步密移玄路轉。
全身放下劫壺空。
隱隱密密。玲玲瓏瓏。
記取深雲須變豹。
自然死水不藏龍。 ^13a15

上堂云。麟龍不為瑞。
珠璧不為貴。衲僧眼豁開。
徹見生死蔕。生死蔕。
第一義。諸佛心。祖師鼻。
少林傳燈。靈山授記。
隨高隨下。何此何彼。
假諸因緣。神通游戲。
有時五教三椉。有時三德六味。
有時屋裡主財。有時門頭了事。
處處清白家風。人人見成活計。
正恁麼時。且道。作麼生是見成受用底。
還體悉得麼。良久云。
風行草偃。水到渠成。 ^13a19

上堂云。一二三四五。
禾山打鼓金牛舞。
劈面來時著眼看。
全身放下休回互。
諸禪德。祇如不回互時作麼生。
良久云。千鈞纔一挽。
自有發機人。 ^13a27

上堂僧問記得。僧問巴陵。
如何是提婆宗。陵云。
銀椀裡盛雪。未審。
此意如何。師云。猶墮一色在。
進云。恁麼則滿舡空載月。
漁父宿蘆花。師云。
轉却後作麼生。進云。
龍得水時添意氣。
虎逢山處長威獰。
師云。且喜勿交涉。
進云。却請和尚道。
師云。欲識誕生王子父。
鶴騰霄漢出銀籠。
師乃云。活計如今付舊人。
版頭疎久又還親。
星河月與長江混。
渺渺清光一色勻。
底時節落功勳。臥穩須知却轉身。
轉得了來相識麼。
寒窮面嘴黑皴皴。 ^13b2

上堂云。今日是釋迦老子降生之辰。
長蘆不解說禪。與諸人畫箇樣子。
祇如在摩耶胎時作麼生。
以拂子畫⊙。祇如以清淨水浴金色身時。
又作麼生。師畫#CB05148;。
祇如周行七步。目顧四方。
指天指地。成道說法。
神通變化。智慧辯才。
四十九年。三百餘會。
說青道黃。指東畫西。
入般涅槃。又作麼生。
師畫⊕云。若是具眼衲僧。
必也點頭相許。其或未然。
一一歷過始得。 ^13b12

上堂云。六根返源。
徹底靈明無纇。四大性復。
通身清淨無塵。直得絕因緣斷相續。
混古今泯同異。諸人還體悉得麼。
靈鳥不萠枝上夢。
覺花無影樹頭春。 ^13b21

上堂云。透頂透底。
徹根徹源底人。為甚麼跨步時。
失却路頭。隨高隨下合方合圓底人。
為甚麼合眼時。失却處所。
諸禪德。作麼生履踐。
得通同一貫去。良久云。
好手猶如火裡蓮。
他家自有冲天意。 ^13b25

乾龍節上堂云。乾坤之主。
海岳之尊。密密不間。
綿綿長存。全提造化之柄。
妙得生成之根。箇人壽量也。
龍施膏雨洗山骨。
箇人神明也。蟾把清霜摩月魂。
當時舜日下臨。蒙聖庇從佛學佛。
今日堯眉上祝。是我眾知恩報恩。 ^13c1

上堂云。好諸禪德。
與乾坤同其覆載。
與雨露同其霑濡。
與草木同其生成。
與水雲同其去就。
與鬼神同其凶吉。
與時序同其陰陽。
所以道。萬物自有功。
當言用極處。事存函葢合。
理應箭鋒柱。正恁麼時作麼生。
得函葢箭鋒去。還會麼。
遍界不曾藏。通身無影像。 ^13c6

上堂云。何須更舉揚。
全體露堂堂。濕暑時時雨。
薰風陣陣香。秧針初透水痕淺。
蒲力欲剪柳絲長。
雙六盤中休喝彩。
分明觸事恰相當。 ^13c12

結夏上堂云。一塵具無量剎土。
一念超無量劫數。
一身現無量眾生。
一體合無量諸佛。
所以道。以大圓覺為我伽藍。
身心安居平等性智。
恁麼則不可以方所為限。
不可以時分為拘。
自他和合。則水乳相同。
主伴交參。則鏡像相照。
祇如禁足護生。又且如何話會。
良久云。心心無異念。
步步不迷方。 ^13c16

上堂舉僧問魯祖。
如何是不言言。祖云。
爾口在甚麼處。僧云。
某甲無口。祖云。尋常將甚麼喫飯。
僧無語。祖便打。師云。
祇解握死蛇頸。不能捋猛虎鬚。
當時待他問爾口在甚麼處便與一喝。
拂袖便行。直饒魯祖全機。
往往做手脚不及。 ^13c23

上堂舉百丈涅槃和尚問南泉。
從上諸聖。還有不為人說底法麼。
泉云有。丈云。如何是不為人說底法。
泉云。不是心。不是佛。
不是物。丈云。說了也。
泉云。某甲祇恁麼。
和尚又如何。丈云。
我不是善智識。爭知有說不說。
泉云。某甲不會。丈云。
我太殺為爾說也。
師云。好大眾王老師葛藤。
被涅槃和尚截斷了也。
涅槃和尚葛藤。且不得動著。
非唯既往不咎。亦乃盡法無民。
雖然如是。還點撿得出麼。
如今奪得連城璧。
秦主相如盡喪身。 ^13c29

上堂舉僧問智門。
蓮華未出水時如何。
門云蓮華。僧云。出水後如何。
門云荷葉。師云。叢林多作出水未出水。
蓮華荷葉商量。我也知爾為蛇畫足。
更有底打傳口令。
有底杓卜聽虛聲。
總未得剿絕。長蘆為爾拈却了也。
方知道智門是箇無固必漢。
長蘆今日大似鞏縣茶瓶。 ^14a10

舉首坐立僧上堂云。
吾家種草古今難。
針鼻纔分度線端。
混處相期君把手。
到時不與汝同盤。
却來大用縱橫是。
向去全功轉側看。
底事要憑師印可。
輪回生死不相干。 ^14a17

上堂舉僧問雲門。
殺父殺母。佛前懺悔。
殺佛殺祖。向甚麼處懺悔。
門云。露師云。好諸禪德。
無稜縫絕廉纖。隨心自在。
當處解脫。還會麼。
有餘一法著不得。
無餘一法也還祛。 ^14a21

上堂云。來無所從。
去無所向。達一理之齊平。
見諸法之空相。曉雲散處日明。
夜雨過時溪漲。照體獨立兮常住一如。
應真不借兮森羅萬像。
不須爾更作思惟。
自有人普同供養。
師高聲喚云。大休大歇底禪和子。
若不受食是尊貴墮。 ^14a25

上堂云。滅而不滅。
與虛空合體而靈。
生而不生。與森羅同用而妙。
劫前無朕。身後有家。
鶴夢巢寒。耿耿蒼林之月。
龍吟夜永。依依枯木之雲。
諸禪德。正恁麼時。
無生滅絕去來。妙有衲僧行履。
還體得麼。良久云。
煙含碧葦沙頭雪。
風弄白蘋江上秋。 ^14b2

上堂舉舡子囑夾山云。
直須藏身處沒蹤跡。
沒蹤跡處莫藏身。
吾三十年在藥山。
祇明此事。師云。好諸禪德。
寒巖異草。坐著成功。
明月白雲。步時分影。
正當恁麼時。如何行履。
良久云。幽洞不拘關鎖意。
縱橫那涉兩頭人。 ^14b8

上堂云。好諸禪德。
雲無心而自閑。天無際而能寬。
道無像而普應。神無慮而常安。
隨之也不見去跡。
迎之也不見來端。
一藏教祇成讚歎。
三世佛止可傍觀。
燭曉堂虛。織婦轉機梭路細。
水明夜靜。漁老擁蓑舡月寒。
諸禪德。還曾到箇田地箇時節麼。
其或未然。不要亂舉。 ^14b13

上堂云。大眾芝麻壓得油。
粳米炊得飯。還我叢林飽參漢。
衲僧履道貴平懷。
何必臨機爭轉換。
活計自然家風成現。
順水便風。歸舟到岸。
寒山拾得笑呵呵。
此心分付知音辨。 ^14b20

真州長蘆崇福禪院語錄〔終〕 ^14b24

師小參示眾云。兄弟機絲不掛。
木人暗擲金梭。文彩未彰。
石女先提玉印。妙明田地。
豈涉春緣。虛瑩亭堂。
寧關曉意。正非孤立。
風前月樹猿啼。偏豈單行。
煙外滄洲鷺宿。光裡鋒鋩未兆。
隱時頭角崢嶸。叶通兼帶纔疎。
便見犯鋒傷手。六門機息。
是須宛轉傍參。一色功圓。
切忌當頭印破。夢手推開月戶。
轉身撥側玉輪。方能出自胸襟。
始免坐他床榻。泥牛運步。
已萠建化之緣。木馬嘶風。
便是利生邊事。如何履踐得恁麼相應去。
良久云。還會麼。釣絲午夜休拈弄。
風拭湖光水月秋。 ^14b25

小參云。好兄弟。若論此事。
千里同風。何彼我之相遼。
豈形聲而能間。岸雲輕弄白。
沙樹綠含春。觸處現本光。
百川同一味。盡十方世界。
而俱是我家。即萬象森羅。
而更無別法。通身不滯。
攃手無依。轉側相逢。
合談何事。還相委悉麼。
良久云。入門白髮笑添雪。
上岸青鞋從涴泥〔陳謝罷〕復云。
浪爪拏舟雪濺空。
十年胸際著慈風。
如今堂上時相見。
分付飲茶談笑中。
記得保福問鵝湖雪峯先師道。
望州亭與汝相見了也。
烏石嶺與汝相見了也。
僧堂前與汝相見了也。
僧堂前則且致。望州亭烏石嶺。
什麼處相見。鵝湖驟步歸方丈。
保福便入僧堂。雪竇拈云。
二老宿是即是。祇知雪峯放行。
且不見雪峯把定。
祇如覺上座。適來與長蘆和尚。
三門前問訊。方丈頭人事合掌起居曲躬叉手。
諸人恁麼相見。也祇是放行。
且道。把定處作麼生相見。
還相委悉麼。鶴鷺竝頭踏雪睡。
月明驚起兩遲疑。 ^14c7

小參云。好諸禪德。
髑髏前有本來靈。
照徹毘盧頂#CB00576;平。
玉馬過關方半夜。
木雞喚月恰三更。
寥寥跡絕全功轉。
歷歷光生借位明。
却著弊衣垂化手。
合同舡子順流行。
兄弟此箇田地。亘徹古今。
是爾諸人分上本有底事。
祇為一念封迷。諸緣籠絡所以不得自在去。
勞他先覺建立化門。
也祇勸爾諸人。自休自歇去。
歇即菩提。勝淨明心。
不從人得。便知道。
夜明簾外。暗弄機梭。
明月堂前。妙拈針線。
長天似鏡。功圓脫彼三緣。
大地如雲。過在坐他一色。
那時撥轉。觸處崢嶸。
根根塵塵。無非佛事。
行行步步。皆是道場。
恰恰現成。無一絲毫移易處。
到者裡。祖師無分外授手底法。
諸佛無分外相傳底心。
元不盈餘。何甞欠少。
祇如今左邊立諸來檀越。
右邊立長蘆衲僧。
何必參尋。禪什麼時不具。
那用懺悔。罪什麼處得來。
自然即物契神。祇麼返常合道。
莫道未來佛與爾受記。
何煩過去佛為我證明。
祇爾箇現在不可得心。
便是常住無量壽佛。
諸人若向者裡。透頂透底徹本徹末。
體悉得去。有什麼事。
其或未然。百鳥不來春又過。
不知誰是到菴人〔陳謝罷〕舉三祖問二祖云。
某甲多諸罪障。乞師懺悔。
二祖云。將罪來與汝懺。
三祖云。覓罪性了不可得。
二祖云。與女懺罪竟。
三祖便禮拜。師云。
三祖自倒自起。二祖相樓打樓。
今晚海陵善友。問覺上座求懺悔。
若也向者裡。心跡俱泯。
體上無瘡。名相纔興。
泥中洗土。且畢竟作麼生。
月冷空當午。松寒露滿襟。 ^14c25

小參云。兄弟十方無壁落。
從本來元沒遮欄。
四面亦無門。祇者裡便是入處。
可謂通途息耗。叶路當風。
其或反側遲迴。便是撞頭磕額。
正恁麼時作麼生。
良久云。玉馬雪行歸半夜。
羚羊掛角月沈西〔陳謝畢〕復云。
兄弟三世諸佛不知有。
點即不到。白牯貍奴却知有。
到即不點。何須馳騁神通。
祇恁蕩除知見。雲開也星象排珠。
月上也江光鋪練。
懵懂還如癡兀人。
他家自有通人辨。
正恁麼時。且道。作麼生辨。
但向道三年一閏。 ^15a25

小參云。兄弟大功纔轉。
借為誕生。一色若消。
方名尊貴。細中移足。
鶴出銀籠。位裏回頭。
月鋪金地。正不孤滯。
偏自雙行。放開則三世。
都無空缺處。所以道。
盡十方世界是爾一隻眼。
盡十方世界是爾自己。
盡十方世界是爾光明。
盡十方世界是箇解脫門。
什麼處不是爾成佛處。
什麼時不是爾說法時。
不見道。護明不從兜率降。
一輪圓滿十方周〔陳謝畢〕復舉僧問青林。
學人徑往時如何。
林云。死蛇當大路。
勸子莫當頭。僧云。
當頭時如何。林云。
喪子命根。僧云。不當頭時如何。
林云。亦無迴避處。
僧云。正當恁麼時如何。
林云。却失也。僧云未審。
向什麼處去也。林云。
草深無覓處。僧云。
和尚也須隄防始得。
林拍手云。一等是箇毒氣。
師云。者僧解問。青林解弄。
可謂是虛玄不犯。
回互旁參。把定咽喉。
方為好手。觸他毒氣。
不是作家。且道。正恁麼時。
畢竟作麼生。良久云。
連頭袋子盛將去。
沒底籃兒著取來。 ^15b6

小參云。恁麼時恁麼處。
是爾諸兄弟。安居田地。
還端的也未。而今事不獲己。
便有重話會語。先佛遺範。
禁足護生。祇要諸人不妄行一步。
不作眾生想念。罷却機警。
盡却攀緣。一味休歇。
窮教到底去。打教徹頭去。
莫依倚莫停留。直使無絲毫粘惹。
方喚作解作活計底人。
解紹家業底人。所以古人道。
如人在家三十年。
愁什麼家業不辨。
祇如雲蓋問石霜。
萬戶俱開即不問。
萬戶俱閉時如何。
霜云。堂中事作麼生。
蓋無語。經半年方來下語云。
無人接得渠。霜云。
道則太殺道祇道得一半。
蓋云。和尚又作麼生。
霜云。無人識得渠。
蓋便禮拜。兄弟子就父移。
功圓路轉。動犯則頭角生也。
醜拙露也。直饒琉璃殿上。
玉女搖頭。明月堂前石人撫掌。
也祇是旁參邊事。
到者裡。三世諸佛瞻望不及。
歷代祖師毀贊不著。
天下老和尚詮註不到。
方有少分相應。如今欲得恁麼去麼。
且把兩頭攃開中閒放下。
髑髏前四大後體取。
就裏許携得將來。
隨到處用得恰好。
方信道。十方世界中。
唯有一乘法。更無一滴滲漏。
直得塵塵剎剎。佛佛祖祖。
莫祇道佛祖在剎塵裡安居。
元祇者便是。擬議則話作兩橛。
依俙則不得一如。
不見雲門拈拄杖子示眾云。
拄杖子化為龍。吞却乾坤了也。
山河大地甚處得來。
好兄弟雲門。拈十方世界。
在拄杖頭上。作箇道場。
盡十方諸佛。諸大菩薩。
一切眾生。總在拄杖頭上結制。
可謂是一塵入正受。
諸塵三昧起。促一劫以為一日。
延一日以為一劫。
豈祇以一夏為時分。
一處為方所。祖不云乎。
宗非促延。一念萬年。
無在不在。十方目前。
若能恁麼履踐則得。
相應則知。以法界為畔岸。
以圓覺為伽藍。且道。
如何是伽藍中人。
良久云。鷺倚雪巢猶可辨。
烏投漆立事難明〔陳謝畢〕復舉。
僧問洞山。寒暑到來。
如何迴避。山云。何不向無寒暑處去。
僧云。如何是無寒暑處。
山云。寒時寒殺闍梨。
熱時熱殺闍梨。師云。
一盤黑白互交羅。
生殺其中細琢磨。
樵人疑著當頭著。
不覺腰閒爛斧柯。 ^15b25

小參云。生滅心盡是寂滅。
露柱懷胎底時節。
寂滅心起是生滅。
石女生兒解言說。
用時萬象不盈餘。
休處一真無空缺。
藤枯樹倒笑呵呵。
依舊清風與明月記得。
趙州問投子。大死底人却活時如何。
子云。不許夜行。投明須到師云。
好兄弟不入門。不出戶。
高高山頂立那現身。
深深海底行不匿跡。
木人握印。當風文彩未形。
玉女攛梭。直下機絲不掛。
正當恁麼時。又合如何變弄。
還會麼。密移一步六門曉。
無限風光大地春。
小參僧問。如何是正中偏。
師云。天共白雲曉。
進云。如何是偏中正。
師云。水和明月流。
進云。如何是正中來。
師云。莫道鯤鯨無羽翼。
今日親從鳥道迴。
進云。如何是偏中至。
師云。當機不迴互。
敵面無後先。進云。
如何是兼中到。師云。
寶殿無人不侍立。
不種梧桐免鳳來。
進云。五位已蒙師指示。
向上還更有事也無。
師云有。進云。如何是向上事。
師云。乍可截舌。誰敢當頭。
師乃云。應緣無滯。
德用不孤。百草頭上。
薦得明明祖師底心。
六塵堆裡。拾得的的自家底眼。
赤肉團上。無位真人。
鬧市門頭。富貴底漢。
堂堂不昧。恰恰現成。
直饒破二不成一。
猶是建化門頭事。
不見道。皮膚脫落盡。
唯有一真實。恁麼時節。
身不待父母和合。
道不假天地生成。
良久云。十洲春盡花彫殘。
珊瑚樹林日杲杲。
復舉灌溪問末山。
如何是末山。山云。
不露頂。灌云。如何是末山主。
山云。非男女等相。
灌云。何不變去。山云。
不是神不是鬼。變箇什麼。
灌從此入室。師云。
不是男不是女。不是神不是鬼。
不是佛不是物。祇知白雲無心。
誰辨青山在目。夜明識取斷蛇珠。
潭寒退下蒼龍骨。
等閑掣斷紫絲絛。
天上人間收不得。
收不得底事。從來沒窠窟。 ^16a5

小參云。好兄弟。一葉落天下秋。
一塵起大地收。拈起也周偏法界。
應用無方。放下也清淨本然。
虛明絕待。衲僧家。
有時投兔角杖。繞天下走。
去無去相。便知道。
雲水是闍梨。闍梨是雲水。
有時坐法空座。坐斷報化佛頭。
住無住相。方見得家風是自己。
自己是家風。直得動靜二相。
了然不生。恁麼也得。
不恁麼也得。恁麼不恁麼總得。
雖然如是。不見道。
縱然為客樂。爭似在家貧。
復舉僧問九峯。西天夏末多有得道果者。
和尚此間還有也無。
峯云有。僧云。是什麼人。
峯云。頭戴午夜月。
脚踏黃金地。僧云。
還轉也無。峯云作麼生不轉。
僧云如何是轉。峯云。
今古已聞龍退骨。
師云。不守功不得色。
玉人未照當臺鏡。
石女不登月下機。
可謂枯木龍吟。猶帶喜在。
髑髏眼睛。猶帶識在。
直是智不到處。路已轉時。
且道合作麼生體悉。
良久云。還會麼。蘆荻易分相混雪。
水天難辨合同秋。 ^16b9

小參云。元是一精明。
分成六和合。所以道。
在眼曰見。在耳曰聞。
在鼻嗅香。在舌談論。
在手執捉。在足運奔。
門門通處處顯。不覆藏勿回互。
釋迦老子分千百億化身。
觀音大士具八萬四千手眼。
運大神通。放大光明。
現功德相。作莊嚴事。
然於報化門頭即得。
實際地上總用一點不著。
祇如四大壞五蘊空。
六根昏塞七識捨盡。
平生伎倆總做不得。
平生知解總忘了也。
親屬留不住。好玩將不去。
無家可坐。無地可安。
直得無一絲毫許粘綴處。
且道。正恁麼時。真實人作麼生履踐。
還相委悉麼。良久云。
夜來雲散斗杓垂。
拈得鼻孔失却口。
復舉定山云。生死中無佛。
即非生死。夾山云。
生死中有佛。則不迷生死。
同往問大梅。被一時坐却。
不許分疎。然而公案現成。
覺上座不免出一隻手。
與劈折去也。有處莫依守。
會要功中移步。無處莫停留。
更須位裡轉身。且道。
畢竟如何。還會麼。
夜月有輝含野渡。
白雲無雨裹秋山。 ^16b27

小參云。好兄弟。虛而靈空而妙。
用處不勤勤。寂時還皎皎。
據一如之本源。當千差之會要。
箇中人無正倒。不病不死。
不生不老。唯自證以相應。
非思惟而能到。古渡風清一片秋。
月色江光冷相照。
復舉洞山和尚在疾。
僧問和尚病。還有不病者麼。
山云有。僧云。不病者還看和尚也無。
山云。老僧看他有分。
僧云。和尚看他時如何。
山云。則不見有病者。
師云。既不見有病。
則不見有死。亦不見有生。
亦不見有老。四相不能遷。
三世不能轉。正恁麼時。
且作麼生看他。良久云。
還相委悉麼。撥開妙淨圓明眼。
識取吉祥安樂人。 ^16c17

小參云。好兄弟。清虛之體。
借路能來。差別之緣。
隨心自盡。死蛇弄得活。
駿馬牽得迴。方信得山雲冉冉。
江水滔滔。處處入此宗。
頭頭無別法。正恁麼時。
還相委悉麼。落霞與孤鶩齊飛。
秋水共長天一色。
復舉僧問趙州。如何是趙州。
州云。東門南門西門北門。
師云。好兄弟。趙州四門長開。
不礙諸方往來。十字街頭人大叫。
平鋪買賣沒相猜。
恁麼見得方知。趙州老子與衲僧。
出眼中金屑。斷鼻上泥痕了也。
還端的麼。月到中秋滿。
風從八月冷。 ^16c29

小參云。好兄弟。行行沒蹤跡。
石馬著金鞭。住住不凝停。
木人敲玉戶。借功明位。
用在體處。借位明功。
體在用處。直饒恁麼履踐。
得十成去。猶是傍參邊事。
且道。不借借時。落在甚麼處。
良久云。還相委悉麼。
星前人臥千峯室。
佛祖無因識得渠。
復舉六祖問讓和尚。
甚處來。讓云。嵩山安國師處來。
祖云。什麼物恁麼來。
讓經八年方下語云。
說似一物即不中。
祖云。還假修證否。
讓云。修證則不無。
污染則不得。師云。
從來不相似。何處更著得污染來。
然而擬向則觸。蹉跎則背。
且道。正恁麼時作麼生。
還會麼。頭長三尺知是誰。
相對無言獨足立。 ^17a10

小參云。好兄弟。本源無風波。
真界絕涯畛。木人步月歸。
轉側功勳盡。衲僧家須到者般田地。
可謂是金針穴細。
玉線芒長。那時妙智貫聯。
始得十成通暢。不礙奔流度刃。
何勞息杼停機。活眼照劫外之身。
亡機運今時之步。
方信道。眾生及國土。
皆同一法性。且道。
畢竟承誰恩力。還相委悉麼。
手指空時天地轉。
迴頭風月屬吾家。
復舉僧問護國。如何是和尚本生父母。
國云。頭不白者是。
僧云。未審。將何奉獻。
國云。殷勤無米飯。
堂前不問親。師云。
煙水隔時。迂疎情在。
風雲會處。向去功存。
直饒同一色成一家。
尚未與那人體合。
且道。畢竟如何。良久云。
木人夜半言。不許外人識。 ^17a23

小參云。地水火風休假藉。
一切不留還脫灑。
家風廓落等虛空。
田地虛明非晝夜。
鳥道須知舉足難。
玄機不許絲頭掛。
同中有異異中同。
徹底渾淪無縫罅。
所以黃龍新和尚道。
鷺依雪巢。同中有異。
烏投黑馬。異中有同。
黃龍老子雖是他宗。
甚得吾家之妙。還辨得麼。
金雞啄破琉璃卵。
玉兔挨開碧海門。
復舉僧問趙州。狗子還有佛性也無。
州云有。僧云。為甚撞入者箇皮袋。
州云。為他知而故犯。
又僧問。狗子還有佛性也無。
州云無。僧云。一切眾生皆有佛性。
為甚狗子却無州云。
為他有業識在。師云。
趙州道有。趙州道無。
狗子佛性。天下分疎。
面赤不如語直。心真莫怪言麁。
七百甲子老禪伯。
驢糞逢人換眼珠。 ^17b7

小參云。好兄弟。一亘清虛衲子家。
十方三世箇生涯。
光明照夜髑髏眼。
消息含春枯木花。
曉色依依雲冉冉。
天容淡淡月斜斜。
母陀羅臂通身是。
今日逢場便攃沙。
諸人還甘得麼。若是大丈夫漢#CB05534;剞。
底人。紹乃祖家風。
入諸佛閫域。不肯將荒草埋頭葛藤絆足。
直下磊磊落落。孤逈逈峭巍巍。
赤灑灑露裸裸地去。
不見道。動即影現。
覺即塵生。到者裏。
如經蠱毒之鄉水。
也不得霑他一滴。
若也傍他門戶。受他教詔。
入他行市。坐他床榻堪作甚麼。
碧潭似鏡。不臥蒼龍。
青天無雲。難藏老兔。
石女舞袖。木人搖頭。
繡靴轉側玉堂寒。
金鞭回指朱門曉。
從此花生錦上。佛現世間。
開方便門。示真實相。
不免將無作有。破二成三。
於淨潔田地上攃土攃沙。
就報化門戶頭。不即不離。
先賢古聖。來傳語底人。
後學初機。還薦得也未。
若欲疾相應早成辨。
把從前知見參學得底。
商量得底。傳授得底。
一時打疊却淨辨去。
莫將一絲頭來。作鬪釘作安排。
便見不相似。但知識自本來頭。
入彼變化境。自然一切處作得主把得住。
也無一乘可馭。也無萬行可修。
也無三界可出。也無萬法可了。
爾若道出三界。則便壞三界。
爾若道在三界。則便礙三界。
爾若待了萬法。則萬法紛然。
爾若待轉萬法。則萬法擾爾。
到此直須不出不在不壞不礙不轉不了不紛不擾。
便見獨露底身。便是灑落底漢。
不妨聲色裡睡眠。
聲色裡坐臥。絕諸對待。
常光現前。開發覺華。
超脫情境。始信元不修持。
不曾染污。無量劫中。
本來具足。圓陀陀地。
曾無一毫頭許欠少。
曾無一毫頭許盈餘。
覺上坐恁麼說話。
皆是剩語。如無孔鐵鎚上下楔相似。
諸人爾道既是知。
為甚不改。還會麼。
相逢不飲空歸去。
明月清風也笑人。
復舉僧問風穴。浩浩塵中。
如何辨主。穴云。無目山人能揣骨。
鬧市相逢執手驚。
師云。諸仁者。心心不觸。
處處相逢。祇此間是文殊家風。
祇者箇是普賢身相。
不動步游彌勒樓閣。
不反聞入觀音普門。
覺上座祇知當局者迷。
不顧傍觀者哂。更通箇消息去也。
乃竪起拂子云。三世諸佛。
歷代祖師。天下老和尚。
風穴老漢。爾者一隊禪和子鼻孔。
總被覺上座拂子穿却。
還覺麼。座中亦有江南客。
休向人前唱鷓鴣。
以拂子擊禪床一下下座。 ^17b21

小參云。釋迦出世。
屈己徇人。達磨西來。
壓良為賤。衣傳迦葉。
似是而非。法付神光。
將無作有。祇為祖禰不了。
致令殃及兒孫。從此五葉一花。
諸方分照。或全提正按。
大用大機。或借位明功。
借功明位。棒頭取證。
暍下承當。拈一莖草。
作丈六金身。於受用中。
現千手眼。或轉身異類中行。
攃手向那邊去。大都機器不一。
乃見方便茲多。路布羅天。
葛藤滿地。設使萬里無寸草。
淨地却迷人。長空絕點埃。
青天須喫棒。更乃著脚威音路上。
橫身興化門頭。步步不觸物。
心心無處所。子細點撿將來。
盡是功勳邊事。不見古人道。
諸佛不出世四十九年說。
祖師不西來少林有妙訣。
若人識祖佛。當處即超越。
兄弟且道。作麼生是佛祖未生前。
當處超越底句。還會麼。
臂長衫袖短。脚瘦草鞋寬。 ^18a7

真州長蘆崇福禪院語錄〔終〕宏智禪師廣錄卷第一
 ^18a23
