
fen:: 
di:: 
zhang:: 
jie:: 
xiang:: 
mu:: 
####### 2
瑜伽師地論卷第十
author:: 彌勒菩薩說
translator:: 三藏法師玄奘奉　詔譯
本地分中有尋有伺等三地之七
欲愛云何？謂欲界諸行為緣所生，於欲界行染污希求，由此能生欲界苦果。
色愛云何？謂色界諸行為緣所生，於色界行染污希求，由此能生色界苦果。
無色愛云何？謂無色界諸行為緣所生，
於無色界行染污希求，由此能生無色界苦果。 ^323b15

欲取云何？謂於諸欲所有欲貪。
見取云何？謂除薩迦耶見，於所餘見所有欲貪。
戒禁取云何？謂於邪願所起戒禁所有欲貪。
我語取云何？謂於薩迦耶見所有欲貪。
初唯能生欲界苦果，餘三通生三界苦果。 ^323b20

欲有云何？謂欲界前時有、業有、死有、中有、
生有，及那落迦、傍生、餓鬼、人、天有，總說名欲有。
此復由先所作諸行煩惱攝受之所熏發。 ^323b25

色有云何？謂除那落迦、傍生、餓鬼、人有，所餘是色有應知。 ^323b28

無色有云何？謂復除中有，所餘是無色有應知。 ^323c1

問：依何義故建立七有，所謂那落迦、傍生、
餓鬼、人、天有，業有、中有？ ^323c2

答：依三種所作故。
一、能引有，謂一；二、趣有有，謂一；三、受用果有，謂五。 ^323c3

生云何？謂於胎、卵二生，初託生時。
等生云何？謂即於彼身分圓滿，仍未出時。
趣云何？謂從彼出。
起云何？謂出已增長。
出現云何？謂於濕、化二生，身分頓起。
蘊得云何？謂即於彼諸生位中五取蘊轉。
界得云何？謂即彼諸蘊因緣所攝性。
處得云何？謂即彼諸蘊餘緣所攝性。
諸蘊生起云何？謂即彼諸蘊日日飲食之所資長。
命根出現云何？謂即彼諸蘊餘壽力故得相續住。 ^323c5

此生支略義者，謂若生自性、若生處位、
若所生、若因緣所攝、若任持所引、若俱生依持，是名略義。 ^323c13

衰云何？謂依止劣故，令彼掉動。
老云何？謂髮色衰變。
襵云何？謂皮膚緩皺。
熟云何？謂火力衰減，無復勢力受用欲塵。
氣力損壞云何？謂性多疾病故，無有勢力能作事業。
黑黶間身云何？謂黯黑出現，損其容色。
身脊傴曲、喘息奔急云何？
謂行步威儀身形所顯，由此發起極重喘嗽。
形貌僂前云何？謂坐威儀位，身首低曲。
憑據杖策云何？謂住威儀位，依杖力而住。
昏昧云何？謂臥威儀位，數重睡眠。
羸劣云何？謂即於此位，無力速覺。
損減云何？謂念慧衰退。
衰退云何？謂念慧劣故，至於善法不能現行。
諸根耄熟云何？謂身體尫羸。
功用破壞云何？謂彼於境不復明利。
諸行朽故云何？謂彼於後將欲終時。
其形腐敗云何？謂壽量將盡，身形臨壞，於諸事業無復功能。 ^323c16

此老略義者，謂依止變壞、鬚髮變壞、充悅變壞、
火力變壞、無病變壞、色相變壞、威儀變壞、
無色諸根變壞、有色諸根變壞、時分已過、
壽量將盡，略義應知。 ^324a2

彼彼有情云何？謂那落迦等。
有情種類云何？謂即彼一切。
終云何？謂諸有情離解支節而死。
盡云何？謂諸有情由解支節而死。
壞云何？謂識離身。
沒云何？謂諸色根滅。
捨壽云何？謂氣將盡位。
捨煖云何？謂不動位。
棄捨諸蘊命根謝滅云何？
謂時死。死云何？謂遇橫緣，非時而死。
時運盡云何？謂初死未久位。
又死魔業名時運盡。 ^324a6

此死略義者：謂若死、若死法、若死差別、
若死後位，是名略義。 ^324a13

如是名為緣起差別應知。
mu:: 
######  5目 緣起次第
 ^324a14

問：何因緣故，無明等諸有支作如是次第說？ ^324a16

答：諸愚癡者要先愚於所應知事，次即於彼發起邪行。
由邪行故，令心顛倒。
心顛倒故，結生相續。
生相續故，諸根圓滿。
根圓滿故，二受用境。
受用境故，若耽著，若希求。
由希求故，於方覓時煩惱滋長。
煩惱滋長故，發起後有愛非愛業。
由所起業滋長力故，於五趣生死中苦果生。
苦果生已，有老死等苦。
謂內身變異所引老死苦，及境界變異所引憂歎苦熱惱之苦。
是故世尊如是次第說十二支。 ^324a17

復有次第差別，謂依二種緣建立緣起次第：
一、內身緣，二、受用境界緣。
內身緣，前六支所攝；受用境界緣，後六支所攝。
先於內身起我執等愚，由此不了諸業所引苦果異熟故，發起諸業。
既發起已，即隨彼業多起尋思。
由業與識為助伴故，能感當來三種苦果。
謂根初起所攝苦果、根圓滿所攝苦果、受用境界所攝苦果。
即名色為先，觸為最後。
又於現法中，依觸緣受，發起於愛。
由受用境界緣廣起追求，或由事業門，
或由利養門，或由戒禁門，或由解脫門，
發起欲求、內身求、邪解脫求。
如是求時，令先所起煩惱及業所引五趣生死果生。
既得生已，老死隨逐。 ^324a26

復有次第差別，謂由三種有情聚。
一、樂出世清淨，二、樂世間清淨，三、樂著境界。
由初聚故，滅諸緣起，增白淨品。
由第二有情聚故，不如實知諸諦道理。
若住正念，或作福業，或作有漏修所引不動業；
若不住正念，便發非福業。
或起追悔所引，或不追悔歡喜所引心相續住。
彼又如前，於下中上生處，次第能感當來三種苦果，
謂名色為先，觸為最後。
由第三有情聚故，依現受用境所生受，
於現法中如前次第起後六支，謂受為先，老死為後。
mu:: 
######  6目 緣起釋離
 ^324b10

問：何因緣故，逆次第中老死為先說諸緣起？ ^324b20

答：依止宣說諦道理故，以生及老死能顯苦諦。
如世尊言：新名色滅為上首法。 ^324b21

問：何故不言諸無明滅為上首耶？
答：依心解脫者而施設故。
由彼於現法中種子苦及當來苦果不生而滅，
故說名色為先，受為最後，得究竟滅。
又於現法中受諸受時，愛及隨眠永拔不起說名為滅。
由彼滅故，以彼為先餘支亦滅。 ^324b24

如是等類，宣說緣起次第應知。
mu:: 
######  7目 緣起釋詞
 ^324b29

問：何故緣起說為緣起？
答：由煩惱繫縛，往諸趣中數數生起故，名緣起。
此依字釋名。 ^324c1

復次，依託眾緣，速謝滅已，續和合生，故名緣起。
此依剎那義釋。 ^324c3

復次，眾緣過去而不捨離，依自相續而得生起，故名緣起。
如說：此有故彼有，此生故彼生，非餘。
依此義故，釋名應知。 ^324c4

復次，數數謝滅，復相續起，故名緣起。
此依數壞數滅義釋。 ^324c7

復次，於過去世覺緣性已，等相續起，故名緣起。
如世尊言：我已覺悟，正起宣說，即由此名展轉傳說，故名緣起。
mu:: 
######  8目 緣生四緣與二因
 ^324c9

問：無明望行為幾種緣？ ^324c11

答：望諸色行為增上緣，望無色行為三緣。
謂等無間緣、所緣緣、增上緣。
如是餘支為緣多少，應如此知。
謂有色支望有色支，為一增上緣；望無色支為二緣，謂所緣緣及增上緣。
若無色支望有色支，唯為一緣；望無色支為三緣；
謂等無間緣、所緣緣、增上緣。 ^324c12

問：何故諸支相望無因緣耶？
答：因緣者，自體種子緣所顯故。 ^324c18

問：若諸支相望無因緣者，何故說言：依因果體性建立緣起耶？ ^324c19

答：依增上緣所攝引發因、牽引因、生起因故，說名為因。 ^324c21

問：幾支是引因所攝？
答：從無明乃至受。 ^324c22

問：幾支是生因所攝？
答：從愛乃至有。 ^324c23

問：幾支是生、引二因果所攝耶？
答：於現法後法中，識等乃至受，於生、老死位所攝諸支。
mu:: 
######  9目 以分別緣中三十門分別
 ^324c24

問：若說無明以不如理作意為因，何因緣故於緣起教中不先說耶？ ^324c26

答：彼唯是不斷因故，非雜染因故。
所以者何？非不愚者起此作意。
依雜染因說緣起教。
無明自性是染污，不如理作意自性非染污，
故彼不能染污無明，然由無明力所染污。
又生雜染業煩惱力之所熏發，業之初因謂初緣起。
是故不說不如理作意。 ^324c27

問：何故不說自體為自體緣耶？ ^325a4

答：由彼自體若不得餘緣，於自體雜染不能增長，
亦不損減，是故不說。 ^325a5

問：何因緣故，福行、不動行由正簡擇功力而起，仍說用無明為緣耶？ ^325a7

答：由不了達世俗苦因為緣，起非福行；
由不了達勝義苦因為緣，生福及不動行；是故亦說彼以無明為緣。 ^325a8

問：如經中說：諸業以貪瞋癡為緣。
何故此中唯說癡為緣耶？
答：此中通說福、非福、不動業緣，貪瞋癡緣唯生非福業故。 ^325a11

問：身業、語業思所發起，是則行亦緣行；何故但說無明緣行？ ^325a14

答：依發起一切行緣而說故，及依生善、染污思緣而說故。 ^325a15

問：識亦以名色為緣，何故此中但說行為緣耶？ ^325a17

答：行為識雜染緣，能引、能生後有果故。
非如名色，但為所依、所緣，生起緣故。 ^325a18

問：名色亦由大種所造及由觸生，何故但說識為緣耶？ ^325a20

答：識能為彼新生因故。
彼既生已，或正生時，大種及觸唯能與彼為建立因。 ^325a21

問：如經中說：六界為緣得入母胎。
何故此中唯說識界？ ^325a24

答：若有識界，決定於母胎中精血、大種、腹穴無闕故。
又識界勝故。又依一切生、一切有生時而說故。 ^325a25

問：六處亦以飲食為緣，何故此中但說名色為緣耶？ ^325a27

答：此中說名色是彼生因故。
彼既生已，亦以飲食為任持因。 ^325a28

問：觸以三和為緣，何故此中但說六處為緣？ ^325b1

答：若有六處，定有餘二無闕故。
又六處勝故，由六處攝二種故。 ^325b2

問：若自所逼迫，若他所逼迫，若時候變異，
若先業所引，皆得生受；何故此中但顯觸為彼緣？ ^325b3

答：觸是彼近因故，由觸所引故；餘緣所生受亦從觸生故，
必不離觸，是故偏說。 ^325b6

問：經中亦說無明為緣生愛，順愛境界亦得為緣，何故此中但說受為緣耶？ ^325b8

答：以受力故，於相似境，或求和合，或求乖離。
由愚癡力，但於諸受起盡等相不如實知，由此不能制御其心。 ^325b9

問：由隨眠未斷，順彼諸法取皆得生，何故此中但說愛為取緣？ ^325b12

答：由希望生故，於追求時，能發隨眠，及能引彼隨順法故。 ^325b14

問：前已說無明為緣發起業有，何故今者說取緣有？ ^325b15

答：由取力故，即令彼業於彼彼生處能引識、名色等果。 ^325b16

問：生亦以精血等為緣，何故此中唯說有緣生耶？ ^325b17

答：由有有故，定有餘緣無闕。
又有勝故，唯說彼為緣。 ^325b19

問：亦由遠行、不避不平等、他所逼迫為緣，
老死可得，何故此中但說生緣老死耶？ ^325b20

答：雖由彼諸緣，必以生為根本故。
縱闕彼緣，但生為緣，定有老死故。 ^325b22

問：此十二支，幾是煩惱道？
幾是業道？幾是苦道？ ^325b25

答：三是煩惱道，二是業道，餘是苦道。
問：幾唯是因，幾唯是果，幾通因果？ ^325b26

答：初一唯因，後一唯果，餘通因果。
又即於此問，更作餘答：三唯是因，二唯是果，當知所餘亦因亦果。 ^325b27

問：幾是獨相，幾是雜相？
答：三是獨相，行等是雜相。 ^325c1

問：何故行、有是雜相？
答：由二種說故。謂能引愛非愛果故，及能生趣差別故。 ^325c2

問：何故識與名色、六處一分有雜相？
答：由三種說故。謂依雜染時故，依潤時故，依轉時故。 ^325c4

問：何故識乃至受，與老死有雜相？
答：由二種說故。謂別顯苦相故，及顯引生差別故。 ^325c6

復次，於緣起中：云何數往義？
謂生已不住義。云何和合義？
謂諸緣聚集義。云何起義？
謂諸緣和合之所引攝新新生義。
云何緣起？云何緣生？
謂諸行生起法性，是名緣起；即彼生已，說名緣生。 ^325c8

問：幾支苦諦攝及現法為苦？
答：二，謂生及老死。 ^325c12

問：幾支苦諦攝，當來為苦？
答：識乃至受種子性。 ^325c13

問：幾支集諦攝？答：所餘支。 ^325c14

問：無明與行為作俱有緣？
為作無間滅緣？為作久遠滅緣？ ^325c15

答：當知具作三緣。
謂由無知，於隨順諸行法中，為俱有覆障緣，為彼彼事發起諸行。
又由惡見、放逸俱行無知，為無間滅生起緣，發起諸行。
又由無知，為久遠滅引發緣故，建立順彼當生相續。 ^325c16

問：云何應知諸行望識為三種緣？ ^325c21

答：由能熏發彼種子故，為俱有緣。
次後由彼勢力轉故，為無間滅生起緣。
由彼當來果得生故，為久遠滅引發緣。
如行望識，如是識望名色、名色望六處、
六處望觸、觸望受亦爾。 ^325c22

問：云何應知受望愛為三種緣？
答：當知由彼起樂著故，為俱有緣。
從此無間，由彼勢力起追求等作用轉故，為無間滅生起緣。
建立當來難可解脫彼相續故，為久遠滅引發緣。 ^325c27

問：云何愛望取為三種緣？
答：由欲貪俱行，於隨順取法中，欲樂安立故，為俱有緣。
由無間滅勢力轉故，為生起緣。
建立當來難可解脫彼相續故，為久遠滅引發緣。 ^326a2

問：云何取望有為三種緣？
答：由與彼俱，令業能招諸趣果故，為俱有緣。
又由彼力，於此生處能引識等故，為無間滅生起緣。
又能引發彼界功能故，為久遠滅引發緣。 ^326a6

問：云何有望生為三種緣？
答：熏發彼種子故，為俱有緣。
由彼勢力無間隨轉故，為生起緣。
雖久遠滅而果轉故，為引發緣。
如有望生，當知生望老死為緣亦爾。 ^326a10

復次，建立有支有二種：一、就勝分建立，
謂取所攝受業，如前已說。
二、全分建立，謂業及識乃至受所有種子，
取所攝受，建立為有應知。 ^326a13

問：是諸有支唯有次第與行為緣乃至老死，更有餘業用耶？ ^326a17

答：即此業用，及於各別所行境中，如其所應所有業用，當知是名第二業用。 ^326a18

問：無明唯與行為緣，亦與餘支為緣耶？
答：無明乃至亦與老死為緣。
前言唯與行為緣者，但說近緣義。
如是所餘盡應當知。
復次，後支非前支緣。
何以故？如為斷後支故，勤作功用斷於前支，
由前斷故，後亦隨斷。
非為斷前故，勤作功用斷於後支。
是故當知唯此為彼緣。 ^326a21

問：云何說言此有故彼有？ ^326a27

答：由未斷緣，餘得生義故。
問：云何此生故彼生？ ^326a28

答：由無常緣，餘得生義故。
問：何故說言有生故有老死，要由生緣而有老死，如是乃至無明望行？ ^326a29

答：由此言教道理，顯從無實作用緣，餘得生義故。 ^326b2

問：何故說言有生故有老死，非離生緣而有老死，如是乃至無明望行？ ^326b3

答：由此言教道理，顯從自相續緣；即自相續，餘得生義故。 ^326b5

問：若法無明為緣，彼法是行耶？
設是行者，彼無明為緣耶？ ^326b6

答：應作四句。或有行非無明為緣，謂無漏及無覆無記身語意行。
或無明為緣而非是行，謂除行所攝有支所餘有支。
或有亦無明為緣亦是行，謂福、非福、不動身語意行。
除如是相，是第四句。 ^326b8

問：若行為緣，彼亦識耶？
設是識者，行為緣耶？ ^326b12

答：應作四句。或行為緣非識，謂除識所餘有支。
或識非行為緣，謂無漏識及無覆無記識，除異熟生。
或亦識亦行為緣，謂後有種子識及果識。
除如是相，是第四句。
由此道理，乃至觸緣受，隨其所應四句應知。 ^326b13

問：若受為緣，皆是愛耶？
設是愛者，皆受為緣耶？ ^326b18

答：應作四句：或有是愛非受為緣，謂希求勝解脫，及依善愛而捨餘愛。
或受為緣而非是愛，謂除無明觸所生受為緣，所餘有支法生。
或有受為緣亦是愛，謂無明觸所生受為緣，染污愛生。
除如是相，是第四句。 ^326b19

問：若愛為緣，皆是取耶？
設是取者，皆愛為緣耶？ ^326b24

答：當知此中是順後句。
謂所有取皆愛為緣。
或愛為緣而非是取。
謂除取所餘有支，及緣善愛、勤精進等諸善法生。 ^326b25

問：若取為緣，皆是有耶？
設是有者，皆取為緣耶？ ^326b28

答：亦應作順後句。
謂所有有皆取為緣。
或取為緣而非是有。
謂除有，所餘有支。 ^326b29

問：若有為緣，皆是生耶？
設是生者，皆有為緣耶？ ^326c2

答：諸所有生皆有為緣。
或有為緣而非是生。
謂除生，所餘老死最後有支。 ^326c3

問：若生為緣，皆老死耶？
設是老死，皆生為緣耶？ ^326c5

答：所有老死皆生為緣。
或生為緣而非老死。
所謂疾病、怨憎合會、親愛別離、所求不遂、及彼所起愁歎憂苦種種熱惱。 ^326c6

問：是諸有支，幾與道支所攝正見為勝障礙？ ^326c9

答：無明，及彼所起意行，若有一分能為勝障。
如於正見，如是於正思惟及正精進亦爾。
若正語、正業、正命，以身行、語行及有一分為勝障礙。
若正命、正定，以餘有支為勝障礙應知。 ^326c10

問：是諸有支，幾唯雜染品？
幾通雜染、清淨品？ ^326c14

答：四唯雜染品，餘通雜染、清淨品。 ^326c15

問：云何生支通二品耶？
答：若生惡趣及有難處，唯是雜染品；若生人天諸無難處，此通染淨品。
當知餘支，隨其所應皆通二品。 ^326c16

問：何等無明不有故行不有，何等無明滅故行滅耶？ ^326c18

答：有三種，發起、纏、隨眠無明，由此無明滅故，
彼無明滅；由彼滅故，行亦隨滅。 ^326c20

問：何等行不有故識不有，何等行滅故識滅耶？ ^326c22

答：諸行於自相續中已作已滅，及未起對治，
又由意行有故，起身語行；由此有故彼有。
彼無故，彼緣識亦無；此若全滅，當知識亦隨滅。 ^326c23

問：何等識不有故名色不有，何等識滅故名色滅耶？ ^326c26

答：種子識不有故，果識不有。
此俱滅故，俱名色滅。
如識望名色道理，如是餘支乃至受，隨其所應，當知亦爾。
如無明緣行道理，如是愛緣取、取緣有道理，當知亦爾。
如行緣識道理，如是有緣生，當知亦爾。
如識緣名色道理，生緣老死，當知亦爾。 ^326c27

問：何等受不有故愛不有，何等受滅故愛滅耶？ ^327a4

答：如行緣識道理，當知亦爾。 ^327a5

問：如前所說八緣起門，幾門是十二支緣起所顯，幾門非耶？ ^327a6

答：三門是彼所顯，謂二一分所顯，一全分所顯；餘門非。
何等為二一分所顯？
謂內識生門、自業所作門。
何等為一全分所顯？
謂有情世間轉門。 ^327a7

問：不如實知緣起道理者，有幾種過患耶？ ^327a10

答：有五。謂起我見，及能發起前際俱行見。
如前際俱行見，如是後際俱行見、前後際俱行見亦爾。
又於彼見猛利堅執，有取有怖，於現法中不般涅槃，是名第五過患。 ^327a11

問：如實知者，有幾種勝利耶？
答：翻前五過，應知勝利亦有五種。 ^327a15

復次，是十二支緣起，幾支是實有？
謂九。幾支非實有？
謂餘。 ^327a17

幾一事為自性？謂五。
幾非一事為自性？
謂餘。 ^327a18

幾是所知障因？謂一。 ^327a19

幾能生苦？謂五。幾苦胎藏？
謂五。幾唯是苦？謂二。 ^327a20

幾說為因分？謂前六，無明乃至觸，及愛、
取、有三，說為因分。
幾說為果分？謂後二說為果分。
幾說為雜因果分？
謂所餘支說為雜分。
所以者何？有二種受名為雜分。
一、謂後法以觸為緣因受；二、謂現法與愛為緣果受。
此二雜說為觸緣受。 ^327a21

復次，幾支能生愛非愛境界果？
幾支能生自體果？
謂前六支能生前果，後三支能生後果，一支俱生二果。 ^327a26

復次，幾支樂受俱行？
謂除二，所餘支。幾支苦受俱行？
謂即彼及所除中一。
幾支不苦不樂受俱行？
謂如樂受道理應知。
幾支不與受俱行？
謂所除中一。 ^327a29

復次，幾支壞苦攝？
謂樂受俱行支及非受俱行支一分。
幾支苦苦攝？謂苦受俱行支及非受俱行支一分。
幾支行苦攝？謂所有壞苦、苦苦支，亦是行苦支。
或有行苦所攝，非餘二苦。
謂不苦不樂受俱行支及非受俱行支一分。 ^327b3

問：於一切生處及三摩鉢底中，皆有一切支現行可得耶？ ^327b8

答：不可得。謂無想天中，及滅盡定、無想定中，
有色支可得，非無色支。
若生無色界，無色支可得，非有色支。 ^327b9

問：頗有依支得離支耶？ ^327b12

答：有。謂依上地支離下地支。
此但一分，非全；唯暫時，非究竟。 ^327b13

問：幾支染污，幾支不染污？ ^327b14

答：三染。餘通二種，若不染污，善及無覆無記別故，分為二種應知。 ^327b15

問：幾支欲界繫？ ^327b16

答：一切支，和合等起故。
問：幾支色界繫？
答：一切一分。 ^327b17

問：云何應知彼有老耶？
答：彼諸行有朽壞腐敗性故。
如色界繫，當知無色界繫亦爾。 ^327b18

問：幾支是學？
答：無。
問：幾支是無學？
答：亦無。 ^327b20

問：幾支是非學非無學？
答：一切。
問：所有善有漏支，彼何故非學耶？ ^327b21

答：墮流轉故。若學所有善有漏法，彼與流轉相違故，
及用明為緣故，非支。 ^327b22

問：預流果當言幾支已斷耶？ ^327b24

答：一切一分，無全斷者。
如預流果，如是一來果亦爾。 ^327b25

問：不還果當言幾支已斷耶？ ^327b26

答：欲界一切，色無色界不定。
mu:: 
######  10目 攝諸經(十六門)

問：阿羅漢當言幾支已斷耶？ ^327b27

答：三界一切。
復次，於彼彼經中，由幾種言說道理說緣起耶？
謂略說由六種言說道理：一、由順次第說，
二、由逆次第說，三、由一分支說，四、由具分支說，
五、由黑品說，六、由白品說。 ^327b28

問：如世尊說緣起甚深，此甚深義云何應知？ ^327c3

答：由十種相，應知緣起甚深義。
謂依無常義、苦義、空義、無我義說。
依無常義者，謂從自種子生，亦待他緣。
又從他緣生，亦待自種子。
又從自種子及從他緣生，而種及緣於此生事無作、
無用，亦無運轉。又復此二因性功能非不是有。
又諸有支雖無始來其相成就，然剎那剎那新新相轉。
又緣起支雖剎那速滅，然似停住運動相現。
依苦義者，謂緣起支一味苦相，而似三種相現。
依空義者，謂緣起支雖離有情、作者、受者，然似不離顯現而說。
依無我義者，謂緣起支雖不自在，實無有我相，
然似我相顯現，依勝義諦，諸法自性雖不可說，而言諸法自性可說。 ^327c4

問：應以幾智知緣起耶？ ^327c17

答：二。謂以法住智及真實智。
云何以法住智？謂如佛施設開示，無倒而知。
云何以真實智？謂如學見跡，觀甚深義。 ^327c18

問：如世尊言：是諸緣起非我所作，亦非餘作。
所以者何？若佛出世，若不出世，安住法性、
法住、法界。云何法性？
云何法住？云何法界？ ^327c21

答：是諸緣起無始時來理成就性，是名法性。
如成就性，以無顛倒文句安立，是名法住。
由此法住，以彼法性為因，是故說彼名為法界。 ^327c24

問：如經言：生若無者，無處無位生可是有。
若一切種生非有者，生緣老死應不可得，何故此中說彼自性緣自性耶？ ^327c27

答：依自種子果生說故。
謂識乃至受支是生種子故，義說為生。
由此有故，後時即此果支名有緣生。
如是餘支，如經所說，隨其所應盡當知。 ^328a1

問：已說一切支非更互為緣，何故建立名色與識互為緣耶？ ^328a5

答：識於現法中，用名色為緣故；名色復於後法中，用識為緣故。
所以者何？以於母腹中有相續時，說互為緣故。
由識為緣，於母腹中諸精血色，名所攝受，和合共成羯羅藍性。
即此名色為緣，復令彼識於此得住。 ^328a6

問：何故菩薩觀黑品時，唯至識支，其意轉還，非至餘支耶？ ^328a11

答：由此二支更互為緣故，如識緣名色，
如是名色亦緣識，是故觀心至識轉還。
於餘支中，無有如是轉還道理。
於此一處，顯示更互為緣道理，故名轉還。
於還滅品中，名色非是後有識還滅因，
由此因緣，復過觀察。 ^328a12

問：何因緣故，說緣起支非自作、非他作、
非俱作，亦非無因生耶？ ^328a17

答：生者非有故，緣無作用故，緣力所生故。 ^328a19

問：於緣起中，何等是苦芽，誰守養苦芽？
何等為苦樹？ ^328a20

答：無明、行緣所引識乃至受，是苦芽。
受緣所引愛乃至有，是守養苦芽。
生與老死，當知是苦樹。 ^328a21

問：幾緣起支當知如炷？ ^328a23

答：識乃至受。
問：幾支如膏？ ^328a24

答：無明、行、愛、取、有。
問：幾支如焰？
答：生、老死應知。 ^328a25

問：何因緣故，於緣起黑品教中說名增益？ ^328a26

答：一切有支純大苦聚為後果故。
又諸有支，前前為緣，後後所隨故。 ^328a27

問：何因緣故，於白品教中說名損減？ ^328a28

答：由一切支，前前永斷，後後減故。
又是純大苦聚損減因故。 ^328a29

問：幾緣起支名有因法？
答：謂前七。
問：幾緣起支名有因苦？ ^328b2

答：餘五。
問：幾支滅是漏盡所顯？ ^328b3

答：三。
問：幾支滅是緣盡所顯？
答：即此三是餘支緣故。 ^328b4

問：幾支滅是受盡所顯？
答：一。謂由煩惱已斷故，所依滅時，此一切受皆永息滅故。 ^328b5

問：何因緣故，依止緣起建立七十七智耶？ ^328b7

答：為顯有因雜染智故，又復為顯於自相續自已所作雜染智故，
又復為顯前際諸支無始時故，又復為顯後際諸支容有雜染還滅義故，
又復為顯支所不攝諸有漏慧遍知義故。
於一一支皆作七智，當知總有七十七智。 ^328b8

問：何因緣故，於緣起中建立四十四智耶？ ^328b13

答：為顯於一一支，依四聖諦觀察道理，是故總有四十四智。 ^328b14

復次，若生欲界，依欲界身，引發上地若眼若耳，
由此見聞下地、自地所有色聲。
又依此身，起三界意及不繫意而現在前。
若生色無色界，除其下地，一切現前如在欲界。
jie:: 
####  4節 明斷三雜染修六現觀
 ^328b15

復次，此三種雜染，謂煩惱雜染、業雜染、
生雜染，為欲斷故，修六種現觀應知。
何等為六？謂思現觀、信現觀、戒現觀、現觀智諦現觀、
現觀邊智諦現觀、究竟現觀。
瑜伽師地論卷第十
 ^328b20
