
fen:: 
di:: 
chu:: 
zhang:: 
pin:: 
jie:: 
xiang:: 
mu:: 
#########  2
瑜伽師地論卷第三十六
author:: 彌勒菩薩說
translator:: 三藏法師玄奘奉　詔譯
本地分中菩薩地第十五初持瑜伽處自他利品第三之餘
云何菩薩因攝果攝自利利他？
略說應知三因三果。
何等為三？一者、異熟因、異熟果，二者、福因、
福果，三者、智因、智果。 ^484b8

云何異熟？
謂略有八。一者、壽量具足；二者、形色具足；
三者、族姓具足；四者、自在具足；五者、信言具足，
六者、大勢具足，七者、人性具足，八者、大力具足。 ^484b10

若諸菩薩長壽久住，是名菩薩壽量具足。 ^484b14

形色端嚴，眾所樂見，顏容殊妙，是名菩薩形色具足。 ^484b15

生豪貴家，是名菩薩族姓具足。 ^484b16

得大財位、有大朋翼、具大僚屬，是名菩薩自在具足。 ^484b17

眾所信奉，斷訟取則，不行諂誑、偽斗秤等，
所受寄物終不差違，於諸有情言無虛妄；
以是緣故，凡有所說無不信受，是名菩薩信言具足。 ^484b18

有大名稱，流聞世間。
所謂具足勇健精進、剛毅、敏捷、審悉善戒，
種種伎藝工巧業處，展轉妙解，出過餘人。
由此因緣，世所珍敬，為諸大眾供養、恭敬、
尊重、讚歎，是名菩薩大勢具足。 ^484b21

具丈夫分，成就男根，是名菩薩人性具足。 ^484b25

為性少疾，或全無病，有大堪能，是名菩薩大力具足。 ^484b26

云何異熟因？
謂諸菩薩於諸眾生不加傷害，遠離一切傷害意樂，是名菩薩壽量具足因。 ^484b28

惠施光明鮮淨衣物，是名菩薩形色具足因。 ^484c1

於諸眾生捨離憍慢，是名菩薩族姓具足因。 ^484c2

於資生具有所匱乏遊行乞匃諸眾生所，
隨欲惠施，是名菩薩自在具足因。 ^484c3

所言誠諦，亦不好習乖離、麁獷不相應語，是名菩薩信言具足因。 ^484c4

攝持當來種種功德於自身中，發弘誓願、
供養三寶及諸尊長，是名菩薩大勢具足因。 ^484c6

樂丈夫體，厭婦女身深見過患。
由二因緣，施他人性。
一者、女人樂女身者，勸令厭離解脫女身；
二者、丈夫將失男根，方便護攝令不失壞，及說正法令得男身。
是名菩薩人性具足因。 ^484c8

於諸眾生以身供事，隨其所作如法事業皆往營助，
如己力能，以其正法，不以卒暴，用能增長身心勢力餅、
飯、糜等種種飲食施諸眾生，是名菩薩大力具足因。 ^484c12

當知前說八種異熟，以此所說八種為因。
又此諸因略由三緣而得增長，能感圓滿增上廣大異熟令起。
何等三緣？一、心清淨，二、加行清淨，三、田清淨。
若於無上正等菩提清淨意樂，用彼善根決定迴向猛利意樂，
純厚廣大淨信修行，見同法者深生歡喜，
日夜剎那於多隨法隨尋、隨伺，名心清淨。
即於其中長時數習無間所作、常委所作，
他於此善若未受行，讚美令受；若已受行，讚美令喜。
即於如是所有善根，安處建立，名加行清淨。
當知略說能正發起如是加行，及正安住此加行果，名田清淨。 ^484c16

云何異熟果？
謂諸菩薩壽量具足故，能於長時修習善品，
依自他利積集增長無量善根，是名菩薩壽量具足果。 ^484c28

若諸菩薩形色具足故，大眾愛樂；眾愛樂故，咸共歸仰。
如是形色可愛樂故，一切大眾咸歸仰故，
凡所發言無不聽用，是名菩薩形色具足果。 ^485a2

若諸菩薩族姓具足故，大眾尊敬供養稱讚；
眾所尊敬供養稱讚故，於彼彼事勸諸眾生精勤修學，
無不敬用速疾修行，無違無犯；是名菩薩族姓具足果。 ^485a5

若諸菩薩自在具足故，能以布施攝諸眾生，
速令成熟，是名菩薩自在具足果。 ^485a9

若諸菩薩信言具足故，能以愛語、利行、
同事攝諸眾生，速令成熟，是名菩薩信言具足果。 ^485a10

若諸菩薩大勢具足故，於諸眾生種種事業皆能營助，
施布恩德；由此恩德感眾生心，彼知恩故，
咸來歸仰；所出言教，速疾隨轉恭敬信用；是名菩薩大勢具足果。 ^485a12

若諸菩薩人性具足故，成就男根，堪為一切勝功德器；
能於一切所作事業，思擇一切所知境界，都無所畏無礙而行。
一切有情於一切時皆來臻赴同共集會，
屏處、露處言論同止，受用飲食皆無嫌礙。
是名菩薩人性具足果。 ^485a16

若諸菩薩大力具足故，於能引攝善法加行，
及能饒益有情加行，皆無厭倦，勇猛精進、
堅固精進，速證通慧，是名菩薩大力具足果。 ^485a22

若諸菩薩成就如是八種異熟，具八種果，
能善饒益一切有情，隨順生起一切佛法。 ^485a25

菩薩安住異熟果中，於諸有情種種眾多利益事業，
自有力能；及善安處所化有情，彼於自事隨順而作；如是乃名隨其所欲所作成辦。
若諸菩薩自有力能，不善安處所化有情，
彼於自事不隨順作；如是於他所作利益不名熾盛、不名隨順。
由是因緣，不名能作他利益事。
若諸菩薩自無力能，而善安處所化有情，
彼於自事隨順而作；如是於他所作利益不名熾盛、不名隨順。
由是因緣，不名能作他利益事。
是故菩薩要具二事，方於有情所作利益名為熾盛、名為隨順。
由是因緣，乃名能作他利益事。
如是菩薩住異熟果，自能成熟一切佛法，
亦能令他於三乘道隨其所應速得成熟；
又能令自速證無上正等菩提，亦能令他已成熟者速得解脫。
由諸菩薩安住八種異熟果中，能使有情利益安樂，
是故一切有情所處空無義利無始生死，
菩薩處之，能令不空，有大義利。 ^485a26

云何為福？云何為智？
謂略說福，即是三種波羅蜜多。
一、施波羅蜜多，二、戒波羅蜜多，三、忍波羅蜜多。
智唯一種波羅蜜多。
謂慧波羅蜜多。精進、靜慮波羅蜜多，應知通二分。
一者、福分，二者、智分。
若依精進修行布施、受護淨戒，及修慈等四種無量，
如是等類所有精進，名為福分。
若依精進習聞思修所成三慧，修蘊善巧、
修界善巧、修處善巧、修緣起善巧、修處非處善巧，
修能觀察苦為真苦、集為真集、滅為真滅、
道為真道，及於一切善不善法，有罪、無罪、
若劣、若勝、若黑、若白，并廣分別緣生法中，
皆能如實思擇觀察，如是等類所有精進，名為智分。
若依靜慮，修習慈等四種無量，如是等類所有靜慮，名為福分。
若依靜慮，能修如前精進中說蘊善巧等，
如是等類所有靜慮，名為智分。
如是福智略有六種；一一分別，應知無量。 ^485b17

云何福因？云何智因？
略說應知福因、智因總有三種。
一者、於福於智，能得、能住、能增長欲；二者、
於福於智，善能隨順無違背緣；三者、於福於智，先已串習。
此中隨順無違背緣者，謂顛倒緣不現在前不會遇性，不顛倒緣正現在前正會遇性。
若遇惡友倒說福智，或倒作意顛倒而取，
名顛倒緣現前會遇；與此相違所有白品，當知名為不顛倒緣現前會遇。
若於福智能得、能住及能增長，勤修習障遠離不起，當知是名無違背緣。
若諸菩薩於此三種福智因中隨有所闕，
當知不能生福、生智。 ^485c5

云何福果？云何智果？
謂諸菩薩依止福故，雖復長時流轉生死，
不為極苦之所損惱；又隨所欲能攝眾生，為作義利。
依止智故，所攝受福是正非邪；又能起作種種無量善巧事業，
乃至究竟當證無上正等菩提。
如是略說福果、智果，如其所應當知四種；
品類差別，復有無量。 ^485c16

應知此中若異熟體、若異熟因、若異熟果，
如是一切皆依於福，從福所生；福復依智，從智所起。
是故二種，於證無上正等菩提雖俱是勝；
而於其中福為最勝，智為無上。
若諸菩薩於福、於智隨闕一種，決定不能證於無上正等菩提。
是名菩薩因攝果攝自利利他。 ^485c23

云何菩薩現法後法自利利他？
謂諸菩薩以如正理工巧業處士夫作用積集財物，即於如是所集財物知量受用。 ^486a1

又先所造可愛果業異熟果熟，於現法中受用彼果。 ^486a3

又諸菩薩於諸靜慮善迴轉者，為欲獲得現法樂住，
於現法中依此靜慮；不為成立利他事故，依此靜慮。 ^486a4

又諸如來現法涅槃，所有世間及出世間一切能得現法涅槃諸有為法。
是名菩薩現法自利。 ^486a7

如諸菩薩現法自利，如是菩薩所化有情，
由此獲得現法利益，當知即是現法利他。 ^486a9

若於欲界能獲他世財寶具足、自體具足，
及能當生靜慮、無色；若生靜慮及無色中，
能獲他世財寶具足、自體具足；若現法中與憂苦俱，
數數思擇修習善因，是名菩薩修習後法自利利他。 ^486a11

若諸菩薩於現法中與喜樂俱，修習當來財寶具足、
自體具足所有善因，及非退分靜慮、無色一切等至，是名菩薩現法後法自利利他。 ^486a15

云何畢竟及不畢竟自利利他？
謂於欲界財寶具足、自體具足若因若果，
及諸異生世間清淨若因若果，是不畢竟自利利他。
若諸煩惱一切永斷，若諸所有八支聖道，
若此為依獲得一切世間善法，是名畢竟自利利他。 ^486a19

由三因緣，應知畢竟及不畢竟。
一、由自性故；二、由退不退故；三、由受用果有盡無盡故。
由自性故者，究竟涅槃，名為畢竟；一切有為，名不畢竟。
由退不退及受用果有盡無盡故者，八支聖道無有退故，
及受用果無有盡故，名為畢竟；其餘一切善有漏法，
由有退故，及受用果有終盡故，名不畢竟。
mu:: 
########  3目 勸修學
 ^486a24

如是菩薩十種自利利他，若略若廣，菩薩隨力隨能當勤修學。
除此無有若過若增。
過去未來所有一切已學當學自利利他，亦皆唯有如此十種自利利他。
除此無有若過若增。
pin:: 
#####  4真實義品
本地分中菩薩地第十五初持瑜伽處真實義品第四
jie:: 
###### 4節 真實義品

xiang:: 
####### 1項 標列二種四種真實義
 ^486b2

云何真實義？謂略有二種。
一者、依如所有性，諸法真實性，二者、依盡所有性，諸法一切性。
如是諸法真實性、一切性，應知總名真實義。
此真實義品類差別，復有四種。
一者、世間極成真實，二者、道理極成真實，
三者、煩惱障淨智所行真實，四者、所知障淨智所行真實。
xiang:: 
#######  2項 標釋四種真實義

mu:: 
######## 1目 世階成真實
 ^486b9

云何世間極成真實？
謂一切世間，於彼彼事隨順假立、世俗串習、悟入覺慧所見同性。
謂地唯是地，非是火等。
如地如是，水、火、風、色、聲、香、味、觸，飲食衣乘諸莊嚴具、
資產什物，塗香、華鬘、歌舞伎樂、種種光明、
男女承事、田園、邸店、宅舍等事，當知亦爾。
苦唯是苦，非是樂等；樂唯是樂，非是苦等。
以要言之，此即如此，非不如此；是即如是，非不如是。
決定勝解所行境事，一切世間從其本際展轉傳來，
想自分別共所成立，不由思惟、籌量、觀察，然後方取。
是名世間極成真實。
mu:: 
########  2目 道理極成真實
 ^486b16

云何道理極成真實？
謂諸智者有道理義。
諸聰叡者、諸黠慧者、能尋思者、能伺察者、
住尋伺地者、具自辯才者、居異生位者、
隨觀察行者，依止現、比及至教量，極善思擇決定智所行、
所知事，由證成道理所建立、所施設義。
是名道理極成真實。
mu:: 
########  3目 煩惱障淨智所行真實
 ^486b27

云何煩惱障淨智所行真實？
謂一切聲聞、獨覺，若無漏智、若能引無漏智、
若無漏後得世間智所行境界，是名煩惱障淨智所行真實。
由緣此為境，從煩惱障智得清淨，於當來世無障礙住，是故說名煩惱障淨智所行真實。
此復云何？謂四聖諦。
一、苦聖諦，二、集聖諦，三、滅聖諦，四、道聖諦。
即於如是四聖諦義極善思擇，證入現觀。
入現觀已，如實智生。
此諦現觀，聲聞、獨覺能觀唯有諸蘊可得，除諸蘊外我不可得。
數習緣生諸行生滅相應慧故，數習異蘊補特伽羅無性見故，
發生如是聖諦現觀。
mu:: 
########  4目 所知障淨智所行真實
 ^486c4

云何所知障淨智所行真實？
謂於所知能礙智故，名所知障。
從所知障得解脫智所行境界，當知是名所知障淨智所行真實。
此復云何？謂諸菩薩諸佛世尊入法無我，
入已善淨，於一切法離言自性、假說自性平等平等無分別智所行境界。
如是境界為最第一、真如無上、所知邊際，
齊此一切正法思擇皆悉退還，不能越度。
xiang:: 
#######  3項 五義分別四種真實

mu:: 
######## 1目 所證真實理體無二
 ^486c16

又安立此真實義相，當知即是無二所顯。
所言二者，謂有、非有。
此中有者，謂所安立假說自性，即是世間長時所執，亦是世間一切分別戲論根本。
或謂為色、受、想、行、識，或謂眼、耳、鼻、舌、身、
意，或復謂為地、水、火、風，或謂色、聲、香、味、
觸、法，或謂為善、不善、無記、或謂生滅、或謂緣生，
或謂過去、未來、現在，或謂有為，或謂無為，
或謂此世，或謂他世，或謂日月，或復謂為所見、
所聞、所覺、所知、所求、所得，意隨尋伺，最後乃至或謂涅槃。
如是等類，是諸世間共了諸法假說自性，是名為有。
言非有者，謂即諸色假說自性，乃至涅槃假說自性，
無事無相，假說所依，一切都無。
假立言說依彼轉者皆無所有，是名非有。
先所說有，今說非有，有及非有二俱遠離，
法相所攝真實性事，是名無二。
由無二故，說名中道，遠離二邊，亦名無上。
佛世尊智於此真實已善清淨，諸菩薩智於此真實學道所顯。
又即此慧，是諸菩薩能得無上正等菩提廣大方便。
何以故？以諸菩薩處於生死，彼彼生中修空勝解，善能成熟一切佛法及諸有情。
又能如實了知生死，不於生死以無常等行深心厭離。
若諸菩薩不能如實了知生死，則不能於貪瞋癡等一切煩惱深心棄捨；
不能棄捨諸煩惱故，便雜染心受諸生死；
由雜染心受生死故，不能成熟一切佛法及諸有情。
若諸菩薩於其生死以無常等行深心厭離，
是則速疾入般涅槃；彼若速疾入般涅槃，
尚不能成熟一切佛法及諸有情，況能證無上正等菩提。 ^486c24

又諸菩薩，由習如是空勝解故，則於涅槃不深怖畏，亦於涅槃不多願樂。
若諸菩薩深怖涅槃，即便於彼涅槃資糧不能圓滿。
由於涅槃深怖畏故，不見涅槃勝利功德；
由不見故，便於涅槃遠離一切清淨勝解。
若諸菩薩於其涅槃多住願樂，是則速疾入般涅槃；
彼若速疾入般涅槃，則便不能成熟佛法及諸有情。
mu:: 
########  2目 修空勝解成大方便
 ^487a25

當知此中，若不如實了知生死，即雜染心流轉生死；
若於生死深心厭離，即便速疾入般涅槃。
若於涅槃深心怖畏，即於能證涅槃資糧不能圓滿；
若於涅槃多住願樂，即便速疾入般涅槃。
是諸菩薩，於證無上正等菩提無大方便。
若能如實了知生死，即無染心流轉生死。
若於生死不以無常等行深心厭離，即不速疾入般涅槃。
若於涅槃不深怖畏，即能圓滿涅槃資糧；
雖於涅槃見有微妙勝利功德，而不深願速證涅槃。
是諸菩薩，於證無上正等菩提有大方便。
是大方便，依止最勝空性勝解；是故菩薩修習學道所攝最勝空性勝解，
名為能證如來妙智廣大方便。
mu:: 
########  3目 入法無我知離言自性證二智行
 ^487b4

又諸菩薩，由能深入法無我智，於一切法離言自性如實知已，
達無少法及少品類可起分別。
唯取其事，唯取真如。
不作是念，此是唯事，是唯真如；但行於義。 ^487b18

如是菩薩行勝義故，於一切法平等平等。
以真如慧如實觀察，於一切處具平等見、
具平等心，得最勝捨。
依止此捨，於諸明處一切善巧勤修習時，
雖復遭遇一切劬勞、一切苦難，而不退轉，
速疾能令身無勞倦、心無勞倦。
於諸善巧速能成辦，得大念力。
不因善巧而自貢高，亦於他所無有祕吝。
於諸善巧心無怯弱，有所堪能。
所行無礙，具足堅固甲冑加行。
是諸菩薩於生死中，如如流轉遭大苦難，如是如是於其無上正等菩提堪能增長。
如如獲得尊貴殊勝，如是如是於諸有情憍慢漸減。 ^487b21

如如證得智慧殊勝，如是如是倍於他所難詰、
諍訟、諠雜語論、本惑、隨惑、犯禁現行，能數觀察深心棄捨。
如如功德展轉增長，如是如是轉覆自善、
不求他知、亦不希求利養恭敬。
如是等類菩薩所有眾多勝利是菩提分。
隨順菩提，皆依彼智。 ^487c4

是故一切已得菩提、當得、今得，皆依彼智。 ^487c10

除此更無若劣若勝。
mu:: 
########  4目 乘御無戲理論能修正行

又諸菩薩乘御如是無戲論理，獲得如是眾多勝利。
為自成熟諸佛法故，為成熟他三乘法故，修行正行。
彼於如是修正行時，於自身財遠離貪愛，
於諸眾生學離貪愛，能捨身財，唯為利益諸眾生故。
又能防護、極善防護由身語等修學律儀，
性不樂惡，性極賢善。
又能忍他一切侵惱，於行惡者能學堪忍，
性薄瞋忿，不侵惱他。
又能勤修一切明處令其善巧，為斷眾生一切疑難，
為惠眾生諸饒益事，為自攝受一切智因。 ^487c11

又能於內安住其心令心善定，於心安住常勤修學，
為淨修治四種梵住，為能遊戲五種神通，
為能成立利眾生事，為欲除遣精勤修學一切善巧所生勞倦。
又性黠慧成極真智，為極真智常勤修學，為自當來般涅槃故修習大乘。
又諸菩薩即於如是修正行時，於具功德諸有情所，常樂現前供養恭敬。
於具過失諸有情所，常樂現前發起最勝悲心、
愍心，隨能隨力，令彼除斷所有過失。
於己有怨諸有情所，常起慈心，隨能隨力，
無諂無誑，作彼種種利益安樂，令彼怨者意樂加行所有過失及怨嫌心自然除斷。
於己有恩諸有情所，善知恩故，若等若增現前酬報，
隨能隨力，如法令其意望滿足。
雖無力能，彼若求請，即於彼彼所作事業示現殷重精勤營務，
終不頓止彼所希求，云何令彼知我無力，非無欲樂。 ^487c22

如是等類，當知名為菩薩乘御無戲論理，依極真智修正加行。
mu:: 
########  5目 廣明離言自性
 ^488a10

以何道理應知諸法離言自性？
謂一切法假立自相，或說為色，或說為受，如前廣說乃至涅槃。
當知一切唯假建立，非有自性。
亦非離彼別有自性，是言所行、是言境界。
如是諸法，非有自性如言所說，亦非一切都無所有。
如是非有，亦非一切都無所有。
云何而有？謂離增益實無妄執，及離損減實有妄執，
如是而有；即是諸法勝義自性。
當知唯是無分別智所行境界。 ^488a12

若於諸法諸事隨起言說，即於彼法彼事有自性者，如是一法一事應有眾多自性。
何以故？以於一法一事制立眾多假說而詮表故。
亦非眾多假說詮表決定可得。
謂隨一假說，於彼法彼事有體、有分、有其自性；非餘假說。
是故一切假說若具不具，於一切法、於一切事，
皆非有體、有分、有其自性。 ^488a20

又如前說色等諸法，若隨假說有自性者，
要先有事，然後隨欲制立假說。
先未制立彼假說時，彼法彼事應無自性；
若無自性，無事制立假說詮表，不應道理；
假說詮表既無所有，彼法彼事隨其假說而有自性，不應道理。 ^488a27

又若諸色未立假說詮表已前，先有色性，
後依色性制立假說攝取色者，是則離色假說詮表，
於色想法、於色想事應起色覺，而實不起。 ^488b4

由此因緣由此道理，當知諸法離言自性。
如說其色，如是受等如前所說乃至涅槃，應知亦爾。 ^488b7

有二種人，於佛所說法毘奈耶，俱為失壞。
一者、於色等法、於色等事，謂有假說自性自相，於實無事起增益執。
二者、於假說相處、於假說相依離言自性勝義法性，
謂一切種皆無所有，於實有事起損減執。 ^488b9

於實無事起增益執，妄立法者所有過失，
已具如前顯了開示；於色等法實無事中，
起增益執有過失故；於佛所說法毘奈耶甚為失壞。 ^488b14

於色等法實有唯事起損減執壞諸法者所有過失，
由是過失，於佛所說法毘奈耶甚為失壞，我今當說。 ^488b18

謂若於彼色等諸法實有唯事起損減執，
即無真實，亦無虛假。
如是二種皆不應理。
譬如要有色等諸蘊，方有假立補特伽羅，
非無實事而有假立補特伽羅；如是要有色等諸法實有唯事，
方可得有色等諸法假說所表，非無唯事而有色等假說所表。 ^488b20

若唯有假，無有實事，既無依處，假亦無有，是則名為壞諸法者。 ^488b26

如有一類，聞說難解大乘相應、空性相應、
未極顯了密意趣義甚深經典，不能如實解所說義，起不如理虛妄分別。
由不巧便所引尋思，起如是見，立如是論：
一切唯假，是為真實，若作是觀名為正觀。
彼於虛假所依處所實有唯事，撥為非有，
是則一切虛假皆無，何當得有一切唯假是為真實。
由此道理，彼於真實及以虛假二種俱謗都無所有。
由謗真實及虛假故，當知是名最極無者。
如是無者，一切有智同梵行者不應共語、不應共住。
如是無者，能自敗壞，亦壞世間隨彼見者。 ^488b28

世尊依彼密意說言：寧如一類起我見者，不如一類惡取空者。
何以故？起我見者，唯於所知境界迷惑，
不謗一切所知境界；不由此因墮諸惡趣。
於他求法、求苦解脫不為虛誑，不作稽留；
於法、於諦亦能建立；於諸學處不生慢緩。
惡取空者，亦於所知境界迷惑，亦謗一切所知境界；
由此因故，墮諸惡趣。
於他求法、求苦解脫能為虛誑，亦作稽留；
於法、於諦不能建立；於諸學處極生慢緩。
如是損減實有事者，於佛所說法毘奈耶甚為失壞。 ^488c10

云何名為惡取空者？
謂有沙門、或婆羅門，由彼故空亦不信受，
於此而空亦不信受，如是名為惡取空者。
何以故？由彼故空，彼實是無；於此而空，此實是有。
由此道理可說為空。
若說一切都無所有，何處、何者、何故名空？
亦不應言由此、於此即說為空。
是故名為惡取空者。 ^488c22

云何復名善取空者？
謂由於此彼無所有，即由彼故正觀為空；
復由於此餘實是有，即由餘故如實知有。
如是名為悟入空性，如實無倒。
謂於如前所說一切色等想事、所說色等假說性法，
都無所有，是故於此色等想事，由彼色等假說性法說之為空。
於此一切色等想事，何者為餘？
謂即色等假說所依。
如是二種皆如實知。
謂於此中實有唯事，於唯事中亦有唯假；
不於實無起增益執，不於實有起損減執。
不增不減、不取不捨，如實了知如實真如離言自性。
如是名為善取空者，於空法性能以正慧妙善通達。 ^488c28

如是隨順證成道理，應知諸法離言自性。 ^489a11

復由至教，應知諸法離言自性。
如佛世尊轉有經中，為顯此義而說頌曰：
　　以彼彼諸名，詮彼彼諸法；
　　此中無有彼，是諸法法性。 ^489a13

云何此頌顯如是義？
謂於色等想法，建立色等法名；即以如是色等法名，詮表隨說色等想法。
或說為色，或說為受，或說為想，廣說乃至說為涅槃。
於此一切色等想法、色等自性都無所有，
亦無有餘色等性法，而於其中色等想法離言義性，真實是有。
當知即是勝義自性，亦是法性。 ^489a17

又佛世尊義品中說：
　　世間諸世俗，牟尼皆不著，
　　無著、孰能取，見、聞而不愛。 ^489a23

云何此頌顯如是義？
謂於世間色等想事，所有色等種種假說，名諸世俗。
如彼假說於此想事有其自性，如是世俗牟尼不著。
何以故？以無增益、損減見故，無有現前顛倒見故，由此道理名為不著。
如是無著，誰復能取？
由無見故，於事不取增益、損減，於所知境能正觀察，
故名為見；聽聞所知境界言說，故名為聞。
依此見聞，貪愛不生，亦不增長，唯於彼緣畢竟斷滅，
安住上捨，故名不愛。 ^489a27

又佛世尊為彼散他迦多衍那作如是說：散他苾芻！
不依於地而修靜慮，不依於水、不依於火、
不依於風、不依空處、不依識處、不依無所有處、
不依非想非非想處、不依此世他世、不依日月光輪、
不依見聞覺知、不依所求所得、不依意隨尋伺、不依一切而修靜慮。
云何修習靜慮苾芻，不依於地而修靜慮，廣說乃至不依一切而修靜慮？ ^489b7

散他苾芻！或有於地除遣地想，或有於水除遣水想，
廣說乃至或於一切除一切想，如是修習靜慮苾芻，
不依於地而修靜慮，廣說乃至不依一切而修靜慮。 ^489b15

如是修習靜慮苾芻，為因陀羅、為伊舍那、
為諸世主并諸天眾遙為作禮而讚頌曰：
　　敬禮吉祥士，敬禮士中尊，
　　我今不知汝，依何修靜慮。 ^489b19

云何此經顯如是義？
謂於一切地等想事，諸地等名施設假立，名地等想。
即此諸想，於彼所有色等想事，或起增益、或起損減。
若於彼事起能增益有體自性執，名增益想；
起能損減唯事勝義執，名損減想。
彼於此想能正除遣，能斷、能捨，故名除遣。 ^489b24

如是等類無量聖言，名為至教。
由此如來最勝至教，應知諸法離言自性。 ^489b29

問：若如是者，何因緣故，於一切法離言自性而起言說？ ^489c3

答：若不起言說，則不能為他說一切法離言自性，他亦不能聞如是義。
若無有聞，則不能知此一切法離言自性。
為欲令他聞知諸法離言自性，是故於此離言自性而起言說。 ^489c4

又諸愚夫，由於如是所顯真如不了知故，
從是因緣，八分別轉，能生三事，能起一切有情世間及器世間。 ^489c9

云何名為八種分別？
一者、自性分別，二者、差別分別，三者、總執分別，
四者、我分別，五者、我所分別，六者、愛分別，
七者、非愛分別，八者、彼俱相違分別。 ^489c11

云何如是八種分別能生三事？
謂若自性分別、若差別分別、若總執分別，
此三分別能生分別戲論所依、分別戲論所緣事。
謂色等想事為依緣故，名想言說所攝、
名想言說所顯分別戲論，即於此事分別計度非一眾多品類差別。
若我分別、若我所分別，此二分別能生一切餘見根本及慢根本薩迦耶見，
及能生一切餘慢根本所有我慢。
若愛分別、若非愛分別、若彼俱相違分別，
如其所應能生貪欲、瞋恚、愚癡。 ^489c15

是名八種分別，能生如是三事。
謂分別戲論所依緣事，見、我慢事，貪瞋癡事。 ^489c24

當知此中，分別戲論所依緣事為所依止，
生薩迦耶見及以我慢；薩迦耶見、我慢為依，生貪瞋癡。
由此三事，普能顯現一切世間流轉品法。 ^489c26

云何名為自性分別？
謂於一切色等想事，分別色等種種自性所有尋思。
如是名為自性分別。 ^489c29

云何名為差別分別？
謂即於彼色等想事，謂此有色、謂此無色，
謂此有見、謂此無見，謂此有對、謂此無對，
謂此有漏、謂此無漏，謂此有為、謂此無為，
謂此是善、謂此不善、謂此無記，謂此過去、
謂此未來、謂此現在。
由如是等無量品類差別道理，即於自性分別依處，分別種種彼差別義。
如是名為差別分別。 ^490a2

云何名為總執分別？
謂即於彼色等想事，我及有情、命者、生者等假想施設所引分別。
於總多法總執為因，分別而轉。
於舍、軍、林、飲食、衣乘等假想施設所引分別，如是名為總執分別。 ^490a10

云何名為我、我所分別？
謂若諸事有漏有取，長時數習我、我所執之所積聚；
由宿串習彼邪執故，自見處事為緣所生虛妄分別。
如是名為我、我所分別。 ^490a14

云何名為愛分別？
謂緣淨妙、可意事境所生分別。 ^490a18

云何名為非愛分別？
謂緣不淨妙、不可意事境所生分別。 ^490a19

云何名為彼俱相違分別？
謂緣淨妙不淨妙、可意不可意俱離事境所生分別。 ^490a21

此中所說略有二種。
一者、分別自性，二者、分別所依、分別所緣事。
如是二種，無始世來，應知展轉更互為因。
謂過去世分別為因，能生現在分別所依及所緣事。
現在分別所依緣事既得生已，復能為因，生現在世由彼依緣所起分別。
於今分別不了知故，復生當來所依緣事；
彼當生故，決定當生依彼、緣彼所起分別。 ^490a22

云何了知如是分別？
謂由四種尋思、四種如實智故。 ^490b2

云何名為四種尋思？
一者、名尋思，二者、事尋思，三者、自性假立尋思，
四者、差別假立尋思。 ^490b3

名尋思者，謂諸菩薩於名唯見名，是名名尋思。 ^490b5

事尋思者，謂諸菩薩於事唯見事，是名事尋思。 ^490b6

自性假立尋思者，謂諸菩薩於自性假立，
唯見自性假立，是名自性假立尋思。 ^490b7

差別假立尋思者，謂諸菩薩於差別假立，
唯見差別假立，是名差別假立尋思。
此諸菩薩於彼名、事，或離相觀、或合相觀。
依止名、事合相觀故，通達二種自性假立、差別假立。 ^490b9

云何名為四如實智？
一者、名尋思所引如實智，二者、事尋思所引如實智，
三者、自性假立尋思所引如實智，四者、差別假立尋思所引如實智。 ^490b13

云何名尋思所引如實智？
謂諸菩薩於名尋思唯有名已，即於此名如實了知。
謂如是名為如是義，於事假立，為令世間起想、
起見、起言說故。若於一切色等想事，不假建立色等名者，
無有能於色等想事起色等想；若無有想，
則無有能起增益執；若無有執，則無言說。
若能如是如實了知，是名名尋思所引如實智。 ^490b16

云何事尋思所引如實智？
謂諸菩薩於事尋思唯有事已，觀見一切色等想事性離言說，
不可言說。若能如是如實了知，是名事尋思所引如實智。 ^490b24

云何自性假立尋思所引如實智？
謂諸菩薩於自性假立尋思唯有自性假立已，
如實通達了知色等想事中，所有自性假立非彼事自性，而似彼事自性顯現。
又能了知彼事自性，猶如變化、影像、嚮應、
光影、水月、焰水、夢、幻相似顯現，而非彼體。
若能如是如實了知最甚深義所行境界，是名自性假立尋思所引如實智。 ^490b27

云何差別假立尋思所引如實智？
謂諸菩薩於差別假立尋思唯有差別假立已，如實通達了知色等想事中差別假立不二之義。
謂彼諸事非有性、非無性。
可言說性不成實故，非有性；離言說性實成立故，非無性。
如是由勝義諦故，非有色，於中無有諸色法故；
由世俗諦故，非無色。
於中說有諸色法故。
如有性無性、有色無色，如是有見無見等差別假立門，
由如是道理，一切皆應了知。
若能如是如實了知差別假立不二之義，是名差別假立尋思所引如實智。 ^490c5

愚夫於此四如實智有所闕故，不現前故，
便有八種邪分別轉，能生三事，能起一切有情世間及器世間。
謂由如是邪分別故，起諸雜染；起雜染故，
流轉生死；於生死中常流轉故，恒有無量隨逐生死種種生老病死等苦，
流轉不息。 ^490c16

菩薩依此四如實智，能正了知八種分別；
於現法中正了知故，令當來世戲論所攝所依緣事不復生起；
不生起故，於當來世從彼依緣所起分別亦不復生。
如是分別及依緣事二俱滅故，當知一切戲論皆滅；
菩薩如是戲論滅故，能證大乘大般涅槃。
於現法中，勝真實義所行處智極清淨故，普能獲得一切自在。 ^490c23

謂諸菩薩於種種化，獲得能化神通自在；
於種種變，獲得能變神通自在。
普於一切所知境智，皆得自在。
若欲久住，隨其所樂自在能住；若欲終歿，
不待害緣，自在能歿。
由諸菩薩得如是等無量自在，於諸有情最勝無上。 ^491a1

菩薩如是普於一切得自在故，獲得五種最上勝利。
一者、獲得心極寂靜。
由住最靜故，不由煩惱寂靜故。
二者、能於一切明處無所罣礙，清淨鮮白妙智見轉。
三者、為利諸有情故，流轉生死無有厭倦。
四者、善入一切如來密意言義。
五者、所得大乘勝解不可引奪、不從他緣。 ^491a6

當知如是五種勝利，有五種業。
一者、菩薩成就最勝現法樂住，能滅一切為趣菩提精勤加行所生身心種種勞倦。
當知是名心極寂靜勝利之業。
二者、菩薩普能成熟一切佛法。
當知是名於諸明處無礙清白微妙智見勝利之業。
三者、菩薩普能成熟一切有情。
當知是名流轉生死無有厭倦勝利之業。
四者、菩薩能正除遣所化有情隨所生起一切疑惑；
護持如來妙正法眼，令得久住；於能隱沒如來聖教像似正法，
能知、能顯、能正除滅。
當知是名善入如來密意言義勝利之業。
五者、菩薩能摧一切外道異論，精進堅牢，正願無動。
當知是名大乘勝解不可引奪、不從他緣勝利之業。 ^491a13

如是菩薩所有一切菩薩所作，皆為如是五勝利業之所攝受。
xiang:: 
#######  4項 結成
 ^491a26

云何一切菩薩所作？
謂自安樂而無雜染，普能成熟一切佛法，
普能成熟一切有情，護持如來無上正法，
摧伏他論、精進勇猛、正願無動。 ^491a28

當知如是四真實義，初二下劣，第三處中，第四最勝。
瑜伽師地論卷第三十六
 ^491b3
