大般涅槃經卷第一
translator:: 宋代沙門慧嚴等依泥洹經加之
pin:: 
#  1 序品
序品第一
如是我聞：
一時佛在拘尸城力士生地阿夷羅跋提河邊娑羅雙樹間。 ^605a7

爾時，世尊與大比丘八十億百千人俱前後圍遶。
二月十五日臨涅槃時，以佛神力出大音聲。
其聲遍滿乃至有頂，隨其類音普告眾生：
「今日如來、應供、正遍知——憐愍眾生、
覆護眾生、等視眾生如羅睺羅、為作歸依、為世間舍——大覺世尊將欲涅槃。
一切眾生若有所疑，今悉可問，為最後問。」 ^605a8

爾時，世尊於晨朝時，從其面門放種種光，
其明雜色——青、黃、赤、白、頗梨、馬瑙——光遍照此三千大千佛之世界；
乃至十方亦復如是。 ^605a15

其中所有六趣眾生遇斯光者，罪垢、煩惱一切消除。
是諸眾生見聞是已，心大憂惱，同時舉聲悲號啼哭：
「嗚呼，慈父！痛哉，苦哉。」
舉手拍頭，搥胸大叫，其中或有身體戰慄、涕泣哽咽。
爾時，大地、諸山、大海皆悉震動。 ^605a18

時諸眾生共相謂言：「且各裁抑，莫大愁苦。
當共疾往詣拘尸城力士生處，至如來所頭面禮敬，
勸請如來莫般涅槃，住世一劫、若減一劫。」
互相執手，復作是言：「世間虛空，眾生福盡，不善諸業增長出世。
仁等今當速往速往，如來不久必入涅槃。」
復作是言：「世間虛空，世間虛空。
我等從今無有救護、無所宗仰，貧窮孤露。
一旦遠離無上世尊，設有疑惑，當復問誰？」 ^605a23

時有無量諸大弟子——尊者摩訶迦旃延、
尊者薄俱羅、尊者優波難陀，如是等諸大比丘，
遇佛光者，其身戰掉，乃至大動不能自持、
心濁迷悶、發聲大叫，生如是等種種苦惱。 ^605b3

爾時，復有八十百千諸比丘等——皆阿羅漢，
心得自在，所作已辦，離諸煩惱，調伏諸根，
如大龍王有大威德，成就空慧，逮得己利，
如栴檀林栴檀圍遶、如師子王師子圍遶，
成就如是無量功德，一切皆是佛之真子——各於晨朝日初出時離常住處，
方用楊枝，遇佛光明，更相謂言：「仁等宜速澡漱清淨。」
作是言已，舉身毛竪，遍體血現如波羅奢花，
涕泣盈目，生大苦惱。
為欲利益安樂眾生、成就大乘第一空行、
顯發如來方便密教、為不斷絕種種說法、
為諸眾生調伏因緣故，疾至佛所稽首佛足，
繞百千匝，合掌恭敬，却坐一面。 ^605b6

爾時，復有拘陀羅女、善賢比丘尼、優波難陀比丘尼、
海意比丘尼，與六十億比丘尼等——一切亦是大阿羅漢，
諸漏已盡，心得自在，所作已辦，離諸煩惱，
調伏諸根猶如大龍，有大威德，成就空慧——亦於晨朝日初出時舉身毛竪，
遍體血現如波羅奢花，涕泣盈目，生大苦惱。
亦欲利益安樂眾生、成就大乘第一空行、
顯發如來方便密教、為不斷絕種種說法、
為諸眾生調伏因緣故，疾至佛所稽首佛足，
遶百千匝，合掌恭敬，却坐一面。 ^605b20

於比丘尼眾中復有諸比丘尼，皆是菩薩，
人中之龍，位階十地，安住不動，為化眾生現受女身，
而常修集四無量心，得自在力，能化作佛。 ^605b29

爾時，復有一恒河沙菩薩摩訶薩——人中之龍，
位階十地，安住不動，方便現身——其名曰：
海德菩薩、無盡意菩薩，如是等菩薩摩訶薩而為上首。
其心皆悉敬重大乘、安住大乘、深解大乘、
愛樂大乘、守護大乘，善能隨順一切世間，
作是誓言：「諸未度者當令得度。」
已於過世無數劫中修持淨戒，善持所行，
解未解者，紹三寶種使不斷絕；於未來世當轉法輪，
以大莊嚴而自莊嚴；成就如是無量功德，等觀眾生如視一子。
亦於晨朝日初出時遇佛光明，舉身毛竪，
遍體血現如波羅奢花，涕泣盈目，生大苦惱。
亦為利益安樂眾生、成就大乘第一空行、
顯發如來方便密教、為不斷絕種種說法、
為諸眾生調伏因緣故，疾至佛所稽首佛足，
繞百千匝，合掌恭敬，却坐一面。 ^605c4

爾時，復有二恒河沙諸優婆塞，受持五戒，威儀具足。
其名曰：威德無垢稱王優婆塞、善德優婆塞等，而為上首。
深樂觀察諸對治門，所謂：苦、樂，常、無常，
淨、不淨，我、無我，實、不實，歸依、非歸依，眾生、
非眾生，恒、非恒，安、非安，為、無為，斷、不斷，
涅槃、非涅槃，增上、非增上。
常樂觀察如是等法對治之門，亦欲樂聞無上大乘；
如所聞已，能為他說。
善持淨戒，渴仰大乘，既自充足，復能充足餘渴仰者。
善能攝取無上智慧，愛樂大乘、守護大乘；
善能隨順一切世間，度未度者、解未解者。
紹三寶種使不斷絕，於未來世當轉法輪，
以大莊嚴而自莊嚴，心常深味清淨戒行。
悉能成就如是功德，於諸眾生生大悲心，
平等無二，如視一子。
亦於晨朝日初出時，為欲闍毘如來身故，
人人各取香木萬束，栴檀、沈水、牛頭栴檀、
天木香等，是一一木文理及附皆有七寶微妙光明，
譬如種種雜彩畫飾，以佛力故有是妙色，
青、黃、赤、白，為諸眾生之所樂見。
諸木皆以種種香塗，欝金、沈水及膠香等，
散以諸花而為莊嚴，優鉢羅花、拘物頭花、
波頭摩花、分陀利花。 ^605c20

諸香木上懸五色幡，柔軟微妙，猶如天衣、
憍奢耶衣、芻摩繒綵。
是諸香木載以寶車。
是諸寶車出種種光，青、黃、赤、白，轅輻皆以七寶廁填。
是一一車駕以四馬，是一一馬駿疾如風。
一一車前竪立五十七寶妙幢，真金羅網彌覆其上。
一一寶車復有五十微妙寶蓋。 ^606a12

一一車上垂諸花鬘，優鉢羅花、拘物頭花、
波頭摩花、分陀利花，其花純以真金為葉、金剛為臺。
是花臺中多有黑蜂遊集其中，歡娛受樂，
又出妙音，所謂：無常苦、空、無我。
是音聲中復說菩薩本所行道。
復有種種歌舞伎樂、箏、笛、箜篌、簫、瑟、鼓吹，
是樂音中復出是言：「苦哉，苦哉。
世間虛空。」一一車前有優婆塞擎四寶案，
是諸案上有種種花，優鉢羅花、拘物頭花、
波頭摩花、分陀利花，欝金諸香及餘薰香，微妙第一。 ^606a19

諸優婆塞為佛及僧辦諸食具，種種備足，
皆是栴檀、沈水、香薪、八功德水之所成熟。
其食甘美，有六種味：一、苦，二、醋，三、甘，四、
辛，五、醎，六、淡。復有三德：一者、輕軟，二者、
淨潔，三者、如法。作如是等種種莊嚴，至力士生處娑羅雙樹間。 ^606a28

復以金沙遍布其地，以迦陵伽衣、欽婆羅衣及繒綵衣而覆沙上，
周匝遍滿十二由旬。
為佛及僧敷置七寶師子之座，其座高大如須彌山，是諸座上皆有寶帳垂諸瓔珞。
諸娑羅樹悉懸種種微妙幡蓋，種種好香用以塗樹、種種名花以散樹間。 ^606b4

諸優婆塞各作是念：「一切眾生若有所乏，
飲食、衣服、頭、目、支體，隨其所須皆悉給與。
作是施時，離欲、瞋恚、穢濁毒心，無餘思願求世福樂，唯志無上清淨菩提。」 ^606b10

是優婆塞等皆已安住於菩薩道，復作是念：「如來今者受我食已當入涅槃。」
作是念已，身毛皆竪，遍體血現如波羅奢花，
涕泣盈目，生大苦惱。
各各齎持供養之具，載以寶車、香木、幢幡、
寶蓋、飲食，疾至佛所稽首佛足，以其所持供養之具欲供養如來，
遶百千匝，舉聲號泣，哀動天地，搥胸大叫，淚下如雨。
復相謂言：「苦哉，仁者！
世間虛空，世間虛空。」
便自舉身投如來前，而白佛言：「唯願如來哀受我等最後供養。」 ^606b13

世尊知時，默然不受。
如是三請悉皆不許。
諸優婆塞不果所願，心懷悲惱，默然而住。
猶如慈父唯有一子卒病命終，殯送還歸，極大憂惱。
諸優婆塞悲泣懊惱亦復如是，以諸供具安置一處，
却住一面，默然而坐。 ^606b23

爾時，復有三恒河沙諸優婆夷，受持五戒，
威儀具足，其名曰：壽德優婆夷、德鬘優婆夷、
毘舍佉優婆夷等，八萬四千而為上首。
悉能堪任護持正法，為度無量百千眾生故現女身呵責家法。
自觀己身如四毒蛇；是身常為無量諸蟲之所唼食；
是身臭穢，貪欲獄縛；是身可惡，猶如死狗；
是身不淨，九孔常流。
是身如城，血、肉、筋、骨、皮裹其上，手、足以為却敵樓櫓，
目為竅孔，頭為殿堂，心王處中。
如是身城，諸佛世尊之所棄捨，凡夫愚人常所味著，
貪婬、瞋恚、愚癡羅剎止住其中。
是身不堅，猶如蘆葦、伊蘭、水沫、芭蕉之樹；
是身無常，念念不住，猶如電光、暴水、幻炎；
亦如畫水，隨畫隨合。
是身易壞，猶如河岸臨峻大樹；是身不久，
當為狐、狼、鵄、梟、鵰、鷲、烏、鵲、餓狗之所食噉。
誰有智者當樂此身？
寧以牛跡盛大海水，不能具說是身無常、
不淨、臭穢；寧丸大地使如棗等，漸漸轉小猶葶藶子、
乃至微塵，不能具說是身過患。
是故當捨，如棄涕唾。 ^606b29

以是因緣，諸優婆夷以空、無相、無願之法常修其心，
深樂諮受大乘經典，聞已亦能為他演說。
護持本願，毀呰女身甚可患厭、性不堅牢。
心常修集如是正觀，破壞生死無際輪轉，
渴仰大乘——既自充足，復能充足餘渴仰者——深樂大乘、
守護大乘。雖現女身，實是菩薩。
善能隨順一切世間，度未度者、解未解者。
紹三寶種使不斷絕，於未來世當轉法輪，
以大莊嚴而自莊嚴，堅持禁戒。
皆悉成就如是功德，於諸眾生生大悲心，
平等無二，如視一子。 ^606c19

亦於晨朝日初出時各相謂言：「今日宜應至雙樹間。」
諸優婆夷所設供具倍勝於前，持至佛所，
稽首佛足，遶百千匝而白佛言：「世尊！
我等今者為佛及僧辦諸供具，唯願如來哀受我供。」
如來默然而不許可。
諸優婆夷不果所願，心懷惆悵，却坐一面。 ^606c29

爾時，復有四恒河沙毘舍離城諸離車等男女、
大小、妻子、眷屬及閻浮提諸王、眷屬，為求法故，
善修戒行，威儀具足，摧伏異學、壞正法者。
常相謂言：「我等當以金銀倉庫為令甘露、
無盡正法、深奧之藏久住於世，願令我等常得修學。
若有誹謗佛正法者，當斷其舌。」
復作是願：「若有出家毀禁戒者，我當罷令還俗、
策使；有能深樂護持正法，我當敬重，如事父母；
若有眾僧能修正法，我當隨喜，令得勢力。」
常欲樂聞大乘經典，聞已亦能為人廣說。
皆悉成就如是功德。
其名曰：淨無垢藏離車子、淨不放逸離車子、
恒水無垢淨德離車子，如是等各相謂言：「仁等今可速往佛所。」 ^607a7

所辦供養種種具足，一一離車各嚴八萬四千大象、
八萬四千駟馬寶車、八萬四千明月寶珠，
天木、栴檀、沈水、薪束，種種各有八萬四千。
一一象前有寶幢幡蓋，其蓋小者，周匝縱廣滿一由旬；
幡最短者，長三十三由旬；寶幢卑者，高百由旬。
持如是等供養之具往至佛所，稽首佛足，
遶百千匝而白佛言：「世尊！
我等今者為佛及僧辦諸供具，唯願如來哀受我供。」
如來默然而不許可。
諸離車等不果所願，心懷愁惱，以佛神力去地七多羅樹，於虛空中默然而住。 ^607a20

爾時，復有五恒河沙大臣長者——敬重大乘，
若有異學謗正法者，是諸人等力能摧伏，
猶如雹雨摧折草木——其名曰：日光長者、
護世長者、護法長者，如是之等而為上首。
所設供具五倍於前，俱共持往詣雙樹間，
稽首佛足，遶百千匝而白佛言：「世尊！
我等今者為佛及僧設諸供具，唯願哀愍，受我等供。」
如來默然而不受之。
諸長者等不果所願，心懷愁惱，以佛神力去地七多羅樹，於虛空中默然而住。 ^607b1

爾時，復有毘舍離王及其後宮夫人、眷屬，閻浮提內所有諸王——除阿闍世——并及城邑聚落人民。
其名曰：月無垢王等，各嚴四兵，欲往佛所。
是一一王各有一百八十萬億人民眷屬。
是諸車兵駕以象馬，象有六牙，馬疾如風。
莊嚴供具六倍於前，寶蓋之中，有極小者，
周匝縱廣滿八由旬；幡極短者，十六由旬；
寶幢下者，三十六由旬。
是諸王等安住正法，惡賤邪法，敬重大乘、
深樂大乘，憐愍眾生等如一子。
所持飲食香氣流布滿四由旬。
亦於晨朝日初出時，持是種種上妙甘饍詣雙樹間，
至如來所而白佛言：「世尊！
我等為佛及比丘僧設是供具，唯願如來哀愍，受我最後供養。」
如來知時亦不許可。
是諸王等不果所願，心懷愁惱，却住一面。 ^607b12

爾時，復有七恒河沙諸王夫人，唯除阿闍世王夫人。
為度眾生現受女身，常觀身行，以空、無相、無願之法薰修其心。
其名曰：三界妙夫人、愛德夫人，如是等諸王夫人。
皆悉安住於正法中，修行禁戒，威儀具足，憐愍眾生等如一子。
各相謂言：「今宜速往詣世尊所。」
諸王夫人所設供養七倍於前，香花、寶幢、
繒綵、幡蓋、上妙飲食，寶蓋小者，周匝縱廣十六由旬；
幡最短者，三十六由旬；寶幢卑者，六十八由旬；飲食香氣周遍流布滿八由旬。
持如是等供養之具往如來所，稽首佛足，
遶百千匝而白佛言：「世尊！
我等為佛及比丘僧設是供具，唯願如來哀愍，受我最後供養。」
如來知時，默然不受。
時諸夫人不果所願，心懷愁惱，自拔頭髮，
搥胸大哭，猶如慈母新喪愛子，却住一面，默然而坐。 ^607b28

爾時，復有八恒河沙諸天女等，其名曰：
廣目天女，而為上首。
作如是言：「汝等諸姊！
諦觀諦觀，是諸人眾所設種種上妙供具欲供如來及比丘僧。
我等亦當如是嚴設微妙供具供養如來，如來受已當入涅槃。
諸姊！諸佛如來出世甚難，最後供養亦復倍難。
若佛涅槃，世間虛空。」
是諸天女——愛樂大乘、欲聞大乘，聞已亦能為人廣說；
渴仰大乘，既自充足，復能充足餘渴仰者；
守護大乘，若有異學憎嫉大乘，勢能摧滅，如雹摧草。
護持戒行，威儀具足，善能隨順一切世間，
度未度者、脫未脫者。
於未來世當轉法輪，紹三寶種使不斷絕。
修學大乘，以大莊嚴而自莊嚴，成就如是無量功德，
等慈眾生如視一子——亦於晨朝日初出時各取種種天木香等，
倍於人間所有香木，其木香氣能滅人中種種臭穢。
白車白蓋，駕四白馬，一一車上皆張白帳，其帳四邊懸諸金鈴。
種種香花、寶幢、幡蓋、上妙甘饍、種種伎樂敷師子座。
其座四足純紺琉璃，於其座後各各皆有七寶倚床，一一座前復有金机。
復以七寶而為燈樹，種種寶珠以為燈明，微妙天花遍布其地。 ^607c16

是諸天女設是供已，心懷哀感，涕淚交流，生大苦惱。
亦為利益安樂眾生、成就大乘第一空行、
顯發如來方便密教、亦為不斷種種說法，
往詣佛所，稽首佛足，遶百千匝而白佛言：「世尊！
唯願如來哀受我等最後供養。」
如來知時，默然不受。
諸天女等不果所願，心懷憂惱，却在一面，默然而坐。 ^608a9

爾時，復有九恒河沙諸龍王等住於四方，
其名曰：和修吉龍王、難陀龍王、婆難陀龍王，而為上首。
是諸龍王亦於晨朝日初出時設諸供具——倍於人天——持至佛所，
稽首佛足，遶百千匝而白佛言：「唯願如來哀受我等最後供養。」
如來知時，默然不受。
是諸龍王不果所願，心懷愁惱，却坐一面。 ^608a16

爾時，復有十恒河沙諸鬼、神王，毘沙門王而為上首，
各相謂言：「仁等！今者可速詣佛所。」 ^608a23

所設供具倍於諸龍，持往佛所，稽首佛足，
遶百千匝而白佛言：「唯願如來哀受我等最後供養。」
如來知時，默然不許。
是諸鬼王不果所願，心懷愁惱，却坐一面。 ^608a25

爾時，復有二十恒河沙金翅鳥王，降怨鳥王而為上首。
復有三十恒河沙乾闥婆王，那羅達王而為上首。
復有四十恒河沙緊那羅王，善見王而為上首。
復有五十恒河沙摩睺羅伽王，大善見王而為上首。
復有六十恒河沙阿修羅王，睒婆利王而為上首。
復有七十恒河沙陀那婆王，無垢河水王、跋提達多王等而為上首。
復有八十恒河沙羅剎王，可畏王而為上首，
捨離惡心，更不食人，於怨憎中生慈悲心，
其形醜陋，以佛神力皆悉端正。
復有九十恒河沙樹林神王，樂香王而為上首。
復有千恒河沙持呪王，大幻持呪王而為上首。
復有一億恒河沙貪色鬼魅，善見王而為上首。
復有百億恒河沙天諸婇女，藍婆女、欝婆尸女、
帝路沾女、毘舍佉女而為上首。
復有千億恒河沙等諸鬼王，白濕王而為上首。
復有十萬億恒河沙等諸天子及諸天王、四天王等。
復有十萬億恒河沙等四方風神，吹諸樹上，
時、非時花散雙樹間。 ^608a29

復有十萬億恒河沙主雲雨神，皆作是念：
「如來涅槃焚身之時，我當注雨令火時滅，眾中熱悶為作清涼。」 ^608b18

復有二十恒河沙大香象王，羅睺象王、
金色象王、甘味象王、紺睺象王、欲香象王等而為上首，
敬重大乘、愛樂大乘，知佛不久當般涅槃，
各各拔取無量無邊諸妙蓮花來至佛所，
頭面禮佛，却住一面。 ^608b21

復有二十恒河沙等師子獸王，師子吼王而為上首，
施與一切眾生無畏，持諸花菓來至佛所，
稽首佛足，却住一面。 ^608b26

復有二十恒河沙等諸飛鳥王，鳧、鴈、鴛鴦、
孔雀諸鳥、乾闥婆鳥、迦蘭陀鳥、鴝鵒、鸚鵡、
俱翅羅鳥、婆嘻伽鳥、迦陵頻伽鳥、耆婆耆婆鳥，
如是等諸鳥，持諸花菓來至佛所，稽首佛足，却住一面。 ^608b28

復有二十恒河沙等水牛、牛、羊往至佛所，出妙香乳。
其乳流滿拘尸那城所有溝坑，色、香、美味悉皆具足。
成是事已，却住一面。 ^608c4

復有二十恒河沙等四天下中諸神仙人，
忍辱仙等而為上首，持諸香花及諸甘菓來詣佛所，
稽首佛足，遶佛三匝而白佛言：「唯願世尊哀受我等最後供養。」
如來知時，默然不許。
時諸仙人不果所願，心懷愁惱，却住一面。 ^608c7

閻浮提中一切蜂王，妙音蜂王而為上首，
持種種花來詣佛所，稽首佛足，遶佛一匝，却住一面。 ^608c12

爾時，閻浮提中比丘、比丘尼一切皆集，
唯除尊者摩訶迦葉、阿難二眾。 ^608c15

復有無量阿僧祇恒河沙等世界中間及閻浮提所有諸山，
須彌山王而為上首。
其山莊嚴，叢林蓊欝，枝葉茂盛，蔭蔽日光，
種種妙花周遍嚴飾，龍泉流水清淨香潔。
諸天、龍、神、乾闥婆、阿修羅、迦樓羅、緊那羅、
摩睺羅伽、神仙呪術、作倡伎樂，如是等眾彌滿其中。
是諸山神亦來詣佛，稽首佛足，却住一面。 ^608c16

復有阿僧祇恒河沙等四大海神及諸河神，
有大威德，具大神足，所設供養倍勝於前。
諸神身光、伎樂燈明悉蔽日月令不復現，
以占婆花散熙連河，來至佛所，稽首佛足，却住一面。 ^608c23

爾時，拘尸那城娑羅樹林，其林變白，猶如白鶴。
於虛空中自然而有七寶堂閣，雕紋、刻鏤、
綺飾分明，周匝欄楯眾寶雜廁。
堂下多有流泉浴池，上妙蓮花彌滿其中，
猶如北方欝單越國，亦如忉利歡喜之園；
爾時娑羅樹林中間種種莊嚴、甚可愛樂，亦復如是。
是諸天、人、阿修羅等，咸覩如來涅槃之相，
皆悉悲感，愁憂不樂。 ^608c28

爾時，四天王釋提桓因各相謂言：「汝等觀察諸天世人及阿修羅大設供養，
欲於最後供養如來。
我等亦當如是供養。
若我最後得供養者，檀波羅蜜則為成就滿足不難。」
爾時，四天王所設供養倍勝於前，持曼陀羅花、
摩訶曼陀羅花、迦枳樓伽花、摩訶迦枳樓伽花、
曼殊沙花、摩訶曼殊沙花、散多尼迦花、
摩訶散多尼迦花、愛樂花、大愛樂花、普賢花、
大普賢花、時花、大時花、香城花、大香城花、
歡喜花、大歡喜花、發欲花、大發欲花、香醉花、
大香醉花、普香花、大普香花、天金葉花、
龍華、波利質多樹花、拘毘羅樹花，復持種種上妙甘饍來至佛所，
稽首佛足。是諸天人所有光明能覆日月令不復現，以是供具欲供養佛。
如來知時，默然不受。
爾時，諸天不果所願，愁憂苦惱，却住一面。 ^609a7

爾時，釋提桓因及三十三天設諸供具亦倍勝前，
及所持花亦復如是，香氣微妙甚可愛樂，
持得勝堂并諸小堂，來至佛所，稽首佛足而白佛言：「世尊！
我等深樂、愛護大乘，唯願如來哀受我食。」
如來知時，默然不受。
時諸釋天不果所願，心懷愁惱，却住一面。 ^609a23

乃至第六天，所設供養展轉勝前，寶幢、
幡蓋——寶蓋小者覆四天下、幡最短者周圍四海、
幢最卑者至自在天，微風吹幢出妙音聲——持上甘饍來詣佛所，
稽首佛足，白佛言：「世尊！
唯願如來哀受我等最後供養。」
如來知時，默然不受。
是諸天等不果所願，心懷愁惱，却住一面。 ^609a28

上至有頂、其餘梵眾，一切來集。
爾時，大梵天王及餘梵眾放身光明遍四天下，欲界人天日月光明悉不復現。
持諸寶幢、繒綵、幡蓋——幡極短者，懸於梵宮至娑羅樹間——來詣佛所，
稽首佛足，白佛言：「世尊！
唯願如來哀受我等最後供養。」
如來知時，默然不受。
爾時，諸梵不果所願，心懷愁惱，却住一面。 ^609b6

爾時，毘摩質多阿修羅王與無量阿修羅大眷屬俱，
身諸光明勝於梵天，持諸寶幢、繒綵、幡蓋——其蓋小者覆千世界——上妙甘饍來詣佛所，
稽首佛足而白佛言：「唯願如來哀受我等最後供養。」
如來知時，默然不受。
諸阿修羅不果所願，心懷愁惱，却住一面。 ^609b13

爾時，欲界魔王波旬與其眷屬、諸天婇女、
無量無邊阿僧祇眾，開地獄門，施清冷水，
因而告曰：「汝等今者無所能為，唯當專念如來、
應、正遍知，建立最後隨喜供養，當令汝等長夜獲安。」
時魔波旬於地獄中悉除刀、劍、無量苦毒，熾然炎火注雨滅之。
以佛神力復發是心：「令諸眷屬皆捨刀、
劍、弓、弩、鎧、仗、鉾、槊、長鉤、金椎、鉞斧、鬪輪、羂索。」
所持供養倍勝一切人天所設——其蓋小者覆中千界——來至佛所，
稽首佛足而白佛言：「我等今者愛樂大乘、守護大乘。
世尊！若有善男子、善女人為供養故、為怖畏故、
為誑他故、為財利故、為隨他故，受是大乘，
或真、或偽，我等爾時當為是人除滅怖畏，
說如是呪： ^609b19

「『侘枳　咤咤羅侘枳　盧呵隷摩訶盧呵隸阿羅　遮羅　多羅　莎呵』 ^609c4

「是呪能令諸失心者、怖畏者、說法者、不斷正法者，
為伏外道故、護己身故、護正法故、護大乘故，說如是呪。
若有能持如是呪者，無惡象怖，若至壙野空澤嶮處不生怖畏，
亦無水、火、師子、虎、狼、盜賊、王難。
世尊！若有能持如是呪者，悉能除滅如是等怖。 ^609c6

「世尊！持是呪者，我當護之，如龜藏六。
世尊！我等今者不以諛諂說如是事。
持是呪者，我當至誠益其勢力。
唯願如來哀受我等最後供養。」 ^609c11

爾時，佛告魔波旬言：「我不受汝飲食供養，
我已受汝所說神呪，為欲安樂一切眾生、四部眾故。」
佛說是已，默然不受。
如是三請皆亦不受。
時魔波旬不果所願，心懷愁惱，却住一面。 ^609c15

爾時，大自在天王與其眷屬、無量無邊及諸天眾所設供具，
悉覆梵、釋、護世四王、人天八部及非人等所有供具，
梵釋所設猶如聚墨在珂貝邊悉不復現，寶蓋小者能覆三千大千世界。
持如是等供養之具來詣佛所，稽首佛足，
遶無數匝，白佛言：「世尊！
我等所奉微末供具，猶如蚊蚋供養於我；
亦如有人以一掬水投於大海；然一小燈助百千日；
春夏之月眾花茂盛，有持一花益於眾花；
以葶藶子益須彌山，豈當有益大海、日明、
眾花、須彌？世尊！我今所奉微末供具亦復如是。
若以三千大千世界滿中香花、伎樂、幡蓋供養如來，尚不足言。
何以故？如來為諸眾生常於地獄、餓鬼、畜生諸惡趣中受諸苦惱。
是故，世尊！應見哀愍，受我等供。」 ^609c20

爾時，東方去此無量無數阿僧祇恒河沙微塵等世界，
彼有佛土名意樂美音，佛號虛空等如來、
應供、正遍知、明行足、善逝、世間解、無上士、
調御丈夫、天人師、佛、世尊。
爾時，彼佛即告第一大弟子言：「善男子！
汝今宜往西方娑婆世界。
彼土有佛，號釋迦牟尼如來、應供、正遍知、
明行足、善逝、世間解、無上士、調御丈夫、
天人師、佛、世尊。彼佛不久當般涅槃。
善男子！汝可持此世界香飯——其飯香美，食之安隱——可以奉獻彼佛世尊。
世尊食已，入般涅槃。
善男子！并可禮敬，請決所疑。」 ^610a7

爾時，無邊身菩薩摩訶薩即受佛教，從座而起，
稽首佛足，右遶三匝，與無量阿僧祇大菩薩眾俱從彼國發來至此娑婆世界。 ^610a17

應時此間三千大千世界大地六種震動。
於是眾中梵釋四王、魔王波旬、摩醯首羅，
如是大眾見是地動，舉身毛竪，喉舌枯燥，
驚怖戰慄，各欲四散，自見其身無復光明，所有威德悉滅無餘。
是時，文殊師利法王子即從座起，告諸大眾：「諸善男子！
汝等勿怖，汝等勿怖。
何以故？東方去此無量無數阿僧祇恒河沙微塵等世界，
有世界名意樂美音，佛號虛空等如來、
應供、正遍知，十號具足。
彼有菩薩名無邊身，與無量菩薩欲來至此供養如來。
以彼菩薩威德力故，令汝身光悉不復現。
是故，汝等應生歡喜，勿懷恐怖。」 ^610a20

爾時，大眾悉皆遙見彼佛大眾，如明鏡中自觀己身。
時文殊師利復告大眾：「汝今所見彼佛大眾如見此佛；
以佛神力，復當如是得見九方無量諸佛。」 ^610b3

爾時，大眾各相謂言：「苦哉，苦哉。
世間虛空，如來不久當般涅槃。」 ^610b7

是時大眾一切悉見無邊身菩薩及其眷屬。
是菩薩身一一毛孔各各出生一大蓮花。
一一蓮花各有七萬八千城邑，縱廣正等如毘舍離城，
牆壁諸塹七寶雜廁，多羅寶樹七重行列。
人民熾盛，安隱豐樂，閻浮檀金以為却敵。
一一却敵各有種種七寶林樹，花菓茂盛，微風吹動出微妙音。
其聲和雅猶如天樂，城中人民聞是音聲即時得受上妙快樂。
是諸塹中妙水盈滿，清淨香潔如真琉璃。
是諸水中有七寶船，諸人乘之，遊戲、澡浴，
共相娛樂，快樂無極。 ^610b8

復有無量雜色蓮花、優鉢羅花、拘物頭花、
波頭摩花、分陀利花，其花縱廣猶如車輪。
其塹岸上多有園林，一一園中有五泉池。
是諸池中復有諸花，優鉢羅花、拘物頭花、
波頭摩花、分陀利花。
其花縱廣亦如車輪，香氣馚馥，甚可愛樂。
其水清淨，柔軟第一，鳧、鴈、鴛鴦遊戲其中。
其園各有眾寶宮宅，一一宮宅縱廣正等滿四由旬，
所有牆壁四寶所成——所謂金、銀、琉璃、
頗梨——真金窓牖、周匝欄楯，玟瑰為地，金沙布上。 ^610b19

是宮宅中多有七寶流泉浴池，一一池邊各有十八黃金梯陛，
閻浮檀金為芭蕉樹——如忉利天歡喜之園。
是一一城各有八萬四千人王，一一諸王各有無量夫人、
婇女，共相娛樂，歡喜受樂。
其餘人民亦復如是，各於住處共相娛樂。
是中眾生不聞餘名，純聞無上大乘之聲。 ^610b28

是諸花中一一各有師子之座，其座四足皆紺琉璃，柔軟素衣以布座上——其衣微妙出過三界。
一一座上有一王坐，以大乘法教化眾生，
或有眾生書、持、讀誦、如說修行，如是流布大乘經典。 ^610c5

爾時，無邊身菩薩安止如是無量眾生於自身已，
令捨世樂，皆作是言：「苦哉，苦哉。
世間虛空，如來不久當般涅槃。」 ^610c9

爾時，無邊身菩薩與無量菩薩周匝圍遶，
示現如是神通力已，持是種種無量供具及以上妙香美飲食。
若有得聞是食香氣，煩惱、諸垢皆悉消滅。
以是菩薩神通力故，一切大眾悉皆得見如是變化。
無邊身菩薩身大無邊、量同虛空，唯除諸佛，餘無能見是菩薩身其量邊際。 ^610c12

爾時，無邊身菩薩及其眷屬所設供養倍勝於前，
來至佛所，稽首佛足，合掌恭敬白佛言：「世尊！
唯願哀愍，受我等食。」
如來知時，默然不受。
如是三請悉亦不受。
爾時，無邊身菩薩及其眷屬却住一面。 ^610c18

南、西、北方諸佛世界亦有無量無邊身菩薩，
所持供養倍勝於前，來至佛所，乃至却住一面皆亦如是。 ^610c23

爾時，娑羅雙樹吉祥福地縱廣三十二由旬，
大眾充滿，間無空缺。
爾時，四方無邊身菩薩及其眷屬所坐之處或如錐頭、
針鋒、微塵。十方如微塵等諸佛世界諸大菩薩悉來集會，
及閻浮提一切大眾亦悉來集——唯除尊者摩訶迦葉、
阿難二眾，阿闍世王及其眷屬——乃至毒蛇視能殺人，
蛣、蜣、蝮、蝎及十六種行惡業者，一切來集。
陀那婆神、阿修羅等悉捨惡念，皆生慈心，
如父、如母、如姊、如妹；三千大千世界眾生慈心相向亦復如是，
除一闡提。 ^610c26

爾時，三千大千世界，以佛神力故地皆柔軟，
無有丘墟、土沙、礫石、荊棘、毒草，眾寶莊嚴猶如西方無量壽佛極樂世界。
是時大眾悉見十方如微塵等諸佛世界，
如於明鏡自觀己身，見諸佛土亦復如是。 ^611a7

爾時，如來面門所出五色光明，其光明曜覆諸大會，令彼身光悉不復現。
所應作已，還從口入。 ^611a11

時諸天人及諸會眾阿修羅等，見佛光明還從口入，
皆大恐怖，身毛為竪。
復作是言：「如來光明出已還入，非無因緣，
必於十方所作已辦，將是最後涅槃之相。
何其苦哉！何其苦哉！
如何世尊一旦捨離四無量心，不受人天所奉供養？
聖慧日光從今永滅，無上法船於斯沈沒。
嗚呼痛哉！世間大苦。」
舉手搥胸，悲號啼哭，支節戰動不能自持，身諸毛孔流血灑地。
大般涅槃經卷第一
 ^611a13
