
pin:: 
## 18
大方廣佛華嚴經隨疏演義鈔卷第十九
author:: 唐清涼山大華嚴寺沙門澄觀述
疏「是知略以」下，第五結歎難思，可知。
第六眾海雲集中，疏「一為影響為主伴故」
者，此集意中十意，皆闇取下經。
此初意引，即諸大菩薩及下證法如來皆互為主伴，
若影之隨形、響之應聲故。 ^143c15

疏「二為作輔翼」等者，亦是義引。 ^143c19

疏「三為守護」等者，經云「皆於往昔無量劫中恒發大願，願常親近供養諸佛。」
又下經云「一切諸佛化形所在，皆隨化往；
一切如來所住之處，常勤守護。」 ^143c20

疏「常為嚴淨佛宮殿故」者，此即主城神德，
下經云「皆於無量不思議劫，嚴淨如來所居宮殿。」
所以標道場神，及釋却引主城神者，此中等字等城神故。
然道場神合嚴道場，以道場神所歎德中，
但云「皆於過去值無量佛，成就願力，廣興供養。」
釋曰：由無嚴飾之文，故等取城神之文耳。
「五為供養」等者，以義繁重重，故總相引。
「偈讚」下，〈妙嚴品〉。其「華幢等」，即第二十二經〈昇兜率天宮品〉。 ^143c23

疏「六為發起即解脫月」等，七亦總引，八九十並顯可知。
疏「第二集因亦十」等者，因謂因由。
疏「一曾與毘盧」等者，即菩薩德中云「此諸菩薩，往昔皆與毘盧遮那如來共集善根修菩薩行。」
「二蒙佛四攝曾攝受」者，即第二經初，總歎眾集文云
「如是皆以毘盧遮那如來往昔之時，於劫海中修菩薩行，以四攝事而曾攝受。」
三即義引〈入法界品〉，諸聲聞等往在生死，
不曾聞此，故不見聞；反顯菩薩昔曾聞故。
四即夜叉王德，云「皆勤守護一切眾生」，此亦義引。
如海雲言：「發哀愍心，有怖畏者咸守護故」
等，即其文也。五即身眾神德，文云「皆於往昔成就大願，供養承事一切諸佛。」
六即是足行神德，文云「皆於過去無量劫中，親近如來隨逐不捨。」
不捨，即無厭足。七即乾闥婆王德，文云
「皆於大法深生信解，歡喜愛重勤修不倦。」
八即主風神德，文云「皆勤散滅我慢之心。」
亦阿修羅德，文云「悉已精勤摧伏我慢及諸煩惱。」
九即菩薩德，文云「一切如來功德大海咸入其身，一切諸佛所在國土皆隨願往。」
亦通就義說，具二嚴者方能周遍至諸佛所。
十亦菩薩德，文云「皆從如來善根海生。」 ^144a3

疏「中有集因亦通集意」者，謂即五六七八。
五約往願，承願而來，即是集意；由願得來，即是集因。
六約隨逐，心樂隨逐，即是集意；由樂隨逐，
故得來集，即是集因。
七約樂聞大法而來，即是集意；由樂得來，即是集因。
八約散我，為歎散我，即是集意；由散我故方得在會，即是集因。
初四後二但是其因，由同集善等，故得在道場，
但為集因，非為別來。
為同集善等，故非集意。 ^144a26

疏「及隨諸眾各有別因」者，即下經文隨名歎德。
然上所引即是其文。
然經隨便宜，歎德不同。
如風神云「散滅我慢之心」，語其大意。
總此十因，遍通多眾，故此別說隨眾別因。 ^144b5

疏「第四定數」者，疏文分三：初隨相別明、
次「然此諸眾」下會釋、後「此猶約相別」下融通。 ^144b9

疏「第五權實」等者，疏文分二：先通辯權實、
後「對前十類」下對前別辯。
云「互為主伴非權非實」者，然權實有其二類：
一本高迹下，如佛為菩薩；二本下迹高，如菩薩為佛。
今既是佛，則非迹下，實是如來。
又非本下，則是實非權。
既無權可對，故亦非實，同果海故。
疏「昔為釋迦」等者，此有二經：一即《放鉢經》，
但云昔為釋迦之師；二正是《菩薩處胎經》。
第四經云「計我成佛身，此剎為最小。
座中有疑故，於胎現變化。
我身如微塵，今在他國土，三十二相明，在在無不現。
昔為能仁師，今為佛弟子，佛道極廣大，清淨無增減。
我欲現佛身，二尊不並立，此界現受教，我剎見佛身。」
下取意引。佛剎名無礙，佛名昇仙尊，結云我身濡首是。
又云「剎土名究竟，佛名大智慧。」
亦結屬己，云我身濡首是。 ^144b11

疏「當機唯實」者，上至等覺、下至地前，俱有聽義，並皆稱實。
餘八通權實，可以意得。 ^144b27

疏「將此對前權實」等者，此第八門，疏文分二：
先正明、此下對前料揀。
初對第五門料揀。
若對前十類，即對第三門料揀。 ^144b29

疏「第七前後」等者，謂約列眾，餘經或從勝，
先列菩薩、後列聲聞，或從微至著、或先列聲聞、後列菩薩。
今此眾海，何者為先。
疏文分三：一正明、二解妨、三結成表法。
今初。列與讚德前後不同，然以菩薩為本，雜類為末。
下讚德中，先三卷明雜類讚，後第五卷方明菩薩讚，故云尋末歸本。 ^144c3

疏「又從本流末」下，通妨。
謂有難言：就先列中，既菩薩為本、雜類為末，
先本後末，即合諸天之內，從自在天、次明廣果、
次列三禪等，何以先明欲界、後列初禪二禪等耶？
是則先小後大矣。
故今答云：菩薩為本，猶如一乘。
雜類為末，如流三乘。
三乘之中，初於鹿苑轉於四諦，漸次歸大，
故先列欲界、後列色界，如次而上，故云先小後大。
故自在為末，末即末後耳。
「攝末歸本」者，又有難言：讚德之中，表尋末歸本，
後明菩薩者，則合先明日月天讚，末後方明自在天讚。
何以雜類之中，先明自在讚耶？
故今答云：攝末歸本，必從深至淺。
謂菩薩是所歸之本，雜類是所攝之末，
攝末必須從勝，是故先攝大乘權教。
如海攝百川，必先攝江、次攝大河、次攝小河、次攝溝洫。
故攝歸一乘，先攝權大、次攝緣覺、次攝聲聞、
次攝人天，一毫之善無不皆攝。
故先明自在天讚，表是所攝之中先攝勝也。
後明日月天等，表所攝之中後收劣也。 ^144c10

疏「然皆顯法界」下，第三結成表法。
又二：一結成自在、二「又表四十二位」下結成交徹。 ^144c29

疏「第八有無」等者，文中二：先別明。
此中分三：初通明前三、次別辯第四、後合解餘六。
後「上十且隨相」下，圓融。 ^145a2

疏「四約乘無二乘不共教故」等者，此段有四：一正明。
二「下為顯法」下，通妨。
謂有難言：若無二乘，第九會中何得有耶？
答云：為顯法耳。次又難云：若為顯法則有二乘？
答云：亦不見聞，與無同故。
三「智論云」下，引證云，明無小乘是不共義。
四「或大乘經」下，四重通妨難，正通智論、兼通正義。
謂有問言：現有唯列小而是大乘，如《金剛經》，那言前列小但是小乘經耶？
答云：為引攝故。《智論》就其大略，故唯列小乘，是小乘經。
如《金剛經》等別是一理耳。
言或唯列大亦非一乘，謂主伴不具者，
即如《楞伽》等是也。 ^145a5

疏「第九聞不」等者，於中三：初正明。
次「縱不起前」下，通妨。
謂有問言：若約實眾不互聞者，如來說法既不起前而趣於後，
如何聽眾不得互聞？
故今答云：約佛前後圓融，約根互不知覺。
故法慧云：「一切閻浮提，皆言佛在中。
我等今見佛，住於須彌頂。」
則知各不相知也。 ^145a16

疏「上之九門」下，三總結義門。
十中，疏云「餘釋云云不符論意」者，謂有釋云：
聲聞為同，菩薩為異，謂小乘斷惑同故。
有云：出家菩薩聲聞為同，餘並為異。
此約形相同故。上之二解俱非論意，以經八會無聲聞故，
論釋《地經》，經亦無故，初成正覺無出家故。
或云登地為同，同證真故，餘皆是異。
是以地前名異生性故。
有云：八地以上為同。
同無漏相故。上之二解亦違論文，論主但云
「解脫月是同生眾」，本不曾言約地位故。
又論明大眾請，云有同生眾請，有地前故。
所以知有者，由金剛藏云：「有行未久解未得，
隨識而行不隨智，聞此生疑墮惡道，我愍是等故不說。」
大眾承此便請，明大眾之中有行未久，即地前故。
復有釋云：雜類為同，以受彼彼同類身故；
菩薩為異，不約同彼眾生類故。
此亦違論解脫月為同故。
又有釋云：菩薩雜類俱為同，法界無二故；
餘俱為異，法界義差別故。
此約實義，豈得為釋同異之殊？
明知上來並非正解。
故疏云餘釋云云不符論意。 ^145a23

疏「云何名為」下，上出同異生體，今釋同異生義。
然其二釋：前約事相、後約表法。
又有將此四十眾以配地位，同生眾中開之為二，
謂十普菩薩即是圓因，對前菩薩以為所信。
從海月光下及執金剛為十住。
復將一一位中十名，如次配於十度。
海月光等十菩薩配初發心住，此住位本即是檀，
其十菩薩復配檀中具十，則令十住自有百波羅蜜。
歷於五位，有五百波羅蜜，以等覺位亦有十位故。
主稼神下十眾配十行，修羅已下配十向，
三十三天下配十地，前十普菩薩是等覺地。
作此配者則似生情，然文勢多端，配亦無失，但不俟如此不次。
謂四十眾以配三賢十聖，下師子座眾以配等覺，
眉間出眾以配妙覺，則四十二眾配四十二位，於理甚直。 ^145b14

疏「今初夫聖人無名」等者，此先總彰大意。
於中有三：初總標無名立名，故《莊子》云
「至人無己，神人無功，聖人無名。」
今約利生，而於無名強立名耳。
次「雖得名千差」下，總辯立名所以。
此下辯立名別因。
言「多依行德」者，亦有因姓，因父母等故。
後「行德皆具」下，通妨。
謂有難云：既依行德，而諸菩薩德行皆具，何以成別？
故云「隨宜別標」，隨便宜故。
謂如有偈云「弟子堅固菩提心，從師以受灌頂位，
妙修定慧恒觀察，深入業用善巧門。」
即普賢菩薩。又云「導諸有情勝菩提，以四攝法而攝取。」
即金剛王菩薩。「無厭大悲未曾捨」，即金剛愛菩薩。
「見行小善便稱美」，即金剛善哉菩薩。
「無住檀施等虛空」，即金剛寶菩薩，亦虛空藏菩薩別名。
「能以慧光破愚冥」，即金剛日菩薩，亦云金剛光。
「有所樂求恒不逆」，即金剛幢菩薩。
「發言先笑令心喜」，即金剛笑菩薩。
「能於妙法無染中」，即金剛法菩薩。
「善用般若斷諸使」，即金剛利菩薩，亦即文殊師利是。
「無上法輪恒不退」，即金剛因菩薩，亦云金剛轉法輪菩薩。
「四辯演說無所畏」，即金剛語言菩薩。
「諸佛眾生事業中」，即金剛業菩薩。
「恒被堅誓慈悲甲」，即金剛護菩薩，亦云金剛甲冑菩薩。
「摧破魔羅勝軍眾」，即金剛藥叉菩薩，亦云金剛牙菩薩。
「堅持諸佛所祕門」，即金剛拳菩薩。
又如乘聲濟物即曰觀音，手中雨華便名華手菩薩等，皆隨德隨宜也。 ^145b29

疏「今初十名之普是別之總」者，應有難云：
前云十普既顯法界總相之德，何得更有普德普光等殊？
故為此通。 ^145c27

疏「此是古今」下，明先列所以，可知。
然其釋名，皆取下文所得法門以成會釋。
由得解脫，各隨所得以立其名，所以前云依德行立。
此若不了，但尋下經自當分明。
疏「又毘者種種」下，第二釋毘盧名。
以梵語多含，故有此釋。
於中二：先總明、後「故普賢觀經」下引經別解。
然彼經由普賢令行者懺悔。
行人問云：「我於何所懺悔？」
故有此教。今以疏間經，當總引。
經云「釋迦牟尼名毘盧遮那遍一切處，
其佛住處名常寂光，常波羅蜜所攝成處，
我波羅蜜所安立處，淨波羅蜜滅有相處，
樂波羅蜜不得身心相處，不見有無諸法相處，
如寂解脫乃至般若波羅蜜，是色常住法故。」
但觀經文，自分經疏。 ^146a1

疏「主伴有三」者，一迴向主伴，所修善根互相迴向，故今成佛遞為主伴。
二同行者，同修禪戒等行。
三二俱稱性，居然相收。 ^146a15

疏「謂佛德無邊」等者，釋為海義，即《金光明》意。
彼經偈云「佛德無邊如大海，無限妙寶積其中，
智慧德水鎮恒盈，百千勝定咸充滿。」
即同海故。 ^146a18

疏「從自佛善根海生」者，由普賢等自圓十身，
十身之中有如來身，依於佛身起菩薩用，云從彼生。 ^146a21

疏「以夫大士必崇德」下，先彰歎意，先兩句標。
「崇德廣業」者，《周易．上繫》云「子曰：『易其至矣乎。
夫易，聖人所以崇德而廣業也。』」
注云「窮理入神，其德崇也。
兼濟萬物，其業廣也。」
次復云「智崇禮卑，崇效天、卑法地。」
注云「智以崇為貴，禮以卑為用。」
又云「盛德大業至矣哉。
富有之謂大業，日新之謂盛德。」
「虛心外身」者，即《老子》意。
彼云「虛其心、實其腹。
弱其志、強其骨。」又云「後其身而身先，外其身而身存。」
今借其言。謂菩薩虛曠其心、智絕能所，亡身為物一向利他。
故下經云「菩薩所修功德行，不為自己及他人，
但以最上智慧心，利益眾生故迴向。」
即斯意也。 ^146a23

疏「崇德故」下，第二釋上四事，可知。 ^146b7

疏「五眼之中慧眼觀理」者，五謂一肉眼、
二天眼、三慧眼、四法眼、五佛眼。
釋相如〈離世間品〉，今唯取慧眼。
「十眼」者，前五眼外更加五眼，而業用多異。
文云「所謂肉眼見一切色故，天眼見一切眾生心故，
慧眼見一切眾生諸根境界故，法眼見一切法如實相故，
佛眼見如來十力故，智眼知見諸法故，
光明眼見佛光明故，出生死眼見涅槃故，
無礙眼所見無障故，一切智眼見普門法界故。」
釋曰：見諸根境界即是見事，即五眼中法眼見同。
則明徹之言，明配十眼中智，徹配五眼中慧。 ^146b8

疏「竪則深入無際」者，故《法華》云「禪定智慧解脫三昧深入無際。」 ^146b19

疏「即應攝受者」下，即《勝鬘經》文。
「由此具行入正法故」者，即取意結之。
彼云「折伏攝受，令正法久住，多分折伏剛強，攝受柔弱。」 ^146b20

疏「依佛性論說有五藏」者，即彼論第二卷辯相分第四
〈自體相品〉第一中有二義：第一自體相。
牒釋云：自體相者有二種，一者別相、二者通相。
別相有三種。何者為三？
一者如意功德、二者無異性、三者潤滑性。
言如意功德相者，謂如來藏有其五種。
何等為五？一如來藏，自性是其藏義。
一切諸法不出如來自性，無我為相故，故說一切諸法為如來藏。
二者正法藏，因是其藏義。
以一切聖人四念處等正法皆取此性作境，
未生得生、已生得滿，是故說名為正法藏。
三者法身藏，至得是其藏義。
此一切聖人信樂正性、信樂願聞，由此信心故，
令諸聖人得於四德，乃至過恒沙數等一切如來功德，故說此性名法身藏。
四者出世藏，真實是其藏義。
世有三失：一者對治可滅盡，故名為世；
此法則無對治，故名出世。
二不淨住故名為世，由虛妄心果報念念生滅不住故；
此法不爾，故名出世。
三由有倒見故，心在世間則恒倒見，如人在三界心中，
決不得苦法忍等，以其虛妄故名為世；
此法能出世間，故名真實，為出世藏。
五者自性清淨藏，以祕密是其藏義。
若一切法隨順此性則名為內，是正非邪則為清淨。
若諸法違逆此理則名為外，是邪非正，名為染濁。
故言自性清淨藏。
故《勝鬘經》云「世尊！
佛性者，是如來藏、是正法藏、是法身藏、
是出世藏、是自性清淨藏。
由說此五藏義故，如意功德而得顯現。
為顯此義，故說如意寶喻。
譬如有人以宿業故，感得如意寶珠。
得此珠已，能隨其意，有所樂事自然得成。
佛性亦爾，由事善知識、修諸福慧，感得此性，
便隨修行者意，各各自得三乘之果，故如意功德是其前相。」
釋曰：然疏引五藏，即賢首疏；其第五藏，即論第二正法藏。
是名則小異，大旨則同。
取其最後，順經法界藏義，故當第五，復名法界藏耳。
然論正法藏，云因是其義。
今疏云通因果者，謂能與因果諸位功德為因故，論云一切聖人四念處等而為因故。 ^146b23

疏「所證之藏平等要無分別方契」下，釋智無差別。
於中分二：先正釋、後解妨。
前中然有三釋，連成一義。
第一智自無差，如以圓蓋稱於圓函，今但論蓋圓耳。
謂所證平等，故須無差別智方證於理，若差別智即不能證此。
二「即由上義」下，是第二義。
「能所不殊」，云智無差，如魚符相合。
三「又此能證」下，明一味無差，如水和乳。
言「此復有二」者，前即真空一味，後即妙有一味。
前即無相，後即法性。 ^147a4

疏「若皆一味」下，第二解妨難。
於中，先問、後「古德」下答。
答中二：先舉昔答、後申今意。
於中三：初正釋，謂智相盡，故不有，則同如一味。
能令智相盡，故不無，則智有功能反照智空，
不取於智斯為真智，故不無智。
二「不爾」下，反釋，反成不有一味之義。
三「是故於境不礙真而恒俗」下，結成。
於中二意：先以寂照對真俗二境辯非一異、
後「境則空有」下結成無差。 ^147a13

疏「上來所釋」下，二申今意。
於中有三：初成昔解、次「未盡」下辯順違、
後「今正」下申義。今初。
成昔解者，明有文據，出於《起信》，為出論意，則令昔解未盡其源。
謂前結成之中，於境不礙真而恒俗、智則不礙寂而恒照。
雖明不礙，若別對者，意以心寂對於境真、心照對於境俗。
以照對俗則心境非一、以寂對真則心境非異，
明是唯照對俗、唯寂對真。
次雖雙融空有二境，寂照二心終不得言。
境則不礙俗而恒真、心則不礙照而恒寂，
則心境非異，明知本意相對別也。
故今疏取其意示論意，云真理寂寥與止寂相順，俗諦流動與觀照相順。
言「起信等中且為此釋」者，出其所據也。
等取《瑜伽》及別經論。
言起信中者，即彼修行信心分中云「云何修行止觀門？
所言止者，謂止息一切境界相，隨順奢摩他觀義故。
所言觀者，謂分別因緣生滅相，隨順毘鉢舍那觀義故。
云何隨順？以此二義漸漸修習不相捨離，雙現前故。
若修止者，住於靜處端坐正意，不依氣息、
不依形色、不依於空、不依地水火風，乃至不依見聞覺知，
一切諸想隨念皆除，亦遣除想。
以一切法本來無想，念念不生念念不滅，
亦不得隨心外念境界，後以心除心。
心若馳散，即當攝來住於正念。
是正念者，當知唯心，無外境界。
即復此心亦無自相，念念不可得。
若從座起，去來進止有所施作，於一切時常念方便，
隨順觀察久習淳熟，其心得住。
以心住故，漸漸猛利，隨順得入真如三昧。」
釋曰：上皆論文。止中則知無相不生不滅，
觀中常念方便及分別因緣生滅，明是止順於理、觀順於事。
又論下文云「復次若人唯修於止，則心沈沒或起懈怠，
不樂眾善遠離大悲，是故修觀。
修習觀者，當觀一切世間有為之法，無得久停須臾變壞，
一切心行念念生滅，以是故苦」等。
釋曰：上亦多就事明觀。
又下論云「唯除坐時，專念於止。
若餘一切，悉當觀察應作不應作，止觀俱行。
所謂雖念諸法自性不生，而復即念因緣和合，善惡之業苦樂等報不失不壞。
雖念因緣善惡業報，而亦即念性不可得。」
釋曰：此之雙行，亦明念自性不生是止、念因緣和合是觀。
故疏出論意，云真理寂寥，與止寂相順；
俗諦流動，與觀照相順。
而上云等，等取《瑜伽》七十七中亦說禪定有於三品：
一奢摩他品、二毘鉢舍那品、三雙運品，
大旨與《起信》多同，故致等言。 ^147a22

疏「未盡其源」下，辯順違。
文雖順論，不知諸論且約一相，便將寂照敵對真俗，故是有乖。
疏「以令照真不得名照，照俗之時不得即寂故」
者，出其有乖所以。
由以寂對真，故單照真時無照；以照對俗，故單觀俗時無寂。
故統收經論中意，或以理觀對於事止，謂契理止妄是也。
或事觀對於理寂，謂無念知境是也。
或事觀對於事寂，謂觀於一境心不動搖是也。
或理觀對於理寂，忘心照極是也。
略舉其四，廣如〈賢首品〉。
此由約單觀，若約雙融事理，如下疏文。
若依古釋，則全無事止亦無理觀，云何更得三觀一心三止齊運？
若云約真則境智無二、約俗則境智非一，斯則有理。
而其結云「境則空有無二，智則寂照雙融」，明知還融前照事之觀契理之寂耳。
更請細詳。 ^147c10

疏「今正釋者」下，第三申今正義。
於中四：初約證理，以釋境智非一異義；
二約照俗以明；三雙融事理以釋；四約三觀圓融以釋。
今初。即肇公《般若無知論》中之意，而便以疏間而釋之。
彼論先有難云：聖智之無、惑智之無，俱無生滅，何以異之耶？
答曰：聖智之無者無知，惑智之無者知無。
其無雖同，所以無者異也。
何者？夫聖心虛寂，無知可無，可曰無知，非謂知無。
惑智有知，故有知可無，可謂知無，非曰無知也。
無知即般若之無也，知無則真諦之無也。
是以般若之與真諦，言用則同而異，言寂則異而同。
同故，無心於彼此；異故，不失於照功。
是以辯同者同於異、辯異者異於同，斯則不可得而異、不可得而同也。
何者？內有獨鑒之明，外有萬法之實。
萬法雖實，然非照不得，內外相與以成其照功，此則聖所不能同用也。
內雖照而無知，外雖實而無相，內外寂然相與俱無，此則聖所不能異寂也。
是以經云諸法不異者，豈曰續鳧截鶴、
夷岳盈壑，然後無異哉？
誠以不異於異，故雖異而不異耳。
故經云「甚奇世尊！
於無異法中而說諸法異。」
又云「般若與諸法，亦不一相亦不異相。」
信矣。釋曰：但觀上來所引論文，則疏之中自分主客。
但觀疏文中間釋論，則論旨趣居然可知。 ^147c26

疏「若約照俗」下，二約照事，可知。
疏「若約融真俗」下，三約雙融。
所以辯此者，自有二意。
一者古德自科入法界藏云：一證理法，
故於止義唯就理明，今此別明事理無礙。
二者即所證理，是即事之理不遮雙融。
但上雙融，唯取權智對於真止，故為非耳。
故今不要以止對真，而智自有權實雙融。
對真俗雙融，以與昔別，況云而不失止，
則二智之上自有二止：權智之上有隨緣止、實智之上有體真止。
二止亦融，對上二智即止觀雙融，若融智境方為一味。 ^148a23

疏「若約三觀」下，第四約三觀說。
謂空觀、假觀、中道觀，在心則空假中一心；
對境無諦、有諦、中道第一義諦，三諦之境。
三觀自有三止，空觀有體真止、假觀有隨緣止、中觀有離二邊分別止。
三止三觀六法，一時以契一諦。
三諦之境，境智一味，則有九法，皆成一味。
更有異門等，並如下說。 ^148b4

疏「總有十種廣如彼說」者，即第四十七經末云「佛子！
諸佛世尊有十種無礙解脫。
何等為十？所謂一切諸佛能於一塵現不可說不可說諸佛出興於世；
二一切諸佛能於一塵現不可說不可說諸佛轉淨法輪；
三眾生受化調伏；四諸佛國土；五菩薩受記；
六現去來今一切諸佛；七現去來今一切世界種；
八現去來今一切神通；九現去來今一切眾生；十現去來今一切佛事。」
十句之首皆有「一切諸佛能於一塵」等言。
前五句下，皆有「不可說不可說」言，同初二門也。 ^148b11

疏「然有引梵本」下，因釋此句，便彈古人有無益之文。
意云：如不獲已須引梵文，若無異轍何要繁引？
因示體式。言「譯梵為唐誠乃不易」者，案道安法師云：
「譯梵為秦，有五失本、三種不易。」
即叡公《摩訶般若經．序》所明。
言五失本者，一梵語盡倒，而使從秦，一失本也。
二梵經尚質，此方好文，傳可眾心非文不合，二失本也。
三梵經委悉，至於歎詠叮嚀反覆，或三或四不嫌其繁，
而今裁斥，三失本也。
四梵有義說正似亂辭，尋說向語文無以異，
或千或百刈而不存，四失本也。
五事已全成將更傍及，反謄前辭已乃復今說，
而悉除之，此五失本也。
又三種不易。何者？
然《般若》逕三達之心，覆面所演。
聖必因時，時俗有險易。
而刪古雅以適今時，一不易也。
愚智天隔，聖人叵階，乃欲以千載之上微言，
傳合百王之下末俗，二不易也。
阿難出經去佛未久，尊者大迦葉令五百六通迭察迭書，
今雖千年，而以近意裁量，彼阿羅漢乃競競若此，
此生死人而平平若此，豈將不知法者勇乎？
斯三不易也。涉茲五失本、逮三不易，譯梵為秦詎可不慎乎？
今用此意，故云「誠乃不易」。 ^148b21

疏「苟文小左右」下，示譯方軌。
先二句總令取意，即什公意。
叡公《摩訶般若波羅蜜經．序》云「執筆之次，
三惟亡師五失、三不易之誨，惕焉若厲、
憂懼盈懷，雖復履薄臨深，未足喻也。
幸冀宗匠通鑑，文雖左右而旨不違中，遂謹受案譯敢當此任。」
故會意譯經，秦朝羅什為最；若敵對翻譯，大唐三藏稱能。 ^148c15

疏「若理不可通」下，別示方軌。
如下萬字非字虛空無形，引梵以正，斯引得矣。
「譯人意近則會之以晉經」者，如今經云
「以是發心當得佛故」，引晉經云「以是發心即是佛故」。
譯人意謂即佛，恐濫果佛，故云當得。
若爾，上云初發心時便成正覺，何異即佛？
況下復云「即得如來一身無量身」等，豈唯
「當成」為是？是知即佛，約圓融門；當成，但是行布之意。
今以行布釋於圓融，故言意近，須引晉經以成正理。
又如〈出現品〉菩提章云「於一切義無所觀察」，但得寂義。
故引晉經「解一切義」，則止觀具矣。
如是等文其類多矣，許可引斥；今此文中廣引梵本，
言異意同，故成繁長。 ^148c22

疏「大乘同性經說」等者，經云「一甚深難知廣明地、
二清淨身分威嚴不思議明德地、三善明月幢實相海藏地、
四精妙金光功德神通智德地、五火輪威藏明德地、
六虛空內清淨無垢焰光開相地、七廣勝法界藏明界地、
八最勝普覺智藏能淨無垢遍無礙智通地、
九無邊億莊嚴迴向照明地、十毘盧遮那藏海智地。」
釋曰：此上十地同是佛地，約用成別，廣有其相，具如彼經。 ^149a6

疏「轉 " resp=法輪，不退有四」
等者，此有兩種四不退義：前義即《十地論》，
一向約利他大用而說；後四不退如常所辯，
信謂十信，已滿十千劫故，亦是第六不退心也。
位即十住第七不退住，不退墮聲聞辟支佛地，故名位不退。
證謂初地，已證真如、已得不退。
念即八地已上，念念入法流、心心趣寂滅，故得不退。 ^149a14

疏「無德而稱也，菩薩之德焉」者，此借《論語．
泰伯篇》言「子曰：泰伯，其可謂至德也已矣。
三以天下讓，民無德而稱焉。」
意云：德既至深，故不能稱歎也。
謂泰伯，即武王伯祖，文王之伯。
弟名季歷，即文王之父。
合當泰伯長子承嫡，知弟季歷必生聖子，
讓而不受，託採藥於吳。
故為至德。 ^149a21

第二異生眾。疏「一那羅延」者，此云堅固。
「見佛妙色」等者，取下得法以釋此名。
下經云「妙色那羅延執金剛神，得見如來示現無邊色相身解脫門。」
偈云「汝應觀法王，法王法如是，色相無有邊，普現於世間。」 ^149a28

疏「二見佛身毛猶如日輪」等者，故下經云
「日輪速疾幢執金剛神，得佛身一一毛孔如日輪，現種種光明雲解脫門。」
偈云「佛身一一毛，光網不思議，譬如淨日輪，普照十方國。」
舉此為例，下皆準之。
欲具釋者，但看下經，名義俱了。
餘三十八眾，例此可知。 ^149b4

疏「眾即同生同名」者，謂左右肩童子。
疏「第十一主河神，即河伯之流」者，外典說為河伯故，
《莊子．秋水篇》云「秋水時至，百川灌河，涇流之大，
兩涘渚涯之間，不辯牛馬。
（言其廣也）。於是焉，河伯欣然自喜，以天下之美為盡在己。
順流而東行至於北海，東面而視不見水端。
於是焉，河伯始旋其面目，望洋向若而歎曰：
『野語之曰：「聞道百（謂萬分之一），以為莫己若」
者，我之謂也。』」釋曰：向若者，即海神名也。
如下引之。皆此章具。
今但取名河伯。亦名馮夷，故《洛神賦》云
「馮夷鳴鼓，如媧清歌。」 ^149b10

疏「即東方青帝等類」者，此主五方有五帝。
東方甲乙木，其色青故，東方為青帝。
南方丙丁火，其色赤，為赤帝。
西方庚辛金，其色白，為白帝。
北方壬癸水，其色黑，為黑帝。
中央戊己土，其色黃，為黃帝。
若十二神，即一方有三故，故成十二。
《大集經》說：十二獸皆是大菩薩示迹為之，廣如彼說。 ^149b21

疏「阿毘曇亦鬼趣攝」者，若依《雜心》第八
〈修多羅品〉，亦畜生趣攝。
有言：阿修羅與天同趣，是故說言汝先是天。
問：若然，何不見天帝耶？
答：諂曲所覆故。有說是大力餓鬼，天趣不攝故。
問：若爾，釋天云何與相習近耶？
答：天貪色故、勝負多故。
鳩槃茶、勒叉亦餓鬼趣攝，緊那羅、毘舍遮、醯魯娑迦闍羅頗來羅皆畜生趣攝。
上皆論文，因便引來。
疏「化食四生」者，化最勝故。
則濕生鳥食濕胎卵三生龍，胎生鳥食胎卵二生龍，卵生鳥唯食卵生龍。
然劣不能食勝，若有食者，其鳥即死。
而可食者，日食一龍王、五百小龍。
繞四天下周而復始，次第取食。
其鳥命將盡時，至海取龍，為龍吐毒復不能食，
飢火所繞聳翅入海，直下至風輪際，為風所吹還復却上。
如是七返無處停足，逐至金剛山頂命終。
以食龍故，其身毒氣發火自燒。
難陀龍王恐燒寶山，降雨滅火滴如車軸。
其身肉消散，唯有心在，大如人髀，紺瑠璃色。
輪王得之用為珠寶，帝釋得之為髻中珠，疏略不言。 ^149b27

疏「亦表菩薩攝生」下，約表以釋。
引文云乃至者，彼經具云「菩薩迦樓羅，
如意為堅足，方便勇猛翅，慈悲明淨眼。
住一切智樹，觀三有大海，搏撮天人龍，安置涅槃岸。」 ^149c18

疏「而龍受三歸」者，《菩薩處胎經》，佛自說昔為金翅鳥七寶宮殿等，
時乃入海求龍為食。
時彼海中有化生龍龍子，八日十四日十五日受如來齋八禁戒法。
時鳥銜得龍出海，金翅鳥法，若食龍時先從尾吞。
求尾不得，已經日夜。
明日龍出尾示金翅鳥云：「化生龍者，我身是也。
我若不持八關齋法者，汝可食我。
我奉戒，汝屈滅我。」
故金翅聞已，悔過自責云：「佛之威神甚深難量。」
請龍入宮，龍即隨入，乃請龍受八戒。 ^149c22

疏「又出現云取善根熟眾生」等者，即彼如來行中金翅闢海喻，
喻如來無礙行。經云「佛子！
譬如金翅鳥王，飛行虛空回翔不去，以清淨眼觀察海內諸龍宮殿，
奮勇猛力，以左右兩翅鼓揚海水悉令兩闢，知龍男女命將盡者而摶取之。
如來、應、正等覺金翅鳥王亦復如是，住無礙行，
以淨佛眼觀察法界諸宮殿中一切眾生，
若曾種善根已成熟者，如來奮勇猛十力，
以止觀兩翅鼓揚生死大愛海水，使其兩闢而撮取之，
置佛法中，令斷一切妄想戲論，安住如來無分別無礙行。」
釋曰：觀前經文，自知廣略。
下釋救攝，引〈出現品〉，亦是此文。 ^150a3

疏「亦云歌神」，即唐三藏譯。 ^150a15

疏「亦令愛見羅剎不害法身慧命」者，《涅槃》
十一浮囊喻中，羅剎乞浮囊，合以愛見羅剎。
謂一切眾生或因貪愛煩惱破戒，如有人明信因果、
正見在懷，但為惑纏，遂破禁戒，名愛羅剎。
二者以見不正，撥無因果，起諸邪見斷常等見，便破禁戒。
謂破無罪，名見羅剎。
但彼令破戒，此害慧命，以之為異，羅剎義同。 ^150a16

疏「須彌藏經等」者，有兩卷，此即下卷。
功德天自敘云：「我與世尊往昔於因陀羅幢相王佛所，
同時發誓願，今願悉滿，心意滿足。
是故如來出現於世，我今得住功德之處。
我今雖復住功德處，猶未圓滿昔本誓願。
何以故？此處多有象龍。」
下即義引，謂諸惡龍惱害眾生，請佛除滅。
佛告須彌藏龍仙菩薩云：「汝於往昔然燈佛所，為化諸龍起大勇猛。
今四生龍有於惡毒，氣毒見毒、觸毒齧毒、
貪瞋癡毒，云何當令如法除滅？」
彼菩薩答：「我入其窟，入深三昧，彼當降伏。」
廣說竟云：「我從阿僧祇劫勇猛精進，故能教化一切眾生。」
此諸龍王於大乘法精進修行，謂此善住龍王為一切象形龍主，
此難陀龍王為一切蛇形龍主，此阿耨達龍王為一切馬形龍主，
此婆樓那龍王為一切魚形龍主，此摩那蘇婆帝龍王為一切蝦蟇形龍主。
如是等諸大龍王，能與眾生作諸衰惱。
自餘諸龍，自力不堪作上衰患。
此五大龍安住大乘有大威德，是大龍王各各佛前率諸眷屬，
不令起作如上災禍，於佛法僧三寶種性，久住於世不令速滅。 ^150a23

疏「德中雲行雨施」者，語出《周易．乾卦．彖》
曰「大哉乾元，萬物資始乃統天，雲行雨施，品物流形。
大明終始，六位時成，時乘六龍以御天。
乾道變化各正性命，保合大和乃利貞，
首出庶物，萬國咸寧。」
釋曰：乾為龍也，六爻皆龍。
今釋於龍，宜取乾德，況雲行雨施。 ^150b16

疏「餘如音義」者，前後不多引《音義》。
以鳩槃茶，此譯為陰囊，其狀稍隈故。
指在《音義》耳。舊云冬苽鬼，亦以狀翻。 ^150b22

疏「然諸天壽之長短」等者，《俱舍．世界品》
云「人間五十年，下天一晝夜。
乘斯壽五百，上五倍倍增。
色無晝夜殊，劫數等身量。
無色初二萬，後後二二增。」
言身量者，頌云「欲天俱盧舍，四分一一增。
色天踰#CB01804;那，初四增半半。
此上增倍倍，唯無雲減三。」
釋曰：俱盧舍即二里，踰#CB01804;那即十六里，
以八俱盧舍為一踰#CB01804;那故。
則四天王天身長半里，至第六天身長三里，以半里半里增故。
有引《三法度經》云：忉利天身長一由旬，
衣二由旬，廣一由旬者，以彼誤譯里為由旬，
不知彼失，故妄引耳。
四天王天半里，忉利天則一里，餘可例知。
上云劫數等身量者，色界梵眾天身長半由旬，
則人壽半劫，餘可例知。
云初四增半半者，二梵輔天則一由旬，
三大梵則一由旬半，四少光則二由旬。
此上諸天皆倍倍增，唯無雲天減三由旬。
所以減者，略出一意。
唯無量光天四由旬，光音則八，少淨十六，
無量淨三十二，遍淨六十四，至無雲天合有一百二十八，
減却三由旬，有一百二十五。
此上七天倍倍增之，至色究竟天欲成一萬六千劫，故則身長一萬六千由旬。
又云「少光上下天，大全半為劫。」
謂少光已上大全為劫，謂八十中劫為一劫也。
自下諸天大半為劫，即四十中劫為一劫也。
言中劫者，即一增一減劫也。
言「衣服輕重」者，四天王衣十二銖，忉利六銖，
夜摩三銖，兜率一銖半，化樂一銖，他化半銖，上皆減半也。
言「宮殿等殊」者，月天，《長阿含》云「其城正方一千九百六十里，
高下亦爾。有分為二：一分真金、一分瑠璃。
王座二十里，遙看似圓，而實正方。
日天同此，但量加半由旬。
三十三天中宮名善現，周萬踰#CB01804;那，
高一半，金城雜飾。
其地柔軟，中有殊勝殿，周千踰#CB01804;那。」
此上諸天皆倍倍勝，可以意得。
今但略消名意，故指廣在餘。 ^150b24

疏「又日以陽德、月以陰靈」，即《文選．月賦》中言。 ^151a2

疏「更有異釋如音義」者，彼云「釋迦，正云鑠迦羅，此云帝也。
因陀羅，此云主也。
古來釋同佛釋種，族望之稱，謬之深矣。」
又《楞伽》、《大雲疏》云：天帝名有一百八，今略舉三：
一因陀羅，此云尊重，三十三天共尊重故。
二云釋迦，此云勇猛，威德勇猛勝諸天故。
三名不蘭陀，此云降伏，以能降伏阿修羅故。 ^151a3

疏「猶懼修羅之敵」者，修羅嫉天有甘露味，
諸天求修羅之女色，因起諍競，廣有因緣。 ^151a10

疏「若修善」者，即下《正法念經》說。
帝釋知修羅欲求，遽遣天使，令觀閻浮之人，為修善多？
為作惡多？若修善多，知戰必勝，故生歡喜。
若為惡者多，不孝父母、不敬三寶，則生憂悴，知戰不勝。
今言「減少」者，兼辯餘時為惡必墮三塗，故人天減少。 ^151a12

疏「況受佛付囑」者，則《淨名》、《大品》等，皆屬天帝。
疏「大權應為」者，小乘中說是須陀洹。
若準此經，例是大權菩薩。
疏「至如」下，引事證成，「堅常啼之心」，《大品般若》。
「施雪山之偈」，即《涅槃》十三。
「成尸毘大行」，即《方便報恩經》。
「破盧志巨慳」，即《盧志長者經》。
「談般若」等者，《大品》廣說。
「揚大教」等者，《淨名》、《大品》等。
其類非一，恐厭文繫，不能具出。
大方廣佛華嚴經隨疏演義鈔卷第十九
 ^151a18
