佛說樓閣正法甘露鼓經
translator:: 西天中印度惹爛馱囉國密林寺三藏明教大師賜紫沙門臣天息災奉　詔譯
jing:: 
如是我聞：
一時，世尊在舍衛國祇樹給孤獨園。
爾時尊者阿難陀發誠諦心，詣世尊所。
到佛所已，用彼頭頂禮世尊足。
修敬畢已，住立一面。
爾時，尊者阿難陀白世尊言：「云何種於清淨善根？
云何作曼拏羅？云何歸依受持學處？
云何合十指掌，恭敬如來，成何善業？
世尊！云何輪迴善根不滅？
云何業盡獲得涅盤？
作如來像云何功德？」 ^811b16

世尊告言：「阿難陀！
當於五德而淨修持。
又說以何等語發於自心，發於他心，復令賢聖得心歡喜，
善業巍巍，所求皆得，身謝命終，生善逝天。
阿難陀！若有發心為於佛故，伸乎供養，
作四方曼拏羅，我說彼人當來之世，於北俱盧洲為富貴主，
身歿之後生忉利天。
阿難陀！若有發心為於佛故，伸乎供養，
如半月形作曼拏羅，我說彼人當來之世，
於東勝身洲為富貴主，身歿之後生夜摩天。
阿難陀！若有發心為於佛故，伸乎供養，
作圓曼拏羅，我說彼人當來之世，於西牛貨洲為富貴主，身歿之後生兜率天。
阿難陀！若有發心為於佛故，伸乎供養，
如彼車形作曼拏羅，我說彼人當來之世，
於南閻浮洲為富貴主，身歿之後生化樂天。
阿難陀！若有歸依於佛及以法、僧，護持淨戒，
我說彼善根福無量無邊，一切聲聞及與緣覺盡涅盤際無能較量。」 ^811b23

爾時，世尊告尊者阿難陀：「隨汝意知，彼紅蓮花柔軟無垢、
無憂樹葉銅色微妙，我舌如彼，舒覆面門乃至髮際，如汝所見。
阿難陀！誰以妄語、綺語、惡口、兩舌而能有此？
如來、應、正等覺語唯真實，舌乃如是。
阿難陀！若有歸命、合掌頂禮於彼世尊、
如來、應、正等覺，作此歸依者，彼之有情為我救度。
何以故？阿難陀！如來法界而決定故，若有誠心決定，合掌禮拜及以布施。 ^811c12

「阿難陀！又復有人如洗其手及滌諸器，
同此少時發利生心，願彼所有一切眾生悉得安樂，阿難陀！
我說此人開於福門，閉於惡趣，得免三劫。
云何三劫？謂刀兵劫、疫病劫、飢饉劫。
阿難陀！又若有人一日持此遠離殺生之戒，
彼人不生刀兵劫中；若以一訶梨勒布施眾僧，
彼人不生疫病之劫；若以一盂飲食施於眾僧，彼人當得不生飢饉之劫。 ^811c20

「阿難陀！有三善根無盡無邊，處輪迴中亦不滅盡，當趣涅盤。
阿難陀！何等為三？
謂於如來而種善根無盡無邊，處輪迴中亦不滅盡，
終趣涅盤；於法、於僧而種善根亦無盡無邊，
處輪迴中亦不滅盡，當來必得趣於涅盤。」 ^811c27

爾時世尊以如來功德謂阿難陀言：「而汝見彼南閻浮洲？」 ^812a4

阿難陀白世尊言：「唯然，已見！」
「阿難陀！若有族姓男、族姓女，以七寶作南閻浮洲，
如車相形，縱廣正等七千由旬，而用布施供養四方眾僧，
及預流、一來、不還、阿羅漢乃至緣覺等；
若有如來、應、正等覺般涅盤後，用彼泥團作窣堵波，
大如阿摩勒菓——上安相輪，大小如針；
覆以傘蓋，由如棗葉；中安佛像，同彼麥粒；
下葬舍利，如白芥子——我說此福廣大而勝於彼。 ^812a5

「阿難陀！南閻浮洲而汝且止。
阿難陀！若有族姓男、族姓女，以七寶作東勝身洲，
四面周匝如半月形，縱廣正等八千由旬，
布施供養四方眾僧，及預流、一來、不還、
阿羅漢乃至緣覺等；若有如來、應、正等覺般涅盤後，
用彼泥團作窣堵波，如阿摩勒菓——上安相輪，
大小如針；覆以傘蓋，由如棗葉；中安佛像，
同彼麥粒；下葬舍利，如白芥子。
——我說此福廣大而勝於彼。 ^812a14

「阿難陀！彼南閻浮洲、東勝身洲而汝且止。
阿難陀！若有信心族姓男、族姓女，以七寶作西牛貨洲，
如圓滿月，縱廣正等九千由旬，以此布施供養四方眾僧，
及預流、一來、不還、阿羅漢乃至緣覺；若有如來、
應、正等覺般涅盤後，用彼泥團作窣堵波，
如阿摩勒菓——相輪如針，傘蓋如葉；
中安佛像，同彼麥粒；下葬舍利，如白芥子——我說此福而勝於彼。 ^812a23

「阿難陀！彼南閻浮洲、東勝身洲、西牛貨洲而汝且止。
阿難陀！若有族姓男、族姓女，以七寶作北俱盧洲，
四面方等各十千由旬，以此供養四方眾僧，
及預流、一來、不還、阿羅漢乃至緣覺；若有如來、
應、正等覺般涅盤後，用彼泥團作窣堵波，
如阿摩勒菓——相輪如針，傘蓋如葉；
中安佛像，同彼麥粒；下葬舍利，如白芥子——我說此福廣大而勝於彼。 ^812b2

「阿難陀！彼四大洲而汝且止。
若有族姓男、族姓女，以七寶作帝釋天主善法之堂，
布施供養四方眾僧，及於預流、一來、不還、
阿羅漢乃至緣覺；若有如來、應、正等覺般涅盤後，
用彼泥團作窣堵波，如阿摩勒菓——種種莊嚴相輪傘蓋，
作佛形像及葬舍利，同前無異——我說此福廣大而勝於彼。 ^812b10

「阿難陀！彼之四洲及善法堂而汝且止。
阿難陀！若有信心族姓男、族姓女，乃至以彼七寶作三千大千世界，
布施供養四方眾僧，及於四果乃至緣覺；
若有如來、應、正等覺般涅盤後，用彼泥團作窣堵波，
如阿摩勒菓——種種莊嚴相輪傘蓋，
安佛形像及葬舍利，同前無異——我說此福廣大而勝於彼。
何以故？阿難陀！如來施、戒、忍辱、精進、靜慮及一切智無量無邊，
乃至十力、四智、三不共法及四念處，乃至大悲亦無量無邊，
蓋以如來有如是功德故！ ^812b17

「阿難陀！如來、應、正等覺說是法時，三千大千世界周遍振動。」 ^812b28

爾時，尊者阿難陀白佛言：「世尊！
今此正法當云何名？
云何受持？」 ^812b29

佛告阿難陀：「此經名『正法甘露鼓』，亦名『未曾有正法』。
如是受持！」 ^812c1

爾時，尊者阿難陀以希有心，承佛聖旨，
信受奉持，頂禮而退。
佛說樓閣正法甘露鼓經
 ^812c3
