
hui:: 
## 3
大寶積經卷第六十
translator:: 大唐于闐三藏實叉難陀譯
文殊師利授記會第十五之三
爾時師子勇猛雷音菩薩白文殊師利言：
「仁者已滿足十地及如來十力，一切佛法悉皆圓滿，何故不成阿耨多羅三藐三菩提？」 ^346b19

文殊師利言：「善男子！
無有圓滿諸佛法已更證菩提。
何以故？已圓滿故不應更證。」 ^346b21

師子勇猛言：「云何圓滿諸佛法耶？」 ^346b23

答言：「佛法圓滿如真如圓滿，真如圓滿如虛空圓滿，如是佛法真如虛空亦無有二。
善男子！如汝所言云何圓滿諸佛法者，
如色圓滿乃至識圓滿，佛法圓滿亦復如是。」 ^346b24

師子勇猛言：「何者是色等圓滿？」
文殊師利言：「善男子！
於意云何？汝所見色是常耶？
是無常耶？」 ^346b28

答言：「不也。」
文殊師利言：「善男子！
若法非常非無常，彼有增減耶？」 ^346c1

答言：「不也。」 ^346c2

文殊師利言：「善男子！
若法不增不減是名圓滿。
云何圓滿？若於諸法不能了知則生分別，若能了知則無分別。
若無分別則無增減，若無增減此則平等。
是故善男子！若見色平等即是色圓滿，受想行識及一切法圓滿亦復如是。」 ^346c3

爾時師子勇猛雷音菩薩白文殊師利言：
「仁者得法忍來無一念心願成正覺，而今何故乃勸餘人令向菩提？」 ^346c9

文殊師利言：「我實不曾勸一眾生令趣菩提。
何以故？眾生無所有故、眾生性自離故。
若眾生可得則令向菩提，既不可得故無所勸。
何以故？平等無分別故，非以平等而求平等，亦無所起。
是故常說，應觀諸行來無所從去無所至，是名平等。
則是性空，於性空中而無所求。
善男子！如汝問我得忍已來無一念心當得菩提者，善男子！
汝見彼心耶？而以此心得菩提耶？」 ^346c11

師子勇猛言：「不也。
文殊師利！何以故？
以心非色不可見故。
菩提亦爾，但是名想。
若心名、若菩提名，皆無所有。」 ^346c19

文殊師利言：「善男子！
如汝說我不生一念得菩提者，是密意說。
何以故？以心本來無有生故，是故無生。
既無有生，何得何證？」 ^346c22

師子勇猛問言：「云何名為平等證入？」 ^346c24

答言：「於諸法中無繫著者名平等證。
言證入者，彼微細智亦不生滅，與真如無異、
無可分別，是名證入。
若正見修行者於平等中無一法可得，
離種種性亦不著一，是名證入。
若以身證諸法無相，明了彼相所謂無相，
而於身心亦不執著，是則名為圓滿證入。」 ^346c25

師子勇猛問言：「云何名得？」 ^347a2

文殊師利言：「善男子！
以世間言說名之為得，諸聖所得非言能說。
何以故？法無依止，離言說故。
復次善男子！以無得為得，亦非得非不得，說名為得。」 ^347a3

爾時師子勇猛雷音菩薩白佛言：「世尊！
善哉！願說文殊師利所得佛剎。」 ^347a7

佛言：「善男子！汝當自問文殊師利。」 ^347a8

時彼菩薩白文殊言：「仁者當得何等佛剎功德莊嚴？」 ^347a9

文殊師利言：「善男子！
若我求菩提，汝可問其所得佛剎。」 ^347a10

師子勇猛言：「仁者豈不求菩提耶？」 ^347a11

文殊師利言：「不也。
何以故？若有所求則有染著，若有所染則有貪愛，
若有所愛彼則有生，彼若有生是則有愛，若有所愛終不於中而有出離。
善男子！我為是故不求菩提。
何以故？菩提不可得故。
以不可得，是故不求。
善男子！然汝問我何等佛剎仁當得者，我不能說。
何以故？對於如來一切智者說自佛剎功德莊嚴，即為菩薩自讚己德。」 ^347a12

佛告文殊師利：「汝可自說以何等願莊嚴佛剎，令諸菩薩聞已決定成滿此願。」 ^347a20

時文殊師利受如來教，即從座起，偏袒右肩右膝著地，
合掌白佛言：「世尊！
我今承佛神力當為宣說。
諸有欲求大菩提者皆應諦聽，若聞此願當如實學令得圓滿。」
文殊師利當以右膝著地之時，十方各恒河沙等諸佛剎土六種震動。 ^347a21

時文殊師利復白佛言：「我從往昔百千億那由他阿僧祇劫已來，
起如是願：『我以無礙天眼所見，十方無量無邊諸佛剎中一切如來，
若非是我勸發決定菩提之心教授教誡，
令修布施持戒忍辱精進禪定智慧，乃至令得阿耨多羅三藐三菩提，
我於菩提終不應證。』
而我要當滿此所願，然後乃證無上菩提。」 ^347a27

時彼眾中諸菩薩等咸作是念：「文殊師利無礙天眼見幾如來？」 ^347b5

是時世尊知諸菩薩心之所念，即告師子勇猛雷音菩薩言：
「善男子！譬如以此三千大千世界碎為微塵，於意云何？
此諸微塵可以算計知其數不？」 ^347b6

答言：「不也。世尊！」 ^347b9

佛言：「善男子！文殊師利無礙天眼，見於東方無量諸佛復過是數，
南西北方四維上下亦復如是。」 ^347b10

時文殊師利白佛言：「世尊！
我有是願，以恒河沙等諸佛世界為一佛剎，
無量妙寶間錯莊嚴，若不爾者我終不證無上菩提。
復次世尊！我復有願，令我剎中有菩提樹，
其量正等十大千界，彼樹光明遍此佛剎。
復次世尊！我復有願，我坐菩提樹已，證得阿耨多羅三藐三菩提乃至涅槃，
於其中間不起此座，但以變化遍於十方無量無數諸佛剎土，
為諸眾生而演說法。
復次世尊！我復有願，令我剎中無女人名，
純菩薩眾，離煩惱垢具淨梵行，初生之時袈裟隨體結加趺坐忽然而現。
如是菩薩遍滿其剎，無有聲聞辟支佛名，
唯除如來之所變化，往詣十方為諸眾生說三乘法。」 ^347b12

爾時師子勇猛雷音菩薩白佛言：「世尊！
文殊師利當來成佛名為何等？」 ^347b25

佛言：「善男子！此文殊師利成佛之時名為普見。
以何義故而名普見？
以彼如來於十方無量百千億那由他諸佛剎中普皆令見。
若諸眾生見彼佛者，必定當得阿耨多羅三藐三菩提。
普見如來雖未成佛，若我現在及滅度後有聞其名，
亦皆必定當得阿耨多羅三藐三菩提，唯除已入離生之位及狹劣心者。」 ^347b26

文殊師利又白佛言：「世尊！
我復有願，如阿彌陀佛剎以法喜為食，
而我剎中菩薩初生起食念時，即便百味盈滿於鉢在右手中，
尋作是念：『若未供養十方諸佛，及施貧窮苦惱眾生餓鬼等類令其飽足，
而我決定不應自食。』
作此念時，得五神通乘空無礙，往於十方無量無數諸佛剎中，
以食供養諸佛如來及聲聞眾，又於貧苦諸眾生類亦皆周給，
復為說法令離渴愛，於一念頃還至本處。
復次世尊！我復有願，於我剎中諸菩薩等初生之時，
所須衣服於其手中隨意皆出種種衣寶，鮮潔稱體應沙門服。
便作是念：『若未供養十方諸佛，不應自用。』
於一念中往詣十方無量佛剎，以此衣寶獻諸佛已，還至本處方自受用。
復次世尊！我復有願，我佛剎中諸菩薩眾所得財寶及諸資具，
要先分施諸佛、聲聞，遍供養已然後受用。
又我剎中遠離八難及不善法，既無過咎亦無禁戒，無有苦惱諸不悅意。」 ^347c4

時師子勇猛白佛言：「世尊！
而彼佛剎名為何等？」 ^347c22

佛言：「彼剎名隨願積集清淨圓滿。」 ^347c23

師子勇猛言：「世尊！
彼佛世界在何方所？」 ^347c24

佛言：「在於南方，此娑婆世界亦當在彼佛剎之中。」 ^347c25

文殊師利又白佛言：「我復有願，我佛剎中積集無量妙寶所成，
復以無量摩尼妙寶間錯莊嚴。
其摩尼寶，於十方界所未曾有甚為難得。
如是寶名，俱胝歲中說不能盡。
隨諸菩薩樂見彼剎金為體者即見為金，
樂見銀體即見為銀，然於見金未曾損減。
樂見頗梨、琉璃、馬碯、赤真珠等無量諸寶，各隨所見皆不相礙。
如是栴檀香體、阿伽羅香乃至赤栴檀等、各隨樂見亦復如是。
又彼剎中不以日月摩尼星火等光之所照見，彼諸菩薩皆以自身光明照於千億那由他剎。
又彼剎中以花開為晝、花合為夜，隨諸菩薩所樂時節即皆應之，
然無寒暑及老病死。
若諸菩薩隨其所樂欲證菩提，即往餘剎，於兜率天壽盡降生而證菩提。
此佛剎中無有涅槃。
百千種樂於虛空中雖不現相而聞其音，
此樂不出順貪愛聲，但出諸波羅蜜佛法僧聲，
及菩薩藏法門之聲，隨諸菩薩所解妙法皆悉得聞。
又諸菩薩若欲見佛，隨所詣處經行坐立，應念即覩普見如來坐菩提樹。
若諸菩薩於法有疑，但見彼佛，不待解釋疑網皆斷解了法義。」 ^347c26

爾時會中無量百千億那由他諸菩薩眾同聲說言：
「若有得聞普見佛名，彼人便得最上善利，何況生於彼佛土者。
若有得聞此文殊師利授記法門，及聞文殊師利名者，是則名為面見諸佛。」 ^348a18

是時佛告諸菩薩言：「如是如是，如汝所說。
善男子！若有受持百千億諸佛名號，若復有稱文殊師利菩薩名者，
福多於彼，何況稱於普見佛名。
何以故？彼百千億那由他佛利益眾生，不及文殊師利於一劫中所作饒益。」 ^348a22

爾時眾中無量百千億那由他天、龍、夜叉、
乾闥婆、阿修羅、迦樓羅、緊那羅、摩睺羅伽、
人非人等，同聲唱言：「南無文殊師利童真菩薩。
南無普見如來、應、正等覺。」
說此語已，八萬四千億那由他眾生發阿耨多羅三藐三菩提心，
無量眾生善根成熟於三乘中得不退轉。 ^348a27

文殊師利又白佛言：「我復有願，如我所見無量無數百千億那由他諸佛世尊，
而彼諸佛所有佛剎功德莊嚴，如是一切皆令置我一佛剎中，
唯除二乘及五濁等。
世尊！若我自說佛剎功德種種莊嚴，過恒沙劫亦不能盡。
如我所願，唯佛能知。」 ^348b4

佛言：「如是。文殊師利！
如來知見於三世中無有限礙。」 ^348b10

爾時眾中有諸菩薩作如是念：「文殊師利所得佛剎功德莊嚴，
與阿彌陀佛剎，為等不耶？」 ^348b11

爾時世尊知彼菩薩心之所念，即告師子勇猛言：「善男子！
譬如有人析一毛為百分，以一分毛於大海中取一滴水。
此一滴水喻阿彌陀佛剎莊嚴，彼大海水喻普見如來佛剎莊嚴，
復過於此。何以故？
普見如來佛剎莊嚴不思議故。」 ^348b13

爾時師子勇猛白佛言：「世尊！
如是等類佛剎莊嚴，於三世佛剎頗更有不？」 ^348b18

佛言：「有。善男子！東方去此過百億恒河沙世界，有佛剎名住最上願。
彼中有佛，名普光常多功德海王。
彼佛壽命無量無邊，常為菩薩而演說法。
善男子！彼佛剎土功德莊嚴，與普見佛剎等無有異。
善男子！有四菩薩被不思議弘誓之鎧，
而於此願決定成滿，亦當得此佛剎莊嚴如普見如來。」 ^348b19

時師子勇猛言：「願佛說彼菩薩名號及其住處，
復願示彼普光常多功德海王如來佛剎，令此大眾多所利益。
何以故？此諸菩薩若見聞已，於此所願當得成滿。」 ^348b26

佛言：「善男子！汝等諦聽，當為汝說。
善男子！彼一菩薩名光明幢，在於東方無憂德佛剎。
次名智上，在於南方智王如來佛剎。
次名諸根寂靜，在於西方慧積如來佛剎。
次名願慧，在於北方那羅延如來佛剎。」 ^348c1

爾時世尊以神通力現普光常多功德海王如來佛剎，
令此大會見彼如來及菩薩眾，并其佛剎功德莊嚴，
昔所未見亦未曾聞，而彼一切皆不思議。
無量百千億那由他寶間錯莊嚴，於一劫中說彼功德亦不能盡，
眾皆明見如觀掌中菴摩勒果。
彼菩薩身長四萬二千由旬，佛身長八萬四千由旬，
光明洞照如閻浮檀金山，成就廣大功德莊嚴。
坐大菩提樹下，諸菩薩眾恭敬圍遶，現百千億諸變化事，
往詣十方諸世界中，為諸眾生而演說法。
是時佛告諸菩薩言：「善男子！
汝等見彼如來佛剎莊嚴菩薩眾耶？」 ^348c5

時諸大眾同聲白言：「唯然已見。
我等當學此菩薩行，如文殊師利之所修行，我等亦當成就如此莊嚴佛剎。」 ^348c17

爾時世尊熙怡微笑，從其面門放種種色光，照於無量無邊世界。
照已還來，遶佛三匝從其頂入。
爾時彌勒菩薩白佛言：「世尊！
以何因緣現此微笑？」 ^348c19

佛告彌勒：「此大眾中八萬四千菩薩，見彼佛剎莊嚴之事，雖皆發心當欲成就如是佛剎。
然於其中有十六善大丈夫，具勝志樂而發大心，
彼能成滿如文殊師利所起大願，餘諸菩薩亦速當得阿耨多羅三藐三菩提，
所得佛剎功德莊嚴如阿彌陀佛剎。
彌勒當知，諸菩薩等志樂既勝所成亦大。
志樂勝者，言我成就如文殊師利莊嚴佛土。
其餘劣者，雖以信心亦作是語，以此語業猶能棄捨六十億百千那由他劫生死流轉，
亦得圓滿五波羅蜜。」 ^348c22

爾時彌勒菩薩見於四方光明幢等四大菩薩，
各坐琉璃光明樓閣，有百千億諸天圍遶雨花奏樂，現大神變震動大地而來於此。
時彌勒菩薩即白世尊：「請問其事。」 ^349a3

佛言：「善男子！此四菩薩為見我故，四方如來各令至此。」 ^349a7

時彼菩薩既到佛所，頂禮佛足，右遶三匝，
退坐一面，彼四菩薩光明遍照此之大會。
爾時世尊告諸菩薩言：「善男子！
此四善大丈夫志願所趣皆不思議，應當尊重請其法要。
而彼所願，於諸菩薩最為殊勝。
若有善男子善女人得見之者，必定當得阿耨多羅三藐三菩提，
棄捨二十億劫生死流轉，具足圓滿五波羅蜜。
若有女人聞此菩薩名者，速得捨離女人之身。」
於是世尊即攝神力，而彼佛剎忽然不現。 ^349a8

文殊師利白佛言：「世尊！
一切諸法皆悉如幻。
何以故？譬如幻師幻為隱現，諸法生滅亦復如是。
而此生滅即無生滅，以無生滅是則平等。
菩薩修此平等，便能證得無上菩提。」 ^349a17

智上菩薩白文殊師利言：「於此菩提云何證得？」 ^349a21

文殊師利言：「此菩提者非是可得，亦非可壞、非可住著。」 ^349a22

智上白言：「而此菩提非以住得、非不住得。
何以故？以彼法性本來無生，非曾有、非當有、
亦非可壞，是故無得。」 ^349a24

文殊師利謂智上等諸菩薩曰：「云何名為說一相法門？」 ^349a26

彌勒菩薩曰：「若有不見蘊界處，亦非不見，
無所分別，亦不見集散，是名說一相法門。」 ^349a28

師子勇猛雷音菩薩曰：「若不作種種分別，
此是凡夫法、此是二乘法，此則不違法性，
入於一相所謂無相，是名說一相法門。」 ^349b1

樂見菩薩曰：「若有修真如行，而亦不作真如之想，
於此甚深無所分別，是名說一相法門。」 ^349b4

無礙辯菩薩曰：「若能究竟盡於諸法，亦以此法為他演說，是名說一相法門。」 ^349b6

善思菩薩曰：「若以思議入不思議，此不思議亦不可得，是名說一相法門。」 ^349b7

妙離塵菩薩曰：「若有不染一切相，亦非染非不染，
無違無順亦無迷惑，非一非二亦非種種，
不取不捨，是名說一相法門。」 ^349b9

娑竭羅菩薩曰：「若有能入如海難入甚深之法，
而於此法亦不分別，雖為他說而無說想，是名說一相法門。」 ^349b13

月上菩薩曰：「若於一切眾生心行平等，
猶如滿月，無眾生想，是名說一相法門。」 ^349b16

離憂闇菩薩曰：「云何拔眾生憂箭？
謂我我所是彼憂根。
若能住我我所平等，是名說一相法門。」 ^349b18

無所緣菩薩曰：「若不攀緣欲界色界無色界、
聲聞法緣覺法及諸佛法，是名說一相法門。」 ^349b21

普見菩薩曰：「若說法時應說平等法，謂空法平等，
亦無空想及平等想，是名說一相法門。」 ^349b23

淨三輪菩薩曰：「若說法時應淨三輪，謂所為眾生我不可得，
亦不分別自為法師，於所說法而無住著，如是說法是名說一相法門。」 ^349b25

成就行菩薩曰：「若有能說於一切法修平等行，
所知如實非文字說，以一切法離言說故，是名說一相法門。」 ^349b28

深行菩薩曰：「若有能說了達一切甚深之法，
亦不見彼能說所說及與所為，是名說一相法門。」 ^349c2

如是無量諸菩薩等，各以辯才演說一相法門。
說此法門時，三十七億菩薩得無生法忍，
八萬四千那由他百千眾生發阿耨多羅三藐三菩提心，
七千比丘不受諸法盡諸有漏心得解脫，九十六那由他諸天及人於諸法中得法眼淨。 ^349c5

爾時師子勇猛雷音菩薩白佛言：「世尊！
此文殊師利久如當得阿耨多羅三藐三菩提？
彼佛壽命及菩薩眾其數幾何？」 ^349c11

佛言：「善男子！汝當自問文殊師利。」 ^349c13

時師子勇猛白文殊師利言：「仁者久如當得菩提？」 ^349c14

文殊師利言：「善男子！
若虛空界為色身時，我乃當得無上菩提。
若幻人得菩提，我乃當得。
若漏盡阿羅漢即是菩提，我乃當得。
若夢響光影及以化人得菩提時，我乃當得。
若月照為晝、日照為夜，我乃當得阿耨多羅三藐三菩提。
善男子！汝之所問應當問彼求菩提者。」 ^349c15

師子勇猛言：「仁者豈不求菩提耶？」 ^349c21

答言：「不也。何以故？
文殊師利即是菩提，菩提即是文殊師利。
所以者何？文殊師利但有名，菩提亦但有名，
此名亦離、無作故空，而彼空性即是菩提。」 ^349c22

爾時佛告師子勇猛言：「汝頗見聞阿彌陀如來聲聞菩薩諸眾會耶？」 ^349c25

「唯然聞見。」
佛言：「其數幾何？」
答言：「非算數思議之所能及。」 ^349c27

佛言：「善男子！如摩竭國量一斛油麻，舉取一粒喻阿彌陀佛國聲聞菩薩，
餘不舉者喻文殊師利得菩提時菩薩眾會，復過是數。
善男子！如以三千大千世界微塵數劫比普見如來壽量劫數，
百分千分百千億分乃至算數譬喻所不能及。
應知彼普見如來壽命，無有算數亦無限量。
如有一人以三千大千世界碎為微塵，第二第三人亦碎大千世界以為微塵。
復有一人取彼微塵，從此東行過爾所微塵數世界乃下一塵，
又過爾所微塵數世界復下一塵，如是次第盡諸微塵。
復有第二人亦持爾所微塵，從此南行如前下塵，次第展轉乃至塵盡。
西方北方四維上下各有一人，所下塵數亦復如是。
善男子！是諸世界可知數不？」 ^349c28

答言：「不也。」
佛言：「善男子！如是諸人於彼十方所經世界，
若著微塵及不著者，盡末為塵。
於意云何？是諸微塵可以算計知其數不？」 ^350a13

答言：「不也。世尊！若有計量，心則迷亂不能了知。」 ^350a16

佛言：「善男子！諸佛如來悉能了知彼微塵數，設過於此如來亦知。」
時彌勒菩薩白佛言：「世尊！
諸菩薩等為求如是大智慧故，於大地獄無量億劫受諸極苦，
終不應捨如是大智。」 ^350a17

佛言：「彌勒！如是如是，如汝所說。
何有於此大智慧中不生欲樂？
唯除下劣及懈怠者。」 ^350a21

說此智時，一萬眾生發菩提心。 ^350a23

是時佛告師子勇猛言：「善男子！
於意云何？如彼十人經十方界盡為微塵，文殊師利當於爾所微塵數劫行菩薩道。
何以故？文殊師利大願不可思議，趣向亦不可思議，
得菩提已壽量亦不可思議，菩薩眾會亦不可思議。」 ^350a24

爾時師子勇猛白佛言：「世尊！
文殊師利發趣甚大，所修之行亦復廣大，乃於爾所微塵數劫不生疲倦。」
文殊師利言：「如是如是。
善男子！如汝所說。
於意云何？虛空界有如是念，度於晝夜時節歲月劫數等耶？」 ^350a29

答言：「不也。」
文殊師利言：「如是善男子！
若有覺一切法等於虛空，彼微細智無有分別，亦無是念度於晝夜時節歲月諸劫數等。
何以故？彼於諸法無想念故。
善男子！如虛空界無有疲倦及熱惱想。
何以故？設過恒河沙劫，而虛空界亦無生起亦無燒滅非可破壞。
何以故？以虛空界無所有故。
如是善男子！若菩薩了一切法無所有已，亦無熱惱及疲倦等。
善男子！彼虛空名亦無燒滅熱惱疲倦，
亦不動搖、不生不老、不來不去。
文殊師利名號亦爾，無有熱惱及疲倦等。
何以故，名字性離故。」 ^350b4

說此法時，四大天王、釋提桓因、梵天王等，
及餘大威德諸天子等，同聲唱言：「是諸眾生聞此法門獲大善利，
何況受持讀誦，當知彼等所成善根極為廣大。
世尊！我等於此法門受持讀誦廣宣流布，為欲護持此深法故。」 ^350b15

爾時師子勇猛白佛言：「世尊！
若有得聞如此法門，受持讀誦思惟，及發如此功德莊嚴佛剎之心，
得幾所福？」 ^350b20

佛言：「善男子！如來以無礙佛眼所見諸佛及彼剎土，
若有菩薩以妙七寶滿彼諸剎，奉施供養一一如來，
各盡未來際，令此菩薩安住淨戒，於一切眾生得平等心。
若有菩薩，於此莊嚴功德佛剎法門受持讀誦復能發心，隨文殊師利所學行於七步。
此二功德，比前七寶布施功德，百分不及一，乃至算數譬喻所不能及。」 ^350b22

爾時彌勒菩薩白佛言：「世尊！
當何名此法門？我等云何奉持？」 ^350b29

佛言：「此法門名為『諸佛遊戲』，亦名『諸願究竟』，
亦名『文殊師利功德莊嚴佛土』，亦名『令發菩提心菩薩歡喜』，
亦名『文殊師利授記』，如是受持。」 ^350c2

爾時十方諸來菩薩為欲供養此法門故，
而雨眾花讚言：「希有世尊！
希有世尊！我等乃得聞是不思議文殊師利師子吼莊嚴法門。」
時諸菩薩說是語已各還本土。
說此法時，恒河沙等菩薩得不退轉，無量眾生善根成熟。 ^350c5

爾時文殊師利即入菩薩出生光明普照如幻三昧。
入三昧已，令此眾會普見十方無量無邊諸佛剎中一切如來，
一一佛前皆有文殊師利說自佛剎功德莊嚴。
眾會見已，於文殊師利殊勝大願生希有心。 ^350c10

佛說是經已，彼一切菩薩，及諸比丘、比丘尼、
優婆塞、優婆夷，天、龍、夜叉、乾闥婆、阿修羅、
迦樓羅、緊那羅、摩睺羅伽、人非人等，聞佛所說，
皆大歡喜，信受奉行。
大寶積經卷第六十
 ^350c14
