
jing:: 維摩經玄疏卷第六
author:: 天台山修禪寺沙門智顗撰
前明此經玄義大段，開為五重，第一大段
「釋名」略竟。今次第二大段，辨此經之正意，
如國必有王，教必有主也。
就此略用七意解釋： ^554b25

第一正辨體　第二簡偽顯真　第三入實相門　第四一法異門　第五為眾經體　第六約觀心　第七通釋此經 ^554b28

第一、正辨經體者，此經以不思議真性解脫為體也，
「真性解脫」義，如前廣辨。
就此略為二意：一者，正辨此經體；二，明須知經體。 ^554c3

一、正明不思議真性為此經體者，若他明此經，
多用權、實為體，體即是宗；今但以不思議真性解脫為體者，
如天無二日，國無兩主。
若權、實為體者，權、實既是二法，是則一教便有兩體；
今但用不思議真性解脫為體者，真性即是一實之理，
若用一實之理為體，即無兩體之過也。
所言真性解脫者，此經云「淫、怒、癡性，即是解脫」，
今言「淫、怒、癡性，即是真性」，真性即是實相，一實諦之異名也。
《大涅槃經》明「一實諦，即是真法，若法非真，不名實諦。」 ^554c5

問曰：上說真諦即是思議解脫之理，今何故說真實之性即是不思議解脫之理？ ^554c15

答曰：上是偏真之真，今依《大涅槃經》以明實諦。
實諦者，即是不思議圓真；圓真法性，即是真性解脫。
真性解脫，即無八倒；無八倒者，即是真性解脫。
真性解脫，無有虛妄；無虛妄者，即是真性解脫。
真性解脫，即是大乘；大乘，即是真性解脫。
真性解脫，即非八魔；非八魔，即是真性解脫。
真性解脫，即是一道清淨；一道清淨，即是真性解脫。
真性解脫，即是常樂我淨；常樂我淨，即是不可思議真性解脫。
不可思議真性解脫，即是此經之正體也。
如此真性，豈同偏真哉！ ^554c17

二、明須知經體者，若尋經失旨，事同調達，
雖讀六萬法藏，不免現身墮大地獄；槃特但誦一偈，成羅漢道。
如《大智論》說「聲聞經有三法印，無常、無我、
寂滅涅槃印」，小乘經有此印，即是小乘了義經，
行人稟教，能得道也；若無三法印，即是不了義經，聞者未必出離生死。
一切大乘經但有一法印，所謂諸法實相，
若大乘經有實相印，即是大乘了義經，
聞者乃可得菩薩道；若無諸法實相印，
即是不了義經，聞者多墮二邊，不能得無生忍也。
復次，若無實相印，雖說種種願行，猶濫魔之所說。
所以者何？魔王亦能說種種願行，但不能說諸法實相，
故《大智論》云「除諸法實相，其餘一切皆是魔事」。
諸法實相，即是真性解脫之異名也。 ^554c27

問曰：聲聞經何故但用三法印，摩訶衍教何故但用一實相印？ ^555a12

答曰：聲聞根鈍著重，故須說三法印，令厭生死苦，欣涅槃樂。
菩薩大悲根利，易悟生死即涅槃相，能不捨生死，
不取涅槃，入不二法門，故佛但說諸法實相印也。 ^555a14

問曰：若言國無二主，大乘經但用一法體，
聲聞經遂以三為體，豈非三主之過？ ^555a17

答曰：如君強，不須輔相；君弱，則輔相共治國。
聲聞經法相理弱，故須三印治，破愛，觀無常；
破見，觀無我。若入苦忍真明，俱得寂滅也。 ^555a19

第二、明簡偽顯真者，即為三意：一者，正明簡偽顯真；
二，約共、不共教簡別同異；三，約諦明去取。 ^555a22

一、明簡偽顯真者，實理幽微，真偽難別，
但凡夫所習，若教、若行，莫不各以為真，
故尋學之徒，必須自以智力，研覈真偽。
就此即為二意：一，簡非實相；二，顯正實相。 ^555a24

一、簡非實相者，即為三：一，世俗經書所明非實相；
二，外人經書所明非實相；三，聲聞經教所明非實相。 ^555a28

一、世間經書所明非實相者，世間經書所明，
但為安國治家，賞善罰惡，仁、義、禮、智，誠信、
孝敬，養生、養性之道，皆是愛論，乃至釋提桓因種種善論，
諸梵天王說出欲論，五通之人神仙之論，亦皆是屬愛之戲論。
戲論破慧眼，不見於真實，是故皆非實相也。 ^555b1

二、明外人經書所明非實相者，外道多起身、
邊、邪見，或計神及世間常，是事實，餘妄語……乃至或計神及世間非常、
非無常，是事實，餘妄語。
如是墮十四難，生六十二見，雖各謂是，實非實相也。
以其各各因見起諸煩惱，作種種行業，流轉生死。
是故，諸有言教，皆是屬「見」戲論。
戲論破慧眼，不見於真實，故非諸法實相也。 ^555b7

三、明聲聞經教非實相者，聲聞經多明無常、
無我，破壞諸法，說盡苦涅槃；且聲聞人厭畏生死，
觀無常斷結，即身欲入涅槃，不能深求諸法實相，故不明實相也。 ^555b14

二、顯真實相者，摩訶衍教所明，為利根菩薩如法相說，多明第一義悉檀。
菩薩大悲，為眾生故，求無上道，不計劫數，
深觀諸法；不滯二邊，一心常寂。
如水澄清，珠相自現，得諸法實相，故摩訶衍經教所明有真諸法實相。
真諸法實相者，即不思議真性解脫，此經之體也。 ^555b17

二、約共不共教簡別同異者，就此即為二：
一，約共二乘說般若，明法性實相有同有異；
二，約不共二乘說般若，明法性實相但異非同。 ^555b23

一、約共般若，明法性實相為大乘經體有同有異者，
即為三意：一，約通教；二，約別教；三，約圓教。 ^555b26

一、約通教明同異者，所言同者，即是同入偏真之法性也；
所言異者，三乘雖同入法性，而不無深淺之異，
但斷正使、侵習、習盡，如前通教分別：聲聞入淺，
但斷正使；緣覺小深，侵除習氣；菩薩能窮法性之底，習氣都盡也。
譬如三獸渡河，水雖是一，兔、馬、象脚有短長，故入水不無淺深之別。
水雖是一，而深淺有異也。 ^555b28

二、約共說般若別教明空不空辨法性同異者，
《涅槃經》云：「第一義空，名為智慧。
智者見空，及與不空；聲聞、辟支佛，但見於空，不見不空。」
聲聞、菩薩同見於空，是則法性理一，名之為同；
菩薩能見不空，不空即是智慧之性，名見佛性，即是異也。
譬如三獸渡河，二獸浮渡，但知水軟；若象浮渡，
出沒到底，浮知水軟，到底著地，知非軟也。 ^555c6

問曰：不空為當有故，名見不空？
為無空故，名不空也？ ^555c14

答曰：具有二意。有故，是不空者，智慧性故，非空也。
無故，說不空者，真諦法性之理即是空，
此空畢竟不可得故，故言不空。
言不空者，即是非真諦法性之空也，故
《大智論》云：「空有二種，一者，但空；二者，不可得空。」
聲聞唯得但空，智慧猶如螢光；菩薩得但空、
得不可得空，智慧猶如日光。
二乘同得但空，故名為同；菩薩得不可得空，名為異也。
譬如掘土，除土至泥，除泥若圓，至水也。 ^555c15

三、約共說般若教明不思議法性實相有同異者，
聲聞入法性，唯見法性，如虛空無所有；
菩薩、諸佛入法性實相，亦見法性如虛空，
能於如虛空法性中，開佛知見，圓照法界一切法也。
同入如虛空法性無所有，故名之為同；
諸佛、菩薩能於如虛空法性中，圓照一切法界，
即是不思議法性，故名為異也，故身子領解云：
「同共一法中，而不得此事。
嗚呼！深自責，云何而自欺？」
是則略明共般若共二乘說，而上、中、下根，
利鈍不同，故於一法性，通、別、圓三種之異也。
譬如石有金性，有人破石得金，而不能作種種#CB04726;、
璫、環、釧；有人得金，能用作種種#CB04726;、
璫、環、釧，而不能變金為丹；有人能變金成丹，
服之得仙，五通無閡也。
金性是一，而得者三種不同也。 ^555c23

二、約不共說般若明法性實相為大乘經體一向異者，
二乘所見偏真，不得言同也。
就此為二意：一，別教；二，圓教。 ^556a9

一、約不共般若別教明法性實相，斷除二障，
離生死涅槃二邊，別以不空之理、自性清淨心、
如來藏理為法性實相，是則聲聞在座如聾如瘂也。
譬如破鑛得真金，異頗梨也。
真金不可破壞，隨意作種種器，頗梨易破，不得迴轉作種種器也。 ^556a11

二、約不共般若圓教明法性實相為大乘經體者，
一切諸法即是佛性、涅槃、如來藏也，是則二乘在座如聾如瘂。
譬若如意寶珠，非頗梨珠，豈可言同也！ ^556a17

三、約諦分別者，明法性實相之理不出諦也，故須約諦分別。
但諦有三種：一者，三諦；二者，二諦；三者，一諦。 ^556a20

一、約三諦分別法性實相為此經體者，
即為二意：一，略明三諦；二，明去取。 ^556a22

一、略明三諦者，一，俗諦；二，真諦；三，中道第一義諦。
三諦義略，如前四教所詮分別。 ^556a24

二、去取者，俗諦但是凡人所見之理，故非此經體也；
真諦即是二乘所見之理，亦非此經體也；
中道第一義諦即是法性實相，即此經之正體。 ^556a26

二、明約二諦分別法性實相為此經之體者，
亦為二意：一者，略明二諦相；二者，去取。 ^556a29

一、略明二諦相者，二諦有二種：一者，理外二諦；
二者，理內二諦。 ^556b2

一、理外二諦者，不約佛性以明二諦也，
即是猶處門外，止宿草菴。
今明此理外二諦，即有三種：一者，隨情二諦；
二者，情智二諦；三者，隨智二諦。 ^556b3

一、明隨情二諦者，如諸論師撰二諦義，
集古今乃有數十家明二諦義不同；又尋諸經論明二諦之相，
亦有種種不同也。
但二諦既是審實之理，何得異說不同？
若一家為是，眾家併非，孰能判其是也。
今作三種二諦，通釋眾家所明二諦，若有文證，
則皆可用；諸經論異說，皆無滯也，故云「諸佛常依二諦說法」。
但二諦之理不應有異，而諸師及眾經論異說不同者，
皆是隨情之二諦也，隨世界、為人、對治、第一義四悉檀所辨之根情也。
眾生根情，種種不同，佛教所明二諦，何止數十家之異，
乃有無量不同，故《涅槃經》云「分別二諦，有無量相。
我於彼經，竟不說之」，此何謂也？
而末代各明一種二諦，不受眾家異說，將非大失乎！ ^556b6

二、明隨情智二諦者，如上所明種種二諦，
隨世界、為人、對治之情，聞說未悟者，皆束為世諦；
若種種異說二諦為向道之人，聞說即悟，
發真慧眼，見第一義，即是隨智之真諦也。
是則情智合辨，有二諦之殊，故《涅槃經》
云：「如世人心所見者，名為世諦；出世人心所見，名為第一義諦。」 ^556b20

三、隨智二諦者，二乘聖人發真無漏，法眼、慧眼所見二諦之理也。
若為凡說，如示盲者白相，故《妙勝定經》
明，文殊、釋迦因地諍二諦義，墮三惡道，
見迦葉佛說二諦，即是顯隨智二諦不可以情求也。
若以情求執諍，則同釋迦、文殊因地執隨情二諦之過非也。 ^556b27

問曰：二諦為定是理、為定是教？ ^556c3

答曰：有師言「並是理」，有師言「二諦並是教」，
有師言「俗諦是教，真諦是理」，故經云：「皆以世諦名字故說，非第一義。」
今詳此三家明義，互有得失也。
應四句分別：若約隨情二諦，二諦並是教，
是則二諦皆可說也，故有種種二諦，諸師所用不同，經論所明各別。
若就隨情智二諦，即俗諦是教，真諦是理，
是則俗是可說，真不可說也。
若就隨智二諦，二諦皆是理，是則二諦皆不可說也。
若約隨智世諦、隨情真諦，是則俗是不可說也。
是以迦葉如來之所證見，尚非釋迦、文殊因地情之所知，況復末代凡夫之所能解！
今略明此三種二諦，言雖不多，意則靡所不該。
佛法義學、坐禪之人，若不信此，疑諍豈息也。 ^556c4

二、次明理內二諦者，約中道佛性以明二諦也。
就此得有三種：一者，中道合真明二諦；
二者，真諦合俗明二諦；三，不思議二諦。
此三種二諦，亦各有隨情、情智、隨智三種也。 ^556c17

一、中道佛性合真諦為二諦者，猶是通教之二諦也。
非祇通二乘，亦通別、通圓也。
所言中道合真為第一義諦者，《涅槃經》
云「言佛性者，即是第一義空。
第一義空，名為智慧。
智者見空，及與不空」，不空即是中道，空即是真諦，
故知中道佛性合真諦，為第一義諦也。
亦有三種二諦，類前可知。 ^556c21

二、明真諦合俗諦，但取中道為真諦，明此真諦者，即是別教之二諦也。
所言真諦合俗諦為世諦者，《大涅槃經》
云「我與彌勒共說俗諦，五百聲聞皆謂說第一義諦」，此即別教二諦。
亦得有三種二諦，類前可知也。 ^556c28

三、明理內不思議二諦者，前明理內二種二諦不二而二，是不思議圓教之二諦。
亦有三種二諦，類前可知也。 ^557a3

二、明去取者，若理外二諦，但非世諦，非此經體，真諦亦非也。
若理內二諦，三種世諦亦皆不得為此經體也；
理內三種真諦，即是法性實相，此經之正體也。 ^557a6

問曰：祇應取圓教不思議真諦為體，何得取理內通、別真諦為體也？ ^557a9

答曰：若是《法華經》「正直捨方便」，可得但用圓教一真諦為體。
此經猶帶通、別二種方便，理內三種真諦皆得為此經體也。
但有傍、正，不思議真諦為正也。 ^557a11

三、明約一實諦為此經體者，一實諦義，如前分別。
但一實諦即是不思議真性解脫實相之理，即是此經之正體。
事如初重引《涅槃經》解釋也。 ^557a14

第三、明四門入體者，尋真性實相之體，
幽微妙絕，一切世間，莫之能契。
但以大聖明鑒通理之門，乃於無言之理，
赴緣起教，以教為門，是以稟教之徒，因門契理，
故《法華經》云「以佛教門，出三界苦」，又云
「其智慧門，難解難入」。
此經明諸菩薩各說入不二法門，即其意也。
今略以三意解釋：一，略辨四門相；二，正明四門入體；
三，明悉檀起四門教。 ^557a17

第一、略辨四門相者，「門」以能通為義，佛教所詮正四句法，
能通行人至真性實相之體，故名為門。
若外人邪因緣、無因緣說四句，因此四句，
各見四種邪法之理，因此生十四難、六十二見，
起諸結業，沈輪生死。
此是邪道四門，今所不述。
若佛法四門，即是正因緣四句法，能通行人，
同入第一義涅槃也，故《大智論》云「四門入清涼池」，
又譬「般若如大火炎，四邊不可取」，又云
「般若波羅蜜有四種相，即四門義」。
仰尋佛法，既有四教不同，今約教明門，
各有四別：一，三藏四門；二，通教四門；三，
別教四門；四，圓教四門。 ^557a25

一、明三藏教四門，即為四：一，有門；二，空門；
三，有空門；四，非有非空門。 ^557b7

一、有門者，即三藏教明正因緣生滅之有，
若稟此教，能破十六知見，見陰、界、入一切有為諸法，
皆悉無常、苦、空、無我，得世第一法，發真無漏。
因有見真，有即第一義諦之門也。
故《大集經》云「甚深之理不可說，第一實義無聲字。
陳如比丘於諸法，獲得真實之知見」，如此即諸阿毘曇論之所申也。 ^557b9

二、明空門者，即是三藏教明折正因緣假實法生滅入空。
若稟此教，能破假實之惑，見假實空，發真無漏。
因空見真，空即第一義之門也。
故須菩提在石室觀生滅無常入空，因空得道，
名見佛法身，恐此是《成實論》之所申也。 ^557b15

三、明有空門者，即三藏教明正因緣生滅之有空，
若稟此教，能破偏執有無之惑，見因緣有空，發真無漏。
因有空見真，有空即第一義之門也。
此是迦旃延因入道故，作《昆勒論》還申此門也。 ^557b20

四、非有非無門者，即三藏教明正因緣生滅非有非空之理。
若稟此教，能破有、無邊邪執，見因緣非有非無，發真無漏。
因非有非無見真，非有非無即第一義之門也。
惡口車匿，因此入道，未見論度。
有人言「犢子《阿毘曇》申此意也。
彼論明『我』在第五不可說藏中，『我』非三世，
即是非有非無法，即是非空也」，此恐未可定用。 ^557b24

二、明通教四門者，即是《智度論》明「一切實，
一切不實，一切亦實亦不實，一切非實非不實」，
佛於此四句，廣說第一義悉檀。
《中論》明此四句，皆名諸法之實相，即通教明正因緣法，
如夢、幻、響、化，水月、鏡像，體法即空之四句也。
若三乘共稟此教，而根緣不同，各於一句入第一義，故四句皆名門也。
此具如青目注解。
又注云「諸法實相有三種」，故知此四門，
即是三乘同入此四門，見第一義也。 ^557c3

三、明別教四門者，若用《中論》「亦名名」而辨四門者，
即別教之四門，《大智論》四句亦得也。
此別教四門意，正出《大涅槃經》，但多散說。
約乳明四句譬，即是別教四門也。
若明佛性，如乳有酪性，石有金性，力士額珠，即有門。
若明石無金性，乳無酪性，眾生、佛性猶如虛空、
大涅槃空、迦毘羅城空，即是空門也。
《涅槃》又云「佛性亦有亦無者，云何為有？
一切眾生悉皆有故；云何為無？
從善方便而得見故」，又譬「如乳中亦有酪性，
亦無酪性」，即是亦有亦無門。
若明佛性即是中道，百非雙遣，故經譬云
「乳中非有酪性，非無酪性」，即是非空非有門也。
別教菩薩別稟此四門之教，因見佛性，
住大涅槃，故此四句之說，即是別教之四門也。
今一往約《涅槃經》文，分別別教四門之相。
但此經文，或可圓教四門，至下圓教四門，自當料簡同異也。 ^557c11

問曰：若別教四門但出涅槃，爾前諸《摩訶衍經》何意無別教四門也？ ^557c27

答曰：《大涅槃經》是解前經教之經，此前諸摩訶衍豈無別教四門？
具出經文，事成繁也。 ^557c29

四、明圓教四門者，四門明入佛性第一義，
一往與別教四門入第一義諦、見佛性、
得常住涅槃，名義是同，細尋意趣有異。 ^558a2

問曰：以何相知異？
答曰：分別有異，意乃多塗。
今略約圓教七義分別，即知別教四門與圓教四門有殊也。
七義者：一、若明「一切法即真性實相，佛性涅槃，
不可復滅」而明四門者，即是圓教四門也。
二、明初心即開佛知見圓照而辨四門者，即圓教四門也。
三、若明不思議，不斷煩惱而入涅槃辨四門者，即是圓教四門也。
四、若明圓行而辨四門者，即是圓教四門也。
五、若明圓位而辨四門者，即是圓教四門也。
六、若明圓體而辨四門者，即是圓教明四門也。
七、若明圓用而辨四門者，即是圓教明四門也。 ^558a5

第二、正明四門入體者，若外人四門，心行理外，
諸顛倒想，與顛倒相應，不得入真性體。
所以者何？隨門異故，見理亦異，是故各說，
謂得一究竟道，起諍論也。
今明佛法四門，皆得入一體，但有兩種不同：
一者，三藏、通教兩種四門同入偏真之理；
二者，別、圓兩教四門同入圓真之理。 ^558a16

一、明三藏四門、通教四門同入偏真之理者，
各因四門，同見第一義，得二種涅槃，是同也；
理雖是一，而門有異者，既有巧、拙兩度之殊，故有兩種四門能通之別也。
真理無二，故所通至體是一也。
譬如州城開四門，使君是一；而從四門入者，
門雖有殊，而所見使君祇是一也。
三藏教四門，如從州城四邊偏門而入；
通教四門，如從四正門而入。
偏正雖殊，入見偏真第一義諦，得二種涅槃是一也。 ^558a22

二、明別教四門、圓教四門入實相真性體者，
各因四門而入，見實相佛性，得常住涅槃是一也。
理雖是同而門有異者，教門既有偏圓之殊，故有兩種四門能通之異也。
佛性真理不二故，故所通至真性體是一也。
譬如臺城有四門，門雖不同，所見天子是一也。
別教四門，如從臺城四邊偏門而入。
圓教四門，如從四正門而入。
偏正雖殊，入見真性解脫、實相之體是一也。 ^558b2

第三、明用四悉檀起四門之教者，若外道四門，
皆不見根緣，執心取相定說，如舊醫常用乳藥治一切病，此不依四悉檀而起四門也。
今佛法四門，皆因四悉檀而起也。
一，明悉檀起三藏教四門；二，明悉檀起通教四門；
三，明悉檀起別教四門；四，明悉檀起圓教四門。 ^558b10

一、明四悉檀起三藏教四門者，即是生生不可說，
有四悉檀因緣，亦可得說。 ^558b16

一、明用四悉檀起有門者，若眾生心樂有法，
即用世界悉檀說毘曇有門；若宜聞生善，
即用各各為人悉檀說於有門；若執無因緣、
邪因緣，或執空取著，起諸結業，即用對治悉檀為說有門；
若聞即悟，見第一義，即用第一義悉檀為說有門。
如拘隣五人，聞說四諦，即見第一義諦，得須陀洹果。
若不能用四悉檀起緣而說者，即是差機說法，
是眾生怨，天魔外道，一手作諸勞侶。
《涅槃經》云：「說法者，諸佛境界，非諸聲聞、緣覺所知也。」 ^558b18

二、明用四悉檀起空門者，類前有門，用四悉檀起空門，義即成也。
而諸成論師云「《毘曇》有門但是調心，不能得道；
《成實》見空，乃得道耳」，諸數論師云「我用小乘明義，
見有得道；汝探用大乘明義，故說見空得道」，
今謂此並不得三藏教意，《大集經》云「常見之人，
說異念斷；斷見之人，說一念斷。
二見雖殊，得道無異」，《大智論》云「聲聞經中，
處處明法空義」，豈得言見空得道，探明大乘！
今約此四悉檀意，作成、壞義：數人四義成，
《成論》四義壞；《成論》四義成，數人四義壞。
是則成、壞敵等，何者是《成論》成？
何者是數人壞？若解三藏教巧、拙兩度，
則《成論》空門義成，數人有門義壞者也。 ^558b27

三、明用悉檀起有無門，類前有門，用四悉檀意，
則有空門得起，故為《昆勒論》所通也。 ^558c11

四、明用悉檀起非有非無門者，用四悉檀，
亦類前有門用四悉檀，意可見也。 ^558c13

二、明用四悉檀起通教四門，類三藏教可解。 ^558c15

三、明用四悉檀起別教四門，類三藏教可知。 ^558c16

四、明用四悉檀起圓教四門，類三藏教可知，具釋並在四教大本。 ^558c17

第四、一法異名者，諸經異名說真性實相，
或言一實諦，或言自性清淨心，或言如來藏，
或言如如，或言實際，或言實相般若；或言一乘，
或言即是首楞嚴，或言法性，或言法身，
或言中道，或言畢竟空，或言正因佛性、
性淨涅槃……如是等種種異名，此皆是實相之異稱。
故《大智論》云「般若是一法，佛說種種名，
隨諸眾生類，為之立異字」，《大涅槃經》云
「如天帝釋，有千種名。
解脫亦爾，多諸名字」，又云「言佛性者，有五種名」，
故皆是赴機利物，為立異名也。
而法體是一，未曾有異，如帝釋千名，名雖不同，終是目於天主。
豈有聞異名故，而言非實相理？
如人供養帝釋，毀憍尸迦；供養憍尸迦，
毀於帝釋，如此供養，未必得福。
末代弘法者亦爾，或信黎耶自性清淨心，
而毀畢竟空；或言「畢竟空無所有」，毀黎耶識自性清淨心；
或言「《般若》明實相，《法花》明一乘，皆非佛性」，
此之求福，豈若慮禍！
若知名異體一，則隨喜之善，遍於法界，何所諍乎！ ^558c18

第五、為眾經體者，諸摩訶衍經皆用實相不思議真性解脫為體也。 ^559a8

問曰：諸經或有無實相真性之名，何得備為眾經體乎？ ^559a9

答曰：如向所辨，一法異名，諸經雖不作實相名說。
若說中道、法界、如來藏、正因佛性、本有涅槃，
皆是實相異名，即為眾經作體也。 ^559a10

第六、約觀心者，若小乘行人持戒、坐禪，
發背捨、勝處、一切法門，若不得無常、無我、
寂滅之印，入此觀中，皆成邪倒，不能悟理成無漏也；
大乘觀法，亦復如是，若不得法性實相印者，
多成魔業，墮於二邊，豈得入不二法門、住不思議解脫也！ ^559a13

問曰：凡夫初心，豈得即修？ ^559a18

答曰：譬如人射的，的作著意，此至放箭，
已有丈尺之疎，發軫奢漫，何能得著？
學正觀心，亦復如是。 ^559a19

第七、通此經者，此經品品皆異名說真性解脫，
其道機純熟之者，聞此得道也。 ^559a21

大段第三，明佛國因果為宗者，宗即是一教之綱維，
如有王處，必有輔臣共治。
經既立體，必須明宗以成教也。
今明此義，略為五重： ^559a23

第一分別宗體不同　第二正明因果辨宗義　第三明因果成佛國義　第四約觀心　第五通此經文 ^559a27

第一、分別宗體不同者，即為二意：一，先覈宗體不異；
二，正明宗體不同。 ^559b1

一、先覈宗體不異者，有師云：「此經權、實為宗，宗即是體。」
今問：若宗體是一，體是此經主，是則此教唯有二法，
無不二之理，則無諸法實相印。
若無諸法實相印，教則無主，何得諸經皆云
「此經眾經之王」也？
復次，若以權、實二法為體者，亦應以二法為印也。
是事已如前釋。譬如國但得有一主，不應立兩主也。
若一經教有二體，亦應國有二君也。 ^559b2

二、正明宗體異者，尋經論亦不分別宗體之文，此出弘法法師之性。
但作義巧便，欲開發經教，令學者見意，故須爾也。
非因非果真性為體、因果為宗，約因果以顯非因非果。
舉因，則攝於萬行；舉果，則攝於萬德，故以因果為宗，如提綱目動。
又如君主是一，輔臣有二，二臣共輔一主，能治天下。
今非因非果是一，因果是多，顯成一教，利益有緣。
分宗、體之別，以佛國因果為宗也。 ^559b10

第二、正明因果辨此經宗者，以佛國因果當宗，今故以佛國標名。
就此即為二意：一，正明因果為宗；二，料簡。 ^559b18

一、明因果為宗者，但非因非果，既通為眾經之體；
而因而果，亦通為眾經之宗。
宗則不定，或單用因為宗，或單用果為宗，或因果合為宗。
如《涅槃》明涅槃常住四德之果，文內非不明五行、
十功德之因果，果正、因傍，但以果當宗。
若是《大品》明般若智照之因，文中非無種智、
涅槃之果，因正、果傍，但以因為宗。
若《法華》明一乘因果，借蓮華為名，是則因果俱為宗。
此經從人、法得名，人能行法，即是因地行人；
法名不思議解脫，解脫是斷德之果，望果行因，故以佛國因果為宗也。 ^559b21

二、料簡者： ^559c2

問曰：若言非因非果，而因而果，今《涅槃》何故但果而不因？
《大品》但因而不果？
此經既是解脫之名，何不但果？ ^559c3

答曰：若通論，亦得此義。
而義有傍、正，《大涅槃》果正、因傍，《大品》因正、
果傍，今經雙舉佛國因果，是故佛國因果以當宗也。
所以者何？如長者子獻蓋，云「願聞得佛國土清淨」，
即問果；「唯願世尊說諸菩薩淨土之行」，即是問因。
佛答云「直心是菩薩淨土」，即是答因；「不諂眾生，
來生其國」，即是答果。
命宗之始，雙問因果，答亦俱答因果。
且淨名輔佛，弘因果之教也。
如室外「勸國王、長者，令厭此身」，即是弘因；
「當樂佛身」，即是弘果，乃至彈諸弟子、菩薩等，處處有明因果之文。
又如室內明「十方佛土皆空」，即是明果；
「有疾菩薩用三觀調心」，即是明因；〈不思議品〉
是果，〈觀眾生品〉、〈佛道品〉、〈入不二法門品〉、
〈香積品〉是因。出室掌擎大眾，向菴羅園，
即表迴因向果；如來述成，復宗明義，具辨菩薩之行，
即是述因；明諸佛土音聲為佛事，寂滅為佛事等，即是述果。
驗知一教始終，皆明因果，以成佛國，故並用當宗也。 ^559c5

第三、正明因果成佛國義者，就此即為三意：
一，略辨因果相；二，簡通別；三，正成佛國。 ^559c23

一、略辨因果相者，因，是修行之法，行本約理，
理即非因非果，行即因果。
若離非因非果而辨因果，是邪因果；今約此理而明因果，是正因果。
經云：「隱名如來藏，顯名為法身。」
菩薩修行，顯此藏理，功用未圓，故名為因；
藏理圓顯，究竟解脫，即是果也，故《大涅槃經》
云：「是因非果，如佛性；是果非因，如大涅槃……非因非果，
名佛性；非因非果，名大涅槃也」。 ^559c24

二、明簡通別者，就此即為二意：一，別簡不思議因果；
二，通簡因果。 ^560a3

一、別簡不思議因果者：
問曰：二俱非因非果，何故佛性但因非果，涅槃但果非因？ ^560a5

答曰：此明別教，別義分別因果也。
若圓教，通義俱得。
佛性是果者，如《大涅槃經》云「佛性即佛。
一切眾生未成佛故，云何眾生而有佛性也？
涅槃即是因者」，又云「大般涅槃，本自有之，
非適今也」，又云：「佛性亦因、亦因因，亦果、亦果果。
如無明緣行，行緣識，十二因緣亦因、亦因因，
亦果、亦果果」。初住望二住是因，望三住是因因；
三住望二住是果，望初住是果果……乃至金剛望大涅槃為因因，
大涅槃望金剛為果果；無上菩提但是因，
無上涅槃但是果，故今明不思議解脫之因果亦如是。 ^560a6

二、通簡因果者，以世間因果即是苦集之法，
出世因果即是道滅，一切因果不出四諦。
但大、小明義不同，故有二種四諦之別：
小乘明有作四聖諦，大乘明無作四聖諦。
於是二間更立二種四諦，謂無生四真諦、
無量四諦，合為四種四諦，並是明因果之義。
具出《涅槃》，解釋顯在《法華疏》也。 ^560a17

三、明因果成佛國為此經宗者，約此四種因果，
以明佛國因果，辨此經宗也。
若是有作集、無生集，此二集善惡、五濁輕重，
約根利鈍，同感凡聖同居淨穢土，託生受報，為苦諦也。
若是生滅、無生二種道滅者，同感方便有餘土託生，即彼土之苦諦也。
此之道滅，即是無作之苦集，無量、無作之道滅分成，即得生實報無障閡淨土。
若無作智滿，則無作集盡，則無一生之報，智冥心源。
此經云「心淨，即佛土淨」也，《仁王經》云「唯佛一人居淨土」，
故知四種四諦因果，即是正報。
以正報故，說於依報國土也。 ^560a23

問曰：有作、無生集，共有淨、不淨；無量、無作云何？ ^560b5

答曰：若無量、無作因果，亦有淨、不淨。
三乘人斷三界子果兩縛盡，俱得受法性身，生變易土。
三藏二乘，通、別、圓菩薩五人功德，既有優劣、
利鈍不同，亦應得橫論淨、穢之別。
若別教蓮華國諸菩薩，非生死人，其土亦得竪論淨、不淨。
諸地菩薩未窮性淨之源，猶有分惑，故
「三賢、十聖住果報，唯佛一人居淨土」，故知因果語通，
從凡至聖非正意，但論佛國因果為此經正宗，入文更當略分別也。 ^560b6

第四、約觀心者，下文云「隨其心淨，即佛國淨」，
觀心性本淨，猶如虛空，即是性淨之境。
境，即國也。觀智覺悟此心，名之為佛。
初觀名因，觀成名果。
若論自行，即是心主無染；若論化他，即是心數解脫。
智慧數為大臣，能排諸數上惑，以還心源清淨土也，
故云「心淨即佛土淨」也。 ^560b15

第五、通此經文者，如佛為寶積說佛國因果，即是當宗。
下文雖不自說，而淨名即是法王大將，
助佛闡揚因果正教，符成佛說佛國因果，
斷物緣縛，令生佛國，成菩薩淨佛國土之行也。
故室外品品皆有因果之說，室內品品亦有因果之說，
出室亦有因果之說，皆符成佛國之教，著在此經文也。 ^560b21

大段第四，權實善巧為用者，不思議體、
宗既成，此教必有功能。
功能者，權、實有利物之功能也。
亦為五意： ^560b28

第一，簡權實用　第二，明諸教權實不同　第三，
釋權實義　第四，折伏攝受　第五，約觀心 ^560c2

第一、簡權實用者，有人偏用權巧莫測為用，此用明偏也。
今言權、實悉得為用。
所以者何？若論無言之道，權、實並無可說，
有因緣故，俱可得說。
若說權有益，權即是用；說實令物得悟，
實即是用，是故俱得為此經用也。 ^560c5

問曰：若本是體，從體起用，乃可言權是用，那得實亦是用？
若皆是用，便無體、用之殊，亦無宗、體之別。 ^560c9

答曰：權、實有多種，若就自行化他明權、
實者，前來權、實，但是用，而非體。
今經正就化他明權實，是故權、實俱是用也。 ^560c12

第二、明諸教權實不同者，華嚴具有二教，
別教為權，圓教為實；三藏一向是權，化城引接也；
方等備有四教，三權一實；般若廢三藏，
但有三教，二權一實；《法華》正直捨方便，
但有一實；《涅槃》備釋四教，在因三權一實，辨果唯有一實同也。 ^560c14

問曰：此與方等何異？ ^560c19

答曰：方等二入實、二不入實，《涅槃》四俱入實，此為大異。
今經是方等教攝，因有三權，果則一實，
二入、二不入實也，分別具在《法華玄義》。 ^560c20

第三、釋權實義，即有三種：一者，化他權實；
二者，自行化他權實；三者，自行權實。 ^560c23

一、明化他權實者，諸佛、菩薩所見三諦，
不可向凡人說示，隨他意語，悉皆是權，今約權而明實也。
此則有千萬種二智，四悉檀赴緣不同，
眾家不善得此二智意，隨取經論所明二智而用之者，執諍云云也。 ^560c25

二者、自行化他權實者，如諸、佛菩薩隨他意說，
並是權智；隨自意語，皆實智也。 ^560c29

三、自行權實者，諸佛、菩薩自行所證二諦、
三諦之理，以辨權實也。 ^561a2

還將一家明三種二諦，對之冷然，義推可解。
今經所明，備有三種二智，為國王、長者、
諸聲聞，用化他二智；為諸菩薩，用自行、
化他二智；杜口無言，是自行二智也。 ^561a4

第四、折伏攝受者，即為二意：一，略明折伏、
攝受；二，正通此經文。 ^561a7

一、略明折伏攝受者，如《勝鬘》云：「應折伏者，
而折伏之；應攝受者，而攝受之。
以折伏、攝受故，為令正法，得久住故。」
今淨名為令不思議法得久住故，是以以方便折伏、
實智攝受，類如〈戒序〉云「老死至近，佛法欲滅」
者，佛法湛然，何甞有滅？
若魔燒經卷，尚有二十億菩薩受持佛法，故知不滅。
今言滅者，約人壽盡，故言其滅。
如凡夫未得無漏慧命，未能秉持禁戒，
身若無常，戒法即謝，故佛法欲滅。
戒、定、慧、解脫、解脫知見五分法身，本依色身而起，
色身既死，五分亦滅，即是身內佛法滅也。
若能勤進，發真得道共戒，此則一受不退常寂然，即有五分法身具足。
假令七反人天，雖生惡國，非但不失須陀洹果，此人必得阿羅漢果。
是則陰身雖滅，佛法不滅；五分法身，無朽壞也，即是佛法久住。
若大乘為義，雖復證羅漢，盡、無生智，乃至辟支迦十種觀，
觀十二因緣，能侵習氣，亦歸灰滅。
如百二十人，不堪付囑，喪失財寶，若能開佛知見，
得二十五三昧無方之用，住持佛法，守護重寶。
重寶者，即百斤金、百句解脫真寶也。
如盛壯之年二十五者，堪可付囑，此人能折伏、
攝受，令法得久住也。 ^561a9

二、明正通此經者，今淨名欲令釋迦正法久住，
是故室外彈訶、室內攝受。
通論彈訶、攝受，處處皆得，如人訶罵是暫時，長養是本心。
而今或時用權智訶，以實智攝，如彈國王、
長者，即是權訶；當樂佛身，是實攝也。
如訶須菩提云「於食等者，於法亦等」，入八邪而得八正，
是用實智訶，還用權攝；云「如佛說幻人，
以是事訶，寧有懼不」，此即權攝，訶阿難亦爾。
如訶彌勒等，實智訶，實智攝受；如訶迦旃延，
權彈、權受。室內別義云云。
故知淨名折伏、攝受，成於此教也。 ^561b1

第五、約觀心明權實者，觀中道時，以二觀為方便，
得入中道，是權折伏，實智攝受；若觀中道而發二乘觀，
即是實智折伏，權智攝受；若觀二諦，還發二觀，
即是權折伏、權攝受；若觀中道，還發中道，
即是實智折伏、實智攝受。
復次，善將四隨用心，如《大止觀》三十六轉解說，
即是觀心折伏、攝受，正法得住也。 ^561b11

大段第五明教相者，前大段四重，釋此經一部正意略顯，
但此經與眾經有同有異，事須分別。
而前明四教，處處簡別教相，辨眾經同異，大意略應可見。
但恐散明教相同異，尋者或未明了，今須更釋此經同異之相，
就此即為四意： ^561b18

第一，明教相大意　第二，略出諸師判教不同　第三，
研詳去取　第四，正明判經教相 ^561b24

第一、明教相大意者，諸經同明體、宗、用，
赴緣利物，而有同異者，但以稟教之徒，
根緣不一，時方有別。
是以大聖設教，名字不同，言方亦別也，
故有頓、漸赴機，至如《華嚴》廣明菩薩行位；
三藏偏說小乘；方等破小、顯大；《大品》歷法，
遣蕩會宗；《法花》結撮始終，開權顯實；《涅槃》
解釋眾經，同歸佛性常住。
今此經抑揚褒貶，赴機說不思議解脫者，猶是方等之教。 ^561b27

第二、略出諸師判教不同者，若觀岌法師
「三時明義」：一，有相法輪；二，無相法輪；三，常住法輪。
此經並屬第二時無相得道，未明佛性常住涅槃。
若開善、光宅判教，有三種：一頓、二漸、三偏方不定。
漸教分為五時，此經是第三時折挫聲聞、
褒揚菩薩之教，猶未會三歸一，辨佛性常住。
若是莊嚴「四時明義」，此經猶屬般若無相得道，
亦未明會三歸一，佛性常住。
若是《地論》「四宗明義」，此經即是真宗大乘緣起反出之教。
若是流支「半滿明義」，此經即是滿字之說，
不異《華嚴》、《涅槃》。從來名義，古今判教不同，
《法華玄義》別當委出也。 ^561c5

第三、研詳去取者，若言此經是第二時教，
或第三時說，未明佛性常住者，此經明不思議真性，真性豈非佛性！
若言不明常住，此經云「如來之身，即是金剛之體。
眾惡永盡，眾善普會。
當何有疾」，豈非常住也！
次，若言此經是真宗之教，過法華者，何故諸聲聞人於此經中不見佛性，
同《法華》、《涅槃》也！次，若言此經即是滿字，
明佛性常住者，何故《涅槃》判為生蘇之教！
生蘇既不得，即是醍醐，此經何得即與
《涅槃》滿字齊也！引諸經論，檢覈眾義，備出
《法華玄義》也。 ^561c17

第四、正明判此經教相者，但如來經教，
乃遍滿三千，元其正意，不出四種：一者，
頓教；二者，漸教；三者，不定教；四者，祕密教。 ^561c27

一、頓教者，即《華嚴經》也，譬如日出，前照高山。
又如《涅槃經》云「雪山有草，名曰忍辱。
牛若食者，即得醍醐」，即其義也。
然雖云「頓教為化菩薩」，不無兼開別教方便，
故《無量義經》云「摩訶般若、華嚴海空，宣說菩薩歷劫修行，
而未曾宣說如是甚深《無量義經》」。
未同《法華》三乘，同得開佛知見，發本顯迹，
成道已來甚大久遠，如此即不與諸法師同也。 ^562a1

二、漸教者，即是五味相生。
三藏初門，所說事戒、定，即是從牛出乳。
三藏教明生滅四諦，即是從乳出酪。
方等大乘最初說無生四諦，無量、無作對破小乘，
訶責聲聞樂小法者，即是從酪出生蘇。
《摩訶般若》亦說無生四諦，而具明無量四諦，
宣說歷劫修行，亦說無作四諦，會小乘法皆是摩訶衍，
令聲聞轉教，即是從生蘇出熟蘇。
如《法華》說一實無作四諦，為諸聲聞開佛知見，
悉受記莂，成大果實，如秋收冬藏，更無所作，即是從熟蘇出醍醐。
又，《涅槃經》為諸比丘說三修佛性，一實無作四諦，
為諸聲聞開決慧眼，見佛性，安置諸子祕密之藏，亦是從熟蘇出醍醐。
故《無量義經》明說《大品》在《法華》前，《大智論》
云「《摩訶般若》在《法華》後」，如此明五味之義，
與常塗一往似同，細心比並，辨次解義，不相關也。 ^562a8

三、明不定教者，亦不同舊解，別有遍方不定之說。
今但於五味教內利根之人不同，教教悉皆得見佛性，
故有滿字之義，故《涅槃經》云「譬如有人，
置毒於乳，乃至醍醐，亦能殺人」。
所以梁武、流支、攝山三家，此經、《大品》皆是滿字，
明佛性辨常，意在此也。 ^562a24

四、祕密教者，《大智論》云「佛初成道，鹿苑轉四諦法輪。
顯露教中，明五人見諦，得須陀洹果，八萬人得法眼淨；
祕密教，無量菩薩聞說大乘，得無生忍。
復次，始從得道，至泥洹夜，常說般若」，或可即其義也。
此經云「佛以一音演說法，眾生隨類各得解」，此亦是祕密教之相。
若時眾皆不得聞見，即是祕密教也。 ^562a29

問曰：若爾，可無遍方不定說耶？ ^562b7

答曰：五味次第，尚得論不定遍方，設有異說，此復何須論也！
婆羅門將偈來此，出四種論，所謂牛王論、
蝦蟇跳論、師子論、鳥眼論。
今借便用此四種論，通前四種教：牛王論通頓教，
蝦蟇跳論通漸教，師子論通不定教，鳥眼論通祕密教。
今判此經非是頓教，乃至五味漸教生蘇之味。
若約不定教，即是置毒生蘇而殺人也。
利根菩薩，於此教入不二法門，見佛性，
住不可思議解脫涅槃，即滿字之教。
若祕密，即不可知也。
此經意，不主明教相，是故不須委曲也。
但教相義，多有所關，最為難解難明。
《法華玄》辨四教義，方可得略見大意耳。
　　佛法不思議，唯教相難解。
　　二乘及菩薩，尚所不能測；
　　何況諸凡夫，而欲判此事？
　　譬如生盲人，分別日輪相，
　　欲判虛空界，一切諸色法，
　　而言了達者，畢竟無是事。
　　是故說法者，各生慚愧心，
　　自責無明闇，捨戲論諍競。
維摩經玄疏卷第六
 ^562b8
