
other:: 涅槃玄義發源機要卷第二
author:: 宋錢塘沙門釋智圓述
「文云」下，即〈如來性品〉文。
二十五有者，即細開六道也。
謂四洲四趣，無想天、那含天、六欲天、梵天、
四禪天、四空天，二十五有生死不亡，故並名有。
「我謂真我，亦佛性也不耶」，即迦葉問辭。
答言，即佛答云「一切眾生悉有佛性，即是我義也。」
「寤言」下，《文選》曰「寤言莫予應。」
注云「謂臥而語也。」
依經應作寱，牛世切，眠言也。
〈如來性品〉云「譬如二人共為親友，一是王子、一是貧賤。
見王子有一好刀，心生貪著。
王子後持是刀逃至他國，貧人於後寄宿他家，即於眠中寱言刀刀。
傍人聞之，收至王所。
乃至云菩薩亦爾，出現於世說真我相。
說已捨去，譬如王子持刀逃國。
凡夫說言一切有我，如彼貧人止宿他舍寱言刀刀。」
「又楊」下，〈嬰兒行〉止小兒啼故，以楊樹黃葉為金等者，取木人木馬皆為止啼。
此喻說三十二天妄常樂我淨也。
下疏云「葉喻妄常，金喻妄淨。
人喻妄我，馬喻妄樂。」
六道以安身適悅等者，如寒地獄中以熱間為適悅也，餘道可知。
望佛猶通者，以未能究竟隔別變易生死故。
非通非別者，此成四句，故屬雙非。
若束而明之，只是通別，九界是通、佛界是別，故上句明菩薩而云望佛猶通也。
#CB00590;，古候切，取牛乳也。
隨其流處等者，〈如來性品〉云「譬如雪山有一味藥名曰樂味。
輪王為此藥故，處處造作木筩以接是藥。
其味真正。王既沒已，其後是藥或酢或鹹或甜或苦或辛或淡。
如是一味，隨其流處有種種異，是藥真味停留在山，
猶如滿月，乃至云祕藏亦爾，以煩惱故出種種味，所謂五道四姓。」
委釋如《疏記》。倒瀉斯病者，倒即吐也。
「文云」下，引〈陳如品〉也。
三種病，貪、瞋、癡也。
三種藥，不淨、慈心、因緣也。
事理不融，故藥病互無。
王復得病者，即〈哀嘆品〉中客醫喻也。
王得病，即小機執無常為病也。
亦藥亦病者，治邪常故名藥，障真常故名病。
是勝三修者，謂常、樂、我也。
舊伊縱橫，喻無常苦無我劣三修也。
「又新」下，前對二邊故，中道教行理三悉受雙非之名。
今以教行對理，則圓伊教行能治二邊，故得名藥。
圓理亡泯，故屬雙非，故云正法正性等。
唯有常淨等者，此約半與半奪，故與二奪二。
若全奪者，四德俱無，如下疏記。
則是習氣者，謂三寶差別，即無明心也。
無明即習氣，《淨名》云「結習未盡，華則著身。」
此無為緣習，非界內習也。
竪出九界者，此約自行破九顯佛界名竪出，
然但破事九，不破性九。
橫收一切者，橫遍彼彼九界也。
無邊底故常者，橫收故無邊、竪出故無底，
由達無邊底，故名大丈夫。
自既丈夫復調丈夫，故云能化度一切，自他融攝故不思議。
「斷苦」下，亦四句釋樂：初二約斷、後二約智。
初二中，前一明斷用，故云斷苦樂故樂，
即是斷生死苦及涅槃樂，故得中道之大樂。
後句明斷體，故云大寂故樂，即是中道永寂二邊，故名大寂。
後二約智中，初句明智用，故云一切知故樂，即中道雙照二邊名一切知。
後句明智體，故云身常故樂，即了了常知也。
業淨者，總標也。「身淨」下，即三業俱淨也，以身兼口但云身淨。
即色心不二咸空假中，故並名淨。
「是故」下，總結。然此文中明常樂各有四句，
明我唯一句，明淨有三句，各隨語便更無他說。
例前應就理等者，例前正法正性非藥非病之文也。
互顯等者，前已約理明非，今但約事明非。
以前例後、以後例前，故云互顯。
從地獄已上料簡者，即通別中云六道以安身適性為安樂也。
從外道已上者，即藥病中云長者沒已劫掠群牛也。
二乘已上者，即大小中云小者二乘也。
四悉檀者，名出《智論》。
悉是華言，檀乃梵語。
悉之言遍，檀言為施。
以歡喜生善破惡入理四法，遍施有情，故曰悉檀。
又應法師云：「悉曇，此云成就。
論中云悉檀者，亦悉曇也。」
準此二字俱是梵音，故他宗學者或謂天台不善華梵。
且古來亦云二字俱是梵語，豈獨唐代方知？
故《淨名玄義》云「悉檀是外國之語。」
諸法師解釋不同，或言無翻，外國多含，
例如修多羅名含五義，此土不的翻也。
有翻者，或翻為宗，乘墨印實，成就究竟。
如是異翻，非一難可定判。
南岳云：此例如大涅槃，是胡漢兼舉也。
南嶽親證，不應錯用，故天台智者依之釋義。
又如龍樹之名，古者譯家皆云二字並是華言，
謂龍生法身、樹生生身。
至于唐代，乃云龍是華言、樹是梵語，梵云那伽樹那，此云龍猛。
應知龍猛既有父母禱樹之緣，復與樹那音濫，故致異釋以例悉檀。
以悉訓遍，借是梵語亦應無爽。
如翻究竟，亦是遍義。
顯昔第一義者，昔人天教及小乘教，各指當教涅槃為第一義也。
引互無為證者，即第三十五卷云「牛處無馬，
馬處無牛」，名互無也。
真諦涅槃者，亦同初家，以涅槃為俗諦也。
彼為涅槃因修而證，故屬俗諦。
引《肇論》以證俗諦無名無相也。
肇有四論：一《物不遷論》、二《不真空論》、三
《般若無知論》、四《涅槃無名論》。
今引《物不遷》文也。
江河至不流者，前波後波雖復相續而不相到，
其性各住，雖注不流。
日月至不周者，日月歷天晝夜無停，亦由各住，故不能周。
「豈有」下，結顯涅槃無名無相也。
謂江河等物及以涅槃俱俗諦故。
猶是續待二假者，以冥真故、無明已盡故，
非因成而有；緣真相續之假、迷悟相待之假，具二假故。
即是俗諦，故有名也。
執真有名者，謂俗本無名，依真立名。
如劫初聖人，仰法真理、俯立俗號。
真理能通因名道路，真理不動因名山嶽。
所通非有者，以四門所通同一偏真，故但存隣虛名有門，析破隣虛名空門。
兩亦雙非，準義可見。
「指三」下，引喻結斥。
三塗者，山名泰行，轘轅崤澠是也。
《左傳》曰「三塗、四嶽，九州之險也。」
或作荒塗者，後人妄改。
彼以小能釋大所，其猶指三塗之險阻為寶所之坦夷。
魚目喻小，明珠喻大，其旨可知。
「問古」下，嘆美立問。
而有三嘆一問：一、嘆師承道勝；二、「肇作」
下，嘆述作辭高；三、「世人」下，嘆古今共許。
「意復」下，是一問。雖具三美，所詮義意比望今家，孰優孰劣？
故云意復云何。命世者，《文選．李陵書》曰
「皆信命世之才，抱將相之具。」
注云「命，名也。」言其名流播於時代也。
《孟子》云「五百年必有王者興，其間必有名世者矣。」
注云「名世，次聖之才，物來能名，正一世者，生於聖人之間也。」
升堂入室者，以於道淺者為升堂，於道深者為入室。
《論語》云「子曰：由也，升堂矣，未入於室也。」
一肇而已者，什公門下有十哲、八俊、四聖，肇皆預焉。
生、肇、融、叡為四聖，更加影、嚴、憑、觀為八俊，
兼常、標名十哲。《僧傳》曰「通情則生融上首，精難則觀肇第一。」
劉遺民覽肇所撰之論，嘆曰：「不意方袍復有平叔。」
「洋洋」下，謂其文辭洋溢，盈人之耳也。
《論語》云「師摯之始，關睢之亂，洋洋乎盈耳哉。」
卷不釋手者，釋，放也。
答中初謙己，總指日月在懷，喻其明達也。
「既不」下，自斥。既不親承肇師，其法門深旨我亦難見。
「鑽仰」下，雖不親承，遺文既在，尋其旨趣亦應可知。
鑽仰者，顏淵嘆仲尼云：「鑽之彌覺其堅，仰之彌覺其高。」
管窺者，《莊子》曰「以管窺天，以錐指地。」 ^22a5

二、「其論」下，以四句判論文也。
彼論凡有九折十演共十九篇。
今之所斥，皆於上秦主表及第一開宗、
第二覈體中撮其妙言要辭，不出四句，
故參雜引之，不成次比。
今先指會其文、次消釋其義。
初有句中，初是開宗中文。
「若無」下，表中文。次無句中，初二句即開宗中文，
具云「余甞試言之。
夫涅槃之為道也，寂寥虛曠」等。
「豈有」下一句，是表中文，具云「既曰涅槃，復何容有名於其間哉。」
兩亦句中，「唯恍惚窈冥，其中有精」句，是表中語，餘開宗中語。
雙非句，並開宗中文。
「而欲」下，具云「斯乃希夷之境、太玄之鄉，
而欲以有無題牓標其方域而語其神道者，不亦邈哉。」
次釋義者，出處至假名者，有餘住世名出、
無餘入滅名處，斯皆應機示有生滅。
既無實體，故並假名。
「若無」下，此本秦主之語，斥諸家通第一義諦皆廓然空寂無有聖人。
故肇舉之，若真諦廓然無聖人者，誰知真諦耶？
既有知者，驗有聖人。
故彼文云「實如明詔」也。
「若無」下，即肇公伸明秦主之意。
聖人忘懷，動靜合道，故曰與遊。
即其有句者，既存能知能遊之人，豈非有句？
即無句也者，既無形名，復非有心所知，豈非無句？
故不可得而有者，此即亦無。
不可得而無者，此即亦有。
恍，有也。惚，無也。窈，幽也。
冥，暗也。謂有無不定、幽暗難測，故曰窈冥。
雖曰難測，而有靈明知覺其妙甚存，故曰有精也。
窈冥即亦無，有精即亦有；五陰永滅故亦無，幽靈不竭故亦有。
有無絕於內者，冲而不改，故不可為有，
故有絕；至功常存，故無絕。
「稱謂」下，涅槃之體既內絕有無，故外沒稱謂。
「視聽」下，釋上二句也。
由外絕稱謂，故兩界視聽之所不及；由內絕有無，故無色四空之所不了。
題牓，謂名字也。方域，謂理體。
不亦邈哉者，若執有無，去道甚遠。
「然其」下，以四教定論意。
文云等者，開宗云「滅度者，言乎大患永滅、超度四流。」
不涉界外者，但度界內欲、有、見、無明之四流耳。
不滅涅槃患者，但以陰身為大患故。
「辨差」下，既彼論是大又非別圓，今尋辨差之文，知屬通教。
辨差，即第九章也。
無為一也者，彼云「以俱出生死故同稱無為。」
「此以」下，彼云「三乘諸道，皆因無為而有差別。
此三三於無為，非無為有三也。」
「如來」下，彼云「放光云：涅槃有差別耶？
答曰：無差別。但如來結習都盡，聲聞結習未盡耳。
請以近喻以況遠旨，如人斬木，去尺無尺、
去寸無寸，修短在於尺寸，不在無也。」
今師引之，語或改轉。
有本云「聲聞結盡習不盡」者，結下多盡字也。
在於尺寸不在無也者，尺寸喻三乘淺深，無喻涅槃理一。
「雖俱」下，彼岸涅槃也，升降三乘也。
以無言說道者，即《大品》共般若也。
 #CB04733;〔士限切〕然者，
《尚書》曰「方鳩#CB04733;工」，
孔安國云：「鳩聚，#CB04733;現也。」
「夫通」下，斥肇四失也，次第在文。
俯提枝末者，肇云「仰攀玄根，俯提弱喪。」
初句是上求、下句是下化。
理為道本，故云玄根。
嬰兒失故鄉，名為弱喪。
方便善微，名為嬰兒。
本有真如，名曰故鄉。
今判彼意，故云乃是等也。
是泯憂喜等者，通人了達幻化即空，故憂喜等一切亡泯。
齊明暗者，智明惑暗也。
不作大小者，下疏釋云「是別教嬰兒，謂不造五逆名不作大，
不起二乘心名不作小。
今為通教嬰兒者，不以文害意也，以達即空故亡巨細。
喻之以嬰兒者，準下品意，但是和光利物，能令眾生得見。
菩薩同其始學，名嬰兒行，是則示同人天。
三教并圓住前，悉名嬰兒也。
今判《肇論》但是通教嬰兒也。」
喻之以三獸度河，以三乘俱證涅槃而智有深淺，
文載《大品》及今經第二十一卷，則聲聞如兔、
緣覺如馬、菩薩如象。
灰斷喻，文載《智論》「聲聞斷正使，如燒木成炭。
緣覺侵習，如燒炭成灰。
菩薩俱盡，如炭灰俱無。」
宗在他經者，通教體法，非今圓頓也。
「一切」下，下三教菩薩、藏通羅漢，咸破偏疑，同成圓佛。
「佛開」下，既開通即圓，云何更立通義？
聾聵之徒者，於法華中機生未脫，斥為聾聵；
於今得悟，悉是聰明。
聵〔五怪切〕，聾也。斥故顯新者，故即劣三修，新即勝三修。
「波動」下，用〈哀嘆〉春池失珠喻也。
瓦礫喻小理，月形即珠喻圓理，委釋如《疏記》。
肇以昔教三乘所證之理，而解今經圓融涅槃，何異捉礫為珠也。
綱維，即綱上大繩，故綱維整則網目正，綱維闕則網目墮。
涅槃大義喻以綱維，九折十演其猶網目。
涅槃義壞，折演何為？
故云安寄。「執佛」下，昔教方便，佛於《法華》、
《涅槃》已斥為權，故云遺棄。
十演者，彼有十九篇，而名九折十演。
折者，問難也。演者，答釋也，謂一開宗、二覈體、
三位體、四徵出、五超境、六搜玄、七妙存、
八難差、九辨差、十責異、十一會異、十二詰漸、
十三明漸、十四譏動、十五動寂、十六窮源、
十七通古、十八考得、十九玄得。
於中一、三、五、七、九、十一、十三、十五、十七、
十九是演，餘九是折。
終非三德者，十演之談但明昔教涅槃，終非圓常三德也。
「今言」下，今師正明涅槃無名之義。
請尋文覈旨，比望肇師，雖塗漢之相遠、山毫之相絕未得為喻。
優劣歷然，其猶指掌，非獨情也。
初舉三德釋涅槃，次離九界釋無名。
六道并三教三乘，合成九界。
從所離等者，所離即九界，能離即佛界，
乃是無九界涅槃之名故曰無名，而有佛界三德之名也。
故知涅槃無名四字，上二顯能離、下二明所離，
以約能所相待，故屬有門。
即諸名無名者，即九界名是，佛界無名，故云便是涅槃。
此約絕待，故屬空門。
涅槃非四者，三一互融，豈存四相？
須知四門還是三觀，即空故名即無名，
即假故不離九界名，即中雙照是兩亦、雙遮是俱非。
當曉十界一心三觀，融攝涅槃無名之旨，不離方寸皎在目前。
豈假九折十演迂曲而談哉？
故名無緣者，不緣二邊也。
「今亦」下，無六道名，即不緣眾生；無四聖名，
即不緣法；有祕藏名，即緣於如來。
況復下地等者，佛眼佛耳尚不見聞，況餘四眼四耳而能見聞耶？
問：佛眼佛耳豈不見聞耶？
答：見無見相、聞無聞相，故云不見聞也。
大悲方便者，隨四悉機施設假名也。
動樹舉扇喻名相，月喻實理。
「文云」下，即第二十一文也。
坻羅婆夷，疏云是鷃雀，一音二名。
「智度」下，論四十六文也。
更設五陰等者，開心故成五陰，開色故成十二入，
心色俱開故成十八界，故此三科不出色心楓柟。
「或復」下，所列諸名散在經文。
欲有見無明四流所不能漂，名洲陼。
《爾雅》曰「水中可居曰洲，小洲曰陼。」
能遮煩惱惡風雨，故名窟宅。
圓法遍攝故圓修者，如服乳糜更無所須，
最第一故，喻之醍醐。
能扶起闡提圓信心故，喻之以杖。
故三十四經云「是經能為一闡提杖，猶如羸人因之得起。」
照了破戒猶如明鏡，故經云「是經即是毀戒眾生之明鏡也。」
如世間鏡見諸色像，故云為破戒明鏡。
有本於「為」字下加一字者，非。
「不可」下，釋喻虛空義也。
即空中，故如空不可得。
遍一切，故如空無障礙。
「大論」下，眾生假名，五陰實法，皆因中之稱。
既通極果，例知涅槃果稱亦通因中，故知十界悉言安樂。
名不在內等者，不在內即非空，不在外即非有，
中間即兩亦，常自即雙非。
是字不住，即四性不可得，名性空。
亦不不住者，此空亦空，名相空。
涅槃亦爾者，佛菩薩是能住之人，涅槃是所住之法，
人既二空，法豈不爾。
人法不二，體性無殊。
合求亦不可得者，謂具足三德亦非涅槃也。
此明三德若具若各皆無定相，故各各求及合求皆不可得，
方名涅槃。「故智」下，引《大論》讚般若偈，證見與不見、
各求合求、俱縛俱脫，顯向涅槃不在之言是不見脫也。
若人等者，於法起見名見被縛，迷於法相名不見縛。
稱法起見名見得，脫見無見相名不見脫。
法身解脫各例般若以為四句，故云亦如是。
「譬如」下，幻體本虛故不可見，而有色像故而見。
不可見而見喻見脫，見而不可見喻不見脫。
但假名字引導眾生者，假立祕藏三德之名，
欲令眾生悟名下理，達名非名，即是大悲動樹舉扇也。
「譬如空拳」下，次第配四悉可知。
以新伊悅之者，大機發悅，即歡喜益。
引進，即引生大善。
破之，即破昔小惡。
悟之，則悟小即大。
無則不絕者，於無起計，何曾得絕。
尚非小乘義者，以通教二乘即有達空證涅槃故。
大香象等，即〈哀嘆品〉文。
羈鎖者，革絡馬頭曰羈。
《釋名》曰「羈，檢也。」所以檢持，制之也。
介爾動念者，介，微弱也。
《周易．繫辭》曰「憂悔吝者，存乎介心。」
既不絕等者，心為語本故也。
楊子《法言》曰「言者心之聲，書者心之畫。」
此乃修習言語道斷等者，即小乘內凡方便道也。
苦忍明發者，即見道十六心中初苦法忍、苦法智也。
略舉見道，意該修道，以此二道皆真證故。
世諦死時者，即見思破處名世諦死。
「指此」下，舉劣況勝。
三藏之劣已能絕六道人法，況餘三教大乘之勝乎。
「然入」下，將明通義，先斥三藏。
真俗異故者，以三藏事理相隔故，入觀冥真故絕、出觀入俗故不絕。
不同通人事理相即，出觀入觀咸皆契絕。
「若能」下，正明通義。
初二句，即《肇論》中語，以《肇論》所詮但在通故。
遠乎哉者，言不遠也。
初句明法，即俗而真，故道不遠。
次句明人，即凡而聖，故聖非遙。
無絕無不絕者，皆如幻化，故無二相。
方便道，即性地也。
空慧相應者，見地已上悉名相應。
「淨名」下，即天女訶身子文也。
無明未吐者，下〈哀嘆品〉二乘白佛云：「我於往昔情色所醉輪轉生死，
如彼醉人臥不淨中。
如來今當施我法藥，令我還吐煩惱惡酒。
而我未得醒悟，云何放捨？」
迴轉日月者，又云：「如彼醉人，見上日月實非迴轉生迴轉想；
眾生亦爾，為諸煩惱無明所覆，生顛倒心我計無我，
乃至樂計為苦，如彼醉人於非轉處而生轉想。」
如瘧病者者，又云：「如瘧病人值遇良醫，所苦得除。
我亦如是，邪命熱病，雖遇如來病未除愈，未得無上安隱常樂。」
「對界」下，結示經意。
界內通惑雖除，界外別惑全在，故云結習未盡、無明未吐等也。
以大涅槃心修行者，以但中解修次第五行，具歷別十德也。
然五行約修、十德約證，亦互通修證。
今此且約地前教道以說，則二俱在修，則是一向專求初地真證大般涅槃而修地前諸行也。
無復界內之心等者，界內心即析體智，界內說即藏通教。
如是方便者，即別教三十心也。
而未是冥中者，以初地分證為冥中。
昔所不得等者，昔於凡位不得證中智，今聞中智不絕無明。
今絕無明而修時梯隥等者，以果望因斥為次第階級如登梯隥，
離邊求中如河迴曲。
第十經云「一切江河必有迴曲。」
發心不能遍法界者，信本有性至果乃發，
故次第滅九顯出佛界，不能達九即佛名為不遍。
非無上方便者，別三十心，非圓融相似方便故也。
方便上更有方便者，別教方便上更有圓教內凡方便也。
「若圓」下，通明圓絕。
文中明理行教皆絕。
初明理絕。言諸心法界者，諸心即九界心，
達九界妄心即三諦真理，故云法界。
更無復法界者，如觀地獄心，即三諦理具足、
三千攝無不遍，離此心外更無餘法，觀九界起心遍攝咸爾，
故云獨一法界也。
「又如」下，明行。「又如」下，明教。
尼俱耶洲，喻教也。
指事即理，如直入海。
第十經云「於此大千有洲名拘耶尼，其洲有河端直不曲，
名娑婆耶，猶如直繩入西海。」
「絕方」下，正釋方便。
初、絕偏顯圓。有本「絕方便」下多一「絕」字者，誤。
「如經」下，依經總立。
「三藏」下，約教別示。
一切疑網，即三教偏疑。
寧起疑網者，寧，願辭也。
以疑是解津，不起疑心豈得生解？
故〈迦葉品〉云「若人於此生疑心者，能破煩惱如須彌山。」
故知執小為決定者，無由入圓。
方便道中者，即觀行相似也。
「是圓」下，結成四門。
亦有亦無門者，一即三，是亦有。
三即一，是亦無。不可思議，即非三非一，故屬雙非門。
「若謂」下，真道開示悟入，即四十真因位也。
金錍，喻涅槃教。眼膜，喻無明。
三指，喻三諦。是名究竟絕者，對前方便真因分顯通名究竟，
非剋指妙覺也。而無一言者，言由心變，即言是心。
心空故言空，故滿法界無一可得。
心滿例爾，心無定相隨緣而起，隨染緣則起九界心，
隨淨緣則起佛界心，染淨雖別只是一心，心性亡泯故無一念。
「然諸」下，引諸經證成。
又諸菩薩言於言等者，三十二菩薩各說不二法門，
即是言於詮理之教，故曰言於言。
淨名杜口直顯絕理，文殊讚淨名云「寂然無說，真入不二。」
即是以言詮於無言之理，非絕非不絕。
如別四門者，非藏通之絕、非六道之不絕。
前火木者，進火杖也。
草喻所絕，木喻能絕。
次、「總結」下，顯前五重皆依經立義，非是徒然，故徵經顯門以收五義。
在文可見。同名，即通名也。
四者門也者，涅槃是所入理，四說是能入門。
「如天」下，天帝喻理，千名喻門。
涅槃是名等者，亦由人以定體為名，彰德立字也。
不可復空者，意謂涅槃是妙有故也。
具相續相待二假者，如前說。
乃即真之義者，以即真故，非全同世諦。
而不冥真者，以不冥真故，非全同真諦。
故與前三師立議並殊。 ^23b17

「有人難」下，次第破前四師。
初、破莊嚴。二、「若為」下，破開善。
三、「若佛」下，破冶城。
四、「若佛」下，破龍光。
此皆成論等者，為諸師皆依《成論》立義，謂佛果是無為也。
及至釋義，翻在有為等故，使人情不伏，遭前四破。
矛盾者，矛兵器，盾傍牌也。
《莊子》曰「楚有鬻矛盾者，兩皆譽之。
買者曰：『以子之矛，擊子之盾如何？』
鬻者不答。」凡說義相違，皆喻矛盾。
愜，伏也。「肇論」下，涅槃之理非色像，故不可以形名得；
非緣慮，故不可以有心知。
本無言而強興言說，故失其真實；本無知而強起慮知，故反成愚執。
謂有則乖非有之體，謂無則傷非無之軀，此由涅槃不思議非有無故也。
「肇意推之」下，正出肇意也。
墮在四見者，謂以四句言之、以四句思之，
謂有謂無但是邪見，故云不可以名得等也。
然肇師立義，但離邪執及小四門，而正是通意，廣如前說。
「經云」下，引〈哀嘆品〉喻以斥諸師以四見釋大涅槃，如捉瓦礫謂瑠璃珠也。
春陽譬塵欲耽湎之境，乘船譬乘諸業，
遊戲譬著可愛果，失寶譬無解。
因於放逸，慧解潛昏，故言失耳。
即共入水者，信教如入水。
謂佛果是二諦等，如競捉瓦石皆謂得意故歡喜。
以此示他如持出，謂是涅槃深理。
如謂瑠璃珠，俱背圓常，故都非真寶體。
非四執，故云澄渟清淨。
為教所詮，人自不曉，故云故在水中周遍一切，如仰觀虛空圓備無缺。
如彼月形非眾人所執者，結斥諸師解義，如執礫為寶。
此喻本斥小乘三修，今借之以斥異解。
眾盲所觸者，競執尾牙不見全象，亦譬諸師。
色聚亦有亦無者，亦有真常妙色，亦無無常麁色。
「經道色者」下，此師釋妨。
恐他難云：佛果若但有心，何故經云「獲得常色」
等，故以真應二義釋之。
一則應同方類故有色，二者真果顯現有可見義，
故喻以色，故云義說為色。
「為」下多非字，或「為」字下缺「色其實」三字，
應云義說為色，其實非色。
兩界有色者，欲色二界也。
無麁色耳者，《舍利弗毘曇》云「無色有色」，
此經云「無色界色，非諸聲聞所知。」
故此師定謂三界並有色也。
六地已還者，通六地也。
即前三果猶有生故，故云身在分段。
「七地」下，殘思已盡故生界外。
兩國中間者，以分段、變易為兩國，亦是同居、方便為兩國。
金心者，即等覺是金剛心也。
意生身者，《楞伽》大慧問佛：「何名意生？」
佛言：「譬如意去速疾無礙。」
此即從譬。彼經兩義而釋通名，初云「如十萬由旬外，
憶先所見念念相續，疾至於彼。」
次云「如幻三昧力，憶本願故，生諸聖中。」
二義並是意憶生故也。
而有三種意生，如《疏記》。
皆有無作者，皆有第三聚也。
何意不離者，既離妄色，亦應離妄心；若許有真心，何妨有真色？
「如是」下，今師斥前，若立若破皆是妄語。
無如是刀者，略如前記，廣在下經。
今以貧賤寱言，喻諸師異解也。 ^26a22

無記性亦有亦無者，謂無記有四種：一異熟、
二威儀路、三工巧處、四通果。
異熟者，謂三界五道果報五陰即異時熟故、
變異熟故、異類熟故。
具此三義，故名異熟。
二、威儀，有二：一、威儀事，謂行住坐臥四塵為性。
二、威儀心，即意識強盛，能引發威儀。
眼等五識自性羸劣，雖緣威儀，不能引起威儀；
第七末那唯執賴耶為內我，既不緣色等四塵，
所以不發威儀；第八賴耶雖緣色等諸塵，
亦性是羸劣，不能引發威儀。
言路者，謂威儀行路也。
工巧者，一、工巧事，謂彩畫彫鏤，五塵為體。
二、工巧心，即是意識。
眼等非威儀準前。
四、通果者，謂證果有於通用。
亦名變化無記：一、變化事，謂改易形質，無而歘有。
小乘以五塵為性，大乘以五陰為性。
二、變化心，即是意識。
今云亦有，即佛果有工巧及異熟；亦無，即佛果無威儀路及通果。
如下光宅簡出二種，其義自顯，故注云云。
一、知解者，即工巧。
二、果報者，即異熟。
然此去取，皆是人師情計，不當正理，弗可致詰，總如下破。
「如棊」下，釋佛地有知解無記也。
棊者，《博物志》曰「舜造圍棊，丹朱善之。」
書者，《帝王世紀》曰「黃帝垂衣裳，蒼頡造文字，然後書契始作。」
射者，《禮記》曰「男子生，桑弧蓬矢六射天地四方。」
鄭玄注曰「天地四方，男子所有事也。」
御者，《家語》曰「善御馬者，正銜勒、齊轡策、
均馬力、和馬心。」故曰：無聲而馬應轡，策不舉而極千里。
夫無銜勒而用箠策，馬必傷、車必敗，故曰：御四馬者執六轡。
「果報者」下，釋佛地有果報無記也。
「開善」下，即開善寺智藏、莊嚴寺僧旻，并光宅寺法雲，即梁朝三大法師也。
今此二師立義，不許佛地有無記。
初且總示，故云並言至善性。
「知解」下，釋出佛果無知解無記也。
有多釋者，合云有二釋，不應云多。
是善性者，謂棊書等知解非是無記，以通佛果有之，故云是善性。
「餘人」下，除闡提及佛果，凡夫至菩薩悉曰餘人。
此謂棊書等，在餘人得云知解無記，在佛地悉名為善，非無記也。
「言果」下，釋出佛果無果報無記也。
多有異具者，「具」應作「熟」，文誤。
無復報法者，謂佛無生死中異熟執故。
此明佛但有習因習果也。
「夫三」下，總斥。尚不是真者，三性尚非小教偏真也，以偏真涅槃無三性故。
「何得」下，尚非偏真，何以用此釋於中道極果大涅槃耶？
如野人曝背等者，《列子》曰「野人之所安、
野人之所美，謂天下無過者。
宋國有田夫，常衣縕黂僅以過冬。
既春東作，自曝於日，不知天下之有廣夏隩室、綿纊狐狢。
顧謂其妻曰：『負日之暄，人莫之知。
以獻吾君，將有重賞。』
里之富室而告之曰：『昔人有美茙菽甘枲莖芹萍子者，對鄉豪稱之。
鄉豪取而甞之，蜇於口、慘於腹。
眾哂而怒之，其人大慚。
子其類也。』」今以諸師喻野人，三性喻曝背，涅槃喻至尊。
今師斥之，喻里之富室也。
五種言之者，五名雖異，其體無殊。
性淨即法身，乃至即正因。
正因即不生，不生乃至即性淨。
餘義皆爾，舉一即五、舉五即一。
總指一部者，以二十五品通名涅槃故。 ^26c16

「方便淨者」下，初正釋相，三：初、方便淨，文中先釋方便義；
次、「然於」下，釋涅槃義。
初釋方便，即現十界身也。
又二：初、明能現。由住首楞嚴，故能現像。
漚和，此云道種智。
建于大義者，建立也。
「或一」下，二、明所現。
先明處所從狹之廣，始一閻浮終乎十方。
「隨諸」下，次明現身。
初、廣明現佛界身示生示滅。
示生中云七步者，〈四相品〉明東行七步，是對小機。
十方各行七步，是對大機。
示滅中示倚臥者，即如來答迦葉三十四問畢，乃倚臥。
如彼小兒及常患者，如〈現病品〉初說。
「是以」下，明序中發起倚臥示滅之相也。
擗踊者，擗，拊心也。
踊，跳躍也。翳，隱也、障也。
「乃至」下，示九界身也。
下者，即劣機所感，但見地獄乃至菩薩等身，且約見身以為下劣。
若論聞法，則一一界身各說四教。
若然者，勝身說劣、劣身說勝，論其悟解，勝劣自分。
今約現身，且以見佛身為勝，見九界為劣。
不前等者，總結十界生滅隨機利見，不相妨礙，故云一時等現。
「然於」下，釋涅槃義。
雖十界喧動而不損寂滅，由契寂滅故於生無染、
於死無累，涅槃之義其在此也。
「故名」下，總結。 ^27b13

二、圓淨。文中亦二：初、釋圓淨義。
次、「雖破」下，釋涅槃義。
初又二：先總、後別。
總釋中言因圓果滿者，分真因圓，妙覺果滿也。
「原其」下，別釋，先明因、次明果，三文各有自行化他。
初文至正法，因中自行也。
始乎名字，達性成修，故曰初基。
五行互融，名如來行。
「持戒」下，別舉戒聖行也。
不殺事戒無非中道，斯則理事自他不二，名護正法。
「廣宣」下，化他也。弘通正法，故曰廣宣。
令彼聞悟，故曰利益。
迴事向理、迴因向果，故曰迴向大乘。
此之自他，始從名字、終至等覺，悉名因中。
「感得」下，果上自行也。
感即能感之因，得即所得之果，謂妙覺極果也。
「金剛」下，正示所得不可破壞，故喻金剛。
理可軌則，故曰法身。
理無遷改，故曰常身。
此之三名悉是法身異稱耳。
雖三身不二，且從勝說。
修道得故者，舉因顯果，由修常因得此常果。
「復能」下，化他也。一切悉有佛性者，介爾有心，
三千具足，不簡闡提及以定性，故云悉有。
又依正唯心不簡草木，故云悉有。
「施與」下，此由純陀獻最後供，故佛印之，得五常果。
當以「常」字貫下力等五法並常，故初云常，連持曰命。
常命則以無始無終而無斷絕，以非色為色，吾今此身即是法身。
作用為力，遍一切處用無窮盡。
不動名安，雖具力用，安固不動，被機有辨，無緣慈悲普施法藥。
「雖破」下，釋涅槃義也。
初約自行明寂滅；「雖施」下，次約化他明寂滅。
亦無所破者，以煩惱即智慧故。
亦無能圓者，以智慧即煩惱故。
不得眾生等者，佛如生如一如無二故。
「是名」下，總結。 ^27c5

三、性淨。文中亦二：初、釋性淨；「冲湛」下，釋涅槃。
初文云非修等者，謂三千三諦始凡本具。
非修因非修果非作業非與業者，字誤，
「作」應作「正」，「與」應作「期」非意業故，云非正業。
非身口故，云非期業。
第三十四經云「正業者，即意業也。
期業者，謂身口。」疏釋云「意是業體故也。
以身口自然符會，有若期契，故云期業。」
「本自」下，既非因果及以三業，故知本來具足，非今修成果證始有也。
適，始也。「冲湛」下，釋寂滅義。
不生不滅者，由性本寂滅，故名此性以為涅槃。
「雖在」下，舉春池喻以釋之，如前記。
五翳者，烟、雲、塵、霧、修羅手，以喻五住煩惱不污性淨之理，猶如五翳不隱月形。
此言月形，即池內珠，故非五翳能隱。
隨流等，如前記。「雖沒」下，〈如來性品〉云「譬如王家有大力士，眉間有金剛珠。
與餘力士角力觸，珠尋沒膚中，都不自知是珠所在。
其處有瘡，命醫欲治。
醫善方藥，知瘡因珠入，其珠入皮即便停住。」
廣如經文。今以珠喻性淨之理本來寂滅，故云膿血不染。
「此三」下，明互融。不得相離者，體性互融，故唯一法。
不可相混者，體用既分，自成三種。
會之彌分者，即一而三故。
派之彌合者，即三而一故。
橫即竪，故彌高；竪即橫，故彌闊。
更復重說者，更約法身以明義也。
涅槃玄義發源機要卷第二
 ^28a4
