
xu:: 
# 法界次第初門總序
法界次第初門總序
天台山修禪寺。沙門釋智顗。
輒依經附論。撰法界次第初門三百科。
裁為七卷。流傳新學。
略為三意。一為讀經尋論隨見法門。
脫有迷於名數者。
二為未解聖教所制法門淺深之次第。
三為學三觀之者。
當以此諸法名相義理。
一一歷心而轉作。
則觀解無礙。觸境不迷。
若於一念心中。通達一切佛法者。
則三觀自然了了分明也。
故出此三百科。名教仍當。
名下略辨體相。始得三卷。 ^664b5

法界次第初門目錄 ^664b14

　卷上之上 ^664b15

　　名色初門第一 ^664b16

　　五陰初門第二 ^664b17

　　十二入初門第三 ^664b18

　　十八界初門第四 ^664b19

　　十六知見初門第五 ^664b20

　　見愛二煩惱初門第六 ^664b21

　　三毒初門第七 ^664b22

　　五蓋初門第八 ^664b23

　　十煩惱初門第九〔亦名十使〕 ^664b24

　　九十八使初門第十 ^664b25

　　十惡初門第十一 ^664b26

　　十善初門第十二 ^664b27

　卷上之下 ^664b28

　　三歸初門第十三 ^664b29

　　五戒初門第十四 ^664c1

　　四禪初門第十五 ^664c2

　　四無量心初門第十六 ^664c3

　　四無色定初門第十七〔亦名四空定〕 ^664c4

　　六妙門初門第十八 ^664c5

　　十六特勝初門第十九 ^664c6

　　通明觀初門第二十〔亦名通明禪〕 ^664c7

　卷中之上 ^664c8

　　九想初門第二十一 ^664c9

　　八念初門第二十二 ^664c10

　　十想初門第二十三 ^664c11

　　八背捨初門第二十四 ^664c12

　　八勝處初門第二十五 ^664c13

　　十一切處初門第二十六 ^664c14

　　十四變化初門第二十七 ^664c15

　　六神通初門第二十八 ^664c16

　　九次第定初門第二十九 ^664c17

　　三三昧初門第三十 ^664c18

　　師子奮迅三昧初門第三十一 ^664c19

　　起越三昧初門第三十二 ^664c20

　卷中之下 ^664c21

　　四諦初門第三十三 ^664c22

　　十六行初門第三十四 ^664c23

　　生法二空初門第三十五 ^664c24

　　三十七品初門第三十六 ^664c25

　　三解脫初門第三十七 ^664c26

　　三無漏根初門第三十八 ^664c27

　　十一智初門第三十九 ^664c28

　　十二因緣初門第四十 ^664c29

　　卷下之上 ^665a1

　　四弘誓願初門第四十一 ^665a2

　　六波羅蜜初門第四十二 ^665a3

　　四依初門第四十三 ^665a4

　　九種大禪初門第四十四 ^665a5

　　十八空初門第四十五 ^665a6

　　十喻初門第四十六 ^665a7

　卷下之下 ^665a8

　　百八三昧初門第四十七 ^665a9

　　五百陀羅尼初門第四十八 ^665a10

　　四攝初門第四十九 ^665a11

　　六和敬初門第五十 ^665a12

　　八自在我初門第五十一〔亦名八種變化〕 ^665a13

　　四無礙辯初門第五十二 ^665a14

　　十力初門第五十三 ^665a15

　　四無所畏初門第五十四 ^665a16

　　十八不共法初門第五十五 ^665a17

　　大慈大悲初門第五十六 ^665a18

　　三十二相初門第五十七 ^665a19

　　八十種好初門第五十八 ^665a20

　　八種音聲初門第五十九 ^665a21

　　三念處初門第六十上之上法界次第初門卷上之上
author:: 陳隋國師智者大師撰
other:: 
#  1 名色初門
名色初門第一 ^665a22

　一名　二色 ^665b6

今辨法界初門。先從名色而始者。
至論諸法本原清淨。
絕名離相。尚非是一。
何曾有二。不二而辨其二者。
以行者初受一期妄報歌羅邏時。
但有名色二法。當知名色即是一切世間出世間法之根本。
能生一切法。普攝一切法。
即是一切法。若諸大聖分別說一切法門。
皆約名色而分別之。
無有一法出於名色。
故智度論偈云。
　　一切諸法中　但有名與色
　　若欲如實觀　但當觀名色
　　雖癡心多想　分別於異事
　　更無有一法　出於名色者 ^665b7

一名　心但有字故曰名也。
即是心及相應數法。
雖有能緣之用而無質礙可尋。
既異於色而有心意識及諸數法種種之別名。
故謂之為名也。 ^665b19

二色　有形質礙之法謂之為色。
是十入及一入少分。
皆是質礙之法。並無知覺之用。
既異於心意識法。
故稱為色也。
other:: 
#  2 五陰初門
五陰初門第二 ^665b23

一色陰　二受陰　三想陰　四行陰　五識陰 ^665b27

次名色而辨五陰者。
以惑者迷名偏重故。
大聖教門開名則為四心。
對色合為五也。此五通稱為陰者。
一往而釋。陰以陰覆為義。
能覆出世真明之慧。
而增長生死。集散不絕。
故通名為陰。 ^665b29

一色陰　有形質礙之法名為色。
色有十四種。所謂四大五根五塵。
此之十四。並是色法也。 ^665c5

二受陰　領納所緣名為受。
受有六種。謂六觸因緣生六受。
但境既有違順。非違非順之別。
故六受亦各有苦受樂受。
不苦不樂受之異也。 ^665c8

三想陰　能取所領之緣相名為想。
想有六種。謂取所領六塵之相。
為六想也。 ^665c12

四行陰　造作之心能趣於果名為行。
行有六種。大品經中。
說為六思。思即是行。
謂於六想之後。各起不善業善業無動業也。 ^665c14

五識陰　了別所緣之境名為識。
識有六種。即是六識。
若諸論師多云。識在二心之前。
諸大乘經中。明識最居後。
今依經為次料簡。
other:: 
#  3 十二入初門
十二入初門第三 ^665c17

內六根入　一眼入　二耳入　三鼻入　四舌入　五身入　六意入 ^665c21

外六塵入　一色入　二聲入　三香入　四味入　五觸入　六法入 ^665c23

次五陰而辨十二入者。
以惑者迷色偏重故。
大聖教門。開色為十。
心但為二。合為十二也。
通稱入者。入以涉入為義。
根塵相對則有識生。
識依根塵仍為能入。
根塵即是所入。今此十二從所入受名。
故通受入名。內六入者。
此之六法親故屬內。
為識所依。故名為入。
亦名根者。根以能生為義。
此六既並有生識之功。
故通名根也。 ^665c25

一眼入　身分對色。
能見色之處名眼。
眼是四大造色。體為十色共成。
所謂四大四微。身根微。
眼根微也。 ^666a4

二耳入　身分對聲。
能聞聲之處名耳。
耳是四大造色。亦為十色共成。
謂四大四微。身根微。
耳根微。 ^666a7

三鼻入　身分對香。
能聞香之處名鼻。
鼻是四大造色。亦為十色共成。
謂四大四微。身根微。
鼻根微。 ^666a10

四舌入　身分對味。
能知味之處名為舌。
舌是四大造色。亦為十色所成。
謂四大四微。身根微。
舌根微也。 ^666a13

五身入　六分假合之體對觸。
能覺觸處皆名為身。
身是四大造色。但有九色所成。
謂四大四微。身根微。 ^666a16

六意入。心對一切法。
即有能知法之用。
名之為意。意者即心王也。
是中除諸心數法。
但取心王。以為意入。 ^666a19

外六入者。此六法疎故屬外。
識所遊涉。故名為入。
亦名塵者。塵以染污為義。
以能染污情識。故通名為塵也。 ^666a22

一色入　一切對眼。
所見之色名為色。
色有二種色。攝一切色。
一正報可見色。眾生身色。
青黃赤白黑色等。
二依報可見色。外無知青黃赤白黑色等也。 ^666a25

二聲入　一切對耳。
所聞之色曰聲。聲有二種聲。
攝一切聲。一從正報色出聲。
眾生語言音聲也。
二從依報色出聲也。 ^666a29

三香入　一切對鼻。
所聞之色名香。香有二種香。
攝一切香。一正報色處香。
眾生身中香臭也。
二依報色出香。外一切無知色中所有香臭。 ^666b3

四味入　一切對舌。
所知之色曰味。味有二種味。
攝一切味。一正報色處味。
眾生身中之六味也。
二依報色處味。外一切無知色中所有六味也。 ^666b7

五觸入　一切對身。
所覺之色名觸。觸有二種觸。
攝一切觸。一正報色處觸。
眾生身中。冷暖澁滑等十六觸也。
二依報色處觸。外一切無知色中冷暖等一十六觸也。 ^666b11

六法入　一切對意所知之法名法。
法有二種法。攝一切法。
一者心法。是中除心王。
但取相應諸心數法也。
二者非心法。即過去未來色法。
及心不相應諸行。
及三無為法。
other:: 
#  4 十八界初門
十八界初門第四 ^666b15

內六根界　一眼界　二耳界　三鼻界　四舌界　五身界　六意界 ^666b20

外六塵界　一色界　二聲界　三香界　四味界　五觸界　六法界 ^666b22

六識界　一眼識界　二耳識界　三鼻識界　四舌識界　五身識界　六意識界 ^666b24

次十二入。而辨十八界者。
以惑者迷於名色俱重故。
開色為十。離名作八。
合為十八界也。通名界者。
以界別為義。此十八法各有別體。
義無渾濫。故通受界名也。 ^666b26

內六根界　此具如前明。
內六根入中分別其相。
乃更加以界之名義者。
欲使修觀之徒推析無謬。
不滯十六知見之妄計也。 ^666c1

外六塵界　此具如前。
外六塵入中分別其相。
乃更加以界之名義者。
意同六根。中立界名。 ^666c4

六識界者。若根塵相對即有識生。
識以識別為義。識依於根。
能識別於塵。故此六通名識也。
若了識從緣生。豈計有神使知謬取也。 ^666c7

一眼識界　眼根若對色塵。
即生眼識。眼識生時。
即識色塵。故名眼識界也。 ^666c11

二耳識界　耳根若對聲塵。
即生耳識。耳識生時。
即識聲塵。故名耳識界也。 ^666c13

三鼻識界　鼻根若對香塵。
即生鼻識。鼻識生時。
即識香塵。故名鼻識界也。 ^666c15

四舌識界　舌根若對味塵。
即生舌識。舌識生時。
即識味塵。故名舌識界也。 ^666c17

五身識界　身根若對觸塵。
即生身識。身識生時。
即識觸塵。故名身識界也。 ^666c19

六意識界　五識生已即滅。
意為意識。此意識續生。
意識生時。即識法塵。
若五識能生意識。
即以前五識為根。
後意識為意識。此意識滅次識續生。
是則前意識生後意識。
如是亦脫傳受根識之名。
皆以能生為根。所生為識。
今說所生之識。為意識界也。
other:: 
#  5 十六知見初門
十六知見初門第五 ^666c21

一我　二眾生　三壽者　四命者　五生者　六養育　七眾數　八人　九作者　十使作者　十一起者　十二使起者　十三受者　十四使受者　十五知者　十六見者 ^666c28

次名色陰入界。而辨十六知見者。
名色等法中。神我本不可得。
而未見道者。悉於名色等法中。
妄計有我。我所。計我之心。
歷緣略辨。即有十六知見之別。
廣對諸緣。則妄計不可稱數。
因此顛倒。備起一切煩惱生死行業。
今為欲於後明生法二空等一切觀門。
必須善識假實之法。
故略依傍大智度論釋之也。 ^667a4

一我　若於名色陰入界等法中無明不了。
若即若離中。妄計有我我所之實。
故名我為也。 ^667a11

二眾生　於名色陰入界等法和合中。
妄計有我生。故名眾生。 ^667a13

三壽者　於名色陰入界等法中。
妄計有我受一期果報壽有長短。
故名壽者。 ^667a15

四命者　於名色陰入界等法中。
妄計我命根成就連持不斷。
故名命者。 ^667a17

五生者　於名色陰入界等法中。
妄計我能起眾事。
如父生子。名為生者。
亦計我來人中受生。
故名生者。 ^667a19

六養育　於名色陰入界等法中。
妄計我能養育於他。
故名養育。亦計我從生已來。
為父母養育。故名養育。 ^667a22

七眾數　於名色陰入界等法中。
妄計我有名色五眾。
十二入十八界等諸因緣。
是眾法有數故名眾數。 ^667a25

八人　於名色陰入界等法中。
妄計我是行人。異於非行之人。
故名為人。亦計我生人道。
異於餘道。故名為人。 ^667a28

九作者　於名色陰入界等法中。
妄計我有身力手足。
能有所作。故名作者。 ^667b2

十使作者　於名色陰入界等法中。
妄計我能役他。故名使作者。 ^667b4

十一起者　於名色陰入界等法中。
妄計我能造後世罪福業。
故名起者。 ^667b6

十二使起者　於名色陰入界等法中。
妄計我能令他起後世罪福業。
故名使起者。 ^667b8

十三受者　於名色陰入界等法中。
妄計我當後身受罪福果報。
故名受者。 ^667b10

十四使受者　於名色陰入界等法中。
妄計我當令他受苦樂果報。
故名使受者。 ^667b12

十五知者　於名色陰入界等法中。
妄計有五根能知五塵。
故名知者。 ^667b14

十六見者　於名色陰入界等法中。
妄計我有眼根故。
能見一切色。亦計我能起邪見。
我起正見名見者。
other:: 
#  6 見愛二煩惱初門
見愛二煩惱初門第六 ^667b16

　一見煩惱　二愛煩惱 ^667b20

次名色陰入界。及我等十六。
而辨見愛者。若迷此假實二法。
則倒想紛然。故三界流轉無際。
皆是煩惱使之然也。
若論煩惱根本。不出見愛。
枝派分別。則科目甚多。
所謂三毒五蓋十使。
九十八煩惱。八萬四千乃至塵沙等數。
此諸科目雖數有多少。
而同是煩惱潤生之力。
體無殊別。但教門善巧。
乃約增減之數而制立之。
故纓絡經云。見著二法迷法界色心。
廣起一切三界煩惱。
通名煩惱者。煩以喧煩為義。
惱以逼亂為義。能喧煩之法逼亂行者心神。
致使真明不得開發。
故名煩惱也。 ^667b21

一見煩惱　邪心觀理名之為見。
若於假實之理。情迷而倒想邪求。
隨見偏理妄執為實。
通名為見。見煩惱者。
謂五利使。見諦所斷八十八使。
及六十二見等也。 ^667c3

二愛煩惱　貪染之心名之為愛。
若於假實二事。情迷隨心。
所對一切事境。染著纏綿。
通名為愛。愛煩惱者。
謂五鈍使。思惟所斷十使。
及所斷結流。愛扼纏蓋纏等也。
other:: 
#  7 三毒初門
三毒初門第七 ^667c7

　一貪毒　二瞋毒　三癡毒 ^667c12

次見愛而辨三毒者。
此二科既有合離之異。
事須分別。若合但取癡一分為見。
餘一分及貪恚。並合為愛也。
若離則見愛之中各有三毒。
如此歷三界五行。
則離出九十八使。
一切煩惱通名毒者。
毒以沈毒為義。惱壞之甚。
故云沈毒。以其能壞出世善心。
故名為毒也。 ^667c13

一貪毒　引取之心名之為貪。
若以迷心對一切順情之境。
引取無厭。即是貪毒。
歷三界五行。十五貪使並是貪毒。
但上二界煩惱既薄故。
別受愛名。 ^667c20

二瞋毒　違忿之心。
名之為瞋。若以迷心對一切違情之境。
便起忿怒。即是瞋毒。
歷欲界五行下。即有五瞋使。
並是瞋毒。數人義上二界無瞋也。 ^667c24

三癡毒　迷惑之心名之為癡。
若迷一切事理之法。
無明不了。迷惑妄取。
起諸邪行。即是癡毒。
亦名無明。無明有二種。
一者相應無明。即是與三界五行下八十八使。
相應共起。二者不相應無明。
即是三界五行下十五癡使也。
other:: 
#  8 五蓋初門
五蓋初門第八 ^667c28

一貪欲蓋　二瞋恚蓋　三睡眠蓋　四掉悔蓋　五疑蓋 ^668a6

次三毒而辨五蓋者。
若論三毒之體。豈異五蓋。
但科目不同。名字增減有異。
故次分別。所以然者。
若沒癡毒之名而離癡法。
為睡眠掉悔疑三蓋。
足貪瞋為五蓋也。
若開五蓋則煩惱無量。
通名蓋者。蓋以覆蓋為義。
能覆蓋行者清淨善心。
不得開發。故名為蓋。
而此五蓋既的為在下所明諸禪正障。
故須略辨其相。 ^668a8

一貪欲蓋　引取心無厭足為貪欲。
分別體相。具如貪毒中說。
三界五行中十五貪使。
即是貪欲蓋。 ^668a15

二瞋恚蓋　忿怒之心名為瞋恚。
分別體相。具如前說。
欲界五行五種瞋使。
即是瞋蓋也。 ^668a18

三睡眠蓋　意識惛熟曰睡。
五情暗冥名眠。若心依無記則增長無明。
故意識惛惛而熟。
五情暗冥無所覺知。
謂之睡眠也。數人說為增心數法。
猶屬見思所斷十五癡使攝也。 ^668a20

四掉悔蓋　邪心動念曰掉。
退思憂悴為悔。若縱無明謬取。
則戲論動掉心生。
既所為乖失。退思則有憂悔也。
亦是增心數法。正屬見諦所斷三十二見使。
攝思惟斷。亦有少分也。 ^668a24

五疑蓋　癡心求理。
猶預不決。名之為疑。
若修道定等法。無明暗鈍。
不別真偽。因生猶預。
心無決斷。皆謂疑也。
世間通疑。非一正論。
障道之疑。即是見諦所斷。
三界四行十二疑使也。
other:: 
#  9 十使初門
十使初門第九 ^668a28

五鈍使　一貪使　二瞋使　三無明使　四慢使　五疑使 ^668b5

五利使　一身見使　二邊見使　三邪見使　四戒取使　五見取使 ^668b7

次五蓋而辨十使者。
豈有十使異於五蓋。
若教門但為修定者說。
略立三毒五蓋之數。
若為修慧者說。欲使明識所斷之惑無謬。
故須分別為十使也。
所以然者。貪瞋二蓋。
即是貪瞋二使。睡蓋之本。
即是癡使。離癡出慢。
即為慢使。疑蓋即疑使也。
是為五鈍使。掉悔即是邪思掉動之心。
若細分別其相。則有五利五鈍使之別。
而此推之還是五蓋。
分別為十使也。若開十使。
則出一切煩惱。此十通名使者。
使以驅役為義。能驅役行者心神。
流轉三界。故通受使名。
亦名十煩惱。煩惱義如前說。 ^668b9

一貪欲使　引取無厭。
名曰貪欲。分別其相。
具如貪毒中說。見思所斷。
三界五行中十五貪。
皆是貪使。 ^668b20

二瞋恚使　忿怒之心。
名之曰瞋。分別其相。
具如瞋毒中說。見思所斷。
欲界五行中五恚。
即是恚使也。 ^668b23

三無明使　迷惑不了之心。
名為無明。若以迷心緣境。
隨有所起。則念念永失。
而不知慚愧者。皆是癡也。
見思所斷。三界五行下十五癡。
即是無明使。 ^668b26

四慢使　自恃輕他之心曰慢。
若自恃種姓富貴有德才能。
輕蔑於他。即是慢也。
慢有八種。在下別出。
乃至見思所斷。三界五行下十五慢。
皆是慢使也。 ^668c1

五疑使　迷心乖理。
猶預不決曰疑。分別其相。
具如疑蓋中說。三界四行十二種疑。
並是疑使也。 ^668c5

六身見使　若於名色陰入界中。
妄計為身。名為身見。
若以無明不了。則於五陰中。
起二十種身見。則身見有二十種。
見諦所斷。一行中歷三界有二身見也。 ^668c8

七邊見使　執邊之心。
名為邊見。若於四邊。
不了隨見。一邊為實。
餘邊悉為妄語。如其所見。
互執一邊。悉墮邊見。
歷三世五陰。即有六十二見。
並是見諦所斷。合六十二見。
同是一邊見攝也。
又約見諦所斷。一行中歷三界即有三邊見。 ^668c12

八邪見使　邪心取理故名邪見。
若無明不了。四諦因果。
邪心推獲。謂無此理。
因斷滅出世間善根。
乃至世間善根。作闡提行。
是為邪見。見諦所斷三界四行中。
有十二邪見是也。 ^668c18

九見取使　於非真勝法中。
謬見涅槃。生心而取。
故曰見取。若行道之時。
雖入種種觀門。而真明未發。
無明不了。便謬計所得。
以為真為勝。生心取著。
皆名見取也。見諦所斷。
三界四行。有十二見取是也。 ^668c23

十戒取使　於非戒中。
謬以為戒。取以進行。
故曰戒取。若取雞狗牛戒。
乃至九十五種外道所行之戒。
以為真戒。皆名戒取。
若人雖持佛戒。見有戒相。
亦是戒取。見諦所斷三界二行。
有六種戒取是也。
other:: 
#  10 九十八使初門
九十八使初門第十 ^668c28

見諦門八十八使　欲界有三十二使　色界有二十八使　無色界二十八使 ^669a5

思惟門十使　欲界有四使　色界有三使　無色界有三使 ^669a7

次十使而辨九十八使者。
正為見思兩道惑障不同。
欲使修觀之者。精識所治之惑。
斷伏無濫。故教門歷三界五行。
細分別十使。則有九十八也。
亦名九十八煩惱。
通名為使。名煩惱者。
類如前釋。若離九十八使。
則出一切煩惱。今依數人明九十八使也。
若成實論人。所解則異也。 ^669a9

見諦惑欲界三十二使　苦諦下具有十使。
集諦下有七使。除身見邊見戒取。
滅諦下有七使。亦除身見邊見戒取。
道諦下有八使。但除身見邊見。
故欲界四行下。合有三十二使。 ^669a16

見諦惑色界二十八使　苦諦下有九使除瞋。
集諦下有六使除瞋。
及除身見邊見戒取。
滅諦下有六使。亦除瞋及身見邊見戒取。
道諦下有七使。亦除瞋使及身見邊見。
故色界四行下。合有二十八使也。 ^669a20

見諦惑無色界二十八使　苦諦下有九使。
集諦下有六使。滅諦下有六使。
道諦下有七使。若取若除。
皆如色界中分別。
故無色界四行下。
合二十八使。合三界四諦下。
有八十八使。並是能障見諦之惑。
為須陀洹見道之所斷也。
分別使相略說。並如前十使章門辨也。 ^669a25

思惟惑欲界四使　一貪使。
二瞋使。三癡使。四慢使。 ^669b2

此使從斯陀含向。
入修道斷。乃至阿那含果。
九品方盡。 ^669b4

思惟惑色界三使　一貪使。
二癡使。三慢使。 ^669b6

此三使並是阿羅漢向。
用修道智斷也。 ^669b7

思惟惑無色界三使　一貪使。
二癡使。三慢使。 ^669b8

故三界思惟惑合有十使。
足前見諦。合為九十八使。
但此三使亦是阿羅漢向斷。
至果方盡也。 ^669b10

次此應廣出諸煩惱科目。
所謂三漏。四流。四縛。
八邪。八倒。九結。九惱。
十纏。乃至五百煩惱。
八萬四千諸塵勞門。
及恒沙等數煩惱。
皆從見愛九十八使。
離合而辨。若具出科目〔云云〕。
今略出數科。足以顯教門明煩惱離合惑障潤生之法。
諸煩惱科目。至第六卷中。
別當更隨要而出。
other:: 
#  11 十惡初門
十惡初門第十一 ^669b13

　身有三惡　一殺生　二偷盜　三邪婬 ^669b21

口有四惡　一妄語　二兩舌　三惡口　四綺語 ^669b22

　意有三惡　一貪欲　二瞋恚　三邪見 ^669b24

次諸煩惱結使而辨十惡者。
以煩惱既是惑亂之法。
能驅役行者心神。
乃令觸境顛倒。若縱此惑情而起身口意者。
則動與理乖。故於三業所起。
備有十惡也。通名惡者。
惡以乖理為義。此十並是乖理而起。
故名為惡。亦名十不善道。
以其能通苦報。故非善道也。 ^669b25

一殺生　斷一切眾生命。
故名為殺生。 ^669c2

二偷盜　盜取他財物。
故名為偷盜。 ^669c3

三邪婬　於非妻妾而行欲事。
故名邪婬。 ^669c4

四妄語　以言誑他。
故名妄語。 ^669c5

五兩舌　搆鬪之言間他。
令致得失分。乖名為兩舌。 ^669c6

六惡口　惡言加彼。
令他受惱。名為惡口。 ^669c8

七綺語　綺側語辭言乖道理。
名為綺語。 ^669c9

八貪欲　引取順情塵境。
心無厭足。名為貪欲。 ^669c10

九瞋恚　若對違境。
心生忿怒。名為瞋恚。 ^669c12

十邪見　撥正因果。
僻信求福。皆名邪見。 ^669c13

次此應出四重。五逆。
七逆。謗方等經。用僧鬘物。
作闡提行。十六惡律儀等。
諸輕重惡業科目。
皆從十惡中。離合分別而說者。
今欲論諸入道要門具出〔云云〕。
至後第六卷中。別當更出。
other:: 
#  12 十善初門
十善初門第十二 ^669c14

身三種善　一不殺生　二不偷盜　三不邪婬 ^669c19

口四種善　一不妄語　二不兩舌　三不惡口　四不綺語 ^669c21

意三種善　一不貪欲　二不瞋恚　三不邪見 ^669c23

次十惡而辨十善者。
若人能知惡是乖理之行故。
現在將來由斯招苦。
則必須息惡行善。
可以來世永致清升之樂果。
是以次十惡而明十善也。
但十善有二種。一止。
二行。止則但止前惡。
不惱於他。行則修行勝德。
利安一切。此二通稱善者。
善以順理為義。息倒歸真。
故云順理。止則息於重倒之惡。
行則漸歸勝道之善。
故止行二種。皆名為善。
或加以道名。以能通至樂果也。 ^669c25

一不殺生　即是止善。
止前殺生之惡行。
善者當行放生之善也。 ^670a5

二不偷盜　即是止善。
止前盜他財物之惡行。
善者當行布施之善。 ^670a7

三不邪婬　即是止善。
止前於非妻妾婬欲之惡行。
善者當行恭敬之善。 ^670a9

四不妄語　即是止善。
止前虛言誑他之惡行。
善者當行實語之善也。 ^670a11

五不兩舌　即是止善。
止前搆鬪兩邊之惡行。
善者當行和合之善。 ^670a13

六不惡口　即是止善。
止前惡言加人之惡行。
善者當行軟語之善。 ^670a15

七不綺語　即是止善。
止前綺側乖理之惡語行。
善者當行有義語饒益之善。 ^670a17

八不貪欲　即是止善。
止前引取無厭之惡行。
善者當行不淨觀。
觀諸六塵皆欺誑不淨之觀行善。 ^670a19

九不瞋恚　即是止善。
止前忿怒之惡行。
善者當行慈忍之善。 ^670a22

十不邪見　即是止善。
止前撥正因果僻信邪心之惡行。
善者當行正信歸心正道生智慧之善心。
法界次第初門卷上之上上之下法界次第初門卷上之下
author:: 陳隋國師智者大師撰
other:: 
#  13 三歸戒初門
三歸戒初門第十三 ^670a24

　一歸佛　二歸法　三歸僧 ^670b6

次十善而辨三歸者。
如來未興於世。爾時已有十善之化。
是為世間舊善。豈有三寶之可歸。
大聖初成正覺。方因提謂長者。
開授三歸之戒。翻邪歸正。
以為入聖之根本。
三乘行者。歸宗進行。
此為初首也。三歸之用。
正破三邪。濟三塗。
接三乘。出三有。佛法以此三歸為本。
通發一切戒品及諸出世善法。
豈同十善之舊法耶。
問曰。十二門禪亦是舊法。
今何故不三歸前說。
答曰。若依說教時節實如所問。
但今欲次論修行戒定之次。
則不得爾。今次三歸之下。
備出諸戒科目。並同此意。 ^670b7

一歸依佛　佛陀秦言覺者。
自覺覺他。故名為佛。
歸者以反還為義。
反邪師還事正師。
故名歸。依者憑也。
憑心靈覺。得出三塗及三界生死也。
故經云。歸依於佛者。
終不更歸依其餘諸外天神也。 ^670b18

二歸依法　達磨秦言法。
法云可軌。大聖所說。
若教若理。可為心軌。
故言法也。歸者反邪法還修正法。
故名歸。依者憑佛所說。
法得出三塗及三界生死。
故經云。歸依於法者。
永離於殺害。 ^670b23

三歸依僧　僧伽秦言眾。
眾名和合。出家三乘行者。
心與佛所說事理法合。
故名為僧。歸者反九十五種邪行之侶。
歸心出家三乘正行之伴。
故名歸。依者憑心出家三乘正行伴。
得出三塗及三界生死。
故經云。歸依於僧者。
永不復更歸依其餘諸外道也。
other:: 
#  14 五戒初門
五戒初門第十四 ^670b28

一不殺生戒　二不偷盜戒　三不邪婬戒　四不妄語戒　五不飲酒戒 ^670c6

次三歸而辨五戒者。
大智度論云。念佛如醫王。
念法如服藥。念僧如瞻病人。
念戒如藥禁忌。今所以次三歸而明諸戒品。
意在此也。故佛為提謂等在家弟子。
受三歸已。即授五戒。
為優婆塞。若在家佛弟子。
破此五戒則非清信士女。
故經云。五戒者天下大禁忌。
若犯五戒。在天則違五星。
在地則違五嶽。在方則違五帝。
在身則違五藏。如是等世間違犯無量。
若約出世。犯五戒者。
則破五分法身一切佛法。
所以者何。五戒是一切大小乘尸羅根本。
若犯五戒。則不得更受大小乘戒也。
若能堅持。即是五大施也。
此五通名戒者。以防止為義。
能防惡律儀無作之非。
止三業所起之惡。
故名防止。 ^670c8

一不殺生戒　云何名殺生。
若實知是眾生。發心欲殺而奪其命。
起身業有作已。是名殺罪。
若不作是事。名不殺戒。
其餘繫閉鞭打等。
是殺方便非正罪。 ^670c22

二不偷盜戒　云何名盜。
知他物生盜心。取物去離本處物屬我。
是名盜。若不作是事。
名不偷盜戒。其餘計校乃至手捉未離地等。
是盜方便非正罪。 ^670c26

三不邪婬戒　云何名邪婬。
若女人為父母兄弟姊妹夫主兒子。
世間法王法守護。
若出家戒法護。乃至自婦受一日戒法。
若有娠乳兒。及非道處。
如是犯者。名為邪婬。
若不作是事。名不邪婬戒其餘言戲。
以物相要。乃至捉手觸身。
未遂婬事。皆為邪婬方便非正罪。 ^671a1

四不妄語戒　云何名妄語。
不淨心欲誑他。隱覆實事。
出異語生口業。是名妄語。
若不作是事。名不妄語戒。
妄語之罪。從言聲相解生。
若不相解。雖不實語。
皆是妄語方便。不謂正罪。 ^671a7

五不飲酒戒　云何名酒。
酒有三種。一者穀酒。
二者果酒。三者藥酒。
若乾若濕。若濁若清。
如是等能令人心動放逸。
起三十六失。若不飲者。
是名不飲酒戒也。 ^671a12

次此應明在家優婆塞優婆夷。
一日一夜八戒。出家沙彌沙彌尼十戒。
式叉摩那尼六法戒。
比丘比丘尼十種得戒。
五篇七聚相。乃至菩薩十重四十八輕戒。
及三千威儀。八萬律儀。
是中皆應次第略出科目。
辨大聖從麁至細制戒之意。
事轉繁多具列〔云云〕。
今欲且逐要出諸禪定智慧法門科目次第。
此諸戒中事數。至下第六卷。
別更隨要者出之。
other:: 
#  15 四禪初門
四禪初門第十五 ^671a16

　一初禪　二二禪　三三禪　四四禪 ^671a25

今次諸戒品而辨四禪者。
上所明戒相。雖復麁細有殊。
終是同防欲界身口外惡。
既未除細亂。豈能超出欲界之境。
若自尸羅皎潔。志在禪門。
專修五法〔五法在下別出科目〕則色界清淨四大自現身中緣。
是以次第獲得根本四禪種種勝妙支林功德爾乃因超欲網果居色界。
通名禪者。禪是西土之音。
此翻棄惡。能棄欲界五蓋等一切諸惡。
故云棄惡。或翻功德叢林。
或翻思惟修。今不具釋。
而言根本者。以無量心背捨勝處一切處神通變化及無漏觀慧等種種諸禪三昧。
悉從四禪中出。故稱根本。 ^671a26

初禪有五支　一覺支　二觀支　三喜支　四樂支　五一心支 ^671b8

一覺支　初心在緣名為覺。
行者依未到地。發初禪色界清淨色法。
觸欲界身根。心大驚悟。
爾時即生身識覺。
此色觸未曾有功德利益。
故名覺支。 ^671b10

二觀支　細心分別名為觀。
行者既證初禪功德。
即以細心。分別此禪定中色法諸妙功德境界。
分明無諸蓋覆。如是等功德。
欲界之所未有。故名觀支。 ^671b14

三喜支　欣慶之心名為喜。
行者初發禪時。乃有喜生。
但分別未了。故喜心未成。
若觀心分別。所捨欲界之樂甚少。
今獲得初禪。利益甚多。
如是思惟已。則歡喜無量。
故名喜支。 ^671b18

四樂支　怡悅之心名為樂。
行者發初禪時。乃即有樂。
但分別喜動踊心息。
則恬然靜慮。受於樂觸怡悅之安快。
故名樂支。 ^671b23

五一心支　心與定法一。
故名曰一心。行者初證禪時。
乃即著定。而心猶依覺觀喜樂之法。
故有細微之散。若受喜樂心。
自然與定法一。故名一心支。 ^671b26

二禪有四支　一內淨支　二喜支　三樂支　四一心支 ^671c1

一內淨支　心無觀覺之渾濁。
故名內淨。行者欲離初禪時。
種種訶責覺觀。覺觀既滅則心內靜。
心與靜色法相應。
豁爾明淨。故名內淨支也。 ^671c3

二喜支　欣慶之心名之為喜。
行者初得內淨時。
即與喜俱發。而喜心未成。
次心自慶。得免覺觀之患。
獲得勝定內淨之喜。
歡喜無量。故名為喜支。 ^671c7

三樂支　怡悅之心名之為樂。
行者喜踊之情既息則恬然靜慮。
受於內淨喜中之悅樂。
故名為樂支也。 ^671c11

四一心支　心與定法一。
謂之一心。行者受樂心息。
則心與定一。澄停不動。
故名為一心支。 ^671c14

三禪有五支　一捨支　二念支　三慧支　四樂支　五一心支 ^671c17

一捨支　離喜不悔。
此心名捨。行者欲離二禪時。
種種因緣。訶責於喜。
喜既滅謝。三禪即發。
若證三禪之樂。則捨二禪之喜。
不生悔心。故名為捨。
亦名三禪。樂初生時。
是樂三界第一。能生心著。
心著則禪壞。故須行捨。 ^671c19

二念支　念名愛念。
行者既發三禪之樂。
樂從內起。應須愛念。
將息則樂得增長。
乃至遍身。如慈母念子。
愛念將養。故名念支。 ^671c24

三慧支　解知之心名慧。
行者既發三禪之樂。
此樂微妙。難得增長遍身。
若非善巧之解慧。
則不能方便長養此樂得遍身。 ^671c27

四樂支　怡悅之心名之為樂。
行者發三禪樂已。
若能善用捨念慧將護此樂。
樂既無過則增長遍身怡悅受樂安快三禪之樂。
三禪為最樂。若離三禪。
餘地更無遍身之樂也。 ^672a1

五一心支　心與定法一。
名曰一心。行者受樂心息。
則心自與定法一。
澄渟不動。名一心支。 ^672a5

四禪四支　一不苦不樂支　二捨支　三念支　四一心支 ^672a8

一不苦不樂支　中庸之心。
不苦不樂。行者欲離三禪時。
種種因緣。訶責於樂。
樂既謝滅。則不動之定。
與捨俱發。故內心湛然。
不苦不樂也。 ^672a10

二捨支　離樂不悔此心名捨。
行者既得第四禪不動真定。
則捨三禪難捨之樂。
不生悔心。故名捨支。
亦云。證四禪不動定時。
不應取定起動念心。
若心行捨。則無動念之乖也。 ^672a14

三念清淨支　念者愛念也。
行者既得四禪真定。
當念下地之過。念自功德。
方便將養令不退失。
進入勝品。故名為念。
亦云是四禪中有不動照了正念分明。
故名念支。 ^672a18

四一心支　心與定法一。
名一心支。行者既得四禪捨俱之定。
捨念將息。則心無所依。
泯然凝寂。一心在定。
猶如明鏡。不動淨木無波湛然而照萬像皆現。
何故此四禪中。獨名不動定也。
初禪覺觀動。二禪喜所動。
三禪樂所動。是四禪中先離憂喜。
今復除苦樂。故名真定也。
三界勝定。無復過此若三乘行人。
善巧照了分明。則因此定發真無漏。
有漏外道無慧方便。
入此定時。不壞身色。
直滅其心。入無想定。
謂為涅槃。是為邪倒。
非涅槃也。從初禪至四禪。
有十八法。皆名支者支派也。
從四禪中分派。出十八功德。
故名支也。
other:: 
#  16 四無量心初門
四無量心初門第十六 ^672a22

一慈無量心　二悲無量心　三喜無量心　四捨無量心 ^672b6

次四禪而辨四無量心者。
四禪但是自證禪定功德。
而未有利他之功。
故樂大功德者。當憐愍一切眾生。
修慈悲喜捨四無量定。
此四通名無量心者。
從境以得名。以所緣眾生無量故。
能緣之心。亦隨境無量。
故悉受無量心名。 ^672b8

一慈無量心　能與他樂之心。
名之為慈。若行者於禪定中。
念眾生令得樂時。
心數法中生定。名為慈定。
是慈相應心。無瞋無恨。
無怨無惱。善修得解。
廣大無量遍滿十方。
名慈無量心。 ^672b14

二悲無量心　能拔他苦之心。
名之為悲。若行者於禪定中。
念受苦眾生令得解脫時。
心數法中生定。名為悲定。
是悲相應心。無瞋無恨。
無怨無惱。善修得解。
廣大無量遍滿十方。
是為悲無量心也。 ^672b19

三喜無量心　慶他得樂。
生歡悅心。名之為喜。
若行者於禪定中。
念眾生令離苦得樂歡喜時。
心數法中生定。名為喜定。
是喜相應心。無瞋無恨無怨無惱。
善修得解。廣大無量遍滿十方。
是為喜無量心。 ^672b24

四捨無量心　若緣於他無憎無愛之心。
名之為捨。行者於禪定中。
念眾生悉念同得無憎無愛如證涅槃。
寂然清淨。如是念時。
心數法中生定。名為捨定。
是捨相應心。無瞋無恨無怨無惱。
善修得解。廣大無量遍滿十方。
是為捨無量心。
other:: 
#  17 四空定初門
四空定初門第十七 ^672b29

一虛空處定　二識處定　三無所有處定　四非有想非無想處定 ^672c7

次無量心而。辨四空處定者。
四無量心中。雖有大功德。
而未免形質之患累。
若行人厭色如牢獄者。
則心心樂欲出離色籠。
故次無量以明四空處定。
通言空者。此四定體無形色。
故名為空。各依所證之境。
為處境法持心。心無分散。
故名定也。 ^672c9

一空處定　若滅三種色緣空而入定者。
名空處定。行者厭患色如牢獄。
心欲出離。即修觀智。
破於色故過一切色相。
滅有對相。不念種種相。
入無邊虛空處。心與虛空之法相應。
是為虛空處定。 ^672c15

二識處定　若捨空緣識而入定者。
名識處定。行者厭患虛空。
虛空無邊。緣多則散。
能破於定。即捨虛空。
轉心緣識。心與識法相應。
名為識處定。 ^672c20

三無所有處定　若捨識處心。
依無所有法而入定者。
名無所有處定。行者厭患於識三世之識無邊。
緣多則散能破於定。
故捨緣識。轉心依無所有法。
心與無所有法相應。
名為無所有處定。
有人解云。捨多識取少識。
緣之入定。名無所有處定也。 ^672c24

四非有想非無想定。
若捨二邊之想而入定者。
名非有想非無想定。
行者厭患無所有處想如癡。
有想處如癰如瘡。
更有定名非有想非無想處。
即捨無所有處。緣念非有非無想之法。
心與非有非無想法相應。
是為非有想非無想處定。
亦云。凡夫外道得此定。
謂證涅槃。斷一切想。
故言非有想。佛弟子如實知有細想。
依四眾而住。故云非無想得失。
合而立名。故云非有想非無想處定。
略明三界十二門禪。
極在於此也。
other:: 
#  18 六妙門初門
六妙門初門第十八 ^673a1

　一數　二隨　三止　四觀　五還　六淨 ^673a12

次四空定而辨六妙門者。
前來所明禪定。雖復深遠。
而並是世間舊法。
從初至後。厭下攀上。
地地之中。都未有觀慧照了出世方便。
故凡夫外道。修得此十二門禪。
不能發真悟道。是以生死無絕。
意在此也。今之六法。
前三是定。後三是慧。
定愛慧察。能發真明。
出離生死。豈同上也。
此六通言妙門者。
涅槃為妙門。謂能通六法。
次第相通。能至真妙泥洹。
故云妙門。一家所明。
有十種六妙門。今但略出次第相生一科。
六門以為次者。此六門既是亦有漏亦無漏禪。
於餘亦有漏亦無漏禪中。
淺而且局。故以為次也。 ^673a13

一數息門　攝心在息。
從一至十。名之為數。
行者為修無漏真法。
先須調心入定。欲界麁散難攝。
非數不治。故須善調身息。
從一至十。則麁亂靜息。
心神停住。是為入定之要。
故以數息。為妙門也。 ^673a25

二隨息門　細心依息。
知入知出。故曰為隨。
行者雖因數息心住而禪定未發。
若猶存數則心有起念之失。
故須放數修隨。心依於息。
入時知入。出時知出。
長短冷暖。皆悉知之。
若心安明淨。因是則諸禪自發。
故以隨為門也。 ^673b1

三止門　息心靜慮。
名之為止。行者雖因隨息心安明淨。
而定猶未發。若心依隨。
則微有起想之亂。
澄渟安隱。莫若於止。
故捨隨修止。是中多用凝心止也。
凝心寂慮。心無波動。
則諸禪定自然開發。
故以止為門。 ^673b6

四觀門　分別推析之心名為觀。
行者雖因止證諸禪定。
而解慧未發。若住定心。
則有無明味著之乖。
故須推尋檢析所證禪定。
是中多用實觀四念處也。
若觀心分明。則知五眾虛誑。
破四顛倒及我等十六知見。
顛倒既無。無漏方便因此開發。
故以觀為門。 ^673b11

五還門　轉心反照。
名之為還。行者雖修觀照。
而真明未發。若計有我能觀析破於顛倒。
則計我之惑。還附觀而生。
同於外道。故云是諸外道計著。
觀空智慧。不得解脫。
若覺此患。即當轉心反照能觀之心。
若知能觀之心虛誑無實。
即附觀執我之倒自亡。
因是無漏方便自然而朗。
故以還為門。 ^673b17

六淨門　心無所依。
妄波不起。名之為淨。
行者修還之時。雖能破觀之倒。
若真明未發。而住無能所。
即是受念。故令心智穢濁覺知。
此已不住不著。泯然清淨。
因此真明開發。即斷三界結使。
證三乘道。故云。其清淨得一心者。
則萬邪滅矣。以淨為門。
意在此也。
other:: 
#  19 十六特勝初門
十六特勝初門第十九 ^673b24

一知息入　二知息出　三知息長短　四知息遍身　五除諸身行　六受喜　七受樂　八受諸行心　九心作喜　十心作攝　十一心作解脫　十二觀無常　十三觀出散　十四觀離欲　十五觀滅　十六觀棄捨 ^673c2

次六妙門而辨十六特勝者。
此二種禪定。大意雖同。
而六妙門。一往竪淺橫廣。
十六特勝。則竪長橫局。
長則位遠難窮。次後而明也。
皆稱特勝者。解釋別有因緣事。
具出〔云云〕。但此禪始從調心。
終至非想。地地皆有觀照。
能發無漏。而無厭惡自害之失。
故受特勝之名。諸師多以此十六對四念處觀。
若作此釋。則進退約位。
但與六妙門齊。分別二種。
對特勝之相。竪橫不同。
略如下辨。適取意用之。 ^673c7

一知息入　修習特勝之初。
正依隨息。故以知息入為門。
即代初數息調心之法。
所以然者。數息則闇心而數。
故觀慧不明。今知息入。
則照息分明。故解慧易發。
是以用知息入為調心法也。
若將十六特勝。橫對四念處者。
從知息入去。有五特勝。
並屬身念處觀。 ^673c16

二知息出　修特勝者。
當以此知息出代數息初調心法也。
意如前釋。若對念處猶屬身念處觀也。 ^673c22

三知息長短　修特勝者。
藉觀以調心。心既靜細。
則照了漸明。若得麁住細住。
及欲界定。定中暗障薄。
即便覺息入出。長短之相也。
若對念處。猶屬身念處觀也。 ^673c25

四知息遍身　修特勝者。
從欲界定。與觀相扶。
入未到地。故證未到地定時。
即覺身及定法。悉皆虛假。
息之入出。遍身微微。
如有如無。既於定中。
照了分明。染著心薄也。
若對念處。猶屬身念處也。 ^673c29

五除諸身行　修特勝者。
從未到地。欲入初禪時。
常應觀析。因此若發初禪覺觀之法。
則身心豁然開朗。
如明眼人開倉。即自了了。
見倉中所有。分別所證境界。
皆虛假空無人我。
既無人我。誰作諸事。
誰受禪定。是則顛倒所起身業。
皆悉壞滅。故云除諸身行。
若對念處。齊此猶屬身念處觀。 ^674a5

六受喜　修特勝者。
既常與觀慧相應。
若證初禪。喜支即能照了。
因是喜生無過。故云受喜。
若對念處。從此有三特勝。
並屬受念處觀。 ^674a12

七受樂　修特勝者。
既常與觀慧相應。
若證初禪。得樂支時。
即能覺了。便於樂支。
不起見著。以無所受。
而受樂觸。故云受樂。
若對念處。猶屬受念處觀。 ^674a16

八受諸心行　修特勝者。
既常與觀慧相扶。
若證初禪一心支時。
即能照了一心。不起顛倒。
於一心中。獲得正受。
故云受諸心行。若對念處。
齊此猶屬受念處觀也。 ^674a20

九心作喜　修特勝者。
離初禪入二禪時。
常自照了。因是若發二禪內淨喜。
則真喜從觀慧而生。
故名心作喜。若對念處。
從此有三特勝。並屬心念處觀也。 ^674a24

十心作攝　修特勝者。
既因觀慧。得二禪一心支。
即照了一心。因是倒想不起。
故云心作攝也。若對念處。
猶屬心念處觀。 ^674a28

十一心作解脫　修特勝者。
離二禪入三禪。常有觀照。
是故若發三禪即能照了。
雖得妙樂。心不耽著。
無累自在。故云心作解脫。
若對念處。齊此猶屬心念處觀。 ^674b2

十二觀無常　修特勝者。
離三禪入四禪時。
常修觀照。是故若發四禪不動定時。
即自觀達。定中心識虛誑。
念念生滅。故云觀無常也。
若對念處。從此有五特勝。
皆屬法念處觀。 ^674b6

十三觀出散　修特勝者。
從四禪入虛空處時。
加修觀智。內外照了。
是故若證空定之時。
即知能離色界。緣空之識。
自在逍散。而虛誑不實。
心不愛著。故云觀出散。
若對念處猶屬法念處觀。 ^674b10

十四觀離欲　修特勝者。
離虛空處定。入識處時。
常以觀慧。內自推撿。
欲離虛空處。離欲之心。
是故發識處定。即能觀達。
識定虛誑不實。心不愛著。
故云觀離欲。若對念處。
猶屬法念處觀。 ^674b15

十五觀滅　修特勝者。
離識處入無所有時。
以智照了所修之境。
能修之心。是故若發無所有處定。
即自觀達無所有處虛誑不實。
心不住著。故云觀滅。
若對念處。猶屬法念處觀。 ^674b20

十六觀棄捨　修特勝者。
離無所有。修非有想非無想定時。
即自以智觀察所修之法。
能修之心。是故若發非想定時。
即觀照分明。知非想處兩捨之定。
猶有細想。四眾和合而有虛誑不實。
非是涅槃安樂真法。
則心不愛著。特勝行者。
若於地地。修觀照了。
則地地之中。顛倒不起。
心不染著。隨其因緣會處。
即於是地。發真無漏。
證三乘道。略辨特勝竟。
言少則意難見。讀者必須細心比類令知地地之中。
與根本禪四空證定。
一往雖同。而觀慧有別也。
other:: 
#  20 通明禪初門
通明禪初門第二十 ^674b24

初禪　二禪　三禪　四禪　虛空處　識處　少處　非有想非無想處　滅受想定 ^674c7

次十六特勝。而辨通明禪。
此禪竪深橫細。定觀精巧。
過於特勝。故次後辨之。
而不次九想背捨後辨者。
此禪雖是實觀深細。
而未具無漏得解。
廣大對治之用。於破煩惱義劣。
故不次背捨等安之。
亦以非其氣類。今次十六之後。
正應從容得所也。
言通明者。辨此禪相。
具出大集經中。但經不別出名目。
而北國諸禪師。坐證此法者。
欲以教人。必須標名傳世若用根本禪說。
雖定名一往相似。
而行相逈異。還用此名。
說者行人便作常解。
則大乖其妙。若安十六特勝觀法。
雖小相似。而名目都不相關。
若對背捨勝處等。
名之與觀。條然併異。
既進退並不同餘禪。
豈可用餘禪名說。
故別為立自名。名曰通明。
所言通明者。修此禪時。
必須三事通觀。故云通明。
亦以能發六通三明。
故云通明。但此禪境界繁多。
非可傳述。今止列大集經中所出科目示知有此一法門異常所傳禪也。 ^674c9

初禪六支　大集經云。
言初禪者。亦名為具。
亦名為離。離者謂離五蓋。
具者謂具足五支。
言五支者。覺觀喜樂安定。
一覺支者。云何名覺。
如心覺大覺。思惟大思惟。
觀於心性。是名覺。
云何名觀。心行大行。
遍行隨喜。是名為觀。
云何名喜。如真實知大知小。
心動其心。是名為喜。
云何名為樂。行於此法。
心悅受於樂觸。是名為樂。
云何名為安。謂心安身安。
受於樂觸。是名為安。
云何名為定。謂若心住大住不亂。
於緣不謬。無有顛倒。
是名為住。 ^674c27

二禪三支　大集經云。
言二禪者。亦名為離。
亦名為具。離者同離五蓋。
具者具足三支。謂喜安定也。 ^675a9

三禪五支　大集經云。
言三禪者。亦名為離。
亦名為具。離者謂離五蓋。
具者具足五支。謂念捨慧安定。 ^675a12

四禪四支　大集經云。
言四禪者。亦名為離。
亦名為具。離者同離五蓋。
具者具足四支。謂念捨不苦不樂定。 ^675a15

空處定　大集經云。
若有比丘。觀身厭患。
遠離身相。一切身觸喜觸樂觸。
分別色相。遠離色陰。
觀無量空處。是名比丘得空處定也。 ^675a18

識處定　大集經云。
若有比丘。修奢摩他毘婆舍那觀。
心意識自知此身不受三受。
以得遠離是三種受。
是名比丘得識處定。 ^675a21

少處定　大集經云。
若有比丘。觀三世空。
知一切行。亦生亦滅。
空處識處。亦生亦滅。
作是觀已。次第觀識。
我今此識亦識非識。
若非識者。名寂靜我。
云何求斷此識。是名得少處定。 ^675a24

非想定　大集經云。
若有比丘。有非想心。
作是思惟。我今此想。
是苦是漏。是瘡是癰。
是不寂靜。若我能斷如是非想及非非想。
是名寂靜。若有比丘。
能斷如是想非非想者。
是名獲得無想解脫門。
何以故。法行比丘。
作是思惟。若有受想。
若有識想。若有觸想。
若有空想。若有識想。
若非想非非想等。
皆名麁想。我今若修無想。
無想三昧。則能永斷如是等想。
是故見於非想非非想為寂靜。
如是見已。入非非想定。
已不愛不著。破無明。
彼無明已。名獲阿羅漢果。
前三種定。二道所斷。
後第四定。終不可以世俗道斷。
凡夫於非想處。雖離麁煩惱。
而亦有十種細法。
以其無麁煩惱故一切凡夫。
謂是涅槃。凡夫者。
外道欝頭藍弗是也。 ^675a29

滅盡定　大集經云。
憍陳如。若有比丘。
修習聖道。厭離四禪四空處觀。
滅莊嚴之道。而入滅盡定也。 ^675b15

今此所述。通明禪支。
並出大集經文。是中未有一句私解。
讀者自具尋思。法界次第初門卷上之下
 ^675b18
