攝大乘論釋卷第十三
author:: 世親菩薩釋
translator:: 陳天竺三藏真諦譯
pin:: 
#  9 釋學果寂滅勝相品
釋學果寂滅勝相第九
論曰：如此已說依慧學差別，云何應知寂滅差別？ ^247a23

釋曰：菩薩道與二乘道既有差別，由道得滅，
菩薩滅與二乘滅亦應有差別，云何可知？ ^247a24

論曰：諸菩薩惑滅，即是無住處涅槃。
釋曰：二乘與菩薩同以惑滅為滅諦，二乘惑滅一向背生死趣涅槃，
菩薩惑滅不背生死不背涅槃，故異二乘。
菩薩此滅，於四種涅槃中是無住處，一本來清淨涅槃、
二無住處涅槃、三有餘、四無餘。
菩薩不見生死涅槃異，由般若不住生死、
由慈悲不住涅槃，若分別生死則住生死，
若分別涅槃則住涅槃，菩薩得無分別智，
無所分別，故無所住。 ^247a27

論曰：此相云何？
釋曰：無住處涅槃以何法為相？ ^247b7

論曰：捨離惑與不捨離生死，二所依止，轉依為相。 ^247b9

釋曰：若菩薩在轉依位，不與諸惑緣起處，故名捨離。
惑在出觀位，必起分別故，名不捨離生死。
若偏觀前後明此二義，亦得一時具二義；
若雙觀二義，必在一時，此二義並以依他性為依止。
無住處涅槃以轉依為相，即轉二著，凡夫著生死、二乘著涅槃。
菩薩得無分別智，不見生死涅槃有差別，
雖滅惑不住涅槃，雖起分別不住生死，
故此涅槃以轉依為相，此轉依即依止依他性。 ^247b10

論曰：此中生死是依他性不淨品一分為體，涅槃是依他性淨品一分為體。 ^247b19

釋曰：此釋二所依止義。
本識名依他性，本識若起分別，即是不淨品，說此一分為生死體。
如分別依他性，此性不如此有，此分別無所有即是淨品，依此一分為涅槃體。 ^247b20

論曰：本依者，是具淨不淨品二分依他性。 ^247b25

釋曰：分別性是生死，真實性是涅槃，從本以來此二品以依他性為依止，
即說依他性為本依。 ^247b26

論曰：轉依者，對治起時，此依他性由不淨品分永改本性，由淨品分永成本性。 ^247b29

釋曰：轉依亦屬依他性。
三乘道是對治，此依他性道未起時如見諦等，
或能起諸業感惡道報，名不淨品。
道起已後，如此不淨品滅不更生，故言永改本性。
此依他性道及道果名淨品，道即戒定慧，
道果有二種，謂有為無為。
有為即解脫、解脫知見，無為即本惑滅及未來惑不生。
道未起時，戒等淨品未成立，但有本性清淨。
由道起故，與五分法身及無垢清淨相應，
如此相應乃至得佛無有變異，故言永成本性。 ^247c1

論曰：此轉依若略說，有六種轉。
釋曰：若約三乘道及道果，廣說則有多轉依義，今略說故但有六種。 ^247c12

論曰：一益力損能轉，由隨信樂位，住聞熏習力故。 ^247c15

釋曰：由三乘聖道起阿黎耶識中，聞熏習功能更增，說名益力。
於阿黎耶識中所有諸惑熏習，由對治起故無復本用，說名損能。
此二事何位何因得成？
若人住願樂位中，聞如來說廣大甚深正教，
於中起三信，願樂修行隨順不違，此損益以聞熏習力為因，
聞思慧為聞熏習體。
因此二慧生修慧，修慧是聞熏習力。
若無修慧，本依則不得轉。
由此力故損益義成。
若人已得如此轉依，煩惱行於此人云何？ ^247c16

論曰：由煩惱有羞行、慚弱行或永不行故。 ^247c26

釋曰：若人已得此轉依，煩惱若起即生慚羞，起亦不久。
又復微弱，或永不起。
何以故？能羞自身，深見諸過故。 ^247c27

論曰：二通達轉，謂已登地諸菩薩，由真實虛妄顯現為能故。 ^248a1

釋曰：得無分別智證真如，故名通達。
由此通達，有別轉異於地前。
若已登地，有時入觀，此通達為真實顯現因。
何以故？如初通達明證真如，後入觀亦爾。
有時出觀，此通達為虛妄顯現因。
何以故？如先未入觀，以散心修自利利他俗行，今出觀亦爾。 ^248a2

論曰：此轉從初地至六地。
釋曰：此中同有出入觀異，故以六地為其位。 ^248a9

論曰：三修習轉，由未離障人，是一切相不顯現，真實顯現依故。 ^248a11

釋曰：前位修習依相起，此位修習依無相起。
已離惑障，離一切智障未盡，是有學大乘人能得此轉。
一切相，謂相相、生相、真實相。
此三相體不顯現，依止此轉依得成；三無相得顯現，亦依止此轉依得成。 ^248a12

論曰：此轉從七地至十地。
釋曰：此中同修無相行，故以四地為其位。 ^248a18

論曰：四果圓滿轉，由已離障人，一切相不顯現，
清淨真如顯現，至得一切相自在依故。 ^248a20

釋曰：三德具足名果圓滿。
已離一切障人，即是諸佛，能得此轉。
一切相不顯現，即是斷德；以一切相滅故。
清淨真如顯現，即是智德；如理如量智圓滿故，
謂具一切智及一切種智，至得一切相自在，即是恩德。
依止一切相中所得自在，由得此自在，如意能作一切眾生利益事。
三德並以此轉為依止。 ^248a22

論曰：五下劣轉，由聲聞通達人無我故，
由一向背生死，為永捨離生死故。 ^248a29

釋曰：人、境、功能三義皆下劣。
是聲聞人，故人下劣。
但觀人無我，故境下劣。
心求免離生死自出三界，未得究竟又不能兼濟眾生，故功能下劣。
身見是聲聞繫縛，為除此見故修人無我觀。
苦集通名生死，若得人無我，則能背苦捨集。 ^248b1

論曰：六廣大轉，由菩薩通達法無我故。
釋曰：人、境、功能三義皆廣大。
是菩薩人，故人廣大。
觀法無我，故境廣大。
自度度他又能究竟，故功能廣大。
分別是菩薩繫縛，為除此繫縛故，修法無我觀。
法無我是本，人無我是末，若得法無我，必先得人無我。
雖復先得，猶未清淨，以根本未除故，證法無我後方得清淨。
法無我境能顯四德，故觀此境得離八倒。 ^248b7

論曰：於中觀寂靜功德故。
釋曰：謂於生死中觀法無我，故稱寂靜功德。 ^248b16

論曰：為捨不捨故。
釋曰：此顯法無我觀功能，於生死中由觀寂靜能離分別，
不為惑染故捨煩惱；由見生死寂靜與真如不異故，不捨生死。 ^248b18

論曰：若菩薩在下劣轉位，有何過失？
釋曰：欲顯有三失，故為此問。 ^248b22

論曰：不觀眾生利益事故。
釋曰：此明失菩薩恩德。 ^248b24

論曰：過離菩薩法。
釋曰：如理如量智及隨智所起福德是菩薩法，
不行菩薩智慧法為過、捨遠菩薩福德法為離，此明失智德。 ^248b26

論曰：與下乘人同得解脫，此為過失。
釋曰：但滅惑障不滅智障，此明失斷德。 ^248b29

論曰：諸菩薩若在廣大轉位，有何功德？
釋曰：欲顯有三德故，更為此問。 ^248c2

論曰：於生死法中，由自轉依為依故，得諸自在。 ^248c4

釋曰：得無分別智，滅智障種子，此滅即是轉依。
以此轉依為依止，菩薩於一切法中得十種自在。 ^248c5

論曰：於一切道中能現一切身。
釋曰：以自在為依止，於六道中隨彼形類現種種身。 ^248c8

論曰：於世間富樂及於三乘，由種種教化方便勝能，
能安立彼於正教，是廣大轉功德。 ^248c10

釋曰：富樂是三界善道。
先令得世間善道，後令得三乘聖道，以三輪化度令住正法。
何法為大菩提自性轉依？
異二乘是大菩提自性。
此轉依應知有四相：一生起依止為相、
二永不生依止為相、三成熟思量所知果為相、四法界清淨為相。
生起依止為相者，是佛相續所攝出世道依止。
若不爾，未至此轉依，佛聖道不成，不應道理。
若佛道離此轉依成，依未轉道應先成。
永不生依止為相者，一切惑及習氣永不生依止。
若不爾，因緣已聚集，未至此轉依，諸惑及習氣永不生不成，
不應道理。成熟思量所知果依止為相者，成熟尋思及善通達所知真如所知實際果。
若不爾，諸佛自性應更尋思、應更滅障。
法界清淨為相者，伏滅一切相，最清淨法界所顯。
若不爾，諸佛自性應無常應可思。
佛自性常住，不可思為相，亦不可說。 ^248c12

論曰：此中說偈。
釋曰：為顯此轉依，故重說偈。 ^248c29

論曰：
　　於凡夫覆真，於彼顯虛妄。 ^249a2

釋曰：見諦無明於凡夫覆一切法人無我真空。
於彼，謂於凡夫。此無明倒彼心，令見我相眾生相等，
及六塵相諸虛妄法，因此顯現無明為其依止。 ^249a4

論曰：
　　於菩薩一向，捨虛顯真實。 ^249a8

釋曰：菩薩無分別智由滅無明故，捨一切虛妄法謂我相等，
顯二空真如。無明生是凡夫依，無明滅是菩薩依。
此偈明滅為轉依相。 ^249a10

論曰：
　　不顯現顯現，虛妄及真實。 ^249a13

釋曰：虛妄是分別性，分別不起即虛妄不顯現。
真實是三無性，虛妄不顯故真實顯現。 ^249a15

論曰：
　　是菩薩轉依，解脫如意故。 ^249a17

釋曰：不顯現顯現是菩薩轉依，此轉依即菩薩解脫，得解脫已無復繫縛。
為利他故，如意遍行於六道中，不同二乘解脫永滅無利他義，
如被斬首命必不續。
此偈明解脫虛妄清淨法身。
此二由無分別智得成，即就三德明轉依。 ^249a19

論曰：
　　於生死涅槃，若智起平等。 ^249a25

釋曰：生死涅槃並是分別所作，同一真如。
若得無分別智，緣此平等起。 ^249a27

論曰：
　　生死即涅槃，二無此彼故。 ^249a29

釋曰：不淨品名生死，淨品名涅槃。
生死虛妄無人法二我，即是涅槃。
得無分別智，見生死無所有，即是見涅槃無所有，故無此彼之異。
若得此智有何功能？ ^249b2

論曰：
　　是故於生死，非捨非非捨。 ^249b6

釋曰：雖觀無我不離生死，是非捨義。
雖在生死常觀無我，是非非捨。
若爾，於涅槃云何？ ^249b8

論曰：
　　於涅槃亦爾，無得無不得。 ^249b10

釋曰：離生死無別法名涅槃。
菩薩既不得生死，亦不得涅槃，是無得義；
菩薩於生死常觀勝妙寂靜，是無不得義。
pin:: 
#  10 釋智差別勝相品
攝大乘論釋釋智差別勝相第十之初 ^249b12

論曰。如此已說寂滅差別。
云何應知智差別。 ^249b16

釋曰：前已說菩薩解脫與二乘解脫差別。
菩薩解脫知見與二乘解脫知見，亦應有差別。
云何可知？ ^249b17

論曰：由佛三身應知智差別。
釋曰：智差別是菩薩解脫知見，即菩提道究竟果，如二乘道究竟果名解脫知見。
二乘解脫知見中無三身，菩薩解脫知見中有三身差別。
何以故二乘不能滅智障？
無一切智故，不得圓滿清淨法身；無大慈悲不行利益他事故，
無應化兩身。菩薩具此二義故有三身，故以三身顯智差別。
何法名三身？ ^249b20

論曰：一自性身、二受用身、三變化身。
釋曰：身以依止為義，由能持諸法。
諸法隨身故得成，不隨則不成，故身為諸法依止。
譬如身根為餘根依止，故得身名。
法身亦爾，應化身及如來一切功德所依，故名為身。
又身以實為義，不破壞故名實。
身即是體，體以性為義。
此性於一切位中不改故名實，實故不破壞。
身有二種：一自然得、二人功得。
自然得者，如經言：若佛出世若不出世法性常然，
謂一切法由二空不空，二空由虛妄不空。
此二法皆自然得，故說名自性。
人功得者，謂六道身。
由依惑起善惡不動業，由業得七種果，
依果更生惑，是名人功所得。
如來身亦有二種得：一自性得，是法身；
二人功得，是應化兩身。
為顯異人功所得，故立自性身。
依止自性身起福德智慧二行，二行所得之果，
謂淨土清淨及大法樂，能受用二果故名受用身。
於他修行地中，由佛本願自在力故，彼識似眾生變異現，故名變化身。 ^249b28

論曰：此中自性身者，是諸如來法身。
釋曰：此三身中，若以自性為法身，自性有二種定，以何自性為法身？
一切障滅故、一切白法圓滿故，唯有真如及真智獨存，說名法身。
身以依止為義，何法為依止？ ^249c18

論曰：於一切法自在依止故。
釋曰：一切法自在，謂十種自在。
又因中十波羅蜜、果中一切不共法，皆得已不失、
如意運用，故名自在。
自在不可數量，隨諸法數量自在亦爾。
云何知此法依止法身？
不離清淨及圓智，即如如，如如智故。 ^249c23

論曰：受用身者，諸佛種種土及大人集輪依止所顯現。 ^249c29

釋曰：土有眾寶差別，不可數量故稱種種。
此無量寶土，依佛應身得成。
諸菩薩名大人集，是菩薩眾親近善友、正聞正思正修等是輪體。
如聖王金輪能從此至彼，未得令得、已得令不失，
能上下平行，此是輪用。
菩薩亦爾，若離應身則二事不成，故此二事以應身為依止。
由能依止成故，所依止顯現。 ^250a1

論曰：此以法身為依止。
釋曰：法身無依止，此身有依止，如前言於一切法自在依止故。
此即明應身依止法身，故二身有異。 ^250a9

論曰：諸佛土清淨大乘法受樂受用因故。 ^250a12

釋曰：菩薩於諸佛淨土中，自聽受大乘法受法樂，
為他說大乘法亦受法樂，菩薩備受用此二法樂。
若無應身則無此二受用法樂，故應身為此二受用法樂因。
又釋受用有二義：一受用塵，即受用淨土；
二受用法樂，即受用大乘法樂。
若無應身則無此二受用，故以應身為此二受用因。
變化身與法身、應身異相云何？ ^250a13

論曰：變化身者以法身為依止。
釋曰：法身無依止，此身有依止，如前言於一切法自在依止故。
此即明變化身依止法身，故二身有異。 ^250a21

論曰：從住兜率陀天及退受生。
釋曰：此下明化身體異應身。
應身以大智大定大悲為體，化身但以色形為體。
所現色形先住兜率陀天中，後生人中，
先二十年受中陰生故言退，後於釋迦家受生。 ^250a25

論曰：受學受欲塵。
釋曰：修習王祕密巧、六十四能等，為受學。
納妃等，為受欲塵。 ^250b1

論曰：出家往外道所修苦行。
釋曰：捨王位往欝陀、阿羅羅仙人所，備修外道一切苦行。 ^250b3

論曰：得無上菩提、轉法輪、大般涅槃等事所顯現故。 ^250b5

釋曰：後捨外道法，修不苦不樂行，成無等覺，
說三乘教，後方捨化。
變化事非一，乃至滅後猶有遺形為佛事，故言等事。
以此等事顯於化身。
佛何故先住兜率陀天、後生人中？
欲顯自身是天人類，以天人是聖道器故。
欲示為天人師，攝利同類故，為斷外道毀謗故。 ^250b6

論曰：諸佛如來所有法身，其相云何？
釋曰：欲引相等十義證成法身。
法身若成，餘二身亦成，故為此問。 ^250b13

論曰：若略說其相，應知有五種。
釋曰：若廣說如無生無滅等，有無量相。
今略說故，言有五相，即十義中第一相義。 ^250b16

論曰：此中說欝陀那偈。
釋曰：為攝持散義故說此偈。
偈中十義，後次第釋。 ^250b19

論曰：
　　相證得自在，依止及攝持，
　　差別德甚深，念業明佛身。 ^250b21

五相者，一法身轉依為相。
釋曰：法身即是菩薩轉依。 ^250b24

論曰：一切障及不淨品分依他性滅已。
釋曰：障有二種，一具分障、二一分障。
菩薩所斷一切智障，通三界內外，故名具分，即是一切障。
二二乘所斷惑障，唯在三界內，名一分障，即是不淨品分。
並以依他性為依止。
治道起時即斷此二障，故言滅已。 ^250b26

論曰：解脫一切障。
釋曰：由二分障已滅，依他性一分解脫一切障。 ^250c3

論曰：於一切法得自在為能。
釋曰：此依他性一分，能通達一切法同一無性。
已得無失，故名自在。 ^250c5

論曰：清淨性分依他性轉依為相故。
釋曰：欲顯異無分別後智，離一切分別故，言清淨性分。
此無分別智又是依他性一分。
依他性有二分，前明滅障顯無分別境，
後明於一切法得自在，為能顯無分別智。
此二分是轉依，轉依為法身相。 ^250c8

論曰：二白淨法為相。
釋曰：一切法有二種，一黑、二白。
黑即是惡，白即是善。
善中自有四種，法身是真實善故，言白淨法為相。 ^250c14

論曰：由六度圓滿，於法身至得十種自在勝能為相故。 ^250c17

釋曰：由修六度究竟，於法身得十自在，
此十自在是法身勝能，即以法身為性。
由六度究竟得十自在，其義云何？ ^250c18

論曰：何者為十？一命自在。
釋曰：於壽命中，修短及捨如意得成。 ^250c21

論曰：二心自在。
釋曰：於生死受生，不為生死染污。 ^250c23

論曰：三財物自在。
釋曰：十種財物飲食為初，隨時隨處如意能得。 ^250c25

論曰：此三由施度圓滿得成。
釋曰：若人一切處施、一切物施，以大悲施則施圓滿。
由大悲行施為因，得心自在。
由一切處施為因，得命自在。
由一切物施為因，得財物自在。 ^250c27

論曰：四業自在、五生自在，此二由戒度圓滿得成。 ^251a2

釋曰：業為因、生為果故。
此二相應，由能制身口業故，得業自在。
乃至若分分斷身心，無變異身口業，由此心成故戒度圓滿。
由戒度圓滿，若欲受餘生，如意能引，此業悉令現前，故名業自在。
由業自在，於業果生中亦得自在，隨六道類如意往生，利益若竟如意能捨。
取捨二事功能無礙，故名生自在。 ^251a3

論曰：六欲樂自在，由忍度圓滿得成。
釋曰：忍有三種，一忍辱忍、二安受忍、三通達忍。
於他毀損事心不壞，名忍辱忍。
於自苦事心無變異，名安受忍。
於正法甚深道理心能明證，名通達忍。
由此三忍，諸法皆隨逐心，後於諸法中隨所欲樂如意得成。 ^251a11

論曰：七願自在，由精進度圓滿得成。
釋曰：由精進波羅蜜能度一切所作事，
於未來世一切所願如意得成，故名願自在。 ^251a17

論曰：八通慧自在，此五通所攝，由定度圓滿得成。 ^251a20

釋曰：於五通中，未得得、已得不失，故名自在。
又於五通能自用，亦能令他如我所用，故名自在。
由菩薩能得諸菩薩諸甚深定心，隨事調伏，若引五通處於自他如意皆成。 ^251a21

論曰：九智自在、十法自在，此二由般若波羅蜜圓滿得成。 ^251a26

釋曰：菩薩由般若波羅蜜圓滿，以無分別智於陰等法門心通達無餘，
得一切種智，名智自在。
以無分別後智通達一切法品類，得一切智，名智自在。
以無分別後智，如自所證為他安立法門，
如理得成，名法自在。 ^251a27

論曰：三無二為相，由無有無二相故。
釋曰：無二謂無有、無無。
有為常、無為斷。無有無，無即是不常不斷，離於二邊。 ^251b4

論曰：一切法無所有，空相不無為相故。
釋曰：更釋上語，一切法皆分別所作，悉無所有，
即是二空相故無有，不無二空相故無無，
法身即是二空故，以無二邊為法身相。 ^251b7

論曰：復次有為無為無二為相。
釋曰：無二謂無有為、無無為。
一切有流法必以有為為相。
一切無流法有二種：若道等以有為為相，擇滅等以無為為相。
法身與有為無為不一不異，是故不得偏以有為無為為相。
由真如是有為無為通相，不可說異。
真如是清淨境，有為無為非清淨境，不可說一。
法身非有為無為為相、非非有為無為為相。
何以故？ ^251b11

論曰：非惑業集所生故。
釋曰：一切有為法皆從惑業生。
法身不從業惑生，故非有為。 ^251b19

論曰：由得自在，能顯有為相故。
釋曰：法身由得自在，能數數顯有為相，
謂應化二身，故非無為。 ^251b22

論曰：復次一異無二為相，諸佛如來依止不異故。 ^251b25

釋曰：無二謂無一無異。
三世諸佛由法身無異，法身即是依止，是故不異。 ^251b26

論曰：由無量依止能證此故。
釋曰：由此法身無量，已成熟善根諸菩薩無間所證，故不可說一。
若一，餘人修行則應無用。 ^251b28

論曰：此中說偈。
釋曰：為顯法身不一異義，故重說偈。 ^251c2

論曰：
　　我執不有故，於中無依別。 ^251c4

釋曰：於世間由隨我執分別，眾生依止有差別。
於法身無有我執分別故，如來依止無差別。
若爾，云何立有多佛？ ^251c6

論曰：
　　如前多依證，假名說不一。 ^251c9

釋曰：如前因地無量依止能證故，若一一世間身無有法身，
菩薩則無所證。由菩薩各各依自身證此法身故，約假名不可說一。 ^251c11

論曰：
　　性行異非虛，圓滿無初故，
　　不一無異故，不多依真如。 ^251c14

釋曰：諸菩薩發心多故名性異，由性異故加行亦不同，
由加行異故有功力，由有功力故能得果，有因義故非虛。
若但有一佛，諸餘菩薩修行則空無所得。
諸佛作眾生利益事無不圓滿，由安立彼於三乘故。
若諸佛不安立他於無上菩提則所作佛事不圓滿，由利益事圓滿故佛不一。
如生死無初，無量諸佛亦爾。
無初無量，若唯一佛成，前後佛不成，則於一佛立始立終義則可成。
由此五義故，諸佛不一。 ^251c17

論曰：無異故不多。
釋曰：依止不異故諸佛不多，不多故無異。
何者為依止？ ^251c27

論曰：依真如。
釋曰：真如即清淨法界，法界無異故諸佛依止無差別。
此二偈顯法身無一異相。 ^251c29

論曰：四常住為相，真如清淨相故。
釋曰：此下引三證立法身常住義。
真如若出離一切垢，無垢清淨說名佛果。
此真如常住，諸佛是清淨真如所顯，故法身常住。 ^252a3

論曰：昔願引通最為極故。
釋曰：從初發心乃至八地，經二十七大劫阿僧祇，
於中如來依法界發願，成就願、秉持願是名引，
於一切處無礙故名通，窮生死際故名最極，由依法界起此願故。
法界若無常，願則有盡；願既無盡，故知法界常住。
又由此願引通最極，不空無果，故得法身。
願既無盡，故法身常住。 ^252a7

論曰：應作正事未究竟故。
釋曰：若言佛作眾生利益事竟，先願應窮，不可以願證法身常住者。
是義不然。何以故？
由正事未究竟故。
從今時乃至無窮世，正事無邊。
若眾生未皆得佛、未悉般涅槃，此正事無息。
正事由法身成，正事不盡，故法身常住。 ^252a14

論曰：五不可思議為相，是真如清淨自證智所知故、
無譬喻故、非覺觀行處故。 ^252a20

釋曰：法身有三因緣故不可思議。
一非三慧境界故不可思議。
非覺觀行處故非聞慧境，無譬喻故非思慧境，
自證智所知故非世間及二乘修慧境，是故不可思議。
二無分別最上真實故不可思議。
無分別者，菩薩自證智所知，非凡夫分別境界。
凡夫如生盲，不能分別色，以未曾見色故。
亦非二乘分別境界，此境最極非二乘所證，故不能分別。
二乘如新生嬰兒不見日輪，以根弱故。
最上者，無譬喻故。
法身於一切法中最極無等，無餘法可為譬喻故，非有上人所能知。
真實者，不可言說故。
若不可言說未曾見真實，眾生不能分別。
一切覺觀隨言說起，既無言說，故非覺觀行處，是故不可思議。
三法身是諸佛證智所知，非世間聰慧人所能分別，
於世間中無物可等法身，由見此物以比知法身。
於法身中一切心行皆絕，以境智無差別故，是故不可思議。 ^252a21

論曰：復次此法身證得云何？
釋曰：有證不得，有得不證，有亦證亦得，有不證不得。
今欲顯亦證亦得。
一切眾生在於生死，無有眾生本無法身，恒與法身相應故。
此相應無始法自然成，如此相應說名為得。
此得非觸得，非根識所證故。
為離相應得，故立此問。
如經言：於眾生聚中，無眾生在法身外，
如無一色在虛空外，以一切眾生皆不離法身故，法身於眾生本來是得。
得義如此，證義云何？ ^252b11

論曰：是觸從初所得。
釋曰：為顯觸得有始，由方便成利益無窮故。
如眼證見色必具五義：一有實境對根、
二根不壞、三有覺觀、四識不亂、五無闇等障，五義若不具則不能證色。
證知法身亦爾，必須具五義。 ^252b21

論曰：由緣相雜大乘法為境。
釋曰：真如是大乘法，大乘十二部經所說法門皆共顯此真如。
一切正說於真如法則同一味，故名相雜，
如眾流歸海，相雜共為一味。
智與境無差別故言緣。
菩薩緣相雜大乘中真如法為境，此即第一顯境實有最勝。 ^252b26

論曰：無分別智、無分別後所得智。
釋曰：證智以無分別為相，由此智於真如境起，離分別故清淨成證智。
此即第二顯智清淨如根不壞。
無分別後所得智，是前後助法，由此智後更入真觀後後轉勝。
此即第三明助法如覺觀。
若有毘鉢舍那無奢摩他，無證得義，故須修奢摩他。
修奢摩他有三相：一得因、二得伴類、三得功能。 ^252c3

論曰：五相修成熟修習。
釋曰：此明得因五修及五修所得五果，如因果修差別中說。
得無退失名熟，得最上上品名成，數數觀察名修習。
此明二種因：一不失因、二圓滿因，故名得因。 ^252c11

論曰：於一切地善集資糧。
釋曰：此明得伴類。
從初地乃至十地，聚集福德智慧行為資糧故，名得伴類。 ^252c16

論曰：能破微細難破障故。
釋曰：此明得功能。
由前二義故能破智障，此煩惱與二乘無流道俱起，
故名微細；非二乘道所能破，故名難破，故名得功能。
此即第四明得定如識不亂。 ^252c19

論曰：金剛譬三摩提。
釋曰：有四義故以金剛譬三摩提，一能破煩惱山、
二能引無餘功德、三堅實不可毀壞、四用利能令智慧通達一切法無礙。 ^252c24

論曰：次此三摩提後滅離一切障故。
釋曰：得此定竟，滅一切障方盡。
此即第五明滅惑如無闇等障。 ^252c28

論曰：是時由依止轉成證得應知。
釋曰：金剛心滅時名是時。
是時第十地依止轉成佛依止，名證得。
應如此知。 ^253a2

論曰：此法身有幾自在於中得自在？
釋曰：欲顯約五陰轉依明法身自在，故為此問。 ^253a5

論曰：若略說有五自在於中得自在。
釋曰：若廣說有無量自在，今略說止明五種。 ^253a7

論曰：一淨土顯示自身相好、無邊音、不可見頂自在。 ^253a9

釋曰：如意能現頗梨珂等淨土，隨眾生類如意現身於大集中，
皆對眾生無有背者。
又稱眾生所樂見現種種身，稱眾生所樂見現種種相好。
所說法音如意遍滿十方世界，於一音中隨諸眾生所欲聞法各各得聞。
諸梵天等見佛之時，如來身量倍高於彼故，頂不可見。
於此等事皆得如意，故名自在。
如此自在何因能得？ ^253a10

論曰：由轉色陰依故。
釋曰：一一陰皆有如滅差別中所說前四轉依。
色識名色陰，形礙是色體。
對治起時，由分別性不淨品一分永得相離、
淨品一分恒得相應，即是色陰轉依。
於此轉依中，得淨土等自在。 ^253a18

論曰：二無失無量大安樂住自在。
釋曰：不為諸惑及習氣染污，故名無失。
如來安樂住不可數量，故言無量。
過三界樂最勝無等，故名大安樂住。
於此等事皆得如意，故名自在。 ^253a23

論曰：由轉受陰依故。
釋曰：受識名受陰，領苦樂是受體。
由轉受陰依故，得此自在。 ^253a28

論曰：三具足一切名字文句聚等中正說自在。 ^253b1

釋曰：一切諸法名字及諸言教文句，從偈以去一章一品乃至一部皆名為聚，
悉能了知如意正說，故名自在。 ^253b2

論曰：由轉想陰執相差別依故。
釋曰：想識為想陰，執相差別為想體。
由轉想陰依，故得此自在。 ^253b5

論曰：四變化、改易、引、攝大集、牽白淨品自在。 ^253b8

釋曰。未有現有及分一為多是變化。
轉其本性為改易。
所欲見眾生，隨其遠近如意引導。
天人夜叉等來大集中，隨彼所宜以四攝攝化。
有流善為白、無流善為淨，牽此白淨品法生相續中。
於此等事皆得如意，故名自在。 ^253b9

論曰：由轉行陰依故。
釋曰：行識為行陰，作意為行體。
由轉行陰依故，得此自在。 ^253b15

論曰：五顯了平等迴觀作事智自在。
釋曰：如來於一切法無有過失，證知非現前境如對現前，
譬如人憶持熟習文句，是名顯了智。
從通達真如以來，於一切眾生得平等心，
由證平等清淨法故，是名平等智。
能守三摩提陀羅尼門，於此法門中所欲取法如意無礙，
譬如財主守其庫藏取用無礙，是名迴觀智。
能受兜率陀天生及般涅槃，為立聲聞及下地菩薩無流善根，
能顯如來事，是名作事智。
於此等事皆得如意，故名自在。 ^253b17

論曰：由轉識陰依故。
釋曰：識識為識陰，了別為識體，故轉識陰依得此自在。 ^253b27

論曰：此法身應知為幾法依止？
釋曰：欲顯如來無量功德皆從法身生，
以法身為依止，故為此問。 ^253b29

論曰：若略說唯三。
釋曰：若廣說為無量法依止，今略說唯三。 ^253c3

論曰：諸佛如來種種住處依止故。
釋曰：住有四種，謂天住、梵住、聖住、佛住。
於諸住中如來多住此四法，故偏說此四。
得有二種，一自在得、二現前得。
初成佛時一切如來法具足皆得，名自在得。
後時隨所正用者，名現前得。
若證法身，一切如來法皆自在得故，法身為住等法依止。
何以故？無離法身得此法故。 ^253c5

論曰：此中說偈。
釋曰：欲顯法身為住等法依止，故重說偈。 ^253c13

論曰：
　　諸佛如來受五喜。 ^253c15

釋曰：菩薩亦有此五德，但未圓滿，唯佛具足，故言諸佛如來。
喜體唯一，但以無失最勝為體，由五因所得，故言五喜。
諸佛自得解脫，以化身教二乘人令得解脫。
何故如來自受五喜而二乘不得？ ^253c17

論曰：
　　皆因證得自界故，二乘無喜由不證。 ^253c22

釋曰：由因有異故，得果不同。
以證自界為因，五喜為果。
界是如來性，即性淨法身。
如來自大功能所證，不由無因、不由他得，故言證自界。
由證自界故，得五喜果。
二乘不證此界，故無五喜。 ^253c24

論曰：
　　求喜要須證佛界。 ^253c29

釋曰：若人欲求五喜等法，必須修道以證法身。
何以故？以果無離因得故。
此偈顯法身為五喜依止，由證法身故得五喜，不證法身則無五喜。 ^254a2

論曰：
　　由能無量作事立，由法美味欲德成。 ^254a6

釋曰：此偈示由五因故稱五喜。
何者為五？一因自能無量故生喜。
一切佛同覺了法身，一切佛同得勝能。
一切佛勝能即是一佛勝能，一佛勝能等一切佛勝能。
何以故？諸佛同一法身為體，體既是一，故餘佛勝能即是一佛勝能。
諸佛勝能無量，一佛勝能亦無量，故一佛勝能得等諸佛勝能。
諸佛法身同得勝能，是故生喜。
由見證自界得此勝能，是故生喜。
二因作事立故生喜。
一佛所作眾生利益事，是一切佛正事，是一切眾生利益事。
何以故？一切佛所作淨土等利益眾生正事，即是一佛所作正事。
諸佛設皆不作正事，一佛所作正事通等諸佛所作正事，若利益一眾生即是利益一切眾生。
若一眾生成佛，此眾生復能教化一切眾生，如此轉相利益。
若諸佛已證自界，則成立此正事。
由見證自界作正事立，是故生喜。
三因法美味故生喜。
由如來昔時學三乘十二部經，後成佛時各觀一切法無不從此法身生、
無不還證此法身故，一切法門同一法身為味。
由見修多羅祇夜等經同一法身味，是故生喜。
四因欲德成故生喜。
所欲得成功德亦成。
所欲成者，如佛所思無不成就，謂淨土及大集等事。
功德成者，謂十力四無畏等，一切如來不共法無不圓滿。
由見此二事成，是故生喜。 ^254a8

論曰：
　　得喜最勝無有失。 ^254b4

釋曰：過三界喜樂，故最勝。
一切惑乃至習氣皆盡無餘，故無失。 ^254b6

論曰：
　　諸佛恒見四無盡。 ^254b8

釋曰：復次如來見前四喜，乃至窮生死際無有滅盡，
設入無餘涅槃亦無滅盡，是故生喜。
此喜何相？一最勝為相，以過三界及二乘喜故。
二無失為相，一切惑乃至習氣滅盡無餘。
此顯最圓滿及最清淨，是名第一自利依止。 ^254b10

論曰：種種受用身依止，為成熟諸菩薩善根故。 ^254b16

釋曰：諸佛應身無量，故言種種。
又一一佛應身品類不可說，故言種種。
此法身為應身依止。
何故為依止？為生此身故。
若離應身，登地菩薩善根則不得成熟，故須應身。
應身由法身立故，法身為應身依止。
此即第二利益菩薩依止。 ^254b17

論曰：種種化身依止，為多成熟聲聞獨覺善根故。 ^254b23

釋曰：此法身不但為應身依止，亦是化身依止。
何以故？若離化身，下願眾生謂聲聞獨覺所有善根不得成熟。
多言，顯不止利益二乘願樂，地中菩薩善根亦因化身成熟故。
法身為化身依止，此即第三利益二乘依止。
攝大乘論釋卷第十三
 ^254b24
