攝大乘論釋卷第九
author:: 世親菩薩釋
translator:: 陳天竺三藏真諦譯
pin:: 
#  4 釋入因果勝相品
釋入因果勝相第四
pin:: 
## 1 因果位章
因果位章第一
釋曰：此義有十一章，一因果位、二成立六數、
三相、四次第、五立名、六修習、七差別、八攝、
九對治、十功德、十一互顯。 ^212c26

論曰：如此已說入應知勝相。
云何應知入因果勝相？ ^212c29

釋曰：總舉前所明四位入唯識觀，故云如此。
前已說於方便道、見道、修道、究竟道四位中入應知勝相，
云何廣說入此勝相因及入後所得果，令其開顯易見。 ^213a1

論曰：由六波羅蜜，謂陀那、尸羅、羼提、毘梨耶、
持訶那、般羅若波羅蜜。 ^213a5

釋曰：此答向問，明因果勝相易可得見，六度為因果體。
先以六度為因，後以六度為果。 ^213a6

論曰：云何由六波羅蜜得入唯識？
復云何六波羅蜜成入唯識果？ ^213a9

釋曰：向雖說六度為因果體，未釋義意，故更問以何義故說六度為因？
復以何義說六度為果？
此六度能除六種入唯識障故，六度為入唯識因。
第一障者，喜樂欲塵。
於富財物自身受樂中見勝功德，由此障故不得入唯識。
施能除此障故，施是入唯識因。
第二障者，縱心起身口意業，由此障故不得入唯識。
戒能除此障故，戒是入唯識因。
第三障者，不能安受輕慢毀辱寒熱等苦，由此障故不得入唯識。
忍能除此障故，忍是入唯識因。
第四障者，執不修行為樂，未得計得，於得不見功德，由此障故不得入唯識。
精進能除此障故，精進是入唯識因。
第五障者，樂相雜住，於世間希有事及散亂因緣見有功德，
由此障故不得入唯識。
定能除此障故，定是入唯識因。
第六障者，於見聞覺知計為如實，於世間戲論懃心修學，
於不了義經如文判義，由此障故不得入唯識。
智慧能除此障故，智慧是入唯識因。 ^213a10

論曰：此正法內有諸菩薩。
釋曰：唯依正法內修行，能成立入唯識因。
若依正法外二乘教及外道世間教，無有得立此因義，故先明正法內為立因之所。
能立因人，非二乘等所能，故言菩薩。
菩薩行何法能入唯識？ ^213a29

論曰：不著富樂心，乃至云如理簡擇諸法，得入唯識觀。 ^213b5

釋曰：此明離布施障乃至離智慧障，具如前釋，故以六度為入因。 ^213b6

論曰：由依止六波羅蜜菩薩已入唯識地，次得清淨信樂意所攝六波羅蜜。 ^213b8

釋曰：若菩薩由依六度除六障已入唯識，是時菩薩更得清淨信樂意所攝六波羅蜜。
於六度正教中心決無疑，故名為信。
如所信法求欲修行，故名為樂。
此信樂意有五因緣，故稱清淨。
一無著清淨，謂不起與波羅蜜相違法。
二不觀清淨，謂於自身及波羅蜜果報報恩中心常不觀。
三無失清淨，謂離與波羅蜜相雜染污法，及離非方便行。
四無分別清淨，謂離如言執波羅蜜相。
五迴向清淨，謂於六度已生長及未生長中常求得大菩提。
一一波羅蜜皆具此五種清淨信樂所攝。
復有清淨信樂意，謂已過願樂地入見地等，得聖人信樂。
異地前信樂，故名清淨。
復有清淨信樂意，謂由奢摩他毘鉢舍那入真如觀，
得無分別智及無分別後智所攝信樂意，故名清淨。 ^213b9

論曰：此正法內有諸菩薩，不著富樂心，
於戒無犯過心，於苦無壞心，於善修無懶惰心，
於此散亂因中不住著故常行一心，如理簡擇諸法，得入唯識觀。
由依止六波羅蜜菩薩已入唯識地，次得清淨信樂意所攝六波羅蜜，
是故於此中間設離六波羅蜜加行功用。 ^213b25

釋曰：已入唯識觀故言是故。
從見位乃至究竟位為中間。
假設此人於其中間不作功用修行六度，六度自然滿足。
何以故？ ^213c2

論曰：由信樂正說、愛重隨喜、願得思惟故。 ^213c5

釋曰：如來正說與六度相應，雖甚深難解，
此人亦信樂無疑，由此信樂無不行義。
於六度行中見無窮功德，心生愛重，由此愛重無不行義。
如此信樂意何人能得？
唯諸佛如來已至究竟波羅蜜位能得此意。
知是勝人所得成，於勝人深心欣讚，故名隨喜。
由此隨喜無不行義。
願眾生及我平等得此清淨信樂意，故名願得。
由此願得無不行義。
如佛所立大乘法門，依施等六度及十二部阿含，
由聞思修慧數數思惟，由聞慧思惟果得圓滿，
由思慧思惟於所聞法心得入理，由修慧思惟自事得成。
以能入地及治地故，由此四種思惟無不行義。 ^213c6

論曰：恒無休息行故，修習六波羅蜜究竟圓滿。 ^213c19

釋曰：由此四思惟，菩薩恒無放逸，無放逸故修習六度在因究竟、
至果圓滿。此位能攝六度，令悉具足五種清淨，故名清淨意位。
其相云何？為顯此相故，次長行後更說三偈。 ^213c20

論曰：此中說偈：
　　修習圓白法，能得利疾忍，
　　菩薩於自乘，甚深廣大說。 ^213c25

論曰：修習圓白法。
釋曰：先於願行位中，善生長道資糧，為顯此義故說初句。
所修之行已過四十心位故名圓，施戒修三品清淨法名白。
復有白法，謂信根、智根、精進根、定根，此四根即是四位，念根通四位。
能除一闡提、外道、聲聞、獨覺四種黑障，
能得淨我樂常四德，故名白法。
若資糧圓滿，更何所得？ ^213c28

論曰：能得利疾忍。
釋曰：能樂受行是忍義。
於廣大甚深法，難受難行而能受行，故名利。
數起不息，故名疾。
此句顯忍是上上品。
若菩薩在此忍位，由此境界必得清淨。
為顯此境界故。 ^214a6

論曰：菩薩於自乘甚深廣大說。
釋曰：大乘唯是菩薩境界，故名自。
乘大乘能令菩薩清淨。
於此乘中有別境界，一法無我名甚深，虛空器等定名廣大。
前是智境，後是定境。
此二境能令菩薩清淨，由此思惟菩薩得清淨。
為顯此義故說第二偈。 ^214a11

論曰：
　　覺唯分別故，得無著智故，
　　是樂信清淨，名清淨意地。 ^214a17

論曰：覺唯分別故。
釋曰：菩薩覺了大乘一切法，乃至甚深廣大，皆是分別所作。
如此覺了名為思惟，此思惟能令菩薩清淨。
菩薩清淨為何所得？ ^214a20

論曰：得無著智故。
釋曰：菩薩見一切法但是分別無復外境，外境不成故分別亦不成。
若菩薩見內外無所有則無所著，即是無分別智，此智即是清淨。
此清淨體性云何？
為顯此義故，說第三句偈。 ^214a24

論曰：是樂信清淨。
釋曰：樂信即是無分別智體。
不愛七有故名樂。
於三種佛性，心決無疑故名信，離七愛故樂清淨，離虛妄故信清淨。 ^214a29

論曰：名清淨意地。
釋曰：由樂信清淨故，此位得清淨名。
又此位是菩薩見位，無分別智境清淨處。
此智以樂信為體故，說此位名清淨意地。
清淨樂信其相云何？ ^214b4

論曰：
　　菩薩在法流，前後見諸佛，
　　已知菩提近，無難易得故。 ^214b8

論曰：菩薩在法流，前後見諸佛。
釋曰：清淨樂信有二種相，一恒在寂靜為相、二恒明了見佛為相。
由樂捨七愛故，恒入觀修道故，說恒在法流。
若菩薩在法流，為何所見？
由信三種佛性故，先思惟法身、後證法身，
先以比智見法身、後以證智見法身。
此樂信有何功德？ ^214b11

論曰：已知菩提近，無難易得故。
釋曰：若人在清淨樂信位中，明了見無上菩提已近，
己身過四十心，是故無難入正方便，所以易得。
由此三偈成就資糧忍境界，思惟體性相貌皆得顯現。
other:: 
##  2 成立六數章
成立六數章第二 ^214b18

論曰：何故波羅蜜唯有六數？
釋曰：此問波羅蜜何故定立六數，不增不減。 ^214b24

論曰：為安立能對治六種惑障故、為一切佛法生起依處故、
為隨順成熟一切眾生依止故。 ^214b26

釋曰：立波羅蜜其數有六，凡為此三義：
一為除惑、二為生起佛法、三為成熟眾生。
除惑，現在自得利益。
生起佛法、成熟眾生，未來得自他利益。
若惑已永滅，則於現在得安樂住。
何以故？不須更起功用為滅此惑及遮此惑令不復生故，於現在得自利益。
惑障既滅，於未來世必自具足佛法。
又能成熟眾生故，得自他利益。 ^214b28

論曰：為對治不發行心因故，立施、戒二波羅蜜。
不發行心因者，貪著財物及以室家。 ^214c7

釋曰：貪著財物障施，貪著室家障戒，因此貪著不能發修行心。 ^214c8

論曰：若已發修行心，為對治退弱心因故，
立忍、精進二波羅蜜。 ^214c11

釋曰：雖已能行施戒，若不忍受苦事則施戒心退弱。
雖能忍苦，若不勤修諸善、息一切惡，則施戒忍心皆退弱。
故為對治退弱心，須立此二度。 ^214c12

論曰：退弱心因者，謂生死眾生違逆苦事。 ^214c16

釋曰：不得理者名生死眾生。
乖反菩薩教為違，侵毀菩薩身為逆，此並是苦事。
若不能忍受此苦事則生瞋心，瞋即是退弱心因。 ^214c17

論曰：長時助善法加行疲怠。
釋曰：精進行於久遠時中修一切善，若於眾生無慈悲心、
愛惜自身，不見所修行有勝功德故，於所修行中生疲怠心。
由有此心不能精進即是懶惰，懶惰即是退弱心因。 ^214c20

論曰：若已起發行及不退弱心，為對治壞失心因故，
立定、慧二波羅蜜。
壞失心因者，謂散亂邪智。 ^214c25

釋曰：由散亂故壞靜心，由邪智故失正解。 ^214c27

論曰：是故為對治六種惑障，立波羅蜜有六數。
為一切佛法生起依處故者。 ^214c29

釋曰：六度是生長佛法因。 ^215a1

論曰：前四波羅蜜是不散亂因。
釋曰：有四障為散亂因，一棄捨障、二遠離障、
三安受障、四數治障。
由貪著故不能棄捨，由貪瞋癡生十惡故不能遠離，
由瞋恚故不能安受，由貪瞋癡等煩惱故不能數治，由此四障故心散亂。
前四度能對治此四障故，四度是不散亂因。
復次以五蓋為定障，四蓋障定因，一蓋障正定及定所發慧。
貪掉悔瞋睡眠四蓋是散亂因，障前四度。
四度對治此四蓋故，四度是不散亂因。
疑緣境不決故心散亂，定心決守一境，故疑障正定。
由疑不見理故，障定所發慧故，以定慧對治於疑。 ^215a3

論曰：次一波羅蜜是不散亂體。
由依止此不散亂故，能如實覺了諸法真理，一切如來正法皆得生起。
是故為一切佛法生起依處，立波羅蜜有六數。
為隨順成熟一切眾生依止故者，由施波羅蜜利益眾生，
由戒波羅蜜不損惱眾生，由忍波羅蜜能安受彼毀辱不起報怨心，
由精進波羅蜜生彼善根、滅彼惡根，由此利益因，一切眾生皆得調伏。
次彼心未得寂靜為令寂靜，已得寂靜為令解脫，故立定慧二波羅蜜。
由此六度菩薩善教眾生。 ^215a15

釋曰：善教有二義，一如理為說故名教、二恒為說故言善教。 ^215a25

論曰：故得成熟。是故為隨順成熟一切眾生依止，立波羅蜜有六數。
由如此義，是故應知成立波羅蜜有六數。
other:: 
##  3 相章
相章第三 ^215a27

論曰：此六波羅蜜相云何可見？
釋曰：何故作如此問？
世間、二乘、菩薩皆有施等六行，若不明菩薩所行六波羅蜜相，
云何得知此是波羅蜜、此非波羅蜜？
是故須問波羅蜜相。 ^215b2

論曰：由六種最勝。
六波羅蜜通相有六：一由依止無等，謂依止無上菩提心起。 ^215b6

釋曰：此明所依止有異。
世間及二乘行施等，不依止無上菩提心起，
唯菩薩行施等必依止無上菩提心起，故以依止無等為菩薩所行六度相。 ^215b7

論曰：二由品類無等，謂一一波羅蜜略說皆有三品，菩薩皆具修行。 ^215b12

釋曰：此明所緣事有異不等。
世間及二乘無有能行施等具足品類，
謂外內及內外，若菩薩行施等必皆具足品類，故以品類無等為菩薩所行六度相。 ^215b13

論曰：三由行事無等，謂安樂利益一切眾生事。
菩薩所行諸度皆為成此二事故。 ^215b18

釋曰：此明行事有異。
菩薩行六度有何能？
先為生眾生現在未來世間樂，後隨根性生眾生三乘道果。
世間及二乘行施等，但為安樂利益自身尚不成就，何況能安樂利益眾生？
故以行事為菩薩所行六度相。 ^215b19

論曰：四由方便無等，謂無分別智。
菩薩所行諸度皆是無分別智所攝故。 ^215b25

釋曰：此明方便有異，於三輪清淨名菩薩方便，於三輪清淨即是無分別智。
菩薩由此智，不分別能施受施及所施財物。
世間及二乘不能捨三輪分別，是故起我愛及著財物，
於他不能平等，故以方便為菩薩所行六度相。
戒三輪者，離眾生、事、時分別。
忍三輪者，離自、他、過失分別。
精進三輪者，離眾生、高下、事用分別。
定三輪者，離境、眾生、惑分別。
般若三輪者，離境、智、眾生分別。 ^215b26

論曰：五由迴向無等，謂迴向無上菩提。
菩薩所行諸度，決定轉趣一切智果故。 ^215c7

釋曰：菩薩若行施等，先作是心：我以此物施與一切六道眾生。
此是眾生財物，我為彼行施，願彼皆得無上菩提。
此施由迴向，令他得無上菩提，故此施行永無有盡。
若行餘度亦皆迴向。
世間及二乘無迴向，故以迴向為菩薩所行六度相。 ^215c8

論曰：六由清淨無等，謂惑智二障永滅無餘。
菩薩所行諸度分分除二障，乃至皆盡故。 ^215c15

釋曰：此中顯二種清淨，一顯清淨因、二顯清淨位。
清淨因者，因滅惑智二障故，施等事清淨。
清淨位者，先於地前漸除惑障，後登初地漸除智障。
此兩處名分分清淨，即是因位。
若至佛果，六度圓滿名具分清淨，即是果位。 ^215c17

論曰：施即是波羅蜜、波羅蜜即是施耶？
釋曰：此問欲何所顯？
欲簡別是波羅蜜及非波羅蜜相。 ^215c23

論曰：有是施非波羅蜜。
釋曰：謂離依止無等等六相行施，此施非六度所攝故，但是施非波羅蜜。 ^215c26

論曰：有是波羅蜜非施。
釋曰：謂具依止無等等六相行戒等餘度。 ^215c29

論曰：有是施是波羅蜜。
釋曰：謂具依止無等等六相行施。 ^216a2

論曰：有非施非波羅蜜。
釋曰：謂離前三句，別行無記及不善等，皆是第四句攝。 ^216a4

論曰：如施中四句，應知餘度亦有四句。
釋曰：如施簡別是非，餘度亦應如此簡別。
other:: 
##  4 次第章
次第章第四 ^216a6

論曰：云何說六波羅蜜如此次第？
釋曰：此或由疑故問，或由不解故問。
疑故問者，一切所行必先由智知因果已方起正懃，
由此二因隨其所欲則皆能行，是故應倒次第及無次第。
由有此疑，是故須問。
由不解故問者，若人欲修眾行，未知淺深難行易行，
淺則易行、深則難行，易應先學、難應後學。
為知此義，是故須問。 ^216a9

論曰：前前波羅蜜隨順，次生後後波羅蜜故。 ^216a17

釋曰：菩薩不能忍見眾生貧窮困苦，數習捨財。
以串能捨故，不欲作損惱眾生事，即捨家持戒，故因施生戒。
菩薩為愛護所受戒，不欲以忿恨眾生事毀破淨戒，
即習行忍，故因戒生忍。
由煩惱不盡或成不成，菩薩為愛護此忍，
即行精進，故因忍生精進。
若人恒行精進則能治心，由此精進，若心沈沒則拔令起，
若心掉動則抑令不起，若心平等則持令相續，
由心調和所以得定，故因精進生定。
若心得定則能通達真如，故因定生慧。
此即前能生後。 ^216a18

論曰：復次前前波羅蜜，由後後波羅蜜所清淨故。 ^216a29

釋曰：施由戒故清淨，若人不持戒，身口意業則不清淨，
所行之施亦不清淨，以依止不清淨故；
由能持戒，依止清淨故，施得清淨。
戒由忍故清淨，若人能忍，身口意業皆得清淨。
忍由精進故清淨，以精進能生善滅惡故。
精進由定故清淨，若精進不在修位則不能除惑故。
定由智慧故清淨，若不了別真如，雖復得定，
以有流故即生死法；若見真如所得之定則成無流，為涅槃道。
此即後能清淨前。
由此二義，故有次第。
other:: 
##  5 立名章
立名章第五 ^216b1

論曰：依何義立六度名？
此義云何可見？
釋曰：世間立名自有多因，有因生類立名、
有因相立名、有因假立名、有因輕賤立名、有因敬重立名。
於此五因中，六度從何義立名？
從二因立名：種性異故，從生類立名；功德多故，從敬重立名。
所立之名自有通別，六種皆稱波羅蜜是通名，施戒等有異是別名。
何故通名波羅蜜？ ^216b12

論曰：於一切世間聲聞獨覺施等善根中最勝無等故。 ^216b20

釋曰：有六種及三種最勝無等。
六種如前六相中釋。
三種者，一時無等、二加行無等、三果無等。
一一度皆三阿僧祇劫修行，故時無等。
加行無等者，有四種、五種，復有五種，復有六種。
四種即前所明四修。
五種即前所明五種清淨。
復有五種即五修。
復有六種即六意。
五修六意後文自說。
果無等者，謂三身所顯無上菩提。 ^216b21

論曰：以能到彼岸故，是故通稱波羅蜜。
釋曰：到彼岸自有三種，一隨所修行究竟無餘為到彼岸。
世間及二乘亦有應所修行，修之不盡故，非到彼岸。
二如眾流以歸海為極，施等亦爾，以入真如為究竟，即以入真如為到彼岸。
世間及二乘雖修施等，不能入真如故，非到彼岸。
三以應得無等果為到彼岸。
更無別果勝於此果，為諸果中上故名彼岸。
世間及二乘雖修施等，不求此果故，非到彼岸。
菩薩所修彼岸皆具此三義，故通稱波羅蜜。
何故別名陀那等？ ^216b29

論曰：能破滅悋惜嫉妬及貧窮下賤苦，故稱陀。 ^216c10

釋曰：悋惜是多財障，嫉妬是尊貴障。
因時能滅悋惜障，果時得多財故，離貧窮苦。
因時能滅嫉妬障，果時得尊貴故，離下賤苦。
何以故？若人未破悋惜嫉妬心則不能行施，故說能破此障。
若人行施能破此障，此人後受貧窮下賤苦，無有是處。 ^216c11

論曰：復得為大富主及能引福德資糧，故稱那。 ^216c17

釋曰：能施能用名大富主。
由是主故，能引福德資糧。
由具此義，故稱陀那。 ^216c18

論曰：能寂靜邪戒及惡道，故名尸。
釋曰：因時能破邪戒，果時能離惡道。
若人不捨惡業而能持戒，無有是處，故先破邪戒。
若人破邪戒持正戒墮四趣者，無有是處，故果時能離惡道。 ^216c20

論曰：復能得善道及三摩提，故稱羅。
釋曰：由先持戒後受人天善道果。
或在因中或在果中，由持戒故身口清淨，
清淨故無悔，無悔故心安，心安故得喜，
喜故得猗，猗故得樂，樂故得定，定故見如實，
見如實故得厭離，厭離故得解脫。
故因持戒得三摩提。
由具此義，故稱尸羅。 ^216c25

論曰：能滅除瞋恚及忿恨心，故名羼。
釋曰：因時由觀五義故，滅除瞋恚及瞋恚所生忿恨心。
五義者，一觀一切眾生無始以來於我有恩。
二觀一切眾生恒念念滅，何人能損，何人被損？
三觀唯法無眾生，有何能損及所損？
四觀一切眾生皆自受苦，云何復欲加之以苦？
五觀一切眾生皆是我子，云何於中欲生損害？
由此五觀故能滅瞋恚，瞋恚既滅故能除忿恨。 ^217a3

論曰：復能生自他平和事，故稱提。
釋曰：此事通達因果。
此忍能令自身不為瞋恚過失所染，即是於自平和；
既不忿恨、不生他苦，即是於他平和。
如經言：若行忍者則有五德，一無恨、二無訶、
三眾人所愛、四有好名聞、五生善道。
即此五德名平和事。
由具此義，故稱羼提。 ^217a12

論曰：滅除懶惰及諸惡法，故名毘。
釋曰：於惡處沈沒故稱懶惰。
又不厭惡惡行故稱懶惰。
由懶惰故離諸善行、生諸惡法，三業恒起過，故名惡法。
由滅懶惰故，能除懶惰所生諸惡，此名滅黑法精進。 ^217a19

論曰：復行不放逸，生長無量善法，故稱梨耶。 ^217a24

釋曰：此約信樂因果以明精進。
信因可行、樂果可得，是故恒行、恭敬行，名不放逸。
由行恭敬，未生善能令生、已生善能令增長，此即生得法精進。
由具此義，故稱毘梨耶。 ^217a25

論曰：能滅除散亂，故名持訶。
釋曰：散亂有五，一自性散亂，謂五識；二外散亂，
謂意識馳動於外塵；三內散亂，謂心高下及噉味等；
四麁重散亂，謂計我我所等；五思惟散亂，
謂下劣心，菩薩捨大乘思惟小乘。 ^217a29

論曰：復能引心令住內境，故稱那。
釋曰：引心令住五種寂靜，名為內境。
由具此義，故稱持訶那。 ^217b5

論曰：能滅一切見行、能除邪智，故稱般羅。 ^217b8

釋曰：見行謂六十二見，邪智謂世間虛妄解。
見行即是惑障，邪智即是智障。 ^217b9

論曰：能緣真相。
釋曰：謂緣真如，即如理智。 ^217b11

論曰：隨其品類。
釋曰：品類有二種，謂有為無為及名等五攝。
若知此法，即如量智。 ^217b12

論曰：知一切法，故稱若。
釋曰：真如相及品類名一切法。
如理智名般若，如量智是般若果，亦名般若。
此二智為三義所顯：一對治，即二障；二境界，
即真相；三果，即如量智。
由具此義，故稱般羅若。
other:: 
##  6 修習章
修習章第六 ^217b14

論曰：云何應知諸波羅蜜修習？
釋曰：世間及二乘皆有施等修習。
菩薩施等修習異世間及二乘，云何可知？ ^217b20

論曰：若略說應知修習有五種。
釋曰：若廣說修，有十二種：一顯示修、二損減修、
三治成修、四後行修、五相應修、六勝修、
七上上修、八初際修、九中際修、十後際修、
十一有上修、十二無上修。
顯示修者，謂修四念處，以能顯示四諦義故。
損減修者，謂四正勤，以能漸滅諸惡法故。
治成修者，謂四如意足，以能治成定故，為除五失及持八滅資糧故。
後行修者，謂修五根，以具解脫分善根故。
相應修者，謂修五力，以應續見道故。
勝修者，謂七覺分，以入四諦觀故。
上上修者，謂八分聖道，以勝見道故。
初際修者，謂凡夫位修戒乃至得不淨觀及數息觀，以隨順顛倒故。
中際修者，謂有學位，此中無倒倒所隨故。
後際修者，謂無學位，此中無倒非倒所倒故。
有上修者，謂聲聞獨覺修及等彼位故。
無上修者，謂菩薩十地等，以最勝故。 ^217b23

論曰：一加行方法修。
釋曰：謂身口意業能成廣大清淨最勝故。 ^217c11

論曰：二信樂修。
釋曰：約聞教，如初章釋。 ^217c13

論曰：三思惟修。
釋曰：思惟修中自有三種，謂愛重、隨喜、
願得，合名思惟修，亦如初章釋。 ^217c14

論曰：四方便勝智修。
釋曰：即無分別智，有三義：一廣大、二清淨、三速成。
具此三義故，立方便勝智名。 ^217c17

論曰：五修利益他事。
此中前四修應知如前。
利益他事修者，謂佛無功用心，不捨如來事。 ^217c20

釋曰：明大乘教中所說，諸佛雖已般涅槃猶更起心。
般涅槃即法身。更起心，即應化二身。
諸佛已住法身，由本願力離三業，隨利益眾生事自然顯現應化二身，
恒不捨如來正事及行諸波羅蜜，是故諸佛有諸波羅蜜修習。 ^217c22

論曰：修習諸波羅蜜，至圓滿位中更修諸波羅蜜。 ^217c28

釋曰：佛及菩薩或隨分圓滿或具分圓滿，
於此圓滿位若修諸波羅蜜，自事已成故不自為；
見眾生由此行得離四趣入三乘道果故，
更修諸波羅蜜，即是利益他事。 ^217c29

論曰：復次思惟修習者，愛重、隨喜、願得，思惟六意攝所修。 ^218a4

釋曰：此章通明修習義。
前明五修，未分別修位有異。
云何得知？願行位修異清淨位修。
若六意攝三思惟修諸波羅蜜，應知在清淨位。
願行位中則無此義，三思惟是修行本，以六意莊嚴攝持此三。 ^218a5

論曰：六意者，一廣大意、二長時意、三歡喜意、
四有恩德意、五大志意、六善好意。
廣大意者，若菩薩若干阿僧祇劫能得無上菩提。 ^218a10

釋曰：總舉劫數，無限多少，故言若干。
以大小乘經說劫數不同故，不定說劫數多少。
小乘明三阿僧祇劫得成佛，大乘明或三或七或三十三阿僧祇劫得成佛。 ^218a13

論曰：以如此時為一剎那剎那。
釋曰：或合三阿僧祇劫為一剎那，或合三十三阿僧祇劫為一剎那，
故再稱剎那。如此從一剎那至無量剎那，
為一日一月乃至一阿僧祇劫，從一阿僧祇至三十三阿僧祇方得成佛。
欲顯菩薩意無厭足故，說此長時。 ^218a17

論曰：菩薩於此時中，剎那剎那常捨身命。 ^218a23

釋曰：此時即總舉長時。
剎那明世間所說剎那。
於向所說長時中，如世間所說剎那，於一一剎那中常捨身命及以外財，
乃至成佛，無有厭足心。 ^218a24

論曰：及等恒伽沙數世界，滿中七寶奉施供養如來，從初發心乃至入住究竟清涼菩提。 ^218a28

釋曰：有餘涅槃名清，以離煩惱濁故。
無餘涅槃名涼，以離眾苦熱惱故。
又菩提以淨樂為體，欲顯淨德故言清，欲顯樂義故言涼。 ^218b1

論曰：是菩薩施意猶不滿足。
如此多時剎那剎那，滿三千大千世界熾火，
菩薩於中行住坐臥為四威儀，離一切生生之具。 ^218b4

釋曰：此下欲明菩薩修餘五度。
於此長時一一剎那中常在極苦難處，資身之具恒不供足。
菩薩雖受此苦，於此時中修諸波羅蜜未甞厭足。 ^218b6

論曰：戒、忍、精進、三摩提、般若心，菩薩恒現前修，
乃至入住究竟清涼菩提，是菩薩戒忍等意亦不滿足，是無厭足心是名菩薩廣大意。
若菩薩從初發心乃至成佛，不捨無厭足心，是名菩薩長時意。
若菩薩由六波羅蜜所作利益他事常生無等歡喜，
眾生得益其心歡喜所不能及，是名菩薩歡喜意。
若菩薩行六波羅蜜利益眾生已，見眾生於己有大恩德，
不見自身於彼有恩，是名菩薩有恩德意。
若菩薩從六波羅蜜所生功德善根，施與一切眾生，
以無著心迴向，為令彼得可愛重果報，是名菩薩大志意。
若菩薩所行六波羅蜜功德善根，令一切眾生平等皆得，
為彼迴向無上菩提，是名菩薩善好意。
由此六意所攝愛重思惟，菩薩修習。 ^218b11

釋曰：為顯求得心，見有大功德，故求欲得之。 ^218b25

論曰：若菩薩隨喜無量菩薩修加行六意所生功德善根，是名菩薩六意所攝隨喜思惟。 ^218b27

釋曰：為顯無疑心，既隨喜勝人所行，故決定無疑。 ^218b29

論曰：若菩薩願一切眾生修行六意所攝六波羅蜜，
及願自身修行六意所攝六波羅蜜，修習加行乃至成佛，是名菩薩六意所攝願得思惟。 ^218c2

釋曰：為顯大悲無獨求之心。
此三思惟即除三心，一除不行心、二除進退心、三除偏進心。 ^218c5

論曰：若人得聞六意所攝菩薩思惟修習，
生一念信心，是人則得無量無邊福德之聚，諸惡業障壞滅無餘。 ^218c8

釋曰：滅業障有二義，一能壞業令盡；二業雖在以善力大故，
能遮惡道報令永不受業，亦有壞滅義。
若人但聞尚得無量無邊福德，何況菩薩盡能修行。
other:: 
##  7 差別章
差別章第七 ^218c10

論曰：云何應知諸波羅蜜差別？
釋曰：此問欲何所顯？
諸波羅蜜品類不可數量，欲顯真體故作此問。
由明諸波羅蜜差別故，真體顯現。 ^218c16

論曰：由各有三品，知其差別。
釋曰：此總標數以答問。 ^218c20

論曰：施三品者，一法施、二財施、三無畏施。 ^218c22

釋曰：法施利益他心，由法施故他聞慧等善根得生。
財施利益他身。無畏施通利益他身心。
復次由財施，有向惡者引令歸善。
由無畏施，攝彼令成眷屬。
由法施，生彼善根及成熟解脫。
由具此義故，說施有三品。 ^218c23

論曰：戒三品者，一守護戒、二攝善法戒、三攝利眾生戒。 ^218c28

釋曰：守護戒是餘二戒依止。
若人不離惡，攝善利他則不得戒。
若人住守護戒，能引攝善法戒，為佛法及菩提生起依止。
若住前二戒，能引攝利眾生戒，為成熟眾生依止。
復次守護戒，由離惡故無悔惱心，能得現世安樂住。
由此安樂住故，能修攝善法戒，為成熟佛法。
若人住前二戒，能修攝利眾生戒，為成熟他。
此三品戒即四無畏因。
何以故？初戒是斷德、第二戒是智德、第三戒是恩德。
四無畏不出此三德，故言即四無畏因。
由具此義故，說戒有三品。 ^218c29

論曰：忍三品者，一他毀辱忍、二安受苦忍、三觀察法忍。 ^219a11

釋曰：由毀辱忍，能忍他所起過失。
何以故？由菩薩為作利益他事，發心修行。
雖為他毀辱，不由著此過失還退本行心。
由安受苦忍，雖復墮在生死諸苦難中，不由此苦退本行心。
由觀察法忍，菩薩能入諸法真理。
此忍即是前二忍依處，以能除人法二執故。
由具此義故，說忍有三品。 ^219a12

論曰：精進三品者，一懃勇精進、二加行精進、三不下難壞無足精進。 ^219a19

釋曰：云何得知精進有此三體？
由佛世尊於經中說經言：此人有貞實、
有勝能、有勇猛、有強制力、不捨善軛。
為顯三體，說此五句。
為顯懃勇精進說有貞實，為顯加行精進說有勝能。
何以故？此人於加行時有勝能，如前所欲皆能行故。
為顯不下難壞無足精進，次第說有勇猛、
有強制力、不捨善軛三句。
何以故？有人始時為得無上菩提，先有貞實加行，
時有勝能，為時長遠，所求果相未現，於此中間生下劣心。
為對治此心，顯不下精進，故說勇猛。
若人雖復勇猛心無退弱，若遭生死苦難沮壞其心，則退菩提願。
為對治此，心顯難壞精進，故說有強制力。
由有強制力，生死苦難不能令退。
若人雖復遭苦不退，於少所得便生足想，由此知足不能得最上菩提。
為對治此心，顯無足精進，故說不捨善軛。
由具此義故，說精進有三品。 ^219a20

論曰：定三品者，一安樂住定、二引神通定、三隨利他定。 ^219b9

釋曰：有定為現世得安樂住。
何以故？能離一切染污法故。
依此定為生自利，謂三明故。
能引成六神通因，引成通定生隨利他定。
利他即是三輪：一神通輪，謂身通、天眼通、
天耳通，此輪為引向邪者令其歸正。
二記心輪，謂他心通、天眼通、天耳通，此輪為引已歸正者若未信受令其信受。
三正教輪，謂宿住通、漏盡通，由宿住通識其根性，
由漏盡通如自所得為說正教，令得下種成熟解脫。
由具此義故，說定有三品。 ^219b10

論曰：般若三品者，一無分別加行般若、
二無分別般若、三無分別後得般若。 ^219b20

釋曰：從聞無相大乘教，得聞思修慧，入分別想空，通名無分別加行般若。
已入三無性，即無分別智，名無分別般若。
得無分別智後出觀，如前所證，或自思惟、
或為他說，名無分別後得般若。
般若復有三品，謂未知欲知根、知根、知已根，為生住用出世間事故。
由具此義故，說般若有三品。
other:: 
##  8 攝章
攝章第八 ^219b21

論曰：云何應知諸波羅蜜攝義？
釋曰：餘一切善法，與諸波羅蜜互相攝義。
云何應知？ ^219c1

論曰：一切善法皆入六波羅蜜攝。
釋曰：一切善法，謂願乃至四無礙、六通、
如來所有祕密法藏等，皆是六波羅蜜所攝。 ^219c3

論曰：以為彼性故。
釋曰：由波羅蜜是願等法性故。
此願等亦攝諸波羅蜜，由願等是波羅蜜性故。
諸波羅蜜同以無分別智為性，故得相攝。 ^219c6

論曰：彼是六波羅蜜所流果故。
釋曰：彼即六通、十力、四無所畏乃至不共法等諸佛法，
皆是六波羅蜜所流之果，以與波羅蜜同性故。 ^219c10

論曰：一切善法所隨成故。
釋曰：信輕安等諸善法，是菩薩道所攝，
隨菩薩所欲行波羅蜜皆能成就，波羅蜜即是彼所流果，故得相攝。
other:: 
##  9 對治章
對治章第九 ^219c14

論曰：云何應知諸波羅蜜所對治攝一切惑？ ^219c19

釋曰：如波羅蜜能攝一切清淨品盡，波羅蜜所對治亦應能攝一切不淨品盡。
云何應知？ ^219c20

論曰：以為彼性故。
釋曰：如波羅蜜以無著為性故，攝一切善法盡。
波羅蜜所對治，以著為性故，攝一切不淨品盡。 ^219c23

論曰：為彼生因故。
釋曰：不信、邪見、身見等諸法，能生悋惜、
嫉妬、邪行、瞋恚等果，以同性故得為彼因。 ^219c26

論曰：為彼所流果故。
釋曰：此悋惜嫉妬邪行瞋恚等，由著自他故生諸惡行，謂十惡等亦以同性得為彼果。
由此諸義，故得相攝。
other:: 
##  10 功德章
功德章第十 ^219c29

論曰：云何應知諸波羅蜜功德？
釋曰：行世間施等行亦有功德，菩薩波羅蜜功德云何應知？
菩薩波羅蜜功德與世間有同有異，同有六種、異有四種。
同有六種者。 ^220a4

論曰：若菩薩輪轉生死，大富位自在所攝。 ^220a8

釋曰：轉輪王、天帝、梵王等為大富位。
於中為主故，名自在。
菩薩凡夫行施，同得此報。 ^220a9

論曰：大生所攝。
釋曰：大生有三種，一道勝、二性勝、三威德勝。
菩薩凡夫持戒，同得此報。 ^220a11

論曰：大眷屬徒眾所攝。
釋曰：親戚名眷屬。
所攝領者名徒眾。
眷屬及徒眾亦有三勝，如前所說，故稱為大。
皆相親愛不生憎嫉，恒共歡聚未甞違離。
菩薩凡夫行忍，同得此報。 ^220a13

論曰：大資生業事成就所攝。
釋曰：資生業有四種，一種植、二養獸、三商估、四事王。
和同乖諍名事。如所欲為無不諧遂，故名成就。
菩薩凡夫行精進，同得此果。 ^220a17

論曰：無疾惱少欲等所攝。
釋曰：四無量所攝定，此定得果身無諸病、
心離眾惱，故恒歡悅。
其餘諸定所得果報，雖復在家，與離欲仙人不異，以少煩惱故。
等謂得好形相及長壽等。
菩薩凡夫修定，同得此果。 ^220a21

論曰：一切工巧明處聰慧所攝。
釋曰：為立資生，故須工巧明處，即十八明處能立現在未來及解脫法。
此中有立破二理。
若有聰慧則能成此事。
菩薩凡夫若修般若，同得此報。
異有四種者。 ^220a26

論曰：如意。
釋曰：菩薩行施等，得富樂等報，於中常離過失，謂無染污利益自他故。
世間行施等，雖有功德則無此事。
是名第一異相。 ^220b2

論曰：無失富樂。
釋曰：菩薩行施等，得富樂等報。
於中如意，謂自用及為他用，常生三種歡喜故。
世間行施等，雖有功德則不如此。
是名第二異相。 ^220b6

論曰：利益眾生為正事故。
釋曰：菩薩行施等，所生功德常為眾生作世出世利益事，不為自身。
世間行施等，雖有功德則不如此。
是名第三異相。 ^220b10

論曰：菩薩修行六度功德，乃至入住究竟清涼菩提，恒在不異故。 ^220b14

釋曰：菩薩行施等所生功德，從初發心乃至極果，
如本恒在，利他不異，此即常住功德。
世間行施等，雖有功德則不如此。
是名第四異相。
other:: 
##  11 互顯章
互顯章第十一 ^220b15

論曰：云何應知諸波羅蜜更互相顯？
釋曰：如般若波羅蜜等經中說三十六句，顯說一一波羅蜜即說餘五波羅蜜。
云何應知？ ^220b20

論曰。世尊或以施名說諸波羅蜜，或以戒名、
或以忍名、或以精進名、或以定名、或以般若名說諸波羅蜜。 ^220b23

釋曰：五波羅蜜入一波羅蜜攝，一波羅蜜中則具有六，但以施等一名說之。 ^220b25

論曰：如來以何意作如此說？
於諸波羅蜜修行方便中，一切餘波羅蜜皆聚集助成故。
此即如來說意。 ^220b28

釋曰：若菩薩於一一波羅蜜修加行，餘波羅蜜皆助成此一。
如諸菩薩正行施時，守護身口離七支惡，
即持正語、正業、正命戒。
由此戒故施得成就，故戒能成施。
若菩薩正行施時，能安受受施人相違言語及相違威儀，乃至安受行施苦事。
由此忍故施得成就，故忍能成施。
若菩薩正行施時，由欲行施心能除貪愛，
由有大悲能除瞋恚，由下身心能除憍慢，
欲令受者安樂能除慳悋嫉妬，知施有因果能除無明邪見，
精進能生如此善、對治如此惡。
由精進施得成就，故精進能成施。
若菩薩正行施時，一心相續緣利樂眾生事。
由此定故施得成就，故定能成施。
若菩薩正行施時，由了別因果不著三輪，故般若能成施。
是名餘波羅蜜助成一波羅蜜，故合說六波羅蜜總名為施。
如施，戒等亦爾。一度具六故，成三十六句。 ^220c1

論曰：此中說欝陀那偈。
　　位數相次第，名修差別攝，
　　對治及功德，互顯諸度義。
攝大乘論釋卷第九
w::  ^220c18

。
 ^220c22
