
hui:: 大般若波羅蜜多經卷第五百四十八
三藏法師玄奘奉　詔譯
pin:: 
## 14 譬喻品
第四分譬喻品第十四
爾時，具壽善現復白佛言：「世尊！
甚深般若波羅蜜多實為大事現世間不？」 ^818c18

佛告善現：「如是！如是！
甚深般若波羅蜜多實為大事出現世間。
所以者何？甚深般若波羅蜜多實能成辦一切智智，
實能成辦諸獨覺地，實能成辦諸聲聞地。
善現當知！如剎帝利灌頂大王，威德自在降伏一切，
以諸國事付囑大臣，端拱無為安隱快樂，
諸佛亦爾，為大法王，威德自在降伏一切，
以諸佛法、若獨覺法、若聲聞法，悉皆付囑甚深般若波羅蜜多普令成辦。
是故，善現！甚深般若波羅蜜多實為大事出現世間。 ^818c19

「善現當知！甚深般若波羅蜜多不為攝受、
執著色故出現世間，不為攝受、執著受、
想、行、識故出現世間；不為攝受、執著預流果故出現世間，
不為攝受、執著一來、不還、阿羅漢果故出現世間；
不為攝受、執著獨覺菩提故出現世間，
亦不為攝受、執著一切智智故出現世間。」 ^818c29

具壽善現即白佛言：「云何如是甚深般若波羅蜜多亦不為攝受、
執著一切智智故出現世間？」 ^819a6

佛告善現：「於意云何？
汝頗見有阿羅漢果可攝受、執著不？」 ^819a8

善現答言：「不也！世尊！
我不見有阿羅漢果可於其中攝受、執著。」 ^819a9

佛告善現：「善哉！善哉！
我亦不見有如來法可於其中攝受、執著。
是故，善現！甚深般若波羅蜜多亦不為攝受、執著一切智智故出現世間。」 ^819a10

具壽善現復白佛言：「若甚深般若波羅蜜多亦不為攝受、
執著一切智智故出現世間者，新學大乘諸菩薩眾，聞如是說心便驚怖不能信受。
若因圓滿，曾於過去無量佛所發弘誓願，
長夜積集殊勝善根，諸菩薩眾聞如是說乃能信受。」 ^819a14

佛告善現：「如是！如是！
如汝所說。由此因緣，甚深般若波羅蜜多不應輒為新學大乘諸菩薩說。」 ^819a19

爾時，欲界、色界天子俱白佛言：「如是般若波羅蜜多最為甚深，
難見難覺，極難信解。
若諸有情，曾於過去無量佛所發弘誓願，
多種善根，事多善友，乃能信解甚深般若波羅蜜多。
假使三千大千世界諸有情類，一切皆成隨信行等，
彼有情類若經一劫若一劫餘修自地行，
不如有人一日於此甚深般若波羅蜜多忍樂思惟稱量觀察，
所獲功德勝彼無量。」 ^819a21

爾時，佛告諸天子言：「如是！
如是！如汝所說。天子當知！
若善男子、善女人等聞深般若波羅蜜多，
疾得涅槃，勝前所說隨信行等若經一劫若一劫餘修自地行，
況忍樂等！」 ^819a29

時，諸天子聞佛所說，歡喜踊躍頂禮世尊，
右遶三匝，辭佛還宮，去會未遠忽然不現，
隨所屬界各住本宮，勸進諸天修殊勝行。 ^819b4

爾時，善現復白佛言：「若菩薩摩訶薩聞深般若波羅蜜多能生信解，
不沈、不沒、不迷、不悶，無惑、無疑、無取、無執，
歡喜聽受、恭敬供養，從何處沒來生此間？」 ^819b8

佛告善現：「若菩薩摩訶薩聞深般若波羅蜜多，
能生信解，不沈、不沒、不迷、不悶，無惑、無疑、
無取、無執，歡喜聽受、恭敬供養，樂見、樂聞、
受持、讀誦，常不遠離甚深般若波羅蜜多及彼相應，
殊勝作意，愛樂隨逐能說法者，如犢隨母未嘗暫離，
乃至未得甚深般若波羅蜜多所有義趣，
究竟通利，能為他說，終不遠離甚深般若波羅蜜多及說法師，
經須臾頃，是菩薩摩訶薩從人中沒來生此間，乘宿勝因能成是事。」 ^819b11

具壽善現復白佛言：「頗有成就如是功德諸菩薩摩訶薩，
供養承事他方佛已，從彼處沒來生此耶？」 ^819b20

佛告善現：「有菩薩摩訶薩供養承事他方佛已，
從彼處沒來生此間，成就如是殊勝功德。
所以者何？是菩薩摩訶薩先從他方無量佛所，
聞深般若波羅蜜多能生信解，恭敬供養、
書寫、受持，請問其中甚深義趣，修習、思惟、
廣為他說，從彼處沒來生此間，乘昔善根能辦是事。 ^819b22

「復次，善現！有菩薩摩訶薩從覩史多天眾同分沒來生人中，
彼亦成就如是功德。
所以者何？是菩薩摩訶薩先世已於覩史多天慈氏菩薩摩訶薩所，
聞深般若波羅蜜多能生信解、恭敬供養，
請問其中甚深義趣，修習、思惟、廣為他說，
從彼處沒來生此間，乘昔善根能辦是事。 ^819b28

「復次，善現！有菩薩乘善男子等，雖於前世得聞般若波羅蜜多，
而不請問甚深義趣，今生人中，聞說如是甚深般若波羅蜜多，
其心迷悶、疑惑、沈沒，或生異解難可開悟。
所以者何？不了義者心多迷悶、疑惑、沈沒。 ^819c5

「復次，善現！有菩薩乘善男子等，雖於前世得聞般若波羅蜜多，
亦曾請問甚深義趣或經一日、二日、三日、
四日、五日，而不精進如說修行。
今生人中，聞說如是甚深般若波羅蜜多，
雖經少時其心堅固無能壞者，若離所聞甚深般若波羅蜜多及說法師請問深義，
尋便退失心生猶豫。
所以者何？此菩薩乘善男子等，雖於前世得聞般若波羅蜜多，
亦能請問甚深義趣，而不精進如說修行，
故於今生於深般若波羅蜜多，或時樂聞或時不樂，
或時堅固或時退失，其心輕動進退非恒，如堵羅綿隨風飄轉。
當知如是住菩薩乘善男子等新學大乘，
雖有信心而不堅淨，於深般若波羅蜜多不能長時信樂，
隨轉彼於二地或隨墮一，所謂聲聞及獨覺地。 ^819c10

「善現當知！如泛大海所乘船破，其中諸人若不取木器物、
浮囊、板片、死屍為依附者，定知溺死不至彼岸。
若能取木器物、浮囊、板片、死屍為所依附，
當知是類終不沒死，得至安隱大海彼岸，無損無害受諸快樂。
住菩薩乘善男子等亦復如是，有於大乘雖成少分信敬愛樂，
而不攝受甚深般若波羅蜜多為所依附。
當知彼類中道退沒，不能證得一切智智，謂墮聲聞或獨覺地。
若於大乘有信、有忍、有樂、有欲、有精進、
有勝解、有不放逸、有勝意樂、有捨、有敬、
有欣、有喜、有清淨心、有於無上正等菩提不捨善軛，復能攝受甚深般若波羅蜜多為所依附。
當知此類終不中道退入聲聞或獨覺地，
定證無上正等菩提，能盡未來利樂一切。 ^819c26

「復次，善現！如有男子或諸女人，執持坏瓶詣河取水，
若池、若井、若泉、若渠，當知此瓶不久爛壞。
何以故？是瓶未熟，不堪盛水，終歸地故。
如是，善現！有菩薩乘善男子等，雖於大乘有信、
有忍、有樂、有欲、有精進、有勝解、有不放逸、
有勝意樂、有捨、有敬、有欣、有喜、有清淨心、
有於無上正等菩提不捨善軛，而不攝受甚深般若波羅蜜多方便善巧，
當知彼類中道退沒，不能證得一切智智，謂墮聲聞或獨覺地。 ^820a11

「復次，善現！如有男子或諸女人，持燒熟瓶詣河取水，
若池、若井、若泉、若渠，當知此瓶終不爛壞。
何以故？是瓶善熟，堪任盛水，極堅牢故。
如是，善現！有菩薩乘善男子等，若於大乘有信、
有忍，廣說乃至有於無上正等菩提不捨善軛，
復能攝受甚深般若波羅蜜多方便善巧，
當知此類終不中道退入聲聞或獨覺地，
定證無上正等菩提，能盡未來利樂一切。 ^820a20

「復次，善現！如有商人無善巧智，船在海岸未固修營，
即持財物安置其上，牽入水中速便進發，
當知是船中道壞沒，人船財物各散異處，
如是商人無善巧智，喪失身命及諸財寶。
如是，善現！有菩薩乘善男子等，雖於大乘有信、
有忍，廣說乃至有於無上正等菩提不捨善軛，
而不攝受甚深般若波羅蜜多方便善巧，
當知彼類中道退沒，不能證得一切智智，謂墮聲聞或獨覺地。 ^820a28

「復次，善現！如有商人有善巧智，先在海岸固修船已，
方牽入水知無穿穴，後持財物置上而去，
當知是船必不壞沒，人物安隱達所至處。
如是，善現！有菩薩乘善男子等，若於大乘有信、
有忍，廣說乃至有於無上正等菩提不捨善軛，
復能攝受甚深般若波羅蜜多方便善巧，
當知此類終不中道退入聲聞或獨覺地，
定證無上正等菩提，能盡未來利樂一切。
何以故？若菩薩乘善男子等，能於大乘有信、
有忍，廣說乃至有於無上正等菩提不捨善軛，
復能攝受甚深般若波羅蜜多方便善巧，
中間法爾不墮聲聞及獨覺地，必證無上正等菩提，與諸有情常作饒益。 ^820b7

「復次，善現！譬如有人年百二十，老耄衰朽復加眾病，
所謂風病、熱病、痰病或三雜病。
於意云何？是老病人頗從床座自能起不？」 ^820b20

善現對曰：「不也！世尊！」
佛告善現：「是人設有扶令起立，亦無力行一俱盧舍、
或二、或三。何以故？
極老病故。如是，善現！
有菩薩乘善男子等，設於大乘有信、有忍，
廣說乃至有於無上正等菩提不捨善軛，
若不攝受甚深般若波羅蜜多方便善巧，
當知彼類不證無上正等菩提，退墮聲聞或獨覺地。
何以故？遠離般若波羅蜜多方便善巧，法應爾故。 ^820b23

「復次，善現！譬如有人年百二十，老耄衰朽復加眾病，
謂風、熱、痰或三雜病，是老病人欲從床座起往他處而自不能。
有二健人各扶一腋，徐策令起而告之言：
『莫有所難，隨意欲往，我等兩人終不相棄，必達所趣安隱無損。』
如是，善現！有菩薩乘善男子等，若於大乘有信、
有忍，廣說乃至有於無上正等菩提不捨善軛，
復能攝受甚深般若波羅蜜多方便善巧，
當知此類終不中道退墮聲聞或獨覺地，
定證無上正等菩提，轉妙法輪度有情眾。」
pin:: 
##  15 天讚品
第四分天讚品第十五 ^820c1

爾時，具壽善現便白佛言：「世尊！
新學大乘諸菩薩摩訶薩云何應住甚深般若波羅蜜多？
云何應學甚深般若波羅蜜多？」 ^820c13

佛告善現：「新學大乘諸菩薩摩訶薩欲住、
欲學甚深般若波羅蜜多，先應親近、承事、供養真淨善友。
若能宣說甚深般若波羅蜜多，教授教誡諸菩薩者，當知是為真淨善友。
謂能宣說甚深般若波羅蜜多，教授教誡新學大乘諸菩薩言：
『來！善男子！汝應勤修布施、淨戒、安忍、精進、
靜慮、般若波羅蜜多。
汝勤修時，應無所得而為方便，與諸有情平等共有迴向無上正等菩提。
汝迴向時，勿以色故而取無上正等菩提，
勿以受、想、行、識故而取無上正等菩提。
何以故？善男子！若無所取便能證得一切智智。
汝善男子！於聲聞地及獨覺地勿生貪著。』
如是，善現！真淨善友教授教誡新學大乘諸菩薩摩訶薩，令其漸入甚深般若波羅蜜多。」 ^820c15

爾時，善現復白佛言：「諸菩薩摩訶薩能為難事，
依如是相布施、淨戒、安忍、精進、靜慮、般若波羅蜜多，
發趣無上正等菩提，不欲自在而取滅度。
觀極重苦諸有情界，求證無上正等菩提，
欲盡未來方便拔濟，而不怖畏生死流轉。」 ^820c29

佛告善現：「如是！如是！
諸菩薩摩訶薩能為難事，謂為利樂諸世間故，
發趣無上正等菩提，哀愍世間諸有情故，
發趣無上正等菩提，作是誓言：『我為濟拔諸世間故，
為諸世間作舍宅故，為諸世間作歸依故，
為示世間究竟道故，為諸世間作洲渚故，
為諸世間作光明故，為諸世間作導首故，
為諸世間作所趣故，發勤精進趣向無上正等菩提。』 ^821a5

「云何菩薩摩訶薩作是誓言：我為濟拔諸世間故，發勤精進趣向無上正等菩提？
善現！菩薩摩訶薩見諸世間流轉生死，
受種種苦不能出離，為斷彼苦，發勤精進趣向無上正等菩提，
是為菩薩摩訶薩作是誓言：我為濟拔諸世間故，發勤精進趣向無上正等菩提。 ^821a13

「云何菩薩摩訶薩為諸世間作舍宅故，發勤精進趣向無上正等菩提？
善現！菩薩摩訶薩欲為世間說一切法皆不和合，
發勤精進趣向無上正等菩提，是為菩薩摩訶薩為諸世間作舍宅故，
發勤精進趣向無上正等菩提。」 ^821a19

具壽善現白言：「世尊！
云何一切法皆不和合？」 ^821a24

佛告善現：「諸色不和合，即色不相屬，若色不相屬，
即色無生滅，若色無生滅，即色不和合，
受、想、行、識亦復如是，諸菩薩摩訶薩欲為世間說一切法皆有如是不和合相，
發勤精進趣向無上正等菩提。 ^821a25

「云何菩薩摩訶薩為諸世間作歸依故，發勤精進趣向無上正等菩提？
善現！菩薩摩訶薩為令一切生老病死愁歎憂苦所逼世間，
速得解脫生等眾苦，入無餘依般涅槃界，
發勤精進趣向無上正等菩提，是為菩薩摩訶薩為諸世間作歸依故，
發勤精進趣向無上正等菩提。 ^821a29

「云何菩薩摩訶薩為示世間究竟道故，發勤精進趣向無上正等菩提？
善現！菩薩摩訶薩欲為世間說如是法，
謂色彼岸即非色，如彼岸，色亦爾；受、想、
行、識彼岸即非受、想、行、識，如彼岸，受、想、
行、識亦爾。如色、受、想、行、識彼岸，一切法亦爾。」 ^821b6

具壽善現白言：「世尊！
若如色、受、想、行、識彼岸，一切法亦爾者，豈不菩薩摩訶薩於一切法已現等覺？
所以者何？此中都無分別事故。」 ^821b11

佛告善現：「如是！如是！
於彼岸中無所分別，無分別故，諸菩薩摩訶薩於一切法已現等覺。
善現當知！諸菩薩摩訶薩甚為難事，雖能如是觀一切法，
而不作證亦不沈沒，作是念言：『我於此法現等覺已，
證得無上正等菩提，為諸世間宣說開示。』
是為菩薩摩訶薩為示世間究竟道故，發勤精進趣向無上正等菩提。 ^821b14

「云何菩薩摩訶薩為諸世間作洲渚故，發勤精進趣向無上正等菩提？
善現！譬如大小海河池中高地可居，周迴水斷說為洲渚。
如是，善現！色乃至識前後際斷，由此斷故一切法斷，
此一切法前後際斷，即是寂滅微妙涅槃，亦是如實無顛倒性。
善現！菩薩摩訶薩求證無上正等菩提，
欲為有情說如是法，令速趣入如是涅槃，
是為菩薩摩訶薩為諸世間作洲渚故，發勤精進趣向無上正等菩提。 ^821b21

「云何菩薩摩訶薩為諸世間作光明故，發勤精進趣向無上正等菩提？
善現！菩薩摩訶薩為破長夜無明卵#CB00592;所覆有情重黑闇故，
為療有情無知瞖目令明朗故，為與一切愚冥有情作慧明故，
發勤精進趣向無上正等菩提，是為菩薩摩訶薩為諸世間作光明故，
發勤精進趣向無上正等菩提。 ^821c1

「云何菩薩摩訶薩為諸世間作導首故，發勤精進趣向無上正等菩提？
善現！菩薩摩訶薩欲為世間宣說開示諸色本性無生無滅，
欲為世間宣說開示受、想、行、識本性無生無滅，
欲為世間宣說開示諸異生法本性無生無滅，
欲為世間宣說開示聲聞、獨覺、菩薩、佛法本性無生無滅，
欲為世間宣說開示一切法本性無生無滅，
發勤精進趣向無上正等菩提，是為菩薩摩訶薩為諸世間作導首故，
發勤精進趣向無上正等菩提。 ^821c8

「云何菩薩摩訶薩為諸世間作所趣故，發勤精進趣向無上正等菩提？
善現！菩薩摩訶薩欲為世間宣說開示色以虛空為所趣，
受、想、行、識亦以虛空為所趣，一切法皆以虛空為所趣，
欲為世間宣說開示色無所趣與虛空等，
受、想、行、識亦無所趣與虛空等，一切法皆無所趣與虛空等。
如太虛空無來無去、無作無住、無所安立、
無生無滅，諸法亦爾，皆如虛空無分別故無所分別。
何以故？諸色空故無來無去，受、想、行、識空故亦無來無去，一切法空故皆無來無去。
所以者何？一切法皆以空、無相、無願為趣，
彼於是趣不可超越；一切法皆以無造無作為趣，
彼於是趣不可超越；一切法皆以無生無起為趣，
彼於是趣不可超越；一切法皆以無性為趣，
彼於是趣不可超越；一切法皆以如夢為趣，
彼於是趣不可超越；一切法皆以無我為趣，
彼於是趣不可超越；一切法皆以無邊為趣，
彼於是趣不可超越；一切法皆以寂靜、
涅槃、無取無捨、無來無去、最極、寂滅為趣，彼於是趣不可超越。
諸菩薩摩訶薩欲為世間說如是法，發勤精進趣向無上正等菩提，
是為菩薩摩訶薩為諸世間作所趣故，發勤精進趣向無上正等菩提。」 ^821c17

爾時，善現便白佛言：「誰於如是甚深般若波羅蜜多能生信解？」 ^822a11

佛告善現：「若菩薩摩訶薩久修菩薩摩訶薩行，
已曾供養無量諸佛，於諸佛所發弘誓願，
所種善根皆已純熟，無量善友攝受護念，乃於如是甚深般若波羅蜜多能生信解。」 ^822a13

具壽善現復白佛言：「若於如是甚深般若波羅蜜多能生信解，
是菩薩摩訶薩以何為自性？」 ^822a17

佛告善現：「是菩薩摩訶薩以調伏、遠離為自性。」 ^822a19

具壽善現復白佛言：「是菩薩摩訶薩當何所趣？」 ^822a20

佛告善現：「是菩薩摩訶薩當趣一切智智。」 ^822a21

具壽善現復白佛言：「若菩薩摩訶薩趣一切智智者，
能覺是趣亦能宣說，亦與有情作所歸趣。」 ^822a22

佛告善現：「如是！如是！
如汝所說。若菩薩摩訶薩趣一切智智者，
能覺是趣亦能宣說，亦與有情作所歸趣。」 ^822a24

具壽善現復白佛言：「是菩薩摩訶薩能為難事，
謂著如是堅固甲冑：『我當度脫無量無數無邊有情令入涅槃，
而諸有情都不可得。』」 ^822a26

佛告善現：「如是！如是！
如汝所說。 ^822a29

「復次，善現！是菩薩摩訶薩所著甲冑，不屬色不為色，
不屬受、想、行、識不為受、想、行、識，不屬聲聞、
獨覺地不為聲聞、獨覺地，不屬菩薩地不為菩薩地，不屬佛地不為佛地。
所以者何？以一切法皆無所屬、皆無所為。
諸菩薩摩訶薩行深般若波羅蜜多，能著如是堅固甲冑。」 ^822b1

具壽善現復白佛言：「若菩薩摩訶薩能著如是堅固甲冑行深般若波羅蜜多，
即於三處無所住著。
何等為三？一、聲聞地。
二、獨覺地。三、如來地。」 ^822b7

佛告善現：「汝觀何義作如是說？」 ^822b10

善現答言：「甚深般若波羅蜜多無所住著、
無能修者、無所修法、無修時處，亦無由此而能修習。
所以者何？非此般若波羅蜜多甚深義中而有少分實法可得名能修等。
世尊！若修虛空是修般若波羅蜜多，若修一切法是修般若波羅蜜多，
若修無所著是修般若波羅蜜多，若修無所有是修般若波羅蜜多，
若修無攝受是修般若波羅蜜多，若修除遣法是修般若波羅蜜多。」 ^822b11

佛告善現：「如是！如是！
如汝所說。
「復次，善現！應依如是甚深般若波羅蜜多最勝行住，觀察不退轉菩薩摩訶薩。
若菩薩摩訶薩雖行如是甚深般若波羅蜜多，
而於如是甚深般若波羅蜜多無所執著，當知是為不退轉菩薩摩訶薩。 ^822b20

「復次，善現！諸有不退轉菩薩摩訶薩，不執他語及他教勅以為真要，
非但信他而有所作，聞說如是甚深般若波羅蜜多，
其心不驚、不恐、不怖、不沈、不沒、無疑、無悔亦不迷悶，
於深般若波羅蜜多，歡喜樂聞、深心信受、
書持、讀誦、如理思惟、為他演說常無厭倦，
當知如是不退轉菩薩摩訶薩，先世已聞甚深般若波羅蜜多所有義趣。
何以故？由此不退轉菩薩摩訶薩，聞說如是甚深般若波羅蜜多，
其心不驚、不恐、不怖，廣說乃至為他演說無厭倦故。」 ^822b25

具壽善現便白佛言：「若菩薩摩訶薩聞說如是甚深般若波羅蜜多，
其心不驚、不恐、不怖，廣說乃至為他演說常無厭倦，是菩薩摩訶薩云何修行甚深般若波羅蜜多？」 ^822c6

佛告善現：「是菩薩摩訶薩相續、隨順、趣向、
臨入一切智智，應作如是行深般若波羅蜜多。」 ^822c10

具壽善現復白佛言：「是菩薩摩訶薩云何相續、
隨順、趣向、臨入一切智智行深般若波羅蜜多？」 ^822c12

佛告善現：「若菩薩摩訶薩相續、隨順、趣向、
臨入虛空而行深般若波羅蜜多，是為菩薩摩訶薩相續、
隨順、趣向、臨入一切智智行深般若波羅蜜多。
所以者何？以一切智智無量無邊，若無量無邊即非色亦非受、
想、行、識，無得、無現觀、無證、無道果，無智、
無識，無生、無滅，無成、無壞、無起、無盡，無修、
無作、無所從來亦無所去，無方、無域亦無所住，唯可說為無量無邊。 ^822c14

「善現當知！虛空無量無邊故一切智智亦無量無邊，
一切智智無量無邊故無能證者，非色能證亦非受、
想、行、識能證，非布施波羅蜜多能證，亦非淨戒乃至般若波羅蜜多能證。
所以者何？色即是一切智智，受、想、行、識即是一切智智，
布施波羅蜜多即是一切智智，淨戒乃至般若波羅蜜多即是一切智智。」 ^822c22

時，天帝釋將領欲界諸天子眾，大梵天王將領色界諸天子眾，
來詣佛所頂禮雙足，右遶三匝却住一面，
合掌恭敬俱白佛言：「如是般若波羅蜜多最為甚深、
難見、難測。」 ^823a1

爾時，佛告諸天子言：「如是！
如是！如汝所說。天子當知！
我觀此義初得無上正等覺時，宴坐思惟不樂說法，
心作是念：『我所證法微妙甚深，非諸世間卒能信受。』
天子當知！我所證法即是般若波羅蜜多，
此法甚深，非能證、非所證，無證處、無證時。
天子當知！虛空甚深故此法甚深，我甚深故此法甚深，
一切法無來無去故此法甚深，一切法無量無邊故此法甚深，
一切法無生無滅故此法甚深，一切法無染無淨故此法甚深。」 ^823a4

時，諸天子復白佛言：「甚奇！
世尊！希有！善逝！佛所說法微妙甚深，一切世間難信難解。
所以者何？佛所說法不為攝受、不為棄捨，
世間有情多行攝受或行棄捨，是故世間於佛所說不能信解。」 ^823a14

爾時，佛告諸天子言：「如是！
如是！如汝所說。」
pin:: 
##  16 真如品

### 1
第四分真如品第十六之一 ^823a18

爾時，具壽善現便白佛言：「世尊！
佛所說法微妙甚深，於一切法皆能隨順無所障礙；
佛所說法無障礙相，與虛空等都無足跡；
佛所說法無待對相，無第二故；佛所說法無與等相，
無敵對故；佛所說法都無足跡，無生滅故；
佛所說法都無生滅，一切生滅不可得故；
佛所說法都無蹊徑，一切蹊徑不可得故；
佛所說法都無戲論，分別言說不可得故。」 ^823a21

佛告善現：「如是！如是！
如汝所說。」 ^823a28

爾時，欲界、色界天子便白佛言：「大德善現是真佛子隨如來生。
所以者何？大德善現諸所說法，一切皆與空相應故。」 ^823a29

爾時，善現告欲、色界諸天子言：「汝等說我是真佛子隨如來生。
云何善現隨如來生？
謂隨如來真如生故，一切生法不可得故。
所以者何？如來真如無來無去本性不生，
善現真如亦無來去本性不生，故說善現隨如來生。
如來真如即一切法真如，一切法真如即如來真如，
如是真如無真如性，亦無不真如性，善現真如亦復如是，故說善現隨如來生。
如來真如常住為相，善現真如亦復如是，故說善現隨如來生。
如來真如無變異、無分別、遍諸法轉，善現真如亦復如是，故說善現隨如來生。
如來真如無所罣礙，一切法真如亦無所罣礙，
若如來真如，若一切法真如，同一真如無二無別、無造無作。
如是真如常真如相無時非真如相，以常真如相、
無時非真如相故，無二無別，善現真如亦復如是，故說善現隨如來生。
如來真如於一切法無憶念、無分別，善現真如亦復如是，故說善現隨如來生。
如來真如無別異、不可得，善現真如亦復如是，故說善現隨如來生。
如來真如不離一切法真如，一切法真如不離如來真如，
如是真如常真如相，無時非真如相，善現真如亦復如是，故說善現隨如來生。
雖說隨生而無所隨生，以善現真如不異佛故。
如來真如非過去非未來非現在，一切法真如亦非過去非未來非現在，
善現真如亦復如是，故說善現隨如來生。
善現真如隨如來真如，如來真如隨過去真如，
過去真如隨如來真如，如來真如隨未來真如，
未來真如隨如來真如，如來真如隨現在真如，
現在真如隨如來真如，如來真如隨三世真如，
三世真如隨如來真如，三世真如、如來真如無二無別，
一切法真如、善現真如亦無二無別，故說善現隨如來生。
一切菩薩摩訶薩行真如，即是諸佛無上正等菩提真如。
諸菩薩摩訶薩由真如故，證得無上正等菩提，
說名如來、應、正等覺。
我於如是諸法真如深生信解，故說善現隨如來生。
當說如是真如相時，於此三千大千世界六種變動，
如佛證得無上正等大菩提時等無差別，故說善現隨如來生。 ^823b3

「天子當知！然我善現不由色故隨如來生，
不由受、想、行、識故隨如來生，不由預流果故隨如來生，
不由一來、不還、阿羅漢果故隨如來生，
不由獨覺菩提故隨如來生，不由諸佛無上正等菩提故隨如來生，
但由真如故隨如來生。 ^823c13

「天子當知！然我善現不隨色生，不隨受、
想、行、識生，不隨預流果生，不隨一來、不還、
阿羅漢果故生，不隨獨覺菩提生，不隨諸佛無上正等菩提生，
但隨真如生故，我善現隨如來生。」 ^823c18

爾時，舍利子白佛言：「世尊！
如是真如甚深微妙。」 ^823c22

爾時，佛告舍利子言：「如是！
如是！如汝所說。如是真如甚深微妙。」 ^823c23

當說如是真如相時，三百苾芻永盡諸漏心得解脫，
成阿羅漢；復有五百苾芻尼眾遠塵離垢，
於諸法中得淨法眼；五千天子宿業成熟，
俱時證得無生法忍；六十菩薩不受諸漏心得解脫。 ^823c25

爾時，佛告舍利子言：「今此眾中六十菩薩，
已於過去五百佛所親近供養，雖修布施、
淨戒、安忍、精進、靜慮，而不攝受甚深般若波羅蜜多方便善巧，
起別異想修別異行，不入菩薩正性離生故，
於今時雖聞大法，而宿因力，不受諸漏心得解脫。
是故，舍利子！諸菩薩摩訶薩雖有菩薩道、
空、無相、無願，而不攝受甚深般若波羅蜜多方便善巧，
便證實際，墮於聲聞或獨覺地。 ^823c29

「舍利子！譬如有鳥，其身廣大百踰繕那，
或復二百乃至五百踰繕那量，翅羽未成或已衰朽。
是鳥從彼三十三天，投身而下趣贍部洲，
於其中路欻作是念：『我今還上三十三天。』
於汝意云何？是鳥能還三十三天不？」 ^824a8

舍利子曰：「不也！世尊！」 ^824a13

佛告舍利子：「是鳥中路或作是願：『至贍部洲，當令我身無損無苦。』
於意云何？是鳥所願可得遂不？」 ^824a14

舍利子曰：「不也！世尊！
是鳥至此贍部洲時，其身決定有損有苦，
或致命終，或復近死。
何以故？是鳥身大從遠而墮，翅羽未成或衰朽故。」 ^824a16

佛告舍利子：「如是！
如是！如汝所說。有菩薩乘善男子等亦復如是，
雖發無上正等覺心，已經殑伽沙數大劫，
勤修布施、淨戒、安忍、精進、靜慮，亦修空、
無相、無願解脫門，而不攝受甚深般若波羅蜜多方便善巧，
便證實際，遂墮聲聞或獨覺地。 ^824a19

「舍利子！是菩薩乘善男子等，雖念三世諸佛世尊戒蘊、
定蘊、慧蘊、解脫蘊、解脫智見蘊，而心取相，
不知不見諸佛世尊如是五蘊真實功德，
但聞空聲取相執著，迴向無上正等菩提，便墮聲聞或獨覺地。
何以故？舍利子！是諸菩薩由不攝受甚深般若波羅蜜多方便善巧，
雖持種種所修善根迴向菩提，而無力故。」 ^824a24

時，舍利子便白佛言：「如我解佛所說義者，
若菩薩乘善男子等，遠離般若波羅蜜多方便善巧，
雖具無量福德資糧，而於菩提或得、不得。
是故菩薩摩訶薩眾欲得無上正等菩提，決定不應遠離般若波羅蜜多方便善巧。」 ^824b2

爾時，佛告舍利子言：「如是！
如是！如汝所說。」大般若波羅蜜多經卷第五百四十八
 ^824b7
