
pin:: 
##  2
佛說佛母出生三法藏般若波羅蜜多經卷第十
西天譯經三藏朝奉大夫試光祿卿傳法大師賜紫臣施護奉　詔譯
讚持品第十之二
爾時，世尊讚尊者舍利子言：「善哉，善哉！
舍利子！如是，如是！
如汝所說，善引譬喻。
汝今以佛神力，復說譬喻而明此義。」 ^621c9

舍利子白佛言：「世尊！
又如有人欲見大海漸次而行，若見有樹或見樹相，
若見有山或見山相，當知是人去海尚遠。
又復前行，若不見樹及樹相，不見山及山相，當知是人去海漸近。
何以故？大海深遠廣闊無涯，近大海邊無有一切山樹等相。
是人雖未至海，以不見彼山樹相故，即知漸次近於大海。
世尊！菩薩摩訶薩亦復如是，若得聞此般若波羅蜜多法門瞻禮供養者，
是人雖於現在如來應供正等正覺所未得授記，當知漸近阿耨多羅三藐三菩提而將授記。
何以故？以聞此般若波羅蜜多法門為前相故。
世尊！又如世間有種種樹，於其春時枝葉繁茂青潤可愛，
閻浮提人見是相已皆生歡喜，即作是念：『此樹不久開華結實。
何以故？彼開敷相先已現故。』
世尊！菩薩摩訶薩亦復如是，若得聞此般若波羅蜜多法門瞻禮供養者，
當知是菩薩久已成熟最勝善根，以其宿世善因緣故，
今於此般若波羅蜜多正法會中親所聽受，
得見諸佛及眾賢聖，復得諸佛賢聖以歡喜心作如是念：
『過去諸菩薩將得授記亦復如是，聞此正法為前相故。
今此菩薩當知漸近阿耨多羅三藐三菩提，不久得記。
何以故？前相現故。』
又如世間女人懷妊，日月將滿，身力疲困心識動亂，
飲食減少坐臥懈怠，凡諸所欲而不勤行，苦惱悉生厭本所習。
見是相已，當知此人將產不久。
何以故？前相現故。
世尊！菩薩摩訶薩亦復如是，若得聞此般若波羅蜜多法門瞻禮供養者，
當知是菩薩久已成熟善根，漸近阿耨多羅三藐三菩提，不久得記。
何以故？以聞正法為前相故。」
爾時，世尊復讚尊者舍利子言：「善哉，善哉！
舍利子！汝所樂說，皆是如來神力所護。」 ^621c11

是時，尊者須菩提白佛言：「希有，世尊！
如來、應供、正等正覺善所護念諸菩薩眾，能善宣說諸菩薩法。」 ^622a15

佛告須菩提言：「諸菩薩摩訶薩，於長夜中多所饒益一切眾生，
以善方便與其利樂，悲愍世間為救度故。
而諸菩薩勤求阿耨多羅三藐三菩提果，
得證果已，欲為一切眾生如其所應宣說法要，是故諸佛共所護念。」 ^622a17

須菩提白佛言：「世尊！
諸菩薩摩訶薩行般若波羅蜜多時，當云何觀即得般若波羅蜜多具足？」 ^622a23

佛言：「須菩提！若菩薩摩訶薩行般若波羅蜜多時，
不見色法有所增相，不見受、想、行、識有所增相，是行般若波羅蜜多。
不見色法有所減相，不見受、想、行、識有所減相，是行般若波羅蜜多。
乃至不見是法非法，是行般若波羅蜜多。
須菩提！菩薩摩訶薩行般若波羅蜜多時，
若如是觀，即得般若波羅蜜多具足。」 ^622a26

須菩提白佛言：「世尊！
如佛所說，般若波羅蜜多不可思議。」 ^622b4

佛言：「須菩提！色、受、想、行、識不可思議，若菩薩不分別色不可思議，
是行般若波羅蜜多。
不分別受、想、行、識不可思議，是行般若波羅蜜多。」 ^622b5

爾時，尊者舍利子白佛言：「世尊！
般若波羅蜜多法門最上甚深，何人當能如實信解？」 ^622b9

佛告舍利子言：「若久行菩薩道者，聞此般若波羅蜜多法門即能信解。」 ^622b11

舍利子白佛言：「世尊！
何等是久行菩薩道者？」 ^622b12

佛言：「舍利子！若菩薩摩訶薩，不分別如來十力四無所畏，
不分別如來諸功德法，乃至不分別一切智，
若如是不分別諸法，是為久行菩薩道者。
何以故？所有如來十力、四無所畏不可思議，
諸功德法乃至一切智皆不可思議，是故菩薩於一切法無所分別。
由如是故，菩薩摩訶薩於法無所行而行，是行般若波羅蜜多。」 ^622b13

爾時，尊者須菩提白佛言：「希有，世尊！
此甚深般若波羅蜜多法門，是大寶聚最上無染般若波羅蜜多，
猶如虛空自性清淨。
世尊！有諸善男子、善女人，於此般若波羅蜜多法門，
受持讀誦記念思惟，乃至為人演說者，云何多難事起而為障礙？」 ^622b21

佛告尊者須菩提言：「如是，如是！
如汝所說。善男子、善女人於此般若波羅蜜多法門，
受持讀誦記念思惟，乃至為人說其義時，多難事起而為障礙。
須菩提！汝今當知，難事起時，是其惡魔作諸魔障。
是故善男子、善女人諸有受持讀誦乃至為人演說者，應當速疾如理所作。 ^622b26

「又復，有諸善男子、善女人，若欲自書、若使人書此般若波羅蜜多法門者，
當於一月乃至一年速疾書成。
何以故？此般若波羅蜜多大法寶中，多有怨賊常欲侵害。」 ^622c4

復次，尊者須菩提白佛言：「世尊！
諸有善男子、善女人，受持讀誦乃至書寫此般若波羅蜜多法門時，
若諸魔眾伺求其便欲生破壞，當於爾時作何遠離？」 ^622c8

佛告須菩提：「汝今當知，若有人受持讀誦乃至書寫此法門時，
但當志心如理所作。
彼諸惡魔雖復長時以壞法心，於此法門欲作斷滅，
及持法者欲生破壞，縱經多劫，彼終不能伺得其便。」 ^622c12

爾時，尊者舍利子白佛言：「世尊！
諸善男子、善女人，受持讀誦此正法時，
若得遠離諸魔業者，是人即能讀誦通利，乃至書寫皆無障礙。
世尊！如佛所說，彼諸惡魔伺求其便不能得者，當以何力能致如是？」 ^622c17

佛告尊者舍利子言：「汝今當知，皆是如來、
應供、正等正覺威神之力加持護念，制伏諸魔不得其便，
是故能令諸持法者讀誦通利，乃至如所說學、
如所說行、如理相應皆悉無礙。
何以故？今此甚深正法攝諸法相即諸法性，
所有十方無量阿僧祇世界，現住說法諸佛如來，皆同宣說此般若波羅蜜多法門。
是故諸佛如來，以其神通威力共所護念諸持法者，
使令受持讀誦通利，乃至書寫供養，如所說學、
如所說行、如理相應皆得無礙。
舍利子！諸有持法善男子、善女人，若為諸佛所護念者，我不見有諸惡魔眾而能為害。」 ^622c22

是時，尊者舍利子白佛言：「世尊！
若諸菩薩摩訶薩，於此般若波羅蜜多法門，
受持讀誦書寫供養，乃至如所說學、如所說行、
如理相應，而能遠離諸魔障者，亦是如來神通威力所護念耶？」 ^623a5

佛告尊者舍利子言：「如是，如是！
諸菩薩摩訶薩已得一切如來神通威力加持護念，
是故於此甚深般若波羅蜜多法門，而能受持讀誦通利，
乃至如所說學、如所說行、如理相應，悉得遠離一切魔障。
舍利子！當知是菩薩得諸如來神力加持，
是諸如來所知所念，為諸如來共所觀察。 ^623a10

「復次，舍利子！若菩薩摩訶薩於此般若波羅蜜多法門，
能受持讀誦記念思惟，廣為他人解釋其義，
乃至如所說學、如所說行、如理相應者，
當知是菩薩摩訶薩已近阿耨多羅三藐三菩提，不久得成阿耨多羅三藐三菩提果。 ^623a17

「又，舍利子！若人於此般若波羅蜜多法門，
但能受持讀誦者，是人得福雖多，不如有人於此法門，
如所說學、如所說行、如理相應。
舍利子！當知是人得諸如來神力加持，
是諸如來所知所念，為諸如來共所觀察。
是人現世有大威德、有大名稱，當來決定獲大果報。
何以故？此般若波羅蜜多是第一義勝妙法門，
與一切法如理相應，普攝眾生住真實際。 ^623a23

「復次，舍利子，此般若波羅蜜多相應法門，
如來、應供、正等正覺以威神力加持護念。
後末世中先於南方廣大流布，從是南方流布西方，
復從西方流布北方，如是展轉流布諸方。
舍利子！佛涅盤後法欲滅時，為欲令諸善男子、
善女人，於此般若波羅蜜多法門，受持讀誦記念思惟，
轉為他人解釋其義，乃至書寫供養獲大利益，是故如來加持護念使令流布。 ^623b2

「又，舍利子！若善男子、善女人，有能受持此正法者，
當知是人得諸如來神力加持，是諸如來所知所念，為諸如來共所觀察。」 ^623b10

舍利子白佛言：「世尊！
此般若波羅蜜多法門最上甚深，於後末世，云何北方亦流布耶？」 ^623b12

佛言：「舍利子！後末世中此法亦當流布北方，
而彼方處有修菩薩行者諸善男子、善女人，
聞此甚深般若波羅蜜多法門，而能受持讀誦記念思惟書寫供養。」 ^623b15

舍利子白佛言：「世尊！
而彼北方有幾所人當能受持此甚深般若波羅蜜多法門？
有幾所人能讀誦通利，如所說學、如所說行、如理相應？」 ^623b18

佛言：「舍利子！而彼北方雖多有諸修菩薩行者，
善男子、善女人能受持此甚深般若波羅蜜多法門，
少能於中讀誦通利，如所說學、如所說行、如理相應者。 ^623b22

「又，舍利子！彼方若有善男子、善女人，聞此般若波羅蜜多法門，
不驚不怖不退不沒者，當知是人久住大乘修菩薩行，
已曾於其過去如來、應供、正等正覺所請問其義，
是人久已修習具足菩薩道法，為欲利樂諸眾生故廣修諸行，
勤求阿耨多羅三藐三菩提果。
何以故？我今已為是善男子、善女人，宣說一切智相應般若波羅蜜多法門。
是人轉身，亦復樂聞此般若波羅蜜多法門歡喜信受，
勤修阿耨多羅三藐三菩提法，善住三摩呬多相應勝行，
乃至諸魔不能壞其阿耨多羅三藐三菩提心，況復一切人非人等能破壞耶？
何以故？是人堅固勇猛，不退轉於阿耨多羅三藐三菩提心。
又復，是人聞此般若波羅蜜多法門，心大歡喜、
心得清淨，普令眾生種諸善根如理修行，成就阿耨多羅三藐三菩提果。
何以故？是善男子、善女人，能於佛前作如是言：
『我當以此法門，為無量百千萬億俱胝那庾多眾生，
如理表示、如實教授、如所利益、如理生喜、
如實覺了，無所退轉，普令安住阿耨多羅三藐三菩提果。』
舍利子！是善男子、善女人，住菩薩乘廣大利益。
我觀其心則生隨喜。
我亦以此甚深正法，示教利喜無量百千萬億俱胝那庾多眾生，
令住阿耨多羅三藐三菩提果。
如是善男子、善女人，廣大信解愛樂大乘，
願生諸佛剎中，現在佛前聞說妙法，相續得聞說此甚深般若波羅蜜多法門。
於彼佛剎，亦復以此甚深正法，示教利喜無量百千萬億俱胝那庾多眾生，
令住阿耨多羅三藐三菩提果。」 ^623b26

爾時，尊者舍利子白佛言：「希有，世尊！
如來、應供、正等正覺於過去未來現在一切法中，
無有少法不見不聞不知不解，一切眾生種種行相皆悉了知，
諸菩薩法無不通達。
乃至未來世中有諸菩薩摩訶薩眾，為菩提故發大精進勤求此般若波羅蜜多，
得是法門受持讀誦，如所說學、如所說行、
如理相應者，如來悉知。
有諸菩薩摩訶薩眾，於此般若波羅蜜多法門，
不求而得者，如來亦知。」 ^623c27

佛告尊者舍利子言：「如是，如是！
如汝所說。舍利子！
如來、應供、正等正覺於過去未來現在一切法中，無有少法不見不聞不知不解。
乃至未來世中諸菩薩摩訶薩，於此般若波羅蜜多法門，
有求而得、有不求而得者，如來悉知。
何以故？如來、應供、正等正覺，於諸菩薩過去善根及所樂欲，
乃至菩薩所行道法，皆悉了知。」 ^624a7

復次，舍利子白佛言：「世尊！
餘諸深經與此般若波羅蜜多相應者，亦不勤求而自得耶？」 ^624a15

佛言：「如是，如是！舍利子！
所有餘諸深經與此般若波羅蜜多相應者，亦有不求而自獲得。」 ^624a17

舍利子白佛言：「世尊！
所有餘諸深經與六波羅蜜多相應者，
未來世中善男子、善女人，亦不勤求而自得耶？」 ^624a19

佛言：「舍利子！所有餘諸深經與六波羅蜜多相應者，未來世中亦有不求而自獲得。
何以故？法本如是。
諸修菩薩道者善男子、善女人，常當以法示教利喜無量百千萬億俱胝那庾多眾生，
令住阿耨多羅三藐三菩提果，亦自於中如理修學。
是人轉身，於餘深經與六波羅蜜多無所得相應，
與一切法自性相應者，是人亦復不求自得。」
佛說佛母出生三法藏般若波羅蜜多經卷第十
 ^624a22
