
jing:: 五陰譬喻經
translator:: 後漢安息三藏安世高譯
聞如是：
一時，佛遊於靡勝國，度河津見中大沫聚隨水流，
即告比丘言：「諸比丘！
譬如此大沫聚隨水流，目士見之觀視省察，
即知非有、虛無、不實、速消、歸盡。
所以者何？沫無強故。
如是，比丘！一切所色去來現在，內外麁細好醜遠近，
比丘見此當熟省視觀，其不有虛無不實，
但病但結但瘡但偽，非真非常，為苦為空為非身為消盡。
所以者何？色之性無有強。
譬如，比丘！天雨渧水，一泡適起一泡即滅，
目士見之觀視省察，即知非有、虛無、不實、
速消、歸盡。所以者何？
泡無強故。如是，比丘！
一切所痛去來現在，內外麁細好醜遠近，
比丘見知，當熟省視，觀其不有虛無不實，
但病但結但偽但瘡，非真非常，為苦為空為非身為消盡。
所以者何？痛之性無有強故。 ^501a7

「譬如，比丘！季夏盛熱日中之炎，目士見之觀視省察，
即知非有、虛無、不實、速消、歸盡。
所以者何？炎無強故。
如是，比丘！一切所想去來現在，內外麁細好醜遠近，
比丘見是當熟省視觀，其不有虛無不實，
但婬但結但瘡但偽，非真非常，為苦為空為非身為消盡。
所以者何？想之性無有強。 ^501a22

「譬如，比丘！人求良材擔斧入林，見大芭蕉鴻直不曲，
因斷其本、斬其末、劈其葉，理分分 #CB00315;而解之，
中了無心何有牢固？
目士見之觀視省察，即知非有、虛無、不實、
速消、歸盡。所以者何？
彼芭蕉無強故。如是，比丘！
一切所行去來現在，內外麁細好醜遠近，
比丘見此當熟省視知，其不有虛無不實，
但婬但結但瘡但偽，非真非常，為苦為空為非身為消盡。
所以者何？行之性無有強。 ^501a29

「譬如，比丘！幻師與幻弟子於四衢道大人眾中，
現若干幻，化作群象群馬車乘步從。
目士見之觀視省察，即知不有、虛無、不實、
無形、化、盡。所以者何？
幻無強故。如是，比丘！
一切所識去來現在，內外麁細好醜遠近，
比丘見此當熟省視觀，其不有虛無不實，
但婬但結但瘡但偽，非真非常，為苦為空為非身為消盡。
所以者何？識之性無有強。」 ^501b9

於是佛說偈言：
　　「沫聚喻於色，痛如水中泡，
　　想譬熱時炎，行為若芭蕉，
　　夫幻喻如識，諸佛說若此，
　　當為觀是要，熟省而思惟。
　　空虛之為審，不覩其有常，
　　欲見陰當爾，真智說皆然。
　　三事斷絕時，知身無所直，
　　命氣溫燸識，捨身而轉逝。
　　當其死臥地，猶草無所知，
　　觀其狀如是，但幻而愚貪。
　　心心為無安，亦無有牢強，
　　知五陰如此，比丘宜精勤。
　　是以當晝夜，自覺念正智，
　　受行寂滅道，行除最安樂。」 ^501b16

佛說如是。比丘聞，皆歡喜。
五陰譬喻經
 ^501c3
