
xu:: 
# 往生集序
往生集序
世尊始成正覺。為諸有情普演佛乘。
既而機難盡投。由是於一乘中示三乘法。
而復於三乘中出淨土一門。
今去佛日遠情塵日滋。
進之不能發神解超聖階。
退之倀倀乎有淪墜之險。
而匪仗此門。其何從疾脫生死。
大矣哉。可謂起末世沈疴必効之靈藥也。
顧古之効多今之効尠。
其咎安在。則亦口淨土心娑婆。
而堅勇明悟不及前輩云爾。
聞昔有傳往生者。
歲久滅沒不可復覩。
而斷章遺跡班班。
互載於內外百家之書。
予隨所見輒附筆剳。
仍摘其因果昭灼者。
日積之成編。殆存十一於千百而已。
今甲申竊比中峯廛居。
掩關於上方。乃取而從其類後先之。
又證之以諸聖同歸。
足之以生存感應。
計百六十有六條。
而間為之贊。以發其隱義。
題曰往生集。俾緇素之流觀於是書將指而曰。
某也以如是解脫而生。
某也以如是純一而生。
某也以如是精誠之極感格而生。
某也以如是大悲大願而生。
某也以如是改過不吝轉業於將墮也而生。
某如是上生。某如是中生下生。
庶幾乎考古驗今為淨業者左券。
而客有過我者。閱未數傳。
勃然曰。淨土唯心。
心外無土。往生淨土寓言也。
子以為真生乎哉。
寧不乖於無生之旨。
予俟其色定。徐而謂曰。
談何容易。如以無生而已矣。
一切斷滅不應尚有唯心。
果悟無生則生亦奚礙。
生既本無故終日生而未甞生也。
且爾已盡漏心否乎。
對曰不能。噫漏心未盡則生緣未休。
生緣未休則托質有所。
茫茫三界大苦海中。
不生淨土而生何土。
六道之匍匐。九品之逍遙。
利與害天淵矣。抑未之思歟。
飾虛論而爭高。吾亦能之。
所以弗為者。夫亦懼生於識法耳行矣。
爾誠不以予言為非。
即淨土而之佛乘。
蓋未甞間隔絲毫。
而奚乖之有。客悚然從坐而作。
惘然而自失不覺。
其汪然泣下而悲且咽也。
整衣莊誦之終卷。
亟拜亟請梓焉。梓既成。
道其始末如此。 ^126b26

萬曆十二年夏日　　　杭沙門袾宏識
other:: 
# 往生集目錄
往生集目錄第一卷沙門往生類第二卷王臣往生類處士往生類尼僧往生類婦女往生類惡人往生類畜生往生類第三卷諸聖同歸類生存感應類
other:: 往生集卷之一
editor:: 古杭雲棲寺沙門袾宏輯

# 沙門往生類
沙門往生類
other:: 
## 遠祖師
遠祖師 ^127a4

晉慧遠。雁門樓煩人。
博綜六經。尤善莊老。
聞安法師講般若經。
豁然大悟。因剃染事之。
太元六年過潯陽。
見廬山閒曠。可以息心。
遂感山神現夢。一夕雷雨。
林木自至。刺史桓伊。
乃為建殿。名曰神運。
以慧永先住西林。
故遠所居號東林焉。
遠住東林。三十年跡不入俗。
剋志西方。高僧鉅儒。
凡百四十人。共為淨社。
蓮漏六時禪誦不輟。
澄心繫想。三覩聖相而沈厚不言。
後十九年七月晦夕。
於般若臺。方從定起。
見阿彌陀佛身滿虛空。
圓光之中。無量化佛。
觀音勢至。左右侍立。
又見水流光明。分十四支。
洄注上下。演說妙法。
佛言。我以本願力故。
來安慰汝。汝七日後。
當生我國。又見佛陀耶舍。
慧持。慧永。劉遺民。
在佛之側。揖曰。師志在先。
何來之晚耶。既知時至。
謂門人曰。吾始居此三覩聖相。
今復再見。當生淨土必矣。
至期端坐入寂。時義熙十二年八月六日也。 ^127a26

贊曰。晉以前。淨土之旨。
雖聞於震旦。而弘闡力行。
俾家喻戶曉。則自遠師始。
故萬代而下。淨業弟子。
推師為始祖。可謂。
釋迦再說西方。彌陀現身東土者也。
厥功顧不偉歟。予昔遊廬山。
酌虎溪之泉。瞻三咲之堂。
徘徊十八賢之遺跡。
見其規模弘遠。足稱萬僧之居。
而殿閣塵埃。鍾鼓閴寂。
寥寥然戶異其扃。
室殊其爨矣。哲人云亡。
芳躅無繼。嗟夫。
other:: 
## 慧永
慧永 ^127b15

晉慧永。河內人。十二出家。
既而與遠公。同依安法師。
太元初。駐錫廬山。
刺史陶範。捨宅為西林以居之。
絕志塵囂。標心安養。
後義熙十年示疾。
忽斂衣求屣欲起。
眾驚問。答曰。佛來迎我。
言訖而化。異香七日方滅。
唐玄宗。追諡覺寂大師。 ^127b24

贊曰。永初入道。與遠師伯仲。
而創淨社。以為萬世法。
亦遠祖而永宗矣。
至於命終之際。見佛來迎。
先後如出一輒。證往生之瑞。
當以二師為準則焉。
other:: 
## 曇順
曇順 ^127c1

晉曇順。黃龍人。幼從羅什法師。
講釋群經。什歎曰。
此子奇器也。後入廬山修淨業。
時寧蠻校尉劉遵孝。
剏寺江陵。延順經始。
盛弘念佛三昧。宋元嘉二年。
別眾坐逝。異香滿室焉。
other:: 
## 僧叡
僧叡 ^127c6

晉僧叡。冀州人。遊學諸方。
遠歷天竺。還關中。
從羅什法師。稟受經義。
後預廬山蓮社。宋元嘉十六年。
忽告眾曰。吾將行矣。
面西合掌而化。眾見叡榻前一金蓮花。
倏爾而隱。五色香煙。
從其房出。
other:: 
## 曇恒
曇恒 ^127c11

晉曇恒。河東人。童孺依遠公出家。
內外典籍。無不通貫。
自入廬山。專志念佛。
義熙十四年。端坐合掌。
厲聲念佛而化。
other:: 
## 道昞
道昞 ^127c17

晉道昞。頴川人。幼師遠公。
通經律。言與行合。
念佛三昧。究心無間。
義熙十四年。豫章太守王虔。
入山謁敬。請紹遠師之席。
眾咸宗仰。元嘉十二年。
集眾念佛。就座而化。 ^127c21

贊曰。言行合一。所謂心口二俱念佛者也。
聽其言則是。稽其行則非。
而欲冀往生。將誰欺乎。
other:: 
## 曇詵
曇詵 ^127c25

晉曇詵。廣陵人。幼師遠公。
勤修淨業。兼善講說。
註維摩經行於世。
元嘉十七年。趺坐念佛而逝。
other:: 
## 道敬
道敬 ^127c29

晉道敬。瑯琊人。祖凝之刺江州。
因從遠公出家年十七。
博通經論。日記萬言。
篤志念佛。蚤夜弗替。
宋永初元年。謂眾曰。
先師見命。吾其行矣。
端坐唱佛而化。眾見光明滿室。
彌時方滅。 ^128a4

贊曰。冲年高才。鮮不自恃。
而篤志念佛。非宿植淨因者乎。
今沙彌略涉經論。
我慢放逸。白首而無歸。
不得已而談西方晚矣。
other:: 
## 佛馱跋陀羅
佛馱跋陀羅 ^128a9

晉佛馱跋陀羅。此云覺賢。
迦維衛國人。甘露飯王之裔也。
年十六博學群經。
深達禪律。姚秦沙門智嚴至西域。
要師達長安。演法東宮。
與羅什法師上下論議。
後以懸指海舶遭擯。
入廬山預遠公蓮社。
譯出觀佛三昧諸經。
宋元嘉六年。念佛而化。
other:: 
## 僧濟
僧濟 ^128a13

晉僧濟。入廬山從遠公學。
達嘆曰。紹隆大法。
其在爾乎。後疾篤。
誠期淨土。遠遺燭一枝曰。
汝可運心安養。濟執燭憑几。
停想無亂。又集眾諷淨土經。
五更濟以燭授弟子元弼。
令隨眾行道。頃之。
覺自秉一燭。乘空而行。
見阿彌陀佛。接置於掌。
遍至十方。歘然而覺。
且悲且慰。自省四大。
了無疾苦。明夕。忽起立。
目逆虛空。如有所見。
須臾還臥。容色愉悅。
謂傍人曰。吾行矣。
右脅而逝。時方炎暑。
三日而體不變。異香郁然。 ^128a20

贊曰。濟以聖師指示。
而生淨土。然則臨終助念。
孰曰無功乎。而留龕溽暑。
體發異香。梵行之精堅驗矣。
other:: 
## 慧恭
慧恭 ^128b1

晉慧恭。豫章酆城人。
與慧蘭僧光等同學。
蘭光繫念淨土。臨終皆有奇應。
又五年恭病篤。雨淚叩頭。
誓心安養。念不少間。
見阿彌陀佛。以金臺前迎。
恭乘其上。又見蘭等。
於臺上光明中。告曰。
長老受生已居上品。
吾等不勝喜慰。恨五濁淹延。
相依之晚耳。恭欣然奮迅而逝。
other:: 
## 慧虔
慧虔 ^128b5

晉慧虔。少出家戒行精確。
義熙年中。投山陰嘉祥寺。
苦身率眾後寢疾。
屬想安養。祈誠觀音。
北寺有淨嚴尼者。
宿德篤行。夜夢觀音從西郭門入。
清輝妙狀。光映日月。
幢幡華蓋。七寶莊嚴。
尼驚異作禮。問大士何往。
答云。往嘉祥迎虔公耳。
虔疾雖困。神色如常侍者皆聞異香。
泊然而化。 ^128b13

贊曰。臨終見佛。或疑純是自己想心。
今他人亦見之何也。
當知感應道交。不可思議。
慎哉言乎。
other:: 
## 僧顯
僧顯 ^128b20

晉竺僧顯。南遊江左。
遇疾屬緣西方。虔苦不替。
見阿彌陀佛。光照己身。
所患皆愈。即起沐浴。
為傍人說所見。并陳誡因果。
辭意剴切。明晨端坐而化。 ^128b24

贊曰。懈怠比丘。遇有疾則曰。
吾力且憊。待平復已。
然後念佛。不知念佛。
為度老病。有疾念佛。
今正是時。而顯以念力。
既愈其疾。復得往生。
賢哉。
other:: 
## 慧通
慧通 ^128b28

晉慧通。從涼州慧紹禪師。
咨受禪法。祈心安養。
微疾。於禪定中。見一人形甚端嚴。
語通云。良時至矣。
俄而見阿彌陀佛光明燁然。
定起以告同學。安然而化。
異香三日乃歇。
other:: 
## 法琳
法琳 ^128c4

晉法琳。臨卭人。專精戒品。
止成都靈建寺修淨業。
常持彌陀觀音二經。
轉誦之時。輒見一偉貌沙門。
屹然在前。建武二年寢疾。
注念西方。禮懺不息。
見諸賢聖皆集空中。
合掌而逝。 ^128c9

贊曰。琳誦經有沙門現前。
蓋誠感耳無足為異。
其生西方。不係乎是。
修淨業者。毋取相希慕焉。
other:: 
## 曇鑒
曇鑒 ^128c14

宋曇鑒。平生片善。
迴向西方。誓願見佛。
一日定中。見阿彌陀佛。
水洒其面。曰滌汝塵垢。
浴汝心念。及汝身口。
皆悉嚴淨。又於瓶中。
出蓮花一枝授之。
定起乃與寺僧敘別。
夜漸深。獨步廊下念佛。
至五鼓。其聲彌厲及明。
弟子依常問訊。趺坐不動。
就而視之。逝矣。
other:: 
## 僧柔
僧柔 ^128c18

齊僧柔。學方等諸經。
惟以淨業為懷。卒之日見化佛千數。
室內外俱聞異香。
西向敬禮而化。
other:: 
## 慧光
慧光 ^128c25

齊慧光。居洛陽。著華嚴涅槃十地等疏。
妙盡權實之旨。一日有疾。
見天眾來迎。光曰。
我所願歸安養耳。
已而淨土化佛。充滿虛空。
光曰。惟願我佛攝受。
遂我本願。即彈指罄咳。
言氣俱盡。 ^128c29

贊曰。天多欲樂。兼有女人非解脫處。
古謂。假饒修到非非想不若。
西方歸去來。是以贊淨土者。
謂上品即發彼岸。
下生猶勝天宮。今光於命盡之際。
而詳審堅固所願確然。
可謂明且勇矣。
other:: 
## 慧進
慧進 ^129a5

齊慧進。居高座寺。
誓誦法華。造經百部。
願迴此業得生安養。
後聞空中告曰。汝願已足。
必得往生。無病而卒。
other:: 
## 道珍
道珍 ^129a11

梁道珍。住廬山修淨業。
夢有人乘船海中。
問之。云往彌陀佛國。
珍乞隨行。船人云。
汝未營浴室。及誦彌陀經。
未可也。覺而浴僧誦經。
歷年不輟。忽房內池面。
降白銀臺。因默記其事。
書經函中。命盡之夕。
半山以上。如烈火千炬。
交相輝映。邑人遙見。
謂是諸王禮覲。及旦乃聞珍卒。
後檢經函。知珍瑞應。
宜生淨土久矣。 ^129a15

贊曰。遠公三覩聖相而不言。
珍公池降銀臺而默記。
古德之厚重類如此。
彼淺丈夫者。纔有少異。
曉曉自鳴。小則失其所有。
大則增其魔事矣。
可弗慎諸。
other:: 
## 神鸞
神鸞 ^129a23

後魏曇鸞。少遊五臺。
感靈異出家。而性嗜長生。
受陶隱君仙經十卷。
後遇菩提流支。乃問曰。
佛有長生不死術乎。
支笑曰。長生不死。
吾佛道也。乃授十六觀經曰。
學此則三界無復生。
六道無復往。其為壽也。
河沙劫石。莫能比焉。
此吾金仙氏之長生也。
鸞大喜。遂焚仙經而修淨業。
寒暑疾痛曾無少懈。
魏主號為神鸞。一夕室中見梵僧。
謂曰。吾龍樹也。久居淨土。
以汝同志故來相見。
鸞自知時至。集眾教誡曰。
勞生役役。其止無日。
地獄諸苦。不可以不懼。
九品淨業。不可以不修。
因令弟子高聲念佛。
西向稽顙而終。眾聞天樂自西而來。
良久乃已。 ^129a28

贊曰。黃冠者恒言曰。
釋氏有死。神仙長生。
今支公謂佛有長生。
仙無長生。此論痛快簡當。
高出千古。鸞法師捨偽歸真。
如脫敝屣。豈非宿有正因者哉。
other:: 
## 智者大師
智者大師 ^129b12

隋智顗。號智者大師。
頴川人。孩幼之時。
見像即禮。逢僧必拜。
十八出家於果願寺。
後禮南嶽思大禪師。
弘法緣畢。在剡東石城寺。
將入滅謂弟子曰。
吾知命在此。不復前進。
輟斤絕弦於今日矣。
唱觀無量壽佛經題竟。
復曰。四十八願。莊嚴淨土。
華池寶樹。易往無人。
火車相現。一念改悔者。
尚得往生。況戒定熏修。
聖行道力。功不唐捐矣。
智朗請云。未審大師證入何位。
沒此何生。師曰。吾不領眾。
必淨六根。損己利人。
但登五品。汝問何生者。
吾諸師友。侍從觀音。
皆來迎我。言訖唱三寶名。
如入三昧。 ^129b17

贊曰。大師道德崇重一家教觀。
萬代宗仰。而捨壽之際。
惟西方是歸。乃至疏觀經。
著十疑論。恒於此諄諄焉。
意可知矣。或曰。疏稱心觀為宗。
淨土其非實歟。噫大師謂。
約心觀佛。不謂無佛。
如其無佛。心觀何施。
正報既然。依報亦爾。
學台教者審之。
other:: 
## 法喜
法喜 ^129b29

隋法喜。常行方等懺法。
忽一雉索命。有神人呵曰。
法師當往生淨土。
豈償汝命。後於病中。
發願以一生行業。
回向西方。至心念佛。
即見佛菩薩來迎。
端坐而化。 ^129c7

贊曰。經稱假使百千劫。
所作業不忘。因緣會遇時。
果報還自受。喜惡得以生淨土不償雉命。
良由一生淨土。永絕輪迴。
因緣何從而得會遇。
若其忍悟無生。入塵利物。
縱有報償。則所謂將頭臨白刃。
一似斬春風者矣。
豈與凡夫六道等耶。
other:: 
## 章安
章安 ^129c11

隋灌頂。章安人。智者大師弟子也。
日以念佛為事。臨終室有異香。
遺誡弟子竟。忽起合掌。
稱阿彌陀佛二大士名。
奄然而化。
other:: 
## 慧成
慧成 ^129c18

隋慧成。居枝江。誦彌陀經。
修西方觀三十年。
常坐不臥。每入定見淨土蓮臺寶樹。
臨終之夕。人夢成坐蓮花。
隱隱西去。
other:: 
## 道喻
道喻 ^129c22

隋道喻。居開覺寺。
念阿彌陀佛。日夜不廢。
造像僅三寸。後於定中。
見佛謂曰。汝造我像何小。
喻曰。心大即大。心小即小。
言訖見像。身遍滿虛空。
告曰。汝當澡浴清淨明星出時。
我來迎汝。至時果見佛來。
光明滿室。遂坐而化。 ^129c26

贊曰。心大即大。心小即小。
然則心穢即穢。心淨即淨審矣。
而喻見一佛遍空。
前僧柔慧光。見多佛遍空。
蓋一即多。多即一。
非有優劣也。
other:: 
## 智舜
智舜 ^130a2

隋智舜。入廬山踵遠師淨業。
大業初。講觀經畢。
即示疾。見鸚鵡孔雀。
念佛法僧。出微妙音。
告弟子曰。我今日往生矣。
安然而逝。
other:: 
## 慧海
慧海 ^130a7

隋慧海。住江都安樂寺。
善經論。精誠念佛。
有僧道銓者。至自齊州。
齎阿彌陀佛像。微妙工巧。
世所未有。問之則云。
此天竺雞頭摩寺五通菩薩。
乘空往彼安樂世界。
圖繪而來。海感慶逢遇虔篤禮敬。
乃覩神光炤爍。於是模寫懇苦。
願生彼國。後微疾。
夜忽起。依常面西禮竟。
跏趺至曉而逝。儼然如生。 ^130a11

贊曰。極樂世界過此十萬億佛土。
亦非乘空所可到者。
慧海之精誠感佛。
彼道銓安知。非淨土之賢聖乎。
other:: 
## 法智
法智 ^130a18

隋法智。髫年出家。
晚歲聞徑直之門。
莫如念佛。乃謂人曰。
我聞。經言。犯一吉羅。
歷一中劫。入地獄可信。
又言。一稱阿彌陀佛。
滅八十億劫生死重罪。
則未之信。有明者示云。
汝大邪見。俱是佛言。
何得不信。遂於國清寺兜率臺。
晝夜精勤念佛。忽辭道俗云。
某生西方去也。中夜無疾而化。
時有金色光明。照數百里。
江上漁人謂是天曉。
遲久方明。始知智之往生云。 ^130a22

贊曰。佛云吾言如蜜。
中邊皆甜。悉宜信受。
是故信少惡入地獄。
而不信一念生西方。
此誠可謂邪見矣。
近世喜持呪者。見陀羅尼所說功德。
能易山海役鬼神。
滿種種求願。則躍然而信。
見淨土所說功德。
能直入聖階。立超三界。
則恬然不介意。其為邪見等耳。
可慨也夫。
other:: 
## 善導和尚
善導和尚 ^130b2

唐善導。貞觀中。見西河綽禪師九品道場。
喜曰。此真入佛之津要。
修餘行業。迂僻難成。
惟此法門。速超生死。
於是勤篤精苦。晝夜禮誦。
激發四眾。每入室互跪。
念佛非力竭不休。
出則為人演說淨土。
三十餘年不暫睡眠。
好食送厨。粗惡自奉。
凡有#CB01321;施。
用寫彌陀經十萬卷。
淨土變相三百壁。
修營廢墜。燃燈續明。
三衣瓶鉢。不使人持。
行不共眾。恐談世事。
從其化者甚眾。有誦彌陀經十萬至五十萬遍者。
有念佛日課萬聲至十萬聲者。
得念佛三昧。往生淨土者。
莫能紀述。或問。念佛生淨土耶。
師曰。如汝所念。遂汝所願。
乃自念一聲。有一光明從其口出。
十至於百。光亦如之。
其勸世偈曰。漸漸雞皮鶴髮。
看看行步龍鍾。假饒金玉滿堂。
豈免衰殘病苦。任汝千般快樂。
無常終是到來。惟有徑路修行。
但念阿彌陀佛。忽謂人曰。
此身可厭。吾將西歸。
乃登柳樹。向西祝曰。
願佛接我。菩薩助我。
令我不失正念往生淨土。
言已投身而逝。高宗皇帝知其事。
賜寺額曰光明云。 ^130b10

贊曰。善導和尚。世傳彌陀化身。
觀其自行之精嚴。
利生之廣博萬代而下。
猶能感發人之信心。
脫非彌陀必觀音普賢之儔也。
猗歟大哉。
other:: 
## 智欽
智欽 ^130c1

唐智欽。專習禪業。
又禮念萬五千佛名。
乃至百遍。後於柳州阿育王塔前。
燃一臂求生淨土。
弟子僧護。夜半見庭前光照異常。
因問。何人秉炬。凡三問。
空中聲曰。來迎欽禪師耳。
護急啟窓。見佛身光明。
旛華寶蓋滿虛空中。
欽隨佛冉冉而去。 ^130c6

贊曰。燒身燒臂。大乘經中屢開。
然此得忍大士所為。
非初心境界也。求西方者。
當學欽公之習禪禮佛。
不必效其燃臂。若能用燃臂之精虔勇猛。
以治其惡習則所燃亦多矣。
古云。善學柳下惠。
不其然歟。
other:: 
## 五會法師
五會法師 ^130c12

唐法照。大歷二年。
止衡州雲峯寺。慈忍戒定。
為時所宗。甞於鉢內覩五色雲。
有梵剎曰大聖竹林寺。
後詣五臺見異光。
果得竹林寺。入講堂則文殊在西。
普賢在東。萬眾圍繞而為說法。
照作禮問曰。末代凡夫。
未審修何法門。文殊告曰。
諸修行門無如念佛。
我以念佛得一切種智。
又問當云何念。曰此世界西。
有阿彌陀佛。彼佛願力。
不可思議。汝當繼念毋令斷絕。
決定往生。後臘月朔。
在華嚴院淨業道場。
方憶二大士記我往生。
乃一心念佛。忽見梵僧佛陀波利。
謂曰。汝華臺已就。
後三年華開矣。至期謂眾曰。
吾行矣。端坐而逝。
師甞於湖東寺。開五會念佛。
感祥雲寶閣。覩阿彌陀佛及二菩薩身滿虛空。
又於并州五會念佛。
感代宗皇帝宮中聞念佛聲。
遣使追尋。乃見師勸化之盛。
遂詔入京。教宮人念佛亦及五會。
號五會法師。 ^130c18

贊曰。感夢於前。覩境於後。
其可信明矣。然則諸修行門。
無如念佛。文殊口授也。
顧不足信歟。三載之前。
花臺預就。所謂信心纔起。
蓮蕋標名。隨其勤惰而或鮮或萎。
又不足信歟。噫冥現靈蹤。
預符聖記。化行五會。
音徹九重。豈非乘悲願而生者哉。
other:: 
## 臺岩康法師
臺岩康法師 ^131a6

唐少康。縉雲仙都人。
十五通法華楞嚴。
貞元中因詣洛陽白馬寺。
見殿中文字放光。
探之則善導和尚。
西方化導文也。師祝曰。
若於淨土有緣。當更放光。
言已光明閃爍。師曰。
劫石可磨。我願無易矣。
遂至長安光明寺善導和尚影堂。
瞻禮忽見遺像。升空謂曰。
汝依吾教廣化有情。
他日功成。必生安養。
乃適新定。乞錢誘小兒念佛。
念佛一聲與錢一文年餘。
無少長貴賤。見師者皆稱阿彌陀佛。
念佛之聲盈滿道路。
又於烏龍山建淨土道場。
每升座高聲唱佛。
眾見一佛從其口出。
十聲則有十佛。師曰。
汝見佛者必得往生。
時眾數千。有不見者。
悲傷自責。因倍精進。
後二十一年十月三日。
囑道俗曰。當於淨土起欣樂心。
於閻浮提起厭離心。
汝曹此時。見我光明。
真我弟子。遂放異光數道而逝。
塔於臺子岩。號臺岩法師。 ^131a13

贊曰。或疑佛從口出。
似涉怪異。噫世尊逢醉象時。
手五指端。出金光獅子。
其言曰。我何有心於禦象哉。
以我無量劫來。修慈忍力。
自然而有獅子現焉。
我亦不知也。今康公現佛。
亦無量劫來。歸敬之所致耳。
何怪之有。世有魔師。
教人黑夜習坐。於香烟上注觀佛現。
以為感應。較此邪正實霄壤焉。
修淨業者。不可不辯。
other:: 
## 自覺
自覺 ^131b1

唐自覺。住真州。常發願。
願因觀音。得見阿彌陀佛。
於是鑄觀音像。高四十九尺。
既成祝願。夜三更。
忽有金光二道。阿彌陀佛。
自光中而下。二大士左右隨之。
佛垂手摩覺頂曰。
守願勿易。利物為先。
寶池生處。孰不如願。
後十一年七月望夕。
見一人形似天王。
雲間現身。謂覺曰。
安養之期至矣。即於觀音像前。
趺坐而化。
other:: 
## 善胄
善胄 ^131b10

唐善胄。瀛州人。武德三年病革。
謂門人曰。吾一生正信。
不慮淨土不生。即令拂拭房宇燒香嚴待。
病久委臥。忽起坐合掌。
語侍人曰。安置世尊令坐。
又自陳懺悔。良久曰。
世尊去矣。低身似送因臥曰。
向者阿彌陀佛來。
汝等還見否。不久吾當去耳。
少頃而逝。
other:: 
## 神素
神素 ^131b19

唐神素。安邑鳴條人。
講演為業。與道傑齊名。
一生行業。屬想西方。
貞觀二年眾請主栖岩。
十七年二月二十三日召大眾與別。
趺坐正容令誦觀音普門品二遍。
自稱阿彌陀佛又令一人唱。
餘人和中夜端坐儼然而逝。
肌肉雖盡骨坐如初。
other:: 
## 慧#CB04636;
慧#CB04636; ^131b26

唐慧#CB04636;。
出家襄川。甞弘三輪大經。
貞觀二十三年四月八日。
夜見山神告曰。法師房宇不久當生西方。
至七月十四日。講盂蘭盆經竟斂手曰。
生受信施今須通散。
一毫以上。捨入十方窮獨乞人。
并諸異道。言已終於法座。 ^131c4

贊曰。昔生公說法將竟。
眾見麈尾墜地。憑几而化。
如入禪定。#CB04636;之事亦類是矣。
嗚呼匪平生道力。
可勉強於臨時耶。
other:: 
## 懷玉
懷玉 ^131c9

唐懷玉。台州人。布衣一食。
常坐不臥。誦彌陀經三十萬遍。
日課佛號五萬聲。
天寶元年。見佛菩薩滿虛空中。
一人持銀臺來迎。
玉曰。吾一生念佛。
誓取金臺。何為不然。
聖眾遂隱。玉彌加精進。
三七日後。向擎臺者來云。
師以精進得升上品。
宜趺坐以俟。三日後異光滿室。
曰弟子曰。吾生淨土矣。
含笑而逝。郡太守叚公。
作偈贊曰。我師一念登初地。
佛國笙歌兩度來。
惟有門前古槐樹。
枝低只為罣金臺。 ^131c13

贊曰。或謂銀臺至而復隱。
金臺誓而重來。何得果報無憑。
由人揀擇。通曰。此正謂萬法由心隨感而應者也。
且火車已現。十念而得往生。
天眾來迎。矢心而歸淨土。
善惡聖凡之相。隔尚可轉業須臾。
況金銀幾希間耶。
other:: 
## 道昂
道昂 ^131c22

唐道昂。魏郡人。師靈裕法師。
常於寒陵山寺。講華嚴地論。
稽洽博詣。志結西方。
願生安養後自知命極。
預期八月。人未之測也。
至八月朔日無所患。
問齋時至未。即昇高座。
身含奇相。爐患異香。
引四眾受菩薩戒。
詞理切至。聽者寒心。
昂舉目高視。見天眾繽紛。
管絃嘹喨。告眾曰。
兜率陀天迎我。然天道乃生死根本。
由來非願常祈心淨土。
如何此誠不果遂耶。
言訖天樂還滅。便見西方香花伎樂。
充塞如雲。飛湧而來旋環頂上。
舉眾皆見。昂曰。今西方靈相來迎事須願往。
但見香爐墜手。即於高座而逝。
足下有普光堂等字。
遐邇驚嘆。 ^131c28

贊曰。却天宮而求淨土。
前有光公。後有洪公及昂。
蓋三人焉而時逼須臾。
猶能導四眾以毘尼。
據高座而歸寂。靈相紛然駭人心目。
嗚呼異哉。
other:: 
## 道綽
道綽 ^132a11

唐道綽。并州汶水人。
十四出家。習經論。
晚事瓚禪師學禪。
又篤志神鸞淨土之業。
有僧定中。見綽數珠如七寶大山。
平居為眾講無量壽觀經。
將二百遍。人各掐珠。
口稱佛號。或時散席。
嚮彌林谷。六時禮敬。
初不廢缺。念佛日以七萬為限。
貞觀二年四月八日歸寂。
聞而赴者。滿於山寺。
見化佛住空。天花下散焉。
other:: 
## 寶相
寶相 ^132a16

唐寶相。雍州長安人。
十九出家。頭陀自靜。
六時禮懺。垂四十年。
夜分誦彌陀經七遍。
念佛六萬聲。病既革。
誦念不捨。囑道俗曰。
念佛為先。勿虛度世。
當於西方相待。又曰。
燒散吾尸。不勞銘塔。
言訖而逝。 ^132a24

贊曰。玉念佛日。記五萬綽七萬。
相今六萬。三老者皆高僧。
而日課有常數。今人忽之曰。
此愚夫婦所作也。
獨何歟。
other:: 
## 惟岸
惟岸 ^132a29

唐惟岸。并州人。約淨土為真歸之地。
行方等懺。服勤無缺微疾。
見觀音勢至二菩薩現於空中。
岸召畫工。無能畫者。
忽有二人。自言能畫。
畫畢不見。岸乃告諸弟子曰。
吾今往生。誰偕行者。
有童子願往。岸令辭父母。
父母謂為戲言未信也。
頃之沐浴更衣。入道場念佛而化。
岸撫其背曰。小子何得先吾行耶。
因索筆讚二菩薩。
有願以慈悲手。提獎共西行之句。
讚畢長逝。 ^132b4

贊曰。岸之事無惑矣。
彼童子非久積淨業。
胡脫化之神異噫。
爾不見十念成功乎。
不然則宿世善根熟耳。
修淨業者。或今身不克往生。
觀此可以自慰。
other:: 
## 僧衒
僧衒 ^132b13

唐僧衒。并州人。初念慈氏。
期上生內院。年九十遇道綽禪師。
得聞淨土。始迴心念佛。
日禮千拜。一心無怠。
後有疾。告弟子曰。
阿彌陀佛授我香衣。
觀音勢至示我寶手。
吾其行矣。言訖而逝。
七日異香不散。時有啟芳圓果二法師。
目擊斯事。乃於悟真寺。
共折楊枝於觀音手中。
誓曰。若於淨土有緣。
當七日不萎。至期益茂。
芳果慶忭。晝夜觀念不捨。
忽覺臨七寶池。入大寶帳。
見佛及二大士。坐寶華臺光明輝映。
芳果作禮。佛云。念我名者皆生我國。
又聞釋迦世尊。與文殊菩薩以梵音聲。
稱讚淨土。復見三道寶階。
其一白衣。其二道俗相半。
其三唯僧也。云皆至心念佛者。
得生此土耳。後五日。
忽聞鍾聲曰。鍾聲我輩事也。
俱時化去。 ^132b18

贊曰。耄耋之年。始修淨業。
而尚得往生。少壯可知矣。
彼芳果聞風興起。
終獲靈應。見賢思齊。
其此之謂乎。
other:: 
## 懷感
懷感 ^132c4

唐懷感。居長安千福寺。
入念佛道場。三七日不覩靈瑞。
自恨障深。欲絕食畢命。
善導大師不許。勸令精虔三載感如所教。
後見佛金色玉毫。
得念佛三昧。製決疑論七卷。
臨終合掌云。佛來迎我。
遂卒。 ^132c8

贊曰。諺有之。惟貴功深。
杵可作針。吾於感有徵矣。
畫地自限者思之。
other:: 
## 德美
德美 ^132c13

唐德美法師。於會昌寺西院。
造懺堂行般舟三昧。
終夏不坐臥。或止口過三年不言。
或行不輕。七眾通禮節衣減食。
斷絕世想。專念西方。
口誦彌陀。終其身不輟。
後一時入室稱佛。
倏然而化。 ^132c16

贊曰。斷絕世想則染緣盡。
專念西方則淨緣成。
先民有言。愛不重不生娑婆。
念不一不生淨土誠哉言乎。
other:: 
## 辯才
辯才 ^132c21

唐辯才。襄陽人。潛修淨土二十年。
未甞自稱。獨與護戎任公善。
謂之曰。才必生淨土。
期在十年。一日令弟子報任公曰。
向所期已。及任公至。
才曰。吾去矣。趺坐而化。
眾聞仙樂西來。異香散漫。
other:: 
## 壽洪
壽洪 ^132c25

唐壽洪。汾陽人。常念佛。
虔求淨土將亡。見兜率天童子來迎。
洪曰。我期西往。不生天上。
即令眾念佛。遽云。
佛從西來。言訖而化。
other:: 
## 法祥
法祥 ^133a2

唐法祥。住楊都大興國寺。
三十年修安養之業。
凡有饒益。必用迴向。
因疾弟子。聞祥稱佛聲甚厲。
又見房西壁有光若鏡。
現淨土相頻伽鼓翼。
乃倏然而化。 ^133a6

贊曰。祥見頻伽。前智舜見鸚鵡孔雀。
不見佛而見眾鳥何耶。
經云。是諸眾鳥。皆阿彌陀佛變化所作。
故知。正報依報。俱淨土相也。
幸無疑焉。
other:: 
## 大行
大行 ^133a10

唐大行。居泰山修普賢懺法三年。
感大士現身。晚歲入大藏。
陳願隨手取卷。得彌陀經。
晝夜誦咏。至三七日。
覩琉璃地上。佛及二大士現身。
僖宗皇帝聞其事。
詔入內賜號常精進菩薩。
後一年琉璃地復現。
即日而終。異香經旬。
肉身不壞。 ^133a15

贊曰。瑠璃地上下明徹。
淨德所感也。而慧永僧衒異香七日。
慧通三日。行今浹旬。
孰非梵行之芬芳也哉。
other:: 
## 明瞻
明瞻 ^133a21

唐明瞻。晚歲剋志安養。
或譏其遲暮。瞻曰。
十念功成。猶得見佛吾何慮乎。
後因疾。於興教寺具齋。
別道俗。時僕射房玄齡杜如晦皆與焉。
日過午。整威儀念佛。
遽曰。佛來矣。二大士亦至。
竦身合掌而化。
other:: 
## 永明壽禪師
永明壽禪師 ^133a25

錢氏吳越延壽。杭州餘杭人。
依四明翠岩禪師出家。
參天台韶國師。發明心要。
甞行法華懺。中夜見普賢。
蓮花忽然在手。因思宿願未決。
登智者岩。作二鬮。
一曰。一心禪定。一曰。
萬行修淨土。冥心精禱。
七拈皆得淨土。於是一意專修。
後住永明。日課一百八事。
夜往別峯行道念佛。
旁人時聞螺貝天樂之音。
忠懿王嘆曰。自古求西方。
未有如此之專切者也。
乃立西方香嚴殿。
以成其志。在永明十五年。
弟子千七百人。常與眾授菩薩戒。
施鬼神食。放諸生命。
皆悉迴向莊嚴淨土。
時號慈氏下生。開寶八年二月二十六日。
晨起焚香告眾。趺坐而化。
後有僧來自臨川。
經年遶其塔。人問故曰。
我病入冥。見殿左供一僧像。
王勤致禮敬。密詢其人則曰。
此杭州永明壽禪師也。
凡死者皆經冥府。
此師已徑生西方上上品矣。
王重其德。故禮敬耳。 ^133b2

贊曰。永明佩西來直指心印。
而刻意淨土。自利利他廣大行願。
光昭於萬世。其下生之慈氏歟。
其再生之善導歟。
other:: 
## 志通
志通 ^133b19

石晉志通。鳳翔人。
因見智者大師淨土儀式。
不勝欣忭。自是不向西唾。
不背西坐。專心念佛。
後見白鶴孔雀成行西下。
又見蓮花開合於前。
通云曰。白鶴孔雀淨土境也。
蓮花光相。受生處也。
淨土現矣。乃起禮佛而終。
茶毘有五色祥雲。
環覆火上。舍利鱗砌於身。 ^133b23

贊曰。唾必西避。坐必西向。
繫念如斯。何事不辦。
今以輕心淺心。而欲往生難矣。
或曰。不已着乎。噫諦觀落日。
經有明文。智者大師。
始生而面西趺坐。
乃至淨業諸賢。西向坐脫者。
不着而能之乎。耽心濁境。
終世安然。纔念淨邦。
便憂其着。顛倒乃爾。
嗟乎異哉。
other:: 
## 晤恩
晤恩 ^133b29

宋晤恩。姑蘇常熟人。
年十三聞誦彌陀經。
遂求出家。終日一食。
不離衣鉢。不畜財寶。
臥必右脅。坐必跏趺。
每布薩涕泗不止。
遍誨人以西方淨業。
及一乘圓旨。有疑不逗機者。
答曰。與作毒鼓之緣耳。
雍熙二年八月朔日。
夜覩白光自井而出。
謂門人曰。吾將逝矣。
絕粒禁言。一心念佛。
夢一沙門。執金爐焚香。
三遶其室。自言灌頂。
來此相迎。夢覺呼門人至。
猶聞異香二十五日。
說止觀指歸及觀心義畢端坐而化。
人聞管絃鈴鐸之音嘹亮空中。
漸久漸遠。自西而去。 ^133c7

贊曰。財食不貪。廉潔心也。
坐臥不苟。敬慎心也。
衣鉢不離。持重心也。
布薩垂泣。誠信心也。
四心皆淨因。宜其往生矣。
至於誨人。則西方淨業。
與一乘圓教並施。
恩其深入念佛法門者乎。
other:: 
## 圓淨常法師
圓淨常法師 ^133c18

宋省常。錢塘人。七歲出家。
淳化中住南昭慶。
慕廬山之風。乃刺血書華嚴經淨行品。
易蓮社以淨行。士大夫預會者。
稱淨行弟子。而王文正公且為之首。
一時公卿伯牧百二十人。
比丘千人焉。翰林蘇易簡。
作淨行品序。至謂予當布髮以承其足。
剜身以請其法。猶尚不辭。
況陋文淺學而有惜哉。
天禧四年正月十二日端坐念佛。
有頃厲聲唱云佛來也。
泊然而化。 ^133c24

贊曰。始遠公。次善導。
既而南嶽五會。永明臺岩。
終於法師。號蓮社七祖。
勸化之盛。蓋耀古彌今矣。
雖然覈其自脩。則罔不精勤刻勵。
如所以示人者。今沙門知勸人。
而不知勸己。欲竊附於前輩。
不幾狂乎。
other:: 
## 淨觀
淨觀 ^134a4

宋淨觀。住嘉禾寂光庵。
修淨土懺法十餘年。
謂弟子曰。我後二十七日行矣。
至期二日前。見紅蓮花。
次日又見黃花滿室。
皆有化生孩兒。坐於花上。
仙帶結束。三日入龕端坐。
命眾念佛。頃之脫去。 ^134a10

贊曰。念佛人預知時至。
蓋娑婆緣盡。淨土緣成。
自然聖境冥現。如遠公七日。
今觀二十七日之類是也。
世人生無實德。死欲效嚬。
扭揑粧點。取笑於識者。
甚則生身活焚。搖動遠邇。
不知附鬼着邪。流入惡趣。
尤可憐憫。復使無眼之徒。
欣羨而希則之。其為害也大矣。
我集往生。何無一人活焚其軀者。
願智人觀此。普以告世。
救諸愚民。
other:: 
## 慈雲懺主
慈雲懺主 ^134a15

宋遵式。台州臨海縣人。
學行高古。名冠兩浙。
專志安養。甞行般舟三昧。
九十日苦學嘔血。
入道場兩足皮裂。
以死自誓。忽如夢中。
見觀音垂手指其口。
引出數虫。又指端出甘露。
注其口。覺身心清涼。
疾遂愈。著淨土決疑行願。
及淨土懺法。行於世天聖間。
將化之日。炷香禮佛。
願諸佛證明。往生安養。
至晚坐脫。人見大星隕於靈鷲峯。
時號慈雲懺主云。 ^134a24

贊曰。克勤懺法。自行而垂憲萬世。
古今一人而已。至於寶手出虫甘露灌口。
非精誠之極疇能然乎。
other:: 
## 宗坦疏主
宗坦疏主 ^134b3

宋宗坦。潞州黎城人。
五十年名播講林。
晚於唐州青臺鎮。
專求淨土。三業四儀。
曾無暫忘。政和四年四月二十七日。
夢阿彌陀佛。謂曰。
汝說法止六日。當生淨土。
覺而白眾。至五月四日。
集眾告曰。因緣聚散。
固當有時。淨土勝緣。
惟憑時刻。願眾念佛助我往生。
言已坐脫。滿空雷鳴。
白雲覆地。三日方歇。
所持瑪瑙數珠。盤於指上。
眾取之。竟不能得。
感應事繁。具如別說。 ^134b7

贊曰。雷者法音之吼。
雲者慈蔭之深。手珠不脫。
念力之牢強見矣。
other:: 
## 慈照宗王
慈照宗王 ^134b16

宋子元。號萬事休。
平江崐山人。少習止觀。
定中聞鴉聲悟道。
頌曰。二十餘年紙上尋。
尋來尋去轉沈吟。
忽然聽得慈鴉叫。
始信從前錯用心。
於是利他心切。普勸念佛。
代為法界眾生。禮佛懺悔。
祈生安養。剏白蓮懺堂。
述四土三觀。選佛圖。
開示蓮宗眼目。逆順境中。
未甞動念。高宗皇帝召見。
賜號慈照。後於鐸城。
三月二十三日。告眾曰。
吾化緣已畢。時當行矣。
言訖合掌示寂。荼毘舍利無數。
勅賜最勝之塔。
other:: 
## 法持
法持 ^134b19

宋法持。居化度寺。
修彌陀懺。願促閻浮之壽。
早生安養。後小疾。
雨淚悲號。祈垂接引。
厲聲念佛不絕。忽見佛身丈六。
立於池上。即自言曰。
我已得中品生。西向而化。 ^134c1

贊曰。人情莫不欲壽。
促算而求安養。非欣厭之極乎。
雖然發願可也。赴海投崖。
而疊薪自燼。則魔矣。
other:: 
## 本如
本如 ^134c5

宋本如。號神照。住東山承天寺。
與郡守張郇。結社一日升座說法。
與眾訣別。退而坐逝。
時江上漁人。見雲端有僧西去。
明年啟塔。顏貌如生。
蓮花產於塔前。
other:: 
## 基法師
基法師 ^134c9

宋基法師。學於寶雲。
住太平興國寺。精意念佛。
一日示疾。為弟子廣談玄旨。
眾忽見。西方現光。
空中奏樂。師曰。阿彌陀佛與二大士俱至。
即右脇西向而化。
門人夢阿彌陀佛授記。
為超世如來。或夢師坐青蓮花臺者。
法智禪師嘆曰。臥病談玄。
臨終見佛。是可敬也。 ^134c14

贊曰。或疑。基曷為即得授記。
噫親見如來無量光。
見前授我菩提記。
子知之乎。
other:: 
## 若愚
若愚 ^134c20

宋若愚。居雲川仙潭。
建無量壽閣。勸道俗念佛。
精勤三十年。與道潛則章二師為友。
潛能詩近名。愚與章惟務實行。
將順世。夢神人告曰。
汝同學則章。得普賢行願三昧。
已生淨土。彼正待汝。
愚乃沐浴更衣。命眾諷觀經。
端坐默然忽云。淨土現前。
吾當行矣。書偈而化。
偈曰。本自無家可得歸雲邊有路許誰知。
溪光搖落西山月。
正是仙潭夢斷時。
又曰。空裏千花羅網。
夢中七寶蓮池。踏得西方路穩。
更無一點狐疑。 ^134c23

贊曰。愚與潛章為友。
而潛以耽詩。親名失淨土之利。
黜世智疎世緣。求西方者。
當書諸紳。
other:: 
## 守真
守真 ^135a4

宋守真。永興人。講起信論法界觀。
常於中夜。結無量壽佛往生祕密印。
繫念西方。一夕天曉。
自覺身登淨土。舉目見佛。
因俯伏像前。忽曰。
四十八願。能度我者。
乃持香花。入殿供養。
就坐而化。
other:: 
## 知禮
知禮 ^135a8

宋知禮。號法智。居南湖。
述妙宗鈔。大彰觀心觀佛之旨。
每歲二月望日。建念佛施戒會。
動逾萬人。又撰融心解。
明一心三觀。顯四淨土之義。
後於歲旦。建光明懺。
至五日召大眾說法。
驟稱佛號數百聲。
奄然坐逝。 ^135a14

贊曰。禮述妙宗。說淨觀。
大弘台教。而臨終念佛坐逝。
豈騰口說者。可同日語耶。
other:: 
## 有嚴
有嚴 ^135a19

宋有嚴。住台州赤城崇善寺。
依神照學天台教。
晚年結茆樝木之下。
號曰樝菴。平生篤修淨業。
有懷安養故鄉詩。
為時所傳。建中靖國元年夏四月將終。
見寶池大蓮花。天樂四列。
乃作餞歸淨土詩示眾。
後七日跏趺而化。
塔上有光如月。三夕方隱。 ^135a22

贊曰。前法祥鏡光。
現於壁端。今嚴公月光。
現於塔上。皆身心瑩徹之明驗也。
乃至光明滿室者。
金光彌亘江上數百里者。
嗚呼。是可以偽為乎哉。
other:: 
## 慧明
慧明 ^135a28

宋慧明。號晦菴。學於慧光。
晚依蓄山常照寺。
修淨業。日課法華楞嚴圓覺。
持彌陀聖號萬數。
慶元己未春示疾。
謂弟子曰。吾學大乘。
求生淨土。今果遂矣。
累足坐逝。眾聞天樂西來。
徘徊頂上。荼毘五色舍利無數。
other:: 
## 師贊
師贊 ^135b4

宋師贊。雍州人。為僧童。
年十四。念佛不絕。
忽遇疾暴亡。俄而復甦。
謂師及父母曰。阿彌陀佛來此。
兒當隨行。隣人見空中寶臺。
五色異光。向西而沒。
other:: 
## 二沙彌
二沙彌 ^135b10

隋汶州二沙彌。同志念佛。
長者忽亡。至淨土見佛白言。
有小沙彌同修。可得生否。
佛言。由彼勸汝。汝方發心。
汝今可歸。益勤淨業。
三年之後。當同來此。
至期二人。俱見佛來。
大地震動。天花飃舞。
一時同化。
other:: 
## 了然
了然 ^135b15

宋了然法師。號智涌。
住白蓮寺二十四年。
夢二龍戲空中。一化為神人。
袖出簡云。師七日當行。
既寤集眾說法。大書曰。
因念佛力。得生樂國。
凡汝諸人。可不自勉。
即沐浴更衣。令眾誦彌陀經。
至西方世界處。倏然而化。
能仁寺行人。皆聞天樂之音。
祥光上燭天表。
other:: 
## 思照
思照 ^135b21

宋釋思照。研究宗教。
專心淨業。每四更即起。
稱誦佛名。懈怠比丘。
不遑安寢。效法藏四十八願。
結僧俗係念淨會三十年。
一日感疾。夢丈六金身。
集眾念佛。忽厲聲同眾稱念。
屈指作印坐逝。闍維齒及數珠不壞。
other:: 
## 智廉
智廉 ^135b28

宋智廉。居上虞化度寺。
初遍參宗門。晚節一意西方。
慶元改元秋八月。
別眾曰。我夢中見阿彌陀佛。
大眾圍繞說法。佛云。
諸善人等。當須專心淨業來生我國。
我見勝相。往生必矣。
乃書偈曰。雁過長空。
影沈寒水。無滅無生。
蓮花國裏。書畢回身。
向西結印而逝。
other:: 
## 智深
智深 ^135c5

宋智深。號慈川。學於海月。
歸嘉禾。開長堂供眾二十年。
專志念佛。常以淨業化人。
得往生者甚眾。忽示疾。
客至問安。談論如常時。
客方出門。即遷化。
人見紫雲。向西而沒焉。
other:: 
## 法因
法因 ^135c12

宋法因。住四明廣壽寺。
三十年冥心淨土。
後有疾。集眾諷觀經。
稱佛號者三夕。謂門人曰。
吾將行矣。或請留偈。
乃書曰。我與彌陀本無二。
二與不二並皆離。
我今如此見彌陀。
感應道交難思議。
挺身端坐而逝。 ^135c17

贊曰。以我心而念彼佛。
則生佛宛然。即凡心而見佛心。
則生佛何別。何別故離二。
宛然故離不二。離二故不從他覓。
離不二故不礙求生。
又離二故凡情斯盡。
離不二故聖解俱亡。
如此見佛者。終日娑婆。
終日淨土。念念釋迦出世。
時時彌勒下生。可謂真見彌陀者也。
其或不然覿面相逢。
白雲萬里。
other:: 
## 智仙
智仙 ^135c22

宋智仙。號真教。住白蓮寺。
講道十三年。西向禮念。
未甞少廢。一夕微疾。
請觀堂行人。誦彌陀經。
卷未終而坐脫。隣住能仁寺僧。
皆聞天樂和鳴。黎明乃知師亡。
other:: 
## 宗利
宗利 ^136a1

宋宗利。居新城碧沼。
修念佛三昧者十年。
後入道味山。築菴名曰一相。
越十五年。忽謂弟子曰。
吾見碧蓮花。遍滿空中三日。
復曰佛來矣。即書偈云。
吾年九十頭雪白。
世上應無百年客。
一相道人歸去來。
金臺坐斷乾坤窄。
奄然而化。
other:: 
## 齊玉
齊玉 ^136a6

宋齊玉。號慧覺。初於霅川寶藏寺。
建淨土會。後住上竺。
夜半頂彌陀像行道念佛。
一日謂首座曰。床前多寶塔現。
非吾願也。所欲則淨土耳。
可為我集眾念佛。
首座鳴鍾。僧至將百餘。
玉云。今已見佛。瞑目端坐而逝。 ^136a13

贊曰。多寶塔亦佛國也。
玉何以不願。昔韋提希。
遍觀淨土而獨求安養。
蓋非專修。功弗克就。
知此可與言西方矣。
other:: 
## 圓照本禪師
圓照本禪師 ^136a18

宋宗本。常州無錫人。
初參天衣懷禪師。
念佛有省。後遷淨慈。
奉詔入東京慧林寺。
召對延和殿稱旨。
平居密修淨業。雷峯才法師。
神遊淨土。見一花殊麗。
問之曰。待淨慈本禪師耳。
又資福曦公。至慧林禮足。
施金而去。人詰其故。
曰。吾定中見金蓮花。
人言以俟本公。又蓮花無數。
云以待受度者。或有萎者。
云是退墮人也。有問。
師傳直指。何得蓮境標名。
答曰。雖在宗門。亦以淨土兼修耳。
後臨終安坐而逝。
諡圓照禪師。 ^136a22

贊曰。昔中峯天如。
謂禪與淨土。理雖一而功不可並施。
今曰兼修者何。蓋兼之義二。
足躡兩船之兼。則誠為不可。
圓通不礙之兼。何不可之有。
況禪外無淨土。則即土即心。
原非二物也。安得更謂之兼。
other:: 
## 大通本禪師
大通本禪師 ^136b3

宋善本。試華嚴得度。
奉詔住法雲。賜號大通。
後歸杭州象塢寺修淨業。
定中見阿彌陀佛示金色身。
一旦告門人曰。止有三日在。
至期趺坐念佛。西向而化。
other:: 
## 靈芝照律師
靈芝照律師 ^136b9

宋元照。住靈芝。弘律學。
篤意淨業。念佛不輟。
一日令弟子。諷觀經及普賢行願品。
趺坐而化。西湖漁人。
皆聞空中樂聲。
other:: 
## 清照律師
清照律師 ^136b14

宋慧亨。住武林延壽寺。
初依靈芝習律。專修淨業。
六十年。每對人必以念佛為勸。
建寶閣立三聖像。
最稱殊特。有江自任者。
忽夢寶座從空而下。
云亨律師當升此坐。
適社友孫居士。預啟別亨。
即在家作印而化。
師往炷香。歸而謂其徒曰。
孫君已去。吾亦行矣。
乃集眾念佛。為說偈曰。
彌陀口口稱。白毫念念想。
持此不退心。決定生安養。
端坐而化。號清照律師。 ^136b18

贊曰。六十年專修淨業。
臨終瑞應何疑焉。
世有以少時之力。
而咎淨土之無徵。
謬矣。
other:: 
## 思敏
思敏 ^136b27

宋思敏。依靈芝律師增受戒法。
專心念佛二十年。
後有疾。請眾諷觀經者半月。
越三日。見化佛滿空。
臨終念佛。聲出眾外。
酷暑留龕七日不變。
香滿室中。
other:: 
## 晞湛
晞湛 ^136c1

宋晞湛。山陰人。少為儒生。
忽厭世出家。與瑩行人。
建無量壽佛殿於阮杜。
專修淨業。坐不背西。
久之常見佛及二菩薩相。
一夕面西念佛。正坐凝然作印而化。
other:: 
## 登法師
登法師 ^136c6

隋登法師。講涅槃經於并州興國寺。
來聽經者。普勸念佛往生。
開皇十二年命終。
異香滿空。及殯光明香雲。
遍諸聚落。
other:: 
## 僧厓
僧厓 ^136c11

釋僧厓。住益州多寶寺。
篤心淨業。焚五指供西方三聖。
或問痛否。答曰。心既無痛。
指何痛焉。臨終天花如雨。
人見厓班衲錫杖。
與五六百僧。乘空而沒。
other:: 
## 藏法師
藏法師 ^136c15

宋僧藏。汾州人。一生不受道俗禮拜。
專修淨土將終。天樂次第來迎。
皆不赴。及西方佛至。
別眾而化。
other:: 
## 孤山圓法師
孤山圓法師 ^136c20

宋智圓。居西湖孤山。
廣解諸經。刻心淨土。
造彌陀疏及西資鈔。
勸發往生將終。以陶器合瘞。
後十五年。積雨山頹。
啟視陶器。形質儼然。
爪髮俱長。 ^136c24

贊曰。傳稱沒後如故。
不說臨終往生何也。
據沒所現。徵存所脩。
正其白業堅固。所感決定往生何疑。
other:: 
## 元淨
元淨 ^136c28

宋元淨。杭人。十二出家。
後居龍井寺。時賢趙清獻公。
蘇文忠公輩。咸重之將終。
入方圓菴。謂人曰。
吾七日無障。所願遂矣。
七日出偈示眾。吉祥而逝。
other:: 
## 喻彌陀
喻彌陀 ^137a3

宋思淨。姓喻氏。錢塘人。
自號淨土子。早侍瑛法師。
講法華。後專念佛。
暇則畫佛像。凡畫必於淨室寂想。
見彌陀光明乃下筆。
紹興丁巳歲。端坐七日。
一心念佛。漠然化去。 ^137a8

贊曰。畫佛觀佛。善用者頗類。
蓋畫能置人馬腹。
豈不能置人佛國耶。
然則畫工畫佛。何以不往生。
噫問渠還室必淨。
想必寂否。況畫工雜繪群形。
喻老惟專一佛。專則觀也。
非畫也。丹青者流。
毋假口於此。
other:: 
## 蒙潤
蒙潤 ^137a12

釋蒙潤。字玉崗。得法於古源禪師。
晚居風篁嶺之白蓮菴。
杜門念佛。臨終化佛來迎。
異香滿室。
other:: 
## 雲屋
雲屋 ^137a18

元善住。字雲屋。蘇人。
掩關六時念佛。病久不易。
終時異香滿室。有安養傳谷響集行世云。
other:: 
## 旨觀主
旨觀主 ^137a22

元旨觀主。字別宗。
杭人。戒德甚嚴。剏觀室於龍山之陽。
修行念佛三昧。雖避兵竄逐。
亦不暫廢。臨終無疾。
沐浴端坐而化。芝雲仁法師行業集。
載之甚詳。
other:: 
## 曇懿
曇懿 ^137a26

宋曇懿。居錢塘。以醫為業。
晚年修念佛三昧。
出平時所蓄。供佛飯僧。
造像設浴。如是二十年。
後微疾。屏藥石。延七僧念佛。
次日見蓮花大如屋。
又一日。見梵僧臨榻問訊。
夜半眾聞念佛聲低。
視之泊然長往矣。
other:: 
## 太微
太微 ^137b2

宋太微。兒時投錢塘法安法師出家。
初授彌陀經。便能背誦。
及受具。扃門念佛精進不怠。
常縱步後山。忽聞笛聲。
豁然開悟。因畜一笛自娛。
有凌監簿者。同志淨業。
稱微為淨土鄉長。
一日叩門曰。淨土鄉弟相見。
微曰。明當相見於淨土。
今誦佛正冗耳。翌朝人怪其不赴粥。
往視之。見笛鉢禪椅已焚。
跏趺地上而化。 ^137b8

贊曰。畜笛自娛。古人聊記悟由。
因用以作佛事耳。
俱胝得天龍一指頭禪。
而終身竪指。端公見弄獅子。
以發明心地。而常被綵衣。
乃至誤讀楞嚴。而不改句讀。
皆此類也。猖狂自恣之徒。
慎毋以是藉口。
other:: 
## 用欽
用欽 ^137b16

宋用欽。居錢塘七寶院。
依大智學律。聞大智示眾曰。
生弘毘尼。死歸安養。
出家學道。能事斯畢。
即標心淨土。一志不退。
日課佛三萬。甞神遊淨土。
見佛大士種種異相。
謂侍者曰。吾明日西行矣。
即集眾念佛。黎明合掌西望。
跏趺而化。
other:: 
## 久法華
久法華 ^137b22

宋可久。居明州。常誦法華。
願生淨土。時號久法華。
元祐八年。年八十一坐化。
越三日。還謂人曰。
吾見淨土境。與經符契。
蓮花臺上。皆標合生者名。
一金臺標。成都府廣教院勳公。
一標明州孫十二郎。
一標可久。一銀臺。
標明州徐道姑。言訖復化去。
五年徐道姑亡。異香滿室。
十二年孫十二郎亡。
天樂迎空。皆如久所云。 ^137b29

贊曰。蓮花標名。至此蓋屢見矣。
幻歟真歟噫。幻心而念幻佛。
幻花而標幻名。乃至得記成佛。
夫孰非幻乎。吾且幻生焉。
何論其真與否也。
other:: 
## 祖輝
祖輝 ^137c8

元祖輝。住四明郡城佛閣。
逢人但云。阿彌陀佛。
說亦說不得。人因號說不得和尚。
鄞縣尉王用享夫婦。
敬事之。一日詣其家別云。
吾明日行矣。及明眾集。
即入龕端坐。求甘瓜啖盡一枚。
念佛而化。
other:: 
## 楚琦
楚琦 ^137c13

大明楚琦。蜀人篤信西方。
因抵燕京。聞樓鼓聲大徹。
洪武初三詔。說法京都　皇情大悅。
後築室號西齋。一意淨業。
甞見大蓮花充滿世界。
彌陀在中。眾聖圍遶。
將示寂。書偈示眾曰。
吾行矣。人問何生。
答曰。西方。又問。西方有佛。
東方無佛耶。乃厲聲一喝。
泊然而化。
other:: 
## 寶珠
寶珠 ^137c19

大明寶珠。常遊杭郡嘉禾間。
冬夏一衲。乞食自活。
宿無恒居。平時惟念佛不絕口。
人喚之纔應對。即連聲念佛。
更無雜語。後於海門寺。
忽若癲狂者。將半月餘。
僧呵曰。爾平生實行。
當與世人作眼目。
何得乃爾。珠曰。既如是吾行矣。
索浴畢安然立化。
other:: 
## 總論
總論 ^137c26

無量壽經。論三輩往生。
其上輩者。曰捨家離俗。
而作沙門。一向專念阿彌陀佛。
捨家離俗。身出家也。
一向專念心出家也。
身心俱淨。焉得不生淨土。
世有狂僧。或曰。淨土往生。
接引在家二眾。吾沙門。
吾何屑乎是。或曰。
淨土往生。接引僧中鈍根。
吾明教。吾明宗。吾何屑乎是。
噫是惡知。遠祖而下諸大老。
或弘經法。而聲震人天。
或握祖印。而道彌今古。
彼固昧於宗教。非沙門乎哉。
又惡知淨土之外。
無宗教無沙門乎哉。
吾因以告夫狂者。
往生集卷之一
 ^138a4
