佛說申日經〔開元錄中無法護譯，恐是支謙誤為法護〕
translator:: 西晉月氏三藏竺法護譯
jing:: 
聞如是：
一時，佛遊王舍城靈鳥頂山，與大比丘千二百五十人。 ^817c27

爾時，王舍城中有大豪富長者，名旃羅日，
財寶無量，敬信佛法、供養眾僧，精進難及。
長者有弟號名申日，不信佛法奉諸邪術，
見兄奉正每懷恚嫉，所可侍師號不蘭迦葉。
不蘭迦葉五百人等，謂申日言：「今汝兄者獨不侍我，不知真道而反信佛。」 ^817c28

時，旃羅日知異道人所共論說，語申日言：
「吾明日欲請卿師，寧肯自屈詣吾舍不？」 ^818a4

申日答言：「當往報之。」 ^818a6

申日即往詣其師所，長跪白言：「我兄今欲降伏請諸大人，明日自屈詣其舍食。」 ^818a7

師言：「大善！即受其請。」
時申日還白其兄言：「今已受請，明日當來。」 ^818a9

時旃羅日多使人客，於門中地掘作大坑令深五尺，
以青污泥滿其坑中，薄覆其上令如平地；
又復豫作五百發脚床，皆施一脚以襜衣之，
以五百鉢成熟乳酪，以此供具待異道人。 ^818a10

明日時至，來詣請所，諸尼犍子無有法則，
亂行併肩先入無上，適至門中皆各使走，
却墮泥坑污其衣服，皆悉瞋恚各欲還去。 ^818a14

時旃羅日使人牽留，解語其意：「此舊泥坑，
道人不知而墮此坑，不故為之，幸莫瞋恚，願前飯食。」
貿易衣服，盡請令入。
在門裏徑先付酪器，皆手持已，便語令坐，
適却居床，床皆反側，五百道人皆僵仆地，
鉢酪漿者，激灌其面及其衣服。
時諸道人益懷瞋恚，語申日言：「汝今投我與兄共謀，
毀辱吾等，甚為不細。」 ^818a17

是時，申日亦大不樂，道人瞋恚皆棄捨去。
時旃羅日復牽留之，為說方便譬喻之言：
「屬卿曹等墮泥中時，身體正黑甚為醜惡，
如卿之道；今酪正白其色鮮潔，譬如佛道，亦可捨卿所奉之術來就吾法。」
諸異道人不復與語，懷恚而去。 ^818a24

明日申日往詣師所，長跪自陳：「我兄無狀所為非法，
我實不知，願師加哀不見咎責。
雖爾，今者當為大師報昨日之怨。
我兄但以泥坑酪漿，毀辱師等耳，我今所報當過於此。
今我兄所侍之師，我當請之，掘門裏地令入五丈，
以火著中薄覆其上，設眾飯食皆內毒藥。
時佛當來，若不墮火坑中者，當持毒飯而分布，
與以此殺之，於師何如？」 ^818a29

時師報言：「如佛世尊，多智聖猛覩去來事，
他人所議輒豫知之，卿雖欲爾恐不能諧。」 ^818b8

申日復言：「先當請之，若其受者為無所知，若必明聖不受吾請。」 ^818b10

師曰：「大善！」
是時，申日出王舍城詣靈鳥山，前到佛所，
叉手揖讓，而白佛言：「我欲請佛及諸弟子，願屈光儀到舍小飯。」 ^818b11

佛言：「大善！」
於是申日歡喜而退，還白其師：「佛已受請為無所知，但當掘坑具毒飯耳。」 ^818b14

時諸異道人皆大踊躍，展轉相謂以為大慶。 ^818b16

申日有子，名旃羅法〔漢言月光童子〕，先世宿命學佛經道，
有神猛志，志在大乘，白其父言：「佛者大聖神通已達，
前知無窮却覩無極，蜎蜚蠕動心義所念，皆豫知之。
莫用邪冥惡人之言，受其重罪。」 ^818b18

時，旃羅法復白父言：「假令劫盡滿其中火，
三千剎土皆悉周遍，又取諸毒揣若須彌，
猶尚不能動佛一毛，況此小坑而欲害之。
今父所作譬如螢火，自以小明欲蔽日月，
譬如小鳥欲以其身衝崩鐵圍，反碎其身無所能諧。
今諸異道所作如是，不須請佛。」 ^818b22

其父不信故如前謀，明日時至遣人白佛：
「所供已辦，願可自屈。」 ^818b27

於是如來便起向道，放大光明一切洞徹。
是時，十方有十菩薩皆阿惟顏，一一菩薩各與億百那術無數菩薩俱飛來會，
各將寶華栴檀名香，以眾伎樂供養世尊，
詣王舍城，欲觀如來有所感動。 ^818b29

時申日舍，有金色光皆明如日，旃羅法白言：
「今佛現舍金色之光，佛以向道有此感應，
可往止之，不須使前。」
父故不信。 ^818c4

是時，申日第一夫人號名月羽，旃羅法母也，
見此變瑞踊躍歡喜，即發無上正真道意。 ^818c7

於是，旃羅法白其母言：「今當勅五百夫人，皆令莊嚴出見如來。
所以者何？世尊難值，億百千劫時有佛耳。」
五百夫人皆悉受教，歡喜侍佛。 ^818c10

佛入城時，足蹈門閫，三千國土皆大震動，
諸有疾病悉為除愈，盲視聾聽瘖痾能言，
跛躃者行，諸被毒者毒皆不行。
諸有樂器不鼓自鳴，金銀、七寶皆作音聲，
飛鳥、走獸相和悲鳴。
時十方神并諸天人，各與尊神不可計數，皆悉隨從詣申日舍。 ^818c13

佛蹈火坑變為浴池，中生蓮華大如車輪，
華有千葉七寶為莖，其色妙好佛蹈其上，
及諸菩薩所可蹈華，皆生五百葉，弟子乘者華生五百葉。 ^818c18

申日見火坑作此變化，心中驚悴即大惶怖，頭面作禮。
佛入其舍，菩薩弟子皆悉坐定，申日懺悔，
前白佛言：「我大無狀所作非法，今飯食中皆有毒藥，
乞得更備辦，宿留須臾。」 ^818c21

佛言：「持毒飯來，我自食之。」 ^818c25

申日歡喜即如佛教，分布飯具皆悉周遍，便即受之呪願達嚫。
其毒飯者變為百味，香聞十方，其有聞此飯香氣者，
自然飽滿身得安隱，皆發無上平等道意。
飯食畢竟，五百夫人及旃羅法為佛作禮，
却住一面，長者申日自取小床於佛前坐，
而白佛言：「世尊神通有三達智，我之所作想佛已了，
不即逆告語我，乃令吾等興立非法造此惡事，佛豈不知我所議耶？」 ^818c26

佛告申日：「乃昔過去阿僧祇劫，爾時有佛號提和竭如來，
為等正覺，其明無量度諸懈廢，與眾開士及大弟子無央數俱行入城。
時有長者名鞞陀衛，時適出城，有梵志女，
鮮潔少雙，執持名華。
時長者子即以銀錢五百，從賣華女得華五莖，以散佛上。
佛即授其決言：『汝却後無數阿僧祇劫，當得作佛號釋迦文。
汝作佛時，當有長者號名申日，與異道人合構逆事，
火坑、毒飯規欲試汝。
雖有此惡，當因汝得度。』」 ^819a5

佛告申日：「時長者子今我身是，我乃爾時從如來授記，
即得明決之定，以為悉豫知有汝名字，
況汝昨日所謀議事，豈不知乎？
當知諸佛善權之慧，欲以因緣有所起發。」 ^819a15

長者申日聞佛所說即得法忍，復自歎言：
「如來之智無所不度，明知我今不復受罪。
所以者何？過去世時錠光如來豫說我名，
今當為佛之所開化，以是言之不復受罪。」 ^819a18

時佛說法於王舍城，長者居士無央數千，
及異道人五百之眾，皆發無上正真道意。
五百夫人即時逮得不退轉地。
月光童子從坐而起，讚歎佛已，而白佛言：
「設我來世得作佛時，令我國土一切人民無有惡心皆應質朴，
有諸惡國人民剛強五濁賤世，我願於中而開化之。」 ^819a22

佛告阿難：「汝聞月光童子所說不乎？」 ^819a28

阿難對曰：「唯然已聞。」 ^819a29

佛告阿難：「我般涅槃千歲已後，經法且欲斷絕，
月光童子當出於秦國作聖君，持我經法興隆道化。
秦土及諸邊國，鄯善、烏長、歸茲、疏勒、大宛、
于填，及諸羌虜夷狄，皆當奉佛尊法，普作比丘。
其有一切男子、女人，聞申日經，前所作犯惡逆者皆得除盡。
當知世尊之所應度如是如是，其有犯逆尚得度脫，何況至心學佛道者。」 ^819b1

佛說經已，一切眾會莫不歡喜，作禮而去。
佛說申日經
w::  ^819b8

按《開元錄》，此經四譯一失，法護譯中雖有
《月光童子經》，亦名《申日經》者，自是一經有二名耳，
非別有《申日經》是法護譯者。
藏中既有《月光童子經》，為法護譯，斯已矣！
此何更有《申日經》為法護之譯耶？
則未知此經是誰之譯？
又何據謂之法護譯耶？
今以錄中有云：「支謙譯中有《申日經》一卷，
云與《月光童子經》同本異譯。
今撿尋文句，二經不殊，故不雙出云云。」
則藏中必有支謙所譯《月光童子經》，亦名
《申日經》者。今諸藏皆無，恐此經即是，而誤安法護之名耳。
如是，則四譯還具矣。
冐陳瞽言，以俟來哲。
 ^819b11
