大般涅槃經疏卷第十三
author:: 隋章安頂法師撰
再治:: 唐天台沙門湛然再治
pin:: 
#  17 一切大眾所問品(一三)
一切大眾所問品
六卷稱隨喜品，古本稱憂悲歎頌品。
六卷取迦葉見純陀修成菩薩道我亦隨喜，古本取佛受純陀供即入涅槃憂悲歎頌。
今取何義以題品目？
有二解：文中實無大眾相問之言及以大眾問佛之事，
但有化佛受大眾供，即為大眾所問之境。
二云如來今日受我供已當入涅槃，我等當復更供養誰？
乃是大眾更相慰問。
觀師云：迦葉發問，元為大眾；佛是所問。
能問所問意在茲品，從此得名，故言大眾所問品。
今明文中不載問詞，據答顯問。
上明常住不變，今示涅槃之相。
相與說反眾問斯義，佛以偈答畢竟常住不入涅槃，
從答顯問，故言大眾問品。 ^118a7

文為兩：一次第答問、二歡喜領解。
初中，河西云：此品答七問，為四章：初章答示現涅槃問，
兼答示人天魔道問；次說偈已下，答知法性問；
三釋有餘偈，正答說祕密問，兼答遠離病問及近無上道問；
四云何復名無餘義耶，答畢竟問。
就初為二：一大眾奉供、二如來受供。
奉供又二：一緣起；二獻供緣起，為五：一放光、
二欲獻、三人天遮、四重放光、五奉供。
而以此為答示現涅槃問者，河西解云：
示現涅槃，有三種：一言說示現、二神通示現、三即事示現。
即事者，香木酥油受最後食是也。
神通者，放光現瑞是也。
言說者，告純陀言：「汝欲令我久住世者，宜當速奉最後供養。」
即答問意。「爾時天人」下，是第二獻供，又二：
初大眾供、次純陀供。
初大眾供，又二：一大眾供、二比丘持衣鉢。
次純陀供，為四：一辦供、二變土、三悲請、四稱歎。
「爾時世尊」下，第二如來受供，又四：一受大眾供、
二受純陀供、三大眾興念巨細相容、四大眾悲歎。
所以兼答示人天魔道者，河西云：世界嚴淨毛孔化佛，
純陀少供普充大眾，凡此殊勝希有大事，
能令時會了了覩見，故是兼答示人天魔道問。 ^118a19

「爾時世尊」下，是第二章，答知法性問受於法樂，
又二：初正答問、二領瑞結成。
初正答問又二：先答知法性問、次答受法樂。
初又二：先偈文中正明知法性、後長行褒貶得失。
初有二十一行偈，為三：初四行止悲誡聽、
次十三行正辨法性、三四行結勸修習。
初四行，如文。次十三行，為二：前十二行，
二二相對以為六雙，顯法性之理；後一偈總結止悲。
然正是十二偈，而後文云十三偈者，兼取總偈。
初一雙中初行中云烏與鴟者，此二鳥得共處。
若烏鵒與鴟不得共處，鵒即鴝鵒只是鵂鶹，此鳥與鴟烏不可共處。
次雙，可見。第三雙中云七葉至臭婆師極香，
迦留毒樹，鎮頭甘果。
餘三雙，可見。後勸修中云三寶同真諦者，
開善云：佛果冥真，真既常絕，果亦常絕。
莊嚴云：佛果出真，真所不攝，是常妙絕與真同故，故同真諦。
二師猶作偏真釋之。
言果出真外復與真同，既同寧出？
既出豈同？今明佛僧是人、諦即中道，中道之法即法是人、
即人是法，故言三寶同真諦偈。
後長行褒貶得失者，莊嚴用此文答示人天魔道問，
旃陀羅即是魔道，阿羅漢是人天道。
有師不用此釋，羅漢非人、旃陀羅非魔，此但是結前得失之意。
知三寶常，堪受供養，如阿羅漢名之為得。
若不知常，為害法身，如旃陀羅名之為失。
次「爾時人天眾」去，明受法樂因事答問，
又二：先受法樂、次伸供養。 ^118b11

「爾時佛告」下，第二領瑞結成，為二：前命迦葉領、次命純陀領。
前迦葉文中云復見大眾說十三偈者，
一云：佛與大眾各說十三偈。
此文是佛說，大眾偈不來。
二云：又見大眾屬上句，說十三偈屬佛，不是大眾說十三偈。
於命迦葉領中，文為四：一命、二領、三推功在佛、四推菩薩能知。
次命純陀亦四：一命、二領、三佛重結、四迦葉隨喜。
「世尊一切契經」下，第三章，答上云何為眾生演說於祕密問，
兼答遠離一切病得近無上道三問。
但有餘之偈，是如來隱覆隨緣之說，非平道顯理究竟之義。
今演隱覆令祕顯露，即是酬其上問。
而文中明五逆、四重、謗法三種病人罪滅病愈，
即是兼答遠離一切病，由病差罪滅得近無上道，兼答兩問意在於此。
文為二：初略問答、次廣出七偈。
初中，初略標有餘無餘之問、次略答有餘是不了是密無餘是了是顯
〔云云〕。次「純陀白」下，是廣出七偈問答，即為七章，
七章或是純陀舉、或是文殊舉、或佛自出〔云云〕。
初一章是純陀請問，文為六：一簡闡提、
二取三罪人、三釋取意、四釋簡意、五結偈、六緣起。
初簡闡提中有四番問答。
初舉偈請釋云何一切布施皆可讚歎？
布施持戒可讚，布施破戒云何可讚？
次佛答中，除一闡提。
第二第三番問答，可見。
第四番問何名闡提。
次佛答中有三番：初通說四部弟子謗法造重究竟無改，
雖非即是，而亦趣向一闡提道；第二番指四重五逆；第三指說言無佛法眾撥無因果。
除三番外，施皆可歎。
「爾時純陀復白」下，是次問答取三罪人，即四重等。
於中三：初一問答略出三相、次廣明四重謗法五逆可滅、後別明誹謗因緣。
初略，如文。次廣中，先問、次答中意為三：
初明滅惡法、次釋滅惡法、三正明惡滅。
初滅惡法者，河西云：有六妙藥，一發菩提心、
二慚愧悔過、三守護法、四恭敬護法者、
五達罪相、六受持解說大乘經典。
此亦六緣，大同小異：一被法服、二慚愧改悔、
三生護法心、四供養護法者、五自受持讀誦、六為他說。
河西云：發心達罪亦可會此。
次「何以故」下，釋中即釋其意，有譬、合、結三。
「若有毀謗」下，正明惡滅。
應具如前，而今文略，直言還歸正法，舉是舉非。
犯五逆者，明五逆可滅，亦舉是舉非。
此中三罪皆悉可滅，即是兼答遠離一切病問。
既得滅罪，即得近於無上之道。
「又善男子犯重罪者」下，第三釋取三罪人意，
有法、譬、合。譬為四：一未生解、二已生解、
三明護法、四得果報。
初譬造罪破戒時。
女譬淺行菩薩有生解義，如女懷妊蘊解未發。
值國荒亂譬破戒眾。
持犯路絕，故言遠至他土。
次在一天廟譬生解。
天廟譬此經，依經生解。
舊邦豐熟，聞持戒功德所得果報。
三路經恒河譬護法，斷常邪眾譬恒河，邪辯忉諂譬河水暴急。
寧失報命不捨其解，故言不獨濟也。
四命終之後，是得果報生天。
三「犯四重」下合譬，可尋。
四「純陀復言」下，釋簡闡提，先問、次答。
答中三：法、譬、合。法中意云施此人不得福也。
「譬如有」下譬，既破核竟，種則不生，施一闡提如種破核。
然闡提改悔則非闡提，下文云「闡提作佛亦名謗佛，言不作佛亦名謗佛。
若言闡提悔而作佛，是不謗佛。」
合，如文。五「善男子」下，結偈意。
前一切施可稱歎者，是有餘說；今明差別，則無餘說。
六「純陀復言」下，是說偈緣起。 ^118c8

「復次善男子如我昔日」下，第二章，佛自舉偈，
為三：一佛舉偈、二文殊舉偈反質佛偈、三如來解釋。
初文可見。次文殊反質中云方等阿含者，
阿含翻法歸，眾法所歸。
阿含通小大，小直云阿含，大加方等。
三「佛言」下，是佛為釋。 ^119b12

「爾時文殊」下，第三章，文殊重難。
於中先難、次「佛告」下佛答。
初問中意言九十五種皆趣惡道，聲聞為正即是善道。
《華嚴》云「九十六種皆是邪道。」
二文云何通？解言：《華嚴》指實行二乘，故不名正。
古《百論疏》云「順化聲聞皆是外道。」
次佛答，如文。 ^119b17

「爾時世尊」下，第四章，復是佛舉偈，為三：
初佛舉偈、次文殊疑、三佛印讚。
「爾時文殊」下，第五章，復是文殊舉偈，又二：
先文殊說偈、次如來印成。
貪愛無明者，舊解云：貪心是內向，喻之如母；
無明是外境，喻父。
然只是貪愛，豈墮無間？
因貪起邪見，是故墮落。
此義不然。貪愛無明俱有內外，無明是受身之本如父，貪是枝末煩惱如母。
又父是疏緣如無明，母是親緣如貪愛。 ^119b22

「如來復為」下，第六章，如來自舉偈，為三：
一如來舉偈、二文殊難、三如來釋。 ^119c1

第七章，文殊自舉偈，又二：先舉偈、次如來違釋。 ^119c3

「爾時迦葉白佛」下，第四章，答云何說畢竟及與不畢竟問。
一番問答。答中具騰上意，無餘即是究竟義，云何復名一切義乎即不究竟？
佛還酬兩問。唯除助道是無餘義，酬其畢竟問。
其餘諸法通餘無餘，酬其復名一切義乎不畢竟義。
唯除助道常樂善法者，河西云：助道是因，常樂是果。
修萬行因得萬德果，此則無餘。
為利根人作真實說，無法不盡故云一切，
亦皆無餘；其餘諸法悉是有餘。
就有餘中亦有無餘，如為聲聞說四諦，
為緣覺說十二緣，稱器取之，故言無餘。
興皇云：助道語通，不的是因。
今以常為果、善法為因，此果此因並是助道，為緣斥倒。
非因非果乃是正道，名無餘義。 ^119c4

「迦葉菩薩心大」下，即是大段第二大眾歡喜領解。
初開章為二：一次第答問、二歡喜領解。
今答問既竟，次大眾歡喜，文為二：一正領解、二現病結成。
初又兩：一迦葉領解、二大眾領解。
迦葉領又二：初領解讚歎、次迦葉更問功德。
「爾時諸天世人」下，是第二大眾領解，又三：
一大眾稱歎勸請、二如來止悲酬請、三大眾供養發心。
初文四偈，為三：初一行標請；次兩行釋請，
舉出家二人在家一人未至，不應入滅；後一行結請。
如來止悲酬請兩行半，為二：初兩行酬請、次半行止悲。
但初酬中二人云「阿難多聞士，自然能解了，是常及無常。」
六卷云「觀如來兩足，自知常無常。」
如來涅槃時，一足黑黮、一足光淨。
光淨表法身常住，黑黮表迹應無常。
「爾時大眾」下，第三大眾供養發心，又三：
一供養、二發心、三進位，可見。 ^119c17

「爾時世尊」下，第二如來結成，又三：一授記、
二付囑、三現病。舊云：從付囑下便為〈現病品〉。
今則不然，現病為結成前，在此無妨也。
背痛者，出《大智論》，昔鹿王為後來跛兔忍死待之，今佛為須跋故背痛也。
pin:: 
#  18 現病品(一三)
現病品 ^120a4

莊嚴名第二周。梁武稱中後。
開善答離一切病。
興皇兩存，前雖答竟何妨更說，後雖更說何妨答前。
觀師兩望，望前是結成前答，望後是生起五行。
雖復兩望，望前是旁，望後為正。
今皆不然，從此品去是第三涅槃行。
其文有二：先明修五行、次明證十德。
初文為五：一病行、二聖行、三梵行、四天行、
五嬰兒行，今說初行，從此標名，故言現病品。
然品題現病而文明無病，此義云何？
由前品末授記付囑竟，即云我今背痛舉體皆痛，
如彼小兒及常患者，從此義故，題現病品。
由現此病，致有三推三請，明如來無病。 ^120a10

就文為四：一明推請、二現無病相、三大眾供養、四廣明無病。
初有三推三請：一請說法、二請息惡慢、三雙請二事。
三推者，一推自行、二推化他、三推證果。
兩三相間，皆先推次請，合成三段，開成六章。
初約自行推者，佛萬行悉滿、眾苦屏除，寧當有病？
次化他推者，佛自行竟、化他功滿，能斷眾生三毒之病，寧當有病？
三證果推者，佛地圓足種智現前，湛然常住，寧得有病？
就推自行，文為兩：初明無病因、後明有無病因。
偏言四分者、通見思故。
五見及疑、別在見諦。
通別病因、佛必定無。
「有二因緣」下、推有無病因。
憐憫是內心、給施是外捨，內救外濟除眾苦惱，即是無病之因。
先推竟。次「世尊世人有病」下，是請說法，
文為四：一請教弟子；二請大乘；三請教不退，
即是生善；四請治惡人，即是滅惡，在文可見。
此亦是四悉意也。 ^120a21

「諸菩薩等」下，是推化他，文為二：先明化他除三障、次明化他及以發願。
初文三：先標三障、次釋、後結。
初標可見。次釋中又三：初釋煩惱障。
四句料簡：利而不深、亦深亦利。
若數數起妨修道者，名煩惱障。
深而不利、不深不利，不數數起，雖是煩惱而不名障。
通論四句皆是煩惱，此別分別故爾。
七慢，如文。《成論》有大慢為八，但此文略。
河西有九慢，謂小中上、等中等，單慢開為兩。
小中上者，自恃我解勝他小愚，恒自慢於小者。
等中等者，我與他齊，起勝彼心。
慢慢者，謂其智解勝一切人，更無及者。
大慢者，等中上、上中等。
不如慢者，多不如中言我小劣，而實懸殊。
我慢者，觀五陰為我，著我所由。
邪慢者，實無功勳，自以為有。
次釋業障者，決定四趣業能障初果，決定欲界業障第三果，
決定色無色業障第四果。
此中重惡之病乃是報障，何以釋業？
舊二解：一云重惡之病實是報障，而釋業者果中說因；
二云五無間業如惡重病，借此為譬。
三釋報障云謗法闡提何關報障，亦二解：
一云生在謗法一闡提家，豈非報障；二云惡人具二，
一是惡業、二是惡報，故雀欲蛇嗔皆先業果。
「復次世尊」下，二即是請除惡慢，文為二：初請除愚人之惡見。
佛現病生必死想，起斯惡念；後請息外道之慢。 ^120b8

「復次世尊」下，三是推佛證果，身力具足豈當有病？
又二：先明身力、次明智力。
初身力中，廣舉諸力格量。
優鉢羅等象者，此象色青。
芬陀利，色赤。二云象行時足下有華，如優鉢羅，因以名之。
大拏云：行蓮華上白象，即其證也。
又云：雷震時芽上生優鉢羅華，故以為名。
餘者例之。鉢建提，此翻堅固。
那羅延，此翻金剛。 ^120c3

「如來今者」下，三是雙請說法息惡，先長行略請、後偈廣請。
偈有七行，初三行正請、次三行釋請、後一行結請。
初正請又二：前一行請起說法、次兩行請除惡慢。
初文中，迦葉是佛弟子，何以同彼外道稱佛為瞿曇？
解云：凡稱瞿曇亦有所簡，如人瞋喚及以喜喚皆云張王，
況復但言瞿曇，聖德豈同外道慢心喚耶？
次釋請又二：初一行釋息惡、次兩行釋說法。
後結請，可知。「爾時世尊大悲」下，是第二佛示無病相。
文為三：一光明利益、二蓮華利益、三化佛利益。
而此三意有事有理，事者病色萎悴、健色光悅；
今放光晃耀即無病相，蓮華是瑞非是病相。
化佛者如來所作，若是病人不能所為，有所為者則非病相。
表理者，光從身出表法身，華能含果表解脫，佛是覺慧表般若。
三德具足，寧當有病？
三章各二：初光明、次利益。
初光中云大悲熏心者，佛德無量，何獨大悲？
上文請云：三世如來大悲為本，如是慈悲今何所在？
今酬此請，故言大悲熏心。
前亦放光，不言過百千日，正為現病，非病所能現光破疑。
「大悲熏身惠施眾生」下，明利益。
二「爾時世尊心無疑慮」下，是蓮華利益，
亦為二：初辨蓮華、次「是諸光明」下利益。
華益之處，遍於三塗彌見其華，以表解脫明矣。
八寒地獄，前四從聲、後四從色。
罪人初入見是華池，起愛即往，從見得名。
或言只是地獄，色如四華。
擘字應作劈裂讀之。
三「如是一一華」下，化佛利益，亦為二，如前〔云云〕。 ^120c10

「爾時一切天龍」下，是第三大眾供養勸請。
勸請意者，向謂臥病恐即涅槃，今見光相知未入滅，是故請法。
先供、後請。初文中云建陀者，河西云：一肩鬼，使人肩痛。
優摩陀，能令人醉鬼。
阿婆摩羅，令人狂鬼。
二「說偈」下，是勸請，十五行并少長行，分為二：
初十四行正請、次一行并長行經家敘事。
初文三：初兩行標請、次十行釋請、後兩行結請。
初如文。次十行為五：初本誓故請、次墮惡故請、
三下愚不知故請、四施甘露法故請、五療病故請。
次結請，如文。二「是諸大眾」下，是經家敘事，
為二：初請已默止、次請聲所至。
至淨居者，色頂有形，有耳識故；無色不爾，故不至彼。
〈序品〉中云有頂〔云云〕。
例世間天，生天淨天，應言生淨居、無漏淨居、
第一義淨居〔云云〕。 ^121a9

「爾時佛告」下，品中第四，廣說無病，又二：
一明如來無病、二舉病行對辨。
初文為三：一明無病、二舉往證今、三云現病是方便密語。
此初，歎迦葉。迦葉是請首，是故歎之。
善哉是總歎；四句是別歎，歎得，歎離，離外惡緣及內惡因，得內善因及外善緣。
二「善男子我於往昔」下，明我久無此病。
過去無量者，是舉昔證今。
三「如言如來」下，現病是方便密語。
凡舉十二事密語，初十一事是舉類、後一事合無病。
「迦葉世有三人」下，是第二舉有病對無病。
如此之人可得有病，佛不如此，豈得有病？
又為二：先明三病人、次明五病人。
此中三病人異前三人，前三人不差，今三人不差、
差差、差，初是三種罪人，次是二乘小道，三是聞經菩薩。
初法、譬、合，後二皆有譬，合。
合第三人云為諛諂利養誑他故，受持是典，與前碩異。
寧當不受不持不用、破戒讀誦，此乃與奪之意。
初列三病人，不差者即開出三不，差差者未開，差者即開出怖畏利養等六事。
約五法師合三十種中者，後更開五種病人，
都合三十八種〔云云〕。
二「迦葉有五種人」下，還成上第二病人。
既言遇緣可差、不遇緣死，即是四果緣覺，
此等帶病修行，故言有病行處。
菩薩在因，亦應例此。
如此之人可言有病，佛斷惑盡即無復病。
初果斷三結者，我見、疑、戒取。
人天七反者尚略，廣則十四二十八。
此文八萬劫成菩提，下文八萬劫發菩提心，須會釋之。
三果斷五下結，即欲界煩惱。
更以貪、瞋足我見疑戒取，為五下分〔云云〕。
羅漢或出有佛世、或出無佛世、故非獨一之行。
辟支決定出無佛世、故名獨一之行。
pin:: 
#  19 聖行品(一三-一六)

## 1
聖行品上 ^121a23

次第、釋名、枝本、說不說、次第者，河西明前略廣門說涅槃果，
五行修涅槃因，十德聚功獎勸行因。
舊云：五行辨因，十德明果。
開善云：五行明有行，十德明空行。
義皆不然。河西以望果行因，文乃承躡，義不相干。
何者？前明圓極之果，五行是梯隥之因。
方圓非類，於義不允。
若舊以五行是因，不應言佛之所行故名聖行。
若十德是果，復不應言菩薩修行大涅槃經得十事功德。
又且五行非圓因、十德非極果，不成次第。
開善五行是有，是亦不然，聖行是開空法道，
梵行修十一空住平等地，天行是第一義理，
嬰兒行不來不去，病行是如來密語，豈可偏據有行義耶？
言十功德是空義者，是亦不然，十是數法，
昔所不得不聞不知，今得聞知，以聞一句半句見少佛性，何獨偏據空行耶？
今明次第者，上因食論不食，廣明大般涅槃施竟。
今因病何不病，病有三種：一不可治、二應須治、三不用治。
不可不用皆不須方，一須用治。
治又為兩：一者次第、二不次第。
服此方法名為修行，修故有證，證十功德。
功德是不病，不病故體顯，體顯故見性，見性故遍法界。
用攝惡攝邪，攝惡邪竟，付囑焚身分布舍利。
若取斯義，善成次第。 ^121b26

次釋名者，文云「聖者諸佛菩薩之所行故」，故名聖行。
此含兩意：菩薩所行即次第行，諸佛所行即非次第。
乃是復有一行是如來行，通稱聖行，其義未顯，今當別釋。
何者？聖名為正，菩薩所行前淺後深，真不知俗、
俗不知中，偏而非正，但通稱聖行，未為別意。
若復有一行是如來行，一行一切行、一智一切智，故知圓行名正名聖。
故上文云「是大乘經名為佛乘」。
如是佛乘最勝最上，圓根性人行於佛乘，修如來行。
《法華》云「佛子行道已，來世成正覺。」
即此義也。經文有兩：通釋、別釋。
人多從通，不識別意。
今從別釋名，故名聖行。
梵行者，梵者淨也，涉有同塵塵不能染，就功能立名。
天行者，就諦理立名。
嬰兒行者，就譬喻立名。
病行者，就所治立名。
如來行者，就圓人立名。
通稱行者，不住名行，自證不著、令他不住，故稱為行。
文列五行一行，而聖行在初，從初立名，故稱聖行品。 ^121c19

枝本者，有人言：病是根本，從病開四。
是義不然。彼見病行其文在前而言是本。
此是讀文，何關推義。
何者？病同他惡乃是枝末，云何以末而為本耶？
文云「菩薩住於大般涅槃，專心修習五種之行。」
則涅槃為本，言涅槃者即是天行。
緣於涅槃自修名聖行，緣於涅槃化他名梵行，
涅槃理顯乘理自進名天行，乘理化物同善名嬰兒行，同惡名病行。
豈不以天行為本，而棄本從末？
有師言：五行通是病行，引文云「是五種人有病行處，唯佛無病。」
是義不然。五人有病，修於聖行以治自病，何能病行？
唯佛無病，能作病行。
若五行次第從淺至深，則病行居後。
若論一行即是五行，則一病行備於五行。
迦葉推佛，佛因無病，即是聖行。
推果無病，即是天行。
大悲熏心，即是梵行。
如彼小兒，即嬰兒行。
及常患者，即是病行。
一即具五名為圓行，是如來行。
餘之四行亦復如是。
若判通別，亦以天行為通，餘行則別。
雖作此釋，不可一向〔云云〕。
有師言：五行為因，一行為果。
是義不然。俱稱為行，云何偏判？
有師言：五行別、一行總，一五五一束散之異。
其理乃爾，其行不然。
諸佛境界非是二乘菩薩所知，上能束散於下，
下不能卷舒於上〔云云〕。 ^122a7

此品列五行名，說三不說二。
何者？天行是眾行眾聖之本，其意可見，故遙指雜華。
私謂：以雜華中自始之末偏圓菩薩事理行願因果義足，
不可卒備，不如指經以令因指往尋，覩彼廣文不逾一理。
初住已上天之行故，故名天行。
行即天故，故名天行。
為天修行，故名天行。
因天行進，故名天行。
遠指於天，故名天行。
有通有別，思之可知。
病行前已現說道後自彰，故不說二，但說於三。
私云：既不說二，還成現品未有。
若爾，應云結前起後。
病無病相，結前說常，酬迦葉請。
說行因果，起後不然，則云說四不說一也。 ^122b1

就文為三：初雙標五一、次雙釋五一、後單結五行。
標中先標次第行，為四：一標人，謂菩薩；
二標所緣法，謂大涅槃；三列名，即次第五行；
四結勸，謂治之即差、不治不差，是故勸也。
標不次第行，為三：一標行名，謂復有一行；
二標不次第人，謂如來也，以如來因行即因人也；
三標不次第法，謂大乘《大涅槃經》，大乘即圓因，
涅槃即圓果，即因而果具足無缺，是為一行一切行。
不結勸者，是人必差，是故不勸。
問：五一兩行俱緣涅槃，是義云何？
答：同緣涅槃，立行有異。
一緣涅槃次第立行，從淺至深；一緣涅槃，即以涅槃為行。
於一一行無非涅槃，而有偏圓；他不見此，
而作因果束散之說，謬濫多矣。
大般涅槃經疏卷第十三
 ^122b13
