
other:: 第十二(論本四十四-五十)瑜伽師地論略纂卷第十二
author:: 基撰
此品第三學持之第十五品也，能如是學中之第九品也。
性菩提分唯三十七，但能證菩提，名菩提分。
此中十五門皆是。
此中廣明，名菩提分品。
　問曰：何以〈供養品〉後明耶？
前〈供養品〉攝修方便，修成今道之行差別，
名菩提分，故次明之。 ^152a22

論解慚愧依處有四中，第四云「若諸菩薩於自所生惡作有依隨逐不捨而生羞耻，
當知是名」等者，言惡作有依，謂由第三作惡已悔，
悔已復作，後作依前作，故名有依。 ^152a28

論解五濁中，法師云：言體，壽濁，大乘以阿賴耶識連持不死，
假立命根，即以此命根為壽濁體。
　二、有情濁，謂下解中云不識父母、沙門若婆羅門，
以不信為性；不識家長等，以憍、慢為體；
不畏今後世罪，以無明為體；不修善等，以懈怠為體。
即以五法為有情濁體，謂不信、慢、憍、無明、懈怠也。
若同時五蘊者，通五蘊為體。
　三、煩惱濁，謂除見及前五，餘煩惱為此濁體。
　見濁，謂五見，看下文意，實取內道妄見為體，即不正知也。
　劫濁，謂飢饉、疫病，以觸中二數為體；
刀兵，以四魔或五蘊為劫體。
　三界分別，唯欲界，唯南閻浮。
其飢饉等三，從三十、二十、十歲次第起也。
若五濁能治道者。 ^152b3

論「又諸菩薩如實了知諸器世間破壞、
成立」等者，即知二十劫壞、二十劫成等也。 ^152b17

論云「又諸菩薩於其世間，於世間集」等者，此以八種相觀世間也。
　「於其世間」者，謂苦諦。
　「於世間集」，謂集諦。
　「世間滅」，滅諦也。
　「於能往趣世間集行」者，謂愛為集諦，
受能生愛，即受為趣集行也。
　「往趣世間滅行」者，謂道諦。
　「於其世間愛味、過患」者，重觀集諦、苦。
　「及與出離」者，重觀滅諦。
　問曰：何以集諦三重觀，苦諦、滅諦二重觀耶？
義曰：若、集，深可厭故，二三觀之；滅，甚可欣故，亦重觀也。
又前五觀，四諦唯重觀集之趣集行，謂愛者以深可厭故，故重觀之。
前別觀四諦，下重觀四諦。
愛味，謂集諦，或是苦諦。
過患，謂苦諦，或是集諦。
出離，謂無漏二諦，為一觀也。 ^152b19

論云「由諸菩薩如實了知世間流轉差別」
者，結前五濁等流轉差別。
　「若器世間流轉差別」者，謂結前二十劫成、二十劫壞等。
　「若八種相觀世間義」者，謂結前觀四諦八種相。
　「若諸世間所有勝義」者，結前唯有色等。
　問曰：何以故名勝義？
義曰：若不知其義，而如名即執，此是世俗；
既知唯有其名，不起執著，故名世間。 ^152c3

論曰「普能遠離十四垢業」者，舊云六方、
四惡友、四善友為十四垢業。
依《長阿含》，與此六方等全別。
身口有四，殺、盜、邪婬、妄語，不依此四作諸惡也；
惡因有四，謂貪、瞋、癡、怖，不依是四而起惡業；
并離六損財法，謂耽酒、博戲、放蕩、迷著伎樂、
惡友相損、漸隨彼所說是。
此六中，一一各有六種，不可煩引。
「隱六方」者，亦如《長阿含》說：羅悅城有長者子，
名曰善生，積世相傳於清且時，恒禮六方，
合六神常護家業，所作諧偶。
忽時值佛，問：有是法不？
答言：有，與汝不同。
父母為東方，長師為南方，妻子為西方，
親友為北方，僕使為下方，沙門高德為上方。
六方之中各有五事，不可煩引，廣如彼經言。
常隱在此六方中，不生憍舉，若能住此六方，故言藏隱。
　「遠四惡友」者，亦如彼說：一者、如親惡友，
畏而伏之，實無親意；二者、美言惡友，言順意違也；
三者、敬順惡友，心雖敬順，然於所作善惡皆從，
無相諫心；四者、惡友為惡事伴，或飲酒、
博戲、婬逸及歌舞等。
此四中，一一各有四，不可煩引。
言此四可惡，而當遠之。 ^152c11

「攝四善友」者，言此四可親，應當親之。
如彼經說：一、止非友，惡事相止；二、慈愍友，
苦事相怜；三、利人友，樂事相與；四、同事友，善事相同。
一一之中，各有四種，不可煩引，廣如彼經。 ^153a2

論云「如《尸佉洛迦契經》中說」者，此翻為頂髻持，即頭上頂髻也。
又尸迦名髻，洛迦名執髻，即執髻也。
此是八名，如《長阿含》，或是異生小時名也。 ^153a6

論云「菩薩成就如是等法，如其世間正所應知，
如其世間正所應轉」者，結上受正所應知，結緣諦等。
以上八相，應對結以下文。
other::  ^153a10

第四十五卷 ^153a13

論解四依，依諸經論，次第不同。
如《涅槃經》，從果推因說次第。
謂真如是果，可依真果，不可依人；即緣如智名義，
可依此義，不可依語；即因此智起後得說法，
可依此智，不可依識；既聞法已，可依了義，不可依不了義。
又却推從因至果，即以法為證真如，智即是因義，
為真如即是果，可依了義；即先觀因，後方觀智，不依於識。
今此五重不能煩記，今此文即為第三重解，如文可知。 ^153a14

論「依了義經，不依不了義」等，言本性義者，即諸法之性體。
言識有八種，是識之本性。
小乘不了義不說，故并於本性亦不能了也。 ^153a23

論解依智不依識等，聞思是智，何故不依？
義曰：雖是智，散智也，未圓滿故，不可依。
若爾，世間非應可依。
義曰：亦不可依，且以三慧相對。
今不依者，論唯言聞思，真實修慧中亦有不依也。 ^153a26

論云「非於聞思但識法義，非真證智」等者，
言非唯聞思為識法義，不依真證智。
又非聞思是之文不依餘，以聞思但識法義故，而不更依真證智也。 ^153b2

論總結中云略顯四重，謂所說義、正理、
大師、修所成慧真實證智，如前四依，次第而配。
第二、大師，即上依法不依人。
　依法不依人者，何名大師？
此中雖是大師，大師謂佛，所說亦不可信存於法。
又若大師說，不是正理，故以大師之言結依法不依人也。 ^153b6

論解四無礙解中，法以能詮之教故，論言於一切法一切異門，
異門即能詮之差別門也。
如理之智、如事之智，此皆所緣境，依緣此故，得修所成之慧。
此能詮慧是法無礙體。
其義無礙解，即前法下所詮之義。
故能詮法中有異門之言，所詮義中有異相之談，別也。
即於能詮得智，名法無解；於所詮得自在，名義無礙解。
如《雜集》第十四云：法無礙，於一切名差別，
謂依無明等，於無智、無見、不現觀等差別名中無礙智。
義無礙智，相及意趣。
相，謂自共相。意趣，謂別義等。 ^153b12

論解釋詞中，但有訓釋諸法言詞，如《雜集》
亦云謂於諸方言音，謂無量國邑眾生自想言詞。
釋諸方言詞，謂可破壞名世間等。
以一音演說，眾生隨類各得解等，名種種言音也。 ^153b23

論解辨無礙中，此唯言於一切法一切品別，
如《雜集》一切品別者，謂實有、假有、世俗有、勝義有等種種差別之辭辨也。
若如、盡所有性，與前同。 ^153b27

論類比四辨中云「此上無有自能妙善現正等覺，
況善為他無倒開示」者，此意定唯此四辨能現正等覺及為他無倒開示；
除此四辨，以上無有現等覺等。
是此中意。 ^153c2

論解大乘、聲聞二種菩提分法，名二乘理趣。
菩薩於聲聞涅槃如實了知，為欲伏聲聞，
具一切種智故，而於其中不作證取。
於大乘理趣，與聲聞別。 ^153c6

論云「謂諸菩薩能於其身住修身觀，不於其身分別有性，
亦不分別一切種類都無有性，又於其身中遠離言說自性法性如實了知」
等者，不分別有性，不為遍計執分別身有。
不分別無性者，不分別依他、圓成二性是無。
　「又於其身遠離言說自性法性」等者，
此重解圓成不起言說分別，真如是不可言說自性法性也。
若准下如是菩薩於身等法，不分別苦等文，
即亦不分別一切種類都無有性，唯觀依他。
遠離言說自性法性者，即圓成實。
今離言說，言說不相稱，不同依他，故下文言是四諦之法性，
法性即真如也。即不分別有性，是遍計；
不分別一切種類都無有性，是依他；遠離言說自性法性，是圓成實也。
　若隨順無量安立理趣妙智，是後得智也。
此乃菩薩與二乘菩提分法觀別也。
此中廣辨菩提分品，義如常途，唯有佛地智義用分一時俱有德智，
共為四念住觀身一時有。
詳曰：此義不然，皆妙觀察智為，即如《佛地論》。 ^153c10

論解止觀中，此中，菩薩略有四行，當知名止。
一、「勝義世俗智前行」者，即無分別智、後得智之前方便定，即與加行智同時定。
　問曰：何以得知此中世俗智是後得智？
義曰：前總標門中有二智：一、如實真智；
二、安立世俗妙智。
故知此中世俗智是後得智。
二、「勝義世俗智果」者，即與正智、後得智同時定，
是前加行定之果，故二智同時定，體即是果也。
　又釋：即二智後所生等流之定，故言勝義世俗智果，即二智家果也。
　問曰：何不明二智俱時定？
義曰：下第三、第四定即二智同時定也。
　三、「普於一切戲論想中無功用轉」者，
轉即轉滅，謂正智普於一切戲論想中皆能轉滅。
若如前解二智果者，此即說正智同時定之業用；
若如後解者，即正明正智同時定。
　四、「即於如是離言唯事，由無有相，無所分別，
其心寂靜，趣向一切法平等性一味實性」
者，說正智觀依他，不分別有性，故入一味真如義。
若依前解，即說二重說二智之業用；若依後解，即重明二智之業用。
第三、正明體，今此明用也。
若約位者，第一、在地前加行道中；第二、
入地已去乃至七地以前；第三、在八地以上乃至九地；
第四、十地為之，入於佛地。 ^153c29

論解觀中，「有四行，當知名觀」者，「謂即四行止道前行」
是第一，即加行智，前四止中之前行智，有漏聞思也。
且論四止前行之智，其實與第一止同時觀是加行智，亦在此第一攝。
「離增益執」第二，「離損減執」第三，即無分別智，離二邊也。
　「及與隨順乃至安立理趣」是第四後得智。
此四智地地皆有，別配稍難。 ^154a23

論解依內外成就各有六種中，既言為內外二別，
何得內中有成眾生之義，外中有自成之義？
義曰：於內中雖言外眾生，意取菩薩心，
故言內；於外義在有情，不存於內自就。 ^154b1

論言「一月不食」，是外道計。
投巖、赴火，是尼揵子計。 ^154b5

論言「婆羅門吠陀迦呪」者，此云明呪也。
「究竟淨」，謂為無漏出世淨也。 ^154b7

論解隨順會通方便善巧中，「謂諸菩薩下，
乃至又於趣入遍緣一切三摩地門，能為隨順」
等以來，明隨順；以下明會通。
隨順，順彼；會通，為釋經說。
先隨順令生欣樂，方便通緣故也。
隨順中，先愛語，即美語也。
次布施，亦復現行近施隨轉等者是也。
　「近施隨轉」者，謂隨起施而攝近之。
或近施，即行施攝事而近之；隨轉者，即同事攝事，
由布施財，同為伴事，除所生恚等。
「生愛敬」下，明利行。 ^154b9

論云為「現神通、記心、顯說」等者，即三輪也。 ^154b18

論云「又於趣入遍緣一切三摩地門，能為隨順教授教誡」
等者，謂有三摩地，能遍緣一切，即一切種智所依定也，
若有趣入者，隨順彼故，教授教誡，是此中意也。 ^154b19

論解會通中云「為彼說言：此經不說一切諸法都無所有，
但說諸法所言自性都無所有」等者，不說依他等二性都無性，
說遍計所言自性是無也。 ^154b23

論「雖有一切所言說事，依止彼故，諸言說轉，
然彼所言可說自性，據第一義非其自性」
等者，雖有依他等所言說事，依此事起遍計言說，
如此言說所說自性如兔角故，據第一義非如其遍計所執言說自性。
言無事，即無遍計事也，非無依他。 ^154b27

論云「譬如空中有眾多色、色業可得，容受一切諸色、
色業」等者，此喻真如如空，遍計如色等。
如下唯遣遍計諸似色、色業，證真如似空之性。 ^154c4

論云「又如幻夢，非如顯現如實是有」等者，
上來明喻真如似空，色業似遍計；就此以下，喻依他如幻等。
如遍計執者非有，如計實人等；其假相似不無，即依他也。 ^154c8

論云「如是諸法，非如愚夫言說串習」下，
總結上來明依他、圓成有，遍計無也。
約勝義離言自性，此二性非無所有，存二性也。
　「由此方便悟入道理，一切諸法非有非無，
猶如幻夢，其性無二」者，此結上三性。
言遍計亦非有非無，非有，同兔角也；非無，有妄情也。
依他亦爾，非有，如遍計也；非無，有假夢也。
圓成亦爾，非有，同遍計；非無，勝義有也。
　「不取少分，不捨少分」等者，不取遍計，
不捨二性，不作損減二性，不作增益遍計有也，名無失壞。 ^154c12

論云「陀羅尼有四種：一、法；二、義；三、呪；四、
能得忍」者，如下釋中法陀羅尼以法為境，
即能詮名言，以念、慧為體。
義陀羅尼其體同法，唯境界異。
其異者何？謂所詮義為境，謂無量義意趣等，即唯在意地。
　呪陀羅尼以定為體，依定持呪，令不妄故，以呪為境也。
能得忍陀羅尼者，以無分別智為忍體，即證真如。
能得忍者，即加行智，能有持呪功能，得證真如故。
法師云：此以無分別智為體。
　若爾，何故言能得忍？
此於加行道中持思此呪故，速得真智，
證於真如，故下文在勝解行位。 ^154c22

論解能得忍陀羅尼中云「成熟自然堅固因行」
者，謂在地前，是忍云因，不可動故，名不動因行。
「具足妙慧」者，即成熟趣出世之妙慧也，或於不動因行中具足妙慧。
　「獨處空閑」者，言住處也。
　「寂無言說」，離言諠雜。
　「曾無有物」者，其意省事，無餘資具物。
　「見路而行」者，謂不應行，必明相生時方行，故言見路而行。
又所行之處必見正路，不染非過，非過名野處。
正理必名路，依正理行，名見路行。
「知量而食」等，可知。 ^155a4

論「於佛所說，得菩薩忍諸呪章句，能諦思惟。
其呪詞曰」等者，謂此呪無有義，但唯有名。
謂地前菩薩誦此無義之呪，欲除計執，
此唯但名，何處有義？
故知諸法但有妄計名，無如實執義，故不可依名生執。
由此思惟故，便能入真觀，證菩薩忍。 ^155a14

論云「但唯無義，如實了知此章句義，所謂無義」
者，此釋上無義是圓成實義。
言此呪下無所詮，無所詮義故，能證圓成實；
但由此呪下無所詮故，如實了知此章句下所謂無義故，而證圓成實。 ^155a20

論「諸類此中，而不決定」者，由有謬錯。
　「亦不堅住」者，由有退故。
　「亦不廣大」者，持有分齊故，非如無邊。 ^155a25

論解五種願等中，第二、受生所云「隨順饒益有情諸善趣中」
者，問曰：何以此中不言隨順生惡趣中？
義曰：有二意：一、謂善趣利多，惡趣利少，
略不論也；二、順八相唯在善趣故。
又惡趣無自在，為王等化故。
又說善趣時，意顯生惡趣，從勝處說，唯論善趣。 ^155a28

論解三三摩地中云「云何菩薩空三摩地」
等者，此中空意，若相見道，唯苦下二行；
無願文意，由有煩惱等言，故唯集四行、
苦二行；無相文意，由有永滅寂靜言，唯滅下四。
若約餘處，文有多差別，一文如前。
又無願并攝道下四行，餘如前。
　有文：無相攝道下四行，無願不爾，餘如前。
　有文：三諦如前初釋，道下四行通三解脫門攝，
如《顯揚》第二卷。　有義：空行若約斷惑，
通四諦，餘可知。此中，若會諸文不同意表，
如《對法抄》，義准可知。
又此論文意，在真觀中義用分立此三解脫門，
若斷惑，唯空行，若俱時，亦有無願、無相義者。
無相中文意有煩惱等言，似唯在集四行、
苦二行；准下增減門中，總於有為而立無願，無願通三諦。
又此總言，若此中意，如前說。 ^155b5

論云「如是菩薩於三種三摩地中精勤修學」
者，此勸學也。　「於是建立如實了知」者，
結前正明三解脫門，又結不增不減義。
　「於餘行相三摩地如實悟入」者，以了知此所明解脫門，
於餘行相如實悟入，悉能解之。
　「安立理趣如實悟入」者，即初悟入真三解脫門。
　「修習理趣如實了知」者，勸修習三摩地之法。
故下重解云「謂於其中諸聲聞眾精勤修學」，
即學行；「及圓滿證」，即悟入也。
更別解，思之可知。
other::  ^155b20

第四十六卷　　菩提分法第十七之三 ^155b29

論云「復有四種法嗢柁南」者，此云說也，即世尊常誦說。
此若嗢柁南，名攝散，即以略偈而攝長行。
今言說，謂常誦說，此義似無問自說也。
若此四種體性以法體出諦，有為、無為故了知。 ^155c1

論以三義解嗢柁南中云「法相應義」者，
謂表無常等，然與有為非相應故。
又此行迹能趣大生，招有漏勝人天果，無漏淨土中生故。
又能生色、無色界，名大生。
又能得真法生，名大生。
又若以對出第一有而論，此大生即有漏生也。 ^155c6

論云「即於此中前剎那行自性滅壞，無間非先諸行剎那自性生起，
正觀為生等，乃至正觀為滅」者，若依小乘，
生在未來，三相在現在；今依大乘，生等三相在現在，滅在過去。
如次前文辨，言本無今有名生，簡無為故，
言無為是有，而是本有；今有有為，本無今有，
而彼本有，言前剎那，後無間有，非先種類生。
若一色法，前念滅，後念生，此極相似，云何言非先之言？
義曰：若不言相似，即是彼法。
是彼法者，即一法體勝行是常住法，即無有滅。
以非即前剎那法體，故有相似之言。
　言住者，大乘二釋：一說現在能有牽後果之功名住。
　若爾，云何阿羅漢後心名住？
以不能牽後心故。
義曰：以此妨故，故二說。
今論云諸行生已，即時未壞，正觀為住，不得是生已經停名為住。
　若爾，即住與生別時，故小乘別此言。
今大乘應言：諸行生已，即時未壞，如五十二亦得生位經停，
以立為住。　異者，若言此生法變壞名異者，
此亦不然，即與生時別念故。
以生時未變易，後變易方名異者，即生、異別時故。
今應言：此已生行望前亡滅，諸行剎那自性唯起別異名異，
即異前念皆名異也。
以此義故，生、異同時。
　滅者，若即現在與異同時而名滅者，
即滅是無法，住、異是有法，如何有法俱時亦有無法？
故此論云「從此諸行生剎那後，即此已生諸行剎那自性滅壞，
正說為滅」，即由有法無時，至過去世方立滅相，故生滅明闇而不同時。
　問曰：若然，即一剎那無有四相。
義曰：此法滅即此法生時，如秤兩頭，平等平等，故一剎那有生有滅。
　若然，何故不先滅後說生耶？
義曰：從初說故，以初時要有生故，故諸滅非先唯最滅後方生起。
　問：諸經中皆言三有為相，何者為三？
義曰：有二義：一、攝住入異；二、攝異入住。
言住入異者，以住相似無為故。
又若聞諸法有住，即厭有為心不猛；今言唯異者，即有為深可厭。
以有異故，不同無為有住，故以住相攝入異相。
若約小乘，以異能滅壞生法故，於相功能勝，
住能牽後生法，於滅無功，故攝住入異。
二、說攝異入住。異於自剎那有功能故，
生已未壞，說名為住，故有功能，異從異前法，
於自念無功，故攝異入住。
又異順滅相，自性不顯，故攝異入住。
　若爾，何故不攝異入滅耶？
義曰：異是有法，滅是無法，一是過去，一是現在，
相貌雖有相似，不可攝入滅相。
下〈決擇〉五十三及〈本地〉第三卷抄。 ^155c12

論云「何以故？諸行生時，唯即如是諸行可得，
無別有餘生、住、老、滅；如是諸行住、老、滅時，
唯即如是諸行可得，無別有餘生、住、老、
滅」者，何故如此不同？
後舉四相者，以攝法遮法故。
若指法互指，故唯有言諸行生乃至諸行住、
老、滅。若遮法謂遮，別有四相體故，法遍遮故，通舉四相也。
　問曰：何故遮生中不唯言生，乃至住、滅亦爾耶？
義曰：以住中亦有生故，以生時有住等故，
故大生生八法等，是故遮遍遮。 ^156a29

論云「如是推求不可得故者，謂若離彼色等諸行」
等，以下破生色之生亦應有生，即小乘中小生也。 ^156b9

論云「若言一者，計生實有，即為唐捐；言別有生是實物有，
不應道理」者，此破小生。
小生若與大生一者，計有大生是實物有，即為唐捐。
所以者何？大生生色法，離色別有生；小生生大生，應亦別有體。
小生生大生，二生即言一；大生生色法，與生亦是一。
故言別有生是實物有，即為唐捐，不應道理。 ^156b12

論云「若言異者，如是即應非行生生；是行生生，
不應道理」者，非行生生即小生也，是行生生即大生也。
汝若言大生、小生異者，即應小生亦似大生，應能生色。
大生生色法，亦能生小生，小生大生，應亦生色法，
故小生非行生生，能生色法，應是大生行生生。
故二生異，不應道理。 ^156b19

論云「謂若滅法別有自性是實成熟，即應此滅有生有滅」
者，法師：上來一重破訖，次下第二別破滅相。
義曰：不然。若未解彼生生例餘相竟，下舉後滅破，總是一翻。
我宗所言，滅是無法，無別成熟。
汝若言別有滅相，此滅是有為故，應別有生有滅。
若滅為生所生時，一切諸法皆應不用功力而自然滅，
如入滅定；滅相既生，隨七、八識心心所法亦應皆滅，以滅生故。
二既相違，故餘須滅。
既不滅，明知我所言：此法無時名滅，非滅別有生生。
以滅相有故，為生所生，能遮能生，故餘須滅。
滅法有滅，准此例知。 ^156b26

論解無我中云「於諸法中補特伽羅無我性」
者，謂非即有法是真實有補特伽羅，亦非離彼法別有真實補特伽羅者，
謂破即蘊、異蘊計我也。 ^156c9

論解涅槃寂靜中，先因永斷，後無餘滅，
其餘義者，即有餘、無餘涅槃也。
　又先因永斷，在無間道；後無餘斷，在解脫道。
　又先因永斷，在加行伏上心；後無餘斷，斷種子。
　「其餘畢竟不生」者，謂果不生，以斷因故。 ^156c13

論云「若上、上勝及以上極，若深、深勝及以深極，
若劣、若勝及以勝極法教正教，教授教誡」
等者，上極等三句一釋是聞慧，深極等三句是思慧，勝極等三句是修慧。
三慧之中，各有上中下故。
　又法教正教是上極等三品三句，教授是深極等三句三品，
教誡是勝極極等三句三品。
又前三慧中，一一皆有法教正教等三句，次第配之。 ^156c18

功德品 ^156c26

功謂功勞，德謂道德，用功而得此德，名為功德。
此中廣明，名〈功德品〉。
　問曰：何以次下明耶？
義曰：前明菩提，宗是因果覺分行，此等以前行時必有所據，
故次品後明〈功德品〉。
　初頌有七門中，第二、五種不希奇法，
而名成就甚希奇法者，據相而論，人皆可得受，
是不希奇；若意而論，不辭此事，名希奇法。
又自類相望，不希奇；二乘相望，甚希奇。
第二希奇者，謂默無言說，默者實是樂味，但為有情而說正法。
又自入涅槃，此默實是樂味，為有情故而說正法。 ^156c27

論云「由五因緣，於諸有情能作不虛加行等者中，
乃至應知其相」，此領解二種：一、於諸有情求作利益安樂；
二、乃至如實了知。
如〈供養品〉中，若發有五事，乃至三、隨順說法，
四、不疲厭，五、悲平等。
　次頌有六門，初加行中無佛者，以佛無加行故。
　次頌有五門，第五門中中四者、愛語攝事，
一切攝事此為第一，以親疎皆近故，能引出世，
入法初門，化攝事故，餘不爾。
　次有二頌，總有九門：初一頌有四門，第二頌有五門。
初頌第一、法施設中云「次第結集、安置、
制立」者，結集謂經，安置謂摩呾理迦，制立謂毘尼；
又三乘法；又次第集其文，安置集其義，制立諸學處法。
　增三門諦中，「相諦」，謂諸法之體相。
「語諦」，謂能詮之教。
「用」，謂諸法作用。　增五門中，前四，四諦也；
後一，非安立諦。　增六門中云一、諦諦；
二、妄諦，說真、妄事也。
又善法名諦諦，不善等法名妄諦。
　增七門中，愛味、過患，謂集、苦二諦。
出離，謂滅諦，或通道諦。
法性，謂真如。勝解諦，即勝解斷，在果也。
　增九門中，前四是苦下四行；次二是常斷二見，
斷亦名為愛，即愛此見故，即當集諦；第七即道諦，
加行智；八、九即滅諦。 ^157a9

論解聲聞七行相中，二、此慧所依，法師云：
此是心王，又此是定也。
其大乘中，准此。 ^157b2

論解所調伏界無量中，增七門云一、「輕毀」，
如調達事，以輕毀入已。
二、「中庸」，如眾集，最耎語調伏。
三、「廣說智」；四、「略說智」，為鈍利差別故。
增九門中，「遠、近調伏」者，如年月為長時短時，為異故。 ^157b4

論云「如是菩薩勤修學已」者，即結上菩提分法持初文第三能修學文；
此下文云十種菩薩，於菩薩學能正修學，
此上更無有能正修學，即結前能正修學第三文。
故知三制文不同。
如第三學持，初制初二，有生起文，無結；
此能正修學，無生起，有結。
故知類顯，略而不說，分有三說也。
other::  ^157b9

第四十七卷 ^157b16

「第二持隨法瑜伽處菩薩相品第一」者，
菩薩地四持，此為第二。
初持正明所學之行，非無異辨能學之人，
此持明能學之人學所學已，成菩薩相，
隨所學法之行，名隨法瑜伽處。
菩薩地初列十品，第一是持，有十八品，
分為三持，謂種姓、發心、菩提分法等，如前說，偏得持名。
此第二持，有其四品，即相、分、增上意樂、住。
相者，謂成熟此法，入菩薩之相，故名相也。
分等，如後品。首說此品，在第二持先，故言相品第一。 ^157b17

論頌「真實諸菩薩，五種相應知」，下長行解，謂哀愍等五。
此五體相者，如下法攝六波羅蜜為之。
「哀愍」，以定為體。此謂大悲，依定而發，故此體是定攝受，
無瞋善根性，不諭能發之智。
二者、「愛語」，尸羅、波若到彼岸攝。
以若從律儀而行，以般若導生，故此二攝。
若准前〈施品〉，或是〈攝品〉，四攝攝度，布施唯攝布施，
餘四度純是同事攝；若除布施，餘三攝事皆智慧度攝。
今云愛語是尸羅者，此是正依戒而行。
然依戒不妄語等，是彼論不離體，以一切行由智發故。
三者、「勇猛」，精進、忍、慧三攝。
據實但是精進，以由慧發，安受長時苦忍故，所以兼論。
四者、「舒手惠施」，是施度攝。
五、「能解甚深義理密意」，是定、慧攝。
若唯剋體，是慧，以定發之慧勝故；并從勝發同時而行，言定。
此五種皆由依行六度，成熟此五種，入菩薩相也。 ^157b27

論解勇猛自性云「謂諸菩薩剛決堅固，
無所怯劣，有大勢力」，景法師：以進、忍、智三是體故，次第配之。
今看文意不然，但偏明精進，即被甲精進等三次第配之。
此中修不明忍、智，以取正剋自體故。 ^157c14

論解依處者，依謂相依，依相之起處，有為依處，亦六因依也。
能解甚深義理密意依處中有五義：第一、
「謂隨順甚深甚深顯現」等者，甚深，謂真如隨順，
即緣如之智，隨順如故。
甚深顯現，即依智故，真如顯現也。
第四依處中云「法相義」者，想謂能詮之名，義謂所詮之法。
第五、即四無礙解也。 ^157c19

分品第二 ^157c26

先云〈翼品〉。〈翼品〉者，謂行四法，如鳥之翼，
故名〈翼品〉。今即不然，謂先解行云入菩薩相，
在家、出家二分皆修，依二分修故，說名為分，
故言〈分品〉。其何故明分者？
已入菩薩相，在家、出家皆得，故次後明。 ^157c27

論「云何菩薩饒益於他？
謂諸菩薩依於四攝事，即布施、愛語、利行、
同事，能與一分有情利益，乃至一分安樂，
一分俱有」者，即此四攝事一一皆有利益、安樂。
亦得雖施彼財，令發心等，言利益；既得物用，是安樂等。
如是乃至一一皆俱有，順知。
若不爾，利益、愛語隨增說利益；餘布施是安樂；
同事是通二，同為善惡故。 ^158a3

論解無倒迴向中，「三門積集」者，三謂即善修事業一，
方便善巧二，饒益於他三，為三門也。 ^158a11

論云「出家菩薩一向能行鉤鎖梵行」者，
鉤鎖，意取相拘礙義。
出家之人，有所禁戒，防惡三業，故如鉤鎖。
在家菩薩即不如是也，一向放逸故。 ^158a13

增上意樂品 ^158a17

即第二持中之第三品。 ^158a18

此中通明入發心諸菩薩意樂有十五種等。
此中廣明，名〈增上意樂品〉。
意樂者，以信、欲、勝解為體，此意樂增上故，
名〈增上意樂品〉。何以明者？
欲行菩薩行，依一一分修，起修之，明法有意樂，
意樂即希欲，故次明之。
有增上之言，似唯在地上，依之助義，通地前有，無妨。 ^158a19

論解七相怜憐第五中，「法云是名無染，
亦名無緣」者，不祈恩報，名無染；不祈後果，是無緣。
又二種皆名無染，染通報恩及後世間果故，緣亦通之。 ^158a25

論云「神通威力、俱生威力」者，神通威力從定引生。
俱生威力者，先串習故，生便即起。 ^158a29

論云「又諸菩薩不清淨意樂，是則名為應調伏意樂，由此意樂應思擇故。
又諸菩薩清淨意樂、善清淨意樂，是即名為俱生意樂」
等者，地前未證法，但現神通等而調伏之；
入地以去，自證真如，修習多劫，神通與身俱生故。
清淨、善清淨意樂是俱生意樂，以清淨意樂性成善清淨安立故。 ^158b2

住品 ^158b9

住者何義？即因十二住，能住所住。
有為無為，菩薩住中，故名為住。
此中廣明，故名〈住品〉。
又何以後明者？增上意樂，三劫所希，現行行教生，
自行成滿，以初發心終至極果，分位差別總有十三，
菩薩住中，故次後明之也。
第二持之第四品也，即持、相等十品中之第五品也。 ^158b10

論云「如是始從種姓具足，廣說乃至於如所說菩薩所學正勤修學」
者，此明第一持中十八品，從初種姓乃至未修功德品等是。
　「於如所說菩薩諸相正等顯現」者，是此持中第一〈相品〉。
　「於諸菩薩分加行中正勤修學」者，是〈分品〉。
　「於如所說菩薩意樂」，是〈增上意樂品〉也。 ^158b17

論解增上慧三住中云「謂諸菩薩如實了知能觀真實」
者，即第四地中觀菩提分法。
菩提分法是能觀，第四地中觀此分法，名如實了知能觀真實。
　「所觀真實」者，謂第五地中觀四諦，四諦是所觀也。
　「及於真實諸有情類由無智故」者，解第六地緣起觀也。
「第七地中名有加行有功用無間缺道運轉無相住」
者，謂此地非無有漏心隔，而以多無漏觀相續為論，
故言無間，非實無間也。
八地不然。　問曰：八地已去，真實既無間缺，
云何西方兩釋，言八地有有漏心時？
義曰：此皆據多相續語，非無起漏心，第九地中得無礙解故。 ^158b24

論云「能於諸法異門」，謂法辨；「義起」，義辨；
「釋詞」，詞辨；「差別」，辨辨：即四辨才也。
第十地相先照世界等，廣如《華嚴》、《十地經》辨。 ^158c7

論云「又諸菩薩勝行住，於菩薩修所化狹小，
所化有缺，所化不定，所得有退」等者，言狹小者，所作不廣。
言有缺者，所作不常，言有犯戒，惡身語也。
所作不定，起行不堅，時有退也。
所得有退者，顯前不定也。
又不定者，所作不純，有退者，不能純進，是此二別。
又不定者，常懷猶預，有退者，不能勝進，故退也。
其下言廣大小，翻前即是。
問曰：八地以去，與初地等不退等，何異？
義曰：初地等有功用，不能剎那剎那進，
執已得者生，名不退；八地以去，無剎那不進，故名不退。
是此二別。 ^158c10

又論云「五種畏，謂不活畏」等，准下對治。
五怖等所治是此怖體，此以何為體？
　不活畏，以我見及我愛、資生愛為體，
故下言由修無我智，分別我相尚不復轉，
況當得有分別我愛或資生愛，故知以我見及愛為體。
　第二、惡名畏，以欲貪為體，故下文言
「由於他處，無所希望，常自發起如是欲樂：
『我當饒益一切有情，非於有情有所求覓。』」
由是因緣，無惡名畏，故知以貪欲為體。
　第三、死畏，以我見為體，故下文云由離我見，
於我無有失壞相轉，故無死畏，明知以我見為體。
　第四、惡趣畏，以癡為體，下論云「自知死後，
於當來世決定值遇諸佛菩薩，由此決定，無惡趣畏」。
　五、處眾怯畏，以癡為體，故下論云「由意樂見一切世間尚無有一與我齊等，
何況殊勝，是故無有處眾怯畏」，此所治以癡為體也。
又如《佛地經》說應有別體，勘之。 ^158c21

論云「成就狹小聞所成智」等者，此明慧根。 ^159a9

「又即於此，或時妄失」等者，此明念根。
　「成熟菩薩苦遲通行」者，此明意根。
　「於大菩提無猛利樂欲」者，此顯欲無減。
　「熾然精進」者，此明勤根。
　「無有甚深牢固清淨」者，是信根。 ^159a10

論云「或於一時具足憶念，或於一時成妄念類」
者，有憶得不得，故名妄念類。
非全妄念，故言類也。 ^159a14

論云「於如上說一切圓滿菩薩學中未能普學」
者，此謂第一持十八品也。
　「於如上說，乃至菩薩諸相未皆成熟」
者，謂此持中〈相品〉。
　「於如上說等，乃至二分菩薩正加行中未等顯現」，
謂〈分品〉。　「於如上說菩薩意樂猶未清淨」
者，謂〈增上意樂品〉。
　「二分菩薩正加行中未等顯現」者，謂未能依於二分不修正行也，
名未顯現也。 ^159a17

論云「是諸菩薩勝解行住下忍轉時，如上所說諸行狀相，
當知上品乃至無餘永斷」者，謂前所說地前過失，
在十信位名下忍時，此過是上品；在十解、
十行時名中忍，十迴向等名上忍，其過即中、下。 ^159a25

論解入極喜住中云「除捨彼故，發起六相新善決定」。
何等為六？ ^159b1

論云「內證修性菩薩大願，超過一切餘白淨願」
者，是第一願。舊《地持》有一、二等數。
《十地論》云初、名觀相，經言無離。
謂願求菩提，無離願也，即以後得智觀為也。
若得此文，言內證修性菩薩大願，法師云：此是無分別智也。
　「無等不共果，是世間超過一切世間境界」
者，是第二願。《地論》云第二、真實，經言不可見。
謂後得智是無等不共二乘之果，離是世間，
以緣事故，超過一切世間境界，故經言不可見，即後得智也。
　「隨救一切有情苦故，不共一切聲聞、
獨覺」，是第三願也。
《地論》云第三、勝善，經言廣大如法界。
即後得智起大悲救生，普救群生，故言廣大。
又義別，如下第五中釋會。
　「雖一剎那生起此願，法性自爾，能得菩薩無量白法可愛之果」，
是第四願也。《地論》云第四、因善，經言究竟如虛空，盡未來際。
言由此願等因善故，能得無量白法之果，如虛空也。
　「又大願無變無盡因性得已，無異因緣令其退轉變異可得」，
是第五願也。《地論》之第五、大善，經言覆語一切生界。
看經形勢，當此次第三、隨救一切有情者是。
彼第三，經言廣大如法界，是此第五。
謂得無盡之願，不可退轉，廣大如法界也。
　「又是勝分，墮後邊際極大菩提」，《地論》
云第六、不怯，經言能入三世智地，是第六願也。
謂此願是勝分，能墮後邊際，能窮大極菩提，入三世智地。
三世智地即佛果也，得大菩提能不怯也，不於大菩提而生怯也。
後之三願通二智也，前三如前。 ^159b3

論云「又即如是菩薩發心，略由四相應所得當了知」。
其初、二相論有結文；其第三、四相無結文者。 ^159c2

論云「又諸菩薩無倒速疾發起一切菩提資糧隨順等至廣大願心」，
是第三發心相狀。
「又諸菩薩發是心已超過菩薩凡夫異生地等」
下明第四發心勝利，別別如《十地論》。
此中別稱，如彼中有八過，從入位過乃至畢定。
一、入位過，即入地，超異生地；生如來家，
是家過；是佛胸子，是眾過，從佛口生，從法化生等類言也；
決定趣菩提，是畢定過。
此中有四，餘略不說。 ^159c5

論云「十種大願，今即於此極歡喜住能具引發」
等者，此皆起十願因緣，亦即十願。
若前方便名因緣，若正起名根本願。
廣如《十地經》。第八願中，「與諸菩薩常同一味意樂加行」
等者，如舊論謂與一切菩薩同一方便，
以大乘化，名為一味。 ^159c14

論云「作是願言：如有情界展轉相續，終無斷盡」
等者，此意願前十願乃至菩提終無妄失故。
下文前熟所應願事起願，謂前十願。
後即熟願以起於願，謂如是世道等無盡等，是即器世界無盡也。 ^159c20

論解十種淨修住法中，「八者、即於如是正加行中，
依應時分量等正行，而修慚愧」等者，時，
謂如五濁劫末時，謂隨此時可行此法。
分量，謂隨若干等法。
又以上初地有八，謂善決定故，四相發心故等，結上文。
other::  ^159c25

第四十八卷 ^160a1

論解十種意樂清淨中，前九是自利，後一是利生。 ^160a2

論云於此住中，「性戒具足，極少邪惡業道所攝諸惡犯戒尚不現行，
況中、上品」，此明律儀戒成就。
非但性戒，於遮戒中亦能防護，此但據性戒為論。 ^160a4

論云「又於十種圓滿業道自性顯現」，文意謂能知十惡業道故，
十善業道圓滿，自性顯現，言皆現行也。
如下結文，以此文屬下讀。 ^160a8

論云「菩薩如是性戒具足，能以妙慧，於染不染、
惡趣善趣及諸業中諸業現行若因若果修證安立，
如實了知」等者，若謂能以妙慧，於世間染不染、
惡趣善趣因果，及三乘中諸業現行若因若果修證安立，如實了知。
於世間染不染諸業現行，異熟、等流果及出世諸業等流，皆如實了知。 ^160a11

論云「廣見諸佛善根清淨，如前應知」者，
謂前初地中云謂於佛法僧供養攝受故，
以四攝事成熟有情故，以一切善根迴向菩提故等，
雖下諸地亦如此，通餘地為三。 ^160a18

論云「以所練金置迦肆娑」者，謂樊石，以有微細垢故，置樊石除之。
此第二地有九段，謂意樂淨故，性戒具足故等，
准下諸文義，結上來配之。
如第二地，下諸地隨結文故字多少，即制此地若干段文，准義應知。
如前十種意樂淨在初地，是下、中品未圓滿，
在此地是上品，是圓滿，下一切地，准此意會。
所以得知者，以論文有二地成上品極圓滿，在初地有此意樂淨言故。 ^160a22

第三地。 ^160b1

論云「菩薩安住增上心住，能以種種過患行相壞一切行，
於彼諸行深心厭離」等者，謂菩薩安住增上心住時，
謂所有種種過患能壞一切諸善行，菩薩皆能於彼諸行深心厭離故。 ^160b2

論云「於諸有情興非戀心，生依義心」者，
生依義心，謂生利樂義之心，義謂利義。 ^160b6

論云「觀諸有情解脫眾苦究竟方便，唯是一切煩惱諸纏無障礙智等，
乃至觀所引發一切靜慮、等持、等至，皆由菩薩藏聽聞為先，
皆聞正法以為緣起」等者，謂諸有情解脫眾苦究竟方便者，
唯是諸纏無障礙智，即無分別智，若有煩惱障之智，不能與有情作究竟解脫苦之所以。
觀若能圓證此究竟方便智者，唯於一切諸法無分別之慧，
以一切法分別現行雜染生起，是無分別慧之所對治，
故能對治、能圓證。
此觀能成辨此正智先明，皆由俱時勝三摩地。
觀所引發俱時乃至一切等持、等至，皆由菩薩藏聽聞為先，
皆聞正法為緣起。
此定等即諸纏無障為正智，以斷惑故，
無分別慧通後得智，圓證解脫故。 ^160b8

論云「若聞一四句頌，歡喜踊躍，勝得諸珍寶」
等者，何故如此耶？
義曰：以受用財有盡，受用法無窮故；又財獲世間果，
法獲出世果；財不勉生死，法勉生死故。
如是廣如理分別。 ^160b22

論云「垢穢斯盡，稱量等住。
如是菩薩」等者，謂前地之金，燒練未精故，
一時燒稱重，一時更燒，稱之稍輕，輕重不等。
今此地中，稱量時等，已至精也。
此中有九段文，准上配文。 ^160b26

結釋名中，「由發聞行正法光明、等持光明之所顯示」
者，由發聞行正法光明者，謂求法時，聞慧照法光明；
因聞生修故，言等持光明等。
由內心淨者，謂此地證內修慧光明，故言內心行。
無漏名淨，意名為內心，謂即定也。 ^160c1

第四地。論云「十法明入」者，明謂智，入謂證、
謂得、謂解，言解能得證十法之智也。 ^160c6

論云「謂若彼假設，若於中假設，若由此假設等，
乃至若由無上清淨所淨」者，此謂十法明入，
如《十地經》。此中有七若字，初五各是明入，
後二離為五；第六離為三；第七離為二。
「若彼假設」，即有情緣也。
謂實無有情，但假設故，名有情，故名假設。
第二、「於中假設」者，即世界緣也。
謂有情於中住，實無世界，但以於中住故，假設為緣。
第三、「若由此假設」者，謂法緣，即十八界善惡法等。
謂實無如此法，由此故，觀有情等，名由此假設。
第四、「若平等勝義」者，如《十地經》，是空緣。
法師二說，一謂事空、二謂理空，即真如云空。
此論言平等勝義，故知是真如也。
第五、「若染惱故、清淨故，成染成淨」者，識緣也。
以識者染惱清淨，故成染成淨。
第六、「若由繫縛煩惱所染」者，謂三界緣。
即欲、色、無色界繫縛煩惱所染，即為三也。
第七、「由無上清淨所淨」者，謂善淨、大善淨。
善淨謂二乘淨，大善淨謂大乘淨，即為二也。
廣如《地經》。 ^160c8

論云「如契經說：不壞意樂而為上首，所有十種能成熟智、
智成熟法皆悉成熟」者，謂十種法智，能成於智，
智是所成，此十是成熟智之法，是此中義意也。
　不壞意樂而為上首者，即十法之第一，故言上首。
舊《地持》云成熟不壞淨為首，《地經》當第二、
同敬三寶，名不壞淨。
此中言為首者，如舊說類梵本在第一，故言上首。
　今釋不然。義曰：論云長如來家，得彼體法者，
謂初地名生如來家，既生彼已，今第五地等名長如來家。
　得體法者，舊《地持》云得自在，經云得長家已，得勢力自在。
又得體法，得如來之體，謂真如是體法。
又十自在言體法，須勘之。 ^160c26

論云「最極微細薩迦耶見，執著一切蘊等，
不現行斷」者，說此地能離伏第六識中我見，
其餘貪瞋等尚在；其第七識，在入八地伏也。
此中十三段文，結准彼此文。 ^161a10

論云「能成正法教慧照明」者，謂正法教是所照，
此智能照正法教，名焰慧地。 ^161a14

第五地。論解十種平等清淨意樂云「謂無等覺與諸覺等超過所餘諸有情界及以諸法，
如其平等」。法師云：此中，平等覺即如《十地經》
云謂覺三世佛一切功德一切法平等，
謂佛是無等，覺此無等，名無等覺。
以三世佛即為三平等，即無等無平等也。
此中言與諸覺等者，即攝次六種，六種一，故言諸覺等。
彼《地論》云：謂戒、定、智。
戒即戒平等，定即定平等，即戒、心清淨也。
度疑及見清淨，即七淨中，此合度疑、見二為一度疑見平等。
道非道清淨，即外道戒取，即是道非道平等也，
謂智見清淨，即行平等。
行斷智見清淨，即行斷知見平等。
此上諸覺等所攝六也。
如舊《地持》文及疏解有別，不可煩引。
此中所餘諸有情界者，即悲愍有情平等。
前九自利，後一利他。
「此中及以諸法，如其平等」者，當彼經釋平等名，
謂於以前諸法，如其諸法而平等也，名為平等。
如彼經廣。 ^161a16

論云「於四聖諦，由十行相如實了知。
一切文詞，如契經說，應知其相。
謂依曉悟他，依自內智，依俱處所等，乃至名如此說」
者，謂依曉悟他等初三。
法師兩釋：依曉悟他，此一句謂以四聖諦教教二乘，
二乘非佛乘，故說為他；依自內智，此第二句謂以教大種姓眾，
大種姓眾生是佛自乘，故名依自內智；
依俱處所，此第三句謂前二是別教，此一句是總教大小二乘。
為此二乘別總人等說四諦，名為此說。
　又釋：此三句即三轉法輪。
依曉悟他是示相轉，謂示諦相於他，謂言此是苦，
乃至此是道；依自內智是證相轉，謂此苦我已知，
乃至此道我已修；依俱處所者，謂勸相轉，
謂教言此苦我已知，汝應知，乃至此道我已修，汝應修。
為此三轉故，說名為此說，即為三行相也。
　「依於契經、調伏、本母，名由此說」者，即謂三藏：
契經，是經；調伏，謂毘奈耶，是律；本母，謂摩呾理迦，是論。
由此三藏故，我說四諦，名由此說。
遍前三故，合為六種也。
「依於現在眾苦自性」，是苦諦；「依於未來苦因生性」，
言集諦；「依於因盡彼盡無生」，是滅諦，即因盡之滅、
果盡之滅；「依於修習彼斷方便性」，是道。
如此四諦，名如此說。
即十行相也。 ^161b5

論云「牟娑羅寶」者，當此云馬瑙寶。
謂前地於金上已加末尼寶，今此地更加馬瑙寶。
此一地中准結文有九段，如上准知。 ^161b28

第六地論解十種法平等性云「謂於一切法，
由有勝義自性無相平等性故等，乃至有無無二平等性故」
等者，如舊《地持》有一、二等數標名，今此中有十一故字，不可如之。
且准舊論云一者、第一義自性平等，當此中第一、
「由有勝義自性無相平等性故」，即當經第一、一切法自性無相平等。
此中意，謂由緣勝義理故，一切法平等。
如舊論第二、無言說行無相平等，當今云
「言說造作影像無相平等性故」，當經云第二、無相平等也。
此中意，謂一切言說造作影像等皆由想，
今此相亦無，相平等也，於理本無故，有是妄生故。
如舊云三者、無生平等，當今云「即由此相自然不生平等性故」，
當經云無生平等。
此意謂即由此心想無故，自然無苦生。
又即由此於言說造行依他性平等故，
執有自然生者，此自然不生，但是因緣生，
故言無生平等，無自然生也。
前為勝。如舊論云四者、因緣不起平等，
當今「因亦不生平等性故，自然與因皆不生故」，
當經云無成平等，疏云以無生故，亦無苦性成起現前。
法師云：因是能成，果是所成，執有自在天等為因，
因既不能生，故言不成平等，以從因緣生故。
自然與因皆不生者，謂執有自然生及自在天等為因生，皆不成也。
今更解云：前不生平等，謂心相造作等無故，
共自然不生；非但自然不生，今因亦無，故不成平等。
自然與生皆不生者，即雙重解因果俱生義，
即第三不生、第四不成平等也。
如舊云第五、畢竟寂滅平等，當今云「畢竟本寂平等性故」，經云寂靜平等。
舊解云：此第五也。
以第六但有離諸虛偽之言，即判為第六本淨平等。
今者不然，以第六是能照智故。
此第五、第六皆約真如為論，法師故開此畢竟本寂平等性故一句成第五、
第六，寂靜平等、本寂平等。
次下句是別第七中。
　問曰：此二何別？
如舊解第五離染因，以第四、三是離染果故，今第六是明離淨相對治滅。
今如何別？解云：畢竟本寂之言，俱是舊經第五、
寂靜平等一句，正是真如。
下現有體事能取正智離諸戲論平等性故，
當舊云離諸虛偽平等，舊經本淨平等，即是正智離虛偽戲論也。
　問曰：如舊論文可通，如經本淨即真如，云何通？
此第六是正智故。
義曰：如經亦是正智照本寂，故名本寂，非體是本寂。
　又解：此現有體事等一句是經第七、無戲論平等。
當舊經第八也，即是正智。
其第五、第六，畢竟、本寂，開之如前。
遠離一切取捨造作平等性故，即此煩惱眾苦雜染離繫解脫平等性故者，
當《地持》第七、取捨平等，當經第八、無取捨等。
若准經，以畢竟、本寂為二勝；若合為一，即開此故字為二。
雖然不依經文，此中意者，謂煩惱眾苦得解脫，故一切取捨平等也。
分別所執境界自性如幻化等平等性故，
《地持》云九者、妄相境界如幻化平等，經云第九、如幻平等。
破法定無，明信如幻也，即遍計所執；取所緣之法，即依他也。
此等如幻平等。無分別智所行自性有無無二平等性故，
《地持》云十者、妄相境界有無無二平等，
經云有無無二平等，即雙破有無也。
若遍計所執有無，此皆非有，故云無二即真如也。
是謂十種法平等性。 ^161c2

論云「依緣起智能引發空、無願、無相解脫門」
者，觀緣起生滅故，無我故，是空行；以有生滅無常流轉道理，
及斷之得無為故，名無相行；以是有漏有為深可厭壞，
不生希願故，名為無願。
是此中意也。 ^162b4

論云「菩薩如是善於勝義領念有情，如理通達煩惱繫故等，
乃至若應永滅一切有為」者，謂菩薩善達真如故，
悲愍有情，知煩惱繫故，眾緣合故，離我、
我所及諸染污，不是離煩惱眾緣合外，別有繫縛有情。
如是知故，不染生，住在涅槃，為愍有情，
不應永滅一切有為入般涅槃，應入生死教化有情。
是此中意也。 ^162b9

論云「如是菩薩住此住中，智悲隨逐，名無著智現前，
般若波羅蜜多現前」等者，謂無著智現前，
故不染生死；般若智現前，故不入般涅槃。
前謂正智，後謂後得智。
又俱通二智，且得智、悲二行別之。 ^162b16

論云「於一切種諸佛聖教，一切外道及諸魔軍等，
不能引奪」者，何故前初地非他所引，今後論之？
且義：前初地謂真如教非他引，或一切教非他引，
即總想非他引，非別相非他引。
今此於一切種聖教非他引，別相中非他引也。
今此地中，加瑠璃寶珠，於前具上莊也。
即一切地，准此當知。 ^162b21

論云「四風輪」者，或四方之風。
又此地十一段，准法又判配之。
第七地 ^162b28

論云「已得十種妙方便慧所引世間不共一切有情而共一切世間進道勝行」
等者，此十種慧能與第八地作方便，故名方便慧。
何以得知故？ ^162c1

論云「進道勝行」故。
此進道勝行作有相行，緣事相有差別，故名世間。
非煩惱業之所纏繞故，故名不共，以體是無漏故；
以有相故，亦名為共。
有情所不能行無漏，故名不共；作緣事相故，名共世間。
作後地前方便修，為後地之進道，故名進道勝行。 ^162c5

論解十種妙方便中云「謂依能起世間興感攝受福德，
依於有情利益安樂增上意樂等，乃至依諸如來身語心智」
等者，《地經》中，此十別為四：第一名為身財因事，
第二名為護惡因事，第三名為護善因事，後七名為化生因事。
今論云「謂依能起世間興感攝福德」者，
是經第一、身財因事。
意謂依能起世間興感因之事，菩薩行之，攝受福德也。 ^162c11

論云「依於有情利益安樂增上意樂」者，
是經第二、護惡因事。
謂多於有情而起於惡故，有情是惡因，
今以利益安樂增上意樂於彼有情故，
名護惡因事，而不起惡也。 ^162c19

論云「依為菩提福德資糧、菩提分法後後勝進」
者，當經第三、護善因事。
無學菩提名為果事，今為此果，福德資糧、
菩提分於彼因中後後勝進，故名護善因事，護令增也。 ^162c23

論云「依不共聲聞，依不共獨覺」者以下七種，
當經第四、化生事。
於經第四中有七種，即為七也。
不共聲聞、獨覺者，當經七中第一、願取世間三有而生，
故經言：畢竟遠離三界，而能應化，起三界行。
二乘不然，是不共也。 ^162c27

論云「依有情界」者，當經第二、說對治也。
故經言：寂滅諸煩惱纏，而為眾生起滅貪等。
故知有情界為生染惑，是說對治。
十中第五也。 ^163a3

論云「依諸法界」者，當經第三、滅諸障也。
故經言：知法如幻夢等，而起無量化業事也。
即知一切法界皆如幻故，除遍計執，而起無量化業也，
名滅障也，滅所知障。
當經十中第六也。 ^163a6

論云「依諸世界」者，當經七十中第四、大法集也。
故經云：善知國土如空，而起莊嚴佛土也。
知世界空故，修波羅蜜等，莊嚴佛土。
大法集生之處，名大法集。
十中第七也。 ^163a11

論云「依諸如來身相」者，當經第五、親近集也。
故經言：知佛法身無身，而起色身莊嚴行也。
證二空所顯如故，起色身行。
親近法身，名親近集。
十中第八也。 ^163a15

論云「依諸如來語智」者，當經第六、轉法輪也。
故彼經言：知佛音聲無聲而聲，隨生起音聲行。
起此行故，究竟能轉法輪也。
十中第九也。 ^163a19

論云「依諸如來心智」者，當經第七、所問善釋。
故經云：知佛於一念通三世事，而能分別智劫數修行。
知佛於行，隨所問處，即能善釋。
第十、此皆因行此行，故隨此行能感佛果之此法。 ^163a22

論云「菩薩與彼共相應故，便能通達無量無數如來境界，
及為彼起無功用、無相、無分別、無量分別觀無量佛境界，
起無間無缺精勤修學一切威儀行住作意，
一切分位不遠離道」者，此意謂與前十種妙方便慧共相應故，
能達一切如來境界，以前慧所行處是佛境界故。
又為佛境界故，起無功用、無相、無遍計執分別、
無量後得智依他分別，觀諸佛境界，起無間缺常精勤學一切威儀行住作意，
不離心、口、身而作是行，於一切分位行是不遠離之道也。
此無功用、無相觀佛境界是道，於威儀中行住作意，
一切分位不遠離之，故下結文云「通達如來佛境界，起無間無缺勤加行故」。 ^163a27

論云「彼第八住一向清淨，此第七住猶名為雜」
者，第八地無功用故，一向清，七地有功用故名雜。 ^163b11

論云「與清淨住為前道故，當言此住名不染污；
猶未得故，當言此住隨雜染污」者，第八地中根本無相，
此第七地初得無相，是第八地前導，故名不染；
未得根本無相，尚有功用，有所希求，未能任運無相，故隨雜染。 ^163b14

論云「今此住中，一切貪等上首煩惱皆悉除斷。
當知此住非有煩惱，非離煩惱，一切煩惱不現行故，
希求佛智猶未得故」者，此住一切貪等皆悉除斷，
據地滿心，非入地心斷。
如是惑，如《佛地論》，自當分別。
當知此住非有煩惱下，釋云：一切煩惱不現行故，
地滿為論，如前釋。
非離煩惱下，釋云：有佛智未得，由有相似愛佛、
愛菩薩執在，故非煩惱。
故下諸文云有加行行圓滿故。 ^163b19

論云「於一切靜慮等菩提分法皆能現前，
由修行相現在前故，非由安住異熟分位，
如第八地」者，此中意，第八地中諸靜慮等，
如異熟位，不須加行，任運現前。
今此地中，未能任運如第八異熟住故，
有功用故諸靜慮等方能現前，由修行相現在故。 ^163b28

論云「難可了知一切分別現行隨逐身語意業皆悉安住，
而不捨離」者，由有漸細分別難可了，知麁分別故，
名為無相；前地等有麁分別，名有相。
此皆隨順菩提之分別，故不捨離。 ^163c5

論云「又諸菩薩第六住中所入滅定，今此住中念念能入」
者，此能入者考掠，云念念能入，非菩薩實能入，以起心化生故。
若依念念定入，應不利生，故知以考掠為論。
　問曰：何故唯言第六地，不言前五地？
義曰：影顯前五地，說最後時兼括前故。
此地中十二段文，如結准配知。
唯有第五、有加行行圓滿攝故者，看上文似與第四顛倒結，
第四今第五，第五合在第四。
法師云：此第五、有加行行圓滿者，即是今此住中一切貪等皆悉除斷，
以有加行行圓滿故，所以斷除諸惑。
還是依治結，非顛倒法。 ^163c9

第八地。 ^163c20

論云「謂諸菩薩於初無相住中已得十種入一切法第一義智」
者，如遠師釋云：一切法無生有十得，解此無生之智名入智也。
今更言一切法第一義，謂除二執所顯真如。
今明除二執及所顯真如，名入一切法第一義智。 ^163c21

論云「謂依三世如其所應」下，出十種。
如《地持》文不是，疏家別解之。
今文足不具十法。
十法，謂依三世，如其所應。
隨於三世，有此計執，故隨所應。
此十皆除遍計所執。
第一、有計一切諸法本來是有，本來有生。
今破言本來無生。
經云無生。　第二、云一切諸法現在、未來有起。
今破云無起無成。
經同。　第三、云即前本來法爾有相。
今云無相。經同。　第四、計云有自在六天等為因等故，未來有成。
今云無成。經云無出。
　第五、有計過去壞劫有壞。
今破云無壞。經云無失。
　第六、計撥真如非有。
今破依第一義畢竟離言諸自性事是有。
經云無盡。　第七、計云一切諸法體是實有。
今破云言說造作像自性，由體相故，及因相故，
都無所有，言但是因果，非是實有。
經云無染。　第八、計云一切緣起雜染，
在因時有染流轉，在果時有止息。
今破云即由如是雜染體性，無流轉性，
無止息性，以俱是虛幻，都無所有，故無流轉，無止息。
經云自性無生。　第九、計云一切諸法由無智邪執為因，
初、中、後時一切時皆是雜染。
今破云依此無智邪執為因，於彼離言諸有體事，
初、中、後位一切分染平等性，言由真如理故，其染皆平等。
經云數善無思。　第十、有計唯無漏智能除諸惑。
今破云依於真如，無倒證入無有分別平等性故，
能除雜染，言依緣真如，生無漏智，無分別故，
能除諸惑，非唯依智也。
經云作業無生。此皆法師云。
遠法師云：謂於三世者，此第八地以前，
七地為過去，當地名現在，餘後二地名未來。
此世初四當配三世。
其義云何？於過去有初二，謂無生、無起；
現在無相；未來無成。
過去分為二：初地名生，二地至七地名起。
言無生，謂無初地淨法生；無起者，無二地已去起，起即起化。
此二謂除過去計。
言無相者，執當八地有無生法忍相，今除此執相，
言無相也，即現在也。
言無成者，謂無九地已去乃至成佛菩提，
有此成菩提執，今併除之。
以舊論但有此四，無次三種，有後三種。
總此十中，大判相從為四，初七名事無生，
次一是自性無生，次一是數差無生，後一是作業無生。
此皆如經，勘之。 ^163c26

論云「超過第七雜清淨住，得入第八純清淨住」
者，以有漏心隔名雜，純無漏名純淨，此八地已上。
相續家釋：七地有功用故名雜，八地無故名純。
言隔不隔，此八地已去，有漏心間起家義。 ^164b9

論云「住此住中，於無生法證得第一最極清淨忍」
者，初地亦得無生忍，此二何別？
義曰：如《顯揚》第六：無生忍有三種：所執性，
名本來無生忍；依他，名自然無生忍；圓成實，名苦垢無生忍。
其初地證斷二分別執故，名得本來無生忍。
八地已去，真俗雙行，得自然、苦垢二無生忍。
又八地已去，證一味純觀真如故，名得苦垢無生；
以前，證得餘無生忍。
又以前，得分段無生忍；八地已去，證變易無生忍。
又初地等，不入惡道無生忍；八地已去，非有漏心間生無生忍。 ^164b14

論云「此如實智始從勝解行住乃至加行有功用無相住，
未極清淨，今此住中已極清淨」者，何故不論四尋思？
尋思是因，非無生忍，以是唯有漏故。
如實智通無漏，是此八地無生忍體，故前二文重解無生忍智。
此復云何？謂諸菩薩由四尋思於一切法正尋思已，
若時護得四如實智，故知此智即是忍體。
有尋思已之言，故知尋思不在八地以去，
以無有漏心故，以前皆有有漏心故。
其後得智但相似作，義無妨。
其實作尋思唯有漏，意欲引生無漏如實智。
無漏智既攝法，即是如實，何故更作尋思觀，引生如實智？
假設作時，立是相似，非真作之。 ^164b25

論云「即於法門流中蒙諸如來覺悟勸道，
授與無量引發門智慧神通事業」者，於此地中，
十方諸佛行大勸，勸是菩薩，如經廣說。
　問曰：此住菩薩無功用，何假須勸？
義曰：已得無相故，名多入無相，不樂進修。
諸佛七勸，令起無相觀，起無相觀已，自然如異熟，
任運勝進，不待加行。 ^164c9

論云「如是蒙佛覺悟勸道，引發無量分身妙智」
者，即引發令生五分法身也。 ^164c16

第九地。論云「謂諸菩薩於甚深住不生喜足，
復於增上智殊勝性愛樂趣入」者，前八地除四災中，
第二、除斷於上清淨住精勤思慕，何故此地上有於智殊勝性愛樂趣入？
義曰：前有所希求，是染法執，七地起之，八地斷之。
今此地無漏觀中，愛樂智殊勝，樂無礙解，
非染執故，不同前災也。 ^164c18

論云「是諸菩薩於諸法中起加行慧，為他說一切種法」
者，何故八地已上名無加行，此地有起加行智之言？
義曰：前七地中，於上解脫須勤加功行方乃趣得，
名加行；於佛地中，欲為有情說法，任運而說，非加行。
今此住見趣入上解脫故，無加行智任運如異熟增勝，
然欲為有情說法時，不能如佛任運說，
須作意起說，即無漏觀中起作說法，名起加行智，故不同前。 ^164c25

論云「當知此中說法所化，謂於一切近稠林行，
如此雜染，如此清淨，由此雜染，由此清淨，
若所雜染，若所清淨，若非一向，若是一向，
若通二種，如是一切皆如實知」者，且如
《顯揚》第八心、心法等配之，以有經文，須勘。 ^165a5

論云「如是菩薩於說法方便善巧，於說所作方便善巧」
者，說法威儀，名於說善巧；稱機宜說，名於說所作。
又所詮合理，名於說善巧；稱機益物，名於說所作。 ^165a10

第十地。論云「得一切佛相稱妙座身諸眷屬」
者，身得妙座，謂十河沙諸佛世界量諸小菩薩坐華座，
四邊圍繞，名眷屬。 ^165a14

論云「一切行相，一切智智灌灑其頂」者，
謂以法水灌灑其頭，名一切行相，此乃一切智智之所作也。
一一勘經，大有配判文。 ^165a17

論云「又此菩薩自如大雲，未現等覺無上菩提；
若現等覺無上菩提」者，第十地有三心：
一、入；二、位；三、滿。此滿心中名等覺菩薩，
如來名妙覺，其入、住不名等覺。
若在入、住二心，名未現等覺；若在滿心，名已現等覺。
又等覺是佛，未必是等覺菩薩。
言此菩薩在當地未成等覺，亦能化生，
如雲雨說法；若成等覺佛已，亦能化生，雨雲說法。
言與佛相似，如等覺菩薩，名等覺。 ^165a20

論云「彼經第三無數大劫乃至證得最上成滿菩薩住」
者，何故此不言證得如來？
答曰：此三劫皆在因故，不言證佛，佛三劫外故。
又前明二劫文中皆有次第之言，乃云證得極喜住等；
今此第三無次第之言，故不言如來地，但守自位。 ^165a29

論云「若正修行最上上品勇猛精進，或有能轉眾多中劫，
或有乃至轉多大劫」者，此唯論初劫菩薩，地前有超故。
何以得知者？即次前解三劫中，初劫此就恒常勇猛精進，
非不勇猛，故知初劫有不勇猛，故得說超。
又前解第二劫云此即決定，以是菩薩得清淨意樂，決定勇猛精進故。
故知二劫以去無不勇猛，不可說超，一切時恒精進也。
故起煩惱，但為利生。 ^165b6

論云「又由如是所說十二諸菩薩住，經三無數大劫時量，
能永斷一切煩惱障品所有麁重，及斷一切所知障品所有麁重等，
乃至如其次第，修斷資糧」者，此中煩惱、
所知二障，初地斷分別現行種子，併斷其修道煩惱。
以得見道時，煩惱上、中二品伏不行，唯有下品在；
至第八地，又伏此下品現行，畢竟不生。
故論云第八地畢竟斷，非是斷種也，在金剛心斷彼三品種子。
其所知障第七識，十地中入觀、出觀或起不起，
在金剛心方并斷種；其餘諸地不能伏現行，亦不斷種。
其第六中，所知障隨地并種斷，如初地亦起，
二地障現行；至第八地時，非但斷此地障種子，
亦伏九地、十地現行，畢竟不生，非斷彼種。
「其八地上有漏心間」者，間生有漏善心，非起如是障也。
是此一段文意，自餘別別釋之。 ^165b14

論云「謂於極喜住中，一切惡趣諸煩惱品乃至皆悉永斷，
一切上、中諸煩惱品皆不現行」者，法師云：
但是能感之業惑，皆見道時斷。
若爾，云何俱生、分別二惑別也？
義曰：今言斷惡趣煩惱者，感惡趣是煩惱，多是分別。
今言斷者，斷諸分別、俱生為論，以不善業招故；
不同人天，非是多分俱生之惑。
上、中、下不行者，是修道惑，如前說。
第七地中言一切煩惱不現前者，此伏下品現行，亦如前說。 ^165c1

論云「所知障品麁重有三：在皮、在膚、在肉」
者，何故煩惱障不言在皮等？
義曰：煩惱有品，以三品言之，今此障不然，故以在皮等言也。 ^165c10

論云「所餘諸住，修斷資糧」者，所智障地地斷，何故今言資糧耶？
義曰：如前已說，雖斷自地，由起後地諸惑。
此三處斷之，并後地、自地永不行故，不同餘地，不言資糧也。 ^165c13

論解八法攝大乘，在此十三住攝中云謂於第一、
第二住中，於菩薩藏生信勝解，聽受思惟者，
此二住中，任攝初五法。
於此五中，於菩薩藏之一句攝初三法，
生信勝解，聽受第四，思惟第五。
第四聞慧，第五思慧。
論實以後諸地非無此五，據謂上用增時分齊語。 ^165c17

論云「第三住中得勝意樂，趣向前行勝修行相」
者，即攝第六法一分。
以初地中得無相，趣向無相之前行，故得一分。 ^165c23

論云「於餘一切乃至有加行有功用無相住中，
得修廣大」者，此攝第六一分，共初地通攝第六、無相修。
此皆修習無相修，如此廣大，非如初地初得，名前行修。 ^165c26

論云「於上三種淨行所攝菩薩住中，修果成滿」
者，此攝第七法，言修成滿者。 ^166a1

論云「如來住中，當知獲得究竟出離」者，
攝第八法，修成滿也。
廣勘〈功德品〉。 ^166a3

論解以聲聞十二住類菩薩住中，「如諸聲聞已得證淨聖所愛戒，
為盡上漏增上戒學住，菩薩第四住亦爾」
者，此中聲聞非得初果位時，如菩薩第四住。
菩薩第四住在第二地，離初地故。
今准聲聞在初果進趣心中為論，故與菩薩相似。
又住果時亦得類菩薩，以戒得初果亦有故。
何故要以菩薩屬初地時名第四住？
前解為勝，共所待故。
其下心學、慧學，准此在進趣心，應知。 ^166a5

論云「如諸聲聞善觀察所知無相三摩地加行住，
菩薩第九住亦爾」者，三空無色，觀心微細，名無相三摩地。
即第四禪心趣向三空故，是三空無相之加行道故，似菩薩第九住。
第十成滿無相住，准在三空，如理可解。 ^166a14

論云「如諸聲聞從此出已，入解脫處住，
菩薩第十一住亦爾」，即住非想八解脫、
九無間道，名解脫處。
出前三空已，入此有頂解脫處住，名似菩薩第十一住。 ^166a19

論云「如諸聲聞謂一切相，似菩薩第十二住」
者，即在第九解脫道以去是也。 ^166a23

第三持究竟瑜伽處生品第一者 ^166a25

前明二持，此為第三。
第一所學法，必起能學行，即第二持；既學行已，
便有果利，故次辨菩薩受生果，是因求所遂，故言究竟瑜伽處。
此持有五品，攝生為初，故言第一。 ^166a26

論解增上生中云「謂最初住作轉輪」等者，
謂初住作一天下王，二住四天下，乃至第八為小千界主，
第九為二千世界主，第十菩薩生摩醯首羅天，即淨土。
其實在下二界間，以無漏業生故，名色究竟上。
此據未得法界受用身論。 ^166b1

論解最後生中，法師云：有經云「佛告慈氏：
汝婆羅門家生，我剎帝利家生；我是右脇而生，
汝是頂上化生；我壽八十，汝年六萬歲」等。
此別有經，與《彌勒經》相違，勘問。 ^166b7

論云「唯除凡地菩薩受生，此取有智菩薩為五生」
者，二說：一云此取第二住也，十住以來菩薩未入僧祇，
不名有智故；二說唯取初地已去名有智。
義意初解為勝，以十住菩薩八相成道故。
又增上生唯言初地，故知簡餘生，通餘住。
此有智取前解勝。 ^166b11

攝受品 ^166b17

既受勝生自利圓已，次有益物，故名〈受攝品〉。
論解云「菩薩如是於諸有情攝受無倒轉時，
當知遭遇略有十二種艱難事中」，下有能治此十二之善巧方便，
初云十一句次第各對一所治，第十一句釋上第十一、十二艱難之事。 ^166b18

論云「或於其中應觀輕重，如其所應而作方便」
者，即前第一可知。
　「或於其中應審簡擇補特伽羅」，即第二，
由審簡擇前有情故，柔軟美語，自不起惱。
　「或於其中攀緣勇猛攝受因轉」者，即第三，
雖物堪少，運心攀緣，布令遍起，攝受因轉。
　「若發正願」者，即第四，雖無力能普為營事，
俱發正願，後有為時普為營助。
　「或於其中制御其心，不令流散」，即第五，
諸受樂者多著放逸，攝心不散，能離流散。
　「或於其中安住其心」者，即第六，無能利生，
安心恭作，後當果心。
　「猛利思擇」者，即第七，起思擇心，可攝攝之，不可攝者捨之。
　「不生厭倦而自安忍」者，即第八可知。
　「或於其中而行放捨」者，前釋第十，意於此物捨故，
不應生取心，而取施與之。
或此釋前第七，此生可捨；前猛利思擇，合擇第八。
　「或於其中發勤精進，熾然無懈」者，次第却釋前第九可知。
若以此前行放捨却釋前第七者，此即合解第九、第十。
　「或於其中善巧方便」，釋前第十一對治可知。
　「而正修行」者，釋前第十二可知。
　或有釋：前對治如前配。
或於其中安住其心下，乃至而自安忍來，解前第六對治。
或於其中而行放捨，釋第七句對治。
或於其中發勤精進，熾然無懈者，釋第八、
第九、第十，三句。此中，精進為一，熾然為二，
無懈為三，如次為三。
或於其中善巧方便，而正修行，合釋十一、
十二，如前釋可知。
若依《地持》，此中能治有九句，不可依勘。
other::  ^166b24

第四十九卷　　地品第三 ^166c23

第三持之第三品也。
前明利生，後明勝位，依分差別；菩薩位階，
依之如地，故言地品。
又我德成處，堪能受生，故名為地。 ^166c25

論解七地中云「第七，如來等雜立為地」
者，前明第七唯在第十地，今何以通取者？
據實通在佛中，前唯約因位，故略不明佛也；
今實錄之，故兼取佛。 ^166c28

論云「無加行無功用無相住，名決定地，
此地隨在第三決定中故」者，如上有處明三種決定：
一、種姓決定；二、發心決定；三、不虛行隨決定。
如《顯揚》第七，同此。
種姓決定，即本大乘種子。
發心決定，謂入初地；十住雖亦發心，未名決定。
今第八地名不虛行隨決定，以於行中無功用故，
任運而作，此第三決定，故名第三決定也。
有釋：此第三謂在初地。
今取前解，如《顯揚》文：在初地謂得自在時。
又釋：此第八地在第三僧祇，如異熟住，
任運起行故，更無有漏心隔，名決定故。 ^167a3

論解入地離惡趣時中云「於彼色類諸有情所，
得哀愍意樂」者，此謂慈也。
下是悲。 ^167a14

論云「一切有情諸惡趣業，以淨意樂悉願自身代彼領受」
者，淨意樂有二種：一、無漏，謂入地上；二、
勝故名淨，即此地前者是。 ^167a16

行品第四 ^167a19

上明地品，學所依位；雖有依位，行何行法，故次辨之。
此中廣明，名為〈行品〉。 ^167a20

論云「如前所說十二行相方便善巧」者，
謂如前〈菩提分品〉明也。
五種大願，亦如彼品。
其實十願據勝者論，故云前五。
十力方便，如〈力種姓品〉也。 ^167a22

論云「如前所說二種無量：一、所調伏等」
者，問曰：何故取此名成就有情行？
答曰：此所成就也。
由有此故，菩薩起行，而成就之，故兼取之。 ^167a26

論云「應知此中，施等十法經三大劫阿僧祇耶長時修習乃圓證故」
等者，此中有三到彼岸：一、時到彼岸，謂三大劫。
二、體到彼岸，謂知如在因，染故未顯；在果明顯，故名到彼岸。
三、菩提到彼岸，二乘名因，不圓果，大菩提名果到彼岸。
法師又云：此有四，加善根到彼岸，大乘善根而勝二乘也，
故此中論云「過餘一切聲聞、獨覺善根」者是。
若有即准此，下論文唯有前三者，以善根能得妙果，不取善根為也。 ^167a29

論云「當知所餘波羅蜜多即此所攝」者，
如《相續解脫經》中行別相攝，方便度是前三伴，
願度是精進伴，力度是定伴，智度是慧伴。
若依《地經》，後之四種度通伴前六，即前六中善巧攝生名方便度，
能增上進名之願度，魔法不動名為力度，差別異知說名智度。
即前六攝，不須別論。
據實，如《地經》、《相續解脫經》；據義，增勝為論也。 ^167b9

論云「由前四度資糧、自性、眷屬、守護，當知圓滿」，
或學者如次配前四度，應知。 ^167b17

建立品 ^167b19

依地行因，行因既圓，大劫勤功，須有果遂；
得果成滿，求遂本心，建立所成，名〈建立品〉。
此乃第三持之第五品也。 ^167b20

論云「依如來住，依如來地」，此雙舉者，舉十三住，
舉前明七地，地、住雙舉，攝義圓也。 ^167b23

論云「又此一切菩提資糧略有二種，謂去菩提若遠若近」
者，謂未得相好名遠，即在地前；若得相好名近，謂得入地以上。
所以得知者，即次前辨入淨勝意樂地，
諸相隨好已得異熟，故知地前不得實報相好。
又此卷末中文云：相好名對種姓地，唯有種子依身而住；
在解行地，修彼方便；若在勝意樂地，乃名為得；
諸上地，名清淨；在佛地，得相好善淨無上地也。 ^167b25

論解四清淨中，第一、所依淨者，此中兼取諸煩惱品、
習氣，於自所依，無餘永滅，如《對法》第十四唯有取住捨，無前永滅習氣等。
即此菩薩地解〈功德品〉中，文同《對法》。
此有何意？此中據攝法周，彼中據有為淨，
不取無為淨，據實通有、無為。 ^167c4

論解靜慮、解脫雜染有二種。
清淨有四種，與上相違，應知其相者，與雜染二種相違也，雜染二種中各有二故。
初染二者：一、無功行；二、諸蓋現前。
第二染二者：一、自地煩惱纏；二、自地隨眠。
此謂有因，有此二染障。
如來得清淨時，有四種清淨，翻前應知。
other::  ^167c10

第五十卷 ^167c16

論解十力有差別、無差別中，「有差別、無差別」
者，謂如處非處與自業，以觀善不善因故，名無差別。
但觀善不善業能感愛不愛果，是處非處；
自作善果，自受善報，名自業力。
故有差別。餘下准此應知。 ^167c17

論解無忘失法中云「若如」者，如下文云普於一切所作方便，
即教化生之時，隨所宜方便也。
順理故名如，又即如是方便故名如。 ^167c22

論解一切種妙智中云，若於不善、無記法中，
無顛倒智知而不作，是一切種智；若知善而作，名妙智。
前似後得智，後言正智。
其實無分別智不觀不善等法，但作善觀故，
唯是妙智；其後得智是一切種妙智。
又後得智二種皆有正智，不然。 ^167c25

論云「思惟圓滿、意車圓滿」者，以意樂能有運載調慮義，故譬於車。 ^168a2

論云「如是圓滿顯示一切菩薩學道及學道果」
者，學道謂智，果謂如境。
又前地有為，名學道；後地有無為，名學道果。 ^168a4

「第四持次第瑜伽」，即偏簡如上諸品，或是品諸義次第，即自勘之。 ^168a7

「有餘依地」，謂煩惱集因已盡，唯餘身智及無為在，名有餘依。
或五蘊根身名依，有此在，名為有餘依。 ^168a9

論云云何地施設安立？
謂有餘依地，除五地一分，謂無心地、修所成地、
聲聞、獨覺、菩薩地；除無餘依一地全；所餘諸地，
名有餘依者，十七地中，如此文以十一地全、五地少分為此地體。
所以者何？五地之中，且如無心地中有五位無心，
謂無心睡眠、無想定及滅盡定、入無餘依涅槃界等，
今唯取前四位，除無餘依涅槃，故言一分，是此地體。
修所成地中，修成有無二為，其無為是無餘依體，
今除之，取修成有為。
　問曰：但是修，何故有無為之言？
義曰：直言修慧者，即不取無為，今言修所成，
既有所成之言，故貫通無為也。
其聲聞等地通明四諦，其滅諦中有因盡、
果盡無為，今簡去果盡無為，故除一分。
無餘地，即所除全也。
　問曰：餘地亦有非此地體者，何故唯除此五地一分也？
義曰：從多相從論。
又隨顯相者取除，其隱相非此地體者，略而不論。 ^168a12

論阿羅漢與此八依或依相依中云「與六攝受事不共相應」
者，謂與父母攝受事相應，以無學人不捨供養父母故也。 ^168a29

「無餘依地」，此地體即前地所餘者是，義准前知。
瑜伽師地論略纂卷第十二
 ^168b3
