佛說聖佛母般若波羅蜜多經
西天譯經三藏朝奉大夫試光祿卿傳法大師賜紫臣施護奉　詔譯
jing:: 
如是我聞：
一時，世尊在王舍城鷲峯山中，與大苾芻眾千二百五十人俱，
并諸菩薩摩訶薩眾而共圍繞。 ^852b7

爾時，世尊即入甚深光明宣說正法三摩地。
時，觀自在菩薩摩訶薩在佛會中，而此菩薩摩訶薩已能修行甚深般若波羅蜜多，
觀見五蘊自性皆空。 ^852b10

爾時，尊者舍利子承佛威神，前白觀自在菩薩摩訶薩言：
「若善男子、善女人，於此甚深般若波羅蜜多法門，
樂欲修學者，當云何學？」 ^852b14

時，觀自在菩薩摩訶薩告尊者舍利子言：
「汝今諦聽，為汝宣說。
若善男子、善女人，樂欲修學此甚深般若波羅蜜多法門者，
當觀五蘊自性皆空。
何名五蘊自性空耶？
所謂即色是空，即空是色；色無異於空，空無異於色。
受、想、行、識，亦復如是。 ^852b17

「舍利子！此一切法如是空相，無所生無所滅，
無垢染無清淨，無增長無損減。
舍利子！是故，空中無色，無受、想、行、識；無眼、
耳、鼻、舌、身、意；無色、聲、香、味、觸、法；無眼界無眼識界，
乃至無意界無意識界；無無明無無明盡，
乃至無老死亦無老死盡；無苦、集、滅、道；
無智，無所得，亦無無得。 ^852b22

「舍利子！由是無得故，菩薩摩訶薩依般若波羅蜜多相應行故，
心無所著亦無罣礙；以無著無礙故，無有恐怖，
遠離一切顛倒妄想，究竟圓寂。
所有三世諸佛依此般若波羅蜜多故，得阿耨多羅三藐三菩提。 ^852b28

「是故，應知般若波羅蜜多是廣大明、是無上明、
是無等等明，而能息除一切苦惱，是即真實無虛妄法，諸修學者當如是學。
我今宣說般若波羅蜜多大明曰： ^852c4

「怛#CB00853;他〔引〕　唵〔引〕
　誐帝〔引〕　誐帝〔二〕　播〔引〕囉誐帝〔引〕
〔三〕　播〔引〕囉僧誐帝〔引〕〔四〕　#CB00155;提　莎
〔引〕賀〔引〕〔五〕 ^852c9

「舍利子！諸菩薩摩訶薩，若能誦是般若波羅蜜多明句，是即修學甚深般若波羅蜜多。」 ^852c11

爾時，世尊從三摩地安詳而起，讚觀自在菩薩摩訶薩言：
「善哉，善哉！善男子！
如汝所說，如是，如是！
般若波羅蜜多當如是學，是即真實最上究竟，一切如來亦皆隨喜。」 ^852c13

佛說此經已，觀自在菩薩摩訶薩并諸苾芻，
乃至世間天、人、阿修羅、乾闥婆等一切大眾，
聞佛所說，皆大歡喜，信受奉行。
佛說聖佛母般若波羅蜜多經
 ^852c17
