第八
##  4
釋禪波羅蜜次第法門卷第八
author:: 隋天台智者大師說
記:: 弟子法慎記
再治:: 弟子灌頂再治
other:: 釋禪波羅蜜修證第七之四〔修證通明觀〕
今辨此禪，大意為三：一者、釋名；二者、辨次位；
三者、明修證。 ^529a8

一、釋名者，所以此禪名為通明觀者，此觀方法出
《大集》經文，無別名目。
北國諸禪師修得此禪，欲以授人，既不知名字，
正欲安根本禪裡，而法相逈殊。
若對十六特勝，則名目全不相關；若安之背捨、
勝處，觀行方法條然別異。
既進退並不相應，所以諸師別作名目，名為通明觀禪。 ^529a9

或有說言：「《華嚴經》有此名目。」
所言通者，謂從初修習即通觀三事。
若觀息時，即通照色心；若觀色，乃至心亦如是。
此法明淨，能開心眼，無諸暗蔽，既觀一達三，
徹見無閡，故名通明。
復次，善修此禪，必定能發六通、三明故。
《大集經》明法行比丘修此禪時，欲得神通，即能得之。
今言通者，即是能得六通；明者，即是能生三明。
此因中說果，故言通明觀。 ^529a15

問曰：餘禪亦能發六通、三明，何故獨此禪說為通明？ ^529a23

答曰：餘禪乃有發通明之義，不如此禪利疾，故名通明。 ^529a24

問曰：如《大集經》亦有別釋此禪名義，故經言：
「所言禪者，疾故名禪。
疾大疾，住大住，靜寂靜，觀滅遠離，是名為禪。」
今何故別立名耶？ ^529a25

答曰：彼經雖有此釋，於義乃顯，而名猶漫，
既不的有名目，故復更立通明之名。 ^529a28

第二、明次位者，此禪無別次位，猶是約根本四禪、四空立次位。
但於一一禪內更有增勝出世間觀定之法，
能發無漏及三明、六通疾利，亦於非想後心滅諸心數，
入滅受想定，故不同根本暗證取著，無有神智功能。
是故雖復次位同於根本，而觀慧殊別，
恐人謬解，故立別名。
雖名有異，而次位無差。 ^529b1

問曰：若此禪得入滅定，與九次第定有何異耶？ ^529b7

答曰：修此定時，心心無間，亦得說為九次第定，然終非是具足九次第定法。
是事在下自當可見。
若比准《成實論》解九定、八解，亦是具足。 ^529b9

第三、明修證，此禪既無別次位，還約根本次位辨修證也。 ^529b12

第一、先明修證初禪之相，如《大集經》說：
「言初禪者，亦名為具，亦名為離。
離者，謂離五蓋；具者，謂具五支。
五支者，謂覺、觀、喜、安、定。
云何為覺？如心覺、大覺，思惟、大思惟，觀於心性，是名為覺。
云何為觀？觀心行、大行、遍行、隨意，是名為觀。
云何為喜？如真實知、大知，心動至心，是名為喜。
云何為安？謂心安、身安、受安，受於樂觸，是名為安。
云何為定？謂心住、大住，不亂於緣，不謬，
無有顛倒，是名為定。」
即是彼經略釋修證通明初禪之相。 ^529b13

推此經文所明五支，則與餘經論所明大異，故須別釋。
今先釋如心。如心者，即是初禪前方便定發也。
亦即是未到地，但證不孤發，要由修習。
云何修習？行者從初安心即觀於息、色、心三事俱無分別。
觀三事者，必須先觀息道。
云何觀息？謂攝心靜坐，調和氣息，一心諦觀息想遍身出入。
若慧心明利，即覺息入無積聚，出無分散，
來無所經由，去無所履涉。
雖復明覺息入出遍身，如空中風，性無所有。
是則略說觀息如心相。 ^529b22

次觀色如。行者既知息依於身，離身無息，即應諦觀身色如。
此色本自不有，皆是先世妄想因緣，招感今世四大、
造色圍虛空故，假名為身。
一心諦觀頭等六分、三十六物及四大、
四微，一一非身，四微、四大亦各非實，尚不自有，
何能生六分之身、三十六物？
無身色可得，爾時心無分別，即達色如。 ^529c3

次觀心如。行者當知由有心故，則有身色、
去來、動轉。若無此心，誰分別色？
色因誰生？諦觀此心藉緣而有，生滅迅速，
不見住處，亦無相貌，但有名字，名字亦空，即達心如。
行者若不得三性別異，名為如心。 ^529c9

復次，行者若觀息時，既不得息，即達色、心空寂。
何以故？三法不相離故。
色心亦爾。若不得色心三事，即不得一切法。
所以者何？由此三事和合，能生一切陰、
入、界眾苦煩惱，善惡行業，往來五道，流轉不息。
若了三事無生，則一切諸法本來空寂。
是則略說修習如心之相。 ^529c14

第二、明證相。此亦具有證欲界、未到地相。 ^529c20

行者如上觀察三性，悉不可得，其心任運自住真如，
其心泯然明淨，名欲界定。
於此定後，心依真如法，心泯然入定，與如相應，
如法持心，心定不動，泯然不見身、息、心三法異相，
一往猶如虛空，故名如心，即是通明未到地也。 ^529c21

次釋初禪發相，如前引經說，此應具釋五支證相。
今先據覺支為本，覺義既成，釋餘四支則從可見。
所以經言「覺、大覺」。
覺者，覺根本禪，覺觸發相，故名為覺。
此事如前說，但輕重有異。
大覺者，豁然心目開明，明見三事發相，名為大覺。
此傍釋，未是正意。
復次，今當分別覺、大覺義。
所言覺者，覺世間相也；大覺，出世間也。
此即對真、俗二諦釋之，亦有漏、無漏，義意在此。 ^529c26

今明世間則有三種：一、根本世間，一期正報五陰是也；
二、義世間者，知根本之法，與外一切法義理相關也；
三、事世間者，發五通時，悉見一切眾生種類及世間事也。
世間既有三種，出世間對世間亦為三。
所以者何？眾生根有下、中、上、利、鈍不等，
是故雖同證此初禪，境界淺深，其實有異，故須約三義分別證初禪不同。 ^530a5

第一、先釋約根本世間、出世間明覺大覺五支成初禪之相，
即為二意：第一、先明初禪發相；第二、即釋成覺大覺五支差別之相。 ^530a12

一、先明初禪發之相，即為三意，品次不同：
一者、初發；二、次；三、後。 ^530a15

一、初發相。行者發初禪時，即豁然見自身九萬九千毛孔空疎，
氣息遍身毛孔出入。
雖心眼明見遍身出入，而入無積聚，出無分散，
來無所經由，去無所履涉，即見身內三十六物一一分明。
三十六物者：諸髮、毛、爪、齒、薄皮、厚皮、筋、
肉、骨、髓、脾、腎、心、肝、肺、小腸、大腸、胃、胞、膽、
屎、尿、垢、汗、淚、涕、唾、膿、血、脈、黃痰、白痰、癊、
肪、#CB00698;、腦膜。
此三十六物，十是外物，二十六是內物；
二十二是地物，十四是水物。
已見風、水、地相分明，復覺諸物各有熱氣煎煮，火相分明。
觀此四大猶如四蛇同處一篋，四大蚖蛇，
其性各異；亦如屠牛之人，分肉為四分，
諦觀四分，各不相關。
行者亦爾，心大驚悟。 ^530a16

復次，行者非但見身三十六物四大假合，
不淨可惡，亦覺知五種不淨之相。
何等為五？一者、見外十物相不淨，心生厭患，
是名自相不淨；二者、見身內二十六物內性不淨，
是名自性不淨；三者、自覺此身從歌羅邏時，
父母精血和合以為身種，是名種子不淨；
四者、此身處胎之時，在生、熟二臟之間，
是名生處不淨；五者、及其此身死後，捐棄塚間，
壞爛臭穢，是名究竟不淨。
當知此身從始至終，不淨所成，無一可樂，
甚可厭惡，我為無目，忽於昔來，著此不淨臭爛之身，
造生死業於無量劫，今始覺悟，悲喜交懷。
五種不淨，如《摩訶衍論》廣說。 ^530a29

復覺定內心識，緣諸境界，念念不停，諸心數法相續而起，
所念相異，亦復非一，是名初禪初證之相。 ^530b12

次明中證相。行者住此定內，三昧漸深，
覺息後五臟內生息相各異，所謂青、黃、
赤、白、黑等，隨臟色別，出至毛孔。
若從根入色，相亦不同。
如是分別，氣相非一。
復見此身薄皮、厚皮、膜、肉各有九十九重，
大骨、小骨三百六十，及髓各有九十八重。
於此骨肉之間有諸蟲，四頭、四口、九十九尾，
如是形相非一，乃至出入、來去、音聲、言語亦悉覺知。
唯腦有四分，分有十四重。 ^530b14

身內五臟，葉葉相覆，猶如蓮華，孔竅空疎，
內外相通，亦各有九十九重。
諸物之間亦各有八十戶蟲，於內住止，互相使役。
若行者心靜細時，亦於定內聞諸蟲語言音聲，或時因此發解眾生言語三昧。
身內諸脈，心脈為主，復從心脈內生四大之脈，
一大各十脈，十脈之內一一復各九脈，合成四百脈。
從頭至足，四百四脈內悉有風氣血流相注。
此脈血之內亦有諸細微之蟲依脈而住。
行者如是知，是知身內外不實，猶如芭蕉。
復觀心數，隨所緣時，悉有受、想、行、識四心差別不同。 ^530b22

三、明後證之相。行者三昧智慧轉深淨明利。
復見氣息調和，同為一相，如瑠璃器，非青、
黃、赤、白。亦見息之出入無常生滅，悉皆空寂，
復見身相新新，無常代謝。
所以者何？飲食是外四大，入腹資身時，
新四大既生，當知故身隨滅，譬如草木，
新葉既生，故葉便落，身亦如是。
愚夫不了，謂是惜身；智者於三昧內覺此身相無常所遷，
新新生滅，空無自性，色不可得。
復各一念心生之時，即有六十剎那生滅。
或有人言：「六百剎那，生滅迅速，空無自性，心不可得。」 ^530c4

第二、明釋成覺觀五支之相，即為五： ^530c14

第一、釋覺支，經說覺支云：「覺、大覺，思惟、
大思惟 " resp=，觀於心性。」
約此五句以明覺相。
今先釋「覺、大覺」二句，此約世間、出世間境界分別，故有此二覺之異。
世間境，即是異相；出世間境，即是如相。
此之如、異，即是真、俗二諦之別名也。
今約觀門，淺深易見。
今當具依《摩訶衍》分別。
論云：「有三種：上、中、下。」
如、異既有三種覺，大覺亦應為三也。
論意分別假名為異。
分別四大實法同體，名為下如。
分別地大異餘三大，名為異。
同一無常，生滅不異，名次如。
無常生滅，名為異。
生滅即空無異，名上如。
今即約禪為下、中、上品，明觀門淺深之相。 ^530c15

第一、先明下品覺相。
覺氣息入出，青、黃、赤、白諸色隔別，名為覺；
覺此諸息同一風大無異，名大覺。
次覺三十六物隔別，名為覺；覺餘三大無有別異，名大覺。
覺於心數非一，名為覺；同是四心無異，名大覺。 ^530c27

第二、明中品覺者，息是風大，名為覺；覺息生滅無常，名大覺。
覺餘三大各別，名為覺；覺同一無常，生滅不異，名大覺。
覺四心差別不同，名為覺；覺無常生滅不異，名大覺。 ^531a3

第三、明上品覺者，覺息無常為異者，此息為八相所遷，故無常。
何等為八相？一、生；二、住；三、異；四、滅；五、生生；
六、住住；七、異異；八、滅滅。
此八種相遷法體別異非一，名為覺；覺息本空寂，
無八相之異，名大覺。
覺餘三大各有八相別異，名為覺；覺餘三大本來空寂，
無八相之異，名大覺。
覺心八相所遷，別異非一，名為覺；覺心本來空寂，
無八相之異，名大覺。
所以者何？若心即是八相，八相即是心者，則壞有餘相。
所以者何？今息色亦即是八相，八相亦即是息色，
八相無異故，息、色、心三事亦應無異。
若爾，說心時，即應是說息、色。
今實不爾，壞亂世諦相故。
如人喚火，應得水來。
說心一向即是息、色，過同於此。 ^531a6

復次，若離心有八相，離八相有心者，此則心非八相，八相非心。
若心非八相，則心但有名無相，無相之法，是不名心。
若八相離心，八相則無所遷，即不名八相，八相無所相故。
如是審諦求之，則心與八相本自不有，
亦不依他有性，性如虛空，無一異相，故名大覺。
覺前息、色一一亦當如是分別。
此則略說上品覺、大覺之相。 ^531a20

次釋「思惟、大思惟」二句。
此還約前覺、大覺說。
所以者何？初心覺悟真俗之相，名覺、大覺；
後心重慮觀察，名思惟、大思惟。
對小覺後說思惟，大覺後說大思惟，此義易見，不煩多釋。 ^531a27

次釋「觀於心性」者，即是返觀能思惟、大思惟之心也。
所以者何？行者雖能了於前境，而不能返達觀心，則不會實道。
今即返照能觀之心，為從觀心生，為從非觀心生？
若從觀心生，若從非觀心生，二俱有過，當知觀心畢竟空寂。
五句釋覺支竟。 ^531b2

第二、次釋觀支。經云：「若觀心行、大行、遍行、隨意。」
觀心者，即是前觀於心性也。
行、大行者，聲聞之人以四諦為大行，當觀心時，即具四諦正觀。
所以者何？若人不了心故無明，不了造諸結業，名為集諦。
集諦因緣，必招未來名色苦果，是名苦諦。
若觀心性，即是具足戒、定、智慧，行三十七品，故名道諦。
若有正道，則現在煩惱不生，未來苦果亦滅，名為滅諦。
是名聲聞大行。若緣覺人，以十二因緣為大行。
若是菩薩，即入無生正道正觀，證於寂定瑠璃三昧，
毛孔見佛，入菩薩位也。
則略明三乘大行之道相也。 ^531b7

遍行者，觀行未利，亦並約心而觀四諦，名為大行。
今觀道稍利，能遍歷諸緣，觀於四諦，出十六行觀，故名遍行。 ^531b19

隨意者，若是遍行，雖在定內，得見諸緣，
出禪定時，則觀不相應。
今隨意者，隨出入定，觀一切法，任運自成，
不由作意，是名隨意。
此則略釋觀支相也。 ^531b21

第三、明喜支。喜支者，經言：「如真實知、大知，
心動至心，是名為喜。」
如真實知者，即是上來觀於心性四諦真理也。
大知者，如上觀行。
若心審諦，停住緣內，稱觀而知，故言如真實知。
若豁然開悟，稱理而知，心生法喜，故名大知。
心動至心者，既得法喜心動，若隨此喜，則為顛倒。
今了此喜無，即得喜性。
即得喜性故，名至心，是名為喜。 ^531b24

第四、次明安支。安支者，經言：「若身安、心安、
受安，受於樂觸，是名為安。」
身安者，了達身性故，不為身業所動，即得身安，故名身安。
心安者，了達心性故，不為心業所動，即得心樂，故名心安。
受安者，能觀之心，名之為受，知受非受，
斷諸受故，名之為樂，故名受安。
受於樂觸者，世間、出世間二種樂法成就，
樂法對心，故受於樂。 ^531c3

第五、次明定支者，經言：「若心住、大住，不亂於緣，
不謬，無有顛倒，是名為定。」
心住者，住世間定法，持心不散，故名住。
大住者，住真如定法，持心不散故。
不亂於緣者，雖住一心，而分別世間之相不亂也。
不謬者，謬名妄謬，諦了真如，妄取不起，故言不謬。
不顛倒者，若心偏取世間相，即隨有見沈沒生死，不得解脫。
若心偏取如相，即隨空見，破世間因果，
不修善法，是大可畏處。
行者善達真、俗，離此二種邪命，名不顛倒。
復次，若二乘之人得此心，破四倒，名不顛倒。
若是菩薩得此一心，能破八倒，名不顛倒。 ^531c10

行者初得覺支成就，即覺身息不實，猶如芭蕉。
　今得住此一心，定支成就。
心既寂靜，於後泯然微細，即覺身息之相不實，猶如聚沫。
是則略明下根行者證通明初禪之相。 ^531c21

第二、次釋約義世間明中次根行者，進證初禪五支之相，
即為二：一者、正明義世間相；二者、即釋成覺義。 ^531c25

就第一、釋義世間為二意：一、明外義世間；
二、明內義世間。 ^531c27

今釋外義世間，復為三意：一、正明根本世間因緣；
二、明根本與外世界相關；三、明王道治正。 ^531c28

第一、釋覺知根本世間因緣生義。
行者初得初禪，既已證見根本世間，爾時或見道，或未見道。
今欲深知此根本世間一期果報因何而生，
爾時於三昧內心慧明利，諦觀身內三十六物、
四大、五陰，以願知心，願知此身何因緣有。
三昧、智慧、福德、善根力故，即便覺知，如是身命皆由先世五戒業力持於中陰，
不斷不滅，於父母交會之時，業力變識，
即計父母身分精血二渧，大如豆子，以為己有，
識托其間，爾時即有身根、命根、識心具足。
識在其間，具有五識之性，七日一變，如薄酪凝酥，
於後漸大，如雞子黃。
業力因緣，變此一身，內先為者，五臟安置五識，
爾時即知不殺戒力變此身內次為肝臟，
則魂依之；不盜戒力變此身內以為腎臟，
則志依之；不婬戒力變此身內為肺臟，
則魄依之；不妄語戒力變此身內以為脾臟，
則意依之；不飲酒戒力即變身內以為心臟，則神依之。
此魂、志、魄、意、神五神即是五識之異名也。 ^532a2

五臟宮室既成，則神識則有所栖。
既有栖託，便須資養。
五戒業力復變身內以為六府神氣，府養五臟及與一身。
府者，膽為肝府，盛水為氣，合潤於肝。
小腸為心府，心赤，小腸亦赤，心為血氣，
小腸亦通血氣，主潤於心，入一身故。
大腸為肺府，肺白，大腸亦白，主殺物益肺，成化一身。
胃為脾府，胃黃，脾亦黃，胃亦動作黃間，
通理脾臟，氣入四支。
膀胱為腎府，腎府黑，膀胱亦黑，通濕氣潤腎，利小行腸故。 ^532a20

三焦合為一府分，各有所主。
上焦主通津液清溫之氣，中焦主通血脈精神之氣，下焦主通大便之物。
三焦主利上下五臟之神，分治六府，六府之氣以成五官之神，
主治一身義。府臟相資，出生七體。
腎生二體：一、骨；二、髓。
腎屬於水，以水內有砂石故，即骨之義也。
肝生二體：一、筋；二、腸。
肝為木，木為地筋，故生筋、腸也。
心生血脈，心色赤屬血，以通神氣，其道自然。
脾生肌膚，脾為土，肌膚亦土。
肺生於皮，肺在眾臟之上，故皮亦是一身之上。
是為五臟能生七體，亦名七支。 ^532a29

肺為大夫，在上下，捨不義。
肝為尉。仁心在中央，稟種類。
脾在其間，平五味。
腎在下，衝四氣，增長七體成身。
骨以柱之，髓以膏之，筋以縫之，脈以通之，
血以潤之，肉以裹之，皮以覆之，以是因緣，
則有頭、身、手、足大分之軀，餘骨為齒，餘肉為舌，
餘筋為爪，餘血為髮，餘皮為耳。
識神在內，戒力因緣，則五胞開張，四大造色清淨，
變為五情，是以對塵則依情以識知，五色因緣則生意識，塵謝則識歸五臟。
一期果報，四大、五陰、十二入、十八界具足成就。
此則略說一期果報根本，世間義所因由。 ^532b10

問曰：若言識從內出，在五根間識別五塵，與外道義有何異耶？ ^532b21

答曰：如《淨名經》說：「不捨八邪而入八正。」
亦云：「六十二見是如來種。」
此言何謂？如是等義，皆出《提謂經》，明非人所作。
若於此義不了，在下自當可見。 ^532b23

第二、釋內世間與外國土義相關相。
行者三昧、智慧、願智之力諦觀身時，即知此身具彷天地一切法俗之事。
所以者何？如此身相，頭圓象天，足方法地，
內有空種，即是虛空。
腹溫暖，法春夏，背剛強，法秋冬，四季體，
法四時，大節十二，法十二月，小節三百六十，
法三百六十日，鼻口出氣息，法山澤谿谷中之風氣，
眼目法日月，眼開閉，法晝夜，髮法星辰，
眉為北斗，脈為江河，骨為玉石，皮肉為地土，毛法叢林。
五臟在內，在天法五星，在地法五岳，在陰陽法五行，在世間法五諦。
內為五神，修為五德，使者為八卦，治罪為五刑，
主領為五官，昇為五雲，化為五龍。 ^532b26

心為朱雀，腎為玄武，肝為青龍，肺為白虎，脾為勾陳。
此五種眾生，則攝一切世間禽獸悉在其內。
亦為五姓，謂宮、商、角、徵、羽，一切萬姓並在其內。
對書典則為五經，一切書史並從此出。
若對工巧，即是五明、六藝，一切技術悉出其間。
當知此身雖小，義與天地相關。
如是說身，非但直是五陰世間，亦是國土世間。 ^532c9

第三、釋身內王法治正義。
行者於三昧內願智之力，即復覺知身內，
心為大王，上義下仁故，居在百重之內，出則有前後左右官屬侍衛。
肺為司馬，肝為司徒，脾為司空，腎為大海，
中有神龜，呼吸元氣，行風致雨，通氣四支。
四支為民子，左為司命，右為司錄，主錄人命。
齊中太一君亦人之主柱，天大將軍特進君王，
主身內萬二千大神，太一有八使者，八卦是也，合為九卿。
三焦關元為左社右稷，主姦賊。
上焦通氣，入頭中為宗廟，王者於間治化。
若心行正法，群下皆隨，則治正清夷，故五臟調和，
六府通適，四大安樂，無諸疾惱，終保年壽。
若心行非法，則群僚作亂，互相殘害，故四大不調，
諸根暗塞，因此抱患致終，皆由行心惡法故。
經言：「失魂即亂，失魄則狂，失意則惑，失志則忘，失神則死。
當知外立王道治化，皆身內之法。」
如是等義，具如《提謂經》說。 ^532c16

第二、明內世間義相關者，上來所說，並與外義相關。
所以者何？佛未出時，諸神仙世智等亦達此法，
名義相對，故說前為外世間義也。
是諸神仙雖復世智辯聰，能通達世間，
若住此分別，終是心行理外，未見真實，
於佛法不名聖人，猶是凡夫，輪迴三界二十五有，未出生死。
若化眾生，名為舊醫，亦名世醫，故《涅槃經》
云：「世醫所療治，差已還復發。
若是如來療治者，差已不復發。」
此如下說。 ^533a4

今言內義世間者，即是如來出世，廣說一切教門名義之相，
以化眾生。行者於定心內，意欲得知佛法教門主對之相，
三昧、智慧、善根力故，即便覺知。
云何知如佛說五戒義為對五臟？
已如前說，若四大、五陰、十二入、十八界、
四諦、十二因緣悉人身內也。
即知四大此義為對五臟：風對肝，火對心，
水對腎，地對肺、脾。 ^533a13

若聞五陰之名，尋即覺知對身五臟：色對肝，
識對脾，想對心，受對腎，行對肺。
名雖不次，而義相關。
若聞十二入、十八界，亦復即知對內五臟。
十入、十五界，義自可見。
二入、三界，今當分別。
五識悉為意入界，外五塵、內法塵以為法入界。
此即二十三界相關。 ^533a20

意識界者，初生五識為根，對外法塵即生意識，名意識界。
若聞五根，亦知對內五臟：憂根對肝，苦根對心，
喜根對肺，樂根對腎，捨根對脾。
五根因緣則具有三界。
所以者何？憂根對欲界，苦根對初禪，喜根對二禪，
樂根對三禪，捨根對四禪，乃至四空定皆名捨俱禪。
當知三界亦為五臟，其義相關。 ^533a26

聞說四生，亦覺知此義關五臟。
所以者何？欲界具五根，五根關五臟，五臟關四大，四大對四生。
一切卵生，多是風大性，身能輕舉故；一切濕生，
多是水大性，因濕而生故；一切胎生，多屬地大性，
其身重鈍故；一切化生，多屬火大性，火體無而欻有故，亦有光明故。
如來為化三界四生故，說四諦、十二因緣、
六波羅蜜，當知此三法藥神丹悉是對治眾生五臟、
五根、陰故說。所以者何？
如佛說一心四諦義，當知集諦對肝，因屬初生故；
苦諦對心，果是成就故；道諦對肺，金能斷截故；
滅諦對腎，冬藏之法，已有還無故。
一心已對脾，開通四諦故。
乃至十二因緣、六波羅蜜，類此可知也。 ^533b3

此三種法藏，則廣攝如來一切教門，是故行者若心明利，
諦觀身相，即便覺了一切佛法名義，故
《華嚴經》言：「明了此身者，即是達一切。」
是則說內義、世間義相關之相，意在幽微，非悟勿述。 ^533b16

第二、次釋成覺五支義者，亦為三義：一、
下；二、次；三、上。今先釋覺支三義： ^533b20

一、下覺、大覺者，行者於靜心內悉覺上來所說內外二種世間之相，
分別名義不同，即是隔別之相，故名覺義世。
覺義世間，故名覺。
大覺者，覺一切外名義雖別，而無實體，
但依五臟，如因肝說不殺戒，歲星、太山、
青帝、木魂、眼識、仁、毛、詩、角、性、震等諸法，
此諸法不異肝，肝義不異不殺戒等，即是如，故名大覺。
覺餘一切法如四臟亦如是。 ^533b22

第二、次明覺、大覺者，行者覺知肝雖如不殺戒等一切法，
而肝非肺、脾、心、腎等一切法，了知別異，名為覺。
覺肝等諸法無常生滅，不異四臟等，諸法無常，名大覺。 ^533b29

第三、次明上覺、大覺者，行者覺知肝等諸法八相別異，名為覺。
覺此肝等諸法本來空寂，無有異相，名大覺。
如此分別覺、大覺及世間、出世間相，雖與前同，
而亦有異，深思自當可見。 ^533c4

次釋思惟、大思惟者，觀於心性之義，類如前說。
是則略明約義世諦中辯初禪覺支之相，
餘觀、喜、安、定等，亦當如是一一分別。 ^533c8

第三、釋事世間者，此據得初禪時獲六神通，
見世諦事，了了分明，如觀掌內菴摩勒果。
此則現覩眾事，不同上說，以義比類，惟忖分別世事也。 ^533c11

今就明事世間內，亦為二意：第一、正見事世間相；
第二、釋成覺觀五支義。 ^533c14

今釋第一、事世諦相者，上根行人福德智慧利故，
證初禪時，有二因緣得五神通：一者、自發；
二者、修得。 ^533c16

一、自發者，是人入初禪時，深觀根本世間三事，即能通達義世間相。
覺義世諦時，三昧、智慧轉更深利，神通即發，更得色界四大清淨造色眼成就。
以此淨色之心眼徹見十方一切之色，
事相分明，分別不亂，名天眼通。
所餘天耳、他心、宿命、身通亦復如是。
得五通故，明見十方三世色心境界差別不同，
眾生種類、國土相貌，一一有異，是為異見事世間也。
故經言：「深修禪定，得五神通。」 ^533c18

第二、修得。五通見事世間者，如《大集經》
言：「法行比丘獲得初禪，入禪已，欲得身通，
繫心鼻端，觀息入出，深見九萬九千毛孔息之出入，
見身悉空，乃至四大亦復如是。
如是觀已，遠離色相，獲得身通，乃至四禪亦復如是。
云何法行比丘獲得眼通？
若有比丘得初禪，觀息出入，真實見色。
既見色已，作是思惟：如我所見三世諸色，
意欲得見，隨意即見，乃至四禪亦復如是。
云何法行比丘得天耳通？
憍陳如！若有比丘得初禪，觀息出入，次第觀聲，乃至四禪亦復如是。
云何法行比丘得他心智通？
若有比丘觀息出入，得初禪時，修奢摩他、
毘婆舍那，是名他心智，乃至四禪亦復如是。
云何法行比丘得宿命智？
憍陳如！若有比丘觀出入息，得初禪時，即獲眼通。
獲眼通已，觀於初有歌羅邏時，乃至五陰生滅，乃至四禪亦復如是。」
既得五通，即能見十方三世、九道聖凡眾生種類、
國土，所有一一相貌差別不同，是名修得神通，見事世間通達無閡。 ^533c27

第二、次釋成覺觀五支義。
今先釋覺，亦為三義：一、下；二、中；三、上。 ^534a16

下覺、大覺者，用天眼通徹見諸色分別，
眾生種類非一，國土所有差別不同，名字亦異，故名為覺也。
大覺者，即覺世間所有但假施設，諦觀四大，
即不見有世間差別之異，了了分明，故名大覺。
餘四通亦爾。 ^534a18

第二、明次品覺、大覺者，用天眼通見四大色，
即知其性各異，故名為覺。
知四大無常生滅，性無差別，故名大覺。
餘四通亦爾。 ^534a22

第三、明上品覺、大覺者，用天眼通明見無常之法八相有異，
是名為覺。覺知八相之法本來空寂，一相無相，故名大覺。
餘四通亦爾。此則略說用五神通見事世間覺、大覺相。
思惟、大思惟，觀於心性，成就覺支之相，
類如前說，餘觀支、喜、安、定等，亦當如是一一分別。
行者當知，若聲聞、緣覺得此禪故，依定獲得不壞解脫、
無礙解脫、三明、六通，故名通明觀。
若菩薩大士住此禪時，即得無礙大陀羅尼，乃至四禪亦復如是。 ^534a25

次明二禪。自此已下，乃至非想滅定禪門，
轉復深妙，事相非一，寧可具辯？
今但別出經文，略釋正意而已。
所言二禪者，經云：「二禪者，亦為名離，亦名為具。
離者，同離五蓋；具者，具足三支，謂喜、安、定。」 ^534b6

釋曰：行者於初禪後，心患初禪覺觀動散，
攝心在定，不受覺觀，亦知上地不實，諦觀息、
色、心三性，一心緣內，覺觀即滅，則發內淨大喜三昧，
於定內見身如泡，具二禪行。 ^534b10

次明三禪，經云：「三禪者，亦名為離，亦名為具。
離者，同離五蓋；具者，具足五支，謂念、捨、
慧、安、定。」 ^534b14

釋曰：行者於二禪後，心患厭大喜，動散攝心不受，
亦知上地不實，攝心諦觀，喜法即謝，發身樂，
即於定內見身如雲，成三禪行。 ^534b16

次明四禪相，經云：「四禪者，亦名為離，亦名為具。
離者，謂同離五蓋；具者，具足四支，謂念、
捨、不苦不樂、定。」 ^534b19

釋曰：行者於三禪後，心厭患樂法，一心不受，
亦知四禪非實，諦觀三性，即豁然明淨，
三昧、智慧與捨俱發，心不依善，亦不附惡，
正住其中，即於定內見身如影，具四禪行。 ^534b21

次明空處，經言：「觀身厭患，遠離身相一切身觸、
喜觸、樂觸，分別色相，遠離色陰，一心觀無量空處，是名比丘得空處定。」 ^534b25

釋曰：此可為二義：一者、通觀上下；二者、但約自地及以上。 ^534b27

通上下者，經「觀身厭患，遠離身相」者，深知欲界之身，
過罪非一，身分皆不可得也。
身等三觸，對初禪、二禪、三禪，對可見。 ^534b29

「分別色相」者，分別欲界色身，乃至四禪色一一別異不實，亦知空處未離色法也。 ^534c2

「遠離色陰」及「觀無量空處」者，並如前根本禪內滅三種色法，
與虛空相應也。 ^534c4

二、並約自地釋者，「觀身厭患，遠離身相」
者，厭患如影之色覆蔽於心，觀此影色亦不可得也。
「身等三觸」者，別喜根前已壞，此是四禪色起觸，心生三觸也。
「分別色相」者，分別四禪喜樂及如影之色皆虛誑也。
「遠離色陰」及「觀無量空處」，不異前說。 ^534c6

次明識處定相者，經言：「若有比丘修奢摩他、
毘婆舍那，觀心、意、識，自知此身不受三受，
以得遠離是三種受，是名比丘得識處定。」 ^534c11

釋曰：「心、意、識」者，心者，即是捨空定，緣三性入識處定。
行者用三昧攝智慧，雖知三性不實，為免空難，
一心緣識，即入識處定也。 ^534c14

「自知此身不受三受」者，緣色四句空處雖離初句，而猶受後三句。
今識處緣識入定，則逈離色界四句，所有四受悉屬於識，
故云自知此身不受三受，亦得言不受苦樂等三受也。
已得遠離是三種受，名識處定相。 ^534c17

次明少識處定相者，經言：「若有比丘觀三世空，
知一切行亦生亦滅，空處、識處亦生亦滅。
作是觀已，次第觀識，我今此識亦非識非非識。
若非識者，是名寂靜，我今云何求斷此識？
是名得少識處定。」 ^534c22

釋曰：「觀三世空，一切諸行亦生亦滅」者，
深觀自地及上下心數悉是有為之相，虛誑不實。 ^534c26

「次第觀識」者，是觀識處亦識。
「非識非非識」者，即通知所有法不可得也。 ^534c28

「若非識者，是名寂靜，我今云何求斷此識」
者，即是念滅識之方便，緣非識之法，入少識處定也。 ^535a1

次明非想定者，經言：「若有比丘有非心想，
作是思惟：『我今此想是苦是漏，是瘡是癰，是不寂靜。
若我能斷如是非想及非非想，是名寂靜。』
若有比丘能斷如是非想非非想者，是名獲得無想解脫門。
何以故？法行比丘作是思惟：『若有受想，
若有識想，若有觸想，若有空想，若非想非非想，是等皆名麁想。
我今若修無想三昧，則能永斷如是等想，
是故見於非想非非想，為寂靜處。』
如是見已，入非非想定已，不受不著，即破無明；
破無明已，名獲阿羅漢果。」 ^535a3

釋曰：「有非心想」者，即無想定也。
「是苦是漏」等，即是觀無想定過罪也。
若我能斷如是非想及非非想，是名寂靜。
「非想」者，即是無想定也。
「及非非想」者，已逆見上地之過，應斷除。
「是寂靜」者，破非想定故，獲涅槃之寂靜也。 ^535a13

「若有比丘能斷如是非想，獲得無想解脫門」
者，一切三界之定，皆名為想。
今斷此想，獲得無想三昧，即能於非想定破無明，
發無漏，得阿羅漢果，證涅槃也。
「法行比丘若有受想」已下，即是重釋出上意，義可見也。 ^535a18

又經言：「前三種定，二道所斷；後第四定，終不可以世俗道斷。
凡夫於非想處雖離麁煩惱，而亦具有十種細法。
以其無麁煩惱故，一切凡夫謂是涅槃。」
廣說如經。 ^535a23

釋曰：此明凡夫等智於非想不能發無漏也。 ^535a26

次經云「憍陳如！若比丘修習聖道，厭離四禪、
四空處，觀於滅莊嚴之道」者，釋曰：此明通觀，於想後得入滅盡也。
此義下背捨中當具說。 ^535a27

行者入此法門，不取實際作證，具足大悲方便一切佛法，
起六神通，度脫眾生，即是約一種法門明摩訶衍也。
釋禪波羅蜜次第法門卷第八
 ^535b1
