古今譯經圖紀卷第三
author:: 大唐翻經沙門釋靖邁撰
other:: 
# 符秦

秦符氏都長安 ^358a19

沙門曇摩特。此言法海。
西域人。善持律藏妙入契經。
以符秦建元三年歲次辛未。
共竺佛念於長安譯十誦比丘戒本授尼二歲壇文。
凡二部〔合二卷〕惠澤筆受。 ^358a20

沙門釋惠常。戒軌嚴峻慧善毘尼。
共曇摩特竺佛念等。
以符秦建元四年歲次壬申。
於長安譯比丘尼大戒。 ^358a24

沙門鳩摩羅佛提。
此言童覺。西域人。
以符秦建元五年至七年歲次乙亥。
共竺佛念佛護等。
於長安安鄴寺譯四阿含暮抄經一部沙門僧導曇究僧叡等筆受。 ^358a27

沙門僧伽跋澄。此云眾現。
罽賓國人。毅然有淵懿之量。
歷尋名師備集三藏博覽眾經。
暗誦毘婆沙貫其妙旨。
浪志遊方觀風弘化。
以符秦建元十七年歲次乙酉來入關中。
共釋道安等。譯雜阿毘曇婆沙論一部。
尊者婆須蜜所集論一部。
僧伽羅剎集經合三部二十七卷。
至建元二十一年歲次己丑訖。
佛圖羅察傳語。沙門敏智及黃門郎趙文業筆受。 ^358b2

沙門曇摩蜱。此言法愛。
印度人。器宇明敏志好弘誘。
以符秦建元十八年歲次丙戌。
與竺佛念共於長安譯摩訶般若波羅蜜經抄一部。 ^358b11

沙門曇摩難提。此言法喜。
兜佉勒國人。齠年離俗。
聰慧夙成。研諷經典以專精致業。
遍觀三藏暗誦阿含。
博識洽聞靡所不綜。
外國遠近咸共推伏。
少而觀方遍涉諸國。
常以弘化為務。以符秦建元年中達于長安。
堅先聞提譽深見禮接。
以建元二十年歲次戊子。
堅遣道安集義學僧。
請難提譯中阿含經。
增壹阿含經阿育王太子法益壞目因緣經。
僧伽羅剎集經。三法度經。
總五部合一百一十四卷。
沙門竺佛念度語慧嵩筆受。
other:: 
# 姚秦
 ^358b15

秦姚氏都常安 ^358b26

沙門竺佛念涼州人。
弱年離俗。志業清高外和內朗。
通鑒明敏綜習群經尤工蒼雅。
家世西河洞曉方語。
梵秦音義莫不博洽。
符秦建元年與跋澄等同入長安。
為澄等度語。於符姚二代為譯人之宗。
然念自符秦建元十年歲次戊寅。
訖至姚秦譯出耀論菩薩瓔珞經。
十住斷結經。鼻柰耶經。
十地斷結經。菩薩處胎經。
大方等無相經。持人菩薩經。
菩薩普處經。菩薩瓔珞本業經。
王子法益壞目因緣經。
中陰經。十誦比丘尼戒所出本末總一十三部合八十二卷。 ^358b27

沙門曇摩耶舍。此言法稱。
罽賓國人。少而好學長而彌篤。
神爽高雅該覽經律。
陶思八禪遊心七覺。
明悟出群幽鑒物表。
欲苦節求果。天神悟云。
何不觀方弘化而獨守小善。
於是歷遊諸國。遂以曠濟為懷。
常有聖僧或五或三。
執錫自空詣法稱談話。
以晉安帝隆安年中達于廣州。
於白沙寺為清信女張普明譯差摩經。
又以姚秦弘始九年歲次丙午至十六年歲次癸丑。
於長安譯舍利弗阿毘曇一部。
秦太子泓親管理味沙門釋道摽制序凡二部二十三卷。 ^358c10

沙門鳩摩羅什婆。
此言童壽。本印度人。
父以聰敏見稱。龜茲王聞以女妻之。
而生於什。什居胎日母增辯慧。
七歲出家日誦千偈。
義旨亦通。至年九歲與外道論義。
辯挫其邪鋒。咸皆愧伏。
年十二有阿羅漢奇之。
謂其母曰。常守護之。
若年三十五不破戒者。
當大興佛法度無數人。
又習五明論四韋陀典。
陰陽星算必窮其妙。
後轉習大乘數破外道。
遠近諸國咸謂神異。
母生什後亦即出家。
聰拔眾尼得第三果。
什既受具母謂之曰。
方等深教應大闡秦都。
於汝自身無利如何。
什曰。菩薩之行利物亡軀。
大化必行鑪鑊無恨。
從此已後廣誦大乘洞其祕奧。
西域諸王請什講說。
必長跪座側命什蹋而登焉。
符堅建元九年歲在丁丑。
太史奏云。有星現外國。
當有大德智人入輔中國。
堅曰。朕聞西有羅什襄陽有道安將非此耶。
後果遣將軍呂光等率兵七萬西伐龜茲。
光與什同來。什在道數言應變光盡用之。
光於是即據西涼亦請什留。
至姚秦弘始三年。
興滅迺召方入長安。
秦主興厚加禮之。
延入西明閣及逍遙園別館安置。
勅僧#CB05105;等八百沙門諮受什旨。
興卑萬乘之心尊三寶之教。
於草堂寺共三千僧。
手執舊經而參定之。
莫不精究洞其深旨。
時有僧叡興甚嘉焉。
什所譯經叡並參正。
什以姚秦弘始四年歲次辛丑。
起譯大品經。大集經。
放光般若經。小品經。
華首經。檢諸罪福經。
妙法蓮華經。賢劫經。
十住經。思益梵天問經。
大樹緊那羅王所問經。
持世經。維摩詰所說經。
佛藏經。菩薩藏經。
稱揚諸佛功德經。
禪經。禪經祕要法。
禪法要解。阿闍世經。
阿蘭若習禪法經。
禪要經。發菩提心經。
自在王經。善信摩訶神呪經。
新首楞嚴經。梵網經。
大善權經。無量壽佛經。
彌勒下生經。彌勒成佛經。
金剛般若經。諸法無行經。
菩提經。仁王護國般若波羅蜜經。
遺教經。十二因緣觀經。
菩薩訶色欲經。雜譬喻經。
須摩提菩薩經。文殊悔過經。
比丘應法行經。無思議光孩童菩薩經。
大方等頂王經。大金色孔雀王經。
莊嚴菩提心經。佛弟子化魔子偈誦經。
太白魔王堅信經。
開化魔經。魔業經。
過魔法界經。佛問阿須輪大海有減經。
魔王變身經。東方善華世界佛座震動經。
陀羅尼法門六種動經。
佛跡現千輻輪相經。
佛臍化出菩薩經。
往古生和佛國願行法典經。
佛謦咳徹十方經。
過去無邊光淨佛土經。
佛變時會身經。無量樂佛土經。
王后為蜣蜋經。佛心總持經。
獼猴與婢共戲致變經。
水牛王經。雀王經。
兔王經。菩薩身為鴿王經。
佛昔為鹿王經。牧牛經。
虛空藏菩薩問持經幾功德經。
觀世音經。彌勒菩薩本願待時成佛經。
燈指因緣經。觀普賢菩薩經。
睒本起經。觀佛三昧經。
寶網經。文殊師利問菩提經。
樂瓔珞莊嚴經。請觀世音經。
思惟要略法經。持地經。
菩薩戒本。十誦比丘戒本。
大智度論一部。般若經論集一部。
成實論一部。十住毘婆沙論一部。
大莊嚴論一部。十住論一部。
中論。百論。十二門論。
馬鳴傳龍樹菩薩傳。
提婆菩薩傳。婆藪槃豆傳。
實相論。至十一年戊申。
凡譯九十八部經合四百二十一卷。
僧叡僧肇道恒等筆受。
然什詞喻婉約出言成章。
神情鑒徹傲岸出群。
應機領會。鮮有其匹。
且篤性仁厚汎愛為心。
虛己善誘終日無倦。 ^358c21

沙門佛馱耶舍。此云覺名。
罽賓國人。操行貞白戒節堅固。
儀止祥淑視瞻不凡。
五明四韋之論。三藏十二之典。
特悟深致流辯無滯。
以姚秦弘始年達于姑臧。
什先師之勸興往邀。
興即勅迎并有贈遺。
笑而不受曰。明旨既降便應載馳。
檀越待士既厚。脫如羅什見處未敢聞命。
重使敦喻方至長安。
興自出迎。別立新省於逍遙園四事供養並皆不受。
時至分衛一食而已。
耶舍為人赤髭善毘婆沙。
時人號為赤髭毘婆沙。
什既師之亦稱大毘婆沙師。
興凡所供給衣服臥具滿三間屋不以關心。
興為貨之造寺。耶舍自姚秦弘始五年歲次壬寅創譯。
至十五年歲次壬子。
譯長阿含經。虛空藏菩薩神呪經。
四分戒本。四分律。
四部合六十九卷。
解座興施布絹萬匹悉皆不受。
竺佛念等筆受。 ^359c6

沙門弗若多羅。此云功德華。
罽賓國人以戒節見稱。
備通三藏。專精十誦。
計念四禪。以姚秦弘始年中振錫入鎬。
姚主興待以上賓之禮法師羅什亦挹其風儀。
厚相崇敬特異常範。
至弘始六年歲次癸卯十月十七日。
集義學僧數百人。
請於長安中寺譯十誦律一部。
羅什度語。
other:: 
# 西秦
 ^359c22

西秦乞伏氏都菀川 ^359c29

沙門法堅或云堅公。
為量弘普利物戒心。
以乞伏西秦太初年間。
於河南國為乞伏乾歸譯。
方等王虛空藏所問經演道俗業經。
菩薩所生地經。孛經。
賢首經。太子須大拏經。
僮迦葉解難經。睒子經。
無涯際持法門經。
灌佛經。除恐災患經。
七女本經。婦人遇辜經。
阿難問事佛吉凶經。
一十四部合一十八卷。
如須大拏經等在江陵辛寺譯。
庾爽筆受餘十部見始興錄非唯西秦譯也。
other:: 
# 北魏
 ^360a1

北魏元氏都中山 ^360a11

沙門釋曇覺。一云慧覺。
涼州人。牆仞連霄風神爽悟。
戒地清拔慧鑒通微。
於于殿國得賢愚經梵本。
以魏太武帝太平真君六年歲次乙酉。
於高昌郡天安寺譯一部。 ^360a12

沙門釋曇耀。恒安石窟通樂寺僧。
自少出家器宇崇峙。
風鑒閑約戒行堅貞。
以魏太武皇帝太平真君七年。
信崔晧邪佞崇重寇謙殘害釋種毀廢佛法。
未盈數年太武遭惡疾。
自生悔愧即誅崔晧埋之都市。
以口為廁令眾穢之。
太武帝崩子文成立。
稱興安元年興隆佛法。
至和平三年歲次壬寅。
曇耀為昭玄統。慨前陵廢欣今再興。
自於北臺石窟寺。
對印度沙門集諸大德譯。
淨度三昧經。付法傳。
凡二部合五卷。 ^360a16

沙門吉迦夜。此云何事。
西域人。遊化戒慮導物在心。
以魏孝文帝延興二年歲次壬子。
為僧統曇曜譯雜寶藏經等五部合二十五卷。
劉孝標筆受。譯雜寶藏經。
付法藏因緣經傳。
稱揚諸佛功德經。
大方廣菩薩十地經。
方便心論。
other:: 
# 北涼
 ^360a26

北涼沮渠氏都姑臧 ^360b3

沙門釋道龔。虛心廣運弘利為道。
以北涼河西王神璽永初年間於張掖為蒙遜譯。
悲華經一部。寶梁經一部。 ^360b4

沙門法眾。高昌郡人。
亦以北涼沮渠氏永初年中。
於張掖為河西王蒙遜譯。
大方等檀特陀羅尼經一部。 ^360b7

沙門僧伽陀。西域人。
意存兼濟化誘居懷。
以北涼沮渠永初年中。
於張掖為蒙遜譯。
慧上菩薩問大善權經一部。 ^360b10

沙門曇摩懺。或云曇無讖。
此云法豐。中印度人。
六歲出家日誦萬言。
初學小乘五明諸論。
後遇白頭禪師教以大乘。
十日交諍方悟大旨。
遂專大乘讖明解呪術所向皆驗。
西域號為大神呪師。
以北涼沮渠玄始元年歲次壬子至姑臧。
齎涅槃經前分。并菩薩戒止於傳舍。
慮失經本枕之而臥。
夜乃有神人牽讖墮地。
讖謂為盜。如是三夕。
乃聞空中聲曰。此是如來解脫之藏何為枕之。
讖慚悟乃安高處。
果有盜者夜捉提舉竟不能勝。
明旦讖持不以為重。
盜謂聖人悉來拜謝。
遜聞讖名厚遇請譯。
遂以玄始三年歲次甲寅起譯。
至玄始十年辛酉。
譯大般涅槃經一部。
大方等大集經一部。
悲華經一部。菩薩地持經一部。
菩薩戒經一部。優婆塞戒經一部。
方等大雲經一部。
虛空藏經一部。佛本行經一部。
金光明經一部。海龍王經一部。
楞伽經一部信善經一部。
無為道經一部。勝鬘經。
羅摩伽經〔一卷〕。須真天子經。
居士請僧福田經。
文陀竭王經。功德寶光菩薩經。
腹中女聽經。決定罪福經。
菩薩戒本經。菩薩戒壇文。
總二十三部合一百四十八卷。
慧嵩筆受。道俗數百人問難。
讖釋疑滯清辯若流。
涅槃三譯乃訖。 ^360b13

安陽侯沮渠京聲蒙遜從弟。
為人博識涉獵經史。
閱意內典奉持五戒。
絕於妻室不拘榮利。
常隨曇摩讖譯經。
西至于殿從印度法師佛馱斯那諮問道義。
斯那天才聰朗。誦半億偈經明了禪法。
西方諸國號為人中師子。
安陽從那受學禪法。
諸祕要術口說梵本東歸於涼。
以北涼永和年中。
譯禪法要解一部。
魏滅涼後南奔建康以宋孝武帝孝建元年達至京邑。
即以孝建二年歲次乙未。
於楊都竹園寺及鍾山定林上寺。
又譯治禪病祕法。
淨飯王般涅槃經。
八關齋經。普明王經。
佛大僧大經。生死變識經。
忿惒檀王經。長者音悅經。
賢者律儀經。進學經。
優婆塞五戒經。耶祇經。
摩達經。五百梵志經。
旃陀越經。五反覆大義經。
迦葉禁戒經。弟子死復生經。
弟子事佛吉凶經。
五苦章句經。釋種問優婆塞經。
波斯匿王喪母經。
菩薩誓經。中陰經。
佛母般泥洹經。 #CB04550;夷比丘經。
梵摩皇經。優婆塞五法經。
五恐怖世經。末羅王經。
觀彌勒菩薩上生兜率天經。
觀世音觀經。諫王經。
清信士阿夷扇經。
弟子慢為耆域述經總三十五部合三十六卷。
丹陽尹孟顗見而奇之資贍隆厚。
其所譯之經諷誦既久。
對眾弘宣文無滯礙。 ^360c10

沙門浮陀跋摩。或云佛陀。
此言覺鎧。西域人。
志操明直聰悟出群。
雖復遍集三藏偏善毘婆沙論。
常誦此部用為心要。
以北涼永和五年歲次乙亥。
為河西王子虔譯。
毘婆沙論一部。道泰筆受。
屬魏滅涼經書被焚失四十卷。
今唯六十卷在。 ^361a8

沙門釋道泰。譯大丈夫論一部。
入大乘論一部。 ^361a14

沙門釋智猛。雍州新豐縣人。
稟性端厲明行清白。
少襲法服修業專誠。
諷誦之音以夜續日。
志度宏邈情深佛法西尋靈迹。
以北涼永和年中自西而返。
塗經玉門即於涼土譯。
般泥洹經一部。 ^361a16

失譯人名經五部〔一十七卷〕。
僧祐新集及釋道安涼土錄。
並云是涼代失譯人名。
今還附入涼世目錄。
雖不知譯人名。庶知譯時代也。
大忍辱經。不退轉經。
金剛三昧經。金輪王經。
賢劫五百佛名。
other:: 
# 宋
 ^361a21

宋劉氏都建康 ^361a26

沙門佛陀什。此言覺壽。
罽賓國人。少受業於彌沙塞部。
專精律品兼達禪要。
以宋廢帝滎陽王景平元年歲次癸亥七月到於楊都。
法顯先於師子國得彌沙塞律未譯而終。
京邑僧徒聞什善律眾請譯出。
即以其年冬於龍光寺譯為三十四卷。
并戒本〔一卷〕。羯磨〔一卷〕。
合三十六卷。于闐沙門智勝傳語。
沙門竺道生慧嚴等筆受。
侍中王練為檀越。 ^361a27

沙門曇摩蜜多。此言法秀。
罽賓國人。生而連眉。
為人沈邃甚有慧鑒。
常有善神潛形密護。
每之國境神必託夢告其王知。
去亦如之。誓以遊方教化為志不拘名利。
初到燉煌即立禪閣。
植柰千株開園百畝。
學禪定眾趨者如雲。
以宋文帝元嘉十八年歲次甲子。
來至建業於祇洹寺譯。
禪祕要經。五門禪要法。
觀普賢菩薩行法經。
虛空藏菩薩觀經。
諸法勇王經。佛昇忉利天為母說法經。
轉女身經。象腋經。
郁伽長者所問經。
虛空藏菩薩神呪經。
總一十部合一十二卷善呪術傳畫迦毘羅像形。 ^361b6

沙門畺梁耶舍。此言時稱。
西域人。性剛直寡嗜欲。
善三藏多所諳知。
尤工禪思。以宋文帝元嘉元年歲次甲子達于京邑。
帝深加賞勅住鍾山道林精舍。
譯觀藥王藥上二菩薩經。
譯。無量壽觀經。沙門僧含筆受。 ^361b19

沙門伊葉波羅。此云自在西域人善通三藏解貫四含。
以宋文帝元嘉年中遊於彭城。
為比徐州刺史王仲德譯雜阿毘曇心論一部。
刺史親自筆受。 ^361b24

沙門釋智嚴涼州人。
弱冠出家精勤為業。
納衣宴坐蔬食永歲。
不受別請分衛自資。
晉義熙十三年宋武伐姚泓還。
始興公王恢。從駕觀山見嚴禪思。
即請還都。然嚴道化所被幽顯咸伏。
先於西域得經梵本未譯。
以宋文帝元嘉四年歲次丁卯。
於楊都枳園寺共寶雲等譯。
普曜經。無盡意菩薩經。
生經。廣博嚴淨不退轉輪經。
菩薩瓔珞本業經。
毘羅三昧經。阿那含經。
四天王經。善德婆羅門問提婆達多經。
一音顯正法經。調伏眾生業經。
善德優婆塞經。法華三昧經。
淨度三昧經總一十四部合三十六卷。
然嚴未出家前。曾受五戒有所虧犯。
後受大戒疑不得戒。
遂汎海至印度國。
諮問羅漢比丘。時羅漢不決為詣彌勒。
彌勒答云。得戒嚴甚喜焉。 ^361b28

沙門求那跋摩。此言功德鎧。
罽賓國人。即其國王之少子也。
洞明九部博曉四含。
深達律品妙入禪要。
誦經百餘萬言。罽賓王薨眾請紹位。
恐為戒障遂林栖谷飲。
孤行山野遁迹人世。
儀形感物見者發心。
以宋文帝元嘉年中達于建業。
文帝慇懃問曰。弟子常欲齋而不殺。
迫以身徇物不獲從志。
法師將何以教之。
跋摩曰。夫道在心不在事。
法由己非由人。且帝王與匹夫所修各異。
匹夫身賤名劣言令不威。
若不剋己苦躬將何為用。
帝王以四海為家兆民為子。
出一嘉言則士女咸悅。
布一善政則人神以和。
刑不夭命役無勞力。
則使風雨適時寒暖應節。
百穀滋繁桑麻欝茂。
如此持戒齋亦大矣不殺亦眾矣。
寧在闕半日之食全一禽之命。
然後方為弘濟耶。
帝大悅曰。跋摩法師開悟明達。
可與談於天人之際矣。
勅住祇桓寺供給隆厚。
即以元嘉年。於楊都譯菩薩善戒經。
雜阿毘曇心論。四分比丘尼羯磨。
優婆塞五戒略論。
三歸及優婆塞戒。
沙彌威儀。五門禪要用。
經律分異記。總七部合三十八卷證第二果。 ^361c15

沙門寶雲西涼州人。
自少出家精勤碩學。
志韻剛潔不偶世群。
求法懇惻忘身殉道。
遂以晉隆安年初西尋靈迹。
經羅剎之野聞天鼓之音。
禮釋迦影迹受羅漢之語。
歷遊西方善梵書語。
印度字音訓釋辭句悉皆備解。
後來長安復至江左。
諸翻譯人傳譯梵語於雲為最。
初與智嚴共同出經。
嚴既遷化雲獨宣譯。
以宋文帝元嘉年中。
於六合山寺。譯佛本行讚經傳。
付法藏經。佛所行讚經傳。
新無量壽經。新淨度三昧經。
總四部合十五卷。
沙門慧觀等友而善之。 ^362a8

沙門僧伽跋摩。此言眾鎧。
印度國人。少而棄俗戒德清峻。
善解律藏尤精雜心。
器宇宏肅道俗敬異。
其所譯經並文義詳允梵宋不差。
彭城王劉義康。崇其戒範請以為師。
名重京邑。以宋元嘉十年歲次癸酉。
於長干寺譯阿毘曇毘婆沙論。
薩婆多摩德勒伽毘尼。
大勇菩薩分別業報略集。
龍樹菩薩勸發諸王要偈。
請聖僧浴文。總五部合二十七卷。
寶雲傳語。道場寺慧觀筆受。 ^362a19

沙門求那跋陀羅。
此言功德賢。中印度人。
幼學五明四韋陀論。
志性明敏度量該博。
後遇雜心莫測涯際。
方悟佛法崇深投簪落彩。
專精志業博通三藏。
慈和恭恪事師盡禮。
捨小學大則深悟幽旨。
以宋文帝元嘉十二年來至楊都。
帝深重之勅住祇洹寺。
至宋元嘉二十年歲次癸未。
於楊都瓦官寺譯。
雜阿含經。眾事分阿毘曇。
楞伽阿跋多羅寶經。
央掘魔羅經。過去現在因果經。
釋六十二見經。大方廣寶篋經。
現在佛經。菩薩行方便神通變化經。
淨度三昧經。相續解脫了義經。
大法鼓經。阿蘭若習禪經。
勝鬘師子吼一乘大方便經。
無量壽經。賓頭盧突羅闍為優陀 #CB02928;王說法經。
般泥洹經。八吉祥經。
無憂王經。出無量持門經。
三小劫經。四食經。
十二遊經。十二頭陀經。
三因緣經。異處七處三觀經。
十一想思念如來經。
十二品生死經。十報法三統略經。
罪福報應經。六齋八戒經。
四人出現世間經四品學法經。
申兜本經。舅生經。
那先經。日難經。君臣經。
鞞摩肅經。鸚鵡經。
負債為牛經。越難經。
那賴經。二僑士經。
釋摩男本經。阿蘭那經。
老母經。樹提伽經阿遬達經。
大意經一卷。目連降龍王經。
阿難見伎樂啼哭無常經。
舍利弗等比丘得身作證經。
佛往慰迦葉病經。
請槃特比丘經。佛命阿難詣最勝長者經。
目連弟布施望報經。
舍利弗般泥洹經。
摩訶迦葉度貧母經。
阿那律七念章經。
雜藏經。虛空藏菩薩經。
菩薩呵欲經。阿彌陀經。
諸法無行經。貧子須賴經。
無量義經。殺龍濟一國經。
無涯際持法門經。
墮珠著海中經。當來選擇諸惡世界經。
阿難陀目佉尼阿離陀經。
佛入甘露調正意經。
過去行檀波羅蜜經。
本行六波羅蜜經。
第一義五相略集。
總七十八部合一百六十一卷。
慧觀等筆受。弟子法勇傳語。
荊州刺史南譙王劉義宣。
嘗請講華嚴經。跋陀自愧未善宋言。
遂旦夕禮懺求觀世音。
忽夢有人白服持劍擎一人頭來謂陀曰。
何故憂耶。陀以意對。
答曰。不須多憂。即便以劍易於陀首更安新頭問曰。
得無痛耶。答云。不痛。
既悟心神喜悅。於是就講辯注若流。
後還楊都。屬帝讌會王公畢集。
帝欲試其機辯并解人意不。
帝見其白首而謂之曰。
師今日不負遠來之意。
自外如何唯有一在。
賢即答言。慕化遠來天子恩遇垂三十載。
今年七十一唯一死在。
帝大悅勅命近御而坐。
兼工呪術既善大乘。
時人號曰摩訶乘。 ^362a29

沙門曇無竭。此言法勇。
姓李。幽州黃龍人。
幼為沙彌。禪修苦行持戒誦經。
為師所重。嘗聞法顯躬踐佛國。
乃慨然有忘身之誓。
以宋武帝永初元年。
招集同志釋僧猛等二十五人。
共遊西域二十餘年。
自外並死唯竭獨還。
於罽賓國得梵經本。
元嘉末年達于楊都。
手自宣譯。觀世音受記經。 ^362c24

沙門釋慧簡。以宋孝武帝大明元年歲次丁酉。
於鹿野寺譯灌頂藥師琉璃光佛經。
商人求財經。閻王五天使經。
善生子經。懈怠耕者經。
釋迦畢罪經。貧窮老公經。
殺身濟賈人經。舍衛城中人喪子發狂經。
譬喻經。請賓頭盧法經。
阿難見水光瑞經。
呪願經。瞿曇彌記果經。
學人亂意經。竊為沙門經。
佛母般泥洹經。長者子六過出家經。
獵師捨家學道事經。
瞿曇彌經。旃闍摩暴志謗佛事經。
二老男女見佛出家得道經。
真偽沙門經。佛涅槃後諸比丘經。
大力士出家得道經。
總二十五部合二十五卷。 ^363a2

沙門功德直西域人。
道契既廣善誘日新。
以宋大明六年歲次壬寅到荊州。
為沙門釋玄暢譯菩薩念佛三昧經。
無量門破魔陀羅尼經。
暢刊正文義。詞旨婉密。
而暢舒手出香掌中流水。
莫之測也。 ^363a16

沙門竺法卷印度人。
志性弘簡開利為務。
以宋明帝太始年中。
於廣州譯無盡意經。
海意經。如來恩智不思議經。
寶頂經。阿述陀菩薩經。
三密底耶經。總六部合二十九卷。 ^363a21

沙門釋朔公。於宋代在南海郡。
譯濡首菩薩無上清淨分衛經。 ^363a26

沙門釋道嚴。於宋世譯瓔珞本業經。
佛藏大方等經。總二部合三卷。 ^363a28

沙門釋勇公。於宋世譯空淨三昧經。
車匿經。勸進學道經。
梵女首意經。總四部合四卷。 ^363b1

沙門釋法海。於宋世譯樂瓔珞莊嚴方便經。
寂調意所問經。 ^363b4

沙門釋先公。於宋世譯月燈三昧經。
古今譯經圖紀卷第三
 ^363b6
