
jing:: 佛說邪見經
translator:: 失譯人名今附東晉錄
聞如是：
一時，尊者阿難，在羅閱祇城迦蘭陀竹園。
世尊般涅槃不久，於是有異邪命，是尊者阿難 #CB02673;角友，
中食後行彷徉而行至尊者阿難所，到已共尊者阿難面相慰勞。
面相慰勞已，却坐一面。
彼邪命却坐一面已，語尊者阿難曰：「我欲有所問，聽我所問。」 ^917a10

「當問，賢者！」邪命聞已知之。 ^917a15

「此阿難！彼沙門瞿曇！
棄邪見、除邪見，不記說世間有常、世間無常，
世間有邊、世間無邊，命是身是、命異身異，
有如此命終、無有命終、有此無有此、無有命終。
此阿難！彼沙門瞿曇！
知邪見，應如此知耶？」 ^917a16

「此婆羅門！彼世尊有智、有知見，如來、無所著、
等正覺，棄邪見、除邪見，不記說世間有常至無有命終。
此婆羅門！彼世尊有智、有見知，此邪見，
如來、無所著、等正覺應如此知。」 ^917a20

「此阿難！彼沙門瞿曇！
棄邪見、除邪見，不記說世間有常至無有命終。
云何，阿難！彼沙門瞿曇，知此邪見？
此云何知？」 ^917a24

「此婆羅門！彼世尊有智、有見，如來、無所著、
等正覺，棄邪見、除邪見，不記說世間有常至無有命終。
此婆羅門！此邪見者，相應、等相應，如是趣、
如是生，及後世。此婆羅門！
彼世尊如是知，有知、有見，如來、無所著、
等正覺，知邪見，當如是知。」 ^917a27

「是故，阿難！我今歸汝。」
「汝婆羅門！莫歸於我，如我所歸世尊，汝亦當歸之。」 ^917b3

「是故，阿難！我今便歸彼世尊、法及比丘僧，
我於彼世尊為優婆塞，從今日始離於殺，今日歸尊者。」 ^917b4

阿難如是說。彼邪命聞尊者阿難所說，歡喜而樂。
佛說邪見經
 ^917b7
