^bk555b【】五母子經
translator:: 吳優婆塞支謙譯
jing:: 
昔者有阿羅漢在山中奉行道禁。
有一小兒年始七歲，大好道，棄家去作沙門，
隨師在山中，從師學法，精進不懈。
年八歲便得四通：一者眼能徹視，二者耳能徹聽，
三者能飛行變化，四者自知宿命所從來生。
坐自思念，即見先世宿命所更，為五母作子。
時即還自笑。 ^907a24

師問言：「若何以笑？
我是山間無倡樂、歌舞，用何等故笑？」 ^907b1

沙彌言：「我不敢笑師。
自視我一身有五母，皆為我晝夜啼哭，
感傷愁毒，常言念子，未曾忽忘。
我自念一身愁毒五家，用是故笑耳，不敢笑師。 ^907b3

「我為第一母作子時，比隣有與我同時生者。
我死後，同日生者出入行步，我母見之，
便言：『我子在者，亦當出入行步！』
如是即愁憂，感痛念我。 ^907b6

「復為第二母作子，生不久復死。
我母見人有乳養子者，便感痛念我，愁憂啼哭我。 ^907b9

「復為第三母作子，不久復死。
我母臨飯，淚出念我言：『子在者，當與我共飯。
為那棄我死去！』便愁憂念我。 ^907b11

「復為第四母作子，不久復死。
我同時等輩娉娶者，母即復念我言：『子不死，今亦當復娶婦！』
復啼哭愁感我。 ^907b14

「復為第五今見在母作子，捨家學道。
母日啼哭言：『我亡子不知所在、飢寒、生死，不復相見！』
忼愾悲痛念我。 ^907b17

「今五母共會，各言亡子，相對啼哭。
我念一人魂神，為五母作子，令五母啼哭念我。
我用是故笑耳。 ^907b19

「世間人不知有後世生，但言死耳。
人作善自得其福，作惡自得其殃。
人在世間喜怒自恣，無所畏惡。
後苦痛不可言，入惡道中，悔無所及。 ^907b22

「我厭世間故，去父母求道。
我視地獄、畜生、餓鬼、貧窮代其恐怖。
我得師恩，受佛經戒，今以度脫。
我念是五母不能得脫，反憂我故身。
我所願者，皆已竟。
世間人展轉相憂哭無休止時。
身但作土耳，魂神空去，隨其施行，不能自斷，
拔其根株，便可得脫，但日積惡，是癡所為。
我今不復與生死同伍，如人不種，但當泥洹，泥洹快樂。」
為師說是語，前作禮已，便飛去。
五母子經
 ^907b25
