阿毘達磨俱舍釋論卷第十九
author:: 婆藪盤豆造
translator:: 陳天竺三藏真諦譯
pin:: 
#  7 分別慧品

## 1
分別慧品第七之一
已說諸忍及諸智已，說正見及正智。
諸忍為非智，正智為非正見耶？ ^285c12

偈曰：無垢忍非智。
釋曰：是前所說八種無流忍非智，是所應滅隨眠疑惑未滅故可說彼名見，
決度尋覓為體性故，如忍但是見性非智。 ^285c13

如此，偈曰：盡無生非見。 ^285c16

釋曰：盡智、無生智非見，非決度尋覓為性故。 ^285c17

偈曰：異彼聖智二。
釋曰：異於忍及盡智無生智，所餘無流般若，亦見亦智。 ^285c18

偈曰：餘智。 ^285c19

釋曰：世間般若一切皆是智。
偈曰：見有六。
釋曰：五見及世間正見，此六種世間般若，
名見亦智，所餘非見但智。 ^285c20

由幾量能攝一切智？
由十智。若略攝，十智唯有二智。 ^285c22

偈曰：有流無流智。 ^285c23

釋曰：一切智不出二性，謂世智、出世智。 ^285c24

此二中，偈曰：第一名俗智。
釋曰：有流智說名世俗智。
何以故？此智由多緣瓶衣男女等俗類為境故。 ^285c25

偈曰：無流智有二，法智及類智。
釋曰：無流分為二智，謂法智、類智。 ^285c27

以此二智合前成三智，謂世俗智、法智、類智。 ^285c28

此中偈曰：俗智一切境。 ^285c29

釋曰：一切有為無為法皆是俗智境。 ^286a1

偈曰：欲苦等為境，法智。
釋曰：法智者，於欲界中以苦、苦集、苦滅、苦滅對治為境。 ^286a2

偈曰：若類智，上苦等為境。 ^286a3

釋曰：類智者，於色無色界中，以苦、苦集、
苦滅、苦滅對治為境。 ^286a4

偈曰：此二由諦異，成四。
釋曰：法智類智由諦有差別故成四智，
謂苦智、集滅道智，由緣四諦起故。 ^286a6

偈曰：四更二，名盡無生智。
釋曰：法智類智由境已成四種，於中若非無學正見為性，
名盡智、無生智。 ^286a8

偈曰：此智復初生，苦集類智性。 ^286a10

釋曰：此二智若初生，名盡智、無生智，以苦集類智為性。
由苦集各四行相，緣有頂陰為境界故。
金剛譬三摩提與此二所緣境同不？
若金剛譬三摩提，緣苦集為境，則與二智同境；
若緣滅道為境，則與二智不同。 ^286a11

偈曰：從四他心智。 ^286a15

釋曰：他心智從四智成，謂法、類、道、世俗智。
此他心智，更須決判。 ^286a16

偈曰：過地根人上。 ^286a17

釋曰：若過地心，下地不能知上，謂下地定心不能知上地定心。
若過根，軟根不能知上，謂信樂得人及時解脫人道，不能知見至得人及非時解脫人道。
若過人，下人不能知上人心，謂阿那含、
阿羅漢聲聞、獨覺佛道下不能知上。 ^286a18

偈曰：滅未生不知。
釋曰：若過去未來他心，他心智則不能知，以現在他心為境界故。 ^286a23

復有何非所知？
偈曰：法類互不知。
釋曰：法智種性他心智不能知類智種性他心，類智種性他心智不能知法智種性他心。
何以故？此二心以欲界上界對治為境界故。
於見位中無他心智通，以時促故。
見位得為他心智境。 ^286a25

此中若人由他心智欲知見道心，先作加行已。 ^286b1

偈曰：見位初二念，聲聞犀喻二，佛自然具知。 ^286b2

釋曰：若聲聞修他心智，欲知見道中他心，
得知前二剎那心，謂法智忍、法智，知類智種性境，別加行所成故。
是時於中修彼他心智方便，此修觀人已度至第十六心，於中間不能得知。
若犀角喻獨覺，欲知見道中他心，得知三剎那心，
謂前二心及第八集類智心，由加行軟故。
餘師說：知第一二第十五心。
佛世尊，一切見道剎那心，不由加行心知，但以自性心知。 ^286b3

復次盡智、無生智，此二有何差別？ ^286b11

偈曰：盡智於四諦，已知等決知，不更應知等，說名無生智。 ^286b12

釋曰：阿毘達磨藏云：何者盡智？
苦諦我已知厭，集諦我已斷除，滅諦我已證得，道諦我已修習。
以此義，是知見明覺慧解先正對觀，是名盡智。
何者無生智？苦諦我已知厭不更知厭，乃至道諦我已修習不更修習。
以此義，是知乃至正對觀，是名無生智。 ^286b13

云何由無流智得知如此？
由無流智後智，出觀已得知如此，由後智有差別故，
立盡無生智有差別，罽賓國阿毘達磨師說如此。
有餘師說：由無流智得知此義。
說盡無生智為見者，為以一切名釋此義故。
復次由證智為性故名見。
是故阿毘達磨藏中說：若法是智，即此法是見。 ^286b19

復次為顯今所說見異前所說見，如此名十智，
謂法智、類智、世俗智、他心智、苦智、集智、
滅智、道智、盡智、無生智。
此中世俗智是一智一智分，法智是一智七智分，類智亦爾。
苦智是一智四智分，集智滅智亦爾，道智是一智是五智分。
他心智是一智四智分，盡智是一智六智分，無生智亦爾。 ^286b25

云何智唯三，安立為十？ ^286c2

偈曰：由自性對治，行相行相境，加行作事辦，因圓故說十。 ^286c3

釋曰：彼說由七種因緣，安立智成十。
一由自性故安立世俗智，非能知真實義故。
二由對治故安立法類二智，由能對治欲界上界故。
三由所緣相異故安立苦集二智，不由境界體異故。
四由所緣相及境界體異故安立滅道二智。
五由加行異故安立他心智。
何以故？由此智他心法非所知故、唯欲知他心故，修加行人得他心智。
六由作事已辦故安立盡智，由事已辦人相續初生故。
七由因緣圓滿故安立無生智，以一切無流法為因故。 ^286c4

是一切三界具對治故，於前已說，法智唯能對治欲界。 ^286c14

復次偈曰：法智於滅諦，及道諦修道，是三界對治。 ^286c15

釋曰：滅道二法智，若修道所攝，能對治三界。 ^286c16

偈曰：類智非欲治。 ^286c17

釋曰：類智一向不能對治欲界，此智異二，故說具對治。 ^286c18

此十種智中，幾智有行相，復有幾行相？ ^286c19

偈曰：法智及類智，有十六行相。 ^286c20

釋曰：此二智一一皆具十六行相，此行相後當說。 ^286c21

偈曰：俗智如不如。
釋曰：世俗智有十六行相，有別相能緣一切法，通相別相等故。 ^286c22

偈曰：由自諦相四。
釋曰：苦集滅道智，由緣自諦行相起故，一一有四行相。 ^286c24

偈曰：他心智亦爾，無垢。 ^286c25

釋曰：無流他心智亦如此，由緣自諦行相故，
亦成四行相，唯道智故。 ^286c26

偈曰：復有垢，如應知自相。 ^286c27

釋曰：若有流他心智，是自所應知心及心法如。
如彼相，思想亦爾，能取別相為境故。 ^286c28

此二種，偈曰：緣一物為境。
釋曰：是時若緣心為境，不能緣心法為境。
若緣受，不能緣想，如此等。 ^287a1

若爾，云何佛世尊說：若心有欲，如實能知此心有欲。
如此等心及心法，不得一時取，譬如衣及衣垢非俱時取故。 ^287a3

有欲心者，有欲有二種：一相雜有欲、二相應有欲。
此中若心與欲相雜，由二義有欲。
若異此有流心，由相應義是故有欲。
此經中所說有欲，是相應有欲。
若欲對治，說名無欲。
餘師說如此。何以故？
若與欲相應說名無欲，何有與別惑相雜，亦應成無欲。
是義不然。何以故？
此心非欲對治故。
若無染污心，非有欲非無欲，不應成無欲。
如此等，是故與欲相應心，此中說名有欲。
乃至有癡無癡等，應知亦爾。 ^287a6

略心者是善心，由境界少故。
散心者是染污心，與散亂相應故。
復次略心者與睡眠相應，散心者所餘有染污心，西國諸師說如此。
毘婆沙師不許作此說。
彼說：此一心亦略亦散，染污睡眠相應故。
若爾，則與阿毘達磨藏相違。
彼藏云：若如實知略心，此智成四智，謂法智、
類智、世俗智、道智。 ^287a15

下劣心者是染污心，與懶惰相應故。
上勝心者是善心，與精進相應故。
小行心者是染污心，或善小淨品所治故。
大行心者翻於前心，由根價伴類隨從力少多故。
何以故？若有染污心則與二根相應，若善心則與三善根相應。
若染污心則少價，不由功用所成故。
若善心則大價，由多功用所成故。
若染污心，無未來同類修故，無多伴類。
若善心，有過去未來同類修故，有多伴類。
若染污心則少隨從，三陰所隨從故。
若善心則多隨從，四陰所隨從故。
染污心力少，彼所斷善根更相續故。
善心力多，由一剎那苦法智忍生，能殺害十惑永不生故。
是故有染污心說名小，善心說名大。
動心者是染污心，與掉起相應故。
不動心者是善心，能對治彼故。
非寂靜心寂靜心亦爾。
非定心者是染污心，與散亂相應故。
定心者是善心，能對治彼故。
非修心者是染污心，非生修及事修所修故。
修心者是善心，生事二修所修故。
非解脫心者是染污心，由非自性解脫、相續解脫所解脫故。
解脫心者是善心，由二解脫所解脫故。
毘婆沙師說如此。 ^287a21

若作此解，則不隨順經，亦不能釋如此文句差別義。
云何不隨順經？如經言：云何心於內成略？
若心與羸弱睡眠相應、或於內攝持相應，不與毘鉢舍那相應。
云何心於外成散？
若心於五欲塵倒亂馳動故。
於前不已說耶？此心亦略亦散，已說不應理，說睡眠相應染污心不立為散故。
於前不已說耶？與阿毘達磨藏相違。
阿毘達磨藏相違，此亦可然，但勿與經相違。 ^287b13

云何不能釋文句差別義？
不說散下劣動不寂靜不定非修非解脫，心差別義故。
略上勝等亦爾。若非不已說諸文句差別義，
同是染污心，由顯彼過失差別故。
同是善心，由顯彼功德差別故。
是故彼義差別已說。
不救經相違故，此所說義，非文句義。
若於經中許此心是下劣，心即是動心，汝釋可然。
經中不說此義。經言：是時若心下劣、或疑欲下劣，於此時中輕安三摩提捨覺分非是修時。
是時若心馳動、或疑欲馳動，於此時中擇法、
精進、喜覺分非是修時。
諸覺分為有散心修，不思量彼，此中說名修，
由能令現前故，是故無失。
此中若心由懶惰勝，說名下劣。
若心由掉起勝，說名馳動。
是故無失，如此等或共生故。
是故我等說：若心下劣即有馳動，此語與密意相應，我亦不遮。
於經中意不爾故，我說如此。 ^287b21

是汝所說，一切欲相應心說名有欲。
何心與欲相應？若汝言：欲至得相應故，說與欲相應。
無流心應成有欲，謂有學心。
若言：緣欲為境界說名有欲。
阿羅漢心亦應有欲。
何以故？此心有時緣有流心分別有欲，由緣欲為境界故。
是心云何得成有流？
若汝言：緣通惑為境故，是故說有欲。
若爾，是心但有癡，非是有欲，由緣癡為境界故。
緣他心為境界，心不緣至得為境界，非此心境界，
緣欲為境界，是故不由欲相應故心有欲，此中應知。
若爾，有欲心云何？
與欲相雜是名有欲，不與欲相雜是名無欲，見經意如此。
餘經中所說：是人心無欲無瞋無癡，不迴轉為法，於欲界色界無色界依欲等至得滅。
故說此文。若爾，於前為不已說耶？
若心與別惑相雜，由但不與欲相雜故，應成無欲。
由此經意則無過失，不得取此心為無欲。
云何不取？由經已說此心有瞋有癡等故。 ^287c8

勿復廣論，應說本悉檀，為取他心行相、為取他心所緣境？
不取此二為境，不觀行相境界起故。
但知此心有欲，不能知色等境是心生欲處。
若不爾，此心則緣色等為境界。
若取他心緣色等為境，他心智應成取自性。
一切他心智知物別相，謂心及心法，現世他相續。
欲色相應不相應為境界，於見位被遮，
於修位中得，非空無相不相應法盡智無生智所攝，
無間道所遮，此義應知。 ^287c25

說他心智已。
偈曰：後二十四相，空無我所雜。 ^288a5

釋曰：後二者，謂盡智、無生智。
此二智行相有十四，離空無我二行相故。
此二雖緣真如，多緣虛假知我生已盡，
我不見從此後更受別有，由觀中智力故，出觀說如此言。 ^288a6

為有無流別行相心、為無？
若依罽賓國師說，偈曰：無淨出十六行相。 ^288a10

釋曰：彼說無無流行相出四諦十六行相心。 ^288a11

偈曰：餘師有。 ^288a12

釋曰：西國師說，阿毘達磨藏中說：異十六心別有無流心。
云何得知？彼藏云：若不相應心，為得知與欲界相應法不？
得知，由無常苦空無我，或由因集有緣得知。
或有是處有是義，由道理相應故得知。
無是處無是義，由道理不相應故得知。
此執非彼藏義，謂有是處有是義由道理相應故得知等。 ^288a13

此何為有是處有是義？
由無常等相故得知，是彼藏義。
是義不然。何以故？
於餘文中不說此義故。
如此執若是彼藏義，此文句於餘處亦必定應說。
彼藏云：由見諦所滅心，為知與欲界相應法不？
得知。由我由我所、由斷由常、由無因由無事由非撥、
由勝由上由無等由極由淨、由解脫由出離、
由不決由二心由疑、由愛著由瞋恚由高慢由不了，由如此非理相應得知。
若為結前，此文句中應說前文句，謂有是處有是義等。
由不說故，是故知非是此義。 ^288a19

四諦十六行相，為由名有十六、為由實物有十六？
餘師說：由實物唯有七，由名有十六，集滅道行相各共顯一物故。
毘婆沙師說不爾。
彼說云何？ ^288b1

偈曰：實物有十六。
釋曰：此中隨屬緣故無常，逼惱為性故苦，
對治我所執故空，對治我見故非我，同種子法道理故因，
和合顯現行故集，生所顯故有相應能成故緣，譬如土聚弋輪繩水等聚集故能成瓶等果。
此法亦爾，諸陰斷絕故滅，能殺三火故靜，
無災橫故妙，出一切過失外故離，由行義故道，
與理相應故如，正所成就故行，一向過度故出。
復次一向不定故無常，負重故苦，由人所離故空，
不如意作故非我，來義故因，生起故集，
行相應故有，為勝依故緣，無相應相應斷故滅，
三有為相所離故靜，真實善故妙，極至止息故離，
能對治邪道故道，能對治不如故如。
順趣涅槃土故行，一切有對治故出。 ^288b4

如我等所信受今當說，生滅為法故無常，
違意故苦，我所離故空，自非我故非我，因集有緣。
如經中說：是五取陰，依欲為根、依欲為集、
依欲為生、依欲為有。
有名應在後說。此四於欲有何差別？
愛欲有四種，於自體稱我起愛欲，名自體無差別愛欲；
謂我應生，名無差別後有愛欲；謂我應生如此如此，
名有差別後有愛欲，結生愛欲，名受生愛欲。
此中第一是苦初因似根，譬如於果種子故名因。
第二由前所引譬，如果初出芽等，故名集。
第三是如此種類苦緣，譬如於果田水土等為緣。
何以故？由隨田等緣，於果中香味力熟威德差別得成，故名緣等。
四即是生，從此生成故。
譬如於果華終故名有，於《愛欲行經》中有二五二四有四欲。 ^288b17

生起事盡故滅，無苦故靜。
如經言：比丘！如此諸行皆苦，唯涅槃寂靜。
無上故妙，不更迴轉故離，由成路故道，
如實生起故如，定淨故行。
如經偈言：唯此道無餘，能清淨見故。
永破有故出。 ^288c3

復次為對治常樂我所我見行故，修無常苦空無我行相。
為對治無因一因轉變因知先因見行故，修因集有緣行相。
為對治無解脫見行故，修滅行相為對治計解脫。
為苦見行故，修靜行相。
為對治於定起美妙見行故，修妙行相。
為對治數數退故解脫非極定見行故，修離行相。
為對治無道邪道有餘道此道更迴轉見行故，修道如行出行相。 ^288c7

行相是何法？ ^288c14

偈曰：行相謂智慧。
釋曰：若爾，行相不成智慧，智慧與別智慧不相應故。
若執如此，則應道理，謂一切心及心法，於境界中取差別名行相。 ^288c15

為但智慧能取境差別耶？
非。云何？ ^288c18

偈曰：共此緣境法。
釋曰：般若及一切有境界法皆能取境差別。 ^288c19

偈曰：所取別有法。
釋曰：若法是有，一切必定取差別所取。
若如此執，此義則成智慧是行相。
復由取差別能觀有法，復為餘法所觀，
所餘有境界法，由取差別能觀有法，復為餘法所觀。
若無境界法，但是取差別所觀。 ^288c20

從此後是十種智。
今當說善等差別。 ^288c25

偈曰：初智三餘善。
釋曰：是一初智謂世俗智，最先所說故言初。
此智有三性，謂善惡無記，所餘九智唯是善性。 ^288c26

偈曰：此智通諸地。 ^288c28

釋曰：一切地者，謂欲界乃至有頂。
偈曰：法智六地。 ^288c29

釋曰：法智於四定及未至、中間定所得。 ^289a1

偈曰：類，九地。
釋曰：類智於前六地及三無色所得。 ^289a2

偈曰：復六智。
釋曰：苦、集、滅、道、盡、無生此六智，若通論亦於九地所得。
若別論，法智所攝則於六地得，若類智所攝則於九地得。 ^289a3

偈曰：四定他心智。
釋曰：他心智但於四定得，非餘處。 ^289a6

偈曰：欲色身依止。
釋曰：此他心智於欲色界得，修令現前。 ^289a7

偈曰：法智依欲身。 ^289a8

釋曰：法智但依欲界身現前，非於色無色界身可令現前。 ^289a9

偈曰：餘智依三界。
釋曰：何者為餘智？
除他心智及法智，所餘八智分別諸智地及依止已。 ^289a10

以四念處攝諸智今當說。
偈曰：念處一滅智。 ^289a12

釋曰：是一滅智名法念處。 ^289a13

偈曰：他心智三念。
釋曰：他心智若緣他心起，必定緣受想行等。 ^289a14

偈曰：所餘四念處。
釋曰：除滅智、他心智，所餘八智通四念處攝。 ^289a15

何智幾智為所緣境？ ^289a16

偈曰：法智境九智。
釋曰：法智緣九智為境，除類智。 ^289a17

偈曰：類道智境九。
釋曰：類智亦緣九智為境，除法智。
道智亦緣九智為境，除世俗智。 ^289a18

偈曰：苦集智境二。
釋曰：世俗智若他心智是有流，此二智是苦集智境。 ^289a20

偈曰：四智十。
釋曰：世俗智、他心智、盡智、無生智此四智，緣十智為境。 ^289a22

偈曰：非一。
釋曰：唯一滅智，不緣智為境，緣無為法為境故。 ^289a23

偈曰：應合法有十。
釋曰：為分別智境，於十種法中應合十智。 ^289a25

何者十法？
偈曰：三界無流法，無為二二種。 ^289a26

釋曰：有為法分為八，欲界、色界、無色界、
無流界，與心相應、與心不相應差別故。
無為分為二，善、無記差別故。
是名十法。 ^289a27

此云何合？何智緣幾法為境？
此中世俗智，緣一切十法為境。
法智，緣五法為境，欲界及無流四法、善無為法。
類智緣七法為境，色界、無色界及無流六法、善無為法。
苦智集智，緣欲界、色界、無色界六法為境。
滅智，但緣善無為一法為境。
道智，緣無流二法為境。
他心智，緣三法為境，欲界、色界及無流相應法。
盡智、無生智，緣九法為境，除無記無為。 ^289a29

由一智能知一切法不？
不得。 ^289b8

雖不得，偈曰：世智除類初，一智由無我。 ^289b9

釋曰：世俗智除自類初剎那，一切餘法由無我相能解，謂一切法無我。
是自體及自體共生諸法，名自類，不能緣此法，
有境界及境界有差別故、共一境界故、最近同時故。
此智若是欲界智，是聞思二慧。
若是色界智，但是聞慧非修慧。
修慧緣別地為境故。 ^289b10

此義已度，是義今當說。
何人與幾智相應？
若凡夫人，但與一世俗智相應。
若離欲凡夫人，與他心智相應。 ^289b15

復次若聖人，偈曰：一智應有欲，於無流初念。 ^289b18

釋曰：若未離欲聖人，苦法智忍初生剎那，
與一世俗智相應，忍非智故。 ^289b19

偈曰：第二三應。
釋曰：於苦法智剎那，與三智相應，世俗智、
法智、苦智。 ^289b21

偈曰：上，於四一一增。 ^289b22

釋曰：從第二剎那上第四剎那，應知一一智增，
苦類智剎那苦類智增，集滅道法智剎那集滅道智增，是故於道法智與七智相應。
若先離欲人，應知一切位中他心智增相應。 ^289b23

復次於何位中修習得智有幾？
偈曰：如生彼所修，忍智於見位未來。 ^289b27

釋曰：於見道中，若忍若智正生，此二同類，
於未來被修，是彼行相有四亦被修。
於見道中云何唯修同類智及行相？
未通達餘性故。 ^289b28

偈曰：於中爾，世智於三類。 ^289c2

釋曰：於見道中，世俗智是所修，於苦集滅三類智時非法智時不能對觀一切諦故。 ^289c3

故偈曰：名對觀後智。
釋曰：是故此世俗智說名對觀後智，於一一諦對觀最後時所修故。 ^289c5

云何於道類智不修此智？
此道先由世道未曾對觀故、對觀不遍故。
何以故？一切苦可得遍知，一切集可得遍除，
一切滅可得圓證，道則不爾，不可圓修故，
是故無對觀後，於中不得修對觀後智。
若爾，是時一切集未皆滅除，集類智亦無對觀後，不應得修對觀後智。
是義不然。何以故？
見集諦所應滅集皆已滅盡故。
道者是見諦所滅惑對治，不可一切皆修令盡，
由性多故，是故道有別異。
有餘師說：由見道伴類故，此執不可取，為證不成就故。 ^289c7

對觀後世俗智，有時可令現前，不一向無時可令現前。
此云何？ ^289c17

偈曰：此無生為法。
釋曰：此智於在觀及出觀位，一向不生為法。
若入觀，不得生此智，以相違故。
若出觀，亦不得生此智，以心麁故。
若爾，此云何可修？
先未曾得今始得故。
今時云何得？若不可令現前生，由至得故得。
由得故得，此釋所未曾聞，是故如此修必定不成。
若執如此，修義得成。
如宿舊師說。彼說云何？
由出世法功力故，此對觀後智則是所修。
云何？已修觀後出觀人緣四諦為境，最勝世間智今得現前。
即彼是修，如此修即是至得。
若得能現前，彼依止相續。
何以故？若得性已，性果必可得。
毘婆沙師不樂受此義。 ^289c18

復次此世俗智為依幾地修？
隨見道地。 ^290a1

偈曰：自下地。
釋曰：隨見道所依止地，或即依此地、或依此地之下地修世俗智。
若見道依止未至定地生，所修世俗智有二地，
或依未至定地、或依欲界地。
乃至若見道依止第四定地生，所修世俗智，或同或下。 ^290a2

有此世俗智、幾念處攝？ ^290a6

偈曰：滅後。
釋曰：若觀滅諦已後，所得世俗智是最後念處攝，
謂法念處，由決判一世俗智。
所餘應知，皆是四念處攝。 ^290a7

此觀後世俗智，偈曰：共諦相。
釋曰：隨正對觀諦所得此智行相，則同此諦行相。
由說與對觀同行相，則已說此智與彼所緣同諦。 ^290a10

由見道所得故，偈曰：用得。 ^290a12

釋曰：世俗智有二種，一性法得、二修習得。
由執此智共同類起，於欲界色界四陰五陰為自性。 ^290a13

偈曰：十六六有欲。 ^290a15

釋曰：所修此言流。
若未離欲人，於第十六道類智剎那中，
有二智現在修，有六智未來修，謂法智、
類智、苦集滅道智。 ^290a16

偈曰：離欲人有七。 ^290a18

釋曰：若人先已離欲，於道類智中，他心智是第七所修。 ^290a19

偈曰：有欲修道中，從此上七修。 ^290a20

釋曰：從第十六剎那上，於修道中乃至未得離欲，
於一切加行、無間、解脫、增進道中修七智，
謂法智、類智、苦集滅道智、世俗智。
若修世間道，世俗世智是現在修。
若修出世道，四種法智中隨一是現在修，餘六智是未來修。 ^290a21

偈曰：七地勝通解，得不壞雜修，於無間道。 ^290a26

釋曰：七智所修此言流。
七地者，四定、三無色。
於彼離欲故名為勝。
於五通慧通達不壞性時，若有學人於雜修定位並論，
在一切無間道中，則修七智，如前所說。
若修世俗道，現在修世俗智。
若修出世道，四種類智及二種法智中隨一現在修。
通達不壞性時，不修世俗智，非有頂對治故。
此中應知，盡智為第七。 ^290a27

偈曰：上，諸八解脫道。
釋曰：從離欲七地上離欲有頂，於諸八解脫道中修七智，
謂法智、類智、苦集滅道智及他心智，不修世俗智，非有頂對治故。
若現在修，四種類智及二種法智中隨修一智。 ^290b5

偈曰：學練根解脫，六七智修餘。 ^290b9

釋曰：若有學人修練根時，於解脫道中，
若有欲人但修六智，謂法智、類智、苦集滅道智。
若離欲人修七智，以他心智為第七。
有餘師說：世俗智於二位中所修，此二道於前加行中得修世俗智。 ^290b10

偈曰：無間道六修。
釋曰：若已離欲、未離欲有學人，修練根無間道中，
但修六智如前；不得修世俗智，似見道故；
不得修他心智，一切無間道中所遮故。
云何遮？非惑對治故。 ^290b14

偈曰：有頂勝亦爾。
釋曰：若離欲有頂時，於諸無間道中如此修六智。 ^290b18

偈曰：於盡智修九。
釋曰：離欲有頂時，第九解脫道即名盡智。
此中修九智，除無生智。 ^290b20

偈曰：得不壞修十。 ^290b21

釋曰：若人本以不壞法為性，此人於盡智位中得修十智，得無生智故。 ^290b22

偈曰：練不壞解脫。 ^290b23

釋曰：若人練根至不壞性，此人於最後解脫道中亦得修十智。 ^290b24

偈曰：所說餘修八。 ^290b25

釋曰：何者為餘？離欲欲界時，第九解脫道中；
離欲七地五通慧有學雜修定中，一切解脫道為通達不壞性。
諸八解脫道中，一切離欲人加行及增進道，
於此一切道中得修未來八智，除盡智、無生智。
若有學判如此。若無學人五通慧雜修定，
加行解脫道增進道中，或修九智、或修十智。
五通慧雜修定無間道中，或修八智、或修九智。
二通慧解脫道中，由無記故，無未來修。
若凡夫人欲界及三定離欲，最後解脫道中，
依定地修加行，三通慧解脫道無量等功德攝，
於時世俗智未來修，他心智亦爾，除決擇分能善根見道伴類故。
於餘處得未曾得道時，但世俗智未來修。 ^290b26

復次於何道中所修智有幾地？
世俗智者，隨道所依地，此地或由道初得，
以此地為依止，未來修世俗智。
無流道者，非一向隨道所依地未來修。
此云何？ ^290c10

偈曰：為離此地欲，是得此下修。 ^290c13

釋曰：若為離欲此地修二種道，謂加行道等，
隨地由離欲初所得，或以此地為依止、
或以下地為依止，一切無流智必定是所修。 ^290c14

偈曰：有流於盡智。
釋曰：於盡智生時，一切地諸有流功德，
凡是盡智所應得皆是所修，謂不淨觀、
阿那波那、念處、無量、八解脫等。
譬如同時繩斷，諸被絞人一時氣通。
復次此人已至心自在王位，一切善根由至得故並皆起迎。
譬如有人得大王位，由貢獻財物說國土迎。 ^290c17

隨有所得，皆是所修不？
於前若未得，則是所修。
何以故？ ^290c23

偈曰：先曾得非修。
釋曰：若法退已還得，此非所修，已修所棄捨故。 ^290c24

為但得為修、為復有餘？
非唯得。何以故？修有四種：一得修、二習修、
三對治修、四治淨修。 ^290c25

此中偈曰：得修及習修，是善有為修；對治治淨修，有流諸法修。 ^290c27

釋曰：得修、習修者，謂修一切有為善法。
於未來有一修，於現在有二修。
此二修依前二正勤成，未生令生、已生令長。
對治修、治淨修者，謂修諸有流法。
此二修依後二正勤成，未生令不生、已生令滅。
若爾，有流善法則具四修，若無流法但有前二修，若染污及無記法但有後二修。 ^290c29

西國阿毘達磨師說：有六種修，四修同前，
五守修，六擇修。守修是六根修，擇修是身修。
如經言：是六根已善調伏已善修。
復次經言：於身中有如此物，謂髮齒爪毛等，廣說如經。
如此於身簡擇故，自愛不起。
罽賓國師說：此二修入對治修及治淨修攝。
阿毘達磨俱舍釋論卷第十九
 ^291a6
