聖佛母般若波羅蜜多九頌精義論卷上
author:: 勝德赤衣菩薩造
translator:: 西天譯經三藏朝散大夫試鴻臚卿傳梵大師賜紫沙門臣法護等奉　詔譯
jing:: 
　　般若波羅蜜多智，體積善寶功德聚，
　　所有一切波羅蜜，而彼本來性常住，
　　離諸戲論無對礙，離諸分別得安隱；
　　最上微妙無自性，離諸所有名相等，
　　方便宣說三乘法，而彼三乘所得相，
　　皆是一切智智因。
　稽首般若波羅蜜，
　　所有勝慧到彼岸。
　若人樂欲正觀者，
　　應當於彼九頌義，總略如理而思擇。
其九頌曰：
　　從業增上生，所謂六處相，
　　即此說復生，所因如影現。
　　如幻所化城，能觀者亦化，
　　如彼所見色，業化世亦然。
　　諸有說法聲，即是聞境界，
　　一切如對響，緣成能所聞。
　　嗅香及了味，觸等境愛著，
　　此一切如夢，雖得無所有。
　　如幻輪成人，諸行作無實，
　　此如彼行作，身輪亦無我。
　　若種種所得，彼極剎那生，
　　此與陽焰等，見即壞無相。
　　所取如影像，無始從心生，
　　而彼相及識，互相如影像。
　　觀自淨種中，若智月出現，
　　彼如水中月，現前無所有。
　　若相應者智，彼即虛空相，
　　是故智所知，皆如虛空相。 ^898a18

如前頌言：
　　「所有勝慧到彼岸，若人樂欲正觀者，
　　應當於彼九頌義，總略如理而思擇。」 ^898b8

所言「勝慧」者，謂聞思修等相。
「彼岸」者，邊際義。「到」者往到，謂到畢竟邊際，
離諸分別處所，如是乃至此義終竟。
「正觀」者，謂不顛倒相。
「樂欲」者，所謂作意希望為性。
「彼義」者，謂彼九頌說時所有之義，義即義門。
「思擇」者，謂思惟決擇。
何所思邪？頌言總略。
「總略」者，謂包總含略。
此中應問：何故總略說邪？
答：為令鈍根之者能解其義故。 ^898b11

前標九頌，次第今釋。 ^898b19

第一頌言：
　　「從業增上生，所謂六處相，
　　即此說復生，所因如影現。」 ^898b20

「業」謂善不善業。「增上」者，謂業增上。
由彼諸業增上力故，彼即有生。
何所生邪？頌言「六處相」。
處謂識所依所生之處，故名為處。
此復云何？謂眼等內六處。
頌言「相」者，標表為義。
若此六處相有所生故，即彼如是復生諸法。
此如是說，是義終竟決定成就。 ^898b23

問：於勝義諦中云何自性？
頌自釋言「所因如影現」，由取影現而為喻故。
於影現中諸有作者、作業及所作事悉離性空。
此義終竟。 ^898b29

復次於外色等六處自性所生，今當一一次第顯示。 ^898c3

第二頌言：
　　「如幻所化城，能觀者亦化，
　　如彼所見色，業化世亦然。」 ^898c5

猶如幻法所化城邑，後能觀者亦即是化。
彼二非有。何以故？
不實生性故。然能見、所見彼二色相，外有對礙，皆是業化。
世間三界所見，此猶彼故，其義亦然。
此如是化，與彼所化無差別性，故下頌言「如聲對響」。
為證成此義故， ^898c8

第三頌言：
　　「諸有說法聲，即是聞境界，
　　一切如對響，緣成能所聞。」 ^898c13

所言說法，即能說者增上所生，彼所對聲是聞境界。
若聞境界此如是故，自餘諸法皆如是生，是故取喻如聲對響。
此聲對響與餘法同，此中如是無差別言，
乃云「一切」。所言「緣成」者，謂即聞等緣成故聞。
若彼所有皆所作性，是故能聞、所聞有所得中悉是緣成，所以有聲皆如對響。
如是所說此義畢竟，故下頌云「一切如夢」。
為證成此義故， ^898c16

第四頌言：
　　「嗅香及了味，觸等境愛著，
　　此一切如夢，雖得無所有。」 ^898c24

言「嗅香」者，謂鼻識境界，諸所作性所嗅香等。
「了味」者，謂舌識境界，了諸味等。
「觸」謂身識境界，覺諸觸等。
於如是等諸境界中，所求所樂而生愛著，
於彼彼境各各繫屬，隨所繫屬香味觸等別別所受。
若於彼等境中起有所得相即不可得，
是故頌言「一切如夢」。
「一切」者，此即無差別意。 ^898c27

然眼等內處、色等外處亦非不有。
若不爾者，云何發起作者所行？
為破此疑故， ^899a5

第五頌言：
　　「如幻輪成人，諸行作無實，
　　此如彼行作，身輪亦無我。」 ^899a7

譬如幻輪法，用成人身相，彼幻所成人，種種行作皆悉具有。
亦復如人假有作者及所作用，又復亦有所行作事去來等相。
頌言「諸」者，種種分類所作之義。
何所作邪？謂幻所成身。
若如是身幻法成故，即彼幻身而實無我。
「無」者離義，「我」謂主宰。
此言「無我」，謂離我故。
所以此中無其作者，於勝義諦中都無所有，
是故頌言「諸行作無實」。
「無實」者，謂無力能義。
今此如是無其力能，謂此作者無主宰故。
若幻所成人無其主宰，雖所顯示而無其實。
諸法亦然畢竟無實，此中應知無差別意，
故下頌言「與陽焰等」。
為證成此義故， ^899a10

第六頌言：
　　「若種種所得，彼極剎那生，
　　此與陽焰等，見即壞無相。」 ^899a22

「種種」者，謂多種類。
「所得」者，謂差別遍計所取境相。
彼所取境極剎那生，剎那剎那名極剎那。
「生」者起義，謂極剎那有所生起。
若極剎那有所生故，彼彼諸法從極剎那之所生者悉是無常，
此義終竟。聖佛母般若波羅蜜多九頌精義論卷上
 ^899a25
