
other:: 涅槃玄義發源機要卷第三
author:: 宋錢塘沙門釋智圓述
德有三種者，然此釋體正約法身，以三德互融故須備舉。
而於此三，各自具三，謂三身、三智、三脫，
開之成九、合之成三。
三九雖殊同歸一體，一尚無一，豈有九三？
雖無九三，九三宛爾。
佛果既爾，生因亦然，乃識體、宗、用三展轉相成，只我一念。
若知此旨，前後易明。
「法身者」下，釋三德相。
一一德中各自具三，在文可見。
釋法身中云「非色即報身，即色謂應身，雙非謂法身。
由三身互融，故名真善妙色。」
「又真」下，約三觀釋。
因修三觀，果證三身。
例一切法者，亦應云真善妙心、真善妙陰界入等，
乃至根塵細開、凡聖備歷，皆可加於「真善妙」
三字，以明諸法同歸三諦焉。
又例一切法者，即是以真善妙三字攝一切三法也。
法身藏等者，包含三故名藏，皆具常等。
「名德」下，二、結。云藏德者亦爾。
二、般若言一切種智者，大論云「一相寂滅相、
種種行類相貌皆知，名一切種智。」
一相寂滅即中道雙遮也，種種皆知即中道雙照也，當知三智圓融名一切種智。
故下結云「三智一心中得」，照中即一切種智、
照真即一切智、照俗即道種智。
三、解脫自在解脫等者，自在即方便解脫，
解脫即實慧解脫，其性廣博即實相解脫。
「無縛」下，次第釋出三脫義也。
體縛即脫者，體達也。
即是實慧達結業之縛，即解脫也。
此即釋上解脫二字。
調伏眾生自在無礙，即方便解脫，此即釋上自在二字。
令彼眾生離二死苦，名無瘡疣。
所引三文，皆下經中明百句解脫中語。
攝一切法攝一切人者，十界實法假人俱在一念，即三德故。
悉皆入中者，我究竟入，諸子分入。
餘義亦顯者，謂餘四章也。
世人解諦等者，下疏云「舊或以境為四諦、
或以智為四諦」，謂凡夫無智但有於境。
所以經云「有苦無諦」，或云「苦集滅道皆是對境說智」，
智即是諦，境能發智令智無所有，智能照境了境本無，境智相成故言四諦。
下疏中闕約教釋諦義，應謂言教詮辨分明是審諦義。
經云「心喜說真諦」，說即教也。
各得一途，故云非無此義。
今用理釋諦者，此即用興皇義也。
故下疏云「興皇云諦者，只是佛性涅槃非境非智、
非漏非無漏、非因非果、非世出世，故名聖諦。」
此乃約理釋也。然今約一理，隨機而有四種四諦之別，則興皇所釋未為盡善。
理當即境正者，以境是事，事元依理，故境正。
即智教俱正者，以依境發智，依智說教故。
「以理」下，理為境智教之本，舉本攝末，故以理釋諦義方允合。
能生生所生者，習因招苦果也。
所生還生能生者，於苦果上還起集因，
因又招果，故云苦集迴轉。
道名能壞者，戒定慧能治苦集也。
滅是所壞者，苦集盡處名滅諦也。
更互生滅者，能壞生則所壞滅，聖人是也；
所壞生則能壞滅，凡夫是也。
「逼迫」下，如次對四諦。
如經者，如〈四諦品〉及〈聖行品〉明四諦慧中說下三文，
末皆云如經，悉指二品。
有無量相者，以約十界明四諦故。
解苦無苦者，陰入皆如，無苦可捨；煩惱即菩提，
無集可斷；邊邪皆中正，無道可修；生死即涅槃，無滅可證。
故云乃至解滅無滅，皆即一心三諦，故云而有於實。
苦因即集、苦盡即滅，苦對即道。
一中有無量等者，一即是一實四諦，無量即三種四諦。
取道諦所治以當其用者，苦集滅處，用義乃彰。
「調御」下，即迦葉問：「云何諸調御，心喜說真諦？」
故佛以〈四諦〉一品答之。
只是一無差別者，前約理釋諦，妙在此也。
此中遺一章者，此非正文，乃是古本闕落不生不生一義，
後人校勘籤於卷上，或注於界外寫者，
不曉輒入文中；亦始疏中「如是」下有白書重點二字，
亦是文中合重書「如是」二字而疏本闕落，勘者籤之。
今於「如是」字下重點，寫者不曉，亦書在文中。
鸚鵡學語，斯言驗矣。
然此不生不生之義，若欲例說者，如德王中明四句，
謂生生、生不生、不生生、不生不生也。
生生是無明生死，生不生是斷德解脫，
不生生是智德般若，不生不生是理體法身。
而此四句，即一而四、即四而一，令易解故，
總唱四句即名、不生不生即體、不生生即宗、
生不生即用、如此演說即教，非但經體義明，餘義亦顯。
性有五種者，正因約理，餘四約事。
以約理故，雖非因果，體遍因果。
所生智慧因緣之境，已是於因；智慧望果，復是於因。
故曰因因。果果性者，菩提智德已是於果，
復得涅槃斷德之果，故云果果。
「今且」下，約五陰正示，以五陰之境常現前故。
所以止觀初唯觀陰，煩惱等九待發方觀。
今從要的，故約陰境以示五性。
五陰下所以者，所以，猶義理也。
五陰是事、佛性是理，事由理變，此事即理，故云所以也。
五陰是因，復生智慧之因，故曰因因。
問：五陰是果，何名因耶？
答：凡夫妄果，望佛仍因。
智慧增成者，分證、究竟悉曰增成智慧。
所滅者，所滅即無明，無明滅處即涅槃果。
餘一切法者，即界入等。
果果性為名者，以經名大涅槃故。
正性為體者，正性是妙理故。
因因性果性為宗者，以因果為宗故。
問：既以因果為宗，何故不攝涅槃斷果耶？
答：其實兼之，但經題正約果果而立其義，
既便故，宜當名。若準前義，亦應云總攝五性為名也。
因性為用者，十二因緣是所破故，以所顯能用義明矣。
二即不二等者，二謂因果、不二即理體，事理融一故並相即不二。
不可為二者，以名事分別，則不二之體不可為因果之宗，
故云不可為二，下句例說。
「既立」下，正約名事分別以立五章。
修行喉襟者，如身之喉、如衣之衿，蓋言要也。
莫過因果者，以因收萬善、果攝萬德故。
略有三種者，謂三修、五行、一行也。
次第標釋，故不先列。
問：《淨名玄》云「涅槃非無五行之因，而果正因傍，以果為宗。」
又上句云「莫過因果」，何故但引三種明因之文以釋宗義耶？
答：雖引因文，因必克果，則與上句義同。
符經簡示，則與《淨名玄義》義同。
下名三修，云能得常果，成涅槃食。
五行中，云修是行已，得二十五三昧，住大涅槃。
〈德王〉中到彼岸，〈師子吼〉中住大涅槃。
一行中，大乘大涅槃。
此等皆是所克之果，故知明因意在於果，
則是今經明宗之意，以此經中正譚果人所證故也。
斥諸比丘者，以圓斥小也。
顯於非常非無常者，即因果所顯之體也。
劣三修者，即所破無常也。
是煩惱薪者，以二乘人無明全在，故勝三修即當住因果也。
涅槃食者，即所證理，分理、極理悉名為食。
四眾，即四十真因也。
即是甘嗜者，智能證理，故喻甘嗜。
履而行之者，履踐其性體而修因至果。
法常等者，法即所履之境，佛即能履之智。
何意增減者，增至二三，減至二一。
置事緣理者，諸比丘棄置小乘事行，而對佛稱嘆昔教苦無常無我三修之理觀也。
故經云「譬如諸迹之中象跡第一，此無常想亦復如是。」
舉勝理破劣理者，苦等劣理也，常樂我勝理也。
問：何故但言三修？
答：空濫果證，今明修義故且不言。
既增減由機，亦應至四。
「二者」下，約次第五行明修因也。
初謂戒定慧者，以五行中聖行居初，故云初也。
聖行不出三種，故標戒定慧。
「居家」下，次第釋出。
初文即戒聖行，即經云「在家不樂猶如牢獄，出家閑曠猶若虛空。」
文云梵行者，非指四等之梵行，蓋指出家為梵行耳，以離在家染穢故。
此明戒聖行也。「從頭」下，明定聖行，此即特勝禪也。
引文雖略，而有修有證，從頭至足修也。
「唯有」下，證也。證此特勝，發開身倉，備見己身三十六物。
「觀察」下，明慧聖行。
而有四種慧行，初觀八苦等是生滅、次無生、
次無量、次無作，在文可見。
如經者，指第十一卷。
得二十五三昧者，即慧行果，由慧行成。
謂無畏地得二十五三昧，隨機利生也。
分證三德名住涅槃況出等者，舉分果況出極果。
從淺至深者，因淺果深。
「顯非」下，以因果事顯雙非理。
「德王」下，五行約修十德明證，故彼品云
「菩薩修行大般涅槃，證十功德」也。
然五行通證、十德通修，捨傍取正以分二別，
《疏記》委論。四大如篋者，大如毒蛇、身如篋笥，
四大成身，如蛇在篋。
五陰如害者，即經云「五旃陀羅拔刀隨之」
也，經文甚廣。截流者，流喻煩惱生死，從因名煩惱河，從果名生死河。
經中凡有六河，謂煩惱、生死、善求、惡業、
佛性、涅槃。「初從」下，第二十五經有十番：
初少欲、二知足、三寂靜、四精進、五正念、
六正定、七正慧、八解脫、九讚嘆解脫、十以涅槃化眾生。
今舉初二及第十，中間並略，故云乃至。
「又善」下，文在第二十九。
彼云「若見戒、戒相、戒因、戒果、戒上、戒下、
戒聚、戒一、戒二、此戒、彼戒、戒滅、戒等、戒修、
修者、戒波羅蜜，若有如是見者，名不修戒。」
釋曰：見有戒體防止戒相，修時名因、成時名果，
聖上凡下，多戒名聚，總一別二，自此他彼，
息過名滅，餘善名等。
修上七門名為戒修。
修人名者，戒能到果，名波羅蜜。
見如是相，名不修戒。
今文直顯修相，故云不見等也。
定慧等亦爾者，謂定、定相、定因定果等，例戒釋之。
原始要終者，始因也，終果也。
何所不運何所不克者，大因大果無所不攝，
故因運萬善，果克萬德，因果融通即事而理。
「一切」下，圓因圓果、遍融一切名無礙人，
生佛無差名為一道，如是修證能出二死。
或修十想至知欲者，並在第三十四卷也。
經云「菩薩若四眾能修十想，當知是人能得涅槃。
一者無常想，乃至十者無愛想。」
知根知欲者，經云「菩薩於三十七品，知根知因、
知攝知增、知主知導、知勝知實、知畢竟者，則得名為清淨梵行。」
又云「三十七品根本是欲因，名明觸等。」
故今云知根知欲也。
接小接通者，小即三藏，以圓常法接引兩教三乘也。
此約通途接引，故云接小。
若明三接，則不通六度菩薩及兩教二乘，
委明如《疏記》。從漸入頓者，以地前為漸、登地為頓故。
「文云」下，引〈迦葉品〉證別意。
本立道生者，涅槃本立則諸行道生。
涅槃也者，其唯行之本歟。
「如無」下，如無綱維則綱目不正也。
綱皮喻涅槃，毛目喻諸行。
靡，無也。要在於常者，雖破偏次第圓融三行不同，
而常果無別，故向文云「雖三不同，悉以常為宗。」
行會於常者，行即因，常即果。
「能顯」下，果上所顯理也。
即前宗本義，故知宗本約理、宗要約智、
宗助約行，以此尋文，義無不曉。
七曜，謂日月五星也。
北辰者，《荊州星占》曰「北辰一名天關、一名北極。
北極者，紫宮天座也。」
《論語》「為政以德，譬如北辰居其所，而眾星拱之。」
「似萬」下，《尚書》曰「江漢朝宗于海。」
七曜、萬川喻行，北辰、東海喻智。
「或人」下，人理教行並能資助，令分真極果常智開發也。
謂依人聞教、依教修行、以行契理，由斯四法得入分真乃至極果，
故云由助得力。或道助者，道即理也，亦是用偏人偏教等為助，
如《止觀》對治助開中說。
「如弊」下，即《如來藏經》喻也。
彼經云「譬如持金像，行詣於他國，裹以穢弊物，棄之在曠野。
天眼見之者，即以告眾人。
去穢現真像，一切大歡喜。
我天眼亦爾，觀彼眾生類，惡業煩惱纏，生死備眾苦。
又見彼眾生，無明塵垢中，如來性不動，無能毀壞者。」
「力士」下，今經喻也。
額珠，如前引。經寶藏者，〈如來性品〉云「一切眾生悉有佛性，
從本已來常為無量煩惱所覆，是故眾生不能得見。
如貧女舍多有真金之藏，家人大小無有知者。」
「井中」下，經云「如闇室中井及種種寶，人亦知有，闇故不見。
有善方便然大明燈，照之得見。
是人終不生念：『是水及寶，本無今有。』
涅槃亦爾，本自有之，非適今也。
大智如來以善方便然智慧燈，令諸菩薩得見涅槃正因佛性。」
附此眾生者，由心神不斷故。
「但約」下，謂其理元一，約時有異，故云兩時異。
或作「若」字者，誤。「本有」下，神時雖無當果之事，而有當果之理。
「時」或作「助」者，誤。金心即等覺，種覺即妙覺。
「明乳」下，乳喻眾生，酪喻佛性，醪煖喻修行。
醪應作撈，謂取酪必撈攪也。
應法師云：「應作酵，古孝切，起酒麵也。
經文多作醪，音勞。
《三蒼》、《說文》皆云有滓酒也。
醪非字體。」胡麻喻眾生，油喻佛性，擣壓喻修行。
雙取二文者，取〈如來性〉文證本有，取〈師子吼〉
及〈迦葉〉文證當有。
「又引」下，即〈迦葉品〉云「為非佛性，說為佛性。」
非佛性者，謂牆壁瓦石。
此師但得簡去木石之文，豈識依正互融之理？
當知木石剎塵悉由心變，當體即心。
我心成佛，即剎塵俱成，安有木石別居心外？
則非本有之用者，謂眾生則有本有之用，木石則無也。
寧曉因中有依正互融之理？
果上有依正互融之事耶？
因中有果過者，斥彼所解，過同外道。
若相續常者，由因相續得至果故。
亦應至無常者，此亦他人不了二鳥雙遊之旨，故有斯難。
若達雙遊，則常與無常二皆理具。
了因了本有等者，了因是智，照本有性，如燈照物。
生因是福，從因至果，如泥成瓶。
「鷸蚌」下，今師雙斥二家也。
專執者，不許專破；專破者，不許專執。
更互是非，其猶鷸蚌，而併為今師漁父所擒也。
《春秋後語》第十云「趙將伐燕，蘇代為燕說趙王曰：
『臣從外來，過小水，見蚌方出暴。
而鷸啄其肉，蚌夾其喙。
鷸曰：「今日不雨，明日不雨，必見蚌脯。」
蚌亦謂鷸曰：「今日不出，明日不出，必見死鷸。」
兩者不相捨，漁父得而併擒之。
今趙且伐燕，燕趙相支以弊其眾，臣恐強秦之為漁父也。
故願大王熟計之。』
趙王乃止。」「今當」下，雙斥二家。
初約理非三世以斥專執，次約適緣四說以斥專破。
初文中非三藏通教之宗也，佛性之名不在二教故。
工匠揆則任用者，揆，度也。
《左傳》曰「山有木，工則度之。」
有本「任」下闕「用」字。
矟用者，山卓切。《埤蒼》云「矟長丈八尺。
或作槊，俗字也。」佛即破之者，此段皆〈師子吼〉中破定性文也。
屒直為曲者，屒音臣，字誤也，屒應作「熨」。
下陳如品疏云「向時曲者，任机熨。
机直為床。」向時直者為床，今熨床曲為机。
「若專」下，約適緣四說，以斥專破也。
是諸佛法界者，法界遍攝，四門互融。
舊義下云云者，今四句互融不同，舊師各執。
又約理非四句，不同專執；而隨機說四，不同專難故。
此二家悉為今破。
須除惑都盡等者，惑許漸除，理須頓見。
不可一期等者，由智漸滿故理漸見。
「三云」下，此師明佛果在二諦外，故真可漸知，果須頓得。
「既不」下，除惑由見理故。
「理既」下，以理體圓通如太虛空，不可分知故。
「若初」下，反覆詰難也。
初既稱後即是頓見，則不須後見。
初不稱後者，謂初淺後深也，既有淺深故非頓見。
然第二師但執漸見，恐彼被難轉計於頓，故此遮之。
如法觀佛等者，佛即佛果，涅槃即真諦，此計涅槃在真不同。
前師謂涅槃是俗也。
佛與涅槃既是一相，不應真漸見、佛頓得。
引華嚴者，彼謂即俗而真，故可分知；果在惑外不即生死，故不可漸得。
既不即生死，豈非虛妄分別生死涅槃異耶？
以佛果無所證，但證涅槃故。
「真與」下，佛果所證涅槃即是真諦故也。
依此知是執佛果，不出二諦家難也。
若以今家會通，並是通義，約當教則不出二諦；約被接見中故出二諦。
「今明」下，將明正義，先斥古師諸解相攻，
故云馳逐由是諍計，水動妙理珠昏。
「然理」下，文有二：初、明理非漸頓；次、「有因緣」
下，明漸頓。隨機約理則不同執家，約機則不同難家。
寧得稱理者，以如理而解方名智故，智不稱理全是邪執。
「如方」下，如方鑿入於圓柄，言不相應也。
「不見」下，不見約理，無得約智，俱非漸頓；
能所一如，故不見不得而見而得。
明宗中意者，即前文云「初破無常而修常」，
即是以圓接小接通；「次以大涅槃心修無常、
次修於常」，即次第別意；「後即無常而修於常」，即圓頓人。
雖三不同，悉以常為宗，同歸常果。
即前二是頓漸，後一是頓頓。
所接藏通及別次第既已會歸，則顯前教是頓家之漸頓，
乃無差漸則有差，故向云「無差別中差別」。
以解行俱頓，故名頓頓。
是不定觀者，兼前二句及後漸漸，即三種止觀也。
「漸更」下，謂約漸漸句更自開四也。
前文但明三句者，此既細開漸漸，故前闕之。
此中細開仍闕三句，前後互顯四句咸足。
漸修漸見者，藏通當教修行見真也。
漸修頓見，別教地前。
漸修登地，頓見也。
漸修頓漸見者，別接通也。
接歸地前還是漸見，接歸登地則是頓見。
漸修非頓漸見者，圓接通別也。
異前三教，故非頓漸。
餘三亦可解者，謂漸頓、頓漸、頓頓皆各開四，
準漸配釋，思之可知。
今且明頓頓中四義以示後學。
頓頓修漸見者，修圓頓發藏通三乘境也。
頓頓修頓見者，圓修圓發也。
頓頓修頓漸見者，修圓頓發別教菩薩境也。
頓頓修非頓漸見者，約理故雙非，亦是發煩惱等境也。
照境之用者，即當有用上有照境之能。
舌爛口中，事蹟如《疏記》。
當說如來定是無為者，體用俱是無為也。
「那忽」下，責彼違經。
「光宅云」下，無常智謂凡夫智，常住境謂佛境。
意云：凡智觀佛，既不逐佛境為常。
今佛智觀凡，豈逐凡境為無常耶？
此亦不可者，如《大論》云「若如法觀佛、般若與涅槃，是三則一相。」
豈非凡智逐佛境為常耶？
若然者，反例佛智逐俗境為無常也。
作九世者，過現未各更開三也。
欲明佛智無遷，且約未來三世以說。
復有當現在等者，當即未來也。
今遂來等者，謂至未來時，則未來成現在；
望今成過去，故云及過去。
例如今日望明日為未來，至明日時，今日乃為過去。
若於今日併知明日之事，則是遍知三世，
以今日是現在、明日是未來、明日望今日是過去故。
既於一念遍照，故非逐境生滅。
「此亦」下，今斥照。當知已息者，今照正現在故。
向者當現在，智已息也。
豈不生滅者，即照當智已滅，照現智方生，正是無常也。
文中照當智，或作「知」者，字誤。
逆照者，反觀過去名逆照。
則知向九世家約未來三世，是順照也。
從初流來者，流來為迷真起妄之始。
天子登極者，《易緯》曰「天子者，繼天治物，
改政一統，各得其宜。
父天母地以養人，至尊之號也。」
終不與境相稱者，境體常照，智體亦然。
若後不照，何能契境？
佛在因日等者，指地前為在因時。
導發初心者，謂引導開發初心眾生也，
其心便能橫竪照了，但力用微劣未能周廣，故云數境數時。
數，去聲，三四五並名數。
若據下，云百千萬展轉而增，則數當其十。
境謂十方故橫，時謂三世故竪。
懸鏡高堂者，梁元帝《講學碑》云「詳其懸鏡高堂，衢罇待酌。」
或改「堂」為「臺」者，非。
萬物在空者，萬物喻境，空喻佛智。
「況復」下，諦智三一既乃相即，豈所照俗境、能照俗智是無常耶？
因中聖人，謂初地已上也。
亦冥亦會者，冥約體一、會約契合，故冥之與會其義兩殊。
「第二」下，此師立義，復破開善冥一之義。
二體既殊者，佛智有知、真諦無知，有無兩異，故曰體殊。
「豈可」下，責開善。「但會」下，示己義會極為冥，不以體一為冥也。
「慧印」下，引證會極為冥，寂亦冥也。
「肇論」下，即《般若無知論》中文也。
故彼論云「用即寂，寂即用，用寂體一也。」
佛雖知幻等者，如下經中長者難佛云：
「瞿曇知幻，應是幻人。」
佛反問云：「汝知旃陀羅，應即是旃陀羅耶？
若其非者，如來之幻，豈是幻人？」
「若爾」下，依經顯義。
須知中智雙照、當體雙遮，故知俗不冥俗、真不同真。
「三當有起用」下，前列章云「自在起用」，今云
「當有」者，謂今第三即是第二，當有果成起自在用。
相由明義，故云當有起用。
望前列章，乃是互現。
疏中此例甚眾。或改此文「當有」為「自在」
者，非。「且約三種」下，即三輪施化也。
不思議，謂芥納須彌，即身輪現通。
二鳥雙遊，謂雙照。
常與無常，即心輪。
鑒機善惡，邪正雙攝，謂聲教等被，即口輪說法也。
不思議用者，〈四相品〉明身密中，經云「善男子！
是大涅槃能建大義。
汝等今當至心諦聽，廣為人說，莫生驚疑。
若有菩薩摩訶薩住大涅槃，須彌山王如是高廣，悉能取令入於芥子。
其諸眾生依須彌者，亦不迫迮無往來相，如本無異。
唯應度者見是菩薩以須彌山納芥子中，復還安止本所住處。
此名不思議用。」而古來解釋七家不同。
「一云」下，次第出七家義也。
何謂神通者，但是眾生自見，何顯菩薩神通。
況經云「如是高廣悉能取令入芥子中」，
而此師云其實不入，顯背佛言。
「三解」下，此成論師義。
下釋〈四相品〉，疏文重破此論師意，云「此是聖人權巧，於凡不解。」
故云「既是不可思議」等。
「餘者」下，經所談無非聖人境界，既皆釋義，
驗悉解知，那於權巧獨云不解耶？
小大皆空者，長沙所解義與此同。
彼頌云「須彌本不有，芥子本來空。
將空納不有，何處不相容。」
「若其」下，破也。況大小相入正論事用，不應以皆空約理釋之。
大中有小性者，須彌有芥子性故能小。
小中有大性者，芥子有須彌性故能大。
「此亦」下，破此解凡有三失：一同外道、二同小乘，由執定性故。
縱非外道，還同小乘有門之義，故云「又似毘曇」。
三不成妙用，故云「還是大容於小」等。
地論師義，大約與第四師義同。
興皇謂法性本空，絕大小相，故云本無大小。
世諦虛假，相待而說，有大小名。
其體無異，但是一有為法耳。
小是大小者，芥子是須彌之大相也。
大是小大者，須彌是芥子之大相也。
既是一有為法中有此二相，何妨相入，故云故得相容。
大不自大等者，須彌自無大相，待他芥子之小為大相也；
小不自小等者，芥子自無小相，待他須彌之大為小相也。
故墮外道他性之執。
「自性」下，舉前第五師況斥興皇也。
前解云「大中有小性，小中有大性」，即是自性大小。
其義甚巧尚已被破，況今作他解，其義迂拙耶？
「今明」下，明今義二：初依理起用、二用遍法界。
由分證妙理，故有大用，而自在應機、普周十界。
故有二文：初，又二：初、理絕四計。
以芥子之小、須彌之大。
二並是事，而此事即理，並絕四性，豈同古師？
文中先明小、次以大例。
明小中，初句明不自生。
「亦不」下，明不他生。
「大不」下，此二句屬推大。
然是相對而來，以此段正推小，故下云
「大亦如是」方是明大也。
因緣故小大者，明不共生。
應以上句「亦不」字貫下。
「亦不」下，明不無因生。
「不在」下，引經以證理絕四計也。
內自、外他、兩中間、共，常自有無因，由此妙理本絕四執，故不可以九界心思言議也。
「大亦」下，明大例小可見，故云「亦如是」。
「通達」下，明依理起用。
通達此理者，通達向明絕四之理也。
即事而真者，達大小事即實相理。
唯應度者，即能感之人。
見不思議等，即能應之事。
感應道交，以所見也。
大小俱言不思議者，以須彌之大、芥子之小，
俱由心變，無非心性。
而此心性本具依正，心性既一，相入何疑。
但由在迷，則無外用。
此理顯已，轉變無方，內則果住楞嚴，外則建斯大義。
如經廣說者，指〈四相品〉。
「一往」下，明用遍法界。
在於道後者，唯於佛界現變也。
其理實通者，謂變於十界，乃至現地獄身等。
「乃至」下，以例善惡等用亦遍十界。
菩薩為正下云云者，此則九界邪正悉為佛界非邪非正。
「所攝」下，明善惡其義例爾。
「三界」下，例二鳥雙遊，用亦遍十界。
是三無為常者，謂虛空、擇滅、非擇滅，通舉乃三，
其實但證擇滅無為也，如《疏記》。
以真空比生死，故真空名常。
「又二」下，菩薩破空出假。
空既可破，故二乘無常，菩薩是常。
常無常雙用者，句首合有二字，即前例章云
「二、二鳥雙遊用」也。
俱亡二邊者，中智之體非常非無常故俱亡，
即亡而照，雙用二邊而用有二，異一並用。
如〈鳥喻品〉以鴛鴦雙遊並息以喻涅槃二用同時。
「前後」下，二單用，如已前二用無常破邪常，今經用真常破無常。
喻以倒瀉，病無不盡。
「宜一」下，結示二意。
用時雖單，佛意必並，故知單用不失雙遊。
用自在故者，單並適宜也。
「善惡」下，以例攝善攝惡亦是雙遊，不妨亦有單並之別，故云或雙用或前後也。
邪即外道等者，彼品之初，如來始告陳如，
談五陰常住，結正觀行，故捨無常色獲得常色等。
能如是知，是名沙門，名婆羅門。
以斥外道虛假詐稱，都無實行。
外道聞之心生瞋恚，遂索論議，凡十外道，其第十人即弘廣也。
以是權人，故在正攝。
故經云「是婆羅門乃往過去於普光明佛所發菩提心，
久已通達了知法相，為眾生故現處外道。」
邪即諸魔等者，即經云「世尊知已，即告陳如：『阿難比丘今為所在？』
答言：『阿難比丘在娑羅林外，去此太會十二由旬，而為六萬四千億魔之所嬈亂。』」
平等皆攝者，非但攝陳如、阿難，亦攝外道諸魔同歸祕藏也。
若見此意等者，謂見不思議雙遊雙攝之三意也。
具此三者，名自在用善巧。
四隨者，《禪經》名隨、《大論》名悉，謂隨樂欲、
隨便宜、隨對治、隨第一義也。
住首楞嚴者，謂分住及究竟住，悉能起十界用，故云種種示現。
雖終日示現而不離楞嚴，故云不動法性。
「其見」下，見形聞聲俱蒙四益。
若專本用即是體者，以本用在理故是體，
當用在果故是宗，自在化他故是用。
手出香色乳等者，此謂《觀音經》文也。
今約觀解，應以兩手表二智，出乳表說教，令他飽滿法味也。
舊醫偷教者，外道偷佛教也。
用佛常樂之名，故云竊取乳名。
「不解」下，不解四德真義也。
「而為」下，由不解四德則起四倒，妄計念念相續為常，
妄計人天悅意為樂，妄計轉動自在為我，
妄計薄皮所覆臭身為淨，由此四事所誑而起四倒。
「毒亂」下，四倒毒乳悶亂真心，而傷法身、害慧命也。
醎、苦、酢喻三修也。
以榍出榍者，又作楔同，先結切。
《說文》「楔，櫼也。櫼，子林切。」
以正乳之楔，出邪乳之楔。
或說方便法者，以小乘無常治邪常也。
或說真實法者，以圓常治無常也。
此即別教十行隨機利他。
如經者，即〈哀嘆品〉文也。
犢喻佛也。得中道理柔和善順名調善，
不馳空、不住有，不處涅槃高原、不居生死下濕。
不染真諦三昧，如不食酒；不著俗諦三昧，如不食糟。
泥洹智易得，如滑草；分別智難生，如麥#CB01067;。
特牛無乳，譬無慈悲，明佛有不共慈悲。
革凡成聖者，此約別教，革地前凡，成登地聖。
「亦革」下，革十地聖，成妙覺無上道。
「佛教」下，圓信圓修初後不二，故云即得安住等。
四出證義者，即本無今有偈。
人師名為四出偈，亦名四柱偈。
則涅槃如室，四出如柱。
一出〈菩薩品〉、二出〈梵行品〉、三出二十五卷、四出二十六卷。
大意是同而為緣則異。
一菩薩釋差無差，二釋得無得，三釋有不定有、
無不定無，四為破定性說無定性，故云明無差別差別等也。
例此說之無咎者，例彼四出，說乳多種。
邪乳名乳乳者，以生死喻乳，涅槃喻非乳。
凡夫因果俱生故名乳乳。
子何須惑者，結責問者。
子，謂男子之美稱也。
詣師學書者，此方古者子生六歲而教數與方名，
十歲入小學學六甲書計之事，則文學之謂也。
出欲論者，明梵天出離欲界也。
釋天，即忉利也。倉雅之類者，然倉雅多種，
倉有《蒼頡篇》、《埤倉》、《三倉》。
雅有《廣雅》、《博雅》、《小雅》。
倉即人名。《帝王世紀》曰「黃帝垂衣裳，蒼頡造文字。」
雅非人名。爾，近也。
博於聞識，可近而取正，故曰爾雅。
謝氏正引蒼頡，以證梵佉婁是人名，雅則相帶而來。
還是世間二字者，例如此方《蒼》、《雅》二書，
俱說文字詁訓之義，名為二字。
是則梵是一人，佉婁是一人也。
婆和者，是小兒習語之聲，以喻方便小教也。
所謂有為無為者，苦集有為，道滅無為，此名生滅二諦為二字也。
半滿為二字者，前有為無為合為半字，對大為滿。
六行俱明者，勝劣各三修也。
是大乘非滿者，意謂涅槃勝劣俱談，則是大小滿足，
故稱滿也；《法華》廢小故，是大非滿。
由是無常者，「由」應作「猶」，謂談常住謂在涅槃也。
「此都」下，《法華》開權顯實，超出諸教，已今當說，
最為第一，却謂非滿；世間相常住，知法常無性，
顯談常住，却謂無常。
非聖反經，顛亂已甚，不可與言，故云不須論難。
興皇五滿，略如《疏記》。
彈小褒大者，彈三藏，褒三教也。
帶半者，帶二乘也。
廢半明滿者，若以四教明之，則後三教俱得滿名。
若在《法華》、《涅槃》，則前三悉是半字，唯圓名滿。
開半明滿者，廢約相待，開約絕待。
故知半滿二字，其名則通其義則異。
須跋，此云善賢。〈陳如品〉云「娑羅林外有一梵志，名須跋陀。
年百二十，得非想定，起涅槃想。
佛令阿難召來，為說第一義諦，得羅漢果。」
彼聞圓常而證小果者，由小半即大滿故。
明於常住二字者，如〈哀嘆品〉。
「又結」下，約五時結為四句也。
初句是鹿苑，次句法華涅槃，三句二味，四句即鹿苑已前天教也。
「邪三」下，初約邪慧釋，次約邪禪釋。
如執掣電速滅，喻妄常非久住。
飛蛾起火，喻妄樂唯是苦。
蠶繭自縛，喻妄我非自在。
「追求」下，明由起邪執，故追求五塵。
「亦是」下，約邪禪釋。
此即六行觀也。外道於初禪覺觀支中，
厭離覺觀，以初禪為苦、麁、障。
二法動亂定心故苦，從二法生喜樂故麁，二法翳上定故障。
二禪異此，名勝妙出。
修上三禪四空皆爾。
此厭三欣三，亦得名邪三修也。
「能破欲染」下，明三修有破惑之功。
染即是貪。「遊諸覺華」者，七覺如華，故云覺華。
「又邪修」下，〈哀嘆品〉文但有新舊兩伊，今以義加世伊及非新非故伊，
例前一乳多種分別。
智論明四依菩薩，依義立名，名為法施。
此其例也。然經以舊伊喻外，今既義立世伊，故以舊伊之名以名二乘也。
別有疏本者，開《淨名》前玄以為三部，謂四悉四卷、
四教四卷、三觀兩卷，今指四教也。
謂戒定慧藏者，即是律藏詮戒、經藏詮定、論藏詮慧。
藏有三別，故云三藏，此是合字解義。
四念處中謂聲聞、緣覺、菩薩，故言三。
經律論故言藏者，即分字解義也。
為彼嬰兒等者，三乘悉名嬰兒，歷修三學如登梯隥。
畏憚長遠者，不能行五百由旬也。
止息化城者，偏約二乘以說；若菩薩，因中不入至果方入。
「菩薩」下，此指圓頓菩薩，修小三學以為助道，亦是漸次止觀行人也。
下明通別亦爾。浮囊是小戒，白骨是小定，八苦是小慧。
近遠俱通者，鈍根近通偏真，利根遠通中道，即受接人也。
「若能」下，借彼《法華》開小之文，以成通人受接之義。
所行事理者，事則塵劫修行入空出假，
理則初心知中登地開發，故非兩教三乘所知。
兩教菩薩所證真理既同二乘，故悉在二乘所攝。
故上云不與二乘共，顯前菩薩與二乘共，是彼境界也。
非諸二乘下地所知者，圓融三諦之教，
非兩教二乘、非別教下地所知也。
下地，即地前也。證道同圓則有知分。
從淺至深者，三教互有淺深，圓教唯深。
菩薩備修四教，故云從淺至深。
即是漸頓之教等者，歷三教偏漸至圓頓故，故名漸頓漸圓也。
此乃文中一種者，即次第五行從漸至圓，於三種止觀中即次第止觀也。
「復有」下一行，即不次第五行也，於三種止觀中即圓頓止觀也。
發軫者，《文選》曰「發軫清洛汭」，注云「軫，車也。」
言發車洛陽也。今以發軫喻初修也。
更無別異者，圓法無別，從漸入故，名漸圓；非謂圓有漸頓之異。
通是雜藏者，以當教三乘及被接者其人不一，故稱雜也。
正譬說教次第者，以從牛初出於乳，譬佛出世先說
《華嚴》，乃至最後變成醍醐，譬佛最後說
《法華》、《涅槃》也，如第十三卷中說。
不應以淺深意取者，不應謂乳等定淺，
則以華嚴等為劣；醍醐定深，則以涅槃為勝。
須知約次第相生故有五味，而諸味中悉有圓融，故無勝劣。
鹿苑顯無，祕密亦有，此亦不約開未開別以分勝劣也。
「若謂」下，廣引諸文用破定執。
所喻淺深之見，四味若淺不應喻深，醍醐若深不應喻淺。
醫占王病等者，醫喻佛，王喻眾生，病喻執無常，
乳喻今經，以常藥破無常病也。
甜酥八味者，乳酪時淡，醍醐時濃，酥居中間，故具眾味。
一生味、二熟味、三酥味、四漿味、五乳味、
六甜味、七淡味、八膩味，以喻涅槃具常、
樂、我、淨、恒安、無垢、清涼、不老不死之八德也。
況其深矣者，況，比也。
不可言深者，既喻二乘，其法乃淺。
如血變為乳者，無明即明，如血變乳。
從法界體至界法者，即依圓頓理說圓頓教也。
涅槃玄義發源機要卷第三
 ^28b5
