
pin:: 
##  2
大乘入楞伽經卷第二
translator:: 大周于闐國三藏法師實叉難陀奉　勅譯
集一切法品第二之二
爾時大慧菩薩摩訶薩復白佛言：「世尊！
唯願為我說心、意、意識五法自性相眾妙法門，
此是一切諸佛菩薩入自心境離所行相，稱真實義諸佛教心。
唯願如來為此山中諸菩薩眾，隨順過去諸佛，演說藏識海浪法身境界。」 ^594b7

爾時世尊告大慧菩薩摩訶薩言：「有四種因緣眼識轉。
何等為四？所謂：不覺自心現而執取故，
無始時來取著於色虛妄習氣故，識本性如是故，樂見種種諸色相故。
大慧！以此四緣，阿賴耶識如瀑流水，生轉識浪。
如眼識，餘亦如是。
於一切諸根微塵毛孔眼等，轉識或頓生，
譬如明鏡現眾色像；或漸生，猶如猛風吹大海水。
心海亦爾，境界風吹起諸識浪，相續不絕。
大慧！因所作相非一非異，業與生相相繫深縛，
不能了知色等自性，五識身轉。
大慧！與五識俱，或因了別差別境相有意識生，
然彼諸識不作是念：『我等同時，展轉為因。』
而於自心所現境界，分別執著俱時而起，無差別相各了自境。
大慧！諸修行者入於三昧，以習力微起而不覺知，
但作是念：『我滅諸識入於三昧。』
實不滅識而入三昧，以彼不滅習氣種故，
但不取諸境，名為識滅。 ^594b12

「大慧！如是藏識行相微細，唯除諸佛及住地菩薩，其餘一切二乘外道定慧之力皆不能知。
唯有修行如實行者，以智慧力了諸地相善達句義，
無邊佛所廣集善根，不妄分別自心所見，能知之耳。
大慧！諸修行人宴處山林上中下修，能見自心分別流注，
得諸三昧自在力通，諸佛灌頂菩薩圍繞，
知心、意、意識所行境界，超愛業無明生死大海，
是故汝等應當親近諸佛菩薩，如實修行大善知識。」 ^594b29

爾時世尊重說頌言：
　　「譬如巨海浪，斯由猛風起，
　　洪波鼓溟壑，無有斷絕時。
　　藏識海常住，境界風所動，
　　種種諸識浪，騰躍而轉生。
　　青赤等諸色，鹽貝乳石蜜，
　　花果日月光，非異非不異。
　　意等七種識，應知亦如是，
　　如海共波浪，心俱和合生。
　　譬如海水動，種種波浪轉；
　　藏識亦如是，種種諸識生。
　　心意及意識，為諸相故說；
　　八識無別相，無能相所相。
　　譬如海波浪，是則無差別；
　　諸識心如是，異亦不可得。
　　心能積集業，意能廣積集；
　　了別故名識，對現境說五。」 ^594c10

爾時大慧菩薩摩訶薩以頌問曰：
　　「青赤諸色像，眾生識顯現；
　　如浪種種法，云何願佛說？」 ^594c27

爾時世尊以頌答曰：
　　「青赤諸色像，浪中不可得；
　　言心起眾相，開悟諸凡夫。
　　而彼本無起，自心所取離；
　　能取及所取，與彼波浪同。
　　身資財安住，眾生識所現；
　　是故見此起，與浪無差別。」 ^595a1

爾時大慧復說頌言：
　　「大海波浪性，鼓躍可分別；
　　藏識如是起，何故不覺知？」 ^595a8

爾時世尊以頌答曰：
　　「阿賴耶如海，轉識同波浪；
　　為凡夫無智，譬喻廣開演。」 ^595a11

爾時大慧復說頌言：
　　「譬如日光出，上下等皆照；
　　世間燈亦然，應為愚說實。
　　已能開示法，何不顯真實？」 ^595a14

爾時世尊以頌答曰：
　　「若說真實者，彼心無真實。
　　譬如海波浪，鏡中像及夢；
　　俱時而顯現，心境界亦然。
　　境界不具故，次第而轉生；
　　識以能了知，意復意謂然。
　　五識了現境，無有定次第；
　　譬如工畫師，及畫師弟子，
　　布彩圖眾像，我說亦如是。
　　彩色中無文，非筆亦非素。
　　為悅眾生故，綺煥成眾像；
　　言說則變異，真實離文字。
　　我所住實法，為諸修行說；
　　真實自證處，能所分別離。
　　此為佛子說，愚夫別開演；
　　種種皆如幻，所見不可得。
　　如是種種說，隨事而變異；
　　所說非所應，於彼為非說。
　　譬如眾病人，良醫隨授藥；
　　如來為眾生，隨心應量說。
　　世間依怙者，證智所行處；
　　外道非境界，聲聞亦復然。 ^595a18

「復次，大慧！菩薩摩訶薩若欲了知能取所取分別境界，
皆是自心之所現者，當離憒閙昏滯睡眠，
初中後夜勤加修習；遠離曾聞外道邪論及二乘法，通達自心分別之相。 ^595b11

「復次，大慧！菩薩摩訶薩住智慧心所住相已，於上聖智三相當勤修學。
何者為三？所謂：無影像相，一切諸佛願持相，自證聖智所趣相。
諸修行者獲此相已，即捨跛驢智慧心相，
入菩薩第八地，於此三相修行不捨。
大慧！無影像相者，謂由慣習一切二乘外道相故而得生起；
一切諸佛願持相者，謂由諸佛自本願力所加持故而得生起；
自證聖智所趣相者，謂由不取一切法相成就如幻諸三昧身趣佛地智故而得生起。
大慧！是名上聖智三種相。
若得此相，即到自證聖智所行之處，汝及諸菩薩摩訶薩應勤修學。」 ^595b15

爾時大慧菩薩摩訶薩知諸菩薩心之所念，
承一切佛威神之力，白佛言：「唯願為說百八句差別所依聖智事自性法門，
一切如來、應、正等覺，為諸菩薩摩訶薩墮自共相者，
說此妄計性差別義門；知此義已，則能淨治二無我觀境照明諸地，
超越一切二乘外道三昧之樂，見諸如來不可思議所行境界，
畢竟捨離五法自性，以一切佛法身智慧而自莊嚴，
入如幻境住一切剎，兜率陀宮色究竟天，成如來身。」 ^595b27

佛言：「大慧！有一類外道，見一切法隨因而盡，
生分別解，想兔無角起於無見，如兔角無，一切諸法悉亦如是。
復有外道，見大種、求那、塵等諸物形量分位各差別已，
執兔無角，於此而生牛有角想。
大慧！彼墮二見不了唯心，但於自心增長分別。
大慧！身及資生器世間等，一切皆唯分別所現。
大慧！應知兔角離於有無，諸法悉然，勿生分別。
云何兔角離於有無？
互因待故，分析牛角乃至微塵，求其體相終不可得，
聖智所行遠離彼見，是故於此不應分別。」 ^595c7

爾時大慧菩薩摩訶薩復白佛言：「世尊！
彼豈不以妄見起相，比度觀待妄計無耶？」 ^595c19

佛言：「不以分別起相待以言無。
何以故？彼以分別為生因故，以角分別為其所依，
所依為因離異不異，非由相待顯兔角無。
大慧！若此分別異兔角者，則非角因；若不異者，因彼而起。
大慧！分析牛角乃至極微，求不可得；異於有角言無角者，如是分別決定非理。
二俱非有誰待於誰？
若相待不成，待於有故言兔角無，不應分別，不正因故。
有無論者執有執無，二俱不成。 ^595c20

「大慧！復有外道，見色形狀虛空分齊而生執著，言色異虛空起於分別。
大慧！虛空是色隨入色種。
大慧！色是虛空，能持所持建立性故，色空分齊應如是知。
大慧！大種生時自相各別，不住虛空中，非彼無虛空。
大慧！兔角亦爾，觀待牛角言彼角無。
大慧！分析牛角乃至微塵，又析彼塵其相不現。
彼何所待而言無耶？
若待餘物彼亦如是。
大慧！汝應遠離兔角、牛角、虛空及色所有分別，
汝及諸菩薩摩訶薩，應常觀察自心所見分別之相，於一切國土為諸佛子說觀察自心修行之法。」 ^595c29

爾時世尊即說頌言：
　　「心所見無有，唯依心故起；
　　身資所住影，眾生藏識現。
　　心意及與識，自性五種法，
　　二無我清淨，諸導師演說。
　　長短共觀待，展轉互相生；
　　因有故成無，因無故成有。
　　微塵分析事，不起色分別；
　　唯心所安立，惡見者不信。
　　外道非行處，聲聞亦復然；
　　救世之所說，自證之境界。」 ^596a12

爾時大慧菩薩摩訶薩，為淨心現流故而請佛言：「世尊！
云何淨諸眾生自心現流？
為漸次淨？為頓淨耶？」 ^596a23

佛言：「大慧！漸淨非頓。
如菴羅果漸熟非頓，諸佛如來淨諸眾生自心現流，
亦復如是漸淨非頓；如陶師造器漸成非頓，
諸佛如來淨諸眾生自心現流，亦復如是漸而非頓；
譬如大地生諸草木漸生非頓，諸佛如來淨諸眾生自心現流，
亦復如是漸而非頓。
大慧！譬如人學音樂書畫種種伎術漸成非頓，
諸佛如來淨諸眾生自心現流，亦復如是漸而非頓。
譬如明鏡頓現眾像而無分別，諸佛如來淨諸眾生自心現流，
亦復如是，頓現一切無相境界而無分別；
如日月輪一時遍照一切色像，諸佛如來淨諸眾生自心過習，
亦復如是，頓為示現不可思議諸佛如來智慧境界；
譬如藏識頓現於身及資生國土一切境界，
報佛亦爾，於色究竟天，頓能成熟一切眾生令修諸行；
譬如法佛頓現報佛，及以化佛光明照曜自證聖境，
亦復如是，頓現法相而為照曜，令離一切有無惡見。 ^596a25

「復次，大慧！法性所流佛說一切法自相共相，
自心現習氣因相，妄計性所執因相，更相繫屬，
種種幻事皆無自性，而諸眾生種種執著取以為實，悉不可得。 ^596b14

「復次，大慧！妄計自性執著緣起自性起。
大慧！譬如幻師以幻術力，依草木瓦石幻作眾生若干色像，
令其見者種種分別，皆無真實。
大慧！此亦如是，由取著境界習氣力故，
於緣起性中，有妄計性種種相現，是名妄計性生。
大慧！是名法性所流佛說法相。 ^596b18

「大慧！法性佛者，建立自證智所行，離心自性相。
大慧！化佛說施、戒、忍、進、禪定、智慧、蘊、界、
處法及諸解脫諸識行相，建立差別，越外道見，超無色行。
復次，大慧！法性佛非所攀緣，一切所緣一切所作相根量等相，
悉皆遠離，非凡夫二乘及諸外道執著我相所取境界。
是故大慧！於自證聖智勝境界相當勤修學，於自心所現分別見相當速捨離。 ^596b24

「復次，大慧！聲聞乘有二種差別相，所謂：
自證聖智殊勝相，分別執著自性相。
云何自證聖智殊勝相？
謂明見苦、空、無常、無我、諸諦境界，離欲寂滅故，
於蘊、界、處若自若共外不壞相，如實了知故心住一境，
住一境已獲禪解脫三昧道果而得出離，
住自證聖智境界樂，未離習氣及不思議變易死，是名聲聞乘自證聖智境界相。
菩薩摩訶薩雖亦得此聖智境界，以憐愍眾生故，
本願所持故，不證寂滅門及三昧樂，諸菩薩摩訶薩於此自證聖智樂中不應修學。
大慧！云何分別執著自性相？
所謂：知堅、濕、煖、動、青黃赤白如是等法，
非作者生，然依教理見自共相分別執著，是名聲聞乘分別執著相。
菩薩摩訶薩於此法中應知應捨，離人無我見入法無我相，
漸住諸地。」 ^596c2

爾時大慧菩薩摩訶薩白佛言：「世尊！
如來所說常不思議自證聖智第一義境，將無同諸外道所說常不思議作者耶？」 ^596c19

佛言：「大慧！非諸外道作者得常不思議。
所以者何？諸外道常不思議因，自相不成。
既因自相不成，以何顯示常不思議？
大慧！外道所說常不思議，若因自相成，
彼則有常；但以作者為因相故，常不思議不成。
大慧！我第一義常不思議，第一義因相成，
遠離有無，自證聖智所行相故有相；第一義智為其因故有因，
離有無故非作者，如虛空涅槃寂滅法故常不思議；
是故我說常不思議，不同外道所有諍論。
大慧！此常不思議，是諸如來自證聖智所行真理，是故菩薩當勤修學。 ^596c21

「復次，大慧！外道常不思議，以無常異相因故常，非自相因力故常。
大慧！外道常不思議，以見所作法有已還無，
無常已比知是常；我亦見所作法有已還無，無常已不因此說為常。
大慧！外道以如是因相成常不思議，此因相非有，
同於兔角故，常不思議唯是分別，但有言說。
何故彼因同於兔角？
無自因相故。大慧！
我常不思議，以自證為因相，不以外法有已還無無常為因；
外道反此，曾不能知常不思議自因之相，
而恒在於自證聖智所行相外，此不應說。 ^597a4

「復次，大慧！諸聲聞畏生死妄想苦而求涅槃，
不知生死涅槃差別之相，一切皆是妄分別有，
無所有故，妄計未來諸根境滅以為涅槃，
不知證自智境界轉所依藏識為大涅槃，
彼愚癡人說有三乘，不說唯心無有境界。
大慧！彼人不知去來現在諸佛所說自心境界，
取心外境，常於生死輪轉不絕。 ^597a15

「復次，大慧！去來現在諸如來說一切法不生。
何以故？自心所見非有性故，離有無生故，
如兔馬等角凡愚妄取，唯自證聖智所行之處，非諸愚夫二分別境。
大慧！身及資生器世間等，一切皆是藏識影像，
所取能取二種相現；彼諸愚夫，墮生住滅二見中故，於中妄起有無分別。
大慧！汝於此義當勤修學。 ^597a21

「復次，大慧！有五種種性。
何等為五？謂：聲聞乘種性，緣覺乘種性，
如來乘種性，不定種性，無種性。
大慧！云何知是聲聞乘種性？
謂若聞說於蘊、界、處自相共相，若知若證，
舉身毛竪心樂修習，於緣起相不樂觀察，
應知此是聲聞乘種性；彼於自乘見所證已，
於五六地斷煩惱結，不斷煩惱習，住不思議死。
正師子吼言：『我生已盡，梵行已立，所作已辦，不受後有。』
修習人無我，乃至生於得涅槃覺。
大慧！復有眾生求證涅槃，言能覺知我人眾生養者取者，
此是涅槃；復有說言，見一切法因作者有，此是涅槃。
大慧！彼無解脫，以未能見法無我故。
此是聲聞乘及外道種性，於未出中生出離想，應勤修習捨此惡見。 ^597a29

「大慧！云何知是緣覺乘種性？
謂若聞說緣覺乘法，舉身毛竪悲泣流淚，離憒閙緣無所染著。
有時聞說現種種身，或聚或散神通變化，
其心信受無所違逆，當知此是緣覺乘種性；應為其說緣覺乘法。 ^597b14

「大慧！如來乘種性所證法有三種，所謂：
自性無自性法，內身自證聖智法，外諸佛剎廣大法。
大慧！若有聞說此一一法及自心所現身財建立阿賴耶識不思議境，
不驚不怖不畏，當知此是如來乘性。 ^597b19

「大慧！不定種性者，謂聞說彼三種法時，隨生信解而順修學。
大慧！為初治地人而說種性，欲令其入無影像地，作此建立。
大慧！彼住三昧樂聲聞，若能證知自所依識，
見法無我淨煩惱習，畢竟當得如來之身。」 ^597b23

爾時世尊即說頌言：
　　「預流一來果，不還阿羅漢；
　　是等諸聖人，其心悉迷惑。
　　我所立三乘，一乘及非乘；
　　為愚夫少智，樂寂諸聖說。
　　第一義法門，遠離於二取；
　　住於無境界，何建立三乘。
　　諸禪及無量，無色三摩提；
　　乃至滅受想，唯心不可得。 ^597b28

「復次，大慧！此中一闡提，何故於解脫中不生欲樂？
大慧！以捨一切善根故，為無始眾生起願故。
云何捨一切善根？
謂謗菩薩藏，言：『此非隨順契經調伏解脫之說。』
作是語時，善根悉斷不入涅槃。
云何為無始眾生起願？
謂諸菩薩以本願方便，願一切眾生悉入涅槃，
若一眾生未涅槃者，我終不入。
此亦住一闡提趣，此是無涅槃種性相。」 ^597c9

大慧菩薩言：「世尊！
此中何者畢竟不入涅槃？」 ^597c17

佛言：「大慧！彼菩薩一闡提，知一切法本來涅槃，
畢竟不入，非捨善根。
何以故？捨善根一闡提，以佛威力故，或時善根生。
所以者何？佛於一切眾生無捨時故。
是故菩薩一闡提不入涅槃。 ^597c18

「復次，大慧！菩薩摩訶薩當善知三自性相。
何者為三？所謂：妄計自性，緣起自性，圓成自性。
大慧！妄計自性從相生。
云何從相生？謂彼依緣起事相種類顯現，生計著故。
大慧！彼計著事相，有二種妄計性生，是諸如來之所演說，
謂：名相計著相，事相計著相。
大慧！事計著相者，謂計著內外法；相計著相者，
謂即彼內外法中計著自共相；是名二種妄計自性相。
大慧！從所依所緣起，是緣起性。
何者圓成自性？謂離名相事相一切分別，自證聖智所行真如。
大慧！此是圓成自性如來藏心。」 ^597c23

爾時世尊即說頌言：
　　「名相分別，二自性相；正智真如，
　　是圓成性。 ^598a5

「大慧！是名觀察五法自性相法門，自證聖智所行境界，汝及諸菩薩摩訶薩當勤修學。 ^598a8

「復次，大慧！菩薩摩訶薩當善觀察二無我相。
何者為二？所謂：人無我相，法無我相。
大慧！何者是人無我相？
謂：蘊、界、處離我我所，無知愛業之所生起眼等識生，
取於色等而生計著；又自心所見身器世間，
皆是藏心之所顯現，剎那相續變壞不停，
如河流、如種子、如燈焰、如迅風、如浮雲，
躁動不安如猨猴，樂不淨處如飛蠅，不知厭足如猛火，
無始虛偽習氣為因，諸有趣中流轉不息如汲水輪，
種種色身威儀進止，譬如死屍呪力故行，
亦如木人因機運動，若能於此善知其相，是名人無我智。 ^598a9

「大慧！云何為法無我智？
謂知蘊、界、處是妄計性，如蘊、界、處離我我所，
唯共積聚愛業繩縛，互為緣起無能作者，
蘊等亦爾離自共相，虛妄分別種種相現，
愚夫分別非諸聖者，如是觀察一切諸法，
離心、意、意識五法自性，是名菩薩摩訶薩法無我智。
得此智已知無境界，了諸地相，即入初地心生歡喜，
次第漸進乃至善慧及以法雲，諸有所作皆悉已辦。
住是地已，有大寶蓮花王眾寶莊嚴，於其花上有寶宮殿狀如蓮花，
菩薩往修幻性法門之所成就，而坐其上，
同行佛子前後圍繞，一切佛剎所有如來皆舒其手，
如轉輪王子灌頂之法而灌其頂，超佛子地獲自證法，成就如來自在法身。
大慧！是名見法無我相，汝及諸菩薩摩訶薩應勤修學。」 ^598a21

爾時大慧菩薩摩訶薩復白佛言：「世尊！
願說建立誹謗相，令我及諸菩薩摩訶薩離此惡見，
疾得阿耨多羅三藐三菩提；得菩提已，
破建立常、誹謗斷見，令於正法不生毀謗。」 ^598b8

佛受其請即說頌言：
　　「身資財所住，皆唯心影像。
　　凡愚不能了，起建立誹謗；
　　所起但是心，離心不可得。」 ^598b12

爾時世尊欲重說此義，告大慧言：「有四種無有有建立。
何者為四？所謂：無有相建立相，無有見建立見，
無有因建立因，無有性建立性，是為四。
大慧！誹謗者，謂於諸惡見所建立法求不可得，
不善觀察遂生誹謗，此是建立誹謗相。
大慧！云何無有相建立相？
謂於蘊、界、處自相共相本無所有，而生計著，
此如是、此不異，而此分別從無始種種惡習所生，是名無有相建立相。
云何無有見建立見？
謂於蘊、界、處建立我人眾生等見，是名無有見建立見。
云何無有因建立因？
謂初識前無因不生，其初識本無，後眼色明念等為因如幻生，
生已有、有還滅，是名無有因建立因。
云何無有性建立性？
謂於虛空涅槃非數滅無作性，執著建立。
大慧！此離性非性，一切諸法離於有無，
猶如毛輪、兔馬等角，是名無有性建立性。
大慧！建立誹謗，皆是凡愚不了唯心而生分別，
非諸聖者，是故汝等當勤觀察遠離此見。 ^598b16

「大慧！菩薩摩訶薩善知心、意、意識、五法、
自性、二無我相已，為眾生故作種種身，
如依緣起起妄計性，亦如摩尼隨心現色，
普入佛會聽聞佛說，諸法如幻、如夢如影、
如鏡中像、如水中月，遠離生滅及以斷常，
不住聲聞辟支佛道，聞已成就無量百千億那由他三昧，
得此三昧已，遍遊一切諸佛國土，供養諸佛生諸天上，
顯揚三寶示現佛身，為諸聲聞菩薩大眾，
說外境界皆唯是心，悉令遠離有無等執。」 ^598c5

爾時世尊即說頌言：
　　「佛子能觀見，世間唯是心。
　　示現種種身，所作無障礙；
　　神通力自在，一切皆成就。」 ^598c15

爾時大慧菩薩摩訶薩復請佛言：「願為我說一切法空、
無生、無二、無自性相。
我及諸菩薩悟此相故，離有無分別，疾得阿耨多羅三藐三菩提。」 ^598c19

佛言：「諦聽！當為汝說。
大慧！空者即是妄計性句義。
大慧！為執著妄計自性故，說空、無生、無二、無自性。
大慧！略說空性有七種。
謂：相空、自性空、無行空、行空、一切法不可說空、
第一義聖智大空、彼彼空。
云何相空？謂一切法自相共相空，展轉積聚互相待故，
分析推求無所有故，自他及共皆不生故，
自共相無生亦無住，是故名一切法自相空。
云何自性空？謂一切法自性不生，是名自性空。
云何無行空？所謂諸蘊本來涅槃無有諸行，是名無行空。
云何行空？所謂諸蘊由業及因和合而起，
離我我所，是名行空。
云何一切法不可說空？
謂一切法妄計自性無可言說，是名不可說空。
云何第一義聖智大空？
謂得自證聖智時，一切諸見過習悉離，是名第一義聖智大空。
云何彼彼空？謂於此無彼，是名彼彼空，
譬如鹿子母堂無象馬牛羊等，我說彼堂空，非無比丘眾。
大慧！非謂堂無堂自性，非謂比丘無比丘自性，非謂餘處無象馬牛羊。
大慧！一切諸法自共相，彼彼求不可得，是故說名彼彼空。
是名七種空。大慧！
此彼彼空，空中最麁，汝應遠離。 ^598c22

「復次，大慧！無生者，自體不生而非不生，
除住三昧，是名無生。
大慧！無自性者，以無生故密意而說。
大慧！一切法無自性，以剎那不住故，見後變異故，是名無自性。
云何無二相？大慧！
如光影如長短如黑白，皆相待立，獨則不成。
大慧！非於生死外有涅槃，非於涅槃外有生死，生死涅槃無相違相。
如生死涅槃，一切法亦如是，是名無二相。
大慧！空、無生、無二、無自性相，汝當勤學。」 ^599a16

爾時世尊重說頌言：
　　「我常說空法，遠離於斷常；
　　生死如幻夢，而業亦不壞。
　　虛空及涅槃，滅二亦如是；
　　愚夫妄分別，諸聖離有無。」 ^599a24

爾時世尊復告大慧菩薩摩訶薩言：「大慧！
此空、無生、無自性、無二相，悉入一切諸佛所說修多羅中，佛所說經皆有是義。
大慧！諸修多羅隨順一切眾生心說，而非真實在於言中，
譬如陽焰誑惑諸獸令生水想而實無水，眾經所說亦復如是。
隨諸愚夫自所分別令生歡喜，非皆顯示聖智證處真實之法。
大慧！應隨順義莫著言說。」 ^599b1

爾時大慧菩薩摩訶薩白佛言：「世尊！
修多羅中說如來藏本性清淨，常恒不斷無有變易，
具三十二相，在於一切眾生身中，為蘊、
界、處垢衣所纏，貪、恚、癡等妄分別垢之所污染，如無價寶在垢衣中。
外道說我是常作者，離於求那自在無滅。
世尊所說如來藏義，豈不同於外道我耶？」 ^599b8

佛言：「大慧！我說如來藏，不同外道所說之我。
大慧！如來、應、正等覺，以性空、實際、涅槃、
不生、無相無願等諸句義，說如來藏，為令愚夫離無我怖，
說無分別無影像處如來藏門，未來現在諸菩薩摩訶薩，不應於此執著於我。
大慧！譬如陶師於泥聚中，以人功水杖輪繩方便作種種器；
如來亦爾，於遠離一切分別相無我法中，
以種種智慧方便善巧，或說如來藏，或說為無我，種種名字各各差別。
大慧！我說如來藏，為攝著我諸外道眾，
令離妄見入三解脫，速得證於阿耨多羅三藐三菩提，
是故諸佛說如來藏，不同外道所說之我。
若欲離於外道見者，應知無我如來藏義。」 ^599b15

爾時世尊即說頌曰：
　　「士夫相續蘊，眾緣及微塵，
　　勝自在作者，此但心分別。」 ^599b28

爾時大慧菩薩普觀未來一切眾生，復請佛言：
「願為我說具修行法，如諸菩薩摩訶薩成大修行。」 ^599c3

佛言：「大慧！菩薩摩訶薩具四種法成大修行。
何者為四？謂：觀察自心所現故，遠離生住滅見故，
善知外法無性故，專求自證聖智故。
若諸菩薩成此四法，則得名為大修行者。
大慧！云何觀察自心所現？
謂觀三界唯是自心，離我我所，無動作無來去，
無始執著過習所熏，三界種種色行名言繫縛身資所住分別隨入之所顯現，
菩薩摩訶薩如是觀察自心所現。
大慧！云何得離生住滅見？
所謂觀一切法如幻夢生，自他及俱皆不生故，
隨自心量之所現故，見外物無有故，見諸識不起故，
及眾緣無積故，分別因緣起三界故。
如是觀時，若內若外一切諸法皆不可得，
知無體實遠離生見，證如幻性，即時逮得無生法忍，
住第八地，了心、意、意識、五法、自性、二無我境，轉所依止獲意生身。」 ^599c5

大慧言：「世尊！以何因緣名意生身？」 ^599c21

佛言：「大慧！意生身者，譬如意去速疾無礙，名意生身。
大慧！譬如心意於無量百千由旬之外，
憶先所見種種諸物，念念相續疾詣於彼，非是其身及山河石壁所能為礙。
意生身者亦復如是，如幻三昧力通自在諸相莊嚴，
憶本成就眾生願故，猶如意去生於一切諸聖眾中，是名菩薩摩訶薩得遠離於生住滅見。
大慧！云何觀察外法無性？
謂觀察一切法，如陽焰、如夢境、如毛輪，
無始戲論種種執著，虛妄惡習為其因故，
如是觀察一切法時，即是專求自證聖智。
大慧！是名菩薩具四種法成大修行，汝應如是勤加修學。」 ^599c22

爾時大慧菩薩摩訶薩復請佛言：「願說一切法因緣相，
令我及諸菩薩摩訶薩了達其義，離有無見，不妄執諸法漸生頓生。」 ^600a6

佛言：「大慧！一切法因緣生有二種，謂：內及外。
外者，謂以泥團、水、杖輪、繩、人功等緣和合成瓶；
如泥瓶，縷疊草席、種牙酪蘇，悉亦如是，名外緣前後轉生。
內者，謂無明愛業等生蘊、界、處法，是為內緣起，此但愚夫之所分別。 ^600a8

「大慧！因有六種，謂：當有因，相屬因，相因，
能作因，顯了因，觀待因。
大慧！當有因者，謂內外法作因生果。
相屬因者，謂內外法作緣，生果蘊種子等。
相因者，作無間相，生相續果。
能作因者，謂作增上而生於果，如轉輪王。
顯了因者，謂分別生能顯境相，如燈照物。
觀待因者，謂滅時相續斷，無妄想生。
大慧！此是愚夫自所分別，非漸次生亦非頓生。
何以故？大慧！若頓生者，則作與所作無有差別，求其因相不可得故。
若漸生者，求其體相亦不可得，如未生子云何名父？
諸計度人言以因緣、所緣緣、無間緣、增上緣等，
所生能生互相繫屬次第生者，理不得成，皆是妄情執著相故。
大慧！漸次與頓皆悉不生，但有心現身資等故，
外自共相皆無性故，惟除識起自分別見。
大慧！是故應離因緣所作和合相中漸頓生見。」 ^600a13

爾時世尊重說頌言：
　　「一切法無生，亦復無有滅。
　　於彼諸緣中，分別生滅相；
　　非遮諸緣會，如是滅復生。
　　但止於凡愚，妄情之所著；
　　緣中法有無，是悉無有生。
　　習氣迷轉心，從是三有現；
　　本來無有生，亦復無有滅。
　　觀一切有為，譬如虛空花；
　　離能取所取，一切迷惑見。
　　無能生所生，亦復無因緣；
　　但隨世俗故，而說有生滅。」
大乘入楞伽經卷第二
 ^600b1
