大方廣佛花嚴經修慈分一卷
唐于闐三藏提雲般若等奉　制譯
undefined:: 
如是我聞：
一時佛在王舍城鷲峯山中，與無量大菩薩眾俱，彌勒菩薩摩訶薩而為上首。 ^959a13

爾時東方，有十億梵天皆住慈心，來詣佛所，
頂禮佛足，以眾妙供供養於佛。
供養畢已，各自坐於眾福所生蓮華之座，
恭敬尊重，瞻仰如來；南、西、北方，四維上下，諸來梵天皆亦如是。 ^959a15

爾時，諸梵天眾在於佛所，各以慈目遞相瞻顧；
復共同時，舒顏諦視彌勒菩薩。 ^959a20

時彌勒菩薩摩訶薩，即從座起，偏袒右肩，
長跪合掌，白佛言：「大德世尊！
一切智者，於諸法性能正覺了，遍知眾生善惡之業，
凡愚由此生死往來；善能開悟三乘之道，
及以三乘同歸一乘；一切眾生根性差別，
及於煩惱纏蓋之中，有如來種，普皆明見無有謬失。
又知諸法皆悉是空，如夢如幻如陽焰等，
無有堅實；而大悲無盡，以善方便，令諸凡夫見佛色身微妙之相——佛身者，
般若波羅蜜之所成就，自然真實，常住不變，
猶如虛空——若有眾生，勤修福慧，不隨心識，
馳騖於境，非如渴鹿於曠野中，追求陽焰以之為水；
如是之人則得見佛，恒聞說法，亦能依教如理修行。
世尊！我今欲於如來、應、正等覺少有所問，
唯願慈哀，為我宣說。
世尊！菩薩云何於阿耨多羅三藐三菩提，
少用功力，安樂無倦，而能速證廣大佛法？
菩薩云何在生死中，不受無量眾苦逼迫，於諸佛法速得圓滿？」 ^959a21

爾時世尊，告彌勒菩薩摩訶薩言：「善哉彌勒！
汝於我所常有所問；今所問義最順我心。
汝今哀愍諸天及人一切世間，無量眾生，
多所利益，多所安樂，故能問我如是之義；
吾當為汝分別演說，令諸菩薩不經勤苦，而能速疾證佛菩提。 ^959b11

「佛子！若有眾生為求菩提，而修諸行願常安樂者，應修慈心以自調伏。
如是修習，於念念中，常具修行六波羅蜜，
速能逮及諸忍之地，速得圓滿無上正覺，
具足十力、四無所畏、十八不共法、三十二相、
八十種好，最上功德莊嚴其身；盡於未來，
常住安樂；亦能除滅一切眾生無始已來諸業重障。 ^959b16

「佛子！若諸菩薩修習慈心，應在空閑寂靜之處，
以清淨信攝諸心法，觀察其身上下支節，
皆微塵聚，地水火風和合所成；復應思惟，
即彼一一微塵之內，皆有虛空；是諸虛空，
莫不悉以容受為相；又應想念，彼諸微塵清淨明徹，
外如瑠璃，內如紫金，莊嚴妙好，柔軟芬馥；
復應觀察一切世界所有眾生，一一眾生所有支節，
一一支節所有微塵，皆亦如是。
若諸菩薩，於自他身一切眾生，作於如是決定解已，
復應想念自身微塵，一一塵中皆有佛國；
其中宮殿瑠璃所成，白銀為門，黃金為柱，
廣博崇麗，光影洞徹，寶堂間列，寶牆圍繞，
寶閣寶樓處處分布；其中各有諸天寶床，
重茵綺褥敷置其上；復有無量上好園苑，
圍繞莊嚴；其園苑中，皆有浴池，悉以七寶而為堤岸，
黃金欄楯四面周匝，清泉長流引注其中，
香末為泥，金沙間錯，八功德水彌滿澄淨；
波頭摩花、優鉢羅花、拘物頭花、分陀利花、
菡萏開敷，周布其上；其池四邊多諸寶樹，
真珠為花，光色滋榮；其果成熟，香味具足，
於諸樹下，置天寶座；一一座前寶器行列，甘露美食莫不充滿。
復應想念，如是一切諸佛國土，青紺琉璃以為其地，
眾妙七寶綺錯莊嚴；是諸土中，所有微塵清淨細妙，
如天上寶，其光晃曜如盛明日，其色美好如閻浮檀金，
香氣氛氳如烏羅伽栴檀，質性柔軟如迦旃延衣，觸著於身能生悅樂。 ^959b22

「作是觀已，即應想念，從此東方，一切世界所有眾生，
皆來入我諸佛國土宮殿之中；南、西、北方，
四維上下，彼諸世界所有眾生，皆亦如是。
又應想念，如是六道一切眾生，皆同威儀，
色相相似，其身柔軟，常有香氣，丈夫之相，
具足莊嚴，離諸苦惱，受天快樂。
是諸眾生若須衣服莊嚴之具，即時往詣劫波樹下，
隨其所須應念而得，種種眾具以為嚴好；
譬如他化自在之天，復有香風從八方來，
其風觸身，令心適悅，有諸樂器無人撫擊，
隨風迴動，出妙音聲。
是諸眾生或在宮殿、或遊園苑、或有食於諸天美食、
或執寶器而飲甘露，或有坐於蓮花之臺，
身佩瓔珞，兩邊垂下，財寶充滿，眾具備足，
隨其所好，種種歡娛，面目熙怡，身心悅懌，
體常無病，盛年好色，不老不死，功德勢力皆同一類；
無有為人之所使者，悉能摧滅婬、怒、愚癡，
當證菩提，究竟安樂。 ^959c20

「佛子！是修慈者，若在如是眾生之中，見一眾生於己有違，
心緣於此，不生愛念，則應以智慧深自觀察，
我往世中，定於此人作重業障；以是因故，
還於今日障我菩提；我若於此人不生歡喜，
則於餘一切眾生之處，皆亦不應而作饒益。
何以故？以無始時來在生死中，無一眾生非於過去曾害我者；
若於此眾生不生憐愍，於餘一切當亦復然。
我今普於一切眾生，皆行饒益，是故於此決當慈念。
復應思惟，瞋恚因緣，能令眾生墮於地獄，
若懷怨結，後必生在毒蛇之中；若我來世受斯報者，當令彼人深快其意。
故應捨離所有瞋恚怨結之心。
我若多瞋及怨結者，十方現在諸佛世尊，
皆應見我當作是念：『云何此人欲求菩提，而生瞋恚及以怨結？
此愚癡人以瞋恨故，於自諸苦不能解脫，何由能救一切眾生？』
多瞋眾生在在生中，所受之身惡毒充滿；
故應修習慈愍之心，永遠離於瞋恚怨結，
平等平等，利益安樂一切眾生。 ^960a8

「若如是思惟，離瞋結已；次應想念，十方諸佛與諸菩薩、
聲聞大眾，俱來入我諸佛國土宮殿之中。
是諸如來身量大小過人一倍，具諸相好，
端正香潔，以天衣服莊嚴其身，各各坐於千葉蓮花師子之座，
一一無量眾所圍繞，覆以寶蓋，懸眾寶幡，
種種瓔珞周匝垂布，有天樂器不鼓自鳴，
其音和雅，聞者喜悅，香風徐動，吹諸寶樹，
幢幡、蓋網、瓔珞等物，出妙音聲，歌讚如來種種功德；
黃金為器，七寶莊嚴，其器光明猶如日月，
所有香氣如堅黑栴檀，甘露滿中，而以供養諸佛菩薩及聲聞眾，
其諸菩薩、阿羅漢等，皆於如來最上法中，遊戲快樂。
復應想念，一切眾生，皆於諸佛座前而坐，
佛為演說修慈之行，如我今時之所修習，
言音美妙，悅可其心，令諸眾生獲最上樂。
譬如有人得甘露漿，而以洗沐息除勞苦，
形神休暢；此亦如是，以法霑心，滅諸煩惱，
身心寂靜，永得安樂。 ^960a26

「復應想念，如是一切寶幢、幡蓋、衣服等物，
所有微塵，光明朗曜，出過於日，柔軟細滑如觸天身，
所出之香如牛頭栴檀，其色清淨如毘琉璃寶，一切物像皆於中現。
又應想念，彼諸如來，一一如來身之微塵，
柔軟光色轉加殊勝，比前微塵踰百千倍。
復應觀察，我所思念一切眾生，性空無我，
如夢、如幻、如陽焰、如眩瞖；一切諸佛亦復如是，自性皆空本無有我。
凡夫無智，於彼妄執有我自性，是故不能解脫生死。
復應觀察一切諸法，體相微細，皆悉空寂，
凡夫之人，以自分別生諸境界，自分別中，
還自繫縛，乃至未了心之自性，齊爾許時，
如在夢中，妄著諸境。
復應觀察，一切三界皆悉是空，空不礙空，我今慈心猶為狹小。
又應思念，如一切眾生及以諸佛，性空無我，
當知我身亦復如是，一切國土亦唯想念。 ^960b15

「作是解已，復應觀察，彼諸所有一切微塵，
一一塵中，皆有三世諸佛國土，是諸國土最極清淨，
超過於前所有佛國，三世諸佛、三世眾生，
及以三世莊嚴之事，皆悉具足。
三世劫數入於一念，一一念中，三世諸佛坐一切處，
普現一切眾生之前，或入禪定、或說妙法、
或飡美食、或飲甘露，一一佛前，三世菩薩及阿羅漢圍繞而坐，
三世快樂充滿其身；亦自見身在諸佛所，受於如是三世安樂。
復應想念，一一念中，我三世身，各持無量上好供具，
而以供養一切諸佛、菩薩、聲聞，及以施與眾生之類。
於一一念，從其身出種種香雲，雲中復有無量寶蓋，
莊嚴綺飾，彌覆一切諸佛如來、菩薩、聲聞，及以六趣眾生之上。
其雲復雨天之甘露，及堅黑牛頭栴檀香末、
曼陀羅花、摩訶曼陀羅花、波頭摩花、拘物頭花、
芬陀利花、妙香花、妙意花，皆從空中繽紛而墜；
電光烈曜如日舒景，雷音震動，聞者悅豫；
一切諸佛、菩薩、聲聞，及諸眾生，若行、若住、
若坐、若臥，四威儀中，其身恒受最上安樂。 ^960c2

「佛子！譬如比丘入遍處定，於一切物皆作地解，
水、火、風解，以如是解攝持其心；修慈之人亦復如是，以慈勝解莊嚴攝持。
復應思惟，我今所與眾生安樂，但唯是想，
如幻如化；譬如幻師作所幻事，我亦如是，與諸眾生種種安樂。
又如幻物無有自性，一切眾生亦復如是，
本來無有我、我所性。
又如渴鹿，於陽焰中，妄生水想，勤苦奔逐，
我心行慈，當知亦爾。
又如陽焰，水不可得，一切諸法，亦復如是，無有我性。
又如夢中見種種物，夢心分別，謂為實事，
及至覺時，了無所在，應知諸法皆亦復然。
如瞖目者，於淨空中，見種種物，謂之為有，
其人後得阿伽陀藥，治眼瞖盡，所見之物悉皆隨滅；
如是眾生，以有身見及邊見故，而有我想，
若得智慧藥，滅除此見，所有我想亦隨止息。
是故我應如是修慈，如從夢覺，離我、我所。 ^960c21

「佛子當知，此修慈者，乃至未能離於分別，
未能不起我、我所見，常得六種梵天之福；
若捨分別，離我、我所，此則名為廣大之慈，
先世已來所有罪障，皆得除滅，不久當證無上菩提。 ^961a8

「佛子！一切菩薩，皆應如是修習慈心，汝以修慈，名為慈者。 ^961a12

「佛子！若善男子、善女人，有得聞此修慈經者，
則能銷滅無始時來諸惡業障，離眾病厄，
為一切人之所愛敬，於其中間、或至臨終，
必得奉見十方諸佛，及與授阿耨多羅三藐三菩提記，
或得三昧、或得法忍、或得入於陀羅尼門，
其心安隱，無有死畏；永離一切諸惡道苦，必生清淨極樂佛國。 ^961a14

「佛子！譬如有人，於三界中，盛滿七寶，日以三時奉施如來，
盡於一劫，其人功德，應知亦爾；何況有能修習之者？
假使無量諸佛如來，於一劫中，說其功德，猶不能盡。」 ^961a20

佛說此經已，彌勒菩薩摩訶薩，及十方國土諸來梵眾，
皆大歡喜，信受奉行。
大方廣佛花嚴經修慈分
 ^961a24
