無所有菩薩經卷第一
translator:: 隋天竺三藏闍那崛多等譯
jing:: 
如是我聞：
一時，婆伽婆住王舍城毘富羅山中，與大比丘眾滿足百千人俱。
復有百千諸菩薩眾，及比丘尼、諸優婆塞及優婆夷、
天、龍、夜叉、乾闥婆、緊那羅、摩睺羅、伽迦樓羅等。
復有欲界諸天子、色界淨居諸天子等，圍遶在前而為說法。 ^673a25

爾時，眾中有一菩薩，名無所有，在彼會坐。
然彼眾中有諸菩薩，心懷疑惑，悔作惡者、
住顛倒者、有業障者、有法障者，及諸眾生為障所障不能問佛。 ^673b2

然彼欲為彼等眾生淨業障故，欲問世尊：
「觀此諸眾，多有菩薩欲悔先惡，而心焦惱不能聽法。
復見菩薩，心不悔惱能一心聽，觀彼心行多有苦惱，
多有憂患多有穢雜，多生老死憂悲苦惱，
多怨憎會多愛別離，當欲成就阿耨多羅三藐三菩提，而為如是等無量纏縛。
云何當於阿僧祇劫行菩薩行？
既自有縛，云何當能解眾生縛？」
爾時，無所有菩薩如是念已，即自思惟：
「若世尊教聽我請問，為於此眾一切眾生，作惡疑悔令遠離故。」 ^673b5

爾時，世尊知無所有菩薩摩訶薩并及彼等諸菩薩眾心所念已，
告無所有菩薩摩訶薩言：「汝無所有！
我亦不為諸菩薩說有染有著有縛有繫有犯犯處。
所以者何？一切著處，一切染處，一切縛處，
一切障處，一切犯處，欲令超越遠離諸相，
行不和合，諸法不雜，不可得故，證阿耨多羅三藐三菩提。
如是一切諸法不縛，諸法不染，諸法不著，
不繫不障，不犯不得，是故當成一切種智。
善男子！有一切智發心之處不得眾生，
於彼處中無法可縛可染可著可繫可障可犯可得可知處所，
汝無所有！汝應當為諸菩薩問。
如諸菩薩摩訶薩等不倦不污無著無縛無障虛空，
離虛空想無有障礙，於阿耨多羅三藐三菩提速成就故，於一切處當為開顯。」 ^673b16

爾時，無所有菩薩既為如來教請加持，
及己智力於多佛所種善根故，能於般若波羅蜜中無有疑惑，
隱身不現而無所著。
欲為攝化諸菩薩故，而復欲顯諸福德故，
復為著心諸眾生等，為取著覆行在於相，
遠善知識為惡知識之所攝取諸菩薩輩，
知一切法皆不可得，欲令無著、欲令覺故，
即以無量種種名花，或水陸生或金銀花，普散佛上。
以精誠意歡喜勝妙無有缺減，令諸眾生生歡喜故，讚歎世尊。
以偈問曰：
　　「菩薩遊何處？　何者是父母？
　　住止於何處？　何等為眷屬？」 ^673c2

爾時，世尊即以偈頌報彼無所有菩薩言：
　　「勇猛空遊處，般若母佛父，
　　佛塔為住處，諸菩薩眷屬，
　　遊六波羅蜜，菩提心父母，
　　三昧為住處，諸福為眷屬。」 ^673c14

爾時，無所有菩薩從佛世尊聞此偈已，歡喜隨順。
復以偈頌問世尊曰：
　　「善能說此言，一切智無礙，
　　隨喜於此言，復問人中上。
　　以何為因緣？　用何方便智？
　　觸證於何法？　當覺知云何？」 ^673c19

爾時，世尊以偈報彼無所有菩薩言：
　　「勇猛菩提緣，方便攝眾生，
　　證諸法空已，智者覺菩提。」 ^673c25

爾時，無所有菩薩聞此偈已，歡喜隨順，以偈稱讚。
而復問曰：
　　「善能說此言，一切智無礙，
　　隨喜於此言，復問人中上。
　　何故不墮惡？　大熾可畏處，
　　捨一切惡處，速至於善處。」 ^673c28

爾時，世尊以偈報言：
　　「不造一切罪，是故捨惡處；
　　恒常為法行，是故至善處。」 ^674a5

爾時，無所有菩薩聞此偈已，隨喜稱讚。
而復問曰：
　　「善說此語言，一切智無礙，
　　隨喜於此言，復問人中上。
　　云何彼多罪，無智處造作，
　　一切能速滅，盡滅無遺餘？」 ^674a8

爾時，世尊復以偈頌報彼無所有菩薩言：
　　「眾生求解脫，此等願菩提，
　　菩提不得故，諸罪皆滅盡。」 ^674a14

爾時，無所有菩薩聞此偈已，隨順歡喜。
復以偈頌而復問曰：
　　「善能說此言，一切智無礙，
　　隨喜於此言，復問人中上。
　　云何諸愛著，流轉煩惱苦，
　　成就菩提時，皆盡無有餘？」 ^674a17

爾時，世尊以偈報言：
　　「常樂我淨處，顛倒取虛空，
　　如實真覺已，渴愛皆當盡。
　　無我慢渴愛，取等如虛空，
　　不住於內外，彼等無得處。」 ^674a23

爾時，無所有菩薩隨喜此偈，而復稱讚。
以偈問曰：
　　「善能說此言，一切智無礙，
　　隨喜於此言，復問人中上。
　　當作何業已，彼種子云何？
　　彼等多有財，恒常無有盡，
　　復能施一切，捨施無慳悋，
　　身肉財頭等，彼皆悉能捨。」 ^674a28

爾時，世尊聞此問已，為無所有而為解釋，
復說偈言：
　　「恒常於三寶，供養不疲倦，
　　若復斷世間，彼智者供養，
　　所發菩提心，為樂眾生故。
　　彼荷擔菩提，為他說受用，
　　一切一切智，為與眾生說，
　　是故彼有財，一切時無盡。
　　作如是業已，種如是子已，
　　一切所生處，福饒多有財。
　　若麁若細食，飲已淨如法，
　　若得新衣服，先他後自著，
　　是故生生中，一切具足勝，
　　不加用功力，而得無盡財。
　　是故一切施，捨施無慳悋，
　　身肉及與頭，彼等無不施。」 ^674b7

爾時，無所有菩薩聞此偈已，隨喜稱歎。
復以偈問：
　　「善說此語言，諸智具足體，
　　隨喜於此言，復問人中上。
　　云何離熱惱，身口及與意？
　　云何有上色，無垢最清淨？」 ^674b23

爾時，世尊復為敷演而說偈言：
　　「受齋戒無闕，常說空無缺，
　　知一切皆空，忍諸打罵辱，
　　身口及與意，是故無熱惱，
　　當得最上色，一切眾生愛。」
　　「略說一切善語中，一切諸問解釋中，
　　彼等云何堅精進？
　於一切處不違背，
　　彼云何得有諸乘？
　若在世間及出世。」 ^674b29

爾時，世尊以偈報言：
　　「作事不怯弱，分別心行中，
　　故精進及智，所生中常有。」 ^674c8

爾時，無所有菩薩，復以偈頌，問世尊曰：
　　「善說此語言，諸智具足體，
　　隨喜於此言，復問人中上。
　　彼云何有智，世間中決定？
　　彼云何有力，眾生無能伏？」 ^674c11

爾時，世尊以偈報言：
　　「常問諸佛法，不誹謗諸法，
　　求諸巧方便，故彼有上智。
　　五種味常施，施眾生無畏，
　　是故彼有力，眾生無能伏。」 ^674c16

爾時，無所有菩薩以偈問曰：
　　「善說此語言，諸智具足體，
　　隨喜於此言，復問人中上。
　　彼云何勝色，於世間最上？
　　云何得長壽，多百億數歲？」 ^674c21

爾時，世尊以偈報言：
　　「若聞虛實過，不傳向他說，
　　常讚歎三寶，名聞至十方，
　　不惱諸眾生，不隨喜殺者，
　　是故得長壽，多百億數歲。」 ^674c26

爾時，無所有菩薩復以偈問於世尊曰：
　　「善說此語言，諸智具足體，
　　隨喜於此言，復問人中上。
　　云何得梵音，迦陵頻伽聲？
　　若有得聞者，聞已得歡喜。」 ^675a2

爾時，世尊以偈報言：
　　「說法時讚歎，無復毀訾言，
　　不破壞和合，是故得上音。
　　護四種口過，常說利益言，
　　自過能發露，是故得上音。
　　螺鼓等音聲，和合眾伎樂，
　　供養諸佛已，是故得上音。」 ^675a7

爾時，無所有菩薩以偈問曰：
　　「善說此語言，諸智具足體，
　　隨喜於此言，復問人中上。
　　云何彼身腹，而得於平正，
　　所有諸眷屬，而得相隨順？」 ^675a14

爾時，世尊以偈報言：
　　「毒藥及非藥，不與不教他，
　　應病施湯藥，是故腹平正；
　　善友及怨讎，平等於光明，
　　於彼等心已，是故腹平正；
　　所有眾生界，無有數量者，
　　愛念如自身，是故腹平正；
　　父母於一子，常起憐愍意，
　　於眾生如是，故得腹平正。
　　菩薩及父母，供養不疲倦，
　　是故彼眷屬，常順如自身。
　　世尊諸長宿，及有尊上者，
　　若承事彼等，調柔心謙下，
　　是故彼眷屬，隨順如自身。
　　彼無有分別，一切平等心，
　　以四攝攝他，能攝多眾生，
　　是故彼眷屬，當得如自身。
　　教行諸善利，於不思眾生，
　　是故彼眷屬，隨順如自身。
　　和合菩提心，於不思眾生，
　　是故彼眷屬，隨順如自身。
　　彼等無不捨，於諸眾生所，
　　故彼眷屬等，隨順如自身。
　　於諸眾生等，當共同一事，
　　是故諸眾生，常共為眷屬。
　　己所有愛物，能以施於他，
　　不念失分別，是故多眷屬。」 ^675a19

爾時，無所有復以偈頌問世尊曰：
　　「善說此語言，諸智具足體，
　　隨喜於此言，復問人中上。
　　云何彼念淨，當有趣無邊？
　　云何彼樂法，亦不離正法？」 ^675b17

爾時，世尊以偈報曰：
　　「樂法者為說，失法者令念，
　　不惱於眾生，故彼正念行。」 ^675b22

爾時，無所有菩薩復以偈，問於世尊曰：
　　「善說此語言，諸智具足體，
　　隨喜於此言，復問人中上。
　　云何聞法已，常無有疑惑？
　　若得五通已，云何當不失？」 ^675b25

爾時，世尊以偈報言：
　　「令眾生無惑，最上佛法中，
　　彼等聞無疑，當得不失通。」 ^675c1

爾時，無所有菩薩復以偈頌，問世尊曰：
　　「善說此語言，諸智具足體，
　　隨喜於此言，復問人中上。
　　云何諸菩薩，常在諸佛前，
　　貪瞋一切種，亦不能降伏？
　　云何生煩惱？　依何而對治，
　　復能有慚愧，生已能寂靜？」 ^675c4

爾時，世尊以偈報言：
　　「恒常念諸佛，亦無有所念，
　　不得於眾生，彼等言菩提，
　　是故名菩薩，恒常在佛前。
　　亦不壞煩惱，亦不離諸佛，
　　猶如智慧人，仰觀上虛空，
　　於中無身心，彼無有別處，
　　何時彼智人，觀看上虛空？
　　彼時無餘念，若身若心中。
　　如是護菩提，彼於諸佛所，
　　不動身心等，亦不遠諸佛，
　　無物妄分別，發起欲等患，
　　無物不分別，是故不可破。
　　有念現前生，無念故無障，
　　捨已無實故，覺已此等捨。」 ^675c11

爾時，無所有菩薩復以偈頌，問世尊曰：
　　「善說此語言，諸智具足體，
　　隨喜於此言，復問人中上。
　　何緣當化生，菩薩常有樂，
　　諸佛說法時，生諸蓮花中？」 ^675c26

爾時，世尊以偈報言：
　　「所有諸功德，生死中有樂，
　　眾生於中生，教諸佛法中，
　　所有波羅蜜，於中一切教，
　　世間及出世，令覺一切法。
　　一切諸法相，無相無持者，
　　諸法如是住，於中教眾生。
　　於空及無相，無生中亦然，
　　世間無行處，於中教眾生。
　　是故彼化生，菩薩常有樂，
　　諸佛說法時，生諸蓮花中。
　　如是修功德，菩薩不毀者，
　　彼等不為難，諸樂不思議。
　　修是功德已，無能毀菩薩，
　　諸法中巧智，彼無所不知。
　　於諸法自在，決定見無疑，
　　為於眾生說，攝取眾生故。」 ^676a2

爾時，無所有菩薩聞此偈已，隨喜此言，
稱歎世尊，以偈問曰：
　　「善說此語言，諸智具足體，
　　隨喜於此言，復問人中上。
　　何緣婦人見，變身為丈夫，
　　端正人憙見，眾生皆愛樂？」 ^676a19

爾時，世尊以偈報言：
　　「所有婦人念，婦人攀緣處，
　　婦人歌詠聲，於彼不共住。
　　皆不憙見聞，不觸如毒器，
　　遠離如毒蛇，常恐怖婦人。
　　不觸於諸女，不勸受女身；
　　教轉女身故，彼見成男身。
　　如是行行已，正住於此行，
　　是故婦人見，即變身為男。」 ^676a25

爾時，無所有菩薩聞說此已，隨喜此言復以偈問：
　　「善說此語言，諸智具足體，
　　隨喜於此言，復問人中上。
　　何緣眾生見，能發菩提心，
　　而得不退轉，乃至菩提座？」 ^676b5

爾時，世尊以偈報言：
　　「不說於小處，唯說勝菩提，
　　是故眾生見，即發菩提心。
　　若少分所有，想行中眾苦，
　　如實無有處，為諸眾生說。」 ^676b11

爾時無所有，復以偈頌，問世尊曰：
　　「善說此語言，諸智具足體，
　　隨喜於此言，復問人中上。
　　何緣見病者，於此發慈心？」 ^676b16

爾時，世尊復以偈報：
　　「觀身是虛妄，於中無所著，
　　此是世間藥，是故脫眾患；
　　由此病者見，須臾得除差，
　　於彼起慈心，是故除諸患。」 ^676b20

爾時，無所有菩薩復問世尊，而說偈言：
　　「善說此語言，諸智具足體，
　　隨喜於此言，復問人中上。
　　何緣眾生見，所有諸飢渴，
　　皆悉能除愈，飽滿身充悅？」 ^676b25

爾時，世尊以偈報曰：
　　「常施多飲食，復為說上法，
　　是故眾生見，飢虛自然滅。」 ^676c1

爾時，無所有菩薩復問世尊，以偈頌曰：
　　「善說此語言，諸智具足體，
　　隨喜於此言，復問人中上。
　　何緣能離著，斷滅及常等，
　　彼於中邊中，亦復無依住？」 ^676c4

爾時，世尊以偈報言：
　　「不攀緣分別，超越世語言，
　　知諸法平等，彼得無染著。」 ^676c9

爾時，無所有菩薩復以偈頌，問世尊曰：
　　「善說此語言，諸智具足體，
　　隨喜於此言，復問人中上。
　　何緣見惡行，能縛此世間，
　　捨一切諸趣，能淨業思報？」 ^676c12

爾時，世尊以偈報曰：
　　「當近善知識，若發菩提心，
　　是故離惡行，當淨於佛智。」 ^676c17

爾時，無所有菩薩復以偈讚，問世尊曰：
　　「善說此語言，諸智具足體，
　　隨喜於此言，復問人中上。
　　何緣想行智，一切皆無有，
　　真實空法中，彼當得無疑？
　　何緣得辯才，能分別諸句，
　　知於眾生行，如是為說法？
　　云何四輪中，常得於彼住，
　　彼不墮八難，當得此閑處？
　　當取何頭陀，當行何苦行，
　　彼無有惡悔，又復無煩惱？」 ^676c20

爾時，世尊以偈報曰：
　　「眾生著想行，說如陽焰義，
　　覺空無我已，當解諸辯才。
　　覺實最勝義，彼當離八難，
　　當滿四種輪，菩薩善巧智。
　　抖擻諸有得，不得上苦行，
　　知自我空已，無復有疑悔。
　　諸法如虛空，知已不著世，
　　覺顛倒義已，當成佛菩提。」 ^677a2

爾時，無所有菩薩隨喜此言，復問世尊，
以偈頌曰：
　　「善說此語言，諸智具足體，
　　隨喜於此言，復問人中上。
　　聞已到閑處，當無所可住，
　　云何發菩提，而名為最上？」 ^677a11

爾時，世尊復為解釋而說偈言：
　　「如是聞已發，發已而不住，
　　彼上勝眾生，當行勝菩提。
　　若行如是行，彼無處可住，
　　當速覺菩提，如人上射箭。
　　此是三行說，若當覺如實，
　　如本性寂靜，彼不行菩提。
　　若有為聲中，所說於世間，
　　一切聲無故，當知不為實。
　　無實中無發，行亦不可得，
　　若能如是知，彼行菩提行。
　　無行以行取，亦不淺開敷，
　　無所覺知已，彼行不可得。」 ^677a17

爾時，無所有菩薩以偈問曰：
　　「善說此語言，諸智具足體，
　　隨喜於此言，復問人中上。
　　何緣捨諸身，當無一切苦，
　　平等到諸界，當捨壽命行？
　　若復右脇臥，若結加趺坐，
　　或復起立住，或復當合掌，
　　說甚深法時，般若波羅蜜。
　　一切諸佛法，不住寂諸法，
　　或見成佛時，或讚歎諸法，
　　所有說諸法，定意於彼聽。
　　當捨故身體，後生新身體，
　　從家至於家，生發菩提心，
　　不迷調伏念，一念正住定。」
　　「云何當捨命，當復現神通？
　　為我解此問，無邊智聚者。」
　　「於中略當知，如調伏所說，
　　所有諸功德，無量不思議，
　　一切勝具足，彼等當成就。
　　教師為我說，如有實如相，
　　若聞是功德，一切當供養。
　　當護十善已，無疑於空法，
　　具四種梵行，一切皆成就。
　　不得於六根，及一切三界，
　　一切得自在，所聞不生疑。
　　所有有為法，當知皆如影，
　　應當如是知，其影無有為。
　　無有為無影，無說無分別，
　　無思無言說，無慳無有施；
　　無為無影中，無說無分別，
　　無思無言中，無持戒破戒；
　　無為無影中，無說無分別，
　　無思無言中，無諍無忍者；
　　無為無影中，無說無分別，
　　無思無言中，無懈無精進；
　　無為無影中，無說無分別，
　　無思無言中，無亂無禪定；
　　無為無影中，無說無分別，
　　無思無言中，無愚無智慧。
　　於時無影已，更無有所見，
　　彼無所見已，故言為無影。
　　亦非無有眼，其眼淨無垢，
　　彼中無有物，無物盲不見。
　　清淨當無物，無名無清淨，
　　如是淨眼者，清淨無所見。
　　所有影無有，無有亦無有，
　　其空於空中，於諸煩惱等。
　　現無當亦無，若男若女二，
　　今無當亦無，此等如虛空，
　　無思無分別。　若知如此者，
　　彼無有所著，離諸身有住，
　　當求諸佛法。　如虛空無邊，
　　彼無所可住，無住無攀緣，
　　隨意去而去。　如是摩訶薩，
　　當覺此方便，不著於三界，
　　當行菩提行，心及與身口，
　　常行為眾生。　不知體空虛，
　　猶如壓油輪，彼等見行時，
　　不得於邊際，令住不動法，
　　無所有住處。　數數見眾生，
　　受諸苦惱時，於彼起悲心，
　　當行菩提行，為諸眾生說，
　　如實真如相，汝等離有為，
　　應覺於真實。　顛倒無智故，
　　無牢起牢思，無牢身體中，
　　愚癡等味著。　此身常日別，
　　以飲食買贖，彼不為自他，
　　虛妄受疲倦。　常與受樂時，
　　亦無念恩德，無恩念羸弱，
　　宜應速捨去。　生死中受苦，
　　處所無有邊，今亦不可得，
　　當亦不可得。　生死中多飲，
　　處所無有邊，今亦不可得，
　　當亦不可得。　生死受戲樂，
　　處所無有邊，今亦不可得，
　　當亦不可得。　生死多受喜，
　　處所無有邊，今亦不可得，
　　當亦不可得。　承事此身已，
　　處所無有邊，今亦不可得，
　　當亦不可得。　生死流轉中，
　　處所無有邊，今亦不可得，
　　當亦不可得。　生死中多睡，
　　處所無有邊，今亦不可得，
　　當亦不可得。　令此身受樂，
　　處所無有邊，今亦不可得，
　　當亦不可得。　令此身受苦，
　　處所無有邊，今亦不可得，
　　當亦不可得。　養育於此身，
　　處所無有邊，今亦不可得，
　　當亦不可得。　此身起我所，
　　處所無有邊，今亦不可得，
　　當亦不可得。　愛欲等流轉，
　　處所無有邊，今亦不可得，
　　當亦不可得。　如無實無物，
　　顛倒常欺誑，癡惑諸有為，
　　如是誑癡世。　猶如癡小兒，
　　為他所欺誑，如是愚無智，
　　以虛事所誑。　無實誑愚蒙，
　　不知無實故，當受虛妄苦，
　　癡意起毒想。　自然於自身，
　　自然自合苦，猶如惡行故，
　　後自受形首。　心思已出言，
　　身作非善事，其思無所有，
　　言說亦無事，其聲無過去，
　　過去亦復無，過去我何說？
　　亦無有實相。　若有如是知，
　　身心如是觸，彼即戒行具，
　　不生諸惡道。　此等四種偈，
　　舊作十億數，往昔別生中，
　　求勝菩提故，我聞此等偈，
　　未曾墮惡道，當逢事諸佛，
　　無量人中雄。　我過去次第，
　　值遇然燈佛，彼時觸如是，
　　於後我得記。　我為眾生說，
　　於後住佛智，我無所可取，
　　愚癡不受教。　嗚呼眾生鈍！
　　盲冥癡無智，能盡苦因緣，
　　授之不肯欲，無智不肯取，
　　樂小法眾生，不取於大法。
　　若得世間樂，及解脫世間，
　　常生世間眼，授彼而不取。
　　得聞於此偈，若如是住已，
　　於世無分別。　我於世間中，
　　寂靜無所著，當脫一切苦，
　　而得不動樂。」 ^677b1

爾時，眾中有不調伏怨仇害人者，在彼眾中從坐而起，
偏袒右邊整衣服已，作如是念：「當以何事供養世尊？
其世尊者，具足法身，不可少物而用供養。
如是大德具足法身，然我今者，於世間中先有暗障，
今見世尊，及無所有菩薩所問，世尊解釋得聞法要，
我已得於一切法中無有障礙，已滅黑暗照曜世間。
我今自見已生天眼已得五通，我今已得脫諸苦惱，
我見自身所著衣服皆有血污，我於今者若以此衣覆世尊上，
唯恐不任如來所受。
願佛威神令我更得勝物奉施，供養世尊當用奉事，如是最勝大德法身。
如此眾生具足難有。」 ^678c10

是惡心難調怨仇害人者，起如是願，欲信入佛如來大德神通。
念時，彼左手中自然而有一篋天花，柔軟潤澤過於諸天，
眾香自燒；於右手中，上衣下衣自然而生，
歡喜踊躍遍滿其身，更於諸佛大德神通更求信入。
彼時即見十方無量世界諸佛皆放光明。
爾時，彼復作如是念：「嗚呼！
諸佛不可思議，大德神通不可稱量無有等等。
願諸眾生信佛大德，自身觸已皆得行願。」
即以上衣及以下衣而覆佛上，以彼天花如是再三散於佛上。
於虛空中，莖上葉下而成花蓋。
然彼復生第二花篋，亦生第二上衣下衣。
彼復歡喜踊躍無量遍滿其身，即作是念：
「若佛聽我以此花散此無量佛，及以此等上衣下衣覆諸佛上。
願我生信諸佛世尊，願勿令我當有悔意而不成施。」 ^678c22

則聞空中如是聲言：「汝善男子！
汝應普散此諸如來。
善男子！一切諸佛同一法身。
諸佛世尊於諸法中、於諸物中無嫉妬意。
善男子！諸佛世尊受用果報，於諸物中無染著故。」 ^679a8

彼作是念：「今者世尊已聽許我。」
即以諸花及上下衣，遙散無量諸佛世尊。
見彼花衣於諸佛上，在虛空中作蓋而住，
及見彼衣在諸佛前，即生愛樂歡喜踊躍，
四支投地禮世尊足，舐世尊足而為頂禮。
彼復見身頂禮諸佛，及釋迦牟尼佛。 ^679a12

時彼諸世尊，及釋迦牟尼佛，皆以右手摩其頭言：「起！
善男子！汝今已生無量福聚。」 ^679a17

彼則起已，唯見釋迦牟尼如來，彼則問言：「世尊！
彼等無量諸佛世尊！
今何所在？我不復見。」 ^679a19

佛言：「善男子！此是諸佛大德法身具足，
無所得故，汝今應信。」 ^679a21

彼作是念：「嗚呼諸佛不可思議！
有如是色見大法體。」
頂禮佛足右遶三匝，在一面住合掌向佛，
白言世尊：「我是惡心難調怨仇殺人害者。
唯然，世尊！如我先作令此眾知。
世尊！我為此眾生等故如是說。
此等聞已，當起厭離如是等惡，如先所有毒害嚴熾。
若諸眾生，有見我時恐怖馳走。
世尊！我於今朝，取合死者十丈夫殺，嚙壞彼項即飲彼血。
世尊！我時以人血醉，惡心更增更求害人。
然我求時在王舍城，漸漸遊行至東北分。
于時我見王舍城中，有多人眾遊行在路，
我則背面在遠而住，恐彼見我生怖迴還。 ^679a22

「世尊！時彼人眾出王舍城，皆共往詣毘富羅山，到已上山。
我時復見多有俱致那由他百千諸天遍滿，不得邊際。
世尊！我於彼時不見有一能於世尊功德光明，
眾相諸色形貌長短，若寬廣等能有勝者。
世尊！我自見身最為卑賤，我於爾時即於自身生穢惡想，
生輕弱想、不如物想。
我於爾時毀辱自身，我今無利我今惡活，
我於如是多人眾中，最為下賤最為穢惡，最為不如最為嚴熾。 ^679b5

「世尊！我於爾時厭惡自身如是羞愧，若此大地容受我者即便入中。
唯然，世尊！我於爾時則聞空中如是聲言：『汝善男子！
但信諸佛大德法身。
汝當得離此下類身。』
我於爾時如是思惟，正念根中念於諸佛大德法身。
如是念時復聞虛空如是聲言：『善男子！
汝當莫瞬諦觀世尊，汝觀察時即當得入諸佛體中，當信當得。』 ^679b13

「世尊！我於彼時合掌不瞬瞻仰世尊，即見世尊諸毛孔中出大蓮花，
眾寶所成有無量色，金色無邊色諸蓮花等，大如車輪從身中出。
彼花臺中皆有諸佛，如釋迦如來諸相具足，
皆於中坐遍滿虛空，無有眾生能障礙者，於日光明亦無能障。 ^679b20

「世尊！我於彼時即生最勝歡喜踊躍，此是諸佛神通之力。
我於彼時生清淨已見佛世尊，如是觀時即見所有諸世界中無佛出處，
即住彼間而為說法攝諸菩薩，無著無作，
無有熱惱，空無所有，無言無說，無有所住。
于彼時中多有俱致那由他等百千眾生發菩提心，
離顛倒法信無言空，於多億劫住菩提中，我如是知。
亦不知晝亦不知夜，不知半月一月年節，我如是知。 ^679b26

「於彼時中，我聞般若波羅蜜法，無染著處，無言無說。
我於彼時聞如是法，所有法相無有染著，
無有言說，聞是法已不見自身，無知無得，亦無處所。
當於彼時有如來像出現我前，於彼時間即自見身及見諸佛，
還復來入於世尊身，不見世尊身，不見世尊身有增減，不見世尊住處有暗。」 ^679c5

佛告彼言：「汝善男子！
此是彼等諸佛如來大神通力。」 ^679c12

彼難調者而白佛言：「唯然，世尊！
我今於佛大神通力更無有疑。
我無疑故，見於無量諸菩薩等身皆金色，
有三十二大人之相，持諸音樂種種香花甚可悅樂，
禮拜世尊奉獻供養，以彼香花散佛上已，
聞無所有所問法已，歡喜踊躍遍滿其身，即自稱歎欣慶而去。
世尊！我於彼時作如是念：『此是諸佛神通之力，無有眾生得邊際者。
我於彼時還入思惟諸佛神通，思求此時見此聽眾，
比丘、比丘尼、優婆塞、優婆夷、天、龍、夜叉、
乾闥婆、阿修羅、緊那羅、摩睺羅、伽等一切大眾，
而說偈言：
　　「『無比知寂已，處所無染著，
　　當脫一切苦，而得不動樂。』
無所有菩薩經卷第一
 ^679c13
