佛說八部佛名經
translator:: 元魏天竺婆羅門瞿曇般若流支譯
jing:: 
聞如是：
一時，佛遊維耶離奈女樹園，與大比丘眾俱，
比丘千二百五十、諸菩薩無央數。 ^74b6

爾時，有長者子，名曰善作，從城中出，詣奈女園，
到世尊所，稽首足下，右遶三匝，却住一面，
叉手白佛：「欲有所問，大聖見聽，乃敢自陳。」 ^74b7

佛告善作：「恣所欲問，如來當具分別解說。」 ^74b10

善作見聽，便白佛言：「唯天中天，寧有諸佛修行本願自致正覺，
今現世講說經道？
大聖願宣諸佛之名，聞之執持，戴著頂上，
諮受所說，稽首歸命，頒宣功勳，無復眾難，
不趣三塗，聞諸佛名，人若非人不得其便，
若在縣官，說諸佛名，無能撗枉奪其所有，
而性堅強，不懷怯弱，安隱得勝，又入戰鬪，
刀不傷身，箭射不入，閱叉諸鬼、諸天龍神無敢嬈者，
師子、虎狼、野獸、弊蟲無能害者。」 ^74b11

佛告善作：「諦聽！善思念之！
當為汝說，擁護除難，無恐獲安。」
於是善作受教而聽。 ^74b20

佛言：「東方去此，有佛號奉至誠如來、至真、
等正覺，今現在說經法，世界曰名聞跡。 ^74b22

「復次，東方有佛號固進度思吉義如來、
至真、等正覺，今現在說經法，世界曰莫能當。 ^74b24

「復次，東方去此佛土，有佛號觀明功勳如來、
至真、等正覺，今現在說經法，世界名吉安。 ^74b26

「復次，東方去此佛土，有佛號慈英寂首如來、
至真、等正覺，今現在說經法，世界曰無恚恨。 ^74b28

「復次，東方去此佛土，有佛號真性上首如來、
至真、等正覺，今現在說經法，世界名曰去杖。 ^74c1

「復次，東方去此佛土，有佛號念眾生稱上首如來、
至真、等正覺，今現在說經法，世界曰熾盛首。 ^74c4

「復次，東方有佛號踊首高超須彌如來、
至真、等正覺，今現在說經法，世界曰曜赫熱首。 ^74c7

「復次，東方去此佛土，有佛號勝恥稱上首如來、
至真、等正覺，今現在說經法，世界曰愛樂。 ^74c9

「假使有人遙聞東方諸如來號，受此諸佛世尊之名，
諦奉善思抱在心懷，持諷誦讀，縱使諸佛戒德智慧道本平等；
又諸剎土莊嚴清淨殊異之德，卓然無侶，
無有塵垢，無有女人污穢之難，亦無五濁勤苦之患，
三塗之厄，無沙礫石荊棘溝坑。」 ^74c11

佛言：「善作！若有能持奉是諸佛世尊之名，
頒宣遠近，上夜覺寤而起經行，歎詠誦說此諸佛名，
中夜後夜起一心住，捨此無益，念所增修，
如是行者，德行日進，終無損耗也。」 ^74c16

佛告善作：「汝當樂此八佛名經，佛以斯法教族姓子，
懷抱在心勿得忘捨，尋時精修便當逮見八千諸佛。」 ^74c20

善作於是聞聖教詔，則以寶華價直八千兩金，
供散世尊，稽首佛足，右遶三匝，却行而坐。 ^74c22

時天帝釋在於彼會，前白佛言：「唯然大聖！
我已受此八佛之名，以諷誦讀抱在心懷。
唯天中天，吾身當勤精進奉行是八部場諸佛尊名，
思惟專念不離食息，貴重恭敬為無上寶。」 ^74c24

佛告天帝：「以是之故，天、阿須倫共戰鬪時，
若有恐懼，拘翼當念可無所畏。
所以者何？假使有人讚歎稱譽諸如來名八部經典，
則為頒告無所畏業；宣諸如來經典名者，
不遇惱熱眾患之難；若能顯傳諸如來名經典之要，
則宣太平豐熟之世；能傳諸佛經典名者，
則宣安隱除去大患；能傳諸佛經典名者，
則為宣布寂然燕坐；若傳諸佛經典名者，
則離一切無數恐懼；若能傳此諸佛名經，
夢安覺歡，不畏縣官，水火盜賊，怨家債主自然避去，
鬼神、羅剎、妖魅、魍魎、薜荔、厭鬼皆不敢當；
若入山陵、溪谷、壙路，抄賊劫掠自然不現，
師子、虎狼、熊罷、蛇虺悉自縮藏。
所以者何？諸佛至尊德過須彌，智超江海，
慧踰虛空，獨步三界無能及者，十方一切莫不蒙度。」 ^74c28

佛說如是，長者善作及天帝釋、諸比丘僧，
一切會者，諸天、龍神、阿須倫、世間人，聞經歡喜，作禮而退。
佛說八部佛名經
 ^75a14
