
pin:: 
## 3
大方廣佛華嚴經隨疏演義鈔卷第八十五
author:: 唐清涼山大華嚴寺沙門澄觀述
第二末會疏。今初，「夫圓滿教海」下，此文有二：
先標、後「故非頓」下釋。
前標有三對，今疏釋有二：一出三對之由、二明該羅等義。
今初。若無頓證法界，豈顯此經圓妙？
若無善財漸進，眾生如何趣入？
若無本會佛為其主，何有末會皆得成經？
若無末會善財成益，豈顯本會頓證之實？
然此一對，語出肇公《維摩注．序》。
彼以不思議中以分本末，云「此經所明，
統萬行則以權智為主、樹德本則以六度為根、
濟蒙惑則以慈悲為首、語宗極則以不二為言，凡此眾說皆不思議之本也。
至若借座燈王、請飯香土、手接大千、室包乾象，不思議迹也。
然幽關難辯、聖應不同，非本無以垂迹、
非迹無以顯本，本迹雖殊，不思議一也。」
今但借其言，不取其義，自以二會為本末耳。
「非人無以證法」者，法無廢興，弘之由人故。
「非法無以成人」者，不證性原，豈名菩薩？
故《中論》云「以法知有人，以人知有法。
離法何有人？離人何有法？」 ^662a26

疏「故前明不異漸之頓」下，第二明該羅等義。
三對為三：一明漸頓該羅。
二互不異，即該羅義。
其多門而眾人同契，即不異漸之頓相也。
上不壞多門入法身等。
十種別故，即是漸義。
眾人同契，即是頓義。
或一人證多、或多人同證，故即頓也。
一人歷位，即是漸相，而圓修故，不異頓也。
二「前即不異末之本」等者，本末交映也。
「雖卷而恒舒」，即不異末之本相也。
卷謂不離祇園，而恒舒者而羅身雲於法界也。
言「雖舒而恒卷」者，謂雖羅形於法界，而未動足於祇園，是不異本之末也。
「本末無礙」下，結第二門。
三「今託人進修」下，釋人法融會也。
語則不似前二，但似結成，今會意亦具矣。
謂託人修進者，人融法也。
「使大教弘通」，法成人也。
言「即斯本意」者，語則正結第三意，則通結上二，成總顯會意也。 ^662b16

疏「二會數開合」，中二：先局。
言「二諸乘人會」者，即初至福城東會也。
後「若約能所」下，明通。
於中三：一標數。就第三會開五十三，成五十五。
二「雖人有五十四」下，次釋成上義。
言五十四者，善財初遇文殊，從德雲至瞿波有四十人，
寄於三賢十聖；摩耶已下，天主光等有十一人，
已五十二；及彌勒、普賢，故五十四。
舉此五十四者，乃成會違。
一向都望人五十四，兼比丘、諸乘二會，則合有五十六會。
若望善財，並見五十四人，即合自有五十四會。
何以惟五十三？故下釋云「文殊一人四會說故」，
故雖五十四人，有五十五會。
若爾，一人四會，即五十四中加三成五十七，何言五十五？
故次下云「德生、有德同一會故」，又減其一；
遍友不成會，又減其一，人亦五十五。
若取遍友成一會，故善財有五十六。
兼前五十六，為遍友不成主伴，但標五十五耳。
疏「是以唯就能化」下，結成通義。
疏「若約主伴」下，開成百一十。
下有三釋，正義一人當兩故，故前案定為五十五。
從「若約散說」下，三約教結成。 ^662c3

疏「三會主多少」，如上開合，應自知之。 ^662c24

疏「四定會名義」者，謂無佛說而稱經會者，以本統末故。
言濫觴者，濫泛也，觴杯也。
謂江出岷山，初出之源但可泛一杯而已。
所出雖少，源在於此，故雖千里萬里，而云江出岷山。
故雖散在諸方，而云經會。
疏「若爾」下，解妨，可知。 ^662c25

疏「五二位統收」者，別有三聖圓融觀大意，此已盡矣。
但普賢所信所證雖是一理，而約生約佛位分染淨異，故分之成二。
疏「又理開體用」等者，此即三聖觀中會歸經題，
理開體用，即大方廣。
大即體性包含，方廣業用周遍。
故智分因果，即佛華嚴，佛是果智，華即因故。
疏「先以二門各自圓融」者，初融文殊信解智三；
後「依體起行」下，融普賢所信及行并所證三。
疏「是以文殊三事」下，總結上三。
雖開兩段，義有三重：一二聖三事各自圓融；
二二聖三事各對圓融；三總融二聖，謂初三事既自圓融，
次以三事各對圓融，故其六法但成一味。
而言「文殊三事融通隱隱」者，信智圓融，不壞相故。
「普賢三事涉入重重」者，以理融事，事不泯故。
若二不二成毘盧遮那，則文殊是華嚴，
普賢是大方廣，冥合為佛。
為佛已竟，無二味故。
故「前本會」下，引文證成，非情見故。 ^663a1

疏「六分五相」，有三：初雙標、二「二皆」下雙會、
三「具依」下正釋。疏「照前行等唯一圓智」
者，行即寄位修行，等取次二。
疏「其後四相」下，此立別理則不壞。
依五相中三：一總為寄位修行；二「今從」
下，且為五相，却歸前釋；三「此五」下，別義料揀。
言五行者，一歷位上昇，故云高行；二同入一實，
故為大行；三具上高大，成補處因，故名勝行；
四般若絕相，故稱為深；五一一稱性，故云廣也。 ^663a18

疏「不出二十類」者，此二十類攝五十四人。
菩薩攝五：一文殊、二觀自在、三正趣、四彌勒、五普賢。
二比丘攝五：一德雲、二海雲、三善住、四海幢、五善見。
三尼唯一：即師子嚬申。
四優婆塞唯一：即明智居士。
五優婆夷攝五：一休捨、二具足、三不動、
四婆須蜜、五賢聖。
六童男攝三：一自在主、二善知眾藝、三德生。
七童女攝二：一慈行、二有德。
八天唯一，即大天是。
九天女亦一，即天主光。
十外道亦一，即是遍行。
十一婆羅門攝二：一勝熱、二最寂靜。
十二長者攝九：一解脫、二法寶髻、三普眼、
四優鉢羅華、五無上勝、六鞞瑟胝羅、七堅固解脫、
八妙月、九無勝軍。
十三先生唯一，即遍友。
十四醫人亦一，即彌伽。
十五船師，即婆施羅。
十六國王攝二：一無厭足、二大光。
十七仙人唯一，謂毘目瞿沙。
十八佛母，唯摩耶夫人。
十九佛妃，唯瞿波。
二十諸神，攝其十：一安住地神、二婆珊婆演底夜神、
三普德淨光夜神、四喜目觀察夜神、五普救眾生妙德夜神、
六寂靜音海夜神、七守護一切城增長威力夜神、
八開敷一切樹華夜神、九大願精進力救護一切眾生夜神、
十嵐毘尼林神即圓滿光。
故二十類攝五十四。
疏「四約相辯異不出菩薩五生」者，即《瑜伽》四十八品中辨。
「一息苦生」，亦名除災，如為大魚等，即飢世救苦、海中救苦等。
「二隨類」者，隨一切類故。
「三勝生」，亦名大勢生，謂形色族姓富貴等。
「四增上生」，從初地至十地、為諸王等。
「五最後生」，即最後身菩薩。
今小不同者，意將彼義攝此友故。
《攝論》第六，明勝生亦名最勝生，謂諸世間安樂生處，應知。
此是說法功德。疏「通即前四各具五生」
者，向就第四約相有五，今通於前果因及義亦各具五耳。
疏「於中菩薩有六」者，即二十類中就最後而辨異也，等取文殊及普賢也。 ^663a27

疏「三現相」者，如大天等。
「四表義者」，如山表位、如海表悲等。
疏「又前依佛法界流」等者，約表說法也。
疏「比丘義如常」者，古有五義：一曰怖魔，初出家時魔宮動故。
二言乞士，下從居士乞食以資身，上從諸佛乞法以練神故。
三名淨戒，持戒漸入僧數，應持戒故。
四云淨命，既受戒已，所起三業以無貪故，不依於貪邪活命故。
五曰破惡，漸依聖道滅煩惱故。
新云苾芻，苾芻草名，具五德故。
疏「於我無我得不二解」等者，即釋經諸世間主雨供具雲等。
以主即自在義，既我無我不二，方為自在。
此即《淨名》迦旃延章。
五非常義，前三地已引，即於我無我而不二是無我義，無我法中有真我故。
「二約表 " resp=，諸佛顯揚皆依般若」
等者，文殊表般若，若無般若不能說故。
已是一義。「究竟」下，又表所說雖復千差，
究竟至於一切種智，故放光還入智頂。
後句即《法華》意。疏「若無愛見而修則無疲矣」，
即《淨名．問疾品》意，前文已引。
疏「一眼具斯四用故稱無礙」者，正是上第三義也。 ^663c4

第六十二經。疏「表順福分善」者，十信為順福分善；
三賢為順解脫分善，所修善根順趣解脫故；
四加行位名順決擇分善，順趣真實決擇分故，
決擇即是道，義如十地：今表十信，故是順福。
疏「不別演說故非別會」者，以《刊定記》開此諸乘人會為兩會，
謂三攝諸龍會、四攝諸乘人會，故今遮其謬釋。 ^663c24

自下第三，攝善財會。
疏「唯初信內有三會」者，問，此攝善財，何以籠前二會？
答：以通末會為五相故，故初二會是十信收。
而善財中自具五相，最初信位義兼前二，故就此序。
疏「三示方不同此段」，有四。
一總辨類殊、二別釋南義、三對類料揀、四敘昔順違。
今初即總收諸友以為三類。
言「地前多在南」者，以正趣一人從東方來，不言南故。
言「地內無方」者，從婆珊婆下有十善友，皆無南故。
言「地後兼二」者，瞿波指於摩耶，但云此世界中有佛母，
即不云南；摩耶指天主光，云此世界三十三天；
天主光指遍友，言迦毘羅城有童子師；
遍友指眾藝，云此有童子；眾藝指賢聖，云此摩竭提國有優婆夷。
此上五會皆無南也。
賢聖指堅固解脫長者，即云南方有城名為沃田彼有長者。
堅固指妙月，但云即此城中有一長者。
妙月指無勝軍，即云於此南方有城名為出生彼有長者。
無勝軍指最寂靜，亦云於此城南方有一聚落名之為法，彼有婆羅門。
最寂靜指德生有德，亦云於此南方有城名妙意華門。
德生指於慈氏，亦云於此南方有國名海岸。
文殊、普賢二俱無方地。
後三相有十三會，五會有南，八會無南，
故云「兼二」。 ^664a2

疏「然南方者」下，第二別釋南義。
疏「南方之明萬物相見」者，即《周易．說卦》中義。
《易》曰「離者明也，萬物皆相見，南方之卦也。
聖人南面而聽，天下嚮明而治，蓋取於此也。」
疏「北主於陰顯是滅義」者，亦《周易》意說。
卦云「坎者水也，正北方之卦。
坎也，萬物之所歸也。」
「世尊金棺」下，引內教證義。
如前引，餘可知。 ^664a26

疏「此五義中」下，第三對類料揀。
對前三類，亦可思之。 ^664b4

疏「有人唯取」下，四敘昔順違，即苑公意。
於中三：一敘其所立，故彼疏序云「善財詢友，表隨順以南行。」
二「非前」下，敘其破古，謂正明之義既出
《周易》，故是此方耳。
三「寧知西域」下，今疏破之。
此有二意：一則正斥其破。
既未尋西域內外典誥，安知西方無正明義？
亦如今人相承皆云：此方立於四時，西方但明三際。
及見《西域記》，彼亦立其四時，但以正月十六為春首耳。
是以未能周覽，無信凡情。
二「況通方」下，為其立理。
小乘教說，雖非我所制，例於餘方所不應行者，
亦不應行，名曰隨方毘尼。
況於大乘。況《華嚴》通方之說，一說一切說，
隨類隨方一時普應，何但義求？
疏「無此二緣不歎者略」者，如休捨優婆夷及天主光後諸善知識。
疏「婆須達」者，以此文中復有須達長者，
故釋此一，揀異初會精舍之主。 ^664b5

疏「財多屬依」者，亦有法財，故云多也。
疏「今初由已發心故」下，疏文有三：一總出說因也、
二「此菩提心」下問、三「古有多釋」下釋。
於中四：一敘其上古。
二「有云古不足依」下，敘其下古，破昔自立。
三「然此師」下，破其下古，有二意：一縱破，
顯不異昔，下古即《刊定記》也；二「又以此文為證」
下，奪破，顯其引證難憑，以違餘文故。
四「賢者云」下，敘其中古，以為正義。
於中亦四：一正敘昔義。
二「若爾」下，敘昔成立。
於上三生之中，揩定今解行生為是何位？
故先自問。從「謂以在信」下，自答。
三「此之一解」下，疏辯順違。
於中先正許順理、後「但更有」下，疏正其釋。
以向古釋復似違前故。
謂前定三生，今生但是解行而非證入，
及至後釋即言寄地，即是地位，豈非證耶？
故今正之：一時頓具，即是第三證入生故，亦成漸頓得交徹故。
四「地獄天子」下，疏引經文，證成正義，結彈《刊定》。
於中又二：一正證、二「何以善財」下彈昔。
於中三：一正彈其釋、二「又定初地」下審定其釋、
三「無得管見」下結其有違。
疏「餘皆所起之惑」者，上來初釋第一句，
「愚迷」下釋第五句，「魔王」下釋第七句，「童蒙」下釋第八句。
今餘即二三四六句。
「然三界」下，釋第二三句。
略不釋四六二句，四望於五，五是發業之本，四是潤業之愛。
六通發潤，即六地中無明所覆，愛水為潤，
我慢溉灌，生名色芽也。
言「苦集」者，初三及八即是苦果，餘五皆集，
略無有業，含在魔王及後二偈行邪之中。
疏「失正行邪」者，由前無明而起行故。
又前三句即起業之惑，亦業俱之惑。
第四句即所起之業。
後偈初句即覆業煩惱，由於前二迷我我所，
以我對所而生三惑：一於未得處而生諂誑、
二於不可得處而生於嫉、三於已得處便生慳憍。
後之三過在覆業中，疑惑弊眼即正能造業。
疑於有果無果，不見未來，故造惡業。
不見現苦，故造善業。
故下三惡即惡業果。
諸趣，即通善業。 ^664b21

疏「馳驟三界」者，書云「堯舜安車、夏殷步驟。」
言其道不及前。今以一乘為安車。
安車牛車，尚異二乘羊鹿，豈況三界步驟。 ^665a1

疏「初四 " resp=求悲智定攝利他乘」
者，總相釋也。初偈是悲，二是智，三定，四即四攝。
然下四段皆明乘義，今當別配。
初偈有五：一願行相扶，如輪致遠；二一切佛法皆依大悲，
猶如眾輻以湊一轂；三信心不退，如軸居心；
四堅忍不動，如鎋貫定；五諸功德寶而為莊校，即通五度。
末句結求，可知。第二偈三義：一總持攝法，
如箱攝物；二慈愍覆蔭，如張幰蓋；三四辯演法，如鳴鑾鈴。
第三偈三義：一梵行嚴潔，如淨茵蓐；二三昧適神，
如侍婇女；三法音警物，如擊鼓聲。
第四偈三義：一四攝益物無盡如藏；二功德圓淨，
如寶莊嚴；三牛有#CB00651;鞅離過引車，人有慚愧拒惡崇善。 ^665a4

疏「次三求十度自行乘」者，初偈四度：一施為行首，
如輪為車本；二戒能妨非，諸行皆淨，故如塗香；
三內忍貪嗔，外忍違順，則萬行端嚴也；
四精進堅牢，策萬行故。
次偈三度：一禪能攝散，如箱持物，亦能空心，
如四周箱中空為用；二三二度共為軛者，
般若觀空、方便涉有，有方便慧解、有慧方便解，
此二相資共成一觀，猶如一軛二頭交徹可以引行，故於餘處名為父母。
具上三度，調伏不退。
後偈三度：一願令行滿，故喻於輪。
然初施輪是行之首，此之願輪以導於行，故有二輪。
慈氏云：「如龍布密雲，必當霔大雨。
菩薩發大願，決定修諸行。」
行願相扶，故有二輪。
二即力度，力有二種：一思擇力，故有總持；
二修習力，故有堅固。
如車堅固能持，是有力義。
三智度決斷無行不成，如有巧智令車成就，故云閉門作車出門合轍。 ^665a17

疏「次四求二利滅障乘」者。
初偈三義：一普賢之行，周匝莊嚴一乘之體；
二悲不傷物，故云徐轉；三上二無緣，故所向無怯，
不畏眾生難化、萬行難修故。
次偈三義：一般若證理如金剛堅，斷迷理惑如金剛利；
二方便善巧依根本成猶如幻化，斷迷事惑如車之巧；
三具斯二道二障皆亡，云一切無礙。
次偈即無緣慈，與樂即慈，普被稱廣大，無緣故淨。
如車中虛則無不載，故如虛空等法界也。
後偈斷三雜染降魔制外，皆取二輪摧壞之義。 ^665b5

疏「後四求運載廣大乘」者，初偈取車備體莊嚴義，
二取中虛普益義，三取安穩速疾義，四取不動普益義。
疏「上四三賢」等，配文甚顯。 ^665b15

疏「法無人弘雖慧莫了」，即暗用上經〈須彌頂上偈讚〉
云「譬如暗中寶，無燈不可見。
佛法無人說，雖慧莫能了。」 ^665b18

疏「涅槃二十」者，此是闍王尋路而來，如來遙歎。
經云「爾時佛告諸大眾言：『一切眾生為阿耨多羅三藐三菩提近因緣者，
莫若善友。何以故？
阿闍世王若不隨順耆婆語者，來月七日必定命終，墮阿鼻獄。
是故近因莫若善友。』」
疏「乃至廣說以為全分」者，即《涅槃》二十六說第四功德，
謂親近善友，廣引舍利弗等非是眾生真善知識，我是眾生真善知識。
廣引昔事，見佛成益。
最後云「常修惡業，以見我故，即便捨離，
如闡提比丘；因見我故，寧捨身命不毀禁戒，如草繫比丘。
以是義故，阿難比丘說半梵行名善知識。
我言不爾，具足梵行乃名善知識。
是故菩薩修大涅槃，具足第四親近善知識。」
釋曰：此言順於西域。
若順此方，應言善知識是半梵行。
我言不爾，善知識是全梵行故。
疏義引耳。 ^665b21

疏「文有二勢」下，疏文有二：一對前料揀、
二「就此諸句」下隨文別釋。
於中，先釋總句、後「餘九」下釋別句。
於中三：初橫釋、次竪釋、後雙結。 ^665c8

疏「則攝眾魔為侍」者，即《淨名．問疾品》「文殊問言：『此室何以空無侍者？』
廣答空竟，云：『又仁所問何無侍者，一切眾魔及諸外道皆吾侍也。
所以者何？眾魔者樂生死，菩薩於生死而不捨。
外道者樂諸見，菩薩於諸見而不動。』」
釋曰：此中但用攝魔耳。
言「不溺實際之海」者，對於小乘，已見七地。
疏「大聖此中」下，總顯文意。 ^665c11

疏「人能行此是人善友」者，然賢首有三義：
一者人善知識、二者法善知識、三者合辯。
疏上列五，即皆是人，故結云「人能行此，即人善友。」
二法善友，彼有六位：一人天法；二小乘法；後四即四教法。
故今疏通云「教理行果皆善友也」。
三合辯者，彼亦有六。
謂於上六法，各說一門而授機故。
疏意不存第三，第三不異初門故。
疏「設有實過尚取法亡非」者，故什公常說偈云
「譬如淤泥中，而生青蓮華。
智者取蓮華，勿觀於淤泥。」
即其事也。疏「況權實多端生熟難測」者，
亦《涅槃》第六經〈四依品〉云「如菴羅果，生熟難知。」
謂內懷腐爛、外現律儀，此為外熟內生。
內具深法、外示毀禁之相，為內熟外生。
是則以貌取人，失之子羽。
又說有迦羅迦果、鎮頭迦果，二果相似，
迦羅迦果則惡藥人，鎮頭迦果則好益人。
喻善友惡友外相相似，故難知也。
其權實多端，通於諸經。
此經須婆、勝熱、無厭等逆行，此為權示，豈得為非？
故難測也。《詩》云「採葑採菲，無以下體。」
是以大賢，縮德露疵、舍光匿曜，不可知也。 ^665c18

疏「然此德義就事就表通皆具之」者，就事即約德雲身上，就表即約初住法門亦具定等四義。 ^666a10

疏「善財求法不懈」等者，即暗用《淨名》第三
〈菩薩行品〉如來為眾香菩薩說法中不盡有為之義。
經云「何謂不盡有為？
謂不離大慈不捨大悲，深發一切智心而不廢忘，
教化眾生終不厭倦，於四攝法常念順行，
護持正法不惜軀命，種諸善根無有疲厭，
志常安住方便迴向，求法不懈說法無悋」
等，今但要二句耳。
疏「闍王之遇耆域」者，已如向引。
「淨藏之化妙嚴」，即《法華經．妙莊嚴王本事品》。
淨藏淨眼為王現變，王乃發心詣佛得益。
王自述云：「世尊！善知識者是大因緣。
所謂化導令得見佛發阿耨多羅三藐三菩提心。」
疏「謂令不觀種姓」者，即菩薩戒，不得觀法師種姓。
經云「若佛子初始發心未有所解，而自恃聰明有智、
或恃高貴年宿、或恃大姓高門大解大福饒財七寶，
以自憍慢，而不諮受先學法師經律，其解法者或小姓年少、
卑門貧窮、諸根不具，而實有德，一切經律無不盡解。
而新學菩薩不得觀法師種姓，而不來諮受先學法師第一義諦者，
犯輕垢罪。」疏「不恥下問」，即《論語》云「孔文子何以謂之文也？
不恥下問。」疏「寧可少聞便證入故」者，暗用
《涅槃．高貴德王菩薩品》。
彼文具足云「寧願少聞多解義理，不願多聞而於義不了。」 ^666a12

大文第二。「古德科判從一至十」者，初總為一，謂各一位故。
二依遠公分之為二：初親近善友、後「告示」下聽聞正法。
其繫念思惟及如說修行，並在文中。
就初近善友，於中有四：一聞善友、二求善友、
三見善友、四請問法要。
就初聞善友中亦四：一列國名，是通處；
二山等，是別處；三善友名；四教往詣。
二求善友，於中有三：初聞心喜、二禮足辭去、三漸行訪友。
三見善友中二：先往見、後設禮退住。
四請問中三：一白已發心，明已有機；二而未知等，
正問行法；三我聞等，歎德請說。
近善友竟。 ^666b7

二聞正法，於中有二：先歎發心、後正為說法。
說法中二：初說證量法門、後「仰推」等說教量法門。
此上科文，諸位多同，少有不同者。
三辯法師，分為三分，具如疏文。
就中，有人云：別說有三，一約人、二約法、三合辯。
初約人者，初聞名等為方便、二正見人為法界、三問法等彰其勝德。
二就法中三者，一言教為方便、二智眼所得為法界、三通明業用以顯其德。
三人法合辯亦具三法，初聞名至處為方便、
次見人得法為法界、後說往因及推勝等以顯其德。
釋曰：雖有此三，辨公本科但是後合耳。
四衍法師等，分為四量：一聞名等是教量、
二依教尋求是信量、三見彼依正是比量、四聞彼所說是現量。
此四即是聞思修證也。
更有開為五，於上第四現量之中，開出自分、
勝進二位，餘同前辯。
更有分五，亦如疏辯。
六依意法師等，分作六分：一明求詣心行、
二明見敬諮問、三讚說己知以授善財、
四說己未知、五更示知者勸令往詣、六辭退奉行。
若依五臺論，亦作此釋。
或有一師分之為七，於前六中第二內，
先致敬、後諮問法要。
八或分為八，於前七中第三之內，先讚發心、後說己法。
九或分為九，於上八中第五段內，先示已勸往、後教問歎德。
十或分為十，於上九中第六段內，先致敬、後辭去。
上十種科中，前五約位科、後五約會科，文並通在。
今疏從其要當，存其三釋，取六釋文而名小異者，隨穩便故將抄中六對疏自知。
就疏六中，前之四段各可為二：一中二者，
初念前友教、二趣求後友。
二中二者，先見敬、後諮問。
三中二者，先稱讚、後授法。
四中二者，先謙己知一、後推勝知多。
下別科多，然後二不開，還成十段，以表無盡。 ^666b19

疏「今此正明初發心住」者，如入空界慧住空性，
得位不退，故名為住。
疏「若善財略友云何領」者，初謂經家之略，
及觀新譯〈普賢行願品〉梵本亦具，乃是譯人略耳。 ^666c24

疏「後所謂下別牒前問」者，向者善財若不具問，此云何牒？
故疏前云「友云何領」。
疏「亦即為滿」者，上釋由了為無為、非一非異方能當滿。
今意云：了非一異即已窮究故，故為即滿。
疏「今由勝解於境忍可」者，謂《唯識》解信云
「謂於實德能深忍樂欲心淨為性」，前已頻引，今離用此言耳。
疏「文殊般若明一行三昧」等者，然文殊有
《文殊問》及《文殊說經》，今之所用即《大般若》
中〈曼殊室利分〉，總收彼二經皆入大部故。
又彼意云「欲入一行三昧，先親近解般若者，聽聞諮受然後能入。
言一行者，一法界行，亦無一故。」
又云「法界一相，繫緣法界，不動法界。」
疏「以本解性聞熏之力」者，〈淨行品〉已說十信滿心入此初住，
由信滿故明決定住菩提心。
三心之中，解心增故，即是住體。
言「開發」者，發心有二：一者發起，通於十信；
二者開發，在於初住，亦如前釋。
又高齊大行和尚宗崇念佛，云：「四字教詔，
謂信憶二字不離於心，稱敬兩字不離於身口。」
彼論云「往生淨土要須有信，信千即千生，信萬即萬生。
信佛名字不離心口，諸佛即救、諸佛即護。
心常憶佛、口常稱名、身恒常敬，始名深信。
任意早晚，終無暫住閻浮之法。
此策初心，最為要也。」
疏「以如為佛則無境非佛」者，《大品》法尚答常啼云：「諸法如即是佛。」
《金剛》云「如來者，即諸法如義。
既以如為佛，一切法皆如也，何法非佛耶？」
疏「又若報」下，然修念佛三昧多約漸修，
謂先為化身觀、次報、後法，今則一時耳。
疏「諸蓋諸取」者，蓋即五蓋，取謂二取。
故上經云「不見十力空如幻，雖見非見如盲覩，
分別取相不見佛，究竟離著乃能見」故。
疏「最初善友先明念佛法門」下，此明次第上問也。
五十五友法門不同，而初說者何耶？
從「以是」下，答其先說之意。
略有二意，在文可知。
若更進論，有其十義：一如疏引《智論》；二依佛方能成勝行故；
三功高易進以獎物故；四觀通淺深能遍攝故；
五消滅重障為勝緣故；六雙兼人法易加護故；
七十地菩薩皆念佛故；八三寶吉祥經初說故，
初此念佛、海雲聽法、善住依僧，為次第故；
九即心即佛為一境故；十為表初住緣佛發心樂供養故。
第十即疏中第二意也。 ^666c28

疏「今初無邊智慧」下，然其推勝略有二意：
一通指諸菩薩行，如今總中但云菩薩無邊智慧等。
二就其一門但知少分，如下別說二十一門，我唯得一等。
下諸善友多約後義。
疏釋此總，乃含二義：一即下諸門，是別就一門知少分意；
二及所不說，即有通該諸德之意。 ^667b12

疏「二別中有二十一門」下。
疏文分五：一總釋文意、二「古德」下敘古釋、
三「剋實」下辯順違、四「又此諸門」下別釋由致、
五「然其念佛」下開章別釋。
於中三：一標所念、二「且寄」下約三身以辨、
三「若約十身」下約十身釋。
二中有三：一明所念差別、二會釋經文、三以能念收束。
今初，可知。疏「今此二十一門」下，第二會釋經文。
中三：初標、二「智光」下別會，並可知；三「然上就所念」
下，結成。 ^667b18

疏「然約能念」下，第三約能念收束。
然古人已有五門、云：一稱名往生念佛門、
二觀像滅罪念佛門、三攝境唯心念佛門、
四心境無礙念佛門、五緣起圓通念佛門。
此之五門，初二名扃，又但稱名亦闕念義。
第五一門名則盡善，及其釋義但事理無礙，故今改之。
故初一門兼攝前二。
此中第五方是性起圓通，事事無礙義故。
疏「若約十身」下，即第三別約十身。
言「各二門」者，初二即願身，初門願生兜率天宮、後門願周法界。
三四二門即智身，前門十力智、後門了法智。
五六二門即法身，前門法普周一切等無差別、後門體不可見不妨大用。
七八二門即力持身，前門持令多劫、後門持令常見。
九十二門意生身，前門隨意生剎、後門隨意生世。
十一二兩門化身，前門化周諸境、後門化故示滅。
十三四二門即威勢身，前門無住、後門普周，皆威勢故。
十五六二門即菩提身，前門一毛多佛成菩提、後門一念遍剎成菩提。
十七八二門福德身，前門放光演法、後門隨樂現形。
十九二十二門即相好莊嚴身，前門應化相好、後門華藏剎中相好。
第二十一門該於十身，故等空法界，亦與
〈離世間〉十佛相當，並如前會。 ^667b27

第二海雲寄治地住。
謂常隨空心，淨治八萬四千法門，清淨潔白治心地故。
疏「初依教正觀」下，疏文分二：先顯意、後釋文。
前中二：先對文釋、後對前釋。
前中有二，皆外典中意。
一《論語》云「溫故而知新，可以為師矣。」
二「又前即學」下，亦《論語》云「學而不思則罔，思而不學則怠。」
怠謂疲怠，罔謂罔然，無所得也。
今並反上，故學而能思，思而能學。
疏「然思前」下，第二對前釋。
即《涅槃經》意。於中有二：先正立理，義合屬前，以涅槃四事是涅槃近因。
謂一親近善友、二聽聞正法、三繫念思惟、
四如說修行，故知後二即屬前二。
此即遠公分為二意也。
疏「今以前義」下，第二明今疏將後二屬後會意。
謂思修二門即前會之義，今為後會進趣故，故依教趣求。
言「後義屬前 " resp=指來」
者，即是前會指示後友，後友依正等合屬後會；
由前友指來，故屬前會，名為「鉤鎖」。
所指是主，能指是伴。
又思修屬前，此約位判；今從會判，故屬後也。
疏「又此十心多同治地自分十心恐繁不會」
者，彼十心者，所謂利益心、大悲心、安樂心、
安住心、憐愍心、攝受心、守護心、同己心、
師心、導師心。今此一即大悲；二即利益；
三即安樂；四安住心，離惡法住善法故；
五即憐愍；六即守護，令離礙故；七即同己，
遍法界故；八即攝受，法界虛空皆往攝故；
九即師心，見諸佛故；十即導師心，入種智故。
疏「次前念佛」下，生起次第。 ^667c21

疏「一紀已周」者，十二年為一紀故，周十二辰故。
「過十千劫」者，十信滿十千劫，入正定故。
十二住者，已見〈十住品〉。
疏「智海十義如十地說」者，海有十德，表十地故。
言「今是悲海」者，故此十德與十地小異。
取稱法故，即前十種悲心：一即利益心，
利益寬廣故；二即大悲心，大悲甚深無能測故；
三即安樂心，始於世樂種種與故；四即安住心，
謂惡行眾生令住善行故，即是眾寶；五憐愍心，
悉包納故；六攝受心，種種外道攝令正信，
如水多色同在海故；七守護心，已發心者皆守護故，
是為無量眾生依住；八同己心，謂攝菩提大願，
眾生如己身，有為大身故；九即師心，謂於大乘道習進趣者推之如師，
師必諮受大法雨故；十導師心，謂具功德者敬之如佛，故湛無增減。
以斯十悲對斯十喻，有如符契。
故上歎十心即是法說，今此海喻喻前十心，彌復相當。 ^668a19

疏「二忘詮求旨為見佛親因」者，此中唯有四句：
一廣、二多、三深、四勝。
初二即前第一開出；三即第二；四即第六，一海眾色故為殊特。
餘六句不出深廣，故但舉四。
又餘之六句餘處容有，故牒此四顯其奇特。
問：既歎奇特，何名忘詮？
離前十相更求過此，即忘詮求旨意也。
由此忘求，故得見佛。
疏「以深觀心海法海」等者，法海即是悲海。
而法名通對上自心觀心，即心華開敷觀大悲法，即二利行發。
疏「普詮諸法故」者，此有三義：此一約深、
二普詮諸法約廣、上二直就所詮三即從益立稱。
既一法中見一切法，則其一眼見十眼境，
所見之中已有能見，能見之中有所見矣，以一法中有一切故。
廣如〈毘盧遮那品〉。
疏「先總顯所持法多」者，即海墨書而不竭。
然《入大乘論》引此經文云「是海幢下，說法門全同於此，喻相小異。
云大海水盡以磨墨，積大紙聚猶如須彌山，
四天下草木持以為筆，三千世界水陸眾生悉為法師，於一剎那頃所受法門猶不能盡。」
此約書文不盡，彼約領多不盡。
疏「旋轉」者，如下彌伽。
然此十句，文並可知。
亦即治地中勝進十法，謂誦習、多聞、虛閑、
寂靜等，但有開合，可以意得。 ^668b8

疏「具斯四義名無上寶，存以梵音」者，以具梵音經題云
「楞伽阿跋多羅寶經」，阿之言無，跋多羅云上寶，即此方之言。
又多羅亦是寶義，則譯人雙存。
楞伽正是難往之義。
上之四義，前二即無上寶，後二明於難往，
高顯伽王之所居故，即得通者不難往故。
疏「表此住中觀一切法如虛空無處所故」
者，彼具云「此菩薩以十種行觀一切法，
所謂觀一切法無常、二一切法苦、三空、
四無我、五無作、六無味、七不如名、八無處所、
九離分別、十無堅實。」
釋曰：皆有「一切法」言。
今但舉三八二句以順住空，然餘八亦是空義。 ^668c2

第三善住寄修行住。
謂巧觀空有，增修正行故。
疏「顯此住中善觀眾生等十種界故」者，
彼經云「佛子！此菩薩應勸學十法。
何等為十？所謂眾生界、法界、世界，觀察地界、
水界、火界、風界，觀察欲界、色界、無色界是。」
疏今「初有十二句，初一他心」等者，且順文配。
若約開合取之，即具十通：一他心。
二三皆宿住，以歿生言，故疏云「兼於三明十通，
知過去歿生，亦宿住故。」
四即未來際劫智通。
五即天眼。六合二通言語，即分別一切眾生言音智通。
音聲即天耳通，同一天耳開出，故今合之。
七八九三皆一切法智通，七斷疑智、八知根智、九知時智。
十及十一並一切法滅盡智通，前句剎那盡、後句長時流轉盡。
十二神足，即無體性及無量色身通，亦俱神境開出故。
故此文中通十通義。
疏「百二十剎那」等者，此廣《俱舍》頌文。
頌云「百二十剎那，為怛剎那量，臘縛此六十，
此三十須臾，此三十晝夜」等。
疏「亦有處說晝初分時」等者，《智論》等文、
《彌勒下生經》亦說。
謂釋迦修難行苦行得成菩提，彌勒修安樂行而得菩提，謂晝夜三時禮拜懺悔等。
謂日初分時、日中分時、日後分時，夜初分時、
夜中分時、夜後分時，合為六時是也。
黑分白分，即西域分黑白，黑前白後故。
正月十六為正朝一時即二月。
二月為一時。「四時」，亦同此方春夏秋冬等者，
等取三際，並如〈偈讚品〉，即《西域記》第二。
言「仁王九百生滅」等者，即第二經。
疏言「十八變」，即是《瑜伽》三十七文。
頌云「振動及熾然，流布并示現，轉變及往來，卷舒眾像入。
十同類往趣，隱顯作自在，制他施辯才，憶念及安樂。
放大光明等，轉餘有情物，令成餘物故，名能變神通。」
謂一振動、二熾然、三流布亦名遍滿、四示現亦名顯示、
五轉變、六往來、七卷、八舒、九一切色像入身、
十所往同類、十一隱、十二顯、十三所作自在、
十四伏他神通、十五施他辯才、十六施他憶念、
十七施他安樂、十八放大光明。
此十八名轉變，後三句明能變。
今文辯相，義並可知。
疏「非戒不能治心地故」者，上約此中法門釋，此句約表位釋。
然德雲是定，海雲是慧，此中明戒，顯三學為初故。
疏「有二十句」下，案文解釋，在相可知。
此二十戒，亦即第十迴向二十梵行，但彼約自能清淨方能益他故。
先護重首，明不破不缺等行；此彰菩薩本為利他，
故先明大悲、後顯無垢。
名或小異，今當略會。
一大悲戒，即彼第二十無恚梵行，恚是悲障，有悲故無。
二波羅蜜戒，即第十一三世諸佛所行梵行，行佛之道故。
三大乘戒，即第十七無比梵行，餘乘無對故。
四菩薩道相應戒，即第十八，無動梵行，不動二利故。
五無障礙戒，即十三無著梵行，由見真如成聖道故，故無障礙。
六不退墮戒，即第十五無滅梵行，順理而持，常不退滅故。
七不捨菩提心戒，即第十六安住梵行，心常詣理故。
八常以佛法為所緣戒，即十四無諍梵行，
事理具足無非佛法，何所諍哉？
則常緣佛法性矣。
九於一切智常作意戒，即第七諸佛所讚梵行，
稱理持戒動契聖心，是緣佛智佛何不讚，
十如虛空戒，即第九無所得梵行，不得能所，自在持故。
十一一切世間無所依戒，即第八無所依梵行，
不依現世名聞利養，不求當世人天果故。
十二無失戒，即第五無失梵行，定心持戒，吉羅不犯故。
十三無損戒，即第六無能蔽梵行，鵝珠草繫，
不能蔽之令有損故，亦不損他。
十四無缺戒，即第十二不缺梵行，不犯十三等無殘缺故。
十五無雜戒，即第三不雜梵行，不念破戒種種因緣，聞環釧聲亦不染故。
十六無濁戒，即第十九無亂梵行，定共相應，故無濁亂。
十七無悔戒，即第十二無礙梵行，犯罪追悔是障礙故。
十八清淨戒，即第十增益菩薩清淨道梵行，
不同小乘，唯事淨故。
十九離塵戒，即第四無點梵行，不犯墮罪無塵點故。
二十離垢戒，即第一不破梵行，若犯四重十重，
猶如破器無所復用，最垢重故。
若依上釋即為憑據。
亦同《智論》十戒，如〈迴向品〉會。 ^668c14

疏「達里鼻茶」，新譯為達羅比吒，唐言持富饒，亦順生貴之義。
疏「以三世聖教法雲雨一切故」者，約表位說，
即彼經云「此菩薩應勸學十法，所謂了知過去未來現在一切佛法；
二修習三圓滿，各三為九；十了知一切諸佛平等是也。」 ^669c4

第四彌伽。疏「寄生貴住」者，生佛法家，種性尊貴故。
疏「今初所以師禮資」下，徵釋所以。
上徵問、後「以菩提下」答。
先正釋，以敬法重人故；二「故法界」下引證，
一引論、二「又發心畢竟」下引經。
即《涅槃》三十七至迦葉讚佛。
前來已引，今當更引。
具云「發心畢竟二不別，如是二心先心難。
自未得度先度他，是故我禮初發心。
初發已為天人師，勝出聲聞及緣覺，如是發心過三界，是故得名最無上。」
今略引三句耳。上引他經。
若當經中，其文繁博，下慈氏中〈發心功德品〉上下善友亦廣稱讚。
疏「況未說」下，別立禮之所以。
言「不乖重法」者，以師禮資義似自輕，昇座方說不乖重法。
言重法者，《涅槃》第六云「有知法者，若老若少，故應供養恭敬禮拜。
猶如事火婆羅門等，如第二天奉事帝釋。
佛言：『我於經中覆相說是，不為學聲聞人，但為菩薩。』」
釋曰：由後義故，故下通難云：為僧敬俗事不便故，即約聲聞不輕佛法。
若是菩薩常不輕。
是四眾皆禮，故為重法。
大方廣佛華嚴經隨疏演義鈔卷第八十五
 ^669c9
