
fen:: 瑜伽師地論卷第三十五
author:: 彌勒菩薩說
translator:: 三藏法師玄奘奉　詔譯
本地分中菩薩地第十五初持瑜伽處種姓品第一
di:: 
##  15 菩薩地

chu:: 
### 1瑜伽處

zhang:: 
#### 1章 舉十法為綱

如是已說獨覺地。
云何菩薩地？嗢拕南曰：
　　初持、次相、分、增上意樂、住、
　　生、攝受、地、行、建立最為後。 ^478b12

有十法具攝大乘菩薩道及果。
何等為十？一者、持，二者、相，三者、分，四者、
增上意樂，五者、住，六者、生，七者、攝受，八者、
地，九者、行，十者、建立。
zhang:: 
####  2章 初持義(十八品)

pin:: 
##### 1種姓品

jie:: 
###### 1節 種性品(第一種性持)

xiang:: 
####### 1項 持
 ^478b15

云何名持？
謂諸菩薩自乘種姓、最初發心，及以一切菩提分法，是名為持。 ^478b18

何以故？以諸菩薩自乘種姓為所依止故、
為建立故，有所堪任、有大勢力，能證無上正等菩提，
是故說彼自乘種姓，為諸菩薩堪任性持。 ^478b19

以諸菩薩最初發心為所依止、為建立故，
於施、戒、忍、精進、靜慮、慧，於六波羅蜜多，
於福德資糧、智慧資糧，於一切菩提分法，
能勤修學，是故說彼最初發心，為諸菩薩行加行持。 ^478b23

以諸菩薩一切所行菩提分法為所依止、
為建立故，圓滿無上正等菩提。 ^478b27

是故說彼一切所行菩提分法，為所圓滿大菩提持。
住無種姓補特伽羅，無種姓故，雖有發心及行加行為所依止，
定不堪任圓滿無上正等菩提。 ^478b29

由此道理，雖未發心、未修菩薩所行加行，
若有種姓，當知望彼而得名持。 ^478c3

又住種姓補特伽羅，若不發心、不修菩薩所行加行，
雖有堪任，而不速證無上菩提；與此相違，當知速證。 ^478c5

又此種姓，已說名持，亦名為助、亦名為因、
亦名為依、亦名階級、亦名前導、亦名舍宅。
如說種姓，最初發心、所行加行，應知亦爾。
xiang:: 
#######  2項 種姓

mu:: 
######## 1目 明種姓體
 ^478c7

云何種姓？謂略有二種。
一、本性住種姓，二、習所成種姓。
本性住種姓者，謂諸菩薩六處殊勝有如是相，
從無始世展轉傳來，法爾所得，是名本性住種姓。
習所成種姓者，謂先串習善根所得，是名習所成種姓。
此中義意，二種皆取。 ^478c12

又此種姓亦名種子、亦名為界、亦名為性。 ^478c17

又此種姓未習成果，說名為細，未有果故。
已習成果，說名為麁，與果俱故。 ^478c18

若諸菩薩成就種姓，尚過一切聲聞、獨覺，何況其餘一切有情。
當知種姓無上最勝。 ^478c20

何以故？略有二種淨，一、煩惱障淨，二、所知障淨。 ^478c22

一切聲聞、獨覺種姓，唯能當證煩惱障淨，
不能當證所知障淨；菩薩種姓，亦能當證煩惱障淨，亦能當證所知障淨。
是故說言望彼一切無上最勝。
復由四事，當知菩薩勝於一切聲聞、獨覺。
何等為四？一者、根勝，二者、行勝，三者、善巧勝，
四者、果勝。 ^478c23

言根勝者，謂諸菩薩本性利根，獨覺中根，
聲聞軟根，是名根勝。 ^478c29

言行勝者，謂諸菩薩亦能自利，亦能利他，
利益安樂無量眾生，哀愍世間，令諸天人獲得勝義利益安樂；
聲聞、獨覺唯行自利；是名行勝。 ^479a2

善巧勝者，聲聞、獨覺於蘊、界、處、緣起、處非處中能修善巧；
菩薩於此及於其餘一切明處能修善巧；是名善巧勝。 ^479a5

言果勝者，聲聞能證聲聞菩提，獨覺能證獨覺菩提，
菩薩、能證阿耨多羅三藐三菩提，是名果勝。
mu:: 
########  2目 明種性相
 ^479a7

又諸菩薩有六波羅蜜多種姓相。
由此相故，令他了知真是菩薩。
謂施波羅蜜多種姓相，戒、忍、精進、靜慮、慧波羅蜜多種姓相。 ^479a11

云何菩薩施波羅蜜多種姓相？
謂諸菩薩本性樂施，於諸現有堪所施物，
恒常無間性能於他平等分布，心喜施與，意無追悔。 ^479a14

施物雖少，而能均布；惠施廣大，而非狹小。
無所惠施，深懷慚恥。
常好為他讚施勸施，見能施者心懷喜悅。
於諸尊重、耆宿、福田、應供養者，從座而起，恭敬奉施。 ^479a17

於其彼彼此世他世有情無罪利益事中，
若請不請，如理為說。 ^479a20

若諸有情怖於王賊及水火等，施以無畏，
能於種種常極怖中，隨力濟拔。 ^479a22

受他寄物，未嘗差違。
若負他債，終不抵誑。
於共財所，亦無欺罔。
於其種種末尼、真珠、琉璃、螺貝、壁玉、珊瑚、
金銀等寶資生具中心迷倒者，能正開悟。
尚不令他欺罔於彼，況當自為。
其性好樂廣大財位，於彼一切廣大資財心好受用；
樂大事業，非狹小門。
於諸世間酒色、博戲、歌舞、倡伎種種變現耽著事中，
速疾厭捨，深生慚愧。
得大財寶，尚不貪著，何況小利。 ^479a24

如是等類，當知名為菩薩施波羅蜜多種姓相。 ^479b3

云何菩薩戒波羅蜜多種姓相？ ^479b4

謂諸菩薩，本性成就軟品不善身語意業，
不極暴惡，於諸有情不極損惱。
雖作惡業，速疾能悔，常行恥愧，不生歡喜。
不以刀杖手塊等事惱害有情；於諸眾生，性常慈愛。
於所應敬，時起奉迎，合掌問訊，現前禮拜。
修和敬業，所作機捷，非為愚鈍，善順他心。
常先含笑，舒顏平視，遠離顰，蹙，先言問訊。
於恩有情，知恩知報。
於來求者常行質直，不以諂誑而推謝之。
如法求財，不以非法，不以卒暴。
性常喜樂修諸福業。
於他修福尚能獎助，況不自為。
若見若聞他所受苦，所謂殺縛、割截、捶打、
訶毀、迫脅，於是等苦過於自受，重於法受及重後世。
於少罪中尚深見怖，何況多罪。
於他種種所應作事，所謂商、農、放牧、事王、
書印、算數、善和諍訟、追求財寶、守護儲積、
方便出息，及以捨施、婚姻、集會。
於是一切如法事中，悉與同事。
於他種種鬪訟諍競，或餘所有互相惱害，
能令自他無義無益，受諸苦惱。
如是一切非法事中，不與同事。
善能制止所不應作。
謂十種惡不善業道。
不違他命，善順於他同忍同戒。
於他事業隨彼所欲，廢己所作而為成辦。
其心溫潤、其心純淨，恚心、害心不久相續，
隨生隨捨，起賢善心。
尊重實語，不誑惑他，不離他親，亦不好樂，不輕爾說無義無利不相應語。
言常柔軟，無有麁獷；於己僮僕尚無苦言，況於他所。
敬愛有德，如實讚彼。 ^479b5

如是等類，當知名為菩薩戒波羅蜜多種姓相。 ^479c3

云何菩薩忍波羅蜜多種姓相？ ^479c4

謂諸菩薩，性於他所遭不饒益，無恚害心，亦不反報。
若他諫謝，速能納受，終不結恨，不久懷怨。 ^479c5

如是等類，當知名為菩薩忍波羅蜜多種姓相。 ^479c7

云何菩薩精進波羅蜜多種姓相？ ^479c8

謂諸菩薩，性自翹勤，夙興晚寐，不深耽樂睡眠倚樂。
於所作事勇決樂為，不生懈怠，思擇方便，要令究竟。
凡所施為一切事業，堅固決定；若未皆作、
未皆究竟，終不中間懈廢退屈。
於諸廣大第一義中，心無怯弱，不自輕蔑，
發勇猛心；我今有力能證於彼。
或入大眾，或與他人共相擊論，或餘種種難行事業，皆無畏憚。
能引義利大事務中，尚無深倦，何況小事。 ^479c9

如是等類，當知名為菩薩精進波羅蜜多種姓相。 ^479c17

云何菩薩靜慮波羅蜜多種姓相？
謂諸菩薩，性於法義能審思惟，無多散亂。
若見若聞阿練若處、山巖、林藪、邊際臥具人不狎習離惡眾生，
隨順宴默。便生是念：是處安樂，出離、遠離。
常於出離及遠離所深生愛慕。
性薄煩惱，諸蓋輕微，麁重羸弱。
至遠離處，思量自義，心不極為諸惡尋思之所纏擾。
於其怨品，尚能速疾安住慈心，況於親品及中庸品。
若見若聞有苦眾生，為種種苦之所逼惱，
起大悲心，於彼眾生隨能隨力方便拔濟，令離眾苦。
於諸眾生，性自樂施利益安樂。
親屬衰亡、喪失財寶、殺縛禁閉及驅擯等諸苦難中，悉能安忍。
其性聰敏，於法能受、能持、能思；成就念力，
於久所作、所說事中，能自記憶，亦令他憶。 ^479c19

如是等類，當知名為菩薩靜慮波羅蜜多種姓相。 ^480a4

云何菩薩慧波羅蜜多種姓相？ ^480a5

謂諸菩薩成俱生慧，能入一切明處境界。
性不頑鈍、性不微昧、性不愚癡。
遍於彼彼離放逸處有力思擇。 ^480a6

如是等類，當知名為菩薩慧波羅蜜多種姓相。 ^480a8

應知是名能比菩薩種姓麁相。
決定實義，唯佛世尊究竟現見。
mu:: 
########  3目 結
 ^480a9

由諸菩薩所有種姓性，與如是功德相應，成就賢善諸白淨法。
是故能與難得最勝不可思議無動無上如來果位為證得因，
應正道理，餘不應理。
xiang:: 
#######  3項 隨義分別

mu:: 
######## 1目 處種性相
 ^480a12

種姓菩薩，乃至未為白法相違四隨煩惱若具不具之所染污，
性與如是白法相應。 ^480a15

若被染污，如是白法皆不顯現，或於一時生諸惡趣。
mu:: 
########  2目 種性菩薩受生不定
 ^480a17

菩薩雖生諸惡趣中，由種姓力，應知與餘生惡趣者有大差別。
謂彼菩薩久處生死，或時時間生諸惡趣，
雖暫生彼，速能解脫；雖在惡趣，而不受於猛利苦受，
如餘有情生惡趣者；雖觸微苦，而能發生增上厭離，
於生惡趣受苦有情，深起悲心。
如是等事，皆由種姓。
佛大悲因之所熏發，是故當知，種姓菩薩雖生惡趣，然與其餘生惡趣者有大差別。
mu:: 
########  3目 白法與四隨煩惱相違
 ^480a18

何等名為種姓菩薩白法相違四隨煩惱？
謂放逸者，由先串習諸煩惱故，性成猛利、
長時煩惱，是名第一隨煩惱姓。
又愚癡者、不善巧者，依附惡友，是名第二隨煩惱性。
又為尊長、夫主、王賊及怨敵等所拘逼者，
不得自在，其心迷亂，是名第三隨煩惱性。
又資生具有匱乏者，顧戀身命，是名第四隨煩惱性。
mu:: 
########  4目 證菩提遲
 ^480a27

又諸菩薩雖具種姓，由四因緣，不能速證阿耨多羅三藐三菩提。
何等為四？謂諸菩薩，先未值遇諸佛菩薩真善知識，為說菩提無顛倒道。
如是名為第一因緣。
又諸菩薩，雖遇善友為說正道，而顛倒執，於諸菩薩正所學中顛倒修學。
如是名為第二因緣。
又諸菩薩，雖遇善友為說正道，於諸菩薩正所學中無倒修學，
而於加行方便慢緩、懈怠嬾惰，不成勇猛、熾然精進。
如是名為第三因緣。
又諸菩薩，雖遇善友為說正道，於諸菩薩正所學中無倒修學，
亦於加行勇猛精進，然諸善根猶未成熟，
菩提資糧未得圓滿，未於長時積習所有菩提分法。
如是名為第四因緣。
如是菩薩雖有種姓，因緣闕故，不能速證無上菩提。
若具因緣，便能速證。 ^480b6

若無種姓補特伽羅，雖有一切，一切一切種，當知決定不證菩提。
pin:: 
#####  2發心品
本地分中菩薩地第十五初持瑜伽處發心品第二
jie:: 
###### 2節 發心品(第二發心持)

xiang:: 
####### 1項 發心體

mu:: 
######## 1目 自性
 ^480b21

復次，菩薩最初發心，於諸菩薩所有正願是初正願，
普能攝受其餘正願，是故發心以初正願為其自性。
mu:: 
########  2目 行相
 ^480b25

又諸菩薩起正願心求菩提時，發如是心，
說如是言：願我決定當證無上正等菩提，能作有情一切義利。
畢竟安處究竟涅槃及以如來廣大智中。
如是發心，定自希求無上菩提，及求能作有情義利，是故發心以定希求為其行相。
mu:: 
########  3目 所緣
 ^480b27

又諸菩薩緣大菩提，及緣有情一切義利，
發心希求，非無所緣，是故發心以大菩提及諸有情一切義利為所緣境。
mu:: 
########  4目 功德
 ^480c3

又諸菩薩最初發心，能攝一切菩提分法殊勝善根為上首故，
是善、極善，是賢、極賢，是妙、極妙，能違一切有情處所三業惡行功德相應。
mu:: 
########  5目 最勝菩薩
 ^480c6

又諸菩薩最初發心所起正願，於餘一切希求世間、
出世間義妙善正願，最為第一，最為無上。 ^480c9

如是應知最初發心有五種相。
一者、自性，二者、行相，三者、所緣，四者、功德，
五者、最勝。
xiang:: 
#######  2項 異名

mu:: 
######## 1目 發心趣入
 ^480c11

又諸菩薩初發心已，即名趣入無上菩提，預在大乘諸菩薩數。
此據世俗言說道理，是故發心趣入所攝。
mu:: 
########  2目 菩提根本
 ^480c14

又諸菩薩要發心已，方能漸次速證無上正等菩提，
非未發心，是故發心能為無上菩提根本。
mu:: 
########  3目 大悲等流
 ^480c16

又諸菩薩悲愍一切有苦眾生，為欲濟拔，
發菩提心，是故發心是悲等流。
mu:: 
########  4目 學所依止
 ^480c19

又諸菩薩以初發心為所依止、為建立故，
普於一切菩提分法及作一切有情義利菩薩學中皆能修學，
是故發心是諸菩薩學所依止。 ^480c20

如是應知最初發心是趣入攝、菩提根本、
大悲等流、學所依止。
xiang:: 
#######  3項 隨義分別

mu:: 
######## 1目 發心退與不退
 ^480c23

又諸菩薩最初發心略有二種。
一者、永出，二、不永出。
言永出者，謂發心已畢竟隨轉，無復退還。
不永出者，謂發心已不極隨轉，而復退還。 ^480c26

此發心退復有二種。
一者、究竟，二、不究竟。
究竟退者，謂一退已，不能復發求菩提心。
不究竟者，謂退已後，數數更發求菩提心。
mu:: 
########  2目 發心因緣
 ^480c29

當知菩薩最初發心，由四種緣、四因、四力。 ^481a3

云何四緣？謂善男子或善女人，若見諸佛及諸菩薩，
有不思議甚奇希有神變威力，或從可信聞如是事。
既見聞已，便作是念：無上菩提具大威德，
令安住者及修行者，成就如是所見所聞不可思議神變威力。
由此見聞增上力故，於大菩提深生信解，因斯發起大菩提心。
是名第一初發心緣。 ^481a4

或有一類，雖不見聞如前所說神變威力，
而聞宣說依於無上正等菩提微妙正法菩薩藏教，
聞已深信；由聞正法及與深信增上力故，
於如來智深生信解，為得如來微妙智故，發菩提心。
是名第二初發心緣。 ^481a11

或有一類，雖不聽聞如上正法，而見一切菩薩藏法將欲滅沒。
見是事已，便作是念：菩薩藏法久住於世，
能滅無量眾生大苦，我應住持菩薩藏法，
發菩提心，為滅無量眾生大苦。
由為護持菩薩藏法增上力故，於如來智深生信解，
為得如來微妙智故，發菩提心。
是名第三初發心緣。 ^481a15

或有一類，雖不觀見正法欲滅，而於末劫、
末世、末時，見諸濁惡眾生身心，十隨煩惱之所惱亂。
謂多愚癡、多無慚愧、多諸慳嫉、多諸憂苦、
多諸麁重、多諸煩惱、多諸惡行、多諸放逸、
多諸懈怠、多諸不信。
見是事已，便作是念：大濁惡世，於今正起諸隨煩惱所惱亂時，
能發下劣聲聞、獨覺菩提心者，尚難可得，況於無上正等菩提能發心者。
我當應發大菩提心，令此惡世無量有情，隨學於我起菩提願。
由見末劫難得發心增上力故，於大菩提深生信解，因斯發起大菩提心。
是名第四初發心緣。 ^481a22

云何四因？
謂諸菩薩種姓具足，是名第一初發心因。
又諸菩薩賴佛菩薩善友攝受，是名第二初發心因。
又諸菩薩於諸眾生多起悲心，是名第三初發心因。
又諸菩薩於極長時種種猛利無間無缺生死大苦難行苦行無有怯畏，
是名第四初發心因。 ^481b5

若諸菩薩六處殊勝，從無始世展轉傳來，
法爾所得，當知是名種姓具足。 ^481b10

由四種相，當知菩薩善友具足。
謂諸菩薩所遇善友，性不愚鈍，聰明黠慧，
不墮惡見，是名第一善友具足。
又諸菩薩所遇善友，終不教人行於放逸，
亦不授與諸放逸具，是名第二善友具足。
又諸菩薩所遇善友，終不教人行於惡行，亦不授與諸惡行具。
是名第三善友具足。
又諸菩薩所遇善友，終不勸捨增上信、
欲、受學、精進、方便功德，而復勸修下劣信、
欲、受學、精進、方便功德。
所謂終不勸捨大乘，勸修二乘；勸捨修慧，
勸修思慧；勸捨思慧，勸修聞慧；勸捨聞慧，
勸修福業；勸捨尸羅，勸修慧施。
終不勸捨如是等類增上功德，而復勸修如是等類下劣功德。
是名第四善友具足。 ^481b12

由四因緣，當知菩薩於諸眾生多起悲心。
謂諸菩薩雖有十方無量無邊無苦世界，而生有苦諸世界中。
於中恒有眾苦可得，非無眾苦。
或時見他隨遭一苦觸對逼切，或時見自隨遭一苦觸對逼切，
或見自他隨遭一苦觸對逼切，或見二種俱遭長時種種猛利無間大苦觸對逼切。
然此菩薩依自種姓，性自仁賢。
依四境處，雖不串習，而能發起下中上悲，無有斷絕。 ^481b26

由四因緣，當知菩薩於諸眾生先起悲心，
於極長時種種猛利無間無缺生死大苦難行苦行尚無怯畏，
何況小苦。謂諸菩薩性自勇健，堪忍有力，當知是名第一因緣。
又諸菩薩性自聰敏，能正思惟，具思擇力，當知是名第二因緣。
又諸菩薩能於無上正等菩提成就上品清淨信解，當知是名第三因緣。
又諸菩薩於諸眾生成就上品深心悲愍，當知是名第四因緣。 ^481c6

云何四力？一者、自力，二者、他力，三者、因力，
四者、加行力。 ^481c14

謂諸菩薩由自功力，能於無上正等菩提深生愛樂，是名第一初發心力。 ^481c15

又諸菩薩由他功力，能於無上正等菩提深生愛樂，是名第二初發心力。 ^481c17

又諸菩薩宿習大乘相應善法，今暫得見諸佛菩薩，
或暫得聞稱揚讚美，即能速疾發菩提心，
況覩神力、聞其正法，是名第三初發心力。 ^481c19

又諸菩薩於現法中，親近善士，聽聞正法，
諦思惟等，長時修習種種善法，由此加行發菩提心，是名第四初發心力。 ^481c22

若諸菩薩依上總別四緣、四因，或由自力、
或由因力、或總二力而發心者，當知此心堅固無動。
或由他力、或加行力、或總二力而發心者，
當知此心不堅不固，亦非無動。
mu:: 
########  3目 就緣因力等明退不退
 ^481c25

有四因緣、能令菩薩退菩提心。
何等為四？一、種姓不具；二、惡友所攝；三、
於諸眾生悲心微薄，四、於極長時種種猛利無間無缺生死大苦難行苦行，
其心極生怯畏驚怖。 ^482a1

如是四種心退因緣，與上發心四因相違，
廣辯其相，如前應知。
mu:: 
########  4目 不退菩薩攝善離過得所勝利
 ^482a4

最初發心堅固菩薩，略有二種不共世間甚希奇法。
何等為二？一者、攝諸眾生皆為眷屬，二者、攝眷屬過所不能染。
攝眷屬過有其二種。
謂於眷屬饒益損減、染污違順。
如是二事，菩薩皆無。 ^482a7

最初發心堅固菩薩，於諸眾生發起二種善勝意樂。
一者、利益意樂，二者、安樂意樂。
利益意樂者，謂欲從彼諸不善處，拔濟眾生，安置善處。
安樂意樂者，謂於貧匱無依無怙諸眾生所，
離染污心，欲與種種饒益樂具。 ^482a11

最初發心堅固菩薩，有二加行。
一、意樂加行，二、正行加行。
意樂加行者，謂即利益安樂意樂日夜增長。
正行加行者，謂於日夜能自成熟佛法加行，
及於眾生隨能隨力，依前所說意樂加行，起與利益安樂加行。 ^482a16

最初發心堅固菩薩，有二增長大善法門。
一者、自利加行，能證無上正等菩提；二者、
利他加行，能脫一切有情眾苦。
如二增長大善法門，如是二種大善法聚、
二種無量大善法藏，當知亦爾。 ^482a21

最初發心堅固菩薩，由初發心求菩提故，
所攝善法，比餘一切所攝善法，有二種勝。
一者、因勝，二者、果勝。
謂諸菩薩所攝善法，皆是無上正等菩提能證因故，
所證無上正等菩提是此果故，比餘一切聲聞、
獨覺所攝善法尚為殊勝，何況比餘一切有情所攝善法。
是故菩薩所攝善法，比餘一切所攝善法，因果俱勝。 ^482a25

最初發心堅固菩薩，略有二種發心勝利。 ^482b3

一者、初發菩提心已，即是眾生尊重福田，
一切眾生皆應供養；亦作一切眾生父母。 ^482b4

二者、初發菩提心已，即能攝受無惱害福。 ^482b6

由此菩薩成就如是無惱害福，得倍輪王護所守護；
由得如是護所護故，若寢、若寤、若迷悶等，
一切魍魎、藥叉、宅神、人非人等不能嬈害。 ^482b7

又此菩薩轉受餘生，由如是福所攝持故，
少病、無病，不為長時重病所觸。 ^482b10

於諸眾生所作義利，能以身語勇猛而作。
常為眾生宣說正法，身無極倦，念無忘失，心無勞損。 ^482b12

菩薩本性住種姓時，一切麁重性自微薄；
既發心已，所有麁重轉復輕微。
謂身麁重及心麁重。 ^482b14

若餘眾生為欲息滅疾疫災橫，所用無驗呪句、
明句，菩薩用之尚令有驗，何況驗者。 ^482b16

成就增上柔和忍辱，能忍他惱，不惱於他；
見他相惱，深生悲惱。 ^482b18

忿、嫉、諂等諸隨煩惱，皆能摧伏，令勢微薄；
或暫現行，速能除遣。 ^482b20

隨所居止國土城邑，於中所有恐怖、鬪諍、
饑饉過失，非人所作疾疫災橫，未起不起，設起尋滅。 ^482b21

又此最初發心菩薩，或於一時生極惡趣那落迦中，多分於此那落迦趣速得解脫。
受小苦受，生大厭離；於彼受苦諸眾生等，起大悲心。 ^482b23

如是一切皆因攝受無惱害福。
最初發心堅固菩薩，由能攝受無惱害福，便得領受如是等類眾多勝利。
pin:: 
#####  3自他利品
本地分中菩薩地第十五初持瑜伽處自他利品第三之一
jie:: 
###### 3節 自他利品(以下十六品皆是第三行方便持)

xiang:: 
####### 1項 略開三章
 ^482b27

如是菩薩既發心已。
云何修行諸菩薩行？
略說菩薩若所學處、若如是學、若能修學。
如是一切總攝為一，名菩薩行。
xiang:: 
#######  2項 五品七法門
 ^482c3

是諸菩薩於何處學？
謂七處學。云何七處？ ^482c6

嗢拕南曰：
　　自、他利、實義、威力、熟有情、
　　成熟自佛法、第七菩提處。 ^482c7

一、自利處，二、利他處，三、真實義處，四、威力處，
五、成熟有情處，六、成熟自佛法處，七、無上正等菩提處。
xiang:: 
#######  3項 隨別解

mu:: 
######## 1目 自利利他處十門開列
 ^482c10

云何自利利他處？
謂自利利他略有十種。
一、純自利利他，二、共自利利他，三、利益種類自利利他，
四、安樂種類自利利他，五、因攝自利利他，
六、果攝自利利他，七、此世自利利他，八、
他世自利利他，九、畢竟自利利他，十、不畢竟自利利他。
mu:: 
########  2目 隨解(五段)

######### 1
 ^482c13

云何菩薩純共自利利他？
謂諸菩薩，於純自利利他應知應斷，違越不順菩薩儀故。
於其所餘應勤修學，不越隨順菩薩儀故。 ^482c19

此中菩薩於純自利應知應斷者，謂為己樂，
求財受用；或為悋法，於佛菩薩所說教法追訪受持。
或為生天受天快樂，受持禁戒，發勤精進修習定慧；
或求世間有染果報，為世財食，恭敬供養諸佛制多。
或貪利養，為利養故，自說種種無有義利不實功德，
誑惑於他，招集利養。
或欲貪他作己僮僕，為驅使故，非法攝眾，不如正法。
矯設方便拔濟有情，令於他所免為僮僕，
還自攝受為己僮僕；拔濟有情令脫繫縛，
還自拘執成己事業；拔濟有情，令於他所解脫種種治罰怖畏，
還自攝伏令懼於己。
若諸菩薩耽著諸定現法樂住，棄捨思惟利眾生事。
當知此等名純自利。
菩薩於是純自利行應知應斷。 ^482c21

若諸菩薩或悲為首，或為迴向無上菩提，
及為生天，於一切時修施、忍等，當知是名自利共他。
又除如前所說諸相，其餘一切與彼相違所有自利諸菩薩行，
當知皆名自利共他。
菩薩於此應勤修學。 ^483a7

此中菩薩於純利他應知應斷者，謂以邪見修行施等。
以無因見及無果見，毀犯尸羅，遠離正行，為他說法。
若諸菩薩於諸靜慮善巧迴轉，已超下地，而更攝受下地白法。
謂彼已能安住靜慮，由悲願力捨諸靜慮，隨其所樂還生欲界。
又諸菩薩已得自在，於十方界種種變化，作諸眾生種種義利。
又諸牟尼自事已辦，依止如來力、無畏等所有一切不共佛法，
遍於十方無量眾生，能作無量大利益事。
當知此等名純利他。
如是所說純利他行，菩薩於前所說二種應知應斷。
於餘所說純利他行，多應修學。 ^483a12

又除如前所說諸相，其餘一切與彼相違所有利他諸菩薩行，
當知皆名利他共自。
菩薩於此應勤修學。 ^483a24

云何菩薩利益種類自利利他？
略說應知有五種相。
一、無罪相，二攝受相，三、此世相，四、他世相，
五、寂滅相。若諸菩薩所有自能若少若多攝受善法、
增長善法；或復令他若少若多攝受善法、
增長善法，勸勉、調伏、安置、建立；是名菩薩利益種類自利利他無有罪相。
若諸菩薩能引所有若自若他無染污樂、
或眾具樂、或住定樂、是名菩薩利益種類自利利他能攝受相。
若諸菩薩自利利他，或有此世能為利益，
非於他世；或有他世能為利益，非於此世；
或有此世及於他世俱為利益；或有此世及於他世俱非利益。
如是四種自利利他，於四法受，隨其次第，如應當知。
云何名為四種法受？
或有法受，現在受樂，於當來世受苦異熟；
或有法受，現在受苦，於當來世受樂異熟；
或有法受，現在受樂，於當來世受樂異熟；
或有法受，現在受苦，於當來世受苦異熟。
此四廣辯，如經應知。
是名菩薩利益種類自利利他此他世相。
若諸菩薩所有涅槃，及得涅槃世出世間涅槃分法，是名菩薩利益種類自利利他寂滅略相。
當知此相望餘一切，無上最勝。 ^483a27

云何菩薩安樂種類自利利他？
略說應知五樂所攝。
何等五樂？一者、因樂，二者、受樂，三者、苦對治樂，
四者、受斷樂，五者、無惱害樂。 ^483b21

言因樂者，謂二樂品諸根境界，若此為因順樂受觸，
若諸所有現法當來可愛果業，如是一切總攝為一，名為因樂。
除此更無若過若增。 ^483b23

言受樂者，謂待苦息，由前所說因樂所攝三因緣故，
有能攝益身心受生，名為受樂。
略說此樂復有二種。
一者、有漏，二者、無漏。
無漏樂者，學無學樂。
有漏樂者，欲、色、無色三界繫樂。
又此一切三界繫樂，隨其所應六處別故，有其六種。
謂眼觸所生，乃至意觸所生。
如是六種復攝為二。
一者、身樂，二者、心樂。
五識相應，名為身樂；意識相應，名為心樂。 ^483b27

若對治樂者，謂因寒熱飢渴等事，生起非一眾多品類種種苦受，
由能對治息除寒熱飢渴等苦，即於如是苦息滅時，
生起樂覺，是則名為苦對治樂。 ^483c6

滅想受定，名受斷樂。 ^483c9

無惱害樂，應知略說復有四種。
一、出離樂，二、遠離樂，三、寂靜樂，四、三菩提樂。 ^483c10

正信捨家，趣於非家，解脫煩籠居家迫迮種種大苦，名出離樂。 ^483c12

斷除諸欲惡不善法，證初靜慮離生喜樂，名遠離樂。 ^483c13

第二靜慮已上諸定，尋伺止息，名寂靜樂。
一切煩惱畢竟離繫，於所知事如實等覺，此樂名為三菩提樂。 ^483c15

此中因樂，是樂因故，說名為樂。
非自性故。此中受樂，樂自性故，說名為樂，非樂因故。
苦對治樂，息眾苦故、遣眾苦故，說名為樂，
非樂因故、非自性故。
其受斷樂，非樂因故、非自性故，亦非息遣種種苦故，說名為樂。
然依勝義，諸所有受皆悉是苦，住滅定時，
此勝義苦暫時寂靜，故名為樂。
無惱害樂所攝最後三菩提樂，由當來世此勝義苦永寂滅故，
於現法中附在所依諸煩惱品一切麁重永寂滅故，說名為樂。
諸餘所有無惱害樂，於最後樂能隨順故，
是彼分故，能引彼故，當知亦名無惱害樂。 ^483c17

此中菩薩念與眾生有利益品所有安樂，終不念與無利益品所有安樂。 ^484a1

菩薩於此無利益品所有安樂，以無倒慧如實了知；
勸諸眾生令悉捨離，隨力所能方便削奪。 ^484a2

若苦所隨有利益事，眾生於此雖無樂欲，
菩薩依止善權方便，設兼憂苦，應授與之。
若樂所隨無利益事，眾生於此雖有樂欲，
菩薩依止善權方便，設兼喜樂，應削奪之。
何以故？當知如是善權方便，與兼憂苦有利益事，
奪兼喜樂無利益事，令彼眾生決定於後得安樂故。
是故菩薩於諸眾生若樂利益，當知義意即樂安樂；
於諸眾生若與利益，當知義意即與安樂。
所以者何？利益如因，安樂如果。
是故當知，於諸眾生若與利益，必與安樂。 ^484a5

當知所有現法當來可愛果業所攝因樂、
苦對治樂，及受斷樂、無惱害樂，菩薩於此不應思量，
於諸眾生一向授與，以能饒益及無罪故。
於彼受樂及根塵觸所攝因樂，若能生染，
若性是染，有罪無益，非所宜者，於諸眾生不應授與。
若不生染，若性非染，無罪有益，是所宜者，於諸眾生即應授與。 ^484a15

菩薩於此隨自力能，亦應如是修行受學。 ^484a22

當知是名菩薩利益安樂種類自利利他。
除此無有若過若增。
瑜伽師地論卷第三十五
 ^484a23
